
Үнэнийг хэрхэн эрэлхийлэх вэ (3)

Үнэнийг эрэлхийлэх эхний хэрэгжүүлэлт: Орхих

Өөрийнхөө болон Бурханы хоорондох саад тотгор, Бурханд хандах дайсагналаа орхих нь

I. Бурханы талаарх үзэл, төсөөллөө орхих нь: Бурханы ажлын талаарх үзэл, төсөөллөө орхих нь

Бид үнэнийг эрэлхийлэх сэдвээр нөхөрлөөд хэсэг хугацаа өнгөрч байна. Энэ сэдэвт хамаарах агуулга нэлээд өргөн хүрээтэй, гэхдээ хэчнээн өргөн хүрээтэй ч гэлээ энэхүү агуулга нь өдөр тутмынх нь амьдралд хүмүүст тулгардаг зарим асуудалтай буюу тэд хүмүүс болон аливаа юмыг хэрхэн үздэг, мөн биеэ хэрхэн авч явч, үйлддэгтэй хамааралтай зарим асуудалтай салшгүй холбоотой байдаг, тийм биз дээ? (Тийм ээ.) Эд бол хүмүүсийн амьдрал дахь бодит асуудлууд юм. Эдгээр нь хүмүүсийн өдөр тутмын амьдралтай, хэвийн хүн чанартай ч салшгүй холбоотой. Эдгээр асуудалд янз бүрийн зүйлд хандах хүмүүсийн хандлага, үзэл бодол, түүнчлэн хүмүүсийн оршин тогтнол, амийн аялалд тулгардаг бүх төрлийн томоохон хэрэг явдал багтдаг. Бидний сүүлийн нөхөрлөлийн агуулга нь “Үнэнийг хэрхэн эрэлхийлэх вэ” гэдэг сэдвийн доторх “орхих” хэрэгжүүлэлтийн нэг тал болох өөрийнхөө болон Бурханы хоорондох саад тотгор, Бурханд хандах дайсагналаа орхих тухай байсан. Энэ хэрэгжүүлэлтэд юу багтдаг вэ? Үүнд хүмүүс болон Бурханы хоорондын харилцаа багтдаг биш үү? (Тийм.) Өнгөрсөн хэд хэдэн нөхөрлөлийн агуулга нь хэрхэн бүх төрлийн хүн, бүх зүйлийг Бурханы шаарддаг зарчим, стандартын дагуу авч үзэх, мөн хэрхэн бүх төрлийн хүн, бүх төрлийн зүйлийг зохицуулах тухай байсан. Бидний сүүлийн нөхөрлөлийн агуулга хүмүүс болон Бурханы хоорондын харилцааны тухай байсан бөгөөд Бурханы санаа зорилгод нийцдэггүй, Бурханы шаардлагад нийцдэггүй, үнэн-зарчимд нийцдэггүй янз бүрийн үзэл, төсөөллөө хүмүүс хэрхэн орхих ёстойг хэлж өгсөн. Эд бол Бурханд итгэх аялалд болон амьдрах хугацаанд хүмүүс болон Бурханы хооронд оршдог бодит асуудлууд юм. Бид “өөрийнхөө болон Бурханы хоорондох саад тотгор, Бурханд хандах дайсагналаа орхих нь” гэх энэхүү том сэдвийг дөрвөн тал болгон авч үзсэн: Нэгдүгээрт үзэл, төсөөлөл, хоёрдугаарт үндэслэлгүй шаардлага, гуравдугаарт сэрэмжлэл, хардлага, дөрөвдүгээрт шинжиж, тандах явдал юм. Бид үзэл, төсөөллөөс нөхөрлөлөө эхэлсэн. Үзэл, төсөөллийн хүрээн дэх эхний санаа нь Бурханы ажилтай холбоотой—өөрөөр хэлбэл, хүмүүс Бурханы ажлын талаар ямар үзэл, төсөөлөлтэй байдаг тухай юм. Бид энэ талаар бага зэрэг нөхөрлөсөн. Энэ санааны талаарх бидний нөхөрлөл нь хүмүүс Бурханы ажлыг хэрхэн үздэг, мөн Бурханы ажлын талаарх тэдний мэдлэг, санаа бодолд ямар гажилт, үзэл, төсөөлөл байдагтай холбоотой байсан; эдгээр үзэл, төсөөлөл нь хүмүүсийн орхих ёстой зүйл юм. Хэрвээ хүмүүс эдгээр үзэл, төсөөллийг орхиж, үнэнийг эрж хайвал Бурханы ажлыг мэдэж авч, Бурханы үгийг цэврээр ухамсарлаж чадах болно. Бурханы ажил үзэл, төсөөлөлд нь нийцэхгүй байх үед хүмүүс өөрсдийгөө эргэцүүлж, танин мэдэхийг хичээх ёстой бөгөөд Бурханы ажил ямар байх ёстойг, эсвэл Бурхан Өөрийн ажлаар хүмүүсийн дунд ямар үр дүн гаргахыг зорьдгийг шүүн дүгнэхийн тулд үзэл, төсөөлөлдөө найдахын оронд үзэл, төсөөллөө бас орхих ёстой. Бурханы ажлын талаарх хүмүүсийн үзэл, төсөөлөл нь хүмүүсийн амь-оролт болон Бурханд хандах хандлагад нь шууд нөлөөлдөг тул эдгээр үзэл, төсөөлөл нь мөн л хүмүүсийн заавал орхих ёстой зүйл юм. Жишээлбэл, Бурхан хүмүүсийн төрөлх хэв чанар, зан төлөв, зөн совин гэх мэтийг өөрчилдөггүй, хүмүүсийн төрөлх шинж чанар болон тэдний махан биеийн зөн совин нь Бурханы ажлын бай биш бөгөөд Түүний ажил хүмүүсийн завхарсан зан чанар, мөн хүмүүсийн доторх Бурханд тэрсэлдэг, Бурхантай нийцэлгүй зүйлсийг онилдог гэж бид нөхөрлөсөн. Хэрвээ хүмүүс Бурханы ажил нь өөрсдийнх нь хэв чанар, зөн совин, тэр ч байтугай зан төлөв, зуршил, амьдралын хэв маяг гэх мэтийг өөрчлөх зорилготой гэж төсөөлбөл ийм үзэл, төсөөлөл нь өдөр тутмын амьдрал дахь тэдний хэрэгжүүлэлтийн тал бүрд нөлөөлөх бөгөөд олон гажууд хэсэг юм уу туйлширсан зүйлс зайлшгүй гарах болно. Эдгээр гажууд хэсэг болон туйлширсан зүйл нь үнэн-зарчимд нийцэхгүй бөгөөд хүмүүсийг хэвийн хүн чанарын мөс чанар, эрүүл ухаанаас гажиж, хэвийн хүн чанарын замаас гарахад хүргэнэ. Жишээ нь, чи үзэл, төсөөлөлдөө Бурхан хүмүүсийн хэв чанар, чадвар, тэр ч байтугай зөн совинг өөрчлөхийг хүсдэг гэж итгэдэг гэж бодъё; хэрвээ чи эдгээрийг Бурханы өөрчлөхийг хүсдэг зүйл гэж боддог бол чамд ямар эрэлхийлэл байх вэ? Чи гажууд, муйхар эрэлхийлэлтэй байх болно—чи илүү сайн хэв чанарыг эрэлхийлэхийг хүсэж, илүү сайн хэв чанар, илүү сайн чадвар, мөн илүү сайн хурц ухаан, өөрийгөө хөгжүүлэх байдал, тэр ч бүү хэл жирийн хүмүүсийнхээс давуу зарим чадамжтай болохын тулд янз бүрийн ур чадвар сурч, янз бүрийн мэдлэг эзэмшихэд анхаарна—ийм байдлаар чи гадаад чадвар, авьяасанд анхаарал хандуулна. Тэгвэл ийм эрэлхийлэл хүмүүст ямар үр дагавар авчрах вэ? Тэд үнэнийг эрэлхийлэх замд орж чадахгүйгээр үл барам, оронд нь фарисайчуудын замаар явна. Хэн нь илүү сайн хэв чанартай, хэн нь илүү сайн билиг авьяастай, хэн нь илүү их мэдлэгтэй, хэн нь илүү их чадамжтай, хэн нь илүү олон давуу талтай, хэн нь хүмүүсийн дунд илүү өндөр нэр хүндтэй, бусдад хүндлэгдэж, дээдлэгддэг болохоо үзэхээр тэд хоорондоо өрсөлдөнө. Ийм байдлаар тэд үнэнийг хэрэгжүүлж, үнэн-зарчмын дагуу үйлдэж чадахгүйгээр үл барам, харин үүний оронд үнэнээс холдуулах замаар явах болно.

Е. Бурханы ажил хүмүүсийн төрөлх нөхцөлийг өөрчилдөггүй; тэдний завхарсан зан чанарыг өөрчлөхийг зорьдог

1. Бурханы ажил хүмүүсийн төрөлх нөхцөлийг өөрчилдөггүй

Бурханы ажил бол хүмүүсийн мөс чанар, эрүүл ухааныг сэргээж, сайжруулахын тулд хэвийн хүн чанарынх нь хүрээнд хүмүүсийн завхарсан зан чанар, мөн үнэнийг зөрчдөг янз бүрийн эндүү ташаа санаа бодол, үзэл бодлыг нь өөрчлөх явдал юм. Өөрөөр хэлбэл, чи хэдий чинээ үнэнийг ойлгох тусам төдий чинээ мөс чанар, эрүүл ухаан чинь хэвийн болж, мөн цаашид ч ашиг тустай чиглэлд хөгжсөөр байх болно; энэ нь огтхон ч ер бусын зүйл биш. “Хэвийн” гэдэг энэ үгээр Би юу хэлэх гээд байна вэ? Хэрвээ мөс чанарын ухамсартай, шударга ёсны мэдрэмжтэй бол хүмүүс сайхан сэтгэлтэй болно—хүний үгээр хэлбэл, тэд юмыг ойлгодог, шударга, ухаалаг, мөн гөжүүд биш, гажуудчих гээд байдаггүй болно. Энэ бол хүмүүсийн хүн чанартай холбоотойгоор Бурханы хүрэхийг зорьдог үр дүн юм. Хүмүүс үнэнийг улам бүр ойлгохын хэрээр тэдний хүн чанар улам бүр хэвийн болдог нь нэг дагалдах үр дүн юм. Гэвч хэрвээ хүмүүс өөрсдийн үзэл, төсөөллийн дагуу эрэлхийлбэл эдгээр үзэл, төсөөлөл нь тэдний эрэлхийлэлд маш их сөрөг нөлөө, сөрөг удирдамж үзүүлж, тэднийг төрөл бүрийн гажууд, гөжүүдлэн дагадаг, туйлширсан, эндүү ташаа зам руу хөтөлнө. Жишээлбэл, хүмүүс үзэл, төсөөлөлдөө Бурханы ажил нь хүмүүсийн хүн чанарыг дээшлүүлж, хүний зөн совин, хүний хэв чанар, тэр ч байтугай хүний нас, хүйсийн хэр хэмжээг даван гарах боломжийг хүмүүст олгох зорилготой гэж итгэдэг. Хүмүүс иймэрхүү үзэлтэй байх үедээ энэ чиглэлд эрэлхийлж, чармайж, тэмтчих болно. Ингэвэл тэд ямар зүйлд анхаарлаа хандуулах вэ? Нэг талаар, тэд мэдлэг, чадвар, ур чадвар, билиг авьяас, авьяас билэгт анхаарна; нөгөө талаар, тэд ер бусын байдалд анхаарна. Ер бусын байдлын илрэл юу болохыг та нар мэдэх үү? (Энэ нь зарим зүйл дээр хүмүүс төлөөс төлөлгүйгээр шууд чанарын өөрчлөлтөд орно гэсэн үг үү?) Энэ бол тэр бүр Бурханы үгийг уншдаггүй хүнд ямар нэг зүйл тохиолдож Бурханы үг гэнэт санаанд нь орж ирэх, эсвэл хэзээ ч дуулж, бүжиглэж чаддаггүй байсан хүн урам зориг авсныхаа гэнэт дуулж, бүжиглэж, тэр ч байтугай маш сайн бүжиглэж чаддаг болох, эсвэл хэзээ ч гадаад хэл сурч байгаагүй хүн гэнэт гадаад хэлээр ярьж чаддаг болох зэрэг явдал юм. Эдгээр нь ер бусын зүйл мөн үү? (Мөн.) Жишээ нь, чамд яаралтай гадагш гарах хэрэг гарсан ч чи машин барьж чаддаггүй, тэгээд аргаа барсандаа залбиртал тэр даруй урам зориг чинь бадарч, гэнэт машин барьж чаддаг болоод, бүр туршлагатай жолооч шиг хийгүй машин барилаа гэж бодъё. Хэн нэгэн чамаас “Чи яаж ийм сайн жолоо барьдаг юм бэ?” гэж асуухад чи “Би ч бас мэдэхгүй байна. Энэ бүхнийг Бурхан хийсэн; Ариун Сүнс намайг хөдөлгөсөн. Хар даа, миний энэ гар миний өөрийн гар байхаа больсон; гарыг минь Ариун Сүнс удирдажы байна!” гэж хэлнэ. Үнэн хэрэгтээ Ариун Сүнс үүнийг хийгээгүй; харин өөр төрлийн сүнс чиний дотор орж, чамайг залж байгаа тул чи өөр хүн болж, өөрийгөө хянаж чадахгүй болсон байна. Энэ нь өөрийнхөө төрөлх чадамжийн хэр хэмжээг даван гарч байгаа хэрэг биш үү? Энэ бол ер бусын зүйл биз дээ? (Тийм.) Ер бусын гэж юу гэсэн үг вэ? Энэ сайн үзэгдэл үү? (Үгүй, энэ нь хүнийг хэвийн бус болгодог.) Хэрвээ чи хэсэг хугацаанд суралцахгүйгээр, эсвэл ямар нэгэн мэргэжилтнээр заалгахгүйгээр гэнэт хэл мэддэг, ур чадвартай, эсвэл ямар нэг мэдлэг ойлгодог болчихвол энэ бол ер бусын зүйл юм. Хэрвээ хүн үнэнийг эрэлхийлж, эрж хайж, хүлээж, эсвэл аливааг туулах шаардлагагүйгээр амь зан чанар нь өөрчлөгдсөн бол энэ нь аймаар хэрэг биш үү? (Мөн.) Хэрвээ чиний оюун ухаан, далд ухамсарт үзэл, төсөөллийн зүйл олон байсаар байгаа бол чи тэдгээрийг орхиж, тэдгээрийг эрэлхийлэхгүй байх ёстой, учир нь тэд бол Бурханы ажлын талаарх жинхэнэ мэдлэг биш бөгөөд Бурханы ажлын арга барил, зарчимтай нийцдэггүй. Бурханы ажил чиний хэвийн хүн чанарын хэр хэмжээг яавч даван гарахгүй бөгөөд Бурханы ажлын чам дээр гарах үр дүн нь чиний хэвийн хүн чанарыг дээшилсэн, ер бусын хүн чанар болгон хувиргах явдал яавч биш юм. Түүгээр ч барахгүй Бурхан чамайг хэвийн хүнээс жирийн бус хүн болгон хувиргахгүй. Бурханы ажлыг туулах явцад мөс чанар чинь улам бүр мэдрэмтгий болж, чи илүү их ичгүүрийн мэдрэмжтэй боллоо гэж бодъё. Чи сайхан сэтгэлтэй болж, Бурханы санаа зорилгыг бодолцон үзэж чаддаг, мөн чуулганы ажил болон Бурханы гэрийн ашиг сонирхлыг хамгаалж чаддаг болно. Цаашлаад, чиний үг, үйлдэл мөс чанар, эрүүл ухааныхаа эсрэг байхаа больж, чи аажмаар үнэн-зарчмын дагуу үйлдэж чаддаг болж, бүх төрлийн хүмүүс, үйл явдал, зүйлсийг Бурханы үгэнд үндэслэн таньж чадна. Энэ нь чиний Бурханд итгэхдээ алхаж буй зам зөв болохыг баталж байна. Харин чи залбирах үедээ ямар нэг дуу хоолой сонсохоор чагнаархаж, Бурханаас эрж хайж, Бурханаас гуйх үедээ ямар нэг онгод, гялбаа, эсвэл ер бусын илчлэл хүлээсээр байдаг гэж бодъё. Түүнчлэн мөс чанар, эрүүл ухаан чинь ямар ч байдлаар сэргээгдээгүй, эсвэл залруулагдаагүй бөгөөд чи шударга ёсны мэдрэмжтэй болоогүй, эсвэл Бурханыг дуулгавартай дагаагүй гэж бодъё. Энэ нь чиний эрэлхийлэл, алхаж буй замд асуудал байгааг баталдаг бөгөөд чи үнэнийг эрэлхийлэх замд огт ороогүй гэж бас хэлж болно. Чи бас ер бусын хүн болохыг далд ухамсартаа эрж хайж, махан биеийн хэр хэмжээг даван гарах ёстой гэж байнга боддог—идэхгүй бол өлсөхгүй, хэдэн өдөр унтаж, амрахгүй байсан ч ядарч, нойр хүрэхгүй байх—тэр ч байтугай үүргээ гүйцэтгэх явцад ойлгодоггүй, эсвэл сураагүй зүйлээ өөрт чинь яаралтай хэрэгтэй болсон үед гэнэт ойлгож, эзэмшихийг эрж хайдаг. Ер бусын зүйлсийн талаарх эдгээр төсөөлөл нь бүгд хүний үзэл, төсөөллөөс үүдэлтэй. Хүмүүс Бурханы ажлыг туулаагүй учраас Түүний ажлын талаарх төсөөллөөр дүүрэн байх нь зүйн хэрэг юм. Үнэндээ Бурханы ажил бол хамгийн бодитой, жинхэнэ зүйл. Бурхан хэзээ ч хүмүүсийн үзэл, төсөөллийн дагуу үйлддэггүй; Тэр хүмүүс дээр хэзээ ч ийм төрлийн ажил хийдэггүй. Тэр зөвхөн маш онцгой нөхцөл байдалд, маш цөөхөн хүн дээр бага зэрэг ер бусын ажил хийдэг боловч энэ ажил нь ердөө л түр зуурынх, мөн онцгой нөхцөл байдалд шаардлагатай зүйл бөгөөд Бурханы аврал доторх хүмүүст байнга илэрдэг ажлын арга барил биш юм. Өөрийн удирдлагын ажилдаа Бурхан хүмүүсийг аварч, тэднийг завхарсан зан чанараа хаяж, авралд хүрэх боломжтой болгохыг зорьдог бөгөөд Бурханы ажилладаг үндсэн арга барил нь хүмүүсийг үнэнээр хангаж, үнэнийг ойлгосныхоо дараа үнэн-зарчмуудын дагуу хэрэгжүүлж чаддаг болгох явдал юм. Тиймээс чиний оюун ухаан, далд ухамсарт ямар ч үзэл, төсөөлөл байсан, үзэл, төсөөлөл чинь хэчнээн логиктой байсан, эсвэл чиний сүнслэг хэрэгцээг хэчнээн их хангадаг байсан хамаагүй—шалтгаан нь юу ч байсан, тэдгээр нь үргэлж үзэл, төсөөлөл байх бөгөөд чи тэдгээрийг орхиж, тэдгээртэй зууралдахаа болих ёстой. Бурханы ажил ямар хэмжээнд хийгдсэн, хэр удаан үргэлжилсэн ч хамаагүй, хүмүүс үргэлж хүн байх ба хэзээ ч тэнгэрэлч болохгүй. Хэдий толгойноосоо хөл хүртлээ цагаан болж, цагаан үстэй, цагаанаар будсан нүүртэй, цагаан цамц, цагаан өмдтэй болж, мөн хоёр далавч зүүсэн ч чи тэнгэрэлч болж чадахгүй—хүмүүс үргэлж хүн л байна. Түүнчлэн, энд “хүмүүс” гэдэг нь гоц хүмүүс биш, тэр байтугай жирийн бус хүмүүс бүр ч биш, хэвийн хүн чанарын мөс чанар, эрүүл ухаантай хүмүүсийг хэлж байгаа юм. Энэ хүмүүс огтхон ч ер бусын биш боловч Бурханд итгэдэггүй шүтлэггүй хүмүүсээс илт ялгаатай байдаг, учир нь тэд мууг үйлддэггүй, үнэнийг ойлгомогцоо хэрэгжүүлж чаддаг бөгөөд завхарсан зан чанараараа, мөн Сатаны хүмүүст суулгадаг янз бүрийн бодол санаа, үзэл бодлоор амьдрахын оронд Бурханы үгэнд үндэслэн, мөн Бурханы шаардлага, үнэн-зарчмын дагуу хүмүүс, үйл явдал, зүйлсийг хэрхэн үзэх, биеэ хэрхэн авч явж, үйлдэхийг ойлгодог. Бурханд итгэх явцдаа хүмүүс өөрсдийн үзэл, төсөөллийн дагуу хэр удаан эрэлхийлсэн, хэчнээн ихийг олж авсан гэж боддог нь хамаагүй, энэ нь Бурханы нүдээр бол тооцогдохгүй бөгөөд Бурхан үүний алийг нь ч харгалзан үздэггүй. Ингэж хэлэхдээ Би юуг хэлж байна вэ? Өөрөөр хэлбэл, хэрвээ чи үзэл, төсөөлөлдөө үндэслэн махан биеийнхээ янз бүрийн хэвийн хэрэгцээг дарж, эсвэл зөн совин, хэв чанар, чадвар, зан төлөв, амьдралын хэв маяг, амьдралын зуршлаа өөрчлөхийг хичээдэг бол, тэгээд эдгээр зүйлийг дарж, өөрчлөхийг хэчнээн их хичээсэн ч, хэдий чи зарим нэг үр дүн гаргаж чадсан ч, энэ нь чи үнэнийг хэрэгжүүлэх замд аль хэдийн ямар нэг зүйл олж авсан гэсэн үг биш, тэр ч байтугай чи үнэнийг эрэлхийлдэг хүн аль хэдийн болсон гэсэн үг бүр ч биш—Бурхан эдгээр зүйлийг харгалзан үздэггүй. Та нар ойлгосон уу? (Ойлгосон.)

Хүмүүсийн үзэл, төсөөлөл нь үл үзэгдэх бөгөөд гаднаас нь бол хүмүүсийг ямар нэг зүйл хэлж, хийх, эсвэл ямар нэг замаар алхахыг албаддаггүй мэт санагддаг ч зүрх сэтгэлийнх нь гүнд, далд ухамсарт нь хүмүүсийн бодол санаа, дотоод хүнийг чанд хянаж байдаг. Яагаад ийм байдаг вэ? Яагаад гэвэл, хүмүүсийн хайрлаж, эрэлхийлдэг зүйлс үзэл, төсөөлөлтэй нь хэтэрхий сайн нийцдэг бөгөөд эдгээр зүйл нь бас хүний махан биеийн хэрэгцээг өөгшүүлж, хүний янз бүрийн хүсэл, сониуч занг хангадаг. Жишээлбэл, хүмүүс үзэл, төсөөлөлдөө Бурханы ажил нь өөрсдийг нь жирийн хүмүүсээс өөр ер бусын хүмүүс болгон хувиргах зорилготой, мөн Ариун Сүнсээр хөдөлгөгдөх үедээ өөрсдийгөө хэд хэдэн хэлээр ярьж чаддаг болно гэж итгэдэг. Энэ нь хүмүүсийн төрөлх чадамж, хэвийн хүн чанарын хүрээний хэр хэмжээг илт даван гардаг боловч маш их хэмжээгээр тэдний нэрэлхүү, сониуч, өрсөлдөөнч занг хангадаг. Өөрөөр хэлбэл, хүмүүс үнэнийг олж авахаасаа өмнө зарим ер бусын зүйлд дуртай байдаг бөгөөд эдгээр зүйл нь тэдэнд өөрсдийг нь жирийн хүмүүсээс илүү чухал, давуу, өөр гэсэн мэдрэмж төрүүлдэг—энэ бол завхарсан хүн төрөлхтний хайрлаж, хүсэн тэмүүлдэг зүйл чухамдаа мөн юм. Хүн бүр хүн төрөлхтний дунд онцгойрч, бусдаас өөр, давтагдашгүй, цор ганц байж, бусдад хүндлэгдэж, бишрэгдэхийг хүсдэг. Жишээлбэл, завхарсан хүн төрөлхтний дунд ямар нэг зүйлээс ганцхан ширхгийг үйлдвэрлэвэл баян, нөлөө бүхий хүмүүс түүнийг худалдаж авахаар улайран өрсөлддөг үзэгдэл бий. Тэд ямар хэмжээнд хүртэл ийн өрсөлдөх вэ? Энэ бүтээгдэхүүн эцэстээ анхны үнээсээ хэд дахин, бүр арав гаруй дахин өндөр үнээр зарагдах хэмжээнд өрсөлдөнө. Үүнийг худалдаж авч чадсан хүн “Хар даа, би дэлхий дээрх цорын ганц энэ зүйлийг өөрийн болголоо. Би үнэхээр хүчирхэг байгаа биз дээ? Би бусдаас илүү байгаа биз дээ? Хэн ч над шиг чадвартай биш!” гэж боддог. Тэд оюун ухаан дотроо өөртөө сэтгэл хангалуун байж, өөрсдийгөө онцгой, ер бусын, өндөр чадамжтай гэж мэдэрдэг. Энэ нь ямар зан чанар вэ? (Биеэ тоосон зан.) Энэ нь биеэ тоосон зан чанараас үүдэлтэй. Зарим хүн өөр хүнтэй ижил хувцас өмсөх үедээ эвгүйрхдэг. Хэрвээ тэд бусад хүмүүсийн авч дийлэхгүй, урьд өмнө нь хэзээ ч харж байгаагүй хувцас өмсөөд, үүнийг нь харсан хүн бүр атаархвал тэдэнд ямар байдаг вэ? (Өөрсдөдөө сэтгэл хангалуун байдаг.) Тэд өөрсдөдөө онцгой сэтгэл хангалуун байж, өөрсдийгөө хэнтэй ч зүйрлэшгүй, бусдаас хавьгүй илүү гэж боддог. Үүнийг ямар зан чанар үүсгэдэг вэ? (Биеэ тоосон зан.) Энэ нь бас л биеэ тоосон зан чанараас үүдэлтэй. Чи хар даа, бараг хүмүүсийн 100 хувь нь ийм сэтгэхүй байдаг: Хэрвээ тэд ямар нэгэн техникийн юм уу мэргэжлийн ур чадвар эзэмшсэн бол өөрсдийгөө бусдаас илүү, хэн ч өөрсөд шиг нь сайн биш гэж боддог. Хэрвээ өөр хэн нэгэн мөн адил техникийн юм уу мэргэжлийн ур чадварыг эзэмшвэл тэд тэр хүнд атаархаж, хэн ч өөрсөдтэй нь эн зэрэгцэж чадахгүй байгаасай гэж туйлын ихээр хүснэ. Яагаад тэд ийм сэтгэхүй байдаг вэ? (Тэд хэнтэй ч зүйрлэшгүй нэгэн болохыг хүсдэг.) Хэрвээ тэд энэ мэргэжлийн ур чадварыг эзэмшсэн цорын ганц хүн нь байвал бүлэг доторх жирийн хүнээс давуу байна. Энэхүү техникийн юм уу мэргэжлийн ур чадварын мэдлэгтэй болсон тэд бусад хүн үүнийг өөрсдөөс нь сурчих вий гэхээс айдаг. Хэрвээ бусад хүн тэднээс тусламж эрвэл тэд зааж өгөх үү? (Үгүй, тэд зааж өгөхгүй.) Тэд чамд зөвхөн зарим нэг энгийн зүйлийг л зааж өгнө; харин хамгийн чухал, гол зүйлсийн тухайд гэвэл, тэд тэдгээрийг хэнд ч зааж өгөхгүй бөгөөд чамайг өөрөө учрыг нь ол гээд орхино. Тэд үнэндээ юу гэж боддог вэ? “Хэрвээ би үүнийг чамд заагаад өгчихвөл би яаж онцгойрох юм бэ? Хэрвээ хүн бүр үүнийг хийж чаддаг болчихвол би зүгээр л нэг жирийн хүн болчих биш үү? Хэрвээ та нарын хэн нь ч үүнийг яаж хийхийг мэдэхгүй бол би эндхийн хамгийн давуу хүн нь болж, та нар бүгд надад тал засах ёстой болно—ингэснээр би чухал хүн гэдгээ мэдрэх боломжтой болно, тийм биз дээ? Би та нарын дундах хамгийн өндөр байр суурьтай, хамгийн чадвартай нь биш гэж үү? Би та нарын дундах хамгийн мундаг нь, тийм биз дээ?” Мэргэжлийн юм уу техникийн ур чадварын талаар бага зэрэг мэдлэгтэй болсон тэд бусад хүн үүнийг өөрсдөөс нь сурчих вий гэхээс ихэд айдаг бөгөөд бусдыг өөрсөдтэйгөө адилхан байгаасай гэж хүсдэггүй. Хэрвээ хэн нэгэн өөрсөдтэй нь адилхан мэргэжлийн юм уу техникийн ур чадвар, эсвэл мэргэшилтэй байвал тэдний сэтгэл тавгүйтэх тул бусдаас илүү гарахын тулд ямар нэг зүйл сурах арга замыг үргэлж бодож олдог. Тэд бусдаас давуу байхыг хүсдэг бөгөөд чухал хүн гэдгээ мэдрэхийн тулд үргэлж бусдаас илүүрхэхийг хүсдэг. Энэ нь зөв эрэлхийлэл үү? (Үгүй.) Завхарсан хүн төрөлхтөнд ийм чухамдаа хүсэл тэмүүлэл, эрэлхийлэл байдаг учраас ч тэдэнд аяндаа Бурханы ажлын талаарх бүх төрлийн үзэл, төсөөлөл бий болдог бөгөөд бусдаас дээгүүр байж, байр суурь, нэр хүндтэй байж, чухал хүн гэдгээ мэдэрч, хэнтэй ч зүйрлэшгүй нэгэн болж, тэр ч байтугай бусдын нүдэнд супер хүн юм уу ер бусын хүмүүс болохыг эрж хайдаг. Тиймээс хүмүүс Бурханы ажлын талаарх эдгээр үзэл, төсөөллийг орхих ёстой юм. Нарийвчилбал, үүнийг хэрхэн хэрэгжүүлэх ёстой вэ? Илүү сайн билиг авьяас, авьяасыг бүү эрэлхийл, мөн өөрийн хэв чанар юм уу зөн совинг өөрчлөхийг бүү эрэлхийл, харин хэв чанар, чадвар, зөн совин зэрэг төрөлх нөхцөлийнхөө хүрээнд Бурханы шаардлагын дагуу үүргээ гүйцэтгэж, Бурханы хүссэний дагуу аливааг хий. Бурхан чиний чадвар юм уу хэв чанараас давсан зүйлийг шаарддаггүй—чи ч бас өөртөө хүндрэл учруулах хэрэггүй. Чи зүгээр л өөрийн ойлгодог зүйл болон хүрч чадах зүйлдээ үндэслэн хамгийн сайнаараа хийж, өөрийн чинь нөхцөл байдал юу зөвшөөрч байгаагийн дагуу хэрэгжүүлэхэд л болно. Жишээлбэл, хэрвээ чиний хэв чанар, авьяас билэг чамайг зөвхөн багийн удирдагчийн үүрэгт л тохирохыг зөвшөөрдөг бол багийн удирдагчийн хувиар ажлаа сайн хийж, энэ үүргийн хүрээн дэх ямар ч ажил, мэргэжлийн ур чадварын учрыг олж, тэдгээрийг нэг нэгээр нь шийдвэрлэн, Бурханы чамд зааж өгсөн арга барил, зарчмын дагуу хэрэгжүүл—ингэснээр чи Бурханы сэтгэлд нийцүүлж чадна. Чи өөрийнхөө үзэл, төсөөллөөр явж, “Би багийн удирдагч байж чадах юм чинь илүү сайн хийхийн тулд илүү их чармайж, бага зэрэг хатуу бэрхийг туулж, бага зэрэг төлөөс төлөөд, Ариун Сүнс над дээр агуу ажил хийвэл би чуулганы удирдагч юм уу шийдвэр гаргах бүлгийн удирдагч болж чадах биш үү? Хүмүүс намайг үүнийг хийж чадахгүй гэж бодож магадгүй ч би Бурханаас гуйна—Бурханы хувьд юу ч хүрэхэд хэцүү биш! Би багийн удирдагч байхыг хүсэхгүй байна. Би надад илүү их ажил үүрүүлж, намайг удирдагч юм уу ажилчин болгож өгөөч гэж Бурханаас гуйн залбирна” гэж боддог гэж үзье. Ийм төрлийн эрэлхийлэл зөв үү? (Үгүй, буруу.) Та нар яагаад үүнийг буруу гэж хэлж байна вэ? (Ийм хүмүүс үргэлж өөрсдийн хэв чанар, чадвараас давсан зүйлийг хийхийг хүсдэг бөгөөд өөрсдийн хэв чанар, авьяас билэгт үндэслэн өөрсдийн ажлыг тууштай хийж, зохих байраа хадгалж чаддаггүй.) Супер хүн байхыг үргэлж хүсэх нь зохисгүй; энэ нь хэвийн хүний эрэлхийлэх ёстой зүйл биш юм.

Зарим хүмүүс байнга “Бурханы хувьд хийж бүтээхэд хэцүү зүйл гэж юу ч байхгүй” гэж хэлдэг; энэ үг бол баримт, хүн бүр үүнийг ойлгож чадна. Гэвч зарим хүн гажууд ойлголттой байдаг, тэд зүгээр л Бурханд залбирвал хүмүүсийн хийх боломжгүй ямар ч зүйлийг Бурхан өөрсдийнх нь өмнөөс гүйцэлдүүлнэ, мөн энэ мэтчилэн Бурханд ийм байдлаар найдсанаар хүмүүс зөн совингийн хэр хэмжээгээ даван гарч, супер хүн болж чадна гэж итгэдэг. Үнэхээр тийм гэж үү? (Тийм биш.) “Бурханы хувьд хийж бүтээхэд хэцүү зүйл гэж юу ч байхгүй” гэдэг үг нь мэдээж Бурханы хүч чадал, мөн чанар, Бурханы төгс хүчин, түүнчлэн бүх зүйлийг захирах Бурханы дээд эрхийг буюу Бурханы гүйцэлдүүлж чадахгүй зүйл гэж юу ч байхгүй гэдгийг хэлж байгаа. Гэвч энэ нь хүмүүс хэвийн хүн чанарын хэр хэмжээг даван гарч, ер бусын болох ёстой гэсэн үг биш; Бурхан хэчнээн төгс хүчит байлаа ч хүмүүс дээр хийдэг Түүний ажил тэдний хэвийн хүн чанарт үндэслэдэг, хэвийн хүн чанарын хүрээнд хийгддэг. Бурхан бүх зүйлийг зохион байгуулж, жолооддог, Тэрээр хүмүүс, үйл явдал, аливаа зүйлийг жолооддог, ингэснээр хүмүүс бүх төрлийн зүйлийг гүйцэлдүүлэхэд нь Түүнд үйлчлэл үзүүлж, Түүний гүйцэлдүүлэх гэж буй баримтуудыг гүйцэлдүүлдэг. Бурхан бүх төрлийн зүйлийг гүйцэлдүүлэх хугацаанд хүмүүс хэвийн хүн чанартай хэвээр байдаг—тэдний хувьд юу ч өөрчлөгдөөгүй, тэд хүн хэвээр байдаг. Бурхан хэчнээн төгс хүчит байсан ч, ямар нэг зүйлийг захирах, эсвэл гүйцэлдүүлэхийн тулд ямар арга барил ашигласан ч бүтээгдсэн хүмүүс үргэлж бүтээгдсэн хүмүүс л байдаг; тэд хэвийн хүн чанараар амьдарсаар байдаг, ямар ч байдлаар ер бусын байдаггүй. Та нар бүгд эдгээрийг баримт гэж хэлэх үү? (Тийм.) “Ер бусын биш” гэдэг нь юу гэсэн үг вэ? Энэ нь Бурхан хүмүүс, үйл явдал, аливаа зүйлийг зохион байгуулах үед хүмүүс Бурханы зохион байгуулалт дор амьдарч, оршин тогтнож, юм бүрийг хийж, одоо цагтаа амьдрахаас өөр аргагүй байдаг гэсэн үг юм. Гэвч чи одоо цагтаа амьдрах үед ухамсар чинь бүдэг бадаг байдаг уу? (Үгүй.) Чи саруул ухаантай хэвээр байдаг. Тэгээд хэв чанар чинь тэр даруй сайжирч, өөрчлөгдсөн үү? (Үгүй.) Анхныхаараа л үлддэг. Тэгвэл зөн совин чинь тэр даруй өөрчлөгдсөн үү? Үгүй, тэр ч бас өөрчлөгдөөгүй. Бурханы дээд эрх, зохион байгуулалт, зохицуулалт дор чи хэчнээн олон зүйлс туулсан ч чиний зан төлөв, зуршил, амьдралын хэв маяг, мөн хэвийн хүн чанарын чинь хэв чанар, чадвар, янз бүрийн үйл ажиллагаанд ямар ч өөрчлөлт гардаггүй. Гагцхүү, хүмүүс Бурханы ажлыг туулах үедээ өөрсдийн тус тусын орчинд бүх төрлийн зүйл, хүмүүсийг туулдаг, эцсийн үр дүн нь Бурханы ажлыг туулах явцдаа тэд ойлголттой болж, зарим нэг сургамж авдаг. Хэрвээ тэд үнэнийг эрэлхийлдэг хүмүүс бол үнэн болон Бурханыг мэдэх тал дээр ургац хурааж чаддаг. Бурханы ажлыг туулах явцад хүмүүсийн сэтгэхүй хэвийн, ухамсар нь бүдэг бадаг биш байдаг бөгөөд хэв чанар, чадвар, зөн совин нь ямар ч өөрчлөлтгүй анхныхаараа үлддэг. Тиймээс “Бурханы хувьд хийж бүтээхэд хэцүү зүйл гэж юу ч байхгүй” гэдэг нь Бурханы төгс хүчин болон бүх зүйлийг зохион байгуулах Бурханы зохион байгуулалтыг хэлж байгаа юм. Энэ нь хүмүүсийг ер бусын болгох, эсвэл бүтээгдсэн хүмүүсийн мөн чанарыг өөрчлөхийг хэлдэггүй. Бурхан хүмүүсийн мөн чанарыг өөрчилдөггүй; хүн хүн хэвээр байдаг бөгөөд чи эрэгтэй, эмэгтэй байх нь хамаагүй, энэ тал дээр ямар ч өөрчлөлт гардаггүй. Бурхан бүхнийг зохион байгуулдаг, Бурхан бүгдийг чадагч; энэ бол Бурханд юу байгаа болон Бурхан юу болох явдал бөгөөд энэ бол Бурханы эзэмшдэг зүйл юм. “Бурханы хувьд хийж бүтээхэд хэцүү зүйл гэж юу ч байхгүй” гэдэг нь хүмүүс ер бусын болсон гэсэн үг биш, хүмүүс бүхнийг чадагч гэсэн үг ч биш. Зарим хүн хааяа өөрсдийн хэв чанар, эсвэл бие махбодын зөн совингийн хэр хэмжээг давсан зарим нэг зүйлийг гүйцэлдүүлж чаддаг байлаа ч энэ нь Ариун Сүнсний ажил юм. Тэдэнд энэ билиг авьяасыг Бурхан өгсөн; тэд ийм чадвартай төрсөн хэрэг биш. Учир нь бүтээгдсэн хүмүүст Бурханы тогтоосон энэ бүхнийг өөрчлөх чадвар байдаггүй. Би хүний зөн совингийн талаар энгийн жишээ хэлье. Жишээлбэл, хүмүүс аймшигтай дуу чимээ сонсох үедээ айж, зөнгөөрөө навтасхийдэг. Чи хэдэн настай байх нь хамаагүй, багаасаа л ийм байсан, үхэх хүртлээ ийм хэвээр байх болно—энэ бол зөн совин юм. “Зөн совин” гэж юу гэсэн үг вэ? Энэ нь махан биеийн төрөлх үйл ажиллагаа, хэзээ ч, хэзээ ч өөрчлөгдөхгүй. Хэвийн хүн төрөлх зөн совинтой байж л хэвийн хүн чанарын амьдрал, оршин тогтнолоо хадгалж чаддаг тул хүний зөн совин нь Бурханы өөрчлөхийг зорьдог зүйл биш юм. Та нар үүнийг ойлгосон уу? (Тийм.) “Бурхан бүгдийг чадагч” гэж юуг хэлдэг вэ? (Энэ нь Бурханы Өөрийн эрх мэдэл болон Бурханы төгс хүчнийг хэлдэг.) Энэ нь хүмүүстэй ямар нэг хамаатай юу? (Энэ нь хүмүүстэй ямар ч хамаагүй бөгөөд хүмүүс ер бусын зүйл хийж чадна гэсэн үг биш.) Энэ нь Бурханы хяналт дор хүмүүс бүхнийг чадагч гэсэн үг биш; хүмүүс Бурханы хяналт дор байхдаа ч бүхнийг чадагч байдалд хүрч чадахгүй. Яагаад тэр вэ? (Яагаад гэвэл, хүмүүс бол Бурхан биш; хүмүүс бол зүгээр л бүтээгдсэн зүйлс, харин Бурхан бол цор ганц.) Зөв, тийм л байдаг. Хүмүүс үргэлж хүн л байна. Тэд өөр төрөл зүйл болохгүй, мэдээж тэд Бурхан бүр ч болохгүй; хүмүүсийн шинж чанар өөрчлөгдөхгүй. Хүмүүсийн шинж чанар өөрчлөгдөхгүй, тэгвэл зөн совин нь өөрчлөгдөх үү? (Үгүй, өөрчлөгдөхгүй.) Хүмүүсийн зөн совин өөрчлөгдөхгүй, амьдралын зуршил, амьдралын хэв маяг, эсвэл Бурханы өгсөн төрөлх зан төлөв ч өөрчлөгдөхгүй. Жишээлбэл, амьдралын хэв маягийг авч үзье. Хүмүүс ихэнх бүтээлийн адилаар нар мандсаны дараа ажиллаж, нар жаргасны дараа амардаг. Өглөө босоход тархи нь сайн амарсан, бие нь тав тухтай байх үед тэд ажиллаж эхэлдэг; шөнө бие нь ядарч эхлэн, эвшээж, тархи нь туйлдах үед тэд амрах байдалд орж эхэлдэг—энэ бол маш хэвийн амьдралын хэв маяг юм. Энэ бол хүмүүсийн нийтлэг шинж чанар, мөн хүний зөн совин бөгөөд мэдээж энэ нь бас Бурханы хүн төрөлхтөнд тогтоосон амьдралын хэв маяг юм. Энэ хэв маяг нь нар, сар, оддын орчил, нар мандах, жаргах зэргээс хамааран тодорхойлогддог. Хэрвээ чи энэ амьдралын хэв маягийг эвдвэл богино хугацаанд ямар нэгэн том асуудал гарахгүй байж магадгүй—хааяа ядарч, унтмаар санагдах үедээ чи биеэ барьж, цай юм уу кофе ууж болох ба биеийн ядаргаа чинь бага зэрэг тайлагдана—гэвч урт хугацаандаа биед чинь асуудал гарна. Яагаад асуудал гарах вэ? Яагаад гэвэл, чи Бурханы хүмүүст тогтоосон амьдралын хэв маягийг зөрчсөн байна. Биед чинь асуудал гараад, эмчид үзүүлэхээр очиход тэд “Та орой эрт орондоо орж, 10 цаг гэхэд амарч, өглөө 4 юм уу 5 цагт босох ёстой; хэдэн сарын дараа та дахиад зүгээр болно” гэж хэлнэ. Эмчийн зөвлөгөөг гурван сар дагасны дараа биеийн тавгүйрхлийн чинь бүх шинж тэмдэг үндсэндээ арилах тул чи дотроо “Миний биед гарсан асуудлууд ямар нэг ноцтой өвчин биш болж таарлаа, харин би амьдралдаа энэ хэвийн хэв маягийг дагаагүйгээс болсон юм байна” гэж бодно. Хар даа, хүмүүсийн амьдралын хэв маягийг эвдэж болохгүй гэж чи хэлэхгүй гэж үү? (Тийм.) Хүмүүсийн амьдралын энэ хэв маяг нь бусад бүтээлийнхтэй адилхан; тэд бүгд нар мандсаны дараа ажиллаж, нар жаргасны дараа амардаг. Мэдээж шар шувуу шиг өдөр нь амарч, шөнө нь гарч ирж, идэвхтэй болдог зарим бүтээл бий; тэдний амьдралын хэв маяг нь хүмүүс болон бусад бүтээлийнхээс өөр байдаг, харин чи тэдний энэ хэв маягийг эвдэхийг хүссэн ч тэгэх боломжгүй юм. Үүнээс гадна, зарим бүтээл өвөл ичдэг. Хүмүүст ийм хэв маяг байдаг уу? (Үгүй.) Үгүй, хүмүүс ичих шаардлагагүй. Хүмүүсийн амьдрал хэв маягтай байдаг—тэд долоо хоногт нэг юм уу хоёр өдөр амардаг, нар мандсаны дараа ажиллаж, нар жаргасны дараа амардаг бөгөөд ажил, амралтын энэхүү хэвийн хэв маягийг байнга хадгалдаг, ийм байдлаар тэдний амьдрал хамгаалагдаж, оршин тогтнол нь хадгалагдаж чаддаг. Хүмүүст өөрсдийн гэсэн амьдралын хэв маяг байдаг бөгөөд эдгээр амьдралын хэв маягийг Бурхан тогтоосон. Тэдгээр нь бүгд утга учиртай бөгөөд хүн төрөлхтний хэвийн амьдрал, оршин тогтнолыг хадгалах зорилготой. Тиймээс Бурханы ажил хүмүүсийн төсөөлдөг шиг хүний амьдрал, оршин тогтнолын хэв маягийг яавч эвдэхгүй бөгөөд чи ч бас энэ үзэл, төсөөллөө орхих ёстой. Хэрвээ хүмүүс Бурханы өөрсдөд нь тогтоосон эдгээр хэв маягийг хүчээр эвдвэл, эсвэл ер бусын зүйлсийн талаарх зарим санаа оноонд захирагдсанаасаа болоод хүмүүс тэдгээрийг өөрчлөхийг байнга хүсвэл тэр нь тэнэг хэрэг болно. Хэрвээ чи тэдгээрийг өөрчлөх нь чиний амийг дээшлүүлж, хүн чанарыг чинь сайжруулна гэж бодож байвал өөрчлөх гээд оролдоод үз, тэгээд хэр удаан амьдарч чадахаа хар, дараагийн өдрүүдэд юмс хэрхэн өөрчлөгдөхийг, хэвийн хүн чанар чинь дээшлэх эсэхийг, мөн өөрийгөө супер хүн, эсвэл тэнгэрэлч болох эсэхийг хар. Хэрвээ чи Бурханы ажилд ер бусын элемент байх ёстой, мөн энэ нь чиний амьдралын хэв маягийг өөрчлөх ёстой гэж итгэдэг бөгөөд өөрийгөө хэр хэмжээнээс давсан нэгэн болгохын тулд тэдгээрийг хүчээр өөрчлөхийг хүсэж байвал оролдоод үзэж болно. Хэдэн жил оролдсоны дараа чи амьдрал, оршин тогтнолынхоо хэв маягуудыг үнэхээр өөрчилж магадгүй. Ийм зүйл тохиолдож болох ганцхан нөхцөл байдал бий, тэр нь юу гэвэл чиний махан бие цаашид оршин байхаа болих бөгөөд тэр үед чи үнэхээр ер бусын болж, утаа униар болон хувирна, чи “тэнгэрлэг оршихуй” болж хувиран, үхэшгүй мөнх болно. Хэрвээ чи махан биеэ хэвийн, эрүүл байлгаж, хэвийн байдалд байх үедээ Бурханы ажил болон үгийг хүлээн авч чаддаг байхыг хүсдэг бол өөрийн үзэл, төсөөлөлд үндэслэн супер хүн болохыг эрж хайх ёсгүй, эсвэл дээшилсэн хүн чанар гэгчийг эрэлхийлэх ёсгүй; харин чи хэвийн хүн чанараар амьдарч, хэвийн хүн чанарынхаа амьдрал, оршин тогтнолын хэв маягийг хадгалж, мөн хэвийн хүн чанарынхаа зөн совинг хадгалах ёстой. Бурханд үндэслэлгүй шаардлагууд бүү тавь; эдгээр үндэслэлгүй шаардлага нь бүгд чиний үзэл, төсөөллөөс үүдэлтэй. Чиний зөн совин, амьдралын хэв маяг гэх мэт нь Бурханы өөрчлөхийг зорьдог зүйл биш, мөн Өөрийнхөө ажлаар өөрчлөхийг зорьдог зүйлс ч биш юм. Аврагдсан хүн бол үзэл, төсөөллөөр дүүрэн хүн яавч биш бөгөөд супер хүн, эсвэл жирийн бус хүн бүр ч биш. Харин аврагдсан хүн гэдэг бол хэвийн хүн чанартай, мөс чанар, эрүүл ухаантай хүн, Бурханы үгийг анхаарч, үнэн-зарчмын дагуу хүн, үйл явдал, аливаа зүйлд хандаж, биеэ авч явж, үйлдэж чаддаг хүн юм; тэд бол бүх юманд Бурханыг дуулгавартай дагаж чаддаг, огтхон ч ер бусын биш, хүн чанар нь туйлын хэвийн, бодитой хүн юм.

Хэвийн хүн чанараар амьдарч буй хүмүүс бас бие махбодын олон зөн совин, бие махбодын хэрэгцээнд хязгаарлагддаг. Жишээлбэл, заримдаа хүмүүс хэтэрхий ядарсан, эсвэл өвчтэй, амрах шаардлагатай байгаагаас болоод үүргээ гүйцэтгэхээ хэд хоногоор хойшлуулж магадгүй; заримдаа хурцадмал орчноос болоод айж, үүргээ гүйцэтгэхээр тайвширч чадахгүй байж магадгүй; эсвэл өөрсдийн хязгаарлагдмал хэв чанар, чадвараас болоод тодорхой нэг төрлийн ажил, үүрэгт тэнцэж чадахгүй тул зүрх сэтгэлдээ өртэй, гунигтай мэдрэмжийг байнга мэдэрч магадгүй—эдгээр нь бүгд хэвийн хүн чанарын хүрээнд багтдаг хэвийн илрэл юм. Заримдаа хүмүүс мэдрэмж, бие махбодын хэрэгцээнд хазаарлагдаж магадгүй, заримдаа тэд бие махбодын зөн совингийн хязгаарлалтад, эсвэл цаг хугацаа, зан төлөвийн хязгаарлалтад орж магадгүй—энэ бол хэвийн бөгөөд жам ёсны зүйл юм. Жишээлбэл, зарим хүн багаасаа л нэлээд дотогшоо байдаг; тэд ярих дургүй, бусадтай харилцахдаа маруухан байдаг. Гуч, дөчин настай насанд хүрсэн хүмүүс болсон ч энэ зан төлөвийг даван гарч чаддаггүй: Тэд хэлэмгий доломгой биш, ярихдаа муу хэвээр байдаг бөгөөд бусадтай харилцахдаа ч сайн биш байдаг. Тэднийг удирдагч болсны дараа энэ зан төлөвийн шинж чанар ажлыг нь тодорхой хэмжээгээр хязгаарлаж, саад болдог, энэ нь тэдэнд байнга зовлон, бухимдал үүсгэж, маш хазаарлагдсан мэт санагдуулдаг. Дотогшоо зан, ярих дургүй байх нь хэвийн хүн чанарын илрэлүүд юм. Тэд бол хэвийн хүн чанарын илрэл учраас Бурханд хандсан гэм буруу гэж тооцогдох уу? Үгүй, тэд бол гэм буруу биш, Бурхан тэдгээрт зөвөөр хандана. Чи ямар ч асуудал, дутагдал, эсвэл өө сэвтэй бай эдгээрийн аль нь ч Бурханы нүдэнд асуудал биш юм. Бурхан чамайг хэвийн хүн чанарын төрөлх нөхцөл дор үнэнийг хэрхэн эрж хайж, үнэнийг хэрэгжүүлж, үнэн-зарчмуудын дагуу үйлдэж, Бурханы замыг дагаж байгааг л хардаг—Бурханы хардаг зүйлс эд юм. Тиймээс, үнэн-зарчимтай холбоотой хэрэг явдалд, хэвийн хүн чанарын хэв чанар, зөн совин, зан төлөв, зуршил, амьдралын хэв маяг гэх мэт үндсэн нөхцөл чамайг хязгаарлахыг бүү зөвшөөр. Мэдээж эдгээр үндсэн нөхцөлийг даван гарах гэж эрч хүч, цаг хугацаагаа бүү зарцуул, мөн тэдгээрийг өөрчлөх гэж бүү оролд. Жишээлбэл, хэрвээ чи дотогшоо зан төлөвтэй, ярих дургүй, ярихдаа маруухан, хүмүүстэй нийлж, харилцахдаа маруухан байлаа ч эдгээрийн аль нь ч асуудал биш юм. Хэдийгээр гадагшаа хүмүүс ярих дуртай байдаг ч тэдний хэлсэн бүхэн хэрэгтэй, эсвэл үнэнтэй нийцээд байдаггүй тул дотогшоо байх нь асуудал биш, чи үүнийг өөрчлөх гэж оролдох шаардлагагүй. Чи “Хэрвээ би жирийн дагагч байсан бол дотогшоо зан төлөвтэй байх нь миний хувьд асуудал биш байх байсан; гэхдээ одоо би удирдагч болсон болохоор дотогшоо зан төлөвөө өөрчлөх ёстой биш үү?” гэж хэлж магадгүй. Хэрвээ чи үнэхээр үүнийг өөрчлөхийг хүсэж байвал бусадтай хэрхэн нөхөрлөхийг сурах гэж оролдож болно, эсвэл нэг өдөрт хэр их ярих, хэчнээн хэрэг явдлыг зохицуулах, хэдэн төрлийн хүмүүстэй харилцах талаар өөртөө дүрэм тогтоож болно. Хэрвээ чамд төрөлх зан төлөвөө өөрчлөх чадвар үнэхээр байгаа бол мэдээж чуулганы ажлыг хийх тал дээр энэ нь заавал муу зүйл байх албагүй. Гэвч хэрвээ чи төрөлхөөсөө дотогшоо зан төлөвтэй, ярихдаа тааруухан, нийгэмшихдээ маруухан, бусадтай хэрхэн ярилцаж, харилцахаа мэддэггүй бол хэн ч үүнийг өөрчилж чадахгүй. Зарим хүн дотогшоо зан төлөвтэй байдаг, тэд бусадтай харилцах юм уу ярилцах хүсэлгүй байдаг, түүнчлэн тэдэнд хэлэх зүйл тийм ч их байдаггүй. Тэд үргэлж хэрэгтэй зүйлийг хэлэх нь л зөв, хэрэгцээгүй зүйлийг хэлэх шаардлагагүй гэж боддог тул их ярихыг хүсдэггүй. Зарим хүний хувьд энэ нь хэтэрхий залуу, амьдралын туршлагагүй, үгийн баялаггүйгээс нь болсон байж болно; бусад хүмүүсийн хувьд тэд залуу байхаа больж, аль хэдийн амьдралын туршлагатай болсон ч дотогшоо энэ зан төлөвтэйгөө хэвээр байж болно. Хэрвээ чи ийм төрлийн зан төлөвийг өөрчлөхийг хичээж, үүнийг өөрчлөхийн тулд бүх төрлийн арга барилыг ашигладаг бол Би чамд хэлье, чи бүх насаараа үүнийг хэзээ ч өөрчилж чадахгүй, учир нь Бурхан ийм төрлийн ажил хийдэггүй. Чиний царай юм уу гадаад төрх эцэг, эх, эсвэл өөр ямар нэг хамаатан садантайгаа төстэй байх нь хамаагүй, энэ гадаад төрх өөрчлөгдөхгүй, тэр ч байтугай чиний зан төлөв бүр ч өөрчлөгдөхгүй. Зарим хүмүүс “Дотогшоо зан төлөвийг өөрчлөх хэцүү юм чинь гадагшааг нь өөрчлөх амархан уу?” гэж асуудаг. Гадагшаа зан төлөвийг өөрчлөх нь яг адилхан хэцүү. Гадагшаа хүмүүс ярих дуртай ба тэдэнд хэлэхийг хүсдэг олон зүйл байдаг; хэрвээ чи тэднээс битгий ярь, эсвэл бага ярь гэж гуйвал тэд өөрсдийгөө хянаж чаддаггүй бөгөөд хэрвээ хэн нэгэн тэднийг ярихыг хязгаарлавал амийг нь тасалж байгаатай л адил байдаг. Хэрвээ дотогшоо хүнийг гадагшаа хүнтэй нөхөрлүүлбэл тэд бие биедээ нөлөөлөх үү? Тэд эхэндээ бие биедээ бага зэрэг нөлөөлж магадгүй; нэрэлхсэндээ тэр хоёр хүн бие биедээ зохицож, хүлээцтэй хандах, эсвэл бие биеэ тэвчиж, ойлгож магадгүй. Гэвч цаг хугацаа өнгөрөхийн хэрээр тэд бие биеэ таньж, бие биеийнхээ зан төлөвийн талаар тодорхой ойлголттой болох бөгөөд бие биедээ тийм тэвчээртэй, халамжтай хандах шаардлагагүй болох тул хурдан хугацаанд анхны байдлууддаа эргэж орно. Хэрвээ чи анхнаасаа дотогшоо зан төлөвтэй байсан бол одоо ч дотогшоо хэвээр байгаа; чи ярьж, хөөрөх үедээ хэдхэн үг юм уу өгүүлбэр л хэлдэг, өөр хэлэх зүйлгүй байдаг. Хэрвээ хэн нэгэн “Чи гадагшаа гарсан уу?” гэж асуувал чи “Гарсан” гэж хариулна. Тэгээд хэрвээ тэд “Чи хэзээ эргэж ирсэн бэ?” гэж асуувал чи “Саяхан” гэж хариулна. Чи юу болсныг хэлдэггүй, мөн тэр хүний сонсохыг хүссэн зүйлийг хэлдэггүй. Үүнтэй харьцуулахад, гадагшаагаа хүмүүс пулемёт шиг тасралтгүй үгс урсгадаг, чи тэдний яриаг тасалсан ч хэсэг хугацааны дараа тэд үргэлжлүүлэн ярих болно. Хүний зан төлөв өөрчлөгдөх амархан уу? (Үгүй.) Энэ бол бүтээгдсэн хүн бүрийн хамт төрдөг зүйл юм. Энэ нь завхарсан зан чанар, эсвэл хүний хүн чанарын мөн чанартай ямар ч хамаагүй; энэ нь ердөө л хүмүүсийн гаднаас нь харж болох оршихуйн байдал бөгөөд хүмүүс, үйл явдал, аливаа зүйлд хандах хүний арга барил юм. Зарим хүн өөрсдийгөө илэрхийлэхдээ сайн байдаг бол зарим нь тийм биш байдаг; зарим нь аливаа зүйлийг дүрслэх дуртай байдаг бол зарим нь дургүй байдаг; зарим нь бодлоо дотроо хадгалах дуртай байдаг бол зарим нь бодлоо дотроо хадгалах дургүй, харин хүн бүрд сонсогдохоор чангаар илэрхийлэхийг хүсдэг, тэгж байж л аз жаргалтай болдог. Эдгээр нь хүмүүсийн амьдрал болон хүмүүс, үйл явдал, аливаа зүйлийг зохицуулдаг өөр өөр арга барил юм; эдгээр нь хүмүүсийн зан төлөв юм. Чиний зан төлөв бол чиний төрөлх зүйл. Хэрвээ чи олон удаа оролдсон ч үүнийг өөрчилж чадаагүй бол Би чамд хэлье, чи одоо амарч болно; өөрийгөө тийм их ядраах шаардлагагүй. Үүнийг өөрчлөх боломжгүй тул өөрчлөх гэж бүү оролд. Чиний анхны зан төлөв ямар ч байсан, тэр нь чиний зан төлөв хэвээр үлдэнэ. Авралд хүрэхийн тулд зан төлөвөө өөрчлөх гэж бүү оролд; энэ бол эндүү ташаа санаа юм—чи ямар ч зан төлөвтэй байсан, тэр бол бодитой баримт бөгөөд чи үүнийг өөрчилж чадахгүй. Үүний бодитой шалтгаануудын хувьд, Бурханы Өөрийн ажилдаа хүрэхийг зорьдог үр дүн нь чиний зан төлөвтэй ямар ч хамаагүй. Чи авралд хүрч чадах эсэх нь бас чиний зан төлөвтэй ямар ч хамаагүй. Үүнээс гадна, чи үнэнийг хэрэгжүүлдэг, үнэн-бодит байдалтай хүн мөн эсэх нь чиний зан төлөвтэй ямар ч хамаагүй. Тиймээс тодорхой үүрэг гүйцэтгэж байгаа, эсвэл тодорхой нэг ажлын зааварлагчаар үйлчилж байгаа гээд зан төлөвөө өөрчлөх гэж бүү оролд—энэ бол алдаатай санаа юм. Тэгвэл чи яах ёстой вэ? Зан төлөв, эсвэл төрөлх нөхцөлөөсөө үл хамааран чи үнэн-зарчмыг баримталж, хэрэгжүүлэх ёстой. Эцсийн дүндээ Бурхан Өөрийнх нь замыг дагадаг эсэх, эсвэл авралд хүрч чадах эсэхийг чинь, чиний зан төлөв, эсвэл чамд байдаг төрөлх хэв чанар, ур чадвар, чадвар, билиг авьяас, эсвэл авьяасанд үндэслэн хэмждэггүй бөгөөд мэдээж Тэрээр бие махбодын зөн совин болон хэрэгцээгээ хэр их дарсныг чинь ч хардаггүй. Харин Бурхан чамайг Бурханыг дагаж, үүргээ гүйцэтгэхдээ Өөрийнх нь үгийг хэрэгжүүлж, туулж байгаа эсэх, чамд үнэнийг эрэлхийлэх хүсэл, шийдвэр байгаа эсэх, мөн эцсийн дүндээ чи үнэнийг хэрэгжүүлж, Бурханы замыг дагаж чадсан эсэхийг хардаг. Энэ бол Бурханы хардаг зүйл юм. Та нар үүнийг ойлгож байна уу? (Тийм ээ, бид ойлголоо.)

Зарим эмэгтэйчүүд үйлдэхдээ, юмыг дор нь гялалзуулж, аянга цахилгаан шиг хурдан, эрч хүчтэй байдаг бөгөөд шуурхай, тууштай шийдвэр гаргадаг; тэдний зан төлөв яг л эрэгтэй хүнийх шиг байдаг. Өнөө үед тэднийг дүрслэхэд ашигладаг түгээмэл нэр томьёо юу вэ? Эршүүд эмэгтэйчүүд. “Эршүүд эмэгтэйчүүд” нь хүмүүсийн энэ нэр томьёогоор хэлдэг байсан тэнэг, том, болхи мангарууд байхаа больсон. Энэ бол доромж нэр томьёо биш; харин ч сайшаасан нэр томьёо юм. Гэвч Бурхан энэхүү сайшаасан нэр томьёонд хэрхэн ханддаг вэ? Чи аянга цахилгаан шиг хурдан, эрч хүчтэй байж, зоригтой, шийдэмгий үйлдэл хийдэг ч хэрэгжүүлэлтийн зарчим болон үйлдлийн чинь үндэс суурь юу вэ? Үнэн мөн үү? Бурханы үг мөн үү? Хамгийн гол нь энэ юм. Хэрвээ эрэгтэй хүн үйлдэл хийхдээ удаан, нямбай байвал шүтлэггүй хүмүүсийн хэлдэгчлэн тэр жижиг хөлтэй эмэгтэй шиг байна гэсэн үг—зарим нь бүр доромж нэр томьёо ашиглаж, тийм эрэгтэй хүнийг “бага зэрэг охин шиг” гэж хэлдэг—гэвч Бурхан тэр эрэгтэйг хэрхэн хардаг вэ? Хүн аянга цахилгаан шиг хурдан, эрч хүчтэй байж, аливааг хийхдээ зоригтой, шийдэмгий байна уу, эсвэл жижиг хөлтэй эмэгтэй шиг үйлдэж, үйлдэл хийхдээ бага зэрэг охин шиг байна уу гэдгээс үл хамааран эдгээрийн аль нэг нь асуудал мөн үү? (Үгүй.) Аянга цахилгаан шиг хурдан, эрч хүчтэй байж, зоригтой, шийдэмгий байх нь давуу тал мөн үү? (Үгүй, заавал тийм байх албагүй.) Тэгвэл жижиг хөлтэй эмэгтэй шиг үйлдэх нь сул тал мөн үү? (Бас л үгүй, заавал тийм байх албагүй.) Хэдийгээр “эршүүд эмэгтэйчүүд” болон “бага зэрэг охин шиг” гэх хоёр нэр томьёоны нэг нь сайшаасан, нөгөө нь доромж утгатай боловч энэ хоёр төрлийн зан авирын буюу аливааг хийх арга барилуудын мөн чанарыг шууд утгууд дээр нь үндэслэн дүгнэх ёсгүй. Үүнийг дүгнэхэд юуг ашиглах ёстой вэ? (Хүний хэрэгжүүлдэг зүйл Бурханы үг мөн эсэхийг.) Тэдний үйлдлийн үндэс суурь, түүнчлэн тэдний хүрэхийг зорьдог үр дүнг үүнийг дүгнэхэд ашиглах ёстой. Хэрвээ тэдний үйлдлийн үндэс суурь нь Бурханы үг болон үнэн-зарчим байвал тэд буруу зүйл хийгээгүй гэдэг нь үндсэндээ 90 хувь баттай юм. Хэрвээ тэд үнэн-зарчмын дагуу аливааг хийгээд зогсохгүй, цаашлаад тэдний хүрэхийг зорьдог үр дүн нь Бурханы гэрчлэл болон Бурханы гэрийн ашиг сонирхлыг хамгаалах, мөн илүү олон ах, эгч нарыг босгон байгуулах явдал байвал тэднийг буруу зүйл хийгээгүй гэдэгт бид 100 хувь итгэлтэй байж болно. Тэд зоригтой, шийдэмгий байна уу, эсвэл жижиг хөлтэй эмэгтэй шиг байна уу гэдгийг тоох хэрэггүй—тэдний үйлддэг арга барилын гадаад хэлбэрийг тоох хэрэггүй—тэр нь чухал биш. Үнэн-зарчим тэдний үйлдлийн үндэс суурь мөн эсэх, мөн тэдний үйлдлийн зорилго болон үйлдлээрээ дамжуулан хүрэхийг зорьдог үр дүн нь Бурханы гэрийн ашиг сонирхол, чуулганы ажлыг хамгаалах, мөн илүү олон хүмүүсийг босгон байгуулах явдал мөн эсэх нь чухал юм. Тэгвэл тэдний үйлдлийн харагдах байдал чухал уу? (Үгүй.) Чи эршүүд эмэгтэй байна уу, эсвэл жижиг хөлтэй эмэгтэй шиг байна уу гэдгээс үл хамааран Бурханы хардаг зүйл энэ биш юм; энэ нь хүмүүсийг үнэлэхэд Бурханы ашигладаг стандарт биш юм. Тэгвэл хэрвээ эмэгтэй хүн эршүүд эмэгтэй шиг санагдаж, үйлдэл хийхдээ аянга цахилгаан шиг хурдан, эрч хүчтэй байж, зоригтой, шийдэмгий байвал энэ нь магтаал, хүндлэл хүлээхүйц зүйл мөн үү? (Үгүй, биш.) Аянга цахилгаан шиг хурдан, эрч хүчтэй байж, зоригтой, шийдэмгий байх нь аливааг хийх зарчим мөн үү? (Биш.) Чи эрэгтэй, эмэгтэй байхаас үл хамааран зоригтой, шийдэмгий байж, аянга цахилгаан шиг хурдан, эрч хүчтэй байх нь аливааг хийх зарчим биш юм. Тэгвэл аливааг хийх зарчим гэж юу вэ? (Хүн үнэн-зарчмын дагуу аливааг хийх ёстой бөгөөд хүрэхийг зорьдог үр дүн нь Бурханы гэрийн ашиг сонирхлыг хамгаалж, илүү олон хүмүүсийг босгон байгуулах явдал байх ёстой—энэ бол зарчим юм.) Энэ бол тодорхой зарчим юм. Хэрвээ энэ зарчмын дагуу үйлддэг бол чи үнэнийг хэрэгжүүлж байна; хэрвээ энэ зарчмын дагуу үйлддэггүй бол Миний нүдээр чамайг зоригтой, шийдэмгий, аянга цахилгаан шиг хурдан, эрч хүчтэй байгааг хамгийн сайн тодорхойлох илэрхийлэл бол “дураараа дургиж, мууг хийх” юм. Дураараа дургиж, мууг хийх нь үнэн-зарчимд үндэслэн үйлдэх явдал биш гэдэг нь илт байна; хэдийгээр чи үйлдэл хийхдээ шийдэмгий, эргэлздэггүй, удирдагч юм уу хааны дүр төрхтэй мэт харагддаг ч үнэн хэрэгтээ чи дураараа дургиж, мууг хийж байна. Дураараа дургиж, мууг хийхийн үр дагавар юу вэ? Энэ нь саад, үймээн учруулж, чуулганы ажлыг хорлон сүйтгэдэг. Тэгвэл Бурхан үүнийг санах уу? (Үгүй.) Бурхан үүнийг санахгүйгээр үл барам, харин ч үүнийг яллах болно. Тэгэхээр чи өөрийгөө эршүүд эмэгтэй, үйлдэл хийхдээ аянга цахилгаан шиг хурдан, эрч хүчтэй, мөн зоригтой, шийдэмгий гэж хэлдэг ч энэ нь хэрэгтэй юу? (Үгүй, хэрэггүй.) Зөвхөн үнэнийг эрж хайж, үнэн-зарчмын дагуу үйлдэхийг л жинхэнэ чадвар гэж нэрлэж болно; зөвхөн энэ л үнэнийг хэрэгжүүлж, үнэнийг эрэлхийлэх явдал бөгөөд зөвхөн энэ л хэвийн хүн чанартай хүмүүсийн хийх ёстой зүйл юм. Чи “Энэ бол ердөө л миний зан төлөв, үүнийг өөрчлөх боломжгүй, тэгэхээр би яах ёстой юм бэ?” гэж хэлдэг гэж бодъё. Үүнд амархан шийдэл бий. Чи шалмаг хүн байна уу, эсвэл удаан зан араншинтай байна уу гэдэг нь асуудал биш; үүнд бүү хазаарлагд. Мөн чи зарчмын дагуу үйлдэхийг хүссэндээ аливааг хийх арга барилаа өөрчлөх гэж шаргуу хичээх шаардлагагүй. Арга барилаас чинь үл хамааран, хэрвээ чиний үйлдлийн үндэс суурь нь үнэн-зарчим байж, чиний хүрдэг үр дүн нь Бурханы гэрчлэл, Бурханы ашиг сонирхол, Бурханы гэрийн ажлыг хамгаалах явдал байвал эдгээр нь сайн үйл бөгөөд Бурхан тэдгээрийг санах болно. Үүнтэй харьцуулахад, чи гаднаа жижиг хөлтэй эмэгтэй шиг хулчгар, эргэлздэг байна уу, эсвэл удирдагч юм уу хаан мэт аянга цахилгаан шиг хурдан, эрч хүчтэй байна уу гэдгээс үл хамааран—чиний үйлдлийн гадаад хэлбэрээс үл хамааран—хэрвээ үнэн-зарчмын дагуу үйлддэггүй бол чи саад, үймээн учруулж байгаа бөгөөд эдгээр нь муу үйл тул Бурхан тэдгээрийг яллаж, санахгүй. Аливаа хүнийг сайн, эсвэл муу эсэхийг дүгнэх зарчим энэ юм. Та нар ойлгосон уу? (Тийм.) Тэгвэл одоо бид эдгээр зүйлийн талаар нөхөрлөж дууссан тул Бурханы ажлын талаар хүмүүст ямар үзэл, төсөөлөл байдаг тухай та нар зарим нэгэн ойлголттой болсон уу? (Тийм.) Одоо та нар тэдгээрийг ойлгосон юм чинь Бурханд итгэж, үнэнийг эрэлхийлэх явцдаа хүмүүсийн гаргадаг зарим гажилтыг мэдэж авсан уу? Та нар бас хэрхэн хэрэгжүүлэх ёстойгоо тодорхой ойлгосон уу? (Тийм ээ, бид ойлголоо.)

Хүмүүсийн үзэл, төсөөллийг ойлгохын зорилго нь, нэг талаар, хүмүүсийг эдгээр үзэл, төсөөллийн дагуу амьдрах болон амьдралын буруу замаар алхахыг зогсоох явдал юм. Нөгөө талаар, эдгээр үзэл, төсөөллөө орхихын зэрэгцээ хэвийн хүн чанарын дотор амьдарч, хариуцлага, үүргээ тайван, баяр баясгалантайгаар биелүүлж, мөн чадахгүй зүйлээ хийх гэж өөрсдийгөө хүчлэхгүй байх боломжийг хүмүүст олгох явдал юм. Хэрвээ чиний хүрч чадах, хийх ёстой зүйл байвал түүнийг хийхэд хамаг хүчин чармайлтаа гарга; хэрвээ ямар нэг зүйл хэв чанар, чадвараас чинь давж байвал үүн дээр чамтай хамтран ажиллах хэн нэгнийг ол, эсвэл бусад ах эгчээс тусламж гуйж, чадах чинээгээрээ хий—эдгээр нь зарчим юм. Товчхондоо, энэ асуудлын талаар хүмүүсийн ойлгох ёстой зүйл бол Бурхан ажиллах хугацаанд хүн бүрийн хүн чанар гажиж, ер бусын, эсвэл хэвийн бус болохын оронд Бурханы үгийг хүлээн авах явцад хүн чанарынх нь төрөлх үндсэн нөхцөлийн хүрээнд аажмаар сайн чиглэлд хөгждөг. Тиймээс, хэрвээ чиний гүйцэтгэдэг үүрэгт техникийн юм уу мэргэжлийн ур чадвар шаардагддаг бол тэр үүргээ сайн гүйцэтгэхийн тулд чи тэрхүү техникийн юм уу мэргэжлийн ур чадварыг хичээнгүйлэн сурч, судлахад хүчин чармайлт гаргах ёстой. Чи тухайн ур чадварыг сурахад хүчин чармайлт гаргахгүйгээр, “Бурхан бүхнийг чадагч бөгөөд хэрвээ бид гол нь Түүнд залбирвал хүмүүсийн хийх боломжгүй юуг ч бай Бурхан гүйцэлдүүлж чадна” гэх мэт бодол санаа, үзэл бодол, мөн ер бусын зүйлсийн талаарх төсөөлөлдөө үндэслэн Бурханыг үйлдэхийг сохроор хүлээх ёсгүй. Чи өөрийн хэв чанарын хүрч чадах зүйлийн хүрээнд бүх зүрх сэтгэл, бүх хүч чадал, бүх оюун ухаанаа зориулан тэрийг хийх ёстой бөгөөд хэв чанар, чадвараас чинь давсан зүйлийн тухайд өөртөө хүндрэл бүү учруул, өөртөө ямар нэгэн байдлаар тээр, ачаа, дарамт бүү бол, оронд нь өөртөө зөөлөн ханд. Компьютерын ур чадвар сурахыг жишээ болгон авч үзье. Чи нас ахиж байгаа бөгөөд нас, хэв чанар болон одоогийн нөхцөл байдалд чинь үндэслэн үзвэл зүгээр л шивж сурах нь чиний хувьд аль хэдийн нэлээд том амжилт гэж бодъё. Хэрвээ чи бас онлайнаар ах эгч нартай холбогдож, ажил хийхийг сурч чадвал тэр чинь аль хэдийн маш сайн байгаа хэрэг. Гэсэн ч чи хэзээ ч сэтгэл ханадаггүй, илүү ихийг хүссээр байдаг—чи хэрхэн программ бичиж, сүлжээний аюулгүй байдлыг хангаж, зөвхөн сүлжээний инженерүүд, өндөр технологийн мэргэжилтнүүдийн л хийж чадах зарим ажлыг хийж сурахыг хүсдэг. Энэ нь мунхаг хэрэг биш үү? (Тийм.) Чи эдгээр зүйлд дөртэй болж чаддаггүй тул сөрөг болж, Бурханд гомдоллон: “Өө, Бурхан минь, би яагаад эдгээр зүйлд дөртэй болж чадахгүй байна вэ? Та яагаад надад ийм хэв чанар өгсөн юм бэ? Би их хөгширчээ—Та яагаад намайг ахин залуу болгож болдоггүй юм бэ? Бурхан бүхнийг чадагч биш гэж үү?” гэдэг. Чи ийм бодолтой байж, ийм шаардлага тавих нь буруу юм. “Хүч чадлынхаа хэрээр аливааг хийх, өөрийн хэв чанар, чадвар, зөн совингоос хэтрүүлэхгүй байх” гэдэг нь юу гэсэн үг вэ? Хэв чанар, чадвар чинь чамд юунд хүрэхийг зөвшөөрч байна, тэр нь Бурханы чамаас шаарддаг зүйл юм. Чиний хэрээс хэтэрсэн юуг ч Бурхан чамаас шаарддаггүй, чи ч бас өөрөөсөө үүнийг шаардах ёсгүй. Хэрвээ чи ямар нэг зүйл хийж чадахгүй бол хийж чадах өөр хүмүүс бий; заавал чамайг хий гэж Бурхан шаарддаггүй. “Би хөгшин—би яаж видео оруулахыг мэдэхгүй, сүлжээний аюулгүй байдлыг яаж хангахыг ч мэдэхгүй, хэрхэн программ бичихийг бүр ч мэдэхгүй” гэж хэлдэг мөртлөө чи эдгээр зүйлийг сурах гэж зүтгэсээр байдаг—Бурханы гэр чамаар энэ ажлыг хийлгэх шаардлагатай эсэхийг чи асуусан уу? Чи өөрийнхөө ажлыг зохих ёсоор хийсэн үү? Хэв чанар чинь чамд хүрэхийг зөвшөөрдөг ажлыг чи зохих ёсоор хийсэн үү? Хэрвээ чи үүнийг зохих ёсоор хийгээгүй бөгөөд өөрийн хүч чадлаас давсан, тэр ч байтугай бүх насаараа сурч чадахгүй зүйлээ хийх гэж зүтгэсээр байвал чи өөртэйгөө тэмцэж байна уу, эсвэл Бурхантай тэмцэж байна уу? Энэ маш төвөгтэй биш гэж үү? (Тийм.) Чи үргэлж өөрийгөө даван гарч, супер хүн болохыг хүсдэг боловч Бурхан чамаас тэгэхийг шаардаагүй. Чиний супер хүн болохыг хүсдэг ганцхан шалтгаан байж болно, тэр юу гэвэл чи гайхуулахыг хүсдэг бөгөөд ялагдлыг хүлээн зөвшөөрөхгүй, эсвэл хөгшин насанд бууж өгөхгүй байгаа явдал юм. Чи үүргээ сайн гүйцэтгэхийн тулд хатуу бэрхийг тэсвэрлэж, төлөөс төлдөг юм биш; чи биеэ зөв авч явах, зохих байраа бат сахих зарчмын дагуу үүргээ гүйцэтгэхгүй байна. Чи өөрийн хэв чанар, чадварыг сорих замаар өөрийгөө хөгшрөөгүй гэдгийг батлахыг хүсдэг. “Би чаддаг хэвээрээ л байна. Би бусадтай л адилхан сайн, бусад хүний хийж чадах юуг ч би хийж чадна!” гэж чи боддог. Энэ нь утга учиртай юу? (Үгүй.) Энэ нь утга учиргүй. Чиний гаргаж буй энэ бүх хүчин чармайлт дэмий хоосон бөгөөд үнэ цэнгүй. Хэрвээ чи өөрийн чинь нөхцөл байдал чамайг хүрэхийг зөвшөөрөх зүйлийг зохих ёсоор хийхэд бүх зүрх сэтгэл, оюун ухаан, хүч чадлаа зориулбал Бурхан сэтгэл хангалуун байх болно. Өөрийгөө бүү сорь, өөрийн хэмжээ хязгаараа давахыг ч бүү эрж хай. Бурхан чиний хэв чанар, чадвар ямар болохыг мэддэг. Чамд ямар хэв чанар, чадвар өгөхөө Бурхан аль дээр урьдчилан тогтоосон. Үргэлж эдгээрийг даван гарахыг хүсэх нь биеэ тоосон, өөрийгөө хэт өндрөөр үнэлж байгаа хэрэг; энэ нь гай дуудаж байгаа хэрэг бөгөөд гарцаагүй бүтэлгүйтлээр төгсөнө. Ийм хүмүүс зохих ажлаа цалгардуулж байгаа хэрэг биш үү? (Тийм.) Тэд биеэ дүрэм журамд нийцүүлэн авч явахгүй, бүтээгдсэн зүйлийн үүргийг биелүүлэхийн тулд зохих байр сууриа бат сахихгүй байна—тэд үйлдэл хийхдээ эдгээр зарчмыг дагахгүй, харин үргэлж гайхуулахыг хичээж байна. “Хөгшин авгай уруулаа будах нь—чамд харах юм өгөхийн тулд” гэсэн хоёр хэсэгтэй үг байдаг. “Хөгшин авгай” ямар зорилгоор уруулаа будах вэ? (Өөрийгөө гайхуулахын тулд.) Хөгшин авгай чамд “Би хөгшин авгай ч гэлээ жирийн нэгэн биш—би чамд онцгой зүйл харуулна” гэдгээ харуулахыг хүсдэг. Тэр дорд үзэгдэхийг хүсдэггүй, харин оронд нь өндрөөр үнэлэгдэж, хүндлэгдэхийг хүсдэг; тэр хэмжээ хязгаараа сорьж, өөрийгөө даван гарахыг хүсдэг. Энэ нь биеэ тоосон уг чанартай байгаа хэрэг биш үү? (Тийм.) Хэрвээ чи биеэ тоосон уг чанартай бол хязгаартаа байдаггүй, байр сууриндаа тохирох байдлаар биеэ авч явахыг хүсдэггүй. Чи үргэлж өөрийгөө сорихыг хүсдэг. Бусдын хийж чадах юуг ч бас хийж чаддаг байхыг хүсдэг. Бусад хүн өөрсдийгөө онцгойруулж, үр дүнд хүрч, эсвэл хувь нэмэр оруулдаг зүйл хийж, хүн бүрийн магтаалыг хүртэх үед чи эвгүйрхэж, атаархаж, сэтгэл дундуур байдаг. Тэгээд чи бусдаас онцгойрох боломж олгох ажил хийхийн тулд одоогийн даалгавраа орхихыг хүсэж, бас өндрөөр үнэлэгдэхийг хүсдэг. Гэвч чи өөрийгөө онцгойруулах ажил хийх чадваргүй тул энэ нь цагийн гарз биш үү? Энэ нь зохих ажлаа цалгардуулж байгаа хэрэг биш үү? (Тийм.) Зохих ажлаа бүү цалгардуул, учир нь тэдгээрийг цалгардуулах нь сайнаар төгсөхгүй. Энэ нь аливааг хойшлуулж, цаг үрж, бусад хүн чамайг дорд үзэхэд хүргээд зогсохгүй Бурхан чамайг жигшихэд хүргэдэг бөгөөд эцэст нь чи өөрийгөө тарчлааж, нэлээд сөрөг болдог. Нас нь залуу, дунд эсвэл өндөр байхаас үл хамааран хүн хэв чанар, авьяас билгийн хувьд хязгаартай байдаг; хэн ч төгс биш. Төгс хүн байх, бүх зүйлийг хэрхэн хийхийг мэддэг байх, бүх зүйлийг хийж чаддаг байх, бүх зүйлийг ойлгодог байх тухай март—хэрвээ чи ийм зан чанартай бол энэ нь төвөгтэй хэрэг юм.

Ажлаа хийх үедээ Бурхан бүх төрлийн хүмүүст ямар ч сэдэв, ямар ч төрлийн асуудлын талаар ярихдаа яагаад өөр өөр байдал, нөхцөл байдлыг хөндөн нэг л зүйлийн талаар ахин дахин ярьдаг вэ? Сүнслэг ойлголтгүй хүмүүс “Ингэж ярих нь хэтэрхий дэлгэрэнгүй, нуршуу байна; бид аль хэдийн ойлгосон” гэж боддог. Чи аль хэдийн ойлгосон байж болох ч бусад нь ойлгоогүй байж болно; чи ойлгосон байлаа ч янз бүрийн байдлын асуудлыг шийдвэрлэж чадах уу? Хэрвээ чадахгүй бол чи бүрэн ойлгоогүй л байна гэсэн үг, тиймээс ойлгосон дүр бүү эсгэ. Хүмүүсийн байдал бүгд өөр өөр байдаг. Төрөл бүрийн хүний бүх байдлын талаар ярьж, бүх янз бүрийн байдлыг хамарсан үед л—өөрөөр хэлбэл, тодорхой нэг томоохон асуудлын хүрээнд бүх төрлийн хүмүүсийн байдлын талаар ярилцаж, хүн бүр үнэний энэ талыг ойлгосон үед л—энэ асуудлыг тодорхой тайлбарласан байдаг. Үүгээр Би юу хэлэх гээд байна вэ? Хүн бүр өөрийн нөхцөл байдалд амьдрах явцдаа өөр өөр асуудалтай тулгардаг; хүн бүрийн асуудал өөр өөр байдаг, хүн бүрийн зан төлөв, давуу тал, сайн хийж чаддаг зүйл нь ч бас өөр өөр байдаг. Тиймээс хүн бүр өөрийн гэсэн хувийн нөхцөл байдал, өөрийн гэсэн бэрхшээл, өөрийн гэсэн ялгаатай бодол санаа, үзэл бодолтой байдаг. Гэсэн ч хүмүүсийн өөрсдийнх нь нөхцөл байдал хэчнээн өөр байсан ч, тэдний чадвар, хэв чанар, алсын хараа, зан төлөв, зуршил нь хэчнээн өөр байсан ч хүн төрөлтний завхарсан зан чанар, уг чанар-мөн чанар адилхан байдаг. Өөрөөр хэлбэл, хүмүүсийн хүн чанарын янз бүрийн нөхцөл байдал хэчнээн өөр байсан ч хүмүүст ижил нийтлэг шинж чанар байдаг. Хүн төрөлтөн яагаад ижил нийтлэг шинж чанартай байдаг вэ? Яагаад гэвэл, хүн төрөлтний оршин тогтнохдоо түшиглэдэг зан чанар-мөн чанар нь адилхан байдаг. Тиймээс бүх төрлийн хүмүүсийн байдал, асуудал ил болсны дараа хүн төрөлтний хийх ёстой зүйл бол Бурханы шаарддаг үнэн, зарчмын дагуу хэрэгжүүлэх явдал бөгөөд тэгвэл хүн төрөлхтний нийтлэг асуудал шийдвэрлэгдэнэ. Чиний зан төлөв, хэв чанар ямар байх, чи хэчнээн чадвартай байх, чи эрэгтэй юм уу эмэгтэй байх, эсвэл чи Баруун юм уу Зүүн нутагт төрсөн байх, эсвэл чи Өмнөд юм уу Хойд нутгийнх байхаас үл хамааран, үнэнийг хүлээн авч, Бурханы үгийн шүүлт, гэсгээлтийг хүлээн авч, үнэнийг хэрэгжүүлэх замаар завхарсан зан чанар чинь шийдвэрлэгдэж л байвал бэрхшээл чинь шийдвэрлэгдэнэ. Энэ нь хүн төрөлтний нийтлэг асуудлын хүрээнд хүмүүст үүсдэг бүх янз бүрийн байдлыг ч бас шийдвэрлэж болно гэсэн үг юм. Хүмүүст яагаад янз бүрийн байдал үүсдэг вэ? Яагаад гэвэл, хүн бүрд байдаг хүн чанарын төрөлх нөхцөл өөр өөр байдаг. Жишээлбэл, хэрвээ чи Өмнөдөд амьдардаг бөгөөд өмнөдийнхний зарим нэг амьдралын зуршил, хэв маягтай бол, мөн зөвхөн өмнөдийнхөнд байдаг зарим нэг зан төлөв, амьдралын хэв маягийн онцлог шинж чанартай байдаг бол ийм гарал үүсэлтэйгээр чи зарим нэг тодорхой үзэл, төсөөлөл, тодорхой бодол санаа, үзэл бодол, тодорхой байдалтай байх болно. Хэрвээ чи Хойд нутагт төрсөн бол хойт нутгийнхны зан төлөв, амьдралын зуршилтай, эсвэл хойт нутгийнхны уугуул ёс заншил, соёлын гарал үүсэл, боловсролын арга барил болон бусад иймэрхүү зүйлээс үүдэлтэй зарим байдалтай байх болно. Ийм байдлаар Өмнөд болон, Хойд нутагт амьдардаг хүмүүст үүсдэг байдал өөр өөр байдаг. Гэсэн ч нэг асуудлаас үүдэн гардаг байдлын үндсэн шалтгаан, мөн чанар ижил байдаг тул тэдгээрийг бүгдийг нь ижил үнэнээр шийдвэрлэж болно. Ийм байхад чи Хойд юм уу Өмнөдийнх байх, эсвэл Зүүн юм уу Баруун нутгийнх байх нь хамаагүй; чи бүтээгдсэн хүн л бол асуудал чинь бүгд үнэнээр шийдвэрлэгдэж болно. Та нар ойлгосон уу? Энэ асуудал төвөгтэй байна уу? (Одоо тайлбарыг нь сонссон болохоор цаашид төвөгтэй байхгүй юм шиг санагдаж байна.) Та нар яагаад энэ асуудлыг төвөгтэй биш гэж хэлж байна вэ? (Хүмүүсийн өөрсдийнх нь нөхцөл байдал, гарал үүсэл, зан төлөв өөр өөр байдаг бөгөөд энэ нь зүй ёсоор өөр өөр байдлыг үүсгэдэг боловч эдгээр өөр өөр байдлын уг үндсэн шалтгаан нь ижил, хүмүүсийн завхарсан мөн чанар ижил байдаг. Хүмүүс хэчнээн их завхарсан зан чанар харуулсан ч тэрийг ижил үнэнээр шийдвэрлэж болно; тиймээс үнэн нь хүн бүрийн асуудлыг шийдвэрлэж чадна.) Хүмүүс Өмнөд, Хойд, Зүүн, Баруун нутгийн алинаас нь ирсэн байхаас үл хамааран, эрэгтэй эсвэл эмэгтэй, хөгшин эсвэл залуу байхаас үл хамааран, мөн өөрсдийнх нь нөхцөл байдал ямар байхаас үл хамааран тэдний завхарсан зан чанар ижил байдаг бөгөөд эдгээр завхарсан зан чанараас үүдэн гардаг янз бүрийн байдал, бодол санаа, үзэл бодол, үнэнд хандах хандлага нь нийтлэг шинж чанартай байдаг. Энэ нийтлэг шинж чанар юу вэ? Эдгээр завхарсан зан чанараас үүдэн гардаг бүхэн Сатаных бөгөөд үнэнтэй нийцдэггүй; мэдээж, илүү тодорхой хэлбэл, энэ нь үнэний эсрэг байдаг гэж хэлж болно. Тиймээс завхарсан хүн төрөлхтний үндэс угсаа, шашин шүтлэг, соёлын хооронд ямар ч ялгаа байсан, хүмүүс шар, цагаан, бор, хар арьстай байх нь хамаагүй, тэд бүгд завхарсан хүмүүс ба хүн төрөлтөн бүгд Бурханыг эсэргүүцэх ижил мөн чанартай байдаг. Энэ бол тэдэнд байдаг нийтлэг зүйл юм. Тиймээс хүмүүс аль улсынх, ямар угсаатан байхаас үл хамааран тэднийг нийтэд нь завхарсан хүмүүс гэж нэрлэдэг. Өөрөөр хэлбэл, эдгээр угсаатны хүмүүс арьсны өнгө, гадаад төрх, амьдралын зуршил, эсвэл үндэстний соёлын хувьд давуу эсвэл мөхөс, ядуу эсвэл баян байхаас үл хамааран, мөн ямар боловсрол эзэмшсэн байхаас үл хамааран, ямартай ч тэдний оршин тогтнохдоо түшиглэдэг дүрэм журам нь Сатанаас гаралтай, үнэнтэй нийцдэггүй бөгөөд Бурханыг эсэргүүцдэг. Хүмүүс өндөр дээд шашны гарал үүсэлтэй, чинээлэг, язгууртан угсаатай байсан ч тэдний мөн чанар завхарсан хүмүүсийнх хэвээр байдаг, тэд Бурханыг эсэргүүцдэг Сатаны төрлийнхөн хэвээр байдаг, тэд завхарсан хүмүүс хэвээр байдаг, тэд бүгд Бурханыг эсэргүүцдэг, тэд бүгд Бурханы ажил дотор шүүгдэж, гэсгээгддэг хүмүүс, тэдний дундаас үнэнийг хүлээн авч чаддаг хүмүүс нь Бурханы аврахыг зорьдог хүмүүс юм. Энэ юу гэсэн үг вэ? Энэ нь чи аврагдахаасаа өмнө соёлын суурь, боловсролын суурь, шашны суурь чинь хэчнээн өндөр дээд байсан ч чиний мөн чанар Бурханыг эсэргүүцэж, Бурханд дайсагнасан хэвээр байна гэсэн үг юм. Тиймээс хүн төрөлтний мөн чанар арьсны өнгө, шашин шүтлэг, төрсөн улс орон, эсвэл боловсролын юм уу соёлын сууриас нь болж өөрчлөгдөхгүй. Үүнтэй адилаар, хүн ямар ч угсаатан байсан, өөрийнхөө нөхцөл байдлаас болж Бурханы нүдэнд язгууртан, эсвэл дорд болохгүй. Тэгвэл Бурханы нүдээр хүмүүс язгууртан эсвэл дорд эсэхийг үнэлэх стандарт юу вэ? Ганцхан стандарт байдаг бөгөөд тэр нь чи үнэнийг хүлээн авдаг эсэх юм. Хэрвээ чи үнэнийг хүлээн авдаг бол ямар үндэс угсаатан буюу арьсны чинь өнгө ямар байхаас үл хамааран чи язгууртан юм. Хэрвээ чи үнэнийг хүлээн авдаггүй бол “Би цагаан арьстай, шаргал үстэй, цэнхэр нүдтэй, манай гэр бүл үеийн үед хааны угсааных байсан” гэж хэлсэн ч тэр ямар ч нэмэргүй! Хэдий чи хүн төрөлхтний дунд язгууртан байсан ч үнэнийг хүлээн авдаггүй бол Бурханы нүдэнд чи завхарсан хүн хэвээр юм, чи бусад ямар ч завхарсан хүнтэй адилхан—ямар ч ялгаагүй. Хүн төрөлхтний хэчнээн олон гишүүн чамайг дээдэлж, хүндэлж, чамд өргөл өргөдөг байх нь хамаагүй, энэ нь ямар ч нэмэргүй бөгөөд Бурханы нүдэн дэх чиний байр суурь, ялгамж чанар, мөн чанарыг өөрчлөхгүй. Хүн төрөлхтнийг үнэлэх Бурханы стандарт гэвэл тэднийг үнэнээр үнэлэх явдал юм—энэ бол мэдээж Бурханд угаасаа байдаг хүн төрөлхтнийг үнэлэх стандарт, өндөр жишиг юм. Хэрвээ чи үнэнийг хайрлаж, үнэнийг хэрэгжүүлдэг бол чи язгууртан; хэрвээ чи үнэнийг хэрэгжүүлдэггүй бол чиний энэ хөгшин махан бие бол завхарсан хүн; энэ нь сохор зоосны ч үнэгүй бөгөөд газар дээрх шоргоолжны дайтай ч үнэ цэнгүй. Хүмүүсийн харж чаддаггүй бичил биетнүүдийг эс тооцвол шоргоолж бол бүх амьд зүйлийн дунд харьцангуй жижиг нь юм. Тэдний амьдралын хэв маяг, оршин тогтнох дүрэм журам, зөн совин нь Бурханы тогтоосон жам хуулийг бүрэн дагадаг. Тэдний ажил, амралтын хуваарь дөрвөн улирлын уур амьсгал, хэлбэлздэг температураас хамааран өөрчлөгддөг бөгөөд тэд эдгээр хэв маяг, дүрэм журмыг хэзээ ч санаачилгаараа өөрчилдөггүй. Гэвч хүмүүс өөр байдаг. Хүмүүс үргэлж өнөөгийн байдал болон ертөнцийг өөрчлөхийг хүсдэг, тэд үргэлж амбицтай байдаг бөгөөд байнга урваж, тэрсэлдэг. Хэдийгээр шоргоолжинд үнэнийг хүлээн авах чадавх, үнэнийг ухамсарлах чадвар байдаггүй ч ядаж л тэд Бурханыг эсэргүүцдэггүй. Хүмүүс өөр байдаг; тэд Бурхан руу дайрч, эсэргүүцэхийн тулд идэвхтэйгээр гарч ирдэг. Тиймээс үнэнийг олж аваагүй, аврагдаагүй хүмүүс Бурханы нүдээр ямар ч үнэ цэнгүй байдаг. Энэ нь баримт биш гэж үү? (Мөн.) Энэ баримтад үндэслэн хүмүүсийг үнэлж, тодорхойлох нь үнэн-зарчимтай бүрэн нийцдэг. Эдгээр асуудлын талаар нөхөрлөснөөр хүмүүс хүн төрөлхтний мөн чанар болон Бурханы ажлын хүрэхийг зорьдог үр дүнгийн талаар зөв үзэл бодол, ойлголттой болох ёстой. Үнэний энэ талыг ойлгосныхоо дараа чи хүмүүст сайн мэдээ номлохдоо, эсвэл тэдэнтэй нөхөрлөж, харилцахдаа тэд ямар төрлийн хүн байхаас үл хамааран—тэд шашны гарал үүсэлтэй эсэх, нийгэмд нэр хүндтэй, байр суурьтай, эсвэл нийгмийн дорд байр суурьтай эсэх, тэд цагаан арьстан, эсвэл өнгөт арьстан байхаас үл хамааран—илүү чөлөөтэй байх биш үү? (Тийм.) Хэрвээ чи эдгээр үнэнийг ойлгохгүй бол өөр арьстны хүмүүсийг үргэлж өндрөөр үнэлэх хандлагатай байх, эсвэл тэднийг ойлгохын аргагүй гэж бодож, тэдэнтэй хэрхэн нөхөрлөж, харилцахаа мэдэхгүй байх болно. Эдгээр үнэнийг ойлгох нь тэр хүмүүстэй харилцахад та нарт тусалдаггүй гэж үү? Энэ нь та нарт бүхэл бүтэн хүн төрөлхтнийг зөв байр сууринаас, зөв үзэл бодлоос харахад тусална. Энэ бол үнэнийг ойлгохын ашиг тус юм. Чи үнэнийг ойлгох үед аливааг харах өнцөг чинь зөв байх бөгөөд чи өөрөө ч бас харьцангуй нээлттэй сэтгэлгээтэй болж, тийм ч явцуу байхгүй. Эс бөгөөс, чи удирдагч юм уу ажилчны хувьд үргэлж өөртөө итгэлгүй байна. Нэгдүгээрт, чи өөрийгөө амьдралын туршлагагүй гэж мэдэрнэ. Хоёрдугаарт, чи хангалттай олон үйл явдлыг туулж өнгөрүүлээгүй гэж мэдэрнэ. Гуравдугаарт, чи өөрийгөө ярихдаа муу, ихэнх хүний байдлыг нэвт харж чадахгүй гэж мэдрэх бөгөөд ялангуяа ахмад хүмүүсийг харах үедээ айж, сандарч, үг хэлж зүрхлэхгүй. Зарим хүн “Ялангуяа шашинд удаан итгэсэн хүмүүс Библийн талаар бага зэрэг мэдлэгтэй байхыг хараад би тэдэнд сайн мэдээг хэрхэн номлохоо мэддэггүй бөгөөд айж, өөрийгөө тэднээс дорд гэж мэдэрдэг” гэж хэлдэг. Чи маш олон үнэнийг ойлгодог байж юунаас айсан юм бэ? Энэ нь аливааг нэвт харж чадахгүй байгаа хэрэг биш үү? Хүмүүс үнэнийг ойлгомогцоо эдгээр хэрэг явдал, асуудлыг шийдвэрлэж чаддаг байх ёстой, тэгвэл тэд цаашид эдгээр зүйлд хазаарлагдахгүй.

Өнөөдөр бидний нөхөрлөсөн сэдвүүдээр дамжуулан та нар үнэний ямар талуудыг ойлгосон бэ? Та нар Бурханы ажил, Бурхан хүмүүсийг хэрхэн авардаг, Бурханы хүмүүсийг авардаг арга барил, Бурханы өөрчилдөг хүмүүсийн талуудын талаар тодорхой ойлгосон уу? (Тийм.) Одоо та нар эдгээр зүйлийн талаар тодорхой ойлгосон тул үнэнийг хэрэгжүүлэх, бүх зүйлийг үнэнээр үнэлэхийн ач холбогдлыг бүр ч илүү мэдэрч байгаа биз дээ? (Тийм.) Үнэнийг эрэлхийлж, ойлгох нь туйлын чухал гэж та нар бүр ч илүү бодохгүй байна уу? Хэрвээ хэн нэгэн үнэнийг ойлгодоггүй бол ямар ч хэрэг явдлыг нэвт харж чадахгүй, бүх төрлийн хүмүүсийг нэвт харж чадахгүй, мөн бүх улс орон, үндэстний хүмүүсийг нэвт харж чадахгүй тул тэр бол мунхаг, тэнэг хүн юм. Зарим хүн нүдний шил зүүсэн хүмүүсийг хараад тэднийг профессор, эсвэл сэхээтэн гэж боддог тул биеэ барьж, ярьж зүрхэлдэггүй бөгөөд өндөр, царайлаг хүмүүсийг харах бүрдээ өөрсдийгөө тэднээс дорд гэж мэдэрдэг. Үнэнийг ойлгосны дараа хүмүүс үндсэндээ эдгээр зүйлд автахгүй биш үү? Нэг талаар, тэд өөрсдийгөө хазаарлахгүй; нөгөө талаар, тэд тодорхой хэмжээнд хүмүүс, үйл явдал, аливаа зүйлтэй харьцах хандлага, үзэл бодлоо сайжруулж, мөн энэ талаар бага зэрэг нүд тайлагдана. Энэ нь тэднийг үүргээ гүйцэтгэхэд, ялангуяа бүх түвшний удирдагч, ажилчдын ажлыг гүйцэтгэхэд ашиг тустай байх болно.

2. Өөрийнхөө төрөлх нөхцөлд хэрхэн зөв хандах вэ

Хүмүүс Бурханы ажлын зорилго, жинхэнэ ач холбогдлыг ойлгосныхоо дараа өөрсдийнхөө төрөлх нөхцөлд зөв хандахын тулд хэрхэн үйлдэх ёстой вэ? Хэдэн зарчим байдаг вэ? (Миний санаж байгаагаар, хүмүүс өөрсдийн зан төлөв, хэв чанар болон бусад нөхцөлд зөв хандаж, ер бусын зүйлсийг эрэлхийлэхээ больж, супер хүн болох гэж эрж хайхаа больж, хийж чадах бүхнээ чадах чинээгээрээ хийж, өөрсдийн хэрээс хэтэрсэн зүйлд хүрэх гэж өөрсдийгөө хүчлэхгүй байх ёстой. Ингэвэл тэдний амьдрал илүү эрх чөлөөтэй болж, хүн чанар нь улам улам бүр хэвийн болно.) Юун түрүүнд, хэрвээ чи мунхаг, тэнэг зүйл хийхээс зайлсхийхийг хүсвэл эхлээд өөрийнхөө нөхцөлийг ойлгох ёстой: Чиний хэв чанар ямар болох, давуу тал чинь юу болох, чи юуг сайн хийж чаддаг, юуг сайн хийж чаддаггүй, мөн нас, хүйс, эзэмшсэн мэдлэг, ойлголт, амьдралын туршлагадаа үндэслэн ямар зүйлийг хийж чадах, юуг хийж чадахгүйгээ ойлгох ёстой. Өөрөөр хэлбэл, чи гүйцэтгэдэг үүрэг, хийдэг ажилдаа ямар давуу тал, сул талтайгаа, мөн зан төлөвийн чинь дутагдал, давуу тал юу болохыг тодорхой мэдэх ёстой. Чи өөрийн нөхцөл, давуу тал, дутагдлын талаар тодорхой мэддэг болмогцоо ямар давуу тал, сайн талыг хадгалах ёстой, ямар дутагдал, өөг засаж чадах, алийг нь ерөөсөө засаж чадахгүйг харах ёстой—чи эдгээр зүйлийн талаар тодорхой мэддэг байх ёстой. Ингэж тодорхой мэддэг болохын тулд нэг талаар чи үнэнийг эрж хайж, Бурханы үгийг өөрийн бодит нөхцөл байдалтай харьцуулах замаар эдгээр зүйлийг тунгаан бодож, мэдлэгтэй болох ёстой, үүний зэрэгцээ Бурханаас эдгээр зүйлийг илчилж өгөхийг гуйн залбирах ёстой. Нөгөө талаар, чи бас эргэн тойрныхоо ах эгч нараас чамд сануулж, зөвлөхийг гуйж болох юм. Ингэснээр чи өөрийгөө илүү гүнзгий ойлгоно, өөрийгөө танин мэдэх тал дээр илүү олон санаа, сэжүүртэй болно. Хүмүүсийн шийдвэрлэж чадахгүй зарим асуудал байдаг. Жишээлбэл, чи бусадтай ярихдаа сандрах хандлагатай байж магадгүй; чи ямар нэг нөхцөл байдалтай тулгарах үедээ өөрийн гэсэн санаа оноо, үзэл бодолтой байдаг ч түүнийгээ тодорхой илэрхийлж чаддаггүй байж болно. Олон хүн байх үед чи онцгой их сандардаг; чи авцалдаагүй зүйл ярьж, хэл ам чинь ээдэрдэг. Зарим хүн бүр ээрдэг; зарим нь эсрэг хүйстний хүмүүс байвал бүр ч ойлгомжгүй ярьж, юу хэлэх, юу хийхээ зүгээр л мэддэггүй. Үүнийг засахад амархан уу? (Үгүй.) Ямартай ч богино хугацаанд энэ өөг засахад чамд амаргүй байх болно, учир нь энэ бол чиний төрөлх нөхцөлийн нэг хэсэг юм. Хэрвээ хэдэн сар дадлага хийсний дараа чи сандарсан хэвээр байвал сандрал чинь дарамт болж хувирна, энэ нь чамайг ярих, хүмүүстэй уулзах, цуглаанд оролцох, эсвэл номлол хийхээс айдаг болгох замаар чамд сөргөөр нөлөөлж, эдгээр айдас чамайг няц дарна. Тэгвэл чи яах ёстой вэ? Чи энэ асуудлыг тунгаан бодож, бусадтай энэ талаар ярилцаж болно; бусад хүн ийм асуудалтай тулгарах үедээ ямар сэтгэлгээтэй байдгийг, мөн үүнийг хэрхэн шийдвэрлэдгийг хар, тэгээд чи ч бас өөрөө тийм маягаар хэрэгжүүлэх ёстой. Өнөөдрийн цуглааны үеэр чиний байдал нэлээд сайн байна гэж бодъё; чи хөхүүн ааштай байгаа төдийгүй Бурханы үгийг уншаад сэтгэл чинь хөдөлж, өөрийгөө илэрхийлэх онцгой хүсэл төрнө. Энэ нь цөөн хэдэн хүнтэй жижиг бүлгийн цуглаан байж таарсан тул чи цөөн хэдэн үг нөхөрлөх гэж оролдоод, сандрахгүй, нэлээд таатай мэдрэмжтэй байна. Ийм нөхцөлд, ямар ч дарамтгүй, огт бэлдээгүй байхдаа чи өөрийгөө маш сайн, чөлөөтэй илэрхийлдэг бөгөөд үүнд хүн бүрийн сэтгэл үнэхээр хөдөлж, босгон байгуулагддаг. Энэ нь ахиц дэвшил биш гэж үү? Зүгээр л цөөхөн хүн байдаг жижиг бүлгийн цуглаанд ярьж, нөхөрлөж дадлага хийж эхэл, тэгвэл чи аажмаар хэвийн ярьж чаддаг болох бөгөөд сандрал чинь бага багаар арилна. Ингэж дадлага хийх нь хамгийн сайн үр дүнд хүрнэ. Эхлээд энэ өөгөө засахын тулд дадлага хийх цөөхөн хүнтэй жижиг бүлгийн цуглаан, эсвэл албан бус орчин сонгоод, яг л хуучилж байгаа мэт бэлтгэлгүйгээр ярьж, нөхөрлө. Заримдаа нэг минут ярьсныхаа дараа чи бага зэрэг сандарч магадгүй бөгөөд ярих тусмаа өөртөө итгэлгүй болж, цааш үргэлжлүүлэх тусам хэлэх үг чинь багасаж магадгүй; ийм тохиолдолд цааш бүү ярь—хурдан дуусгаад, зогс. Заримдаа чамайг хэсэг хугацаанд ярьсны дараа хүн бүр сонсоход бэлэн байж, тэдэнд маш их чөлөөлөгдсөн мэт мэдрэмж төрж магадгүй; тийм уур амьсгалд чиний сандрал, стресс чамайг анзаарахын завдалгүй сарнина. Ийм нөхцөлд л чиний энэ дутагдал аажмаар дээрдэж болно—гэхдээ засагдахгүй. Хэрвээ нэг сар сургуулилалт хийсний дараа байдал чинь нэг их сайжраагүй, тэр ч байтугай зүрх сэтгэлд чинь нэг төрлийн дарамт үүсэж, чамайг улам бүр сандаргаж, тэр нь хэвийн ажил, амьдрал, үүргийн гүйцэтгэлд чинь нөлөөлж байна гэж мэдэрвэл чи сургуулилалтаа үргэлжлүүлэх шаардлагагүй. Хэрвээ чи үүргээ хэвийн гүйцэтгэж чаддаг бол хангалттай. Зүгээр л үүргээ сайн гүйцэтгэхэд анхаар—энэ нь зөв. Тэр дутагдал, тэр өөг зүрх сэтгэлдээ хадгалж, Бурханд чимээгүйхэн залбир, тэгээд хүмүүстэй ярьж, харилцах дээрээ ажиллах тохиромжтой завшааныг олж, хэлэх гэсэн зүйлээ үг бүрээр нь тод хэлж, бүтэцтэй, тодорхой ярь. Ингэснээр чиний дутагдал, энэ өө аажмаар сайжирна. Нэг юм уу хоёр жилийн дараа чи нас ахихын хэрээр илүү төлөвшиж, эргэн тойрныхоо хүмүүстэй илүү сайн танилцаж, тэдний харц, санаа бодол, бүгд хамт байх үед үүсдэг уур амьсгал чамд дарамт, хүлээс, эсвэл хазаарлалт үүсгэхээ больж магадгүй бөгөөд тэгвэл энэ хүмүүсийн дунд чиний өө чинь засагдаж, шийдвэрлэгдэж магадгүй юм. Ийм өө хамгийн ноцтой хэлбэрээр илэрдэг хүмүүс нь зөвхөн ийм орчинд урт хугацаанд хатуужиж, сургуулилалт хийснээр л үүнийг засаж чадна. Мэдээж, энэ өөг гурваас таван сарын богино хугацаанд аажмаар шийдвэрлэдэг хүмүүс бас байдаг. Тэд томоохон арга хэмжээтэй тулгарахаас бусад үед, жирийн нөхцөлд бусадтай харилцаж, ярилцахдаа сандардаггүй. Тиймээс хэрвээ чи энэ дутагдал, энэ өөг богино хугацаанд засаж чадах бол тийн хий. Хэрвээ засахад хэцүү бол тэгэх гэсний хэрэггүй, үүнтэй бүү тэмц, мөн өөрийгөө бүү сорь. Мэдээж, хэрвээ чи өөгөө засаж чадахгүй бол сөрөг болох ёсгүй. Хэдий чи бүх насаараа үүнийг хэзээ ч засаж чадахгүй байсан ч Бурхан чамайг яллахгүй, учир нь энэ бол чиний завхарсан зан чанар биш юм. Чиний тайзны айдас, чиний сандрал, айдас—эдгээр илрэл нь чиний завхарсан зан чанарын тусгал биш юм; тэдгээр нь төрөлхийн эсвэл хожмын амьдралын орчин нөхцөлөөс шалтгаалсан байхаас үл хамааран, их сайндаа л хүн чанарын чинь дутагдал, өө юм. Хэрвээ чи үүнийгээ урт хугацаанд, эсвэл бүр бүх насаараа өөрчилж чадахгүй бол үүнд бүү санаа зов, үүгээр өөрийгөө бүү хазаарлуул, мөн үүнээс болж сөрөг болох ёсгүй, учир нь энэ бол чиний завхарсан зан чанар биш; үүнийг өөрчлөх гэж оролдох, эсвэл үүнтэй тэмцэлдэх нь ямар ч нэмэргүй. Хэрвээ чи үүнийг өөрчилж чадахгүй бол хүлээн авч, байдгийг нь зөвшөөрч, үүнд зөв ханд, учир нь чи энэ дутагдал, энэ өөтэй зэрэгцэн оршиж чадна—энэ нь чамд байлаа гээд Бурханыг дагаж, үүргээ гүйцэтгэхэд чинь нөлөөлөхгүй. Үнэнийг хүлээн авч, чадах чинээгээрээ үүргээ гүйцэтгэж чадаж л байвал чи аврагдаж чадна; энэ нь үнэнийг хүлээн авахад чинь нөлөөлөхгүй бөгөөд авралд хүрэхэд чинь нөлөөлөхгүй. Тиймээс чи хүн чанарынхаа зарим нэг дутагдал юм уу өөнд байнга хазаарлуулах ёсгүй, мөн байнга сөрөг болж, урам хугарах ёсгүй, тэр ч байтугай мөн ижил шалтгаанаар үүргээ орхиж, үнэнийг эрэлхийлэхээ больж, аврагдах боломжоо алдах ёсгүй. Энэ нь огтхон ч үнэ цэнгүй; мунхаг, мэдлэггүй хүн л тэгнэ.

Зарим хүн дуулахдаа зөвхөн дунд өнгөнд л хүрч чаддаг бөгөөд хэчнээн сургуулилсан ч дээд өнгөнд хүрч чаддаггүй. Тэгвэл үүнийг яах вэ? Зүгээр л дунд болон доод өнгөний хүрээнд дуул; тэдгээр өнгөө л сайн дуулахад хангалттай. Хэрвээ чи: “Би дунд өнгөөр сайн дуулдаг. Би өөрийгөө сорьж өндөр өнгөнд хүрмээр байна” гэж хэлэн, өөрийгөө байнга сорихыг хүсвэл, энэ сорилтдоо амжилт гаргасан ч гэсэн энэ нь ямар ч утга учиргүй байх болно, ингэлээ гээд чи үнэнийг олж авсан гэсэн үг биш юм. Сайнаар бодоход энэ нь чи ердөө л нэг илүү ур чадвар эзэмшиж, нэг илүү үүрэг гүйцэтгэж, ахиад хэдэн дуу дуулж, анхаарлын төвд арай илүү орж чадна гэсэн үг. Гэхдээ тэглээ гээд яах юм бэ? Анхаарлын төвд илүү их байна гэдэг нь үнэнийг илүү их хэрэгжүүлж байна гэсэн үг үү? Энэ хоёр зүйлийн хооронд холбоо бий юу? (Байхгүй.) Хэрвээ чи дунд өнгөөр дуулж чаддаг бол дунд өнгөөрөө л сайн дуул. Хэрвээ чи дээд өнгөөр сайн дуулж чаддаггүй атлаа дуулахдаа хэт их хүчилсээр, эцэст нь зөв дуулж чадахгүй, мөн эцэж туйлдан өөрийгөө өвчлүүлбэл Бурхан үүнийг санахгүй. Чи дээд өнгөөр дуулж чаддаг уу эсвэл дунд өнгөөр дуулж чаддаг уу гэдэг нь хамаагүй, гагцхүү хааш яаш хандахгүй, заль мэх гаргахгүй, хойрголохгүй, болчимгүйгээр буруу үйл хийхгүй, сүржин санаа чалчихгүйгээр сайн дуулж, үүрэгтээ үнэнч байж, хамаг чадлаа дайчилж чаддаг бол, мөн чи техник, сэтгэл хөдлөл, өнгөний чанар, ноотны алиных нь ч хувьд стандартын дагуу, зүрх сэтгэлд хүрэхүйц сайхан дуулахыг хичээж, хүмүүсийн сэтгэлийг хөдөлгөж, Бурханы өмнө зүрх сэтгэлийг нь намжааж, чамайг сонсох үед нь хүмүүсийг босгон байгуулж чадахаар дуулж чадаж л байвал энэ нь үүргээ стандартад нийцэхүйцээр гүйцэтгэж байгаа хэрэг юм. Хэрвээ чи үргэлж өөрийнхөө хэмжээ хязгаарыг сорьж, байнга хувийн ахиц дэвшил гаргаж, өөрийгөө даван гарахыг хүсдэг бол энэ нь сатанлаг завхарсан зан чанараа харуулж байгаа хэрэг бөгөөд үүргээ гүйцэтгэж байгаа хэрэг биш юм. Чи өөрийнхөө ажлыг зохих ёсоор хийж, хүрч чадах зүйлээ зохих ёсоор хийснийхээ дараа чөлөөт цагаараа үүрэгтээ хэрэгтэй зүйл сурах нь зүгээр боловч Бурхан ийм зүйл шаарддаггүй. Чи дунд өнгөөр сайн дуулдаг бөгөөд чөлөөт цагаараа дээд өнгөөр дуулах сургуулилалт хийдэг гэж бодъё. Хэсэг хугацааны дараа чи ахиц дэвшил гаргаж, хоёроос гурван жил шаргуу хөдөлмөрлөсний эцэст дээд өнгөөр ч бас сайн дуулж чаддаг болно. Чи дунд болон дээд өнгөөр дуулж, энэ хоёр үүргийг хоёуланг нь биелүүлж чадна; чи энэ хоёр үүргийг хоёуланг нь үнэн-зарчмын дагуу гүйцэтгэж, хааш яаш хандалгүй, заль мэх гаргалгүй, хойргошилгүй, эсвэл сүржин санаа чалчилгүйгээр бүх зүрх сэтгэлээрээ дуулж чадна. Энэ нь бүр ч сайн хэрэг, сайн үйл мөн тул Бурхан үүнийг санах болно. Гэхдээ чи үүнд хүрч чадахгүй атлаа “Бурхан надад өндөр хүлээлт тавьдаг, би зөвхөн дунд өнгөөр дуулбал заль мэх гаргаж, хойргошиж байгаа хэрэг биш үү? Бурхан сэтгэл хангалуун биш байна!” гэж үргэлж боддог гэж үзье. Энэ бол чиний л төсөөлөл юм. Чи Бурханы талаар таамаглаж, “эрхэм дээд зүйлийг дорд зүйлийн хэмжүүрээр үнэлэх” үйлдэл гаргаж байна. Бурхан чамд тийм шаардлага тавиагүй. Бурханы чамаас шаарддаг зүйл бол төрөлх хэв чанар, чадварынхаа хүрээнд хийх ёстой зүйлээ сайн хийх явдал, хэрвээ чи үүнийг Бурханы шаардсан зарчмын дагуу сайн хийвэл Бурхан чамд аль хэдийн бүрэн оноо өгсөн байх болно. Гэвч хэрвээ чи хүрч чадах зүйлээ сайн хийхийг хичээдэггүй, мөн үүнийгээ зарчмын дагуу хийдэггүй, үргэлж заль мэх гаргаж, хойргошин, үргэлж сүржин санаа чалчихыг хүсдэг, мөн чи дуулах янз бүрийн техник давтдаггүй атлаа хэмжээ хязгаараа сорихыг хүссээр байвал чиний ингэж авирлах нь эрүүл ухаангүй хэрэг, энэ бол биеэ тоосон, мэдлэггүйн илрэл тул Бурхан таашаахгүй. Тэр яавч “Энэ хүн дунд өнгөөр дуулж чаддаг ба дээд өнгөөр ч бас дуулахыг хичээж байна. Хэдийгээр тэр дээд өнгөөр сайн дуулж чадахгүй ч энэ бол маш их мэрийлттэй байгаа хэрэг, тэр л хангалттай юм” гэж хэлэхгүй. Бурхан чамайг тэгж үзэхгүй тул өөртөө бүү сэтгэл хангалуун бай. Бурхан чамайг өөрийн байр суурьт зохицсон байдлаар биеэ авч явдаг эсэх, мөн бүтээгдсэн зүйлийн үүргийг сайн гүйцэтгэдэг хүн мөн эсэхийг л ажигладаг. Чи үүргээ гүйцэтгэхдээ Бурханы чамд өгсөн төрөлх нөхцөлийн дор бүх зүрх сэтгэл, хүч чадлаа зориулдаг эсэх, мөн чи зарчмын дагуу үйлдэж, Бурханы хүсдэг үр дүнд хүрдэг эсэхийг Тэр ажигладаг. Хэрвээ чи энэ бүх зүйлийг биелүүлж чадвал Бурхан чамд бүрэн оноо өгнө. Чи Бурханы шаардлагын дагуу аливааг хийдэггүй, хэдийгээр чи шаргуу хичээж, хүчин чармайлт гаргасан ч чиний хийдэг бүхэн ердөө л гайхуулж, өөрийгөө харуулах явдал байдаг, чи үнэн-зарчмын дагуу үйлддэггүй, эсвэл үүргээ гүйцэтгэхдээ Бурханы сэтгэлийг хангахын тулд бүх зүрх сэтгэл, хүч чадлаа зориулдаггүй гэж бодъё. Тэр тохиолдолд чиний илрэл, зан авир Бурханд жигшүүртэй байх болно. Бурхан яагаад тэдгээрийг жигшдэг вэ? Бурхан чамайг зохих ажилдаа анхаарахгүй байна, үүргээ гүйцэтгэхдээ бүх зүрх сэтгэл, хүч чадал, оюун ухаанаа зориулаагүй, мөн зөв замаар алхахгүй байна гэж хэлдэг. Бурханы чамд өгсөн хэв чанар, билиг авьяас, чадвар аль хэдийн хангалттай—гагцхүү чи л сэтгэл ханадаггүй, үүрэгтээ үнэнч байдаггүй, байр сууриа хэзээ ч мэддэггүй, үргэлж сүржин санаа чалчиж, гайхуулахыг хүсдэг, эцэст нь үүргээ баллаж орхидог. Чи Бурханаас чамд өгсөн хэв чанар, билиг авьяас, чадварыг ашиглаагүй, бүрэн хүчин чармайлт гаргаагүй, мөн ямар ч үр дүнд хүрээгүй. Хэдийгээр чи нэлээд завгүй байж болох ч Бурхан чамайг байр сууриа мэддэг, зохих ажилдаа анхаардаг хүн биш, харин алиалагч шиг байна гэж хэлдэг. Бурхан ийм хүмүүст дургүй. Тиймээс төлөвлөгөө, зорилго чинь юу ч байсан хамаагүй, хэрвээ чи эцсийн дүндээ Бурханаас чамд өгсөн төрөлх хэв чанар, билиг авьяас, чадвар, чадамж болон бусад нөхцөлд үндэслэн, бүх зүрх сэтгэл, оюун ухаан, хүч чадлаараа Бурханы шаардсан зарчмын дагуу үүргээ гүйцэтгэхээр ирэхгүй бол Бурхан чиний юу хийснийг санахгүй бөгөөд чи үүргээ гүйцэтгэж байгаа хэрэг биш, харин ч мууг үйлдэж байгаа хэрэг болно.

Төрөлх нөхцөлдөө—өөрөөр хэлбэл, өөрийн нөхцөл, давуу болон сул талдаа хэрхэн зөв хандах хэрэгжүүлэлтийн зарчмыг та нар ойлгосон уу? (Тийм.) Эхний алхам нь юу вэ? Нэгдүгээрт, Бурханы чамд өгсөн төрөлх болон одоо байгаа билиг авьяас, чадвар, давуу тал, түүнчлэн өөрийн хүрч, эзэмшиж чадах техникийн юм уу мэргэжлийн ур чадварыг дээд зэргээр ашиглаж, бүү хойш суу. Хэрвээ чи энэ бүх зүйлийн хувьд Бурханы сэтгэлд нийцүүлж чадсан бөгөөд үүнээс ч илүү өндөрлөгт хүрч чадна гэж мэдэрч байвал хэв чанарынхаа хүрч чадах зүйлийнхээ хүрээнд техникийн юм уу мэргэжлийн аль ур чадварыг сайжруулж, эсвэл ахиц дэвшил гаргаж чадахаа хар. Чи өөрийн хэв чанараар хүрч чадах зүйлдээ үндэслэн үргэлжлүүлэн суралцаж, сайжирч болно. Тэгвэл хүн Бурханы ажлын талаарх үзэл, төсөөллөө орхихыг хэрхэн хэрэгжүүлэх ёстой вэ? Юун түрүүнд, чи өөрийн төрөлх нөхцөл юу болох, Бурхан чамд юу өгсөн, чи эдгээр зүйлийг хэрхэн ашиглах ёстой, тэдгээрийн бүрэн нөөц бололцоог хэрхэн нээж, дээд зэргээр ашиглах, мөн тэдгээрийг үүргээ үнэнчээр гүйцэтгэхэд чинь саад тотгор биш, харин үндсэн нөхцөл болгон хэрхэн хувиргахаа ойлгох ёстой. Өөрийн давуу талыг ойлгож, тэдгээрийг ашигла. Өөрийн дутагдал, өөг ойлго, мөн хэрвээ чи тэдгээрийг богино хугацаанд өөрчилж чадах бол өөрчил; хэрвээ өөрчлөхөд амаргүй бол тэдгээрийг үүргээ гүйцэтгэх явцад чинь бүдрэх чулуу юм уу саад тотгор болохыг бүү зөвшөөр, тэдгээрт бүү хазаарлагд, бүү нөлөөнд нь авт, мөн тэдгээрт бүү дөнгөлөгдөж, гар хөлөө хүлүүл. Жишээ нь, чи төрөлхийн эрүүл мэнд муутай, бие султай бөгөөд үүнийг үргэлж даван туулахыг хүсэж, хэвийн хүн шиг идэж, ууж, оройтож унтдаг байхыг хүсдэг боловч Бурхан чамд тэр өгөгдлийг өгөөгүй гэж бодъё. Тэгвэл чи өдөр бүрийг өөрийн нөхцөлд үндэслэн зохицуулж, Бурханы шаарддаг зарчмын дагуу аливааг хийх ёстой. Өөрийгөө бүү сорь, мөн өөрийн өө, дутагдлыг Бурханыг дагах, үүргээ гүйцэтгэх, үнэнийг эрэлхийлэх замд чинь бүдрэх чулуу, саад тотгор болохыг бүү зөвшөөр; тэдгээрийг чамайг сөрөг болгодог өдөөгч болохыг бүү зөвшөөр, тэр ч байтугай тодорхой өө, дутагдал, хангалтгүй байдалтай гэдгээсээ болоод үнэнийг эрэлхийлэх юм уу үүргээ гүйцэтгэхээс бүү бууж өг, эсвэл бүү бусдад атаархаж, бусдыг үзэн яд—ийм зүйл огт байх ёсгүй. Чи өөрийн өө, дутагдалд зөв хандах ёстой; хэрвээ чи тэдгээрийг өөрчилж чадахгүй бол оршин байхыг нь зөвшөөрч, дараа нь Бурханы санаа зорилгыг ойлгохын тулд үнэнийг эрж хайж, тэдгээрт зөв хандаж чаддаг болж, тэдгээрт бүү хазаарлагд. Чи яагаад тэгэх ёстой вэ? Энэ бол хэвийн хүн чанарт байх ёстой эрүүл ухаан юм. Хэрвээ чиний хүн чанарын эрүүл ухаан хэвийн бол чи дутагдал, өөтэйгөө зөвөөр нүүр тулах ёстой; чи тэдгээрийг хүлээн зөвшөөрч, хүлээж авах ёстой. Энэ нь чамд ашиг тустай. Тэдгээрийг хүлээн авна гэдэг нь тэдгээрт хазаарлагдана гэсэн үг биш, мөн тэдгээрээс болж үргэлж сөрөг байна гэсэн үг ч биш, харин тэдгээрт хазаарлагдахгүй байж, чи ердөө л өөрийн гэсэн дутагдал, өөтэй, гайхуулах зүйлгүй завхарсан хүн төрөлхтний жирийн нэг гишүүн гэдгээ, хүмүүсийг өргөмжилж үүрэг гүйцэтгүүлдэг нь Бурхан бөгөөд Бурхан Өөрийн үг, амийг тэдний дотор ажиллуулж, тэднийг авралд хүрч, Сатаны нөлөөнөөс мултрах боломжтой болгохыг зорьдог гэдгийг—энэ нь бүхэлдээ Бурхан хүмүүсийг өргөмжилж байгаа хэрэг гэдгийг хүлээн зөвшөөрч буй хэрэг юм. Хүн бүрд өө, дутагдал байдаг. Чи өө, дутагдлаа өөртэйгөө зэрэгцэн оршихыг зөвшөөрөх ёстой; тэдгээрээс бүү зайлсхий, эсвэл бүү нуун далдал, мөн тэдгээрээс болж дотроо үргэлж дарамт мэдэрч, тэр ч байтугай үргэлж өөрийгөө дорд үзэх хэрэггүй. Чи дорд биш; хэрвээ чи бүх зүрх сэтгэл, хүч чадал, оюун ухаанаараа чадах чинээгээрээ үүргээ гүйцэтгэж чаддаг, мөн чин сэтгэлтэй бол чи Бурханы өмнө алт шиг үнэ цэнтэй. Хэрвээ чи үүргээ гүйцэтгэхдээ төлөөс төлж чаддаггүй, үнэнч байдалгүй бол чиний төрөлх нөхцөл дундаж хүнийхээс илүү сайн байсан ч чи Бурханы өмнө үнэ цэнгүй, бүр элсний ширхгийн дайтай ч үнэ цэнгүй. Та нар ойлгосон уу? (Тийм.) Чиний төрөлх гадаад төрх, хэв чанар, авьяас билэг, эсвэл хүн чанарын чинь зарим талын өө, хангалтгүй байдлын аль нь ч бай, тухайн зүйл чамайг хазаарлаж, Бурханд үнэнч байж, дуулгавартай дагахад чинь нөлөөлөхийг бүү зөвшөөр, үнэнийг эрэлхийлэхэд чинь нөлөөлөхийг бүү зөвшөөр, мэдээж, чиний авралын агуу үйл хэрэгт нөлөөлөхийг бүр ч бүү зөвшөөр. Чи дутагдал, хангалтгүй байдалдаа зөв хандаж, тэдгээрийг өөртэйгөө зэрэгцэн оршихыг зөвшөөрөх ёстой, энэ нь чи тэдгээрийг өөрчлөх гэж цаашид оролдох ёсгүй гэсэн үг, учир нь тэдгээр нь үүргээ бүх зүрх сэтгэл, оюун ухаан, хүч чадлаараа гүйцэтгэхэд чинь өчүүхэн төдий ч нөлөөлөхгүй, мэдээж, тэдгээр нь мөн үүргээ үнэн-зарчмын дагуу гүйцэтгэхэд чинь нөлөөлөхгүй, Бурханд итгэх итгэлдээ насан туршдаа үнэнийг эрэлхийлэхэд чинь, эсвэл үнэнийг эрэлхийлэх явцдаа хүмүүс юм уу аливаа зүйлийг хэрхэн авч үзэх, хэрхэн биеэ авч явж, үйлдэхэд чинь бүр ч нөлөөлөхгүй. Мэдээж, чи “Энэ өөгөө бүү харуул, бусдад дутагдлаа бүү харуул, бас бусад хүн өөрийг чинь дорд үзэхийг бүү зөвшөөр!” гэж бодон, үргэлж өөртөө шаардлага тавих ёсгүй. Хэрвээ тэгвэл чи маш ядаргаатай амьдралаар амьдрах болно. Хэрвээ чи дутагдал, доголдлоо өөртэйгөө зэрэгцэн оршихыг зөвшөөрч байгаа бол тэдгээрийг оршин байхыг зөвшөөр, хэдий бусад хүн чиний дутагдлыг харсан ч энэ нь чамд бүр ашиг тустай байж болох бөгөөд чамайг биеэ тоож, ихэрхүү болохоос сэргийлэх хамгаалалт ч байж болно. Мэдээж, олон хүний хувьд өөрсдийн дутагдал, өөг илчлэхэд зориг шаарддаг. Зарим хүн “Хүн бүр өөрийн давуу тал, сайн талыг харуулдаг. Хэн өөрийн сул тал, дутагдлыг зориуд харуулах юм бэ?” гэж хэлдэг. Энэ нь чи тэдгээрийг зориуд харуулж байгаа хэрэг биш, харин чи тэдгээрийг илчлэгдэхийг зөвшөөрч байгаа хэрэг юм. Жишээлбэл, хэрвээ чи бүрэг бөгөөд олон хүний дэргэд ярихдаа байнга сандардаг бол санаачилгаараа бусдад “Би ярихдаа амархан сандардаг; бүгд намайг ойлгож, надаас өө сэв битгий хайгаасай гэж л хүсэж байна” гэж хэлж болно. Чи санаачилгаараа дутагдал, өөгөө бүгдэд илчилнэ, ингэснээр тэд чамайг ойлгож, хүлцэн тэвчиж чадна, мөн тэгж гэмээнэ хүн бүр чамайг таньж мэднэ. Хүн бүр чамайг таньж мэдэх тусам чиний зүрх сэтгэл төдий чинээ тайван байж, чи дутагдал, өөндөө төдий чинээ бага хазаарлагдана. Энэ нь үнэндээ чамд ашиг тустай, хэрэгтэй байх болно. Дутагдал, өөгөө үргэлж нуун далдлах нь чи тэдгээртэй зэрэгцэн оршихыг хүсэхгүй байгааг баталдаг. Хэрвээ чи тэдгээрийг өөртэйгөө зэрэгцэн оршихыг зөвшөөрвөл тэдгээрийгээ илчлэх ёстой; бүү ич, бүү халшир, мөн бусдаас дорд гэж бүү мэдэр, эсвэл өөрийгөө хэрэггүй, аврагдах найдваргүй гэж бүү бод. Чи үнэнийг эрэлхийлж, зарчмын дагуу бүх зүрх сэтгэл, хүч чадал, оюун ухаанаараа үүргээ гүйцэтгэж чаддаг, зүрх сэтгэл чинь чин үнэнч байж, Бурханд хааш яаш ханддаггүй л бол чамд аврагдах найдвар бий. Хэрвээ хэн нэгэн “Чи ямар арчаагүй, бүрэг юм бэ. Хэдхэн үг хэлэхийн төдийд л маш их сандарч, нүүр чинь бүхэлдээ улайх юм” гэж хэлбэл чи “Би хэв чанар муутай, ярихдаа сайн биш. Хэрвээ та нар намайг зоригжуулбал би ярьж сургуулилах зоригтой болно” гэж хэлэх ёстой. Өөрийгөө хэрэггүй, эсвэл шившигтэй гэж бүү бод. Эдгээр нь чиний дутагдал, хүн чанарын чинь асуудал гэдгийг чи мэддэг учраас тэдгээртэй нүүр тулж, хүлээн авах ёстой. Тэдгээрээс болж ямар ч байдлаар бүү сэтгэлээр уна. Эдгээр дутагдал, өө хэзээ өөрчлөгдөх тухайд гэвэл, түүнд бүү санаа зов. Зүгээр л ийм байдлаар хэвийн амьдарч, үүргээ гүйцэтгэхэд л анхаар. Чи үүнийг л санах ёстой: Хүн чанарын эдгээр дутагдал, өө нь сөрөг зүйл юм уу завхарсан зан чанар биш бөгөөд завхарсан зан чанар биш л бол тэдгээр нь чамайг үүргээ гүйцэтгэхэд юм уу үнэнийг эрэлхийлэхэд чинь нөлөөлөхгүй, авралд хүрэхэд чинь бүр ч нөлөөлөхгүй; мэдээж, түүнээс ч илүү чухал зүйл бол тэдгээр нь Бурхан чамайг хэрхэн үзэхэд нөлөөлөхгүй. Энэ чиний сэтгэлийг тайвшруулдаггүй гэж үү? (Тайвшруулдаг.) Хэрвээ чи бусдад дорд үзэгдэх вий гэж санаа зовсоор байвал энэ нь чиний биеэ тоосон зан чанарын асуудал ба чи энэ биеэ тоосон зан чанарыг шийдвэрлэх ёстой. Энэ бол өөрийн дутагдал, өөд зөв хандах хэрэгжүүлэлтийн зам юм. Ингэж хэрэгжүүлэх нь эдгээр зүйлийг орхиж, цаашид тэдгээрт хазаарлагдахгүй байхыг чиний хувьд амархан болгодоггүй гэж үү? (Тийм.)

Хүний үүргээ хэвийн гүйцэтгэх байдал болон түүний хүн чанарын дутагдал, өө нь бие биедээ нөлөөлөх үү? (Бурханы нөхөрлөлөөр дамжуулан, хүн чанарын дутагдал, өө нь завхарсан зан чанар биш, хүмүүс үүргээ хэвийн гүйцэтгэхэд нөлөөлөхгүй гэдгийг би одоо ойлголоо. Үнэн-зарчмын дагуу үүргээ гүйцэтгэж байгаа цагт хүмүүс сайн үр дүнд хүрнэ. Хүн чанарын дутагдал, хангалтгүй байдлын тухайд гэвэл, хэрвээ бид тэдгээрийг даван туулж чадах бол тэгж болно. Хэрвээ бид тэдгээрийг богино хугацаанд даван туулж чадахгүй бол оршин байхыг нь зөвшөөрч, тэдгээрт зөв хандаж чаддаг байх ёстой.) Хэрвээ чиний боловсролын түвшин доогуур боловч үүрэгтээ эрдэм мэдлэг ашиглах хэрэгтэй бол энэ нь нэг төрлийн дутуу дулимаг байдал биш гэж үү? (Мөн.) Тэгвэл энэ бэрхшээлийг хэрхэн шийдвэрлэж болох вэ? (Би үүний оронд өөрийн боловсролын түвшинд үндэслэн өөрт тохирох үүргийг гүйцэтгэж болно. Эсвэл, хэрвээ энэ үүрэг надад тохирдог ч тодорхой хэмжээний эрдэм мэдлэг шаарддаг бол би надтай хамтран ажиллах боловсролтой ах эгч нарыг хайж болно—бид бие биеийнхээ давуу талыг ашиглан сул талаа нөхөж, энэ үүргийг хамтдаа биелүүлж чадна.) Үнэн нь боловсролын доогуур түвшнийг нөхөж чадах уу? (Чадна, учир нь хүн үнэнтэй байх үедээ аливааг нэвт харж чаддаг.) Боловсрол бол мэдлэгийн түвшний зүйл юм. Чи хэчнээн их мэдлэгтэй байсан ч үнэнийг ойлгохгүй бол ярих юм уу нийтлэл бичих үедээ зөвхөн зөв дүрэм л ашиглаж чадна, үнэнтэй холбоотой асуудлыг тодорхой тайлбарлаж, эсвэл шийдвэрлэж чадахгүй. Тиймээс боловсрол чухал биш; үнэн нь боловсролоос илүү чухал юм. Мэдээж, хэрвээ чамд боловсролын суурь байхгүй, мөн чиний гүйцэтгэдэг үүрэг эрдэм мэдлэгтэй холбоотой бол чи үүнд тэнцэхгүй. Гэвч хэрвээ чи үнэнийг ойлгодог бол бусад хүнийг залж чиглүүлж чадна—чи үнэн-зарчмын хувьд хяналт шалгалт хийж чадна. Хэрвээ чиний боловсролын түвшин доогуур, өөрийгөө илэрхийлэх чадвараар дутмаг бөгөөд номлол номлож, эсвэл үнэний талаар нөхөрлөхийг хүсвэл нооргоо цэгцлэхэд чинь туслах боловсролтой хүнийг хайж болно. Тэгвэл нөхөрлөх юм уу номлох үедээ үр дүнд хүрэхэд чинь амархан байх болно. Гэвч хамгийн наад зах нь чи үнэнийг ойлгох ёстой. Хэрвээ чи үнэнийг ойлгодоггүй, мөн боловсролгүй бол эрдэм мэдлэгтэй холбоотой үүргийг гүйцэтгэж чадахгүй тул өөрийн боловсролын түвшинд тохирох үүргийг гүйцэтгэх ёстой. Энэ нь асуудлыг шийдвэрлэхгүй байна гэж үү? (Шийдвэрлэж байна.) Тиймээс, чи аль ч өнцгөөс харсан үнэнийг эрэлхийлэх нь хамгийн чухал зүйл юм. Чи хүн чанарын дутагдал, дутуу дулимаг байдлаас зайлсхийж чадах боловч үнэнийг эрэлхийлэх замаас хэзээ ч бултаж чадахгүй. Чиний хүн чанар хэчнээн төгс, эрхэмсэг байсан ч, эсвэл чи бусад хүнээс илүү цөөн дутагдал, өөтэй, илүү олон давуу талтай байсан ч энэ нь чамайг үнэнийг ойлгодог гэдгийг илтгэдэггүй бөгөөд үнэний эрэлхийллийг чинь орлож чадахгүй. Харин ч эсрэгээрээ, хэрвээ чи үнэнийг эрэлхийлдэг, маш их үнэнийг ойлгодог, үүний талаар хангалттай гүн гүнзгий, бодитой ойлголттой бол энэ нь чиний хүн чанар дахь олон дутагдал, асуудлыг нөхөх болно. Жишээлбэл, чи бүрэг, дотогшоогоо, ээрч гацдаг, боловсрол муутай—өөрөөр хэлбэл, чамд олон дутагдал, хангалтгүй байдал байдаг—гэвч чи бодит туршлагатай бөгөөд ярихдаа ээрч түгдэрдэг ч үнэнийг тодорхой нөхөрлөж чаддаг, мөн нөхөрлөл чинь сонсож буй хүн бүрийг босгон байгуулж, асуудлыг шийдвэрлэдэг, хүмүүст сөрөг байдлаас гарах боломж олгодог, мөн Бурханы талаарх гомдол, буруу ойлголтыг нь арилгадаг гэж бодъё. Хар даа, чи үгээ ээрч түгдэрч хэлдэг ч тэдгээр нь асуудлыг шийдвэрлэж чаддаг—энэ үгс хэчнээн чухал гээч! Жирийн хүмүүс үүнийг сонсоод чамайг боловсролгүй хүн, ярихдаа дүрмийн дагуу ярьдаггүй, заримдаа ашигладаг үг чинь ч тийм ч оновчтой биш байна гэж хэлдэг. Чи нутгийн үг хэллэг, эсвэл өдөр тутмын ярианы хэллэг ашигладаг байж болох бөгөөд маш уран яруу ярьдаг, өндөр боловсролтой хүмүүсийнх шиг донж, хэв маяг чиний үгэнд байхгүй байж магадгүй. Гэвч чиний нөхөрлөлд үнэн-бодит байдал агуулагддаг, энэ нь хүмүүсийн бэрхшээлийг шийдвэрлэж чаддаг, хүмүүс нөхөрлөлийг чинь сонссоны дараа тэднийг хүрээлж байсан бүх хар үүлс сарниж, бүх асуудал нь шийдвэрлэгддэг. Чи харж байна уу, үнэнийг ойлгох нь чухал биш гэж үү? (Чухал.) Чи үнэнийг ойлгодоггүй бөгөөд хэдийгээр чи тодорхой хэмжээний эрдэм мэдлэгтэй, уран яруу ярьдаг ч гэсэн хүн бүр ярихыг чинь сонсоод “Чиний үг зүгээр л хоосон сургаал, үүнд үнэн-бодит байдал өчүүхэн төдий ч байхгүй, мөн бодит асуудлыг огт шийдвэрлэж чадахгүй тул чиний энэ үгс бүгд хоосон биш гэж үү? Чи үнэнийг ойлгодоггүй. Чи зүгээр л фарисай хүн биш гэж үү?” гэж боддог гэж үзье. Хэдийгээр чи олон хоосон сургаал ярьсан ч асуудал шийдвэрлэгдээгүй хэвээр бөгөөд чи дотроо “Би маш чин сэтгэлээсээ, нухацтай ярьж байсан. Та нар яагаад миний хэлснийг ойлгоогүй юм бэ?” гэж боддог. Чи асар их хоосон сургаал ярьсан боловч сөрөг байсан хүмүүс сөрөг хэвээр үлдэж, Бурханы талаар буруу ойлголттой байсан хүмүүс тэрхүү буруу ойлголттойгоо хэвээр үлдэж, үүргээ гүйцэтгэхэд нь гарч буй бэрхшээлүүдийн аль нь ч шийдвэрлэгдээгүй—энэ нь чиний хэлсэн үг зүгээр л дэмий чалчаа үг байсан гэсэн үг юм. Чиний хүн чанарт хэчнээн олон дутагдал, өө байх нь хамаагүй, хэрвээ чиний хэлдэг үгэнд үнэн-бодит байдал агуулагддаг бол чиний нөхөрлөл асуудлыг шийдвэрлэж чадна; хэрвээ чиний хэлдэг үг хоосон сургаал мөн бөгөөд тэдгээрт бодитой мэдлэг өчүүхэн төдий ч байхгүй бол чи хэчнээн их ярьсан ч хүмүүсийн бодит асуудлыг шийдвэрлэж чадахгүй. Хүмүүс чамайг хэрхэн үзэх нь хамаагүй, чиний хэлдэг зүйл үнэнд нийцэхгүй, хүмүүсийн байдлыг зохицуулж, хүмүүсийн бэрхшээлийг шийдвэрлэж чадахгүй л бол хүмүүс тэдгээрийг сонсохыг хүсэхгүй. Тэгвэл аль нь илүү чухал вэ: үнэн үү, эсвэл хүмүүсийн өөрсдийнх нь нөхцөл үү? (Үнэн илүү чухал.) Үнэнийг эрэлхийлж, үнэнийг ойлгох нь хамгийн чухал зүйл юм. Тиймээс, хүн чанар юм уу төрөлх нөхцөлийн чинь хувьд чамд ямар ч дутагдал байсан, чи тэдгээрт хазаарлагдах ёсгүй. Оронд нь чи үнэнийг эрэлхийлж, үнэнийг ойлгосноор өөрийн янз бүрийн дутагдлыг нөхөх ёстой бөгөөд хэрвээ чи өөрөөсөө зарим нэг сул тал олж харвал тэдгээрийг яаравчлан засах ёстой. Зарим хүн үнэнийг эрэлхийлэхэд анхаардаггүй, харин үүний оронд хүн чанар дахь бэрхшээл, өө, дутагдлаа шийдвэрлэж, хүн чанартай холбоотой асуудлаа засаж залруулахад үргэлж анхаардаг, эцэст нь тэд хэдэн жилийн хүчин чармайлт гаргасан ч тодорхой үр дүнд хүрдэггүй, улмаар өөрсдөдөө урам хугарч, хүн чанараа хэтэрхий муу, өөрсдийгөө засаршгүй гэж боддог. Энэ бол маш мунхаг хэрэг биш гэж үү?

3. Үнэн, амийг олж авахын тулд үнэнийг эрэлхийлж, завхарсан зан чанараа шийдвэрлэх ёстой

Зарим хүн гаднаа дөлгөөн, хүлээцтэй, тэвчээртэй харагддаг; тэд боловсон ярьж, ажлыг аянга цахилгаан мэт хурдан, эрч хүчтэй, сүр бараатай гүйцэтгэдэг. Тэдний хүн чанар тун төгс мэт санагддаг, тэд удирдагч хүний жишиг байр байдалтай байдаг. Гэвч тэд үнэнийг огт ойлгодоггүй, бүх төрлийн асуудлыг шийдвэрлэхдээ хоосон сургаал ашиглахыг оролддог, ямар ч бодитой ажил хийж, ажлын зохицуулалтыг хэрэгжүүлж чаддаггүй. Тэд хэрэггүй биш гэж үү? Тэд бол жинхэнэ фарисайчууд юм. Гаднаа фарисайчууд өө сэвгүй хувцасласан, намбатай, төлөв; тэд соёлтой, ёс журамтай, эелдэг, хайр халамжтай, хүлээцтэй, тэвчээртэй байдаг. Тэдний биеэ авч явах байдал онцгой зөв зүйтэй бөгөөд бусадтай онцгой дөлгөөн, даруу, төлөв байдлаар ярьдаг. Чи тэднээс ямар ч өө сэв, ан цав, дутагдал олж харж чадахгүй. Хүн чанараар нь дүгнэвэл, тэд яг л хятад хүмүүсийн ярьдаг соёлтой, дэгжин ноёд шиг онцгой найдвартай, ухаалаг, боловсорсон, найртай санагддаг. Хүн чанар нь төгс мэт харагдаж, гаднаас нь ямар ч өө сэв олдохгүй боловч тэд Бурханы санаа зорилгыг ойлгодог уу? Тэд бүх төрлийн зүйлийг хийх зарчмыг ойлгодог уу? Энэ хүмүүс цуглаан бүр дээр олон цагаар ярьж чаддаг ба үнэнийг ойлгодоггүй хүмүүс тэднийг маш уран яруу ярьж, өөрсдийгөө тун тодорхой, логиктой илэрхийлдэг гэж бодон биширсэндээ сөгдөн мөргөдөг. Харин үнэнийг ойлгодог хүмүүс тэднийг сонсоод, ярьж байгаа зүйл нь бүгд хоосон сургаал, хүмүүсийн асуудлыг онилж, бодит бэрхшээлийг нь шийдвэрлэдэггүй гэдгийг мэддэг. Энэ хүмүүс хүмүүсийн бодит бэрхшээл яг юу болохыг үл тоомсорлож, зөвхөн хоосон сургаал номлож, сүржин, хоосон онолын талаар эцэс төгсгөлгүй ярихыг л мэддэг. Ярьсныхаа дараа тэд бүр өөрсдөдөө нэлээд сэтгэл хангалуун байж, өөрсдийгөө үнэнийг ойлгодог, үнэн-бодит байдалтай гэж боддог. Үнэндээ, тэдний эрж хайдаг зүйл нь ердөө л хүн чанарынхаа гадаад байдлыг төгс, дэгжин, мөн сүрлэг, агуу мэт харагдуулахын тулд өнгөлөн далдлах явдал юм. Гэвч Бурханыг эсэргүүцдэг мөн чанар, завхарсан зан чанар нь өчүүхэн төдий ч өөрчлөгдөөгүй байдаг. Бурханы талаарх тэдний үзэл, Түүнд хандах тэрслүү байдал, Бурханы талаарх буруу ойлголт, сэрэмжлэл, хардлага, ялангуяа Бурханд тавьдаг үндэслэлгүй шаардлага, хэтийдсэн хүсэл нь тэдний бүхий л оюун ухааныг дүүргэдэг. Тэд үнэнийг огтоос эрэлхийлдэг ч үгүй, хүлээж авдаг ч үгүй. Тиймээс тэдний хүн чанарыг “төгс” гэж тодорхойлох нь “төгс” гэдгийг доромж утгаар ашиглаж байгаа хэрэг юм, учир нь ямар ч хүн чанар төгс биш; тэдний “төгс байдал” нь цэвэр баг, өнгөлөн далдлалт юм. Дутагдалгүй хүн чанар гэж оршдоггүй; энэ бол баг юм, тэдэнд бүү итгэ. Хэн нэгэн гаднаа хэдий чинээ төгс харагдана, чи төдий чинээ тэднээс сэрэмжилж, тэднийг ажиглаж, ялган таних ёстой. Чи тэднийг хэрхэн ялган таних вэ? Тэдэнтэй илүү их харилцаж, илүү их ярилцаж, тэд өөрсдийгөө ойлгодог эсэхийг нь хар. Тэд “Би бол диавол, би бол Сатан, би Бурханыг эсэргүүцдэг, би завхарсан! Би бол нүгэлтэн, тэргүүн нүгэлтэн, Бурхан намайг таашаадаггүй, Бурхан намайг жигшдэг!” эсвэл “Би сохор, мунхаг, ядуу, өрөвдөлтэй! Би бохир, би бузар!” гэж хэллээ гэж бодъё. Эдгээр үгэнд ямар нэгэн бодит баримт байна уу? Ямар нэгэн бодитой ойлголт байна уу? (Үгүй.) Тэд өөрсдийн завхарсан зан чанарын талаар ямар ч ойлголтгүй байдаг; тэд өөрсдийгөө завхарсан зан чанартай гэх баримтыг ч хүлээн зөвшөөрдөггүй. Тэд зүгээр л зарим нэг хоосон үг, онол ярьж сурдаг. Эдгээр хоосон үг, онол нь зүрх сэтгэлийнхээ гүнд мэдэрсэн, эсвэл туулсан зүйлээс урган гарсан ойлголт биш юм; тэдгээр нь зүгээр л чихэнд чимэгтэй үгс, тэдгээр нь бүгд тэдний харуулж буй баг юм. Тэгээд хэрвээ чи тэднээс өөрсдийнхөө туршлагын талаар, завхарсан зан чанараа хэрхэн ойлгодог болсон, мөн ямар засалт туулж, завхарсан зан чанараа шийдвэрлэхийн тулд Бурханы ямар үгийг уншсан талаараа ярихыг хүсвэл тэд чамайг сонсоогүй мэт царайлж, дахиад л баахан хэрэггүй үг ярьдаг: “Миний хэв чанар муу, би нүгэлтэн болж төрсөн, би бол овоолсон өтөг доторх дорд хүн, би Бурханы авралд багтах үнэ цэнгүй! Надад завхарсан зан чанар бий, би хаана ч байсан Бурханд гэрчлэл хийж чаддаггүй; би зүгээр л байр суурьтай байх дуртай.” Хэрвээ чи үүнийгээ хэрхэн шийдвэрлэхийг оролдсоныг нь асуувал тэд чамд хамааралгүй хариулт өгсөөр байх болно: “Хүмүүс байр суурьтай байх ёсгүй; хүмүүс байр суурьтай болмогцоо сүйрдэг. Байр суурь эрэлхийлэх нь хэтийдсэн хүсэл юм. Зүгээр л хамгийн өчүүхэн хүн байхыг хичээ, хаашаа ч явсан хамгийн намхан сандал дээр суу, хамгийн нүдэнд өртөхгүй газар суу. Хүмүүс даруу байх ёстой; үүнийг даруу төлөв зан гэдэг.” Тэд ямар нэгэн бодитой өөрчлөлт туулсан уу? Тэдэнд ямар нэгэн бодит туршлага бий юу? (Үгүй.) Энэ зүйлсийн аль нь ч болоогүй. Тэд өөрсдийн завхарсан зан чанарын талаар ямар нэгэн ойлголттой юу? (Үгүй.) Тэдэнд ямар ч ойлголт байдаггүй. Тэгвэл тэд үнэнийг, эсвэл Бурханы үгийг хүлээн авдаг уу? (Үгүй.) Завхарсан зан чанартай гэдгээ хүлээн зөвшөөрдөггүй хүмүүс хэзээ ч үнэнийг хүлээн авдаггүй. Хэрвээ тэд үнэнийг хүлээн авдаг байсан бол өөрсдийн үг, үйлдэл бүрийг болон завхрал харуулсан байдлаа Бурханы үгтэй харьцуулах байсан. Завхрал харуулах үедээ тэд өөрсдийгөө эргэцүүлж, яагаад ийм-тийм нөхцөл байдалд завхрал харуулснаа, мөн тухайн үед юу бодож, юунд захирагдаж байснаа өөрсдөөсөө асуух байсан. Бурханы үг ил болгосноор болон харьцуулалтаар дамжуулан тэд энэ нь завхарсан зан чанар болохыг, мөн өөрсдийгөө төсөөлж байсан шигээ ариухан, цэвэрхэн биш гэдгээ, өөрсдөд нь ч бас ов мэхтэй байдал, аминч санаа зорилго, амбиц, хүсэл байдгийг, мөн өөрсдийгөө ердөө л үнэн-бодит байдлыг эзэмшсэн хүмүүс биш гэдгээ олж мэдэх байсан. Тэд ийм зүйл туулж байсан уу? Үгүй. Тэд олон зүйл ярьсан боловч завхарсан зан чанартай гэдгээ хүлээн зөвшөөрдгийг нь батлах ганц ч баримт байдаггүй. Тэд Бурханд олон жил итгэсэн хэдий ч үнэний талаар ямар ч туршлагагүй байдаг. Тэд зөвхөн хоосон сургаал ярьж, хүн чанарынхаа өө сэв, дутагдлыг нуун далдлахын тулд хэрхэн баг зүүж, өөрсдийгөө чимэх талаар л тунгаан боддог. Тэд завхарсан зан чанараа дотроо чанд, бат, найдвартай нуухын зэрэгцээ хуурамч сүнслэг байдлын гадаад зан авир, үйлдэл, нүүрний хувирал, бие авч явах байдал, байр байдлаар өөрсдийгөө чимдэг. Тэд Бурханы ил болгодог хүний завхарсан зан чанарын янз бүрийн асуудлыг, эсвэл эдгээр зан чанарыг ил болгохын тулд Бурханы ашигладаг янз бүрийн үгийг өчүүхэн төдий ч хүлээн авдаггүй, тэдгээрийг анхаарч, нухацтай хүлээн зөвшөөрдөггүй; зүгээр л хүн чанарынхаа гадаад байдалд хүчин чармайлт гаргадаг. Тэгээд хэрвээ чи тэднээс Бурханы үгийн талаарх ойлголтынх нь тухай, Түүний гэсгээлт, шүүлтийн үг, хүн төрөлхтний завхарсан зан чанарыг ил болгодог үг, эсвэл Бурханы зан чанарын талаарх Түүний үгийн тухайд ямар нэгэн жинхэнэ ойлголт юм уу ухаарал байгаа эсэхийг нь асуувал тэд эдгээр бодитой сэдвээс зайлсхийж, дахиад л сүнслэг онолуудыг чалчдаг: “Бурхан бол Бүтээгч, Бурхан бүх зүйлийг захирдаг, Бурханы үйлс гайхамшигтай! Бурхан магтагдаж, өргөмжлөгдөхөд зохистой, Бурхан цор ганц, Бурханы эрх мэдэл, хүч чадал дээдийн дээд!” Хүмүүс: “Тэгвэл өөрийнхөө туршлагын талаар ярь. Чи ямар хэрэг явдлаас Бурханы зан чанар, Бурханы ариун байдлыг харсан бэ?” гэж хэлэхэд тэд: “Бурхан хэтэрхий агуу, хүн хэтэрхий өчүүхэн, хүн зохисгүй! Бурханы нүдэнд бол хүн газар дээрх шоргоолжноос ч дорд. Бурхан хүнийг өргөмжилдөг!” гэж хариулдаг. Тэдэнд иймэрхүү ойлголт байдаг уу? (Үгүй.) Тэдэнд иймэрхүү ойлголт огт байдаггүй. Энэ ямар төрлийн хүн бэ? (Хоёр нүүртэй фарисай.) Энэ бол хоёр нүүртэй фарисай юм. Тэд үнэнийг өчүүхэн төдий ч хүлээн авдаггүй; Бурханы үг болон үнэн нь тэдний нүдэнд ердөө л уриа лоозон, хоосон сургаал байдаг. Тэд ихэвчлэн Бурханы үгийг уншиж, сүнслэг үйл ажиллагааны тэмдэглэл хөтөлж, цуглаанд оролцож, Бурханы үгийг залбиран-уншдаг—тэд эдгээр бүх үйл явцыг нэгийг ч алгасахгүй, орхихгүйгээр гүйцэтгэдэг. Тэгвэл тэд Бурханы эдгээр үгийг уншаад юу өөртөө шингээж авсан бэ? Тэд юу олж авсан бэ? Тэд асуудлаа шийдвэрлэж, хэрэгжүүлэлтдээ дагах замтай болохын тулд үнэнийг ойлгох гэж Бурханы үгийг уншдаггүй, Түүний үгийг өөрсдийн завхарсан зан чанар, үзэл, төсөөлөл, эсвэл гажууд бодол санаа, үзэл санаатайгаа жиших гэж бүр ч уншдаггүй. Тэд цуглаан дээр бусдад номлож, хичээл зааж чадахын тулд өөрсдийгөө хоосон сургаалаар зэвсэглэх гэж Бурханы үгийг уншдаг. Тэдний хэлдэг зүйл цаг бүр өөр байдаг, тэд бусдаар өөрсдийгөө хүндлүүлж, шүтүүлэхийн тулд өөр өөр хүмүүст нөхөрлөх Бурханы өөр өөр үгийг сонгож, удаан хугацаагаар тасралтгүй ярьж чаддаг. Зарим хүн өөрсдийгөө өнгөлөн далдлахдаа онцгой чадварлаг байдаг—тэд ер нь хэчнээн жигшмээр болж чадах вэ? Тэд Миний хэлсэн үгийг сонсоод, хэрэгтэй гэж үзвэл цээжилж, дараа нь цуглааны үеэр гайхуулах боломж хайдаг. Ялангуяа шинэ итгэгчдийн бүлэг буюу олон номлол сонсоогүй, Бурханы үгийг уншсан ч санаж чаддаггүй хүмүүсийн дунд байхдаа тэд энэ боломжийг ашиглаж, тэр шинэ хүмүүсийн дунд өөрсдийгөө гайхуулж, дөвийлгөж эхэлдэг. Тэднийг сонссоны дараа хүн бүр “Энэ хүнийг Ариун Сүнс гэгээрүүлжээ, тэр сүнслэг юм байна” гэж боддог. Бусдаар хүндлүүлж, шүтүүлэхийн тулд өөрсдийгөө дөвийлгөх ийм арга хэрэгсэл ашиглах нь жигшүүртэй хэрэг биш гэж үү? Энэ нь хүмүүсийг төөрөлдүүлж байгаа хэрэг биш үү? (Тийм.) Энэ бол хүмүүсийг төөрөлдүүлж байгаа хэрэг юм.

Хэрвээ чи бүхий л амьдралынхаа туршид үнэн-зарчмыг эрж хайж, завхарсан зан чанар болон өөрийн доторх, үнэнтэй нийцдэггүй зүйлсээ шийдвэрлэх үндэс болгон Бурханы үгийг эрж хайвал эцсийн дүндээ чи гарцаагүй авралд хүрэх хүн байх болно. Гэвч чи бүхий л амьдралынхаа туршид хүн чанарынхаа өө сэв, дутагдлыг шийдвэрлэхэд хүчин чармайлтаа төвлөрүүлж, арга замыг эрж хайж, бусдаас өөр, төгс, алдаагүй нэгэн болохын тулд аливаа өө сэв, дутагдлаас салах бүх төрлийн арга хэрэгслийг сэддэг гэж бодъё. Зарим хүн бүр “Би цэвэр ариун хүн, сүрлэг, агуу хүн, бүх хэвийн хүн чанарын хэм хэмжээнээс даван гарсан хүн болохыг хүсэж байна” гэж хэлдэг. Би чамд хэлье: Ингэснээрээ чи бүтэлгүйтсэн! Чи хүн чанарынхаа ямар өө сэв, дутагдлыг шийдвэрлэхийг оролдох нь хамаагүй, энэ нь чиний авралтай ямар ч хамаагүй, учир нь чи завхарсан зан чанараа шийдвэрлэхийн тулд үнэнийг эрэлхийлэхгүй байна. Хэрвээ чи хүн чанарынхаа дутагдал, өө сэвийг шийдвэрлэвэл энэ нь сайндаа л чамаас хүн чанарын өө сэв гаднаасаа бол харагдахгүй, чи өнгөн дээрээ төгс, боловсорсон харагдана гэсэн үг юм. Хүн чанарын чинь өө сэв, дутагдал үндсэндээ өөрчлөгдөх боломжгүй гэх баримтыг март; хэдийгээр тэдгээр нь өөрчлөгдсөн ч гэсэн, чиний илүү том өө сэв, дутагдал болох завхарсан зан чанар чинь чиний дотор нуугдсан хэвээр байна! Чи хэдий чинээ баг зүүж, ямар ч дутагдалгүй төгс хүн чанарыг эрэлхийлнэ, завхарсан зан чанар чинь чамайг төдий чинээ гүнзгий, чанга ороож, хүлж, чамайг бүр ч илүү биеэ тоосон, ов мэхтэй, хорон муу, гөжүүд болгоно. Харин үүний үр дагавар юу вэ? Энэ нь чамайг үнэнээс болон үнэнийг эрэлхийлэх замаас улам холдуулдаг. Эцсийн дүндээ, таягдан хаягдах нь чиний төгсгөл байх бөгөөд чи дуусах болно. Чи гаднаа төгс, эсвэл цэвэр ариун хүн мэт харагдсаны төлөө Бурхан харж үзэн, чамайг аварна гэсэн боломж байхгүй. Харин ч чи ямар ч дутагдалгүй төгс хүн чанарыг эрэлхийлэх тусам Бурхан чамайг төдий чинээ жигшиж, чам дээр ажиллахгүй. Гэвч зарим хүн завхарсан зан чанар харуулсныхаа төлөө үргэлж гэмшиж, гунигладаг. Гэмшихийн зэрэгцээ тэд үнэнийг эрэлхийлэх шийдвэр гаргаж, үнэнийг олж авахын тулд хатуу бэрхийг туулж, төлөөс төлж чаддаг, тэд өдөр бүр Бурханы үгийг тууштай уншиж, бүх хэрэг явдал дээр Бурханд залбирч, үнэнийг эрж хайдаг. Ингэснээр тэд үнэний талаар улам бүр тодорхой ойлголттой болж, үнэний бүх талтай холбоотойгоор аажмаар зарим нэг оролт, ололт, бодитой амьдран харуулалтад хүрдэг. Эцсийн дүндээ, бүх төрлийн хүн, үйл явдал, зүйлтэй тулгарах үедээ тэдэнд хэрэгжүүлэх, мөн дэнслэх холбогдох үнэн-зарчмууд байдаг. Олон жилийн туршлагын дараа, Бурханы гэсгээлт, шүүлт, засалтаар дамжуулан, мөн үнэнийг эрэлхийлэхдээ төлсөн төлөөсөөрөө дамжуулан тэд аажмаар үнэнийг дотроо өөрсдийн амь болгодог. Тэдний аврагдах найдвар улам бүр нэмэгдэж, Бурханд тэрсэлж, Түүнээс урвах магадлал нь улам бүр багасдаг. Хэдийгээр тэдний хүн чанарын дутагдал, өө сэв болон төрөлх нөхцөл үндсэндээ өөрчлөгдөөгүй үлддэг ч завхарсан зан чанар нь тасралтгүй багасаж, тэд Бурханыг эсэргүүцэж, Түүнээс урвах нь цөөрдөг, тэд Бурханд улам бүр таалагдаж, бусдыг улам бүр босгон байгуулж, ашиглагдахад улам бүр тохиромжтой болдог. Хэрвээ ийм хүмүүс энэ замаар үргэлжлүүлэн алхвал тэд гарцаагүй авралд хүрэх хүмүүс байх болно; эд бол Бурханы ажлын аврахыг зорьдог хүмүүс юм. Эргэн тойрныхоо хүмүүсийг ажигла. Хэн үргэлж гадаад байдалд, хүн чанарынхаа дутагдал, өө сэв, сул талд тууштай хүчин чармайлт гаргаж, бусдаар хүндлүүлж, бишрүүлж, шүтүүлэхийн тулд, мөн хүмүүсийн зүрх сэтгэлд байр суурьтай байхын тулд өөрсдийгөө нуун далдлах, өнгөлөн далдлахын тулд чадах бүхнээ хийдгийг хар—ийм төрлийн хүмүүс бол фарисайчууд юм. Фарисайчуудад ганц л эцсийн үр дүн бий: хулганатай хамт мөхөх. Тиймээс ийм төрлийн хүмүүс дуусаж, таягдан хаягдана гэж Би хэлж байна.

Эхнээсээ дуустал Бурханы хийдэг ажил нь хүмүүсийн хүн чанар дахь дутагдал, өө сэвийг өөрчлөх бус, зөвхөн хэвийн хүн чанарын мөс чанар, эрүүл ухааныг сэргээх явдал юм. Бурханы өөрчлөхийг хүсдэг зүйл бол хүмүүсийн завхарсан зан чанар юм. Мэдээж, Бурхан бас хүмүүсийн завхарсан зан чанараас салж, ингэснээр тэднийг авралд хүрэх боломжтой болгох талаар байнга ярьдаг. Тэгвэл хэвийн хүн чанарын сэргээлт ямар суурин дээр тавигддаг вэ? Энэ нь хүмүүс завхарсан зан чанараа хаясан байх суурин дээр тавигддаг. Хүмүүсийн хэвийн хүн чанар аажмаар сэргээгдэнэ гэдэг нь тэдний мөс чанар мэдрэмжтэй болж, эрүүл ухаан нь улам бүр хэвийн болж, хэвийн хүн чанарын өнцгөөс зөв зүйл хийж, зөв үг хэлж чаддаг болно гэсэн үг юм; тэд саад, үймээн учруулдаггүй, тэдний үг, үйлдэл сэтгэл хөдлөлийн, сохор, эсвэл адгуу биш, харин бүхэлдээ Бурханы үгийн зарчимд үндэслэдэг, тэдний эрүүл ухаан онцгой хэвийн, хүн чанар нь онцгой шударга, сайхан сэтгэлтэй байдаг. Тэгвэл ямар үндсэн дээр эдгээр зүйлд хүрч, ийм хэмжээний сэргээлтэд хүрч чадах вэ? Энэ нь хүмүүсийн завхарсан зан чанар өөрчлөгдөх үндсэн дээр, хүмүүс үнэнийг хэрэгжүүлж, Бурханы шүүлт, гэсгээлтийг хүлээн авснаар завхарсан зан чанараа хаях үндсэн дээр биелдэг. Гэвч хэрвээ чиний завхарсан зан чанар өөрчлөгдөөгүй, эсвэл хаягдаагүй бол, хэдий чиний хүн чанар харьцангуй сайн, чамд бага зэрэг мөс чанар, эрүүл ухаан байсан ч үнэн чиний амь биш бол мөс чанар, эрүүл ухаан чинь удирдлагыг гартаа авч чадахгүй бөгөөд чи мөс чанар, эрүүл ухааныхаа эсрэг зүйл хийхээр завхарсан зан чанартаа байнга автаж, хатгагдаж, турхирагдсаар байх болно. Тиймээс, чамд бага зэрэг шударга ёсны мэдрэмж байсан ч энэ бол ердөө л нэг төрлийн хүсэл, шийдвэр юм. Чамд ердөө бага зэрэг сайхан сэтгэлт хүн чанар байдаг, гэвч завхарсан зан чанар чинь чиний амь бөгөөд чамайг дотроос чинь хянадаг учраас чиний хүрч чадах зүйл бол ердөө л мууг үйлдэхгүй байх, бусдыг мэхэлж, хорлох санаачилга гаргахгүй байх явдал, энэ нь аль хэдийн тун сайн хэрэг юм. Өөрөөр хэлбэл, чи хувийн ашиг сонирхол чинь хөндөгдөөгүй үед л мууг үйлдэхгүй гэдгээ баталж чадах бөгөөд хувийн ашиг сонирхол чинь хөндөгдмөгц завхарсан зан чанар чинь мөс чанар, эрүүл ухааныг чинь дарахаар гарч ирж, чамайг өөрийн ашиг сонирхол, эрхийг хамгаалахад хүргэх тул мөс чанар, эрүүл ухаанаараа удирдуулах нь чамд маш хэцүү байх болно. Яагаад тэр вэ? Яагаад гэвэл үнэн чиний амь биш; харин Сатаны завхарсан зан чанар чиний амь юм. Тиймээс ашиг сонирхол чинь хохироогүй үед л чи хүн чанарынхаа мөс чанар юм уу эрүүл ухааныг бага зэрэг харуулж чадна. Ашиг сонирхол чинь хохирч, эсвэл заналхийлэлд өртмөгц завхарсан зан чанар чинь мөс чанар, эрүүл ухааныг чинь дарахаар тэр даруй гарч ирж, мөс чанар, эрүүл ухааныхаа эсрэг зүйл—өөрөөр хэлбэл ёс суртахуун, ёс суртахууны шударга ёсны эсрэг зүйл—хийхэд чамайг хүргэх бөгөөд чи юу ч хийхээс буцахгүй байж мэднэ. Мэдээж, эдгээр бүх үйлдэл үнэнийг зөрчдөг гэж хэлж болно; энэ бол гарцаагүй. Тиймээс, хүний амьдран харуулдаг зүйл нь хүн чанарынх нь нөхцөл байдлаас бус, харин дотоод амь-мөн чанар нь юу болохоос хамаардаг. Хэрвээ тэд үнэхээр үнэнийг өөрсдийн амь болгосон бол тэдний аминд үнэн, Бурханы үг, мөн Бурханаас эмээж, муугаас зайлах зам агуулагддаг. Тэгвэл тэдний хэвийн хүн чанарын мөс чанар, эрүүл ухаан хамгийн оновчтой байдалд хэвээр байж, хэвийн ажиллаж чадаж, тэднийг үнэнийг хэрэгжүүлж, зарчмын дагуу үйлдэх боломжтой болгоно. Гэвч хэрвээ хүний амь-мөн чанар нь тэдний завхарсан зан чанар байвал тэдний мөс чанар, эрүүл ухаан хамгийн доод стандарт хүртэл буурдаг, өөрөөр хэлбэл, тэд ердөө л хүн чанарын хамгийн доод хязгаараас доош ордоггүй. Энэхүү хамгийн доод хязгаар гэж юу вэ? “Над руу дайрахгүй л бол би дайрахгүй; над руу дайрвал би гарцаагүй хариу дайрна”; “шүдийг шүдээр, нүдийг нүдээр сольж”; “Ачийг ачаар, бачийг бачаар.” Өөр юу байна? “Хуурамч эр хүн байснаас жинхэнэ хорон санаатан байсан нь дээр.” Энэ бол шүтлэггүй олон хүний хувьд биеэ авч явах хамгийн доод хязгаар юм. Шүтлэггүй хүний хувьд ийм маягаар хэрэгжүүлж чаддаг байх нь аль хэдийн нэлээд сайн хэрэг юм. Та нар үүнээс юу ойлгосон бэ? Хэрвээ чи үнэнийг эрэлхийлэхгүй бол завхарсан зан чанар чинь хаягдахгүй, амь-мөн чанар чинь өөрчлөгдөхгүй, тэгээд хэрвээ чиний амь-мөн чанар өөрчлөгдөхгүй бол хэвийн хүн чанарын чинь мөс чанар, эрүүл ухаан мөн чанартаа сэргээгдэхгүй бөгөөд зөвхөн хэлбэрийн хувьд л хүн чанарын хамгийн доод хязгаараас доош орохгүй. Гэвч хэрвээ чиний завхарсан зан чанар хаягдаж, амийн чинь мөн чанар өөрчлөгдсөн бол хэвийн хүн чанарын чинь мөс чанар, эрүүл ухаан тодорхой хэмжээнд “сайжирч”, “дээшилнэ”. Энд “сайжрах” болон “дээшлэх” гэдэг нь юуг хэлж байна вэ? Энэ нь чиний мөс чанар, эрүүл ухаан хэвийн ажилладаг болно гэсэн үг—энэ нь ердөө л хамгийн доод хязгаараас доош ордоггүй хэрэг биш, харин үнэнийг хэрэгжүүлэх стандартад хүрдэг. Шүтлэггүй хүмүүсийн дундах сайн хүмүүс гэгч нь ердөө л бага зэрэг мөс чанар, эрүүл ухаан харуулж, илэрхий муу үйл хийдэггүй, ёс суртахууны шударга ёсны хамгийн доод хязгаараас доош ордоггүй. Энэ нь аль хэдийн нэлээд сайн хэрэг бөгөөд тэднийг маш сайн хүн гэж үзэж болно. Гэвч үнэнийг өөрсдийн амь болгосон хүмүүс үүнээс давдаг; тэд зөв, бурууг ялгах чадвартай байж, янз бүрийн төрлийн зөв, бурууг ялган таньж, янз бүрийн төрлийн хүмүүсийг ялган таньж чаддаг. Тэгвэл тэдний үндэслэл юу вэ? Энэ бол үнэн-зарчим юм. Тэд үнэн-зарчимтай—энэ нь мөс чанар, эрүүл ухааны стандартаас хавьгүй өндөр биш гэж үү? (Тийм.) Тэд үнэнийг ойлгодог, үнэнийг өөрсдийн амь болгосон бөгөөд янз бүрийн хэрэг явдлыг ялган таньдаг үндэслэл нь жирийн завхарсан хүмүүсийн стандартаас хавьгүй өндөр байдаг учраас төвөгтэй хэрэг явдалтай тулгарах үедээ тэд үнэн-зарчмын дагуу үйлдэхдээ тууштай байр болно. Үнэн-зарчмыг ухамсарласныхаа дараа тэдний оюун ухаан мунгинахгүй, бодол санаа нь тодорхой байх болно. Тодорхой гэдэг нь юу гэсэн үг вэ? Энэ нь ухаалаг гэсэн үг. Тэдэнд тулгарсан хэрэг явдал хэчнээн төвөгтэй байсан ч хэрэгжүүлэх үнэн-зарчим зүрх сэтгэлд нь сийлэгдсэн байдаг; тэд үнэнийг үнэн зөв, бүрэн дүүрэн ухамсарласан бөгөөд энэ нь аль хэдийн тэдний амь болсон байдаг. Бүх төрлийн төвөгтэй хүн, үйл явдал, зүйлтэй тулгарах үедээ тэд үнэн-зарчмыг баримтлах гэсэн үндсэн нэг шалгууртай байдаг. Эдгээр үнэн-зарчим нь тэднийг янз бүрийн төвөгтэй зүйлийн мөн чанарыг, мөн асуудлын бодит байдал юу болохыг нэвт харах боломжтой болгодог; тэд эдгээр зүйлийг ялган таньж чаддаг. Энэ бол тэдний ухаалаг байдал юм. Энэ ухаалаг байдал жирийн хүмүүсийнхээс өндөр биш гэж үү? (Тийм.) Тэгвэл энэ түвшинд хүрснээр тэдний ухаалаг байдал дээшилж, сайжраагүй гэж үү? (Тийм.) Ийм төрлийн хэвийн хүн чанар бол Бурханы хүсдэг зүйл; Бурхан мунгинасан хүмүүсийг хүсдэггүй. Зарим хүн: “Би заль мэхгүй, хулчгар, бас үргэлж дээрэлхүүлдэг” гэдэг бол зарим нь: “Миний хэв чанар үнэхээр муу, надад ямар ч чадвар, авьяас билэг байхгүй” гэж хэлдэг. Эдгээр зүйл чухал биш, харин чи үнэн-зарчмыг ойлгодог эсэх нь чухал гэж Бурхан хэлдэг. Хэрвээ чи үнэн-зарчмыг ойлгодог бөгөөд үнэнч шударга хүн байх стандарт, зарчмын дагуу ярьж, үйлддэг бол шүтлэггүй хүмүүс чамайг мунхаг гэж шоолсон ч энэ нь жинхэнэ мунхаг хэрэг биш юм. Яагаад? Яагаад гэвэл, чи үнэн-зарчмыг ойлгомогц эрүүл ухаан чинь жирийн хүмүүсийнхээс эрүүл, сайжирсан, өндөр болдог. Ямар ч хэрэг явдалтай тулгарах үедээ чи мунгинадаггүй; чамд үүнийг шийдвэрлэх үндэс болох зөв зарчим, байр суурь, зорилго байдаг. Чиний оюун ухаан саруул, бодол санаа чинь тодорхой байна. Чи эдгээр зарчим, стандартад нийцүүлэхийг хичээн үйлдэх бөгөөд Бурханы санаа зорилгыг яавч зөрчихгүй; чи Түүний санаа зорилгод нийцүүлэн үйлдэх нь лавтай. Чи хэрэг явдлыг зохицуулсны дараа, тухайн үед хүмүүс үүнийг нэвт харсан эсэхээс үл хамааран, хангалттай хугацаа өнгөрч, хүмүүс ойлгох үедээ бүгд бүрэн үнэмшиж, чиний хэрхэн зохицуулсан нь маш их ашиг тустай байсныг мэдэх болно. Тэгвэл ийм үр дүнд хүрэх үндсэн шалтгаан юу вэ? Энэ нь чи үнэнийг өөрийн амь болгосонд оршдог. Тэр үед л чиний ухаалаг байдал чамайг хэний ч, юуны ч талаар үнэн зөв шүүж, үнэн зөв тодорхойлж, үнэн зөв дүгнэлт гаргах, түүнчлэн хэрэгжүүлэлтийн үнэн зөв зарчимтай, мэдээж, хүмүүст тусалж, залж чиглүүлэх үнэн зөв зарчимтай байх боломжтой болгодог. Тэгвэл чиний ухаалаг байдал дээшилж, сайжраагүй гэж үү? Хэвийн хүн чанар ийм ухаалаг байдлыг юунаас олж авдаг вэ? (Үнэнээс.) Үнэнийг өөрсдийн амь болгосон хүмүүс бол Бурханы хүсдэг хүн төрөлхтөн юм. Магадгүй чи мунхаг, заль мэхгүй, хулчгар, чадваргүй байж болно, магадгүй чи ертөнцөд олонд таалагддаггүй, хүмүүст дээрэлхүүлдэг байж болно, гэхдээ үүний аль нь ч хамаагүй; энэ нь Бурханы хардаг зүйл биш. Магадгүй чи ертөнцөд маш чадвартай, хүмүүсийг унших, чиг хандлагыг ялган таних, салхи хаашаа, хамхуул тийшээ байхдаа онцгой чадварлаг байж болно, гэхдээ энэ нь бас л хэрэггүй; энэ нь чиний ухаалаг байдал эрүүл байна гэсэн үг биш юм. Чи үнэнийг хүлээн авч, үнэнийг ойлгож, бүх үнэнийг ухамсарлаж, хэрэгжүүлж, тэдгээрийн талаар туршлага олж авсан үед л, мөн үнэн чиний амь болсон үед л янз бүрийн хэрэг явдлыг ялган таньж, шүүж, шийдвэр гаргах чинь үнэн зөв байж чадна.

Мөс чанарын тухайд—энэ нь юуг хэлж байгаа гэж өмнө нь бид хэлсэн бэ? Энэ бол хэвийн хүн чанарын шударга ёсны мэдрэмж, сайхан сэтгэл юм. Мөс чанартай гэгдэхийн тулд хүн шударга, сайхан сэтгэлтэй байх ёстой. Тэгвэл хүн Бурханд итгэдэг болсны дараа хэвийн хүн чанарын шударга байдал, сайхан сэтгэлийг хэрхэн сайжруулж, дээшлүүлж болох вэ? Үүнийг үнэнийг ойлгох суурин дээр байгуулах ёстой. Өөрөөр хэлбэл, хүн үнэнийг ойлгосны дараа биеэ авч явах, үйлдэх шалгуур нь эерэг зорилго байх болно, энэ нь өөрт нь болон бусад бүх хүнд эерэг нөлөө, үнэ цэн, ач холбогдолтой байх болно. Үнэнийг ойлгомогцоо тэд Бурханы заасан үнэн-зарчимд үндэслэн бүх зүйлийг харж, зохицуулна. Бусдын нүдээр ийм хүн тун шударга байдаг. Шударга байдал гэж юу гэсэн үг вэ? Шударга гэдэг нь баруун, зүүн тийш хазайхгүй, адгуу байдал, сэтгэл татагдалт, хувийн ашиг сонирхол юм уу харилцаа, эсвэл хувийн санаа зорилго руу хазайхгүй, харин хүмүүсийн хүндлэл, бишрэл, өндөр үнэлгээг хүлээхэд хамгийн зохистой, хамгийн зөв, хамгийн зүйтэй зорилгын зүгт хэрэгжүүлнэ—эсвэл Бурханы сайн гэж үздэг, сайшаадаг зорилгын зүгт хэрэгжүүлнэ гэсэн үг юм. Энэ нь жирийн завхарсан хүн төрөлхтний үздэг “шударга байдлаас” давуу биш гэж үү? (Тийм.) Энэ шударга байдал нь юу гэсэн үг вэ? Энэ нь үнэн-зарчимтай бүрэн нийцэж, Бурханы үгэнд бүрэн үндэслэж, мөс чанарын суурин дээр байгуулагддаг. Хүн үнэнийг ойлгох үедээ асуудлыг шийдвэрлэх, хэрэг явдлыг зохицуулах арга зам, зарчимтай байдаг тул энэ хүний мөс чанар тун төгс биш гэж үү? Мөс чанар нь сайжирсан биш гэж үү? (Тийм.) Тэгвэл жинхэнэ хүн, жинхэнэ бүтээгдсэн зүйл ийм мөс чанартай байх ёстой биш үү? Тэд ийм утгаар шударга байдалтай байх ёстой биш үү? (Тийм.) Жинхэнэ хүн үнэнд нийцдэг ийм утгаар шударга байдалтай байх ёстой, тэрнээс биш хүмүүсийн ярьдаг шиг тууштай шударга, ялгаварладаггүй, нээлттэй, ил тод байх юм уу “жинхэнэ эр хүн юу ч нуудаггүй, үргэлж үйлдлийнхээ ард бат зогсдог” байх албагүй. Тэр бол адгуу байдал, ямар ч бодит агуулгагүй бөгөөд хүмүүс бүгдээрээ ийм дүр эсгэдэг. Шударга байдал нь үнэнийг үндсээ болгодог; үүнд амьдран харуулсан бодитой хэрэгжүүлэлт бий. Энэ нь хэвийн хүн чанартай хүн үнэнийг эх сурвалж, гарааны цэгээ болгож, янз бүрийн хэрэг явдалд Бурханы үгийн дагуу хандаж, зохицуулж чаддаг гэсэн үг юм—үүнийг шударга байдал гэж нэрлэдэг. Сайхан сэтгэл нь бүр ч илүү чухал гэдэг нь мэдээж ойлгомжтой; хамгийн наад зах нь сайхан сэтгэл мөс чанар, эрүүл ухааны стандартаас давдаг. Сайхан сэтгэл дотор хоёр нүүр байхгүй, харгис хэрцгий байдал бүр ч байхгүй. Энэ нь бүхэлдээ хүмүүст ашиг тустай, босгон байгуулдаг, мөн Бурханы шаардлагад нийцдэг арга замд үндэслэн үйлдэж байгаа хэрэг юм; энэ бол бүхэлдээ Бурханаас эмээж, муугаас зайлах, Бурханы сэтгэлд нийцэх, Бурханы замыг дагах зорилго, шалгуурт үндэслэн үйлдэж байгаа хэрэг. Энэ бол тэнгэрийн доорх, бүхэл орчлон ертөнц дэх хамгийн сайн сайхан, хамгийн гайхалтай зүйл юм. Бурханы үг юм уу үнэнийг амиа болгосон хүн гарцаагүй хамгийн сайхан зүрх сэтгэлтэй байдаг, учир нь тэд үнэнийг хүлээн авч чаддаг, энэ нь хүмүүсээс Бурханы шаарддаг стандартад бүрэн нийцдэг. Тэд ийм төрлийн хүн чанартай учраас тэднийг шударга гэж хэлэх нь зүйтэй, сайхан сэтгэлтэй гэж хэлэх нь ч зүйтэй. Учир нь тэд үнэнийг хүлээн авч, хэрэгжүүлж чаддаг бөгөөд үүргээ гүйцэтгэхдээ мэдрэмжээрээ явдаггүй, амбиц, хүсэлтэй байдаггүй, мөн дотроо уламжлалт соёлын хорыг тээдэггүй бөгөөд ёс суртахуун, хүн чанарыг хэмжих тэдний стандарт нь Сатаны ямар ч гүн ухаан, бодол, үзлийн хольцоогүй байдаг—энэ нь үнэнтэй бүрэн нийцдэг. Тэгвэл Надад хэл дээ, ийм мөс чанар, эрүүл ухаан агуулсан хүн чанар аль хэдийн маш их сайжирсан биш гэж үү? (Тийм.) Ийм төрлийн хүн үнэнтэй байдаг, мөн амьдран харуулдаг аминых нь мөн чанар үнэн байдаг учраас ийм амь-мөн чанартай хүн чанар нь төгс юм. Хэрвээ та нар “төгс” гэдэг үгийг сонсох дургүй бол Би үүнийг бас “сайжирсан” гэж нэрлэж болно. Хамгийн наад зах нь, Бурханы нүдэнд тэд сайжирсан бөгөөд Бурханд хайрлагддаг. Бурхан Өөрийн үг болон үнэнийг хүмүүст суулгахын тулд хүмүүст байдаг мөс чанар, эрүүл ухаан, ичгүүрийн мэдрэмжийн өчүүхэн ухамсрыг ашигладаг. Бурханы үгийн үнэн чамд суух үед мөс чанар, эрүүл ухаан чинь суларч, нуугдахгүйгээр үл барам, харин ч илүү хэвийн болж, сайжирдаг. Энэ бол Бурханы хүсдэг хүн төрөлхтөн юм. Төгс гэж хэлэхээ больё, сайжирсан гэж хэлцгээе. Яагаад төгс гэж хэлж болохгүй гэж? Хэрвээ Би төгс гэж хэлбэл, сүнслэг ойлголтгүй зарим хүн “Чи төгс хүмүүс битгий бай гэж хэлээгүй бил үү?” гэж хэлнэ. Тиймээс зарим хүн буруугаар ойлгох вий гэсэндээ Би энэ үгнээс зайлсхийх ёстой. Үнэндээ, хэрвээ ямар нэг зүйл Бурханы нүдэнд сайжирсан бол бүтээгдсэн хүн төрөлхтний дунд үүнийг төгс гэж хэлж болно. Энэ төгс байдал нь хүмүүсийн төсөөлөл дэх төгс байдал биш, харин сайхан, сайн зүйл, шударга ёсны хүч, мөн хүмүүсийн магтаал, хүсэл тэмүүлэл, нандигнал, хүндлэл, эрхэмлэлийг хүртэх үнэ цэнтэй эерэг зүйл юм. Тиймээс, хэрвээ чи биеэ авч явахдаа хүн чанарын хамгийн доод хязгаарыг давахгүй байх төдийд мөс чанараа гацаахыг хүсэхгүй, харин мөс чанараа илүү мэдрэмтгий, илүү ухамсартай болгож, эрүүл ухаанаа Бурханы шаардлагад нийцүүлэхийг хүсэж байвал чамд ганцхан зам бий. Энэ зам нь хүн чанарын янз бүрийн өө сэв, дутагдлыг даван туулах бус, харин үнэнийг эрэлхийлж, Бурханы хүмүүст заадаг янз бүрийн үнэн дээр хүчин чармайлт гаргаж, янз бүрийн хүмүүс, үйл явдал, зүйлийн тухайд Бурханы чамаас шаарддаг стандартууд юу болох, мөн эдгээр хүн, үйл явдал, зүйлийг хэрхэн харж, тэдгээрт хэрхэн хандаж, зохицуулах ёстойгоо ойлгох явдал юм. Бурханд эдгээр бүх тал дээр шаарддаг зарчим, стандарт бий. Чиний даалгавар юу вэ? Энэ бол энэ чиглэлд, энэ зорилгын зүгт эдгээр стандартын дагуу хэрэгжүүлэх явдал юм. Юун түрүүнд, үнэнийг хэрэгжүүлэх стандарт юу болохыг эрж хайж, ойлго. Дараа нь Бурханы шаарддаг стандартын дагуу өөртөө шаардлага тавихын зэрэгцээ өөрийн үзэл, төсөөлөл дэх Бурханы үг юм уу үнэнд нийцдэггүй янз бүрийн бодол санаа, үзэл бодол, дүрэм, журам гэх мэтийг орхи. Тэгээд Бурханы үгийг бага багаар хэрэгжүүлэлтийнхээ зарчим болго. Орхиж сурахын зэрэгцээ бүү март: Орхихын зорилго нь чамайг хоосон зүрх сэтгэлтэй хүн болгох явдал биш; Бурхан чиний амийг агуулгатай байгаасай гэж хүсдэг. Энэ агуулга гэж юуг хэлж байна вэ? Энэ нь янз бүрийн хэрэг явдлын тухайд Бурханы шаарддаг зарчмыг хэлж байгаа юм. Мэдээж, Бурхан хүмүүсийг хэрэгжүүлэлтийн янз бүрийн зарчмыг хоосон онол болгож, тэдгээрийн талаар зөвхөн ярьдаг боловч хэрэгжүүлдэггүй байгаасай гэж хүсдэггүй. Оронд нь хүмүүсийг эдгээр үнэн-зарчмыг амийнхаа нэг хэсэг болгон туйлбартай хувиргаж, Бурханы үгийг бодит амьдралдаа хэрэгжүүлээсэй гэж найддаг. Үүрэг гүйцэтгэхийг жишээ болгон авч үзье—энэ тал дээр Бурхан хүмүүсээс ямар стандарт шаарддаг вэ? Энэ нь тэднийг биеэ хөрсөндөө буусан байдлаар авч явж, зохих байр суурийнхаа дагуу байхыг шаарддаг. Өөрөөр хэлбэл, чи үүргээ гүйцэтгэхдээ чи хөрсөн дээрээ буусан байх ёстой, хааш яаш, хуумгай байж болохгүй, хэлбэрдэж, бусдад харуулахын тулд гүйцэтгэх ёсгүй, мөн гайхуулах ёсгүй; мэдээж үүнээс ч илүү чухал зүйл бол чи үнэн-зарчмын дагуу үйлдэх ёстой. Чи Бурханы чамд хэлсэн арга замаар үйлдэх ёстой, Бурханы хийж болохгүй гэж чамд хэлсэн зүйлийг хийхээс татгалзах ёстой. Хэрвээ чи тэдгээр зүйлийг хийхээс бүрмөсөн татгалзаж чадахгүй бол бага хийхээс эхэлж, өөрийн хүсэл, өөрийн дур сонирхлоос урваж, аажмаар тэдгээрийг хийхээс бүрмөсөн татгалздаг бол—үүнд хүрэх амархан биш гэж үү? (Тийм.) Аврал эрэлхийлэх явцдаа чи Бурханы үгийн ил болгосон янз бүрийн завхарсан зан чанарыг шийдвэрлэж, орхих ёстой. Мэдээж, эдгээр завхарсан зан чанарыг орхих нь эцсийн зорилго биш. Эцсийн зорилго бол эдгээр завхарсан зан чанарыг орхих урьдчилсан нөхцөл дээр Бурханы үг болон Бурханы шаардлагыг хүлээн авах явдал юм. Тэдгээрийг хүлээн авах зорилго нь сэтгэл санааныхаа байдлыг өөрчлөхийн тулд биш, мөн өөрийгөө нэр төртэй амьдрах боломжтой болгохын тулд ч биш; зорилго нь өөрийнхөө завхарсан зан чанарыг хаяхын тулд юм. Энэ бол эцсийн зорилго, учир нь чи завхарсан зан чанараа хаясныхаа дараа л авралд хүрч чадна.

Хүмүүс авралд хүрэхэд хамгийн том саад болдог зүйл нь тэдний завхарсан зан чанар юм. Чиний боловсрол муутай, өндөр настай, эсвэл ярианы эв хавгүй, өөрийгөө илэрхийлэх чадваргүй байдал—эдгээрийн аль нь ч авралд хүрэхэд хамгийн том саад биш. Үүргээ гүйцэтгэхдээ мэргэжлийн ур чадвар чинь тааруу байх болон учрыг нь олж чадахгүй байх—энэ нь ч бас чиний авралын хамгийн том саад биш. Тэгвэл авралд хүрэхэд хамгийн том саад юу вэ? Энэ нь чиний завхарсан зан чанар юм. Мэдээж Бурханы үгээр ил болгосон хүний янз бүрийн завхарсан зан чанарыг шийдвэрлэх хүмүүст амар биш. Энэ нь хүмүүс завхарсан зан чанараа орхих хүсэлгүй байдгаас, эсвэл тэдний бодол, үзэл хоцрогдсоноос болдоггүй бөгөөд мэдээж энэ нь тэдний хүн чанар дахь дутагдал юм уу өө сэвээс, эсвэл хүмүүс дөжирсөн, удаан хариу үйлдэлтэй гэх мэтээс бүр ч болдоггүй—эдгээрийн аль нь ч асуудлын уг үндэс биш. Тэгвэл яагаад тэр вэ? Энэ нь ердөө хүмүүсийн завхарсан зан чанар зүрх сэтгэлд нь үндэслэсэн учраас хүмүүс хүслээ гээд л тэдгээрийг хаяж чаддаггүйгээс болдог бөгөөд тиймээс тэдний завхарсан зан чанар үүргээ гүйцэтгэж байх үед нь байнга гарч ирж, саад учруулж, төвөг уддаг. Жишээлбэл, чи чуулганы удирдагч бөгөөд чи ямар нэг буруу зүйл хийгээд засуулсан гэж бодъё. Тэр тохиолдолд чи үүнийг хүлээн авч, буруу зүйл хийснээ хүлээн зөвшөөрч, гэмшихэд бэлэн байж, тэрхүү буруу арга барилыг өөрчилж, үнэн-зарчмын дагуу үйлдэх ёстой. Энэ бол маш энгийн хэрэг боловч чи үүнийг хийж чаддаггүй. “Тэд намайг нүд үзүүрлэж, чөлөөлөхийг хүссэн учраас би ингэж засуулж байгаа юм болов уу?” гэж чи тунгаан боддог. Зүрх сэтгэлд чинь гомдол, буруу ойлголт төрж, чи тэр ч байтугай Бурхантай маргалдахыг оролдон, “Та намайг нүд үзүүрлэж, намайг чөлөөлж, таягдан хаяхыг хүсэж байгаа юм бол за яах вэ, үүнийг тодорхой болгоё. Би арван наймтайдаа Бурханд итгэж эхэлсэн, энэ олон жил гэр бүл, ажил төрлөө орхиж, гэрлэлт, гэр бүлээсээ татгалзаад удирдагч хийсээр ирсэн—эдгээрийг яаж тооцох вэ?” гэдэг. Чи тооцоолох тусмаа улам их бухимддаг. Энэ нь ердөө орхиж чадахгүй байгаа хэрэг үү? Үгүй. Чи яагаад эдгээр зүйлийг орхиж чадахгүй байна вэ? Энд нэг үндсэн асуудал бий. Засуулах үедээ чи гомдож, зүрх сэтгэлдээ гомдоллож, эсэргүүцдэг, мөн маргалдаж, өөрийгөө зөвтгөхийг оролддог, тэр ч байтугай өөрийг чинь өмөөрөхийг бусдаас хүсдэг. Чи яагаад ингэж авирладаг вэ? (Бидэнд завхарсан зан чанар байдаг учраас.) Ганцхан шалтгаан, ганцхан үндсэн учир бий: Чи шийдвэрлэгдээгүй завхарсан зан чанартай байна. Та нарын зарим нь “Энэ нь миний төрөлх хэв чанар, чадвар хангалтгүй, би ажлаа хийж чадахгүй байгаагаас болсон уу?” гэж хэлнэ. Та нарын заримынх нь хувьд энэ нь шалтгаануудын нэг байх боломжтой; хэв чанар муутай учраас та нар ажилдаа тэнцэхгүй, мөн үнэнийг ойлгодоггүй тул саад, үймээн учруулах зүйл хийдэг. Энэ үнэхээр чиний хэв чанар муу байгаагаас л болсон уу? Энэ нь зөвхөн нэг тал нь юм. Үндсэн асуудал нь чиний мөс чанарт асуудал байгаа явдал юм. Мөс чанарын чинь энэ асуудал завхарсан зан чанартай чинь шууд холбоотой. Чи саад, үймээн учруулсан зүйл хийгээд засууллаа—чи үүнд хэрхэн хандах ёстой вэ? Ажилдаа тэнцэхгүй байгаа хэрэгтээ чи хэрхэн ханддаг вэ? Хэрвээ чи үнэнийг хэрэгжүүлж чаддаг бол эдгээр нь асуудал биш бөгөөд чи тэдгээрт зөв хандаж чадна. Гэвч ихэнх хүн эдгээр зүйлтэй тулгарах үедээ хэрхэн авирладаг вэ? Тэд маргалдахыг оролдож, гомдоллож, сөрөг болж, тэр ч байтугай адгуу байдлаар “Энэ нь та миний хэв чанарыг муу, намайг чадваргүй гэж боддогоос л болж байгаа биш гэж үү? Бурхан надад энэ хэв чанарыг өгөөгүй гэж үү? Гэтэл та намайг ажлаа хийж чадахгүй байна гэж гомдоллох юм! Хэрвээ та намайг нүд үзүүрлэж байгаа бол эртхэн хэлэхгүй яасан юм бэ!” гэж хэлдэг. Засуулах үед нь жаахан хатуу үг хэлбэл тэд “Ерөөл хүртэх найдвар минь үгүй болсон уу? Энэ амьдрал дахь байр суурь минь эрсдэлд орлоо, магадгүй ирэх ертөнцөд ч надад ямар ч найдвар байхгүй байх” гэж боддог. Тэдэнд үнэнийг эрэлхийлэх ямар нэг санаа зорилго байна уу? Тэд зүрх сэтгэлдээ дуулгавартай дагаж чадах уу? Тэдний хувьд дуулгавартай дагах амар биш байдаг. Энэ бүх илрэл нь эцсийн дүндээ хүмүүст завхарсан зан чанар байдгаас болдог. Чиний хэв чанар муу бөгөөд чи ажилдаа тэнцэхгүй байна—энэ нь ердөө хүн чанарын төрөлх өө сэв юм уу дутагдлын нэг юм; энэ бол асуудал биш. Хэдий чиний төрөлх дутагдал, өө сэв их байж, чи ажилд тэнцэхгүй байсан ч Бурхан чамайг огтхон ч дургүйцэж, жигшдэггүй. Гэвч чи ажилдаа тэнцэхгүйгээс гадна өөрийнхөө асуудлыг таньж мэддэггүй, мөн гомдоллож, эсэргүүцэж, эцэст нь сөрөг болж, ажлаа хаядаг—энэ юу вэ? Энэ бол завхарсан зан чанар юм. Энэ бол чиний шийдвэрлэх ёстой зүйл. Тийм биз дээ? (Тийм.) Завхарсан зан чанар чинь шийдвэрлэгдсэний дараа чи хэв чанар болон хүн чанарын чинь нөхцөл тэнцэхүйц ажилд ашиглагдахад тохиромжтой болно. Гэвч хэрвээ чи завхарсан зан чанараа шийдвэрлэхгүй, үнэний дагуу хэрэгжүүлж чадахгүй, засалтыг дуулгавартай дагаж, эсвэл ил болгуулахдаа дуулгавартай байж чадахгүй бол чиний хэв чанар хэчнээн сайн, хүн чанарын чинь нөхцөл хэчнээн давуу байсан ч чи ашиглагдахад тохиромжгүй байх болно. Ойлгов уу? (Ойлголоо.) Надад хэл дээ, бидний сая нөхөрлөсөн зүйлийн гол санаа нь юу байсан бэ? (Бурханд итгэхэд хамгийн чухал зүйл бол өөрийн завхарсан зан чанарыг мэдэх явдал юм. Хүн чанарынхаа гадаад өө сэв юм уу дутагдлыг бус, харин завхарсан зан чанараа шийдвэрлэхэд анхаарах ёстой. Нөхцөл байдалтай тулгарах үедээ бид үргэлж гадаад хэрэг явдалд орооцолдож, мөн чанарын асуудлыг үндсэндээ шийдвэрлэж чаддаггүй, мөн засалтыг дуулгавартай дагаж, эсвэл Бурханы бүрдүүлдэг орчинд дуулгавартай байж чаддаггүй.) Хэрвээ чиний завхарсан зан чанар шийдвэрлэгдэж, тулгарсан хэрэг явдал дээр чи үнэн-зарчмыг ухамсарлаж чаддаг, мөн тэдгээрийг зарчмын дагуу хэрхэн зохицуулахаа мэддэг бол чи үүргээ гүйцэтгэхээр ашиглагдахад тохиромжтой байх болно. Чиний хэв чанар өндөр, эсвэл доогуур байх нь хамаагүй, мөн чи хэчнээн их билиг авьяастай байх нь хамаагүй, хэрвээ чиний завхарсан зан чанар шийдвэрлэгдээгүй бол чи ямар ч байр сууринд тавигдсан ашиглагдахад тохиромжгүй байх болно. Эсрэгээрээ, хэрвээ чиний хэв чанар, чадвар хязгаарлагдмал боловч чи янз бүрийн үнэн-зарчмыг, тэр дундаа ажлынхаа хүрээнд ойлгож, ухамсарлах ёстой үнэн-зарчмыг ойлгодог, мөн завхарсан зан чанар чинь шийдвэрлэгдсэн бол чи ашиглагдахад тохиромжтой хүн байх болно. Ойлгов уу? Бүрэн ойлгохын тулд та нар эдгээр үгийг хэсэг хугацаанд шингээх хэрэгтэй байж магадгүй.

Одоогийн байдлаар ихэнх хүн үүргээ гүйцэтгэхдээ билиг авьяасдаа найдаж, дүрэм журам баримталсаар байна. Нүгэл үйлдэхгүй, мууг үйлдэхгүй л бол тэд үүргээ биелүүлсэн гэж итгэдэг. Тэд үнэнийг эрэлхийлж, завхарсан зан чанараа шийдвэрлэхийн тулд өөрсдийгөө эргэцүүлэхэд анхаардаггүй. Ихэнх хүн зүгээр л арга барил, зан авиртай орооцолдож, гацдаг боловч үнэнийг эрэлхийлж, зарчмын дагуу үйлдэхэд анхаардаггүй. Тэд саад, үймээн учруулахгүй, эсвэл аливааг хорлон сүйтгэхгүй байхыг хичээн, зөвхөн чадах зүйлээ хийхдээ сэтгэл хангалуун байдаг, тэгээд л гүйцээ. Ихэнх хүн засалт юм уу илчлэлттэй хараахан тулгараагүй, мөн гэсгээлт, шүүлтийг туулаагүй, хатуу шалгалтын үе шатыг бүр ч туулаагүй байгаа тул ихэнх хүний завхарсан зан чанар өөрчлөгдөж эхлээгүй байна. Энэ нь сайн мэдээ биш боловч баримт юм. Би нэг жишээ хэлье, тэгвэл та нар юу болж байгааг мэдэх болно. Чи хар даа, одоо үүрэг гүйцэтгэж байгаа хүмүүсийн ихэнх нь жирийн дагагчид; тэдэнд байр суурь байхгүй бөгөөд тэд байр суурь, эрх мэдэлтэй байхдаа ямар нэг ажлын зүйл гүйцэтгэдэг хэмжээнд хүрээгүй байна. Ихэнх хүний хэрэгжүүлдэг үндсэн зарчим бол хүлцэнгүй, дуулгавартай байх явдал юм. Ямартай ч, удирдагчид Дээрхийн ажлын зохицуулалтын дагуу нөхөрлөж байгаа гэж тэд боддог тул зүгээр л удирдагчдын шаардсан зүйлийг, удирдагчдын шаардсан арга замаар хийдэг бөгөөд зөв, бурууг ялган таних, эсвэл энэ нь үнэнд нийцэж байгаа эсэхийг шалгах шаардлагагүй, мөн алдаа гаргахгүй л бол болно гэж боддог. Энэ нь үнэн-зарчмыг амиа болгож байгаа хэрэг үү? (Үгүй.) Тэгвэл ямар нөхцөл байдалд үнэн чиний амь болсон эсэхийг баттай мэдэж болох вэ? Чамайг чуулганы ажил хийлгэхээр удирдагчаар сонгох үед юм; энэ нь хүмүүсийг хамгийн их илчилдэг. Чи хэрэг явдлыг зохицуулахдаа зарчимтай байдаг эсэх, мөн чи завхарсан зан чанараа хэр их харуулдаг нь чамайг үнэн-бодит байдалтай эсэх, мөн удирдагч юм уу ажилчин байхад тохирох эсэхийг чинь баталж чадна. Хэрвээ чи завхарсан зан чанар харуулбал чи үүнд хэрхэн хандах ёстой вэ? Чи сэтгэлээ нээж, үнэнийг нөхөрлөх ёстой юу, эсвэл өөрийгөө нууж, өнгөлөн далдлах ёстой юу? Энэ нь бас хүмүүс хамгийн их илчлэгддэг үе юм. Чуулган дахь ихэнх хүн аливааг үнэн-зарчмын дагуу харж чаддаггүй; оронд нь өөрсдийн үзэл, төсөөллийн дагуу, мөн өөрсдийн дур сонирхолд үндэслэн аливааг харж, тайлбарладаг. Ихэнх хүн “Би үүрэгтээ томоохон алдаа гаргахгүй, ажлыг ингээд явуулаад байвал хангалттай. Хэрвээ би томоохон алдаа гаргаад, өөрийгөө эргэцүүлэхээр тусгаарлагдвал, эсвэл Б бүлэг рүү шилжүүлэгдвэл тэр нь ердөө миний азгүй хэрэг” гэж боддог. Энэ нөхцөл байдал юуг харуулж байна вэ? Хэдий чи үүргээ гүйцэтгэх явцдаа хүлцэнгүй, дуулгавартай байж, шаардсан бүхнийг хийж чаддаг ч энэ нь үнэн чиний амь болсон гэсэн үг биш, мөн чи Бурханд дуулгавартай дагадаг хүн гэсэн үг ч биш. Чамайг удирдагчаар сонгож, тэр байр сууринд хүрэх үед чи илчлэгдэнэ. Яагаад тэр вэ? Чи байр суурьтай болмогцоо хүссэн бүхнээ хийж, бүх зүйлийг хариуцаж, бүрэн ноёрхлоо тогтоож, бие даасан хаанчлал байгуулна; чи адгуу байдалд үндэслэн, завхарсан зан чанартаа үндэслэн, өөрийнхөө хүсэл, амбицад үндэслэн үйлдэх болно. Тиймээс чи ашиглагдахад тохиромжгүй хэвээр байна. Одоог хүртэл хүмүүсийн ерэн есөн хувь нь ийм байдал, нөхцөлд байгаа гэж хэлж болно. Хэдийгээр ихэнх хүн олон жилийн турш үүргээ гүйцэтгэж, гаднаа харьцангуй дуулгавартай, хүмүүжилтэй болсон ч энэ нь тэдэнд завхарсан зан чанар байхаа больсон гэсэн үг үү? (Үгүй.) Тэдний зан авир цаашид садар самуун байхаа больж, гаднаа хүмүүжилтэй болж, гэгээнтний ёс журамтай мэт харагддаг боловч завхарсан зан чанараа шийдвэрлэхийн тулд үнэнийг идэвхтэй эрж хайдаггүй учраас завхарсан зан чанар нь өчүүхэн төдий ч өөрчлөгддөггүй. Ажилд нь асуудал гарч, удирдагчид юм уу Дээрхээр засуулах үед тэд дээд тал нь “Ойлголоо, хэрвээ тэд намайг үүнийгээ залруул гэвэл би залруулна. Би зүгээр л арай илүү хатуу бэрхийг тэвчиж, арай илүү цаг зарцуулаад, хурдхан шиг дахиад хийнэ” гэж боддог. Тэдэнд ердөө иймэрхүү хандлага, сэтгэлгээ л байдаг. Энэ нь үнэнд дуулгавартай дагаж байгааг төлөөлдөггүй бөгөөд жинхэнэ дуулгавартай байдлыг төлөөлдөггүй. Энэ сэтгэлгээ хаанаас үүддэг вэ? Энэ нь хүмүүсийн Бурханд итгэх итгэлдээ сайн хүн болохыг хүсэх, стандартад нийцсэн бүтээгдсэн зүйл болохыг хүсэх эерэг хүсэл тэмүүлэлтэй байдгаас үүдэлтэй. Энэ хүсэл нь хүмүүсийн өдөр тутмын амьдрал болон үүргээ гүйцэтгэхэд иймэрхүү сэтгэлгээг бий болгодог; хүний үгээр бол энэ нь: “Төвөг бүү уд, бүгдээрээ томоотой байцгаая” гэсэн үг юм. “Томоотой байх” гэдэг нь юуг хэлж байна вэ? Энэ нь үнэн-зарчим мөн үү? Энэ нь ердөө л чамайг дуулгавартай байж, дүрэм журам баримталж, төвөг удахгүй байхад хүргэдэг. Энэ бол хүмүүст тавигддаг хамгийн наад захын шаардлага бөгөөд үнэн-зарчим байхад дутдаг. Тэгвэл үнэн-зарчим гэж юу вэ? Энэ нь чи Бурханы санаа зорилгыг идэвхтэй эрж хайх ёстой гэсэн үг юм. Чи завхарсан зан чанараа харуулах үедээ, аминч хүсэлтэй байх юм уу адгуу байдал харуулах үедээ, завхарсан зан чанар чамд ямар нэг байдал үүсгэх үед чи эдгээр илрэлийг Бурханы үгтэй идэвхтэй харьцуулах ёстой. Бурханы гэгээрэл, удирдамж, тусламж, дэмжлэг, тэр ч байтугай Бурханы үгийн хатуу шүүлт, гэсгээлтээр чи Бурханы үгэнд хандах хандлагаа бага багаар өөрчилж, Бурханы үгийг хүлээн авах чиний түвшин улам бүр өндөр болж, чи Бурханы үгийг улам бүр хүлээн зөвшөөрч, Амен гэж хэлдэг. Тэгээд чи Бурханы үгийг өөртөө хүлээн авч, эндүү ташаа бодол санаа, үзэл бодлоо орхиж, хүний өвөөс зуурахаа цаашид больдог; чи үнэнийг хүлээн авч чаддаг бөгөөд эргэн тойрныхоо хүмүүс, үйл явдал, зүйлсийг зохицуулж, хүмүүс, үйл явдал, зүйлсэд хандах хандлага, байр суурь, үзэл бодлоо Бурханы үг болон үнэн-зарчмын дагуу өөрчилж чаддаг. Энэ бол завхарсан зан чанараа шийдвэрлэх зам юм. Тэгвэл одоо та нарт иймэрхүү идэвхтэй хэрэгжүүлэлт байна уу? Хүмүүсийн ерэн есөн хувьд нь байхгүй гэж Би бодож байна. Ихэнх хүний туршлагын гэрчлэлийн нийтлэл нь тодорхой арга замаар үйлдэхийг албадсан орчныг туулж, үйлдэхдээ “Бурханд дуулгавартай байх” байдалд хүрсэн тухай байдаг. Тэд өөрсдийгөө үнэн-бодит байдалтай гэж бодон, өөрсдөдөө нэлээд сэтгэл хангалуун байдаг. Хэдий чи гэрчлэлийн нийтлэл бичсэн ч энэ нь үнэндээ онгирч, өөрийгөө гэрчилж, өөрийгөө батлан харуулж байгаа хэрэг бөгөөд: “Хар даа, надад гэрчлэл бий. Би Бурханы урмыг хугалаагүй. Би энэ орчинд үүрэгтээ бат зогссон!” гэдэг. Бусад зарим хүний туршлагын гэрчлэлийн нийтлэл нь засуулсныхаа дараа хэрхэн эргэцүүлж, ухаарч, хааш яаш байж, Бурханы сэтгэлд нийцээгүйгээ ухаарч, одоо гэмшихэд бэлэн байгаа тухай байдаг. Хэдийгээр гэмшиж байгаагаа харуулах үе байдаг ч, тэд цаашид хааш яаш байхаа больсон мэт санагддаг ч завхарсан зан чанар нь өөрчлөгдсөн үү? Үгүй. Хөшигний ард тэд асар биеэ тоосон, захирангуй хэвээр байдаг. Тэдний хүмүүс, зүйлсийг хардаг, зохицуулдаг байр суурь, өнцөг, үзэл бодол нь Бурханы үгэнд огт үндэслэдэггүй. Тиймээс тэдний завхарсан зан чанар огт өөрчлөгдөж эхлээгүй байна! Тэгвэл чиний яриад байгаа өөрчлөлт юу вэ? Энэ нь ердөө зан авир, амьдралын хэв маяг, магадгүй бусадтай харилцах, хэрэг явдлыг зохицуулах өнгө аяс, илэрхийлэх арга барил, хэв маягийн өөрчлөлт юм. Чиний итгэл ч бас бэхэжсэн; янз бүрийн орчинд олон удаа засуулсныхаа дараа чи үнэнийг эрж хайж чаддаг болж, одоо олон үнэнийг ойлгодог болсон бөгөөд Бурханыг дагах чиний шийдвэр өмнөхөөсөө илүү бат бөх болсон—энэ талууд бүгд өөрчлөгдсөн. Эдгээр өөрчлөлт нь хүмүүсийг авралд хүрнэ гэдэгтээ илүү итгэлтэй, үнэнийг эрэлхийлэхэд илүү бэлэн, Бурханыг дагах тал дээр илүү найдвар тээсэн, өөдрөг болгодог. Ямар ч шалгалт, гай зовлон тулгарсан тэд итгэлээ хаях хэмжээнд сөрөг болохгүй. Гэсэн ч эдгээр нь ердөө л хэвийн хүн чанарт гаднаа амьдран харуулдаг зүйлийн өөрчлөлт юм. Эдгээр харьцангуй эерэг, идэвхтэй бодол санаа, үзэл бодол аажмаар хүмүүсийн зүрх сэтгэлийг эзэлдэг. Эдгээр өөрчлөлт нь тэдний зүрх сэтгэл сэрж, сэргэж байгаагийн шинж тэмдэг юм. Өөрөөр хэлбэл, хүмүүс илүү идэвхтэй, эрмэлзэлтэй болж, эерэг зүйлсийг илүү их хүсэн тэмүүлж, Бурханы үг, Түүний ажил, Түүний шаардлагыг эрэлхийлэхдээ илүү итгэлтэй болдог. Мэдээж, тэд Бурханы хийж буй хамгийн чухал ажил болох хүмүүсийг аврах ажлын талаар илүү тодорхой ойлголттой болдог. Эдгээр нөхцөл дээр үндэслэн олон хүн үүргээ урьдынхаас илүү хөрсөн дээрээ буусан, илүү дүрэм журам баримталсан байдлаар, илүү дуулгавартайгаар гүйцэтгэдэг. Тэдний үүргийн үр ашиг сайжирч, ялангуяа техникийн ажил одоо илүү хурдан урагшилдаг. Тэд хэдэн өдөр шаардагдах ажил долоо хоног, түүнээс ч удаан үргэлжилдэг байсан өмнөх шигээ хойрго байхаа больсон—одоо хэдхэн өдрийн дотор л үр дүн гардаг. Мэдээж энэ бол сайн мэдээ. Гэхдээ муу мэдээ нь юу вэ? Энэ нь та нарын харуулж, үзүүлж байгаа зүйл ердөө зан авир, бодол санаа, сэтгэлгээний өөрчлөлт бөгөөд далд ухамсар дахь харьцангуй эерэг, идэвхтэй, өөдрөг элементүүд сэрж байгаагийн зарим шинж тэмдэг юм. Гэвч эдгээр шинж тэмдэг нь та нарын завхарсан зан чанар өөрчлөгдөж эхэлсэн гэсэн үг биш. Энэ тийм ч сайн мэдээ биш байна, тийм үү? (Үгүй, биш байна.) Хэдийгээр тийм ч сайн мэдээ биш боловч энэ бол завхарсан хүн төрөлхтөн авралд хүрэхэд зайлшгүй үйл явц юм. Хүмүүс ийм өрөвдмөөр, хөөрхийлөлтэй, ийм төлөвшөөгүй байдаг бөгөөд тэдний амь-оролт болон завхарсан зан чанараа хаях хурд ийм удаан байдаг. Энэхүү удаан хурдны үндсэн шалтгаан нь ийм хүн төрөлхтөнд үнэнийг хүлээн авах чадавхгүй, мөн тэд үнэн, эерэг зүйлс болон Бурханаас ирдэг аливаа зүйлд ийм дөжирсөн байдаг явдал юм.

Зарим хүн Бурханд итгээд арав, хорь, гуч гаруй жил болсон хэдий ч энэ олон жилийн дараа ердөө гаднах зан авир нь бага зэрэг өөрчлөгдөж, зүрх сэтгэлдээ өчүүхэн сэргэлт туулснаас биш, завхарсан зан чанарт нь суурь өөрчлөлт гараагүй гэдгийг дөнгөж одоо л ухаардаг. Зарим нь өөрсдөдөө гарсан зан авирын зарим нэг өөрчлөлтийг хараад, үүнийгээ амь зан чанарын өөрчлөлт гэж боддог, тэр ч байтугай бусдад “Хар даа, миний амь зан чанар өөрчлөгдөөгүй байна гэж үү?” гэж гайхуулдаг. Үнэн хэрэгтээ, чиний зөвхөн зан авир л өөрчлөгдсөн; чамд зан чанарын өөрчлөлтийн бодит илрэл байхгүй, чи хэвийн хүн чанарыг амьдран харуулаагүй. Тэгвэл чиний зан чанар өөрчлөгдсөн эсэхийг хэрхэн мэдэж болох вэ? Энэ нь царай шинжиж байгаа хэрэг биш; гадаад төрхийг чинь хараад, эсвэл хэлж байгаа зүйлийг чинь сонсоод мэдэх боломжгүй, шийдвэр, хүслээ илэрхийлэхийг чинь сонсоод мэдэх бүр ч боломжгүй—шийдвэр, хүсэл бол хамгийн хоосон зүйл юм. Тэгвэл үүнийг хэрхэн мэдэж болох вэ? Хэн ч чамайг шахаж шаардахгүй, хяналт тавихгүй, тэр ч байтугай дэмжиж, туслахгүй байсан ч чи аливаа асуудлыг Бурханы үгийн дагуу харж, зохицуулах зам, чадвартай эсэх, мөн хийж буй бүхэнд чинь чамайг хориглох Бурханы үг зүрх сэтгэлд чинь чиний амь болсон эсэхийг хараад үүнийг мэдэж болно. Хэрвээ чи энэ түвшинд хүрээгүй бол арай доод түвшний талаар ярилцъя: хийж, хэлж буй бүхнийхээ зарчим болгон Бурханы үгийг ашиглах ухамсар чамд байгаа эсэхийг ярилцъя. Хэрвээ чи үүнд хүрч чадахгүй бол харамсалтай нь үнэн чиний амь болоогүй байна. Завхарсан зан чанар чинь чиний амь хэвээр байгаа бөгөөд энэ нь хэзээ ч, хаана ч чамайг хянаж, ухамсар болон бодол, үзлийг чинь ноёрхсоор байж чадна. Хэзээ ч, хаана ч чи аливаа хүн, үйл явдал, зүйлд өөрийн сэтгэл хөдлөл, сэтгэл санааны байдал, хүсэл, шүүлт, үзэл бодол, дур сонирхолд үндэслэн хандаж, тэдгээрийг зохицуулна. Чи асар аюултай байдалд хэвээр байна; чи үүргээ бие даан гүйцэтгэж чадахгүй хэвээр байгаа бөгөөд бие даан амьдарч чадахгүй—чи үргэлж бусдад найдахад хүрч, бусдын дэмжлэггүйгээр унах болно. Энэ нь чиний биеийн хэмжээ хэтэрхий жижиг байгаа гэсэн үг юм; энэ нь үнэнийг өөрийн амь болгон олж аваагүйг чинь баталдаг. Үнэнийг амь болгон олж аваагүй гэдэг нь юу гэсэн үг вэ? Энэ нь чамд муу зүйл хийх, эсвэл ноцтой алдаа гаргахаас чамайг хориглох нэг юм уу хоёр зарчим л байна гэсэн үг. Өөрөөр хэлбэл, ухаалаг байдал чинь хэвийн үед, бас хэн ч чамайг өдөөн хатгаж, турхираагүй үед чи санаатайгаар Бурханыг доромжилж, Бурханыг харааж, эсвэл чуулганы ажилд саад болж, үймүүлэхгүй нь лавтай. Гэвч чи санаатайгаар тэгэхгүй гэдэг нь чи тэгж чадахгүй гэсэн үг биш; чи үүнийг идэвхтэйгээр хийхгүй байж болох ч идэвхгүйгээр хийсээр байж чадна. Энд идэвхгүй гэдэг нь юуг хэлж байна вэ? Энэ нь чиний завхарсан зан чанар хэзээ ч гарч ирэн чамайг хянаж, чамаар юу ч хамаагүй хэлүүлж, хийлгэж чадна, мөн хэзээ ч чамайг аливаа хүн юм уу асуудлыг эндүү ташаа үзэл бодлоор харахад хүргэж, дараа нь завхарсан зан чанараа ашиглан ямар нэг асуудлыг зохицуулах, эсвэл нэг төрлийн хүнтэй харьцахад хүргэж чадна гэсэн үг юм. Жишээлбэл, чи ямар нэг буруу зүйл хийгээд, үүнийгээ Дээрхэд, удирдагчдад, эсвэл өөр хэнд ч мэдэгдэж болохгүй гэж бодлоо гэж үзье. Үүний ар дахь шалтгаан нь юу ч байсан, ямартай ч чамд өөрийн гэсэн диаволын санаа байгаа учраас чи үүнийг нуун дарагдуулж, юу ч хэлдэггүй. Энд чиний завхарсан зан чанар удирдаж байна уу, эсвэл үнэн удирдаж байна уу? Мэдээж чиний завхарсан зан чанар удирдаж байна. Завхарсан зан чанар чинь чамайг ноёрхож, чамаар үүнийг нуун дарагдуулж, юу ч хэлүүлэхгүй байлгадаг бөгөөд чи салж чаддаггүй. Салж чадахгүй байх гэдэг нь юу гэсэн үг вэ? Энэ нь чи ойлгодог үнэнээ хэрэгжүүлэх хүсэлтэй байдаг ч тэгэх хүч чадал дутдаг; чи зүгээр л завхарсан зан чанараа ялан дийлж чаддаггүй гэсэн үг юм. Энэ нь чи асуудалд орсон гэсэн үг; чи үнэнийг хэрэгжүүлж чадахгүй. Хэрвээ чи аливааг нуун дарагдуулж, бусдыг хуурахыг хүсвэл нуун дарагдуулах, хууран мэхлэх үйлдэл хийж чадах нь гарцаагүй, ялангуяа Дээрхэд зөвхөн сайн мэдээ дуулгаж, мууг нь хэлдэггүй, тэр ч байтугай дээр байгаа хүмүүсийг хуурч, доор байгаа хүмүүсээс аливааг нуун дарагдуулдаг. “Би үнэхээр үнэнийг хайрладаг, би бол үнэнийг хэрэгжүүлдэг хүн. Би Бурханы айлддаг үнэн бүрийг анхааралтай тэмдэглэж, тунгаан бодож, нэгтгэн дүгнээд, дараа нь бодит амьдрал дээр хэрэгжүүлдэг” чи гэж хэлдэг. Чи ингэж боддог, чамд ийм хүсэл байдаг ч энэ нь чи үнэнийг хэрэгжүүлсэн гэсэн үг биш. Яагаад? Яагаад гэвэл, чиний дотор зүрх сэтгэлийг чинь аль хэдийн эзэмдсэн олон эндүү ташаа бодол, үзэл байдаг. Үүний үр дүнд завхарсан зан чанар чиний амь болсон байдаг. Чиний завхарсан зан чанар удирдаж, чиний бодол, үйлдлийг ноёрхдог. Чи хэдий үнэнийг хэрэгжүүлэхийг хүссэн ч энэ нь нэмэргүй; чи үүнийг хийж чаддаггүй. Тиймээс, хэрвээ завхарсан зан чанар чинь шийдвэрлэгдээгүй бол үүргээ гүйцэтгэж байсан ч чи зарчмын дагуу үйлддэг болох боломжгүй—чи идэвхтэйгээр, ил тодоор Бурханыг шүүж, эсэргүүцэж, эсвэл доромжлохоос татгалзаж чадаж байвал энэ бол аль хэдийн нэлээд сайн хэрэг. Гэвч завхарсан зан чанар чиний зүрх сэтгэлийг захирч байгаа үед чи Бурханаас урваж, Бурханыг эсэргүүцэхгүй байж чадахгүй. Магадгүй чи зөвхөн идэвхгүй байдалд орсон, эсвэл арга мухардсан үедээ л Дээрхээс аливааг нуун дарагдуулж, хуурч, Бурханыг мэхлэхийг оролддог, мөн арга мухардсан үедээ л хүмүүсийг дарж, эсвэл адгуу байдал харуулдаг гэж бодож болох юм. Энэ нь үнэхээр түр зуурын арга мухардсан мөчүүдээс болдог гэж үү? Үгүй, энэ нь чамд гүн гүнзгий суусан завхарсан зан чанар удирдаж байгаагийн үр дүн юм. Энэ бол гарцаагүй зүйл. Яагаад гарцаагүй гэж? Яагаад гэвэл, чиний ойлгодог үнэн чамд ердөө л нэг төрлийн хүсэл, нэг төрлийн итгэл үнэмшил төдий байдаг; тэдгээр нь чиний амь болоогүй байна. Чи мэдлэгтэй эсэх, хэв чанар чинь сайн, муу эсэхээс үл хамааран, наад зах нь үнэн чиний амь болоогүй байна. Өөрөөр хэлбэл, чиний дотор үнэн ноёрхоогүй; чиний дотор сатанлаг зан чанар, Сатаны гүн ухаан удирдаж байна. Чамайг сатанлаг зан чанар ноёрхох үед чи сатанлаг зан чанараар амьдарч байдаг бөгөөд чи Сатаны нөлөөн дор амьдарсаар байдаг. Ашиг сонирхол, бардам зан чинь хохироогүй үед, байр суурь, алдар нэр, ашиг хонжоо чинь хөндөгдөөгүй үед чи бага зэрэг үнэнийг хэрэгжүүлэхэд бэлэн байдаг. Гэвч алдар нэр, ашиг хонжоо, байр суурь, эсвэл хүрэх газар чинь хөндөгдмөгц завхарсан зан чанар чинь чамайг атгаж, чанга, чанд хянадаг. Чамд Бурханыг гэх жинхэнэ дуулгавартай байдал байхгүй хэвээр байдаг; чи Бурханаас болон үнэнээс зуун хувь урвах магадлалтай хэвээр байдаг. Эдгээр үзэгдлээс дүгнэхэд, чиний завхарсан зан чанар шийдвэрлэгдсэн үү? Тэдгээр нь хаягдсан уу? Үнэн чиний амь болсон уу? Ямар нэг зүйл тохиолдох үед, хэрвээ чиний ойлгодог үнэн завхарсан зан чанарыг чинь ялан дийлж чадахгүй, чиний сонголт, хүслийг ялан дийлж чадахгүй, чиний дур хүсэл, амбиц, байр суурь, нэр хүндийг ялан дийлж чадахгүй бол чиний ойлгодог үнэн чиний амь биш юм. Үнэн чиний амь болох үед чи эдгээр завхарсан зан чанарыг аяндаа ялан дийлж чадна. Хэрвээ чи завхарсан зан чанараа ялан дийлж чадахгүй бол энэ нь чиний дотор үнэн хараахан удирдлагыг гартаа аваагүй, мөн үнэн чиний амь хараахан болоогүйг харуулж байна. Чи үнэнийг хайрладаг гэж хэлдэг ч энэ нь зүгээр л чиний хүсэл тэмүүлэл, чиний хүсэл юм; энэ нь чиний амийг төлөөлдөггүй. Хэвийн хүн чанартай хүмүүст бүгдэд нь эерэг хүсэл тэмүүлэл байдаг. Сайн хүн байхыг хүсэн тэмүүлдэг байлаа гээд чи сайн хүн гэсэн үг үү? (Үгүй.) Үнэн, шударга байдал, зөв шударга байдлыг хайрладаг байлаа гээд чи үнэн, шударга байдал, зөв шударга байдалтай гэсэн үг үү? Үгүй—эдгээр зүйл чамд байдаггүй, чи ердөө л тэдгээрийг хүсэн тэмүүлдэг төдий. Хүсэн тэмүүлэх гэдэг нь юуг хэлж байна вэ? (Хүний гайхалтай хүсэл.) Зөв, энэ бол зүгээр л хүсэл. Энэ нь чи биеэ бодитоор хэрхэн авч явдагтай ямар ч хамаагүй, тийм биз дээ? (Тийм.)

Одоо үнэн та нарын амь болсон уу? (Үгүй.) Үнэн чиний амь болсон эсэхийг хэрхэн мэдэж болох вэ? Ашиг сонирхол чинь үнэнтэй зөрчилдөх үед, ашиг сонирхол чинь хохирол амсах юм уу аюулд орох гэж байх үед чиний ойлгодог үнэн завхарсан зан чанарыг чинь ялан дийлж чадах эсэхийг хараад үүнийг мэдэж болно. Хэрвээ чадвал чи үнэнийг өөрийн амь болгосон хүн юм. Хэрвээ чадахгүй бол энэ нь чиний биеийн хэмжээ маш жижиг байгааг баталдаг. Хэр жижиг вэ? Үнэн чиний амь болоогүй байна. Энэ бол бодит байдал. Зарим хүн “Хэрвээ үнэн бидний амь болоогүй юм бол бид яагаад Бурханы гэрт үүргээ гүйцэтгэхийн тулд бүхнийг хаяж чаддаг хэвээр байгаа юм бэ? Бид яагаад Бурханы төлөө зовж, төлөөс төлж чаддаг хэвээр байгаа юм бэ?” гэж хэлдэг. Зарим нь бүр “Би аль хэдийн бага зэрэг үнэнч зантай болсон; би аль хэдийн ялагч болгуулсан” гэж хэлдэг. Үнэндээ ийм үгэнд хүмүүсийн үзэл, төсөөлөл холилдсон байдаг. Хүмүүст шийдвэр, эрмэлзэл байх нь буруу биш. Хүмүүсийн гэрэл, шударга ёс руу тэмүүлэх хүсэл тэмүүлэл, түүнчлэн үнэнийг эрэлхийлж, авралд хүрэх гэх мэт хүсэл тэмүүлэл—эдгээр гайхалтай хүсэл нь тэдний ухамсар, алхаж буй замынх нь чиглэл, мөн мэдээж тэдний зан авирын зарим талыг, гаднаа тэдний биеэ авч явах байдал болон амьдрах арга барилын зарим талыг өөрчилж чадна. Энд өөрчлөлт гэдэг нь юуг хэлж байна вэ? Жишээлбэл, чи одоогоор итгэлтэй, байдал чинь маш сайн, чи сөрөг биш, үүрэг чинь онцгой саадгүй явж байна гэж бодъё. Үүний үр дүнд чи өөрийгөө онцгой үнэнч, мөн авралд хүрэх хүслээ биелүүлэх найдвар чамд байгаа мэт санагдаж, чи ямар ч бэрхшээл туулахад бэлэн байна. Гэвч сайн цаг удаан үргэлжилдэггүй. Үүргээ гүйцэтгэх явцдаа чи зарим нэг саад бэрхшээл, бүтэлгүйтэлтэй тулгарч, засуулж, олон тойруу замаар явж, тэр ч байтугай антихристүүдэд төөрөлдөж, дарагдаж, олон гомдол туулдаг. Тэгээд чи зүрх сэтгэлдээ таагүй байдлыг мэдэрдэг. Чи үнэнийг ойлгодоггүй, яагаад эдгээр зүйл тохиолдсоныг мэддэггүй бөгөөд Бурханд залбираад ямар ч хариу авдаггүй тул чи шаналдаг. Ихэнх тохиолдолд, эдгээр зүйл тохиолдсон нь үнэн болон гэрлийг хүсэн тэмүүлэх чиний шийдвэрт тодорхой цохилт, сүйтгэл учруулдаг. Энэхүү сүйтгэлийг амссаны дараа чи үүргээ гүйцэтгэхийг цаашид хүсэхээ больж, энэ нь утгагүй мэт санагддаг. Энд юу болоод байна вэ? Чи яаж ийм хурдан өөрчлөгдөв? Чи яагаад өмнөхөөсөө шал өөр хүн шиг байна вэ? Хэрвээ чамд биеийн хэмжээ байсан, мөн үнэн чиний амь байсан бол чиний үнэнч байдал өөрчлөгдөхгүй байх байсан. Гэвч үнэн чиний амь биш учраас чиний дотоод байдал, сэтгэхүй, мөн Бурханд итгэж, өөрийгөө зарлагадах эрч хүч чинь үргэлж тогтворгүй, халуун хүйтний хооронд хэлбэлздэг. Бүх зүйл саадгүй явж, сэтгэл санаа чинь сайн байх үед чамд эрч хүч байдаг, залбирах үедээ хэлэх зүйл ихтэй байдаг, Бурханы үгийг унших хүсэлтэй байдаг, чи үүрэгтээ маш шаргуу ажилладаг, завгүй, эсвэл ядарсан ч, мөн ямар ч хатуу бэрийг тэссэн ч зүгээр байдаг. Гэвч байдал бага зэрэг тааламжгүй болмогц чи сөрөг, сул дорой болж, үүргээ гүйцэтгэх эрч хүчээ алддаг. Чи нэг хоол алгасах юм уу бага зэрэг дутуу унтах үедээ үүнийг асар их хатуу бэрх гэж мэдэрч, зүрх сэтгэлд чинь: “Би яагаад зовох ёстой юм бэ? Би үүргээ гүйцэтгээд мөнгө ч олдоггүй, энэ нь үнэ цэнгүй юм байна!” гэх гомдол гарч ирдэг. Хар даа, чиний сэтгэхүй шал өөр байна. Яагаад ийм том өөрчлөлт гарав? Яагаад гэвэл, үнэн чиний амь биш бөгөөд завхарсан зан чанар чинь чиний дотор оршсоор байна. Хүмүүс урам зоригтой байх үедээ өөрсдөд нь ямар ч амбиц, хүсэл, эсвэл Бурханаас шаардах шаардлага байхгүй мэт санагддаг. Үнэн хэрэгтээ, тэдний завхарсан зан чанар дотор удирдсаар байдаг; эдгээр зүйл өөрчлөгдөөгүй хэвээр байдаг. Хүмүүс эерэг байх үедээ маш их урам зоригтой, онцгой эрч хүчтэй байдаг бөгөөд хэн ч тэднийг барьж дийлдэггүй. Тэд сөрөг байх үедээ хэн ч татаж босгохын аргагүй нялцгай амьтан шиг байдаг. Тэд үргэлж туйлширдаг бөгөөд туйлын тогтворгүй байдаг. Энэ нь тэдний хэвийн хүн чанарт ямар нэг зүйл дутагдаж байгааг харуулж байна. Тэдэнд юу дутагддаг вэ? Тэдэнд амь болох үнэн дутагддаг—ийм л байна. Чиний байдал халуун хүйтний хооронд хэлбэлздэг, нэг мөчид сөрөг, дараагийн мөчид эерэг болдог. Юу үүнд хүргэдэг вэ? Чиний завхарсан зан чанар асуудал үүсгэдэг. Өнөөдөр тэд чамайг нэг зүйл, маргааш өөр зүйл бодоход хүргэдэг; ямартай ч, эдгээр бодол үргэлж чиний хүсэл, адгуу байдал, мөн одоогийн байдал, сэтгэл санаа, сэтгэл хөдлөлтэй чинь нийцдэг. Гэвч хүмүүсийн дотор үнэн байх үед энэ нь өөр байдаг. Хэрвээ үнэн чиний амь болбол энэ нь чамайг хийдэг зүйлдээ үргэлж үнэн зөв, жинхэнэ тодорхойлолт өгөх боломжтой болгох бөгөөд энэ нь хэзээ ч өөрчлөгдөхгүй. Чи халуун хүйтэн болохгүй, мөн нэг удаагийн бүтэлгүйтэл, уналтаас болж, эсвэл бага зэрэг засалт, бага зэрэг саад бэрхшээлээс болж сөрөг болж, уналтад гацахгүй. Чи бас хэт эерэг болж, урам зоригтой залуу шиг авирлаж, гурван өдөр, гурван шөнө унтахгүй байхгүй. Оронд нь чи хэвийн ухаалаг байдалтай байна. Тийм биз дээ? (Тийм.) Хүмүүс үнэнийг ойлгож, үнэн тэдний амь болох үед тэд үзэгдлийн талаар тодорхой ойлголттой болдог. Тэд яагаад Бурханыг дагах хэрэгтэйгээ, яагаад үүргээ гүйцэтгэх хэрэгтэйгээ, үүргээ гүйцэтгэхдээ ямар үр дүнд хүрэх ёстойгоо, мөн эдгээр хатуу бэрхийг туулахын зорилго, ач холбогдол, үнэ цэнийг мэддэг. Тэд эдгээр үнэн-зарчмыг зүрх сэтгэлдээ будилаан, булингаргүйгээр бүрэн ойлгодог. Тиймээс тэд сайн дураараа, гомдолгүйгээр зовдог, хийдэг бүхэнд нь дүрэм, зарчим байдаг, мөн Бурханд итгэх итгэлээ хэзээ ч алддаггүй; тэд сөрөг болох үедээ Бурханы талаар гомдоллодоггүй, эсвэл Түүнийг орхидоггүй бөгөөд эерэг болох үедээ Бурханаас илүү зүйл шаарддаггүй, мөн тэдний байдал маш хэвийн байдаг. Та нар одоо ийм байна уу? (Үгүй.) Тэгвэл яах ёстой вэ? (Үүнээс хойш бид завхарсан зан чанараа шийдвэрлэхийн тулд үнэнийг эрэлхийлэхэд анхаарах ёстой; өөр зам байхгүй.) Үнэнийг эрэлхийлэхээс өөр зам байхгүй. Би чамд хэлье: Хэрвээ чи үнэнийг эрэлхийлэхгүй, завхарсан зан чанар чинь үргэлж чиний амь болон удирдсаар байвал чамд сайн хүрэх газар байхгүй; сайндаа л чи хөдөлмөрчин болоод дуусна. Гэвч хэрвээ чи үнэнийг эрэлхийлбэл авралд хүрэх найдвар чинь асар их байх болно, эцэст нь хүртэх ерөөл чинь ч бас асар их байх болно. Хэрвээ чи үнэнийг эрэлхийлбэл завхарсан зан чанарын хүлээснээс чөлөөлөгдөж, завхарсан зан чанар чинь цаашид чиний амь байхаа болино, үүний үр дүнд чи авралд хүрэх найдварыг үнэхээр харах болно. Хэрвээ чи үнэнийг эрэлхийлэхгүй, завхарсан зан чанар чинь шийдвэрлэгдээгүй хэвээр байж, чи сайн зүйл хийж, мууг үйлдэхгүй байхын тулд зөвхөн өөрийгөө барих, хүсэл зоригтоо найдахыг хүсвэл замын төгсгөлд хүрч чадах эсэх чинь ч эргэлзээтэй. Ойлгов уу? (Ойлголоо.) Бурханд итгэхдээ хүмүүсийн шийдвэрлэх ёстой хамгийн том асуудал юу вэ? (Завхарсан зан чанар.) Завхарсан зан чанарыг шийдвэрлэх нь хамгийн чухал зүйл юм. “Би одоо Бурханы гэрт бүтэн цагаар үүрэг гүйцэтгэж, өөрийгөө бүтэн цагаар зарлагадаж байгаа учраас би ялагч!” гэж бүү бод. Бурхан бүлэг ялагчдыг бий болгох тухай айлддаг—ялагчид гэж юу гэсэн үг вэ? “Тэд бол Хургыг хаашаа ч явсан дагадаг хүмүүс юм” (Илчлэл 14:4). Эдгээр нь энгийн үгийн утгаар бол ялагчид юм. Хүн зүгээр л ялагч байхдаа сэтгэл ханаж болохгүй. Энэхүү энгийн утгаараа ялагч байна гэдэг нь тухайн хүний завхарсан зан чанар хаягдсан гэсэн үг биш, үнэн тэдний амь болсон гэсэн үг ч биш. Эцэст нь аврагддаг хүмүүс бол зүгээр нэг ялагчид биш—энэ нь тийм ч энгийн зүйл биш. Ялагчид бол ердөө л ертөнц, Сатан, ёрын муу чиг хандлага, ёрын муу дэглэмийг ялан дийлдэг хүмүүс юм—ялагчид гэж ийм хүмүүс юм. Хэрвээ чи ердөө зарим нэг үнэн-зарчмыг ойлгодог, мөн махан бие, сэтгэл татагдалтыг түр зуур ялан дийлж чаддаг, эсвэл янз бүрийн үндэслэлгүй цуу ярианд хазаарлагддаггүй, эсвэл ёрын муу хүмүүс юм уу үл итгэгчдэд үймүүлэгддэггүй бол энэ нь ялагчийн стандартад бүрэн нийцэхгүй хэвээр байна. Зөвхөн энэ хэдэн өчүүхэн туршлагатай байх нь тийм ч их үнэ цэнтэй биш юм. Юу үнэ цэнтэй вэ? Үнэнийг өөрийн амь болгох нь хамгийн үнэ цэнтэй зүйл юм. Хүн үнэнийг хэрхэн өөрийн амь болгож чадах вэ? Ганцхан зам бий: Чи Бурханы үгийг илүү их уншиж, Бурханы үгийг илүү их хэрэгжүүлж, туулах ёстой. Ингэж байж л чи Бурханы үгээс үнэнийг олж авч, үнэнийг өөрийн амь болгож чадна. Хэрвээ чи үнэнийг ашиглан бүхэл амьдралаа, өдөр тутмын амьдралаа, мөн үйлдэж, биеэ авч явах зарчмаа чиглүүлбэл—хэрвээ чи ингэж хэрэгжүүлбэл—чамд үнэн-бодит байдал байх болно. Чамд үнэн-бодит байдал байх үед хуучны сатанлаг зан чанар чинь хойш тавигдана. Чи хэрхэн үйлдэхээ шийдэхээсээ өмнө эхлээд “Миний юу бодож байгаа нь үнэн-зарчмыг төлөөлөхгүй. Би Бурханы үг юу гэж хэлснийг харах ёстой” гэж тунгаан бод. Хэрвээ чи үргэлж ингэж тунгаан боддог бол, мөн үргэлж Бурханы үгийн дагуу ярьж, хэрэгжүүлдэг бол үнэн бага багаар чиний амьд орохгүй гэж үү? Далайд дусал нэмэр. Өдөр тутмын амьдрал, үзэл бодол, оршин тогтнолын одоогийн байдал, мөн өөрийн байдлаа өөрчлөхийн тулд үнэнийг зүрх сэтгэлдээ бага багаар оруул. Чиний байдал аажмаар өөрчлөгдөж, сайн чиглэлд хөгжихийн хэрээр чиний мууг үйлдэж, саад, үймээн учруулах магадлал тасралтгүй буурч, чиний гайхуулах магадлал тасралтгүй буурахын зэрэгцээ үнэн-зарчмын дагуу хэрэгжүүлж буй гэрчлэл чинь тасралтгүй нэмэгдэх болно. Зөв, буруугийн эгзэгтэй асуудал гарах үед үнэн-зарчим чиний сатанлаг завхарсан зан чанарыг, мөн хувийн хүсэл, дур сонирхол, төлөвлөгөөг чинь ялан дийлдэг. Тэгж байж л чи жинхэнэ ялагч, үнэнийг өөрийн амь болгосон хүн, мөн авралд хүрч чадах хүн болно. Эс бөгөөс, хэрвээ чи ердөө л өөрийн дур сонирхолд үндэслэн үйлдэж, “Ингэж үйлдэх нь сайн, би эдгээр зүйлийг баяртайгаар, сайн дураараа хийж байгаа бөгөөд надад ямар ч гомдол байхгүй” гэж боддог бол энэ нь ямар хэрэгтэй юм бэ? Чамд гомдол байхгүй ч чиний хэрэгжүүлэлтийн зарчим юу вэ? Чиний хэрэгжүүлэлт бүхэлдээ чиний завхарсан зан чанарын дур сонирхол, алдаатай бодол, үзэл, аминч санаа зорилго, амбиц, хүсэл, сэтгэл татагдалт, адгуу байдлаас гардаг—энэ нь бүхэлдээ чиний завхарсан зан чанарт удирдуулдаг. Энэ бол үнэнийг харуулдаг амьдрал биш, завхарсан зан чанарыг харуулдаг амьдрал юм. Бурхан үүнийг санахгүйгээр барахгүй, бас яллана. Чи өөрийн амьдран харуулдаг зүйл, хэлдэг үг, хийдэг зүйл, мөн харуулдаг бодол, үзлээ үнэнд нийцүүлэхийн тулд, завхарсан зан чанараас үүдэн гардаг эдгээр эндүү ташаа бодол, үзлийг зүрх сэтгэлдээ улам бүр цөөрүүлэхийн тулд, мөн зүрх сэтгэлдээ бодож байгаа зүйл болон аливаа асуудлын талаарх үзэл бодлоо бүгдийг нь үнэнтэй холбоотой, үнэнд нийцдэг болгохын тулд чадах бүхнээ хийх ёстой. Чи энэ талыг эрэлхийлж, үүнд анхаарах ёстой, тэгвэл чиний дотор улам бүр олон өөрчлөлт гарч, байдал чинь улам бүр сайжирна. Өнөө үед олон хүн бичиг үсэг, хоосон сургаал ярьж, тэдгээрийг тодорхой, логиктой илэрхийлж чаддаг ч үнэн-бодит байдлын талаар ярих болоход тэдэнд хэлэх зүйл байдаггүй бөгөөд тэд өчүүхэн төдий ч бодитой ойлголт илэрхийлж чаддаггүй. Энд юу болоод байна вэ? (Бидэнд үнэн байхгүй.) Чиний амь бол үнэний амь биш, харин завхарсан зан чанарын амь, Сатаны амь хэвээр байна.

Бидний дөнгөж сая нөхөрлөсөн зүйлийг та нар ойлгов уу? Хэрвээ та нар завхарсан зан чанараа хараахан хаяагүй гэдгээ, мөн завхарсан зан чанараараа амьдарсаар байгаагаа үнэхээр ухаарвал сөрөг болох уу? (Дөнгөж сая Бурханыг бидний завхарсан зан чанар өөрчлөгдөөгүй гэж хэлэхийг сонсоод зүрх сэтгэлд минь маш их зөрүү мэдрэгдэж, би энэ олон жилийн турш Бурханы үгийг байнга идэж, ууж, тодорхой нөхцөл байдалд үнэнийг хэрэгжүүлэхэд анхаарсан байтал миний завхарсан зан чанар яагаад өөрчлөгдөөгүй хэвээр байна вэ гэж бодсон. Би бага зэрэг урам хугарч, сөрөг болсон. Гэвч Бурхан бага багаар удирдамж өгч, нөхөрлөсний үр дүнд би зөвхөн гаднах зарим нэг сайн зан авир харуулдаг, харин завхарсан зан чанар минь дотор минь удирдсаар байгааг ойлгосон; үнэхээр ямар ч өөрчлөлт гараагүй байна. Хүмүүс аливааг хийхдээ эхлээд тунгаан бодох ёстой, санаа нь хэчнээн сайн байсан ч үнэн-зарчмыг төлөөлдөггүй, мөн тэд Бурханы үгэн дэх үнэн юу гэж хэлдгийг харах ёстой бөгөөд ямар нэг зүйл хийх бүрдээ үнэнийг эрж хайж, Бурханы үгийн дагуу хэрэгжүүлж сургуулилах ёстой, тэгвэл тэдний байдал аажмаар өөрчлөгдөнө гэж Бурхан хэлсэн. Бурханы нөхөрлөлийг сонссоныхоо дараа би дахин найдвар харах шиг болж, зам байгааг мэдрээд цаашид сөрөг байхаа больсон.) Сөрөг байх нь буруу; та нар ямар ч нөхцөлд сөрөг байж болохгүй. Завхарсан зан чанарыг хаях нь авралд хүрэх агуу хэрэг юм. Аливаа зүйл завхарсан зан чанар байх тусам та нар үүнийг шийдвэрлэхэд илүү их анхаарах ёстой. Бүх хүчээ дайчилж, бүрэн анхаарлаа үүнд зориулах ёстой. Та нар сөрөг байж болохгүй, мөн бууж өгч болохгүй. Хэдийгээр та нар одоо үнэнийг эрэлхийлэхэд анхаарч эхэлж байгаа ч заримдаа хэрхэн хэрэгжүүлэхээ мэддэггүй хэвээр байна. Одоо та нартай хэрэгжүүлэлтийн замын талаар ярилцах нь та нарын амь-оролтод илүү их ашиг тустай, үүний зэрэгцээ энэ нь та нарт хямралын мэдрэмж төрүүлж, үнэнд анхаарч, үнэнийг ойлгож, үнэн-бодит байдалд аль болох хурдан орох боломжтой болгодог. Бүү маадгар бай, мөн одоогийн нөхцөл байдалдаа бүү сэтгэл хана. Та нар ердөө л дуулгавартай, хүмүүжилтэй болж, өмнөхөөсөө бага зэрэг илүү ухаалаг болсон боловч завхарсан зан чанараа хаяхаас хол хэвээр байна! Баримт илэрхий байхад сөрөг байхын хэрэг юу байна вэ? Сөрөг байх нь бодит асуудлыг шийдвэрлэж чадахгүй. Та нар асуудал хаанаас үүдэлтэйг олж мэдээд, тэндээс нь шийдвэрлэхийг хичээж эхлэх хэрэгтэй. Одоо эхлэхэд оройтоогүй байна. Хэзээ хэтэрхий оройтох вэ? Бурханы ажил дуусах үед хэтэрхий оройтох болно. Та нарт үнэн-бодит байдалд орж, үнэнийг өөрсдийн амь болгон олж авах шийдвэр байна уу? (Бидэнд одоо энэ шийдвэр байна.) Үнэндээ үнэн-бодит байдалд орох нь хэцүү биш. Бодоод үз дээ, үнэний талаарх нөхөрлөлийн олон үг айлдагдсан бөгөөд тэдгээр нь маш дэлгэрэнгүй, тодорхой байдаг. Агуулга нь маш их мэт санагдах боловч зарчим нь өөрчлөгддөггүй, хэрэгжүүлэлтийн зам нь өөрчлөгддөггүй. Чи завхарсан зан чанар харуулах үедээ тэр санаа юм уу бодлоо ухамсартайгаар барьж аваад, зүрх сэтгэлдээ “Энэ бол завхарсан зан чанар, тэгвэл би үүнийг яаж шийдвэрлэх ёстой вэ? Би өмнө нь үүнийг шийдвэрлэж байгаагүй. Би Бурханд олон жил итгэсэн ч гаднах үйлдэл болон гайхуулахад л анхаарсан бөгөөд надад завхарсан зан чанар байсаар байгаа гэх баримтыг би хэзээ ч тунгаан бодож байгаагүй. Өнөөдөр би дотор минь ийм бодол байгааг гэнэт олж мэдлээ. Энэ бодол хаанаас гарч ирсэн бэ? Завхарсан зан чанараас. Тэгвэл энэ завхарсан зан чанарыг хэрхэн шийдвэрлэх ёстой вэ?” гэж тунгаан бод. Бурханд залбирч, үнэнийг эрж хай, мөн эргэн тойрныхоо туршлагатай хүмүүсээс асуу; тэд чамайг үнэнийг эрж хайж, асуудлыг шийдвэрлэхэд чиглүүлнэ. Бүгд хамт байх үед та нар бие биеэ дэмжиж, тусалж, бие биеэ ойлгодог байх ёстой. Хүн бүрийн биеийн хэмжээ адилхан бөгөөд хэн ч бусдыг дээрд үзэх юм уу дорд үзэх ёсгүй. Хэрвээ хүн бүр ингэж бие биедээ тусалж, дэмжиж, хүн бүрийн биеийн хэмжээ аажмаар өсөж, эцэст нь та нар бүгд авралд хүрч, хаанчлалд хамтдаа орвол сайн биш гэж үү? (Тийм.) За, өнөөдрийн нөхөрлөлөө үүгээр өндөрлөе. Баяртай!

Үнэнийг хэрхэн эрэлхийлэх вэ (4)

Үнэнийг эрэлхийлэх эхний хэрэгжүүлэлт: Орхих

Өөрийнхөө болон Бурханы хоорондох саад тотгор, Бурханд хандах дайсагналаа орхих нь

I. Бурханы талаарх үзэл, төсөөллөө орхих нь: Бурханы ажлын талаарх үзэл, төсөөллөө орхих нь

Е. Бурханы ажил хүмүүсийн төрөлх нөхцөл байдлыг өөрчилдөггүй; энэ нь тэдний завхарсан зан чанарыг өөрчлөх зорилготой

Сүүлийн цуглаанаар бид “үнэнийг хэрхэн эрэлхийлэх вэ” гэдэг сэдвийн талаар үргэлжлүүлэн нөхөрлөсөн. Нөхөрлөлийн гол агуулга юу байсан бэ? Бид хүмүүсийн төрөлх нөхцөл байдал болон завхарсан зан чанарын ялгааны талаар нөхөрлөсөн, мөн энэ хоёр талын талаар тусгайлан нөхөрлөсөн. Уг нөхөрлөлөөр дамжуулан та нар Бурханы хийхээр зорьж буй ажил болон хүмүүсийг аврахдаа Бурхан хүмүүсийн аль талыг өөрчлөхийг хүсдэг талаар тодорхой хэмжээний ойлголттой болсон уу? (Тийм ээ. Бурханы сүүлийн нөхөрлөлөөр дамжуулан би Бурхан Өөрийн ажлаар хүмүүсийн завхарсан зан чанарыг өөрчлөхөөр зорьдгийг ойлгосон.) Хүмүүсийг аврахдаа Бурхан тэднийг завхарсан зан чанараас нь салгахаар зорьдог; Тэрээр тэдний төрөлх нөхцөл байдлыг өөрчлөхөөр зорьдоггүй, тийм үү? (Тийм.) Бурхан үнэнийг илэрхийлж, хүмүүсийг үнэнээр хангадаг бөгөөд ажлын янз бүрийн арга барил ашигладаг—энэ бүхэн нь хүмүүсийн завхарсан зан чанарт чиглэдэг. Ажлаараа дамжуулан Бурхан хүмүүст Сатанаар завхруулагдсан, амьд үлдэхийн тулд түшиглэдэг зан чанараа хаях боломжийг олгодог. Ийм байдлаар Бурханы үг болон үнэн хүмүүсийн дотор шингэж, тэдний амь болдог. Энэ бол Бурханы ажлын хүрэхээр зорьдог эцсийн үр дүн юм. Энэ талын тухай нөхөрлөлөөс та нар юу ухамсарлаж авсан бэ? Ямар агуулга та нарт хамгийн гүн сэтгэгдэл үлдээсэн бэ? Энэ талаар хэсэг бодоод үзээрэй. (Бурханы сүүлийн нөхөрлөл надад байсан эндүү ташаа үзэл бодлыг засахад тусалсан. Өнгөрсөнд би Бурхан хүмүүсийн төрөлх хэв чанар, чадвар, зан төлөвийг өөрчилнө гэж боддог байсан ч Бурханы нөхөрлөлөөр дамжуулан Бурхан ер бусын ажил хийдэггүйг ойлгосон. Бурханы ажил бол Сатаны зүйлс болох хүмүүсийн завхарсан зан чанар болон янз бүрийн эндүү ташаа бодол санаа, харах өнцгийг өөрчлөх явдал юм. Бурханы үгийг хэрэгжүүлснээр хүмүүсийн хэвийн хүн чанар сэргэж, мөс чанар, эрүүл ухаан нь улам бүр хэвийн болдог. Үүний зэрэгцээ би бас үнэнийг эрэлхийлэхийн чухлыг ойлгосон. Үнэнийг эрэлхийлж, үнэнийг хэрэгжүүлж байж л бидний завхарсан зан чанар шийдвэрлэгдэнэ; Бурханы үг бидний амь болох үед бид Бурханы авралд хүрдэг. Бурханы нөхөрлөлийн энэ хоёр тал надад харьцангуй гүн сэтгэгдэл үлдээсэн.) Сүүлийн нөхөрлөлийн агуулга нь үзэгдэлтэй холбоотой үнэнийг хамарсан; сүүлийн нөхөрлөл Бурханы ажлын зарим тодорхой тал, Бурханы ажлын зорилго, мөн Бурханы ажлын хүрэхээр зорьдог үр дүнг хамарсан. Тухайн нөхөрлөсөн агуулгад үндэслэн зарим нэг тодорхой асуулт гарч ирсэн. Өдөр тутмын амьдрал дахь ямар илрэлүүд нь хүний төрөлх нөхцөл байдалд тооцогддог, ямар илрэлүүд нь хүний зан араншин юм уу хүн чанар-мөн чанарыг нь харуулдаг—өөрөөр хэлбэл, хүний хүн чанар сайн, муу эсэхийг харуулдаг зарим илрэл гэж бидний нийтлэг нэрлэдэг зүйл—мөн ямар илрэлүүд нь завхарсан зан чанарыг харуулдаг зүйлс вэ гэдэг нь эдгээр асуултад багтдаг. Эдгээр нь тодорхой асуултууд мөн биз дээ? Хэдийгээр өмнө нь бид энэ сэдвээр нөхөрлөхдөө зарим нэг жишээ татсан ч тэдгээр нь тийм ч оновчтой, эсвэл тодорхой байгаагүй. Өнөөдөр бид энэ асуудлаар тусгайлан нөхөрлөж, хүмүүсийн харуулдаг илрэлүүдээс аль нь төрөлх нөхцөл байдал болохыг, аль нь зан араншинд нь хамаарахыг, аль нь завхарсан зан чанарын ангилалд багтахыг ялгаж, энэ гурван талын тодорхой илрэлүүдийг ялгаж салгана. Ингэснээр хүмүүс өдөр тутмын амьдралд нь тулгардаг үй олон асуудлыг Бурханы үг болон үнэнд үндэслэн энэ гурван талтай хэрхэн уялдуулах ёстой нь илүү тодорхой болно. Хүмүүсийн харуулдаг зүйлсийн аль нь засах, эсвэл дарах шаардлагагүй хэвийн хүн чанарын төрөлх тал болох; аль тал нь хүмүүсийн хүн чанар дахь асуудлыг харуулдаг болох, мөн тэдгээрийг хэрхэн өөрчилж, засах, эсвэл үнэнийг эрэлхийлэх замаар шийдвэрлэх ёстой; мөн ямар илрэл завхарсан зан чанарын ангилалд багтдаг, хүмүүс эдгээр зан чанарын мөн чанарыг хэрхэн ойлгож, үнэнийг хүлээн авч, хэрэгжүүлэх замаар тэдгээрийг шийдвэрлэж, хаях ёстой зэрэг нь үүнд багтана. Эдгээр нь бүгд тодорхой илрэлтэй бөгөөд мэдээж хэрэг, үүнд хэрэгжүүлэлтийн тодорхой зам багтдаг. Хүмүүсийг эдгээр асуудалтай хэрхэн нүүр тулж, шийдвэрлэхийг ойлгодог болгохын тулд, мөн хүмүүсийг янз бүрийн асуудалд хандах илүү бодитой хандлага, хэрэгжүүлэлтийн замтай болгохын тулд бид хүмүүсийн янз бүрийн илрэлтэй холбоотой хэрэгжүүлэлтийн зарчим болон замын талаар нөхөрлөнө. Ийм маягаар нөхөрлөх нь сайхан сонсогдож байна уу? (Тийм.)

4. Төрөлх нөхцөл байдал гэж юу вэ

Бид өмнө нь төрөлх нөхцөл байдал, хүн чанар, завхарсан зан чанар гэх гурван асуудлаар хоёр ч удаа нөхөрлөсөн. Хэдийгээр бид хүмүүсийн илрэл, харуулдаг зүйлс нь энэ гурван асуудлын алинд нь хамаарахыг тусгайлан, зорилтод байдлаар тайлбарлаагүй ч асуудал бүрийн талаар нөхөрлөхдөө зарим нэг жишээ татсан. Өмнөх нөхөрлөлүүдээр энэ гурван асуудлыг хөндөхдөө бид мөн эдгээр асуудлын мөн чанар, эсвэл үүнд хамаарах хэрэгжүүлэлтийн зам, зарчмын талаар нөхөрлөсөн. Одоо, Миний сая дурдсан гурван асуудлын тухайд, төрөлх нөхцөл байдал гэж юуг хэлдэг талаар хүн бүр эхлээд ярилцаасай гэж Би хүсэж байна. Эхлээд үндсэн ойлголттой болохын тулд та нар бүгд энэ талаар ерөнхийд нь нөхөрлөж болно. (Бурхан минь, төрөлх нөхцөл байдал гэж хүний хэв чанар, чадвар, төрөлх зан төлөв, зөн совинг хэлдэг үү?) Бид өмнө нь энэ агуулгын талаар нөхөрлөж байсан тул та нар бүгд үүнийг сайн мэддэг байх ёстой. Өөр зүйл бий юу? Давуу тал болон гадаад төрх нь төрөлх нөхцөл байдалд тооцогдох уу? (Тооцогдоно.) Гэр бүлийн гарал үүслийн тухайд юу хэлэх вэ? (Тийм ээ, энэ ч бас орно.) Мөн амьдралын хэв маягийн хэвшил, зуршил орно, тийм үү? Өөр юу байна? (Мөн сонирхол, хобби.) Сонирхол, хобби болон давуу талын хооронд бага зэрэг ялгаа бий. Сонирхол, хоббиг нэмснээр илүү нарийн ширийн зүйлс орж ирнэ. Эдгээрийг дарааллаар нь жагсаая: Нэгдүгээрт гэр бүлийн гарал үүсэл. Хоёрдугаарт гадаад төрх. Гуравдугаарт зан төлөв. Дөрөвдүгээрт зөн совин. Тавдугаарт хэв чанар. Зургаадугаарт давуу тал. Долоодугаарт сонирхол, хобби. Наймдугаарт чадвар. Тэгээд амьдралын хэв маягийн зуршил болон амьдралын хэв маягийн хэвшил. Энэ сүүлийн хоёр нь төстэй боловч зарим нэг тодорхой ялгаатай. Эдгээр нь нийлээд нийт арав болж байна. Алив, эднийг чанга унш даа. (Нэгдүгээрт: гэр бүлийн гарал үүсэл. Хоёрдугаарт: гадаад төрх. Гуравдугаарт: зан төлөв. Дөрөвдүгээрт: зөн совин. Тавдугаарт: хэв чанар. Зургаадугаарт: давуу тал. Долоодугаарт: сонирхол, хобби. Наймдугаарт: чадвар. Есдүгээрт: амьдралын хэв маягийн зуршил. Аравдугаарт: амьдралын хэв маягийн хэвшил.) Эдгээр нь бүгд хүмүүсийн төрөлх нөхцөл байдал юм. Бид бас төрөлх нөхцөл байдлын талаар тусгайлан нөхөрлөх ёстой биш үү? Нөхөрлөхгүйгээр та нар өөрсдөө зөв ялгаж салгаж чадах уу? (Үгүй.) Ямар нөхцөл байдалд та нар ялгаж салгаж чаддаггүй вэ? (Заримдаа бид хэн нэгнээс тодорхой илрэлүүдийг харах үедээ, тэдгээр нь тухайн хүний зан төлөв эсвэл зөн совинг харуулж байна уу, эсвэл завхарсан зан чанар харуулж буй хэрэг үү гэдгийг ялгаж салгаж чаддаггүй.) (Мөн амьдралын хэв маягийн зуршил болон амьдралын хэв маягийн хэвшлийн тухайд—би өмнө нь эдгээрийг олдмол амьдралын нөхцөл байдал, гарал үүсэлд үндэслэн бүрэлддэг гэж боддог байсан; эдгээр нь төрөлх нөхцөл байдал байж болно гэдгийг ухаараагүй.) Чи харж байна уу, бид нэг том сэдвийн хүрээн дэх зарим нэг нарийн, тодорхой агуулгыг задлан шинжлэх үед, өнгөн дээрээ та нар эдгээр нарийн ширийн зүйлийг мэддэг мэт санагддаг ч бодит амьдрал дээр та нар тэдгээрийг бага зэрэг хольж хутгадаг; тэдгээрийг хэрхэн ялгах талаар та нар тийм ч тодорхой ойлголтгүй хэвээр байна, тийм биз? (Тийм ээ.) Бид энэ асуудлаар тусгайлан нөхөрлөх шаардлагатай хэвээр байна.

5. Төрөлх нөхцөл байдал, хүн чанар болон завхарсан зан чанарын ялгаа ба хамаарал

Бидний сая дурдсан гурван тал болох төрөлх нөхцөл байдал, хүн чанар, завхарсан зан чанарын тухайд, төрөлх нөхцөл байдлын зарим нэг тодорхой агуулгыг жагсааж, тэдгээрийн талаар нэг бүрчлэн дэлгэрэнгүй нөхөрлөцгөөе. Хүн чанар болон завхарсан зан чанарын хувьд бид тэдгээрийг жагсаахгүй. Төрөлх нөхцөл байдлын тодорхой агуулга, илрэлийн талаар нөхөрлөх зуураа бид мөн хүн чанарын зарим илрэл болон завхарсан зан чанарыг харуулдаг зүйлсийг хөндөх болно. Бид эдгээрийн талаар нөхөрлөх үед, тэдгээр нь өөрчлөх шаардлагагүй төрөлх нөхцөл байдалд хамаарах уу, эсвэл үнэнийг эрж хайх замаар шийдвэрлэх шаардлагатай хүмүүсийн зан араншин дахь асуудал юм уу завхарсан зан чанарт хамаарах уу гэдгийг та нар ялгаж салгаж чадна. Тодорхой жишээ, асуудал ашиглан тусгайлан нөхөрлөснөөр ялгаа нь илүү тодорхой болно, тийм үү? (Тийм ээ.)

Жишээ 1: Ядуу өсөх ба баян өсөх

Зарим хүн ядуу гэр бүлээс гаралтай, эдийн засгийн хувьд боломж тааруу байдаг. Тэд тарчиг нөхцөлд амьдардаг; үргэлж мөнгөөр гачигдаж, зардал бүрээ тооцоолж, төлөвлөх шаардлагатай болдог. Мөнгө зарцуулах тухайд тэдний хандлага бол зоос бүрийг аль болох гамтай үрэх явдал юм. Тэд ийм гэр бүлд, ийм нөхцөл байдалд төрсөн. Энэ нь бидний нөхөрлөсөн гурван талын алинд нь багтах вэ? Энэ нь төрөлх нөхцөл байдал уу, хүн чанар уу, эсвэл завхарсан зан чанар уу? Энэ бол тэдний гэр бүлийн гарал үүсэлтэй холбоотой буюу төрөлх нөхцөл байдал юм, тийм биз? (Тийм.) Энэ гэр бүлийн гарал үүсэл сайн уу, эсвэл муу юу? (Хүний өнцгөөс харвал энэ нь муу.) Тэд арай ядан амь зуудаг, гэр бүл нь ядуу тарчиг, эдийн засгийн нөхцөл байдал нь элбэг хангалуун, эсвэл чинээлэг биш байдаг—эдгээр нь тэдний гэр бүлийн гарал үүсэлтэй холбоотой асуудлууд юм. Хэдийгээр ийм төрлийн хүн ядуу гэр бүлд төрсөн, хэзээ ч түрс идэж, брэнд хувцас өмсөж, янз бүрийн тансаг зүйлсийг эдэлж үзээгүй, мөн дээд зэрэглэлийн ямар ч зүйл, эсвэл чинээлэг, алдартай хүмүүстэй хэзээ ч харилцаж байгаагүй ч тэдэнд мөс чанар, эрүүл ухаан байдаг. Бусадтай харилцахдаа тэд хэзээ ч бусдаас ашиг хонжоо хайдаггүй. Хэн нэгэн сайн сайхан зүйл эдэлж байгааг, эсвэл баян хүнийг харах үедээ тэд атаархдаг ч бусдын эд хөрөнгийг хулгайлах, булааж авах талаар хэзээ ч боддоггүй. Ийм төрлийн хүний харуулж буй зүйл аль талд хамаарах вэ? (Тэдний зан араншин, хүн чанарт.) Энэ нь тэдний хүн чанарт хамаарна. Энэ тал дахь тэдний хүн чанарын илрэл сайн уу, эсвэл муу юу? (Тэдний хүн чанар сайн, бас чигч шударга.) Үүнийг чигч шударга гэж хараахан үзэх боломжгүй; энэ нь зүгээр л тэд өчүүхэн ашиг хонжоо хайдаггүй, баячуудыг зусарддаггүй гэсэн үг юм. Тэд ийм зүйлд зөв хандаж чаддаг. Ийм төрлийн хүний хүн чанар ямар вэ? (Тэдний хүн чанар харьцангуй сайн.) Энэ бол бодитой дүгнэлт; тэдний хүн чанар харьцангуй сайн, өөрөөр хэлбэл зан араншны хувьд тэд харьцангуй ёс жудагтай, нэр төртэй байдаг. Хэдийгээр гэр бүлийнх нь гарал үүсэл ядуу, язгуур угсаагүй ч тэд ядууг басамжилж, баянд тал засдаггүй, мөн бусдаас ашиг хонжоо хайдаггүй. Өөр нэг төрлийн хүн бий: Тэд баян гэр бүлд төрсөн, эсвэл шүтлэггүй хүмүүсийн хэлдгээр “амандаа алтан халбага зууж төрсөн”. Тэд хэзээ ч идэх хоол, өмсөх хувцсанд санаа зовж байгаагүй, бүх зүйл тэдэнд бэлэн байдаг; ямар хоол идмээр байна, тэр нь гарт нь бэлэн байдаг. Тэдний гэр бүлийн нөхцөл байдал онцгой сайн ба эцэг эх нь тэдэнд маш сайн ханддаг. Энэ нь аль талд хамаарах вэ? (Энэ ч бас тэдний гэр бүлийн гарал үүсэлд хамаарна.) Хүний гэр бүлийн гарал үүсэл бол төрөлх нөхцөл байдал юм. Хэдийгээр ийм төрлийн хүн онцгой сайн гэр бүлийн гарал үүсэлтэй, эдийн засгийн нөхцөл байдал сайтай, идэх хоол, өмсөх хувцсанд санаа зовдоггүй, сайн сайхан зүйлсийг харж, ертөнцийн санал болгодог зүйлсийг эдэлж үзсэн ч гэсэн, бусадтай харилцахдаа өөрөөс нь илүү дээр, илүү чадвартай, эсвэл ямар нэгэн салбарт онцгой гарамгай, эсвэл хүмүүсийн дунд нэр хүндтэй хэн нэгнийг харвал атаархаж, тэднийг басамжлах арга олохын тулд тархиа гашилгадаг. Эдгээр илрэл нь аль талд хамаарах вэ? (Эдгээр нь завхарсан зан чанар болон хүн чанарын аль алинд нь хамаарна гэж би бодож байна.) Зөв байна. Эдгээр илрэл нь тэдний хүн чанар болон завхарсан зан чанарын аль алинд нь хамаардаг. Ийм төрлийн хүн өөрөөсөө илүү дээр хэн нэгнийг харах үедээ атаархаж, үзэн ядаж, тэднийг дарж, тарчлааж, гадуурхахыг хүсдэг; тэднээс илүү гарахыг хүсдэг. Хэрвээ тэдэнд зөвхөн ийм бодол төрдөг ч үйлдэл болгодоггүй бол тэд муу хүн чанартай хүн юм—тэдний хүн чанар ёрын муу юу? (Тийм.) Хэрвээ энэ ёрын муу хүн чанартаа үндэслэн, өөрөөсөө илүү дээр хэн нэгнийг харах үедээ эсэргүүцэж, ар хударгаар нь шүүж, тэр ч байтугай тэднийг дарахын тулд далд явуулга хийдэг бол эдгээр нь завхарсан зан чанарын тодорхой илрэлүүд юм. Энэ завхарсан зан чанарын мөн чанар юу вэ? Энэ бол харгис байдал юм. Эдгээр илрэл нь хүн чанар болон завхарсан зан чанарын аль алинд нь хамаардаг. Хэдийгээр ийм төрлийн хүний гэр бүлийн нөхцөл байдал сайн, тэд сайн идэж, хувцасладаг бөгөөд чи тэднийг ухааралтай, бусдад хүлцэнгүй ханддаг гэж бодож болох ч бусадтай харилцахдаа тэд үргэлж бусдаас ашиг хонжоо хайхыг хүсдэг, үргэлж хэтэрхий тооцоотой байдаг. Тэд бусадтай хамт хаа нэгтээ явахдаа хэн илүү их мөнгө үрсэн, хэн замын зардлыг төлсөн талаар нарийн тооцоо хийж, нэг ч илүү зоос зарцуулахыг хүсдэггүй. Бусадтай хамтран ажиллахдаа тэд үргэлж хэн илүү ихийг хийж, хэн бага хийснийг тооцоолдог ба үргэлж ажлаас хойш суух арга саам сэтгэж байдаг. Энэ нь аль талд хамаарах вэ? (Энэ нь тэдний хүн чанарт хамаарна.) Хүн чанарын аль талд вэ? (Аминч, өөдгүй байдалд.) Аминч, өөдгүй байдал, бусдаас ашиг хонжоо хайх дуртай байдал, ёс жудаг, нэр төргүй байдал—энэ нь тэдний зан араншинд хамаарна. Бусадтай харилцахдаа тэд тооцоотой байдаг бөгөөд олж авах ашиг нь ердөө нэг зоос байсан ч бусдаас ашиг хонжоо хайх дуртай байдаг, ашиг хонжоо олох боломж бүрийг хайдаг. Олон нийтийн эсвэл хувийн эх сурвалж байна уу, эсвэл хөгшин эсвэл залуу байна уу гэдгээс үл хамааран тэд хүн бүрээс ашиг хонжоо хайдаг. Хэн ч байсан тэд буцдаггүй, боломж гарах бүрт ашиг хонжоо хайдаг. Тэд бусадтай харилцах харилцаандаа онцгой нэхэл хатуу, тооцоотой байдаг. Жишээ нь, өнгөрсөн удаа чи тэднээс тусламж гуйсан бол одоо тэд чамайг өөрсдөд нь өртэй гэж боддог. Тэд чамаар хариу тус хүргүүлэхийн тулд улайран дайрдаг бөгөөд энэ нь тэдний чамд хүргэсэн тусаас ч илүү том тус байх ёстой; тэгж байж л тэд үүнийг шударга тохиролцоо гэж боддог. Энэ нь хэтэрхий тооцоотой байгаа хэрэг биш үү? (Тийм.) Энэ бол хэтэрхий тооцоотой, бусдад онцгой нэхэл хатуутай, маш заль мэхтэй байгаа хэрэг юм. Хэдийгээр тэд идэх хоол, өмсөх хувцсаар огт дутдаггүй, бүх талаараа бусдаас илүү дээр амьдралаар амьдардаг ч өмнө нь өөрсдийнх нь харж байгаагүй зүйлтэй хэн нэгнийг харах бүрдээ тэрийг нь жаахан ашиглаж, туршиж үзэхийг хүсдэг. Тэд бусдад байгаа юу ч бай өөрсдөд нь байх хэрэгтэй гэж боддог. Хэрвээ тэдэнд тухайн зүйл байхгүй бол тэд тавгүйтэж, дотор нь давчдаж, бүр хоолны дуршилгүй болж, унтаж чадахгүй байхдаа тулдаг; тухайн зүйлийг өөрсдөө эзэмшсэн үедээ л сэтгэл ханадаг. Энэ ямар төрлийн асуудал вэ? (Энэ ч бас хүн чанарын асуудал юм.) Эдгээр тодорхой илрэл нь тэдний төрөлх нөхцөл байдал бус, хүн чанарын асуудал юм. Төрөлх нөхцөл байдал гэж зөвхөн тэдний гэр бүлийн гарал үүсэл, тэдний эдэлж чадах гэр бүлийн нөхцөл байдлыг хэлдэг бол тэдний биеэ авч явах, аливааг зохицуулах арга барил нь хүн чанарт нь хамаардаг. Биеэ авч явах, аливааг зохицуулах хандлага, арга барил, сэдэл зэрэг тэдний харуулдаг зүйлс, илрэлүүд нь тэдний зан араншны асуудалд хамаардаг; энэ нь завхарсан зан чанарын түвшинд хараахан хүрдэггүй. Тэд аминч, нэхэл хатуутай, хэтэрхий тооцоотой, заль мэхтэй, бусдаас ашиг хонжоо хайх дуртай байдаг—эдгээр нь сайн хүн чанарын илрэл үү, эсвэл муу хүн чанарынх уу? (Эдгээр нь муу хүн чанарын илрэл.) Энэ нь бүгд дорд зан араншин, муу хүн чанарын илрэл юм. Муу хүн чанарын эдгээр илрэл бусдад харагдаж, мэдрэгддэг үү? (Тийм.)

Жишээ 2: Сайхан гадаад төрх ба өндөр боловсрол

Зарим хүн нүүрний зөв хэлбэртэй байдаг бөгөөд цоглог, илэрхийлэл сайтай том, тунгалаг, ухаалаг нүдтэй төрсөн байдаг. Тэд багаасаа л бусдын хайрыг татдаг байсан. Энэ нь аль талд багтах вэ? (Энэ нь тэдний гадаад төрхөд хамаарна.) Гадаад төрх нь төрөлх нөхцөл байдалд хамаарна, тийм үү? (Тийм.) Том нүд, нүүрний зөв хэлбэртэй байх, төрөлхийн сайхан гадаад төрхтэй байх давуу талтай байх—энэ нь завхарсан зан чанарын тал мөн үү? (Үгүй.) Энэ нь хүн чанарын асуудалд хамаарах уу? (Үгүй, хамаарахгүй.) Энэ нь хүн чанар юм уу завхарсан зан чанарт хамаарахгүй тул юуг ч өөрчлөх шаардлагагүй. Төрөлх нөхцөл байдал нь төрөлхийн байдаг; тэд ийм гадаад төрхтэй төрсөн, ямар нэгэн хиймэл сайжруулалт, өөрчлөлт хийлгээгүй. Тэд зүгээр л ийм хүмүүс. Хэдийгээр тэд төрөлхийн сайхан гадаад төрхтэй ч өдөр тутмын амьдралдаа төвөгтэй асуудалтай тулгарах үедээ үргэлж будилдаг, тэдгээрийг хэрхэн зохицуулахаа мэддэггүй. Тэдэнд бас хүмүүс, үйл явдал, аливааг ялган таних чадвар байдаггүй. Тэд хэнтэй нийлж болох, хэнээс зайлсхийх ёстойгоо тодорхой мэддэггүй. Тэд хэн ёрын муу болохыг, ямар хүмүүстэй нийлбэл асуудал үүсэж болзошгүйг мэддэггүй. Хорин хэдэн настайдаа тэд эдгээр зүйлийг мэддэггүй, бүр гуч, дөч хүрсэн ч, амьдралын тодорхой туршлагатай байсан ч мэддэггүй хэвээр байдаг. Хэдийгээр тэд том, илэрхийлэл сайтай нүдтэй ч оюун ухаан нь нэлээд будилуу байдаг. Энэ ямар төрлийн асуудал вэ? (Энэ нь тэдний төрөлх хэв чанарын асуудал уу?) Тэдний төрөлх хэв чанар тийм ч сайн биш. Бусадтай харилцаж, аливааг зохицуулахдаа тэд хэзээ ч зарчмыг олж чаддаггүй, янз бүрийн төрлийн хүмүүсийг нэвт харж чаддаггүй. Тэд үргэлж бусдад мэхлүүлж, луйвардуулж, тоглоом нь болдог. Ийм төрлийн хүний хэв чанар ямар вэ? (Тэдний хэв чанар харьцангуй муу.) Тэдний хэв чанар сайн биш. Илэрхийлэл сайтай нүдтэй байна гэдэг нь заавал мэргэн ухаантай гэсэн үг биш. Хэдийгээр төрөлх нөхцөл байдлын хувьд сайхан гадаад төрхтэй ч тэдний хэв чанар тийм ч сайн биш байдаг. Гэхдээ нэг зүйл бий: Сургуульд байхдаа тэд сурах бичгийн мэдлэг эзэмшихдээ гарамгай байсан; тэд уран зохиолыг хурдан цээжилж чаддаг байсан, мөн математик, физик, хими, эсвэл шинэ хэл сурахдаа тухайн хичээлийг хурдан ойлгодог байв. Тэд саадгүй их сургуульд орж, магистрын зэрэг хөөцөлдөж, доктор болсон. Энэ юунд багтах ёстой вэ? Энэ нь тэдний сайн хэв чанарт багтаж чадах уу? (Үгүй.) Тэгвэл энэ нь юунд багтах вэ? (Энэ нь тэдний давуу тал буюу тэдний төрөлх нөхцөл байдалд багтана.) Зөв байна. Ийм төрлийн хүн суралцах, мэдлэг олж авах, академик хичээлд гарамгай байдаг. Тэд сурах бичгийн мэдлэг болон мэргэжлийн ур чадвар, технологи, эсвэл математик, физик, химийн томьёо, дүрэм журамтай холбоотой талууд гэх мэт онолын болон дүрэм журамд суурилсан зүйлсийг хурдан ойлгож, бас маш сайн санадаг. Ийм төрлийн хүн эдгээр зүйлийг сурахдаа гаргууд бөгөөд үүнд онцгой авьяастай байдаг. Тэд эдгээрийг хараад л ойлгож чаддаг, ялангуяа шалгалт өгөх, асуултад хариулахдаа гарамгай байдаг; асуултад хариулах тухайд тэд үүнийг хялбархан хийдэг—энд л тэд давуу талаа хамгийн сайн ашиглаж чаддаг. Ийм төрлийн хүн мэдлэгийн далайд загас мэт байдаг гэж хэлж болно. Эдгээр илрэл тэдний хэв чанарыг төлөөлдөг үү? (Үгүй.) Эдгээр нь зөвхөн тэдэнд онцгой давуу тал байгааг л илтгэдэг. Ийм төрлийн хүн мэдлэгийн салбарт онцгой гарамгай гүйцэтгэл харуулж, энэ салбар дахь давуу тал нь онцгойрч байгааг хүмүүст харуулдаг. Тэдэнд ийм давуу тал байгаа учраас, мөн тодорхой амжилтад хүрсэн учраас—магистр, докторын зэрэг хамгаалж, өндөр боловсрол эзэмшсэн учраас—бусад хүмүүсийн дунд тэд өөрсдийгөө мэдлэгтэй хүмүүс, эрдэмтэд, өндөр түвшний сэхээтнүүд гэж үздэг. Тэд хэдий чинээ олон ном уншина, төдий чинээ өөрсдийгөө нэр хүндтэй, бусдаас давуу хүн гэж, харин бусад бүх хүнийг эгэл жирийн, мэдлэггүй, өөрсдийнх нь оюун ухааныг ойлгож, нэвт харж чадахгүй, өөрсөдтэй нь нэг түвшнийх биш гэж боддог. Үүний үр дүнд тэд ихэвчлэн өөрсдийгөө бусдаас давуу гэж мэдэрч, өөрсдийгөө онцгой, ер бусын гэж тооцдог. Энэ ямар илрэл вэ? (Завхарсан зан чанар.) Завхарсан зан чанарын аль тал вэ? (Биеэ тоосон.) Тэдний биеэ тоосон завхарсан зан чанар нь тэднийг өндөр боловсрол эзэмшсэнийхээ дараа олон нийт, нийгмийн бүх давхаргын хүмүүсийг бүр ч илүү дорд үзэхэд хүргэдэг. Эрдмийн зэрэг, дипломтой учраас Бурханд итгэснийхээ дараа тэд чуулганд үргэлж эцсийн шийдвэрийг гаргахыг хүсэж, удирдагч болохыг эрмэлздэг. Сонгууль болох бүрд өөрсдийгөө сонгогдоно гэж найддаг. Хэрвээ сонгогдохгүй бол сөрөг болж, найдваргүй хэмээн өөрийгөө гаргуунд нь гаргадаг. Удирдагч, ажилчид юу ч хэлсэн, тэд сонсохыг хүсдэггүй, үгийг нь сөрөхийг хүсдэг. Тэдэнд ямар ч үүрэг даалгасан, тэд уг даалгаварт эгдүүцэж, хөшигний ардаас шүүдэг. Тэд зүрх сэтгэлдээ: “Чи нэг их мэдлэггүй. Үг чинь логикгүй. Зүрх сэтгэлийнхээ угаас би чамайг чуулганы удирдагчийн хувиар чинь дорд үздэг. Би чамд бууж өгөхөөс татгалзаж байна! Өөрийгөө надаас дээр гэж битгий бод. Харьцуулаад үзье—хэн нь илүү чадвартайг харцгаая. Хэн нь илүү олон Бурханы үгийг цээжээр уншиж, хэн нь илүү их ойлголт хуваалцаж чадахыг харцгаая. Хэрвээ чиний нөхөрлөл минийх шиг сайн биш бол би чамд бууж өгөхөөс татгалзаж байна! Хэдийгээр чи удирдагчаар сонгогдсон ч надаас шаардсан бүхнийг чинь би сонсож, хэрэгжүүлж, дуулгавартай дагах шаардлагагүй!” гэж боддог. Энэ ямар илрэл вэ? (Завхарсан зан чанар.) Энэ бол завхарсан зан чанарын тодорхой илчлэл юм. Энэ нь хүн чанарт хамаарах уу? Ийм төрлийн хүн төрөлхийн давуу талтай бөгөөд энэ суурин дээрээ өргөн хүрээнд суралцаж, их мэдлэг олж авч, нийгэмд байр суурьтай болдог учраас тэд өөрсдийгөө бусдаас давуу, цор ганц гэж мэдэрч, бусад бүх хүнээс дээгүүр байр сууринаас ярьж, эзэрхэг авирлахыг хүсдэг; хүмүүсийн дунд тэд үргэлж манлайлагч байж, бусдад үгээ сонсгохыг хүсдэг—ийм төрлийн хүний мөс чанар, эрүүл ухаанд асуудал байна уу? (Тийм ээ, байна.) Энэ нь ямар төрлийн асуудал вэ? Давуу тал нь суралцах замаар өндөр боловсрол эзэмших явдлыг тэдний хувьд маш хялбар болгосон. Энэ давуу тал өөрөө асуудал уу? Давуу тал өөрөө завхарсан зан чанарын нэг тал уу? Энэ нь муу хүн чанарын илрэл үү? (Үгүй.) Гэсэн ч тэдэнд ийм давуу тал байгаа учраас тэд маш их мэдлэг олж авч, өндөр боловсрол эзэмшсэн нь байр суурийн талаарх нийгмийн үнэлгээ, тодорхойлолттой нийцдэг. Энэ нь өөрсдийгөө чуулганд эцсийн шийдвэрийг гаргаж, ямар ч бүлэг хүмүүсийн дунд элит байж, бусад бүх хүнээс дээгүүр байх ёстой гэж тэднийг бодоход хүргэсэн. Ийм хүн чанарт ямар нэгэн эрүүл ухаан байна уу? Ийм хүн чанар сайн уу? (Тэдний хүн чанар сайн биш.) Тэдний хүн чанар ямар талаараа сайн биш вэ? (Тэдэнд эрүүл ухаан, мөс чанар байхгүй; тэд үргэлж бусдаас дээгүүр байхыг хүсдэг.) Үргэлж бусдаас дээгүүр байхыг хүсэх нь нэг талаараа завхарсан зан чанараас үүдэлтэй. Өөрөөр хэлбэл, хүн чанарын өнцгөөс харвал энэ нь бага зэрэг ичгүүргүй хэрэг биш үү? (Тийм.) Бурханы гэр бол нийгэм биш. Бурханы гэр удирдагчдыг сонгохдоо боловсролын зэргийг харьцуулдаг уу? (Үгүй.) Бурханы гэр удирдагчдыг сонгохдоо юунд үндэслэдэг вэ? Үнэн-зарчимд үндэслэдэг, тийм биз дээ? (Тийм.) Бурханы гэрт удирдагчдыг сонгох нь хэн илүү өндөр боловсролтойд бус, харин үнэн-зарчимд үндэслэдэг. Тэд удирдагчдыг сонгох зарчмыг мэддэг үү? Тэд мэддэг ч эдгээр зарчмыг ердөө л хүнд суртлын мэдэгдэл, хоосон онол мэт үзэж, өдөр тутмын амьдралд хэрхэн хэрэгжүүлж, ашиглахаа мэддэггүй. Тэд зөвхөн өндөр боловсролтой хүмүүс л сайн хэв чанартай, үнэнийг ойлгож, бусдыг удирдаж чадна гэх санааг байнга тараадаг. Тэд өндөр боловсролтой, тодорхой хэмжээний мэдлэгтэй, нийгмийн байр суурьтай учраас Бурханы гэр нийгэмтэй адилхан ажилладаг гэж бодон, мэдлэг, өндөр боловсролоо хөрөнгө болгон ашиглаж Бурханы гэрт эцсийн шийдвэрийг гаргах гэж оролддог. Тэд Бурханы гэрт удирдагчдыг сонгох зарчмыг хүмүүсийг харах, аливааг зохицуулах өөрсдийн арга барил, мөн нийгмийн байр суурь, зэрэг зиндааны талаарх өөрсдийн хандлага, өнцөг, үзэл бодлоор орлуулахыг хүсдэг. Энэ нь эрүүл ухаан байхгүй байгаа хэрэг биш үү? (Тийм.) Эрүүл ухаан байхгүй байгааг өөрөөр юу гэж тодорхойлж болох вэ? (Ичгүүргүй байх.) Энгийнээр хэлбэл, энэ нь ичгүүргүй байдал юм; өөрөөр хэлбэл, ийм төрлийн хүний ухаалаг байдал маш муу. Чи харж байна уу, хэдийгээр тэд дээд боловсрол гэгчийг эзэмшиж, олон ном уншсан ч тэдгээр ном, эсвэл ямар ч багш, сурган хүмүүжүүлэгч тэдэнд эрүүл ухаантай байхын тулд хэрхэн үйлдэхийг хэзээ ч зааж өгөөгүй. Номоос олон зүйл сурсныхаа дараа тэд оронд нь өөрсдийгөө хөрөнгө олж авсан, эгэл жирийн хүмүүсээс давуу гэж мэдэрдэг. Хэдийгээр тэдний давуу тал нь сөрөг зүйл биш, төрөлх нөхцөл байдал боловч энэ давуу тал нь нэгэн тодорхой үр дагаварт амархан хүргэдэг—энэ нь тэднийг биеэ тоосон, ихэрхүү болгож, эрүүл ухаанаа алдаж, улайм цайм увайгүй, ичгүүргүй болоход хүргэдэг. Олон ном уншиж, их мэдлэг олж авсан ч тэд “ичгүүр” гэдэг үгийн утгыг ойлгодоггүй. Тиймээс тодорхой боловсрол эзэмшсэнийхээ дараа тэд үүнийгээ хаа сайгүй гайхуулах хөрөнгө болгон ашигладаг бөгөөд Бурханы гэрт байр суурь олж авч, эцсийн шийдвэрийг гаргахын тулд үүнийгээ ашиглахыг хүсдэг. “Би өндөр боловсролтой, юмыг хурдан сурдаг, энэ нь би хэв чанар сайтай гэсэн үг. Түүгээр ч зогсохгүй, би гүн гүнзгий мэдлэгтэй, ертөнцийг их үзсэн, гүйлгээ ухаантай тул бусдыг удирдах шалгуур хангасан” гэж тэд боддог. Тэдний мэдлэг, давуу тал бол үнэн юм гэсэн далд утга үүнд бий. Энэ бүгд эрүүл ухаангүйн илрэл юм. Эрүүл ухаангүй ийм төрлийн хүнд ёс жудаг байдаг уу? Тэдэнд нэр төр байдаг уу? (Байхгүй.) Ёс жудаг, нэр төргүй байх—энэ нь сайн хүн чанарын илрэл үү, эсвэл жигшүүртэй, өөдгүй хүн чанарынх уу? (Энэ бол жигшүүртэй хүн чанарын илрэл.) Ийм хүмүүс сайн хүн чанаргүй байдаг. Тэдний хамгийн их нандигнадаг зүйл бол боловсрол, нийгмийн байр суурь, хувийн үнэ цэн, зэрэг зиндаа нь юм. Эдгээрийг хөрөнгөө болгосноор тэд туйлын биеэ тоосон, ихэрхүү байдаг бөгөөд эцсийн шийдвэрийг гаргахыг хүсдэг. Энэ бол жигшүүртэй хүн чанарын илрэл юм. Энэ асуудал хоёр талыг хамардаг: Нэг нь тэдний хүн чанарт, нөгөө нь тэдний завхарсан зан чанарт хамаарна. Асуудлыг харах тэдний өнцөг болон асуудлыг зохицуулах хандлага, үзэл бодол нь тэдний хүн чанарт хамаардаг. Ийм төрлийн хүн чанар нь тэднийг тодорхой нэг үйлдэл, илрэл, харуулдаг зүйлсийг хөгжүүлэхэд хүргэдэг бөгөөд эдгээр нь завхарсан зан чанарын илэрхийлэл юм.

Жишээ 3: Дуу цөөтэй харагдах

Зарим хүн төрөлхийн яриасаг биш байдаг; багаасаа л тэд их ярих дургүй байдаг. Бусадтай харилцахдаа энгийн, товчхон үгээр ярьдаг бөгөөд өөрсдөд нь олон зүйл тохиолдох үед тэдэнд нэг их олон юм бодогддоггүй, бодсоноо илэрхийлэх хэл яриа ч их байдаггүй. Хэдий тэд өөрсдийгөө илэрхийллээ ч гэсэн, маш энгийнээр илэрхийлдэг. Энэ ямар төрлийн асуудал вэ? (Энэ бол тэдний зан төлөвтэй холбоотой асуудал.) Энэ бол тэдний зан төлөвийн асуудал, төрөлх нөхцөл байдлынх нь нэг хэсэг юм. Тэд угаас дуу цөөтэй зан төлөвтэй. Тэд энгийн хэл яриа ашигладаг, тийм нарийн төвөгтэй бодолтой байдаггүй бөгөөд бусадтай харилцахдаа ярихаас цааргалдаг. Цуглааны үеэр үнэнийг нөхөрлөхөд тэд бусдын ярихыг л зөвхөн сонсдог, бусдыг ярьж дууссаны дараа энгийн хариулт өгч чадвал тэр нь аль хэдийнээ нэлээд сайн хэрэг байдаг. Хэрвээ чи тэднээс “Энэ талаарх чиний ойлголт юу вэ?” гэж асуувал тэд “Миний ойлголт чинийхтэй төстэй” гэж хэлнэ. Хэрвээ чи тэднээс тодорхой хэлэхийг хүсвэл тэд “Би чамтай адилхан бодож байна” гэж хэлнэ, тэгээд тэдэнд өөр хэлэх зүйл байдаггүй. Энэ бол зүгээр л тэдний зан төлөв; хэрвээ чи тэднээс илүү ихийг хэлэхийг хүсвэл тэдэнд хэлэх зүйл байдаггүй. Энэ бол тэдний төрөлх нөхцөл байдлын нэг хэсэг юм. Гаднаа нэг их хэлэх зүйлгүй, ихэвчлэн дуу цөөтэй мэт харагддаг ч далдуур хов жив сонирхох дуртай өөр нэг төрлийн хүн байдаг бөгөөд тэд: “Нөгөө-хэн ах, эсвэл эгч аль хариулгын бүсийнх вэ? Түүнийг Бурханд найман жил итгэсэн гэж би сонссон—тэр ер нь удирдагч байсан уу? Тэр хэдэн настай вэ? Тэр салсан, бас хүүхэдтэй гэдэг нь үнэн үү?” гэх мэт зүйл хэлдэг. Энэ ямар төрлийн илрэл вэ? Өнгөн дээрээ тэд их ярьдаггүй бөгөөд олон нийтийн газар ярих дургүй байдаг. Тэдний хэл яриа тийм ч баялаг биш бөгөөд бусадтай хэвийн харилцах үг хэл дутмаг байдаг. Гэсэн хэдий ч бусад зүйлийн тухайд тэдэнд хэлэх зүйл мундахгүй их байдаг ба үргэлж бусдын талаар шалгаах дуртай байдаг, тухайлбал: “Тэр хүн давхраа хийлгэсэн үү? Арьс нь ямар цагаан юм бэ—гоо сайхны салоноор байнга үйлчлүүлдэг юм уу?” эсвэл “Нөгөө-хэн үргэлж хамгийн сүүлийн үеийн компьютер ашигладаг, хувцас нь бүгд брэндийнх, нэлээд үнэтэйг би харсан. Гэр бүл нь чинээлэг юм уу? Гэр бүл нь ямар бизнес хийдэг юм бэ? Аав нь албан тушаалтан юм уу?” гэх мэт зүйл хэлдэг. Эдгээр илрэл ямар асуудалтай холбоотой вэ? (Эдгээр нь тэдний хүн чанарын асуудалтай холбоотой.) Хов жив сонирхох дуртай байх, хувийн аар саар асуудлын талаар мэдээлэл цуглуулах, бусдын хэрэг явдлын талаар чалчих дуртай байх—эдгээр нь хүний хүн чанартай холбоотой илрэл юм. Эдгээр илрэл сайн уу? (Үгүй.) Эдгээр нь ямар талаараа сайн биш вэ? Эдгээр нь хүн чанарын ямар асуудалтай холбоотой вэ? Тэд хэнийг ч хорлож, тарчлаагаагүй, эсвэл бусдын эрх ашгийг хохироогоогүй байхад яагаад эдгээр илрэлийг муу гэж үздэг вэ? (Тэд үргэлж бусдын хэрэг явдлын талаар мэдэхийг хүсэж, ар хударгаар нь бусдын хэрэгт байнга хошуу дүрдэг. Тэдний хүн чанарын эрүүл ухаанд асуудал байна.) Энэ нь тэдний хүн чанарын эрүүл ухаантай холбоотой. Хэрвээ тэд илэн далангүй, шуудхан: “Хэн-ах аа, та хэдэн настай вэ?” гэж асуувал энэ нь хүн чанарын хэвийн илрэл байх уу? (Тийм.) Ингэж асуух нь ил тод, шударга хэрэг биш үү? Энэ нь зүй зохистой биш гэж үү? (Тийм.) Тэгвэл яагаад зарим хүн холбогдох хүмүүсээс нь шууд асууж, эсвэл шууд хэлдэггүй юм бэ? Яагаад тэд бусдын ар хударгаар далд явуулга хийхэд хүрдэг вэ? Хэрвээ аливаа нэг сэдвийн талаар биечлэн асууж, ярилцаж болох бол түүнийг ил тод хөндөх хэрэгтэй. Яагаад бусдын ар хударгаар нууцхан шивнэлддэг юм бэ? Энэ нь биеэ авч явах, аливааг зохицуулах тодорхой хандлага, арга барилтай холбоотой хэрэг биш үү? Ийм хандлага, арга барил сайн уу? (Үгүй.) Яагаад ийм хандлага, арга барилыг сайн гэж үздэггүй вэ? Юмыг нууцаар лавлан асуух дуртай энэ хүмүүс бусдын хувийн нууцыг ухаж төнхөж, ар хударгаар нь хүмүүсийг шинжих дуртай байдаг уу? (Тийм.) Яагаад тэд ар хударгаар нь хүмүүсийг шинжих дуртай байдаг вэ? Хэрвээ тэдэнд асуулт байгаа бол яагаад шууд асуудаггүй юм бэ? Нүүр тулан асуухад хэцүү байдаг юм уу? Тэдэнд шууд асуух нь амар биш, эсвэл боломжгүй мэт санагддаг тул бусдын ар хударгаар лавлан асуудаг. Ийм учраас л тэд ингэж авирладаг биш үү? (Тийм.) Үнэндээ зарим зүйлийг шууд асууж болно, тухайлбал, хэн нэгнээс: “Та Бурханд хэдэн жил итгэсэн бэ? Та коллежид сурсан уу? Таны боловсролын түвшин ямар вэ? Та хэдэн настай вэ?” гэх мэт асуулт асуух. Эдгээрийг бүгдийг нь нүүр тулан асууж болно. Хэрвээ зарим хүн чамд хэлэхийг хүсэхгүй байвал битгий асуу, мөн ар хударгаар нь ч битгий лавла. Хэрвээ чи тэднийг тодорхой нэг зүйлээ чамтай хуваалцахыг хүснэ гэж бодож байвал, эсвэл та хоёр танил бөгөөд тэд чамд юмаа ярих хэмжээний итгэдэг бол чи тэднээс шууд асууж болно. Яагаад заавал ар хударгаар нь лавлах гэж хаа сайгүй явдаг юм бэ? Ингэх үнэхээр шаардлагатай юу? Энэ нь нэлээд өөдгүй санагдахгүй байна уу? Нөгөө хүн нь өөрсдөд нь хэлэхгүй байх вий гэж айдаг учраас энэ хүмүүс шууд асууж зүрхэлдэггүй. Гэвч тэд эдгээр зүйлийг мэдэж, олж мэдэхийг маш их хүсдэг. Хэрвээ олж мэдэхгүй бол дотор нь давчдах боловч мэдээлэл олж авмагцаа үнэт эрдэнэ олж авсан мэт дотор нь уужирдаг. Тэд ямар төрлийн хүмүүс вэ? Бусдын хувийн хэрэг явдал юм уу хувийн мэдээллийг лавлан асууж, олж авахаас таашаал авдаг—ийм хүмүүс хов жив хөөцөлдөж, бусдыг шүүх хандлагатай байдаг, тийм биз дээ? (Тийм.) Хэрвээ чи нөгөө хүнээ асуултад чинь хариулахыг хүснэ гэж итгэж байвал чи тэднээс асууж, эдгээр зүйлийг шууд олж мэдэж болно. Хэрвээ нөгөө хүнд чиний зарим асуулт дэндсэн, чиний асуух ёстой зүйлээс хэтэрсэн мэт санагдаж, чамд хариулахаас татгалзвал тэр нь байх л хэрэг юм. Хэрвээ тэд чамд хариулахыг хүсэхгүй, эсвэл зарим нэг зүйлийг чамайг мэдээсэй гэж хүсэхгүй байвал ар хударгаар нь ч бас битгий лавла. Хэрвээ чи бусдын мэдээлэл, эсвэл хувийн хэрэг явдлыг мэдэхээр зүтгэсээр байвал, нэгдүгээрт, тэд чамайг хардаж эхэлнэ: “Чи яагаад эдгээр зүйлийг мэдэхийг хүсээд байгаа юм бэ? Яагаад миний ар хударгаар миний талаар олж мэдэхийг оролдоод байгаа юм бэ? Чи намайг хянах, тарчлаах, эсвэл худалдах гээд байгаа юм уу?” Энэ бол нэг тал нь. Өөр нэг зүйл гэвэл, чамд бусдын талаар мэдэх ямар шаардлага байна вэ? Чамд тэдний талаар мэдэх ямар эрх байгаа юм бэ? Чи хүн бүрийн талаар мэдээлэл цуглуулахыг хүсдэг юм уу? Чи бүх зүйлийг мэдэх ёстой юм уу—чи мэдээлэл цуглуулах чиглэлээр мэргэшсэн юм уу? Энэ чиний ажил юм уу? Бурханы гэр хэнд ч ийм даалгавар өгөөгүй. Хэрвээ чи байнга бусдын хувийн хэрэг явдлыг лавлан асууж, чамайг мэдээсэй гэж хүсдэггүй зүйлсийг нь лавлаад байвал чи хүмүүст маш ядаргаатай санагддаг болно. Бусдад ядаргаатай санагддаг хүний хүн чанар ямар байх вэ? Хамгийн наад зах нь, энэ хүн ичгүүргүй. Шүтлэггүй хүмүүс ийм хүнийг юу гэж нэрлэдэг вэ? Увайгүй өөдгүй амьтан. Тэдний хүн чанар өөдгүй, тэдэнд нэр төр байдаггүй, тэд бүх зүйлийг лавлан асуухыг хүсэж, биеэ зүй зохисгүй авч явдаг. Тэд ийм байдаг биш үү? (Тийм.) Ийм төрлийн хүний хүн чанар сайн байдаг уу, эсвэл муу байдаг уу? (Тэдний хүн чанар муу байдаг.) Тэдний хүн чанар хамгийн наад зах нь сайн биш байдаг. Энэ бол сайн хүн чанаргүй гэдэг ангилалд багтдаг нэг илрэл юм—биеэ зүй зохисгүй авч явж, үргэлж далд явуулга хийх. Өнгөн дээрээ тэд чамд эелдэг, хүндэтгэлтэй, боловсон хандаж, биеэ авч явахдаа хүмүүжилтэй, зүй зохистой мэт харагддаг. Гэвч тэд чиний нас, гэр бүлийн гарал үүсэл болон бусад талын талаар ил тод хэлэлцэж, чамаас шууд асуухын оронд ар хударгаар чинь далд явуулга хийж, асууж лавладаг. Бусадтай харилцаж, ярилцахдаа тэд илэн далангүй, шуудхан байдаггүй; оронд нь хүмүүсийн ар хударгаар үргэлж далд явуулга хийж, гэрэлд гаргаж боломгүй зүйлс хийдэг. Тэд байнга бусдын хувийн хэрэг явдал болон бусад хүн юу бодож байгааг эргэцүүлж, үргэлж тийм зүйлсэд санаагаа чилээдэг. Ийм төрлийн хүний хүн чанар сайн биш бөгөөд ямар ч бүлэгт ийм хүмүүст хүн бүр дургүй байдаг. Хүмүүс чамайг хувийн зүйлсийг нь мэдээсэй гэж хүсдэггүй, эсвэл чамаас ямар нэг зүйл нуудагтаа биш; харин чиний хүн чанар, биеэ авч явах, аливааг зохицуулах арга барил чинь бусдын дургүйг хүргэдэг. Хүмүүс чамд дургүй байдгийн шалтгаан нь чиний биеэ авч явах, аливааг зохицуулах арга барил бага зэрэг олиггүй; чиний ашигладаг арга мэх зүй зохистой, ил тод байхын оронд өөдгүй, жигшүүртэй байдаг. Зарим хүн бусадтай нүүр тулан харилцахдаа ямар ч асуудалгүй мэт харагддаг ч ар хударгаар нь үргэлж нууцхан зүйлс хийдэг. Бусдыг холдох үед тэд хэнтэй чатлаж, юуны талаар ярилцаж, өдрийн тэмдэглэлдээ юу бичиж, ямар ойлголттой байгааг нь харахаар компьютерыг нь хурдан нээдэг. Заримдаа хэн нэгний компьютер нууц үгтэй байвал тэд: “Чи компьютерынхоо нууц үгийг сольсон уу? Би сая өөрийнхийгөө 1234567 болгож сольсон, магадгүй чи ч бас өөрийнхийгөө солих хэрэгтэй байх” гэж хэлэн аргалж мэдэхийг оролддог. Ингэж хэлэхийн зорилго юу вэ? “Би чамд нууц үгээ хэлж байна—чи ч бас надад өөрийнхийгөө хэлэх хэрэгтэй, тэгвэл надад чиний компьютерыг шалгах боломж гарна”. Зарим хүн бүр бусдыг эзгүй үед цүнх, эд зүйлийг нь ухаж төнхөж зүрхэлдэг. Жишээлбэл, хэрвээ тэд хэн нэгнийг шинэ чихэвч зүүсэн байхыг хараад дууны чанар нь ямар байгааг мэдэхийг хүсвэл, тухайн хүнийг эзгүй үед чихэвчийг нь авч сонсохоор зүрхэлж магадгүй. Хэрвээ чи тэр хүний чихэвчийг зээлэхийг ил тод гуйж, тэр зөвшөөрвөл чи бүрэн эрхтэйгээр сонсож үзэж болно. Хэрвээ тэр зөвшөөрөхгүй бол чи сонсож үзэх ёсгүй. Энэ нь үүнийг зохицуулах зүй зохистой арга биш гэж үү? Бусад нь зөвшөөрсөн ч бай, үгүй ч бай, чи ар хударгаар нь биш, харин тэдний нүдэн дээр ил тод зохицуулах ёстой. Ийм төрлийн хүн зүгээр л ингэж чаддаггүй—тэд үргэлж далд явуулга хийдэг. Ямар хэмжээнд хүртэл вэ? Чамайг холдонгуут тэд тэр даруй чиний эд зүйлсийг ухаж, сүнслэг үйл ажиллагааны тэмдэглэлдээ юу бичсэнийг чинь шалгаж, ямар нэг зүйл орхигдуулахаас айн хурдан хуулж авдаг. Өнгөн дээрээ тэд үнэнийг хүсэмжилдэг мэт харагддаг ч хөшигний ар дахь үйлдэл нь жигшүүртэй байдаг. Тэд чамайг шинэ компьютер худалдаж авахыг харах үедээ атаархдаг. Гаднаа тэд шинэ компьютерыг чинь гоё, хурдан байна гэж хэлдэг ч дотроо “Хурдан гэнэ ээ? Хэзээ нэгэн цагт эвдрээсэй!” гэж боддог. Нэг өдөр чи шинэ компьютероо сайн ажиллахгүй, удаан байна гэж дурдахад тэд нууцхан баярлаж: “Шинэ компьютер чинь эвдэрсэн бол хохь чинь! Би бүр ашиглаж ч үзээгүй байхад, чи ч бас ашиглаж чадахгүй байх нь дээр!” гэж боддог. Тэдний оюун ухаан гэрэлд гаргаж боломгүй өөдгүй, жигшүүртэй бодлоор дүүрэн байдаг. Зарим хүн хэн нэгэнд сайхан хувцас байхыг хараад өөрсдөө ч бас өмсөж үзэхийг хүсдэг. Гэвч тэд шууд асуухын оронд тэр хүнийг эзгүй үед нууцаар өмсөх боломжийг хүлээх л хэрэгтэй болдог. Тэд толинд өөрсдийгөө харж, гоё харагдаж байна гэж боддог ч нөгөө хүнийхээ буцаж ирж яваа хөлийн чимээг сонсмогцоо хурдан тайлж, байранд нь буцааж тавьдаг. Хэдийгээр ийм төрлийн хүний далд явуулга болон аливааг зохицуулах арга барил нь завхарсан зан чанартай холбоогүй, эсвэл завхарсан зан чанар шиг ноцтой биш байж болох ч тэдний биеэ авч явах, аливааг зохицуулах хандлага болон хүмүүстэй харьцах арга барил нь нэлээд ой гутам, жигшмээр байдаг бөгөөд энэ нь тодорхой хэмжээнд бусдын хэвийн амьдралд нөлөөлдөг. Тиймээс ийм төрлийн хүний хүн чанарт ноцтой асуудал байна гэж хэлж болно. Хэр ноцтой вэ? Тэд биеэ авч явахдаа зүй зохисгүй, хөшигний ард олон далд явуулга хийдэг, асуудлыг зохицуулах арга барил нь олиггүй, жигшүүртэй байдаг. Тэд үргэлж нууцлаг байдаг; тэд хэзээ ч аливааг ил тод хийдэггүй, үргэлж хүмүүсийн ар хударгаар хийдэг. Бусдыг эзгүй үед, анхаарахгүй байх үед, эсвэл хийж байгаа зүйлийг нь хэн ч харж, олж илрүүлж чадахгүй үед тэд сэмхэн үйлдэл хийдэг. Ийм төрлийн хүний хүн чанар сайн биш. Тэд үргэлж харанхуй буланд, харанхуй уур амьсгалд нуугдан амьдарч, гэрэлтэй, эсвэл бусад хүнтэй нүүр тулж чаддаггүй. Тэдний хүн чанар өөдгүй, жигшүүртэй. Тэдний өөдгүй хүн чанарын эдгээр илрэл нь зөн совингийнх уу? (Үгүй.) Тэд бусдын нүдэн дээр аливааг хийхээс ичдэг; тэд ар хударгаар нь хийхийг илүүд үздэг бөгөөд бусдын ар хударгаар үйлдэх үедээ ямар ч биеэ барих байдал харуулдаггүй. Энэ нь тэдний зан төлөвтэй ямар нэгэн холбоотой юу? (Үгүй.) Хэрвээ чи эдгээр далд явуулга, эсвэл хүн чанартаа тэдний харуулж, амьдран харуулдаг зүйлс нь завхарсан зан чанарын тодорхой нэг талтай холбоотой гэж хэлбэл энэ нь үнэн зөв биш байх болно. Гэвч тэдний далд явуулга тасардаггүй. Өнгөн дээрээ тэд ямар ч ноцтой алдаа гаргаагүй мэт санагддаг, чуулганаас тэдэнд үүрэг даалгахад ихэнхдээ тэд бүх сэтгэлээ зориулж, дуулгавартай байдаг; гаднаа тэд бүр нэлээд зүй зохистой мэт харагддаг. Гэвч хөшигний ард байдал өөр байдаг—яг л хулгана шиг, хэн ч харахгүй байхыг мэдүүтээ тэд далд явуулга хийж, элдэв зүйл сэдэж эхэлдэг. Энэ хүмүүс яг л хулгана шиг биш гэж үү? Бодоод үз дээ—хэрвээ тэдний хүн чанар, бусадтай харилцаж, аливааг зохицуулах арга барил нь ийм бол, хэрвээ тэдний хүн чанарын ёс суртахууны зан араншин ийм төрлийн бөгөөд тэдэнд ийм төрлийн хүн чанар-мөн чанар байдаг бол тэд Бурханд болон үнэнд хэрхэн ханддаг вэ? Тэд Бурханд болон үнэнд хүмүүст ханддаг шигээ ханддаг уу? (Тийм.) Тэд бас хөшигний цаана явуулга хийдэг, тийм биз дээ? Тэд удирдагч, ажилчдын хяналтаас зайлсхийхийн тулд боломжтой бүх аргыг туршиж үздэг бөгөөд тэдний нүдэн дээр нэг өөр, ар хударгаар нь бас нэг өөр авирладаг. Тэд Бурханы шинжилтийг хүлээн авдаггүй, зүрх сэтгэлийнхээ гүнд үнэнийг ч хүлээн авдаггүй. Бурханы үг юу ч гэж хэлсэн хамаагүй, тэд өөрсдийнхөөрөө хандаж, зарим нэг далд явуулга хийн, зарим зүйлийг нүд хуурч хийдэг тул гаднаас нь хэн ч ямар ч асуудал, буруу үйлийг олж хардаггүй. Гаднаа тэд ямар ч буруу зүйл хийдэггүй мэт, үнэнийг хэрэгжүүлж байгаа мэт харагддаг ч хөшигний ард тэд аль хэдийнээ далд явуулгаа хийсэн байдаг, буруу үйл нь хэнд ч мэдэгдэхгүйгээр нууцаар аль хэдийнээ үйлдэгдсэн байдаг. Тэд Бурханы шинжилтэд итгэдэггүй, хүлээн авдаггүй, тиймээс тэд үнэнийг хүлээн авдаггүй. Энэ нь юутай холбоотой вэ? Энэ нь завхарсан зан чанартай холбоотой. Тэд Бурхан, үнэн болон үүрэгтээ ийм хүн чанар, мөн бусадтай харилцаж, аливааг зохицуулах ийм арга барилаар хандах үед тэдний харуулдаг хүн чанарын тодорхой илрэлүүд нь завхарсан зан чанартай холбоотой. Эдгээр завхарсан зан чанарт юу багтдаг вэ? Хамгийн наад зах нь, ов мэхтэй байдал багтдаг. Хэрвээ тэдний үйлдэл бүр ч нууцлаг, мэхлэмтгий байвал энэ нь юутай холбоотой вэ? (Энэ нь хорон муу байдал руу даамжирдаг.) Энэ нь тэдний завхарсан зан чанар дахь ов мэхтэй байдал болон хорон муу байдалтай холбоотой. Түүнчлэн, зүрх сэтгэлийнхээ гүнд тэд үнэн болон Бурханы шинжилтийн талаар үргэлж эргэлзээ тээдэг. Энэ нь тэдний дотор гүн гүнзгий суусан байдаг. “Хөшигний ард миний юу хийдгийг хэн ч мэдэхгүй. Би Бурханыг хаана ч хараагүй, тиймээс Бурхан ч бас гарцаагүй мэдэхгүй—би л мэднэ” гэж тэд боддог. Энэ нь бас завхарсан зан чанартай хамаатай хэрэг биш үү? Энэ нь завхарсан зан чанарын аль талтай холбоотой вэ? (Энэ нь гөжүүд байдал уу?) Тэдний дотор гөжүүд зан чанар үнэхээр байдаг. Тэгвэл эдгээр бодлын мөн чанар нь үнэнд зэвүүцэх зэвүүцэл мөн үү? (Тийм.) Үнэнд хандах тэдний хандлага бол эсэргүүцэл, сөрөлт юм. Тэд гөжүүд байхаас гадна үнэнд онцгойлон зэвүүцдэг нь үүнийг ноцтой асуудал болгодог. Энэ нь завхарсан зан чанартай холбоотой цагт ердөө муу хүн чанартай байхаас илүү ноцтой болдог. Энэ нь Бурханд тэрслэх тэрслэл, Бурханыг эсэргүүцэх эсэргүүцэл болон үнэнийг сөрөх мөн чанартай холбоотой. Энэ нь Бурханд болон үнэнд хандах хүний хандлагатай холбоотой. Нэгэнт завхарсан зан чанартай холбоотой бол үнэн-зарчимтай хамаатай бөгөөд завхарсан зан чанарыг үнэнээр шийдвэрлэхийг хэрэгтэй.

Жишээ 4: Гадаад төрхөндөө анхаарах

Зарим хүн төрөлхийн өндөр, гоолиг бие галбиртай байдаг, түүнчлэн бусдад аятайхан санагддаг тэгш хэмтэй, цэвэрхэн, ялдам царай зүстэй байдаг. Тэд юу ч өмссөн бай, хүмүүс тэднийг биширч: “Тэд үнэхээр явдаг сэтгүүлийн сурталчилгаа шиг л байна—ямар царайлаг, ямар үзэсгэлэнтэй, ямар гайхалтай юм бэ!” гэж хэлдэг. Энэ нь тэдний төрөлх нөхцөл байдал, хүн чанарт багтах уу, эсвэл завхарсан зан чанарт багтах уу? (Энэ бол тэдний төрөлх гадаад төрх.) Тэд сайхан гадаад төрхтэй төрсөн. Тэд төрөлхийн дур булаам, сайхан бие галбиртай учраас багаас нь л томчууд нь тэднийг магтаж, ангийнхан нь тэдэнд атаархаж, эцэг эх нь тэднийг онцгойлон эрхлүүлдэг байв. Өдөр бүр эцэг эх нь тэднийг гоёж гооддог байсан, гурав юм уу таван нас хүрэхээс нь өмнө эцэг эх нь тэднийг нэг өдөр бяцхан охин шиг, маргааш нь бяцхан хүү шиг хувцасладаг байв. Товчхондоо, тэд хайртай бяцхан тоглоом шиг л хайрлагддаг байсан. Тэд өсөж том болохын хэрээр сайхан харагдах онцгой дуртай болдог. Орчин үеийн, хангалуун амьдралын орчинд өссөн тэд гоёж гоодох дадал зуршилтай болдог. Ялангуяа загварын янз бүрийн ойлголттой болсныхоо дараа тэд өнгө, загвар, хэв маягийг тохируулах дуртай болж эхэлдэг; тэд онцгой мэдрэмжтэй хувцаслаж, хээнцэр байр байдлыг цацруулдаг. Энгийн футболк, жийнсэн өмд хүртэл тэдэнд өөр харагддаг бөгөөд өнгө дагуу гуталтай хослуулах үед тэдний хэв маяг бүр ч гайхалтай болдог—тэд үнэхээр сэтгэл татам, туйлын царайлаг байдаг. Тэднийг харах төдийд л нүд баясдаг. Олон нийтийн газар юм уу гудамжинд гарч ирэх бүрд нь тэднийг гарцаагүй олон хүн эргэж хардаг. Тэд сайхан гадаад төрхтэй төрсөн, ийм төрөлх нөхцөл байдалтай, мөн хэрхэн сайхан хувцаслахаа мэддэг, яаж ч гоёсон онцгой хээнцэр байдлыг цацруулдаг учраас ижил хүйстэн болон эсрэг хүйстнийх нь аль аль нь тэдэнтэй харилцаж, нийлэх онцгой дуртай байдаг. Хүмүүс тэдэнтэй ойр сууж, ярилцаж, хөөрөлдөхийг, мөн тэдэнтэй ойр дотно харилцахыг эрмэлздэг, ингэснээр тэдний гоо үзэсгэлэн өөрсдөд нь таашаал авчирдаг. Энэ тэдний буруу юу? (Үгүй.) Тэдний таатай төрөлх нөхцөл байдлаас болж хүмүүс тэдэнд байж болох аливаа асуудал, өө сэв, дутагдалд үргэлж хүлцэнгүй байдаг. Тиймээс хаа ч очсон тэднийг онцгой сайнаар хүлээж авдаг, бас тэд алдартай байдаг. Тэд таагүй зүйл хэлсэн ч гэсэн, бусдад үүнийг сонсох тааламжтай санагддаг. Тэд уурлаж, эсвэл муухай аашлах үед хүмүүс тоодоггүй, эсвэл эмзэглэдэггүй—бүр тэднээс ирж буй шагнал мэтээр мэдэрдэг. Эдгээр туршлага хуримтлагдахын хэрээр төрөлх нөхцөл байдал нь тэдэнд давуу байдлын мэдрэмж төрүүлдэг. “Царайлаг, хээнцэр байр байдалтай, сайхан хувцасладаг байх нь намайг хаа ч явсан алдартай байх боломжийг олгодог—энэ бол гайхалтай! Энэ нийгэм, энэ хүн төрөлхтөн үүнийг үнэхээр үнэлдэг. Эцэг эхээс минь заяасан энэ төрөлх нөхцөл байдал миний хөрөнгө бололтой. Ажил олох нь илүү амархан, шалгалтын үеэр хэн нэгний хуудаснаас хуулахыг хүсвэл зүгээр л тэр хүн рүү харахад л тэр надад хуудсаа санал болгоно” гэж тэд бодож эхэлдэг. Эсрэг хүйстний олон хүн тэднийг эргүүлдэг, бас ижил хүйстнүүдийнх нь дунд ч тэдэнд сайн хандаж, гоо үзэсгэлэн, сайхан гадаад төрхийг нь байнга магтдаг хүн олон байдаг. Цаг хугацаа өнгөрөх тусам энэ нь тэднийг энэ давуу талдаа улам бүр дурлахад хүргэдэг. Энэ давуу тал нь тэдэнд олон тав тух, ашиг тус, өчнөөн давуу эрх авчирч, олон зүйлийг эдлэх боломжийг олгодог. Тиймээс ийм орчинд тэд өөрсдөдөө тодорхой шаардлага тавьдаг. Тэд нүүрээ будахгүйгээр гэрээсээ гарахгүй бөгөөд ганц батга гарсан ч хүнд харагдахаас зүрхшээдэг. Тэд хоолны дэглэмдээ болгоомжтой хандаж, халуун ногоотой хоол, шар буурцгийн сүмс зэргээс зайлсхийж, дотроо: “Энэ батга хэзээ арилах бол? Би үүнийг шахаж болохгүй—сорви үлдэх вий гэхээс айж байна. Гэхдээ шахахгүй бол нэгэн цагт намайг биширдэг байсан эсрэг хүйстнүүд маань үүнийг хараад намайг цаашид дур булаам биш, мөрөөдлийнх нь хүн биш болсон гэж бодох болов уу? Тэд надад хайхрамжгүй хандаж эхлэх болов уу? Би яах ёстой вэ? Батга арилах хүртэл гадагшаа гарахгүй хүлээх л хэрэгтэй байх. Би хүмүүст өөрийгөө ийм байдалтай харуулж яавч болохгүй; энэ нь тэдний оюун санаан дахь миний төгс дүр төрхийг сүйтгэх болно” гэж санаа зовдог. Зарим хүн хувцасныхаа өнгө, таарамж, хэв маягийг төгс тохируулах ёстой болдог. Гадагш гарахынхаа өмнө тэд толинд өөрсдийгөө бүх өнцгөөс нь шалгах ёстой, зарим нь нарны гэрэлд юм уу хиймэл гэрэлтүүлэгт төгс харагдаж байгаа эсэхээ шалгахын тулд сэлфи хийж, арьс, царай зүс, үс засалт, хувцаслалт, байр байдал зэрэг нь нүдэнд аятайхан харагдаж, бусдын хайрыг татаж байгаа эсэхийг баталгаажуулсныхаа дараа л сая нэг гадагш гарахад бэлэн боллоо гэж мэдэрдэг. Үүрэг гүйцэтгэж эхэлснийхээ дараа ч тэд энэ амьдралын хэв маягаа хадгалсаар байдаг. Хэрвээ онцгой нөхцөл байдлын улмаас тэр өдөр усанд орж чадаагүй байхад нь эсрэг хүйстэн нь дөхөж ирвэл тэд хурдан зайлсхийдэг. Усанд ороогүй бол хүнд харагдах аргагүй гэж тэд мэдэрдэг. Тэд гадаад төрх, байр байдалдаа маш их шаардлага тавьдаг тул энэ нь өдөр тутмын амьдралд нь нөлөөлдөг. Хэрвээ тэд усанд орж чадахгүй газар очвол шаналж, маш их зовж, сайн идэж, унтаж чаддаггүй. “Усанд орж чадахгүй бол би яах вэ? Би усанд орохгүйгээр гурваас дээш хонож үзээгүй. Хэрвээ надаас эвгүй үнэр үнэртэж эхэлбэл хүмүүс намайг дорд үзэх болов уу? Миний дүр төрх төгс байхаа болихгүй гэж үү? Би бусдын мөрөөдлийн хүн байхаа болихгүй гэж үү? Би яах ёстой вэ?” гэж тэд боддог. Хэрвээ тэд амьдрах нөхцөл муутай, хоол хүнс нь хангалттай тэжээллэг биш, эсвэл тэнцвэртэй биш газар очвол: “Энэ нь миний арьсанд нөлөөлөх болов уу? Миний арьс барзайж, хөгшрөх болов уу? Би үрчлээтэй болох болов уу? Би энэ газар үлдэж чадахгүй—би эндээс явах хэрэгтэй!” гэж санаа зовж эхэлдэг. Төрөлх нөхцөл байдлынх нь авчирсан давуу байдлын мэдрэмж нь тэдний амьдралыг онцгой төвөгтэй болгож, туйлын ядаргаатай, баригдмал байдлаар амьдрахад хүргэдэг. Тэд өөрсдийнх нь талаарх бусдын үзэл бодолд, ялангуяа хувцаслалт, харагдах байдал, биеэ авч явах байдлыг нь бусад хүн хэрхэн үнэлж байгаад туйлын их санаа зовж, бусад хүн өөрсдийг нь хэрхэн хүлээж авч байгаад маш их анхаардаг—бүр ямар хэмжээнд хүртэл вэ? Хэвийн амьдрал, ажил болон үүрэг гүйцэтгэлд нь нөлөөлөх хэмжээнд хүртэл. Гадаад төрхөөс нь үүдэлтэй давуу байдлын мэдрэмж нь тэднийг маш өнгөцхөн, гадаад төрхөндөө маш их анхаардаг, бусад хүн өөрсдийг нь хэрхэн хүлээж авч байгаад маш их анхаардаг болгосон. Энэ ямар төрлийн асуудал вэ? Эдгээр илрэл бүгд өдөр тутмын амьдралын асуудлыг зохицуулах зөв хандлага мөн үү? (Үгүй.) Эдгээр нь өдөр тутмын амьдралынхаа явцад тэдний хөгжүүлсэн гажууд үзэл бодол мөн үү? (Тийм.) Тэгвэл эдгээр илрэл юутай холбоотой вэ? (Тэдний хүн чанартай холбоотой.) Энэ нь тэдний хүн чанарын аль талтай холбоотой вэ? Тэдний биеэ авч явах байдалд ямар асуудал байна вэ? Энэ нь өнгөц байдал уу? (Тийм.) Өнгөц байдал бол тэдний хүн чанар дахь нэг асуудал юм. Өөр юу байна? Нэрэлхүү зан, бусад хүн өөрсдийг нь хэрхэн хүлээж авч байгаад санаа зовох, бусдын нүдэнд хамгийн төгс хүн байх хүсэл, мөн онцгой хэврэг байдал болон хатуу бэрхийг тэсвэрлэх чадваргүй байдал. Түүнчлэн аминч байдал бас бий. Дүр төрхөө хадгалахын тулд тэд хүн бүрээр тойлуулж, өөрсдөдөө үйлчлүүлдэг атлаа өөрсдөө өчүүхэн төдий ч хатуу бэрхийг тэсвэрлэхээс татгалздаг. Төрөлх гадаад төрхөөс нь үүдэлтэй давуу байдлын мэдрэмж нь тэднийг хүн бүр өөрсдийг нь тойрон эргэлдээсэй гэж хүсэхэд хүргэдэг. Тэдний өдөр тутмын амьдралын гол анхаарал болон хүрэхээр зорьдог зорилго нь гадаад төрхөө хадгалах явдал юм. Жишээлбэл, нэг удаа зураг авхуулж байх үед хэн нэгэн тэднийг инээмсэглэхэд шүдэнд нь шанцай наалдсаныг анзаарав. Тэр мөчөөс эхлэн тэд навчит ногоо идэхээ больдог. Хэдийгээр өөр сонголтгүй, идэхээс өөр аргагүй байсан ч тэд идсэнийхээ дараа тэр даруй амаа зайлж, бусадтай уулзахаар гадагш гарахаар зүрхлэхээсээ өмнө шүдэнд нь юу ч наалдаагүй байгаа эсэхийг толинд заавал шалгах ёстой болдог. Энэ нь тэдний хүн чанар дахь асуудал мөн үү? (Тийм.) Өдөр тутмын амьдрал дахь эдгээр нийтлэг асуудал нь хүн чанарын хүрээнд багтдаг бөгөөд завхарсан зан чанарын түвшинд хүртлээ даамжраагүй байдаг. Тэдний зохицуулдаг асуудлууд нь зөвхөн хүний амьдралын талуудтай холбоотой байдаг—тэд бие махбодын гадаад төрх болон дотоод шаардлагадаа анхаарах замаар гоо үзэсгэлэнгээ болон бусдаас ирэх өндөр түвшний анхаарлыг хадгалахыг хичээдэг. Тэд юу ч хийсэн бай—идэх, хувцаслах, эсвэл хатуу бэрхийг туулах, төлөөс төлөх аль нь ч бай—эдгээр асуудлыг зохицуулахдаа тэдний үзэл бодол, хандлага нь бүхэлдээ гадаад дүр төрхөө хадгалахад чиглэгддэг, ингэснээр тэд үргэлж нүдэнд аятайхан харагдаж, бусдад сайн сэтгэгдэл төрүүлж, өндөр түвшний анхаарлыг татдаг. Энэ нь тэдний хүн чанартай холбоотой юу? (Тийм.) Эдгээр илрэл бүгд тэдний хүн чанартай холбоотой—эдгээр нь тэдний хүн чанар хэтэрхий өнгөц болохыг харуулдаг.

Жишээ 5: Эсрэг хүйстнээ татах гэж зориуд оролдох нь

Эсрэг хүйстнийх нь хүмүүс байх үед илүү сэтгэл татам харагдахын тулд илүү онцгой хувцаслаж, нүүрээ будан, хамаг байдгаараа гайхуулахыг хичээдэг өөр нэг төрлийн хүн бий. Жишээлбэл, маш сайн таньдаг ах эгч нартайгаа хамт байх үедээ тэдний зан авир, гадаад төрх хэвийн л байдаг боловч өөрсөдтэй нь үе тэнгийн эсрэг хүйстэн гарч ирмэгц тэд дотроо маш их догдолж, онцгой хувцаслаж, харагдах ёстой мэт санадаг. Зарим эмэгтэй уруулаа илүү тод харагдуулахын тулд тэр даруй уруулын будаг түрхэж, хөмсгөө тодруулж, цаг гарвал хацар өнгөлөгч тавьдаг. Энгийн үед тэд үсээ боодог ч, өөрт нь таалагддаг эсвэл сэтгэл татам санагдсан эсрэг хүйстэнтэй тааралдах үедээ үсээ мөрөө хүртэл сул тавин дүр төрхөө янзалдаг. Харин зарим эрэгтэй үсээ илүү гялалзсан болгож, Солонгос, Хонконг, эсвэл Барууны хэв маягаар засуулж, сахал үсээ янзалж, нүдний шил зүүж, илүү сайхан хувцас өмсөж, боломжтой бол сүрчиг түрхдэг, энэ бүхэн нь эсрэг хүйстнээ татахын тулд юм. Эсрэг хүйстэнтэйгээ ярилцахдаа тэд соёлч боловсон, хээнцэр дэгжин, цэцэн цэлмэг, хошин шогийн мэдрэмжтэй гэдгээ харуулахын тулд гайхуулж байнга л уран цэцэн үг хэллэг хавчуулдаг. Энэ бүх үйлдлийнх нь цаадах санаа зорилго маш зориудынх байдаг—тэд зөвхөн эсрэг хүйстнээ татахын тулд л үүнийг хийдэг. Зарим хүн өөрт нь таалагддаг, эсвэл үе тэнгийн эсрэг хүйстэнтэйгээ хамт байхдаа бүр ч цоглог болж, илүү их ярьж, өөрийгөө илүү сайн илэрхийлж, нүд нь улам гялалзаж, гөлөрсөн, цоггүй байхаа больж, нүүрний хувирал нь ч онцгой баялаг болдог. Энэ юу болж байна вэ? Яагаад тэд эсрэг хүйстнээ харахдаа онцгой хиймэл, худлаа харагддаг вэ? Эсрэг хүйстнүүд анх уулзахдаа ихэвчлэн бага зэрэг биеэ барьдаг боловч хэд хэд уулзсаны дараа илүү сайн танилцаж, илүү байгаагаараа биеэ авч явдаг. Гэвч зарим хүн эсрэг хүйстнээ харах бүрдээ онцгой цоглог болж, хөөрөлд автдаг. Энэ ямар асуудал вэ? (Энэ нь уруу таталттай холбоотой бөгөөд завхарсан зан чанарын түвшинд хүрдэг.) Энэ ямар төрлийн завхарсан зан чанар вэ? (Хорон муу байдал.) Тэдний хүн чанарт асуудал байхгүй гэж үү? (Байгаа.) Нарийн яривал, энэ бол ийм хүмүүсийн хүн чанарын асуудал юм. Тэдний хүн чанарын ямар тал нь энд асуудалтай байна вэ? Энэ бол эсрэг хүйстэнтэйгээ харилцах харилцааны асуудал юм. Шүтлэггүй хүмүүс үүнийг юу гэж тодорхойлдог вэ? Тэд үүнийг хүн хоорондын биеэ авч явах байдлын асуудал гэж нэрлэдэг, тийм биз дээ? (Тийм.) Хэрвээ энэ нь завхарсан зан чанартай холбоотой бол үүнийг үндсэндээ хорон муу байдал гэж дүгнэж болно; харин илүү оновчтой хэлбэл, энэ нь хүний хүн чанартай холбоотой эрэгтэй, эмэгтэй хүмүүсийн хоорондын биеэ авч явах байдлын асуудал юм. Эсрэг хүйстэнтэйгээ нүүр тулах үедээ зарим хүн онцгой цоглог, онцгой эерэг, санаачилгатай болдог. Эдгээр “онцгой байдлын” харуулдаг зүйл нь хүний хүн чанартай холбоотой хүн хоорондын биеэ авч явах байдлын асуудал юм. Энэ хүн хоорондын биеэ авч явах байдал хэвийн үү, эсвэл хэвийн бус уу? (Хэвийн бус.) Тэгвэл үүнийг хорон муу гэж тодорхойлж болох уу? Үүнийг хорон муу гэж хэлэх нь тохиромжтой юу? Үүнийг бага зэрэг олиггүй гэж хэлж болох уу? (Тийм.) Ийм хүмүүс бага зэрэг олиггүй байдаг. Өөрт нь таалагддаг эсрэг хүйстэн хаана байна, тэд тэр хүний бүлэг рүү очиж, хажууд нь суухаар зүтгэж, биеэрээ шүргэлцэж, нүдээрээ сээтэн хаядаг. Энэ нь тэдний зан араншны асуудлыг харуулдаг—тэд дураараа, ёс зүйгүй, олиггүй байдаг. Хэрвээ хүн өнгөцхөн бол ижил хүйстэн, эсвэл эсрэг хүйстнийхээ хажууд байхаас үл хамааран тэдний илрэл адилхан байх ёстой—тэд зүгээр л сайхан харагдахыг, бусдад таалагдаж, бишрүүлж, үнэлүүлэхийг хүсдэг. Энэ бол тэдний хүн чанар дахь өнгөцхөн байдлын асуудал юм. Гэвч хэрвээ тэдний санаа зорилго нь эсрэг хүйстнээ татаж, тэдний хоргоох явдал бол энэ нь эсрэг хүйстэнтэйгээ харилцах тэдний хүн хоорондын биеэ авч явах байдлын асуудал болдог. Хэрвээ хүн хэтэрхий өнгөцхөн байж, тэр нь хэвийн амьдралд нь нөлөөлдөг бол энэ нь ердөө л тэдний хүн чанарын нэг тал дахь дутагдал юм уу асуудал юм. Гэвч хэрвээ хэн нэгэн тачаангуй, дур булаам харагдаж, хүмүүсийн анхаарлыг татах зорилгоор эсрэг хүйстнээ татахын тулд тусгайлан хувцасладаг бол энэ нь хорон муу, олиггүй бөгөөд хүн хоорондын биеэ авч явах байдал муу байгааг илтгэж байна. Зарим хүн олон хүн байх тусам бүр ч олиггүй болж, үргэлж эсрэг хүйстэнтэйгээ харилцахыг эрмэлзэж, тэдний өмнө гайхуулдаг. Шүтлэггүй хүмүүсийн дунд юу моодонд орж байна, тэд тэгж хувцаслана. Ялангуяа цуглаанд оролцох эсвэл камерын өмнө гарах үед эсрэг хүйстэн олон байх тусам тэд улам их гангалахыг хүсдэг. Зарим эмэгтэй мөрөө ил гаргасан цээживч өмсөж, үсээ сул тавьж, тод уруулын будаг түрхэж, хацар өнгөлөгч тавьдаг. Зарим нь бүр хамраа сүүдэрлэж, нүдээ будаж, янз бүрийн гоёл чимэглэл зүүдэг. Тэд эсрэг хүйстнээ татах ямар л арга байна, тэр бүхнээр хувцасладаг. Энэ нь өнгөцхөн байхаас илүү ноцтой юм. Хэрвээ өнгөцхөн байдал нь хүний хүн чанарын нэг тал дахь дутагдал юм уу өө сэв бөгөөд жижиг асуудал юм бол, эсрэг хүйстний харилцаан дахь хорон муу, олиггүй тал нь том асуудал юм. Өнгөцхөн хүн заавал садар самуун үйлд оролцох албагүй ч, хорон муу бөгөөд олиггүй хүмүүсийн ерэн хувиас илүү нь садар самуун үйлд орооцолдох магадлалтай байдаг. Би яагаад тэгж хэлж байна вэ? Хэрвээ хүн эсрэг хүйстэнтэйгээ харилцах харилцаандаа маш их ач холбогдол өгдөг, ялангуяа эсрэг хүйстнийхээ өмнө гайхуулж, өөрийгөө харуулах дуртай бол ийм хүн эсрэг хүйстнээ өөртөө дурлуулах маш өндөр магадлалтай. Эсрэг хүйстнээ өөртөө дурлуулахын зорилго нь юу вэ? Зорилго нь зохисгүй харилцаа үүсгэх юм. Хэрвээ тэд эсрэг хүйстнээ дураараа уруу татаж чаддаг бол энэ нь тэд эсрэг хүйстэнтэйгээ харилцах харилцаанд маш хөнгөмсөг ханддагийг илтгэж байна биш үү? (Тийм.) Ийм хүмүүст нэр төр гэж байдаггүй; тэд бусадтай дураараа сээтгэнэж, бүр санаачилга гарган өддөг. Тэд олон хүнтэй сээтгэнэх тусмаа улам баярладаг бөгөөд өөрт нь таалагдаж л байвал хэнээс ч татгалздаггүй. Энэ ямар төрлийн хүн бэ? Тэдэнд ямар завхарсан зан чанар байгааг түр хойш тавья, ийм төрлийн хүн чанар сайн уу? (Үгүй.) Тэдний хүн чанарын бусад талд ямар ч давуу тал, эсвэл дутагдал байсан хамаагүй, хэрвээ тэд эсрэг хүйстэнтэйгээ харилцах хүн хоорондын биеэ авч явах байдлын хувьд онцгой хөнгөмсөг, шалиг, дураараа байдаг бол энэ нь л тэдний хүн чанар сайн биш гэдгийг харуулахад хангалттай. Хэрвээ тэд хэзээ ч, хаана ч алдаа гаргаж, эсвэл хязгаарыг давж чаддаг бол энэ нь ноцтой асуудал биш гэж үү? (Тийм.) Ийм хүн найдвартай юу? (Үгүй.) Тэдний найдваргүй байдлын үндэс юу вэ? Энэ нь тэдний хорон муу уг чанарт оршдог. Тэд хэзээ ч, хаана ч завхай бодол агуулж, хэзээ ч, хаана ч эсрэг хүйстнээ уруу татаж чаддаг—тэдний оюун ухаан зөвхөн эдгээр бодлоор дүүрэн байдаг. Хэрвээ орчин, эсвэл нөхцөл байдал зөвшөөрөхгүй, эсвэл тэдэнд гангалах хангалттай цаг байхгүй байсан ч тэд арга зам олдог; тэд бусдыг уруу татахын тулд сээтгэнэсэн харц ашиглаж, бие галбир, эсвэл нүүрний хувирлаа гайхуулж, бусад руу сээтэн хаядаг. Ийм хүмүүс үнэ цэнгүй; тэд маш найдваргүй! Тэд хөнгөмсөг, садар самуун, дураараа бөгөөд хэзээ ч, хаана ч бусдыг нүгэл рүү уруу татаж, гэм буруу үйлдэж чаддаг; ийм хүмүүсийн хүн чанарт ичгүүрийн мэдрэмж байдаггүй, тэд засаршгүй юм. Ийм хүмүүс аймаар уу? (Тийм.) Тэгээд тэд эдгээрийг ичгэвтэр зүйл гэж боддоггүй; эргэн тойронд нь хэчнээн олон хүн байсан ч хамаагүй, тэд ил тодоор ингэж хувцаслаж, гайхуулан, дураараа авирлаж, бусдыг ингэж уруу татдаг. Бусад хүмүүс юу болж байгааг ч мэддэггүй—тэд хэвийн ажилдаа анхаарлаа хандуулж, хөөрөлдөж, эсвэл хамтдаа ярилцаж байх зуур энэ хүмүүс хэдийнээ хэн нэгэн рүү сээтгэнэсэн харц шидэн өдөж эхэлсэн байдаг. Ийм хүмүүс хэчнээн ой гутмаар, аймаар болохыг хар даа! Тэдэнд ямар ч ичгүүр байхгүй, тийм үү? Ичгүүргүй хүмүүс тасралтгүй гэм буруу үйлддэг, тэдний эцсийн төгсгөл юу вэ? (Тэд эцэстээ тамд шийтгүүлнэ.) Бурханы үгэнд юу гэж хэлдэг вэ? “Гэм буруу нь хүнийг там руу хөтөлнө”. Тиймээс, хэрвээ чиний хүн чанарын асуудал маш ноцтой бол чи асар их аюулд байна. Хэрвээ хүний муу хүн чанар нь зарим талаараа дутагдал бол түүнийг засах боломж байж магадгүй. Гэвч хэрвээ тэд төрөлхийн ямар ч ичгүүрийн мэдрэмжгүй учраас хүн чанарынх нь зарим тал муу байдаг, мөн хэзээ ч, хаана ч бусдыг уруу татаж чаддаг, тэрчлэн—хэдийгээр илэрхий завхарсан зан чанар харуулаагүй ч—ноцтой үр дагаварт хүргэх ноцтой гэм буруу үйлдсээр байж чаддаг бол ийм хүмүүсийн биеэ авч явах байдалд ямар ч хил хязгаар байхгүй, зан араншин нь онцгой муу бөгөөд хэрвээ тэд цөөн хэдэн гэм буруу үйлдвэл тэр нь тэднийг сүйрүүлж мэднэ. Хүн чанарын асуудлын тухайд, тэд өөрсдийнхөө урагшлах замыг хаасан. Учир нь тэдний хүн чанар маш муу, гэм буруу нь маш их тул энэ нь тэднийг там руу илгээхэд хангалттай ба үнэнийг эрэлхийлж, авралд хүрэх замаар алхах ямар нэгэн боломж олдохоос өмнө тэдний хувьд бүх зүйл дуусна. Ичгүүрийн мэдрэмжгүй байх нь хүний хүн чанартай холбоотой маш ноцтой асуудал юм. Нарийн яривал, энэ нь завхарсан зан чанарын түвшинд хүрдэггүй; энэ нь ердөө л хүний биеэ авч явах болон тодорхой асуудлыг зохицуулахдаа баримталдаг арга барил, хандлага юм. Энэ хандлага нь тэдний хүн чанарт хамаардаг ба гэм буруу руу хөтөлж чаддаг нь асуудлыг ноцтой болгодог.

Жишээ 6: Өөрийн давуу талыг хөрөнгө гэж үзэх нь

Зарим хүн бүжиглэх дуртай бөгөөд бүжгийн хөдөлгөөнийг маш хурдан сурдаг. Багш гурван удаа үзүүлсний дараа тэд бүжгийн хэмнэл, хөдөлгөөнийг үндсэндээ эзэмшсэн байдаг ба яг таг гүйцэтгэж чаддаг. Тэд бас маш сайн бүжиглэдэг, шагнал хүртэж байсан, мөн бүжигтэй холбоотой мэргэжлээр, магадгүй бүжгийн багш, эсвэл бүжигчнээр ажиллахыг хүсдэг. Энэ нь ямар талд хамаарах вэ? (Энэ нь тэдний сонирхол, хоббид хамаарна.) Энэ бол тэдний давуу тал; энэ нь тэдний сонирхол, хобби юм. Бүжгийг маш хурдан сурдаг нь тэднийг бүжиглэхдээ маш сайн гэдгийг харуулдаг; тэд төрөлхөөсөө иймэрхүү зүйлийг яг таг ухамсарлаж, амархан сурдаг. Энэ бол давуу тал, тийм биз дээ? (Тийм.) Тэдэнд энэ тал дээр давуу тал бий. Бүжиглэж сурсныхаа дараа тэд бас бүжиглэх дуртай болж, бүжиглэхийг хүсэмжилдэг; түүгээр ч барахгүй, тэд ирээдүйд бүжигтэй холбоотой мэргэжлээр ажиллахаар төлөвлөж, ирээдүйн амьдрал, ирээдүйн аянд нь бүжгийг хамт байлгахыг зорьдог—энэ нь тэдний сонирхол, хоббид хамаарна. Бүжиг бол тэдний давуу тал, бас сонирхол, хобби нь юм—энэ бол тэдний төрөлх нөхцөл байдал. Зарим хүн ийм төрөлх нөхцөл байдалтай байдаг ба Бурханд итгэж эхэлснийхээ дараа тэд түүнчлэн бүжгийн бичлэг үзэх дуртай байдаг. Тиймээс тэд Бурханы гэрт бүжиглэх үүрэг хүлээж аван, сурсан зүйл нь үүргээ гүйцэтгэхэд нь хөшүүрэг болж, Бурханы гэрт хэрэг болж, Бурханаар санагдахын тулд өөрсдийн сайн үйлийг бэлдэж чадна гэж найддаг. Тэдэнд бүжгийн сайн суурь байдаг, янз бүрийн төрлийн бүжгийг ч хурдан сурдаг. Бурханы гэрийн шаардлагын дагуу бүжгийн үзүүлбэр дэглэхдээ тэд сурсан бүхнээ юу ч нууж хаалгүйгээр бусдад зааж өгөхөд бэлэн байдаг. Хэдийгээр тэд бусдаас илүү олон төрлийн бүжиг сурсан, мэргэжилдээ илүү чадварлаг боловч их зан гаргадаггүй. Тэд бусадтай эвтэй найртай байж, сурсан зүйлээ ах эгч нарт маш тэвчээртэйгээр зааж өгдөг. Энэ юуны илрэл вэ? (Энэ нь тэдний хүн чанарын илрэл юм.) Тэдний хүн чанар сайн уу, үгүй юу? (Тэдний хүн чанар сайн.) Ямар талаараа сайн бэ? (Тэд мэддэг бүхнээ юу ч нууж хаалгүйгээр бусдад зааж өгч, өөрсдөд нь байгаа зүйлийг бусад хүн бас олж авах боломж олгож чаддаг—энэ бол сайн хүн чанар юм.) Тэд сурсан бүхнээ юу ч нууж хаалгүйгээр бусдад зааж өгч чаддаг. Тэдэнд өөр ямар давуу тал байна вэ? Тэд нэг их гайхуулдаггүй. Ийм төрлийн хүний хүн чанар сайн байдаг. Тэд бүжиг дээр давуу талтай тул Бурханы гэрт бүжигтэй холбоотой үүрэг хүлээж авдаг. Гэвч хэсэг хугацааны дараа ажлын хэрэгцээнээс шалтгаалан Бурханы гэр тэднийг өөр тохиромжтой ажил хийлгэхээр зохицуулдаг. Тэд дотроо: “Би бүжиг сурахад зарцуулсан хорин жилээ дэмий үрсэн хэрэг үү? Одоо надаас бүжигтэй хамаагүй ажил хийхийг шаардаж байгаад би маш сэтгэл дундуур байна! Намайг багийн удирдагч, эсвэл зааварлагч болгохын оронд яагаад давуу тал, ур чадвараа ашиглахыг минь зөвшөөрөхгүй байгаа юм бэ? Энэ бол миний давуу тал биш, би үүнийг яаж хийхийг мэдэхгүй. Энэ бол миний огт төсөөлөөгүй зүйл” гэж боддог. Хэдийгээр гаднаа “Энэ бүхэн Бурханы зохицуулалтын нэг хэсэг, би дуулгавартай дагахад бэлэн байна” гэж хэлдэг ч үнэндээ удирдагчид юу ч гэж хэлсэн тэд үүнийг хүлээн авахыг хүсдэггүй, ойлгодоггүй. “Та нар мэргэжлийн мэдлэггүй байж биднийг удирдах гэж ирдэг. Та нарын хийдэг зүйл бол ердөө л хоосон сургаал ярих. Та нар надаас дээрдэх юмгүй!” гэж тэд боддог. Энэ юуны илрэл вэ? (Дотоод үл тоомсорлосон байдал.) Энэ ямар асуудал вэ? Энэ нь завхарсан зан чанарын харуулдаг зүйл мөн үү? (Тийм.) Хэдийгээр тэдний хүн чанар ерөнхийдөө боломжийн—тэд бусадтай хамтран ажиллах, сайхан сэтгэлтэй байх, сайн хүн байх, саад болохгүй, үймүүлэхгүй, эсвэл гай тарьж, төвөг удахгүй байхад бэлэн—мөн хувь хүнийхээ хүслийн хувьд тэд Бурханы гэрийн зохицуулалтыг дуулгавартай дагаж, үүргээ сайн гүйцэтгэхэд бэлэн байдаг ч, байр суурь нь хөндөгдөх үед, эсвэл өөрсдийнх нь үзэл, хүсэлтэй нийцэхгүй хэрэг явдал дээр тэдэнд дуулгавартай байдал байдаг уу? Тэд үнэнийг эрж хайж буй ямар нэгэн илрэл харуулдаг уу? (Үгүй.) Тэгвэл тэд юу харуулдаг вэ? (Тэдний харуулдаг зүйл бол эсэргүүцэл, гомдол, мөн Бурханы гэрийн зохицуулалтыг дуулгавартай дагахгүй байх явдал юм.) Зөв байна. Тэгвэл эдгээр илрэлийг ямар асуудал гэж дүгнэж болох вэ? (Завхарсан зан чанар.) Хэдийгээр гаднаа хүн чанар нь сайхан сэтгэлтэй мэт санагдаж, тэд ил тод эсэргүүцэж, дуулиан дэгдээж, удирдагчдыг шүүдэггүй ч, эдгээр хэрэг явдалд хандах тэдний хандлага нь завхарсан зан чанарыг нь харуулдаг зүйл юм. Тэд ямар завхарсан зан чанар харуулдаг вэ? (Биеэ тоосон зан чанар.) Зөв байна, биеэ тоосон зан. Тэд өөрсдийгөө тодорхой нэг салбарт чадварлаг, хүн чанар нь нэлээд сайн гэж боддог тул үүнийгээ чуулганы удирдагчдын зохицуулалтыг эсэргүүцэх хөрөнгө болгон ашигладаг. Тэд үнэнийг эрж хайдаггүй бөгөөд ямар үүргийг илүүд үзнэ түүнийгээ л хийхийг хүсдэг. Чуулган тэдэнд тохирох үүрэг даалгасан ч тэд хүлээж авч чаддаггүй, хэрвээ ямар нэг зүйл үзэл, төсөөлөлтэй нь нийцэхгүй бол Бурханы гэрийн зохицуулалт байсан ч тэд дуулгавартай дагахаас татгалздаг. Эдгээр нь тэрслүү байдал болон биеэ тоосон зан чанарыг харуулдаг зүйлс юм. Тэдний харуулдаг энэ цуврал илрэлийг хар даа: Төрөлх нөхцөл байдлынх нь давуу талаас эхлээд хүн чанар, эцэст нь завхарсан зан чанар хүртэл—тэдний илрэлүүд энэ гурван өөр талыг хамардаг. Төрөлх нөхцөл байдлынх нь давуу тал бол тэдэнд угаас заяагдмал зүйл бөгөөд үүнд шүүмжлэх зүйл байхгүй. Тэд юунд ч чадварлаг байсан, энэ нь тэдэнд завхарсан зан чанар байхгүй гэсэн үг биш, мөн энэ нь тэдний зан араншин сайн, эсвэл муу эсэхийг ч харуулж чадахгүй. Гэвч тодорхой нэг төрөлх нөхцөл байдлаас үүдэн бий болсон хүний давуу талын мэдрэмж, эсвэл ертөнцийн олон нийтийн санаа бодол тэдэнд тулгасан байр суурь, тодорхойлолт нь тэдний хүн чанарыг гажуудуулж болно. Энэ гажуудал нь юу гэсэн үг вэ? Энэ нь хүн бусдын харьцангуй таатай гэж үздэг зарим нэг төрөлх нөхцөл байдалтай байснаараа нийгэм дэх зарим хүнээс бишрэл, хүндлэл хүлээж, өөрийн үнэ цэн, байр суурийн талаар буруу тодорхойлолттой болдог гэсэн үг юм. Тэд өөрсдийгөө нэлээд сайн, бусдаас давуу гэж бодон, хүмүүсийг дорд үзэж эхэлдэг, өөрсдийнх нь зөв, өөрсөдтэй нь холбоотой бүхэн сайн гэж үргэлж итгэн, бусдыг өөрсдийнх нь үгийг сонсож, өөрсдийг нь дагаасай гэж хүсдэг. Тэр тохиолдолд аливааг харах тэдний үзэл бодол, байр суурь бүхэлдээ буруу байдаг. Эдгээр алдаатай үзэл бодол, байр суурьтайгаар хүн ертөнц болон хорон муу хүн төрөлхтнийг дагана. Хорон муу хүн төрөлхтөн болон хорон муу ертөнцийг дагахын үр дагавар юу вэ? Үр дагавар нь юу вэ гэвэл, чи энэ хорон муу ертөнц, хорон муу хүн төрөлхтнөөс гаралтай эндүү ташаа бодол санаа, үзэл бодлын дагуу амьдарч, бүх зүйлийг ялгаж, тодорхойлохын тулд эдгээр эндүү ташаа бодол санаа, харах өнцөг, үг хэллэгийг ашиглах болно. Жишээлбэл, чи нүүрний зөв төрхтэй, сайхан бие галбиртай, нэлээд царайлаг гэж бодъё—эдгээр нь Бурханаас заяасан төрөлх нөхцөл байдал. Үүнд буруу зүйл байхгүй; энэ бол ердөө л баримт юм. Гэвч энэ нийгэм болон энэ хорон муу хүн төрөлхтний буруу байр суурийн дор, энэ баримт нь чамайг ихэрхүү, дураараа, өнгөцхөн, бардам болоход хүргэж мэднэ. Өөрөөр хэлбэл, энэ нийгэм, хүн төрөлхтний янз бүрийн эндүү ташаа бодол санаа, үзэл бодлын нөхцөлдүүлэлт, уруу таталт, хэлбэржүүлэлтэй хавсарсан төрөлх, давуу нөхцөл байдалтайн улмаас чиний хүн чанар гажууддаг. “Гажуудах” гэдэг нь юуг хэлж байна вэ? Чи эдгээр төрөлх нөхцөл байдалтай байх нь өөрөө бүрэн хэвийн зүйл юм—сайхан гадаад төрхтэй байх нь ямар нэгэн ер бусын зүйл биш; энэ нь чи үнэнийг ойлгодог гэсэн үг биш, чи эрхэмсэг гэсэн үг ч биш. Энэ нь ердөө л чи сайхан, аятайхан харагддаг, хүмүүс чам руу арай илүү харахыг хүсэж магадгүй гэсэн үг; чи бусдын хувьд төвөгтэй, эсвэл таагүй биш, тэгээд л болоо. Гэвч гоо үзэсгэлэн, сэтгэл татам байдал, ганган дэгжин, дээд зэрэглэлийн тансаг байдлыг шүтдэг нийгмийн орчинд энэ чиг хандлага нь чамайг туйлшрал руу түлхэж, хүн чанарыг чинь бардам, дураараа, хөнгөмсөг болгодог. Сайхан гадаад төрхтэй байх нь төрөлх нөхцөл байдал юм. Бурхан чамайг бардам, дураараа, эсвэл хөнгөмсөг болгохын тулд энэ төрөлх нөхцөл байдлыг өгөөгүй, харин ч үүнд хэвийнээр хандаасай гэж хүссэн: “Надад ийм төрөлх нөхцөл байдал, ийм гадаад төрх өгсөн Бурханд талархъя. Энэ бол Бурханы нигүүлсэл, хайр хишиг юм. Би Бурханд талархах ёстой. Надад гайхуулах зүйл байхгүй”. Ийм төрөлх нөхцөл байдалтай хүн хүмүүс болон аливааг харж, биеэ авч явж, Бурханы сургаалын дагуу үйлдэх ёстой. Гэвч нийгэм болон Сатанаас янз бүрийн бодол санаа, үзэл бодлыг хүлээн авсныхаа дараа тэд гоо үзэсгэлэн, сэтгэл татам байдлыг нэг төрлийн хөрөнгө мэтээр харж эхэлдэг. Тэгээд тэд энэ хөрөнгөө ашиглан бүлэг бүрийн бүх хүний тааллыг олж, хүссэн зүйлээ олж авахын тулд энэ төрөлх, үндсэн нөхцөл байдлаа хөшүүрэг болгодог. Зарим нь бүр энэ төрөлх нөхцөл байдлаа ашиглан хууль зөрчсөн, ёс суртахууны хил хязгаарыг давсан, эсвэл хүн чанарын эсрэг зүйл хийдэг. Хүний хүн чанарт гажуудсан, туйлширсан зүйлс байдгийн шалтгаан нь нийгэм болон хорон муу хүн төрөлхтний зарим тэрс үзэл, төөрөгдөл, алдаатай олон нийтийн санаа бодлын улам дордуулдаг нөлөөнөөс үүдэлтэй юм. Хүмүүст төрөлхөөс нь үнэн болон ялган таних чадвар байдаггүй тул нийгэм, хорон муу хүн төрөлхтнөөс гаралтай эдгээр олон нийтийн санаа бодол, үг хэллэг, онолыг аяндаа хүлээн авдаг. Тэд эдгээр сөрөг зүйлийг зөв мэтээр ойлгодог бөгөөд эдгээр эндүү ташаа, хорон муу бодол санаа, үзэл бодлын удирдамж дор тэдний мөс чанар, эрүүл ухаан дээшилж, ариусдаггүй, харин ч оронд нь гажиж, гэмтдэг. Хэрвээ энэ нийгэм царайлаг эрчүүд, үзэсгэлэнтэй эмэгтэйчүүдийг магтан сайшаадаггүй байсан бол, мөн чамайг уруу татдаг, эсвэл чамд нөлөөлдөг гаднын бодол санаа байгаагүй бол—хэрвээ чи хаашаа ч явсан хэн ч чамайг сайхан гадаад төрхийн чинь төлөө магтан сайшаадаггүй, чамд онцгой ханддаггүй, эсвэл янз бүрийн зүйл хийхээр уруу татаж, шахалт үзүүлдэггүй байсан бол—чи төрөлхийн сайхан гадаад төрхтэй байх нь бүрэн хэвийн зүйл бөгөөд гайхуулах зүйл биш гэдгийг харах байсан. Энэ нь чи өөрийн төрөлх, үндсэн нөхцөл байдалд тулгуурлан хийх ёстой зүйлээ хийж, зөвхөн ийм давуу төрөлх нөхцөл байдалтай гэдгээсээ болоод хийх ёсгүй зүйлээ хийхгүй байх байсан гэсэн үг юм. Гэвч гадаад орчны уруу таталт, завхралын улмаас чи төрөлхийн сайхан гадаад төрхтэй байх нь ер бусын зүйл бөгөөд энэ нь чамайг бусад бүх хүнээс дээр болгодог гэж итгэж эхэлдэг. Биеэ барих ямар ч чадваргүй тул чи сэтгэл татам гадаад төрхөө ашиглан бусдыг уруу татаж, мөс чанар, эрүүл ухааны хязгаарлалтыг эвдэж, биеэ авч явах байдлын хил хязгаарыг давдаг. Өөр өөр орчинд чи янз бүрийн завхарсан зан чанар харуулж, давуу төрөлх нөхцөл байдлаа ашиглан, хүссэн ашиг тусаа олж авахын тулд янз бүрийн арга барил хэрэглэж чаддаг. Энэ бол төрөлх нөхцөл байдал, хүн чанар, завхарсан зан чанарын хоорондын хамаарал юм. Заримдаа энэ гурван талын хооронд тодорхой холбоо байдаг бөгөөд мэдээж хэрэг, заримдаа эхний хоёр эсвэл сүүлийн хоёрын хооронд зайлшгүй холбоо байдаг. Та нар ойлгож байна уу? (Бид одоо арай илүү ойлгож байна.) Та нар хамгийн наад зах нь юу мэдэх ёстой вэ? Ямар ч төрөлх нөхцөл байдал өөрөө буруу биш; энэ нь хүний хүн чанарын ердөө л үндсэн нөхцөл байдал юм. Хүний хүн чанарын тухайд сайн ба муу, эерэг ба сөрөг гэж бий. Тэгвэл завхарсан зан чанар хэрхэн бий болдог вэ? Энэ нь өөрийнх нь угаас заяагдмал, төрөлх нөхцөл байдалд үндэслэн хүн Сатаны янз бүрийн бодол санаа, гүн ухааны нөлөөнд автах үед бий болдог бөгөөд энэ нөлөөлөл нь янз бүрийн алдаатай үзэл бодол бүрэлдэхэд хүргэж, улмаар хүний амьд үлдэхийн тулд түшиглэдэг нэг төрлийн амь-мөн чанар болдог. Энэ бол завхарсан зан чанар юм.

Сая бид төрөлх нөхцөл байдал, хүн чанар болон завхарсан зан чанарын өөр өөр илрэлийн талаар нөхөрлөлөө. Бид арван төрөлх нөхцөл байдлыг жагсаасан, мөн хүн чанартай холбоотой янз бүрийн илрэлийн талаар сая нөхөрлөлөө. Одоо нэгтгэн дүгнэцгээе: Бид хүн чанарын ямар өөр өөр илрэлийн талаар нөхөрлөсөн бэ? (Хүн чанарын тухайд, сайн хүн чанарын болон муу хүн чанарын илрэл гэж бий. Бурхан сая зарим жишээ татсан. Зарим хүн төрөлхөөсөө тодорхой нэг салбарт онцгой давуу талтай, тодорхой нэг техникийн мэргэжилд чадварлаг байдаг бөгөөд юу ч нууж хаалгүйгээр бусдад зааж өгч чаддаг. Мөн бусдаас ашиг хонжоо хайдаггүй зарим хүн ч бий. Эдгээр нь харьцангуй сайн хүн чанарын илрэлүүд юм. Бурхан мөн муу хүн чанарын илрэлийн жишээг өгсөн. Жишээлбэл, өөдгүй, жигшүүртэй хүн чанартай байж, үргэлж бусдын ар хударгаар хов жив шиншлэх дуртай байх; бас эсрэг хүйстэнтэйгээ харилцах хүн хоорондын биеэ авч явах байдлын хувьд хөнгөмсөг, нэр төр, ёс жудаггүй байх; түүнчлэн аминч, өөдгүй, бусдаас ашиг хонжоо хайх дуртай, бусадтай харилцахдаа өчүүхэн төдий ч мөс чанар, эрүүл ухаангүйгээр хэтэрхий тооцоотой байх—эдгээр нь бүгд муу хүн чанарын илрэл юм.) Муу хүн чанарын илрэлүүдээс хамгийн муу нь юу вэ? Ямар төрлийн хүн та нарт хамгийн тааламжгүй санагддаг вэ? (Ичгүүрийн мэдрэмжгүй, эсрэг хүйстэнтэйгээ харилцахдаа онцгой хөнгөмсөг хүмүүс.) Хөнгөмсөг, садар самуун бөгөөд ичгүүрийн мэдрэмжгүй. Үүнийг илүү соёлтойгоор хэлбэл, эдгээр хүн “ичгүүр сонжуургүй” юм. Энгийн үгээр хэлбэл, тэд “ичгүүргүй”, эсвэл илүү оновчтой хэлбэл, “улаан цайм увайгүй” байдаг. Ийм хүмүүст хэн ч дургүй.

Жишээ 7: Халуун ногоотой хоол идэх дуртай байх

Зарим хүн халуун чинжүү идэх нь түгээмэл байдаг газар төрсөн байдаг; магадгүй уур амьсгалаас, эсвэл гэр бүл нь халуун чинжүү идэх дадалтай, дуртай учраас тэд өдөр бүр халуун чинжүү иддэг бөгөөд өдөр тутмын хооллолтод нь халуун ногоотой амт голчилдог. Энэ нь мэдээж төрөлх нөхцөл байдал юм. Энэ нь төрөлх нөхцөл байдлын аль нь вэ? (Амьдралын дадал зуршил.) Тэдний амьдралын дадал зуршил нь өдөр тутмын хоолондоо халуун ногооны амтгүйгээр байж чаддаггүй; иддэг бүх зүйл нь халуун ногоотой байх ёстой. Энэ дуршил нь хэр хэмжээнд хүрдэг вэ? Тэд бүр чихэрлэг хоолонд ч халуун ногоо нэмж, гамбургер, пиццаг халуун ногоотой амтлан идэж, тэр ч байтугай цай, кофендоо халуун чинжүү хийдэг—энэ бол тэдний халуун ногоотой хоолны хэрэглээний цар хүрээ юм. Энэ бол амьдралын дадал зуршил. Үүнд ямар нэг зөв, буруу гэж бий юу? (Байхгүй.) Халуун ногоотой хоолонд дурлах нь хүний амьдрах орчин, амьдралын дадал зуршлаас үүдэлтэй; үүнд зөв, буруу гэж байхгүй. Зарим хүн халуун ногоотой хоолыг хэтрүүлэн иддэг; халуун ногоотой хоол байхгүй бол тэд юу ч иддэггүй. Чи үүнийг хүлээж авч чадах эсэхээс үл хамааран тэд халуун ногоотой хоол идэхээр зүтгэдэг, хэн ч үүнийг өөрчилж чадахгүй. Товчхондоо, халуун чинжүү идэх дуртай байх нь амьдралын дадал зуршил, үүнд ямар ч асуудал байхгүй, мөн энэ нь үнэнтэй ямар ч хамаагүй юм. Зарим хүн: “Энэ амьдралын дадал зуршил хэтэрхий туйлширсан байна; үүнийг сөрөг зүйл гэж үзэх ёстой юу? Үүнийг шүүмжилж, эсвэл журамлах ёстой юу? Бид эрүүл мэндийн зарим мэдлэгийг сурталчилж, хооллох зарчим, амьдралын дадал зуршилд эрүүл мэндийг нэн тэргүүнд тавих ёстой гэсэн санааг түгээх ёстой юу?” гэж хэлдэг. Халуун чинжүү, халуун ногоотой хоол идэх нь эрүүл бус гэдэгт чи итгэлтэй байж чадах уу? Тэд олон жилийн турш, хэдэн үеэрээ ингэж хооллож ирсэн бөгөөд маш эрүүл байдаг. Ялангуяа зарим газрын хүмүүс бусад хүн хүлээж авахад хэцүү байх хэмжээгээр халуун чинжүү иддэг. Хүмүүс тэдний хоол хэчнээн халуун ногоотой болохыг хараад тухгүйрхдэг ч энэ хүмүүс биеийн хүчний ажил хийх чадал тэнхээтэй, тэсвэр хатуужилтай, хүчтэй, эрүүл, бие бялдар тун сайтай байдаг. Энэ нь халуун чинжүү идэх нь ямар ч хор хөнөөлгүй, эрүүл мэндэд нөлөөлдөггүй гэдгийг баталдаг; мөн тэдний халуун ногоотой хооллолт нь эрүүл мэндийн зарчимтай нийцдэг бололтой. Халуун чинжүү идэх дуртай байх нь төрөлх амьдралын дадал зуршил юм. Бусад хүн дуртай эсвэл дургүй байдаг эсэхээс, эсвэл хүлээж авч чаддаг эсэхээс үл хамааран хүн өөрөө үүндээ дуртай, мөн энэ нь бусдын амьдрал, хооллолтод нөлөөлдөггүй л бол үүнийг үргэлжлүүлж болно. Үүнд зөв, буруу гэж байхгүй; энэ бол том асуудал биш бөгөөд Бурханы гэр үүнийг ямар нэг байдлаар шүүмжилдэггүй. Зарим хүн: “Халуун чинжүү идэх нь ходоодонд муу” гэж хэлдэг. Хэрвээ чи ходоодонд чинь муу гэж санаа зовж байгаа бол ердөө л идэхгүй байхыг сонгож болно. Хэрвээ бусад хүн халуун ногоотой хоолыг удаан хугацаанд идэж, ходоод нь эвгүйрхвэл тэд өөрсдөө үүнийг мэдэрч, өөрсдийн сонголтоо хийнэ. Тиймээс хүн бүрд өөрийн гэсэн амтлах таашаал байдаг—чихэрлэг, исгэлэн, гашуун, эсвэл халуун ногоотой амтанд дуртай байх нь хувь хүний хэрэг юм. Чи яаж, эсвэл ямар хэмжээгээр иддэг байсан хамаагүй, гэм буруутай мэт мэдрэх шаардлагагүй. Нөхцөл байдал, орчин нь зөвшөөрч л байвал чи бүх санаа зовнилоо хойш тавьж, юунд ч санаа зоволгүйгээр идэж болно. Надад лав энэ талаар ямар ч дүрэм журам байхгүй. Хэрвээ хэн нэгэн энэ талаар ямар нэг зүйл хэлбэл чи: “Энэ бол миний эрх чөлөө, миний эрх, чи хөндлөнгөөс оролцох шаардлагагүй. Би зөвхөн халуун чинжүүнээс бүрдсэн хоол идсэн ч энэ чамд ямар ч хамаагүй. Энэ миний ходоодонд муу эсэх нь миний өөрийн хариуцлага болохоос чинийх биш” гэж хариулж болно. Ингэж хэлж болох уу? (Болно.) Энэ бол чиний өөрийн хэрэг; бусдад хамаагүй, Надад ч бас хамаагүй. Би яагаад тэгж хэлж байна вэ? Учир нь энэ хэрэг явдал үнэнтэй хамаагүй, завхарсан зан чанартай хамаагүй бөгөөд хүмүүсийг аврахдаа Бурханы шийдвэрлэхээр зорьдог асуудлуудын нэг биш юм. Тиймээс амьдралын дадал зуршлын асуудлын тухайд бид тэдгээрийг үл тоож болно. Энэ нь эерэг зүйл биш боловч сөрөг зүйл ч бас биш—энэ нь ердөө л зарим хүнд байдаг дуршил юм.

Зочлох үүрэг гүйцэтгэдэг зарим хүн халуун ногоо идэх дуртай байдаг бөгөөд өдрийн гурван хоолондоо бүгдэд нь халуун ногоотой хоол идэхийг хүсдэг. Тиймээс тэд хоол хийхдээ хоол бүрийг халуун ногоотой хийдэг. Хэзээ ч халуун ногоо идэж үзээгүй зарим хүнд энэ нь хэцүү санагдаж, оронд нь халуун ногоогүй хоол хийхийг санал болгодог. Гэвч хоол хийж байгаа хүн үүнийг хүлээж авахыг хүсдэггүй, “Тэр ярихгүй ээ. Би халуун ногоотой хоол идээд сурчихсан; халуун ногоотой хийхгүй бол надад амтгүй санагддаг. Чи халуун ногоотой хоол идэж сурах хэрэгтэй; хэсэг хугацаанд идсэний дараа чи дасаж, халуун ногооноос айхгүй болно” гэж хэлдэг. Энд ямар асуудал байна вэ? (Тэдний хүн чанарт асуудал байна.) Тэдний хүн чанарт ямар асуудал байна вэ? (Тэд бусдад аливааг тулгадаг.) Бусдад аливааг тулгах нь сайн зүйл биш. Энэ нь бусдыг хүсэхгүй байгаа зүйлээ хийхийг албадаж байгаа хэрэг биш үү? Ийм хүмүүс хийж буй бүх зүйлийнхээ төвд өөрсдийгөө тавихыг оролдож, өөрсдийнх нь дуртай зүйл хамгийн шилдэг нь, бусад хүн үүнийг хүлээж авах ёстой гэж боддог. Хэрвээ тэд ямар нэг зүйлд дуртай бол бусдыг ч бас дуртай болгох гэж хичээдэг; хүн бүр тэдний сэтгэлд нийцүүлэх ёстой болдог. Энэ нь аминч, өөдгүй байгаа хэрэг биш үү? Тэд бусдад аливааг тулгаад зогсохгүй, үүнд нь бага зэрэг хорлонтой байдал байдаг. Ийм төрлийн хүний хүн чанар сайн уу? (Үгүй.) Муу хүн чанартай хүмүүс бусдад ашиг тус авчирч чаддаггүй; тэд зөвхөн гомдоож чаддаг, ноцтой тохиолдолд хор хөнөөл ч учруулж чаддаг. Ийм хүмүүс хэтэрхий аминч, өөдгүй, бас байж боломгүй бүдүүлэг байдаг. Хэрвээ хүн эрүүл ухаантай бол: “Би халуун ногоотой хоол идэх дуртай ч зарим хүн дургүй. Тиймээс хоол хийхдээ би зөвхөн өөрийгөө бодож болохгүй. Би өөрийгөө болон бусад бүх хүнийг сэтгэл хангалуун байлгахын тулд халуун ногоотой болон халуун ногоогүй хоол аль алиныг нь хийх хэрэгтэй. Үүргээ гүйцэтгэж байхдаа миний баримталдаг зарчим бол хүн бүрийн сэтгэлд нийцүүлж, хүн бүрийг сайн хооллох бөгөөд зөвхөн өөртөө төвлөрөхгүй байх. Би энэ үүргийг зарчмын дагуу сайн гүйцэтгэх ёстой” гэж хэлж магадгүй. Ийм хүний талаар та нар юу гэж бодож байна вэ? (Тэдний хүн чанар харьцангуй сайн.) Ямар талаараа сайн бэ? (Тэд бусдад санаа тавьж, бусдыг халамжлахаа мэддэг. Тэд зөвхөн өөрсдийнхөө хэрэгцээг хангадаггүй.) Тэд харьцангуй сайхан сэтгэлтэй, тийм үү? Сайн хүн чанарт сайхан сэтгэл буюу бусдыг бодолцож, тэднийг халамжлах явдал багтдаг. Энэ нь хүний хүн чанартай холбоотой юу? (Тийм.) Хүний нас, хүйс, зан авираас үл хамааран, хэрвээ тэд сайн хүн чанартай бол эргэн тойрныхон нь болон тэдэнтэй харилцдаг хүмүүс ашиг тус хүртэнэ. Илүү тодорхой хэлбэл, зарим хүн тэднээс дэмжлэг, тусламж авах бол, зарим нь өдөр тутмын амьдралдаа тэднээр халамжлуулна. Энэ бол сайн хүн чанарын нэг илрэл юм.

Мөн халуун ногоотой хоолонд маш их дуртай тул үүргээ гүйцэтгэхээр гадуур явахдаа ч хооллох цаг болоход халуун ногоотой хоолоор үйлчилдэг газруудыг тусгайлан хайдаг хүмүүс байдаг. Хэрвээ тэд халуун ногоогүй хоол идвэл дотор нь давчдаж: “Энд халуун ногоотой хоол идэж чадахгүй болохоор үүргээ гүйцэтгэх нь үнэхээр сонирхолгүй санагдаж байна. Би гэртээ харимаар байна, гэртээ хоол бүрдээ халуун ногоотой хоол идэж болно—тэгвэл ёстой шавай минь ханана! Халуун ногоогүй бол юу ч амтгүй; гахайн жигнэсэн мах хүртэл амтгүй болдог. Би яах ёстой вэ?” гэдэг. Тиймээс тэд халуун ногоо идэж болох газруудыг хайсаар байдаг. Хожим нь тэд халуун ногоотой хоолоор дагнасан зоогийн газрын талаар олж мэдэх боловч тэр нь машинаар нэг цаг гаруй явах зайтай байдаг. “Хэчнээн хол байсан ч би явах ёстой! Хэрвээ би өнөөдөр халуун ногоотой юм идэхгүй бол үүргээ гүйцэтгэхгүй. Хэрвээ би халуун ногоотой хоолоо идэхгүй бол сэтгэл амар байж чадахгүй, өдрийг давж гарч чадахгүй!” гэж тэд хэлдэг. Хэн нэгэн тэдэнд: “Яг одоо гадаа орчин аюултай байна, энэ бүс нэлээд эмх замбараагүй байна! Тэнд очиж хооллохоо больцгоо” гэдэг. Гэвч тэд сонсдоггүй бөгөөд “Юунаас нь айдаг юм бэ? Хоол л чухал! Чи ч бас ихэвчлэн гадуур гардаг биз дээ? Битгий ай, юу ч тохиолдохгүй—Бурхан биднийг хамгаална!” гэж хэлдэг. Идсэнийхээ дараа тэд баярладаг. Халуун ногоо болон хүслэн болсон амттай хоолоо идэж л байвал бүх зүйл яг зөв санагдаж, тэд маш их баярлан, унтаж байхдаа ч инээмсэглэхээ больж чаддаггүй. Энэ ямар төрлийн хүн чанар вэ? (Аминч, өөдгүй хүн чанар.) Аминч, өөдгүй байхаас гадна өөр нэг шинж чанар бий: Тэд ямар нэгэн зүйл хийхийг хүсэх үедээ бодит орчин эсвэл нөхцөл байдлыг бодолцдоггүй. Өөрсдийн хүсэл, сонирхлыг л хангаж байвал тэр нь л хамгийн чухал байдаг. Тэд идэхийг хүссэн зүйлээ ганц хазахын тулд ямар ч төлөөс төлөхөд бэлэн байдаг—асар их хичээл зүтгэл гаргах шаардлагатай байсан ч зорилгодоо хүрэхийн тулд юу ч хийхээс буцдаггүй. Энэ нь ердөө л аминч, өөдгүй байгаа хэрэг үү? Энэ нь бас дур зоргоороо байгаа хэрэг биш үү? (Тийм.) Энэ бол дээд зэргээр дур зоргоороо байгаа хэрэг! Тэдэнтэй хамт байгаа хэн боловч тэдний дур зоргоороо байдлын төлөөсийг төлж, үүнээс болж гомдол тэвчих шаардлагатай болдог. Тэд юу хэлнэ тэрүүгээр нь болдог, юу хийхийг хүснэ тэр нь биелдэг. Өнөөдөр ааш муутай байгаа тул тэд хоол идэхийг хүсэхгүй байна. Яагаад идэхгүй байгааг нь асуухад тэд, “Би өнөөдөр ууртай байна, ааш муутай байгаа болохоор хоол идмээргүй байна” гэж хэлдэг. Тэр орой нь амрах цаг болоход тэд бас унтдаггүй, унтаж чадахгүй байна, сэтгэл хөдлөлөө илэрхийлэхийн тулд дуулмаар байна гэдэг. Хэн нэгэн тэднийг ятгахыг оролдож, “Хэрвээ чи дуулбал бусдын нойрыг үймүүлнэ” гэж хэлдэг. Тэд: “Яг одоо миний сэтгэл санаа тааруухан байна. Би дуулмаар байна. Та нарын унтаж чадах эсэх нь надад хамаагүй. Миний сэтгэл санаа тааруу байхад хэн ч намайг тайвшруулж, надад санаа тавихгүй байна—та нар бүгд маш аминч юм!” гэж хариулдаг. Энэ нь дур зоргоороо байгаа хэрэг биш үү? Тэд туйлын дур зоргоороо; тэд биеэ зөв авч явдаггүй бөгөөд юу дуртайгаа хийдэг. Тэд баяртай байх үедээ бусдын хэлсэн юунд ч эмзэглэдэггүй, тэр ч байтугай “Би нээлттэй сэтгэлгээтэй хүн. Аливаа зүйл дээр сүржигнэх дургүй” гэж хэлдэг. Гэвч тэднийг баяртай биш байх үед хүн бүр үгэндээ маш болгоомжтой хандаж, тэднийг уурлуулахгүй байхыг хичээх ёстой болдог, учир нь тэгэх нь том асуудалд хүргэж болзошгүй байдаг. Тэд уурлаж уцаарлан, эд зүйлс эвдэж, тэр ч байтугай хоол идэхээс татгалзаж магадгүй. Илүү ноцтой тохиолдолд тэд үүргээ орхиж, ажлаа хаяад гэртээ харихыг хүсэж магадгүй, ингэхдээ “Та нарын хэн нь ч надад сайн ханддаггүй; та нар бүгд намайг дээрэлхэж байна. Ертөнцөд сайн хүн алга!” гэж хэлдэг. Энэ бол дур зоргоороо байгаа хэрэг биш үү? (Тийм.) Дур зоргоороо байх нь хүний хүн чанар дахь асуудал мөн үү? (Тийм.) Тэд туйлын дур зоргоороо—хүн бүр тэдэнд тал засах ёстой бөгөөд хэрвээ аливаа зүйл өөрсдийнх нь хүссэнээр болохгүй бол тэд тэр даруй дайсагнаж, түргэн уур нь дүрсхийдэг. Хэн ч тэднийг сөрж чаддаггүй, хүн бүр тэднийг аргадах ёстой болдог. Тэд хэдийгээр залуу байхаа больсон ч хүн чанар нь хүүхдийнх шиг төлөвшөөгүй хэвээр байдаг. Тэд хаана ч үүргээ гүйцэтгэсэн, олон нийтийн дүрмийг хэзээ ч дагадаггүй. Тэд баяртай байж, ярихыг хүсэх үед хүн бүр сонсох ёстой, хэрвээ хэн нэгэн сонсохгүй бол тэд тэр хүнд өс санадаг. Тэдэнтэй ярихдаа чи инээмсэглэх ёстой; хэрвээ чи ямар ч хувиралгүй байж, сонсохыг тийм ч их хүсэхгүй байгаа мэт харагдвал тэд уурлаж, уцаарладаг. Чуулганд тэд хүссэн үедээ хүссэн бүхнээ хийдэг, тэр нь бусдын хэвийн амьдралын хэвшилд хэрхэн нөлөөлөхийг үл тоодог. Тэд тав тухтай, ааш сайтай байх л юм бол тэр нь өөрсдийнх нь хувьд хамгийн чухал бөгөөд бусад хүн ямар нэгэн эсэргүүцэл илэрхийлэхийг зөвшөөрдөггүй. Хэрвээ хэн нэгэн дургүйцсэн, эсвэл баяртай биш байгаагаа харуулж эсэргүүцвэл энэ нь тэднийг өдөөн хатгадаг, тэд үүнийг зүгээр өнгөрөөдөггүй. Ийм зарим хүн залуу, төлөвшөөгүй хүн чанартай байдаг бол зарим нь дөч, тавь, тэр ч байтугай дал, наян настай байдаг, тэд өтөл насандаа ч ийм хүн чанартай байж, онцгой дур зоргоороо байдаг. Орчин, нөхцөл байдал зөвшөөрч байгаа эсэхээс үл хамааран тэд хүссэн бүхнээ хийдэг. Жишээ нь, тэд шүршүүрт орох нөхцөлгүй газар ирчхээд “Гэртээ би өдөр бүр шүршүүрт ордог; би шүршүүрт орохгүй байж чадахгүй” хэмээн шүршүүрт орохыг шаарддаг. Гэвч уг газарт зохих нөхцөл байдал байхгүй; долоо хоногт нэг удаа шүршүүрт орох ч хэцүү байдаг. Тэгвэл чи яах байсан бэ? Хэвийн хүн чанартай хүн энэ нөхцөл байдалд хэрхэн хандаж, зохицуулахаа мэддэг. Хэрвээ цаг агаар чийгтэй, бүгчим байвал унтахын тулд шөнөдөө төмпөн ус авч, биеэ арчихад л хангалттай байдаг—энэ бол тэвчиж болох бэрхшээл юм. Үүнийг даван туулах боломжгүй биш. Гэвч ийм төрлийн хүн үүнийг давж чаддаггүй; хэрвээ тэд шүршүүрт орохгүй бол унтаж чадахгүй, хоол идэж чадахгүй, тэр ч байтугай асар том доромжлол амсаж байгаа мэт амьд үлдэж чадахгүй юм шиг санадаг. Тэд яг ямархуу дур зоргоороо вэ? Тэд маш дур зоргоороо тул үүргээ хэвийн гүйцэтгэж чаддаггүй, бусадтай хэвийн харилцаж, зохицож чаддаггүй, тэр ч байтугай хэвийн хүн шиг амьдарч ч чаддаггүй. Бусдад ийм төрлийн хүн сэтгэцийн эмгэгтэй мэт санагддаг. Хэрвээ тэд хэн нэгэнтэй сайн харилцаатай байвал нэг хүн мэт салж хагацашгүй байдаг. Гэвч хэрвээ тэд хэн нэгэнтэй муу харилцаатай байвал, эсвэл хэн нэгэн тэднийг гомдоож байсан бол тэд тэр хүнтэй насан туршдаа ярихгүй байж чаддаг. Тэднийг харах үедээ нүдээ эргэлдүүлж, яг л дайсантайгаа нүүр тулж байгаа мэт царай нь тэр даруй барайдаг буюу онцгой туйлширамтгай байдаг. Ийм хүний хүн чанар хэвийн үү? (Үгүй.) Ийм хүн туйлын дур зоргоороо, хүн чанар нь хэвийн биш байдаг. “Хэвийн биш” гэдэг нь юу гэсэн үг вэ? Энэ нь тэд хэвийн хүн чанаргүй гэсэн үг юм. Ийм хүмүүс бусадтай хэвийн харилцаж, хамтран ажиллаж чадах уу? Хүмүүсийн дунд хэвийн амьдарч чадах уу? Үүргээ сайн гүйцэтгэж чадах уу? (Үгүй.) Тэд зорилгодоо хүрэхийг хүсэж л байвал—тэр нь хоол идэх, бусдаар сайн хандуулах, эсвэл хийхийг хүссэн зүйлээ хийхийн аль нь ч бай—тэр нь биелэх ёстой. Хэрвээ үгүй бол тэнгэр нурж, ертөнц нь сүйрч байгаа мэт тэдэнд санагддаг. Тэд түгшиж, гонгинож эхлэн, бусдын талаар, орчны талаар, тэр ч байтугай Бурханы талаар гомдоллож: “Бурхан надад ямар гээчийн орчин бүрдүүлээд, намайг ингэж их зовоож байгаа юм бэ? Яагаад бусад хүн ийм орчинтой тулгарч, ингэж зовоогүй юм бэ? Яагаад би зовж байгаа юм бэ? Бурхан алаг үздэг!” гэж хэлдэг. Харж байна уу, тэдний чөтгөрлөг уг чанар гарч ирж байна, тийм үү? Ийм хүн чанар стандартад нийцэх үү? (Үгүй.) Ийм хүмүүсийг зохицуулах шаардлагатай. Ийм хүнийг хэрхэн зохицуулах ёстой вэ? (Тэднийг жирийн чуулган руу явуул.) Хэрвээ тэд үүргээ гүйцэтгэж чадахаа болих хэмжээнд хүрч, үүргээ гүйцэтгэх үедээ зөвхөн саад, үймээн учруулж, тэднийг харсан хүн бүрд ой гутаж, төвөгшөөх мэдрэмж төрж, бусад нь тэдэнтэй зохицож чадахгүй бол тэднийг тэр даруй явуулах ёстой—ийм хүн бол өмхий нохойн баас шиг юм. Дур зоргоороо байдалд аминч, өөдгүй, мөн байж боломгүй бүдүүлэг байх багтдаг. Заримдаа үүнд бас хэтэрхий тооцоотой, хатуу ширүүн, тэр ч байтугай харгис, хорлонтой байх багтдаг. Ийм төрлийн хүн хэсэг хугацаанд үүргээ гүйцэтгэх үед хүн бүр ихэд хохирч, тэднийг харсан хэн боловч айдаг. Чи тэднээс зайлсхийж, тэднийг өдөөн хатгахгүй байхыг хичээсэн ч тэд хэлэх зүйлтэй байсаар байх болно: “Чи юунаас нуугдаад байгаа юм бэ, хулгайчаас уу? Би чамайг яаж гомдоосон болохоор чи надаас зайлсхийгээд байгаа юм бэ?” Гэвч хэрвээ чи тэдэн рүү очиж, ямар нэг зүйл хэлэхийг оролдвол тэд чамтай хэвийн яриа өрнүүлэхгүй. Тэдэнд хэвийн хүн чанар байдаггүй бөгөөд тэдэнтэй харилцдаг хүмүүс үг хэлээр хохироод зогсохгүй, ёс жудаг нь хохирч, сэтгэл санаагаар хохирч, тэр ч байтугай бие махбодоор ч хохирдог. Ийм хүмүүс үнэхээр жигшмээр! Тэднийг муу хүн чанартай хүмүүсийн ангилалд оруулах нь тохиромжтой юу? (Тийм.) Ийм төрлийн хүн муу хүн чанартай, дур зоргоороо байдаг. Дур зоргоороо хүн бусдыг босгон байгуулж чаддаггүйгээр үл барам, тэдэнд төвөгшөөх, ой гутах мэдрэмж төрүүлдэг, тэд хэнтэй ч зохицож чаддаггүй. Надад хэл дээ, дур зоргоороо хүн үнэнийг хүлээн авч чадах уу? (Үгүй.) Тэгвэл тэд дотроо ямар зан чанартай вэ? (Гөжүүд.) Тэдний гөжүүд байдал илэрхий байдаг, гэхдээ өөр нэг зүйл бас бий—тэр нь юу вэ? (Үнэнд зэвүүцэх.) Зөв. Гөжүүд байх болон үнэнд зэвүүцэх завхарсан зан чанартай байх—эдгээр нь дур зоргоороо хүмүүсийн хоёр онцлог юм. Ийм төрлийн хүн дур зоргоороо төдийгүй аминч, байж боломгүй бүдүүлэг байдаг. Тэдний байж боломгүй бүдүүлэг байдалд бусдад үндэслэлгүйгээр, дураараа төвөг удах шинж чанар багтдаг. Чи тэдэнтэй харилцахдаа эелдгээр яриад ч нэмэргүй—тэд чамайг далд санаатай гэж боддог. Хэрвээ чи ширүүхэн яривал тэд чамайг өөрсдийг нь дээрэлхэж байна гэж боддог, гэхдээ дур зоргоороо байдал нь бусдад хор учруулсны дараа тэд: “Би чамайг гомдоох гээгүй юм шүү. Хэрвээ чи гомдсон бол би уучлалт гуйж байна” гэж хэлсээр л байдаг. Хэдийгээр энэ үг сайхан сонсогддог ч гомдсон хүн тэднийг уучлахгүй, тэр ч байтугай шүүмжлэх үед дур тухайн зоргоороо хүн уурлаж, “Чи зүгээр л үүнийг мартаж чадахгүй байна—чи миний уучлалт гуйсныг далимдуулж байгаа юм биш үү? Намайг уучлалт гуйсан болохоор дээрэлхэхэд амархан гэж бодоо юу? Тэгээд одоо чи миний өө сэвийг чичилж байна! Надад өө сэв бий гэж үү? Чи тэдгээрийг чичлэх эрхтэй гэж үү?” гэж хэлдэг. Энэ бол үнэнийг хүлээн авахгүй байгаа хэрэг биш үү? (Тийм.) Энэ нь тэдний завхарсан зан чанартай холбоотой. Тэдний хүн чанар дахь эдгээр шинж чанар нь аяндаа завхарсан зан чанарын тодорхой шинж чанарууд болон илэрдэг—эдгээр нь холбоотой байдаг. Ийм төрлийн хүмүүсийн завхарсан зан чанарын онцлогт гөжүүд байдал, үнэнд зэвүүцэх байдал болон бага зэрэг харгис байдал багтдаг. Эдгээр тал нь тэдний завхарсан зан чанарын шинж чанарууд юм.

Жишээ 8: Хүний зөн совин

Төрөлх нөхцөл байдалд бас нэг тал багтдаг нь хүний зөн совин юм. Жишээ нь, зарим хүн Бурханд итгэснийхээ дараа ХКН-ын засгийн газар Бурханы сонгосон хүмүүсийг улайран дарангуйлж, баривчилж, хэрцгийгээр хандаж байгааг хараад түгшиж, сандарч, хулчийж, айдаг. Заримдаа тэдний хөл нь хүртэл суларч, байнга бие засмаар санагддаг. Энэ нь юуны илрэл вэ? (Зөн совин.) Энэ бол зөн совингийн хариу үйлдэл юм. Хэвийн хүн чанар дотор, зарим нэг аймшигтай үйл явдал, хүмүүсийн өөрсдийнх нь амь настай холбоотой нөхцөл байдал, эсвэл өөрсдөд нь аюул учруулж болзошгүй хэрэг явдлын тухайд, мэдээлэл сонсох эсвэл бодит байдалтай нүүр тулах үеийн аль нь ч бай тэд зөн совингийн зарим нэг хариу үйлдэл үзүүлж, хулчийж, айдаг. Үүний зэрэгцээ, тэдний бие махбодод сандрах, булчин татах, түр зуур дүлийрэх эсвэл сохрох, түүнчлэн ам хатах, хөл сулрах, их хэмжээгээр хөлрөх, давсаг, гэдэсний үйл ажиллагаагаа хянах чадвараа алдах зэрэг зарим нэг хэвийн хариу үйлдэл жам ёсоор илэрдэг. Эдгээр хариу үйлдэл гарах магадлалтай юу? (Тийм.) Эдгээр хариу үйлдлийг мэдрэлийн систем удирддаг ч бай эсвэл өөр ямар нэг шалтгаанаас үүдэлтэй ч бай, ямартай ч гаднын хүчин зүйлээс болж махан биед бий болсон хариу үйлдэл бөгөөд эдгээр хариу үйлдлийг нийтэд нь зөн совин гэж нэрлэдэг. Бие махбодын тэсвэрлэх чадвар хязгаартай байдаг; хүний эр зоригийн хязгаарыг давмагц бие махбод зөн совингийн зарим нэг хариу үйлдэл үзүүлдэг. Эдгээр хариу үйлдлийг бусад хүн сул тал гэж харж болох юм, эсвэл инээдтэй, өрөвдөлтэй, эсвэл өрөвдүүштэй зүйл мэт санагдаж болох ч эдгээр нь маргаагүй хүний төрөлх зөн совингийн илрэл юм. Мөн аюултай нүүр тулах үедээ толгойгоо бариад уйлах, нулимс унагах, тэр ч байтугай чангаар хашхирах хүн ч байдаг; зарим нь харанхуй буланд эвхрэн нуугдаж магадгүй—энэ бүх хариу үйлдэл нь зөн совингийн хариу үйлдэл юм. Эдгээр зөн совингийн хариу үйлдэл нь уйлах, инээх, эсвэл хэтэрхий их айсандаа ичгүүртэй зүйл хийх аль нь ч бай—үүнд зөв, буруу гэж бий юу? (Үгүй.) Тэгвэл засгийн газар итгэгчдийг баривчилж байгаа талаар сонсоод айдаг хүмүүсийг бид хулчгар, хүн чанаргүй гэж хэлж болох уу? (Үгүй.) “Бурханд итгэхэд итгэл байх ёстой; хүн айх ёсгүй!” гэдэг үг зөв үү? (Үгүй.) “Энэ бол сул дорой байдал, хулчгар, арчаагүй байдлын илрэл. Энэ нь Бурханд итгэх итгэл байхгүй байгааг харуулж байна, мөн Бурханд найдахаа мэддэггүйг харуулж байна. Ийм хүн бол ялагч биш!” гэж бид хэлж болох уу? (Үгүй.) Яагаад үгүй гэж? (Энэ бол хүн гадаад нөхцөл байдалтай нүүр тулах үед гардаг физиологийн л хариу үйлдэл юм.) Энэ бол хэвийн физиологийн хариу үйлдэл болохоос завхарсан зан чанараас үүдэлтэй илрэл биш. Иймэрхүү нөхцөл байдалд хүн эдгээр илрэл, ийм зүйлсийг харууллаа гээд энэ нь завхарсан зан чанарын нөлөөнөөс болсон, эсвэл өөрсдийнхөө хүн чанар дахь ямар нэг бодол, үзэл бодолд захирагдсанаас болсон гэсэн үг биш юм. Эдгээр хариу үйлдэл нь чиний урьдчилан бодож төлөвлөдөг зүйл биш; ийм нөхцөл байдалтай нүүр тулах үед чиний толгойд гэнэт элдэв бодол орж ирээд, тэгээд энэ талаар илүү их бодох тусам чи сандран, бие чинь татвалзаж, тэр ч байтугай давсаг, шулуун гэдэсний үйл ажиллагаагаа хянах чадвараа алддаг юм биш. Эдгээр хариу үйлдлийн цаад шалтгаан нь энэ биш. Харин эдгээр хэрэг явдал эсвэл мэдээг сонссоны дараа ямар ч зориудын бодолгүйгээр, оюун санааны хувьд шүүж, боловсруулахгүйгээр бие махбод чинь аяндаа зарим нэг зөн совингийн физиологийн хариу үйлдэл гаргадаг. Тиймээс ийм төрлийн жам ёсны хариу үйлдэл нь махан биеийн төрөлх зөн совингоос үүдэлтэй байдаг. Үүнд зөв, буруу гэж байхгүй, хүчтэй, сул дорой гэх ялгаа байхгүй, эерэг, сөрөг гэх ялгаа бүр ч байхгүй. Зарим хүн: “Засгийн газар яаж ч баривчилсан, би айхгүй!” гэж хэлдэг. Тэгвэл чи тэнэг байна гэж Би хэлнэ. Агуу улаан луу чамайг тамлах үед чи айх нь уу, үгүй юу гэдгийг харцгаая—тэр үед чи хашхирахгүй байх боломжгүй. Өвдөлт дээд цэгтээ хүрэх үед чи юу гэж бодох вэ? “Ингэснээс үхсэн нь дээр юм байна. Үхчихвэл би чөлөөтэй болно, дахиж өвдөлт мэдрэхгүй”. Эдгээр нь бүгд махан биеийн зөн совингийн хариу үйлдэл бөгөөд аль нь ч асуудал биш. Зарим хүн: “Би айхгүй байна; хэрвээ хэн нэгэн намайг цохивол би зөрүүлээд цохино, хэрвээ би дийлэхгүй бол зүгээр л зугтана” гэж хэлж магадгүй. Гэвч чамайг зугтах үед хэн нэгэн чамд буу тулгавал хөл чинь суларч, зүрх чинь хулчийн, чи цаашид “Би айхгүй байна” гэж хашхирахгүй. Амь нас чинь дээсэн дөрөөн дээр байх үед чи ч бас үхэхээс айна—энэ бол чиний зөн совингийн хариу үйлдэл юм. Эдгээр нь зөн совингийн хариу үйлдэл учраас хүнд ямар ч илрэл байсан, хүний сул дорой байдлыг харуулсан ямар ч зүйл байсан үүнийг буруу эсвэл ичгүүртэй зүйл гэж үздэггүй бөгөөд Бурхан үүнийг ялладаггүй. Мэдээж, чи эдгээр хариу үйлдлийг болиулах гэж оролдох ёсгүй, хажууд байгаа хүмүүс ч эдгээрийг шоолох ёсгүй, учир нь хүн бүр адилхан—хүн бүр мах цуснаас бүтсэн. Мах, цуснаас бүтсэн хүний зөн совингийн хариу үйлдэл ийм байдаг; чи ч ийм, тэд ч ийм, хүн бүр ийм байдаг. Чонотой таарах үедээ хүний зөн совингийн анхны хариу үйлдэл юу байдаг вэ? “Зугт! Аль болох хурдан зугт!” Тэгээд зугтаж байхдаа тэд чоно өөрсдийг нь гүйцэж ирсэн эсэхийг харж: “Хэрвээ чоно намайг гүйцвэл яах вэ? Чоно миний хүзүүнээс зуувал би үхэх үү? Надад буу юм уу төмөр саваа байсан ч болоосой” хэмээн санаа зовдог. Тэд зугтаж байхдаа зөвхөн эдгээр зүйлийг боддог. Гэвч чи юуны талаар бодохоос үл хамааран, чиний зөн совингийн анхны хариу үйлдэл бол яах аргагүй чонын хөөлтөөс хурдан мултарч, аль болох хурдан, хол зугтаж, баригдаж, идүүлэхээс зайлсхийх явдал юм. Эдгээр нь бүгд зөн совингийн хариу үйлдэл. Чиний зөн совингийн хариу үйлдэл юу вэ? Гол нь өөрийгөө аврах, өөрийнхөө амь насыг хамгаалах, амь насанд чинь аюул учрахгүй байхыг баталгаажуулах явдал юм. Эдгээр зөн совингийн хариу үйлдэл нь хөндлөнгийн хүнд хулчгар, тэвчихийн аргагүй, эсвэл ичгүүртэй мэт санагдах эсэх нь хамаагүй, үнэн хэрэгтээ эдгээр нь ичгүүртэй биш, учир нь эдгээр нь мах цусан биетэй хүмүүсийн хэвийн илрэл юм; эдгээр нь жам ёсны харуулдаг зүйл юм. Зөн совингийн хариу үйлдэл бол ердөө л жам ёсны харуулдаг зүйл, үүнд ичмээр зүйл огт байхгүй. Жишээ нь, чи онигоо сонсох үедээ инээнэ. Аманд чинь хоол, ус байсан ч чи инээх л болно, учир нь энэ бол зөн совингийн хариу үйлдэл юм. Зөн совингийн хариу үйлдэл бол Бурханаас өгсөн төрөлх үйл ажиллагаа бөгөөд нөхцөл нь бүрдэх үед аяндаа гарч ирж, илэрдэг. Тиймээс, зөн совингийн хариу үйлдлийн тухайд, эд бол жам ёсны харуулдаг зүйлс юм. Эдгээр нь хүн чанарын сул дорой байдал эсвэл дутагдлыг харуулдаг байж болох юм, эсвэл махан биеийн чинь жам ёсны илрэлийг харуулдаг ч байж болно. Ямартай ч, энэ нь зөн совингийн хариу үйлдэл учраас үүнд зөв, буруу гэж байхгүй. Хэрвээ чи ичвэл энэ нь чамд ухаарал дутуу, хүн чанар чинь нэлээд өнгөц болохыг харуулж байна—чи бусдад сайхан сэтгэгдэл үлдээхийг хүсэж байна. Хэрвээ чи зөн совингийн хариу үйлдлээ болиулахыг оролдвол энэ нь чиний мунхгийг, мөн эрүүл ухаанд чинь асуудал байгааг баталж байна. Онцгой аюултай орчин, нөхцөл байдалд өмдөө норготол айсан ч чи үүнийг ичгүүртэй зүйл гэж үзэх ёсгүй. Үнэн хэрэгтээ, энэ бол хэвийн хүн чанарын илрэл юм. Ийм нөхцөл байдалд хэнд ч эдгээр илрэлийг үзүүлнэ—алдартай юм уу агуу хүмүүс ч хүртэл ялгаагүй юм. Хүнд хэцүү нөхцөл байдалд супер хүн гэж байдаггүй—чи зүгээр л эгэл жирийн хүн, онцгой зүйлгүй, гайхуулах зүйлгүй. Хэдийгээр чи өмдөө норготлоо айж, бусад хүн мэдсэн ч энэ нь шившигтэй зүйл биш, учир нь ингэснээр хүмүүс чамайг хүндэлж, эсвэл шүтэхгүй бөгөөд ядаж л чи аюулгүй байх болно. Энэ өдийд тодорхой болсон биз дээ? Хүний зөн совингийн хариу үйлдэл маш хэвийн, жам ёсны байдаг. Жишээ нь, үс чинь бохирдож, хуйх чинь загатнах үед чи зөн совингоороо мааждаг. Үүний дараа хумс чинь хир дагаар дүүрч, хүмүүс чамайг зохисгүй, эсвэл бохир заваан гэж бодсон ч яалтай ч билээ? Үс чинь бохирдох үед хир даг байх л болно, учир нь чи мах цусан биетэй, тоосноос бүтсэн тул чи энэ баримтыг хүлээн зөвшөөрөх ёстой. Энэ нөхцөл байдал ердөө л үс чинь бохирдсон, угаах шаардлагатайг чамд хэлж байгаа юм. Хуйх загатнах үед маажих нь зөн совингийн хариу үйлдэл юм. Зөн совингийн хариу үйлдэл бол жам ёсны, хэвийн хариу үйлдэл, Бурханы бүтээсэн төрөлх нөхцөл байдал, мэдрэлийн систем; дэх хэвийн илрэл юм. Хэдийгээр заримдаа энэ илрэл чамайг ичээж, зохисгүй, эсвэл нэр төргүй мэт санагдуулж болох ч чи тэдгээрийг өөрчлөх, эсвэл болиулах гэж оролдох ёсгүй. Нэг талаар, ингэх нь хүний зөн совинд зөв хандахад чамд тусална; нөгөө талаар, энэ нь чиний биеэ авч явах байдалд ч бас босгон байгуулалт болж, ашиг тустай байдаг. Чи энэ талын талаар тодорхой ойлголт, ухааралтай болмогцоо бусадтай харилцаж, бусдыг зохицуулах үед, хэрвээ хүний махан биеийн зөн совингийн зарим тал аяндаа илэрч, харагдвал чи тэдгээрийг зориуд нуун далдлах шаардлагагүй байх болно. Хэрвээ заримдаа үнэхээр эвгүй нөхцөл байдал үүсвэл тайлбарлах, эсвэл өнгөлөн далдлах, дүр эсгэх шаардлагагүй, учир нь энэ бол хэвийн хүн чанарын харуулдаг зүйл, мөн хүний зөн совингийн хариу үйлдэл юм—энэ бүхэн нь хэвийн хүний хүлээн зөвшөөрч чадах хүрээнд багтдаг. Жишээ нь, хүмүүс шош идэх үед бие махбодод нь жам ёсоор хий үүсэж, тэд зөн совингоороо хэхэрч, эсвэл унгадаг. Энэ бол маш жам ёсны зүйл юм. Залуу эрэгтэй, эмэгтэй хүмүүс ийм илрэлийг ихэвчлэн ичгүүртэй гэж боддог ч үүнд үнэндээ ичмээр зүйл огт байхгүй. Энэ бол ердөө л бие махбодын хэвийн зөн совингийн хариу үйлдэл бөгөөд хэрхэн биеэ авч явах юм уу үйлдэх зарчимтай ямар ч хамаагүй. Хэдийгээр зарим хүн үүнийг ойлгохгүй эсвэл үүнд сэтгэл дундуур байж болох ч энэ нь биеэ авч явахдаа хил хязгааргүй байх, хүмүүжил муутай байх, дураараа, дур зоргоороо, аминч байх, эсвэл аймшигтай, ёрын муу хүн чанартай байх түвшинд яавч хүрэхгүй—үүнийг ийм хэмжээнд хүртэл дэвэргэх шаардлагагүй. Энэ асуудал биеэ авч явахтай холбоогүй, завхарсан зан чанартай бүр ч хамааралгүй. Хэрэг явдлыг хэтрүүлэн ярих шаардлагагүй. Эдгээр зүйлд зөв хандах ёстой.

Жишээ 9: Ариун цэвэрт анхаарахгүй байх

Зарим хүн хөгжил буурай улс орон, орчинд, эсвэл нөхцөл байдал муутай гэр бүлд төрсөн учраас амьдралынхаа зүйлсэд тийм ч нарийн ханддаггүй. Тэд хоол хүнсний ариун цэвэрт нягт нямбай ханддаггүй байж магадгүй, нэг хувцсаа угаалгүйгээр удаан хугацаанд өмсөж, хувцаснаас нь хөлсний үнэр гарч байгааг ч анзаарахгүй байж магадгүй. Энэ нь ямар төрлийн илрэл вэ? (Энэ бол хүний амьдрах хэв маягийн зуршлын илрэл юм.) Энэ бол амьдрах хэв маягийн дадал зуршлын асуудал; энэ бол ариун цэвэрт төдийлөн анхаардаггүй хэрэг юм. Зарим хүн нүүр, хөлөө угаахдаа нэг алчуур ашигладаг, тэгээд өдөр нь гадуур ажиллахдаа тэр алчуураараа хөлсөө арчдаг. Заримдаа тэд бэртсэн хүн харвал нөгөө алчуураараа шархыг нь хүртэл боодог. Тэд ариун цэвэрт огт санаа тавьдаггүй. Энэ ямар асуудал вэ? Энэ нь тэдний төрсөн гэр бүлийн нөхцөл байдалтай тодорхой хэмжээгээр холбоотой байдаг. Зарим хүн амьдралын нөхцөл байдал сайтай гэр бүлээс гаралтай байдаг, тийм гэр бүлд хүн бүр хэд хэдэн гар нүүрийн алчуур бас биеийн алчууртай байж, нүүрэнд ашигладаг болон хөлд ашигладаг алчуурыг тодорхой ялгадаг. Тэд өдөр бүр усанд орж, нүүрээ угаадаг бөгөөд нүүр гарын алчуур, биеийн алчуурыг ч өдөр бүр угаадаг тул тэд онцгой цэвэрч нямбай мэт санагддаг. Ийм дадал зуршил хэрхэн бий болдог вэ? Эдгээр нь тухайн гэр бүлд тодорхой эдийн засгийн суурь, санхүүгийн нөхцөл байдал байсны үр дүн, энэ нь амьдралын хэв маягийн ийм боловсон дадал зуршилд хөтөлдөг. Энэ нь тухайн хүнийг ариун цэвэрт маш их анхаардаг, хүндэтгэмээр харагдуулдаг. Өнгөн дээрээ тэд маш цэвэрч нямбай мэт санагддаг ч үнэн хэрэгтээ энэ бүхний ард үүнд хүргэсэн төрөлх нөхцөл байдал байдаг. Тэгвэл яагаад зарим хүн эдгээр зүйлд анхаардаггүй вэ? Зарим хүн төрөлхөөсөө иймэрхүү зүйлд төдийлөн анхаарах хандлагагүй байдаг бөгөөд боломжтой байсан ч эдгээр зүйлийг нэг их нухацтай авч үздэггүй—энэ нь ноцтой асуудал биш юм. Заримынх нь хувьд, энэ нь тэдний гэр бүлийн нөхцөл байдал, орчноос үүдэлтэй байдаг. Долоо, найман хүнтэй гэр бүлд тэд бүгд нүүр болон хөлөө угаахдаа нэг л алчуур ашиглаж, нэгнийхээ араас нөгөө нь хэрэглэж магадгүй. Зарим хүн хөлөө ч угаалгүй унтахаар хэвтэж, бөх гэгч нь унтдаг. Энэ нь тэдний өдөр тутмын амьдрал эсвэл биеэ авч явах байдалд нөлөөлдөггүй. Цэвэрч нямбай хүмүүс: “Гэхдээ хөл дээр чинь нян байгаа—хөл маш бохир шүү дээ!” гэж хэлж магадгүй. Үүнд бусад нь: “Хөл бохир биш; өдөржингөө битүү байдаг, гадаад ертөнцтэй харьцдаггүй болохоор ямар ч нян байхгүй, зүгээр л бага зэрэг хөлийн хөлс байгаа. Хүмүүс хөлийн хөлсийг бохир гэж боддог ч үнэндээ тийм биш. Зарим газар хөлийг хоол хүнс үйлдвэрлэхэд хүртэл ашигладаг. Захаас худалдаж авсан хоолыг чинь хүмүүс хөлөөрөө зуурсан гурилаар хийсэн ч юм билүү, хэн мэдлээ. Чи үүнийг харж чадахгүй, чи зүгээр л иддэг—гэсэн мөртлөө чи өөрийгөө маш цэвэрч нямбай гэж бодсоор байдаг!” гэж хариулж магадгүй. Хүн нягт нямбай байна уу, үгүй юу гэдгээс үл хамааран, энэ бүхэн нь төрөлх нөхцөл байдлаар хэлбэржсэн амьдралын хэв маягийн дадал зуршил буюу амьдрах арга барил юм. Энэ нь хүмүүсийн биеэ авч явах байдалтай ямар ч хамаагүй. Тэгвэл ямархуу илрэлүүд хүний биеэ авч явах байдалтай холбоотой вэ? Жишээ нь, аюултай нөхцөл байдалтай нүүр тулах үед, агуу улаан луунд мөшгөгдөх үедээ хүн бүр түгшиж, айдаг бөгөөд тэдэнд зөн совингийн зарим нэг хариу үйлдэл илэрнэ. Гэвч зарим хүн: “Бид одоо хэчнээн их түгшиж, айж байгаа ч тайвширч, нөхцөл байдлын асуудлыг зохицуулах ёстой. Бид эхлээд удирдагч, ажилчид болон өөр бүс нутгийн ах эгч нарыг халхлах хэрэгтэй, тэгж гэмээ нь тэд хурдан явж чадна” гэж хэлж магадгүй. Гэвч бусад нь өөрөөр бодож магадгүй: “Тэднийг халхлах ий? Би яах юм бэ? Хэрвээ би эцэст нь өөрөө зугтаж чадахгүй бол яах вэ? Би эхлээд зугтах хэрэгтэй! Түрүүлж зугтсан нь баригдахгүй, ял авахгүй, тамлуулахгүй.” Харж байна уу, аюултай нүүр тулах үед хүн бүрд айх гэдэг ижилхэн зөн совингийн хариу үйлдэл байдаг ч зарим хүн бусдыг хамгаалахыг урьтал болгож, өөрийнхөө амь насны аюулгүй байдлыг хойш тавьдаг—ийм хүмүүс хайр, сайхан сэтгэлийг харуулдаг. Харин бусад нь эхлээд өөрсдийгөө бодож, бусдыг бодолцолгүйгээр зугтдаг—энэ бол аминч байдал юм. Үнэндээ, хүн чанарынхаа мөс чанарын мэдрэмждээ, энэ сүүлийн бүлгийнхэн эхлээд удирдагч, ажилчид болон өөр бүс нутгийн ах эгч нарыг хамгаалах ёстойгоо мэддэг үү? Учир шалтгааны хувьд тэд үүнийг ойлгодог уу? (Тийм.) Хүн бүр энэ учир шалтгааныг адилхан ойлгож, зөн совингийн хариу үйлдэл үзүүлэх үед хүмүүсийн илрэлийнхээ хувьд өөр өөр байдаг. Энэ нь хүмүүсийн хоорондох хүн чанарын ялгааг харуулдаг. Зарим хүн аминч, өөдгүй, зөвхөн өөрсдийгөө л бодож, бусдыг үл тоодог бол, зарим нь сайхан сэтгэлтэй, аминч бус байж, бусдыг бодолцон үзэж, тэднийг хамгаалахыг урьтал болгож, аминчлан үйлддэггүй. Энэ нь өөр өөр төрлийн хүн чанарыг харуулж байна уу? (Тийм.) Энэ нь ялгааг тодорхой болгодог. Тэгвэл энэ хоёр өөр төрлийн хүн чанартай хүнээс аль төрлийн хүн үнэнийг хүлээн авч, завхарсан зан чанараа хаяж чадах вэ? (Сайн хүн чанартай төрлийн хүн үнэнийг хүлээн авч, завхарсан зан чанараа амархан хаяж чаддаг.) Аминч хүмүүсийн хувьд ямар байдаг вэ? (Тэдний хувьд үнэнийг хэрэгжүүлэх амар биш; тэд ойлгосон ч хэрэгжүүлж чаддаггүй тул завхарсан зан чанараа хаях нь тэдэнд хэцүү байдаг.) Яг зөв. Тиймээс хүн бүр завхарсан зан чанар харуулж болох ч, хэрвээ хүмүүсийн хүн чанар өөр бол завхарсан зан чанараа хаяж чадах эсэхээрээ тэд мөн адил өөр байх болно. Хүмүүс өөр өөр төрлийн хүн чанартай байх үед нэг ижил нөхцөл байдалд өөр өөр хандлага, арга барилаар хариу үйлдэл үзүүлдэг. Энэ нь хүн эцэстээ үнэн болон эерэг зүйлийг хүлээн авч чадах эсэх, үнэнийг эрэлхийлэх замаар алхаж чадах эсэх, завхарсан зан чанараа хаяж чадах эсэхийг шийддэг. Хүний хүн чанар нэн чухал, тийм биз дээ? Аюултай тулгарах үед хүн бүр зөн совингийн зарим нэг хариу үйлдэл гаргана—тэд бүгд айж, сандарч, түгшдэг, тэд эргэлзэж, үхлээс айж, зугтахыг хүсдэг. Ийм эгзэгтэй нөхцөл байдалд сайн, сайхан сэтгэлтэй хүн чанартай хүн эхлээд удирдагч, ажилчид болон өөр бүс нутгийн ах эгч нарыг хамгаалах талаар бодно—тэдний хамгийн түрүүнд боддог зүйл бол бусдын аюулгүй байдал юм. Хэдийгээр тэдэнд бас айх, сандрах, түгших зөн совингийн хариу үйлдэл байдаг бөгөөд өөрийгөө хамгаалах зөн совин ч гэсэн жам ёсоор байдаг ч, нөхцөл байдлыг зохицуулах тэдний арга барил нь эхлээд өөрийгөө хамгаалах бус харин бусдыг хамгаалах явдал юм. Энэ бол сайхан сэтгэлтэй хүн чанартай хүний биеэ авч явах байдал юм. Тэгвэл аминч хүний биеэ авч явах байдал ямар байдаг вэ? Тэд бусдын талаар бодож болох ч тэднийг хамгаалдаггүй—тэд эхлээд өөрсдийгөө хамгаалдаг. Тиймээс, бусдын оронд өөрийгөө тавьж, хамгаалж чаддаг сайхан сэтгэлтэй хүн чанартай хүмүүс үнэнийг хүлээн авах магадлалтай байдаг. Тэдний хүн чанарын мөс чанар, эрүүл ухаан нь үнэнийг хүлээн авч, завхарсан зан чанараа хаяхад шаардлагатай нөхцөлтэй нийцдэг. Аминч төрлийн хүний хувьд, тэд үнэнийг ойлголоо ч хүлээн авдаггүй, хэрэгжүүлдэг ч үгүй. Аюултай нүүр тулах үед тэдний хүн чанар өөрийгөө хамгаалах байдал болон аминч байдлыг харуулдаг. Тиймээс, тэдний харуулдаг энэ хүн чанараас дүгнэхэд, үнэнийг хүлээн авч, завхарсан зан чанараа хаяхад шаардлагатай үндсэн нөхцөл тэдэнд байхгүй байгаа нь илэрхий байна. Энэ бол үнэнийг хэрэгжүүлэх шаардлагатай нөхцөл байдалд тэдний мөс чанар болон эрүүл ухаан чиг үүргээ алддаг гэсэн үг юм. Тэд мөс чанар, эрүүл ухааныхаа эсрэг үйлддэг. Тэд үнэнийг эрж хайж, хийх ёстой шударга зүйлээ хийхийг сонгодоггүй, харин үүний оронд мөс чанар, эрүүл ухаанаа зөрчихийг сонгож, тэр ч байтугай ёс суртахууны шударга ёс болон үнэнийг зөрчихийг сонгож, өөрсдийгөө хамгаалж, бүх ашиг сонирхлоо хадгалахын тулд аминч хүсэл болон ашиг сонирхлынхоо хэрэгцээг бүрэн хангадаг. Тиймээс, ийм төрлийн хүн үнэнийг эрэлхийлэх зам буюу авралын замаар алхах нь амар биш байх болно. Үүний цаад утга нь тэдний хувьд завхарсан зан чанараа хаях нь маш хэцүү байх болно гэсэн үг юм. Бага зэрэг болгоомжтой хэлбэл, тэд завхарсан зан чанараа хаяж чадахгүй гэж хэлэхийн оронд тэдний хувьд тэгэх нь маш хэцүү гэж бид хэлнэ. Тэгвэл одоо энэ асуудлыг харахад, хүн завхарсан зан чанараа хаяж, авралд хүрч чадах эсэх нь бүхэлдээ тэдний төрөлх нөхцөл байдлаас шалтгаалдаг уу? (Үгүй.) Энэ нь юунаас шалтгаалдаг вэ? (Тэдний хүн чанараас.) Энэ нь тэдний зан араншингаас, мөн янз бүрийн хүмүүс, үйл явдал, зүйлстэй нүүр тулах үед тэдний хүн чанарын мөс чанар, эрүүл ухаан үүргээ гүйцэтгэж чадах эсэхээс шалтгаалдаг. Өөрөөр хэлбэл, энэ нь аливаа зүйл тохиолдох үед тэд мөс чанар, эрүүл ухааныхаа дагуу үйлддэг эсэхээс шалтгаалдаг. Хэрвээ хүн мөс чанар, эрүүл ухаанаараа удирдуулж үйлдвэл тэд эерэг зүйлсийг, үнэнийг сонгох болно. Гэвч хэрвээ тэд мөс чанар, эрүүл ухааныхаа эсрэг үйлдвэл, үнэнийг хэчнээн их ойлгодог, эсвэл хэв чанар нь өндөр, нам байхаас үл хамааран тэд ёс суртахууны шударга ёс, үнэн-зарчмыг зөрчиж, тэр ч байтугай хүн чанараа алдах болно. Энэ нь та нарт юуг тодорхой болгож байна вэ? Хүн чанар нэн чухал уу? (Тийм.) Хэрвээ хүн ямар нөхцөл байдал байхаас үл хамааран, ашиг сонирхол нь хөндөгдөх бүрд өөрсдийн мөс чанар, эрүүл ухаан мөн ёс суртахууны шударга ёсны эсрэг үйлддэг бол тэд хүн чанараа алдах болно. Тэд өөрсдийн ашиг сонирхлыг аюулгүй байлгаж, хамгаалахын тулд юу ч хийхээс буцахгүй. Тиймээс, нөхцөл байдалтай нүүр тулах үедээ тэд мөс чанар, эрүүл ухааныхаа дагуу үйлдэхийг сонгохгүй. Харин үүний оронд тэд өөрсдийн ашиг сонирхлын төлөө тэдгээрийг зөрчиж, зорилгодоо хүрэхийн тулд ёс жудаг, нэр төрөө золиослох болно. Энэ өнцгөөс харвал, ийм төрлийн хүн ихэвчлэн хэчнээн сайн биеэ авч явдаг байсан ч тэд өөрсдийн ашиг сонирхлоос өөр юуг ч эрэлхийлдэггүй—тэдний хувьд завхарсан зан чанараа хаяхад маш хэцүү байдаг. Тэд үнэнийг хүлээн авдаггүй—тухайн хором мөч хэдий чинээ эгзэгтэй байна, хэдий чинээ бодит байдалтай нүүр тулах тусам тэд мөс чанар, эрүүл ухаан, үнэнийг зөрчихийг төдий чинээ их сонгодог; мөн тухайн мөч хэчнээн эгзэгтэй байх тусам тэд үнэнд зэвүүцэх завхарсан зан чанар болон аминч, өөдгүй хүн чанараа төдий чинээ их харуулдаг. Тиймээс, ийм төрлийн хүний хувьд завхарсан зан чанараа хаях нь маш хэцүү байдаг. Одоо, хүний хүн чанар бол завхарсан зан чанарыг хаях үндсэн нөхцөл гэдэг нь тодорхой байна уу? Хүн ямар хүн чанартай байгаа нь тэд эцэстээ завхарсан зан чанараа хаяж чадах эсэх, эцэстээ үнэнийг эрэлхийлэх замаар алхаж чадах эсэх, мөн эцэстээ авралд хүрч чадах эсэхийг тодорхойлдог.

Жишээ 10: Төрөлхийн дуу цөөтэй байх

Зарим хүн төрөлхийн дуу цөөтэй, дөлгөөн, хүлээцтэй зан төлөвтэй байдаг. Тэд аливаа зүйл дээр сүржигнэж, бусадтай маргалдах нь ховор, эсвэл хэтэрхий шуугиантай байдаггүй. Тэдний яриа гайхуулсан шинжгүй, дуу хоолой нь зөөлөн байдаг. Гаднаа тэд онцгой дөлгөөн харагддаг, аливааг эмх цэгцтэй, яаралгүй хийдэг. Бүр бусадтай амаар нэг их харилцах дургүй, хүмүүстэй хэт их ярихыг хүсдэггүй зарим нэг бүрэг ичимхий хүн ч байдаг. Тэд хаа ч явсан ерөнхийдөө байгаа үгүй нь мэдэгддэггүй. Эдгээр илрэл ямар асуудалд хамаарах вэ? (Энэ бол тэдний зан төлөвтэй холбоотой асуудал юм.) Энэ бол тэдний төрөлх зан төлөвтэй холбоотой асуудал юм. Энэ хүмүүс гаднаа ийм зан төлөвтэй байдаг, дотоод бодол нь ч бас маш энгийн байдаг. Тэд бусдад харьцангуй сайн ханддаг, бусадтай харьцангуй шударга харилцдаг, бусдаас ашиг хонжоо хайдаггүй, бусдаас тус юм уу тусламж авах үедээ хариуг нь барьдаг, мөн бусдын сайхан сэтгэлийг зүрх сэтгэлдээ санаж явдаг. Энэ хүмүүс гаднаа сайн хүн чанартай мэт харагддаг: Тэд хүн, амьтны алинд нь ч гэм хоргүй; тэд хүлээцтэй, бусдад мэдрэмжтэй ханддаг, бусадтай сүржигнэж маргадаггүй; тэд маргаанд орооцолддоггүй, бусдын талаар хов жив ч хөөцөлддөггүй; тэд хүмүүсийг ар хударгаар нь шүүдэггүй, мөн хэзээ ч санаачилгаараа бусад руу дайрч, хорлодоггүй; хэн нэгэнд бэрхшээл тохиолдох үед, тусалж чадаж л байвал тэд хэзээ ч татгалздаггүй бөгөөд хариуд нь юу ч нэхдэггүй. Ихэнх хүн эдгээр хүнийг нэлээд уужуу тайван гэж хэлнэ. Тэгвэл энэ хүмүүс гаднаа сайн хүн чанартай мэт харагдаж байна уу? (Тийм.) Гэвч нэг удаа Бурханы гэр тэднээс байдал ямархуу байгааг асууж: “Та нарын чуулганы удирдагчдын ажил ямар байна вэ? Ах эгч нар тэдний талаар юу гэж бодож байна вэ? Энэ хугацаанд сайн мэдээний ажил ямар нэгэн үр дүнд хүрсэн үү? Чуулганы ажилд хэн нэгэн саад болж, үймүүлсэн үү?” гэжээ. Тэд үүнийг эргэцүүлэн: “Тэд яагаад надаас үүнийг асууж байгаа юм бол? Тэд юу хэлэх гээд байна вэ? Удирдагчдыг сайн ажиллахгүй байна гэж надаар хэлүүлэх гээд байгаа юм уу? Тэд манай удирдагчдыг чөлөөлөх гэж байгаа юм уу? Тэд надаас үг унагаж, надаар баталгаажуулах гэж оролдож байна. Тэгвэл, би юу ч хэлэхгүй. Хэрвээ нэг өдөр удирдагчид чөлөөлөгдөж, намайг асуудлыг нь мэдэгдсэн гэдгийг олж мэдвэл тэд надад өс санах биш үү?” гэж боддог. Тиймээс тэд: “Удирдагчид сүүлийн үед тун сайн ажиллаж байгаа; би ямар ч асуудал анзаараагүй” гэж хариулдаг. Тэд ердөө л ингэж хэлдэг. “Чи үнэхээр ямар ч асуудал анзаараагүй гэж үү?” хэмээн дахин асуухад тэд: “Та Хэн эгчээс асуувал яасан юм бэ, тэр эгч удирдагчидтай байнга харилцдаг. Тэд нэлээд ойр дотно байдаг учраас тэр эгч тэднийг сайн мэднэ. Би тэднийг тийм ч сайн мэдэхгүй” гэж хариулдаг. Гэвч үнэндээ тэд дотроо: “Би мэдэж байсан ч юу ч хэлж болохгүй. Хэрвээ би дуугарч, дараа нь удирдагчид чөлөөлөгдвөл тэд надад өс санах биш үү? Чөлөөлөгдөөгүй байлаа ч гэсэн, намайг өөрсдийнх нь талаар муу зүйл хэлснийг олж мэдвэл тэд миний үйлийг үзэх биш үү? Тэд намайг тарчлаах боломжтой юу? Миний үүргийг болиулах болов уу? Би юу ч хэлж болохгүй!” гэж боддог. Энэ ямар илрэл вэ? (Энэ бол ов мэхтэй байдлын илрэл.) Тэгвэл энэ нь ямар асуудалд хамаарах вэ? Завхарсан зан чанарт. Ийм хүн гаднаа төрөлхийн сайн зан төлөвтэй, сайн хүн чанартай мэт харагддаг ч бусдыг үнэлэх, эсвэл асуудлыг мэдэгдэх болохоор тэд, өөрсдийгөө итгэгч болоод удаагүй, үнэнийг ойлгодоггүй, аливааг нэвт харж чадахааргүй хэтэрхий мунхаг хэмээн хэлж, мэдэхгүй гэж мэлздэг. Хэний ч асуудлыг анзаарсан бай, тэд хэзээ ч мэдэгддэггүй, эсвэл энэ талаар дуугардаггүй. Хэн нэгэн удирдагчдыг ар хударгаар нь шүүх эсвэл үүргээ хааш яаш гүйцэтгэх үед тэд анзаараагүй юм уу мэдээгүй дүр эсгэж, хэзээ ч юу ч мэдэгддэггүй. “Чи Тэр-хэнтэй маш их цагийг өнгөрөөсөн; тэр ер нь үүргээ яаж гүйцэтгэдэг вэ? Тэр бэрхшээл туулж, төлөөс төлж чаддаг уу?” гэж асуухад тэд: “За, тэр өглөө маш эрт босож, орой их орой унтдагийг би хардаг” гэж хариулдаг. Үнэндээ тэд энэ хүнийг үл итгэгч ертөнцийн видео байнга үздэг, үүргээ гүйцэтгэхдээ төлөөс төлдөггүйг аль хэдийн анзаарсан байдаг ч үнэнийг хэлдэггүй; тэд үргэлж хүн бүртэй өнгөц эв найртай байдлыг хадгалдаг. Гаднаа тэдний төрөлх зан төлөв давгүй мэт санагдаж, хүн чанар нь ч бас сайн мэт харагддаг боловч сайн хүн чанарын энэ дүр төрхийн цаана юу нуугдаж байдаг вэ? Тэд бол бялдууч хүмүүс; тэд хэнийг ч гомдоодоггүй, хэнд ч гэм хор хүргэдэггүй, бусдаас хэзээ ч ашиг хонжоо хайдаггүй, хэзээ ч дайсантай болдоггүй бялдууч хүмүүс юм. Тэдний биеэ авч явах зарчим юу вэ? (Хэнийг ч гомдоохгүй байх.) Тэд хэнийг ч гомдоодоггүй, хэнд ч гэм хор хийдэггүй бөгөөд зөвхөн өөрсдийгөө хамгаалахыг л хичээдэг. Энэ нь зальжин байгаа хэрэг үү? (Тийм.) Хэн нэгэн тэдэнтэй чин сэтгэлээсээ нөхөрлөж: “Бид үүргээ гүйцэтгэхдээ хамгийн их цагийг хамт өнгөрөөсөн. Чамд харагдсан миний ямар ч асуудлыг зааж өгөөч. Би үүнийг хүлээн авч, өөрчлөгдөнө гэдгээ амлаж байна. Мөн энэ тал дахь хэрэгжүүлэлтийн зарчмын талаар надтай нөхөрлөөч” гэж хэлсэн ч—нөгөө хүн нь тийм чин сэтгэлээсээ байхад ч тэд үнэнийг хэлдэггүй. Оронд нь тэд хуурамчаар: “Чи надаас хамаагүй дээр. Үнэндээ та нарын хэн нь ч ухаардаггүй ч би үнэхээр сул дорой. Би сөрөг болдог, бас тэрслүү” гэж хэлдэг. Бусад хүн тэднээс хэчнээн чин сэтгэлээсээ гуйсан ч тэд юу ч хэлэхгүй хэвээр байдаг. Тэд хэнийг ч гомдоохоос эрс татгалздаг бөгөөд хэзээ ч ганц ч үнэн үг хэлдэггүй. Тэд хэнд ч үнэнийг хэлэхгүй, бүхнийг зүрх сэтгэлдээ хав дардаг. Үүнээс үзвэл, тэдэнд юм боддоггүй юм биш гэдэг нь харагдаж байна, учир нь тэд робот биш, мөн вакуум орчинд амьдардаггүй. Тэдэнд янз бүрийн хүмүүс, хэрэг явдлын талаар үзэл бодол байдаг ч тэд хэзээ ч түүнийгээ илэрхийлж, хэн нэгэнтэй хуваалцаж эсвэл уламжилдаггүй. Тэд зүгээр л бүхнийг өөртөө хадгалдаг, нэг талаар тэд бусдаар өөрсдийгөө нэвт харуулахыг хүсдэггүй, нөгөө талаар хэнийг ч гомдоохыг хүсдэггүй. Тэгвэл биеэ авч явах тэдний зарчим юу вэ? Тэдэнд зарчим байхгүй юу? (Тийм.) Тэдэнд зарчим байхгүй. Тэд хэзээ ч үнэнийг эрж хайдаггүй, зарчмыг баримталдаггүй. Тэд зөвхөн өөрсдийгөө өмөөрч, хамгаалахад л анхаардаг. Өөрсдөө л хохирохгүй байвал тэд Бурхан юу шаарддагийг тоодоггүй. Тэд биеэ авч явахдаа зарчимгүй, хил хязгааргүй байдаг бөгөөд хэнийг ч гомдоодоггүй—тэд бол зүгээр л бялдууч хүмүүс юм. Тийм учраас бусдын нүдэнд тэд бас сайн хүн мэт харагддаг, учир нь тэдэнтэй харилцдаг хүмүүс ихэвчлэн тэднээс тусламж авдаг ба бусад хүн юу ч гуйсан тэд хэзээ ч татгалздаггүй тул хүмүүс тэднийг сайн хүн гэж боддог. Гэвч биеэ авч явах зарчмыг нь анхааралтай шинжилбэл, тэдэнд биеэ авч явах зарчим байхгүйг чи олж харна. Завхарсан зан чанартай холбоотой асуудлын тухайд тэд тэдгээрийг шийдвэрлэхийн тулд үнэнийг эрж хайдаг уу? Тэд үнэн-зарчмын дагуу хэрэгжүүлэх үү? (Үгүй.) Хариулт нь мэдээж үгүй. Энэ хүмүүс, өөрсдийгөө сайн хүн чанартай, сайхан сэтгэлтэй гэж бодон, өөрсдийн субьектив ойлголттой зууралддаг. Тэд өөрсдийгөө хэзээ ч бусдад муу санаа өвөрлөдөггүй, эсвэл ядаж л бусдад санаатайгаар гэм хор хүргэж, ашиг сонирхлыг нь хохироодоггүй гэж боддог. Бусдад ямар нэгэн хүсэлт, хэрэгцээ байх бүрд тэд үргэлж хариулдаг. Өөрсдийнх нь ойлголтоор бол хэнийг ч гомдоохгүй, гэм хор хүргэхгүй байх нь тэднийг сайн хүн болгодог гэж тэд боддог. Дайсантай болохгүй байснаар өөрсдийгөө аливаа аюултай нөхцөл байдалд оруулахгүй бөгөөд хэн ч өөрсдийг нь дайсан гэж үзэхгүй гэж тэд боддог. Ингэснээр тэд хохирохгүй бас аюулгүй байх болно. Ийм төрлийн хүмүүсийн хувьд ийн биеэ авч явах гол зорилго нь юу вэ? Тэдний цорын ганц зорилго бол өөрийгөө хамгаалах явдал юм; тэдний хувьд хамгийн ая тухтай, аюулгүй хоргодох газар, тав тухын бүс гэж боддог зүйлдээ амьдрах нь л хангалттай байдаг. Тэдэнд биеэ авч явах зарчим, хил хязгаар, эсвэл биеэ авч явах чиглэлээ өөрчлөх санаа зорилго байдаггүй, мөн завхарсан зан чанараа хаях ямар ч санаа зорилго байдаггүй нь лавтай. Энэ хүмүүс бол бялдууч, төвөгтэй байдлаас зайлсхийдэг хүмүүс юм. Бусад хүн үнэн-зарчмын талаар эсвэл биеэ авч явах хил хязгаар, зарчмын талаар яаж ч нөхөрлөсөн тэд биеэ авч явах арга барилаа өөрчлөхгүй. Тэгвэл энэ хүмүүс сайн хүн чанартай юу? (Үгүй.) Энэ хүмүүс үнэнийг хүлээн авч эсвэл зарчим баримталж чадах уу? (Үгүй.) Тэд яагаад үнэн-зарчмыг баримталж чаддаггүй вэ? Учир нь тэдний бодлоор бол биеэ авч явах стандарт нь бялдууч байх явдал юм. Үзэл бодолтой байх эсвэл байр сууриа илэрхийлэх шаардлагатай ямар ч асуудал гарсан тэд чимээгүй байж, хайхрамжгүй хандлага гарган, хөндлөнгөөс ажиглах арга барил баримталдаг, өөрсдөд нь шууд нөлөөлөхгүй хэрэг явдлаас хол байдаг. Үүний үр дүнд тэд биеэ авч явах, үйлдэл хийхдээ давуу талгүй байдаг; тэд яг л зальт үнэг шиг байдаг. Тэд эргэн тойрныхоо хүмүүс, үйл явдлыг тоодоггүй. Ямар ч орчинд эсвэл ямар ч хүнтэй холбоотой асуудал хэчнээн ноцтой байсан ч тэд санаа тавих, асууж сураглах, эсвэл мэдэх сонирхолгүй байдаг. Өөрсдөд нь хамааралгүй л бол санаа зовох шаардлагагүй гэж тэд боддог. Үүнийг хэлсэн нэг үг байдаг, юу билээ? “Гавьяа байгуулахыг бус, харин буруутахаас зайлсхийхийг эрмэлз”. Энэ нь бас бялдууч хүмүүсийн биеэ авч явах нэг зарчим юм. Ийм хүмүүсийн завхарсан зан чанарын онцлог шинж юу вэ? Ов мэхтэй байдал, хорон муу байдал, гөжүүд байдал, үнэнийг хүлээн авахаас татгалзах явдал—тэдэнд завхарсан зан чанарын бараг бүх онцлог байдаг. Гаднаа тэд мууг үйлдэхгүй, гэм буруу үйлдэх нь ховор байж болох ч хэрвээ чи тэдний биеэ авч явах зарчим, арга барилыг ажиглавал хамгийн онцгой шинж нь тэд хэзээ ч үнэн-зарчмыг баримталдаггүй бөгөөд хэрхэн биеэ авч явахад нь хил хязгаар гэж байдаггүй явдал юм. Хэн нэгэн тэднийг доромжилж, нэр төрд нь халдсан ч тэд үүнийг тэвчиж, инээгээд өнгөрөөж чаддаг, дотоод бодлоо хэзээ ч илчилж, харуулдаггүй. Гаднаа тэд маш хүлээцтэй, сайхан сэтгэлтэй хүн чанартай мэт харагддаг, дайрах, эсвэл өшөө авах ямар ч санаа зорилго харуулдаггүй. Гэвч тэд юм бодоогүй байдаг юм биш—тэд чиний юу хийснийг санадаг бөгөөд зөв цагт нь тэд гарч ирж, өөрсдийгөө хамгаалж, өмөөрөн, чиний анзаарах ч үгүй байж мэдэх зарим нэг сөрөг дайралт чам руу хийдэг. Тэд үнэн-зарчмыг баримталдаггүй; тэдний хэрхэн биеэ авч явах зарчим, хил хязгаар нь зөвхөн өөрсдийн ашиг сонирхол, аюулгүй байдал, нэр хүндийг хамгаалахад л зориулагддаг. Ийм хүмүүсийн хувьд тэднийг хорон муу, гөжүүд, ов мэхтэй, үнэнд зэвүүцдэг гэж тодорхойлох нь зөв юм. Зарим хүн: “Тэд бусдын ашиг сонирхлыг хохироогоогүй эсвэл ямар ч муу зүйл хийгээгүй байхад чи яаж тэднийг ийм завхарсан зан чанартай гэж хэлж чадаж байна вэ? Чи юунд үндэслэж ингэж хэлж байна вэ?” гэж хэлж магадгүй. Энэ нь тэд хүмүүс, юмыг хэрхэн хардаг, мөн хэрхэн биеэ авч явж, үйлдэл хийх тухай тэдний бодол санаа, үзэл бодол, хандлагад үндэслэдэг. Та нар үүнийг анзаарсан уу? (Одоо бид харж байна.) Та нар яагаад өмнө нь үүнийг харж чадаагүй юм бэ? Тэдний юу нь чамайг төөрөлдүүлсэн бэ? (Тэд үг, үйлдэлдээ, бусадтай харилцаж, хамтран ажиллахдаа нэлээд уужуу тайван байсан бөгөөд хэнд ч гэм хийгээгүй болохоор бид тэднийг сайн хүн чанартай гэж бодсон. Бид тэдний гадаад дүр төрхөд төөрөлдсөн байна.) Гаднаа дөлгөөн зан төлөвтэй байж, хүмүүс рүү хэзээ ч дайрдаггүй, амьтанд гэм хүргэдэггүй байх нь тухайн хүн сайн хүн чанартай гэсэн үг биш юм. Хүн чанарын харуулдаг ямар зүйлс жинхэнэ сайн хүн чанарыг төлөөлдөг вэ? (Нэгдүгээрт, бусдад гэм хор хүргэхгүй, эсвэл тэднээс ашиг хонжоо хайхгүй байх. Түүнчлэн, аюул тулгарах үед өөрийн аюулгүй байдлыг бодолцохгүйгээр хамгийн түрүүнд удирдагч, ажилчид болон үнэнийг эрэлхийлдэг ах эгч нарыг хамгаалахыг боддог, мөн ямар ч нөхцөлд Бурханы гэрийн ашиг сонирхлыг нэгдүгээрт тавьж чаддаг байх. Эд бүгд сайн хүн чанарын илрэл юм.) Сайхан сэтгэлтэй, хайр халамжтай, тэвчээртэй бас хүлээцтэй, бусдыг хүндэлдэг, бусдыг бодолцох, хүмүүсээс ашиг хонжоо хайдаггүй, харьцангуй чигч шударга, мөн даруу, төлөв, захирангуй бус байх хүсэлтэй байх: хүн чанарын эдгээр чанарыг эзэмшиж, үүний зэрэгцээ үнэн-зарчмыг баримталж, Бурханы гэрийн ашиг сонирхлыг хамгаалж чаддаг байх—энэ бол сайн хүн чанар юм. Хэрвээ хэн нэгэн гаднаа хүлцэнгүй, тэвчээртэй, сайхан сэтгэлтэй, бусдаас ашиг хонжоо хайдаггүй, бусдад мэдрэмжтэй ханддаг, бусдад санаа тавьдаг зэрэг хүн чанарын чанаруудтай хэрнээ Бурханы гэрийн ашиг сонирхлын тухайд тэдгээрийг амархан найр тавьж, бүр санаачилгаараа тэдгээрээс урвадаг бол тэд сайн хүн чанартай юу? (Үгүй.) Энэ нь тэдний хүн чанар сайн биш гэсэн үг юм. Сайн хүн чанарыг хэрхэн хэмждэг вэ? Хамгийн наад захын шаардлага нь юу вэ? (Хамгийн наад зах нь, Бурханы гэрийн ашиг сонирхлыг хамгаалж чаддаг байх.) Бурханы гэрийн ашиг сонирхлыг хамгаалж чаддаг байх; тэгээд энэ суурин дээр бусадтай эв найртай хамтран ажиллаж чаддаг, сайхан сэтгэлтэй, хүлцэнгүй байх, бусдаас ашиг хонжоо хайдаггүй, бусдын сул талыг ойлгож, тэвчээртэй байж чаддаг, бусдад мэдрэмжтэй ханддаг, хайрлаж чаддаг, бусдад тусалж, дэмжиж чаддаг, сул дорой хүмүүст санаа тавьдаг гэх мэт—эдгээр нь бүгд сайн хүн чанарын онцлог шинж юм. Эсрэгээрээ, аминч, өөдгүй, шунахай байх, бусдад хатуу ширүүн, хэтэрхий тооцоотой хандах, хов жив хөөцөлдөж, хүмүүсийг дарлах дуртай байх, дураараа, гайхуулах дуртай, онцгой өнгөцхөн, хорон муу, завхай, увайгүй, ичгүүргүй байх—эдгээр нь ямар төрлийн илрэл вэ? (Эдгээр нь муу хүн чанарын илрэл.) Ийм илрэлтэй хүн Бурханы гэрийн ашиг сонирхлыг хамгаалсаар байж чадах уу? (Үгүй.) Сайн хүн чанарын илрэлүүдтэй байхын зэрэгцээ Бурханы гэрийн ашиг сонирхлыг хамгаалж чаддаг байх—энэ бол жинхэнэ сайн хүн чанар юм.

Жишээ 11: Сайхан сэтгэлтэй мэт харагддаг ч өргөлийг үрэн таран хийх

Зарим хүн гаднаа маш сайхан сэтгэлтэй мэт харагддаг; тэд бусдад тэвчээртэй, хүлээцтэй хандаж чаддаг бөгөөд сайн хүн чанарын бүх онцлог шинжтэй байдаг. Гэвч чуулганы ажил, Бурханы өргөл, эсвэл Бурханы гэрийн ашиг сонирхлын тухайд тэд энэ бүхнээс урваж чаддаг. Ийм төрлийн хүнийг сайн хүн чанартай гэж та нар хэлэх үү? (Үгүй.) Жишээлбэл, ах эгч нарт юм худалдаж авахдаа зарим хүн чанар сайтай, үнэ хямд, хэрэгцээтэй зүйлийг сонгодог. Гэвч өргөлийн мөнгөөр юм худалдаж авах болоход тэд үнэтэй бараа сонгодог. Ердөө л нэг трактор байсан ч тэд бүр навигацитайг нь авахыг хүсдэг. Юу ч худалдаж авч байгаа бай, тэд үргэлж хамгийн сайн, хамгийн үнэтэй, өндөр технологийн сонголтуудыг сонгодог, илүү хямдыг нь бодолцож үзэхээс татгалздаг. Ерөнхийдөө, тэд бусадтай хэвийн харилцдаг мэт санагддаг; тэд хүмүүсээс ашиг хонжоо хайдаггүй, нэлээд хүлээцтэй ба бусдад бүх талаар сайн ханддаг. Гэвч өргөл үрэх болоход тэдний харгис тал нь гарч ирж, хорон муу төрх нь илэрдэг. Тэднийг сайн хүн чанартай гэж үзэж болох уу? (Үгүй.) Тэдний сайн хүн чанар үнэхээр жинхэнэ үү? Энэ нь ердөө л гадаад дүр эсгэлт, хуурмаг зан бөгөөд бүгд баг юм. Үнэхээр Бурханы гэрийн ашиг сонирхолтой холбоотой хэрэг явдал, ялангуяа өргөл үрэх болохоор тэдний шунал гарч ирж, хорон муу төрх, диаволын нүүр царай, догшин хэрцгий байр байдал нь илэрдэг. Энэ сайн хүн чанар мөн үү? (Үгүй.) Жишээ нь, хэн нэгэн “Үг нь махбодоор илэрсэн” номын зохиогчийн эрхийг авах хүсэлт гаргаж байгаа бөгөөд тэр: “Хэрвээ бид байгууллагын хувиар чуулганы нэрээр хүсэлт гаргавал их мөнгө хэмнэнэ. Харин бие махбодтой болсон Христийн нэрээр хүсэлт гаргавал хамаагүй их зардал гарна. Бид үүн дээр мөнгө хэмнэх ёстой; өргөлийг хамаагүй үрж болохгүй!” гэж хэлдэг. Энэ үг зөв үү? Ийм чухал асуудлыг зохицуулахад тэдэнд зарчим байна уу? Эдгээр үгийг яг хэн илэрхийлсэн бэ, Бурхан уу эсвэл чуулган уу? (Тэдгээрийг Бурхан илэрхийлсэн.) Тэгвэл зохиогчийн эрх хэнд харьяалагдах ёстой вэ? Бурханд харьяалагдах нь илүү тохиромжтой юу, эсвэл чуулганд уу? (Бурханд харьяалагдах нь илүү тохиромжтой.) Энэ бол нэн чухал асуудал. Ийм эгзэгтэй асуудалд мөнгө хэмнэхэд анхаарахын үр дагавар юу вэ? Ямар асуудал гарч болох вэ? Үр дагавар нь төсөөлөхийн аргагүй байж мэднэ! Хэрвээ чи Бурханы гэрийн ашиг сонирхлыг үл тоомсорлож, зөвхөн мөнгө хэмнэхийг л бодолцдог бол чи ямар хүн болж таарах вэ? Ийм хүмүүст мөс чанар эсвэл хүн чанар байна уу? (Тэдэнд хүн чанар байхгүй.) Ийм хүмүүс гаднаа хэчнээн сайхан сэтгэлтэй эсвэл хүлээцтэй мэт харагдаж байсан ч тэдэнд үнэхээр хүн чанар бий юу? (Үгүй.) Чуулганд хоол хүнс, унд, өдөр тутмын хэрэгцээний бүх зардлыг Бурханы өргөлөөр бүрэн хангадаг. Би эдгээр зардлын талаар та нартай хэзээ нэгэн цагт нарийн тооцоо хийж байсан уу? Цорын ганц шаардлага бол та нар үрэлгэн байхаас зайлсхийх явдал боловч Би та нарын хэвийн зардлыг хэзээ нэгэн цагт нэгд нэггүй шалгаж байсан уу? (Үгүй.) Бүх талаар Би та нарыг бодолцож, зардлыг тань хэзээ ч нэгд нэггүй шалгаж байгаагүй байтал та нар эргээд Над дээр мөнгө хэмнэдэг. Энэ нь хүн чанаргүй байгаа хэрэг биш үү? (Тийм ээ, мөн.) Хүн чанаргүй хүн хүмүүст хэчнээн сайхан сэтгэлтэй эсвэл хүлээцтэй харагдсан ч энэ нь ердөө л баг юм. Мөс чанар, эрүүл ухаан үүргээ гүйцэтгэх ёстой мөч үнэхээр ирэх үед тэд ямар ч хүн чанаргүй болох нь ил болдог. Тэд ер нь хүн мөн үү? (Үгүй.) Тэднийг хүн гэж нэрлэх боломжгүй. Юм худалдаж авахдаа би ч бас бараа хямдралтай байгаа эсэхийг, худалдаж авах тохиромжтой арга замыг бодолцон хянамгай, хэмнэлттэй ханддаг, хэрвээ ямар нэг зүйл хэрэгцээтэй, тохиромжтой, боломжийн үнэтэй байвал Би худалдаж авдаг. Гэхдээ Би бодлогогүй худалдаж авдаггүй, үнэ цэнгүй худалдан авалтад мөнгө зардаггүй. Гэвч зайлсхийх боломжгүй, заавал гаргах ёстой зарим зардал байдаг бөгөөд тийм тохиолдолд Би зарчмын дагуу зарцуулдаг. Би бас Өөрийнхөө хоол хүнс, хувцас, өдөр тутмын хэрэгцээнд хэмнэлттэй хандахыг хичээдэг. Гол нь юу хүссэнээ худалдаж авах биш юм; Би худалдан авалтаа сайтар бодолцох ёстой. Харж байна уу, Би энгийн, тохиромжтой, аятайхан хувцасладаг. Миний зарцуулалт зарчмыг дагадаг: Би шаардлагатай, хэрэгцээтэй зүйлийг худалдаж авдаг, шаардлагагүйг нь худалдаж авдаггүй. Мөнгийг бүү үрэн таран хий эсвэл гарзад; зарцуулах ёсгүй мөнгийг бүү зарцуул; хэмнэх ёстой газартаа хэмнэж, шаардлагагүй зардлаас зайлсхий—эдгээр нь зарчим юм. Гэвч хүн чанаргүй зарим хүн Бурханы өргөлийг үрэх боломж хармагцаа нүд нь сэргэдэг. Хүмүүсийн хоол хүнс, хувцас, орон байр, эсвэл унааны зардалд хамаатай л бол тэд яаран үйлдэл хийдэг. Ялангуяа бусдад хувцас худалдаж авах, эсвэл амьжиргааны зардал тараах тухайд тэд дэндүү урам зоригтой, маш өгөөмөр болдог. Тэд зүрх сэтгэлдээ: “За, миний мөнгө үрэгдэж байгаа биш. Бурханы мөнгө үрэгдэж байна, тэгээд ч энэ миний нэр хүндэд тустай юм чинь яагаад болохгүй гэж?” хэмээн боддог. Тиймээс тэд энэ боломжийг ашиглан үрэлгэн загнадаг. Тэд зүрх сэтгэлдээ муу санаа өвөрлөж, Бурханы гэрийг хор хөнөөл учруулахаас өөр юу ч хүсдэггүй! Гэвч хэрвээ тэдний өөрсдийнх нь мөнгө байсан бол тэд бүхнийг тооцоолж, шаардлагатайгаас илүү ганц зоос ч үрэхээс татгалзах байсан. Тэд ер нь хэчнээн сайхан сэтгэлтэй харагддаг байсан ч ийм хүмүүст сайн хүн чанар байдаггүй. Миний бодлоор Бурханы өргөлд хандах тэдний хандлага маш ихийг хэлж өгдөг. Тэд өргөлийг үрэн таран хийж чаддаг, Бурханаас эмээдэг сэтгэл огтхон ч байхгүй байгаа нь хамгийн наад зах нь тэднийг сайхан сэтгэлтэй биш, өөдгүй бөгөөд муу хүн чанартайг харуулдаг. Ийм биш гэж үү? (Тийм ээ, ийм байдаг.)

Хүний төрөлх нөхцөл байдал, хүн чанар, завхарсан зан чанартай холбоотой олон илрэл байдаг. Бид өнөөдөр тэдгээрийн нэг хэсгийг нь гүйлгэж харлаа; магадгүй өөр илрэлүүд ч байгаа байх, тэдгээрийг бид ирээдүйн нөхөрлөлүүдээр хөндөж болно. Өнөөдрийн нөхөрлөлөө энд хүргээд өндөрлөцгөөе. Баяртай!

Үнэнийг хэрхэн эрэлхийлэх вэ (12)

Үнэнийг эрэлхийлэх эхний хэрэгжүүлэлт: Орхих

Өөрийнхөө болон Бурханы хоорондох саад тотгор, Бурханд хандах дайсагналаа орхих нь

I. Бурханы талаарх үзэл, төсөөллөө орхих нь: Бурханы ажлын талаарх үзэл, төсөөллөө орхих нь

Е. Бурханы ажил хүмүүсийн төрөлх нөхцөл байдлыг өөрчилдөггүй; энэ нь тэдний завхарсан зан чанарыг өөрчлөх зорилготой

Бид өнгөрсөн удаа ямар сэдвээр нөхөрлөсөн бэ? Бид төрөлх нөхцөл байдал, хүн чанар, завхарсан зан чанар гэсэн гурван талын зарим тодорхой илрэлийн талаар нөхөрлөсөн. Бид эдгээр тодорхой илрэлийн талаар хэлэлцэж, тэдгээр нь энэ гурван талын алинд нь хамаарахыг ийм маягаар ялган таньсан. Хэрвээ та нар бидний нөхөрлөсөн эдгээр илрэлийг өдөр тутмын амьдралдаа харвал тэдгээрийг төрөлх нөхцөл байдал, хүн чанар, эсвэл завхарсан зан чанарын алинд нь хамаарахыг ерөнхийд нь тодорхойлж, ангилж чадна. Харин нөхөрлөөгүй илрэлүүдийн хувьд, та нар одоо тэдгээрийг эдгээр зарчмын дагуу, эсвэл харуулж буй мөн чанарынх нь дагуу хэрхэн ангилахыг мэдэх үү? (Урьдынхаасаа арай сайн хийж чаддаг болсон юм шиг санагдаж байгаа–бид энэ чиглэлээр эргэцүүлж чадах ч ялган таньж чадах хэмжээнд хараахан бүрэн хүрээгүй байна.) Та нар бидний нөхөрлөсөн илрэлүүдийг ерөнхийд нь ялган таньж чадна, харин нөхөрлөөгүй, өмнө нь нөхөрлөсөн илрэлүүдтэй огт хамааралгүй илрэлүүдийг ялган таньж чадах эсэхээ мэдэхгүй байна. (Тийм.) Өнгөрсөн хэд хэдэн номлолоор бид төрөлх нөхцөл байдал дахь сонирхол, хобби, давуу талын зарим илрэл, түүнчлэн эдгээр талтай холбоотойгоор хүмүүст илэрдэг асуудлуудын талаар нөхөрлөсөн. Бид мөн эдгээр асуудалтай холбоотойгоор хүмүүст байх ёстой хандлага, хэрэгжүүлэх зам, түүнчлэн сонирхол, хобби, давуу талтай байдаг хүмүүст Бурханы тавьдаг шаардлагын талаар нөхөрлөсөн. Энэ талаар нөхөрлөхийн гол зорилго нь сонирхол, хобби, давуу талын талаар хүмүүст байх ёстой бодол, үзэл санаа–түүнчлэн тэдний ойлгох ёстой хэрэгжүүлэх зам–мөн эдгээр талтай холбоотойгоор тэдний ойлгох ёстой Бурханы санаа зорилго, шаардлагыг хүмүүст хэлж өгөх явдал юм. Сонирхол, хобби, давуу талын асуудлын тухайд бид зөвхөн ерөнхий утгаар нь нөхөрлөсөн бөгөөд энэ тал дээр хүмүүс ямар буруу бодол, үзэл санаатай байдаг, хэрэгжүүлэх ямар буруу замаар явж болзошгүй, эсвэл энэ тал дээрх Бурханы шаардлагын талаар ямар буруу ойлголттой байдаг талаар тодорхой нөхөрлөөгүй. Тиймээс одоо хүмүүст байдаг эдгээр асуудалд үндэслэн сонирхол, хобби, давуу талын талаар хүмүүсийн ойлгох ёстой тодорхой асуудлуудыг нарийвчлан нөхөрлөцгөөе.

7. Сонирхол, хобби, давуу талын хоорондын ялгаа

Та нар сонирхол, хобби, давуу талын талаар өөрсдөдөө ямар эндүү ташаа ойлголт, эсвэл гажууд ухамсарлалт байдгийг анзаарсан уу? Ихэнх асуудлын хувьд, та нар зөвхөн Миний нөхөрлөсөн хэмжээнд л ойлгодог бөгөөд дараа нь хэлсэн зүйлийг эргэцүүлдэг ч үгүй, амьдрал дахь зүйлстэйгээ харьцуулдаг ч үгүй атлаа бүхнийг ойлгосон мэт бодож, асуудлыг маш энгийн гэж үздэг үү? Эхлээд энэ асуултыг бодоод үз: Сонирхол, хобби, давуу талын хооронд ялгаа бий юу? (Бий.) Ялгаа нь юу вэ? Хэрвээ чи ялгаа байгаа гэж харж чадаж байвал тэдгээр нь юугаараа ялгаатай вэ? (Сонирхол, хоббитой байна гэдэг нь тухайн хүн ямар нэг зүйлд үнэхээр дуртай байна гэсэн үг болохоос биш, заавал тэр салбартаа давуу талтай байна гэсэн үг биш.) Гол ялгааг үндсэндээ хэлчихлээ–ерөнхийдөө иймэрхүү байдаг. Хүн чанарын өнцгөөс харвал, сонирхол, хобби гэдэг нь хүн тодорхой төрлийн мэргэшсэн үйл ажиллагаа юм уу ямар нэг зүйлийг сонирхдог, түүнд анхаарал хандуулах юм уу түүгээр хичээллэх хүсэлтэй байхыг хэлдэг. Өөрөөр хэлбэл, тэдний хувийн сонирхол нь сонирхдог, шимтдэг зүйл рүүгээ харьцангуй илүү хэвийсэн байдаг. Тэд энэ талын мэргэжлийн ур чадварт бага зэрэг дуртай төдий бус харин түүнийг маш их сонирхдог бөгөөд энэ нь жирийн зүйлд дурлах юм уу хайрлах түвшнээс давсан байдаг. Сонирхол, хобби гэдэг нь энэ юм. Гэвч тэд хэв чанарынхаа үүднээс бол сонирхож, шимтдэг тэрхүү мэргэшсэн үйл ажиллагаа юм уу зүйлдээ гаргууд эсэх, үүнийг сайн хийж чадах эсэх, мөн ямар түвшинд хийж чадах вэ гэдгийн хувьд аль нь ч тодорхойгүй юм. Тиймээс, сонирхол, хобби гэдэг нь хүмүүсийн сонирхдог, дуртай зүйлсийг, өдөр тутмын амьдралдаа байнга хийх хүсэлтэй, анхаарал хандуулж, хийхэд цаг хугацаа, эрч хүчээ зарцуулахад бэлэн байдаг зүйлсийг хэлдэг. Харин эдгээр зүйлийг хэр сайн хийж чадах нь тэдний хэв чанар болон үүндээ гаргууд эсэхээс шалтгаална. Энэ зүйл нь тэдний онцгойлон сонирхож, шимтдэг зүйл байхын зэрэгцээ тэд мөн үүндээ гаргууд байлаа гэж бодъё–өөрөөр хэлбэл, энэ зүйлээ сонирхож, шимтэхээс гадна маш сайн хийж, нэлээд үр дүнд хүрч, асар их амжилт гаргаж чаддаг. Өөрөөр хэлбэл, тэдний энэхүү сонирхол, хоббидоо гаргууд байх нь жирийн хүнийхээс давдаг бөгөөд энэ салбарт тэдний хүлээж авах чадвар, суралцах хурд, зарчмуудыг эзэмших хурд нь жирийн хүнийхээс илүү байдаг. Ийм илрэлүүд байх үед үүнийг давуу талтай байх гэж нэрлэдэг. Бусад хүн ямар нэг зүйлийг бие даан сайн хийж чаддаг болохын өмнө албан ёсны, урт хугацааны мэргэжлийн сургалт, боловсрол, мэдлэг олж авах үйл явцыг туулж, дадлага сургуулилалт хийж, холбогдох мэргэжилтнүүдээс чиглэл, удирдамж, хяналт, стандартчилал, зөвлөгөө болон бусад иймэрхүү зүйлсийг авах шаардлагатай байж болно. Харин давуу талтай хүмүүс мэргэжлийн сургалт, системтэй сургалтад хамрагдаагүй ч өөрсдийн гаргууд эзэмшсэн мэргэжлийн ур чадварт тодорхой түвшний ойлголттой байдаг. Тэд энэ салбарт тодорхой хэмжээний бодит ойлголт, бодит туршлага, эсвэл хувийн ололт амжилттай байдаг. Мөн мэргэжлийн сургалтад хамрагдсанаар энэ салбар дахь тэдний давуу тал бүр ч өндөр түвшинд хүрч чадна. Товчхондоо, давуу талтай байна гэдэг нь сонирхож, шимтдэг зүйлдээ жирийн хүнээс илүү гаргууд байхыг хэлнэ. “Гаргууд” гэж юу гэсэн үг вэ? (Тодорхой салбарт давуу талтай байх, эдгээр зүйлийн талаар харьцангуй сайн мэдлэгтэй байж, тэдгээрийг төвөггүй, чадварлаг зохицуулах.) Ямар нэг зүйлд гаргууд байна гэдэг нь зөвхөн тэр зүйлийнхээ талаар мэдлэгтэй байх төдий биш; харин энэ салбарт онцгой авьяас чадвар, харьцангуй хүчтэй төрөлх авьяастай байхыг хэлнэ. Бусдын заавар зөвлөгөөгүйгээр ч тэд бусдын ойлгож чадахгүй зүйлийг ойлгож чаддаг. Түүнчлэн албан ёсны сургалт, эсвэл нэр хүндтэй багшийнзааварчилгаатай хосолбол тэд энэ салбартаа бүр ч илүү сайн хийж чадна. Давуу талтай байх тухай ярих үед энэ нь хүн тодорхой сонирхол, хоббидоо онцгой сайн, энэ тал дээр ер бусын авьяас чадвартай байна гэсэн үг. Энэ салбар дахь тэдний ухамсарлах чадвар, хүлээж авах чадвар, сурах чадвар нь бүгд онцгой сайн бөгөөд тэд маш хурдан учрыг нь олдог. Тэд жирийн хүнтэй харьцуулахад энэ салбарт илт гаргууд байдаг. Давуу талтай байна гэдэг нь үүнийг хэлж байгаа юм.

Одоо та нар давуу тал гэж юу болохыг ойлгосон тул сонирхол, хоббины талаар ярилцъя. Сонирхол, хобби болон давуу талын хооронд ямар ялгаа байдаг вэ? Сонирхол, хобби нь давуу талтай адилхан уу? (Адилхан биш.) Яагаад сонирхол, хобби нь давуу талтай адилхан биш вэ? (Яагаад гэвэл, ямар нэг зүйлийг сонирхоно гэдэг нь заавал тэрийг сайн хийж чадна гэсэн үг биш, бас түүндээ заавал гаргууд байна ч гэсэн үг биш; түүнчлэн тэр зүйлийг заавал тийм хурдан ойлгож авч чаддаг гэсэн үг ч биш юм.) Сонирхол, хоббитой байна гэдэг нь чи тодорхой төрлийн зүйлд дуртай гэсэн үг боловч энэ нь чиний давуу тал мөн эсэх нь чиний энэ салбарт хамаарах ойлгож авах чадвар, суралцах чадвар, хүлээж авах чадвараас, түүнчлэн энэ салбар дахь чиний төрөлх авьяас чадвар, үүнд төрөлхийн гаргууд эсэхээс чинь хамаарна. Хэрвээ чи үүнд гаргууд бол энэ нь чиний давуу тал юм. Хэрвээ чи үүнд гаргууд биш бөгөөд энэ нь ердөө л хувийн сонирхол–чиний сонирхдог салбар–байтал чи хэв чанар муутай, төрөлх авьяас чадвараар дутмаг, өөрөөр хэлбэл, энэхүү сонирхол, хоббиныхоо талаар ойлгож авах чадвар муутай, үүнд огт гаргууд биш, болхи хийдэг, энэ салбарт үр бүтээмжгүй, ямар ч үр дүнд хүрдэггүй бол энэ салбар чиний давуу тал биш–энэ нь чиний хувьд зөвхөн сонирхол, хоббины түвшинд л үлдэнэ. Яагаад энэ нь зөвхөн чиний сонирхол, хобби бөгөөд давуу тал чинь биш вэ? Яагаад гэвэл, чи үүнд гаргууд биш. Жишээ нь, зарим хүн: “Би дуулах үнэхээр дуртай” гэж хэлдэг. Хэр их дуртай вэ? Өглөө нүдээ нээсэн цагаасаа эхлээд поп дуу тавьдаг; тэд гадаад дуу, барууны болон хятад дуурь гээд бүх төрлийн дуу сонсдог–хөгжим гэж тооцогдох юуг ч тэд сонсох дуртай. Тэд бас дуулахыг хүсдэг ч нэг том асуудал байгаа–тэд төрөлхийн хөгжмийн сонсголгүй, эсвэл энэ тал дээр зүгээр л ямар ч давуу талгүй. Хэдэн жил дуулахад суралцсан ч зөв техникээ олж чаддаггүй хүмүүс бас бий. Тэд хэрхэн хамгийн тааламжтайгаар дуулах, дуулалтаа хэрхэн сэтгэл хөдөлгөм болгох, эсвэл дуулалтаараа дамжуулан хэрхэн сайн үр дүнд хүрэхийг мэддэггүй. Хэдийгээр тэд багаасаа л дуулах дуртай байсан, энэ нь тэдний сонирхол, хоббины нэг боловч төрөлх нөхцөл байдлынх нь хязгаарлагдмал байдлаас шалтгаалан тэдний сонирхол, хобби нь зөвхөн сонирхол, хоббины түвшинд л үлддэг–энэ нь давуу тал биш юм. Жишээ нь, дуулахдаа гаргууд хүн магтан дуу сурах үедээ барагцаагаар гурван удаа дуулаад л гол аялгууг нь дуулж чаддаг. Тэгээд дөрөв, таван удаагийн дараа үндсэндээ дууг бүтнээр нь дуулж чаддаг. Гэтэл дуу сонсох дуртай боловч дуулахдаа гаргууд биш хүмүүс гурван удаа сонссоныхоо дараа ч ерөнхий аялгууг нь тогтоож чадахгүй байж болно. Бүр таван удаагийн дараа ч тэд дуулж чадахгүй хэвээр, үгийг нь юм уу нотыг нь байнга харах шаардлагатай байж болдог. Яг дуулах болоход тэд дуугаа мэдэрч, эсвэл зөв өнгөө олж чаддаггүй. Тэд бас үгийг нь санаж чаддаггүй бөгөөд заримдаа бүр аялгуунаасаа гаждаг. Түүнчлэн нэлээд сэтгэл хөдлөлтэй дуу дуулахдаа сэтгэл хөдлөлийн илэрхийллээ ерөөсөө зөв хянаж чаддаггүй. Бусад нь тэдний дуулахыг сонсоход таатай биш, урамгүй байна гэж хэлдэг ч тэд урам хугарч, бууж өгдөггүй, үргэлжлүүлэн сурч, дуулсаар л байдаг. Мэдээж дуулах нь хувь хүний эрх чөлөө, хувь хүний эрх; хэн ч тэднийг хязгаарлахгүй. Гэвч өнөөдөр бидний нөхөрлөж байгаа зүйл бол сонирхол, хобби болон давуу талын хоорондох ялгаа юм. Эдгээр илрэлээс дүгнэхэд тэдний сонирхол, хобби нь тэдний гаргууд хийж чаддаг зүйл биш. Тэгвэл бид яагаад энэ асуудлын талаар тодорхой нөхөрлөх ёстой вэ? Сонирхол, хобби нь давуу талтай нь адилгүй гэдгийг ойлгоход нь хүмүүст туслахын тулд юм. Хэрвээ чи төрөлх нөхцөл байдлынхаа бүх талд үндэслэн тодорхой салбарт гаргууд биш бол, энэ нь чиний сонирхол, хобби байсан ч гэсэн төрөлх нөхцөл байдлын чинь хязгаарлагдмал байдал нь чиний сонирхол, хобби бол чиний давуу тал биш гэдгийг тодорхойлдог. Хэдийгээр чи үүнд үнэхээр дуртай, бүр аминаасаа илүү хайрладаг байсан ч харамсалтай нь, энэ нь чиний гаргууд зүйл биш юм. Жишээ нь, зарим хүн бүжиглэх үнэхээр дуртай байдаг. Хөгжим сонсох бүрд бие нь хэмнэл, аялгууг даган хөдөлж эхэлдэг бөгөөд ингэж хөдлөх нь тэдэнд тун таатай санагддаг. Гэвч тэдний төрөлх гадаад төрх нь сайхан биш, тийм ч өндөр биш, мөч нь онцгой урт биш, бие галбир нь тийм ч гоолиг биш. Ерөнхийдөө тэдний бүжиглэлт харахад тийм ч аятайхан байдаггүй. Гэвч тэд зүгээр л бүжиглэх дуртай бөгөөд заримдаа олон нийтийн газар, эсвэл гудамжинд өөрсдөдөө бүрэн автан бүжиглэдэг. Хажуугаар нь өнгөрч байгаа хүнд энэ нь тэнэг санагддаг ч тэд эргэн тойронд нь хэн ч байхгүй мэт бүжиглэж, бусад хүн өөрсдийг нь хэрхэн харж байгаад огт санаа зовохгүй, яг л юу ч мэдрэхгүй байгаа мэт байдаг. Тэд ийм хэмжээнд үүндээ автсан байдаг. Хэдийгээр тэд өөрсдийгөө нэлээд сайн бүжиглэдэг гэж боддог ч үнэн хэрэгтээ үүндээ гаргууд биш. Тэд бүжгийн мөн чанарыг ухаарч чаддаггүй, мөн ямар хөдөлгөөн тохиромжтой, ямар хөдөлгөөн уран сайхан, ямар хөдөлгөөн хүний янз бүрийн сэтгэл хөдлөлийг илүү сайн илэрхийлж чаддагийг мэддэггүй. Өөрөөр хэлбэл, тэд бүжигтэй холбоотой олон талыг үнэндээ ойлгодоггүй. Мэргэжлийн багшийн зааварчилгаа, мэргэжлийн сургуулийн сургалт авсан ч өөрсдийнх нь төрөлх хэв чанарын хувьд тэд үүндээ гаргууд биш бөгөөд мөн чанарыг нь ухаарч чаддаггүй. Тиймээс төрөлх нөхцөл байдлынх нь бүх талыг авч үзвэл тэдний дуртай бүжиг нь тэдний гаргууд зүйл биш юм. Хэдийгээр тэд үүнд үнэхээр дуртай, мансууртлаа дурласан, камер юм уу толины өмнө бүжиглэхдээ өөрсдийнхөө хөдөлгөөн, байр байдлыг бишрэн хардаг ч бодит байдлыг харвал тэд бүжиглэхдээ гаргууд биш байдаг. Өөрөөр хэлбэл, бүжиг бол зөвхөн тэдний сонирхол, хобби болохоос давуу тал нь биш.

Зарим хүн уран зохиолд үнэхээр дуртай байдаг. Тэд нийтлэл бичих, шүлэг уран уншиж, зохиох дуртай, уран зохиолын форумд дуртай, мөн гадаад, дотоодын, орчин үеийн болон сонгодог роман, төрөл бүрийн уран зохиолын бүтээл унших дуртай–энэ бүх бүтээлд дуртай байдаг. Тэд уран зохиолын бүтээлдээ зохиолчдын ашигладаг төрөл бүрийн үгсийн сан, хэл найруулгын хэв маягт дуртай, мөн зохиолчдын бүтээлдээ илэрхийлдэг янз бүрийн үзэл санаанд дуртай байдаг. Энэ нь тэдний сонирхол, хобби мөн үү? (Мөн.) Энэ нь тэдний сонирхол, хобби мөн гэдэг нь маш тодорхой байна. Хүний дуртай, зүрх сэтгэл, оюун ухаандаа сонирхдог зүйл нь төрөлх байдаг–энэ нь амьдралынхаа явцад олж авдаг зүйл биш, эцэг эх, гэр бүлээс нь суулгаж өгдөг зүйл бүр ч биш. Зарим хүн уран зохиолд хайртай бөгөөд олон уран зохиолын бүтээл уншсан байдаг. Зарим нь их сургуульд уран зохиолыг системтэйгээр судалсан байдаг. Зарим нь бүр уран зохиолын мэргэжлийн профессороор ажилласан, эсвэл уран зохиолтой холбоотой ажил, мэргэжил эрхэлж, бүр эдгээр мэргэжлээр удаан хугацаанд ажилласан байдаг; тэд амьдралынхаа ихэнх хугацааг сонирхол, хоббитойгоо холбоотой зүйлсэд зарцуулсан байдаг; тэдний амьдралын бараг өдөр бүрд тэдний сонирхож, шимтдэг уран зохиол багтсан байдаг. Гэхдээ энэ нь тэдний сонирхол, хобби үнэхээр тэдний давуу тал гэсэн үг үү? Заавал тийм байх албагүй–тэд уран зохиолын салбарт жирийн хүмүүсийнхээс давсан юм уу, ялгардаг мэдлэг, эсвэл бодол, үзэл санаатай эсэхийг харах хэрэгтэй. Хэрвээ уран зохиолын салбарт тэдний эзэмшиж, ухамсарласан зүйл нь зөвхөн номоос сурсан зүйл, эсвэл хэн ч сурч, эзэмшиж чадах ердийн нийтлэг мэдлэг төдий бол энэ нь давуу талд тооцогдохгүй. Жишээ нь, хэрвээ чи тэднээр нийтлэл бичүүлбэл дүрмийн алдаагүй, цэг таслалыг зөв ашигласан, догол мөрүүдийн бүтэц сайтай, нийтлэлийн ерөнхий бүтэц нь нэлээд сайн байна. Нийтлэлийн туршид бүр маш олон уран үг хэллэг ашигласан байдаг. Гэвч нэг асуудал бий–тодорхой нэг зүйл, тодорхой нэг үзэл бодол, эсвэл тодорхой нэг үйл явдлыг илэрхийлэх болоход тэдэнд илэрхийлэх өвөрмөц арга барил байдаггүй, мөн онцгой уран сайхны, эсвэл ухаалаг илэрхийлэх арга барил байдаггүй. Тэдний бүх уран зохиолын бүтээлд эдгээр чанар байдаггүй. Өөрөөр хэлбэл, тэдний нийтлэл нэлээд сайн бүтэцтэй, мэргэжлийн өндөр түвшний, үгээ нямбай сонгосон мэт харагддаг ч гаргууд уран зохиолчид байх ёстой бодол, үзэл санаа, үзэгдэл, эсвэл үйл явдлыг илэрхийлэх өвөрмөц арга барил байдаггүй. Тэдний ихэнх нийтлэл нэлээд дунд зэргийн байдаг. Тэдний санаагаа илэрхийлэх бүтэц, арга барил нь тун хөшүүн, царцанги, догматик байдаг; тэдгээр нь шинэлэг биш, өвөрмөц ч биш, мэргэн ухаан, гүйлгээ ухаанаар дутмаг бөгөөд мэдээж уран яруу гэж тооцогдох боломжгүй. Энэ үзэгдэл юуг илтгэж байна вэ? (Тэд бичихдээ гаргууд биш, үүнийг хийх авьяас чадваргүй.) Тэд бичихдээ гаргууд биш бөгөөд үйл явдлын нөхцөл байдал, эсвэл тийм түүхийн эх загварт үндэслэн түүхийг уян хатнаар урлаж чаддаггүй. Эцсийн дүндээ, тэдний нийтлэл, уран зохиолын бүтээлийг унших үед бүгд нэгэн хэвийн, давтагдмал, нэг л хэв маягийг дагасан мэт хүмүүст санагддаг. Яагаад бид хүмүүст нэгэн хэвийн, давтагдмал санагддаг гэж хэлдэг вэ? Ерөнхийдөө тэдний нийтлэлүүд нэлээд сайн бүтэцтэй, стандартчилагдсан, мэргэжлийн мэт харагддаг; техникийн тал дээр жирийн хүн шүүмжлэх зүйл бараг олохгүй–бүтэц нь хүртэл үндсэндээ үргэлж адилхан байдаг. Хэдийгээр тэд гадаадын яруу найраг, үргэлжилсэн үгийн зохиол, хүүрнэл зохиол зэрэг уран зохиолын бүтээлийн төрөл бүрийн хэлбэрийг суралцаж чаддаг ч тэдгээрийг өөрсдийн уран зохиолын бүтээлдээ хэзээ ч тохируулж, ашиглаж чаддаггүй. Яагаад гэвэл, тэдний уран зохиолын ур чадвар, ололт амжилтын түвшин үргэлж сонирхол, хоббины түвшинд үлдэж, хэзээ ч давуу талын түвшинд хүрэхгүй. Тэд уран зохиолын асар их мэдлэгтэй байж болох ч үнэндээ уран зохиолын ямар ч ололт амжилт тэдэнд байдаггүй. Өөрөөр хэлбэл, тэдэнд уран зохиолын ямар ч шинэлэг байдал үнэндээ байдаггүй, тэд өөрсдийн гэсэн ямар ч төлөөлөх бүтээл гаргах боломжгүй бөгөөд тэдэнд өвөрмөц бодол, үзэл санаа, илэрхийлэх өвөрмөц арга барил байдаггүй. Энэ нь уран зохиол тэдний давуу тал биш гэдгийг баталж байна. Уран зохиолын салбар тэдний сонирхол, хобби учраас л тэд энэ талаарх эрдэм мэдлэг, нийтлэг мэдлэгийг эзэмшсэн байдаг болохоос тэдэнд уран зохиолын давуу тал байдаггүй. Чи хар даа, олон хүн ном, түүний дотор төрөл бүрийн уран зохиолын бүтээл уншдаг; олон хүн өөрсдийгөө уран зохиол сонирхогч, эсвэл уран зохиол бүтээгч гэж үздэг ч уран зохиолын бүтээл туурвидаг хүмүүсийн дунд үнэхээр өөрийн гэсэн бүтээлтэй хүн хэд байдаг вэ? Цаг хугацааны шалгуурыг давж, сонгодог бүтээл болж чадахуйц уран зохиолын бүтээл бичсэн хүн хэд байдаг вэ? Маш цөөхөн, тийм үү? Энэ хүмүүсийн ихэнх нь уран зохиолд төрөлхийн бага зэрэг сонирхолтой, шимтдэг бөгөөд хожим нь мэргэжлийн сургуульд сурч, сургуулилалт, дадлага хийж, уран зохиолтой холбоотой ажил хийх болсон байдаг. Тэд уран зохиолтой холбоотой ажил хийдэг бөгөөд энэ нь тухайн сонирхол, хобби нь тэднийг насан туршид нь дагалдах боломжтойг илтгэх мэт байж болох ч тухайн салбарт ажиллах хугацаандаа хэдэн бүтээл туурвиж, хэр их хувь нэмэр оруулж, хэдэн эх бүтээл гаргах нь тэд уран зохиолын давуу талтай эсэхээс хамаардаг. Олон хүн өөрийн дуртай, шимтдэг мэргэжлээрээ ажиллаж, түүнээсээ амьжиргаагаа залгуулах арга хэрэгсэл, эсвэл тодорхой ашиг тус олж авдаг боловч энэ мэргэжлээрээ сайн үр дүнд хүрдэггүй. Энэ нь тэдний дуртай, шимтдэг мэргэжил нь тэдний давуу тал биш гэдгийг хангалттай баталдаг. Нөгөөтээгүүр, зарим хүн сонирхол, хоббитойгоо холбоотой мэргэжлээр ажилладаггүй ч энэ нь тэдний давуу талг учраас жинхэнэ амжилт гаргаж чаддаг. Жишээ нь, зохион бүтээгчид, янз бүрийн салбарт онцгой хувь нэмэр оруулсан хүмүүс, янз бүрийн салбарт өөрийн гэсэн өвөрмөц хэв маягийг анхлан бий болгосон хүмүүс, янз бүрийн салбарын тэргүүлэх зүтгэлтнүүд гэх мэт байдаг. Тиймээс эдгээр нөхцөл байдлыг авч үзвэл сонирхол, хоббитой байна гэдэг нь заавал тэр салбартаа давуу талтай байна гэсэн үг биш юм. Гэсэн хэдий ч зарим хүн сонирхол, хобби болон давуу талын хоорондох хамаарлыг ялган таньж чаддаггүй. Тэд сонирхол, хоббигоо давуу тал нь гэж боддог ч сонирхож, шимтдэг салбартаа олон жил ажилласны дараа үнэндээ ямар ч үр дүнд хүрдэггүй. Эдгээр зүйлийг тодорхой болгосны дараа хүмүүс сонирхол, хобби болон давуу талдаа хэрхэн хандах ёстой вэ? Маш энгийн–тэдгээрт зөв хандах ёстой. Хэрвээ Бурханы гэр чамаар сонирхол, хоббитой чинь холбоотой мэргэжлийн мэдлэг, ур чадвар, авьяас шаардсан тодорхой салбарт үүрэг гүйцэтгүүлэх хэрэгтэй бол чи үүрэг гүйцэтгэх зарчмын дагуу хандаж, үүнээс татгалзахгүй, мөн сүржин үг хэллэг урсгах юм уу яаруу сандруу хандах ёсгүй. Хэрвээ энэ нь чиний гаргууд зүйл биш, чиний хийж чадахгүй, чадвараас чинь давсан зүйл байвал сөрөг болж, эсвэл Бурханд гомдоллож болохгүй; чи үүнд зөв хандаж чаддаг байх ёстой. Зөв хандах гэдэг нь юу гэсэн үг вэ? Энэ нь, хэрвээ чи энэ салбарыг сонирхож, шимтэх нь онцгой гэж боддог ч үүнтэй холбоотой ажил хийх үедээ Бурханы гэрийн шаардлагыг хэзээ ч хангаж чаддаггүй, мөн Бурханы гэрийн шаарддаг зарчимд хэзээ ч хүрч чадахгүй бол хүрч чадах зүйлдээ л хүрэх ёстой гэсэн үг юм. Бурхан хэзээ ч загасыг хуурай газар амьдар гэж, эсвэл гахайг нис гэж албаддаггүй. Бурхан чиний хэр ихийг хийж чадах, хэр их ачаа үүрч чадахыг мэддэг. Илүү их туршлага хуримтлуулах тусам чи ч бас мэдэж авах болно. Бодит нөхцөл байдал, төрөлх нөхцөл байдалдаа үндэслэн чадах чинээгээрээ л хий–өөртөө хүндрэл бүү учруул. Хэрвээ чи чадвартай бол бүү хойш суу; хэрвээ чи чадваргүй бол сөрөг болох юм уу чадвараасаа давсан зүйл хийх гэж өөрийгөө бүү хүчил–үүнд зөв ханд.

Та нар Бурханд олон жил итгэсэн бөгөөд та нарын ихэнх нь гурваас дээш жил үүргээ гүйцэтгэсэн–та нар Бурханы гэрт тодорхой нэг үүргийг ганц, хоёрхон жил гүйцэтгээгүй. Тэгвэл чиний гүйцэтгэдэг үүрэг, эсвэл хийдэг тодорхой нэг мэргэжлийн ажлын хувьд чи хэр ихийг хийж, ямар түвшинд хүрч чадах, мөн хэр ихийг, ямар хэмжээнд гаргаж чадахаа зүрх сэтгэлдээ тодорхой мэддэг үү? (Тийм.) Чи үндсэндээ энэ бүхнийг тодорхой мэддэг. Зарим хүн бага дадлага хийснээсээ болоод тодорхой нэг үүрэгт хараахан чадварлаг болоогүй байдаг. Гэвч зарим нь энэ ажлыг олон жил хийж, маш их дадлагажсан ч Бурханы гэрийн шаарддаг зарчимд нийцэж чаддаггүй. Тэд энэ салбарт тийм ч гаргууд биш байдаг. Хэдийгээр тэд энэ үүргийг гүйцэтгэх үнэхээр дуртай, шимтдэг, бас үүнийг хийхдээ нэр төрийн хэрэг гэж үзэж, баярладаг боловч зүгээр л үүнд гаргууд биш байдаг. Бурханы гэрийн шаардлага ямар ч байсан, тэд зүгээр л түүнийг хангаж чаддаггүй. Энэ нь тэд тэрслүү, дуулгаваргүй, эсвэл өөрсдийн хувь нэмрийг оруулдаггүйдээ биш; харин төрөлх нөхцөл байдал нь үүнд хүрэх боломжгүй, хязгаарлагдмал байдаг. Тэгвэл яах ёстой вэ? Зүгээр л зөнгөөр нь орхи–бүү сөрөг бол, бүү сул дорой бай, бүү гомдолло, зүрх сэтгэлдээ шударга бус байна гэж бүү бод. Зарим хүн “Би бүжиглэх дуртай, гэхдээ төрөлхийн эв хавгүй, бас царай муутай. Би бүжгийн үүрэг гүйцэтгэхийг хүсдэг ч чаддаггүй. Тэгвэл би яах ёстой вэ? Би үнэхээр бүжиглэхийг хүсэж байна” гэж хэлдэг. Бүжиглэх хүсэл чинь чиний хувийн хүсэл, чиний дур сонирхол боловч Бурхан чиний дур сонирхлыг хангах ёстой юу? Тэр тэгэх албагүй. Бурханы гэрт шаарддаг зарчим, өөрийн дүрэм журам бий. Хэн ямар ажил хийхийг сонгох нь зарчимд үндэслэдэг. Чи хувийн хүсэл, хувийн дур сонирхол, эсвэл хувийн сэтгэл санааны байдалдаа үндэслэн Бурханы гэрийг өөрийг чинь ханга гэж хүчээр шаардаж болохгүй–энэ нь зохисгүй. Хэрвээ чи энэ салбарт үүрэг гүйцэтгэхэд тохирохгүй бол зүрх сэтгэлдээ энэ салбарт үүрэг гүйцэтгэж чадах хүмүүст чимээгүйхэн ерөөл хүс. Зүгээр л чадах бүхнээ хий, эсвэл чи удирдамж өгч, хянан шалгахад тусалдаг, бүжгийн бичлэгийн бэлтгэл эсвэл дараах шатны эвлүүлэг хийхэд тусалдаг, төрөл бүрийн материал хайхад, эсвэл үнэнийг эрж хайхад тусалдаг хөшигний ард нэр нь үл мэдэгдэх ажилтан байж болно–. Янз бүрийн салбарт хийж болох олон ажил байдаг бөгөөд чиний сонирхол, хоббитой холбоотой ажлын цар хүрээ өргөн. Чи заавал дэлгэцээр гарах албагүй–чи хөшигний арын ажлыг хагас цагаар хийж болно. Энэ нь бас үүргээ гүйцэтгэж байгаа хэрэг юм. Ийм байдлаар чи хувийн хүслээ ч хангаж, үүргээ гүйцэтгэх замаар Бурханы санаа зорилгыг хангах зарчим, стандартад ч нийцнэ–энэ нь үнэхээр гайхалтай! Энэ нь нэг сумаар хоёр туулай буудаж байгаа хэрэг биш үү? (Тийм.) Бурхан чиний төрөлх нөхцөл байдлын нэг хэсэг болгож энэ салбарт чамд давуу тал өгөөгүй тул чамд өөр сонголт байхгүй. Чи энэ салбарт төрөлхийн дутмаг бөгөөд Бурханы гэрийн энэ салбар дахь авьяастан сонгох стандартад нийцэж чадахгүй байлаа гээд гомдоллож, үглэж, эсвэл дургүйцэж, улмаар энэ салбарт үүрэг гүйцэтгэх хүсэлгүй болж, Бурханы гэр чамаас шаардсан ч үүнийг хийхээс татгалзаж болохгүй–энэ нь зохисгүй. Энэ нь үүрэг гүйцэтгэх зөв хандлага биш. Чи юу хийж чадна, зүгээр л түүнийгээ хий. Чи үүнд тохиромжгүй, эсвэл гаргууд биш байлаа гээд үүнийг хийхээс татгалзаж, Бурханы гэр чамаас шаардсан ч хийхээс татгалзаж болохгүй. Ингэснээрээ чи үүргээ гүйцэтгэхгүй байна–чи хувийн хүслээ хангаж, өөрийнхөө ажил хэргийг хийж байна. Чи Бурханыг дуулгавартай дагах хандлагаар, эсвэл Бурханд чин сэтгэлээсээ, үнэнч байх хандлагаар үүргээ гүйцэтгэхгүй байна. Энэ нь зохисгүй. Энэ бол хүмүүсийн ойлгох ёстой зүйл юм. Нэгдүгээрт, сонирхол, хобби болон давуу талыг зөвөөр ойлгох; түүнчлэн, сонирхол, хобби болон давуу талд зөв хандах.

Зарим хүн нийтлэл бичих, уран зохиолтой холбоотой ажил хийх дуртай байдаг. Тэд үргэлж нийтлэл хянаж, засварлаж, өдөр бүр нийтлэлтэй харьцахыг хүсдэг. Гэвч субьектив болон объектив янз бүрийн шалтгааны улмаас тэд энэ ажилд тохирдоггүй. Нэг талаас тэдэнд уран зохиолын салбарын суурь мэдлэг байдаггүй; нөгөө талаас тэдний хэв чанар харьцангуй муу бөгөөд тэдэнд ойлгож шингээх чадвар байдаггүй. Тиймээс тэд уран зохиолд шимтэж, хэдэн жил дадлагажсан ч бичих чадвартай байх стандартад хүрч чаддаггүй. Харин Бурханы гэр хүмүүсээс бичвэрт суурилсан ажил хийхийн тулд наад зах нь суурь хэв чанартай байхыг шаарддаг. Хэрвээ тэдний хэв чанар бичвэрт суурилсан ажил хийхэд тохиромжгүй бөгөөд нийтлэл хянах, засварлах нь хүртэл стандартад нийцэхгүй бол тэдэнд гагцхүү өөр үүрэг сонгохоос өөр арга байхгүй. Тэд харин арын албаны зарим ажил хийхэд, эсвэл зарим нэг материал цуглуулахад дөнгөн данган тохирч магадгүй. Товчхондоо, тэдний зүрх сэтгэлээсээ дуртай бичвэрт суурилсан ажил нь тэдний хийж чадахгүй зүйл юм–хэдий бичвэрт суурилсан ажлаас чөлөөлөгдөхгүй байсан ч тэд ердөө л суудал бөглөгч байх бөгөөд ямар ч бодит үр дүнд хүрэхгүй. Хүмүүс ийм хэрэг явдлыг хэрхэн цэвэр ариунаар ухамсарлах ёстой вэ? (Тэд Бурханы гэрийн зохицуулалтыг дуулгавартай дагаж сурах ёстой бөгөөд эрүүл ухаантай байх ёстой.) Энэ бол ерөнхий чиглэл–хүмүүс яг яаж хэрэгжүүлэх ёстой вэ? Хэрвээ энэ нь гажуудалд өртөмтгий хүн байвал тэрээр: “Сонирхол, хоббиг Бурхан өгдөг, тэдгээр нь төрөлх нөхцөл байдал гэж хүн бүр ярьдаг. Бурхан надад ийм сонирхол, хоббиг өгсөн юм чинь үүнтэй холбоотой ажил хийхийг Бурхан надад тогтоосон нь лавтай. Энэ нь Бурханы тогтоосон зүйл юм чинь Бурханы гэрт энэ сонирхол, хоббитой холбоотой ажлыг надад өгөх ёстой–надад ч бас хувь байх ёстой. Хэрвээ надаар энэ ажлыг хийлгэхгүй бол энэ нь хүмүүстэй холбоотой асуудал–энэ нь хүмүүс намайг дорд үздэг гэсэн үг, удирдагч, ажилчид хүмүүсийг хэрхэн үнэлэхийг мэддэггүй гэсэн үг. Билиг авьяастай хүн нь энд байхад намайг олж харах нүдтэй авьяастан хайгч алга! Би уран зохиолд маш их хайртай, үүнд үнэхээр гаргууд–нийтлэл хянан засварлах нь миний хувьд дэндүү амархан. Намайг сайн мэдээ номлуулахаар, эсвэл хар ажил хийлгэхээр явуулах нь–бөөсөнд хутга гэдэг шиг хэрэг биш үү? Энэ бол авьяастай хүнийг дэмий үрж байгаа хэрэг биш үү? Энэ бол алтыг шороонд булж байгаатай адил биш үү? Надад хийж чадах зүйл алга–намхан дээвэр дор хүн толгойгоо бөхийлгөхөөс өөр сонголтгүй! Гэхдээ “Жинхэнэ алт хэзээ нэгэн цагт гялалзах л тавилантай” гэдэг үг бий. Зүгээр л хүлээ–магадгүй энэ нь Бурхан намайг цэвэршүүлж, намайг сорьж байгаа хэрэг байх. Нэг л өдөр би Бурханы надад тогтоосон ажил, миний сонирхолтой холбоотой ажлыг гарцаагүй хийх болно. Сайн зүйлийг хүлээх хэрэгтэй. Та нар бүгд таягдан хаягдах үед миний гялалзах цаг ирнэ–тэр үед би ур чадвараа ашиглах боломжтой болно! ‘Эр хүн өшөөгөө авахад хэзээ ч оройтохгүй’, ‘Амьд хүн аргатай, аргалын гал цогтой’ гэдэг дээ” гэж хэлдэг. Та нар эдгээр үзэл бодлыг юу гэж бодож байна? Эдгээр нь буруу, тийм үү? Ийм хүмүүс мэдээж хэрэг бүтэшгүй зүйл мөрөөдөж, бүр урт хугацааны төлөвлөгөө гаргадаг ч тэдэнд үнэхээр бодит чадвар байгаа эсэх нь тодорхойгүй байдаг. Зарим хүн бүр гомдож: “Би төрөлхийн билиг авьяастай уран зохиолч байтал намайг өдөржин шаварт хутгалдсан хар ажил хийлгэхээр явуулсан. Бас би энэ талаар хэнд гомдоллох вэ? Надад хийж чадах зүйл алга–Бурхан ингэж зохион байгуулсан. Надад ямар сонголт байх билээ?” гэж хэлдэг. Үнэн хэрэгтээ, хянан засварлах баг тэднийг аль хэдийн шалгасан бөгөөд тэдний бичих ур чадвар хангалтгүй байсан байдаг. Тэдэнд уран зохиолын суурь байхгүй, бүр цэг таслалыг ч зөв ашигладаггүй. Өгүүлбэрийг таслах, эсвэл түр зогсоох ёстой газар бүрд тэд таслал ашигладаг. Гэсэн ч тэд өөрсдийгөө уран зохиолын суутан гэж үзсээр, биеийн хүчний ажил хийх нь авьяасыг үрж буй хэрэг гэж итгэдэг. Тэдний зүрх сэтгэл гомдлоор дүүрэн байдаг: “Би уран зохиолд хайртай төрсөн. Хүүхэд байхдаа би үлгэрийн ном унших дуртай байсан. Том болох тусмаа би алдартай хүмүүсийн бичсэн бүтээлийг унших дуртай болсон. Би гадаад, дотоодын зохиолчдын олон сонгодог уран зохиол уншсан; би жүжиг, үргэлжилсэн үгийн зохиол, яруу найраг зэрэг бүх төрлийн олон бүтээл уншсан. Бичвэрт суурилсан ажил хийх нь надаас ямар ч хүчин чармайлт шаардахгүй; нийтлэл бичих нь миний хувьд маш амархан. Гэтэл одоо намайг хар даа–би заваан, ядаргаатай ажил хийх хэмжээнд дорд орсон байна. Амьдралын минь хагасыг хамтдаа туулсан уран зохиолыг гэх хайр минь Бурханы гэрт няцаагдлаа. Амьдралынхаа туршид хуримтлуулсан бүх мэдлэг минь Бурханы гэрт ямар ч хэрэггүй болсон–миний уран зохиолын замнал төгсгөл боллоо! Би Бурханы гэрийг үнэн эрх мэдлийг барьдаг, шударга ёс болон зөвт байдал эрх мэдлийг барьдаг газар гэж боддог байсан. Над шиг хүн–агуу авьяастай, уран зохиолын хорхойтон–ертөнцөд үл тоогдож, дорд үзэгдэж, ур чадвараа ашиглах боломжгүй боллоо. Би Бурханы гэрт үлдсэн хүчээ гаргаж чадна гэж бодсон. Би урам зоригоор дүүрэн хянан засварлах багт бүртгүүлсэн ч сонгогдоогүйгээ олж мэдсэн. Намайг хар даа–одоо энд зогсож байгаа намайг уран зохиолын хорхойтон, уран зохиолын авьяастан гэдгийг хэн хэлж мэдэх юм бэ? Миний уран зохиолын бүх авьяас энэ заваан, ядаргаатай ажилд зэвэрч алга болсон. Одоо миний амнаас зөвхөн хар бор, хөдөөгийн үгс л гардаг болсон.” Тэд зүрх сэтгэлдээ маш их туньдаг Хэдийгээр тэд Бурханы зохион байгуулалтыг дуулгавартай дагаж, Бурханы гэр юу хийхийг шаардана, түүнийг хийнэ гэж чангаар хэлдэг ч зүрх сэтгэлдээ өөрсдийгөө буруу үнэлж, сонирхол, хоббигоо давуу тал, Бурханы ашиглахад тохиромжтой зүйл гэж эндүүрч, өөрийн байрыг олоогүй, бодит нөхцөл байдлаа хүлээн зөвшөөрөөгүй, өөрийн хэмжээг мэддэггүй, мөн сонирхол, хобби нь үнэхээр өөрсдийнх нь гаргууд зүйл мөн эсэхийг мэдэхгүй байдаг–тэд энэ бүхний талаар сайн мэдэхгүй, мунхаг байдаг атлаа өөрсдийгөө уран зохиолын авьяастан гэж мэтгэсээр, өөрсдийгөө уран зохиолын мастер гэж хэлэхээс наагуур байдаг. Үүний эцсийн үр дүн юу вэ? (Тэд чуулганы зохицуулалтын талаар гомдлоор дүүрэн байдаг бөгөөд зүрх сэтгэлдээ дуулгавартай дагах хүсэлгүй байдаг.) Тэд зүрх сэтгэлдээ үргэлж гомддог. Хэдийгээр тэд үүргээ гүйцэтгэхдээ хойш суудаггүй, бүх хүчээ дайчилж чаддаг ч–арайхийн дуулгавартай дагадаг–өөрсдийгөө буруу үнэлснээсээ болоод гомддог. Тэдний оюун ухаанд “Ертөнцөд хурдан морь олон байдаг ч морь таньдаг хүн цөөхөн байдаг” гэсэн бодол байнга зурсхийдэг. Ямар хурдан морь вэ? Ямар морь таньдаг хүн бэ? Тодорхой нэг салбарт бага зэрэг сонирхолтой, шимтдэг, улмаар түүнийгээ системтэйгээр судалсныхаа төлөө тэд өөрсдийгөө юутай ч зүйрлэшгүй гэж бодож, өөрсдийгөө “хурдан морь” гэж санаж, өөрсдийгөө авьяастай гэж итгэдэг. Энэ нь өөрийгөө огт мэддэггүй хэрэг биш үү? Тэд сонирхол, хоббиг Бурхан өгдөг гэж хэлбэрэлтгүй итгэдэг ч Бурхан өөрсдөд нь ямар хэв чанар өгснийг хүлээн зөвшөөрч чаддаггүй. Тэд сонирхож, шимтдэг зүйлдээ үнэхээр гаргууд эсэх, мөн сонирхол, хоббитойгоо холбоотой ажил, үүргийг үнэндээ сайн хийж чадах эсэх, үүнд чадварлаг эсэх, үүнийг үүрч чадах эсэхээ тодорхой мэддэггүй. Тэд энэ талаар сайн ойлгодоггүй бөгөөд үүнийг мэддэггүй. Энэ маш төвөгтэй биш гэж үү? (Тийм.) Тэд өөрийн байрыг хүлээн зөвшөөрч, эсвэл олж чаддаггүй учраас маш их гомддог. Тэд гаднаа юу харуулдаг вэ? Тэд Бурханы өмнө байнга гүнзгий санаа алдаж, тууштай шийдвэрээ байнга илэрхийлж, нэг л өдөр Бурхан өөрсдөд нь боломж олгож, гомдлыг нь тайлж, шударга ёсыг тогтоож, сонирхол, хоббитойгоо холбоотой үүрэг гүйцэтгэх хүслээ биелүүлэх боломж олгоно гэж найддаг. Тэдний байнга дуулдаг дууг хар даа: “Би урд минь байгаа замын талаар боддоггүй”. Дараагийн мөр нь юу вэ? (“Бурханы хүслийг дагах нь миний цорын ганц зайлшгүй үүрэг.”) Үнэхээр ийм биеийн хэмжээтэй, үнэхээр ийм бодит байдалтай, Бурханы хүслийг үнэхээр дагаж чаддаг хүмүүсийн хувьд энэ дууг дуулах нь туйлын тохиромжтой–энэ нь яг таардаг. Гэвч иймэрхүү хүн энэ дууг дуулах үед тэдний сэтгэл санааны байдал ямар байдаг вэ? Тэд ямар нөхцөл байдалд үүнийг дуулдаг вэ? (Гомдоллож, гомдож байх үедээ.) Тэгэхээр тэднийг дуулах үед дуулж байгаа зүйл нь дургүйцлээр дүүрэн байдаг биш үү? (Тийм.) Тэдний дуулж байгаа зүйл гомдол, үл тоомсорсон байдал, сэтгэл ханамжгүй байдлаар дүүрэн байдаг–энэ бол уй гашуу, дургүйцлээс өөр юу ч биш. Тэднийг хамгийн гунигтай байх үед нь чи энэ дууг сонсох болно. Хятадад нэг ийм үг байдаг–юу гэдэг билээ? “Эрчүүд уй гашуугаа дуулж илэрхийлдэг, эмэгтэйчүүд уй гашуугаа уйлж илэрхийлдэг, харин хөгшин эмээ нар уй гашуугаа дэмий чалчиж илэрхийлдэг”. Чи хар даа, өөр өөр төрлийн хүмүүс уй гашуугаа өөр өөрөөр илэрхийлдэг. Зарим эмэгтэй ийм нөхцөл байдалтай тулгарах үедээ зүгээр л уйлж, байнга нууцаар нулимсаа арчдаг. Тэд үүнийг мартаж чаддаггүй бөгөөд энэ талаар бодох бүрдээ нүдээ улайтал уйлж, зүрх сэтгэлдээ гомдож, туньдаг. Тэд энэ хэрэг явдалд зүгээр л зөв хандаж чаддаггүй. Үнэн хэрэгтээ, энэ бол маш энгийн хэрэг явдал–сонирхол, хобби болон давуу тал нь угаасаа хоёр тусдаа зүйл юм. Хэрвээ чамд тодорхой нэг давуу тал байвал энэ нь чиний сонирхол, хобби мөн эсэхээс үл хамааран чи тэрхүү давуу талтай холбоотой ажилд маш сайн тохирно–өөрөөр хэлбэл, чиний төрөлх хэв чанар, авьяас, эсвэл чадвар чинь чамайг яг тэр зүйлийг хийхэд гаргууд болгодог бөгөөд чи үүнийг сайн хийж чадна–энэ тохиолдолд чи тэр ажлыг хийх үедээ тодорхой үр дүнд хүрч чадах ба үүнийг хийх нь чамд харьцангуй тохиромжтой байдаг. Гэвч хэрвээ чи энэ салбарт зөвхөн сонирхол, хоббитой боловч давуу талгүй бол чи үүнийг заавал сайн хийж чаддаг биш байж магадгүй. Энэ бол маш энгийн хэрэг явдал. Зөрүүд ааш, гажууд ухамсарлалт нь мунхаг, мэдлэггүй байдалтай нь нийлснээс болоод сонирхдог ажлаа хийж чадахгүй үедээ хүмүүс урам хугарч, сэтгэлээр унаж, сөрөг болж, гомдоллож, бүх төрлийн сөрөг сэтгэл хөдлөлөөр бялхдаг. Тиймээс хүмүүс сонирхол, хобби, давуу талынхаа бодит нөхцөл байдлыг ойлгох нь маш чухал юм. Тэд ойлгомогцоо тэдгээрт зөв хандах ёстой–энэ бол нэг тал нь. Нөгөө тал нь, тэд Бурханы гэрийн зохицуулалтыг дуулгавартай дагаж, Бурханы гэрийн шаарддаг зарчмын дагуу үүргээ гүйцэтгэх ёстой. Хэрвээ Бурханы гэр чамаас тодорхой нэг салбарт үүрэг гүйцэтгэхийг шаарддаг ч чи энэ салбарын ажилд гаргууд биш, зөвхөн үүнийг сонирхож, шимтдэг, энэ ажлыг хийх дуртай, гэвч Бурханы гэрийн шаарддаг хамгийн доод стандартын дагуу чи үүнийг арайхийн хийж чадахаар байвал дуулгавартай дагаж, хувь нэмрээ оруулахыг хичээх ёстой–татгалзах, эсвэл ухрах гэж элдэв төрлийн объектив шалтаг бүү хай. Мэдээж, хэрвээ янз бүрийн салбар дахь чиний төрөлх нөхцөл байдал хязгаарлагдмал, эсвэл чамд тодорхой бодит асуудал байгаад Бурханы гэр чамайг энэ салбарт үүрэг гүйцэтгэхийг зөвшөөрч чадахгүй бол чи гомдоллох ёсгүй, мөн сөрөг, эсвэл сул дорой болох ёсгүй. Чи юу хийж чадна, зүгээр л түүнийгээ хий. Сонирхол, хоббиныхоо хувьд тэдгээрийг өөртөө үлдээ–чуулганы хүмүүс хөндлөнгөөс оролцохгүй, мөн тодорхой зүйлийг сонирхох, эсвэл шимтэх эрхэнд чинь ч халдахгүй. Энэ бол чиний хувийн хэрэг. Гэсэн хэдий ч үүрэг гүйцэтгэх тухайд чи сонирхол, хобби, давуу талтай холбоотой бүхий л янз бүрийн асуудлыг тодорхой ялган таних ёстой бөгөөд тэдгээрт бүгдэд нь зөв хандаж чаддаг байх ёстой–энэ бол хамгийн чухал зүйл юм. Та нар ойлгож байна уу? (Тийм.)

Олон хүн тодорхой нэг салбарт сонирхол, хоббитой байдаг. Мөн ямар ч сонирхол, хоббигүй зарим хүн ч байдаг. Өөрөөр хэлбэл, тэд ертөнцөд хүмүүсийн байнга холбогддог ямар нэг мэргэжил, эсвэл төрөл бүрийн мэргэжлийн үйл ажиллагаа, эсвэл янз бүрийн хүн, үйл явдал, зүйлийг онцгойлон сонирхож, эсвэл шимтдэггүй–тэд зүгээр л жирийн хүмүүс. Жишээ нь, хэрвээ хэн нэгэн тэднээс уран зохиолд шимтдэг эсэх, байнга өдрийн тэмдэглэл хөтөлж, эсвэл нийтлэл бичдэг эсэхийг нь асуувал тэд “Би уран зохиолд шимтдэггүй, бас гаргууд биш. Уншиж, эсвэл бичиж эхэлмэгц миний толгой өвддөг” гэж хэлдэг. Хэрвээ уншуулахаар уран зохиолын хэдэн шилдэг бүтээл өгвөл тэдэнд хэцүү санагдаж, зүрх сэтгэлдээ огт хүсдэггүй. Зарим нь бүр “Байнга текст ширтэхээр нүд минь ядарч, намайг хөгшрүүлдэг учраас би уран зохиолд дургүй” гэж хэлдэг. Хэрвээ чи тэднээс бүжиглэх дуртай эсэхийг нь асуувал тэд “Бүжиглэх нь зөв зүйтэй явдал биш, энэ бол хүмүүсийн завтай, өөр арай дээр хийчих зүйлгүй үедээ хийдэг зүйл. Би бүжиглэх дургүй” гэж хэлдэг. Чи хар даа, тэд үүнд дургүй бөгөөд бүр үүндээ шалтгаан олж, үүнийг зөв зүйтэй явдал биш гэж хэлдэг. Бусад нь Бурханд магтаал өргөхийн тулд бүжиглэдэг–энэ хэчнээн эерэг зүйл гээч! Бурханд магтаал өргөхийн тулд дуулах, бүжиглэх, лир хөгжим, босоо ятга тоглох нь эрт дээр үеэс хийгдсээр ирсэн; энэ нь Бурханы сайшаадаг зүйл байтал яаж зөв зүйтэй явдал биш байх юм бэ? Гэвч тэдний хувьд, тэд өөрсдийн дургүй бүхнээ дорд үзэж, сөрөг зүйл мэтээр ярьдаг. “Чи бүжиглэх дургүй юм байна–тэгвэл дуулах дуртай юу?” гэж асуухад, “Юун ‘дуулах’ вэ? Би дуулж эхэлмэгцээ л өнгө алддаг. Өөрөө сонсоход хүртэл тэвчихийн аргагүй санагддаг. Би дуулах дургүй. Бурханд итгэгч болсныхоо дараа л би Бурханы үгийн зарим магтан дуу, туршлагын магтан дууг сурч эхэлсэн. Бурханд итгэхээсээ өмнө би хэзээ ч дуулж байгаагүй; бусад хүн дуулах үед би сонсохыг ч хүсдэггүй байсан” гэдэг. “Тэгвэл чи баяртай байх үедээ өөрийгөө хэрхэн илэрхийлдэг вэ?” “Би баяртай байх үедээ зүгээр л дугхийдэг.” “Тэгвэл чи зовлонтой явдалтай тулгарч, сэтгэл санаа таагүй байх үедээ яадаг вэ?” “Тэгвэл би жаахан амттан иддэг, эсвэл зүгээр л дугхийдэг.” “Чи дуулах дургүй юм байна–тэгвэл хөгжим сонсох дуртай юу?” “Надад тийм сонирхол байхгүй, бас хөгжмөөр юу илэрхийлж байгааг би ойлгодоггүй. Та нар бүгд хөгжим хүний янз бүрийн сэтгэл хөдлөл, бодол, мэдрэмжийг илэрхийлдэг гэж хэлдэг ч би эдгээрийг ойлгодоггүй, надтай огт хамааралгүй санагддаг. Хөгжим бол дээд урлаг–над шиг дорд хүн хөгжимтэй холбогдож чадахгүй, би үүнд дургүй.” “Чи сайхан хоолонд дуртай юу?” “Би сайхан хоолонд ч дургүй. Би юу ч идэж чадна. Би төрөлхийн хар бор хүн. Би эрдэнэ шишийн гурил идэж чадна, бялуу идэж чадна, хятад хоол юм уу барууны хоол идэж чадна–юу ч байсан хамаагүй. Хэрвээ би өлсөж үхэх гэж байвал, идэх юм байхгүй бол бүр нохойн хоол ч идэж чадна.” Ийм хүмүүс зүгээр л ийм бүдүүн хадуун байдаг. Зарим эмэгтэйгээс: “Чи гоо сайхны бүтээгдэхүүнд дуртай юу?” гэж асуувал тэд: “Би огт сонирхдоггүй. Би яаж төрсөн, түүгээрээ л харагдана–намайг харахыг хүссэн хэн боловч харж болно, харахыг хүсэхгүй байгаа хүн зүгээр л өөр тийшээ харж болно!” гэдэг. Зарим эрэгтэйгээс: “Чи цахилгаан бараа, эсвэл машин гэх мэт механик зүйлсэд дуртай юу?” гэж асуувал тэд: “Тийм зүйлсэд дуртай байх ямар хэрэгтэй юм бэ? Ийм юм оюун ухааныг шавхаж, тархийг ядраадаг. Хэрвээ надад цаг байвал дугхийх, эсвэл зүгээр л хууч хөөрөх нь дээр!” гэдэг. Тэд юунд ч дуртай биш бөгөөд ямар ч сонирхол, хоббигүй байдаг. Биологийн, технологийн, дээд зэрэглэлийн, эсвэл доод зэрэглэлийн аль нь ч бай тэд алинд нь ч дуртай биш. “Хүн чанартай холбоотой эдгээр зүйлийн хувьд, нарийн нандин байна уу, нийтлэг олны сонирхдог зүйл байна уу хамаагүй–чи алинд нь ч дургүй юм байна. Тэгвэл чи муур, нохой, шувуу гэх мэт жижиг амьтдад дуртай юу?” гэж асуухад, “Би тэдэнд бүр ч дургүй. Амьтад хүнтэй ярьж чадахгүй–тэдэнд дуртай байгаад ямар хэрэгтэй юм бэ?” гэдэг. Зарим нэг хүн нохой сонирхдог. Тэд нохойтой байнга ярьдаг бөгөөд нохой хүртэл хүний яриаг ойлгож чаддаг. Зарим хүнд ямар ч хобби байдаггүй бөгөөд юу ч сонирхдоггүй–ийм хүн олон байдаг. Зарим хүн: “Бид төрөлхийн зарим нэг сонирхол, хоббитой байдаг–тэдгээрийг Бурхан өгдөг. Ялангуяа бидний дунд тодорхой нэг салбарт давуу талтай байдаг хүмүүс, энэ салбарт онцгой, гарамгай авьяастай төрсөн хүмүүсийн хувьд–энэ бүхэн бол Бурханы нигүүлсэл, Бурханы өргөмжлөл, Бурхан биднийг таашаан үзэж байгаа хэрэг юм. Ялангуяа өнөө үед, Бурханы гэрт сонирхол, хобби, эсвэл давуу талтайгаа холбоотой үүрэг хүлээж авах нь бидний ялгамж чанар, үнэ цэнийг бүр ч зүйрлэшгүй эрхэмсэг, ер бусын болгодог. Ямар ч хобби, давуу талгүй хүмүүс зочин хүлээн авах, хоол хийх, цэвэрлэгээ хийх, эсвэл ногоо тарих, гахай тэжээх, тахиа хооллох гэх мэт техникийн шаардлагагүй зарим энгийн хөдөлмөр, ажил л хийж чадна. Тиймээс хүмүүсийн сонирхол, хобби, давуу талын хувьд, хүмүүс дээд ба доод, эрхэм ба дорд гэж ялгагддаггүй гэж үү? Тэдний хооронд зэрэг зиндааны ялгаа байдаггүй гэж үү?” хэмээн хэлдэг. Энэ үзэл бодол зөв үү? (Үгүй.) Чи хар даа, Бурхан зарим хүнд давуу тал өгч, зарим хүнд тодорхой сонирхол, хобби тогтоосон байдаг бол өөр зарим хүний хувьд Бурхан юу ч тогтоогоогүй байдаг–тэдэнд ямар ч давуу тал байдаггүй, дуулж, бүжиглэж чаддаггүй, уран зохиол ойлгодоггүй, бүх төрлийн мэргэжлийн ур чадварын талаар огт мэддэггүй. Зочин хүлээн авагч нэг айл хоёр нохойтой байж гэж бодъё, тэгвэл давуу талгүй ийм хүнээр нохой хооллуулах нь тохиромжтой байх ёстой–энэ бол хамгийн энгийн ажил. Гэвч тэр уг нохдыг хооллохоос өөрөөр тэднийг салхилуулдаггүй, хэрхэн халамжлахыг мэддэггүй. Нэг, хоёр жил хооллосны дараа ноход нь хүртэл түүнийг эзнээ гэж таньдаггүй, түүнтэй ойр дотно байдаггүй. Надад хэл дээ, энэ ямар хүн бэ? Тодорхой нэг салбарт сонирхол, хоббитой, эсвэл давуу талтай хүмүүстэй харьцуулахад ялгаа байхгүй байна гэж үү? Эд бол төрөлх нөхцөл байдлын хувьд ялгаатай хоёр төрлийн хүн гэдэг нь тодорхой байна: Нэг төрөл нь давуу байдлын хүчтэй мэдрэмжтэй амьдарч, баян, дүүрэн амьдралаар амьдардаг бол нөгөө төрөл нь ямар ч давуу байдлын мэдрэмжгүй, хоосон амьдралаар амьдардаг. Тэгвэл хэрвээ хүмүүсийг энэ зарчимд үндэслэн байр суурь, үнэ цэнийн ялгаагаар нь ялгавал энэ нь зохистой юу? (Үгүй.) Тэгвэл ямар зарчмын дагуу ялгах нь зохистой вэ? Надад хэл дээ, хүмүүсийн хооронд ялгаа бий юу? (Бий.) Ялгаа нь юунд байдаг вэ? Хүмүүсийг хэрхэн ялгах ёстой вэ? Хамгийн наад зах нь, тэд үнэнийг хайрладаг эсэхийг харах ёстой–тэдний мөн чанар, дээд ба доод байдал, эрхэм ба дорд байдал, мөн тэдний ангиллыг үнэнд хандах хандлагад нь үндэслэн ялгах ёстой. Онолын хувьд, хүмүүсийг ингэж ялгах маш амархан биш үү? (Тийм.) Хүмүүсийг ингэж ялгах нь сайн уу? (Тийм.) Гэхдээ тэднийг ингэж ялгах нь арай хэтэрхий энгийн биш үү? Зарим хүнд ямар ч төрөлхийн давуу тал байдаггүй, мөн ямар ч сонирхол, хобби байдаггүй–тэд маш дунд зэргийн хүмүүс, маш энгийн хүмүүс. Гэсэн хэдий ч тэд үнэнийг хайрладаг, үнэнийг ойлгодог, үнэний туршлага, ойлголттой бөгөөд үнэний талаар нөхөрлөх үедээ Бурханы үгийн талаарх ойлголтоо хуваалцаж чаддаг; амь-оролтын хувьд тэд дундаж хүнээс дээр байдаг. Тэд олон хүнд тусалж чаддаг. Тэгвэл чи ийм хүмүүсийг дорд, үнэ цэнгүй гэж хэлж чадах уу? (Үгүй.) Онолын хувьд, хүмүүсийн мөн чанар, дээд ба доод байдал, эрхэм ба дорд байдал, ангиллыг үнэнд хандах хандлагад нь үндэслэн ялгах ёстой боловч яг хэрхэн ялгах ёстой вэ? Энэ бол өнөөдөр бидний нөхөрлөх зүйл юм.

Гарал үүсэлд нь үндэслэсэн хүмүүсийн гурван ангилал

Хүнд угаасаа ямар нэгэн сонирхол, хобби, давуу тал байх эсэхийг Бурхан урьдчилан тогтоосон байдаг. Хэрвээ Бурхан тэдгээрийг чамд өгвөл чамд байна; хэрвээ Бурхан чамд өгөхгүй бол чамд байхгүй–чи тэдгээрийг сурч чадахгүй, мөн дуурайх замаар ч олж авч чадахгүй. Гэсэн хэдий ч, хэрвээ чи тодорхой нэг салбарт давуу талтай бөгөөд “Энэ давуу талтай холбоотой үүрэг гүйцэтгэх нь хэтэрхий ядаргаатай; би энэ давуу талыг хүсэхгүй байна” гэж хэлбэл, чи үүнийг хүсэхгүй байсан ч үүнээсээ салж чадахгүй, бусад хүн ч үүнийг чинь булааж авч чадахгүй. Чамд байгаа зүйлийг бусад хүн булааж авч чадахгүй; чамд байхгүй зүйлийг чи булааж авч, эсвэл өрсөлдөж олж авч чадахгүй. Энэ бүхэн Бурханы урьдчилан тогтоолттой холбоотой. Гэсэн хэдий ч, Бурхан чамд тодорхой сонирхол, хобби, эсвэл давуу тал өгсөн нь Бурхан чамаар сонирхол, хобби, эсвэл давуу талтай чинь холбоотой ямар нэг үүрэг, эсвэл ажил заавал хийлгэнэ гэсэн үг биш. Зарим хүн: “Надаар энэ салбарт үүрэг гүйцэтгүүлэхгүй, эсвэл үүнтэй холбоотой ажил хийлгэхгүй юм бол яагаад надад ийм сонирхол, хобби, эсвэл давуу тал өгсөн юм бэ?” гэж хэлдэг. Бурхан хүн бүрийн янз бүрийн нөхцөл байдалд үндэслэн дийлэнх олон хүнд тодорхой сонирхол, хобби өгсөн байдаг. Мэдээж хэрэг, үүнд бодолцон үздэг олон зүйл бий: Нэг талаас энэ нь хүмүүсийн амьжиргаа, оршин тогтнолын төлөө; нөгөө талаас энэ нь хүмүүсийн амьдралыг баяжуулахын төлөө юм. Заримдаа хүний амьдралд тодорхой сонирхол, хобби шаардагддаг, энэ нь зугаа цэнгэлийн төлөө, эсвэл зарим нэг зөв зүйтэй ажил хийж, улмаар хүний амьдралаа утга төгөлдөр болгохын тулд байж болно. Мэдээж, аль ч талаас нь харсан Бурханы өгч байгаад шалтгаан бий, бас Бурханд өгдөггүйн ч шалтгаан, үндэслэл бий. Чиний хүний амьдрал, эсвэл оршин тогтнолд чинь Бурхан чамд сонирхол, хобби, давуу тал өгөх шаардлагагүй байж болох бөгөөд чи амьжиргаагаа залгуулж, эсвэл хүний амьдралаа баяжуулж, өөр арга замаар утга төгөлдөр болгож чадна. Товчхондоо, Бурхан хүмүүст сонирхол, хобби, давуу тал өгсөн эсэхээс үл хамааран энэ нь хүмүүсийн өөрсдийнх нь асуудал биш юм. Хэн нэгэнд ямар ч давуу тал байхгүй байсан ч энэ нь тэдний хүн чанарын гажиг биш. Хүмүүс үүнийг зөвөөр ухамсарлаж, үүнд зөв хандах ёстой. Хэрвээ хүнд тодорхой сонирхол, хобби, давуу тал байвал тэдгээрийг нандигнаж, зөвөөр ашиглах ёстой; хэрвээ байхгүй бол гомдоллох ёсгүй. Сонирхол, хобби, давуу талын өнцгөөс харвал бодит нөхцөл байдал ийм байна. Гэхдээ эдгээр зүйл байгаа эсэх нь хүний үнэ цэн, байр суурь, эсвэл ялгамж чанарыг илтгэдэггүй. Тэгвэл энэ нь хүмүүст юу хэлж байна вэ? Бурхан чамд нарийн нандин сонирхол, хобби, давуу тал өгсөн байлаа ч–эдгээр нь чиний хувийн эзэмшил, чиний давуу нөхцөл байдал юм–эдгээр нь чамд байлаа гээд чи бусдаас илүү эрхэм гэсэн үг биш, чи ямар нэг зүйл хийхдээ бусдаас илүү давуу байдалтай, эсвэл илүү давуу эрхтэй гэсэн үг биш. Яагаад гэвэл, Бурханы нүдээр хүн ямар ч төрөлх нөхцөл байдалтай байсан хамаагүй тэр бол завхарсан хүн төрөлхтний нэг гишүүн юм. Хэдийгээр төрөлх нөхцөл байдалд завхралын элементүүд агуулагддаггүй ч төрөлх нөхцөл байдалтай бүх хүн Сатанаар завхруулагдаж, сатанлаг зан чанараар амьдардаг. Тэдний амь-мөн чанар бол тэдний сатанлаг завхарсан зан чанар юм. Тиймээс чиний төрөлх нөхцөл байдал ямар байхаас үл хамааран, мөн чамд сонирхол, хобби, давуу тал байгаа эсэхээс үл хамааран Бурханы нүдээр бүх хүний амь-мөн чанар адилхан учраас чиний үнэ цэн бусдынхтай тэнцүү юм. Хүмүүс тодорхой давуу нөхцөл байдалтай, эсвэл тодорхой давуу байдалтай байсан ч хүн чанар-мөн чанар болон завхарсан зан чанарын хувьд бүх хүний мөн чанар адилхан бөгөөд бүх хүн адилхан гэдгийг хүмүүс тодорхой харах ёстой. Тэд Бурханы гэсгээлт, шүүлтийг туулах ёстой бөгөөд тэд бүгд Бурханы аврахыг хүсдэг хүмүүс юм. Хүмүүсийн махбодын амь-мөн чанарын хувьд хүмүүс адилхан байдаг. Гэсэн хэдий ч, өөр өнцгөөс харвал хүмүүсийн хооронд зарим нэг ялгаа байдаг бөгөөд бид эдгээр ялгааны талаар нарийвчлан нөхөрлөх хэрэгтэй. Эдгээр ялгааг хэрхэн тодорхойлох ёстой вэ? Тэдгээрийг хүмүүсийн гарал үүслээс нь шинжлэх ёстой. “Гарал үүсэл” гэж юуг хэлж байна вэ? Энэ нь тухайн хүн юунаас хойд дүр олж төрснийг хэлдэг–тэд хэрхэн бий болсон, юунаас гаралтай байсан зэрэгт нь үндэслэн ялгадаг. Ерөнхийд нь авч үзвэл, энэ хүн төрөлхтөн гурван ангилалд хуваагддаг. Эхний ангилал нь амьтнаас хойд дүр олж төрсөн хүмүүс, хоёр дахь нь янз бүрийн чөтгөрөөс хойд дүр олж төрсөн хүмүүс, гурав дахь нь хүнээс хойд дүр олж төрсөн хүмүүс юм. Энэ гурван ангилал нь хүмүүсийг яг уг үндсээр нь ялгадаг. Тэд хүмүүсийг ялгаж чаддаг шалтгаан нь өөр өөр ангиллын хүмүүсийн гарал үүсэл адилгүй байдагт оршино. Тэгвэл хэн нь амьтнаас хойд дүр олж төрсөн, хэн нь чөтгөрөөс хойд дүр олж төрсөн, хэн нь хүнээс хойд дүр олж төрснийг хэрхэн мэдэж болох вэ? Үүнийг тэдний амьдран харуулдаг зүйл болон харуулдаг онцлог шинжүүдэд нь үндэслэн тодорхойлох ёстой. Та нар өмнө нь ардын аман зохиолд, эсвэл өөр бусад сувгаар ийм мэдээлэл сонсож байсан уу? (Тийм.) Тэгэхээр энэ сэдэв та нарт огт танихгүй зүйл биш биз дээ? (Тийм ээ.) Амьтнаас хойд дүр олж төрсөн хүмүүс, чөтгөрөөс хойд дүр олж төрсөн хүмүүс, хүнээс хойд дүр олж төрсөн хүмүүс–та нар эхлээд алиных нь талаар сонсмоор байна вэ? (Эхний ангилал.) Эхний ангилал бол амьтнаас хойд дүр олж төрсөн хүмүүс юм. Хэрвээ та нар энэ хэрэг явдлын талаарх үнэнийг үнэхээр мэдэж авбал энэ нь та нарын амьдралд нөлөөлөх үү? Энэ нь төвөг, эсвэл саад тотгор учруулах уу? (Би юунаас хойд дүр олж төрсөн бол гэж гайхаж эхэлж магадгүй.) Зарим хүний хувьд, тэд аль ангилалд хамаардгаа үнэхээр мэдэж, өөрсдийгөө тодорхой нэг ангилалд тохируулж үзээд, хэрвээ тэд үнэхээр хүнээс хойд дүр олж төрсөн бол өөрсдийгөө азтайд тооцож, энэ талаар нэлээд сэтгэл хангалуун байдаг. Гэвч хэрвээ тэд хүнээс хойд дүр олж төрөөгүй бол энэ нь тэдэнд сэтгэл гонсоймоор санагдахгүй гэж үү? (Тийм.) Энэ нь тодорхой бэрхшээл, мөн зарим нэг тавгүй байдал авчрахгүй гэж үү? (Тийм.) Энэ нь тавгүй байдал, зарим нэг бэрхшээл авчирч болох тул хүмүүс мэдсэн нь дээр үү, эсвэл мэдээгүй нь дээр үү? (Мэдсэн нь дээр байх гэж бодож байна.) Ямар утгаараа дээр байх вэ? (Мэдсэнээр хүн энэ талын үнэнийг ойлгож чадна, түүнчлэн эргэн тойрныхоо зарим хүн, үйл явдал, зүйлийг ялган таньж чаддаг болно.) Тэгвэл энэ талаар нөхөрлөцгөөе.

Амьтнаас хойд дүр олсон хүмүүсийн онцлог шинжүүд

Эхлээд амьтнаас хойд дүр олсон хүмүүсийн талаар нөхөрлөцгөөе. Амьтнаас хойд дүр олсон гэдэг нь нэр нь илэрхийлж байгаачлан ийм хүн амьтнаас хойд дүр олсон гэсэн үг юм. Амьтдын цар хүрээ нэлээд өргөн–яг хэдэн төрлийн амьтан хүн болж хойд дүр олж чадах нь бидний нөхөрлөлийн хүрээнд хамаарахгүй. Товчхондоо, өнгөрсөн оршихуй нь амьтан байсан, өөрөөр хэлбэл, тэдний анхны ялгамж чанар, эсвэл бүтээгдсэн ангилал нь бүтээгдсэн хүн төрөлхтний дунд байгаагүй тийм ангиллын хүмүүс байдаг. Тэдний анхны, хамгийн эхний биологийн ангилал нь амьтны ангилал байсан. Тиймээс Бурханы нүдээр биологийн ертөнц дэх тэдний ялгамж чанар нь амьтных юм. Энэ хойд дүрийн төрөлтөөрөө тэд хүн болсон, өөрөөр хэлбэл, энэ амьтан амьтдын дунд дахин төрөхөө больж, харин оронд нь хүн болж хойд дүр олсон, тодорхой цаг үед, тодорхой гэр бүл, удам угсаа, улс оронд төрсөн. Амьтан хүн болж хойд дүр олсон гэдэг нь тэд хүн болж төрсөн боловч өмнөх оршихуй нь хүн биш–амьтан байсан гэсэн үг юм. Өмнө нь тэд амьтны ертөнцөд оршин байж, амьтдын дунд дахин төрдөг байсан; одоо энэ дахин төрөлтөөрөө тэд амьтны ертөнцөд байхаа больсон. Тэдний ялгамж чанар өөрчлөгдөж, хүн төрөлхтний нэг гишүүн болсон. Үүнийг амьтан хүн болж хойд дүрийг олох гэж нэрлэдэг. Амьтан хүн болж хойд дүрийг олох үед тэдний гадаад төрх, зөн совин нь үндсэндээ хүн төрөлхтний дунд байгаа ямар ч хүнийхтэй адилхан байдаг. Өөрөөр хэлбэл, тэд хүний онцлог шинжийг бүрэн эзэмшсэн байдаг–тэд цэх алхаж чаддаг, хүний нүүрний онцлог, гадаад төрхтэй, мөн хүний сэтгэлгээ, хүний зөн совин, хэвийн хүний амьдралтай байдаг бөгөөд хүнд байдаг хэл ярианы өвөрмөц чадвартай байдаг. Үүнийг амьтан хүн болж хойд дүр олж төрөх гэдэг. Өөрөөр хэлбэл, тэдний бие махбодын хэлбэр, гадаад төрх, бие махбодын амьдралын онцлог шинжээс чи зөвхөн хүний шинж чанарыг л харж чадна; ямар ч амьтны шинж чанар харагддаггүй. Тэгвэл тэднийг амьтнаас хойд дүр олсон гэдгийг хэрхэн мэдэж болох вэ? Энэ бол хүмүүсийн хамгийн их ач холбогдол өгдөг зүйл. Мэдээж, тэднийг амьтнаас хойд дүр олсон гэдгийг харах боломжтой. Хэрвээ амьтнаас хойд дүр олсон хүмүүс болон хүнээс хойд дүр олсон хүмүүсийн хооронд ямар ч ялгаа байгаагүй бол энэ ангиллын хүмүүст ямар ч илэрхий онцлог шинж байхгүй байх байсан. Амьтнаас хойд дүр олсон хүмүүс болон жинхэнэ хүнээс хойд дүр олсон хүмүүсийн хооронд илэрхий ялгаа байдаг учраас л энэ хоёр ангиллын хүмүүсийг онцлог шинжид нь үндэслэн амархан ялгаж болдог. Тэгвэл амьтнаас хойд дүр олсон хүмүүсийн онцлог шинжүүд юу вэ? Эхний онцлог шинж нь, тэд гажууд ойлгоцтой. Хоёр дахь онцлог шинж нь, тэд тун хөшүүн. Гурав дахь онцлог шинж нь, тэд тун будилуу. Дөрөв дэх онцлог шинж нь, тэд мунхаг. Зөвхөн энэ дөрвөн онцлог шинж нь амьтнаас хойд дүр олсон хүн болон жинхэнэ хүний хоорондох ялгааг тодорхой харуулахад хангалттай.

I. Эхний онцлог шинж: Гажууд ойлгоц

Амьтнаас хойд дүр олсон хүмүүсийн эхний онцлог шинж нь тэд гажууд ойлгоцтой байдаг. Нэгдүгээрт, гажуудал нь юуг хамардаг вэ? Энэ нь тэдний бодол, үзэл санаатай холбоотой асуудлуудыг хамардаг; мөн аливаа зүйлийг харах, ухамсарлах, ойлгох танин мэдэхүйн чадварыг нь хамардаг. Энэ ангиллын хүмүүс юуг ч зөв ухамсарлаж чаддаггүй, юуг ч зөвөөр харж чаддаггүй. Хүмүүс, зүйлсийг харах тэдний арга зам, түүнчлэн биеэ авч явах байдал, үйлдэл нь тун утгагүй, гөжүүд, инээдтэй байдаг–хэвийн хүн чанарын сэтгэлгээ, түүнчлэн аливаа зүйлийн талаарх хэвийн хүн чанарын бодол, үзэл санаатай огт нийцдэггүй. Мэдээж, гажууд ойлгоцтой хүмүүс үнэнийг ойлгох юм уу мэдэж авахаас маш хол байдаг. Үнэн-зарчмыг ойлгох нь бүү хэл, үнэн тэдний хувьд огт хүрэхийн аргагүй байдаг. Ямар нэгэн зүйл юм уу хүнд хэрхэн хандах тухайд тэдний үзэл бодол бүхэлдээ гажууд байдаг. Чамайг тэдэнтэй нөхөрлөсний дараа тэд үүнийг хоосон сургаалын үүднээс ойлгодог боловч дараа нь тэдний мэдлэг адилхан л гажууд хэвээрээ үлддэг. Тэгээд чи жишээ татан аливааг илүү тодорхой, нарийн тайлбарлах үед тэд тухайн үедээ ойлгож магадгүй ч дараа нь ижил төрлийн зүйлтэй тулгарах үед тэдний үзэл бодол адилхан гажууд хэвээрээ байдаг бөгөөд тэдэнтэй яаж ч нөхөрлөсөн, энэ нь тэдний үзэл бодлыг засдаггүй. Түүгээр ч барахгүй, тэдний энэ байдал–аливааг ухамсарлах энэ арга зам нь өөрчлөгдөхгүйгээр хязгааргүй үргэлжилсээр байх болно. Хэн ч үнэнийг нөхөрлөсөн тэднийг өөрчилж чадахгүй; Би нөхөрлөж, номлолоо ч гэсэн тэдний гажууд бодол, үзэл санаа, аливааг ухамсарлах гажууд арга замыг бас л өөрчилж чадахгүй. Ийм хүмүүс маш төвөгтэй байдаг. Жишээ нь, тэднийг ямар нэг буруу зүйл хийх үед чи тэдэнд: “Чиний хийсэн зүйл буруу байсан, энэ нь зарчимтай нийцдэггүй; үүнд хувийн хольц байсан” гэж хэлбэл тэд: “Би үүнийг зориуд хийгээгүй. Ингэж эргэнэ гэж бодоогүй. Та нар бүгд тийм сайн юм чинь, та нар үнэнтэй, бас аливааг яаж хийхийг мэддэг юм чинь надаар хийлгэхийн оронд яагаад өөрсдөө хийж болохгүй гэж? Та нар намайг буруу хийсэн гэж байна–энэ нь зүгээр л намайг нүд үзүүрлэж байгаагаас болсон биш үү? Та нар бүгдээрээ хүн чанартай, би л ганцаараа хүн чанаргүй юм чинь би зүгээр л там руу явъя, та нар бүгд тэнгэр рүү явж болно шүү дээ!” гэж хэлнэ. Тэд бүр өөрсдийгөө өмөөрч, зөвтгөхийг оролдсондоо шалтгаан тоочиж, хариуцлагаас мултрах шалтаг олж магадгүй. Тэд буруу зүйл хийснээ хүлээн зөвшөөрөхөөс татгалздаг, зөв хандлагатай байдаггүй бөгөөд цаашид өөрсдийгөө засна гэж амладаггүй, дараагийн удаа хэрхэн үйлдэх ёстойгоо ойлгосон гэж хэлдэггүй. Тэд хэзээ ч ийм маягаар ойлгохгүй бөгөөд уг хэрэг явдлыг хүн чанарын өнцгөөс хэзээ ч зөв ухамсарлахгүй. Тэр ч байтугай чамайг өөрсдийнх ньажлын асуудлыг хэлж өгөн, өөрсдөдтэй нь үнэнийг нөхөрлөх үед “Чи намайг зүгээр л дорд үзэж байгаа биш үү? Намайг боловсролгүй, хөдөөнийх болохоор л ингэж байгаа биш үү? Миний байр суурь доогуур болохоор л ингэж байгаа биш үү? Бурхан хүртэл намайг жигшдэггүй байхад чи тэгэх ямар эрхтэй юм бэ?” гэж хэлдэг зарим хүн бий. Тэд буруу зүйл хийснээ хэзээ ч хүлээн зөвшөөрөхгүй бөгөөд дараа нь үнэнийг эрэлхийлж, хаана алдаа гаргаснаа харахын тулд өөрсдийгөө эргэцүүлж, үүнийг шийдвэрлэх хэрэгжүүлэлтийн зөв замыг хайхгүй. Тэд яагаад хэзээ ч ингэж хийхгүй вэ? Яагаад гэвэл, тэд хүн биш. Тэдэнд хэвийн хүний сэтгэлгээ байдаггүй бөгөөд гарсан алдаанд хэвийн хүн шиг хандаж чаддаггүй. Тэд хэвийн хүнд байх ёстой хандлагаар алдаанд ханддаггүй. Та нар ийм хүмүүстэй таарч байсан уу? Эрүүл ухаан чинь хэвийн эсэхийг харахын тулд өөрийгөө ч бас эргэцүүлсэн нь дээр. Жишээ нь, нэг хүн шал угаасны дараа гадаргуу нь нэлээд нойтон хэвээр байв. Үүнийг мэдээгүй өөр нэг хүн дээгүүр нь алхаж яваад халтирчээ. Тэр хүн босож ирээд нөгөөдөө “Чи шал угаасныхаа дараа сайн хатаасангүй. Хэдхэн үгтэй тэмдэг тавиад хүмүүст сануулах ёстой байсан юм! Азаар би залуу байна–унавал буцаад босож чадна. Гэтэл хөгшин хүн байсан бол ясаа хугалах байсан бус уу? Чи үнэхээр хангалттай хайхрамжтай байсангүй!” гэж хэлэв. Энэ үг зүй ёсны, хэвийн байна уу? (Тийм ээ, хэвийн байна.) Шал угаасан хүн энэ ажлыг хийж байхдаа хангалттай хайхрамжтай байгаагүй, тэгэхээр дараагийн удаа илүү хайхрамжтай байх ёстой. Үүнээс болоод хүн унасан тул тэр энэ хэрэг дээр алдаа гаргасан нь тодорхой байна. Энэ бол хайхрамжгүй байдал байсан бөгөөд хэн ч тэднийг яллаагүй–тэд зүгээр л үүнийгээ засах хэрэгтэй. Гэвч тэд энэ хэрэг явдлыг хүний өнцгөөс, эсвэл хүний сэтгэлгээгээр зөвөөр, ухаалгаар бодож, хандаж чаддаггүй. Оронд нь тэд эргэж хараад: “Чи шал нойтон байгааг харж чадсангүй юу? Чи сохор юм уу? Чи халтирч унасан–хохь чинь! Чи өөрийнхөө нүдийг ашиглаагүй, тэр чинь миний буруу юу? Шал угааж дууссаны дараа мэдээж нойтон байж таарна–чи яагаад дээгүүр нь алхсан юм бэ? Би чамайг тэнд алх гэж хэлээгүй шүү дээ. Унасан чинь зүгээр л өөрийн чинь азгүйтэл гэдгийг хүлээн зөвшөөр. Энэ надад ямар ч хамаагүй!” гэсэн. Энэ үг ухаалаг байна уу? (Үгүй.) Энэ нь ухаалаг биш–үүнийг ярианы хэлээр юу гэж хэлдэг вэ? Тэд бодлогогүй аашилж байна. Чи шал угаасан ч хатаагаагүйгээс болж хүн халтирсан–чи заавал гэм буруугаа илэрхийлж, уучлалт гуйх шаардлагагүй ч ядаж л алдааны чинь талаарх бусдын анхааруулга, сануулгыг хүлээн авах ёстой. Чи: “Та бэртсэн үү? Эмнэлэгт очиж үзүүлэх, эсвэл эмчлүүлэх шаардлагатай юу? Би хариуцлагаа бүрэн хүлээнэ” гэж асуух ёстой. Энэ бол зөв хандлага юм. Хүн буруу хийсэн зүйлдээ хүн чанарын өнцгөөс ингэж л ухаалгаар хандаж, эргэцүүлэх ёстой. Гэвч амьтнаас хойд дүр олсон хүмүүс хүн чанаргүй бөгөөд гажууд ойлгоцтой байдаг. Тэд хэзээ ч ингэж ярьдаггүй, ямар ч асуудлыг хэзээ ч ингэж бодолцон үздэггүй. Оронд нь тэд үндэслэлгүй аашилдаг. Тэд шал угаасныхаа дараа хатаагаагүйгээс болж хүн халтирсан; тэгвэл дараагийн удаа зүгээр л өөрөөр хийж, илүү их анхаарч, алдаагаа засах хэрэгтэй–тэгээд л гүйцээ. Асуудал шийдвэрлэгдэнэ. Энэ бол маш энгийн хэрэг явдал: Энэ талаар хэн ч юу ч хэлээгүй, үүнийх нь төлөө хэн ч тэднийг яллаагүй. Тэднээс ямар нэгэн хуулийн хариуцлага хүлээхийг ч шаардаагүй. Гэвч тэд баримтыг хүлээн зөвшөөрөхөөс татгалзаж, оронд нь “Өө, тэгэхээр та нар бүгд сайн хүмүүс, та нар л хүн чанартай юм байна! Би ёрын муу хүн байж таарна! Би бусдыг санаатайгаар хорлодог! Би муу санаатай! Та нар бүгд тэнгэр рүү явна, харин би там руу явна!” гэж хэлдэг. Надад хэл дээ, хэвийн хүн ийм дэмий зүйл чалчиж чадах уу? (Үгүй.) Амьтнаас хойд дүр олсон төрлийн хүмүүс л бүх зүйлийг тун туйлширсан, гөжүүд, утгагүй өнцгөөс ойлгож, авч үздэг. Хамгийн өчүүхэн хэрэг явдал дээр–бүрэн үндэслэлтэй зүйл дээр тэд маш олон үндэслэлгүй, ташаа тайлбар тавьж, бусдыг инээхээ ч, уйлахаа ч мэдэхгүй байдалд оруулж чаддаг. Хэрвээ тэд засалт туулбал хэрхэн авирладаг вэ? Тэд өөрсдийгөө зөвтгөж, өмөөрөхийн тулд маш их хичээж, яагаад тэгж үйлдсэнээ, үүнийхээ төлөө хэр их зовсноо тайлбарлан, бүх төрлийн шалтгаан тоочиж маргалддаг. Чи тэдэнтэй яагаад засуулсан талаар нь, алдаа гаргах үедээ хэрхэн залруулах ёстой, үнэн-зарчмыг хэрхэн эрж хайх ёстой, мөн уг хэрэг явдлыг зохицуулах зарчим юу болох талаар нөхөрлөх үед тэд ганц ч үг хүлээж авдаггүй. Оронд нь тэд уур хилэн, дургүйцлээ дотроо хадгалж, хэлмэгдэж, доромжлуулсан мэт санагддаг. Тэд бүр нууцаар бусдад гомдоллож, “Хм! Би тэдгээр асуудлыг бодож үзээгүй, бас санаатайгаар тэгж хийх гэж бодоогүй. Гэтэл тэд намайг яллаж, саад болж, үймүүлж байна гэсэн–би үнэхээр тийм ёрын муу гэж үү? Би ёрын муу хүн юм уу?” гэж хэлдэг. Үнэн-зарчмын тухайд, тэд үргэлж дутаж, хэзээ ч ойлгодоггүй; тэдний ухамсарлах чадвар үргэлж тун гажууд, тун инээдтэй байдаг. Ямар ч үнэн-зарчмын талаар нөхөрлөсөн, тэдэнд хүрэх үед энэ нь ганцхан өгүүлбэр, ганцхан үйлдэл болж хувирдаг–энэ нь ёс төдий зүйл, зан үйл, дүрэм журам болдог. Энэ нь үнэн-зарчмыг зөвхөн өрөөсгөл байдлаар ухамсарлах хэрэг биш; харин тэдний ухамсарлах байдал тун инээдтэй, утгагүй байдаг. Ийм төрлийн хүний үнэнийг ухамсарлах арга барил туйлын болхи, тэнэг харагддаг. Хэр хэмжээнд тэнэг байдаг вэ? Хүмүүс тэднийг бүр өрөвдөх ч үгүй, харин оронд нь бүрмөсөн зэвүүцэж, инээхээ ч, уйлахаа ч мэдэхгүй, огт хэлэх үггүй болох хэмжээнд тэнэг байдаг. Үүнийг аль хэдийн өдий хэмжээнд тайлбарласан байхад дахиад ямар нэг зүйл хэлэх нь илүүц–цааш нь ямар ч үг хэлсэн гагцхүү тэнэг л байх болно. Энэ хүмүүстэй үнэн-зарчмын талаар үргэлжлүүлэн ярих нь ямар ч утгагүй. Тэд юуг ч зохицуулсан бай, бүр өдөр тутмын амьдралын хамгийн өчүүхэн хэрэг явдлыг ч тийм хэвийн бус, утгагүй, гажууд байдлаар зохицуулдаг. Тэд хэрэг явдлыг хүний эрүүл ухааны хүрээнд харж, зохицуулж чаддаггүй. Бүх зүйлийг харах тэдний өнцөг ийм гөжүүд, ийм утгагүй байдаг–ямар нэг хэрэг явдлын талаар тэдний илэрхийлж чадах үзэл бодлыг сонссоныхоо дараа чи насан туршдаа зэвүүцэх болно. Хэрвээ чи тэднийг сонсох үедээ хоол идэж байж таарвал шууд л бөөлжиж магадгүй. Надад хэл дээ, тэд хэр зэрэг гажууд байж таарах вэ? Энэ бол амьтнаас хойд дүр олсон хүмүүсийн үндсэн онцлог шинжүүдийн нэг юм–тэд гөжүүд бөгөөд утгагүй байдаг. Хүн чанарын өнцгөөс харвал энэ гөжүүд, утгагүй байдал нь голчлон хэвийн хүн чанарын сэтгэлгээ дутмаг байгаа хэрэг юм. Тэд ямар ч асуудлыг хэвийн хүн чанарын сэтгэлгээний дагуу бодож үзэж чаддаггүй–тэд туйлширсан, гажуудалд өртөмтгий, гөжүүд байдаг. Чи үнэн, обьектив баримт, эсвэл тодорхой нөхцөл байдлын талаар яаж ч нөхөрлөсөн, тэд өөрсдийнхөө үндэслэлтэй зууралдаад, үүнийг орхихоос татгалзана. Тэд “Үндэслэл миний талд байгаа, би чамд миний эсрэг ашиглаж болох юу ч өгөөгүй. Би зүгээр л энэ үндэслэлтэйгээ зууралдах бөгөөд энэ нь үнэн болно. Чиний хэлсэн юу ч нэмэр болохгүй!” гэж боддог. Энэ бол амьтнаас хойд дүр олсон хүмүүсийн онцлог шинжүүдийн нэг юм–тэдний ойлгоц гажууд байдаг.

II. Хоёр дахь онцлог шинж: Хөшүүн байдал

Амьтнаас хойд дүр олсон хүмүүсийн өөр нэг илрэл бол тэд олон хүн, үйл явдал, зүйлийн өмнө тун хөшүүн байдаг. Тэд хэрэг явдлыг гөжүүд, гажууд байдлаар хараад зогсохгүй, гарч буй аливаа зүйлийн уг чанар, мөн чанар, эсвэл суурь шалтгаан нь юу болох, энэ нь ямар нөлөө авчирч болох, эсвэл ямар үр дагаварт хүргэж болохыг огт ухаарч чаддаггүй. Зарим хүн аль хэдийн тодорхой зүйл хэлж, хийж, эсвэл тодорхой шинж тэмдэг, дохио илчилсэн байхад ч тэд эдгээр зүйлийг бас л ухаарч чаддаггүй бөгөөд тэдгээрийн талаар мэдэхгүй хэвээр байдаг–тэд тэнэг юм шиг л байдаг. Тэднийг ухаарах үед хэрэг явдал аль хэдийн дуусаж, үр дагавар нь аль хэдийн гарсан байдаг. Маш олон үнэнийг сонссоныхоо дараа ч тэд эргэн тойрных нь хүмүүс ямар төрлийн хүмүүс болох, тэдний мөн чанар юу болох, эсвэл тэд юу хийж чадахыг мэддэггүй бөгөөд мэдэрч чаддаггүй. Зарим хүн илт асуудалтай зүйл хэлдэг ч тэд үүнийг мэдэрч чаддаггүй. Жишээ нь, зарим хүн онгирч, том дуугарч, гайхуулж, өөрсдийгөө дөвийлгөх үед энэ нь биеэ тоосон зан чанарын илчлэл гэдэг нь тодорхой байтал амьтнаас хойд дүр олсон хүмүүсийн хувьд энэ асуудлыг ухаарч чаддаггүй. Оронд нь тэд энэ хүмүүсийг чадвартай гэж бодож, тэднийг бахдаж, биширч, тэр ч байтугай дараа нь ийм хүмүүсийг дагахыг хүсдэг. Энэ нь тэд хөшүүн болохыг харуулж байна. Илэрхий ёрын муу хүмүүс болон муу үйл, завхарсан зан чанарын илэрхий илчлэлт, хэрэг явдлын илт чиглэж буй зүг чигийн алийг нь ч ийм хүмүүс ухаарч чаддаггүй. Тэд хэрэг явдлын мөн чанар юу болохыг, эсвэл асуудлын уг үндэс юу болохыг мэддэггүй; тэд үүнийг огт мэдэрч чаддаггүй, бүр ийм ухамсар ч тэдэнд байдаггүй. Тэд бол бидний ихэвчлэн хэлдгээр сүнсгүй цогцос юм. Ийм хүн үнэн-зарчимтай холбоотой хэрэг явдал дээр бүр ч илүү дутуу дулимаг байдаг. Чи тэдэнд ямар зарчмын дагуу хэрэгжүүлэх ёстойг нь хэлж өгдөг ч тэд ойлгодоггүй; тэд зөвхөн мөрдөх ёстой дүрэм журмаа л цээжилдэг. Тэд чиний нөхөрлөсөн зарчмыг ойлгож чаддаггүй, энэ нь тэдний чадвараас давсан байдаг. Чи тэдний завхарсан зан чанарын илчлэлийн илрэл болох тодорхой нэг байдлыг нь хэлж өгдөг ч тэд чамайг өөр хүний талаар ярьж байна гэж боддог. Тэд өөрсдөө ч бас иймэрхүү завхарсан зан чанартайгаа амаараа хүлээн зөвшөөрлөө ч гэсэн хэлсэн ямар үг, эсвэл хийсэн ямар үйлдэл нь энэ байдал юм уу энэ илрэлтэй тохирч байгааг ухаардаггүй. Тэд чиний юу ярьж байгааг ойлгодоггүй, мэддэггүй. Цуглааны үеэр үнэний талаар нөхөрлөх үед бусад нь аль хэдийн дараагийн сэдэв рүү орсон байхад тэд өмнөх сэдвийн талаарх яриа руу буцаж орсоор байдаг. Энэ нь ухаан муутай, хөшүүн байгаа хэрэг биш гэж үү? Бусдыг ярих үед тэд гүйцдэггүй–сэтгэлгээ нь гүйцэхгүй байгаадаа биш, харин хэв чанар нь хангалтгүй, дутуу дулимаг байдгаас тэр юм. Зарим ёрын муу хүн тэднийг мэхлэх, тоглоом хийх, эсвэл тарчлаахыг оролдох үед тэд үүнийг мэдэрч чаддаггүй, харин оронд нь ёрын муу хүмүүст ах эгч нар шигээ хандаж, тэдэнтэй дотносдог ба тэдэнд хорлогдсоныхоо дараа л хууртагдсанаа ухаардаг. Тэгээд тэд “Би ямар тэнэг юм бэ! Би хүмүүсийг яаж дүгнэхээ мэддэггүй, хүмүүсийг яаж ялган танихаа мэддэггүй! Энэ удаад би үнэхээр сургамж авлаа–цаашид би хэнд ч итгэхгүй, зөвхөн өөртөө л итгэнэ. Энэ бол хамгийн дээд мэргэн ухаан!” гэж боддог. Нэг удаа хууртсаныхаа дараа тэд хэрсүү ухаантай болсон гэж боддог бөгөөд тэр ч байтугай өөрсдийгөө одоо илүү ухаантай болсон гэж бодож, нэг туйлшралаас нөгөө рүү шилждэг. Амьтнаас хойд дүр олсон хүмүүс бүх хэрэг явдалд хөшүүн ханддаг. Жишээ нь, нэг тийм хүн мал аж ахуй, газар тариалан хариуцаж байв. Нэг өдөр температур буурахад Би түүнд “Өнөө шөнө хасах таван хэм хүрнэ. Хүйтэнд тэсвэргүй тэр ургамал, амьтдад санаа тавих ёстой биш үү?” гэж хэлэв. Үүнийг сонсоод тэр: “Надад хөвөнтэй хүрэм байгаа, шөнөдөө хөнжил, хучлагатай унтдаг болохоор би даарахгүй” гэж хариулав. Тэр Миний хэлснийг ойлгосон уу? Энэ хариултаас нь үзвэл тэр ойлгоогүй нь тодорхой байна. Энэ нь хөшүүн байгаа хэрэг биш үү? (Тийм.) Хэрвээ Би: “Өнөө шөнө хасах таван хэм хүрнэ. Цэцэгнүүд гадаа байвал хөлдөж үхнэ. Хүйтэнд мэдрэмтгий, сул дорой амьтдыг саравчинд оруулах хэрэгтэй. Чи хаалган дээр нэмэлт хөшиг өлгөж, саравчны сийгэж байгаа газрыг нөхөх хэрэгтэй” гэж хэлсэн бол үүнийг сонсоод тэр хэсэг зуур бодолхийлээд, “Өө, Та амьтан, ургамлын талаар ярьж байсан юм байна. Тэгвэл цэцгийг зүгээр л дотогш оруулахад болох биш үү? Маш олон амьтан байгаа, Та алийг нь хүйтэнд мэдрэмтгий, алийг нь мэдрэмтгий биш, алийг нь дотогш оруулах ёстой, алийг нь оруулах ёсгүйг хэлээгүй шүү дээ” гэж бодох байсан. Мэдээж Би тодорхой хэлээгүй–гэхдээ чи зарчмын дагуу үйлдэж чадахгүй гэж үү? Өвөл гадаа орхисон цэцэг хөлдөж үхэж магадгүй гэдгийг ч чи ухаардаггүй, хэрвээ Би чамд эдгээр зүйлийг хийх даалгавар өгөхгүй бол чи хийхгүй–энэ ямар төрлийн асуудал вэ? Энэ нь хөшүүн байгаа хэрэг биш гэж үү? (Тийм.) Энэ нь тэр бол хөшүүн гэдгийг харуулж байна. Жишээ нь, гадаа нартай байхад хашаанд хувцас хатаахаар өлгөсөн байх үед хэн нэгэн: “Үдээс хойш бороо орох шинжтэй байна. Гадаа хатаж байгаа хувцас норчих болов уу?” гэж хэлбэл–энэ үг нь сануулгын дохиог дамжуулж байна. Хэвийн хүний сэтгэлгээтэй хүн үүнийг сонсоод, “Би анхаарал хандуулах ёстой–тэнгэр бүрхэг болох үед би хувцсаа хурдан дотогш оруулна” гэж бодно. Харин хэвийн хүн чанарын сэтгэлгээгүй хүмүүс үүнийг ойлгохгүй. Чамайг үдээс хойш бороо орно гэж хэлэх үед тэд үүнийг сонсоод, “Үүнийг хэлээд ямар хэрэгтэй юм бэ? Энэ надад ямар ч хамаагүй. Би дотор байх болохоор бороо орсон ч норохгүй. Тэгээд ч бороо орохыг би яах билээ? Үүнийг надад хэлээд ямар ч нэмэргүй!” гэж боддог. Яагаад тэдэнд үүнийг хэлж байгаа, эсвэл яагаад энэ хэрэг явдлыг хөндөж байгааг тэд ер ухаардаггүй. Тэгвэл тэдэнд үнэхээр ойлгуулахын тулд чи тэдэнтэй хэрхэн ярих ёстой вэ? Чи тэдэнд: “Үдээс хойш төдөн цагт бороо орно. Бороо орохоос өмнө тэнгэр бүрхэг болохыг хармагцаа хувцсаа хурдан дотогш оруулаарай. Хэрвээ тэгэхгүй бол норж, дахиад угаах хэрэгтэй болно. Бас хувцсаа авч байхдаа хашаанд норж болохгүй, эсвэл бороонд ил байж болохгүй өөр зүйлс байгаа эсэхийг шалгаад, тэдгээрийг ч бас дотогш оруулаарай” гэж хэлэх хэрэгтэй. Чи тэдэнд ингэж зааварлах ёстой. Хэрвээ чи тэдэнд ингэж зааварлахгүй бол тэд хувцсаа дотогш оруулах хэрэгтэй гэдгээ ухаарахгүй, бороонд норгож болохгүй өөр ямар нэг зүйлийг авч хураах хэрэгтэй гэдгээ ч ухаарахгүй. Тэд эдгээр зүйлийг хийхгүй. Яагаад? Яагаад гэвэл, тэд хэтэрхий хөшүүн, хэвийн хүн чанарын сэтгэлгээгүй бөгөөд хэвийн хүн чанарын стандартад нийцдэггүй. Өөрөөр хэлбэл, тэдний оюун ухаан, хэв чанар хэвийн хүн чанарын стандартад хүрдэггүй. Амьтнаас хойд дүр олсон хүмүүс ийм л байдаг. Ийм хүнээр ямар нэг зүйл хийлгэхээр хүсэх үед хэдийгээр Би тэдэнд аль хэдийн олон удаа зааварласан, тэд өмнө нь үүнийг олон удаа хийж байсан ч Би тэдэнд дахиад л зааварлах хэрэгтэй болдог. Хэрвээ Би тэдэнд зааварлахгүй бол тэд юу хийх хэрэгтэйг ухаарахгүй, хийж ч чадахгүй. Тиймээс тэднийг ийм төрлийн ажилтай тулгарах бүрд чи тэдэнд яг юу хийх хэрэгтэй, хэрхэн хийх хэрэгтэйг хэлж, үйл явцын алхам бүрд нь зааварлах хэрэгтэй болдог. Хэрвээ чи ганц л зүйл орхигдуулбал тэд тэр зүйлийг хийхгүй, эсвэл бүр бүхэлд нь баллаж ч магадгүй. Тэгээд хэрвээ чи тэдний асуудлыг хэлж өгвөл тэд бөөн гажууд тайлбар тавин хариулж, дахиад л увайгүй аашилж эхэлнэ. Энэ бол хөшүүн байдлын илрэл юм.

Амьтнаас хойд дүр олсон хүмүүсийн энэхүү онцлог шинж болох хөшүүн байдал нь маш илэрхий байдаг. Жишээ нь, тэд үнэний талаарх нөхөрлөлөөс чуулганы удирдагч бодитой ажил хийдэг эсэх, стандартад нийцсэн удирдагч мөн эсэх, эсвэл хуурамч удирдагч, антихрист мөн эсэхийг хэрхэн ялган танихыг хоосон сургаалын хувьд ойлгодог. Гэвч өөрсдийнх нь чуулганы удирдагч аль ангилалд багтахыг ялган таних тухайд, тэд чуулганы удирдагчийн гаргаж буй тодорхой илрэлийг харсан ч тэдгээрийг хэрхэн ялган танихаа мэддэггүй. Хэрвээ чи тэднээс: “Танай чуулганы удирдагч бодитой ажил хийдэг үү?” гэж асуувал тэд: “Тэр өдөр бүр цуглаан хийгээд завгүй, юм зохион байгуулах гээд нааш цааш гүйж байхыг нь би хардаг, тэр ах эгч нарт ном тарааж, сайн мэдээний ажлын явцыг даган хянасан” гэж хэлдэг. Тэгээд чи: “Тэгвэл тэр ажлаа хэр сайн хийдэг вэ? Тэр үнэнийг эрэлхийлдэг хүн мөн үү?” гэж асуувал тэд: “Тэр ажил мэргэжил, гэр бүлээ орхисон. Эцэг эх нь эргэж ирэхэд хүртэл тэр үүргээ гүйцэтгээд завгүй байсан болохоор уулзаж чадаагүй. Тэр үнэнийг эрэлхийлдэг хүн байж таараа, тийм биз дээ?” гэж хариулдаг. Тэд чуулганы удирдагчийн зөвхөн энэ гадаад илрэлийг л хардаг; гэвч удирдагч нууцаар хэчнээн их муу үйл хийсэн ч, тэд үүнийг харсан ч гэсэн асуудал гэж таньдаггүй, тэд үүнийг асуудал гэдгийг мэддэггүй. Тэдний нүдэн дээр ийм зүйл хэчнээн их гарсан ч тэд яг л юу ч хараагүй мэт, хүмүүсийн дунд бус, харин тэс өөр ертөнцөд амьдарч байгаа мэт байдаг. Ийм хүмүүс туйлын хөшүүн биш гэж үү? (Тийм.) Энэ бол хөшүүн байдал юм. Муу ёрын сүнснүүдийн ажилдаг, ер бусын зүйлд үргэлж анхаарал хандуулдаг, мэдэрсэн зүйлийнхээ талаар үргэлж ярьдаг, үргэлж л: “Би нэг дуу хоолой сонссон, Бурхан намайг гэгээрүүлсэн, Бурхан намайг гэрэлтүүлсэн, Бурхан намайг залж чиглүүлсэн, Бурхан миний дотор дахиад нэг зүйл илчиллээ” гэх мэт зүйлийг хэлдэг хүнтэй таарах үедээ хөшүүн хүмүүс: “Тэр Бурханыг үнэхээр хайрладаг юм байна. Тэр илчлэл авчээ–би яагаад аваагүй юм бол?” гэж боддог. Тэд энэ нь муу ёрын сүнснүүдийн ажил гэдгийг зүгээр л ухаардаггүй. Нэг л өдөр тэр хүн гэнэт галзуурч, олны нүдэн дээр газар хөрвөөн, гудамжаар нүцгэн гүйж, бөөн шуугиан тарих үед л тэд сая нэг муу ёрын сүнс болохыг нь хардаг. Үнэндээ тэр хүн галзуурахаас өмнө аль хэдийн маш олон шинж тэмдэг илэрсэн бөгөөд эдгээр илрэл нь түүнийг муу ёрын сүнснүүдийн ажилд өртсөн болохыг тодорхойлж, эртхэн арга хэмжээ авч, зайлуулахад хангалттай байх байсан. Гэвч тэд хөшүүн болохоор эдгээр зүйлийг анзаарч чаддаггүй бөгөөд ийм хүнийг чуулганд үлдээх нь ямар үр дагаварт хүргэхийг ухаардаггүй–энэ нь гамшиг тарих магадлалтай биш гэж үү? Зарим муу ёрын сүнс, ёрын муу чөтгөр бүр хүмүүст хор хөнөөл учруулах хэмжээнд хүрдэг байтал хөшүүн хүмүүс тэдний юу болохыг анзаарч чадахгүй байсаар байдаг. Тэд бүр ийм хүмүүсийг Бурханыг үнэхээр хайрладаг, идэвх зүтгэлээр дүүрэн, олон хоног идэж, унтахгүйгээр шөнө дөл хүртэл Бурханы үгийг уншиж, магтан дуу сурдаг хэрнээ огт ядардаггүй гэж итгэдэг. Энэ нь илт хэвийн бус байтал тэд үүнийг Бурханыг хайрлах хайр гэж зүтгэдэг. Тэд хэтэрхий хөшүүн биш гэж үү? Хөшүүн хүмүүс нэг талаас, хэрэг явдлыг нэвт харж чаддаггүй; тэд өнгөц үзэгдлийн цаадахыг харж, асуудлын мөн чанарыг нэвт харж чаддаггүй. Тиймээс ямар ч асуудлыг үнэн зөв тодорхойлох нь тэдний хувьд маш хэцүү байдаг. Түүнчлэн хөшүүн хүмүүст хэвийн сэтгэх арга зам, эсвэл аливааг таних чадвар байдаггүй тул эргэн тойронд нь болж буй олон зүйлийг огт анзаарахгүй хэвээр үлддэг. Ийм хүмүүс нэг газарт хэдэн жил амьдарч чадах ч “Тэнд уур амьсгал ямархуу вэ? Улирлын онцлог нь ямар вэ? Амьдрахад таатай газар уу?” гэж асуухад тэд хариулж чаддаггүй. Тэд: “Уур амьсгалын тухайд уу? Би мэдэхгүй. Ямартай ч дөрөвдүгээр сард цэцэг дэлгэрч, ес юм уу аравдугаар сар хавьцаа навч шарлаж, унаж эхэлдэг, тэгээд өвөл болохоор цас ордог доо” гэж хэлдэг. “Нутгийн зан заншил ямархуу вэ? Нийгмийн тогтолцоо нь ямар вэ? Арьс өнгөөр ялгаварлан гадуурхах үзэл байдаг уу? Засгийн газрын бодлого нь ямар вэ? Тэд өөр газраас ирсэн хүмүүст хэрхэн ханддаг вэ?” гэж асуувал тэд огт юу ч мэдэхгүй, гайхан гөлөрч, юу ч хэлж чаддаггүй. Хамгийн чухал асуудал болох шашны итгэл үнэмшилд хандах засгийн газрын хандлагын талаар ч тэд юу ч хэлж чаддаггүй, зөвхөн: “Мм, бид тэнд амьдардаг, засгийн газар бидэнд хэзээ ч төвөг уддаггүй” гэж л хариулдаг. Тэд яг л модон хүүхэлдэй шиг юуг ч огт анзаардаггүй–энэ бол туйлын хөшүүн байдал юм. Мөн үүргээ гүйцэтгээд хэтэрхий завгүй байгаа болохоор эдгээр зүйлийг олж мэдэх цаг байхгүй гэж хэлдэг зарим хүн байдаг–энэ нь зүгээр л шалтаг биш гэж үү? (Тийм.) Энэ бол шалтаг гэдэг нь тодорхой байна. Ийм энгийн зүйлийг зориуд анхаарал хандуулж, тэмдэглэж авах шаардлагатай юу? Үгүй, шаардлагагүй. Хэрвээ чи хэвийн хүн чанарын сэтгэлгээтэй бол нэг газарт гурваас дээш жил амьдарсныхаа дараа тухайн нутгийн уур амьсгал, зан заншил, амьдралын хэв маяг, шашны итгэл үнэмшлийн нөхцөл байдал, засгийн газрын бодлого болон өөр газраас ирсэн хүмүүст хандах хандлагын талаар үндсэндээ ойлголттой болох ёстой. Энэ мэдээллийг чи тусгайлан судалж, олж мэдэж, эсвэл цуглуулах шаардлагагүй–чи зүгээр л мэдэж болно. Хэвийн хүн чанарын сэтгэлгээтэй хэн боловч эдгээр зүйлийг зүгээр л аяндаа ойлгож чадна. Хэрвээ чи хэвийн хүмүүсийн ойлгож, тодорхой харж чаддаг асуудлыг ч ойлгож чадахгүй байгаа бол энэ нь юуг илтгэж байна вэ? Энэ нь чамд хэвийн хүн чанарын сэтгэлгээ, эсвэл ухаалаг байдал байхгүй бөгөөд чи хэвийн хүн чанарын стандартад нийцэхгүй байна гэдгийг илтгэж байна. Ийм төрлийн хүн хэвийн хүн чанарын стандартад нийцдэггүйн үндсэн шалтгаан нь тэд хүнээс бус, харин амьтнаас хойд дүр олсонд байгаа юм. Та нар ойлгож байна уу? (Тийм.) Хэрвээ хүний хөшүүн байдлын онцлог шинж маш илэрхий байвал энэ нь асуудлын талаар ихийг өгүүлдэг.

Амьтнаас хойд дүр олсон хүмүүсийн онцлог шинжийн талаарх бидний саяны нөхөрлөлөөс та нар юу ойлгож авсан бэ? Гажууд ойлгоц болон хөшүүн байдал гэх энэ хоёр онцлог шинж нь энэ ангиллын хүмүүст маш тод илэрдэг гэх баримтыг та нар анзаарсан уу? (Тийм.) Яагаад энэ хүмүүст ийм хоёр илрэл байдаг вэ? Тэдний хүн чанарт юу дутагдаж байна вэ? (Хэвийн сэтгэлгээ.) Энэ нь зарим талаар таарч байна–тэдэнд хүний оюун ухаан байдаггүй. Өнгөн дээрээ, энэ хүмүүс хэв чанар муутай мэт харагддаг–яг ямар хэмжээнд муу байдаг вэ? Тэд гажуудалд өртөмтгий бөгөөд хөшүүн; хэвийн хүн чанартай хүмүүсийн байнга тулгардаг, бие даан зохицуулж, шийдвэрлэж чаддаг зарим асуудлын тухайд тэд хийж чаддаггүй бөгөөд шийдвэрлэж чадахгүй, маш хүүхдэрхүү, утгагүй, төлөвшөөгүй харагддаг. Бүр ноцтой нь, эдгээр хүмүүсийн заримд нь бие даан оршин тогтнох чадвар байдаггүй–тэд өөрсдийгөө тэжээж чаддаггүй бөгөөд гадагшаа гарч ажилласан ч, ямар ч төрлийн ажил эрхэлсэн чадваргүй байдаг. Тэд хаана ч явсан ажил олгогчид тэднийг авахыг хүсдэггүй, эсвэл халдаг. Түүнчлэн, гол зүйл нь өөрсдийнх нь амьдралын хүрээнд тохиолддог янз бүрийн асуудал, тухайлбал амьдралын энгийн асуудал, бүр зарим нэг ялихгүй хэрэг явдалтай тулгарах үед тэд тэдгээрийг сайн зохицуулж чаддаггүй. Тэд бүр маш энгийн асуудлыг ч баллаж орхидог; тэд үргэлж дүрэм журмыг сохроор хэрэгжүүлдэг. Хэрэг явдлыг зохицуулахдаа тэдний ашигладаг арга барил, хандлага нь туйлын тэнэг бөгөөд болхи байдаг; тэдэнд насанд хүрсэн хүний ертөнцөд аливааг зохицуулахдаа ашигладаг арга барил, арга хэрэгсэл байдаггүй. Энэ нь тэдэнд хүний оюун ухаан байдаггүйг маш тодорхой харуулдаг. Жишээ нь, нэг тийм хүн өвдөж, үргэлж бие нь тавгүйрхдэг байлаа. Тэр жаахан мэдээлэл хайж үзтэл энэ нь ноцтой өвчин, эсвэл хүнд өвчин байж болзошгүй гэсэн байдаг; тэр маш их айж, шинжилгээ хийлгэхээр эмнэлэг рүү яаран очдог. Эмч: “Энэ өвчин маш ноцтой байна. Нас баралтын түвшин маш өндөр байдаг. Эмчлэхгүй орхивол улам хүндэрч, үхэлд хүргэнэ. Үүнийг эмчлэх цорын ганц арга бол мэс засал. Хэрвээ мэс засал хийлгэхгүй бол чамд амьдрах хугацаа дээд тал нь гурван сар л байна” гэж хэлдэг. Үүнийг сонсоод тэр маш их айж, юу хийхээ мэддэггүй. Оношийг баталгаажуулахын тулд нэмэлт шинжилгээ хийлгэхгүйгээр зүгээр л эмчийн үгэнд орж, мэс засал хийлгэхээр шийддэг. Хагалгааны өмнө тэр ямар урьдчилан сэргийлэх арга хэмжээ авах шаардлагатай, хагалгаа дууссаны дараа ямар нэгэн сөрөг үр дагавар гарах эсэхийг ч асуудаггүй–тэр эдгээр асуултыг асуух ёстойгоо ч мэддэггүй бөгөөд зүгээр л эмчийн сүрдүүлгэнд орж, дуулгавартайгаар хагалгааны орон дээр гардаг. Эцэст нь, мэс заслын дараа биеийнх нь энд тэндгүй эвгүйрхэж, эм уусан ч нэмэргүй байдаг. Хожим нь тэр бусдаас энэ өвчинд мэс засал шаардлагагүй, үнэндээ ноцтой өвчин биш, дасгал хөдөлгөөн хийж, зарим нэг энгийн эм ууснаар аажмаар сайжирдаг, даамжирч, хүндэрдэггүй гэдгийг сонсдог. Эмч нар мөнгө олохын тулд заримдаа хүмүүсийг айлгах гэж сүрдмээр зүйл хэлдэг бөгөөд хөшүүн хүнд өөрийн гэсэн үзэл санаа байдаггүй, дүгнэлт хийж чаддаггүй; эмчийн хэлэхийг сонсоод тэд ухаанаа алдталаа айж, эмч тэднийг мэс засал хийлгэ гэж хэлэх үед тэд зөвшөөрдөг. Ийм хэрэг явдал тохиолдох үед тэдний эргэн тойронд өөрийн гэсэн үзэл санаа, хатуу бодолтой, хэрэг явдлыг нягтлан шалгахад нь туслах оюун ухаантай хүн байвал тэд алдаа гаргахаас зайлсхийж, арай бага зовох болно. Гэвч хэрвээ тэд ийм хэрэг явдлыг, ялангуяа томоохон хэрэг явдлыг өөрсдөө зохицуулахаар үлдвэл нэг бол ийшээ, нэг бол тийшээ хазайна, эсвэл нэг бол хууртагдаж, нэг бол хорлогдоно; тэ үргэлж туйлширсан арга хэмжээ авдаг. Тэд хэрэг явдлыг зарчим, эсвэл ийм хэрэг явдлыг зохицуулах түгээмэл арга барилд үндэслэн цогцоор нь дэнсэлж, дараа нь түүнд хандах хамгийн үндэслэлтэй, ухаалаг аргыг олж чаддаггүй. Хэн ч тэднийг мэхэлж, тоглоом хийж, ганхуулж, төөрөлдүүлж чаддаг. Зарим хүн: “Энэ хүмүүст өөрийн гэсэн бодол, санаа байдаггүй юм уу?” гэж асуудаг. Үнэндээ тэдэнд өөрийн гэсэн бодол, санаа байдаггүй юм биш–чи хар даа, тэд буруу үйл хийж, ташаа үндэслэл чалчих үедээ гарцаагүй өөрийн гэсэн бодолтой байдаг. Хэн ч зөв зүйл хэлсэн тэд сонсдоггүй, хэн нэгэн зөв зүйл хэлсэн ч тэд эсэргүүцэж, өөрсдийн ташаа, гажууд үндэслэлийг хэлж зүтгэдэг. Гэвч өдөр тутмын амьдралд тохиолддог хэрэг явдалтай нүүр тулж, зөв хандаж, зохицуулахын тулд хэвийн эрүүл ухаан, хэвийн сэтгэлгээг ашиглах шаардлагатай болох үед тэд түүнрийг зохицуулахын тулд ямар арга барил, эсвэл ямар үйл явц ашиглахаа мэддэггүй, түүнд хэрхэн хандахаа мэддэггүй, ямар ч арга зам, арга барилгүй байдаг бөгөөд өөрийн гэсэн бодол, санаагүй байдаг. Эцэст нь тэд зөвхөн бусдын арганд ордог–бусдын хэлсэн юуг ч бай хийдэг. Хэвийн хүн чанарын оюун ухаангүй байх нь амьтнаас хойд дүр олсон хүмүүсийн онцлог шинж юм. Тэгвэл тэд яагаад өөрсдийн ташаа, гажууд үндэслэлийг хэлж зүтгэн, бүр тэрийгээ чангаар ярьж, хаа сайгүй тарааж чаддаг вэ? Энэ нь оюун ухааныхаа хувьд тэд юу үнэн, юу ташаа үндэслэл болохыг, юу хэвийн эрүүл ухаанд нийцэж, юу нийцдэггүйг ялган таних чадваргүй–эдгээр зүйлийг хооронд нь ялгаж чаддаггүй болохыг баталдаг; тиймээс чамайг зөв зүйтэй үндэслэл хуваалцах үед тэд хүлээж авч чаддаггүй бөгөөд ойлгодоггүй. Тэд зүгээр л өөрсдийн гажууд, буруу үндэслэлийг зүтгүүлж, түүнийгээ зөв гэж итгэдэг. Өөр хэн нэгэн тэдэнтэй ярихдаа ямар ч арга барил ашигласан бай, ярих арга барил нь хэчнээн сайн, эсвэл мэргэн ухаанаар дүүрэн байсан ч амьтнаас хойд дүр олсон хүмүүс үүнийг хүлээж авч чаддаггүй бөгөөд ойлгодоггүй–тэд нэгэнт өнгөрсөн. Энэ нь тэдэнд хэвийн хүн чанарын оюун ухаан байдаггүйг харуулж байна. Өдөр тутмын амьдралын хамгийн энгийн хэрэг явдал дээр ч гэсэн чи тэдэнтэй учирлаж ярихад тэд ойлгодоггүй–тэд гажууд үндэслэлээ хэлж зүтгэсээр л байдаг. Хүмүүс үүнийг хараад: “Энэ хүн яагаад ийм хачин юм бэ? Яагаад тэр тийм учир ойлгодоггүй юм бэ? Тэр сэтгэцийн өвчтэй хүн, бас насанд хүрээгүй хүүхэд хоёрын аль алинтай нь адилхан юм–яагаад тэр үргэлж хүүхэд шиг ярьдаг юм бэ?” гэж боддог. Гэвч тэд залуу биш–тавь, жар хүрэхдээ ч ийм байдаг, ная хүрсэн ч ийм л байдаг. Тэд бүхэл амьдралынхаа турш оюун ухааны дутагдалтай хүмүүс байдаг; тэдэнд бүхэл амьдралынх нь турш хэвийн хүний сэтгэлгээ, эсвэл хэвийн хүний оюун ухаан байдаггүй. Энэ бол амьтнаас хойд дүр олсон хүмүүсийн онцлог шинж юм. Энэ онцлог шинж илэрхий байна уу? (Тийм.) Жишээ нь, царайлагдуу нэг мунхаг эмэгтэй байлаа гэж бодъё, тэрээр ямар нэг өөдгүй амьтанд уруу татагдсаныхаа дараа түүнтэй хамт амьдардаг. Тэр өөдгүй амьтан гадуур үргэлж сээтгэнэж явдаг боловч эмэгтэй үүнийг нь олж мэдэхдээ уурладаггүй–ямартай ч түүнд сайн хандаж л байвал эмэгтэйд зүгээр байдаг. Хожим нь өнөөх өөдгүй амьтан өөр хүнтэй орооцолддог боловч эмэгтэй үүнийг нь олж мэдэхдээ тоодоггүй бөгөөд өнөөх өөдгүй амьтантай тууштай үнэнчээр хамт байсаар байдаг. Тэр ч байтугай: “Тэр намайг хаяхгүй л бол надад зүгээр” гэж хэлдэг. Хэн нэгэн түүнд зөвлөж: “Тэр аль хэдийн ийм доош орчихсон–чи түүнтэй хамт байхаа болих хэрэгтэй” гэж хэлдэг. Эмэгтэй: “Үгүй ээ, би түүнгүйгээр байж чадахгүй. Тэр надад хайртай, би ч түүнд сайн!” гэж хэлдэг. Ийм хүн энэ өөдгүй амьтантай хамт байж, насан туршдаа зовох нь зүйн хэрэг–тэр эмэгтэй зүгээр л сайн хүн гэж ямар хүн болох, эсвэл аятайхан хүн гэж ямар хүн болохыг ялган таньж чаддаггүй. Тэрээр өөдгүй амьтантай нийлж, бүр түүнийг өөрт нь үнэхээр хайртай гэж боддог. Өнөөх өөдгүй амьтан нь түүнд хэдэн гоё үг хэлж, сайхан хоол авч өгөөд, ингэж зөөлөн ярьж байгаад л түүнийг аргандаа оруулдаг. Тэрээр эмэгтэйгээр яг л шавраар тоглож байгаа мэт тоглодог. Тэрээр ар хударгаар нь сээтгэнэж яваад эмэгтэйд баригдах үедээ хэдхэн үгээр л аргалж, түүнийг мэхэлдэг бөгөөд эмэгтэй үүнийг нь зүгээр л нэвт харж чаддаггүй. Эцэст нь өнөөх өөдгүй амьтан түүний бүх эд хөрөнгө, байшинг нь булааж аваад, дараа нь түүнийг хаядаг. Эмэгтэй түүнийг мөс чанаргүй гэж хараадаг боловч хүмүүсийг нэвт харж чаддаггүйгээсээ болж мэхлэгдсэн гэдгээ л хэлдэггүй. Яагаад тэр өөдгүй амьтан бусдыг биш, харин түүнийг мэхэлж чадсан юм бэ? Энэ нь тэр эмэгтэй мунхаг болохоор тэр биш гэж үү? Ийм төрлийн хүний үндсэн онцлог шинж нь тэд бүх зүйлийг ухамсарлаж, хандахдаа гөжүүд бөгөөд утгагүй байдаг, мөн тэдэнд хэвийн хүн чанарын оюун ухаан байдаггүй. Тийм учраас бид тэднийг амьтнаас хойд дүр олсон гэж хэлдэг. Тэд амьтан учраас тэдэнд хүний оюун ухаан байдаггүй. Тэдэнд хүний оюун ухаан байдаггүй гэх баримт нь тэдний доторх мөн чанар бол хүний мөн чанар биш гэдгийг батлахад хангалттай. Тиймээс тэд хүний хэрэг явдлыг аргалж, хэвийн хүмүүсийн зохицуулж, шийдвэрлэх ёстой асуудлыг зохицуулж, шийдвэрлэж чаддаггүй. Өөрсдийнх нь өдөр тутмын амьдрал дахь зүйлс–өдөр тутмын хоол хүнс, наад захын хэрэгцээ, түүнчлэн хүмүүс хоорондын харилцаа, хүрээлэн буй орчиндоо хандах хандлагын тухайд ч тэд маш хөшүүн байдаг. Түүнчлэн, тэд нүүр тулж, зохицуулах шаардлагатай зарим хэрэг явдалтай тулгарах үедээ хэвийн хүмүүсийн оюун ухаангүй байдаг, мэдээж мэргэн ухааны талаар бүр ярих ч юм биш. Эдгээр асуудалтай нүүр тулах үедээ тэд маш хэцүүхэн, маш их зүдэрч, туйлын болхи байдлаар зохицуулдаг. Тэд ийм хөгшин, ийм удаан амьдарсан байж: Яаж хэрэг явдлыг ингэж зохицуулж чаддаг байна аа? Тэдний хэлдэг зүйл яагаад тийм зэвүүцмээр, тийм эвгүй сонсогддог юм бэ? Тэд яагаад хэвийн хүмүүсийн адилаар ярьдаггүй юм бэ? Тэд маш олон жил амьдарч, нэлээд их зүйлийг туулсан хэрнээ ийм энгийн хэрэг явдлыг зохицуулахдаа яаж ингэж авирлаж чаддаг байна аа? Тэдэнд хүмүүст байх ёстой хүн чанарын хамгийн наад захын зааг, эсвэл хамгийн үндсэн зарчим ч байдаггүй.

III. Гурав дахь онцлог шинж: Будилуу байдал

Гажууд ойлгоц болон хөшүүн байх гэсэн хоёр онцлог шинжээс гадна амьтнаас хойд дүр олсон хүмүүст өөр нэг онцлог шинж байдаг бөгөөд энэ нь тэд тун будилуу юм. Өмнө нь бид үнэний талаар нөхөрлөхдөө зөвхөн ерөнхий тойм, үндсэн чиглэлийн талаар ярьдаг байсан–нөхөрлөл харьцангуй ерөнхий байсан. Үнэний янз бүрийн нарийн ширийн зүйлийн тухайд бид тэдгээрийн талаар тодорхой нөхөрлөөгүй, харин зарим нэг ойлголтын талаарх тайлбар болон агуулгыг л хэлэлцдэг байсан. Энэ олон жилийн нөхөрлөлийн явцад үнэний янз бүрийн талыг тодорхой, нарийвчлан нөхөрлөсөн. Гэсэн хэдий ч, амьтнаас хойд дүр олсон хүмүүсийн хувьд, тэд одоо нөхөрлөж буй үгийг сонсох үедээ өмнө нь нөхөрлөж байсантай ерөнхийдөө адилхан, зүгээр л илэрхийлэх арга зам нь бага зэрэг өөрчлөгдөж, агуулга нь арай илүү баялаг болж, нөхөрлөлийн хэмжээ урьдынхаас мэдэгдэхүйц нэмэгдсэн байна гэж боддог. Тиймээс тэд ийм удаан хугацаанд сонссоор байтал яагаад улам бүр будилаад байгаагаа гайхдаг. Тэд олон жил номлол сонссон ч түүнээс юу ч олж аваагүй. Биеэ хэрхэн авч явах, бусдад хэрхэн хандах, өөрийгөө хэрхэн танин мэдэх, Бурханыг танин мэдэхийн тулд Бурханы ажлыг хэрхэн биеэр туулах, ялангуяа Бурханд болон Түүний үгэнд хэрхэн хандах тухайд тэд анхнаасаа л эдгээр зүйлийг ойлгож чадаагүй бөгөөд одоо ч ойлгож чадахгүй хэвээр байгаа. Энэ бол бага зэргийн будилуу байдал биш, харин ноцтой түвшний будилуу байдал юм. Үнэний янз бүрийн талыг хэчнээн тодорхой тайлбарласан ч тэд бүгдийг нь хольж хутгадаг. Тэдний барьж авдаг зүйл нь ердөө л “Бид Бурханы төлөө өөрсдийгөө зарлагадаж, Бурханд үнэнч байж, үүргээ сайн гүйцэтгэх ёстой!” гэх мэт цөөн хэдэн уриа лоозон, хоосон сургаал байдаг. Тэд цөөн хэдэн дүрэм журам, уриа лоозон, онолтой зууралддаг бөгөөд өөрсдийгөө үнэнийг хэрэгжүүлж байна гэж боддог. Чи хэдий чинээ тодорхой нөхөрлөнө, тэд төдий чинээ их будилж, энэ нь өөрсдөд нь ахадсан мэт санагдаж, өмнө нь нөхөрлөл энгийн байхдаа илүү дээр байсан гэж боддог. Түүнчлэн тайлбар нь нарийвчилсан байх тусам, тэдэнд улам их бэрхшээл тулгардаг: “Ийм нарийн ширийн зүйлсийг би яаж тогтоох юм бэ? Урьд нь хэрэгжүүлэхэд нэлээд энгийн байсан шүү дээ. Одоо яагаад нөхөрлөл их болох тусам тайлбар улам болоодбайгаа юм бол? Яагаад улам ихийг хэлэх тусам би үүнийг хэрхэн хэрэгжүүлэхээ улам бага мэддэг болчихдог юм бол? Үүрэг гүйцэтгэх нь өмнө нь нэлээд энгийн байсан–зүгээр л орхиж, зарлагадаж, нааш цааш гүйж, сайн мэдээг их номлож, Бурханыг их гэрчилдэг байсан. Одоо үүрэг гүйцэтгэх тухай үнэнийг, түүнчлэн үнэний бусад бүх талыг нарийвчлан тайлбарласан боловч эдгээр зүйлийг хэдий чинээ их тайлбарлана, би эдгээрийг улам бага ойлгож, улам бүр миний ойлголтоос давах юм” гэдэг. Нарийвчлан тайлбарлах тусам, эдгээр үнэн тэдний ойлголтоос улам бүр давж байгаа нь будилуу байгаагийн хэрэг биш үү? Тэд асар их будилууг байгаа биз дээ? Хэдийгээр үнэний янз бүрийн талыг нарийвчлан тайлбарласан ч тэд төөрөлдсөн хэвээр байдаг бөгөөд зарим нэг ойлголтын болон тодорхойлолтын нэр томьёоны талаар үргэлж будилж байдаг. Жишээ нь, тэд ёрын муу хүмүүс гэж юу болох, эсвэл хуурамч удирдагчид гэж юу болохыг мэддэггүй бөгөөд нэвт харж чаддаггүй; тэд бас сайн хүн чанар гэж юу болох, муу хүн чанар гэж юу болохыг мэддэггүй, мөн үнэн-зарчмыг хэрэгжүүлэх болон дүрэм журам баримтлахын хоорондох ялгааг ч мэддэггүй. Тэд эдгээр тодорхой асуудалд бүгдэд нь будилдаг. Тэд эдгээр ойлголтын зүйлийг ч ойлгодоггүй–тэдний сэтгэхүй эмх замбараагүй байдаг. Түүнчлэн, тэд юу ч хийсэн зарчмыг нь олж чаддаггүй, тэдэнд дагах алхам, тодорхой төлөвлөгөө байдаггүй бөгөөд ямар арга барил ашиглах ёстойгоо, эсвэл ямар үр дүнд хүрэх ёстойгоо мэддэггүй; тэд бас тодорхой байдлаар үйлдэх нь ямар үр дагавар авчрахыг тодорхой харж чаддаггүй. Тэд оюун ухаандаа: “Би яагаад эдгээр зүйлд санаа зовж өөрийгөө зовоох ёстой юм бэ? Хэрвээ би ямар нэг зүйлийг яаж хийхээ мэдэхгүй бол зүгээр л сохроор хийнэ–ямартай ч, зүрх сэтгэл минь Бурханд чин сэтгэлээсээ хандаж байвал тэр нь хангалттай” гэж боддог. Чи хар даа, ийм хүмүүс туйлын будилуу байгаа биш үү? Тэд Бурханд олон жил итгэсэн ч үнэний ямар талыг ойлгож авснаа мэддэггүй, мөн үнэнийг хэрэгжүүлсэн эсэхээ ч мэддэггүй. Тэдэнд амь-оролт байгаа эсэхийг асуухад тэд: “За байз, би Бурханд олон жил итгэж, гэр бүлээ хаясан” гэж хэлдэг. Тэд энэ бүх зүйлийн талаар тодорхойгүй байдаг–энэ бол ноцтой будилуу байгаа хэрэг юм. Цуглаан дээр дуулж, бүжиглэх үед тэд эрч хүчээр дүүрэн байдаг ч үнэний талаарх номлол, нөхөрлөлийн цаг болоход нойрмоглож, нойр нь хүрч, бүр унтаж ч магадгүй. Ажил хийх тухайд тэд хүчин чармайлт гаргахад бэлэн байдаг бөгөөд “Үүргээ сайн гүйцэтгэж, Бурханд үнэнч байдлаа өргөцгөөе!” гэж хэлдэг. Гэвч үнэний талаар нөхөрлөх тухайд, хэрвээ тэднээс: “Сүүлийн үед чи ямар нэгэн зүйл олж авсан уу? Чи ямар завхарсан зан чанар илчилснээ танин мэдсэн үү? Тэдгээрийг танин мэдсэнийхээ дараа шийдвэрлэх замыг олсон уу?” гэж асуувал тэд: “Мэдэхгүй ээ. Би тэдгээрийг бага зэрэг танин мэдсэн ч миний танин мэдсэн зүйл зөв эсэхийг мэдэхгүй байна. Ямартай ч, би зүгээр л тэгээд хэрэгжүүлсэн, гэхдээ энэ нь үнэн зөв эсэхийг мэдэхгүй” гэж хариулдаг. Тэд юуг ч нэвт харж чаддаггүй бөгөөд тэдний оюун ухаан будилсан, тодорхойгүй байдаг. Тэд юунд гаргууд гэдгээ мэддэггүй, мөн юугаар дутмаг гэдгээ ч мэддэггүй. Завхарсан зан чанарыг танин мэдэх тухай нөхөрлөлийн үеэр тэд өөрсдөд нь завхарсан зан чанар байдгийг, бас худал хэлж, заримдаа заль гаргаж, хойрго ханддагаа хүлээн зөвшөөрдөг. Гэвч бодит нөхцөл байдалтай тулгарах үед хэрвээ чи тэднээс: “Чи яагаад заль гаргаж, хойрго хандсан юм бэ? Чи яагаад заль мэх хэрэглэсэн юм бэ?” гэж асуувал тэд: “Би тэгээгүй! Би үүнийг санаатайгаар хийгээгүй–би үүнийг ингэж хийх нь тохиромжтой гэж бодсон учраас л тэгж хийсэн” гэж хэлдэг. Хэн нэгэн тэднийг ил болгож, “Чи ингэж хийх нь тохиромжтой гэж бодсон байж болно, гэхдээ чамд ямар нэгэн хувийн санаа зорилго, эсвэл явуулга байсан уу? Чи өөрийгөө хэрхэн эргэцүүлэн бодохыг мэддэг үү? Ингэж хийх нь ямар үр дагавар авчрахыг чи мэддэг үү?” гэж хэллээ гэж бодъё. Тэд: “Надад муу санаа зорилго байгаагүй л бол зүгээр шүү дээ” гэж хариулдаг. “Муу санаа зорилгогүй байх нь үнэн-зарчмын дагуу үйлдэхтэй адилхан гэж үү?” “Мэдэхгүй ээ.” Тэд юу ч мэддэггүй. Тэд маш олон үнэн болон маш их нөхөрлөл сонссон бөгөөд өдөр тутмын амьдралдаа үнэнтэй холбоотой бүх төрлийн асуудалтай тулгарсан ч үнэн бүрийн талаар тодорхойгүй, бүрхэг хэвээр байдаг. Тэд ямар зүйл нь үнэн, ямар зүйл нь үнэн биш болохыг ялгаж чаддаггүй, мөн нөхцөл байдалтай тулгарах үедээ үнэнийг хэрхэн хэрэгжүүлэхийг ч мэддэггүй. Тэд өөрсдийнх нь үйлдэл, зан авир үнэн-зарчимд нийцэж байгаа эсэхийг тодорхой мэддэггүй бөгөөд зүгээр л юуг сайн гэж бодож байна, тэр аргаараа л зүйлсийг хийдэг. Энэ нь будилуу байгаа хэрэг биш үү? (Тийм.) Тэд юу ч хийсэн зарчимгүй, хэнд яаж хандах дээр ч зарчимгүй байдаг. Жишээ нь, ёрын муу хүмүүст хандах тухайд, зарим ёрын муу хүн тодорхой давуу тал, эсвэл мэргэжлийн ур чадвартай бөгөөд одоохондоо үйлчлэл үзүүлж чадах хэвээр байдаг–тэгвэл ийм хүмүүст үйлчлэл үзүүлэхийг нь зөвшөөрч болно. Гэвч зарим хүн үүнийг зүгээр л ойлгож чаддаггүй: “Бурхан ёрын муу хүмүүст дургүй биш гэж үү? Тэгвэл яагаад тэднийг ашигласаар байгаа юм бэ?” Энэ нь мэргэн ухаан, бас зарчим гэдгийг тэдэнтэй чамайг нөхөрлөх үед тэд үүнийг эргэцүүлж, “Ямар зарчим? Энэ нь зүгээр л хүмүүсийг мэхэлж байгаа хэрэг биш үү? Энэ нь хүмүүсийг ашиглаж байгаа хэрэг биш үү?” гэж боддог. Тэд үүнийг ингэж л хүлээж авдаг. Надад хэл дээ, тэдэнд хэвийн хүн чанарын сэтгэлгээ байна уу? Тэд бодитой нөхцөл байдлын дагуу үйлдэх зарчмыг хэрхэн тодорхойлохыг мэддэггүй–тэд хэвийн хүний оюун ухааны түвшинд хүрч чадах уу? (Үгүй.) Хэвийн хүн чанарын сэтгэлгээ, хэвийн оюун ухаантай хүмүүс бүгд энэ хэрэг явдлыг ойлгож, ухаарч чаддаг бол амьтнаас хойд дүр олсон хүмүүс энэ энгийн хэрэг явдлыг ч ухаарч чаддаггүй. Тэгвэл тэд үнэнийг яаж ойлгож чадах юм бэ? Тэдний байнга хэлдэг нэг зүйл бол, “Өнгөрсөн удаа чи энэ хэрэг явдлын талаар тэгж хэлсэн. Яагаад чи өнөөдөр өөр зүйл хэлээд байгаа юм бэ? Чиний үг найдваргүй байна–чи яаж үүнийгээ хэзээ ч хамаагүй зүгээр л өөрчилж чадаж байна аа?” Энэ хэрэг явдлын нөхцөл байдал одоо өөр болсон, тиймээс үүнийг зохицуулах арга барил ч бас өөрчлөгдөх ёстой гэдгийг тэд мэддэггүй. Гэхдээ зарчим болон зорилго нь адилхан хэвээр байгаа. Зүгээр л уг хэрэг явдлыг зохицуулах арга барил нь өөрчлөгдсөн–илүү сайн үр дүнд хүрэхийн тулд, энэ хэрэг явдлын нөхцөл байдалд үндэслэн шаардлагатай үед тохируулж, хариу арга хэмжээ авах замаар тодорхой нөхцөл байдлын дагуу үүнийг тохируулдаг. Амьтнаас хойд дүр олсон хүмүүс ийм хэрэг явдалтай тулгарах үедээ тэдгээрийг нэвт харж чаддаггүй. Тэд үнэн-зарчмыг дүрэм журам гэж итгэдэг бөгөөд тэдгээрийг бүх цаг үед өөрчлөлтгүйгээр баримтлах ёстой гэж үздэг. Тиймээс чамайг үнэн-зарчимд үндэслэн ямар нэг зүйл хийх арга барилыг тохируулах үед тэд үүнийг ухаардаггүй, эсвэл ойлгодоггүй, үүнийг хүлээн зөвшөөрч чаддаггүй. Тэдний зарим нь бүр чамайг яллаж, чиний эсрэг ашиглах зарим нэг сул талыг олж авч магадгүй. Дотроо тэд юуны ч мөн чанар, эсвэл уг чанарыг тодорхой харж чаддаггүй. Тэдний бодол санаа будилуу байдаг. Тэд аливаа зүйлийг авч үзэхдээ зүгээр л дүрэм журам хэрэглэдэг; тэд үүнийг үнэн-зарчимд үндэслэн хэрхэн хэмжиж дүгнэхийг огт мэддэггүй, хөгжлийнх нь зүй тогтолд үндэслэн үүнийг шийдвэрлэж, хариу арга хэмжээ авахын тулд өөр өөр арга барил хэрхэн сонгон хэрэглэхийг ч мэддэггүй. Амьтнаас хойд дүр олсон хүмүүст будилуу байх энэ онцлог шинж маш тодорхой байгаа биз дээ? (Тийм.)

Амьтнаас хойд дүр олсон хүмүүс бусдыг ялган таньж чаддаггүй. Нэлээд үнэнч шударгаар ярьдаг атлаа жаахан зальхай байдлаар аливааг зүйлийг хийдэг хүнийг харах үедээ тэд түүнийг үнэндээ ямархуу хүн болох, үнэхээр үнэнийг эрэлхийлдэг хүн мөн эсэхийг нэвт харж чаддаггүй. Диалектик сэтгэлгээ шаарддаг төвөгтэй нөхцөл байдалтай тулгарах үедээ тэд төөрөлдөж, учрыг нь олж чаддаггүй бөгөөд хэрхэн үнэлж дүгнэхийг мэддэггүй. Тэдний бодол сэтгэлгээ будилсан, яг л орооцолдсон утас шиг байдаг бөгөөд тэд өөрсдийн бодлыг хэзээ ч цэгцэлж чаддаггүй. Чи тэдэнд зарчмуудыг хэчнээн олон удаа хэлж өгсөн ч тэд өөр өөр хүмүүс, үйл явдал, зүйлсийг ялган танихын тулд үнэн-зарчмыг хэрхэн хэрэгжүүлэхийг мэддэггүй. Жишээ нь, асуудлыг мэдээлэх тухайд, тэд бодит нөхцөл байдалд үндэслэн зүйлсийг үнэн зөвөөр мэдээлж чаддаггүй. Зарим удирдагч тодорхой хэмжээний бодитой ажил хийх чадвартай ч тэдний ажлын гүйцэтгэлд зарим нэг гажилт гарч, тэд завхарсан зан чанарын зарим нэг илчлэл харуулж болох юм; гэсэн хэдий ч, хүн чанар болон ажлын чадамжийнхаа хувьд тэд үндсэндээ стандартад нийцдэг. Гэтэл зарим будилуу хүн эдгээр удирдагчийг бодитой ажил хийж чаддаг гэх баримтыг хардаггүй, хүн чанарынх нь сайн талыг ч хардаггүй–оронд нь тэд зөвхөн тэдний дутагдал, өө сэв, зарим нэг ялихгүй, жижиг асуудлыг онцлон түүж аваад мэдээлдэг. Эсрэгээрээ тэр жинхэнэ антихристүүд болон ёрын муу хүмүүс, агуу мууг үйлддэг тэр хүмүүс ямар ч бодитой ажил хийх чадваргүй бөгөөд бусдыг төөрөлдүүлэхийн тулд зөвхөн үг яриа, хоосон сургаал ярьдаг, тэд гаднаа сүр дуулиантайгаар зүйлсийг хийдэг ч бодит байдал дээр хүн чанар нь стандартад нийцдэггүй, сонгосон зам нь буруу, хүн чанар нь ёрын муу хүмүүс болон антихристүүдийнх, алхдаг зам нь үнэнийг эрэлхийлдэггүй антихристүүдийн зам байдаг атал эдгээр будилуу хүн эдгээр зүйлийг нэвт харж чаддаггүй. Тэд энэ хүмүүсийг ажлаа хийхдээ том жүжиг тавьдгийг хараад тэднийг манлайлах авьяас, зохион байгуулах ур чадвартай, ажлыг сайн хийж чадна гэж таамагладаг. Тэдний ажил үнэндээ ямар үр дүн авчирдаг, тэд гэмшиж, өөрчлөгдсөн эсэх, эсвэл хүн чанар нь стандартад нийцдэг эсэхийн тухайд тэд эдгээр зүйлийн алийг ч мэддэггүй. Антихристүүд тэднийг төөрөлдүүлж, хянасан ч тэд үүнийг ухамсарлахгүй; тэд антихристүүдийг дагаж, дуулгавартай дагах боловч өөрсдийгөө Бурханыг дагаж байна, сайн мэдээ номлож, Бурханыг гэрчилж байна гэж итгэсээр байх болно. Үнэн хэрэгтээ, антихристүүд тэднийг аль хэдийн хяналтдаа авсан байх болно; тэд Бурханд итгэж байх бус, харин хүмүүсийг дагаж, диаволууд болон Сатануудыг дагаж байх болно–гэсэн ч тэд үүнийг мэдэхгүй. Дотроо тэд аль хэдийн харанхуйгаар дүүрсэн байх болно, тэд Бурханы оршихуйг аль хэдийн алдсан байх болно, мөн тэд Ариун Сүнсний ажлыг аль хэдийн алдсан байх болно. Тэд маш хөшүүн учраас, тэдний ойлгоц гажууд учраас, мөн ямар ч үнэн-зарчмыг ойлгодоггүй учраас тэд аливаа зүйлийг нэвт харж чаддаггүй бөгөөд хүмүүсийг ялган таньж чаддаггүй. Тэд асуудлыг мэдээлэхгүй, эсвэл антихристүүдийг зайлуулахгүйгээр барахгүй харин ч тэднийг өмөөрдөг. Эсрэгээрээ үнэхээр тодорхой бодитой ажил хийх чадвартай удирдагч, ажилчдын тухайд, тэд өчүүхэн төдий өө сэв, эсвэл жижиг асуудал анзаарвал, тэдгээр нь зарчмын асуудал биш байсан ч мэдээлж, эдгээр асуудлыг хөндөх гэж зүтгэдэг. Тэд үнэхээр будилуу! Тэд зарчмын ямар ч хэрэг явдлыг нэвт харж чаддаггүй–өдөр тутмын амьдралдаа хэнтэй харилцах ёстой, хэнээс тусламж, ашиг тус олж авч чадах, эсвэл хэнээс хол байх ёстой тухайд ч тэд эдгээр зүйлийг ялган таньж, эсвэл нэвт харж чаддаггүй. Тэдний зарим нь үл итгэгчид болон шүтлэггүй хүмүүстэй маш сайн харилцаатай байдаг бөгөөд энэ хүмүүсийг мэдлэгтэй, хэв чанартай, тиймээс өөрсдөд нь тусалж чадна, тэдэнтэй харилцах нь маш их үнэ цэнтэй гэж боддог. Тэд бүр өөрсдийн шүтэн биширдэг хүмүүсийг байнга магтаж, тэднийг хэчнээн чадвартай, хэчнээн их нэр хүндтэйг ярьдаг. Тэд диаволуудыг шүтээн болгон шүтдэг–энэ нь будилуу байгаа хэрэг биш үү? (Тийм.)

Будилуу байх гэдэг нь яг юуг хэлдэг вэ? (Хэв чанар муутай байхыг.) Наадах чинь ерөнхий утгаараа байна–тодруулбал, будилуу байна гэдэг нь хүнд аливааг ялган таних үнэн зөв бодол, үзэл санаа байдаггүй, мөн аливааг зарчим, эсвэл суурьтай авч үздэггүй, тэр талаарх үзэл бодол ньбудилуу байдаг гэсэн үг юм. Энэ бол нэг тал нь. Түүнчлэн, ийм хүмүүс зөв бурууг, хар цагааныг ялгаж чаддаггүй–тэд ихэвчлэн сөрөг зүйлийг эерэг зүйл гэж эндүүрч, эерэг зүйлийг сөрөг гэж нэрлэдэг. Тэд юу нь эерэг зүйл, юу нь сөрөг зүйл болохыг ялган таньж чаддаггүй. Жишээ нь, зарим хүн: “Та нарын итгэдэг бурхан бол зүгээр л хүн” гэж хэлдэг. Тэд үүнийг тунгаан бодоод, “Үгүй, тэр чинь буруу. Миний итгэдэг нэгэн бол бурхан. Хэрвээ тэр зүгээр л хүн байсан бол яаж үнэнийг илэрхийлж чадах юм бэ? Миний итгэдэг нэгэн бол бурхан–би үүнд итгэлтэй байна” гэдэг. Энэ тал дээр тэдбудилуу биш байдаг. Гэтэл хэн нэгэн: “Та нарын итгэдэг бурхан бөөн мөнгө аваад оргон зайлсан, АНУ-д очиж жаргахаар тийшээ зугтсан” гэж хэлэхэд тэд будилж, төөрөлддөг. Хэрвээ ухаалаг хүн энэ үгийг сонссон бол үүнийг зохиомол цуу яриа гэдгийг ялган таних байсан. Яаж “бөөн мөнгө аваад оргон зайлсан” гэж хэлж болох юм бэ? Гаалиар гарах үед хүн бүр нарийн шалгалтад ордог, хүн бүрийн авч явж болох бэлэн мөнгөний хэмжээг журамласан байдаг. Тийм багахан хэмжээний мөнгө авч явах нь “бөөн мөнгө аваад оргон зайлсан” хэрэгт тооцогдох уу? Түүгээр барахгүй, тэр нь хэний мөнгө вэ? Хэрвээ хэн нэгэн бусдын мөнгийг залилсан, эсвэл булааж авсан бол тэр нь “бөөн мөнгө аваад оргон зайлсан” хэрэг болно–гэвч хэрвээ тэр нь өөрийнх нь мөнгө бол үүнийг “бөөн мөнгө аваад оргон зайлсан” гэж хэлж болох уу? Тэр нь “бөөн аваад оргон зайлсан” биш, харин хэвийн байдлаар мөнгө авч яваа хэрэг юм. Энэ бол нэг тал нь. Түүнчлэн “оргон зайлах” гэж юу гэсэн үг вэ? Гэмт хэрэг үйлдсэнийхээ дараа зугтаж буй оргодлыг “оргон зайлсан” гэж хэлдэг. Бие махбодтой болсон Христ гэмт хэрэг үйлдсэн үү? Тэр зүгээр л олон үнэнийг илэрхийлж, эх газрын Хятадад шүүлтийн ажлаа явуулж, Өөрийг нь дагах бүлэг хүмүүсийг олж авсан бөгөөд үүнийхээ төлөө Тэрээр ХКН-ын харгис дарлалт, улайрсан баривчилгааг амссан. Эцэст нь Тэрээр Бурханы ажлыг хилийн чанадад үргэлжлүүлэхийн тулд зарим хүнийг эх орноосоо дагуулж гарахаас өөр аргагүй болсон. Үүнийг яаж “бөөн мөнгө аваад оргон зайлсан” гэж хэлж болох юм бэ? Энэ бол гаалиар шалгуулж, онгоцоор АНУ руу бүрэн ердийн байдлаар зорчсон энгийн аялал байсан. Тэрээр ХКН-д мөшгүүлж, амрах газаргүй, байх газаргүй байсан учраас эх орноосоо явсан. ХКН-ын дарангуйллын засаглал дор шашны эрх чөлөө байхгүй байгаад зогсохгүй мөн Бурханд итгэх нь баривчилгаа, хавчлагад хүргэдэг; харин хүн төрөлхтнийг аврахын тулд үнэнийг илэрхийлдэг Христийн хувьд, хэрвээ Тэр баригдсан бол цаазаар авах ял, цовдлолттой нүүр тулах байсан. Зөвхөн ажлын хэрэгцээ шаардлагаас үүдэн Христ ардчилсан, эрх чөлөөт улс руу явахаар шийдсэн бөгөөд АНУ-д очихоосоо өмнө ердийн шугамаар паспорт, виз авсан. АНУ-д Түүнд найз нөхөд, хамаатан садан байхгүй, тэр газрыг сайн мэдэхгүй, энгийн гэрийн хоол идэж эгэл жирийн амьдралаар амьдарч байгаа–тэнд ямар ч “жаргаж байгаа” зүйл байхгүй. “Жаргаж байгаа” гэдэг нь ердөө л далд санаатай хүмүүсийн үг биш гэж үү? Энэ нь худал үг биш гэж үү? Христ АНУ-д эгэл жирийн хүний амьдралаар амьдардаг: гэрийн хоол идэж, тансаг хоол зооглохоор өндөр зэрэглэлийн ресторанд ганц ч удаа орж байгаагүй, өндөр зэрэглэлийн зочид буудалд байрлаж бүр ч байгаагүй, мөн маш ховорхон аялалд явдаг–зүгээр л ойр орчмын газраар аялах нь хангалттай байдаг. Эдгээр зүйлийн аль нь ч Түүний сонирхлыг онцгойлон татдаггүй. Зарим хүн идэх дуртай байдаг, өмнө нь идэж үзээгүй бүхнээ амсаж үзэхийг хүсдэг, тэр ч байтугай зүгээр л амсаж үзэхийн тулд хоолыг онгоцоор тээвэрлүүлэн авчруулдаг. Би хэзээ нэгэн цагт тэгж байсан уу? Хэзээ ч тэгж байгаагүй. Гэсэн хэдий ч, далд санаатай зарим хүн энэ талаар ор үндэсгүй зүйл зохиосон! Энэ хүмүүс бол диаволууд юм. Тэд Бурханы дайсан болж төрсөн, мөн ингэж авирлах нь тэдний төрөлх уг чанар юм; тэд голчлон худал хэлэхэд түшиглэн хүмүүсийг мэхэлж, Бурханыг гүтгэдэг. Тэднийг диавол гэдэгт эргэлзэх зүйлгүй. Тэгвэл эдгээр диаволын худал үгэнд итгэж чаддаг хүн ямархуу хүн бэ? Мэдээж, тэд бас диаволууд байх ёстой–зөвхөн диаволууд л диаволуудын үгэнд итгэдэг. Зарим хүн: “Та нарын итгэдэг христ бөөн мөнгө аваад оргон зайлсан” гэж хэлэхэд тэд тэр даруй итгэж, үүнийг бүрэн хүлээн авдаг. Зарим хүн: “Та нарын итгэдэг христ АНУ руу зугтаж, тэндээ жаргаж байгаа, маш олон амттан залхатлаа идэж, тансаг зочид буудалд байрлаж, тансаг машин хөлөглөж байгаа, хувийн тогооч, үйлчлэгчтэй, мөн гадаадын алдартай үзэсгэлэнт газруудаар аялж байгаа–тэр бүх цагаа жаргаж өнгөрөөж байгаа” гэж хэлдэг. Сатанд тархиа угаалгамагцаа эдгээр будилуу хүн үүнд тэр даруй итгэдэг. Ийм хүмүүсийг Сатанд тушаах ёстой гэж Би хэлнэ–тэд Бурханд итгэх үнэ цэнгүй. Тэд хэчнээн олон номлол сонссон ч зүгээр л ойлгодоггүй, эдгээр цуу ярианд итгэж чадсаар байдаг. Ийм хүмүүс бол хүн биш. Хэрвээ тэд хүн биш юм бол юу юм бэ? Тэд бол амьтад. Тэд ёрын муу хүмүүс биш ч гэсэн туйлын будилуу бөгөөд сайныг муугаас, эерэгийг сөргөөс, зөвийг буруугаас, үнэнийг хорон муу болон гуйвуулсан үндэслэлээс ялгаж чаддаггүй. Ийм хүмүүсийг цэвэрлэх ёстой–хэрвээ тэд өөрсдөө явахгүй бол тэднийг чуулганаас цэвэрлэх ёстой. Тэднийг тэр даруй хөөх ёстой бөгөөд бид тэднийг баяртайгаар үдэж өгөх болно. Чуулган хүмүүсийг зайлуулж байгаа явдлыг ХКН өөрийнхөөрөө тайлбарладаг бөгөөд хүмүүсийг зайлуулж, хөөж байгаа нь хүч чадлаа харуулж буй хэрэг гэж хэлдэг. Чи хар даа, диаволууд болон Сатанууд хэрэг явдал бүрийг ийм хөгийн байдлаар ойлгодог. Энэ нь зүгээр л ХКН-ын олон үйлдэл хүч чадлаа харуулахын төлөө хийгддэг болохыг ил болгодог; тиймээс тэр чуулган хүмүүсийг цэвэрлэж байгааг хүч чадлаа харуулж буй хэрэг гэж тайлбарладаг. Тэр бусдыг өөртэйгөө адилхан сэтгэдэг гэж таамагладаг. Чуулган үүнийг тэр чигтээ үнэн болон Бурханы үгэнд үндэслэн хийдэг–чуулганыг цэвэрлэх нь чуулганы захиргааны зарлигийн нэг хэсэг гэдгийг тэр хэзээ ч ойлгохгүй. Диаволууд хорон муу биш гэж үү? (Тийм.) Тэд үнэхээр хорон муу! Мөн маш олон будилуу хүн байдаг–диаволууд хэчнээн хорон муу байсан ч будилуу хүмүүс тэднийг хорон муу гэж харж чаддаггүй. Диаволууд Бурханы талаар цуу яриа зохиож, Бурханыг гутааж, Бурханыг гүтгэн доромжлох үед тэд үг бүрд нь итгэдэг. Гэвч Бурханы үг хэчнээн бодитой, эерэг байсан ч тэд үүнд итгэдэггүй. Бурханы үг хүмүүст хэчнээн их ашиг тус авчирсан ч тэд үүнийг харж чаддаггүй. Гэсэн ч Сатан ганц л үг хэлэх мөчид тэд төөрөлдөж, үүнд эргэлзээгүйгээр итгэдэг. Тэднийг Сатаны төрлийнхөн гэж хэлж болох ч Сатан үнэндээ тэднийг хүсдэггүй. Яагаад? Яагаад гэвэл, тэдэн шиг мунхаг хүмүүс, тийм туйлын тэнэгүүд Сатанд хүртэл хэтэрхий мунхаг байдаг. Чи юу ч хийх чадваргүй, тиймээс Сатаны хийдэг ганц зүйл бол чамайг Бурханд итгэхгүй, Бурхантай тэрслэхэд төөрөлдүүлэх явдал юм–Сатан чам шиг хүнийг хүсдэггүй. Чи юу хийж чадах юм бэ? Чамд тагнуул хийх ур чадвар байгаа юу? Чамд хүний оюун ухаан ч байхгүй. Чи гурван өгүүлбэр ч дуусгалгүй хэн болохоо ил болгох болно. Чи ХКН-ын тагнуулч байхыг хүссэн ч ХКН чамайг хүсэхгүй. Чи мунхаг, будилуу, мэхлэхэд маш амархан, мөн чамд хүний оюун ухаан байхгүй учраас Сатан хүртэл чамайг дорд үзэж, чамайг хүсдэггүй. Тиймээс Бурханы гэр чамаас үүргээ гүйцэтгэхийг хүсэх үед энэ нь Бурхан чамайг өргөмжилж байгаа хэрэг юм–бүү гоморх. Чи Сатаны хэлсэн бүхэнд итгэдэг атлаа Бурхан хэчнээн их ажил хийж, Бурхан хэчнээн олон үг айлдсан ч чи тэдгээрт итгэдэггүй. Чамд Бурханд итгэх жинхэнэ итгэл байдаггүй бөгөөд эргэлзээгээр дүүрэн байдаг. Сатан ганц л үг хэлэхэд чи түүнд нь олзлогддог. Чи ямар гээч өрөвдмөөр амьтан бэ? Чамд ямар нэр төр байна вэ? Чамд ямар үнэ цэн байна вэ? Чи бол ердөө л будилуу хүн атлаа өөрийгөө нэлээд сайн гэж бодож, өөрийгөө эрхэм гэж итгэдэг. Чи Сатаны ийм илэрхий худал үгийг ч ялган таньж чаддаггүй, үүний цаадах Сатаны зорилгыг ч танин мэдэж чаддаггүй–энэ нь туйлын будилуу байгаа хэрэг биш гэж үү? ХКН: “Та нарын итгэдэг христ бөөн мөнгө аваад оргон зайлсан, АНУ-д жаргаж байгаа” гэж хэлдэг. Эдгээр будилуу хүн үүнийг сонсох үед зүрх нь түг түг хийж: “Тийм гэж үү? Би яагаад энэ талаар мэдээгүй юм бэ? Тэр миний өргөсөн бүх мөнгийг аваад оргон зайлсан юм уу? Тэр нь чуулганы ажилд зориулагдаагүй юм уу? Тэр нь түүний хувийн жаргал цэнгэлд зарцуулагдсан юм уу? ТӨөртөө сайхан хоол, сайхан хувцас, үнэт эдлэл худалдаж авахад тэр нь зориулагдсан юм уу? Би бүр үүнийг эдэлж ч байгаагүй–тэр үүнийг өөрийнхөө жаргал цэнгэлд ашигласан байна. Би үүнийг хүлээн авахаас эрс татгалзаж байна. Би цаашид итгэхгүй! Би мөнгөө буцааж авах хэрэгтэй байна!” гэдэг. Хэрвээ чи мөнгө өргөсөндөө харамсаж байвал Бурханы гэр үүнийг чамд буцааж өгч болно, гэхдээ тэр мөчөөс эхлэн чи Бурханы гэрээс бүрмөсөн таслагдах болно. Чи олон жилийн турш номлол сонссон–чи хэр их үнэнийг үнэгүй олж авсан бэ? Чи олон жилийн турш Бурханы нигүүлсэл, ерөөл, хамгаалалт, халамжийг эдэлсэн–чи ганц зоос зарцуулж байсан уу? Бурхан чамаас ер нь мөнгө нэхэж байсан уу? Бурханы нигүүлсэл, ерөөл, халамж, хамгаалалт–тэр ч байтугай чиний амь–бүгдийг Бурхан чамд хайрласан. Бурханы хайрладаг зүйлийг чи мөнгөөр худалдаж авч чадах уу? Чи үүнийг юугаар солилцож чадах вэ? Чи өөрийнхөө тэр хэдэн халтар зоосоор үүнийг наймаалцаж чадах уу? Эдгээр зүйл бол үнэлж баршгүй эрдэнэс–чи тэдгээрийг юугаар ч солилцож чадахгүй; хэн ч чадахгүй! Бурхан тэгэхийг хүсэж байгаа учраас, Бурхан чамд нигүүлсэл үзүүлж, Бурхан чамд бүтээгдсэн зүйлийн үүднээс ханддаг учраас тэдгээрийг чамд хайрладаг. Тэдгээр нь чиний мөнгөөр худалдаж авсан зүйл биш, төлөөс төлснийхөө хариуд олж авсан зүйл биш. Будилуу хүмүүс эдгээр зүйлийг нэвт харж чаддаггүй. Зүрх сэтгэлдээ тэд үргэлж будилдаг; тэд үргэлж: “Бурханд ямар нэгэн далд нууц байдаг юм болов уу? Номлол айлдахаас гадна бидэнд тодорхой болгож, тайлбарлах ёстой өөр олон зүйл байдаггүй гэж үү? Ямар нэгэн тайлбар, ямар нэгэн тайлан байх ёстой биш үү? Түүний хувийн амьдрал болон хөшигний ар дах үг, үйлдэл нь хүн бүрд ил болох ёстой биш үү?” гэж боддог. Олон будилуу хүнд ийм сэтгэлгээ байдаг–тэд ийм зүйлийг чангаар хэлэхгүй байж болох ч зүрх сэтгэлдээ ингэж л боддог. Бурхан хийдэг бүхнээ завхарсан хүн төрөлхтөнд ил болгох хэрэгтэй юү? Бурхан аль хэдийн маш олон үнэнийг илэрхийлсэн бөгөөд энэ нь ил болгох хамгийн агуу хэлбэр юм–энэ нь бүх хүнийг илчилдэг. Хэрвээ чи Бурханы хийдэг бүхэн үнэн гэдэгт итгэдэггүй бол Бурханы тухай огт мэддэггүй юм байна. Хэрвээ чи Бурханы талаар дур зоргоороо тайлбар хийдэг бол чи Бурхан руу дайрч, Бурханыг эсэргүүцэж байна. Хүмүүсийг үнэнийг ашиглан аливаа зүйлийг харж чаддаг байгаасай гэсэндээ Бурхан аль хэдийн бүх үнэнийг нийтэд ил болгосон. Хүн хүмүүсийг хэрхэн авч үзэх ёстой, аливаа зүйлсийг хэрхэн авч үзэх ёстой, мөн биеэ авч явах, үйлдэхдээ ямар үзэл бодол, зарчимтай байх ёстой–энэ бүхэн Бурханы үгэнд байдаг. Хэрвээ чи үүнийг мэдэхгүй, энэ талаар тодорхойгүй хэвээр байгаа бол энэ нь чи будилуу учраас юм–чи бол будилуу хүн. Будилуу хүмүүс Бурханы болон Бурханы гэрийн хэрэг явдлын талаар мэдэх үнэ цэнгүй–диаволууд бүр ч үнэ цэнгүй–учир нь будилуу хүмүүс болон диаволуудад үнэний талаарх ямар ч ойлголт байдаггүй; тэд эдгээр хэрэг явдалд сохроор дүрэм журам хэрэглэж, сохроор шүүлт хийж, сохроор яллах хандлагатай байдаг. Тэдэнд ялган таних чадвар, зарчим байдаггүй. Үүнийг баттай хэлж болно: Будилуу хүмүүс болон диаволууд Бурханы гэрт үлдэх үнэ цэнгүй–тэд тонилох ёстой! Будилуу хүмүүс болон утгагүй хүмүүст үнэнийг ойлгох үндсэн нөхцөл байдаггүй, тэдэнд авралд хүрэх үндсэн нөхцөл ч байдаггүй–тэд хэзээ ч, хаана ч Сатанд олзлогдож болно. Надад хэл дээ, Бурхан хэзээ ер нь амьтдад номлол айлдаж, эсвэл үнэнийг тайлбарлаж байсан юм бэ? Тиймээс хүмүүс маш олон номлол сонсож чадаж байгаа нь, тэд үнэнийг ойлгож чадах эсэхээс үл хамааран, бүхэлдээ Бурханы нигүүлсэл, Бурханы өргөмжлөлтэй холбоотой юм. Хэрвээ чи үргэлж Бурханд эргэлзэж, “Миний итгэдэг Нэгэн үнэхээр жинхэнэ Бурхан мөн үү? Бурхан үнэхээр оршдог уу? Бурхан үнэхээр бүх зүйлийг захирдаг уу? Бурхан үнэндээ хүмүүст сайн ханддаг уу, эсвэл зүгээр л дүр эсгэж байна уу? Бурхан үнэхээр үнэн мөн үү, Тэр үнэхээр хүмүүсийг аварч чадах уу?” гэж боддог бол–хэрвээ чи ингэж бодож, Бурханд ийм хандлагаар ханддаг бол чи үхвэл зохилтой. Эрт орой хэзээ нэгэн цагт Бурхан тодорхой орчин бүрдүүлж, түүгээр дамжуулан чамайг Сатанд тушаах бөгөөд Бурхантай тогтоосон чиний харилцаа бүрмөсөн таслагдах болно. Чи болон Бурханы хоорондох харилцаа цаашид бүтээгдсэн зүйл болон Бүтээгчийн хоорондох харилцаа байхаа болих бөгөөд тэр мөчөөс эхлэн чи Бурхантай ямар ч хамаагүй болно.

IV. Дөрөв дэх онцлог шинж: Мунхаг байдал

Бидний сая нөхөрлөсөн зүйл бол амьтнаас хойд дүр олсон хүмүүсийн гурав дахь илрэл буюу тэд будилуу байдаг тухай байсан. Өөр нэг илрэл байдаг нь тэд мунхаг юм. Мунхаг байдал нь бас оюун ухаантай холбоотой–тэгвэл энэ хүмүүс яг хэр мунхаг вэ? Ямар илрэлүүд мунхаг байдлыг харуулдаг вэ? Зарим хүн сайн мэдээ номлохдоо: “Бурханы санаа зорилгыг бодолцон үз! Бурханд толгой хоргодох газар ч алга. Бурханы санаа зорилго уйгагүй! Бурханы ажил амар биш–энэ нь маш хэцүү!” гэж хэлдэг. Шүтлэггүй хүмүүс үүнийг сонсоод: “Чи юун дэмий юм чалчаад байгаа юм бэ?” гэж хэлдэг. Эдгээр үг шүтлэггүй хүмүүст ойлгомжгүй байдаг. Тэд Бурханд итгэдэггүй учраас эдгээр үг юуг хэлж байгааг, эсвэл тэдгээрийн цаад үндэслэл юу болохыг мэддэггүй. Тэгэхээр чиний ийм зүйл хэлэх чинь мунхаг хэрэг биш үү? (Тийм.) Энэ нь юугаараа мунхаг вэ? Буруу хүмүүст хандаж хэлсэн, тийм биз дээ? (Тийм.) Зарим будилуу хүн баривчлагдсаныхаа дараа хорон муу цагдаа нарт ингэж байцаагддаг: “Та нар бурханд итгэдэг–бурхан та нарт юу хий гэж хэлдэг вэ? Чи бурханд итгэх нь хууль бус гэдгийг мэддэггүй юм уу? Та нар хууль зөрчсөн. Улс ийм итгэл үнэмшлийг зөвшөөрдөггүй!” Үнэн хэрэгтээ, эдгээр хорон муу цагдаа Бурханд итгэгчдэд ял тулгахын тулд ашиглаж болох ямар нэг өө сэв л хайж байдаг боловч иймэрхүү мунхаг хүн үүнийг нэвт харж чаддаггүй. Тэд: “Бидний Бурханд итгэх итгэл хууль бус биш. Бурхан бидэнд үнэнч шударга хүмүүс байж, зөв замаар алхаж, сайн хүмүүс бай гэж хэлдэг” хэмээн хэлдэг. Диаволууд үүнийг сонсоод: “Та нарт бурхан үнэнч шударга хүмүүс бай гэж хэлдэг юм чинь бидэнд хэлээдэх–танай чуулганы удирдагчид хэн бэ? Танай чуулганы мөнгийг хаана хадгалдаг вэ? Үнэн шударгаар хэл! Хэрвээ чи үнэн шударгаар хэлэхгүй бол бурхан чинь чамайг яллана шүү!” гэж хэлдэг. Үүнийг сонсоод иймэрхүү мунхаг хүн мэгддэг. Энэ нь мунхаг байдал биш гэж үү? Хүн яаж диаволуудад үнэн шударгаар хэлж болох юм бэ? Диаволуудад яаж Бурханы үнэнийг хэлж болох юм бэ? Юу ч болж байсан, тэдэнд хэзээ ч хэлж болохгүй. Мөн цагдаа нараас: “Та нар яагаад дандаа биднийг баривчилдаг юм бэ? Яагаад Бурханд итгэгч бидэнд үргэлж хүндрэл учруулдаг юм бэ? Яагаад бидний тухай үргэлж худал цуурхал зохиодог юм бэ?” гэж асуудаг мунхаг хүмүүс бас бий. Тэд яагаад гэдгийг үнэхээр мэддэггүй гэж үү? Тэд тэднээс хариулт авна гэж найддаг гэж үү? Тэд хариулт авах уу? Тэднээс яагаад гэж асуух нь утгагүй биш гэж үү, энэ нь мунхаг байдал биш гэж үү? Гэвч эдгээр мунхаг хүн үнэхээр ийм мунхаг зүйл асууж чаддаг. Тэд зүгээр л ойлгодоггүй бөгөөд “ХКН яагаад үргэлж биднийг хавчдаг юм бэ? Тэд яагаад Бурханд итгэгч биднийг үргэлж баривчилж, бүр бидний тухай худал цуурхал зохиодог юм бэ? Бид илт хавчигдаж, гэртээ харьж чадахгүй байгаа атал тэд биднийг гэр бүлээ орхисон гэж хэлдэг. Энэ диаволуудын үг баримтад үндэслэдэггүй! Энэ чинь бүхэлдээ зохиомол зүйл биш гэж үү? Бид зүгээр л Бурханыг гэрчилж, Бурханы үгийг дэлгэрүүлэхийн тулд урлагийн тоглолтын зарим нэг бичлэг хийдэг–яагаад диаволууд болон Сатанууд үүнийг ингэтлээ их үзэн яддаг юм бэ? Тэд үргэлж гэрт минь очиж, гэр бүл, хамаатан садныг минь айлган сүрдүүлж, бүр хяналтын камер хүртэл суурилуулдаг–яагаад тэр вэ?” гэж асуусаар байдаг. Үүнийг асуух шаардлага ер нь байна уу? Ингэж хэлэх нь мунхаг хэрэг биш гэж үү? Хэрвээ чи дөнгөж Бурханд итгэж эхэлсэн бол юу болоод байгааг ойлгохгүй байх нь хэвийн хэрэг. Гэвч чи Бурханд итгээд олон жил болсон байтал яахаараа одоо болтол мэддэггүй юм бэ? Хэрвээ чи мэддэг юм бол яагаад асуугаад байдаг юм бэ? Зарим хүн одоо ч үүнийг ойлгож чаддаггүй: “Бид хэзээ ч Нам, эсвэл улс орныг эсэргүүцэж байгаагүй, бид хэзээ ч улс төрийн үйл ажиллагаанд оролцож байгаагүй, бид хэзээ ч засгийн газар, эсвэл түүний засаглалыг түлхэн унагахыг оролдож байгаагүй, бид тэдний засаглалд хэзээ ч ямар нэг аюул заналхийлэл учруулж байгаагүй–тэгвэл ХКН яагаад үргэлж биднийг баривчилж, хавчдаг юм бэ? Бид үргэлж нуугдаж, хүсэж байгаа ч гэртээ харьж, эсвэл гэр бүл рүүгээ залгаж чадахгүй байна. Би зүгээр л ойлгохгүй байна–ХКН яагаад үргэлж бидэнд хүндрэл учруулдаг юм бэ?” Хэрвээ чи үүнийг үнэхээр нэвт харж чадахгүй бол чи дэндүү мэдлэггүй байна–чи үнэхээр мунхаг юм. Үл итгэгч нөхөртэй гэрлэсэн нэгэн эмэгтэй байна гэж бодъё. Тэднийг үерхэж байх үед нөхөр нь: “Би ч бас чамтай хамт итгэнэ–хоёулаа хамтдаа тэнгэрийн хаанчлалд орно” гэж хэлжээ. Тэр маш гоё сайхан ярьдаг байсан ч үнэн хэрэгтээ тэр бол үл итгэгч, диавол бөгөөд зүгээр л түүнийг мэхэлж байсан хэрэг. Гэвч тэр эмэгтэй бүхнийг орхиж, Бурханы төлөө өөрийгөө зарлагадах үед нөхөр нь уурлан хилэгнэдэг. Тэр түүнийг цуглаанд оролцуулдаггүй, үүргийг нь гүйцэтгүүлдэггүй, Бурханы үгийг уншуулдаггүй. Энэ мунхаг эмэгтэй: “Тэр өмнө нь ийм байгаагүй. Тэр надад маш их хайртай, намайг маш их халамжилдаг, маш сайн ойлгодог, Бурханд итгэхийг минь бүрэн дэмждэг байсан. Тэр одоо яагаад шал өөр хүн шиг санагдаад байна вэ? Тэр ч бас итгэдэг байсан шүү дээ–тэр яагаад ийм болчихов оо?” гэж гайхсаар байдаг. Гэрээсээ хол үүргээ гүйцэтгэж байх хэдэн жилийн хугацаандаа тэрээр энэ хэрэг явдлын талаар байнга эргэцүүлдэг: “Миний нөхөр өөр эмэгтэй хайх боломжгүй. Тэр надад хамгаас их хайртай. Би түүний цорын ганц нь, би түүний анхны хайр. Тэр хэзээ ч өөр эмэгтэйг хайрлахгүй. Түүнээс гадна манай нөхөр бол заль мэхгүй хүн, түүнд ямар нэг агуу чадвар, ур дүй байхгүй–хэн түүнтэй хамт байхыг хүсэх юм бэ?” Үнэн хэрэгтээ, тэр ингэж бодохдоо хүртэл зүрх сэтгэлдээ тавгүйрхдэг. Тэр нөхрөө өөрийг нь хүлээсээр байгаа гэж найддаг. Гэвч үнэн хэрэгтээ, түүнийг бүр гэртээ байсаар байхад нь, өдөр бүр Бурханд итгэж, үүргээ гүйцэтгээд завгүй байсан учраас нөхөр нь аль хэдийн өөр эмэгтэй олчихсон байжээ. Гэсэн ч тэр эмэгтэй үүнийг боломжгүй гэж боддог: “Өөр хэн ч бай өөр эмэгтэй хайж магадгүй, харин тэр тэгэхгүй. Тэр тийм хүн биш! Намайг гэртээ байх үед тэр бүр Бурханд итгэхийг хүсэж байна гэж хэлж байсан шүү дээ!” Надад хэл дээ, тэр туйлын мунхаг байгаа хэрэг биш гэж үү? (Тийм.) Тэр энэ олон жил гэртээ байгаагүй–нөхөр нь өөр хүн олоод зогсохгүй, хүүхдүүд, эцэг эх нь хүртэл түүнийг үгүйсгэсэн. Тэр аль хэдийн тэр гэр бүлийн гишүүн гэж тооцогдохоо больсон. Тэд ар хударгаар нь түүнийг яаж доромжилж, эсвэл хэр гүнзгий үзэн яддагийг хэн мэдэхэв. Гэсэн ч тэр үүнийг нэвт харж чаддаггүй–Надад хэл дээ, энэ мунхаг хэрэг биш гэж үү? (Тийм.) Тэр ямар хэмжээнд мунхаг вэ? Түүнд хэвийн хүний оюун ухаан огт байхгүй хэмжээнд; тиймээс тэр хэвийн хүний сэтгэлгээг ашиглан хүмүүс болон зүйлсийг харж чаддаггүй. Тэр аливаа зүйлийг харж, хэмжихдээ үргэлж өөрийнхөө хүүхдийнх шиг, гажууд, тэнэг бодол, үзэл санааг ашигладаг. Эцсийн дүндээ, тэр өөрийгөө байнга хэцүү нөхцөл байдалд оруулж, маш идэвхгүй болж, маш мэдлэггүй байдлаар авирладаг. Энэ мунхаг хэрэг биш гэж үү? (Тийм.) Иймэрхүү зарим нэг мунхаг хүн байдаг. Мунхаг байна гэдэг нь тэдэнд хэвийн хүн чанарын оюун ухаан байхгүй гэсэн үг, тиймээс хүмүүс болон зүйлсийг харах, эсвэл хэрэг явдлыг зохицуулах үед нь тэдэнд сайн үр дүнд хүрэхэд нь дэмжлэг болох суурь зарчим тэдэнд байдаггүй, тийм биз дээ? (Тийм.)

Дүгнэж хэлбэл, хэрвээ үнэнийг стандарт болгон ашиглаж амьтнаас хойд дүр олсон хүмүүсийг хэмжвэл тэдний гол онцлог шинж нь тэд үндсэндээ энэ стандартад хүрдэггүй–энэ бол өндөр стандарт юм. Хэрвээ тэднийг хэвийн хүн чанарын оюун ухаанаар хэмжвэл тэд өдөр тутмын амьдралд нь гарч ирдэг хүмүүс, үйл явдал, зүйлс, эсвэл нөхцөл байдлыг хэвийн хүн чанарын сэтгэлгээгээр харж бүр ч чаддаггүй. Нарийн яривал, өдөр тутмын амьдралдаа ийм хүмүүс өөрсдийн хоол хүнс, хувцас, орон байр, эсвэл унаагаа ч бие даан зохицуулж чаддаггүй, эдгээр асуудлыг бие даан арга хэмжээ авч, зохицуулж чаддаггүй. Хэдийгээр тэд өлсөж үхэлгүй арайхийн амьд үлддэг ч янз бүрийн хэрэг явдлыг зохицуулж байгаа илрэлээс нь харвал ийм хүмүүс маш тэнэг, болхи харагддаг бөгөөд жинхэнэ хэвийн хүн чанарыг огт эзэмшээгүй байдаг. Жишээлбэл, зарим амьтныг авч үзье–тэд хэр их хоол идэх нь тохиромжтойг өөрсдөө ч мэддэггүй. Хүмүүс тэднийг тогтсон цагт, тогтоосон хэмжээгээр нь хооллосон тохиолдолд л тэд эрүүл байдлаар хооллож чадна. Жишээ нь, нохойг авч үзье, хэрвээ тэднийг хэр их идэхийг нь хязгаарлахгүйгээр дураар нь идүүлбэл тэд хэтрүүлж иднэ. Тэд дүүртлээ чихэж, бие махбодын хувьд цаашид идэж чадахгүй болтлоо идсээр байх болно. Тиймээс амьтнаас хойд дүр олсон хүмүүсийн маш тод онцлог шинж бол тэд өөрсдийн амьдралын олон талыг бие даан зохицуулж чаддаггүй явдал юм. Тэд яагаад бие даан зохицуулж чаддаггүй вэ? Учир нь тэд ийм зүйлсийг хийх зарчим нь юу болох, үндсэн нөхцөл нь юу болох, эсвэл давах ёсгүй хил хязгаар нь юу болохыг огт мэддэггүй. Энэ нь яг л зарим амьтан идэх үедээ хэр их хоол идэх нь тохиромжтойг мэддэггүйтэй адил юм. Хэрвээ хүмүүс тэднийг зохицуулахгүй бол тэд хэтрүүлж идсээр үхэх болно. Хэрвээ тэднийг зохицуулж, хооллодог хүн байвал тэд эрүүл мэндээ сайн байлгаж магадгүй. Энэ онцлог шинж нь амьтнаас хойд дүр олсон хүмүүст бас нэлээд илэрхий байдаг. Яг л зарим хүний хэлдгээр: “Тэд өлсөж, эсвэл цадаж байгаагаа мэдэхгүй иддэг, өдөр, эсвэл шөнө болж байгааг мэдэхгүй унтдаг.” Тэгвэл ийм хүмүүст хүн чанарын оюун ухаан байдаг уу? Тэдэнд байдаггүй нь маш тодорхой байна. Жилийн дөрвөн улирлын туршид бие махбод нь өөр өөр нөхцөл байдлыг туулах үед эрүүл мэндээ зохицуулахын тулд хэрхэн хооллох ёстой, ямар улиралд ямар хоол хүнс эрүүл, ямар хоол хүнс эрүүл бус байдаг, амьдралын ямар хэв маяг эрүүл, эрүүл бус байдаг зэрэг асуудлын хувьд хэвийн хүн хорин насандаа эдгээр зүйлийг мэдэхгүй байж болох ч гучин насандаа тэдгээрийн заримыг нь мэддэг, харин дөчин насандаа бүр ч ихийг мэддэг болсон байдаг. Тавин насандаа тэд өөрсдийн биеийн бодит нөхцөл байдалд үндэслэн өөртөө тохирсон амьдралын тодорхой дүрмүүдийг нэгтгэн дүгнэсэн байх бөгөөд энэ нь үндсэндээ тогтож, батлагдсан байна, цаашид томоохон өөрчлөлт гарахгүй. Гэвч амьтнаас хойд дүр олсон хүмүүс наян нас хүртлээ амьдарсан ч амьдралдаа баримтлах тодорхой дүрмүүдийг нэгтгэн дүгнэж чадахгүй байсаар байдаг. Тэд хэт их юмуу, хэт бага иддэг бөгөөд ходоод нь хямрах юм уу, хоолны шингэц нь мууддаг. Тэд амьдралын ямар хэв маяг, эсвэл ямар хоол хүнснээс болж эрүүл мэндийн ямар асуудал үүсэж байгааг огт мэддэггүй–тэд зүгээр л дураараа иддэг. Хэрвээ чи тэднээс бие махбодод нь ямар хоол хүнс тохиромжтой, эсвэл тохиромжгүйд үндэслэн, мөн янз бүрийн мэдээлэлд үндэслэн өөртөө тохирсон хоолны дэглэм, эсвэл хоолны арга барилыг нэгтгэн дүгнэхийг хүсвэл тэд үүнийг хийж чадахгүй. Жишээлбэл, хэн нэгэн цахим орчинд өндөгний хальс кальциар баялаг бөгөөд өндөгний хальс идэх нь кальцийн хэрэглээгээ нөхөж чадна гэж хэлбэл тэд: “Би кальцийн дутагдалтай учраас тийм өндөр биш–кальцийн хэрэглээгээ нөхөхийн тулд өндөгний хальс иднээ” гэж боддог. Гэвч үнэн хэрэгтээ, хэсэг хугацаанд идсэний дараа тэдний кальцийн түвшинд ахиц гарахгүй байх шиг санагддаг. Надад хэл дээ, энэ гажууд биш гэж үү? Өндөгний хальс кальциар баялаг бөгөөд кальцийн нэмэлт болгон ашиглаж болно гэсэн мэдээлэл цахим орчноос харах үедээ чи үүнийг хэрхэн ойлгох ёстой вэ? Өндөгний хальс иддэг хүмүүс гажуудалд өртөмтгий байдаг нь маш тодорхойюм. Тэдний ойлгоц буруу байдаг тул хэрэгжүүлэлт нь гажууд, туйлширсан, тэнэг байдаг. Тэгвэл үүнийг ойлгох зөв арга зам нь юу вэ? Өндөгний хальс кальциар баялаг байж болох ч энэ нь бидний идэж болох зүйл биш юм. Энэ нь үнэхээр кальцийн нэмэлтийн үйлчилгээ үзүүлж чадах эсэх нь тодорхойгүй хэвээр байгаа бөгөөд кальцийн түвшнийг чинь нөхөж чадсан ч чи үүнийг шингээж чадах эсэх нь бас тодорхойгүй. Түүнчлэн өндөгний хальс кальцийн нэмэлт болж чадна гэсэн нотолгоо байна уу? Энэ мэдэгдэл батлагдсан уу? Үнэн хэрэгтээ, кальцийн хэрэглээг нөхөж чадах олон зүйл байдаг бөгөөд тэдгээр нь бүгд анагаах ухаанаар батлагдсан байдаг. Хэрвээ чи эдгээр батлагдсан аргыг хүлээн авахаас татгалзвал чи утгагүй хүн юм. Чи кальцийн хэрэглээгээ нөхөхийн тулд зүгээр л кальцийн бэлдмэл ууж болохгүй гэж үү? Энэ бол хамгийн энгийн арга юм. Тэр нь ходоодонд хор хөнөөл учруулахгүй, эсвэл шүд гэмтээхгүй, амттай байдаг бөгөөд үр нөлөөг нь мэдэрч чадна. Энэ нь зөв ойлгоц биш гэж үү? (Тийм.) Гэвч гажууд ойлгоцтой хүмүүс үүнийг ингэж ойлгодоггүй–тэд аливаа зүйлд туйлширдаг. Тэд: “Хэрвээ хэн нэгэн өндөгний хальс кальцийн хэрэглээг нөхөж чадна гэж хэлбэл өндөгний хальс идэх нь зүгээр байж таараа. Хэрвээ кальцийн хэрэглээгээ нөхөх шаардлагатай бол тэрийг идэх ёстой” гэж итгэдэг. Тэд идсэний дараа бие махбод үүнийг шингээж чадах эсэхийг ч бодолцдоггүй. Энэ нь гажууд ойлгоцыг харуулдаг бөгөөд туйлширч байгаа хэрэг юм. Хэрвээ хэн нэгэн: “Гадил жимсний хальс аминдэмээр баялаг, үүнийг идэх нь гоо сайханд тустай” гэж хэлбэл та нар идэх үү? (Үгүй.) Яагаад үгүй гэж? (Яагаад гэвэл, Бурханы бүтээсэн зарим хоол хүнсийг байгалийн зүй тогтлын дагуу хальсалсны дараа идэх ёстой. Хальсыг нь иднэ гэж зүтгэх нь туйлширч буй хэрэг. Хэрвээ хэн нэгэн гоо сайхнаа сайжруулахын тулд аминдэмийн хэрэглээгээ нөхөхийг хүсвэл жирийн идэж болох, мөн гоо сайхны үйлчилгээтэй хоол хүнс идэх ёстой.) Энэ бол зөв ойлгоц юм. Гэвч тэр туйлширсан мунхаг хүнийг хар даа–тэр үүнийг ийм маягаар ойлгодоггүй. Тэр өөрийгөө хүчлэн хальсыг нь иднэ гэж зүтгэдэг бөгөөд бүр: “Би махан биеэсээ урвах ёстой. Би тодорхой нэг шим тэжээлийн түвшнээ нөхөхийн тулд гадил жимсний хальс идэх ёстой” гэж хэлдэг. Гэвч тэр: “Гадил жимсний хальс амтгүй. Энэ нь хоол хүнс биш. Би үүнийг идэхгүй. Оронд нь энэ шим тэжээлийг агуулсан өөр зүйл идвэл яасан юм бэ?” гэж боддоггүй. Энэ нь зөв ойлгоц биш гэж үү? (Тийм.) Хэрвээ чи ингэж ялгаж салгаж чаддаг бол, хэрвээ чи аливаа зүйлийг ингэж ойлгож чаддаг бол энэ нь чамд хүний оюун ухаан байгааг баталж байна. Гэвч хэрвээ чи ингэж ялгаж салгаж чаддаггүй бөгөөд гадил жимсний хальс тодорхой нэг шим тэжээл агуулдаг гэдгийг сонсмогцоо амтгүй байсан ч хамаагүй иднэ гэж зүтгэдэг бол чи мунхаг хүн, чи амьтнаас хойд дүр олсон хүн бөгөөд чамд хэвийн хүн чанарын сэтгэлгээ байхгүй байна. Ямар ч тэрс үзэл, эсвэл төөрөгдөл ийм хүмүүсийг төөрөлдүүлж чаддаг бөгөөд тэд янз бүрийн мэдээллийн зөв, эсвэл үнэн байдлыг ердөө ч ялган таньж чаддаггүй–тэд үргэлж мэхлэгддэг. Энэ бүхэн нь амьтнаас хойд дүр олсон хүмүүсийн янз бүрийн тодорхой хэрэг явдалд хэрхэн ханддагийн илрэл юм–тэд туйлын мунхаг, тэдний ойлгоц гажууд бөгөөд утгагүй, тэд бүх зүйлд туйлширдаг. Судалгаагаар ямар нэг зүйлийг идэж болно гэж зөвлөдөг гэж хүмүүс хэлэх үед энэ нь чи үүнийг заавал идэх ёстой гэсэн үг биш, өөр юу ч үүнийг орлож чадахгүй гэсэн үг ч биш. Хэрвээ чи үнэнийг ямар ч онолоор орлуулж болохгүй гэж хэлбэл энэ нь бодитой бөгөөд үнэн зөв юм. Гэвч эдгээр шим тэжээл нь материаллаг бодис юм–тэдгээрийг орлох зүйл байхгүй байх боломжгүй. Бурхан төрөл зүйлээр баялаг хоол хүнс бүтээсэн бөгөөд өөр өөр шим тэжээл агуулсан олон хоол хүнс байдаг. Хүмүүс өөрсдийн биеийн онцлог, насны ангилал, одоогийн эрүүл мэндийн байдалдаа үндэслэн нарийн сонголт хийж болно–дүрэм журамд баригдах шаардлагагүй. Туйлширдаг хүмүүс мэдээлэл сонссоныхоо дараа үүнд зөв хандаж чаддаггүй, үүнийг ялган таньж ч чаддаггүй. Тэд үргэлж эдгээр зүйлд төөрөлддөг бөгөөд эцсийн дүндээ тэд: “Цахим орчин дахь бүх зүйл худал–ганц ч үнэн үг байхгүй!” гэж хэлдэг. Чи хар даа, тэд одоо нөгөө туйл руугаа явж байна. Чи цахим орчноос мэдээлэл хайж болох ч үүнийг ялган танихын тулд хүний оюун ухаан, хүний сэтгэлгээний зөв арга замыг хэрхэн ашиглахыг, юуг нь ашиглаж, юуг нь хаях талаар хэрхэн зөв сонголт хийхийг мэддэг байх ёстой. Хэрвээ ямар нэг зүйл чамд ашиг тустай бол чи үүнийг ашиглаж болно; хэрвээ энэ нь чамд ашиг тусгүй, эсвэл тохиромжгүй бол чи үүнийг зөвлөмж, эсвэл нэг төрлийн ерөнхий мэдлэг гэж авч үзэж болно. Хүний сэтгэлгээтэй хүмүүс ийм маягаар хэрэгжүүлдэг. Хүний сэтгэлгээгүй хүмүүс баруун, эсвэл зүүн тийш хазайсан байдлаар хэрэгжүүлдэг–тэд нэг бол мэхлэгддэг, эсвэл бүх зүйлд огт итгэдэггүй. Тэд ийм хэрэг явдлыг анхааралтайгаар ялган таньж чаддаггүй. Ийм хүмүүс янз бүрийн мэдээлэлд хандах, эсвэл бодит амьдралын хэрэг явдлыг зохицуулахдаа тун гөжүүд, инээдтэй, будилуу, тэнэг харагддаг. Ийм тэнэг, зөв бурууг, эсвэл сайн мууг ялган таньж чаддаггүй хүмүүс–амьдралынхаа өдөр бүрийг хэрхэн өнгөрөөдөг вэ? Зүгээр л тэдний хэрхэн авирлаж байгааг харахад чиний санаа зовдог–тэд үнэн-бодит байдалд орж чадна гэж чи найдсан хэвээр байж чадах уу?

Нэгэн эмэгтэй нэг өөдгүй амьтантай гэрлээд: “Миний нөхөр надад маш их хайртай. Би жинхэнэ хайраа олсон, би дурласан” гэж бодож, маш жаргалтай байдаг. Гэвч бусад хүн нөхрийг нь хараад түүнийг бүр хүн биш, диавол болохыг нь хардаг бөгөөд тэр эмэгтэйг яаж ингэтлээ мансуурч, ингэж их баясаж чадаж байна аа л гэж гайхдаг. Тэд хүртэл түүний талаар сэтгэл түгшиж, түүнд өмнөөс нь санаа зовдог. Эцэст нь тэр эрэгтэйгээс хүүхэдтэй болсныхоо дараа тэрээр хаягдаж, түшиг тулгуургүй болж, амьдрал нь тэвчихийн аргагүй хэцүү болдог! Амьтнаас хойд дүр олсон хүмүүсийн хийсэн мунхаг зүйлсээс харвал ихэнхдээ Бурханы нигүүлслийн ачаар л тэд арайхийн амьдарч, оршин тогтнож чаддаг гэдэг нь тодорхой юм. Бурхан тэднийг амьд байлгахын тулд амьсгал өгч, оршин тогтнуулахын тулд хоол хүнс өгдөг. Тэнгэр дэх шувууд, жижиг амьтад, тэр ч байтугай газар дээрх шоргоолжнуудад хүртэл идэх хоол хүнс бий–тэгвэл хүмүүсийн хувьд энэ нь бүр ч илүү үнэн байх бус уу? Чи хүн болж хойд дүр олсон учраас Бурхан чамд оршин тогтнох арга хэрэгслийг өгдөг. Хэн нэгэн чамайг хангадаг, эсвэл чамд амьжиргаагаа залгуулах боломжийг олгодог тодорхой давуу тал байгаа. Энэ бол Бурханы нигүүлсэл юм. Бурхан чамайг өлсөж үхэхийг зөвшөөрдөггүй, харин чамд оршин тогтнох арга зам өгдөг, тиймээс чи өтөл нас хүртлээ, эцсээ хүртэл амьдарч чаддаг. Бурханы нигүүлсэлгүйгээр амьтнаас хойд дүр олсон хүмүүсийн төрөлх хэв чанар, хэвийн сэтгэлгээгүй байдал, мөн асуудал шийдвэрлэх өчүүхэн төдий ч чадваргүй байдлаар бол тэд өөрсдийнхөө амьжиргааг ч залгуулж чадахгүй байх байсан. Өөр нэг өнцгөөс харвал, амьтнаас хойд дүр олсон хүмүүс үнэндээ маш их ерөөгдсөн байдаг. Тэдний бүх талын чадвар, оюун ухааныг нь бодолцож үзвэл, тэдний хувьд энэ төвөгтэй, хорон муу ертөнцөд амьжиргаагаа залгуулах нь бараг боломжгүй байх байсан. Гэвч Бурхан бүх бүтээгдсэн зүйлд нигүүлсэл, өршөөл үзүүлдэг учраас чи амьтнаас, эсвэл хүнээс хойд дүр олсон эсэхээс үл хамааран, Бурханы нүдээр бол, хэрвээ чи бүтээгдсэн зүйл бөгөөд Тэр чамд амьсгал өгсөн бол Тэр чамайг амьдарч, оршин тогтноход чинь шаардлагатай зүйлээр хэвийн хангаж, амьдралыг чинь тэтгэж, үргэлжлүүлэн амьдрах боломж олгодог. Тиймээс хэрвээ чи: “Би гадагш гарч, мөнгө олохын төлөө зүтгэж, өөрийгөө хангаж байгаа болохоор сайн хооллож, эрүүл саруул байна–би ер нь л сайн байгаа биш үү? Та намайг мунхаг гэж дуудаж байгаа нь доромжилж байгаа хэрэг биш үү?” гэж хэлбэл чи эндүүрч байна. Чи мөнгө олж, өөрийгөө хангаж чадаж байгаа нь үнэхээр чиний өөрийн чадвараас болсон байх албагүй–үүний ерэн есөн хувь нь Бурханы нигүүлсэл юм. Бурхан чамд тодорхой эрч хүч өгч, улмаар хоол хүнснийхээ мөнгийг олохын төлөө хөдөлмөрлөх боломжийг чамд олгодог; Тэр чамд эрүүл биеийн хамт тодорхой давуу тал өгч, улмаар ажил хийж, мөнгө олж, гэр бүлээ тэжээж, оршин тогтнох боломжийг чамд олгодог. Чи эдгээр зүйлийг хийж чадаж байгаагийн үндэс нь юу вэ? Энэ бүхэн нь Бурхан чамд хүний хэвийн хөдөлмөр эрхлэх боломж олгодог хамгийн үндсэн төрөлх нөхцөл байдлыг өгч, эцсийн дүндээ өөрийгөө хангаж, амьжиргаагаа залгуулах боломж олгосонд үндэслэдэг. Товчхондоо, юу ч байсан, чи мунхаг, эсвэл будилуу байсан ч хамаагүй, яг одоо хүний гадаад дүр төрхтэй бүтээгдсэн зүйлийн хувьд чи өөрийн ялгамж чанар, үнэ цэнийг мэддэг байх ёстой. Түүнчлэн Бурхан чамд юу хайрласан, Бурхан чамайг юугаар хангасан, мөн Бурханы нигүүлсэл, өршөөлийг чи зөвөөр ойлгож ухамсарлах ёстой. Хэрвээ чи амьтнаас хойд дүр олсон хүмүүсийн хэд хэдэн онцлог шинжтэй тохирч, өөрийгөө энэ ангиллын хүмүүст гарцаагүй хамаарна гэж бодож байвал чи яах ёстой вэ? Үүнийг зохицуулахад амархан: Чиний гарал үүсэл ямар байх нь хамаагүй, чи төрөлхөөсөө хүний оюун ухаан, хүний сэтгэлгээтэй эсэхээс үл хамааран, чи одоо хүний ялгамж чанартай гэдэг нь баримт юм. Чи хүний ялгамж чанартай учраас хүний үүргийг биелүүлэх ёстой–чадах чинээгээрээ хийж, чадварынхаа хамгийн сайнаар, боломжийнхоо дээд хэмжээгээр хүний хийх ёстой зүйлийг гүйцэлдүүлж, сайн хийх ёстой. Зарим хүн: “Та амьтнаас хойд дүр олсон хүмүүс гажууд ойлгоц, хөшүүн байдал, будилуу, мунхаг байдлаар тодорхойлогддог гэж хэлсэн–энэ нь тэдэнд хүний оюун ухаан байхгүй гэсэн үг. Энэ хүмүүсийн дийлэнх олонх нь үнэнийг огт ойлгодоггүй–тэд яаж үүргээ сайн, зохистой гүйцэтгэж чадах юм бэ?” гэдэг. Хэрвээ чамд хатуу шаардлага тавихгүй бол чи үүнийг сайн, зохистой хийж чадна, учир нь эцсийн эцэст чи одоо хүний ялгамж чанартай; чи дуулгавартай байж, мушгин гуйвуулсан маргаан өрнүүлэхгүй л бол үүнд хүрч чадна. Хэрвээ чи энэ хоёр зүйлийг ч хийж чадахгүй бол чи үнэхээр аюулд орсон байна, чамайг чуулганаас цэвэрлэх ёстой болно гэж Би хэлнэ. Хэрвээ чи: “Би энэ хоёр зүйлийг хийж чадна. Би мушгин гуйвуулсан маргаан өрнүүлэхгүй бөгөөд зөв мэдэгдлийг хүлээн авна. Надад юу хий гэж хэлнэ, би түүнийг хийнэ; мөн үүнийг яаж хий гэж хэлнэ, би яг тэгж хийнэ” гэж хэлбэл–хэрвээ чи үнэхээр ингэж хэрэгжүүлж чадвал үүргээ сайн, зохистой гүйцэтгэж чадна. Зарим хүн: “Би үүргээ сайн, зохистой гүйцэтгэсэн бөгөөд үүнийгээ үнэн-зарчмын дагуу хийхийг бас хүсэж байна” гэдэг. Хэрвээ чамд үүргээ сайн, зохистой гүйцэтгэж чадах суурин дээр үнэн-зарчим руу тэмүүлэх санаа зорилго үнэхээр байгаа бол чи ямар ч түвшинд хүрч чадсан бай зүгээр–шаардлага тавихгүй. Чи зөрүүдлэхгүй, мушгин гуйвуулсан маргаан өрнүүлэхгүй, өөрийнхөө шалтаг шалтгааныг онцлоод байхгүй, будилуу байдлаар авирлахгүй, мөн мунхаг зүйл хийснээ хүлээн авахаас татгалзахгүй л бол энэ нь хангалттай. Үнэн-зарчмын дагуу үйлдэхийн тухайд чи чадах чинээгээрээ хийж болно; чи юу хийж чадна гэж бодож байна, зүгээр л түүнийгээ хий. Ийм төрлийн хүнд тавигдах шаардлага өндөр биш, учир нь үнэн-зарчимд хүрэх нь тэдэнд бага зэрэг хэцүү байдаг. Тиймээс тэдний төрөлх нөхцөл байдалд үндэслэн тэднээс үнэн-зарчмын дагуу үйлдэхийг хатуу шаарддаггүй. Яагаад тэднээс шаарддаггүй вэ? Учир нь тэд үүнийг хийх чадваргүй. Хэрвээ чи тэднээс үнэн-зарчмын дагуу үйлдэхийг шаардсаар байвал энэ нь загасыг хуурай газар амьдруулахаар хүчилж байгаатай адил байх болно. Жишээлбэл, зарим амьтныг авч үзье–хэрвээ чи тэднээс хооллох бүрдээ зөв хэмжээгээр идэж, хэтрүүлэн идэж ходоодоо сунгахгүй байхыг шаардвал тэд үүнийг хийж чадах уу? Тэд чадахгүй. Тэд бие махбодын хувьд цаашид идэж чадахгүй болтлоо нэг дор чадах чинээгээрээ иддэг. Амьтнаас хойд дүр олсон хүмүүс ч бас адилхан. Хэрвээ чи тэднээс үнэн-зарчмын дагуу үйлдэхийг шаардвал тэд үүнийг хийж чадахгүй. Тэгвэл энэ нь ийм хүмүүс хаягдсан гэсэн үг үү? Үгүй, тэд хаягдаагүй. Гэвч тэднийг хаяхгүй байна гэдэг нь тэднээс үнэн-зарчмыг ойлгож, ухамсарлахыг шаардаж байна гэсэн үг биш. Энэ нь зүгээр л тэдэнд зөв хандаж, тэднээр хийж чадах зүйлийг нь хийлгэнэ гэсэн үг. Энэ нь тэдний үүрэг гүйцэтгэх эрхийг хүчингүй болгож байгаа хэрэг биш, тэдний үнэнийг эрэлхийлэх эрхийг хүчингүй болгож байгаа ч хэрэг биш, бүр тэдний авралд хүрэх эрхийг хүчингүй болгож байгаа ч хэрэг биш. Энэ нь зөвхөн тэднээс үнэн-зарчмын дагуу хэрэгжүүлэхийг хатуу шаарддаггүй, бүх зүйлд үнэн-зарчимд хүрэхийг ч хатуу шаарддаггүй гэсэн үг юм. Өөрөөр хэлбэл, тэд чадах чинээгээрээ хийх ёстой. Тэд санаатайгаар үймээн дэгдээхийг оролдохгүй, мушгин гуйвуулсан маргаан өрнүүлэхгүй, эсвэл зарчмын эгзэгтэй хэрэг явдлууд тухайд увайгүйгээр буруу үйлдэл хийхгүй л бол энэ нь хангалттай. Ийм хүмүүст тавих шаардлага өндөр биш байдаг. Та нар ойлгож байна уу? (Тийм.)

Амьтнаас хойд дүр олсон хүмүүсийн хувьд, бид тэдний мөн чанарын зарим илрэлийн талаар нөхөрлөсөн. Мэдээж бидний нарийвчлан яриагүй зарим илрэл бий. Хэрвээ бид тэдгээрийн талаар илүү тодорхой ярих юм бол зарим хүн тэвчиж чадахгүй байж магадгүй тул зарим зүйлийг хэлэлгүй үлдээж, илүү ерөнхий байдлаар ярьсан юм. Чи юунаас хойд дүр олсон байх нь хамаагүй, эцсийн дүндээ чи одоо хүний ялгамж чанартай. Чи хүний ялгамж чанартай учраас өөрийнхөө дүр төрх, нэр төрд санаа тавьдаг, тиймээс бид нэр төрийг чинь бодолцож, энэ тал дээр хэтэрхий нарийн ярихгүй. Бидний аль хэдийн хэлэлцсэн зүйлс үндсэндээ байдлыг харуулж байгаа тул өөрийгөө үүнтэй харьцуулаад үз. Чиний илрэл амьтнаас хойд дүр олсон хүмүүсийнхтэй таарч байна гэж бодъё, тэгээд чи ийм ялгамж чанартай болохоор нэг талаар үнэ цэн чинь буурч, нөгөө талаар ёс жудаг чинь гутаагдаж, нэр төрд чинь халдсан мэт санагдан, зүрх сэтгэлдээ нэлээд шаналж байна. Чи Бурхантай харилцах харилцаагаа хэрхэн зохицуулахаа мэдэхгүй, байр суурь чинь гэнэт унаж, бусдаас дор орсон мэт санагдан, өөрт чинь эрхэм зүйл байгаа мэт цаашид санагдахаа больж, зан араншин чинь эрхэмсэг, эсвэл чи хүндэтгүүштэй үнэ цэнтэй гэж цаашид санагдахаа больж, зүрх сэтгэлд чинь ямар ч найдвар, түшиг тулгуургүй мэт, ирээдүйн хүрэх газар чинь тодорхойгүй мэт гэнэт санагдана. Эдгээр нь сайн илрэл байх уу? (Үгүй.) Тэгвэл чи засах ёстой биш гэж үү? (Тийм.) Эдгээр илрэл, ийм ойлгоц нь сайн биш учраас яах ёстой вэ? Бид ийм хүмүүсийн сэтгэлийг нь жаахан ч гэсэн тайтгаруулахын тулд гарц олох хэрэгтэй. Энэ нь тэднийг аргадах, эсвэл тэнэгтүүлэх тухай биш–энэ нь тэднийг уг хэрэг явдалд зөв хандаж, үнэн-зарчмын дагуу хэрэгжүүлэхийг хичээхэд нь боломж олгох тухай юм. Тэгвэл тэд яах ёстой вэ? Амьтнаас хойд дүр олсон хүмүүс энэ хэрэг явдлыг хэрхэн ойлгож ухамсарлах ёстой вэ? Юун түрүүнд, Бурханы өнцгөөс харвал, хүн юунаас хойд дүр олсон байх нь хамаагүй, үүнийг Бурхан тогтоодог–хүмүүс үүнд ямар ч эрх мэдэлгүй. Чамайг энэ хүмүүсийн нэг гэж бодъё. Хэрвээ чамаас сонголт хийхийг хүсвэл чи амьтан болж хойд дүр олж төрөхийг сонгох уу, эсвэл хүн болж хойд дүр олж төрөхийг сонгох уу? (Хүн болж хойд дүр олж төрөхийг.) Чи яагаад үүнийг сонгох байсан бэ? (Учир нь бид хүн болж хойд дүр олсон тохиолдолд л Бурханы хэлдгийг сонсож, Түүний үгийг ойлгох боломжтой болно.) Харин чи амьтан болж хойд дүр олсон бол яах вэ? (Бидэнд Бурханы үгийг сонсох ямар ч боломж байхгүй байх байсан.) Энэ нь чамд Бурханы дуу хоолойг сонсох боломж хэзээ ч гарахгүй байх байсан гэсэн үг. Тиймээс, амьтан байснаас хүн болж хойд дүр олох нь сайн зүйл гэдгийг чи мэдэж байгаа учраас Бурханд бүр ч их талархах ёстой–чи Түүнд гомдоллох ёсгүй. Чамд хүн байх боломж–түүнчлэн өөрөөр хэлбэл мянган жилд ганц олдох боломж олгосонд нь чи Бурханд талархах ёстой. Эцсийн эцэст Бурхан хүмүүсийг аврахын тулд бие махбодтой болсон бөгөөд ихэнх хүн авралын энэ нигүүлслийг хүртээгүй байхад чи хүртсэн–чи Бурханы дуу хоолойг сонсож, Бурхан үнэнийг илэрхийлэхийг сонсох аз завшаантай байсан. Энэ бол чиний ерөөл юм. Энэ бол бүтээгдсэн зүйлийн хувьд чи хэд хэдэн амьдрал, эсвэл олон эрин үеийн туршид гуйгаад ч олж авч чадахгүй байсан зүйл юм. Бурхан яг энэ эрин үед чамайг сонгож, хүн болж хойд дүр олох, Бурханы гэрт амьдрах, хүн төрөлхтөнтэй хамт бүтээгдсэн зүйлийн үүргийг гүйцэтгэх боломжийг чамд олгож, чиний ялгамж чанарыг амьтныхаас хүн төрөлхтний гишүүнийх болгон өөрчилж, хүний үүргийг гүйцэтгэх боломжийг чамд олгосон. Энэ ямар агуу нэр төр, давуу эрх вэ! Энэ бол олон бүтээгдсэн зүйл зөвхөн хүсэж л чадахаас хэзээ ч олж авч чадахгүй зүйл юм–гэтэл чи үүнийг олж авсан бөгөөд өнөөдөр эдэлж байна. Энэ болнь үнэхээр ховор боломж; ямар ч бүтээгдсэн зүйлийн хувьд энэ нь мянган жилд ганц олдох боломж юм. Тиймээс, чи сэтгэлээр унаж, гомдоллож, гонсойж, эсвэл байр суурь чинь бусдаас дор гэж бодож болохгүйгээр барахгүй, харин ч эсрэгээрээ өөрийгөө үнэхээр азтай гэж бодох ёстой. Чи Бурханд талархах ёстой–чамд өгсөн боломжийнх нь төлөө Бурханд талархаж, чамайг өргөмжилснийх нь төлөө, маш агуу зүйл хийснийх нь төлөө Түүнд талархах ёстой: Түүний хийсэн зүйл бол үнэхээр бүтээгдсэн зүйлсэд үзүүлсэн нигүүлсэл, өршөөл юм. Бурханы энэ нигүүлслийг хүлээн авсныхаа дараа чи ялгамж чанар болон зэрэглэлийг чинь өөрчилсөнд нь Түүнд талархах ёстой. Гэхдээ чи зүгээр л Түүнд талархаад үүнийгээ орхиж болохгүй–Түүнд талархахаас гадна чи энэ боломжийг хэрхэн ашиглах талаар бас бодох хэрэгтэй. Чиний анхдагч ялгамж чанар юу байсан нь хамаагүй, одоо чи хүний хувиар үүргээ гүйцэтгэж чадаж байгаа нь бүтээгдсэн зүйлийн хувьд ялгамж чанараа өөрчлөх, зэрэглэлээ өөрчлөх сайхан боломж юм. Тэгвэл чи энэ өөрчлөлтийг хэрхэн хийх вэ? Эхний гол зүйл бол үүргээ сайн гүйцэтгэх. Хэрвээ төрөлх нөхцөл байдлын чинь янз бүрийн хязгаарлагдмал байдлаас шалтгаалан чи зөвхөн хөдөлмөрлөх, биеийн хүчний ажил хийх, бохир, зүдэргээтэй ажил хийх чадвартай бөгөөд чиний ялгамж чанар, үнэ цэнд үндэслэн чиний гүйцэтгэдэг үүрэг хэзээд энэ хүрээнд л үлдэж, хөнгөрөх юм уу сайжрах боломжгүй бол чи яах ёстой вэ? Чи ямар зарчмыг баримтлах ёстой вэ? Бид ямар илрэлийг харж байх нь хамаагүй, энэ нь чиний оюун ухаан, зан араншин, эсвэл төрөлх нөхцөл байдал байх эсэхээс үл хамааран хүмүүсийн дунд чиний үнэ цэн үргэлж ийм байх бол–чи үргэлж үнэ цэнгүй, мунхаг, будилуу, хөшүүн, гажууд ойлгоцтой маанаг хүн байх бөгөөд чиний үнэ цэн хэзээ ч өсөхгүй бол чи үүрэгтээ хэрхэн хандах ёстой вэ? Энэ нь туйлын чухал юм. Чиний үнэ цэн хэзээ ч өсөхгүй, хүмүүсийн дунд чи хэзээ ч ямар ч нэр төргүй байна гэж бодъё. Бурханы нүдээр чи үүрд байрандаа тогтсон–чи зүгээр л ийм юм. Чиний зэрэглэл өнгөн дээрээ харагдахуйц илэрхий онцлог шинжтэй байж болох бөгөөд чи хэзээ ч амьтнаас жинхэнэ хүн болж өөрчлөгдөхгүй. Чи үнэнийг ойлгож чадахгүй, чамд хүний оюун ухаан ч байхгүй учраас чамд аврал хүртэх ямар ч найдвар байхгүй. Чи үзэгдлийн үнэнийг ойлгодоггүй, Бурханы гэрт сайн мэдээ хэрхэн номлохыг мэддэггүй, мэргэжлийн ур чадвар шаардсан ямар ч үүрэгт чи тэнцдэггүй, шалгуур хангадаггүй–чи үргэлж бохир, зүдэргээтэй ажил хийхэд гацаж, нөхцөл байдлаа өөрчлөх ямар ч арга замгүй байх болно. Чамайг ийм байна гэж бодъё, чи яах вэ? Чи Бурханд итгэхээ болих уу? Чи өөрийгөө хөсөр хаях уу? Зарим хүн бүр амиа хорлох уу? Тэд: “Би цаашид амьдармааргүй байна. Тэртэй тэргүй надад гарц алга–ингэж амьдрахын хэрэг юу байна?” гэж хэлэх үү? Чи хэчнээн их хүчин чармайлт гаргаж, хэчнээн хичээнгүй байж, хэчнээн их чармайж, эсвэл хэчнээн их төлөөс төлсөн ч үнэ цэн чинь хэзээ ч өөрчлөгдөхгүй, Бурханы гэрт чи зөвхөн хөдөлмөрлөж, хөлсөө урсгадаг, хүн бүрийн дорд үздэг, нэр төргүй, дорд хүн л байх юм бол үүрэгтээ, Бурханы даалгаварт, Бүтээгчийн янз бүрийн шаардлагад хэрхэн хандах тухайд чи хэрэгжүүлэлтийн ямар арга замыг сонгох ёстой вэ? Энэ бол хамгийн чухал зүйл юм. Зарчмын хувьд болон онолын хувьд чиний үнэ цэн, ялгамж чанар тогтсон боловч үнэн хэрэгтээ, яг одоо хүмүүсийн дунд болон Бурханы нүдээр чиний жинхэнэ ялгамж чанар бол хүний ялгамж чанар юм. Яагаад Би үүнийг хүнийх гэж хэлж байна вэ? Яагаад гэвэл, чиний гүйцэтгэж чадах үүрэг, чиний өдөр тутмын илрэл, төрөлх нөхцөл байдлын чинь янз бүрийн зөн совингийн чадвар чинь хүний хувьд хэвийн байдаг зүйлийн үндсэн хүрээнд багтдаг–чи хүн байх эдгээр үндсэн нөхцөлийг эзэмшдэг. Зөвхөн энэ тал дээр чи үүрэгтээ хэрхэн хандах ёстой вэ? Амьтад үнэн-зарчмыг ойлгодоггүй, үүргээ хэрхэн сайн гүйцэтгэх, үүрэгтээ хэрхэн тууштай байх, эсвэл үүргээ хэрхэн бүхнээ зориулан гүйцэтгэж, эцсийг нь хүртэл үйлчлэл үзүүлэхдээ тууштай байхыг мэддэггүй–амьтад эдгээр зүйлийг ойлгодоггүй. Гэвч одоо хүний хувьд чи ойлгож, мэдэж байгаа учраас эдгээр зүйлд хүрэх ёстой. Чи эдгээр зүйлд хүрэх чадвартай учраас Бурхан энэ зарчимд үндэслэн чамд шаардлага тавина. Гэсэн хэдий ч, хэрвээ чи ялгамж чанартаа сэтгэл хангалуун бус байж, Бурханыг шударга бус гэж бодсоноосоо болоод урам хугарч, Түүнд гомдоллон, амьдрал чинь гутамшигтай, нэр төргүй мэт санагдаад, улмаар үүргээ гүйцэтгэхээ больж, хийж чадах зүйлээ ч хийхээс татгалзвал–чи туйлын тэрслүү байна. Бурханы нүдээр чи бүтээгдсэн зүйлийн хувьд стандартад нийцэхгүй байна; чи замаасаа хазайсан байна. Тэгвэл чи яах ёстой вэ? Үнэ цэн чинь эрхэм, эсвэл дорд байх нь хамаагүй, чи юунаас ирсэн, эсвэл төрөлх нөхцөл байдалд чинь ямар асуудал байгаа нь хамаагүй, товчхондоо чи юу хийж чадахаар байна, түүнийгээ хийхийн тулд чадах бүхнээ хий, сайн хийхийн тулд чадах бүхнээ хий. Хэдийгээр чи чадах бүхнээ хийсэн ч үнэн-зарчмаас дутсан хэвээр байвал Бурханд бүх төрлийн хүмүүсээс шаарддаг хамгийн доод стандарт бий: Чи бүхнээ зориулж, чин сэтгэлээ харуулж, үнэнч байдлаа үзүүлж байгаа цагт чи стандартад нийцнэ. Бурхан хүн бүрээс зуун хувьд хүрэхийг шаарддаггүй–жаран хувь байхад хангалттай. Бурхан юу хүсдэг вэ? Бурханы хүсдэг зүйл бол хандлага юм–хэрвээ чиний хандлага бүтээгдсэн зүйлийн үүргийг гүйцэтгэх, хийх ёстой, хүрэх ёстой зүйлээ сайн хийж, харамсах зүйлгүй үлдэхийг хүсэх явдал мөн бол энэ хандлагыг Бурхан хүлээн авдаг. Бурхан энэ хандлагыг сайшаах бөгөөд энэ нь замын төгсгөл хүртэл чинь чамайг хамгаалах болно. Зарим хүн: “Намайг замын төгсгөлд хүрэх үед юу болох вэ?” гэж асуудаг. Би одоо чамд хэлэхгүй–дараа хэлнэ. Замын төгсгөлд хүрэх үедээ чи мэдэх болно. Товчхондоо, одоо хамгийн чухал зүйл бол чиний энэ хэрэгт хэрхэн хандах, Бурханы чамд өгсөн үүрэгт хэрхэн хандах, Бурханы чамд өгсөн үүргийг чи хэрхэн биелүүлэх юм. Энэ үүрэг юу ч байсан, Бурханы гэрээс чамд даалгасан зүйл л бол чи үүнийг хийхийн тулд бүхнээ зориулах ёстой. Өөрийнхөө асуудлыг танин мэдэх үедээ чи мушгин гуйвуулсан маргаан өрнүүлэхгүй байх, Бурханд халдсан зүйл хийхгүй байх, Бурханд халдсан үг хэлэхгүй байхын тулд чадах бүхнээ хийх ёстой; оронд нь чи хүмүүст болон Бурханы гэрт ашиг тустай зүйл хийж, хүмүүст болон Бурханы гэрт ашиг тустай үг хэлэх ёстой. Та нарын зарим нь: “Яг одоо би үүнийг хийх чадваргүй хэвээр байна” гэж хэлдэг. Тэгвэл яарах хэрэггүй–тэвчээргүй бүү бай. Хэрвээ чи өнөөдөр хийж чадахгүй бол маргааш хий. Хэрвээ чи энэ жил хийж чадахгүй бол дараажил хийхийг хичээ. Зүгээр яарах хэрэггүй. Гэхдээ хүмүүсийн төгсгөлийг зарлах үед чи үүнд хүрээгүй хэвээр байвал үр дагаврыг нь өөрөө л үүрэх ёстой болно. Чиний зан авирын төлөөсийг хэн ч төлөхгүй. Ойлгож байна уу? (Тийм.) Энэ хэргийг шийдвэрлэхэд амархан байх ёстой–энэ бүхэн хүний ухаалаг байдал, эдгээр үгийг ойлгож чадах эсэхээс нь хамаарна. Хэрвээ чи эдгээрийг ойлгож чадвал эдгээр зүйлийг шийдвэрлэхэд нэлээд амархан байх болно. Хэдийгээр цөөн хэдэн хүн үүнийг жаахан хэцүү гэж хэлдэг ч энэ чиглэлд хичээж байгаа цагт тэд эцсийн дүндээ ямар нэг үр дүнд хүрнэ. Хэрвээ чи энэ замаар явахгүй бол амьд үлдэж чадаж магадгүй ч эцэст нь чамайг ямар төгсгөл хүлээж байх вэ гэдгийг хэлэхэд хэцүү; хэн ч үүнд баталгаа өгч чадахгүй, хэн ч чамд энэ талаар ямар чамлалт өгөхгүй.

Өнөөдрийн сэдвийг сонсоод та нарт ямар санагдаж байна вэ? Та нар сэтгэл санааны хувьд нэлээд хямарч байгаа байх, тийм үү? Энэ бол Бурханд итгэж эхэлснээсээ хойш хүмүүсийн нүүр тулахыг хамгийн бага хүсдэг сэдвүүдийн нэг мөн биз дээ? Энэ нь үйлчлэл үзүүлэгч байх тухай сэдвээс ч илүү сэтгэл түгшээсэн, хүлээн авахад хэцүү байдаг биш үү? Хүлээн авахад хэцүү байдаг уу? Үнэндээ та нар хүлээн зөвшөөрч чаддаг биз дээ? (Тийм.) Хэрвээ хүмүүс Бурханы ялгамж чанарт итгэлтэй байж, өөрсдийн байрыг олсон бол эдгээр үг болон иймэрхүү асуудал хүмүүст тийм хэцүү байх ёсгүй–цөөн хэдэн хүнд л үүнтэй холбоотой бага зэрэг бэрхшээл тулгарч магадгүй. Харин ихэнх хүн үүнийг сонссоныхоо дараа өөрсдийн үнэ цэн, ялгамж чанарыг үнэндээ юу болохыг нь үргэлжлүүлэн ухаж төнхөх магадлал багатай. Хэдийгээр тэд амьтнаас хойд дүр олсон хүмүүсийн зарим илрэлтэй үнэхээр таарч байсан ч үүнд зөв хандаж чадах бөгөөд хэсэг хугацааны дараа тэдэнд зүгээр санагдах болно, тийм үү? (Тийм.) Тиймээс, өнөөдөр бид энд хүрээд нөхөрлөлөө өндөрлөе. Баяртай!

Үнэнийг хэрхэн эрэлхийлэх вэ (13)

Гарал үүсэлд нь үндэслэсэн хүмүүсийн гурван ангилал

Амьтнаас хойд дүр олсон хүмүүсийн онцлог шинж

Бидний өнгөрсөн удаа нөхөрлөсөн сэдэв бол хүмүүсийг хэрхэн ялган таньж, авч үзэх тухай байсан. Иймэрхүү сэдэв хүмүүсийн сонирхлыг татдаг гэж хэлж болох ч энэ сэдэв нь арай онцгой бөгөөд хүмүүсийн ирээдүй, хувь заяаны чухал асуудалтай холбогддог тул сонсогчдод үнэний бусад талыг сонсоход төрдгөөс өөр мэдрэмж төрүүлдэг. Зарим хүний хувьд эдгээр мэдрэмж нь тийм ч таатай биш байдаг. Энэ сэдвийг сонссоны дараа зарим хүний дотор нэлээд их үймэрч магадгүй, хөшүүн хүмүүсийн дотор ч гэсэн бага зэрэг үймэрч магадгүй. Тийм үү? (Тийм.) Хүмүүс ямар ч хариу үйлдэл үзүүлсэн бай, ямартай ч эдгээр сэдвийг нөхөрлөсний дараа Бурханы сонгосон хүмүүст хүмүүсийг ялган таньж, янз бүрийн хэрэг явдлыг нэвт харахад нь тодорхой хэмжээний тусламж болж, тэднийг тодорхой хэмжээний ойлголттой, ялган таних чадвартай болгодог. Тийм үү? (Тийм.) Өнгөрсөн удаа бид амьтнаас хойд дүр олсон хүмүүсийн зарим илрэл, онцлог шинжийн талаар нөхөрлөсөн. Тэгвэл ийм төрлийн хүмүүсийн гол онцлог шинж юу вэ? (Өнгөрсөн удаа бид амьтнаас хойд дүр олсон хүмүүс дөрвөн онцлог шинжтэй гэж нөхөрлөсөн: Нэгдүгээрт, тэд гажууд ойлгоцтой; хоёрдугаарт, тэд тун хөшүүн; гуравдугаарт, тэд тун будилуу; дөрөвдүгээрт, тэд тун мунхаг.) Энэ дөрвөн шинж чанар бол амьтнаас хойд дүр олсон хүмүүсийн мөн чанарын онцлог шинж юм. Тэгвэл та нар ийм төрлийн хүмүүсийн мөн чанарын илрэл нь яг юу болохыг олж мэдсэн үү? Өөрөөр хэлбэл, тэдний гадаад байдал буюу үг яриа, биеэ авч явах байдал болон хүн чанарынх нь янз бүрийн илрэлээс дүгнэхэд тэдэнд энэ дөрвөн онцлог шинжтэй холбоотой ямар илрэл байдаг вэ? Жишээлбэл, тэд үнэнд хэрхэн ханддаг болон хүн чанарынх нь мөс чанар, эрүүл ухааны онцлог шинж юу вэ? Мэдээж эдгээр шинж чанар нь үндсэндээ гажууд ойлгоц, хөшүүн, будилуу, мунхаг гэх дөрвөн онцлог шинжэд багтдаг, тийм биз дээ? (Тийм.) Одоо та нар бодит амьдрал дээр харж, таарч болох зарим илрэлд үндэслэн энэ дөрвөн онцлог шинжийг илүү дэлгэрэнгүй тайлбарла. Та нар өөр ямар илрэлүүдийг мэдэх вэ? Жишээ нь, амьтнаас хойд дүр олсон хүмүүс маш хөшүүн байдаг. Хэрвээ чи зүгээр л зүйрлэсэн жишээ татан асуудлыг нь хэлж өгвөл, энэ асуудлынх нь талаар хэд хэдэн удаа хэлсэн ч тэд ойлгохгүй л байх болно. Тиймээс чи “Би чиний талаар ярьж байна” гэж ил тод хэлж байж л тэд өөрсдийнх нь тухай гэдгийг ухаарна. Эс бөгөөс, тэд үүнийг өөр хүний асуудал, өөрсдөд нь хамаагүй гэж таамаглаж, өөрсдийгөө зүгээр сайн байгаа гэж боддог. Энэ чинь хөшүүн байдал биш гэж үү? (Мөн.) Тэднийг бага ч гэсэн хариу үйлдэл үзүүлтэл нь чи яг нүүрэн дээр нь ил цагаан хэлэх ёстой болдог. Тэгвэл тэд үнэнийг ухамсарлаж чадах уу? (Үгүй.) Яагаад тэд үнэнийг ухамсарлаж чаддаггүй вэ? (Учир нь тэдний хариу үйлдэл удаан бөгөөд Бурханы үгийн утгыг ойлгож чаддаггүй. Бусад хүн асуудлыг нь хэлж өгөх үед тэд ердөө хоосон сургаал юм уу дүрэм журмыг л барьж авдаг; тэд үүнийг эерэг талаас нь ухамсарлаж чаддаггүй бөгөөд тиймээс тэдний хувьд эерэг оролттой байх боломжгүй.) Энэ бол ухамсарлах чадваргүй байх явдал юм. Хөшүүн байдлын тухайд гэвэл, хэн нэгэн ямар нэг байдлыг хэлж өгөхөд энэ нь өөрсөдтэй нь ямар хамаатай болох, өөрсдөд нь үнэхээр ийм байдал байгаа эсэх, мөн өөрсдөд нь үнэхээр тийм асуудал байгаа эсэхийг тэд ердөө ухаарч чаддаггүй—тэд эдгээр зүйлийг ухаарч чаддаггүй, нөгөө хүнийхээ юу хэлж байгааг ч ойлгодоггүй. Хэдийгээр чи тэдэнд аль өдөр ямар зүйл хийсэн, ямар үг хэлсэн, эсвэл ямар илрэл гаргасныг нь тодорхой хэлж өгөөд, тэд чамайг өөрсдийнх нь тухай ярьж байгааг мэдсэн ч гэсэн тэдний барьж авдаг зүйл нь зүгээр л нэг хэрэг явдал, нэг үг, эсвэл нэг өгүүлбэр байдаг бөгөөд тэд үүнийгээ тодорхойгүй, өнгөц байдлаар тогтоодог. Тогтоосныхоо дараа тэд зүгээр л нэг дүрэм журамд баригддаг: тэр үгсийг бүү хэл, тэр зүйлсийг бүү хий; эдгээр зүйлийг хий, тэгж авирла. Тэд энэ дүрэм журамтай насан туршдаа зууралдаж, хэний ч нөхөрлөлийг хүлээж авахаас татгалзаж чаддаг бөгөөд хэчнээн хүчлээд ч тэднийг түүнээс нь салгаж чадахгүй. Нөхцөл байдал өрнөхийн хэрээр цаг хугацаа, газар зүйн орчин, хүмүүс, үйл явдал, зүйлс гэх мэт өөрчлөлтөөс шалтгаалан өмнөх шигээ авирлах нь цаашид бүтэхгүй, зарчим нь үнэндээ өөрчлөгдөөгүй ч гэсэн арга барил юм уу стратегиэ өөрчлөх хэрэгтэй гэж чи тэдэнд хэлдэг боловч тэд үүнийг ухамсарлаж чаддаггүй. Тэд: “Би олон жилийн турш ингэж хэрэгжүүлж ирсэн, надад зүгээр санагддаг. Би олон жилийн өмнө удирдагч, ажилчдын нөхөрлөсөн зүйлд үндэслэн хэрэгжүүлж ирсэн. Би яагаад хэрэгжүүлдэг аргаа өөрчлөх ёстой юм бэ?” гэж хэлдэг. Тэдэнд бүр үндэслэл хүртэл байдаг ч үнэн хэрэгтээ тэд өөрсдөө ч мэдэж, ухааралгүйгээр олон жилийн турш ердөө дүрэм журамтай л зууралдсаар ирсэн байдаг.

Гажууд ойлгоцтой байх онцлог шинжийн тухайд гэвэл, амьтнаас хойд дүр олсон ихэнх хүн гажууд ойлгоцын илрэл харуулдаг. Тэдний сэтгэхүйн хэв маяг хэвийн хүмүүсийнхээс өөр байдаг. Тэдний үзэл санаа маш этгээд, хачин, заримдаа бүр гайхмаар гэнэтийн байдаг—чи тэднийг яагаад тэгж боддогийг ердөө төсөөлж чадахгүй бөгөөд энэ хорвоо дээр хэн нэгэн асуудлыг ийм хачин байдлаар авч үзнэ гэж чи хэзээ ч төсөөлж байгаагүй. Тэдний үзэл санаа чамайг мэл гайхуулж орхидог. Учир нь хэвийн сэтгэхүйтэй хүмүүс ерөнхийдөө сэтгэхүйн хэвийн хэв маягийн дагуу асуудлыг авч үздэг бол амьтнаас хойд дүр олсон хүмүүсийн сэтгэхүйн хэв маяг маш этгээд байдаг. Тэд байнга хачин, жигтэй мэдэгдэл хийдэг бөгөөд хэвийн сэтгэхүйтэй хүн тэднийг сонсох үедээ цочирдоно. Хэрвээ чи тэдний сэтгэхүйн хэв маягийг дагаж асуудлыг авч үзэхийг оролдвол энэ нь маш хачин бөгөөд мухардалд оруулдаг болохыг олж мэднэ. Тэд ийм сэтгэхүйн хэв маягтай байдаг учраас бодит амьдрал дээр—үүргээ гүйцэтгэж, бусадтай харилцаж, эсвэл тодорхой нөхцөл байдал, хүмүүс, үйл явдал, зүйлстэй нүүр тулж байгаа эсэх нь хамаагүй—үзэл санаа нь үргэлж маш хачин байдаг бөгөөд тэд ихэнх хүнтэй нийцтэй байж чаддаггүй. Тэд хүний ертөнцөд амьдардаг амьд амьтад шиг санагддаггүй, харин өөр ертөнцөд амьдарч байгаа мэт байдаг. Тэд яагаад тэгж боддог, эсвэл яагаад ийм санаа бодол гаргаж ирдгийг чи хэзээ ч ойлгож чадахгүй. Тэдний асуудлыг авч үздэг арга зам нь ихэвчлэн хэвийн хүн чанарын сэтгэхүйн цар хүрээнээс давж, хэвийн сэтгэхүйн зөв замаас хазайдаг. Эцсийн үр дүн нь гэвэл, хүн бүрд тэдний арга барил, байр суурь, асуудлыг авч үзэх зарчим нь маш хачин санагддаг. Хэрвээ хүн бүр ямар нэг асуудлыг авч үзэх юм уу нөхөрлөх үед ийм хүн байлцвал, мөн тэнд байгаа ихэнх хүн ялган таних чадваргүй, өөрийн гэсэн үзэл бодолгүй, эсвэл үнэн-зарчмыг ойлгодоггүй бол тэр хүний гажууд санаа бодол, үзэл баримтлалын аль нэгээс болж тэдний бодлын урсгал зогсонги байдалд орох, эсвэл хэвийн хэлэлцүүлэг нь үймж, тасалдах тохиолдол байнга гарна. Тэгээд эцсийн үр дүн нь юу байдаг вэ? Нааш цааш болсны эцэст хүмүүс, тэр хүний дэвшүүлсэн үзэл бодол нь зөв замаас хазайсан, бодитой ч биш, практик ч биш, түүнчлэн туйлын этгээд, асуудлыг авч үзэх арга барил нь бүр туйлын хачин болохыг олж мэддэг. Хэвийн хүмүүс хууч хөөрч, ярилцах үед яриа улам идэвхжиж, хүн бүр тухайн асуудлыг илүү тодорхой ойлгож, ярилцах тусам сэдэв улам бүр урагшилдаг. Гэтэл энэ хүн хэрвээ үг хэлбэл яриа сэдвээсээ хазайдаг. Бусад хүн хэлэх үггүй болж, бүгдэд нь энэ хүний үг хэтэрхий хачин гэж санагдаж, хариу хэлж чаддаггүй. Ийнхүү хэлэлцүүлгийн сэдэв тасалддаг. Хэдийгээр ийм төрлийн хүн “өвөрмөц” санаа бодол, үзэл баримтлалтай байдаг ч тэдгээр нь хэвийн сэтгэхүйтэй хүмүүсийн дэвшүүлсэн үзэл бодлоос байнга өөр байдаг. Тэдний санаа бодол, үзэл баримтлал нь хэвийн хүн чанарт байх ёстой зүйл биш бөгөөд хэвийн хүн чанарын сэтгэхүйн цар хүрээнд багтдаггүй тул тэдний хэлдэг зүйл бусад хүнд хачин эсвэл бүр төсөөлшгүй сонсогддог, тэдний шийдэл, арга зам нь хүмүүст ямар ч тус болдоггүйгээр барахгүй, саад тотгор, үймээн дэгдээх, бусниулах, сүйтгэх уг чанартай байдаг. Тэд чимээгүй байвал зүгээр бөгөөд хүн бүрийн бодлын урсгал тодорхой хэмжээнд тодорхой хэвээр байдаг, гэвч тэднийг яриа тасалж, үзэл бодлоо илэрхийлэх юм уу санал дэвшүүлмэгц хүн бүр үүнийг сонсоод үймэрч, саатдаг бөгөөд хэлэлцэж буй сэдвийн хувьд гажилт үүсэж, сайн үр дүнд хүрэхэд хэцүү болдог. Харин жинхэнэ сайн хэв чанартай хүн асуудлын голыг олж чаддаг бөгөөд амин чухал цэгийг нь барьж авч, асуудлыг шийдвэрлэх зөв замыг хуваалцаж чаддаг. Хамгийн наад зах нь, тэд бусад хүний бодлын урсгал дээр үндэслэсэн утга учиртай, үнэ цэнтэй санал дэвшүүлж чаддаг. Хэрвээ тэд санал дэвшүүлээд, хүн бүрд тэр нь тохиромжтой санагдаж, хүлээж авах хүсэлтэй байвал энэ нь сайн хэв чанартай энэ хүний дэвшүүлсэн санал амин чухал цэгийг оносон гэсэн үг, учир нь энэ хүн аливааг нэвт харж чаддаг. Хэрвээ тэд дуугарахгүй бол хүн бүр гурван өдөр хэлэлцээд ч дүгнэлтэд хүрч чадахгүй байж магадгүй. Харж байна уу, энэ хоёр төрлийн хүн хоёулаа бусдаас өөр, өвөрмөц үзэл бодолтой байдаг ч сайн хэв чанартай хүний дэвшүүлсэн үзэл бодол нь асуудлын мөн чанарыг нэвт харахад бусдад тусалж, төөрөлдсөн үедээ хэрэгжүүлэлтийн зөв чиглэл, замыг олоход нь хүмүүст дэм болдог. Гажууд ойлгоцтой хүн өөр байдаг. Түүний үзэл бодол, сэтгэхүйн гажууд хэв маяг нь хүмүүс хэрэг явдлыг хэлэлцэх юм уу хэвийн яриа өрнүүлэх үед ихэвчлэн бусниулах, үймүүлэх нөлөө үзүүлдэг. Тиймээс, хэрвээ амьтнаас хойд дүр олсон гажууд ойлгоцтой хүн ямар нэг чуулганд юм уу ажлын аль нэг талд оролцвол тэр үймээн, саад тотгор авчрах магадлалтай бөгөөд хүн бүр түүнээс залхаж гүйцээд, дотроо: “Түүнийг зүгээр хурдхан шиг явуулаач—тэр дэндүү ядаргаатай юм! Тэр өдөр бүр хамаагүй дэмий зүйл чалчдаг хэрнээ өөрийгөө маш гүн гүнзгий гэж үздэг, гэвч үнэн хэрэгтээ түүний хэлдэг зүйл бүгд төөрөгдөл байдаг” гэж бодно. Эхэндээ зарим хүн түүнийг шүтэж магадгүй ч цаг хугацаа өнгөрөхийн хэрээр түүнийг нэвт харж, “Энэ хүнд ямар ч гүн гүнзгий ойлголт алга. Тэр зүгээр л өдөржин ухаантай хүний дүр эсгэж, хиймлээр аяглаж байна. Үнэн хэрэгтээ түүний дэвшүүлсэн үзэл бодол, санаа нь туйлын утгагүй бөгөөд зохицуулах ёстой асуудалтай зүгээр л ямар ч хамаагүй” гэж хэлнэ. Хүмүүс түүнийг бухимдмаар гэж үзэж эхлэх бөгөөд түүнийг зэвүүцнэ. Тиймээс, хэрвээ ийм төрлийн хүн өндөр түвшний техникийн юм уу мэргэжлийн ажил хариуцдаг, эсвэл үүргээ гүйцэтгэхдээ ямар нэгэн чухал ажил хариуцаж авбал тэрээр бусдын уур уцаарыг амархан хүргэнэ, учир нь түүний дэвшүүлсэн үзэл бодол, шаардлага хүмүүст үргэлж эргэлзээ төрүүлж, хэрхэн зохистой авирлахаа мэдэхгүй болгодог. Хэрвээ тэр зүгээр л жирийн дагагч бөгөөд ердөө заавар, тушаалыг дагадаг бол хийдэг зүйлд нь байнга ямар нэг гажилт гарна. Удирдагч, ажилчид болон эргэн тойрны хүмүүс нь түүнийг байнга хянан дагаж, хяналт тавих шаардлагатай болно. Түүнээс хараагаа салгамагц л тэр алдаа гаргах бөгөөд бусад нь түүний алдааг засаж залруулах, тарьсан балгийг нь цэвэрлэхэд байнга туслах ёстой болно. Эцсийн эцэст, ийм төрлийн хүнд туслах аргагүйг хүн бүр хараад, “Тэр энд үргэлж үймээн дэгдээж байна, хэн ч амар тайван байж чадахгүй нь. Түүнийг явуулж болохгүй юм уу? Түүнийг хүссэн газар луу нь явуулаач!” гэж хэлнэ. Хүн бүр ийм л хариу үйлдэл үзүүлнэ. Эхэндээ тэд: “Бид бүгд ах эгч нар, бидний хэнд нь ч том биеийн хэмжээ байхгүй, үнэний талаарх ойлголт маань өнгөц—бие биеэ дэмжиж, тусалцгаая” гэж бодон тэдэнд тэвчээртэй хандана. Гэвч тэдэнтэй удаан хугацаанд харилцах явцдаа тэд тэднийг нэвт харна. Тэдний асуудал жижиг биеийн хэмжээтэй байхтай нь холбоотой биш бөгөөд хэв чанар, ойлгоцод нь асуудал байгаа болж таардаг. Тэдний ойлгоц өнгөц, эсвэл сэтгэхүй нь хүүхдийнх шиг байдагтаа биш; харин ойлгоц нь гажууд байдаг. Тэдний аливааг авч үзэх арга зам болон санаа бодол, үзэл баримтлал нь хэвийн сэтгэхүйн цар хүрээнээс гадуур байдаг бөгөөд үзэл бодол нь ихэвчлэн бусад хүнийхээс өөр байдаг. Бусдын хэлсэн зүйл зөв байхад ч тэд хүлээж авахаас татгалздаг бөгөөд ямар ч тайлбар сонсдоггүй. Тэд өөрсдийнхөө санаан дээр нэг л бат зогсвол хэчнээн хүчлээд ч тэднийг түүнээс нь салгаж чадахгүй. Өөрөөр хэлбэл, тэд сайн, мууг ялгаж салгаж чаддаггүй. Тэдний санаа бодол, үзэл баримтлалдаа сайн гэж үздэг зүйлс нь хэвийн хүн чанарын сэтгэхүйтэй хүмүүсийн хувьд гагцхүү гажууд, ил тод харуулах аргагүй зүйлс л байдаг. Тэдний үзэл бодол ердөө хүүхдийнх шиг, эсвэл олиггүй, үнэ цэнгүй байдаг юм биш; зүгээр л хэвийн хүн чанарын сэтгэхүйгээс гардаг санаа бодол юм уу үзэл баримтлал биш байдаг. Тиймээс ийм төрлийн хүн ихэнх хүнтэй нийцтэй байж чаддаггүй. Энэ нь завхарсан зан чанараас, эсвэл амьдралын зуршлын ялгаанаас үүдэлтэй саад бэрхшээл, хэл ярианы саад тотгороос болоогүй, мөн тэд ямар нэгэн муу үйл хийсэн, эсвэл хачин жигтэй зан авир гаргаснаас ч мэдээж болоогүй. Энэ нь голчлон тэдний хүн чанарт илэрдэг эдгээр онцлог шинж болох гажууд ойлгоц, хөшүүн, будилуу, мунхаг байдал нь тэднийг ихэнх хүнтэй нийцтэй байх боломжгүй болгодогтой холбоотой. Мэдээж, ёрын муу хүмүүс, антихристүүд ч бас ихэнх хүнтэй нийцтэй байж чаддаггүй, гэхдээ тэдэнд ийм ижил шинж чанар байдаг ч бусадтай нийцтэй байж чаддаггүй мөн чанар юм уу үзэгдэл нь амьтнаас хойд дүр олсон хүмүүсийнхээс өөр байдаг. Ёрын муу хүмүүс, антихристүүд мөн чанартаа диаволууд байдаг учраас бусадтай нийцтэй байж чаддаггүй, харин амьтнаас хойд дүр олсон хүмүүст хэвийн хүн чанарын сэтгэхүй, оюун ухаан, түүнчлэн хэвийн хүн чанарын мөс чанар, эрүүл ухаан огт байдаггүй тул хэвийн хүмүүс тэдэнтэй ярилцахад маш хэцүү байдаг—тэд зөвхөн зарчимтай хамаагүй аар саархан, ахуйн чанартай хэрэг явдлын талаар л ярьж чаддаг бөгөөд энэ нь харилцан ярианы цар хүрээг маш хязгаарлагдмал болгодог. Эцсийн эцэст, амьтнаас хойд дүролсон хүмүүс нь диаволаас хойд дүр олсон хүмүүс биш, ийм төрлийн хүмүүсээс ялгаатай бөгөөд бас амьд амьтдын ангилалд багтдаг. Тиймээс, томоохон зарчим хөндөгдөөгүй л бол тэд өдөр тутмын амьдралдаа эсвэл үүргээ гүйцэтгэхдээ бусадтай зохицож, харилцаж, ярилцаж дөнгөдөг. Гэвч томоохон үнэн-зарчим эсвэл аль замаар явах тухай сонголт хөндөгдмөгц ийм төрлийн хүн ихэнх хүнтэй огт таарч тохирохгүй болж, тэдэнтэй цаашид нийцтэй байж чаддаггүй. Жишээлбэл, чи ийм төрлийн хүнтэй өдөр тутмын амьдралын сэдвээр—ямар хоол унд, зуушинд дуртай, тэдгээрийг хэрхэн амттай хийх, төрөлх нутгийнх нь зүйлс гэх мэтийг хууч хөөрдөг. Та хоёр ярих тусам хэлэх зүйл улам их болж, яриа улам халуун дулаан болдог. Энэ нь та хоёр таарамжтай гэсэн үг үү? Та хоёр нэг ангилалд багтдаг гэсэн үг үү? (Үгүй.) Зөвхөн иймэрхүү ярианд үндэслэн чи эдгээр зүйлийг хэлэх боломжгүй. Гэвч та хоёр Бурханд яагаад итгэдэг, Бурханд итгэх итгэлийн талаарх та хоёрын үзэл бодол гэх мэт санаа бодол, үзэл баримтлал, үнэн-зарчим, амьдралыг үзэх үзэл, үнэт зүйлс, хүмүүсийн алхдаг зам, хүмүүсийн эрэлхийлэл зэрэг сэдвээр ярилцах үед та хоёрын санаа бодол, үзэл баримтлал болон сэтгэхүйн хэв маяг улам бүр зөрж, нэг чиг шугамд байхаа больж, харилцан яриа мухардалд ордог. Яагаад тэр вэ? Учир нь тэдний ойлгоц гажууд байдаг. Чи тэдний ярихыг анх сонсохдоо тэднийг нэлээд хэрсүү гэж боддог ч цаг хугацаа өнгөрөхийн хэрээр тэд зөвхөн үг, хоосон сургаал ярьдаг бөгөөд нэлээд дээрэнгүй болохыг олж мэддэг. Тэдний талаарх сэтгэгдэл чинь өөрчлөгдөж, халуун дулаан байхаа больж, саад бэрхшээл үүсэж, та хоёрын харьяалагддаг ангилал ялгардаг. Харж байна уу, та нар гэр бүлийн амьдрал юм уу хувийн өнгөрсөн амьдралынхаа талаар хэлэлцэх үедээ, эсвэл хоол унд, амралт чөлөөт цаг, сонирхол, хобби зэрэг өдөр тутмын амьдралын хүрээний сэдвээр хууч хөөрөх үедээ ярилцаж чадсаар байдаг. Гэвч харилцан яриа санаа бодол, үзэл баримтлал, үнэн-зарчим, амьдралыг үзэх үзэл, үнэт зүйлс, амьдралын зам, эсвэл Бурханд болон үүрэгт хандах хандлагыг хөндмөгц мухардалд ордог. Тэдний талаарх чиний үзэл бодол өөрчлөгдөж, чиний талаар тэдний үзэл бодол ч бас өөрчлөгддөг. Чи зүрх сэтгэлдээ тэднээс бага зэрэг залхаж эхэлдэг бөгөөд тэдний зүрх сэтгэлд чам руу чиглэсэн саад бэрхшээл үүсдэг. Тэд чамд дургүй болж, чи тэдэнд дургүй болдог. Аажмаар та хоёр хөндийрч, нийтлэг хэлгүй болдог. Ийнхүү өөр өөр ангиллын хүмүүс ялгардаг. Тиймээс, хэн нэгэн ямар ангилалд хамаардаг болохыг ялгахын тулд ойлгох чадвар нь ямар болох, хэвийн хүний мөс чанар, эрүүл ухаантай эсэх, мөн хэвийн сэтгэхүй, оюун ухаантай эсэхийг нь харах ёстой. Амьтнаас хойд дүр олсон ийм төрлийн хүний тухайд гэвэл, бид тэдний талаар тусгайлан нөхөрлөхгүй. Цааш нь бид үлдсэн хоёр төрлийн хүний талаар үргэлжлүүлэн нөхөрлөнө. Тэрийг дуусгасныхаа дараа бид эргэн харж, энэ гурван төрлийг харьцуулна. Энэхүү харьцуулалтаар дамжуулан энэ гурван төрлийн хүнийг хэрхэн ялган таних вэ гэдэг нь улам бүр тодорхой, ялгаатай болох болно.

Диаволаас хойд дүр олсон хүмүүсийн онцлог шинж

Өнгөрсөн удаа бид хүмүүсийг ерөнхийд нь гурван ангилалд хуваадаг талаар дурдсан. Энэ гурван ангиллыг хэрхэн ялгадаг вэ? Тэднийг гарал үүсэлд нь үндэслэн ялгадаг. Эхний ангилал нь амьтнаас хойд дүр олсон хүмүүс, хоёр дахь ангилал нь диаволаас хойд дүр олсон хүмүүс, гурав дахь ангилал нь хүнээс хойд дүр олсон хүмүүс юм. Бид амьтнаас хойд дүр олсон хүмүүсийн онцлог шинжийн талаар хэлэлцэж дууссан бөгөөд одоо диаволаас хойд дүр олсон хүмүүсийн онцлог шинжийн талаар ярилцъя. Диаволаас хойд дүр олсон хүмүүсийн ямар гол онцлог шинж та нарын санаанд орж байна вэ? (Тэд үнэн болон Бурханд дайсагнадаг.) Энэ бол нэлээд ерөнхий тайлбар байна; та нар тэдний мөн чанарын илрэлийг дүрслэх хэрэгтэй бөгөөд тэдний өдөр тутмын илчлэлүүд болон амьдрал дээрх тодорхой илрэлүүдийг нь ашиглан ийм төрлийн хүмүүсийн онцлог шинжийг гаргаж ирэх ёстой. Онцлог шинж гэж юу болохыг та нар мэдэх үү? Онцлог шинж гэдэг нь тодорхой нэг төрлийн хүний мөн чанарыг төлөөлдөг илрэл юм. Хэрвээ хэн нэгэн хүнд тодорхой нэг төрлийн хүний онцлог шинж байгаа бол түүнд тэр төрлийн хүний мөн чанар байдаг, хэрвээ хэн нэгэн хүн тийм төрлийн хүн мөн бол түүнд угаасаа тэр онцлог шинжүүд байх болно—хэн ч үүнээс гадуур үлдэхгүй. Онцлог шинж гэдэг нь энэ юм. Диаволаас хойд дүр олсон хүмүүсийн онцлог шинжийг та нар бодож олж чадах уу? (Тэд үнэнийг онцгой их зэвүүцэж, үзэн яддаг. Тэд үнэнийг сонсоод хилэгнэж, зэвүүрхсэн хариу үйлдэл үзүүлдэг.) Үнэнийг хараад хилэгнэж, зэвүүрхсэн хариу үйлдэл үзүүлэх нь тодорхой нэг илрэл юм. Өөр юу та нарын санаанд орж байна вэ? (Тэд хорон муу, хар санаатай байдаг. Үүнийг онцлог шинж гэж тооцох эсэхийг би мэдэхгүй байна?) Энэ нь тодорхой хэмжээнд хамааралтай. (Тэд бас хэрцгий, биеэ тоосон байдаг.) Хэрцгий байдал бол өөр нэг тодорхой илрэл юм. Биеэ тоосон зан бол завхарсан хүмүүст байдаг нийтлэг онцлог шинж бөгөөд зөвхөн диаволаас хойд дүр олсон хүмүүст байдаггүй; амьтнаас хойд дүр олсон хүмүүс болон хүнээс хойд дүр олсон хүмүүст, энэ хоёр төрөлд ч бас байдаг. Тэрхүү тодорхой сатанлаг завхарсан зан чанараас гадна, диаволаас хойд дүр олсон хүмүүст хүн чанарынх нь хувьд ямар тодорхой онцлог шинж байдаг вэ? Өөрөөр хэлбэл, тэдний өдөр тутмын амьдралдаа харуулдаг, хэлдэг, хийдэг зүйлсийн гол онцлог шинж юу вэ? (Харгис хэрцгий байдал.) Энэ бол нэг онцлог шинж. Өөр ямар онцлог шинж байдаг вэ? Диаволаас хойд дүр олсон хүмүүс болон амьтнаас хойд дүр олсон хүмүүс хоёулаа зарим нэг өвөрмөц, мөн чанарын онцлог шинжтэй байдаг ч энэ хоёр төрлийн онцлог шинж нь тэс өөр байдаг. Амьтнаас хойд дүр олсон хүмүүсийн онцлог шинж нь гажууд ойлгоц, хөшүүн, будилуу, мунхаг байдал юм. Яагаад эдгээр онцлог шинж байдаг вэ? Эдгээр онцлог шинж нь ийм төрлийн хүн мөн чанарынхаа хувьд хүний онцлог шинжэд хүрдэггүй, хүмүүст байдаг зохих оюун ухаан, сэтгэхүйн хэв маягт хүрдэггүй гэдгийг нотлоход хангалттай. Тиймээс эдгээр маш нийтлэг онцлог шинж нь ийм төрлийн хүмүүс амьтнаас хойд дүр олсон болохыг нотолдог. Диаволаас хойд дүр олсон хүмүүс нь амьтнаас хойд дүр олсон хүмүүсээс өөр байдаг. Тэдний онцлог шинж юу вэ? Тэд диаволаас хойд дүр олсон тул хүн болж хувирсан диаволууд юм. Тэдний дотоод мөн чанар нь диаволынх байдаг. Хэдийгээр тэд амьтан биш—мунхаг юм уу хөшүүн биш, мөн гажууд ойлгоцтой биш байж магадгүй—ч бас хүн биш, мөн тэдэнд хүний хэвийн сэтгэхүй байдаггүй. Тэд диаволаас хойд дүр олсон тул мөн чанар, жинхэнэ хэлбэрийнхээ хувьд ямар ч ялгаа байхгүйгээр диаволуудтай бүрэн нийцдэг, адилхан байдаг нь лавтай. Тэгвэл диаволаас хойд дүр олсон хүмүүсийн онцлог шинж юу вэ? Эхний онцлог шинж нь тэд зуршил болтлоо худал хэлдэг. Тэд яаж ч худал хэлсэн нүүр нь улайдаггүй, зүрх нь дэлсдэггүй бөгөөд огт алдаа гаргахгүй, ямар нэг өө сэв харуулахгүйгээр туйлын хэвийн, төрөлхөөрөө авирладаг. Тэдний аль үг нь үнэн, аль нь худал болохыг хэн ч ялган таньж чаддаггүй. Хоёр дахь онцлог шинж нь гаж байдал. Гурав дахь онцлог шинжийг та нар сая дурдсан, тэр нь ёрын муу байдал юм. Диаволаас хойд дүр олсон хүмүүс гурван онцлог шинжтэй—хэдийгээр амьтнаас хойд дүр олсон хүмүүсээс нэг онцлог шинжээр бага боловч тэд диавол учраас бусдад учруулдаг сүйтгэх хүч, ноцтой хор хөнөөлийн түвшин нь амьтнаас хойд дүр олсон хүмүүсийн учруулдаг хорлол юм уу хохирлоос хамаагүй их байдаг. Түвшний хувьд диаволуудын хүмүүст ноцтой хор хөнөөл учруулах арга хэрэгсэл нь амьтдын хүмүүст хорлол учруулах арга хэрэгслээс хамаагүй илүү ноцтой байдаг. Хүмүүсийг урхидах, гишгэлэх, хөшүүн болгох, төөрөлдүүлэх, ноцтой хор хөнөөл учруулах нь диаволуудад төрөлхөөс байдаг зүйл; энэ нь тэдний уг чанар-мөн чанар юм. Амьтдын хувьд гэвэл, тэд догшин хэрцгий амьтан л биш бол ерөнхийдөө тэдэнд хүмүүсийг сүйтгэх агуу их хүч байдаггүй; зөвхөн тодорхой амьтад л зөн совингоороо хүний мах идэж, эсвэл хүмүүсийг гэмтээж, хүмүүст тодорхой хэмжээний ноцтой хор хөнөөл учруулдаг. Диаволууд өөр байдаг. Том, жижиг аль нь байх нь хамаагүй—диаволуудыг өөр өөр төрлөөр нь ялгаж салгах шаардлагагүй—тэд бүгд хүмүүст адилхан хорлол, ноцтой хор хөнөөл учруулдаг. Аливаа ялгаа гэгч нь ердөө л арга хэрэгсэл юм уу арга барилд илэрдэг боловч диаволуудын мөн чанарын хувьд энэ нь үргэлж хүмүүст ноцтой хор хөнөөл учруулах байдаг. Чи тэднийг өдөөн хатгасан эсэхээс үл хамааран, тэдний уг чанар-мөн чанар нь үргэлж хүмүүсийг хорлох байдаг. Чи тэдэнтэй ойртож л байвал, амьдралын чинь том, жижиг хэрэг явдал тэдэнтэй холбогдож л байвал чи тэдэнд хорлогдох магадлалтай. Хэрвээ чи зарим үнэнийг ойлгодог, зарим үнэн-бодит байдлыг эзэмшсэн, мөн эдгээр диаволын талаар ялган таних чадвартай бол тэдэнд хорлогдох түвшин чинь харьцангуй багасах юм уу буурна. Гэвч хэрвээ биеийн хэмжээ чинь жижиг, чи үнэнийг ойлгодоггүй, үнэн болон амь байхгүй хүн бол хорлогдох түвшнийг чинь амархан таамаглаж болно—тэд чамайг яаж хорлохыг хүснэ, тэр арга замаараа чамайг хорлох бөгөөд чамайг ямар хэмжээнд хорлохыг хүснэ, чи тэр хэмжээнд хорлогдоно. Энэ бол диаволаас хойд дүр олсон хүмүүсийн хүмүүст учруулдаг хор хөнөөл юм. Харж байна уу, диаволууд эрх мэдлийг барьж байх үед чи тэднийг дэмжсэн ч тэдэнд хорлогдох л болно, хэрвээ чи тэднийг дэмжихгүй, эсвэл тэднийг эсэргүүцвэл мөн л хорлогдоно. Чи тэдэнд захирагдаж л байгаа бол, тэдний эрх мэдэл дор байгаа л бол, Бурханыг дагадаг ч үнэнийг олж аваагүй, эсвэл Бурханаар бүрэн авхуулаагүй л бол чи яах аргагүй диаволуудын ялагдсан өрсөлдөгч, тэдний хохирогч бөгөөд хэн ч үүнээс гадуур үлддэггүй. Энэ нь том диаволуудыг хэлж байна. Диаволаас хойд дүр олсон хүмүүсийн хувьд гэвэл, тэд бол бодит амьдрал дээрх жижиг диаволууд, тэд бол янз бүрийн төрлийн диаволууд юм. Хэрвээ чи тэдэнтэй хамт амьдарвал хамгийн нийтлэг тохиолддог зүйлсийн нэг нь тэд зуршил болтлоо худал хэлэх явдал байх болно. Чи үргэлж тэдэнд мэхлэгдэж, үргэлж тэдэнд хууртагдана; чи тэдний аль үг нь үнэн, аль нь худал болохыг мэдэхгүй бөгөөд өдөр бүр тавгүйтэх хэмжээндээ хүртэл үймэрнэ. “Тэдний хэлсэн энэ зүйл үнэн үү, худал уу? Тэд намайг дахиад мэхлэх гэж оролдож байна уу? Тэдний хэлж байгаа зүйл зөв, буруу эсэхийг би яаж ялган таних вэ?” Харж байна уу, хэрвээ чи тэдэнтэй хамт амьдарвал тэдний хор хөнөөлөөс болж гүнээ зовно. Тэдний байнга худал хэлдэг энэ хэрэг явдал л чамайг бүрэн замбараагүй байдалд ортол чинь үймүүлэх бөгөөд өдөр бүр зүрх сэтгэлд чинь амар амгалан, тайван байдал, баяр баясгалан байхгүй болно.

I. Нэг дэх онцлог шинж: Зуршил болтлоо худал хэлэх

Диаволаас хойд дүр олсон төрлийн хүний хувьд, тэд зуршил болтлоо худал хэлдэг бөгөөд тэдний хийдэг бүх зүйл маш далд явуулгатай байдаг. Тэд бусдад нууцаар юу ч хэлсэн бай, эсвэл хөшигний ард юу ч хийсэн бай, дараа нь тэр талаараа үнэнийг хэлдэггүй; оронд нь өөр түүх ярьдаг. Тэд бусад хүнийг чамд муулж, чамайг бусад хүнд муулдаг. Үр дүнд нь чи болон бусад хүний хооронд хөндийрөл үүсэж, та нар бие биеэ муугаар боддог. Үнэн хэрэгтээ та нар бие биеэ огт таньдаггүй бөгөөд бие биеийнхээ талаар сайн мэддэггүй. Энэ диавол та нарын хооронд яс хаяхын тулд юм зохиосноос л болж та нар дайснууд болсон байдаг. Чи диаволд тоглоом болсон хэрнээ юу болоод байгааг мэдэхгүй хэвээр байж, диаволын хэлсэн зүйл үнэн, тэд чамд сайн ханддаг гэж боддог. Харж байна уу, зуршил болтлоо худал хэлдэг хүн хүмүүсээр ийм хэмжээнд хүртэл тоглож чаддаг. Тэд байнга худал хэлдэг; тэд чамтай хамт байхдаа ихэвчлэн хов жив ярьж, яс хаяж, болсон явдлыг дэгсдүүлж, хачирлаад үндэслэлгүй мэдэгдэл хийх замаар цуу яриаг дур зоргоороо зохиодог. Энэ нь чамайг тавгүйтэх хэмжээнд хүртэл үймүүлдэг бөгөөд чи байнга ялган таньж, сонор сэрэмжтэй байх ёстой болдог: “Тэр миний талаар ямар муу зүйл хэлсэн бэ? Би түүнд яаж хандах ёстой вэ?” Тэд чамайг бүрэн замбараагүй байдалд ортол чинь үймүүлж, амьдралын чинь хэмнэл, амьдралын хэв маяг, одоогийн нөхцөл байдлыг чинь алдагдуулдаг. Биеийн хэмжээ чинь жижиг, үнэнийг ойлгодоггүй, үнэнийг хараахан олж аваагүй үедээ чи тэдний нөлөөнд байнга автаж, тэр ч байтугай зарим худал үгэнд нь төөрөлдөж, үймэрч, хазаарлагдаж, хүлэгддэг. Жишээ нь, чи чуулганы удирдагчаар сонгогдлоо гэж бодъё, тэгтэл тэд чамд: “Тэр чиний талаар ‘Тэр залуу өөрийгөө удирдагч байж чадна гэж боддог юм байх даа? Тэр үнэндээ юу ч биш хэрнээ хүмүүст үнэнийг нөхөрлөх зүрхтэй байдаг шүү!’ гэж хэлсэн” хэмээн хэлдэг. Үнэн хэрэгтээ тэр хүн ингэж огт хэлээгүй; энэ нь тухайн диаволын хэлэхийг хүссэн зүйл бөгөөд тэр үүнийхээ гэм бурууг өөр хүнд тохож байгаа хэрэг юм. Тэдний энэ ганцхан үг л чамайг сул дорой болгож, чи Бурханы өмнө ирээд: “Өө Бурхан минь, миний биеийн хэмжээ үнэхээр жижиг бөгөөд би энэ ажлыг үүрч чадахгүй нь. Би Танд өртэй, би ажлаа сайн хийсэнгүй. Би огцрохыг хүсэж байгаа ч энэ нь үнэнч бус хэрэг болно гэхээс айж байна. Би яах ёстой вэ?” гэж залбирдаг. Тэд чамайг ажлаа үргэлжлүүлж чадахгүй болтол чинь үймүүлдэг; чи үргэлжлүүллээ ч гэсэн нэг төрлийн сөрөг сэтгэл хөдлөлтэйгөөр хийж, чуулганы ажлын төлөөх ачааны мэдрэмжээ аажмаар алдсаар, эцэст нь ажил зогсонги байдалд ордог. Чи үймэрсэн, тийм биш гэж үү? (Тийм.) Ийм төрлийн хүнтэй амьдрах, харилцах, ажиллах нь үнэхээр төвөгтэй. Тэдний үгэнд үнэн бус зүйл дэндүү их, хольц дэндүү их, өөрсдийнх нь хүсэл дэндүү их, өөрсдийнх нь сэдэл дэндүү их байдаг; тэдний хэлдэг бүх зүйл худал байдаг. Чи байнга ялган таних ёстой болдог: “Тэдний аль үг нь үнэн, аль нь худал вэ? Тэд хөшигний ард үнэндээ юу хийж, юу хийгээгүй вэ? Тэд Бурханд үнэхээр итгэдэг хүн мөн үү? Тэдний цаашид үүргээ гарцаагүй сайн гүйцэтгэнэ, Бурханы гэрээс өөрсдөд нь өгсөн энэхүү томилгооны хүлээлтэд гарцаагүй хүрнэ гэж хэлдэг—энэ үг нь үнэхээр чин сэтгэлийнх үү? Тэд өргөсөн тангараг болон илэрхийлсэн шийдвэрийнхээ дагуу үйлдэх үү?” Тэдний зан авирыг харах үед оюун бодол чинь олон асуултаар дүүрдэг. Тэд чамд ихэндээ аймшигтай санагддаг ч үг нь нэлээд үнэмшилтэй, үндэслэлтэй сонсогддог. Гэсэн ч чи шөнө зүүдэндээ тэдний царай диаволын царай болж хувирсан байгааг, тэдний соёогоо ярзайлгаж, савраа далайж байгааг хараад: “Тэд үнэхээр хүн мөн үү? Тэдний аль үг нь үнэн, аль нь худал вэ? Би яагаад тэднийг нэвт харж чаддаггүй юм бэ? Ийм төрлийн хүн дэндүү аймшигтай юм!” гэж гайхдаг. Тэд чамд аймшигтай, итгэл хүлээхээргүй санагддаг ч ажлыг нь шалгах үед үндсэндээ боломжийн байдаг бөгөөд тэдний ярихыг сонсох үедээ чи ямар ч алдаа анзаардаггүй. Гэсэн хэдий ч чи тэднийг зүгээр л нэвт харж чаддаггүй—сүнсэнд чинь тодорхойгүй сэжиг төрж, тэднийг хүндрэл учруулж мэднэ гэж зүрх сэтгэлдээ чи үргэлж мэдэрдэг, тэдний үг чин сэтгэлийнх биш, бүрэн дүүрэн үнэн биш гэж үргэлж мэдэрдэг. Магадгүй нэг л өдөр тэдний худалч уг чанар ил болж, тэдний талаарх мэдрэмж чинь батлагддаг: Тэр үед тэдний талаарх чиний сэжиг, мэдрэмж зөв байсан бөгөөд тэдний хэлсэн үг маш сайхан, үнэмшилтэй сонсогдож байсан ч бүгд худал, мэхлэлт байсан; хөшигний ард тэд ямар ч бодит ажил хийгээгүй болохыг чи олж мэддэг. Тэгвэл ийм төрлийн хүнд итгэсээр байж болох уу? (Үгүй.) Хэдийгээр чи зүрх сэтгэлдээ тэдэнд цаашид итгэж болохгүй гэж мэдэрдэгч тэдэнтэй дахин уулзаж, ярихыг нь сонсоход ойлгоц нь нэлээд цэвэр мэт санагдаж, хэлж байгаа зүйл нь сайхан сонсогдож, тэдний үгнээс чи ямар ч асуудал олж чаддаггүй бөгөөд гаднаа тэд бас бэрхшээл туулж, төлөөс төлж чаддаг. Чи: “Энд юу болоод байна аа? Магадгүй би тэднийг буруу шүүсэн байх, магадгүй би өөдгүй зан гаргасан байх. Тэдэнд дахиад нэг удаа итгээд үзье. Ямартай ч яг одоо би энэ ажилд тэднийг орлох тохиромжтой хүн олж чадахгүй байгаа болохоор тэднийг дахиад нэг удаа ашиглая” гэж тунгаан боддог. Тэгээд чи тэднийг үргэлжлүүлэн ашигладаг бөгөөд эцсийн үр дүн нь мөн л адилхан байдаг: Чи тэдэнд дахиад мэхлүүлснээ олж мэддэг. Тэд сайхан ярьдаг ч үнэн хэрэгтээ хөшигний ард зүгээр л өөрсдийнхөө ажил хэргийг явуулдаг бөгөөд ямар ч бодит зүйл хийдэггүй. Хэрвээ тэд сайн мэдээ номлосон нэг сарын хугацаандаа арван хүн олж авбал тавь байсан гэж зүтгэдэг. Тэд зүгээр л үнэнийг хэлэхгүй. Тэд бол зуршил болсон худалч хүмүүс, худал хэлэхдээ гаршсан хүмүүс юм. Чи тэдэнд ахин дахин итгэж, ашигладаг бөгөөд үр дүнд нь чи ахин дахин хууртдаг. Тэгээд эцэст нь хэн хохирол амсдаг вэ? Мэдээж эдгээр зүйлийг туулснаар хүмүүс бусдыг ялган таних чадвартай болж, тэдний ухаарал нэмэгдэж, туршлага нь өсөж, хүмүүсийг дүгнэхдээ илүү сайн болдог ч үнэхээр хохирол амсдаг зүйл нь юу вэ? Энэ бол чуулганы ажил юм. Тэгвэл Надад хэл дээ, диаволаас хойд дүр олсон хүмүүсийн зуршил болтлоо худал хэлдэг энэ ганцхан уг чанар-мөн чанар нь бусдад асар их хор хөнөөл учруулдаг уу, үгүй юу? (Учруулдаг.) Энэ хор хөнөөл хэр их вэ? Тэд чамайг төөрөлдүүлж чадах уу? (Тийм ээ, бид төөрөлдөж, ашиглуулж болно.) Чи төөрөлдөж, ашиглуулж, үймэрч болно—энэ нь чамайг аргандаа оруулах хэмжээнд хүрч болохуу? (Болно.) Хэрвээ чи залуу, туршлагагүй, үнэнийг ойлгодоггүй, аливааг нэвт харж чаддаггүй бол тэдний арганд орж болно. Тэдний арганд орно гэдэг нь ямар утгатай вэ? Энэ нь чи тэдний өмнө хүчин мөхөсдөж, тэднээр удирдуулж, гар хөлөө хүлүүлж, аливааг сэтгэх арга зам чинь, санаа бодол, үзэл баримтлал чинь тэдний нөлөөнд автаж, ганхаж, цаашид хийх зүйл чинь бүхэлдээ тэдний төлөвлөгөөний дагуу явж, тэдний чамд зориулан гаргасан урхинд чи бүрэн унана гэсэн үг—энэ бол арганд орох гэсэн үг. Тэд хөшигний ард бүгдийг урьдчилан төлөвлөж, бүх л төрлийн арга мэх ашиглан чиний эсрэг явуулга хийдэг. Тэд чамайг, чиний юу ойлгодог, юуг нэвт харж чаддаггүй, ямар хэрэг явдал дээр ялган таних чадвартай, ямар дээр нь ялган таних чадваргүй, чиний хил хязгаар юу болох, чамайг хэрхэн ашиглаж болох, ямар үг чамайг төөрөлдүүлж болохыг нэвт хардаг. Эцэст нь тэд чиний алдаа дутагдал, янз бүрийн сул талыг ашиглан худал үг зохиож, чамайг мэхэлдэг. Зүрх сэтгэлдээ чи, тэдний хийсэн зүйл буруу байсан, эсвэл хэлсэн зүйлд нь асуудал байсан, тэд худал хэлж байсныг тодорхой мэддэг ч чамд үүнтэй харьцах мэргэн ухаан байдаггүй; чи бачимдах боловч тэдний өмнө хүчин мөхөсдөж, тэдэнд хамраараа дөрлүүлэхээс өөр аргагүй болдог. Энэ нь тэдний арганд орж байгаа хэрэг биш гэж үү? (Мөн.) Эцсийн эцэст, нөхцөл байдлын өрнөх чиглэл, цаашлаад эцсийн үр дүн хүртэл тэдний төлөвлөгөөний дагуу явагддаг—энэ нь чи тэдний арганд орсон гэсэн үг юм. Өөрөөр хэлбэл, чи нөхцөл байдлын өрнөх чиглэлийг хянах чадвараа бүрэн алдаж, тэдэнд бүрмөсөн хамраараа дөрлүүлдэг. Тэд эцэст нь ямар ч зорилгод хүрэхийг хүссэн, юу ч гүйцэлдүүлэхийг хүссэн, хэнийг ч ашиглахыг хүссэн, аливааг яаж ч хийхийг хүссэн бай өөрсдийнхөөрөө болгодог. Надад хэл дээ, энэ нь тэдний арганд орж байгаа хэрэг биш гэж үү? (Мөн.)

Надад хэл дээ, диаволаас хойд дүр олсон хүмүүсийн зуршил болтлоо худал хэлдэг уг чанарын хувьд л гэхэд, тэдний Бурханы сонгосон хүмүүст, ялангуяа чуулганы ажилд учруулдаг хохирол их үү, үгүй юу? (Их.) Хохирол нь асар их! Тэгвэл тэд зарим хувь хүний өдөр тутмын амьдралд нөлөөлөхөөс гадна хүмүүст өөр ямар их хор хөнөөл учруулдаг вэ? (Диаволаас хойд дүр олсон хүмүүсийн үйлдэл нь эргэн тойрныхондоо маш ноцтой үймээн учруулдаг. Би өмнө нь тийм хүнтэй таарч байсан; тэр хаана л байна, тэр газар нь дүүрэн далд явуулга болон эрх мэдэл, байр суурийн төлөөх тэмцэлтэйөрсөлдөөн, хүмүүсийн хооронд хөндийрөл үүсэж, ах эгч нар ч бас зүрх сэтгэлдээ харанхуй мэдэрдэг байсан.) Энэ нь эмх замбараагүй байдал үүсгэсэн, тийм үү? (Тийм.) Хүмүүсийг бие биеэ сэжиглэж, хоорондоо тэмцэлдэхэд хүргэж, эмх замбараагүй байдалд оруулах—энэ хор хөнөөл асар их! Тэгвэл дараа нь хүн бүр энэ диаволыг ялган таньдаг болсон уу? (Тийм.) Түүнийг цэвэрлэсэн үү? (Цэвэрлэсэн.) Түүнийг цэвэрлэсний дараа хүн бүр дүгнэлт хийсэн үү? Түүний худал хэлж байгаагийн гол тодорхой илрэлүүд, түүний хэлсэн худал үгс, түүний худал хэлж олж авсан зүйлс, худал хэлэхдээ ашигласан арга барил болон дууны өнгө, түүний хүрэхийг хүссэн зорилго—та нар эдгээр тодорхой арга барил, илрэлийг бүгдийг нь дүгнэсэн үү? (Бид дүгнэлт хийсэн. Жишээ нь, тэр бол зуршил болтлоо худал хэлдэг хүн; түүний үг зөв, бурууг хольж хутгах, харыг цагаан гэж хэлэх уг чанартай бөгөөд эерэг дүрүүдийг сөрөг, сөрөг дүрүүдийг эерэг болгож харагдуулдаг. Тэр атаархсан юм уу үзэн ядсан хэнд ч хамаагүй үндэслэлгүй хэрэг тохож, мөн ах эгч нарыг түүний эсрэг турхирч, эмх замбараагүй байдал үүсгэх байсан. Тэр бас зарим сайн хүнийг, эсвэл үүрэгтээ үр дүнд хүрсэн хүмүүсийг дарлаж, харин өөрийнх нь тааллыг олсон, өөрт нь бялдуучилсан хүмүүсийг дэвшүүлдэг байсан.) Энэ бол антихрист, тийм үү? (Тийм.) Ийм төрлийн хүний ашигладаг худал хэлэх гол арга барилууд юу вэ? Оргүй хоосноос зүйлс зохиох, болсон явдлыг хачирлаж, дэгсдүүлэх, буруугаа бусад руу чихэх, хов жив ярьж зөрчилдөөн үүсгэх, яс хаях—өөр юу байна? (Гал дээр тос нэмэх.) Гал дээр тос нэмж, зөрчилдөөнийг хурцатгах. Жишээ нь, хоёр хүн маш сайн таарч, юуны ч талаар маргалдах, эсвэл хэнтэй ч дайсагналцахыг хүсэхгүй байхад ийм төрлийн хүн тэднийг хооронд нь муудалцуулахын тулд гал дээр тос нэмдэг. Хэрвээ тэд тэр хоёр хүний муудалцахыг харвал баярлаж, явуулга нь амжилттай боллоо гэж үздэг. Бүлэг бүрд ийм төрлийн хүмүүс байдаг. Хүн бүрд завхарсан зан чанар байдаг ч хүнээс хойд дүр олсон хүмүүс эдгээр зүйлийг хийх үү? (Үгүй.) Яагаад үгүй гэж? Тэд болон диаволаас хойд дүр олсон хүмүүсийн хооронд ямар ялгаа байна вэ? (Хэвийн хүмүүст мөс чанарын хамгийн наад захын стандарт байдаг.) Тийм ээ. Тэдэнд мөс чанарын хамгийн наад захын стандарт байдаг; биеэ авч явахдаа тэд мөс чанараар хазаарлагддаг. Тэд ийм ёс суртахууны хувьд завхарсан зүйлсийг, ёс жудаг, нэр төрөө алдсан гэдгийг илэрхийлэх эдгээр зүйлийг, эсвэл бусдад хор хөнөөл учруулж, өөрсдөдөө ашиг тус авчирдаг эдгээр зүйлийг хийхгүй. Мөс чанартай байна гэдэг нь тэдэнд хамгийн наад захын стандарт байгаа бөгөөд тэдний үйлдэл тийнхүү хазаарлагддаг гэсэн үг юм. Тэгвэл диаволаас хойд дүр олсон энэ хүмүүст мөс чанар байдаг уу? (Байхгүй.) Тэгвэл тэдэнд ямар зүрх сэтгэл байдаг вэ? (Хорлонтой зүрх сэтгэл.) Тэдэнд хорлонтой, хорон муу зүрх сэтгэл байдаг тул тэд зуршил болтлоо худал хэлж чаддаг бөгөөд яаж ч худал хэлсэн тэд дотроо эвгүйцдэггүй. Тэд яагаад эвгүйцдэггүй вэ? Учир нь тэд диаволууд бөгөөд ямар ч мөс чанаргүй тул худал хэлж, мууг үйлдэхдээ эвгүйцдэггүй, зэмлэл ч мэдэрдэггүй. Эсрэгээрээ, хэрвээ тэд худал хэлдэггүй бол, хэрвээ байгаа газартаа ямар нэг муу үйл хийж, үймээн, эмх замбараагүй байдал үүсгэхгүй, хүн бүр амар тайван, баяр баясгалантай амьдарч, хүн бүр Бурханы өмнө амьдарч байвал тэд дотроо бухимдаж, эвгүйцдэг. Тэд яагаад эвгүйцдэг вэ? Учир нь хүн бүр Бурханы өмнө ирж, Түүний үгийг тунгаан бодож, Түүний үг болон үнэн-зарчмын дагуу үйлдэж, хэвийн хүн чанар дотор амьдарч, өөрсдийг нь шүтдэггүй; тэд хүмүүсийн дунд онцгойрч, эсвэл чухал гэдгээ мэдэрдэггүй тул: “Ингэж амьдрах нь маш уйтгартай, ямар ч сонирхолгүй байна!” гэж боддог. Зугаатай байж, амьдралыг сонирхолтой болгож, хүндлэлтэйгээр, чухал гэдгээ мэдрэн амьдрахын тулд тэд заавал ямар нэгэн хүндрэл, асуудал өдөөж, хүмүүсийн дунд шуугиан дэгдээж, үймээн самуун, эмх замбараагүй байдал үүсгэдэг. Юу гэдэг билээ? Шуурга дэгдээх гэдэг. Ийм төрлийн хүн хаана ч байсан шуурга дэгдээх дуртай; тэд мөрөөрөө байх дургүй. Хэвийн хүмүүс мөрөөрөө байж, тогтвортой амьдарч, хийх ёстой зүйлээ тогтсон хэвшлээр хийхийг хүсдэг—тэд шуурга дэгдээх дургүй. Гэвч диаволаас хойд дүр олсон хүмүүс мөрөөрөө байдаггүй. Тэд яагаад мөрөөрөө байдаггүй вэ? Учир нь ийм төрлийн хүний дотор диавол амьдардаг бөгөөд диаволууд өөрсдийн байгаа бүлэг болгондоо асуудал үүсгэх дуртай байдаг. Чи тэднийг өдөөн хатгаж, уурлуулаагүй байсан ч тэд зүгээр л өөрсдөө хүндрэл үүсгэж эхэлдэг—үүнийг шуурга дэгдээх гэнэ. Ийм төрлийн хүн ямар ч бүлэгт байсан, чи холоос харсан ч бай, эсвэл гишүүдийнх нь нөхцөл байдлын талаар асууж лавласан ч бай, тэнд чөтгөрийн уур амьсгал байгааг үргэлж мэдэрдэг. А хүн Б хүнтэй зөрчилдсөн байгаа, В хүн Г хүнтэй таарахгүй, бие биеэ үл тоож байгаа, Д хүн Е хүнтэй ажил дээрээ маргаантай байгаа, Ё хүн үргэлж байр суурийн төлөө өрсөлдөөд байгаа бөгөөд тэдний ажлыг үргэлж л дахиад хийх шаардлагатай болдог гэдгийг чи үе үе сонсдог. Хэрвээ чи уур амьсгал нь үргэлж эмх замбараагүй, булингартай байдаг, амар амгалан байдаггүй, хүмүүс нь хоорондоо таарч, эв найртай хамтран ажиллаж үргэлж чаддаггүй ямар нэг чуулганыг харвал тэнд нэг, эсвэл бүр хэд хэдэн диавол үймээн учруулж байгаа. Чуулганд хэдэн диавол үймээн учруулж байх нь хамаагүй, мөс чанарын хамгийн наад захын стандарттай, үнэн-зарчмын дагуу үйлдэхийг хүсдэг тэдгээ бусад хүн бүгд тэдэнд гүнээ хорлогддог. Бүх төрлийн диаволыг цэвэрлэсний дараа хүн бүр дахин хамтдаа чуулганы амьдралаар амьдарч, үүргээ гүйцэтгэх үед уур амьсгал нь өөр болдог. Хүн бүр оргилсон урам зоригтой байна гэж хэлж чадахгүй ч ядаж л тэндхийн хүмүүс хүнлэг халуун дулаан бөгөөд хүндрэл үүсгэдэггүй юм байна гэж хүн бүрд санагддаг; тэндхийн уур амьсгал диаволынх биш, харин хүний уур амьсгал байдаг. Диаволын уур амьсгалтай газруудад хүмүүс хоорондоо ярилцах үед харцанд нь, мөн дууны өнгө болон ярих үеийнх нь уур амьсгалд ямар нэгэн буруу зүйл байдаг. Тэд ярилцах үедээ харц тулгардаггүй; түүнчлэн, тэдний хэлдэг зүйл маш энгийн бөгөөд хэн нь ч зүрх сэтгэлээсээ ярихыг хүсдэггүй, тэд огт үг солилцдоггүй. Тэдний хооронд хана байгаа мэт байдаг. Тэдний хооронд ямар ч харилцаа байдаггүй; тэд зүрх сэтгэлдээ үзэн ядалт өвөрлөдөг. Энэ хүмүүс хохирогчид байх боломжтой. Энэ хүмүүс хохирогч, эсвэл хохироогч байх нь хамаагүй, товчхондоо, энэ бүлэг дотор диаволууд холилдож, үймээн тарьж байгаа бөгөөд хүмүүсийн зүрх сэтгэлийг замбараагүй байдалд орж, ямар ч амар тайван байдлыг олж чадахгүй болтол нь үймүүлдэг. Энэ бүлэгт байгаа хүмүүс хамт амьдрах үедээ бүх зүйл таагүй, бүтэл муутай байгааг үргэлж мэдэрдэг, тэд эв найртай хамтран амьдарч чаддаггүй бөгөөд мэдээж эв найртай хамтын ажиллагаа байх бүр ч боломжгүй юм. Энэ бүлэгт ярих, үйлдэх, үүргээ гүйцэтгэх үедээ хүмүүс дотроо үргэлж дургүйцдэг бөгөөд тэдний хооронд хөндийрөл ч бас байдаг. Учир нь энэ бүлэгт үймээн тарьдаг диаволууд байгаа тул хүн бүр хазаарлагдаж, аз жаргалгүй байдаг.

Зарим хүн диаволуудын ноцтой үймээнийг туулж, үндсэндээ тэдний арганд орсон байдаг. Намайг нэг, хоёр сарын дараа тэднийг харахад царай нь ямар нэг байдлаар хачин, яг л мунхарсан мэт харагдсан. Тэдэнд Ариун Сүнсний ажил, Бурханы оршихуй дутагдсан байж таарах уу? Тэд яагаад тийм эвгүй харагдсан юм бэ? Дараа нь Намайг анхааралтай асууж сураглахад үнэхээр нэг зүйл тохиолдсон байв: Хоёр диавол энэ бүх хүнийг хянаж байжээ. Диаволууд тэднийг ямар хэмжээнд хянаж байсан бэ? Диаволууд хүссэн бүхнээ хийж байсан; Дээрхээс гаргасан ажлын зохицуулалт болон Дээрхээс нөхөрлөсөн зарчмыг хэрэгжүүлэх боломжгүй байсан—тэдгээр нь зөвхөн нэр төдий л тэнд оршиж байв. Энэ хоёр диавол замыг нь хааж байсан тул хэн ч санал бодлоо хэлж, асуудлыг тайлагнаж зүрхлээгүй. Дараа нь зарим хүн энэ хоёр диаволыг дурсахад маш их уурлаж, нулимс дуслуулсан. Чи тухайн үед яагаад тэднийг ил болгоогүй юм бэ? Тэнд маш олон хүн байсан ч хэн ч босож, диаволуудыг ил болгож зүрхлээгүй—тэр диаволуудад хэчнээн их хүч нөлөө байсан байж таарах вэ? Гаднаа тэд хүн шиг харагддаг ч мөн чанар нь үнэндээ диаволынх байдаг. Ийм төрлийн хүмүүс хаана ч явсан бусад хүн тэднээс айдаг. Хүмүүс тэдэнтэй харилцаа тогтооход л айдас нь төрж, бие нь зарсхийдэг. Хэрвээ хүүхэд ийм төрлийн хүнтэй таарвал айсандаа уйлна. Гэнэн цайлган хүмүүс ийм төрлийн хүнтэй таарахдаа ямар хэмжээнд айдаг вэ? Тэдний өмнө байхдаа тэд хүчтэй амьсгаа авч, чанга ярьж зүрхэлдэггүй, тэр ч байтугай тэднийг тойрч гарах замаар хурдхан зайлсхийхийг хичээдэг. Энэ диаволууд ажлын зохицуулалтын дагуу ажил хэрэгжүүлэхгүй байгааг хэн нэгэн хараад: “Ингэж хийх нь буруу; энэ нь Дээрхээс нөхөрлөсөн зарчимтай нийцэхгүй байна” гэж хэлсэн. Тэр диаволуудын нэг нь: “Би энд шийдвэрийг гаргадаг. Хэрвээ чи шугам давбал, итгэнэ үү, байна уу хамаагүй, би яг одоо чамайг хөөж гаргаж чадна!” хэмээн сөргүүлэн хэлсэн. Энэ нь тэр хүнийг маш их айлгаж, царай нь цонхийж, дахин санал бодлоо хэлж зүрхлэлгүй, нулимс дуслуулан, “Миний буруу. Намайг юу ч хэлээгүй гээд бодчих. Гуйя, намайг битгий хөөгөөч дээ!” гэж хэлсэн. Бусад нь үүнийг хараад: “Тэр дэндүү сүрдмээр юм, түүний хүч нөлөө дэндүү их байна! Тэр өөрт нь дуулгавартай байдаггүй хэнийг ч хөөх болно! Бурханы гэрт үүргээ гүйцэтгэх бидний боломж хэцүүхэн олдсон. Хэрвээ тэр биднийг хөөвөл бид хаана очиж заргалдах юм бэ? Бид дуусах биш үү? Аврагдах найдвар маань үгүй болох биш үү? Бид үнэхээр санал бодлоо хэлж болохгүй; нэг хормын болгоомжгүй байдлаас болж хөөгдөж болохгүй” гэцгээсэн. Харж байна уу, тэд ийм хэмжээнд хүртэл айсан. Эцэст нь, диаволуудыг ил болгох үед зарим хүн диаволуудыг хэрхэн яс хаяж, бүлэглэл үүсгэж байсныг ил болгосон бол бусад хүн нь диаволуудын хүмүүсийг төөрөлдүүлэхийн тулд тараасан ташаарлыг ил болгосон. Үнэн хэрэгтээ, энэ хүмүүс тухайн үед диаволуудын хийсэн муу үйлийг тодорхой харсан байв; гагцхүү хэн ч үг хэлж, эсвэл эсэргүүцэж зүрхлээгүй байжээ. Зарим нь бүр ярьж байхдаа уйлж, нэлээд өрөвдмөөр харагдаж байв. Гэвч диаволууд тэднийг аргандаа оруулж, хянаж байх үед тэд яагаад эсэргүүцээгүй юм бэ? Тэд яагаад тэр үед ямар ч хүчгүй байсан юм бэ? Одоо Дээрхээс диаволуудыг зохицуулах гэж байгаа болохоор тэд хүчээ олсон. Надад хэл дээ, хэрвээ биеийн хэмжээ жижиг, үнэнийг ойлгодоггүй энэ хүмүүсийг Бурхан харж хандан, хамгаалаагүй байсан бол, хэрвээ тэдэнд Бурханы хамгаалалт байгаагүй бол тэд дуусах хэмжээнд хүртлээ диаволуудад ноцтойгоор хорлогдох байсан бус уу? Тийм биш гэж үү? (Тийм.) Харж байна уу, хүмүүс Бурханаас тийм ч их айдаггүй мөртөө диаволууд, Сатанууд хүмүүсийг тарчлаах үед тэд маш их айсандаа бүх бие нь чичирч, бүр уялдаа холбоотойгоор уйлж ч чаддаггүй—тэд хэчнээн их айдаг гээч! Дээрхээс энэ хоёр диаволыг ил болгож, зохицуулах үед тэр хүмүүс уг мэдээг сонсоод, эцэст нь нэг чөлөөлөгдсөнөө мэдэрсэн. Тэрхүү хэдэн сарын хугацаанд тэд диаволуудад хянуулж, Сатаны эрхшээл дор амьдарч, харанхуйд унаж, хонгилын үзүүрт ямар ч гэрэл харагдахгүй, дэмий хоосон орилж хашхирч байсан. Тэдний амьдрал маш өрөвдмөөр байсан! Эцэст нь энэ хоёр диаволыг зайлуулж, хүн бүр чөлөөлөгдөж, баярласан. Би: “Дээрхээс энэ удаа энэ хоёр диаволыг зайлууллаа, тэгвэл хэрвээ энэ хүмүүс диаволуудыг дахиад мууг үйлдэж, хүмүүсийг хянаж байгаатай таарвал тэднийг ялган таньж чадах болов уу? Дээрхээс гарч ирж, хэрэг явдлыг шийдвэрлэх шаардлагагүйгээр тэд диаволуудыг албан тушаалаас нь чөлөөлж чадах болов уу? Тэд бүгд хамтдаа диаволуудыг ил болгож, бүх муу үйлийг нь нэгтгэн дүгнээд, дараа нь албан тушаалаас нь чөлөөлж, тэднийг сонсохгүй, үүргээ гүйцэтгэхдээ тэднээр хазаарлуулахгүй байж, чуулганаас хөөж чадах болов уу?” гэж бодсон. Гэвч биеийн хэмжээнээс нь дүгнэвэл тэд үүнд хүрч чадахгүй байх вий Би айж байна. Хэдийгээр энэ хүмүүс Бурханд чин сэтгэлээсээ итгэдэг, зовлон туулах шийдвэртэй, үүргээ бүхнээ зориулан гүйцэтгэх хүсэлтэй, үнэнийг эрэлхийлэх хүсэлтэй боловч дэндүү хулчгар юм. Ганцхан жижиг диавол гарч ирээд үймээн учруулахад энэ хүмүүс хэдэн настай байх нь хамаагүй ухарч, айж байсан, тэд бүгд диаволуудад хянуулж, эсэргүүцэж зүрхлээгүй. Үүнийг хараад, энэ хүмүүс хэчнээн өрөвдмөөр болох нь Надад мэдрэгдсэн. Хэрвээ Бурхан хүмүүсийг хамгаалж, санаа тавьж, харж хандаагүй бол энэ хүн төрөлхтөнд амьд үлдэх ямар ч арга зам байхгүй байх байсан. Бодит амьдрал дээр тохиолддог эдгээр зүйлийг хар: Янз бүрийн диаволын зан авир, зорилго, аливааг хийх арга барил, арга мэх нь үндсэндээ нэг янз бөгөөд ялган танихад амархан байдаг, гэсэн ч янз бүрийн диавол гарч ирэн үймээн учруулж, Бурханы сонгосон хүмүүсийг хазаарлаж, хянаж, хүлж, ноцтойгоор хорлох үед цөөхөн хүн босож, эсэргүүцэж зүрхэлдэг, хэн ч санаачлагаараа эдгээр диаволыг ил болгож, албан тушаалаас нь чөлөөлж, чуулганаас зайлуулдаггүй; тэд зүгээр л диаволуудад Бурханы сонгосон хүмүүсийг хянаж, чуулганы ажлыг үймүүлж, сүйтгэх боломж олгодог. Энэ өрөвдмөөр хүмүүс зүгээр л энэ бүхнийг тэвчдэг; тэд зүрх сэтгэлдээ бухимдаж, Бурханд залбирахдаа гашуун нулимс унагадаг ч тэдэнд ямар ч шийдэл байдаггүй; тэдэнд ямар ч мэргэн арга барил байдаггүй бөгөөд тэд диаволуудыг эсэргүүцэж, тэдэнтэй тулалдаж, харьцахын тулд үнэнийг хүчирхэг зэвсэг болгон ашигладаггүй. Хэн ч үүнийг хийдэггүй, хийж ч зүрхэлдэггүй; тэдэнд бүр диаволуудтай тулалдах зориг ч байдаггүй. Аль ч чуулганд ёрын муу хүмүүс юм уу диаволууд гарч ирэн хүмүүсийг хянаж, чуулганы ажилд саад болж, үймүүлбэл ихэнх хүн зүгээр л тэвчдэг. Эцэст нь Бурханы гэр гарч ирэн эдгээр янз бүрийн төрлийн диаволыг зохицуулж, чуулган дахь цаг хугацааг нь эцэслэж, ах эгч нарыг хамгаалагдаж, чуулганы амьдралаар хэвийн амьдарч, Бурханы үгийг хэвийн идэж, ууж, үүргээ хэвийн гүйцэтгэх боломжтой болгож, чуулганы ажлын янз бүрийн зүйлийг эмх цэгцтэй явагдах боломжтой болгодог. Бурхан хүмүүсийг илгээж, Бурханы гэр энэхүү тодорхой ажлын гүйцэтгэлийг биечлэн зохион байгуулж, залж чиглүүлснээр л энэ төлөвшөөгүй, мэдлэггүй, сул дорой хүмүүс ёрын муу хүмүүс болон антихристүүдэд төөрөлдөж, ноцтойгоор хорлогдохоос хамгаалагддаг. Үнэнийг ойлгодоггүй энэ мунхаг, мэдлэггүй хүмүүс хэчнээн өрөвдмөөр вэ! Илүү өргөн хүрээний орчинд Сатан хүн төрөлхтнийг бүхэлд нь завхруулсан байдаг; тодорхой амьдрах орчинд янз бүрийн диавол хүмүүсийг үймүүлж, хянаж, ноцтойгоор хорлодог. Зарим хүн биеийн хэмжээ жижиг, өнгөцхөн суурьтай байдаг тул ёрын муу хүмүүсийн үймээнтэй тулгарах үедээ тэд эдгээр зүйлийг нэвт харж чаддаггүй. Тэд чуулганд ёрын муу хүмүүс байх ёсгүй гэж үргэлж боддог бөгөөд хүмүүсийн хооронд хайр эсвэл хүнлэг халуун дулаан байдал байхгүй гэж боддог. Зарим нь бүр үүргээ гүйцэтгэхийг ч хүсэхээ больж, “Гэртээ Бурханд итгэсэн нь дээр юм байна. Яагаад ийм хүмүүсийг чуулганд байхыг зөвшөөрдөг юм бэ?” гэж хэлдэг. Үнэнийг ойлгодоггүй хүмүүс эдгээр зүйлийг нэвт харж чаддаггүй. Тэд эдгээр хэрэг явдлаас сургамж авч чаддаггүй; тэд ийм зүйлтэй тулгарч байгаагийнх нь ард Бурханы сайн санаа зорилго байдаг гэдгийг мэддэггүй; тэд хэний талд зогсох ёстойгоо, эсвэл эдгээр хэрэг явдалд үнэн-зарчмыг ашиглан хэрхэн хандахаа мэддэггүй; тэд диаволуудыг эсэргүүцэж, тэдэнтэй тулалдахын тулд жинхэнэ ах эгч нартайгаа нэгдэж чаддаггүй. Энэ нь биеийн хэмжээ жижиг байгаа хэрэг биш гэж үү? Энэ нь өрөвдмөөр биш гэж үү? (Мөн.)

Диаволаас хойд дүр олсон төрлийн хүний өдөр тутмын амьдралдаа илчилдэг эхний онцлог шинж бол зуршил болтлоо худал хэлэх юм. Нас, хүйс, гарал үүсэл хамаагүй, Бурханд хэчнээн олон жил итгэсэн нь хамаагүй, хэн нэгний үг ярианд үргэлж худал хуурмаг зүйл байдаг л бол, тэд худал хуурмагаар дүүрэн бөгөөд зуршил болтлоо худал хэлдэг л бол тэд диаволаас хойд дүр олсон; тэд хүн биш. Хүмүүс ч бас худал хэлдэг, учир нь тэдэнд завхарсан зан чанар байдаг; завхарсан зан чанар дахь ов мэхтэй, хорон муу байдал нь хүмүүсийг худал хэлэхэд хүргэж чаддаг. Гэвч хүний худал хэлэх хэр хэмжээ нь диаволаас хойд дүр олсон хүмүүсийнхээс өөр байдаг. Хэрвээ хэн нэгэн зуршил болтлоо худал хэлдэг бол энэ баримт л тэднийг мөн чанартаа хүн биш, харин диавол гэдгийг нотлоход хангалттай. Мөс чанарын нөлөөнөөс улбаалан хүмүүсийн хувьд зуршил болтлоо худал хэлэх хэмжээнд хүрэх нь туйлын боломжгүй юм. Хэдийгээр хүмүүс худал хэлж, мэхлэх үе байдаг ч тэдний худал хэлэх нь ердөө завхарсан зан чанарын хэвийн илрэл юм; тодорхой хэрэг явдлын талаар худал хэлэх үе хааяа байдаг. Хүний худал хэлэх болон диаволын худал хэлэх нь гаднаа адилхан харагдаж болох ч мөн чанартаа ялгаатай байдаг. Диаволууд худал хэлэх үедээ хэзээ ч өөрийгөө зэмлэдэггүй, гэмшдэггүй. Түүгээр ч барахгүй тэд хэлсэн худал үг, үйлдсэн мэхлэлтдээ өөрсдөө баярлаж, сэтгэл ханаж, хийж чадлаа гэсэн мэдрэмжийг авдаг. Хэрвээ худал үг нь амжилтгүй болбол тэд улам их худал хэлж, улам олон хүнийг мэхлэхийн тулд илүү нарийн мэхлэлтийн арга тактик ашиглахад хүчин чармайлтаа нэмэгдүүлнэ. Харин завхарсан зан чанартай хэвийн хүмүүс худал хэлснийхээ дараа мөс чанар нь тавгүйтэж, зэмлэл мэдэрдэг бөгөөд нүүр хийх газаргүй болсон мэт санагддаг. Хэрвээ тэд хэн нэгнийг мэхэлсэн бол түүнтэй дахин уулзахдаа бага зэрэг эвгүйрхдэг. Хэрвээ тэднээс худал хэлснээ олон нийтийн өмнө хүлээн зөвшөөрч, дахиж хэзээ ч худал хэлэхгүй, зөвхөн үнэнийг хэлнэ гэж амлахыг шаардвал одоогийн биеийн хэмжээ нь үүнд хараахан хүрэхгүй. Гэсэн хэдий ч тэдэнд дотоод ухамсар байдаг; тэд хэлсэн худал үгнээсээ болж ичиж, гэмшиж, тавгүйтдэг; тэд дотроо яллагдаж байгаа мэт мэдэрдэг. Гэвч диаволаас хойд дүр олсон ийм төрлийн хүн зуршил болтлоо худал хэлдэг. Тэд худал хэлснийхээ дараа дотоод буруутгал, гэм буруугийн мэдрэмж мэдэрдэггүй. Тэд яагаад гэм бурууг мэдэрдэггүй вэ? Учир нь тэд бол диавол юм. Хүмүүсийн өмнө юм уу Бурханы өмнө гэм бурууг мэдрэх, зүрх сэтгэлдээ яллагдаж байгаа мэт мэдрэх нь—хүний хэвийн ухамсар юм. Тэд диавол учраас ийм ухамсаргүй байдаг. Тийм учраас тэд үргэлжлүүлэн худал хэлж, бүр хүчин чармайлтаа нэмэгдүүлж чаддаг; тэд худал хэлсээр байх бөгөөд хэзээ ч өөрчлөгдөхгүй. Эцсийн эцэст, тэдний худал хэлэх нь хэзээ зогсдог вэ? Махан биеийн амьдралынх нь сүүлчийн амьсгалын дараа, цаашид ярьж чадахаа болих үед л тэд худал хэлэх нь зогсдог. Гэвч тэдний доторх худалч диаволын сүнс өөр хүнд хойд дүр олдог, тэгээд тэр хүн нь үргэлжлүүлэн худал хэлэх болно. Тийм учраас диаволуудын худалч уг чанар хэзээ ч өөрчлөгддөггүй. Энэ бол зуршил болтлоо худал хэлэх юм. Диаволаас хойд дүр олсон хүмүүс хэнийг ч мэхэлдэг бөгөөд ямар ч худал үг хэлж чаддаг. Тэд ямар ч нөхцөл байдалд, ямар ч хэрэг явдлын талаар худал хэлж чаддаг, мөн тэдний худал хэлэх арга тактик маш нарийн байдаг; тэдний худал хэлж байгааг хэн ч анзаарч чаддаггүй. Чи харж байна уу, байнга худал хэлдэг хүмүүс худал хэлэх үед энэ нь хэвийн хүн үнэнийг хэлж байгаатай адил байдаг—ямар ч мэдэгдэхүйц өө сэвгүй, маш төрөлхийн юм шиг байдаг. Чи тэднийг үнэнийг хэлж байна гэж бодож магадгүй. Хэрвээ чи тэдний худал үгийг үнэн гэж хүлээж авбал тэд зүрх сэтгэлдээ чамайг шоолж: “Тэнэг амьтан, би зүгээр л тоглож байхад чи үнэн гэж хүлээж авсан хэрэг үү? Чи үнэхээр усан тэнэг юм даа!” гэж бодно. Дараагийн удаа тэд чамтай уулзахдаа, худал үг сонссоны дараах чиний хариу үйлдэл ямар байхыг харахын тулд л худал хэлж, чамаар тоглосоор байх болно. Хэрвээ чи үүнийг дахиад л үнэн гэж хүлээж авбал тэд бүр ч их баярлаж, хийж чадлаа гэсэн мэдрэмжийг илүү их авч, өөрсдийнх нь биеэ авч яваа байдал амжилттай байна гэж бүр ч их мэдэрнэ. Надад хэл дээ, тэд хүн мөн үү? Тэдэнд хүний ухамсар байна уу? Тэдэнд хүний мөс чанарын мэдрэмж байна уу? Мэдээж үгүй. Худал үг нь хэдий чинээ үр дүнтэй байна, тэд дотроо төдий чинээ баярлаж, сэтгэл ханаж, хийж чадлаа гэсэн мэдрэмж нь төдий чинээ ихсэж, өөрсдийгөө төдий чинээ чадвартай гэж мэдэрдэг. Хэрвээ хэн нэгнийг мэхлэхийн тулд худал хэлээгүй, эсвэл хэн нэгнээр тоглоогүй нэг өдөр өнгөрвөл тэр өдөр нь тавгүй, үр дүнгүй өнгөрсөн мэт санагдаж, хүмүүсийг мэхлэх боломж олох ёстой болдог. Жишээлбэл, диавол хоёр хүний харилцаа сайн, үүрэгтээ эв найртай хамтран ажиллаж байгааг харвал дотор нь тавгүйтэж, “Би жаахан яс хаяж, та хоёрыг хооронд чинь эвдрэлцүүлэхийн тулд цуу яриа дэгдээе, тэгвэл та хоёр хүссэн ч эргээд сайн харилцаатай болж чадахгүй дээ” гэж тунгаан боддог. Хэдхэн үгээр энэ диавол тэр хоёр хүнийг төөрөгдлийн торонд оруулдаг бөгөөд тэд дараа нь санал зөрөлдөж, маргалдаж, өмнөх шигээ эв найртай байхаа больдог, энэ нь диаволыг баярлуулж, онцгой их баясгадаг. Чуулганд нуугдсан диаволууд үргэлж иймэрхүү зүйл хийж байдаг. Үл итгэгч ертөнцийн диаволууд ах эгч нарыг хэрцгийгээр баривчилдаг. Чи Бурханд итгэж, Түүнийг дагахаа больсон гэж хэлж л байвал, эсвэл чи Бурханд гомдоллож, эсвэл Бурханд тэрсэлж л байвал тэд баярладаг. Чи юу ч хийж болно—чи идэж, ууж, завхайрч, мөрийтэй тоглож болно; чи галдан шатааж, хүн алж, дээрэм тонуул хийж болно; чи ямар ч гэмт хэрэг үйлдэж болно—чи Бурханд итгэхгүй л байвал тэд баярладаг. Диаволуудын хүмүүсийн дунд хийдэг зүйлс болон Сатаны сүнсний ертөнцөд хийдэг зүйлсийн хооронд холбоо байна уу? Ямар нэгэн ижил төстэй зүйл байна уу? Энэ диаволууд Бурханд итгэж, зөв замаар алхдаг хэнийг ч онцгойлон үзэн яддаг. Үнэнийг эрэлхийлдэг, эсвэл үргэлж зарчмын дагуу үйлдэх гэж зүтгэдэг, эсвэл Бурханыг байнга гэрчилдэг, эсвэл үүргээ бүхнээ зориулан гүйцэтгэдэг хэнийг ч бай—ийм хүмүүсийг харах үедээ тэд уурлаж, тэднийг дайснаа гэж үздэг. Энэ бол атаархал биш; энэ бол үзэн ядалт юм. Сүйтгэх зорилгодоо хүрэхийн тулд тэдний ашигладаг аргуудын нэг нь чамайг үймүүлж, төөрөлдүүлж, дордуулахын тулд худал хэлэх замаар мэхлэх явдал юм. Ингэх нь тэдэнд ямар ч ашиг тус авчрахгүй байж болох ч чамайг Бурханд итгэх итгэлээ алдаж, сөрөг, сул дорой болж, үүргээ гүйцэтгэх хүсэлгүй болж, эсвэл бусадтай цаашид эв найртай хамтран ажиллаж чадахгүй болтол чинь дордуулах үедээ тэд зорилгодоо хүрсэн байдаг бөгөөд тэд баярлаж, санаа зовох зүйлгүй болдог. Энэ нь диаволуудын хийдэг зүйл биш гэж үү? (Мөн.) Диаволууд зуршил болтлоо худал хэлдэг гэдэг нь ямар ч эргэлзээгүй баттай юм. Хэн нэгэн хүнийг авч үз—түүний арьс өнгө, гадаад байдал, өндөр, нам, тарган, туранхай, царай муутай, царайлаг байх нь хамаагүй, боловсролын түвшин юм уу зан төлөв нь хамаагүй, билиг авьяас нь их юм уу, бага байх нь хамаагүй, давуу талтай эсэх, сонирхол, хобби нь юу байх нь хамаагүй—түүнд зуршил болтлоо худал хэлж чаддаг, хэзээ ч өөрчлөгддөггүй гэсэн ганцхан онцлог шинж байхад л хангалттай. Энэ нь хааяа нэг худал хэлэх, эсвэл өөр сонголтгүй байх, эсвэл тодорхой хэрэг явдалд мэргэн ухаан ашиглах шаардлагатай болох тухай биш, харин шаардлагатай эсэхээс үл хамааран, нөхцөл байдал юм уу нөхцөл байдлын цаад шалтгаанаас үл хамааран, хэрэг явдлаас үл хамааран тэд худал хэлж, юм зохиож, арга заль хэрэглэж, жижиг сажиг далд хөнөөл явуулах гэж зүтгэдэг. Хэрвээ тэдэнд ийм онцлог шинж байвал энэ төрөл нь яах аргагүй диавол юм. Тэднийг сайн хүн болж чадна гэдэгт яасан ч бүү итгэ, тэдний амнаас гардаг сайхан сонсогдох үгэнд яасан ч бүү итгэ. Тэд шийдэмгий байгаагаа илэрхийлж, эсвэл хатуу тангараг өргөсөн ч тэдэнд бүү итгэ, учир нь тэд хүн биш, диавол юм. Диаволууд хатуу тангараг өргөсөн ч энэ нь зүгээр л нөхцөл байдлыг түр зуур аргацаахын тулд байдаг; энэ нь бүгд мэхлэлт юм. Тэд өргөсөн тангаргийнхаа дагуу үйлдэж үндсэндээ чаддаггүй. Хэрвээ тэдэнд итгэвэл чи мунхаг юм; чи диаволуудын мөн чанарыг нэвт харж чаддаггүй. Тэд юуны ч талаар худал хэлж чаддаг тул өргөсөн хатуу тангараг нь ч бас худал байдаг. Учир нь тэд Бурхан бүхнийг шинждэг гэдэгт огт итгэдэггүй бөгөөд Бурхан хүн бүрийн үйл хэргийн дагуу шийтгэлийг нь өгнө гэдэгт итгэдэггүй—Бурхан ингэж үйлдэж чадна гэдэгт тэд итгэдэггүй, тийм учраас тэд үйлдэлдээ зүгээр л өөрсдийн хүслийг дагаж, хүссэнээрээ худал хэлж, мэхэлдэг; тэд зорилгодоо хүрэхийн тулд юу ч хийж чаддаг. Энэ бол диаволуудын онцлог шинж бөгөөд бас тэдний уг чанар-мөн чанар юм. Та нар одоо энэ хэрэг явдлыг тодорхой харж байгаа биз дээ? (Тийм.)

Амьтнаас хойд дүр олсон хүмүүс завхарсан зан чанартай учраас диаволуудтай яг адилхан худал хэлдэг боловч зэмлүүлэх үедээ зүрх сэтгэлдээ үүнийг тодорхой хэмжээнд хүлээн зөвшөөрнө. Хэдийгээр тэд хүлээн зөвшөөрч чаддаг ч амьтны шинж чанараасаа болоод үнэнийг ухамсарлаж чаддаггүй, тиймээс худал хэлэхгүй байх гэдэг нь яг ямар утгатай болохыг, эсвэл зарчмын дагуу үйлдэнэ гэдэг нь ямар утгатай болохыг огт ойлгодоггүй. Тэд: “Би дахиж хэзээ ч худал хэлэхгүй, үнэнийг хэлмээр байна” гэж хэлдэг ч үүнийг хэрэгжүүлэхийг оролдох үедээ маш болхи, тэнэг харагддаг. Бусад хүн үүнийг нь хараад инээдтэй гэж үзэж, “Хэн үнэнийг ингэж хэрэгжүүлдэг байна аа? Би анх удаа л харж байна—энэ үнэхээр миний нүдийг тайллаа!” гэж хэлдэг. Энэ нь яг л амьтан босож зогсоод, хүн шиг цэх алхаж байгаатай адилхан маш эв хавгүй, хачин харагддаг. Амьтнаас хойд дүр олсон зарим хүн бас үнэнч шударга байж, зарим нэг сайн зүйл хийхийг хүсдэг боловч хэрэгжүүлэлтийн оновчтой зарчмыг олж чаддаггүй. Тэд хэрэгжүүлэх үед энэ нь маш утгагүй байж, тоглоом тохуу болдог. Бусад хүн үүнийг нь хараад инээдтэй гэж үздэг ч энэ хүмүүс өөрсдийгөө үнэнч шударга байна гэж бодсоор л байдаг. Энэ инээдтэй биш гэж үү? Чи тэдэнд: “Хэрвээ чи үнэнч шударга хүн байхыг хүсвэл худал хэлэхгүй, шалтаг тоочихгүй, өөрийгөө зөвтгөх гэж оролдохгүй, эсвэл үндэслэлгүйгээр маргахгүй байх хэрэгтэй. Ингэхэд л хангалттай. Энэ бол үнэнч шударга байх явдал юм. Хэрвээ чи үнэнийг зөрчсөн зүйл хийж, улмаар гэм буруу үйлдвэл сэтгэлээ нээж, өөрийгөө ил болгож болно. Үнэнд нийцсэн хэний ч хэлсэн ямар ч үгийг зүгээр л хүлээж ав. Эрүүл ухаангүй, эсвэл инээдтэй зүйл бүү хий” гэж хэллээ гэж бодъё. Гэвч тэд үүнийг ойлгодоггүй. Үүнийг хэрэгжүүлэх үедээ тэд алдаа гаргадаг. Ийм төрлийн хүний хамгийн том асуудал нь юу гэж та нар хэлэх вэ? Тэд хэвийн хүний стандартад нийцдэггүй явдал юм. Амьтнаас хойд дүр олсон хүмүүс болон диаволаас хойд дүр олсон хүмүүсийн хооронд ялгаа бий юу? (Бий.) Ялгаа нь юунд оршдог вэ? (Тэдний гажууд хэрэгжүүлэлт нь тэд диаволын уг чанартай диаволууд болохоор биш, харин гол нь тэд хэв чанараар дутмаг бөгөөд хүмүүст байх ёстой хэвийн сэтгэхүй, эрүүл ухаанд хүрч чаддаггүйгээс болдог.) Зөв, тэдний хэв чанар дутдаг. Хэв чанар муутай хүмүүс субъектив байдлаар үнэнийг хэрэгжүүлэхийг хүсэж болох ч зарчмыг барьж авч чаддаггүй; тэд зөвхөн дүрэм журамтай л зууралддаг. Тиймээс тэдний хэрэгжүүлэлт хэт туйлширсан, мунхаг, тэнэг байдаг. Хүмүүс тэдэнд туслахыг хүсдэг ч зан чанар нь өргөсөөр хучигдсан зараа шиг байдаг тул хүмүүс хаанаас нь эхлэхээ мэддэггүй. Тэдэнд үнэнийг яаж ч нөхөрлөсөн тэд ойлгож, барьж авч чадахгүй мэт байдаг. Тав, зургаан жил тусалж, дэмжсэний дараа тэд хэдхэн бичиг үсэг, хоосон сургаал л ойлгодог бөгөөд үнэнийг хэрэгжүүлж чадахгүй хэвээр байдаг. Тэдний хэв чанар хэтэрхий муу. Гэсэн ч энэ тэнэг хүмүүс үргэлж жигшмээр зүйл хийж байдаг. Томоохон эсвэл чухал хэрэг явдал хөндөгдөөгүй үед чи ёс журмын үүднээс юм уу нэр нүүрээ бодон тэдэнтэй яаж ийгээд ярилцаж чаддаг. Гэвч чухал ажил хэрэг хөндөгдмөгц, жишээлбэл, үүрэг, эсвэл ажлын гүйцэтгэлийн талаар хэлэлцэх үед тэднийг ямар нэг байдлаар эсэргүүцэж, дургүйцэж, чамайг эвгүй байдалд оруулах вий гэж чи айж, чамд эвгүй, тухгүй мэдрэмж төрдөг. Ийм төрлийн хүнтэй чухал ажил хэргийн талаар хэлэлцэхэд зохисгүй. Чи тэдэнтэй зүгээр л харилцаж чадахгүй; тэдэнтэй харилцах нь хэтэрхий олон асуудал дагуулдаг бөгөөд чухал ажил хэрэгт ч бас нөлөөлнө. Тэд үргэлж гажууд тайлбар, сэдвээс гажсан зүйлс хэлж байдаг бөгөөд үүнийг сонсох нь зүгээр л зэвүүцмээр байдаг. Ийм төрлийн хүн өөр ямар гажууд зүйл хийсээр байдаг вэ? Хэрвээ тэдэнд эсрэг хүйсийн хэн нэгэнд татагдах мэдрэмж төрж, хорон муу тачаалтай болбол тэд өөрсдийгөө үнэнч шударга хүн байх ёстой, энэ талаараа сэтгэлээ нээх ёстой, үүнийг дотроо хадгалж болохгүй гэж бодоод, цуглааны үеэр энэ хэргийн талаар олон нийтэд ярьдаг. Тэдний сэтгэлтэй болсон эсрэг хүйсийн хүн нь үүнийг сонсоод эвгүйцэж, тухгүй болж, ичиж зовдог. Хэрвээ чи тэднийг зогсоохыг оролдвол тэд бухимдаж: “Би зүрх сэтгэлээсээ ярьж, үнэнч шударга байна. Чи үнэнийг хэрэгжүүлэхэд минь саад болох ямар эрхтэй юм бэ? Энэ бол миний эрх! Би арай гэж зориг гарган энэ талаар ярьж байхад чи намайг хязгаарлаж байна! Бурхан хүртэл намайг хязгаарладаггүй байхад чамд ингэх ямар эрх байгаа юм бэ? Бурхан хүртэл надад үнэнч шударга хүн байх боломжолгож байхад зөвхөн чи л намайг дорд үзэж, үнэнч шударга байлгахгүй байна. Хэрвээ би энэ хэргийг дотроо хадгалж, энэ талаар ярихгүй бол тэр чинь баримтыг нуун дарагдуулж байгаа хэрэг биш үү? Тэр чинь ов мэхтэй хүн болж байгаа хэрэг биш үү? Тэгвэл би үнэнч шударга хүн биш болно. Хэрвээ би үнэнч шударга хүн биш бол Бурхан намайг тэгсэн ч аврах уу?” гэж хэлдэг. Чиний харж байгаачлан, сонсож байгаа хүн бүр эвгүйцэж, ичиж зовдог ч энэ хүн нарийн ширийн зүйлийг ярьсаар байдаг бөгөөд чи тэднийг хязгаарлаж ч чаддаггүй. Энэ хэргийн тухайд, хүлээцтэй, тэвчээртэй байх ёстой юу, эсвэл тэднийг хязгаарлахын тулд үнэн-зарчмыг нөхөрлөх ёстой юу гэдгийг Надад хэл дээ? (Бид тэднийг хязгаарлахын тулд үнэн-зарчмыг нөхөрлөх ёстой.) Хэрвээ хүн эхлээд хайрын үүднээс туслахыг оролдож, цаашид бусдыг босгон байгуулдаггүй ийм зүйл ярихгүй байхыг тэдэнд ятгавал тэд үүнийг ойлгож, хүлээн авч чадах уу? (Үгүй.) Тэгвэл ийм төрлийн хүн аливааг гажуудуулах хандлагатай, бага зэрэг тэнэг, эрүүл ухаан нь тийм ч саруул биш байдаг тул хүн тэднийг хязгаарлах л арга хэмжээ авах боломжтой. Хүн бүрд хорон муу тачаал байдаг бөгөөд хааяа эсрэг хүйсийн хэн нэгэнд татагдах мэдрэмж төрөх юм уу ямар нэг бодол тээж магадгүй. Үүнийг өөрөө хувьдаа таньж мэдэхэд л хангалттай. Хэрвээ байдал буруу тийшээ чиглэж байвал тэр хүнтэй харилцах харилцаагаа багасгах, эсвэл цаашид түүнтэй ганцаараа байхаас зайлсхийх ёстой. Хэвийн хүн чанартай хүмүүс ийм хэрэг явдалтай харьцахдаа ухаалаг арга барил ашиглаж, зарчмын дагуу үйлдэнэ. Энэ төрлийн хэрэг явдлыг зөвхөн үнэнч шударга хүн байх гэсэн хэрэгжүүлэлтийн зарчмыг хэрэгжүүлэх замаар зохицуулах боломжгүй бөгөөд мэргэн ухааны зарим зарчмыг ч бас хэрэгжүүлэх ёстой гэдгийг тэд мэддэг. Гэвч амьтнаас хойд дүр олсон хүмүүс ийм хэрэг явдлыг хэрхэн зохицуулахыг мэддэггүй бөгөөд ийм зүйлийн талаар олон нийтэд сэтгэлээ нээхийг үнэнч шударга байна гэж үздэг. Энэ нь ямар үр дагавар авчрахыг тэд мэддэггүй. Тэд үнэнч шударга байхыг оролдохдоо зүгээр л дүрэм журам, ёс төдий зүйлтэй зууралддаг. Тэгээд үр дүн нь юу байдаг вэ? Тэд өөрсдөдөө, сэтгэлтэй болсон хүндээ, мөн бусад бүх хүнд төвөг уддаг. Тэдний сэтгэлтэй болсон хүн нь энэ хэргээс болоод хямарч, хазаарлагдаж, нөхцөл байдалтай нүүр тулж чадахгүй мэт санагддаг. Бусад бүх хүн ч бас үүнийг сонсоод бага зэрэг ичиж зовж: “Бид сонсвол хэн нэгний хувийн нууц руу өнгийж байгаа юм шиг болно; гэвч бид сонсохгүй байсан ч тэд өөрсдийгөө үнэнч шударга байна гэж бодоод ярьсаар л байх болно” гэж боддог. Чи харж байна уу, хүн бүрд энэ хэрэг явдал төвөгтэй, хэцүү бэрх санагддаг. Ийм төрлийн хүнийг маш их төвөг удагч гэж чи хэлэхгүй гэж үү? Хэрвээ чи зарчмыг нөхөрлөвөл тэд хүлээж авахгүй бөгөөд “Та нар үнэнч шударга байж, сэтгэлээ нээх үед юу ч хэлж болдог, харин намайг ямар нэг зүйл хэлэхээр тэр нь зүгээр биш болчих юм. Би ч бас үнэнч шударга байгаа биш үү? Би яагаад үг хэлэх эрхгүй юм?” гэж хэлнэ. Тэд бусдын юу хэлж байгаад ч анхаардаггүй. Тэдний тэр хэрэг явдал олон нийтэд нөхөрлөхөд тохиромжтой юу? Ийм төрлийн хүн үүнийг зүгээр л нэвт харж чаддаггүй бөгөөд үнэнч шударга байх зарчмыг ойлгодоггүй. Эцэст нь тэд хүн бүрд нөхцөл байдлыг зохицуулахад нэлээд хэцүү мэт санагдуулдаг. Ижил төрлийн хүмүүс тэднийг дуурайж: “Хараач, тэд тийм зүйлийн талаар хүртэл нөхөрлөж чадаж байна. Тэд үнэхээр шийдэмгий байна, тэд үнэхээр үнэнч шударга байна!” гэж хэлдэг. Цэвэр ухамсартай хүмүүс үүнийг сонсоод, хэрэгжүүлэлт нь буруу, гажсан болохыг мэддэг. Хэрвээ чи тэдэнд туслахыг хүсвэл тэд ердөө л хүлээж авахгүй. Тэд юу гэж хэлэх вэ? “Чи надад тусалж чадахгүй. Миний ухамсар чинийхээс өөр. Би зүгээр л ингэж хэрэгжүүлнэ.” Тэгвэл яах вэ? Чи тэдэнд тусалж чадах уу? (Үгүй.) Хэрвээ чи тэдэнд үнэхээр туслахыг оролдвол эцэстээ байдлыг улам л дордуулна; тэд хүлээж авахгүйгээр барахгүй чамтай маргалдаж, орооцолдоно. Энэ төвөгтэй биш гэж үү? (Тийм.)

Амьтнаас хойд дүр олсон хүмүүс ч бас худал хэлэх гэсэн илрэл харуулдаг боловч тэдний худал хэлэх нь диаволаас хойд дүр олсон хүмүүсийнхтэй яг адилхан илэрдэггүй. Тэдний худал хэлэх хандлага болон худал хэлэхдээ ашигладаг арга барил нь ч бас өөр байдаг. Диавол хүмүүсийн хэлсэн худал үг ил болох үед тэд өөр аргагүйдээ худал хэлснээ өнгөн дээрээ хүлээн зөвшөөрдөг ч гэсэн өөрсдийгөө бүрэн зөвтгөсөн хэвээр байдаг. Тэд үүнийг сүртэй зүйл биш гэж боддог. Эсвэл тэд байр сууриа илэрхийлж, худал хэлсэн нь буруу байсан гэдгээ хүн бүрийн өмнө хүлээн зөвшөөрсөн ч гэсэн хөшигний ард өчүүхэн төдий ч өөрчлөгдөлгүй, яг л адилхан худал хэлж, мэхэлсээр байдаг. Тэд худал хэлэхийг зүгээр л хорон муу хэрэг явдал юм уу сөрөг зүйл гэж үздэггүй. Энэ бол амьд үлдэх тэдний зэвсэг юм—тэд яаж үүнээсээ татгалзаж чадах юм бэ? Зуршил болтлоо худал хэлдэг хүмүүс: “Хүний энэ ертөнцөд амьдрахдаа хэрэв худал хэлэхгүй, бусдад сэтгэлээ нээж, бүх зүйлээ ил болгодог бол, хэрэв бүх зүйлийг нь бусад хүн мэдэж, ойлгодог байсан бол хүнд өөрийн гэсэн зүйл байх уу? Амьдрал ямар нэг утга учиртай байх уу? Хүнд нэр төр байх уу? Түүгээр ч барахгүй, хүн бүх зүйлийн талаар дандаа ил цагаан үнэнийг хэлдэг байсан бол амьдрал ямар давсгүй, уйтгартай байх бол оо! Шалтгаантай ч бай, үгүй ч бай хүн зүгээр л худал хэлэх ёстой” гэж үздэг. Ямар ч өнцгөөс харсан, тэд санаатайгаар худал хэлдэг ч бай, санамсаргүйгээр худал хэлдэг ч бай, энэ нь тэдний уг чанарын төрөлх илрэл юм. Товчхондоо, зуршил болтлоо худал хэлэх нь диаволуудын тод онцлог шинж—энэ нь ямар ч эргэлзээгүй юм. Зөвхөн энэ талаас нь авч үзвэл, ийм төрлийн хүмүүс үнэнийг хүлээн авч, үнэнч шударга хүн байх нь туйлын боломжгүй; тэд үүнийг яавч хийж чадахгүй. Түүгээр ч барахгүй, тэд үнэнч шударга хүн байх Бурханы шаардлагыг басамжилдаг. Тэд тодорхой хэрэг явдалтай нүүр тулсан эсэхээс үл хамааран, хүмүүсийг үнэнч шударга байх Бурханы шаардлагад хандах хандлага нь үргэлж басамжилсан, элэглэн дооглосон, дургүйцсэн, жигшсэн байдаг. Тэд Бурханы шаардлага болон үнэнч шударга байхтай холбоотой биеэ зөв авч явах зарчмыг үл тоомсорлон үздэг. Тэд зүрх сэтгэлийнхээ угаас үнэнээс зэвүүцэж, хүлээн авдаггүй; тэр ч бүү хэл тэд үнэнч шударга хүн байхыг илт эсэргүүцэж, үнэнч шударга хүн байхаас татгалздаг.

Зуршил болтлоо худал хэлэх нь диаволаас хойд дүр олсон хүмүүст байдаг маш илэрхий онцлог шинж юм. Чи тэдэнтэй ойр харилцаж л байвал, ажил юм уу амьдрал дээр тэдэнтэй харилцаж, ярилцаж, холбогдож л байвал тэдний зуршил болтлоо худал хэлдэг энэ онцлог юм уу жинхэнэ дүр төрх нь бага багаар ил болно. Тиймээс ийм төрлийн хүнийг ялган таних нь маш амархан. Чи бусад хүмүүс, үйл явдал, эсвэл зүйлсийн талаарх хэн нэгний санаа бодол, үзэл баримтлалыг харах шаардлагагүй. Чи тэднийг зуршил болтлоо худал хэлдэг болохыг олж мэдвэл зөвхөн энэ зүйлд л үндэслэн, тэднийг хүн биш, диавол гэж зуун хувь баттай хэлж чадна. Зарим хүн: “Зуршил болтлоо худал хэлдэг хүн диавол биш байх, бас авралд хүрэх найдлагатай байх нэг хувийн ч гэсэн боломж бий юу?” гэж асуудаг. Би та нарт хэлье, ямар ч боломж байхгүй. Зуршил болтлоо худал хэлдэг хэн боловч зуун хувь диавол юм; өөрөөр байх нэг хувийн ч боломж байхгүй. Ойлгосон уу? Зарим хүн: “Зарим хүн хэтэрхий гүн завхарсан, нийгмийн ёрын муу чиг хандлагад хэтэрхий ноцтой өртсөн, мөн хүн чанарынх нь мөс чанар, эрүүл ухаан булагдсан, эсвэл диаволуудад бүрэн ууссанаас болоод зуршил болтлоо худал хэлдэг байж болох уу? Хэрвээ ах эгч нар хэсэг хугацаанд тусалж, дэмжсэний дараа, мөн Бурханы үгээр услагдаж, тэжээгдсэний дараа мөс чанар нь аажмаар сэрж, эрүүл ухаан нь аажмаар сэргэж чадвал тэд өөрчлөгдөж, зуршил болтлоо худал хэлэхээ болихгүй гэж үү?” хэмээн хэлдэг. Би чамд хэлье, тийм боломж байхгүй, арван саяд нэг тохиох боломж ч байхгүй. Тиймээс зуршил болтлоо худал хэлдэг хэн боловч диавол бөгөөд яавч хүн биш, тэдэнд өчүүхэн төдий ч хэвийн хүн чанар байдаггүй. Ойлгосон уу? (Ойлгосон.) Энэ нь лавтай; ямар ч онцгой тохиолдол, ямар ч онцгой нөхцөл байдал байхгүй. Та нар энэ хэрэг явдлыг тодорхой харах ёстой. Магадгүй чи хэн нэгэн хэрэг явдлыг зохицуулахдаа Бурханы гэрийн ашиг сонирхлыг хамгаалж, ах эгч нарыг хамгаалахын тулд шүтлэггүй хүмүүст үнэн биш зүйл—худал үг шиг зүйл—хэлэхийг харж болох юм. Тэгээд чи энэ хэрэг явдалд эргэлзэж, “Би өмнө нь түүнийг үнэнийг эрэлхийлдэг хүн гэж боддог байсан, тэгтэл тэр яаж ийм чухал асуудлын талаар худал хэлж чадаж байна аа? Хэрвээ тэр ийм чухал асуудлын талаар худал хэлж чадаж байвал тэр диавол уу? Түүний үнэний эрэлхийлэл нь өнгөлөн далдлалт уу?” гэж боддог. Ингэж ойлгох нь зөв үү? (Үгүй.) Үүнд юу нь буруу байна вэ? Ийм хэрэг явдлыг хэрхэн зөвөөр үзэх ёстой вэ? (Тэр хүний үйлдлийнх нь цаад санаа, эсвэл хүрсэн үр нөлөөг нь тэд ялган таниагүй. Хэрвээ хэн нэгэн үнэн биш зүйл хэлсэн ч эерэг үр нөлөөнд хүрэхийн тулд буюу Бурханы гэрийн ашиг сонирхлыг хамгаалж, ах эгч нарыг хамгаалахын тулд тэгж байгаа бол энэ нь худал хэлж байгаа хэрэг биш; энэ бол нэг төрлийн мэргэн ухаан юм. Тэд худал хэлэх болон мэргэн ухаан хэрэгжүүлэхийн хоорондох ялгааг ялган таниагүй.) Чи худал хэлэхийн шинж чанарыг тодорхой харах ёстой. Худал үг нь ямар зарчимд үндэслэдэг, ямар зорилгод хүрэхийг зорьдгийг хар. Хэрвээ хэн нэгэн эерэг үр нөлөөнд хүрч, зарчмыг сахихын тулд үнэн биш зүйл хэлбэл энэ нь худал хэлж байгаа хэрэг биш—энэ бол мэргэн ухаан юм. Үүнээс гадна, тэд өдөр тутмын амьдралдаа зуршил болтлоо худал хэлдэг хүн мөн эсэхийг ажигла. Хэрвээ тэд ганцхан тохиолдолд л худал хэлсэн бол чи тэднийг худалч, эсвэл зуршил болтлоо худал хэлдэг гэж тодорхойлох боломжгүй, тийм биз дээ? (Тийм.) Хэрвээ тэд чухал хэрэг явдал дээр Бурханы гэрийн ашиг сонирхлыг хамгаалахын тулд үнэн биш зүйл хэлсэн байтал чи тэднийг зуршил болтлоо худал хэлдэг хүн гэж тодорхойлбол энэ нь гажууд байдал юм. Хүмүүсийг ингэж тодорхойлж, үзэх нь зарчимд нийцэхгүй. Хэрвээ тэд өөрсдийн нэр төр, нэр нүүрийг хамгаалахын тулд нэг удаа худал хэлсэн боловч ерөнхийдөө ихэнх хэрэг явдалд худал хэлдэггүй, худал хэлсэн ч дараа нь засаж залруулж чаддаг бол ийм хүнийг ч бас зуршил болтлоо худал хэлдэг гэж тодорхойлох боломжгүй. Зөвхөн диаволаас хойд дүр олсон хүмүүс л зуршил болтлоо худал хэлдэг. Зарим хүн: “Чи тэднийг зуршил болтлоо худал хэлдэг гэдэг ч тэд заримдаа бас үнэнийг хэлдэг. Жишээлбэл, тэд ямар нэг зүйл худалдаж аваад, хэн нэгэн үнийг нь асуухад үнэнээр нь хэлсэн; тэд энэ талаар худал хэлээгүй. Чи яаж тэднийг зуршил болтлоо худал хэлдэг гэж хэлж чадаж байна аа?” гэдэг. Хувийн нууц, ашиг сонирхол, байр суурь, эсвэл нэр нүүр хөндөгдөөгүй үед тэдэнд худал хэлэх шаардлага байдаггүй. Худал хэлэх нь тэдэнд ч бас ядаргаатай байдаг тул төвөг удахгүйн тулд тэд аар саархан зүйл дээр худал хэлдэггүй. Гэсэн ч тэд нэг удаа худал хэлээгүй, эсвэл аар саархан зүйл дээр худал хэлээгүй гээд л энэ нь тэднийг зуршил болтлоо худал хэлдэггүй гэсэн үг биш юм. Чи зүгээр л тэд бусадтай харилцахдаа, чухал үйл явдлыг дүрслэх юм уу ярихдаа, өөрсдийнх нь ашиг сонирхол, алдар нэр, ашиг хонжоо, байр суурь, ирээдүй, эсвэл үүрэг хариуцлага хөндөгдөх үед, эсвэл өөрсдийнх нь үзэл бодол хөндөгдөх үед худал хэлдэг эсэхийг нь ажиглах хэрэгтэй. Ийм нөхцөл байдалд, тэдний үгэнд хэр их худал зүйл, хэр их үнэн зүйл, хэр их үнэмшилтэй зүйл байгааг ажигла. Хэрвээ тэдний үгэнд хэтэрхий их худал зүйл агуулагдаж, бараг харыг цагаан болгож, ор үндэсгүй зүйл зохиож, бурууг бусад руу чихэж байвал; хэрвээ тэд хийсэн муу зүйлээ бусдад тохож, бусдын хийсэн сайн зүйлийг өөрсдийн гавьяа болгож байвал; хэрвээ тэд ямар нэг хэрэг явдалд алдаа гаргасан бөгөөд хариуцлага хүлээх ёстой байтал үгээрээ булзааруулж, хариуцлагаасаа бүрэн бултаж, бусдад тохож байвал; хэрвээ тэд ажлаа сайн хийгээгүй, эсвэл төлөөс төлж, үүрэг хариуцлагаа биелүүлээгүй, эсвэл аюулаас айсандаа үүнийгээ хийгээгүй байтлаа худал хэлж, үнэнийг нуун дарагдуулж, хариуцлагаас мултрахын тулд харьцангуй үндэслэлтэй шалтаг тоочиж байвал—эдгээр нь худал үг биш гэж үү? (Мөн.) Эдгээр нь бүгд худал үг. Энэ бол зуршил болтлоо худал хэлэх явдал юм. Өөрөөр хэлбэл, хэрэг явдал хувийн ашиг сонирхол, үүрэг хариуцлага, нэр нүүр, байр суурь гэх мэт зүйлтэй нь холбогдох бүрд тэд бүгдэд нь худал хэлдэг. Жишээлбэл, нэг хүн зочин хүлээн авагч айлд далан юаниар сандал худалдаж авчээ. Буцаж ирээд зардлаа тайлагнахдаа тэр: “Энэ удаагийн явалтаар нэлээд ядарлаа, би дэмий зүйлийн төлөө гадуур явж болохгүй. Ямар ч байсан гучин юань хийх ёстой. Энэ гуч бол миний хөдөлмөрийн, зарагдсаны хөлс” гэж боддог. Тиймээс тэр сандлыг зуун юанийн үнэтэй гэж хэлдэг. Харж байна уу, тэр худал хэлсэн биз дээ? Тэд яагаад худал хэлсэн бэ? (Тэр бага зэрэг ашиг хүртэхийг хүссэн.) Тэр жаахан ашиг олохыг хүссэн. Тэр ах эгч нартайгаа хамт үүрэг гүйцэтгэж байна гэж бодъё, тэгээд хоёр хүн сайн таарч байгааг хараад, тэр: “Хэн ч надтай найзалдаггүй, хүн бүр намайг дорд үздэг, хэн ч надтай таардаггүй. Та хоёрын дунд хор хутгаж, та нарын харилцаанд хагарал үүсгэе” гэж боддог. Тиймээс тэр нэг хүнд нь: “Тэр чамайг өөрийгөө өндөр боловсролтой гэж боддог, хэрвээ тийм боловсролтой юм бол яагаад нийтлэл бичиж чаддаггүй юм бэ? гэж хэлсэн” хэмээн хэлдэг. Дараа нь тэр нөгөө хүн дээр нь очоод, “Тэр чамайг өндөр ч гэсэн биеийн галбир нь зөв пропорцгүй, биеийнх нь дээд болон доод хэсгийн харьцаа алдагдсан гэж хэлсэн” хэмээн хэлдэг. Энэ хэдхэн үгээр тэр нөгөө хоёр хүний дунд хагарал үүсгэдэг. Нөгөө хоёр хүн нь дахин уулзахдаа тэрхүү хагалан бутаргасан үгсийг санаж, нэгнээ дургүйцэн харж, эвгүйцдэг. Хатгагч ямар ашиг олсон бэ? Өнгөн дээрээ тэр юу ч олж аваагүй мэт боловч нөгөө хоёр хүн хөндийрч, харилцаа нь муудахыг хараад тэр дотроо тайтгарч, цаашид атаархахаа больдог. Тэгээд тэр өөрийгөө давуу тал олж авсан гэж боддог. Тиймээс тэд энэ хэрэг явдалд хүртэл худал хэлдэг. Хэн нэгэн: “Энэ чинь өөртөө ашиггүйгээр бусдыг хорлож байгаа хэрэг биш үү? Хэрвээ нөгөө хоёр хоорондоо ярилцвал чамайг тэдний дунд хор хутгасныг мэдэхгүй гэж үү? Чи өөртөө гай дуудаж байгаа хэрэг биш үү?” гэж хэлж магадгүй. Тэд үүнийг тоодог уу? Тэд тоодоггүй. Нөгөө хоёр хүн салж л байвал тэд цаашид атаархахаа больж, өөрийгөө давуу тал олж авсан гэж боддог. Энэ чинь диаволуудын хийдэг зүйл биш гэж үү? (Мөн.) Диаволууд яг л ингэж авирладаг.

Диаволаас хойд дүр олсон хүмүүс аар саархан, шалихгүй зүйлсийн талаар үнэнийг хэлж болох ч энэ нь тэдэнд худалч уг чанар байхгүй гэсэн үг биш. Чухал ч бай, үл анзаарагдам ч бай бүх хэрэг явдалд, өөрсдийнх нь дүр төрх хөндөгдсөн гэж бодож л байвал, тэдэнд тухгүй санагдаж л байвал, эсвэл ямар нэг ашиг тус олж авах юм уу ямар нэг зорилгод хүрэхийг хүсэж л байвал—тэдэнд санаа зорилго байгаад, үйлдэл хийхийг хүсэж л байвал—тэдний арга барил нь гарцаагүй үүнийгээ гүйцэлдүүлэхийн тулд худал үг ашиглах явдал байх болно. Энэ бол зуршил болтлоо худал хэлэх явдал юм. Магадгүй тэд хоол хүнс, хувцас хунар, орон байрны асуудал дээр худал хэлдэггүй байж болно; энгийн үед тэд аар саархан зүйлийн төлөө худал хэлэх гэж оюун санааны энергиэ зарцуулж өөртөө төвөг удахгүй. Түүгээр ч барахгүй, тэдний нүдээр зарим хүн зүгээр л өөрсөдтэй нь нэг түвшин юм уу зиндаанд байдаггүй тул тэд тэднийг тоож харьцдаггүй бөгөөд тэднээр тоглож, арганд оруулах явдлаас ямар ч хийж бүтээсэн мэдрэмж авдаггүй учраас тэдний эсрэг ямар нэгэн байдлаар үйлдэл хийхэд анхаардаггүй. Хэрвээ тэд хэн нэгний эсрэг үйлдэл хийх гэж байгаа бол тэр нь өөрсдийнх нь түвшинд байгаа гэж тэдний үздэг, өөрсдөдтэйтэй нь тоглоом тоглож чадах хүн, тэдний өрсөлдөгч байх ёстой—тэгсэн цагт л тэд тэр хүнийг тоож харьцана. Энэ бол диаволуудын өөр нэг онцлог шинж юм. Хэрвээ чи жирийн нэгэн бол тэд чамайг оюун ухаанаар дутмаг, тэдэнтэй тоглоом тоглох чадваргүй, эсвэл зохисгүй гэж боддог бөгөөд үүнийг сонирхолгүй гэж үздэг тул чамайг үл тоомсорлодог. Диаволууд хэнээр тоглохоо шилж сонгодог. Тэд чамтай хамт амьдрах үед чи тэднийг худал хэлэхийг хэзээ ч харахгүй, эсвэл ямар нэг зүйлийн талаар санаатайгаар худал хэлэхийг нь хэзээ ч анзаарахгүй байж магадгүй, гэхдээ диавол мөн л бол тэд гарцаагүй худал хэлнэ; энэ бол диаволуудын төрөлх уг чанар юм. Хэрвээ тэд чамд худал хэлэхгүй байвал энэ нь тэд чамайг үнэ цэнтэйд тооцохгүй байгаатай холбоотой байж мэднэ. Тэд “Хмм! Би чамд худал хэлэхээс төвөгшөөж байхад чи намайг өөрөөр чинь тоглоно гэж айж байх шив. Чи хэн юм бэ? Чи өөрийгөө их юманд бодоо юу?” хэмээн боддог. Тэд чамайг зүгээр л юман чинээ авч үздэггүй; чамд худал хэлэх нь битгий хэл чамтай үг солихоос ч төвөгшөөдөг. Энэ нь чи мунхаг хүнээс хэн нэгэнтэй ямар харилцаатайг нь асуухад тэрээр: “Би тэдний зиндааны хүн биш. Тэдний хэв чанар надаас дээр, тэд ухаантай. Би бол дорд хүн, тэдэн шиг эрхэмсэг биш. Тэд надтай харилцахыг хүсдэггүй” гэж хэлдэгтэй адил юм. Мунхаг хүмүүст хүртэл ингэж санагддаг. Одоо диаволууд хэнээр тоглох дуртай, хэнтэй тэмцэлдэх дуртай, хэнийг төөрөлдүүлж, ашиглаж, арганд оруулах хийх дуртайг харцгаая. Тэдэнд бас стандарт, тодорхой цар хүрээ байдаг бус уу? (Байдаг.) Тэд хэсэг бүлэг хүнийг сонгох үедээ тэр хүмүүс нь өөрсөдтэй нь адил сэтгэл зүйн тоглоом тоглож, арга заль хэрэглэдэг хүмүүс байх ёстой. Ийм хүмүүстэй харилцах үедээ л тэд баярлаж, үүнийг хөгжилтэй гэж үздэг бөгөөд тэр үед л тоглоомоосоо ямар нэг хийж бүтээсэн мэдрэмж авч чаддаг. Тиймээс диаволаас хойд дүр олсон хүмүүсийн тухайд гэвэл, тэдний зуршил болтлоо худал хэлдэг онцлог шинж, мөн чанарыг нэвт харах ёстой. Тэд чамд худал хэлээгүй гээд худал хэлдэггүй гэсэн үг биш бөгөөд тэдэнд худалч уг чанар байхгүй гэсэн үг ч биш. Хэрвээ тэд чамтай ойр дотно холбогдоогүй, чамайг тоож үздэг ч үгүй бөгөөд чамайг зүгээр л жирийн итгэгч, өндөр боловсролтой хүн биш—зүгээр л гэрийн эзэгтэй юм уу тариачин—гэж бодоод, чамайг юман чинээ авч үздэггүй бол тэд чамд худал хэлэх нь өөрсдийгөө дорд болгож, тархины эсээ дэмий үрж байгаа хэрэг болно гэж бодох бөгөөд чамд худал хэлэхээс ч төвөгшөөнө. Тэгвэл чи ийм төрлийн хүнийг яаж нэвт харж чадах вэ? Тэд зуршил болтлоо худал хэлдэг диаволууд учраас уг чанар нь энэ нөхцөлд илрэхгүй байсан ч өөр тохиромжтой нөхцөл байдалд илрэх болно. Тэд чамд худал хэлээгүй гээд худал хэлэхгүй гэсэн үг биш. Тэдэнд диаволын мөн чанар байж л байвал худалч уг чанар нь гарцаагүй ил болно; тэр нь нууцлагдмал хэвээр байж чадахгүй. Тэд үүнийг сайн нуусан ч бай, үгүй ч бай, үүнээс хэр их нь ил болсноос үл хамааран, тэдэнд худалч уг чанар байгаа л байвал, тэд байнга худал хэлдэг л бол тэд диаволууд юм; тэд яавч хүн биш. Жинхэнэ хүмүүс байнга худал хэлдэггүй; өөрөөр хэлбэл, хүнээс хойд дүр олсон хүмүүс байнга худал хэлдэггүй. Би яагаад тэднийг байнга худал хэлдэггүй гэж хэлж байна вэ? Учир нь тэднийг худал хэлмэгц мөс чанар нь тэднийг зэмлэж, буруутгадаг. Хэрвээ тэд үр дагаварт хүргэх нэг том худал хэлбэл насан туршдаа өөрсдийгөө жигшинэ; тэд зүрх сэтгэлдээ худал хэлэхэд дургүйцэж эхлэх бөгөөд шаардлагагүй зүйл дээр худал хэлэхгүй. Ийнхүү тэд улам бүр бага худал хэлнэ. Мөс чанар нь тэднийг зэмлэдэг тул тэд өөрсдийгөө дарж, үүнтэй төстэй буруу зүйлийг бага хийх бөгөөд эцэстээ огт хийхгүй байх хэмжээнд хүрнэ. Энэ бол хүмүүсийн хүрч чадах зүйл юм. Гэвч диаволууд үүнд хүрч чадахгүй. Худал хэлснийхээ дараа тэд ямар ч зэмлэл мэдэрдэггүй тул худал хэлэхийг хүсэх үед ямар ч даруулга байдаггүй; юу ч тэднийг дарж чадахгүй—ямар ч орчин тэднийг дарж чадахгүй, мөн нэр хүнд, байр суурьтай ямар ч хүн дарж чадахгүй, мэдээж үнэн ч бас тэднийг дарах хүчгүй байдаг. Бусад хүн тэднийг ил болголоо гээ тэднийг дарах ямар ч боломжгүй, үнэний тухайд бол бүр ярих ч юм биш, үнэн нь тэдний хувьд зүгээр л цаасан дээр бичигдсэн бичвэр, зүгээр л хоосон сургаал, дүрэм журам бөгөөд тэднийг огт дарж чадахгүй. Даруулгагүйгээр худал хэлэх нь тэдний төрөлх илрэл юм; тэд хэзээ ч, хаана ч хэрэгцээнийхээ дагуу элдэв төрлийн худал үг хэлж чаддаг. Энэ бол тэдний уг чанар; энэ нь хэзээ ч өөрчлөгдөхгүй. Тэгвэл тэдний уг чанарыг хэрхэн нэвт харах вэ? Эргэн тойрныхон нь тэднийг хэрхэн үнэлдгийг хар. Хэрвээ тэднийг сайн мэддэг хүмүүс: “Тэр нөхөр зуршил болтлоо худал хэлдэг, амнаас нь гарч байгаа бүхэн худал, тэр нүүр нь улайж, зүрх нь дэлсэхгүйгээр худал хэлдэг, тэгээд юуны ч талаар худал хэлж чаддаг; хэн ч түүний хэлсэн нэг ч үгэнд итгэж зүрхэлдэггүй” гэж хэлбэл тэднийг хүн биш, диавол гэж тодорхойлж болно. Одоо Би ийм их зүйл хэлсэн болохоор та нар диаволаас хойд дүр олсон хүмүүст байдаг, зуршил болтлоо худал хэлдэг энэ онцлог шинжийг нэвт харж, энэ нь тэдэнд байдгийг баталж чадах уу? Бүх цаг үед, “Зуршил болтлоо худал хэлдэг хүмүүс диаволуудтай тэнцүү” гэх энэ дүрэм, энэ дүгнэлт өөрчлөгдөшгүй хэвээр байдаг. Ойлгосон уу? (Ойлгосон.)

Диаволаас хойд дүр олсон хүмүүсийн эхний онцлог шинж болох зуршил болтлоо худал хэлэх явдлын талаар тодорхой нөхөрлөсөн үү? (Тийм ээ, тодорхой байна.) Энэ агуулгыг хүлээн авч, ойлгоход амархан байх ёстой. Яагаад? Учир нь та нар өдөр тутмын амьдралдаа ийм төрлийн хүнийг байнга хардаг; гагцхүү өмнө нь та нар тэдний худал хэлэх илрэлийг завхралын хэвийн илрэл гэж үздэг байсан. Одоо нөхөрлөлөөр дамжуулан тэдний худал хэлэх уг чанар, худал хэлэх илрэл нь яагаад хэзээ ч өөрчлөгддөггүйг та нар мэдлээ—энэ нь тэдний шинж чанараар тодорхойлогддог тул ийм төрлийн хүн өөрчлөгдөж чадахгүй болж таарлаа. Цаашид ийм хүмүүстэй таарах үедээ яах ёстой вэ? (Ийм хүмүүстэй нөхөрлөх юм уу тэдэнд туслах шаардлагагүй. Хэрвээ тэд зааварлагч бол тэднийг чөлөөлөх ёстой. Хэрвээ тэд аль хэдийн муу үйлийн зарим илрэл харуулж, чуулганы ажилд саад болж, үймүүлж эхэлсэн бол шаардлагын дагуу тэднийг цэвэрлэх ёстой бөгөөд чуулганд дахин нэг өдөр ч байлгаж болохгүй.) Диаволууд зуршил болтлоо худал хэлдэг; тэд өөрчлөгдөж чадахгүй нь тодорхой. Гэвч тодорхой салбарын ямар нэг билиг авьяас юм уу давуу талтай диаволын нэг төрөл байдаг. Хэрвээ тэд үйлчлэл үзүүлэх хүсэлтэй байвал тэднийг үйлчлэлд ашиглаж болно. Бурхан Өөрийн ажилд үйлчлэл үзүүлэхийн тулд бүх зүйлийг ашигладаг; агуу улаан луу бол тийм үйлчлэлийн бай, товойлгогчийн нэг юм. Бурханы гэрт ажиллахын тулд хүн мэргэн ухаантай байх ёстой; энэ нь бас нэг зарчим юм. Хэрвээ диаволаас хойд дүр олсон хүмүүс үйлчлэл үзүүлэх хүсэлтэй, эсвэл үйлчлэл үзүүлэхэд тохиромжтой байвал тэднийг үйлчлэлд ашигла. Хэрвээ тэд үйлчлэл ч үзүүлж чаддаггүй, эсвэл тэдний үйлчлэл тусаасаа илүү ус болж, хэтэрхий их хохирол учруулдаг, мөн Бурханы гэр тэднийг ашигласнаар ямар ч эерэг үр нөлөө олж авдаггүй, харин оронд нь тэднээс болж санаа зовох хэрэг гардаг бол тэд үйлчлэл үзүүлэхэд тохиромжгүй тул үйлчлэл үзүүлэх эрхийг нь цуцлах ёстой. Ингэх нь зохистой юу? (Тийм ээ, ингэх нь зарчимтай.) Тэдэнд зарчмын дагуу хандах ёстой. Ялган таних нь нэг хэрэг, харин тэднийг хэрхэн зохицуулах тухайд чи мэргэн ухаан, зарчимтай байж, бодит нөхцөл байдалд үндэслэн ийнхүү хийх ёстой. Эдгээр хэрэг явдлын талаар нөхөрлөхийн зорилго нь чиний хувьд ялган таних чадвартай болж, янз бүрийн төрлийн хүмүүсийн мөн чанар нь ямар болохыг тодорхой мэдэж авч, мөн чанараар нь дамжуулан хүнийг үнэнийг хүлээн авч, авралд хүрч чадах эсэхийг нь тодорхойлдог болоход оршино. Гэвч энэ нь чамайг бүх зүйлд нэг хэв маягаар хандаж, диавол гэж тодорхойлогдсон бүх хүнийг зайлуулах замаар зохицуул гэсэн үг биш. Илүүтэйгээр энэ нь чамайг зарчмын дагуу болон Бурханы гэрийн ажлын хэрэгцээнд нийцүүлэн диаволуудыг үйлчлэлд үр дүнтэй ашигладаг болгохын тулд юм. Зарим нэг диавол: “Намайг диавол гэдгийг хараад та нар намайг үйлчлэлд ашиглахыг хүсэж байна. Хэрвээ би авралд хүрч чадахгүй юм бол үйлчлэл үзүүлэхгүй!” гэж хэллээ гэж бодъё. Ийм нөхцөлд яах ёстой вэ? (Хэрвээ тэд үйлчлэл үзүүлэх хүсэлгүй байвал тэднийг явуул.) Хэрвээ тэд бүр үйлчлэл үзүүлэх хүсэлгүй байвал тэднийг хурдхан явуул. Зарим диавол: “Та нар намайг үйлчлэлд ашиглахыг хүсэж байна уу? Яавч үгүй! Би чамд үйлчлэл үзүүлэхгүй! Би ямар ч муу зүйл хийхгүй, Бурханы гэрт зүгээр л сэлгүүцэж амьдарна. Ажиллах цаг болоход би зүгээр л хааш яаш хандаж, аргацаана; би үүнийг чиний төлөө ухамсартайгаар хийхгүй!” гэж хэлдэг. Ийм хүмүүс илэрвэл яах ёстой вэ? (Тэднийг цэвэрлэх ёстой.) Диавол гэдэг нь тодорхой танигдмагц тэднийг зүгээр л хурдхан цэвэрлэ; ямар ч өршөөл бүү үзүүл. Хэрвээ зарим диавол томоотой бөгөөд өөрсдийгөө зуршил болтлоо худал хэлдэг, диавол гэдгээ, мөн уг чанарынхаа албадлагын улмаас үнэнч шударга хүн байж, авралд хүрч чадахгүй гэдгээ мэддэг боловч олон жил үнэнийг сонссоныхоо дараа Бурханыг дагаж, цэст нь ерөөл хүртэхийг бас хүсдэг, тэгээд Бурханы гэрийн шаардсан юуг ч хийдэг бол—хэрвээ ийм хүмүүс үймээн дэгдээдэггүй, тэдэнд тохирох ажил байвал тэдэнд үйлчлэл үзүүлэх боломж олгож болно. Бүтээгчийн өгсөн үүргийн тухайд, бүх бүтээгдсэн зүйл харьяалагддаг ангиллынхаа шинж чанараас үл хамааран үүнийг өөрийн үүрэг гэж үзэх ёстой; энэ бол мултрах аргагүй зүйл. Хэн нэгэн хүн диавол, Сатан байлаа ч гэсэн Бурханд сайн дураараа үйлчлэл үзүүлбэл Бурхан тэдэнд шударга бусаар хандахгүй; энэ бол бүх бүтээгдсэн зүйлд хандах Бурханы зарчим юм. Хэрвээ чи өөрийгөө бүтээгдсэн зүйл гэж үздэг бөгөөд шинж чанараасаа үл хамааран Бүтээгчийг шүтэн мөргөж, Бүтээгчийн ноёрхол дор бууж өгөн, бүтээгдсэн зүйлийн хувиар үүргээ гүйцэтгэх хүсэлтэй байвал, мөн эцсийн дүнд чамд ямар ч сайн төгсгөл, хүрэх газар байхгүй байсан ч үйлчлэл үзүүлэх хүсэлтэй байвал энэ нь бас зөвшөөрөгдөнө. Бурхан үүнээс татгалздаггүй; Бурхан хүмүүст үйлчлэл үзүүлэх боломж олгодог. Энэ нь хүмүүс уг хэрэг явдалд хэрхэн хандахаас л шалтгаална. Зарим хүн: “Миний төрөлх шинж чанар сайн биш, би ямар ч үүрэг гүйцэтгэсэн авралд хүрэх найдлагагүй учраас би цаашид үүрэг гүйцэтгэхгүй, би үйлчлэл үзүүлэхгүй! Та нар намайг үйлчлэлд ашиглахыг хүсэж байна, тэгээд эцэст нь та нар ерөөл хүртэж, тэнгэрийн хаанчлалд орох боловч надад хүртэх хувь байхгүй тул би цаашид итгэхгүй!” гэж хэлдэг. Тэр нь бүр сайн. Хэрвээ диаволууд явахыг хүсвэл тэднийг явуул. Хэрвээ тэд явахгүй бол тэднийг зайлуулах нь бүрэн зарчимд нийцнэ. Зарим диавол: “Би зуршил болтлоо худал хэлдгээ үгүйсгэж чадахгүй, би хүн бүрд, бүр Бурханд хүртэл худал хэлдэг. Гэхдээ Бурханы гэр надаар үйлчлэл үзүүлүүлсэн ч бай, эсвэл намайг товойлгогч болгон ашигласан ч бай—надад яаж ч хандсан, намайг хүн гэж үзэхгүй байсан ч надад гомдоллох зүйл байхгүй. Миний диавол гэдэг баримтыг яах ч аргагүй биз дээ? Надаас ямар ч үйлчлэл үзүүлэхийг шаардсан, ямар ч хүчин чармайлт гаргахыг шаардсан би үүнийг хийхэд бэлэн байна” гэж хэлдэг. Ийм хүмүүсийг хүлээж авах ёстой юу? (Тийм.) Зарчмын хувьд тэднийг бас хүлээж авч болно. Тэдэнд авралд хүрэх өчүүхэн төдий ч гэсэн найдлага байгаа л бол тэднийг хүлээж авах ёстой. Тэд өөрсдийгөө диавол гэдгийг хүлээн зөвшөөрдөг эсэх нь хамаагүй, ядаж л тэд өөрсдийгөө бага ч болов танин мэддэг, үйлчлэл үзүүлэх хүсэлтэй бөгөөд бага зэрэг дуулгавартай байдаг; энэ нь хүлээн авах нөхцөлийг хангахад хангалттай юм. Тэд үүргээ стандартад нийцэх хэмжээнд гүйцэтгэж чадах эсэхийн тухайд гэвэл, тэрийг харах л хэрэгтэй, тийм биз дээ? (Тийм.) Товчхондоо, хэн нэгэн ямар ч төрлийн хүн байсан, шинж чанар нь ялган танигдсан байлаа ч гэсэн тэр хүнд хандахдаа зарчмын дагуу л үйлдэх ёстой. Мэдээж, ганцхан зарчим байдаггүй—бүх диаволыг голж, зайлуулах ёстой, бүх диаволыг там руу хаях ёстой гэсэн үг биш; энэ бол цорын ганц зарчим биш. Бурхан бүх зүйлийг захирдаг бөгөөд үйлчлэл үзүүлэхэд бүх зүйлийг ашигладаг. Ямар зүйлс үйлчлэл үзүүлж чадах, ямар зүйлс ямар үйлчлэл үзүүлж, хэрхэн үйлчлэл үзүүлэх, аль үе шатанд үйлчлэл үзүүлэх, хэр удаан үйлчлэл үзүүлэх, хэр их үйлчлэл үзүүлэх, ямар нөхцөлд тэднийг цаашид ашиглахаа болих, ямар нөхцөлд тэднийг үргэлжлүүлэн ашиглаж болох—энэ бүхэнд зарчим байдаг бөгөөд энэ бүхэнд Бурханы мэргэн ухаан оршдог. Хүмүүс энэ хэрэг явдалд адгуу хандаж болохгүй; тэд зарчмыг эрж хайх ёстой. Хэрвээ тодорхой байдлаар үйлдэх нь зөв бөгөөд зарчимд нийцнэ гэж хүн бүр үзэж байвал тэр арга замаар үйлд; үйлдэх ёстой тэр л арга замаараа үйлд. Зарчмыг зөрчиж, хоромхон зуурын уур уцаараас үүдэн хэн нэгнийг сохроор, ул үндэсгүй зохицуулах нь үнэн болон Бурханы үгэнд хатуу чанд хандахгүй байгаа явдал юм; нарийн яривал, энэ нь бас Бурханаас эмээдэг сэтгэлээр дутмаг байгаагийн илрэл тул яавч ингэж үйлдэж болохгүй. Диаволаас хойд дүр олсон хүмүүсийн эхний онцлог шинж болох зуршил болтлоо худал хэлэх талаар нөхөрлөх зүйл үндсэндээ энэ юм; бүх талын зарчмыг тодорхой тайлбарласан.

II. Хоёр дахь онцлог: Гаж байдал

Диаволаас хойд дүр олсон хүмүүсийн хоёр дахь онцлог шинж нь “гаж байдал” юм. Энэ нь онцлог шинж учраас түр зуурын илрэл биш, харин тэдний уг чанараас байнга илэрдэг зүйл бөгөөд санаа бодол, үзэл баримтлал, зан чанар, мөн чанарыг нь бүхэлд нь төлөөлж чаддаг. Тэгвэл диавол хүмүүсийн “гаж байдал” гэх онцлог шинжийн тодорхой илрэлүүд нь юу вэ? Гаж байдал гэж юу вэ? Гаж байдал гэдэг үг ихэвчлэн ямар үгтэй хоршдог вэ? (Хорон муу байдал.) Өөр? (Гаж уг чанар.) Гаж уг чанар, хорон муу тачаал. Өөр ямар илрэлүүд гаж байдаг вэ? Заль мэхтэй, хэвийн бус байх, мөнүү? (Мөн.) Заль мэхтэй, хэвийн бус байхаас гадна өөр юу байдаг вэ? (Мөн туйлын тооцоотой, тааварлашгүй, гарамгай арга заль сэдэгч байх, зарим талаар тайлж ойлгохын аргагүй мэдрэмж төрүүлэх.) Эдгээр нь үндсэндээ бүгд багтсан. Заль мэхтэй, муу санаатай, зальжин, тооцоотой, тааварлашгүй, мөн гарамгай арга заль сэдэгч байх—эдгээр нь бүгд гаж байдлын тодорхой илрэл, онцлог шинж юм. Тэгвэл диаволууд эдгээр онцлог шинжийг ямар хэрэг явдал дээр харуулдаг вэ? Мөн чанартаа, хүмүүсийн боддог зан чанартай холбоотой, эсвэл биеэ авч явах, асуудлыг зохицуулах арга барилаас илэрдэг заль мэхтэй байдал, муу санаатай байдал, зальжин байдал гэх мэтээс гадна өөр нэг төрлийн гаж байдал юу вэ? Энэ нь хүмүүсийн хорон муу тачаал юм; ийм төрлийн гаж байдлыг шалиг завхай байдал гэж нэрлэх ёстой. “Гаж байдал” гэдэг үгийг ашигласан учраас бид махан биеийн хэвийн физиологийн хэрэгцээ юм уу хариу үйлдлийн тухай биш, харин шалиг завхай байдлын тухай ярьж байна—үүнийг бас гаж байдал гэж нэрлэдэг. Сая дурдсан заль мэхтэй байдал, муу санаатай байдал гэх мэт нь зан чанартай холбоотой; харин шалиг завхай байдал нь махан биетэй холбоотой гаж байдал юм. “Шалиг завхай байдал” гэдэг үг нэлээд тохирсон биш гэж үү? (Тийм.) Үүнээс ч илүү тохирсон өөр нэг нэр томьёо байна—бэлгийн өдөөн хатгалга. Шүтлэггүй хүмүүс хэн нэгнийг дотроо тачаалтай, завхай хүүхэн гэж хэлэх нь элбэг; эдгээр нэр томьёо нь бүгд хорон муу тачаалын байдлыг хэлж байгаа. Шалиг завхай байдал, бэлгийн өдөөн хатгалгаас гадна өөр зүйл бий юу? (Өөдгүй байдал мөн үү?) Өөдгүй байдал биш; өөдгүй байдал нь шалиг завхай байдлаас өөр. Өөдгүй байдал нь хүний нэр төр, ёс жудагтай холбоотой байдаг бол шалиг завхай байдал, бэлгийн өдөөн хатгалга нь голчлон хүмүүс хоорондын харилцааны асуудалтай холбоотой байдаг. Бидний сая ярьсан зүйл бол гаж байдлын хоёр тал юм: нэг нь зан чанартай холбоотой, нөгөө нь махан биеийн тачаалтай холбоотой. Өөр нэг тал бий, тэр нь ийм төрлийн хүн ихэвчлэн сонсголоор болон бусад мэдрэхүйгээр хий юм мэдэрдэг—тэдэнд үргэлж зарим нэг хэвийн бус илрэл байдаг. Жишээлбэл, тэд ихэвчлэн: “Өнөөдөр өглөө зургаан цагт зүүн зүг рүү явах ёстой гэж Бурхан надад илчиллээ; тэнд сайн мэдээний нэг бай надтай уулзахыг хүсэж байна”, “Өнгөрсөн шөнө би зүүд зүүдэллээ; магадгүй өнөөдөр манайд хоёр ах юм уу эгч ирэх байх” гэж хэлдэг. Тэд байнга сонсголоор болон бусад мэдрэхүйгээр хий юм мэдэрдэг бөгөөд үргэлж ер бусын зүүд, үзэгдэл, эсвэл гэнэт орж ирсэн үгс зэрэг зүйлсэд үндэслэн амьдралаа авч явдаг, тэгээд энгийн бус зүйл тохиолдох үед хэвийн бус байдлаар авирладаг—тэд тун туйлширмал байдаг. Заримдаа тэд залбирч, Бурханы үгийг уншихын тулд өглөөний гурав, дөрвөн цагт босдог; заримдаа шөнө бусад бүх хүн амарч байхад тэд шөнө дунд хүртэл сэрүүн байж, Бурханы үгийг унших юм уу магтан дуу сурах гэж зүтгэдэг. Тэд бусдыг хооллож, ажиллаж байх үед унтаж, бусдыг амарч байх үед эрч хүчтэй болдог; тэд үргэлж хэвийн бус, хэвийн хүмүүсээс үргэлж өөр байдаг. Үүнийг бас гаж байдлын илрэл гэж үзэж болох уу? (Болно.) Энэ хэвийн бус байдлыг дүрслэхэд тохиромжтой үг байна уу? Нэг хүн гаднаа хэвийн мэт харагддаг ч аливааг үргэлж тун гажууд, туйлширсан байдлаар хийж, ухамсарладаг гэж бодъё; чи түүнтэй яаж ч нөхөрлөсөн тэр ойлгож чаддаггүй. Заримдаа тэр сонсголоор болон бусад мэдрэхүйгээр хий юм мэдэрдэг; өөр үед тодорхой дуу хоолой, мэдэгдэл байхгүй ч гэсэн тэдэнд үүнийг юм уу түүнийг хий гэж хэлдэг хачин бодол дотор нь төрдөг. Гэвч тэд юу ч хийсэн бай, энэ нь үнэнтэй ямар ч хамаагүй бөгөөд дүрэм журам баримтлах хэмжээнд ч хүрдэггүй. Та нар ийм төрлийн хүнийг дүрслэх тохиромжтой үг бодож олж чадахгүй байна, тийм үү? (Тийм ээ, бид чадахгүй байна.) “Жигтэй” гэдэг үг тохиромжтой гэж та нар бодож байна уу? Тэдний гаднах зан авир нь тун хачин, хэвийн бус мэт санагддаг бөгөөд тэд үргэлж тогтворгүй, тайван бус байдаг. Гэвч хэрвээ чи тэднийг буруутгавал ямар нэг томоохон асуудлыг нь зааж өгч чаддаггүй бөгөөд хэрвээ тэднийг сайн хүн гэж үзвэл тэд бага зэрэг этгээд харагдсаар байдаг—чи тэднийг ямар нэг байдлаар нэвт харж чаддаггүй. Тэдний ярихыг хааяа нэг сонсоход тэд зүгээр юм шиг байдаг ч хэрвээ чи тэднийг нууцаар ажиглавал үйлдэл нь маш этгээд, маш гаж болохыг олж мэднэ. Энэ бол сайн дохио биш; тэд юу ч хийж магадгүй. Дараа нь, тэд залбирах үедээ үл мэдэгдэх хэлээр ярьж чаддаг болох нь илэрдэг; ихэвчлэн тэд бас хэн нэгэнтэй хууч хөөрч байгаа мэт өөртэйгөө байнга ярьж, тэр ч байтугай тэгэх зуураа инээдэг бөгөөд энэ нь нэлээд айдас хүрэм харагддаг. Энэ нь бас гаж байдлын илрэл юм. Одоохондоо энэ талыг дүрслэхийн тулд “жигтэй” гэдэг үгийг ашиглацгаая. Товчхондоо, бид диавол хүмүүсийн гаж байдлын илрэлийг нэгтгэн дүгнэсэн. Нийтдээ гурван тал бий: Нэг нь махан биеийн хорон муу тачаал; нэг нь үргэлж зарим нэг хэвийн бус илрэлтэй байж, тун жигтэй байх; өөр нэг тал нь зан чанартай холбоотой—маш заль мэхтэй байх. Заль мэхтэй байх гэдэг нь ийм төрлийн хүн тодорхой хэмжээнд зальхай, зальжин бөгөөд эгэл жирийн хүмүүст ойлгогдошгүй байдаг гэсэн үг юм. Хүмүүс ийм төрлийн хүнтэй харилцах үедээ байнга санаа зовж, түгшиж, айдаг; тэд байнга эцэст нь тэдэнд худалдагдаж, тэгсэн хэрнээ өөрсдийг нь мэхэлсэн хүмүүст сохроор зарцлагдсаар байх вий гэж айдаг—тэд урхинд нь орохоос айдаг. Ийм төрлийн хүн тун муу санаатай, зальжин байдаг. Тэд чиний нүүрэн дээр маш эелдэг, боловсон байдлаар ярьж магадгүй ч ар хударгаар чинь чамайг мэдэхгүй байхад чиний эсрэг арга заль сэдэж, чиний эсрэг удаан хугацаанд тэмцсээр байдаг. Чи үүнийг олж мэдэх үедээ хүйтэн хөлс чинь цутгаж, “Ашгүй дээ, Бурхан намайг хамгааллаа! Хэрвээ би Бурханд итгэдэггүй байсан бол тэдэнд хорлогдох байлаа; бүр амиа ч алдаж магадгүй байлаа!” гэж бодно. Энэ бол ийм төрлийн диаволын хорон муу байдал юм. Би яагаад ийм хүмүүсийг гаж гэж хэлдэг вэ? Тэднийг гаднаас нь хараад ялгах үнэхээр амар биш; чи тэдний төлөвлөж буй зүйлс болон өдөр бүр илчилдэг үгсээс нь эхлэх ёстой—энэ нь ийм төрлийн хүний гаж мөн чанар, уг чанарыг тодорхой харахад чинь хангалттай.

А. Заль мэхтэй байдал

Диаволаас хойд дүр олсон хүмүүс өдөр бүр юуны тухай боддог вэ? Жишээлбэл, нэг эгч удирдагчаар дэвшжээ гэж бодъё. Тэгэхэд тэд: “Тэр охин ийм залуугаараа удирдагчаар дэвшчихлээ. Тэр надаас юугаараа илүү юм бэ? Би түүнийг дорд үздэг байсан, би хэзээ ч түүнд бялдуучилж, түүнтэй сайн харилцаа тогтоож байгаагүй. Одоо тэр удирдагч, миний шууд удирдлага болсон тул би түүнд бялдуучлах ёстой. Өдөр тутмын амьдралынх нь хувьд, эсвэл материаллаг болон сүнслэг байдлын хувьд түүнд тусламж хэрэгтэй эсэхийг би харах хэрэгтэй. Хэрвээ тэр үүнд автахгүй, би түүнийг өөртөө татаж чадахгүй бол өөр зөөлөн арга барил туршиж үзнэ—би түүний өмнө хэдэн зөөлөн үг, дуулгавартай үг, зусардсан үг хэлнэ. Би эхлээд түүнд ямар арга барил тохирохыг харах хэрэгтэй. Тэр бялдуучлалд автдаг уу, эсвэл ёрын муу хүмүүсийн өөдгүй аргад автдаг уу? Тэр хоол унд юм уу зугаа цэнгэлд дуртай юу? Хувцас хунар юм уу үнэт эдлэлд дуртай юу? Тэр юунд дуртай вэ? Би түүнийг ойлгож, түүнтэй ойртож, бялдуучилж, түүнтэй сайн харилцаа тогтоож, түүнийг тандаж мэдэхийг оролдох ёстой” гэж тунгаан боддог. Хэн удирдагч болохоос үл хамааран, тэд тэр удирдагчтай хэрхэн ойртож, сайн харилцаа тогтоох талаар тунгаан боддог. Өмнө нь энэ эгчийг удирдагч биш байх үед тэд түүний хэлсэн юуг ч бай эсэргүүцдэг байсан. Жишээлбэл, хэрвээ тэр: “Одооноос эхлээд долоо хоногт нэг удаа цугларцгаая” гэж хэлбэл, тэд үүнийг сонссоныхоо дараа, “Бусад чуулган долоо хоногт хоёр удаа цуглардаг байхад бид нэг л удаа цугларах нь. Бид яагаад чиний хэлснээр хийх ёстой юм бэ? Чи өөрийгөө хэн гэж бодоо вэ?” хэмээн тунгаан бодох байсан. Одоо энэ эгч удирдагч болсон тул түүнийг ярих үед тэдний хариу үйлдэл өөр байдаг; тэд өмнөх шигээ няцаасан үг хэлэхээ больж, оронд нь: “Тэр эгчийн хэлж байгаа нь үнэн!” гэж хэлдэг. Гаднаа тэд дуулгавартай дагаж чаддаг хүн шиг маш бялдууч авирладаг боловч дотроо: “Чи юу мэддэг юм бэ? Чи удирдагч болоод хэдхэн л хонож байна! Би энэ ажлыг хийдэг байсан, харин одоо чи удирдагч болчихжээ. За яах вэ, удирдагч эцсийн үгийг хэлдэг. Би эхлээд чамтай санал нийлнэ, гэхдээ ар хударгаар чинь яаж авирлахаа би өөрөө шийднэ. Би чамаар зүгээр л тоглоно доо!” гэж хэлдэг. Зарим хүн удирдагчаар сонгогддог бөгөөд тэднээс: “Танай чуулганы удирдагчдын сонгууль зарчмын дагуу явагдсан уу?” гэж асуухад тэд: “Хэрвээ зарчмын дагуу явагдсан бол би удирдагч болж чадах байсан гэж үү? Гэхдээ би чамд үнэнийг хэлж болохгүй” гэж тунгаан боддог. Тиймээс тэд: “Зарчмын дагуу явагдсан. Би чуулганы удирдагчаар хоёр бүрэн эрхийн хугацаанд үйлчилсэн. Би уг нь дахиж хийхийг хүсээгүй; хэрвээ тэгвэл ах эгч нар дургүйцэх байх гэж айгаад, нэр дэвшихээсээ татгалзсан. Гэвч эцэст нь ах эгч нар намайг л сонгосон болохоор би дурамжхан хийж байна. Удирдагчид шинээр нэр дэвшигч гарч ирэнгүүт л би огцорно” гэж хэлдэг. Энэ нь сайхан сонсогдож байгаа ч тэд үнэхээр тэгэх бодолтой байдаг уу? Тэдэнд тэгэх бодол огт байдаггүй. Тэд зүгээр л худал хэлж, чамаар тоглож байгаа бөгөөд зөвхөн сайхан сонсогдох, чиний сэтгэлд нийцэх, чамайг мэхэлж, төөрөлдүүлж чадах зүйлсийг л хэлдэг. Дээд түвшний удирдагчдын тухайд гэвэл, эдгээр удирдагчид өөрсдийг нь үнэлж, дэвшүүлээсэй гэсэндээ тэдэнд хэрхэн бялдуучилж, тал засах, тэднийг хэрхэн төөрөлдүүлэх талаар тэд тунгаан боддог. Хэрвээ тэд дэвшиж чадахгүй бол ажиллаж байхдаа гаргасан дутагдал, гажилт, алдаагаа, мөн ар хударгаар хийсэн гэм буруу, ов мэхтэй зан авираа удирдагчдад мэдэгдэхгүйн тулд хэрхэн нуун дарагдуулах, ямар ч хариуцлага хүлээхгүйгээр эдгээр зүйлээс хэрхэн мултарч болох талаар тунгаан боддог. Эдгээр нь хүн чанарт байх ёстой илрэл мөн үү? Тэдгээр нь эерэг үү, эсвэл сөрөг үү? (Сөрөг.) Ямар хэмжээнд сөрөг вэ? Хэн нэгэн ажлыг нь хянаж, шалгахаас ч өмнө тэд эдгээр зүйлийг оюун ухаандаа аль хэдийн урьдчилан төлөвлөчихсөн, тэд эртнээс сэтгэл зүйн бэлтгэлтэй болчихсон байх хэмжээнд сөрөг байдаг—тэдний оюун ухаан аль эртнээс эдгээр зүйлээр дүүрсэн байдаг. Надад хэл дээ, энэ нь заль мэхтэй байгаа биш гэж үү? (Мөн.) Ийм төрлийн хүн сонсогчдодоо тааруулан зальхайгаар ярьдаг бөгөөд өөр өөр удирдагчид өөр өөр зүйл хэлдэг. Хэрвээ удирдагч нь эмэгтэй бол тэд түүнийг дарь эх мэтээр магтдаг; хэрвээ удирдагч нь эрэгтэй бол тэд түүнийг царайлаг залуу, сайхан залуу мэтээр магтдаг. Энэ нь заль мэхтэй байгаа биш гэж үү? (Мөн.) Энэ бол гаж байдлын нэг гол онцлог шинж юм. Удирдагчдад хандах тэдний хандлага, илрэл ийм байдаг—маш заль мэхтэй, маш муу санаатай. Тэдний дотоод ертөнц туйлын ээдрээтэй; тэнд маш олон бодол чихэлдэж байдаг ч тэдгээрийн аль нь ч эерэг биш. Тэд хүн чанар, үнэн, эсвэл зөв замын талаар тунгаан боддоггүй; зөвхөн удирдагчдад хэрхэн бялдуучилж, тал засах, өөрсдийнхөө байр суурийг хэрхэн хадгалж үлдэх, хэрхэн юмнаас мултрах, хэрхэн үргэлжлүүлэн дэмий сэлгүүцэх, ямар ч хариуцлага хүлээхгүйгээр, баригдахгүйгээр чуулганыг шулж амьдарч, идэж ууж, хариуд нь юу ч өгөхгүй байх талаар л тунгаан боддог. Оюун ухаандаа тэд зөвхөн эдгээр асуудлын талаар л төлөвлөж, сэдэж, боддог; тэд элдэв янзын арга заль хэрэглэдэг бөгөөд мөс чанар нь хэзээ ч ямар нэгэн зэмлэл, буруутгал мэдэрдэггүй. Тэд хэсэг бүлэг хүмүүсийн дунд ирэхдээ тэднийг нүдээрээ гүйлгэн харж: “Тэр хэдэн гэрийн эзэгтэйд ялгах чадвар алга; тэд намайг яавч ялган таньж чадахгүй. Тэд миний хэрэглэж буй арга залийг огт ойлгож чадахгүй. Ойлгож чадлаа ч гэсэн тэд намайг унагаж чадахгүй. Жижиг загас том давалгаа үүсгэж чадахгүй; тэд асуудал болохгүй. Тэднийг тоох хэрэггүй. Үлдсэн хэдийнх нь хувьд, нэг нь чуулганы удирдагч, нөгөө нь Бурханд олон жил итгэсэн настайвтар эгч, бас нэг нь их сургуульд сэтгэл судлалаар сурсан бололтой залуу эмэгтэй байна. Энэ хэд надад бага зэрэг аюул заналхийлж байна. Би хэнтэй нь түрүүлж харьцах ёстой вэ? Би хэнтэй нь түрүүлж холбогдож, өөртөө татах ёстой вэ? Би яаж тэдний нэг болох вэ? Би яаж нэр хүндээ тогтоох вэ? Хэн миний туслагч, хэн миний өрсөлдөгч байх вэ? Би хэнтэй нь найзалж, хэнээс нь хол байж, хэнээс нь сэрэмжлэх ёстой вэ? Эдгээр хэрэг явдал урт хугацааны төлөвлөлт шаардана; би эдгээрийг сайтар бодох хэрэгтэй” гэдэг. Хэд хоног ажигласныхаа дараа тэд хэнтэй холбогдож, сүлбэлдэх, хэнийг өөртөө татаж, ашиглаж болох, хэн тэдний эсрэг хүчин болох, мөн хэн үнэнийг ойлгож, зарчмыг баримталдаг, хэнээс сэрэмжлэх ёстойг олж тогтоодог—тэд энэ бүх зүйлийг олж мэддэг. Тэд дотроо: “Намайг ялган таньдаг хүмүүсээс би сэрэмжлэх ёстой. Би тэднийг гомдоож болохгүй, бас тэдэнтэй ойртож болохгүй. Би алдаа гаргаж, тэдэнд нэвт харагдахгүйн тулд тэднээс яасан ч хол байх ёстой. Тэдний дэргэд байхдаа би яавч хамаагүй ярьж болохгүй, эс бөгөөс тэд чуулганд намайг ил болгож, задлан шинжлэхийн тулд миний эсрэг ашиглаж болох ямар нэг зүйл олж мэднэ. Хэрвээ ах эгч нар ялган таних чадвартай болбол намайг цэвэрлэнэ. Тэгж болохгүй!” гэж тунгаан боддог. Өдөр бүр тэд зөвхөн эдгээр зүйлийн талаар л боддог. Алдар нэр олж авч, өөрсдийгөө сайн харагдуулахын тулд хэнтэй, хэрхэн тэмцэлдэх, хохирол амсахгүйгээр ашиг тус олж авахын тулд хэнтэй холбогдох, тодорхой хэрэг явдалд амссан хохирлоо хэрхэн нөхөх—тэд өдөржин зөвхөн эдгээр зүйлийг л тунгаан боддог. Тэд хэн нэгний харсан харцыг хүртэл хагас өдрийн турш тунгаан бодожмагадгүй: “Өчигдөр тэр намайг нэлээд цоо ширтсэн. Тэр нь юу гэсэн үг байв? Тэр намайг ялган таньдаг юм болов уу? Энэ сайны дохио биш. Тэр миний ямар асуудлыг харсан юм бол? Би ойрын хэдэн өдөр болгоомжтой байж, ямар ч алдаа гаргахгүй байх хэрэгтэй. Мөн би бусдын харцнаас юм уншиж сурах хэрэгтэй, би хайхрамжгүй байж болохгүй. Сүүлийн хоёр өдөр миний зовхи татаад байна; ямар нэг муу зүйл тохиолдох гэж байгаа бололтой. Би болгоомжтой байх ёстой, юу ч буруугаар эргэхгүй байгаасай гэж би үнэхээр найдаж байна; хэрвээ би болгоомжгүй байвал цэвэрлэгдэж магадгүй.” Тэдний хүмүүстэй харилцах харилцаанд гаднаасаа ямар ч асуудал харагдахгүй. Тэдний хооллолт, нойр, ажил бүгд хэвийн мэт харагддаг. Гэвч тэдний зүрх сэтгэл, оюун ухаанд байгаа зүйл хэвийн биш байдаг. Энэ хэвийн бус байдлын илрэл юу вэ? Тэдний боддог зүйлс нь бүгд маш заль мэхтэй, бусдад ойлгогдохооргүй байдаг явдал юм.

Диаволаас хойд дүр олсон хүмүүс маш бүрхэг байдлаар амьдардаг. Тэдний санаа бодол дахь бүх зүйлийг зөвхөн харанхуй буланд л тунгаан бодож, тооцоолж, төлөвлөж, урьдчилан сэдэж болно. Тэдний зүрх сэтгэл алдар нэр, ашиг хонжооны төлөө өрсөлдөх, арга заль сэдэх, харьцуулах, атаархах, тэмцэлдэх, өшөө авах гэх мэт зүйлээр бүрэн дүүрсэн байдаг. Тэд хэзээ ч өчүүхэн төдий ч үнэнийг эрэлхийлдэггүй. Тэд ямар ч хэрэг явдлыг зохицуулж байсан, үүнийг нөхөрлөхөөр ил гаргаж ирдэггүй бөгөөд ил тод, шударгаар үүний шийдвэрлэдэггүй; оронд нь тэд нууцаар хэдэн хүнийг хайж олоод, тэдний хамт шийдвэр гаргадаг. Чуулган бүрд ийм төрлийн зарим нэг хүн байдаг. Тэд дуугүй бөгөөд ямар ч сэтгэл хөдлөл харуулдаггүй; тэдэнд юу ч тулгарсан бай, тэд чимээгүй байхыг сонгодог бөгөөд байр сууриа хэзээ ч шууд илэрхийлдэггүй. Гаднаа тэд хүмүүстэй эелдэг ярьдаг ч хэзээ ч үнэнийг хэлдэггүй, эсвэл зүрх сэтгэлд нь яг юу байгааг ил гаргадаггүй; тэдэнд хэнд ч зориулсан чин сэтгэлийн үг байдаггүй. Жишээлбэл, зарим хүн хэнтэй ч холбогдсон бай, сэтгэлийн гүн дэх бодлоо хэзээ ч илчилдэггүй; бүр хамгийн ойр дотнын гэр бүлийн гишүүд нь ч тэднийг өдөр тутамдаа юу боддогийг мэддэггүй. Гаднынхан байтугай гэр бүлийнхэн нь ч тэднийг ойлгодоггүй. Чи тэдний хамгийн сайн найз, багын найз, олон жилийн эртний найз, эсвэл ажлын сайн хамтрагч нь байсан ч тэдний юу тооцоолж байгааг чи мэддэггүй; хэн ч тэднийг тайлж ойлгож чаддаггүй. Тэд яаж ч ярьж, авирласан бай, хэн ч тэднийг нэвт харж чаддаггүй. Гэвч хааяа тэд: “Тэр надаас дээр байлаа гээд яах юм! Нэг л өдөр би түүнээс илүү гарна, чи хараарай!” гэж хэдэн үг ам алдаж магадгүй. Энэ “чи хараарай” гэх үгийн цаана илүү гүн гүнзгий утга бий; энэ нь тэд өдөр бүр зүрх сэтгэл, оюун ухаандаа эргэцүүлж, тунгаан бодож байдаг гэсэн үг юм. Гаднаа тэд тайван, дөлгөөн харагддаг ч зүрх сэтгэлд нь шуурга дэгдэж, тогтворгүй байдаг. Тэдний боддог зүйлс юу вэ? Хэрвээ тэдгээр нь ил тод, шударга хэрэг явдал, амьдралын зөв зам, үнэнийг хэрэгжүүлэх, мөс чанарын дагуу үйлдэх, биеэ хэрхэн зөв авч явах, Бурханыг хэрхэн хайрлах, үүргээ хэрхэн бүхнээ зориулан гүйцэтгэх зэрэг эерэг зүйл байсан бол—хэрвээ тэд зүрх сэтгэлдээ эдгээр зүйлийг байнга бодож, эрж хайж, тунгаан бодож, шинжилж, ойлгохыг хичээдэг байсан бол дотоод зүрх сэтгэл нь маш тайван, амар амгалан, баяр баясгалантай байх байсан бөгөөд тэд заль мэхээр биш, улам бүр хэвийн амьдрах байсан. Эдгээр эерэг байдалд амьдарч буй хүмүүс үе үе эргэн тойрныхоо болон харьцангуй ойр дотнын хүмүүстэйгээ сүнслэгээр нэгдэж, харилцах болно. Гэвч диаволуудын зүрх сэтгэлдээ тунгаан бодож, боддог зүйлс нь бүгд заль мэхтэй зүйлс байдаг. Заль мэхтэйбайдал нь хэвийн хүмүүсийн харж чаддаггүй биет бус зүйлс, илүүтэйгээр хэвийн бус зүйлс, хүмүүс олж мэдэж, мэдрэхэд хэцүү байдаг харанхуй буланд нуугдсан зүйлс, хэвийн хүмүүст хэрэггүй зүйлсийг хэлдэг. Эдгээр харанхуй булан бол диаволуудын дотоод ертөнц юм. Тэдний зүрх сэтгэл эдгээр заль мэхтэй зүйлээр дүүрэн байдаг. Өдөр бүр тэд бусадтай харьцуулж, бусадтай тэмцэлдэж, бусдын эсрэг далд төлөвлөгөө, арга заль гаргаж, байр суурь, нэр нүүр, эцсийн үгийн төлөө өрсөлддөг; тэд зөвхөн эдгээр хэрэг явдлын талаар л боддог. Хэрвээ чи тэднээс одоо үнэнч шударга хүн байх замтай болсон эсэхийг нь асуувал тэд чамд хариулахгүй, чамайг тоож үзэхгүй, мөн үүнийг дурдахыг ч хүсэхгүй. Учир нь тэдний зүрх сэтгэл эдгээр сөрөг, заль мэхтэй хэрэг явдлаар дүүрэн байдаг; тэд зөвхөн эдгээр зүйлийн талаар л боддог. Тэд хааяа нэг техникийн юм уу мэргэжлийн зүйлтай холбоотой асуудлын талаар бага зэрэг бодох шаардлагатай болох үед ажил юм уу амьдралынхаа хэрэгцээнээс шалтгаалан түр зуур л боддог. Энэ талын ажил нь дуусмагц тэд тэр даруй нөгөөх заль мэхтэй хэрэг явдлынхаа талаар дахин бодож эхэлдэг бөгөөд “Хэний билиг авьяас минийхээс илүү вэ? Би ямар талаараа тэднээс илүү хүчтэй, ямар талаараа тэднээс дорд вэ? Тэр хүн өнгөрсөн удаа надтай ярихдаа намайг санаатайгаар дорд үзэх шиг санагдаагүй гэж үү? Тэр хоёр хүн удаан хугацаанд хэвийн харилцаагүй байх шиг байна—тэдний хооронд юу болсон юм бол? Хэрвээ тэдний хооронд зөрчилдөөн юм уу асуудал гарсан бол би түүнээс ямар нэг ашиг тус олж авч чадах болов уу? Тэдний нэг нь надад ашигтай, надад тусалж чадна, би тэр хүнтэй холбогдохыг үнэхээр их хүсэж байна, гэхдээ тэр намайг хэзээ ч тоож үздэггүй. Хэрвээ тэр хоёрын хооронд зөрчилдөөн гарвал би энэ боломжийг далимдуулж, тэр хүнтэй холбоо тогтоох энэ сайхан боломжийг ашиглаж чадах болов уу?” гэж тунгаан боддог. Тэдний зүрх сэтгэлдээ тунгаадаг, боддог бүх зүйл нь эерэг зүйлтэй ямар ч хамаагүй, Бурханд итгэж, үнэнийг эрэлхийлэхтэй ямар ч хамаагүй байдаг. Ийм хүн аймшигтай юу? (Тийм.) Хэрвээ чи тэдэнтэй холбогдвол диаволтай холбогдож байгаатай адил юм. Чи тэдний эсрэг төлөвлөгөө зохиодоггүй ч тэд чиний эсрэг төлөвлөгөө зохиож, өдөр бүр чамайг ажиглаж, чиний талаар тунгаан бодож, ар хударгаар чинь чамайг судалж: “Тэд үүгээрээ юу хэлэх гэсэн юм бол? Энэ нь над руу чиглэсэн үү? Тэд намайг нэвт харж чадахгүй байхаар би яаж хариулах вэ? Надад ашигтай байхаар би яаж хариулах вэ? Хэрвээ би хариулахгүй бол тэд намайг тэнэг, дээрэлхэхэд амархан, эсвэл Бурханд үнэхээр итгэдэггүй гэж бодох болов уу? Тэд тэгж бодож магадгүй юу? Тэдний толгойд үнэндээ юу эргэлдэж байгааг би олж мэдэх хэрэгтэй” гэдэг. Чи тэдний далд төлөвлөгөө дунд байнга амьдрахдаа зүрх сэтгэлдээ ая тухтай байдаг уу? (Үгүй.) Энэ нь хажууд чинь үл үзэгдэх чөтгөр байгаатай адил юм; чи амар амгалан эсвэл баяр баясгаланг мэдэрч чадахгүй. Чи тэдэнтэй холбогдох үедээ ганцхан мэдрэмж авдаг нь байнга тавгүйтэх мэдрэмж юм. Энэ тавгүйтэл нь маш хэвийн зүйл, учир нь хэвийн хүмүүсийн зөн совин юм уу зургаа дахь мэдрэхүй нь тэдэнд диаволуудын талаар, эргэн тойронд нь байгаа хэвийн бус хүмүүсийн талаар тавгүй мэдрэмж төрүүлдэг. Чи тэднийг үнэхээр сайн таньж мэддэггүй, яг юу нь болохгүй байгааг тайлбарлаж чадахгүй байсан ч тэдэнтэй хамт байх үедээ ямар нэг муу зүйл тохиолдох гэж байгаа мэт үргэлж тавгүйтдэг. Энэ нь тэд муу санаа өвөрлөж, чиний эсрэг төлөвлөгөө зохиож, чамайг хорлох санаатай байгааг батлахад хангалттай. Чи тэдний тагнасан харц дор амьдарч, тэд өдөр бүр чамайг судалдаг—энэ нь хажууд чинь бар, арслан байхаас ч илүүтэйгээр чамайг тавгүйтүүлдэг. Хэрвээ чи тэр бар юм уу арсланг өсгөсөн бол догшин хэрцгий амьтан байсан ч чи хэзээ ч тавгүйтэхгүй. Гэвч хажууд чинь диавол байвал тэд гаж уг чанар-мөн чанартай учраас чи тавгүйтдэг. Энэ тавгүйтэл нь сүнсэн дэх мэдрэмж юм; энэ нь диавол ажиллаж байгаагаас үүдэлтэй. Магадгүй диавол чамд ямар нэг хэмжээгээр ноцтой хор хөнөөл учруулах субъектив санаагүй байж болох ч зүгээр л чамайг байнга тагнаж, чиний эсрэг далд төлөвлөгөө зохиох нь сүнсийг чинь тавгүйтүүлнэ. Хажууд чинь диавол байвал чи яасан ч амар амгалан, баяр баясгалантай амьдрахгүй, үгүй бол тэд диавол биш, эсвэл чи хангалттай биеийн хэмжээтэй, Бурханд итгэх хангалттай итгэлтэй, эсвэл чи үнэнийг амиа болгосон бол—эдгээр нөхцөлийн аль нэг нь хангагдсан бол тэд чамд ямар ч аюул занал учруулахгүй, эсвэл чамд ямар ч нөлөө үзүүлэхгүй бөгөөд чи тавгүйтэхгүй. Хэрвээ эдгээр нөхцөлийн аль нь ч хангагдахгүй бол диавол чамайг байнга тагнах үед чи тавгүйтнэ. Энэ нь яваандаа ямар хэмжээнд хүртэл өрнөх вэ? Чи тэдэнд дургүйцэж, тэднээс сэрэмжилнэ, дотроо үймэрч, олон хэрэг явдалд зовж, хазаарлагдаж, хүлэгдэнэ. Хэрвээ тэд ойр хавьд байвал чи ямар нэг зүйл хийх юм уу ярих үедээ тэдний харц, байгаа байдал, эсвэл үзэл бодлыг үргэлж бодолцох хэрэгтэй болно. Чи бүр байнга: “Тэд миний талаар юу гэж бодох бол? Би яагаад тэднийг нэвт харж чаддаггүй юм бэ? Яагаад тэд тооцоотой, тааварлашгүй мэт надад санагдаад байна вэ? Тэр инээмсэглэл яагаад зөвшөөрсөн инээмсэглэл шиг санагдахгүй байна вэ? Би яагаад ингэтлээ айгаад байна вэ? Би яагаад тэдний нөлөөнд ингэтлээ автаад байна вэ?” гэж ойлгохыг хичээж магадгүй. Хэрвээ чи үнэнийг ойлгодоггүй, ялган таних чадваргүй бол ийм төрлийн хүнтэй хэсэг хугацаанд холбогдсоныхоо дараа аяндаа тэдний нөлөөнд автаж, эцэст нь ийм байдалд орох бөгөөд энэ нь маш аймшигтай юм.

Өдөр тутмын амьдралдаа аяндаа харуулдаг зүйлс болон зүрх сэтгэлдээ боддог зүйлсээс нь дүгнэвэл диаволаас хойд дүр олсон хүмүүсийг гаж мөн чанартай гэж тодорхойлж болно. Хэрвээ чи тэдэнтэй илүү гүнзгий, цаашдын харилцаа тогтоогоогүй бол дотоод ертөнцийг нь ойлгохгүй байж магадгүй ч ийм төрлийн хүнийг ялган таних хамгийн шууд бөгөөд энгийн арга бол тэдний гадаад байдлын нэг онцлог шинж юм: Тэд ихэвчлэн хорон муу харц, зальжин инээмсэглэл харуулдаг. Тэр хорон муу харц нь зальтай харц, тийм ч цэвэр ариун, тунгалаг биш, эсвэл тийм ч үнэнч шударга, чин сэтгэлийн биш, харин тайлж ойлгохын аргагүй мэт санагддаг харцыг хэлж байгаа юм. Энэ харцанд ямар нэг далд утга байгааг чи мэдэрдэг ч тэд үүнийгээ чамд хэлэхгүй. Түүнчлэн, тэд ярихдаа аливааг битүүхэн цухуйлгаснаар чамайг таамаглахад хүргэж, үгээрээ аливаа зүйлийг битүү утгаар илэрхийлж, өөрсдийгөө тодорхой нэг байдлаар бодож байна гэж чамайг андуурахад хүргэдэг ч үнэн хэрэгтээ энэ нь төөрөгдүүлэх арга юм. Чиний ухамсарлаж байгаа зүйл нь тэдний жинхэнэ санаа огт биш; тэд зүгээр л чамд арга заль хэрэглэж, чамаар тохуурхахыг хүсдэг. Тэдний харцнаас чи ямар ч чин сэтгэл олж харж чадахгүй; энэ харц нь зальтай, тогтворгүй бөгөөд бүдэг бадаг, баригдашгүй мэдрэмж төрүүлдэг. Тэдний харцыг харах мөчидзүрх сэтгэлд чинь гэнэт эргэлзээ төрж, хэлсэн юм уу хийсэн зүйлээ буруу байв уу гэж тээнэгэлздэг. Хэрвээ чи тэдний харцыг харахгүй бол үзэл бодол чинь зөв байна, өөрийн чинь ойлголт цэвэр байна, эдгээр зүйл үнэн-зарчимд нийцэж байна, өөрийгөө тодорхой нэг байдлаар үйлдэх ёстой гэж мэдэрдэг бөгөөд тэгж хийх бат итгэл үнэмшилтэй байдаг. Гэвч тэдний харцтай тулгарах юм уу тэд чам руу тэрхүү хорон муу харцаар ширтмэгц өөрийн эрхгүй нуруугаар чинь хүйт оргихыг чи мэдэрдэг. Хэдийгээр тодорхой үг хэлээгүй ч тэдний тэр хорон муу харц чамд сэтгэл зүйн дохио өгч, чамайг төөрөлдүүлж, тэр даруй өөртөө эргэлзэхэд хүргэдэг: “Би ямар нэг буруу зүйл хэлчихэв үү? Ямар нэг буруу зүйл хийчихэв үү? Би хаана алдаа гаргачихав?” Яригдаж буй хэрэг явдал, зарчим нь мэдээжийн маш тодорхой, хоёрдмол утгагүй байсан бөгөөд чи үүнийг тэгж хийх ёстой, тэрнь зөв гэдэгт итгэлтэй байсан боловч тэдний харцтай тулгарсныхаа дараа чи харин эргэлздэг. Ийм харц бол диаволын харц юм. Энэ бол нэг тал: Тэдний хорон муу харц чамайг эргэлзэхэд хүргэдэг. Өөр нэг тал нь, заримдаа тэрхүү хорон муу харцанд тодорхой нэг утга байдаг нь басамжлал юм. Чи залуу, туршлага багатай, амьдралын туршлагаар дутмаг бөгөөд тэр ч байтугай хүн чанарын зарим нэг дутагдалтай байж болох юм, тэгээд тэдний харц чинийхтэй тулгарах үед чи тэр даруй өөртөө итгэх итгэлээ алдаж, сэтгэлээр унаж, тэр даруй өөртөө эргэлзэж, өөрийгөө маш өчүүхэн гэж мэдэрч, тэднээс дорд гэж мэдэрч, тэдний өмнө жижгэрдэг. Энэ бол диаволын харц юм. Энэхүү хорон муу харц заримдаа хүмүүсийн бодлыг будилуулж, заримдаа хүмүүсийн өөртөө итгэх итгэлийг үймүүлж, заримдаа бас хүмүүсийг сөрөг, урамгүй болгодог.

Диаволаас хойд дүр олсон хүмүүсийг ялган таних тухайд гэвэл, хэрвээ чи тэднийг нүднийх нь харцаар ажиглан ялган таних туршлагаар дутмаг хэвээр байгаа бол өдөр тутамдаа юу боддогийг нь, өдөр тутамдаа хүмүүстэй юуны талаар ярилцдагийг нь, мөн хэвийн харилцаа байгаа эсэхийг нь хар. Хэрвээ хэвийн харилцаа байхгүй, ихэнх хүн тэднийг ойлгодоггүй, ихэнх хүнтэй харилцах зарчим нь дуугаа хорих бөгөөд тэдэнд хамгийн ойр хүмүүс нь хүртэл тэд өдөр тутамдаа юу боддогийг нь мэддэггүй, яг ямар санаа бодол, үзэл баримтлалтай болохыг нь амархан ухамсарлаж чаддаггүй, эсвэл үнэндээ юу бодож байгааг нь тайлж ойлгож чаддаггүй бол ийм хүмүүс үнэхээр тооцоотой бөгөөд тааварлашгүй болох нь тодорхой байна. Тэд чимээгүй байлаа гээд санаа бодол, үзэл баримтлалгүй гэсэн үг биш; үнэндээ тэдний жинхэнэ бодол нь оюун санаанд нь нуугдсан байдаг бөгөөд тэд зүгээр л түүнийгээ хэлдэггүй. Хэрвээ тэд түүнийгээ хэлэхгүй бол тэднийг ов мэхтэй гэдгийг чи яаж олж мэдэх вэ? Тэд нэг төрлийн зальжин инээмсэглэлтэй; тэд ихэвчлэн хуурамч инээмсэглэл тодруулдаг. Тэд чамтай нүүр тулах үедээ хуурамч инээмсэглэл харуулдаг ч цааш эргэмэгцээ царай нь ямар ч хувиралгүй болж, инээмсэглэл нь алга болдог. Ийм төрлийн хүн аймшигтай, аймаар байдаг; тэд бол диавол юм. Ойлгов уу? (Ойлголоо.) Жишээ нь, чи тэдэнтэй ямар нэг зүйл хэлэлцлээ гэж бодъё. Чи үзэл бодлоо хэлсний дараа тэд байр сууриа илэрхийлдэггүй, харин зальжин инээмсэглэдэг. Зальжин инээмсэглэл ямар утгатай болохыг чи мэдэх үү? Энэ нь тэр инээмсэглэл зөвшөөрсөн эсвэл үл зөвшөөрсөн утгатай болохыг чи мэддэггүй бөгөөд чиний юу хэлэх гэснийг тэд үнэхээр ойлгосон эсэхийг чи мэддэггүй гэсэн үг юм. Тэд зүгээр л “хэхэ” гэх мэтээр инээдэг. Чиний хэлсэн зүйлийн тухайд тэд үүнийг зөв эсвэл буруу гэж хэлдэггүй, ойлгосон эсвэл ойлгоогүй гэдгээ хэлдэггүй, тиймээс чи энэ инээд үнэндээ ямар утгатай болохыг ойлгож чаддаггүй. Тэд чамд хариу өгсөн боловч энэ хариу нь хариу өгөөгүйтэй адил юм. Хэрвээ тэд хариу өгөөгүй бол чи тэднийг магадгүй ойлгоогүй байх гэж таамаглах байсан; харин ингэж хариу өгөх нь чамайг мухардалд оруулдаг. Энэ инээд нь доог тохуу, басамжлал, тохуурхал, эсвэл санал нийлж, сайшааж байгаагийн аль нь болохыг чи мэддэггүй. Хэрвээ чи тэднээс үзэл бодлыг нь асуувал тэд дахиад л “хэхэ” гэж инээгээд, “За, за” гэж хэлдэг бөгөөд үг хэлснийхээ дараа царай нь гэнэт барайдаг. Энэ нь чамд үл мэдэгдэх асар их дарамт учруулдаг. Хэрвээ чиний биеийн хэмжээ жижиг, чамд жинхэнэ байр суурь, эсвэл зөв санаа бодол, үзэл баримтлал байхгүй бол чи тэднээс сүрдэж мэднэ. Тийм учраас тэдний энэ инээмсэглэлийг зальжин инээмсэглэл гэж хэлдэг—заль мэх, ов мэхтэй байхыг зальжин гэж хэлдэг. Тэд үзэл бодлоо амархан илэрхийлдэггүй. Тэд нэг үг хэлэхийг хэтэрхий цөөн, хоёр үг хэлэхийг хэтэрхий олон, үзэл бодлоо тодорхой хэлэх юм уу тодорхой зүйл дурдахыг бүтэлгүйтэл, алдаа гэж үздэг. Тиймээс тэдний хувьд хамгийн сайн арга бол инээмсэглэж, чамаар таалгах явдал юм—чи ямар ч утгаар таамаглаж болно, чи хүссэнээрээ таамаглаж болно, гэхдээ дор хаяж тэднийг чамд дайсагнаагүй гэж чи мэдэрдэг бөгөөд ингэснээр тэдний зорилго биелдэг. Арга заль сэдэж байгаа, туйлын ов мэхтэй тэр хөгшин үнэгнүүд хийгээд муу санаатай, зальжин, харгис арга тактик хэрэглэдэг тэр хүмүүсийг ажигла: Тэд нэг их зүйл ярьдаггүй, царай нь ч нэг их хувирдаггүй, харин нүднийх нь харц, инээмсэглэл нь гаж байдаг. Хэвийн завхарсан хүмүүс болон амьтнаас хойд дүр олсон хүмүүс бүгд диаволаас хойд дүр олсон хүмүүсээс зугтдаг; тэд ийм хүмүүстэй харилцах хүсэлгүй байдаг бөгөөд ийм хүмүүстэй хамт байх нь тэдэнд аймаар санагдаж, биеийг нь арзайлгадаг. Яагаад энэ нь тэдний биеийг арзайлгадаг вэ? Учир нь ийм хүмүүс бол хүн биш, тэд бол диавол бөгөөд диаволууд юу ч хийхээс буцдаггүй. Хэвийн хүмүүс хэн нэгэнтэй харилцах үедээ тэр хүнийхээ биеийг арзайлгадаггүй. Хэвийн хүмүүст мөс чанар, эрүүл ухаан байдаг, тэд хэмжээ хязгаартай, биеэ барьж үйлддэг бөгөөд наад захын стандарттай байдаг. Хамгийн муугаар бодоход, тэд уурласан үедээ чамайг бага зэрэг харааж, өөрийгөө үнэлэх үнэлэмжинд чинь бага зэрэг халдах таагүй зүйл хэлж магадгүй. Гэвч диаволууд өөр байдаг; тэд чамайг хараадаггүй, эсвэл өөрийгөө үнэлэх үнэлэмжинд чинь халддаггүй, харин тэд чамайг хорлодог. Тэд чамайг хэрхэн төөрөлдүүлэх талаар ар хударгаар чинь тунгаан боддог; тэд нүх ухаж, чамайг өөрөө үсэрч ороход хүргэдэг. Чамайг үсэрч орсны дараагаар тэд дээрээс чинь харж, золгүй явдалд чинь бах таваа хангахын зэрэгцээ сайн хүний дүр эсгэж, “Би чамайг аварна аа! Чи яаж байгаад уначихав аа? Энд нүх байгааг ихэнх хүн мэдэж байгаа гэж би бодсон шүү дээ” гэж хэлдэг. Тэд бүр сайн хүний дүрд орж, чамайг жүжиглэлтдээ итгүүлдэг. Ийм хүн аймаар биш гэж үү? Тэрхүү нүхийг тэд ухсан бөгөөд чамд зориулан хийсэн; хэрвээ чи түүн рүү үсэрч орохгүй бол өөр хэн орох юм бэ? Чамайг нүх рүү үсэрч орсны дараа тэд чамайг аврахаар гараа сунгадаг бөгөөд чамайг аврах зуураа: “Чи яагаад үсэрсэн юм бэ?” гэж хэлдэг. Золгүй явдалд чинь бах таваа хангахын зэрэгцээ тэднийг тэр нүхийг ухсан гэдгийг нь чамд ухааруулдаггүй. Тэд чамайг хорлосон нь тодорхой байтал чамайг өөрсдөд нь гүнээ талархах сэтгэл төрүүлдэг. Энэ чинь гаж байдал биш гэж үү? (Мөн.) Энэ бол туйлын гаж байдал!

Диаволаас хойд дүр олсон хүмүүсийн байнга хийдэг нэг зүйл байдаг бөгөөд үүнийг хүн бүр харж байсан: Диаволууд хүмүүсийн тааллыг олохын тулд чихэнд чимэгтэй үг хэлэхдээ хамгийн гаргууд байдаг. Жишээ нь, ийм нэг хүн чамайг ажиллаж байхыг хараад дотор нуугдаж, ажигладаг. Чамайг ажлаа дуусгахад тэд гарч ирээд, “Өө, чи ажиллаж байсан юм уу! Яагаад надад хэлээгүй юм бэ? Би чамд тусалж, ачааллыг чинь хуваалцах байсан шүү дээ. Хэрвээ зүдэргээтэй байхаар бол хоёулаа хамтдаа хийж болно шүү дээ. Дараагийн удаа ажиллахдаа надад хэлээрэй—энэ чинь зүгээр л жижиг зүйл. Надаас тусламж гуйхаасаа битгий ичээрэй!” гэж хэлдэг. Үүнийг сонсоод зүрх сэтгэл чинь дулаацаж, хэдийгээр тэд туслаагүй ч гэсэн туслах санаа зорилготой байсан бөгөөд тэдний үг л хангалттай гэж чи боддог. Тэд чихэнд чимэгтэй үгээрээ чамайг залилдаг. Харж байна уу, тэд үнэндээ ийм зүйл хэлж зүрхэлдэг бөгөөд үүнийгээ хэлэхдээ ичдэггүй. Тэгвэл тэдний үг худал болохыг чи яаж мэдэх вэ? Дараагийн удаа чамайг даалгавраа дуусгахад тэд ирээд дахиад л чихэнд чимэгтэй үг хэлдэг: “Чи ажиллаж байгаагаа яагаад надад хэлээгүй юм бэ? Чи дандаа л надаас тусламж гуйхгүй юм; чи надад үнэхээр гадны хүн шиг хандах юм. Чи яагаад надтай ийм ёсорхуу харьцаад байгаа юм бэ?” Энэ нь хоёр, гурван удаа давтагдсаны дараа тэд үнэндээ чамд ажилд чинь туслахыг хүсдэггүй бөгөөд зүгээр л чамайг мэхэлж, тааллыг чинь олохын тулд зарим нэг чихэнд чимэгтэй үг хэлж байгааг чи мэддэг. Тэдний тусламж үнэхээр хэрэгтэй зүйл гарахад тэд хаанаас ч олддоггүй. Энэ ямар гээч хүн бэ? Энэ бол диавол, яавч хүн биш. Диаволаас хойд дүр олсон хүмүүсийн хувьд өөрсдийн зорилгод хүрч, хүмүүсийг мэхлэхийн тулд таарсан хүн бүрдээ чихэнд чимэгтэй үг хэлдэг. Тэд зальжин арга залиар дүүрэн; тэд хүн биш, харин диаволууд юм. Ийм хүмүүстэй харилцах нь ямар нэг үнэ цэнтэй юу? Та нар тэдэнд анхаарал хандуулах ч хэрэггүй. Та нарын өдөр тутмын амьдралд ийм хүмүүс байдаг уу? (Байдаг.) Ийм хүн иймэрхүү хэрэг явдал дээр ингэж авирладаг бөгөөд бусад хэрэг явдал дээр ч мөн адил авирладаг—тэд үргэлж хүмүүсийг мэхэлдэг. Тэд ийм л гаж байдаг; тэд хүмүүст чин сэтгэлээсээ ханддаггүй.

Та нар бүгд диаволаас хойд дүр олсон хүмүүсийн “гаж байдал” гэх онцлог шинжийн нэг илрэлийг—өөрөөр хэлбэл, заль мэхтэй байдлыг тодорхой хэмжээнд ялган таньж чадаж байна уу? (Чадаж байна.) Ийм төрлийн хүн тун ов мэхтэй, тун заль мэхтэй, мөн тун муу санаатай, зальжин байдаг. Хэрвээ чи тэдний илрэлийг завхралын хэвийн илрэл мэт үзсээр, тэдэнд ах эгч нарын хувиар тусалж, дэмжсээр байвал энэ нь мунхаг байдлын илрэл биш гэж үү? (Мөн.) Чи ирээдүйд эдгээр мунхаг зүйлийг дахиж хийх ёсгүй; тэд бол хүн биш, харин диаволууд бөгөөд чиний тусалж, дэмжих хүмүүс биш. Үнэн гэж юу болохыг, үнэнч шударга хүн байх нь сайн гэдгийг тэд зүрх сэтгэлдээ мэддэг. Гэвч мэдэх нь нэг хэрэг; тэд өөрсдөдөө ийм шаардлага тавьдаггүй бөгөөд үнэнч шударга хүн байхыг хэзээ ч хэрэгжүүлдэггүй. Тэд хэрэгжүүлэхийг хүсдэг ч чаддаггүйдээ биш; харин хэзээ ч ингэж хэрэгжүүлэх гэж зорьдоггүй. Бодоод үз дээ—тэд зүрх сэтгэлдээ юу сэдэж, төлөвлөдөг вэ? Эерэг зүйлтэй холбоотой нэг ч зүйл, эерэг санаа бодол, үзэл баримтлалтай холбоотой нэг ч бодол байдаггүй. Тэд үнэнийг хэрэгжүүлэх гэж зорьдоггүй, зөв замаар алхах гэж зорьдоггүй тул зүрх сэтгэлдээ үнэн-зарчмыг хэзээ ч эрж хайдаггүй, Бурханы санаа зорилгын дагуу хэрхэн үйлдэхийг ч эрж хайдаггүй. Тэд бас бүтээгдсэн зүйлийн үүргийг биелүүлэх, эсвэл бүхнээ зориулж, чин сэтгэлээ өргөх гэж зорьдоггүй. Тэдний тооцоолдог бүхэн нь заль мэхтэй зүйлс байдаг. Зарим хүн: “Тэдний тооцоолдог зүйл бол дотоод ертөнцийнх нь асуудал—үүнийг ялган танихад амаргүй. Тэд сэтгэлээ нээж, энэ талаар нөхөрлөхгүй байхад бусад хүн тэдний юу бодож байгааг яаж мэдэх юм бэ? Тэд гаднаа нэлээд сайн авирладаг, мөн хийх ёстой ажилдаа шамддаг. Чи яагаад тэднийг заль мэхтэй гэж хэлж, диавол гэж тодорхойлдог юм бэ?” гэж хэлдэг. Бусад нь: “Тэд зүгээр жаахан хорон муу харц гаргаж, бага зэрэг зальжин инээмсэглэдэг ч гэсэн бид тэдний дотоод ертөнцдөө юу бодож байгааг нь нэвт харж чадахгүй шүү дээ” гэж хэлдэг. Тэгвэл тэднийг диавол гэдгийг хэрхэн ялган таних вэ? Хүний бодол санаа барьцгүй; хэрвээ тэд түүнийгээ илэрхийлэхгүй бол чи харж, эсвэл олж мэдэж чадахгүй, тэгээд түүнийг нь ялган таньж чадахгүй. Гэхдээ хүн ямар санаа бодол, үзэл баримтлалтай байх нь хамаагүй, дотоод ертөнцдөө юу хүсэж мөрөөдөж, юу тооцоолдог байх нь хамаагүй, тэд зорилгодоо хүрэхийн тулд гарцаагүй үйлдэх тул зарим зүйл, зарим илрэлийг хэзээд амьдран харуулах болно. Тэд хүмүүсийн дунд амьдарч байгаа цагт бусад хүн тэдний хийдэг зүйлийг харж, эсвэл түүнтэй нь таарах л болно. Тэдний зүрх сэтгэлийнхээ угт юу тооцоолж, сэдэж, төлөвлөж байгааг чи мэдэхгүй байж болох ч тэд нэг л өдөр өөрсдийнхөө сэдэж, төлөвлөж, тооцоолдог зүйлсийг илчилж, харуулах болно; тэд тэдгээрийг бодит байдал болгож, хүмүүсийн дунд зарим нэг үйлдэл хийнэ. Эдгээр зүйл нүдний чинь өмнө тохиолдох үед чи тэдгээрийг харж чадахгүй гэж үү? Чи тэр хүнийг ялган таньж чадахгүй гэж үү? Зарим хүн: “Би тэдний илрэлийг харсан ч ийм төрлийн хүнийг хэрхэн ялган таньж, тодорхойлохоо мэдэхгүй л байна” гэж хэлдэг. Үүнийг зохицуулахад амархан; ийм төрлийн хүн хэд хэдэн онцлог шинжтэй байдаг бөгөөд чи тэдгээрийг эдгээр онцлог шинжээр дамжуулан ялган таньж чадна. Эхний онцлог шинж нь тэд үргэлж өөрсдийнхөө хүслээр үйлддэг бөгөөд үнэн-зарчмыг хэзээ ч эрж хайдаггүй. Тэд юу ч хийсэн бай, урьдаас өөрсдөө төлөвлөж, бүхэлдээ өөрсдийнхөө төлөвлөгөө, хөвөрсөн бодол, санаа зорилгын дагуу, бүхэлдээ өөрсдийнхөө хүслээр үйлддэг. Тэд хүн бүрийн санал бодлыг асуудаггүй, мэдээж үнэн-зарчмыг бүр ч эрж хайдаггүй, эсвэл ажлын зохицуулалтын дагуу бүр ч үйлддэггүй. Хэрвээ чи эдгээр илрэлийг харж чадвал диаволууд бүрмөсөн ил болох бус уу? (Тийм.) Зарим хүн: “Магадгүй тэд үнэнийг ойлгож, үнэн-зарчмыг мэддэг болохоороо бусадтай хэлэлцэхгүйгээр юу хийхээ мэддэг байх” гэж хэлдэг. Энэ үг дахиад л буруу байна; энэ нь аливааг нэвт харж чаддаггүйг илтгэж байна. Та нарын хувьд, диаволуудын хэлдэг, хийдэг зүйлс бол даван туулахад бэрх олон саад тотгор юм. Тэд ах эгч нарын санал бодлыг эрж хайсан эсэх нь хамаагүй, тэдний үйлдлийн зорилго, сэдэл, үндэслэл, зарчим нь өөрсдийнхөө нэр хүнд, байр суурь, нэр нүүрийг хамгаалахын төлөө байна уу, эсвэл чуулганы ажлыг хамгаалахын төлөө байна уу, мөн хүрсэн эцсийн үр дүн нь Бурханы гэрийн эрх ашгийг хамгаалж байна уу, энэ нь ихэнх хүнд хохирол, хор хөнөөл авчирч, хорлон сүйтгэж байна уу, эсвэл ашиг тус авчирч байна уу гэдгийг чи тодорхой харах ёстой. Диаволаас хойд дүр олсон хүмүүс юу ч хийсэн бай, энэ нь үргэлж өөрсдийнхөө эрх ашгийг хамгаалахын төлөө байдаг; энэ бол диаволаас хойд дүр олсон хүмүүсийн бас нэг онцлог шинж юм. Тэдний нүдээр бол, яг л бизнес хийж буй худалдаачин шиг эрх ашиг нь бүхнээс дээгүүр байдаг: эрх ашиг бол хамгийн чухал. Хэний эрх ашиг хамгийн чухал вэ? Диаволуудын өөрсдийнх нь эрх ашиг хамгийн чухал. Хэрвээ хийж байгаа зүйл нь тэдний эрх ашиг, нэр нүүр, байр суурь, нэр хүнд, эсвэл эд хөрөнгө, мөнгийг хамгаалж чадах бол тэд яавч хойш суухгүй, харин эцсийг нь хүртэл үргэлжлүүлж, тултал нь хийнэ. Дээд түвшний удирдагчид юм уу ах эгч нар үүнийг эсэргүүцэж, цааш үргэлжлүүлэх боломжгүй болж, тэд мухардалд орсон ч гэсэн хийхийг хүссэн зүйлээ үргэлжлүүлэхийн тулд бүх эсэргүүцэгчийг зайлуулж, бүх саад бэрхшээлийг арилгах гэж бүхий л аргыг сүвэгчлэн тойруу арга тактик хэрэглэх болно. Тэд яавч хойш суухгүй; тэд зөвхөн өөрсдийнхөө эрх ашгийг хамгаалдаг. Одоо, та нар үүнийг тодорхой харж чадна: эдгээр зүйл нь тэдний сэдэж, төлөвлөж, бодож олсон төлөвлөгөө, арга хэрэгсэл, арга хэмжээ, эсвэл алхам байх нь хамаагүй, тэд бүгдийг нь оюун ухаандаа тооцоолсон байдаг; тэдний боддог ганц зүйл нь эрх ашиг бөгөөд оюун ухаан нь эрх ашгийн тухай бодлоор дүүрэн байдаг; хэнийг ашиглах, хэнтэй ойртох, хэнээс хол байх, хэнийг дэмжих, хэнийг эсэргүүцэх, хэнийг чөлөөлүүлэх гээд энэ бүх зүйлийг тэд эрх ашгийнхаа дагуу стратеги болгон боловсруулдаг. Хэрвээ тэд ажил хийж, үүргээ гүйцэтгэхдээ энэ хэмжээнд тулбал тэд бол антихристүүд, жинхэнэ дүр төрхөө харуулж буй диаволууд юм. Ийм хүмүүс туйлын тааварлашгүй, тооцоотой байдаг; тэд өдөр бүр эдгээр зүйлийг тунгаан боддог. Хэрвээ тэд чуулганы хүн бүрийг бүрэн тандаж мэдэх хэрэгтэй болбол энэ нь хэр удаан хугацааг авах бол? Тэд чуулганы бүх гишүүний нөхцөл байдал, хүн бүрийн бодитой асуудал, жинхэнэ бэрхшээлийн талаар маш тодорхой тандаж мэдээд, цаг нь бүрдсэний дараа л үйлдэж эхэлдэг бөгөөд хүссэн бүхнээ хийдэг—тэд хэнд ч өршөөл үзүүлдэггүй, хэн ч тэдэнд саад болж чадахгүй. Тэд өөрсдөдөө ашиг тус олж авах гэж чармайн, чуулганы ажил хийх нэрийдлээр өөрийнхөө ажил хэргийг явуулдаг. Эцэст нь чуулганы ажил болон ах эгч нарын амь-оролт хохирол амсдаг. Тэд бүх ах эгч нарын амь-оролт болон Бурханы гэрийн эрх ашгийг золиослох төлөөсөөр хувийн эрх ашгаа хамгийн чухалд тавих зорилгодоо хүрдэг. Энэ үед та нар тэднийг тодорхой харж чадахгүй гэж үү? Тэдний аливааг хийдэг арга барил болон эцсийн үр дүнгээс нь дүгнэвэл тэд бол диаволууд; тэд хүн биш. Тэд өдөржин маш бага зүйл ярьж, үзэл бодлоо ховорхон илэрхийлдэг мэт харагддаг ч үнэндээ тэд өдөр бүр ашиг тус олж авахын тулд хэрхэн үйлдэхээ тооцоолон өдөр бүрийг өнгөрөөдөг. Хэдийгээр тэд гаднаа нэлээд тайван, нэлээд боловсон, нэлээд зөөлөн, нэлээд хүмүүжилтэй, бас яриа биш мэт харагддаг ч дотроо зүрх сэтгэл нь догшин тэнгис мэт хуйларч байдаг. Тэд эдгээр зүйлийг бүрэн тандаж мэдээд, дараа нь бодож олсон төлөвлөгөөгөө хэрэгжүүлдэг бөгөөд эцсийн үр дүн нь тэд яг сэдсэнийхээ дагуу амжилтад хүрдэг. Энэ нь диаволын ажил биш гэж үү? (Мөн.) Энэ бол диаволын ажил. Энэ үед та нар тэднийг нэвт харж чадахгүй гэж үү?

Өнгөрсөн жилийн сайн мэдээний ажилд гарсан ийм томоохон асуудал нь хэдэн диаволтай шууд холбоотой, диаволуудын үйлдэлтэй шууд холбоотой байсан. Тэр диаволууд үйлдэл хийхдээ үнэн-зарчмыг хэзээ ч эрж хайгаагүй. Дээрхээс ажил даалгасны дараа тэд биечлэн дуртайяа хүлээж авсан боловч чуулгануудад очиж ажиллахдаа зүгээр л дураараа дургиж, муу зүйл хийсэн. Тэд Бурханы гэрийн эрх ашгийг хамгаалаагүй бөгөөд үр дүнд нь Бурханы өргөл хохирол амсаж, сайн мэдээний ажил хохирол амсаж, чуулганы амьдрал хохирол амссан; хэд хэдэн талбар дээр хохирол амссан бөгөөд тэд бас чуулганы ажлыг эмх замбараагүй болгосон. Диавол юу бодож байгааг чи нэвт харж чадахгүй байж болох бөгөөд тэд зарчмыг эрж хайсан эсэхийг ч чи мэдэхгүй. Гэвч тэднийг үйлдэх үед анхны шинж тэмдгийг нь чи хараад, тэдний үйлдлийн арга барил, эх үндэс нь буруу болохыг, тэд бүхэлдээ өөрсдийгөө гайхуулж, өөрсдийнхөө хүслээр аливааг хийж, дур зоргоороо, дураараа авирлан, тусгаар хаант улс байгуулж байгааг чи мэднэ. Түүгээр ч барахгүй, диаволуудын бүлэглэл нэг нэгнээ хамгаалдаг; тэдний хэн нь ч Бурханы гэрийн эрх ашгийг хамгаалдаггүй. Том диаволууд юу ч хийсэн бай, дагагчид болон жижиг диаволууд нь тэднийг зусардаж, бялдуучлах гэж хамаг байдгаараа хичээдэг. Том диаволууд увайгүй, дураараа авирладаг бөгөөд жижиг диаволууд нь тэднийг даган дуурайж, улыг нь долоодог—тэд хоорондоо үгсэн хуйвалддаг. Зарим хүн хэн нэгний мөн чанарыг диаволынх гэдгийг нь нэвт харж чадахгүй хэвээр байна гэж хэлдэг. Тийм бол, тэдний хийдэг зүйлийн шинж чанар болон үр дагаврыг нь хар. Хэрвээ шинж чанар, үр дагавар нь маш ноцтой бол энэ нь диаволын ажил гэдэгт итгэлтэй байж болно. Жишээлбэл, сайн мэдээ номлоод олж авсан хүмүүсийн тоог хуурамчаар мэдээлэх хэрэг явдлын тухайд зарим хүн: “Тоог хуурамчаар мэдээлэх нь зарчимд харшлахгүй гэж үү? Бид бодитой тоог мэдээлэх ёстой; хэчнээн хүн олж авна, тэрийгээ л мэдээлэх ёстой. Бид яаж тайландаа худал хэлж болох юм бэ? Зуун хүн олж авсан байхад мянга гэж, эсвэл мянган хүн олж авсан байхад түм гэж яаж мэдээлж болох юм бэ?” гэж хэлсэн байдаг. Эдгээр хуурамч удирдагчийн нэг нь юу гэж хэлсэн бэ? “Та нар ингэж мэдээлэх ёстой; хүн бүр ингэж мэдээлдэг. Энэ бол Ариун Сүнсний урсгал!” Та нар энэ үгийг ялган таньж чадах уу? Хуурамч, зохиомол тоо мэдээлэх нь Бурханыг мэхлэх гэсэн оролдлого болох нь тодорхой байна. Энэ нь яаж Ариун Сүнсний урсгал байж болох юм бэ? Энэ бол ёрын муу чиг хандлага юм. Ариун Сүнс хэзээ ч хүмүүст худал хэлж, хуурамч тоо мэдээл гэж хэлж байгаагүй; зөвхөн диаволууд л ийм зүйл хэлж чадна. Та нар үүнийг ялган таньж чадах уу? Тэр хуурамч удирдагч тийм утгагүй үг хэлж чадсан болохоор тэр хэвийн хүн биш; тэр хуурамч удирдагч ч бас диаволуудын ангилалд багтдаг. Та нар энэ хэрэг явдлыг нэвт харж чадах уу? Ийм үгийг диаволууд хэлдэг гэдгийг та нар ялган таньж чадах уу? Зөвхөн диаволууд болон Сатанууд л ийм зүйл хэлж чадна. Хэрвээ та нар энэ хэрэг явдлыг нэвт харж чадахгүй бол та нар ялган таних чадвараар дэндүү дутмаг байна. Хэрвээ амьтнаас хойд дүр олсон хүмүүс үүнийг нэвт харж чадахгүй бол энэ нь тодорхой хэмжээгээр өршөөж болох зүйл, учир нь тэд хүн биш; тэдэнд хүний сүнс байдаггүй. Хэрвээ чи үнэхээр ялган таних чадвартай бөгөөд энэ хэрэг явдлыг нэвт харж чадаж байвал хариуцлагаа биелүүлсэн хэрэг мөн үү? Чи босож, энэ хэрэг явдлыг зогсоож, ил болгосон уу? Чи: “Би үүнийг нэвт харсан, гэхдээ миний байр суурь доогуур болохоор үг минь жин дардаггүй, би сул дорой, ганцаараа байна; би үүнийг зогсоож, ил болгож зүрхлэхгүй байна!” гэж хэллээ гэж бодъё. Тийм бол, чи арчаагүй хулчгар амьтан байна! Чи байр суурин дээрээ бат зогсоогүй бөгөөд гэрчлэлдээ бат зогсоогүй; чи Бурханы үнэнч үйлчлэгч биш, чи хүний хариуцлагыг биелүүлээгүй байна. Чи зүгээр л мунхаг хүн, арчаагүй хулчгар амьтан. Надад хэл дээ, Бурхан арчаагүй хулчгар амьтдад дуртай юу? (Үгүй.) Бурхан чамд амь хайрлаж, чамайг үнэнээр хангаж, өдөр тутмын амьдралд чинь Сатаны хор хөнөөлөөс хамгаалдаг. Гэвч чи үнэнийг хүлээн авдаггүй бөгөөд оронд нь Сатаныг даган мууг үйлдэж, диаволуудын дунд амьдарч, Сатанаар өөрийгөө хорлуулдаг болох нь харагдаж байна. Чи Сатануудын жинхэнэ төрхийг тодорхой хардаг хэрнээ тэднийг ил болгодоггүй. Энэ бол өөртөө гай дуудаж байгаа хэрэг; чи Сатанд хууртагдах нь аргагүй. Бурхан чамайг ялган таних чадвараа өсгөөсэй гэсэндээ үнэнээр хангадаг. Хэрвээ чи ялган таних чадвартай хэрнээ хэлгүй, дүлий хүний дүр эсгэсээр, хуурамч удирдагч, антихристүүдийг ил болгох гэж босохгүй бол чи арчаагүй хулчгар амьтан байна! Чи хүний биелүүлэх ёстой хариуцлагыг биелүүлээгүй; чи хариуцлагаа умартсан, чи бол хог шаар, арчаагүй хулчгар амьтан, бэлэнчлэгч, ямар ч хэрэггүй амьтан! Сайн мэдээ номлоход тоог хуурамчаар мэдээлэхийг диаволууд хүмүүст тулгаж байгаах энэ үйлдэл нь нэлээд илэрхий байж таараа бөгөөд ялган танихад хэцүү биш. Хэн нэгэн чамайг өшиглөж, эсвэл цохилоо гэж бодъё. Тэр яагаад чамд ингэж хандаж байгааг чи мэдэхгүй бөгөөд үүгээрээ юу хэлэх гэснийг нь чи ялган таньж чаддаггүй. Тэгээд тэр хүзүү рүү чинь хутгалах үед л чи: “Тэр намайг алах гэж байна!” гэж ухаардаг. Надад хэл дээ, чи ямар тэнэг юм бэ? Тэр чамайг хорон санаагаар өшиглөж байхад чи түүнийг ёрын муу хүн гэдгийг нь ч ялгаж салгаж чадахгүй, “Би чамайг гомдоогоогүй байхад чи яагаад намайг өшиглөж байгаа юм бэ? Чамд ер нь хүн чанар байна уу?” хэмээн түүнтэй учир зүйгээ олохыг хичээсээр байдаг. Хэрвээ тэр чамайг шалтгаангүйгээр өшиглөж байвал тэр ёрын муу хүн биш гэж үү? Ёрын муу хүнтэй учир зүйгээ олох хэрэг байгаа юу? Хэрвээ тэр чам руу хутга барин дайрвал харамсаад ч хэтэрхий оройтсон байх болно. Чамайг тусламж дуудан хашхирах үед хэдийнээ оройтсон байх болно; чиний амь нас эрсэдсэн байх болно. Чиний биеийн хэмжээ ямар жижиг, чи ямар тэнэг болохыг хар даа! Сатануудтай таарах үедээ чи өөрөө түрүүлэн дайрах ёстой, битгий идэвхгүй бай. Хэрвээ чи үргэлж идэвхгүй байгаад, Сатанууд амийг чинь авах гэж байх тэр үед л хариу үйлдэл үзүүлж, Бурханд хандан аврал эрэн хашхирдаг бол энэ нь дэндүү идэвхгүй, дэндүү ухаан муутай хэрэг юм! Бурхан ийм хүмүүст дургүй.

Зарим хүн хуурамч удирдагч, антихристүүдтэй холбоотой асуудлыг маш тойруу замаар мэдээлдэг. Тэд орон нутгийнх нь хэн нэгэн хүн мэдээлэл тарааж, ёрын муу хүмүүс үүнийг нь мэдээд, өөрсдийг нь тарчлаахаас айсандаа тэднийг орон нутгийнхаа чуулганд мэдээлэхээс зүрхшээж, оронд нь өөр газрын чуулган руу очиж мэдээлдэг. Энэ хүмүүсийн биеийн хэмжээ ийм л жижиг. Чи Бурханд итгэдэг хэрнээ ёрын муу хүмүүс, диаволуудаас тэгтлээ их айдаг гэж үү? Диаволууд тийм их хүч чадалтай юу? Диаволууд амийг чинь авч чадах уу? Хувь заяа чинь диаволуудын гарт байдаг уу? Чи яагаад тэднээс тэгтлээ их айдаг юм бэ? Тэд зүгээр л ёрын муу хүмүүс; тэд чамайг яаж чадах юм бэ? Хамгийн муугаар бодоход, энэ улсад хууль гэж бий—чи юунаас айдаг юм бэ? Энэ бол диаволууд дураараа дургидаг Хятад улс биш; энэ бол хуулинд захирагддаг ардчилсан улс. Тэгээд ч чамд чуулганд ах эгч нар чинь байгаа гэдгийг дурдах нь илүүц—тэр ёрын муу хүмүүс чамайг яаж чадах юм бэ? Зарим хүн удирдагч, ажилчдын асуудлыг мэдээлэх төдийд л ингэж их айдаг. Тэдний итгэл бага байгаа нь асуудал биш; эд бол амьд явах ч эрхгүй арчаагүй хулчгарууд, сул дорой амьтад юм! Бурханы чамд өгсөн амьсгалыг чи дэмий үрж байна; үүнийг амьтанд өгсөн бол дээр байх байж. Амьтан хүртэл шахалтад орох үедээ хүнийг хазаж чаддаг. Чи амьд байгаа хэрнээ иймхэн ч тэвчээр хатуужилгүй байна; чи хэтэрхий хулчгар юм! Хэдийгээр зарим хүн ёрын муу хүмүүстэй таарах үедээ тэдэнтэй нүүр тулан тэмцэж зүрхэлдэггүй ч чуулганы ажлыг аюулгүй байлгахын тулд мэргэн ухаан ашигладаг. Тэд ёрын муу хүмүүсийн асуудлыг дээд шатныханд мэдээлж, үнэнийг хайрладаг хүмүүстэй хүч хавсран тэр ёрын муу хүмүүсийг албан тушаалаас нь чөлөөлдөг. Тэдэнд ийм шийдэмгий зан байдаг: “Чи бол ёрын муу хүн, гэхдээ би чамаас айхгүй. Би чамайг Бурханы гэрийн ажлыг үймүүлж, хорлон сүйтгэх муу үйл хийхийг зөвшөөрөхгүй. Би чамайг санасандаа хүрэхийг зөвшөөрөхгүй. Би амиараа дэнчин тавиад ч хамаагүй чамтай тэмцэнэ—чи намайг яаж чадах юм бэ? Хамгийн муугаар бодоход чи амийг минь авна, гэхдээ амьсгалтай байгаа цагтаа би чамтай эцсээ хүртэл тэмцэх болно!” Та нарт ийм итгэл байна уу? Тэр арчаагүй хулчгаруудад ийм итгэл байдаггүй. Диаволууд чуулганы ажлыг үймүүлж байгааг харах үедээ тэд үүнийг буруу, диаволууд, антихристүүд муу үйл хийж байна гэдгийг зүрх сэтгэлдээ мэддэг. Гэвч тэд: “Би тэднийг ил болгож, мэдээлж чадахгүй; би өөртөө төвөг удах ёсгүй. Асуудал төвөг бага байх тусмаа сайн; өөрийгөө хамгаалах нь чухал. Хэрвээ би ёрын муу хүмүүсийг ил болгосноос болоод тэд намайг чуулганаас хөөж, Бурханд итгэж, авралд хүрэх боломжгүй болж, бүр үүргээ ч гүйцэтгэж чадахгүй болбол би бүрмөсөн таягдан хаягдсан байх биш үү?” гэж боддог. Тэд өс хонзонгоос нь маш их айдаг тул ёрын муу хүмүүсийг ил болгохоос зүрхшээдэг. Тиймээс, агуу улаан луу Бурханы сонгосон хүмүүсийг улайран дарангуйлж, хавчиж хяхах үед тэд ч бас айх нь гарцаагүй бөгөөд хэрвээ баривчлагдвал гарцаагүй Иудас болж, Бурханаас урвах болно. Тэгэхээр, хэрвээ чи чуулган дахь ёрын муу хүмүүсээс айж, муу үйл хийж байгааг нь хараад тэднийг ил болгохоос зүрхшээдэг бол энэ нь Сатанд бууж өгч байгаа хэрэг биш үү? Бурхан чамайг үнэнээр хангаж, чамд итгэл өгч, өнөөг хүртэл чамайг хамгаалж, амьд үлдээсэн. Чи Бурханы чамд өгсөн амьсгалаар амьсгалж, Түүний чамд хангадаг үнэнийг эдэлж, Түүний нигүүлслийг эдэлдэг. Чи чуулганы амьдралын ийм сайн нөхцөлтэй, нэлээд тухтай амьдардаг. Гэвч Бурханы гэрт ёрын муу хүмүүс үймээн дэгдээж байхад чи үүнийг харж, ялган таньдаг хэрнээ ганц үг хэлэхээс ч зүрхшээж, бүр чанга амьсгалахаас ч зүрхшээдэг—чи ямар гээчийн бүтээгдсэн зүйл юм бэ? Чи амьд явах ч эрхгүй! Чи орон нутгийнхаа чуулганд байгаа асуудлыг орон нутгийн удирдагчдад мэдээлдэггүй, харин оронд нь өөр газрын чуулган руу очиж мэдээлдэг. Ийм өчүүхэн, хулчгар сэтгэлгээтэйгээр чи агуу зүйлсийг бүтээж чадах уу? Тэгсэн хэрнээ чи Бурханд гэрчлэл хийж, ялагч болмоор байна гэж хэлдэг—чи бол хэн ч биш, чи араатнаас ч дорд юм! Нохой хүртэл эзнээ хамгаалахаа мэддэг. Хэрвээ танихгүй хүн ирвэл нохой эзнийх нь аюулгүй байдалд заналхийлэх вий гэж айсандаа хамаг чадлаараа хуцдаг. Зарим нохой том биш бөгөөд ганц өшиглөхөд л газарт уначихаар байдаг ч тэд айдаггүй, хамаг чадлаараа хуцсаар байдаг—тэд эзнээ хамгаалахын тулд ингэдэг. Зарим нохой бүр эзнээ хамгаалахын тулд амиараа дэнчин тавьдаг. Энэ хүмүүст ийм өчүүхэн төдий ч итгэл алга, манаач нохой эзэндээ үнэнч байдгаас ч долоон дор үнэнч бус байдаг—тэд бүгд тус нэмэргүй олиггүй амьтад! Тэд Бурханы нигүүлсэл, хангалтыг үнэ төлбөргүй эдэлж, хариуд нь юу ч өгдөггүй бөгөөд бүр Бурхан хүмүүсийг хайрлаж, хүмүүст өршөөл үзүүлэх ёстой гэж зүй ёсны хэрэг мэт үздэг. Тэд чуулганы ажил үймүүлэгдэж, хорлон сүйтгэгдэж байгааг хараад зүрх сэтгэлдээ огтхон ч тавгүйтдэггүй. Энэ нь тэд араатнаас дор, манаач нохойноос бүр ч дор гэсэн үг юм. Ирээдүйд диаволуудтай дахин таарах үедээ чи яах ёстой вэ? Хэрвээ чи тэднийг нэвт харж чадахгүй, инээмсэглэх үедээ ямар муу зүйл хийхээр төлөвлөж байгааг нь, эсвэл нүднийх нь харцанд ямар хорон муу санаа нуугдаж байгааг мэдэхгүй бол эхлээд тэднийг ажиглаж болно. Тэдэнд хяналт тавих найдвартай хүн олж, нууцаар юу хэлж, хийж байгааг нь, мөн хамсаатнуудтайгаа юу сэдэж байгааг нь хар. Чи тэдний бүх төлөвлөгөө, арга залийг бага дээр нь таслан зогсоож, тэднийг санасанд нь хүргэхгүй, Бурханы гэрийн ашиг сонирхолд хохирол учруулахыг зөвшөөрөхгүй байх ёстой. Зарим хүнд ийм шийдэмгий зан байдаг: “Би Бурханы гэрийн хаалгыг сайн манах ёстой, би сайн манаач нохой байх ёстой. Бусад хүн энэ хэрэг явдалд хэрхэн хандахыг би мэдэхгүй ч миний хувьд би үүнийг зүгээр өнгөрөөхгүй; би диаволуудтай эцсээ хүртэл тэмцэх болно!” Үүнийг Бурханд үнэнч байх гэж хэлдэг; энэ нь тэд хэр чадвартайгаа батлах гэж оролдож байгаа хэрэг биш. “Би үүнийг хийхдээ Бурханд түшиглэнэ; намайг энд байхад ямар ч диавол санасандаа хүрч, амжилт олох боломжгүй! Би Бурханы гэрийн хаалгыг манаж, ах эгч нарыг хамгаалж, Бурханы гэрийн ашиг сонирхлыг хамгаалж, Бурханы гэрийн ажлыг аюулгүй байлгана. Хэн ч үймээн дэгдээж, хорлон сүйтгэх ямар ч боломжгүй—хэрвээ би хэн нэгнийг тийм зүйл хийж байгааг харах юм бол тэдэнд зөөлөн хандахгүй. Хэрвээ тэднийг чөлөөлөх ёстой бол чөлөөлнө, хөөх ёстой бол хөөнө, зайлуулах ёстой бол зайлуулна. Би яавч хойш суухгүй!” Та нарт ийм итгэл байгаа юу? (Байгаа.) Хэрвээ чи хүн юм уу амьтантай тэмцэхдээ нэлээд чадварлаг хэрнээ диаволуудтай тэмцэх хэрэгтэй болох үедээ хулчийж, айж, яст мэлхий шиг хуягандаа шургадаг бол Бурхан чамайг дууссан, юунд ч хэрэггүй, үнэнийг олж авч чадахгүй, авралд хүрч чадахгүй гэж хэлдэг. Диаволуудтай тэмцэх нь жинхэнэ тулаан; энэ бол Бурханд гэрчлэл хийх тулаан. Энэ бол ялагчид, ариун хүмүүс болон Бурханыг дагагчдын хийх ёстой тулаан, тэдний баримтлах ёстой байр суурь, мөн тэдний эзэмших ёстой шийдвэр төгс байдал, шийдэмгий зан юм. “Диаволуудтай эцсээ хүртэл тэмц! Тэд, эсвэл би! Би яасан ч айхгүй, би яасан ч ухрахгүй, би яасан ч зүрхшээхгүй!” Та нарт ийм шийдвэр төгс байдал байгаа юу? (Одоо бидэнд байгаа.)

Зарим хүний биеийн хэмжээ хэтэрхий жижиг байдаг. Тэд эрх мэдэл, байр суурьтай хүмүүстэй, ялангуяа догшин ширүүн төрхтэй, хашир, туйлын башир аргатай, түүнчлэн муу санаатай, зальжин хүмүүстэй таарах үедээ зүрх сэтгэлдээ айдас мэдэрдэг. Энэ хүмүүсийг диаволууд гэдгийг нь маш сайн мэддэг хэрнээ тэдэнд зусардаж, аргадаж, ая эвийг нь олох гэж зүтгэдэг бөгөөд тэдний ил болгох нь байтугай өчүүхэн төдий дургүйг нь хүргэж зүрхэлдэггүй. Диаволууд, Сатануудыг хараад тэд ямар ч зарчим баримталж зүрхэлдэггүй, ариун хүний ямар нэг ёс жудаг ч тэдэнд байдаггүй. Зарим нь бүр: “Бид энэ хүмүүстэй нийцэж, сайн харилцаа тогтоох ёстой, эс бөгөөс чуулганы ажил урагшлах боломжгүй” гэж хэлдэг. Энэ хүмүүс Бурханы гэрт ямар ч тус нэмэргүй нь тодорхой, мөн тэд бол диаволууд, антихристүүд гэж тодорхойлогддог бөгөөд хөөгдөх юм уу зайлуулагдах ёстой хүмүүс гэдэг нь тодорхой байхад зарим хүн тэднийг тэвчдэг. Энэ хүмүүс тэднийг дийлж чадахгүй гэж боддог; тэд зүрх сэтгэлдээ айж, чичирч, өөрсдийнхөө нөхцөл байдалд санаа зовж, тэдэнд гадуурхагдах юм уу дээрэлхүүлэх вий гэж санаа зовдог. Тэр хүмүүстэй харьцах мэргэн ухаан, тэдэнтэй тэмцэх хангалттай биеийн хэмжээ тэдэнд байдаггүй бөгөөд тэд ахин дахин ухарч, ахин дахин бууж өгч, буулт хийдэг. Үр дүнд нь гурван сар, дараа нь зургаан сар өнгөрч, эцэст нь чуулганы ажил гацалтад орж, чуулганы амьдрал эмх замбараагүй болдог. Тэд энэ ёрын муу хүмүүс, диаволууд үймээн дэгдээж байгааг тодорхой хардаг, энэ дотоод танхай этгээдүүд чуулганд дураараа дургиж байгааг хардаг хэрнээ өөрсдийнх нь аюулгүй байдал, байр суурь, нэр хүнд, ашиг сонирхолд нөлөөлөх вий гэж айсандаа тэднийг ил болгох юм уу зохицуулж зүрхэлдэггүй. Чиний байр суурь, нэр хүнд, хувийн аюулгүй байдал яаж тийм чухал байж чаддаг юм бэ? Бурханы гэрийн ямар ч ажил чиний тэр өчүүхэн амиас илүү чухал биш гэж үү? Хамгийн муугаар бодоход, чи Бурханд үнэнч байхын тулд бага зэрэг эрсдэл хүлээлээ ч Бурхан чамайг хамгаалахгүй гэж үү? Хэрвээ чи Бурханы гэрийн ашиг сонирхлыг аюулгүй байлгахын тулд мэргэн ухаан ашиглаж, зарчмын дагуу үйлдвэл Бурхан чамайг Сатануудад тушааж, хүссэнээрээ чамайг ашиглаж, ноцтой хор хөнөөл учруулахыг нь зөвшөөрөх үү? (Үгүй.) Бурхан ийм төрлийн хүнийг маш их хайрладаг, Тэр тэднийг хэчнээн хайрлаад ч ханадаггүй; Тэр яаж чамайг Сатануудад тушааж чадах юм бэ? Чиний итгэл хэтэрхий бага байна. Чи яг л өнгөрсөн үеийн Петр шиг байна—Эзэн Есүс тэнгисээс түүнийг дуудаж, “Хүрээд ир” гэж хэлсэн нь Петрийг тэнгис дээгүүр тэгш газар явж байгаа мэт алхах ёстой гэсэн үг байсан ч Петр алхах тусмаа улам их айж, Бурханд итгэх итгэлээ алдсан. Хэрвээ Бурхан чамайг хүрээд ир гэвэл Тэр чамд амлалт өгсөн бөгөөд чамайг гарцаагүй хамгаалж чадна; Тэр чамайг аюултай учруулахгүй. Аминд чинь аюул тулгарсан ч чи үүнд хэрхэн хандах ёстой вэ? Чи зүгээр л Бурханд амиа дуртайяа даатгах ёстой биш үү? Энэ тийм сүртэй зүйл гэж үү? Диаволууд үнэхээр тийм аймшигтай гэж үү? Агуу улаан луу итгэгчдийг дарангуйлж, баривчилдаг ч чи итгэлдээ тууштай байж чаддаг; тийм хатуу ширүүн орчин чамайг мохоодоггүй. Гэвч чуулганд хэдэн жижиг диавол гарч ирэх үед чи маш их айж, хуягандаа буцаад шургадаг бөгөөд тэднийг дагаж муу үйл хийхээс өөр аргагүй мэт санагддаг. Энэ нь гэрчлэлээ алдаж байгаа хэрэг биш үү? (Тийм.) Зарим чуулган болон тодорхой ажлын орчинд диаволууд санасандаа хүрч, чуулганы ажлыг хүссэнээрээ тийм их эмх замбараагүй байдалд оруулж, сүйрүүлж, ах эгч нарыг үүргээ гүйцэтгэх тохиромжтой орчингүй болгож байгаа нь зарим хүн энэ диаволуудыг нэвт хардаг хэрнээ босож тэдэнтэй тэмцдэггүй, харин ч өөрсдийгөө хамгаалахын тулд эдгээр диаволууд, Сатануудад буулт хийдэгтэй холбоотой гэж хэлж болно. Энэ хүмүүс диаволуудыг муу үйл хийж, чуулганы ажлыг үймүүлэхийг зориуд зөвшөөрдөг гэж хэлж болно. Хэрвээ чи диаволууд чуулганы ажлыг үймүүлж байгааг нэвт хардаг хэрнээ тэдэнтэй тэмцдэггүй, эсвэл тэднийг ил болгодоггүй бол энэ нь диаволуудыг муу үйл хийхийг зөвшөөрч байгаа хэрэг биш үү? Хэрвээ диаволууд муу үйл хийж байгааг олж мэдмэгцээ чи тэднийг даруй ил болгож, зохицуулж, зогсоовол тодорхой хэмжээнд хохирлыг бууруулж, эмх замбараагүй байдлыг багасгаж чадна. Энэ нь Бурханы гэрийн ажилд ч, ах эгч нарын амь-оролтод ч ашиг тустай биш гэж үү? Тэгвэл чи яагаад үүнийг хийдэггүй юм бэ? Хэрвээ чи хийдэггүй бол Бурханд үнэнч зан чамд алга. Чи ямар ч түвшний удирдагч, ажилчин, эсвэл жирийн дагагч байх нь хамаагүй, диаволууд муу үйл хийж, чуулганы ажлыг үймүүлж байгааг нэвт хардаг хэрнээ Бурханы гэрийн ашиг сонирхлыг аюулгүй байлгахын тулд тэднийг ил болгодоггүй л бол чи гэрчлэлдээ бат зогссонгүй, чи бол мунхаг хүн, чи амьд явах эрхгүй! Чи хүний үүрэг хариуцлагыг биелүүлээгүй тул Бурханы чамд өгсөн амьсгалаар амьсгалах эрхгүй. Та нар ойлгож байна уу? (Ойлгож байна.) Энэ хэрэг явдалд хүмүүс яах ёстой вэ? Чи ямархуу диаволтой нүүр тулахаас үл хамааран—гаж, ёрын муу, муу санаатай, харгис, эсвэл башир аргатай байх нь хамаагүй—мөн тэдний зорилгоос үл хамааран, тэдний чуулганы ажлыг үймүүлж байгааг чи харж, үүнийг ялган таньж л байвал босож тэднийг ил болгон, зогсоох ёстой. Чиний үүрэг хариуцлага үүнд оршдог. Зарим нь: “Тэднийг зогсоохын тулд юу хэлэхээ би мэдэхгүй байна” гэдэг. Тэгвэл Бурханд залбирч, мэргэн арга барил ашиглан тэдэнтэй харьц. Одоогоор тэдний дургүйг бүү хүргэ; тэднийг шууд ил болгох байдлаар дургүйг нь бүү хүргэ. Оронд нь далд төлөвлөгөө, зорилгодоо хүрэхэд нь саад болохын тулд бүхий л арга хэрэгслийг ашигла. Юуны өмнө чуулганы ажлыг дээд зэргээр аюулгүй болгож, Бурханы гэрийн ашиг сонирхлыг баталгаатай хамгаал. Дараа нь боломж олж, үнэнийг ойлгодог хүмүүстэй, эсвэл удирдагч, ажилчидтай диаволыг зохицуулах хамгийн тохиромжтой аргын талаар зөвлөлд. Энэ ажлыг мэргэн ухаанаар хийх ёстой. Нэг талаар, чи Сатантай тэмцэж, Сатанууд болон диаволуудын муу үйлийг зогсоож, ах эгч нарт ялган таних чадвар олж авахад нь тусалж, ах эгч нарыг, түүнчлэн Бурханы гэрийн ажлыг хамгаалах ёстой. Нөгөө талаар, чи бас өөрийгөө дээд зэргээр хамгаалах ёстой. Хэрвээ чи аюул, зовлон бэрхшээлтэй нүүр тулах үнэхээр шаардлагатай бол өөрийнхөө гарах гарц, аюулгүй байдлыг бодолцолгүйгээр үүнийг өөрийнхөө зайлшгүй үүрэг гэж үзэн хийх ёстой. Энэ нь чуулганы ажлын хэрэгцээнээс үүдэлтэй бөгөөд чиний үүрэг хариуцлага үүнд оршдог. Чи үүнийг хийх ёстой бөгөөд хийх хэрэгтэй; эс бөгөөс чи Бурханы чамд өгсөн амь, олон жилийн турш чамд хангасан хангалтыг хүртэх эрхгүй байх болно. Тийм биш гэж үү? (Тийм.) Диаволуудад хэрхэн хандах тухайд хүн бүр ийм байр суурьтай байх ёстой. Чи бол Бурханы мутраар бүтээгдсэн зүйл. Чи хүний ангилалд багтдаг уу, эсвэл амьд оршихуйн өөр ангилалд багтдаг уу гэдгээс үл хамааран, одоогийн ялгамж чанар чинь хүн, бүтээгдсэн хүн мөн л бол бүтээгдсэн хүний үүрэг хариуцлагыг үүрэх ёстой бөгөөд үүнээс бултаж болохгүй. Чи хэн нэгнийг өргөл хулгайлж байгааг мэддэг ч: “Би түүний дургүйг хүргэхээс айж байна. Хэрвээ би түүнийг ил болгож, дургүйг нь хүргэвэл тэр ар хударгаар минь надад хүндрэл учруулаад зогсохгүй, хэзээ ч зүгээр өнгөрөөхгүй. Тэр бол ёрын муу хүн! Би түүнийг ил болгох юм уу мэдээлэхээс зүрхшээж байна!” гээд үүнийг тоохгүй, асуухгүй байна гэж бодъё. Тийм бол чи дууссан, чи бол хэрэггүй хулчгар бөгөөд чи үүрэг хариуцлагаа биелүүлж чадсангүй. Тэгвэл чи үүрэг хариуцлагаа биелүүлэхийг хүсвэл яах ёстой вэ? Удирдагчдаа зурвас бичих боломж ол, нэрээ бүү бич, баримтыг тодорхой бич, тэгснээр удирдагч үүнийг мэдээд, даруй зохицуулж, зогсоосноор өргөлийг хохирол амсахаас хамгаалж чадна. Хэн үүнийг мэдээлснийг удирдагч мэдэх шаардлагагүй; Бурхан мэдэж байхад л хангалттай. Тэгвэл өргөлийг хамгаалах хэрэг явдалд ямар зарчим баримтлах ёстой вэ? Зөв сэтгэлгээ нь юу вэ? Энэ нь өргөлийг хохирол амсахаас хамгаалж, ёрын муу хүмүүсийг зорилгод нь хүргэхгүй байх юм. Энэ бол чиний үүрэг хариуцлага. Бурханы гэр хүн бүрийг эрсдэл хүлээгээд ашиг сонирхлыг нь хамгаал, ах эгч нарыг хамгаал, ажлыг нь аюулгүй байлга, Бурханы өргөлийг хамгаал гэж шаардаж байгаа юм биш; үүний төлөө та нарыг бусдын дургүйг хүргэ, эсвэл өөрсдийгөө хэцүү байдалд оруул гэж шаардаж байгаа юм биш. Энэ бол Бурханы гэрийн хэлэх гэсэн санаа биш. Хэрвээ чи ёрын муу хүмүүсээс, эсвэл хүмүүсийн дургүйг хүргэхээс айж байвал асуудлыг нэрээ дурдахгүйгээр мэдээлж болно; чи бас ёрын муу хүмүүс, диаволуудыг нэрээ дурдахгүйгээр ил болгож болно. Ийм маягаар чи нэрээ бичээгүй ч үүрэг хариуцлага, даалгавраа бас л биелүүлсэн байх бөгөөд үүрэг хариуцлагаасаа бултаагүй байдаг. Хэрвээ чи үүнийг хийж чадвал үүрэг хариуцлагаа хөсөрдүүлээгүй байна. Учир нь чамд ийм зүрх сэтгэл байгаа бөгөөд чиний үүрэг хариуцлага үүнд оршдог, Бурханы гэрийн ажлыг аюулгүй байлгаж, ашиг сонирхлыг нь хамгаалах энэ үүрэг хариуцлагыг биелүүлэх ёстой гэж чи мэдэрдэг. Энэ бол сайн үйл бөгөөд Бурхан үүнийг санах болно. Та нарт хэлэх энгийн үнэн бол: Диаволуудтай тэмцэх тогтсон хэлбэр гэж байдаггүй; диаволуудыг ялж, Бурханы гэрийн ашиг сонирхлыг аюулгүй байлгаж, чуулганы янз бүрийн ажлыг хамгаалж, чуулганы амьдралыг хамгаалж, ах эгч нарын амь-оролтыг аюулгүй байлгаж чадах—энэ бол хамгийн дээд зарчим юм. Та нар ойлгож байна уу? (Ойлгож байна.) Диаволуудтай тэмцэх тогтсон хэлбэр гэж байдаггүй; чи тэднийг засах аргыг ашиглаж болно, тэднийг ил болгох аргыг ашиглаж болно, мөн мэдээж тэднийг чөлөөлж, үүргийг нь өөрчлөх аргыг, түүнчлэн тэднийг аргацаахын тулд тэдэнтэй ярилцаж, тайвшруулах аргыг ашиглаж болно—диаволуудыг хязгаарлахын зэрэгцээ чуулганы янз бүрийн ажлыг аюулгүй байлгахын тулд янз бүрийн мэргэн арга барил ашигла. Энэ бол мэргэн ухаантай байх юм. Энэ хүмүүс бол диаволууд бөгөөд тэдэнд яаж ч хандсан буруудахгүй гэдгийг чи зүрх сэтгэлдээ мэддэг, учир нь тэд жинхэнэ ах, эгч нар биш, тэд жинхэнэ хүн биш, мөн тэднийг Бурхан сонгоогүй. Тэд чуулганыг үймүүлэхээр Сатаны зарцын хувиар Бурханы гэрт ирсэн. Чи диаволуудад ийм хандлагатай байх ёстой: “Хэрвээ чи энд үймээн дэгдээхээр ирсэн бол би чамд зөөлөн хандахгүй. Хэрвээ чи энд хорлон сүйтгэхээр ирсэн бол үүнийг яасан ч зөвшөөрөхгүй! Хэрвээ чи үймээн дэгдээхгүй, эсвэл хорлон сүйтгэхгүй, чуулганд чимээгүйхэн өөрийгөө хичээгээд байвал би чамайг тоохгүй. Гэвч чи муу үйл хийх гэсэн зорилгоор хөдлөх юм уу, ямар нэг зүйл хэлэх даруйд би чамд зөөлөн хандахгүй! Чи ямар ч муу зүйл хийхийг хүссэн, ямар ч ташаарал тараахыг хүссэн, эхлээд намайг давж гарах ёстой болно—би чамайг өршөөх эсэхийг хар. Эс бөгөөс, чуулганы ажлыг үймүүлнэ гэж бодсоны ч хэрэггүй!” Энэ бол хүмүүсийн диаволуудад хандахдаабаримтлах ёстой хандлага, зарчим бөгөөд энэ нь бас хүмүүсийн хийх ёстой гэрчлэл юм.

Бурхан яагаад үнэнийг илэрхийлж, хүмүүсийг үнэнээр хангадаг вэ? Ингэснээр Бурханд итгэгчид үнэнийг амь болгон олж авч, хүмүүс диаволуудыг ялган таньж, диаволуудаас салж, ёрын муу диавол болох Сатанаас бүрмөсөн урваж чадах юм. Хүмүүс маш олон үнэнийг сонсож, үнэний маш их хангалт хүлээн авсан хэрнээ эцсийн дүндээ диаволууд муу үйл хийж, үймээн дэгдээхтэй таарах үедээ тэднийг ялган таньж чаддаггүй. Зарим хүн диаволуудыг ялган таних тодорхой чадвартай байдаг ч тэднийг ил болгож зүрхэлдэггүй, зохицуулж бүр ч зүрхэлдэггүй—ийм хүмүүс бол юунд ч хэрэггүй хүмүүс юм. Чамд гэрчлэл байхгүй, чи Бурханы талд зогсоогүй—чи Бурханы зүрх сэтгэлийг шархлуулсан. Хүмүүсийн үнэнийг эрэлхийлж, ойлгохын зорилго нь диаволуудаас зайлж, диаволуудыг голж, Бурханыг жинхэнээсээ дуулгавартай дагаж, Бурханы талд зогсож, Бурханы даалгаврыг биелүүлж чаддаг болох юм. Диаволуудын тухайд гэвэл, нэгийг олж илрүүлмэгцээ түүнийг зайлуул, хоёрыг олж илрүүлмэгцээ хоёуланг нь зайлуул, ингэснээр чуулган ариун хэвээр үлдэнэ. Ийм маягаар Сатан болон диаволууд бүрмөсөн шившиг болж, чуулганы ажлыг цаашид үймүүлж чадахгүй болно. Тэд ертөнцөд хэрхэн үймээн дэгдээх нь бидэнд хамаагүй; тэд ертөнцөд ямар хууль бус үйлдэл хийх, ямар муу зүйл хийх, хэнтэй тэмцэлдэх нь бидэнд ямар ч хамаагүй. Бид үүнд хөндлөнгөөс оролцдоггүй, энэ талаар асууж лавладаггүй, бас үүнийг тоодоггүй. Гэхдээ ганцхан зүйл бий: Бурханы гэрт ийм үймээн дэгдээхийг нь зөвшөөрөхгүй бөгөөд тэднийг зохицуулж, зогсоож, зайлуулах ёстой. Нэгдүгээрт, удирдагч, ажилчид энэ ажлыг манлайлан хийх ёстой; тэд үүнийг өөрсдийнхөө зайлшгүй үүрэг хариуцлага гэж үзэх ёстой. Хоёрдугаарт, бүх зааварлагч, багийн удирдагч болон жирийн ах эгч нар ийм биеийн хэмжээг эзэмшиж, мөн ийм гэрчлэлтэй байх ёстой. Зарим хүн: “Бурханы гэр ямар нэг хөдөлгөөн эхлүүлж байгаа юм уу? Энэ чинь хүмүүсийг тарчлааж байгаа хэрэг биз дээ?” гэж хэлдэг. Энэ нь хүмүүсийг тарчлааж байгаа хэрэг биш; диаволуудыг тарчлааж байгаа хэрэг юм. Диаволуудыг тарчлаах нь хийх ёстой зүйл; бид хүмүүсийг тарчлаадаггүй. Ах эгч нар завхрал харуулдаг ч тэд бол хэвийн хүмүүс бөгөөд тэдэнд мөс чанар, эрүүл ухаан, түүнчлэн үйлдэл болон биеэ авч явах байдалд нь хамгийн наад захын стандарт байдаг. Үнэний эрэлхийлэл, амь-оролт нь бага зэрэг тааруу, биеийн хэмжээгээр жижиг, үнэн-бодит байдлыг төдийлөн эзэмшээгүй байсан ч бид тэдэнд хүлцэнгүй, тэвчээртэй байж, зөв хандаж, тэднийг зарчмын дагуу зохицуулах ёстой. Гэвч диаволуудад хэрхэн хандах зарчим өөр байдаг. Хэрвээ тэд үйлчлэл үзүүлэх хүсэлтэй бол бид тэднийг үйлчлэл үзүүлэхэд ашиглаж болно. Хэрвээ тэд үйлчлэл үзүүлэх хүсэлгүй бол бид тэднийг зайлуулах байддаар зохицуулах ёстой; бид тэдэнд огт зөөлөн хандах ёсгүй! Энэ бол диаволуудад хандах зарчим юм. Ах эгч нар сул талтай байх юм уу, завхарсан зан чанар илчлэх үед тэднийг уучилж, өршөөж, тэдэнд хүлцэнгүй хандаж, ойлгож болно. Гэвч диаволууд бол ах эгч нар биш. Хэрвээ тэд зөвхөн сөрөг эсвэл хариуцлагагүй зүйл хэлдэг боловч хүмүүсийг төөрөлдүүлэхийн тулд тэрс үзэл, ташаарал тараадаггүй, ямар ч саад тотгор, үймээн учруулаагүй бол тэднийг өршөөж, нүдээ аниад өнгөрч болно. Хэрвээ тэд ямар нэг асуудал үүсгэж, мууг хийх гэж байгаа бөгөөд энэ нь тодорхой хэмжээнд хүрч байгааг чи харвал тэднийг ил болгож, хязгаарлах ёстой. Хэрвээ тэднийг хязгаарлах боломжгүй бол шууд зайлуул. Диаволууд чуулганыг аргацааж өнгөрөөхөд амархан газар гэж боддог; тэд яг нийгэмд байдагтай адил хэн ч чуулганд шуугиан дэгдээж чадна гэж боддог. Тэд ингэж бодож байгаа нь буруу. Чуулган бол Бурханы сонгосон хүмүүс үнэнийг эрэлхийлж, авралд хүрэх газар болохоос биш, диаволууд шуугиан дэгдээх газар биш, диаволууд өөрсдийнхөө ажил хэргийг явуулах юм уу өөрсдийнхөө мөрөөдлийг биелүүлэх газар биш, мөн диаволууд амбиц, хүслээ хангах газар ч биш юм. Диаволууд өөрсдийгөө барьж өгч, өөрсдийнхөө ажил хэргийг явуулж, өөрсдийн тусгаар тогтносон хаанчлалыг байгуулж, чуулганы ажлыг үймүүлж, хорлон сүйтгэх гэж байгааджинхэнэ төрх нь илчлэгдэх тэр үед чи яах ёстой вэ? Зарчмын дагуу үйлд; ах эгч нар босож эдгээр диаволтой тэмцэх ёстой бөгөөд тэд яасан ч өршөөл үзүүлэх юм уу зөөлөн хандаж болохгүй. Хэрвээ чи диаволуудад үргэлж зөөлөн ханддаг бол өөртөө харгис хандаж байна гэсэн үг. Тэд үргэлж чуулган дахь хүмүүсийг төөрөлдүүлж, үймүүлж, чуулганы ажлыг хорлон сүйтгэдэг. Ийм нөхцөлд олон жилийн итгэлээрээ олж авсан чиний итгэл, Бурханы тухай мэдлэг эдгээр диаволын төөрөгдөл, үймээнээс болоод хэдхэн өдрийн дотор барагдах болно. Тиймээс, хэрвээ чи үнэнийг олж авахыг хүсвэл санаачилгаараа босож диаволуудтай тэмцэж, тулалдах ёстой. Тэдний жинхэнэ төрх бүрэн ил болж, жигшүүрт царай нь илчлэгдэхийг харах үедээ чи тэднийг ил болгож, мөн чанарыг нь тодорхойлоод, дараа нь тэднийг цэвэрлэх ёстой. Энэ нь Бурханы сонгосон хүмүүсийн хийх ёстой зүйл, биелүүлэх ёстой үүрэг хариуцлага биш гэж үү? (Тийм.) Энэ бол яг ялагчдад байх ёстой гэрчлэл юм. Хүн бүр үүнийг ойлгож, хэзээ ч мартах ёсгүй. Сатанууд, диаволуудаас айхгүй байна гэдэг нь тэднээс хэлбэр төдий хөндийрнө гэсэн үг биш, харин зөв, буруугийн томоохон асуудлын өмнө, зарчмын асуудлын өмнө, замаа сонгох хэрэг явдал дээр, мөн Бурханы гэрийн ашиг сонирхолтой холбоотой хэрэг явдал дээр босож диаволуудтай тэмцэж, муу үйлийг нь зогсоож, Бурханы гэрийн ашиг сонирхлыг хамгаалж, ах эгч нар үүргээ гүйцэтгэх хэвийн орчныг аюулгүй байлгана гэсэн үг юм. Энэ бол Бурханы сонгосон хүн нэг бүрийн үүрэг юм.

Бид диаволын мөн чанартай хүмүүсийн энэ хоёр илрэл болох зуршил болтлоо худал хэлэх болон гаж байдлын талаарх нөхөрлөлөө ерөнхийд нь дуусгачихсан биш гэж үү? Ийм хүнд чиглэсэн хүмүүсийн баримтлах ёстой үзэл бодол, байр суурь тодорхой бөгөөд хүмүүсийн биелүүлэх ёстой үүрэг хариуцлага ч бас тодорхой байна. Тэгвэл та нар үргэлжлүүлэн ямар асуудалтай тулгарах вэ? Энэ нь бидний нөхөрлөсөн илрэл, илчлэлийг эдгээр хүнтэй хэрхэн тулган үзэж, дараа нь тэднийг хэрхэн ялган таньж, ийм хүний мөн чанарыг хэрхэн нэвт харах вэ гэдэг юм. Ялган таних чадвартай болмогцоо та нар янз бүрийн хүмүүсийн шинж чанар нь үнэхээр ямар болохыг зүрх сэтгэлдээ тодорхой мэдэх бөгөөд хүмүүст хэрхэн хандах та нарын зарчим илүү үнэн зөв болж, та нар тэнэг юм уу мунхаг зүйл хийхгүй, эсвэл тэгж их хийхгүй болно. Өнөөдрийн бидний нөхөрлөл үүгээр өндөрлөж байна. Баяртай.

2024 оны 1 дүгээр сарын 27


Үнэнийг хэрхэн эрэлхийлэх вэ (14)

Гарал үүсэлд нь үндэслэсэн хүмүүсийн гурван ангилал

Диаволуудаас хойд дүр олсон хүмүүсийн онцлог

Саяхан бид гарал үүсэлд нь үндэслэн хүмүүсийн өөр өөр ангиллыг ялган таних гэсэн нэг сэдвээр нөхөрлөсөн. Энэ бол хүмүүсийн төрөлх нөхцөл байдал, хүн чанар болон завхарсан зан чанар гэх илүү өргөн хүрээний сэдвийн дор гарч ирдэг онцгой сэдэв юм. Бид энэхүү онцгой сэдэвтэй холбоотой зарим агуулгын талаар нөхөрлөсөн—үүнд юу багтсан бэ? (Бурхан гарал үүслийнх нь дагуу хүмүүсийг гурван төрөлд ангилсан: амьтнаас хойд дүр олсон хүмүүс, диаволаас хойд дүр олсон хүмүүс, хүнээс хойд дүр олсон хүмүүс. Эхний удаад Бурхан амьтнаас хойд дүр олсон хүмүүсийн дөрвөн онцлог шинжийн талаар нөхөрлөсөн: Нэгдүгээрт, тэд гажууд ойлгоцтой; хоёрдугаарт, тэд тун хөшүүн; гуравдугаарт, тэд тун будилуу; дөрөв дэх онцлог шинж нь тэд мунхаг байдаг. Хоёр дахь удаад Бурхан диаволаас хойд дүр олсон хүмүүсийн онцлог шинжийн талаар нөхөрлөсөн: Нэгдүгээрт, тэд зуршил болсон худалч; хоёрдугаарт, тэд гаж; гуравдугаарт, тэд ёрын муу байдаг. Нөхөрлөл нь голчлон тэдний зуршил болтлоог худал хэлэх болон гаж байх гэсэн хоёр илрэл дээр төвлөрсөн.) Зуршил болтлоо худал хэлэхийн гол илрэл бол мэхлэлт юм. Гаж байх илрэлийн тухайд бид бас тэдгээрийг ангилсан—хэдэн илрэл байсан бэ? (Гурван илрэл байсан. Эхнийх нь зан чанартай холбоотой; өөрөөр хэлбэл, заль мэхтэй байх. Хоёр дахь нь махан биеийн хорон муу тачаалтай холбоотой. Мөн өөр нэг нь этгээд гаж байх явдал; өөрөөр хэлбэл, сонсголоор болон бусад мэдрэхүйгээр хий юм байнга мэдэрч, үргэлж хэвийн бус зан авир гаргадаг.) Ерөнхийдөө ийм зүйлс багтсан.

II. Хоёр дахь онцлог шинж: Гаж байдал

Өнгөрсөн удаа бид диаволаас хойд дүр олсон хүмүүсийн гаж талын зарим илрэлийн талаар нөхөрлөсөн. Чуулганаас эмхэтгэн гаргасан хөөх баримт бичгүүдээс Би нэг хүний илрэлийн талаар уншсан—бүгдээрээ сонсоод, тэр хүний илрэл бидний нөхөрлөсөн зүйлтэй холбоотой эсэхийг хараарай. Энэ хүн фермд ногоо тарих ажлыг хариуцаж байв. Түүний гол илрэлийг: “Түүний Хүн чанар нь хорлонтой бөгөөд Дээрхэд хандах хандлага нь хүндэтгэлгүй” хэмээн тодорхойлж, хэд хэдэн тодорхой илрэлийг жагсаасан байв. Эхний илрэл нь: “Тэр Дээрхэд зориулан ногоо тарих газрыг хайнга сонгосон. Хожим нь энэ газар нам дор бөгөөд усанд автах эрсдэлтэй болох нь тогтоогдсон. Тэнд хийсэн бордоо усанд урсаж, үр дүнд нь ногоо маш жижиг ургасан. Тэр дахин бордоо хийх ёстойг мэдэж байсан ч зүгээр л хийгээгүй. Ногоо сайн ургахгүй байгааг харсан ч юу ч хийгээгүй—тэр Дээрхэд муу ургасан ногоог зориуд идүүлэхээр өгсөн.” Энэ бол эхний илрэл байв. Хоёр дахь илрэл нь: “Ер нь тэр зөвхөн ах эгч нарт зориулан тарьсан ногоог л арчлаад явдаг байв. Дээрхэд зориулан тарьсан ногооны тухайд тэр арчилж, торддоггүй байсан—тэр энэ асуудалд санаа тавиагүй, юу ч хийгээгүй.” Гурав дахь илрэл нь: “Тэр ногоонд маш олон хортон шавж үүрлэж, хазаж цоохортуулан, жигшмээр харагдуулж, идэхийн аргагүй болгосныг мэдэж байсан ч үр дүнтэй эсэхийг нь тоолгүйгээр хааш яаш бага зэрэг шавж устгах бодис цацсан. Бусад хүн түүнд ногоон дээрх хортон шавжийг түүхийг сануулахад тэрээр огт хайхралгүй, ‘Юунд ингэтлээ сүржигнэнэ аа? Надад хийх ажил зөндөө байна—би өдөр бүр энэ ногоог тойрч эргэлдээд байж чадахгүй!’ гэж бодсон.” Чи харж байна уу, энэ бол түүний зүрх сэтгэлдээ бодсон зүйл—бусад хүн түүнд сануулсан ч тэр бас л үйлдэл хийгээгүй. Дөрөв дэх илрэл нь: “Дээрхэд зориулан ногоо тарих талаар зүрх сэтгэлдээ тэрээр: ‘Миний тарьсан ногоо ямар ч байсан, чи тэрийг идэх л болно. Хэрвээ ногоо сайн болж ургавал, чи сайн ногоо иднэ. Хэрвээ би ямар ч сайн ногоо ургуулаагүй бол тэгээд битгий ид л дээ. Ямартай ч би чамд зориулаад тарьсан—чи надад талархах ёстой!’ гэж бодсон.” Эдгээр нь түүний зүрх сэтгэл дэх хорон санаа байсан бөгөөд тэрээр энэ бодлоо хамт амьдардаг хүмүүстээ хэлсэн. “Дээрхэд ногоо хүргэж өгөхдөө муудсан ногооны навч хийдэг сагсыг ашиглахгүй байхыг бусад хүн түүнд сануулахад тэрээр: ‘Би үүнд ямар ч баталгаа өгч чадахгүй’ гэж хэлсэн.” Чи харж байна уу, бусад нь түүнд сануулсан ч тэр сонсоогүй. Тэр зүгээр л хүссэн бүхнээ хийсэн. Энэ бол дөрөв дэх илрэл байв. Тав дахь илрэл нь: “Тэр Дээрхэд зориулан тарьсан ногоонд ингэж хандахдаа зүрх сэтгэлдээ юу ч ухамсарлаагүй, өчүүхэн төдий ч гэмшээгүй. Хэн нэгэн түүнд сануулж, илүү анхааралтай байхыг хэлэх бүрд тэр эсэргүүцэж, зэвүүцдэг байв. Хэн ч түүнд санал хэлсэн бай—тэр хүнийг үзэн яддаг байв.” Удирдагч, ажилчид нийт таван илрэлийг гаргаж ирсэн. Тэд энэ хүний ердийн илрэлүүд, түүнчлэн үнэнд хандах хандлага, үүрэгт хандах хандлагыг нэгтгэн дүгнэж, бас тодорхой жишээнүүдийг жагсаасан. Дүгнэлт нэлээд сайн байсан. Үүнийг сонсоод та нарт ямар санагдаж байна вэ? Ийм илрэлүүдтэй хүний хүн чанар сайн байх уу? (Үгүй.) Хүн чанар нь хэр муу байсан бэ? Энэ хүний илрэлүүд нь бидний нөхөрлөсөн, диаволаас хойд дүр олсон хүмүүсийнхтэй нийцэж байсан уу? (Тийм.) Ямар илрэлтэй нь нийцэж байсан бэ? (Тийм хүмүүсийн ёрын муу байх илрэлтэй.) Ёрын муу байхаас гадна түүнд диаволаас хойд дүр олсон хүмүүсийн онцлог шинж болох гаж байхын ямар нэг илрэл байсан уу? (Байсан.) Энэ нь юугаар илэрсэн бэ? (Жирийн хүмүүс Дээрхэд зориулж ногоо тарихдаа сайн газар сонгохыг урьтал болгох байсан бол тэр ах эгч нарт тал засахыг сонгосон—тэр зөвхөн ах эгч нарт зориулан тарьсан ногоог л арчилж байсан. Дээрхэд зориулан тарьсан ногооны тухайд тэр муу газар сонгож, ногоог арчлаагүй, хортон шавжтай нь тэмцээгүй бөгөөд Дээрхэд үргэлж муу ургасан ногоо өгч идүүлдэг байв. Дээрхэд хандах, Бурханд хандах түүний хандлага нь дайсагнасан хандлага байсан.) Яагаад Дээрхэд хандах түүний хандлага дайсагнасан байсан бэ? Дээрх түүнийг гомдоосон уу? (Үгүй. Түүний хандлагыг түүний уг чанар-мөн чанар тодорхойлсон—тэр Бурханыг үзэн ядаж, эерэг зүйлсийг үзэн яддаг байсан.) Би үнэхээр энэ хүнийг огт мэддэггүй байсан—Би ер нь түүнтэй огт харилцаж байгаагүй. Тэгвэл тэр яаж зүрх сэтгэлдээ ийм гүн үзэн ядалтыг тээж чадав аа? Энэ бол түүний уг чанарын асуудал юм. Нэгдүгээрт, энэ нь ёрын муу байсан; хоёрдугаарт, гаж байсан, тийм биз дээ? Энэ нь агуу улаан лууныхтай адилхан биш гэж үү? (Тийм.) Бурханд болон эерэг зүйлст хандах түүний хандлагад зүрх сэтгэлд нь нэг төрлийн үзэн ядалт байсан. Хэрвээ чи түүнээс юу болоод байгааг асуусан бол тэр өөрөө ч тодорхой тайлбарлаж чадахгүй байх байсан—тэр зүгээр л үзэн ядалт мэдэрч байсан. Тэр Бурханыг болон үнэнийг онцгойлон үзэн яддаг, эерэг зүйлсийг онцгойлон үзэн яддаг байв. Энэ нь гаж байгаа хэрэг биш үү? (Тийм.) Ийм хүн бол диавол юм. Хэрвээ чи түүнээс: “Чи хэнд итгэдэг вэ?” гэж асуувал тэр лавтайяа Бурханд итгэдэг гэж хэлэх байсан. Тэр Бурханд итгэдэг атлаа Бурханыг үзэн яддаг—энэ нь диаволын сэтгэлгээг илчилж байгаа юм. Энэ бол гаж байгаа хэрэг. Яагаад Би ингэж хэлж байна вэ? Нэгдүгээрт, Би энэ хүнийг огт мэддэггүй байсан бөгөөд Би түүнийг хэзээ ч засаж байгаагүй, гэтэл тэр Намайг тийм гүнзгий үзэн ядаж байсан—энэ бол гаж байгаа хэрэг. Хоёрдугаарт, ах эгч нар л тэр хүнээр энэ ногоог тариулахаар зохион байгуулсан. Хэрвээ тэр үүнийг хийх хүсэлгүй байсан бол асуудлыг хөндөж болох байсан ч оронд нь тэр уураа ногооны талбай дээр гаргасан. Тарьсныхаа дараа тэр зохих ёсоор арчлаагүй бөгөөд Дээрхэд муу ургасан ногоо өгч идүүлсэн. Гуравдугаарт, ах эгч нарт зориулан ногоо тарих болоход тэр маш дуртай, нэлээд сайн арчилдаг байсан ч Дээрхэд зориулан ногоо тарих болоход тэр зүрх сэтгэлдээ дургүй байсан. Тэр үзэн ядалтаар тун дүүрэн байсан бөгөөд шалтгаан нь тодорхойгүй—хэн ч түүнийг гомдоогоогүй байхад тэр Дээрхэд болон Бурханд ингэж хандсан. Энэ нь гаж байгаа хэрэг биш үү? (Тийм.) Энэ гаж хөдөлгөгч хүч нь маш агуу юм! Нэгдүгээрт, энэ нь ёрын муу; хоёрдугаарт, энэ нь гаж—энэ бол диаволын уг чанар юм. Бурханы гэр диаволуудад хэчнээн хүлээцтэй, тэвчээртэйгээр хайраар хандлаа ч, Бурханы гэр тэдэнд авралд хүрэх боломж хэчнээн олголоо ч тэд эдгээр зүйлийг огт ойлгодоггүй. Зүрх сэтгэлдээ тэд зүгээр л Бурханыг болон Бурханы гэрийг үзэн яддаг. Энэ нь бүхэлдээ диаволын уг чанар нь яг таг Бурханыг үзэн ядаж, эерэг зүйлсийг үзэн яддагтай холбоотой юм. Үүний шалтгаан юу болохыг хэн ч тодорхой хэлж чадахгүй—диаволууд зүгээр л Бурханыг болон эерэг зүйлсийг үндэслэлгүйгээр үзэн яддаг. Үүнийг гаж байх гэж хэлдэг. Тэр өдөр тутамдаа юу бодож байсан бэ? “Миний тарьсан ногоо ямар ч байсан, чи тэрийг идэх л болно. Хэрвээ сайн болж ургавал, чи сайн ногоо иднэ. Хэрвээ би ямар ч сайн ногоо ургуулаагүй бол битгий ид л дээ. Ямартай ч би чамд зориулаад тарьсан—чи надад талархах ёстой!” Түүний зүрх сэтгэл дэх зүйлс гаж байгаагүй гэж үү? Түүний бодож байсан зүйл бүгд хорон муу, заль мэхтэй байсан. Мөс чанар, эрүүл ухаантай хүмүүст түүний бодол санаа байж боломмгүй санагддаг—түүний яагаад ингэж бодсоныг тэд ойлгож чаддаггүй. Диаволууд яг ингэж авирладаг. Түүний зүрх сэтгэлдээ бодож, тунгаасан зүйл нь бүгд харанхуй, хорон муу зүйлс байв. Ийм хүн—диавол—үнэнийг хүлээн авч чадах уу? (Үгүй.) Түүнд бүр хүн чанарын наад захын ёс суртахуун, эсвэл мөс чанар, эрүүл ухаан байгаагүй. Бурханыг дурдах үед тэр уурлаж, үзэн ядалт мэдэрдэг байв. Бусад хүн түүнээс өөр ямар нэг ажил хийхийг гуйхад тэр тийм ч их эсэргүүцдэггүй байв; гагцхүү Дээрхэд зориулан ногоо тарих болоход л тэр онцгойлон эсэргүүцдэг байсан. Энэ бол ёрын муу байгаа хэрэг, энэ бол гаж байгаа хэрэг. Чи түүнээс яагаад ингэж их эсэргүүцэж байгааг нь асууж магадгүй—энэ бол зүрх сэтгэлийн асуудал бөгөөд үүний уг үндэс нь яг хаана байгааг тэр тодорхой хэлж чадахгүй байж магадгүй. Энэ асуудлын уг үндэс нь хаана байгааг та нар тодорхой харж чадаж байна уу? Тэр яагаад Бурханд ингэж хандсан бэ? Ихэнх хүнд энэ нь туйлын ойлгомжгүй санагдах байсан: “Бурханд итгэдэг хүн яаж Бурханд ингэж хандаж чадаж байна аа? Тэр шүтлэггүй хүн биш гэж үү?” Одоо үнэний тухай нөхөрлөлөөр дамжуулан та нар өөр өөр төрлийн хүмүүсийн мөн чанар, гарал үүслийг арай илүү тодорхой харж чадаж байна уу? (Тийм.) Та нар одоо арай илүү тодорхой харж чадаж байх ёстой—эдгээр нь яг диаволаас хойд дүр олсон хүмүүс бөгөөд тэдний уг чанар нь Бурханыг үзэн ядах явдал юм.

Надад хэл дээ, диаволаас хойд дүр олсон хүмүүс өөрчлөгдөж чадах уу? (Чадахгүй.) Тэд яг л агуу улаан луутай адилхан. Тэд ч бас зөв үг хэлж, мөс чанар, ёс суртахуунтай нийцэх үг хэлж чаддаг—гэхдээ тэд хэлсэн зүйлээ яасан ч хэрэгжүүлж чаддаггүй. Тэд чихэнд чимэгтэй олон үг хэлж чаддаг боловч бодитой зүйл хийх цаг болоход нэгийг ч хийж чаддаггүй. Тэд яагаад хийж чаддаггүй вэ? Учир нь тэд дотроо диаволууд юм. Хэрвээ тэд эерэг зүйлс, хүний мөс чанарын стандартад нийцэх зүйлс хийвэл дотроо тавгүйтэж, бачимддаг. Мууг үйлдэж, диаволуудын хийдгийг хийж, диаволуудын боддогийг бодож байхдаа л тэд дотроо тав тухтай, баяр баясгалантай байдаг. Энэ бол ийм төрлийн хүний жинхэнэ төрх юм. Хэрвээ чи тэдэнтэй дэмий чалчиж, махан биеийн амьдралын асуудлаар ярилцаж, эсвэл бүр цаг үеийн үйл явдал, улс төрийн талаар ярилцвал тэд тайван сууж чаддаг. Гэвч нөхөрлөлийн агуулга эерэг зүйлс, үнэн, Бурхан, Бурханы ялгамж чанар, Бурханы мөн чанар, Бурханы ажил, хүнд хандсан Бурханы санаа зорилго, эсвэл хүнд тавьдаг Бурханы шаардлагыг хөндмөгц тэд зүрх сэтгэлдээ зэвүүцэж, эсэргүүцдэг—тэд үүнийг сонсохыг хүсдэггүй. Тэд зүү, өргөсөн дээр сууж байгаа мэт чих, хацраа маажиж эхэлдэг. Зүрх сэтгэлд нь зэрлэг өвс замбараагүй ургаж байгаа мэт үймээн, тавгүйрхэл аажмаар газар авч эхэлдэг. Ганцхан секунд илүү суух нь хүртэл тэдэнд тарчлаан мэт санагдаж, зарим нь бүр босоод, шууд гараад явчихдаг. Зарим хүн нэрэлхсэндээ маш соёлтойгоор суугаад, явахгүй байлаа ч гэсэн оюун санаа нь хэдийнэ хаа хол тэнүүчилж—бодол санаа нь аль эрт үүлнээс цааш нисэн одож, чиний хэлж байгаа зүйлийг огт сонсдоггүй. Тэдэнд яагаад ийм илрэлүүд байдаг вэ? Учир нь тэд зүрх сэтгэлдээ Бурханд болон эерэг зүйлст зэвүүцдэг. Тэд үнэнийг сонирхдоггүй; тэд үүнийг хүлээж авч чаддаггүй бөгөөд хүлээн авах хүсэлгүй байдаг. Цуглаан дээр үнэний талаарх нөхөрлөл гармагц тэд: “Би нэг юм зохицуулах ёстой байна” эсвэл “Би нэг хүн рүү эргэж залгах ёстой” гэж хэлээд явах элдэв шалтаг бодож олдог. Тэд зүгээр л ямар ч хамаагүй шалтаг барьж аваад зугтахыг хүсдэг. Ийм хүмүүс зүгээр л гаж юм. Хэрвээ хэн нэгэн өөрийгөө Бурханд итгэж, дагадаг хүн гэж хүлээн зөвшөөрдөг бол түүнд ийм илрэлүүд байх ёсгүй. Гэвч эерэг зүйлс юм уу Бурхантай холбоотой хэрэг явдал гарахад диаволаас хойд дүр олсон хүмүүс ийм илрэлтэй байдаг—энэ нь тэдний хяналтаас гадуур зүйл бөгөөд тэдний уг чанар-мөн чанарын хэрэг юм. Үүнийг тэдний гарал үүсэл тодорхойлж байгаа бөгөөд хэн ч энэ баримтыг өөрчилж чадахгүй. Чи үнэний талаар, эерэг зүйлсийн талаар, Бурханы санаа зорилгын талаар, Бурханы үгийн талаар нөхөрлөх үед тэдэнд чи өөрсдийг нь шүүж байгаа мэт, энэ нь амийг нь дуусгах гэж байгаа мэт санагддаг. Энэ бол тэдний Бурханд, үнэнд болон эерэг зүйлст хэрхэн ханддагийн жинхэнэ дотоод байдал юм. Мэдээж, энэ нь бас ийм хүмүүсийн хорон муу мөн чанарын нэг төрлийн илрэл юм. Тэд эерэг зүйлс, үнэн болон Бурханд зэвүүцэж, жигшдэг учраас өдөр тутамдаа дотоод ертөнцдөө бодож, тунгаадаг зүйл нь эерэг зүйлс, үнэн, эсвэл Бурханы ажилтай огт хамаагүй байдаг. Зүрх сэтгэлдээ тэдний боддог бүхэн нь гаж зүйлтэй холбоотой байдаг. Тэдний боддог зүйл бол хүмүүсийн дунд байр суурь, нэр хүндтэй байхын тулд өөрсдийгөө хэрхэн гайхуулах вэ, хүмүүсийг төөрөлдүүлж, байр суурь олж авч, илүү олон хүнээр өөрсдийгөө хүлээн зөвшөөрүүлж, хүндлүүлэхийн тулд хэрхэн авирлах вэ, хүмүүсийн зүрх сэтгэлийг татаж, тэдний сайшаалыг олж авахын тулд хэрхэн үйлдэх вэ, мөн Бурханы гэр юм уу бүх түвшний удирдагчдаар хэрхэн хүлээн зөвшөөрүүлж, дэвших вэ гэдэг юм. Тэдний боддог, хийдэг бүхэн нь өрсөлдөх, тэмцэлдэх, булаах, мэхлэх, явуулга хийх, хуйвалдах, турхирах, хуурах, хянах, төөрөлдүүлэх уг чанартай байдаг, тийм биш үү? (Тийм.) Тэд эдгээр зүйлийг хийхдээ ямар ч төлөөс төлөхөөс буцдаггүй—ямар ч бэрхшээл туулахад бэлэн байдаг. Зовлон туулах бүхий л үйл явцынхаа туршид тэд ямар мууг үйлдэх, хэний эсрэг тооцоо хийх, ямар зорилгод хүрэх талаар төлөвлөгөө боловсруулж, арга заль сэдэж байдаг. Тэдний хийдэг бүхэнд стратеги, тодорхой санаархал байдаг. Гаднаа тэд үнэний эсрэг зүйлийг ил тод хэлдэггүй, чуулганы ажилд саад болж, үймүүлэх зүйлийг ч ил тод хийдэггүй, Бурханыг ил тод шүүж, дайрч, доромжилно гэж бүр ч байдаггүй. Тэд ийм илэрхий муу үйл хийдэггүй. Гэвч дотоод ертөнцдөө тэд үнэн юм уу эерэг зүйлстэй холбоотой ямар ч зүйлийг ер нь боддоггүй, хүний мөс чанар, эрүүл ухаан, эсвэл ёс суртахуунтай холбоотой зүйлийг бүр ч хэзээ ч бодолцож үздэггүй. Тэгвэл тэдний бодолцдог зүйл юу вэ? Тэдний оюун ухаан бүхэлдээ далд санаа, башир заль, тооцоо, хуйвалдаан, явуулгад баригдсан байдаг. Тиймээс гаднаа бол тэдний Бурханыг ил тод эсэргүүцэхийг чи хардаггүй, эсвэл тэдний Бурханд гомдоллосон, Бурханыг сэжиглэсэн, Бурханыг шүүсэн, тэр ч бүү хэл Бурханыг гутаан доромжилсон үг хэлэхийг чи сонсдоггүй ч гэсэн зүрх сэтгэлдээ тэд Бурханы үг, Бурханы ажил болон Бурханы ажилтай холбоотой бүхнийг басамжилсан, үл тоомсорлосон, үл хүндэтгэсэн хандлагаар дүүрэн байдаг. Бурханы юу хэлэх нь, хүмүүст тавьдаг Бурханы шаардлага юу байх нь, Бурханы санаа зорилго юу байх нь, эсвэл Бурханы хийдэг янз бүрийн ажлын ар дахь зарчим юу байх нь хамаагүй, тэд хэзээ ч үүнийг анхаардаггүй, хүлээн авдаггүй—энэ хүмүүсийн дотор эдгээр эерэг зүйлийг хүлээж авах сав зүгээр л байдаггүй. Хэдийгээр тэдний эдгээр эерэг зүйлийг ил тод эсэргүүцэж, яллахыг чи хардаггүй ч зүрх сэтгэлийнх нь гүнээс харвал тэд эдгээр зүйлд зэвүүцэж, жигшдэг. Номлол сонсохдоо тэд үнэнийг хэрхэн хүлээн авч, үнэнийг хэрхэн хэрэгжүүлэх вэ гэж тунгаан боддоггүй, харин хүмүүсээр өөрсдийгөө хүндлүүлж, шүтүүлэхийн тулд сонссон шинэ гэрэл, үг хэллэгийг хэрхэн нэгтгэн дүгнэж, өөрсдийнхөө үг болгон хувиргаад, бусадтай нөхөрлөж, хуваалцах талаар боддог. Тэд дотроо: “Хэрвээ би энэ үгийг чуулганд дөнгөж нэгдсэн хүмүүст номловол бүр ч олон хүний бишрэл, шүтлэгийг олж авч чадна, тэгээд хүмүүсийн дунд бүр ч өндөр байр суурьтай болно. Энэ байр суурь нь миний хэр их хоосон сургаал ойлгож, ухаарсан, мөн тэдгээрийг хэр цогцоор нь ухаарсанд үндэслэх болно” гэж боддог. Тэд номлол сонсоод сууж байсан ч—бүр маш анхааралтай, хичээнгүйлэн сонсож, маш их хүчин чармайлт гаргасан ч гэсэн—хандлага нь эерэг биш, сэдэл нь цэвэр биш байдаг. Тэд үнэнийг хүлээн авах хандлагаар сонсдоггүй, харин номлолд хэлсэн зүйлийг Библитэй харьцуулан, яг л теологи судалж байгаа мэт тунгаадаг. Тэд Бурханы үгийг хүлээн авч, өөрсдийгөө түүнтэй харьцуулан үзээд өөрсдийнхөө янз бүрийн асуудлыг ойлгож, түүнээс шийдвэрлэх зам, хэрэгжүүлэлтийн зарчмыг олохоор эрж хайн, улмаар өөрсдийгөө танин мэдэж, жинхэнээр гэмшиж, завхарсан зан чанараа хаяж, үнэн-зарчимд нийцэх байдлаар үйлдэж, авирлаж, Бурханы санаа зорилгыг хангадаггүй—энэ бол яавч тэдний зорилго биш. Тэдний зорилго юу вэ? Энэ нь өөрсдийгөө гайхуулж, харуулахын тулд, мөн хүмүүсээр өөрсдийгөө хүндлүүлж, шүтүүлэхийн тулд илүү олон хоосон сургаалаар өөрсдийгөө зэвсэглэх юм. Энэ бол эхний зорилго. Тэдний хоёр дахь зорилго бол ерөөл олж авах хамгийн энгийн замыг олох юм. Номлол сонсож, үнэн зам мөн болохыг нь баталсны дараа тэд ерөөл олж авах хэр их найдлага байгаа, авралд хүрэх хэр их найдлага байгаа талаар тунгааж эхэлдэг. Тэгээд Бурханы сонгосон хүмүүс болон Бурханы гэрийн итгэлийг мэхлэн олж авч, мөн өөрсдийгөө бэрхшээл туулж, төлөөс төлж байгаа гэж Бурханд харуулахын тулд бэрхшээл туулж, төлөөс төлөх аргыг ашиглахаар шийддэг. Бурханд ингэж итгэснээр агуу ерөөл, гайхалтай хүрэх газар олж авч чадна гэж тэд боддог. Чи харж байна уу, номлолд болон үнэний бүх талд хандах тэдний хандлага нь зүгээр л хүлээн авч, дараа нь хэрэгжүүлж, туулах биш—яг үнэндээ бол тэдэнд далд төлөвлөгөө, сэдэл байдаг. Тэд ах эгч нарыг төөрөлдүүлж, хүн бүрээр өөрсдийгөө шүтүүлж, хүмүүсийн дунд байр суурь олж авах, бусдын өндөр хүндлэлийг эдлэх боломжийг өөрсдөдөө гаргаж өгөх гэсэндээ номлол, нөхөрлөлөөс тодорхой үг хэллэг юм уу сонгодог эшлэлийг авч ашиглан өөрсдийнхөө оюун ухаан, уран илтгэлийн зэвсгийн сан баяжуулах гэж үргэлж эрмэлзэж байдаг. Номлол сонсох үедээ тэдний тээдэг эдгээр бодол, санаархал, хандлага нь ийм хүмүүсийг маш гаж гэдгийг харуулахад хангалттай биш гэж үү? (Тийм.) Тэдний доторх энэ гаж хөдөлгөгч хүчийг хэн нэгэн засаж чадах уу? Хэрвээ чи тэдэнд: “Ингэж бодох нь үнэнийг хүлээн авч байгаа хэрэг биш—энэ бол үнэнийг эрэлхийлдэг хүнд байх ёстой хандлага биш. Хэрвээ чи ингэж бодвол үнэн чамд ямар ч үр нөлөө үзүүлэхгүй; энэ нь чамайг авралд хүргэхгүй. Чи үнэнийг хүлээн авч, түүнээс хэрэгжүүлэлтийн зарчмыг олж, Бурханы үгийг бодит амьдрал дээр хэрэгжүүлж, туулах ёстой, ингэснээр Бурханы үг чиний үнэн-бодит байдал болж, эцэст нь чиний амь болно” гэж хэлбэл тэд үүнд хүрч чадах уу? (Чадахгүй.) Яагаад чадахгүй вэ? Тэд хангалттай хүчин чармайлт гаргаагүйгээс үү, эсвэл бид үнэний талаар нөхөрлөхдөө тэдний мэдрэмжийг бодолцоогүйгээс үү, эсвэл тэдний байдалд чиглэсэн үнэний тохиромжтой хангалт багтаагүйгээс үү? (Аль нь ч биш.) Тэгвэл шалтгаан нь юу вэ? (Үнэнийг үзэн яддаг мөн чанар нь үүнийг тодорхойлдог.) Тиймээс, энэ хүмүүсийн илрэл нь мөн чанараасаа салшгүй—тэдгээр нь нягт холбоотой гэж хэлэх ёстой. Тэдний зүрх сэтгэл дэх бодлыг хэн ч засаж чадахгүй, диавол болох энэ хүмүүсийн хорон муу уг чанар-мөн чанарыг хэн ч өөрчилж чадахгүй. Тэд үнэнийг үзэн ядаж, үнэнийг голдог тул үнэн тэднийг өөрчилж чаддаггүй. Тэгвэл ийм хүнийг ямар ч найдваргүй гэж хэлж болох уу? (Тийм.) Хариулт нь гарцаагүй тийм. Яагаад? Учир нь тэдний уг чанар-мөн чанар бол диаволынх юм. Тэдний илчилдэг бүхэн нь бүхэлдээ диаволын уг чанарт захирагддаг—энэ нь түр зуурын завхралын илчлэл яасан ч биш, завхарсан хүн төрөлхтний хорон муу завхарсан зан чанарын илчлэл ч биш. Учир нь тэд бүтээгдсэн хүмүүс биш, харин диаволууд—энэ бол асуудлын уг үндэс юм.

Ийм хүн номлол сонсож байхдаа нэмээд зарим нэг илрэл харуулдаг—Бурханы гэр үнэний талаар нөхөрлөж, тэр нь тодорхой хүмүүсийн муу үйл, илрэлийг ил болгож, задлан шинжлэхтэй холбоотой байх бүрд тэд: “Чи өмнө нь болсон тэр хэрэг явдлын талаар яриад байгаа юм биш үү? Би болсон явдлыг бүхэлд нь мэднэ. Үүнийг хөндөж байгаа чиний зорилго яг юу болохыг би мэднэ. Чи энэ хэрэг явдлыг нөхөрлөж, задлан шинжилж байгаа нь өөрийнхөө эрх мэдлийг тогтоож, хүмүүсийг үгэндээ оруулах гэж оролдож байгаа юм биш үү? Чи зүгээр л зарим хүнд сургамж өгч, зарим хүнийг дарахыг хүсэж байгаа юм биш үү? Энэ чинь зүгээр л кампанит ажил өрнүүлж байгаа хэрэг биш үү? Тэнэг хүн л чиний хэлсэнд итгэнэ! Тэнэг хүн л чамайг сонсож, үнэн-зарчмын дагуу хэрэгжүүлнэ!” гэх мэт зүйл хэлдэг. Чи харж байна уу, үнэний зарим талтай холбоотой хүмүүсийн зарим нэг жишээ, хэлсэн үг, эсвэл тодорхой илрэлийг сонсох үед ч гэсэн тэдний ойлгодог зүйл бусдын ойлгодог зүйлээс тэс өөр байдаг. Тэд эдгээр зүйлийг зөвөөр ухамсарлаж, тэдгээрт зөв хандаж чаддаггүй, тэр ч бүү хэл баримтыг мушгин гуйвуулж, эерэг зүйлсийг шүүж, яллаж чаддаг. Тэдний зүрх сэтгэлдээ боддог зүйл үргэлж тийм харанхуй байдаг атал тэд өөрсдийгөө тун ухаантай, жинхэнэ түүхийг мэддэг гэж боддог. Энэ нь гаж биш үү? Энэ нь яг л агуу улаан луутай адилхан—агуу улаан луу, Төгс Хүчит Бурханы Чуулган хүмүүсийг зайлуулах юм уу хөөхдөө үүнийг бусдад хүчээ харуулахын тулд хийдэг гэж хэлдэг боловч Бурханы гэр, чуулган хүмүүсийг зайлуулж байгаа нь чуулганыг ариусгаж байгаа хэрэг гэж хэзээ ч хэлдэггүй. Учир нь тэд үнэнийг ухамсарлаж чаддаггүй үл итгэгч диаволууд юм; тэд үргэлж эерэг зүйлсийг мушгин гуйвуулж, шүүж, ялладаг бөгөөд эерэг зүйлст яасан ч зөв сэтгэлгээгээр хандахгүй. Тэд хүмүүсийг Бурхан бүтээсэн гэдгийг хүлээн зөвшөөрөхийн оронд өөрсдийгөө сармагчнаас үүссэн, лууны үр удам гэдэгт итгэхийг илүүд үздэг. Саяхан Би бүр зарим нэг эрдэмтэн судлаач, хэдэн зуун сая жилийн өмнөх аварга хархны төрөл зүйл бол хүн төрөлхтний өвөг дээдэс байсан гэж хэлэхийг сонссон—ямар инээдтэй, этгээд гаж онол вэ! Хэрвээ чи тэднээр хүмүүсийг Бурхан бүтээсэн гэдгийг хүлээн зөвшөөрүүлж, хүмүүсийг Бурхан бүтээсэн гэдэгт итгүүлэхийг оролдвол чи яаж ч хэлсэн тэд хүлээн зөвшөөрөхөөс татгалздаг. Энэ баримтыг нүднийх нь өмнө дэлгэж тавьсан ч гэсэн тэд итгэхгүй хэвээр байдаг. Тэд зүгээр л хүмүүс сармагчнаас үүссэн, эсвэл хархны үр төл, эсвэл лууны үр удам гэдэгт итгэдэг. Тэд хүмүүсийг Бурхан бүтээсэн—хүний амь, амьсгалыг Бурхан өгсөн гэдэгт итгэхээс илүүтэй иймэрхүү диаволын үгэнд итгэхийг илүүд үздэг. Тэд үүнд итгэдэггүй, үүнийг хүлээн зөвшөөрдөггүй бөгөөд энэ баримтыг хүлээн авах хүсэлгүй байдаг. Энэ нь гаж биш үү? (Тийм.) Хэрвээ чи тэднийг лууны үр удам гэж хэлбэл тэд баярладаг. Хэрвээ чи тэднийг сармагчнаас үүссэн, сармагчны үр удам, эсвэл аварга харх бол тэдний өвөг дээдэс гэж хэлбэл тэд: “Тийм ээ, ямар нэр төрийн хэрэг вэ!” гэж хэлдэг. Гэвч хэрвээ чи хүмүүсийг Бурхан бүтээсэн гэж хэлбэл тэд дайсагнадаг—нүдэнд нь уур хилэн дүрэлзэж, чамайг тэр чигтээ үзэн ядаж эхэлдэг. Энэ нь маш гаж юм!

Диаволаас хойд дүр олсон хүмүүс үнэний талаарх нөхөрлөлийн үгийг сонсохдоо хамгийн дургүй байдаг. Ялангуяа эдгээр үг нь өөрийгөө танин мэдэх, янз бүрийн төрлийн хүмүүсийн байдлыг задлан шинжлэх, үнэн-бодит байдалд хэрхэн орох, эсвэл үнэнийг хэрэгжүүлэх зарчмын тухай байх үед тэд зүрх сэтгэлдээ туйлын их зэвүүцэж, үүний зэрэгцээ гажууд ойлголт, үзэл бодол тараадаг. Жишээ нь, чуулган зарим мууг үйлдэгчдийг зайлуулах үед ийм хүн бусдыг турхирч, “Бурханы гэр хүмүүсийг хайрладаггүй. Яг л хэрэг нь бүтэхээр хүний хаяж байгаатай адил” эсвэл “Дээд удирдагчдын дургүйг нь хүргэсэн учраас энэ хүмүүсийг зайлуулсан” гэх мэт зүйл хэлдэг. Тэд Бурханы гэр дэх чуулганыг цэвэрлэх ажилд зөв хандаж чаддаггүй, тэдэнд цэвэр ухамсар байдаггүй—тэд энэ талаар гажууд байдлаар бодож, ярьдаг. Чи тэдний амнаас мөс чанар, эрүүл ухааны ямар ч үг, эсвэл эерэг зүйл болох ямар ч үг сонсохгүй бөгөөд үнэн-зарчимд нийцэх зүйл бүр ч сонсохгүй. Тэдний зүрх сэтгэл гомдол, үл тоомсорлолт, хорслоор дүүрэн байдаг. Тэд үзэл бодлоо цадиггүйгээр илэрхийлэх үед тэдний хэлдэг зүйл болон илчилдэг бодол санаа, үзэл бодол нь бүгд гаж, мушгин гуйвуулсан байдаг. Энэ нь чамд байж боломгүй санагддаг—чи тэднийг Бурханд итгэж, номлол сонсоод олон жил болсныг, мөн гаднаа нэлээд томоотой, дажгүй харагддагийг нь бодоод, эгзэгтэй үед яаж ийм эрүүл ухаангүй зүйл хэлж чаддаг байна аа хэмээн гайхдаг. Тэд эцэст нь зүрх сэтгэлдээ удаан хугацаанд нуусан зүйл, жинхэнэ бодлоо дэлгэсэн—энэ үнэхээр тэдний асуудлыг илчилж байгаа хэрэг биш гэж үү? (Тийм.) Тэдний дэлгэсэн жинхэнэ бодол нь бүхэлдээ мушгин гуйвуулсан дүгнэлт, тэрс үзэл юм. Тэгвэл тэд түр зуур муухай ааштай байснаас болж эдгээр мушгин гуйвуулсан дүгнэлт, тэрс үзлийг хэлсэн үү? (Үгүй.) Яавч үгүй. Тэд Бурханд хэчнээн олон жил итгэж, номлол сонссон нь хамаагүй, эдгээр бодол нь зүрх сэтгэлд нь үргэлж нуугдаж, хэзээ ч ил гарч байгаагүй. Гэвч эгзэгтэй мөч ирж, тэд хэлэхийг хүссэн зүйлээ цаашид барьж чадахгүй болох үед энэ нь галт уул шиг дэлбэрдэг—энэ нь тэдний дотор хэтэрхий хүчтэй бугшиж ирсэн бөгөөд нэг л өдөр тэд үүнийг цаашид багтааж чадахаа больж, энэ гаж уур хилэн тэсрэн гардаг. Тэдний диаволын уг чанар дэлбэрэх үед бүх төрлийн мушгин гуйвуулсан дүгнэлт, тэрс үзэл, төөрөгдүүлсэн тайлбар гарч ирдэг—тэд Бурханы талаар гомдоллосон үг, Бурханыг доромжилсон үг, Бурханыг гутаасан үг, хүмүүст атаархаж, үзэн ядсан үг, турхирсан үг хэлдэг—бүх төрлийн диаволын үгийг урсгадаг бөгөөд тэр үед л чи тэднийг диавол гэдгийг, мөн бүрэн илчлэгдсэнийг нь ухаардаг. Өмнө нь чи, номлол тэдний оюун ухаанд огт буухгүй байгааг, мөн Бурханд итгэсэн тэр бүх он жилийн туршид тэд үнэнийг хэзээ ч ойлгож байгаагүйг анзаарч байсан. Чи тэднийг хэв чанар муутай, үнэн тэдний хэрээс хэтэрсэн зүйл гэж таамагласан тул тэднийг ах юм уу эгчийн хувиар үзэж, туслахыг хичээсэн. Чи тэдэнд итгэж сэтгэлээ нээсэн бөгөөд өөрийн чинь завхарсан зан чанар хэрхэн цэвэрлэгдсэн талаар ярьсан. Гэвч чи тэдэнтэй яаж ч нөхөрлөсөн, тэд хэзээ ч зүрх сэтгэлээ нээж, жинхэнэ байдлынхаа талаар яриагүй. Чи хэзээ ч ойлгож чадаагүй: Тэд яагаад зүрх сэтгэлээ нээж чаддаггүй юм бэ? Тэд яагаад бодит байдлаа дэлгэдэггүй юм бэ? Тэд завхарсан зан чанараа хэзээ ч илчилдэггүй хэрэг үү? Чи хэзээ ч тэднийг нэвт харж чадахгүй байсан бөгөөд тэр ч байтугай тэднийг томоотой, энгийн бөгөөд гэнэн цайлган гэж бодсон. Одоо тэдний диаволын уг чанар дэлбэрч, Бурханд гомдоллосон, Бурханыг доромжилсон маш олон зүйл хэлэх үед л чи тэдэнд үнэндээ ямар ч хүн чанар байхгүй бөгөөд бүхэлдээ диаволын уг чанартай болохыг нь хардаг. Чи: “Энэ хүн аймшигтай юм! Тэд энэ олон жил Бурханд итгэсэн ч зүрх сэтгэлдээ үргэлж үнэнийг үзэн ядаж, эсэргүүцэж байсан байна шүү дээ! Тэд хэнд ч хэзээ ч сэтгэлээ нээж байгаагүй нь гайхах зүйл алга—бусад хүн диаволын уг чанарыг нь нэвт харахаас тэд айж байж! Тэд бол жинхэнэ диавол байна!” гэж мэдэрдэг. Чи тэдний мөн чанарыг нэвт хармагцаа энэ олон жилийн турш үнэхээр сохор байснаа мэдэрдэг—өдөр бүр үүргээ гүйцэтгэж, тэдэнтэй хамт чуулганы амьдралаар амьдрахдаа тэднийг сайн хүн, Бурханы гэрийн гишүүн, Бурханы сонгосон хүмүүсийн нэг гэж бодож, тэдний талаар ямар ч ялган таних чадваргүй байснаа мэдэрдэг. Энэ бол маш аймшигтай нөхцөл байдал юм! Хэрвээ чи ах эгч нартай хамт амьдарч, харилцах үедээ хэн нэгнийг завхарсан зан чанартайг нь, эсвэл үүрэгтээ зарчим зөрчиж байгааг нь олж мэдээд, чи түүнтэй үнэний талаар нөхөрлөж, туслахад тэр үүнийг хүлээн авч, талархлаа илэрхийлж чадвал чи нэлээд сэтгэл хангалуун байх болно—чи энэ хүнийг маш сайн, үнэнийг хайрладаг гэж бодох бөгөөд тэдэнд яавч зэвүүцэхгүй. Гэвч хэрвээ чи хэдэн жилийн турш нэг диаволтай харилцаж, түүнийг үргэлж ах юм уу эгч шигээ үзэж, байнга тусалж, дэмжиж, түүнийг хайрлаж, тэвчиж, хүлээцтэй байсан атал тэр чамд маш их дайсагнасан байдлаар хандаж, үргэлж чамаас өөрийнх нь дайсан мэтээр сэрэмжилдэг бөгөөд зүрх сэтгэлдээ тэр үнэнийг өчүүхэн төдий ч хүлээн авдаггүй, угаасаа диавол болохыг нь чи улам бүр ухаарвал чамд ямар санагдах вэ? Бидний дөнгөж сая дурдсан хөөгдсөн хүний тухайд—хэрвээ та нар ийм хүнтэй харилцаж байгаад нэг л өдөр түүний хүн чанар маш хорон муу, түүнийг зүрх сэтгэлдээ Бурханыг үзэн ядаж, үнэнийг огт хүлээн авдаггүйгээр үл барам, хайрын үүднээс өөрт нь тусалдаг хүмүүсийг бас үзэн яддагийг олж мэдээд, ийм хүн бол жинхэнэ диавол гэдэгт чи итгэлтэй болбол чамд ямар санагдах вэ? (Би өөрийгөө үнэхээр тэнэг байж дээ гэж мэдрэх байсан.) Нэгдүгээрт, чи өөрийгөө тэнэг байж гэж мэдэрч, тийм хүнд яагаад тийм их дэмий хүчин чармайлт гаргаснаа гайхах байсан. Өөр юу мэдрэх вэ? (Би бага зэрэг зэвүүцэх байсан.) Хэнд зэвүүцэх вэ? Тэдэнд үү, эсвэл өөртөө юү? (Тэдэнд, бас тэднийг ялган таньж чадаагүй өөртөө ч зэвүүцэх байсан.) Тэгвэл чи ирээдүйд тэдэнтэй уулзах юм уу харилцахыг хүсэх үү? (Үгүй.) Тэгвэл чи тэдэнтэй ямар харилцаатай байхыг хүсэх вэ? Чи тэдэнтэй харилцахдаа ямар хандлага баримтлахыг хүсэх вэ? (Би тэдэнтэй дахиж хэзээ ч уулзахыг хүсэхгүй—тэднээс хол байх тусмаа сайн.) Тэгвэл чи үүргээ гүйцэтгэх явцдаа заримдаа тэдэнтэй уулзах юм уу ажлын талаар ярилцах шаардлага гарч, чи тэднээс зайлсхийж чадахгүй болбол яах вэ? Та нар үүнийг хэрэгжүүлэх ямар нэг зарчим, зам олсон уу? Та нар тэдэнд зэвүүцдэг учраас тэднээс зайлсхийж, уулзахгүй байхыг хүсдэг, гэвч хэрвээ та нар үүрэг дээрээ тэдэнтэй уулзахаас зайлсхийвэл энэ нь ажилд саад болж, нөлөөлнө—тэгвэл та нар яах ёстой вэ? Та нарт ямар нэг сайн шийдэл байна уу? (Байхгүй.) Тэгвэл Би та нарт хоёрыг хэлье. Эхнийх нь, хэрвээ ийм хүн чуулганд үлдэж, үйлчлэл үзүүлж чадахаар бол, чи үүрэг дээрээ тэдэнтэй харилцах шаардлагагүй үед харилцах хэрэггүй. Учир нь чи тэдэнд зэвүүцдэг тул тэдэнтэй харилцах нь эвгүй, зовлонтой санагддаг, мөн тэд ч бас чамайг өөрсдөд нь зэвүүцэж байгааг мэддэг бөгөөд үүнд тавгүйтдэг. Тиймээс чи урьдынх шигээ тэдэнд зүрх сэтгэлээ нээж, сэтгэлийн гүн дэх бодлоо хэлэх шаардлагагүй. Харин зүгээр л хүлээцтэй, тэвчээртэй байж, тэдэнтэй харилцахдаа ухаалаг арга барил ашигла—энэ нь хангалттай. Энэ бол нэг зарчим. Өөр нэг зарчим нь, чи ажил дээрээ тэдэнтэй харилцах шаардлагатай болох үед тэдэнд хуваарилж буй ажил болон холбогдох үнэн-зарчмыг тодорхой тайлбарлаж өгөх ёстой. Энд чиний анхаарах ёстой нэг зүйл бий— өөрсдөд нь даалгасан ажлыг амжилттай гүйцэтгэж чадах эсэхийг нь чи харах ёстой. Хэрвээ тэд ихэвчлэн энэ ажлаас заримыг нь хийж чаддаг бол тэдэнтэй нөхөрлөж, асуудлыг алагчлалгүйгээр, бодитойгоор зохицуул. Гэвч тэд энэ ажилд үргэлж хааш яаш, хариуцлагагүй ханддаг бол чи ажлыг тэдэнд даатгахдаа санаа амар байж болохгүй бөгөөд оронд нь өөр хүн сонгох ёстой. Хэрвээ энэ үед тохиромжтой хүн олдохгүй, тэднийг ашиглахаас өөр аргагүй болбол чи яах ёстой вэ? Тэдэнд хяналт тавих хүнийг чи зохицуулах ёстой. Тэднийг бодитой ажил хийхгүй, эсвэл үймээн, саад тотгор учруулахуйц байдлаар авирлаж байгааг нь илрүүлбэл даруй мэдэгдэх ёстой. Хэрвээ тэдэнд хяналт тавьж буй хүн үүнийг үр дүнтэй хийж чадахгүй бол дахиад нэг шийдэл бий: Удирдагч, ажилчид тэдэнд биечлэн хяналт тавьж, ажлыг нь хянан дагах ёстой бөгөөд энэхүү хянан дагах давтамж арай олон байх ёстой. Учир нь ийм хүмүүс туйлын найдваргүй байдаг; тэднийг сайтар хянахгүй л бол тэд мууг үйлдэж, чуулганы ажилд саад болж, үймүүлэх магадлалтай бөгөөд тэгвэл тэднийг ашигласнаас үүдэн ирэх хохирол нь ашиг тусаасаа илүү гарна. Тиймээс, хэрвээ чи ажлын шугамаар тэдэнтэй харилцах шаардлагатай бол түүнээс зайлсхийж чадахгүй. Чи тэднийг ялган таньж, жинхэнэ төрхийг нь харж чаддаг болсон гээд тэднээс зай барьж, эсвэл үл тоож болохгүй—энэ нь хариуцлагагүй байдлын илрэл болно. Чи тэднийг ялган таньж чаддаг, мөн тэдний уг чанар-мөн чанар нь диаволынх гэдгийг мэддэг, тэднийг мууг үйлдэж, үймээн дэгдээж чадна гэдгийг мэддэг учраас тэднээс айж, эсвэл зэвүүцсэндээ үл тоохын оронд тэдэнд хяналт тавьж, даган хянах хариуцлагыг бүр ч илүү үүрэх ёстой. Удирдагч юм уу ажилчны хувьд чиний хамгийн том хариуцлага бол Бурханы гэрийн хаалгыг манаж, Бурханы гэрийн ажлыг хамгаалж, ах эгч нарт санаа тавих юм. Одоо диавол жинхэнэ дүрээ харуулж, чи тэднийг хэдийнээ нэвт харж, ямархуу өөдгүй амьтан болохыг нь мэдсэн тул тэднийг аль болох дээд зэргээр үр дүнтэй үйлчлэл үзүүлдэг болгохын тулд тэдэнд бүр ч сайн хяналт тавих ёстой—энэ бол чиний хийх ёстой зүйл юм. Чи тэднийг нэвт харсан учраас тэднийг анхаарахаас татгалзаж, эсвэл тэдэнд тайлбарлах ёстой ажлыг тодорхой тайлбарлахгүй байж, эсвэл тэд чамаас ажилтай холбоотой асуудлын талаар асуусан ч тэдэнтэй нөхөрлөхөөс татгалзаж яавч болохгүй. Энэ нь Бурханы гэрийн ажилд уураа гаргаж байгаа хэрэг биш гэж үү? Энэ нь Бурханы гэрийн ажил болон ах эгч нарын амь-оролтыг үл ойшоож байгаа хэрэг биш үү? Хэрвээ чи ингэвэл буруутаж байна—энэ нь чи хариуцлагаа биелүүлсэнгүй гэсэн үг. Хувийн амьдралдаа чи тэдэнтэй огт харьцахгүй байж болох бөгөөд урьдынх шигээ тэдэнтэй холбоотой байхаа больж болно. Гэвч Бурханы гэрийн ажил чамайг тэдэнтэй харилцаж, холбогдохыг шаардвал чи энэ хариуцлагаас бултаж болохгүй—энэ бол чиний үүрэг, чиний хариуцлага бөгөөд чи үүнээс зайлсхийх шалтаг тоочиж болохгүй. Диаволуудын тухайд гэвэл, зүгээр л тэднээс зай барьж, тэднийг голж, тэднээс зайлсхийж, зүрх сэтгэлдээ тэднийг жигшиж, зэвүүцэх хандлага нь Бурханы санаа зорилгод нийцэх хандлага биш юм. Чи бас тэднийг хянаж, барих ёстой. Хэрвээ тэд үйлчлэл үзүүлэхэд бэлэн байвал чи тэдэнд тусалж, зохих ёсоор үйлчлэл үзүүлэхэд нь тэднийг ашиглах ёстой—тэднийг аль болох дээд зэргээр үр дүнтэй үйлчлэл үзүүлэх боломжтой болго. Хэрвээ тэд зохих ёсоор үйлчлэл үзүүлдэггүй бөгөөд хоромхон зуур хараа хяналтгүй орхиход л чуулганы ажлыг үймүүлж, сүйтгэж чадахаар байвал учруулах хор хөнөөл нь ашиг тусаасаа илүү гарах тул тэднийг нэн даруй зайлуулах ёстой. Ийм сөрөг жишээг шаардлага гарах бүрд хөндөж, задлан шинжлэх ёстой, ингэснээр ах эгч нар ялган таних чадвар олж авч, диаволууд болон Сатануудын уг чанар-мөн чанарыг нэвт харж, улмаар тэднийг зүрх сэтгэлээсээ голж, тэдэнд төөрөлдөхгүй, үймэхгүй, хянагдахгүй байж болох юм. Диаволууд болон Сатануудыг ашиглах, Бурханы сонгосон хүмүүст үйлчлүүлэхийн тулд бүх зүйлийг ашиглах гэдэг нь ийм утгатай. Энэ бол та нарын хариуцлага—энэ нь та нарын хийх ёстой зүйл юм. Гэвч та нарт ийм хариуцлагын мэдрэмж байдаггүй. Яг л та нарын түрүүн хэлсэнчлэн—ийм төрлийн хүний талаар ялган таних чадвартай болмогцоо та нар зэвүүцэж, тэдэнтэй дахиж уулзахыг хүсдэггүй бөгөөд хэрвээ уулзвал тойрч гарч, аль болох хол байдаг. Та нарт байгаа шийдэл ердөө л энэ. Та нарт Бурханы гэрийн ажил, Бурханы гэрийн ашиг сонирхол, эсвэл ах эгч нарын амь-оролтын төлөөх ачааны мэдрэмж огтхон ч байдаггүй. Энэ бол та нарын биеийн хэмжээ—энэ илчлэгдсэн, тийм биш үү? Чи диаволын мөн чанарыг нэвт хараад, дараа нь тэднийг харах бүрдээ зайлсхийдэг. Гэвч чи ах эгч нарыг хамгаалдаггүй бөгөөд үр дүнд нь тэд хохирдог. Чи удирдагч юм уу ажилчны хувиар хариуцлагаа биелүүлж чаддаггүй—энэ нь хариуцлагаа умартсан хэрэг юм. Диавол хараахан илчлэгдээгүй байх үед чи ах эгч нарт аюулын дохио өгч, ёрын муу хүмүүсээс сэрэмжлэхийг тэдэнд сануулж, диавол юу хийсэн, яагаад тийм зүйл хийсэн, үйлдлийнх нь уг чанар юу болох, эдгээр үйлдэл ямар үр нөлөө үзүүлж, ямар үр дагаварт хүргэж болох, Бурхан энэ диаволыг хэрхэн тодорхойлдог, түүнд ямар байдлаар хандах ёстойг хэлж өгөх ёстой. Ах эгч нар ялган таних чадвар олж авч, диавол үйлчлэл үзүүлж дуусаад, ах эгч нарт юм уу Бурханы гэрт ямар ч үнэ цэнгүй болох үед чи түүнийг зайлуулж, энэ диавол болон Сатаны амийг нь таслах ёстой. Үүнийг мэргэн ухаан гэж нэрлэдэг—энэ нь ажлыг зарчимтай хийж, хэрэгжүүлэх замтай байгаа хэрэг юм. Хувийн амьдралдаа чи ийм төрлийн хүнтэй хэрхэн харилцах нь чиний хэрэг—энэ бол чиний эрх чөлөө. Гэвч удирдагч юм уу ажилчны хувьд чиний үүрэх ёстой нэг хариуцлага бий: Чи ах эгч нарыг хамгаалж, Бурханы гэрийн ашиг сонирхол, чуулганы ажлыг аюулгүй байлгах ёстой. Энэ зарчмын үндсэн дээр, диавол болох ийм хүний тухайд, хэрвээ тэр одоогоор үйлчлэл үзүүлж байгаа бол чи түүний эсрэг яаран арга хэмжээ авах ёсгүй. Чи тэдний ажилд хяналт тавьж, юу хийж байгааг нь харахын тулд алхам бүрийг нь анхааралтай ажиглах ёстой. Ямар нэг зүйл буруу байгаа шинж тэмдэг илэрмэгц чи тэднийг ил болгож, засах хэрэгжүүлэлтийг даруй хийх ёстой, эсвэл тэднийг байр сууринаас нь чөлөөлөх ёстой. Хэрвээ ил болгуулж, засуулсныхаа дараа тэд бага зэрэг үйлчлэл үзүүлж чадвал энэ нь чуулганы ажилд ашиг тустай. Гэвч тэд үйлчлэл үзүүлэхийг хүсдэггүй, сайн замаар явахгүй байгаа бөгөөд саад болж, үймүүлж, ах эгч нарыг төөрөлдүүлэхийн тулд диаволын савраа сунгах гэж байгаа нь илэрмэгц тэр үед диавол жинхэнэ дүрээ илчилдэг бөгөөд энэ нь тэдний эсрэг арга хэмжээ авах яг зөв цаг юм. Тэдэнд үйлчлэл үзүүлэх боломж олгосон боловч тэд үүнийг зохих ёсоор хийгээгүй—тэгвэл тэднийг Б бүлэг рүү явуул. Хэрвээ нөхцөл байдал ноцтой бол тэднийг зайлуулах, эсвэл хөөх хэрэгжүүлэлт хий—энэ нь бас Сатаны хувь заяаг эцэслэх мөч юм. Энэ хоёр зарчмыг баримталсан цагт та нар ёрын муу хүмүүс болон диаволуудад зарчимч байдлаар хандаж чадна. Ингэж хийх нь хариуцлагаа биелүүлж байгаа хэрэг мөн үү? (Мөн.) Нэг талаар, чи диаволуудын талаар ялган таних чадвартай болж, тэдэнд цаашид төөрөлдөж, үймрэхгүй бөгөөд цаашид тэнэг зүйл хийхгүй болно—ядаж л чи диавол болох ийм хүмүүстэй үнэний талаар цаашид нөхөрлөхгүй. Зүрх сэтгэлдээ чи: Энэ нөхөр бол диавол—түүнтэй үнэний талаар нөхөрлөх нь илжигний чихэнд алт хийхтэй адил; түүнд үнэнийг яаж ч нөхөрлөсөн, энэ нь дэмий хоосон байх болно гэдгийг мэднэ. Тиймээс чи цаашид тэнэг зүйл хийхгүй. Чи зүгээр л тэдний ойлгох ёстой зарим хоосон сургаал, тэдний баримтлах ёстой дүрэм журмын талаар тэдэнд хэлнэ—энэ нь хангалттай. Хэрвээ чи ингэж хэрэгжүүлбэл чуулганы ажилд нөлөөлөхгүй. Гэтэл чи зарчмыг ойлгодоггүй бол тэнэг зүйл хийх боломжтой. Нөгөө талаар, удирдагч, ажилчид үнэнийг өчүүхэн төдий ч хүлээн авдаггүй эдгээр үйлчлэл үзүүлэгч болон диаволуудад зохих ёсоор хяналт тавьж, тэднийг ашиглах ёстой. Ингэж хэрэгжүүлэх нь чуулганы ажил хохирохгүй байх нөхцөлийг бүрдүүлж чадахын зэрэгцээ ах эгч нарыг диаволууд болон Сатануудад төөрөлдөж, үймрэхээс хамгаалж чадна. Та нар ойлгож байна уу? (Тийм.) Та нар ёрын муу хүмүүс болон диаволуудад ах эгч нар шигээ хандаж яавч болохгүй. Диаволууд болон ёрын муу хүмүүсийн талаар ялган таних чадвартай байсан цагт та нар цаашид тэнэг зүйл хийхгүй. Өнгөрсөнд хүмүүст ялган таних чадвар байхгүй, олон тэнэг зүйл хийдэг байсан—ёрын муу хүмүүс болон диаволуудад үргэлж ах эгч нар шигээ хандаж, диаволуудаар өөрсдийгөө үргэлж дооглуулдаг байв. Чи диаволуудтай нөхөрлөхөөр зүрх сэтгэлээ нээх үед тэд: “Чи ийм үнэнч, ийм цэвэр ариун, нээлттэй байх гэж—чи үнэхээр тэнэг юм аа!” гэж бодон дотроо чамайг шоолдог байв. Одоо чи диаволуудын талаар ялган таних чадвартай болсон тул дахиж ийм тэнэг зүйл хийхгүй. Диаволуудтай биш, харин жинхэнэ ах эгч нартай, үнэнийг эрэлхийлдэг, хүн чанартай хүмүүстэй зүрх сэтгэлээ нээж нөхөрлөх, эсвэл тэднийг дэмжиж туслах ёстойгоо чи одоо мэднэ. Энэ бол нэг тал. Өөр нэг тал нь чи диаволуудаас цаашид хулчийж, айхгүй. Чи тэднийг диавол гэдгийг мэднэ, зүрх сэтгэлдээ юу бодож байгааг нь мэднэ. Одоо чи тэдний талаар ялган таних чадвартай болсон тул тэдэнд хэрхэн зохих ёсоор хандахаа мэднэ. Чи тэднийг үргэлж анхааралтай ажиглах ёстой—тэдний юу хийхийг оролдож байгаа, зүрх сэтгэлдээ юу тооцоолж, сэдэж байгаа, ажлын аль хэсэгт саад болж, үймүүлж, сүйтгэж магадгүй, бусдыг турхирч, төөрөлдүүлэхийн тулд ямар үг ашиглаж магадгүй, ямар зорилгод хүрэхийг оролдож байгааг нь хар. Эдгээр зүйлийг тодорхой хармагцаа чи хэрхэн зохих ёсоор үйлдэхээ мэдэх бөгөөд үнэн-зарчмыг баримталж байх болно.

Диаволаас хойд дүр олсон хүмүүсийн гаж илрэлийг ялган таних талаар бид нөхөрлөсний дараа та нарын олонхи одоо зүрх сэтгэлдээ бага зэрэг тунгалаг ойлголт, жаахан ялган таних чадвартай болсон байх—жишээ нь, энэ олон жил харилцсаны эцэст аль хүмүүс нь диавол юм шиг санагдаж, тэдэнтэй та нар цаашид жинхэнэ мэдрэмжээ хуваалцахгүй байх; аль хүмүүс нь ах эгч нар бөгөөд тэдэнтэй та нар илүү их нөхөрлөж, илүү ойртож, ямар нэг зүйл тохиолдох үед илүү их нөхөрлөх вэ гэх мэт. Ингэснээр төрөл бүрийн хүнд хандах та нарын хандлага зарчимч байх бөгөөд та нар алдаа гаргахгүй. Гэвч ихэнх хүн диаволуудыг ялган таних, диаволуудын уг чанарыг нэвт харах түвшинд хүрч чаддаг уу? Хэрвээ диавол үйлчлэл үзүүлэхэд бэлэн байвал тэд диаволын үйлчлэлийг ашиглаж чаддаг уу? Ихэнх ах эгч ингэж хэрэгжүүлж чаддаггүй—гэхдээ удирдагч, ажилчид чаддаг байх ёстой. Яагаад Би тэднийг чаддаг байх ёстой гэж хэлж байна вэ? Учир нь удирдагч юм уу ажилчны хувьд чи аливаа зүйлийг сайн шалгах ёстой. Ёрын муу хүн мууг үйлдэж байгааг олж мэдмэгцээ чи тэднийг даруй ил болгож, задлан шинжилж, үймээн, саад тотгорыг нь хазаарлаж чаддаг байх ёстой. Хэрвээ чи ингэж хэрэгжүүлж чадвал чуулганы ажлын хэвийн ахиц дэвшлийг хангаж чадах бөгөөд ах эгч нар хамгаалагдана—тэдний ялган таних чадвар өсөж, диаволуудын үймээнээс болж амь-оролт нь хохирол амсахгүй. Хэрвээ чи ингэж хэрэгжүүлж чадахгүй бол—хэрвээ чи диаволуудыг хазаарлаж чадахгүй, хаалга манаж чадахгүй бол—диаволууд үргэлж ирж үймүүлнэ. Өнөөдөр тэд нэг хүнийг үймүүлж, сөрөг болгож, сайн мэдээ номлохдоо идэвхгүй болоход хүргэнэ; маргааш тэд өөр хүнийг үймүүлж, үүргээ гүйцэтгэхийг хүсэхгүй болох үр дагаварт хүргэж, ажлыг хойшлуулж, орлох хүн олохоос өөр аргагүй байдалд чамайг хүргэнэ. Чи байнга л гэнэтийн, санаанд оромгүй нөхцөл байдлыг зохицуулах шаардлагатай болно. Ингэж ажиллах нь маш идэвхгүй хэрэг биш гэж үү? (Тийм.) Тэгвэл удирдагч юм уу ажилчны хувьд чи стандартад нийцэхэд хол байгаа биш үү? Хэрвээ чи удирдагч юм уу ажилчнаар үйлчлээгүй байсан бол өөрийнхөө амь-оролт, өөрийнхөө Бурханы үгийг идэж, уух явдал болон өөрийн үүргийг зохицуулж чадах байсан. Гэвч удирдагч юм уу ажилчнаар үйлчилж эхэлмэгц чи өдөр бүр завгүй—яарч тэвдсэн, ажилд дарагдсан байна. Нэг бол антихрист, эсвэл ёрын муу хүн гарч ирж чуулганыг үймүүлнэ, эсвэл зарим ах эгч сөрөг болж, үүргээ гүйцэтгэхийг хүсэхгүй болно, эсвэл шинэ итгэгч цуу ярианд төөрөлдөж, цаашид итгэхийг хүсэхгүй болж, ухарна. Ажил хангалттай хийгдэхгүй байгаагаас болж хаа сайгүй асуудал тасралтгүй гарч ирэх бөгөөд эдгээр асуудал байнга тохиолдох нь чамайг өдөр бүр туйлдуулж, цөхрүүлж, учраа олохоо больж, сайн идэж, унтаж чадахаа болиход хүргэдэг—гэсэн ч ажил сайн хийгддэггүй. Энэ нь ажилдаа туйлын чадваргүй байгаа хэрэг юм. Ийм удирдагч юм уу ажилчин стандартад огт нийцдэггүй. Яагаад Би чамайг стандартад нийцэхгүй байна гэж хэлж байна вэ? Учир нь чи гарцаагүй гарах эдгээр асуудлын талаар урьдчилан тодорхой нөхөрлөж, хүн бүрд үнэнийг ойлгож, ялган таних чадвар олж авах боломж олгоогүй, ингэснээр асуудал гарч ирэх үед даруй шийдвэрлэх боломжтой болох байв. Өөрөөр хэлбэл, чи ихэнх хүнийг эдгээр зүйлийг тэсэж гарах чадвараар хангахын тулд дархлаажуулаагүй. Эцэст нь, эдгээр зүйл ар араасаа тохиолдох үед чи маш идэвхгүй болсон—үргэлж л холион бантан цэвэрлэж, үргэлж л хор уршгийг цэвэрлэж байдаг. Энэ нь удирдагч юм уу ажилчны хувьд чи стандартад нийцэхэд хол байна гэсэн үг юм. Янз бүрийн диаволуудад хэрхэн хандах тухайд, тэднийг зохицуулах чиний арга барил зохисгүй, чиний хийдэг ажил хангалтгүй байдаг тул чуулганы ажил байнга үймэж, байнга асуудалд нэрвэгддэг. Чи үргэлж юмыг засаж залруулж, цэгцлэх шаардлагатай болдог тул туйлын завгүй байгаа мэт санагдаж, энэ ажлыг хийх нь маш хүнд хэцүү болдог.

Диаволаас хойд дүр олсон хүмүүст хандах хоёр зарчмыг та нар санаж байна уу? Гол зарчим нь юу вэ? Диаволууд болон Сатануудаас бүү ай, тэднээс бүү зайлсхий. Харин тэднийг ялган таньж, мөн чанарыг нь нэвт харж, бодол санааных нь хандлагыг ухамсарлаж сур; өөрөөр хэлбэл, тэд чуулганд юу хийхийг хүсэж байгаа, ямар зорилгод хүрэхийг хүсэж байгааг тодорхой хар. Ингэснээр та нар идэвхгүй байдлыг санаачилга болгон хувиргаж, тэднийг ил болгож, тэдэнд арга хэмжээ авахаар идэвхтэйгээр давшилтад орж чадна. Хэрвээ диаволууд болон Сатанууд үг хэлж, үйлдэл хийхийг хараад та нар зөвхөн зэвүүцэж, тэднийг тоохыг эсвэл тэдэнтэй хамтран ажиллахыг хүсэхгүй байгаад л орхивол—тэр ч бүү хэл диаволууд болон Сатанууд чуулганы ажлыг үймүүлж, саад болж байгааг харсан ч үл тоомсорловол—ингэж үйлдэх нь Бурханы санаа зорилгод нийцдэг үү? (Үгүй.) Диаволууд болон Сатанууд чуулганд нэвтэрснийхээ дараа дүрэм журам мөрдөн чуулганы амьдралаар амьдрахгүй, тэр ч бүү хэл дүрэм журам мөрдөн хөдөлмөрлөж үйлчлэхгүй. Тэд гарцаагүй үг хэлж, үйлдэл хийх бөгөөд бүр зорилгодоо хүрэх хүртлээ зогсохгүй. Иймд диаволуудад хандахдаа та нар ухаалаг байж, үнэн-зарчмын дагуу үйлдэх ёстой. Ил болгож, голох ёстой хүмүүсийг ил болгож, голох ёстой. Диавол хараахан илчлэгдээгүй үед хэрвээ тэр хөдөлмөрлөж үйлчлэх хүсэлтэй байвал хөдөлмөрлөж үйлчлүүлэхээр түүнийг ашиглаж, тэгэх зуур нь түүнийг сайтар ажигла. Жишээ нь, хэрвээ чи тодорхой нэг ажлыг хариуцсан тодорхой нэг зааварлагчийг сайн нэвт харж чадахгүй байвал—тэд бусад ах эгч нар шиг энгийн, нээлттэй биш, хэнд ч хэзээ ч бүх үнэнийг хэлдэггүй, ажил дээр бэрхшээл юм уу асуудалтай тулгарах үедээ шийдвэрлэхээр эрж хайдаггүйг харвал—чи тэдний нөхцөл байдлын учрыг олохын тулд санаачилга гаргах хэрэгтэй. Чи идэвхгүй байж, тэднийг ажил баллаж хаяхыг хүлээгээд, дараа нь “өнгөрсөн борооны хойноос цув нөмрөх” гэж оролдох ёсгүй. Чи тэдэнтэй ярилцаж, үүрэгтээ хандах хандлага нь ямар байгааг, тэдэнд ажлын тодорхой төлөвлөгөө, зохицуулалт байгаа эсэхийг, ажил хийх зарчим байгаа эсэхийг, ажлын зохицуулалтын дагуу ажиллаж чадах эсэхийг, мөн дээрх хүмүүсээ хуурч, доорх хүмүүсээсээ нууж, аливааг өөрсдийнхөөрөө хийж чадах эсэхийг нь харах хэрэгтэй. Эдгээр нь чиний анхаарах ёстой зүйлс биш гэж үү? (Мөн.) Хэн нэгэн диавол болохыг чи олж мэдээд, улмаар тэдэнтэй цаашид харилцахаа больж, тэр ч бүү хэл: “Энэ диавол үнэхээр аймшигтай—түүнийг харахаар л зэвүү хүрч байна. Би түүнтэй дахиж ярихгүй. Би түүнээс зайгаа барьж, ах эгч нарыг ч бас зайгаа барьдаг болгох хэрэгтэй—хүн бүр түүнийг үл тоох ёстой” гэж хэллээ гэж бодъё. Ингэж үйлдэх нь зүгээр үү? Энэ бол мунхаг байдлаар үйлдэж байгаа хэрэг юм. Энэ нь ухаантай ч биш, ухаалаг ч биш бөгөөд биеийн хэмжээгүй байгаа хэрэг. Тэдэнтэй ярихгүй байгаа болохоор чи өөрийгөө ухаантай гэж бодож байна уу? Чи Бурханы санаа зорилгыг бодолцон үздэг хүн мөн үү? Чи хариуцлагаа биелүүлсэн үү? Чи сүргийг хамгаалж, Бурханы гэрийн хаалгыг манах ачааг үүрсэн үү? Чи эдгээр зүйлийн талаар ч бас бодох ёстой биш үү? Хүмүүсээс диаволуудыг ялган танихыг шаардах Бурханы шаардлага нь ердөө диаволуудыг голох нь хангалттай гэсэн үг яавч биш. Чи бас диаволуудад хяналт тавьж, барьж чаддаг байх ёстой; хэрвээ диавол хараахан илчлэгдээгүй бөгөөд хөдөлмөрлөж үйлчлэхийг хүсэж байвал чи бас тэднийг ашиглаж чаддаг байх ёстой—эдгээр нь ч бас чиний гүйцэтгэх ёстой үүрэг, чиний биелүүлэх ёстой хариуцлага бөгөөд энэ нь бүхэлдээ чуулганы ажлыг аюулгүй байлгахын төлөө байдаг. Хэрвээ чи хэн нэгнийг туйлын ойлгомжгүй, хэлж байгаа бүхэн нь няцаахын аргагүй бөгөөд хэн ч тэднийг ойлгож чадахгүй байгааг харвал энэ хүн маш аюултай бөгөөд түүнд итгэх нь зохисгүй. Ялангуяа хэн нэгэн тун заль мэхтэй, зальхай, зальжин авирлаж—хэнд ч хэзээ ч бүх үнэнийг хэлдэггүй, тэдэнтэй харилцаж, холбоотой байдаг ихэнх ах эгч нар тэднийг нэвт харж чаддаггүй байхыг харвал—тийм хүнийг зүгээр л үл тоомсорлож, орхиж болохгүй. Харин ч чи ялган таних чадвар, гярхай байдлаа нэмэгдүүлж, тэд юу бодож байгааг, үйлдлийнх нь эх үүсвэр, сэдэл юу болохыг, тэд юу хийхээр төлөвлөж байгааг, үүргээ гүйцэтгэхдээ ажил үүрч чадах эсэхийг, чуулганы ажлыг үймүүлж, бие даасан хаанчлал байгуулж магадгүй эсэхийг, мөн үүрэг гүйцэтгэхдээ ашиг тусаасаа илүү хор хөнөөл авчирч, эцэст нь олзоосоо илүү гарзтай байх эсэхийг харахын тулд тэдэнд дөхөж, харилцаж, ярилцах ёстой. Хар даа—удирдагч юм уу ажилчин байх нь энгийн хэрэг байна уу? Чуулганд ийм хүн илрэх үед чи түүнээс зайгаа барьж, зайлсхийх ёсгүй, харин идэвхтэйгээр дөхөж, тэдэнтэй харилцах ёстой. Ингэхийн зорилго юу вэ? Энэ нь тэдний нөхцөл байдлыг ойлгон авч, урьдчилан сэргийлэх арга хэмжээ авахын тулд юм. Жишээ нь, хэрвээ чи хувийн мэдээллийг чинь мэдэж авах боломж тасралтгүй хайж байгаа ХКН-ын төлөөлөгч юм уу тагнуултай таарч, түүнийг тагнуул гэдгийг зүрх сэтгэлдээ мэдэрвэл түүнээс сэрэмжлэх ёстой бөгөөд түүнд жинхэнэ нөхцөл байдлаа яавч хэлж болохгүй. Чи бас бүр ч илүү чухал нэг зүйлийг санах ёстой: Чи тэдэнд утасны дугаар, цахим шуудангийн хаяг гэх мэтийг чинь мэдэх боломж олгож болохгүй. Гэвч хэрвээ чи зөвхөн өөрийн чинь нөхцөл байдлыг тандахаас нь сэрэмжлээд, тэд өөр хэнтэй холбоотой байгаа, хэний мэдээллийг асууж байгаа, чуулганы ямар нөхцөл байдлын талаар асууж байгаа зэрэг бусад зүйлийг бүрмөсөн үл тоож, зөнд нь орхивол—тэр ч бүү хэл ингэхдээ өөрийгөө нэлээд ухаантай байна гэж бодвол—энэ хэрэг явдлыг зохицуулж байгаа чинь ямар байна вэ? Чи ямар нэгэн мэргэн ухаан харуулсан уу? Чи биеийн хэмжээтэй гэдгээ харуулсан уу? Чи хариуцлагаа биелүүлсэн үү? Чи Бурханы гэрийн ашиг сонирхлыг аюулгүй байлгаж, ах эгч нарыг хамгаалсан уу? Хэрвээ чи эдгээр хэрэг явдлыг огт бодолцдоггүй бол чи нэвт шувт аминч, жигшүүртэй хүн юм. Чи диавол хэн нэгэнтэй таарч, тэр чамаас хаанаас ирснийг чинь, гэр бүлд чинь Бурханд итгэдэг хүн байгаа эсэхийг асуулаа гэж бодъё; тэд мэдээлэл тандаж байгааг чи мэдэх тул жинхэнэ нөхцөл байдлаа дэлгэлгүйгээр тэднийг аргацаахын тулд хааш яаш хэдэн зүйл хэлээд, дараа нь асуултыг эргүүлж, түүнээс: “Чи хаанаас ирсэн бэ? Танай гэр бүлээс хэн нь Бурханд итгэдэг вэ? Төрөлх хотын чинь чуулганд чуулганы амьдрал ямар байдаг вэ? Тэнд ХКН итгэгчдийг баривчилдаг уу? Чи баривчлагдаж байсан уу?” гэж асуулаа. Үүнийг сонсоод ХКН-ын төлөөлөгч юм уу тагнуул дотроо: “Үргэлж би л асуулт асуудаг байсан—хэн ч хэзээ ч эргүүлээд намайг байцааж байгаагүй. Энэ хүн толгойтой юм байна!” гэж бодно. Чамайг өөрөөс нь тасралтгүй асуулт асууж байгааг хараад тэр ялгамж чанар нь илчлэгдэх вий гэж санаа зовж, улмаар сэдвээ өөрчилдөг. Чи ийм хүнийг анхааралтай ажиглах ёстой. Хэрвээ чи тэднийг туйлын сэжигтэй, ХКН-ын тагнуул байх наян хувийн магадлалтай гэж тогтоовол тэднээс сэрэмжлэх ёстой—чи ах эгч нарын талаар өчүүхэн төдий ч мэдээлэл задруулж болохгүй. Хэрвээ ах эгч нар тэднээс огт сэрэмжлэхгүй, юу ч нуулгүйгээр мэддэг бүхнээ энэ хүнд хэлж, юуны ч талаар ярихад бэлэн байвал энэ нь чуулган болон ах эгч нарт амархан аюул учруулна. Тиймээс чи ийм хүнээс хараа салгах ёсгүй—тэр байнга хэнтэй холбоотой байдаг, хэнээс байнга мэдээлэл авахыг оролддог, ах эгч нарын утасны дугаарыг нууцаар шалгаж байгаа эсэх, эсвэл компьютер дээрх бүртгэлийг нь шалгаж байгаа эсэх, эсвэл хүмүүсийн ар хударгаар Бурханы гэрийн дотоод мэдээллийг судалж байгаа эсэхийг нь ажигла. Чи түүнийг сайтар хянах ёстой—чи тэднийг зорилгод нь хүргэж болохгүй. Чи бас энэ хүнээс сэрэмжлэхийг ах эгч нарт хэлж өгөх хэрэгтэй—хэрвээ тэр ахин дахин мэдээлэл тандвал түүнээс зайлсхийх ёстой бөгөөд хүмүүсийг бүү зовоо гэж тэдэнд анхааруулах ёстой. Түүнчлэн, ах эгч нарыг төөрөлдүүлэхийн тулд тэд ямар тэрс үзэл, төөрөгдөл тарааж байгааг чи бас харах хэрэгтэй—хэрвээ чи ийм асуудал олж илрүүлбэл тэрийг даруй зохицуулж, шийдвэрлэх ёстой. Ингэж хэрэгжүүлэх нь чуулганы ажлыг аюулгүй байлгаж, ах эгч нарыг хамгаалж байгаа хэрэг юм—энэ бол удирдагч, ажилчдын хариуцлага бөгөөд Бурханы сонгосон хүмүүсийн ч бас хариуцлага мөн. Хэрвээ чи зүгээр хараад юу ч хийлгүй, тэднийг дураараа тандаж явахыг зөвшөөрвөл зарим нэг мунхаг хүн эсвэл итгэлийн суурь өнгөцхөн шинэ хүмүүс тэдэнд бүхнийг хэлж өгнө. Үүний дараа эх газрын Хятадын цагдаа нар гэр бүлийнхэн болон хамаатан садныг нь тэр даруй баривчилж эхлэн, тодорхой чуулганууд болон тодорхой ах эгч нарт гай тарьж магадгүй. Ямар төрлийн гай тарих нь хамаагүй, ямартай ч, хэрвээ чи удирдагч юм уу ажилчны хувьд диавол хэн нэгнийг олж мэдсэн атлаа даруй арга хэмжээ авахгүй, урьдчилан сэргийлэх ажлыг зохих ёсоор гүйцэтгэхгүй, үүний улмаас зарим мунхаг, мэдлэггүй хүн задруулж болохгүй олон зүйлийг задруулж, ах эгч нарын мэдээллийг алдан, чуулганы ажил болон ах эгч нарт гай таривал энэ нь чиний үүрэг хариуцлагаа умартсан хэрэг юм. Надад хэл дээ, ийм тохиолдолд чи үүргээ хэр гүйцэтгэсэн байна вэ? Сайн гүйцэтгэсэн үү? (Үгүй.) Үүргээ сайн гүйцэтгэхгүй байх нь Бурханы урмыг хугалсан хэрэг биш үү? (Тийм.) Энэ бол Бурханы урмыг хугалж байгаа хэрэг. Хэрвээ та нар өөрсдөө хилийн чанадад нэлээд аюулгүй байгаа ч өөрсдийнхөө мунхаг байдлаас болж ХКН-ын төлөөлөгчид мэхлүүлбэл энэ нь аюултай үр дагаварт хүргэнэ; энэ нь эх газарт байгаа та нарын төрөлх хотын чуулганууд болон ах эгч нарт сүйрэл авчирна. Та нар ийм үр дагаврыг харахыг хүсэх үү? (Үгүй.) Хэрвээ хүнд жаахан ч гэсэн мөс чанар, жаахан ч гэсэн хүн чанар байвал тэр ийм зүйл тохиолдохыг харах гэж хүсэхгүй байж таараа; тэр өөрөө одоо хаана байх нь хамаагүй, эх газарт байгаа ямар ч ах эгчийг хавчлага амсаж байгааг харах гэж хүсдэггүй. Хэрвээ хэн нэгэн: “За, би одоо хилийн чанадад аюулгүй байна—хэнийг баривчлах нь хэнд хамаатай юм! Хэн нэгэн зовох нь надад ямар хамаатай юм? Би өөрийнхөө гэр бүлд ч санаа зовдоггүй. Надад сэтгэл байхгүй” гэж хэлбэл ийм хүнд хүн чанар байна уу? (Байхгүй.) Түүнд хүн чанар алга—хүн тэгж бодох ёсгүй. Хэрвээ чи өөрийгөө мөс чанар, хүн чанартай гэж хэлдэг бол ядаж л эх газарт байгаа хамаатан садандаа болон чуулганд гай тарьж болохгүй. Иймд чи диаволуудтай нүүр тулж байгаа үедээ зөвхөн тэднийг ялган таних нь хангалттай биш—чи бас бүх талаас нь бодох ёстой. Чи өөрийгөө ил болгохгүй байхын зэрэгцээ эх газарт байгаа эцэг эх, хамаатан садан болон ах эгч нарыг хохироохгүй байхаар хэрхэн үйлдэхээ бодох ёстой. Чи чуулганы ажлыг хамгаалж, Бурханы гэрийн хаалгыг манах хариуцлагаа биелүүлэх ёстой. Энэ бол хүмүүсийн биелүүлэх ёстой хариуцлага юм. Хэрвээ чи чадах бүхнээ хийсэн бол, чиний хийж чадахааргүй зүйл байсан, эсвэл чи ямар нэг асуудлыг нэвт харж чадаагүйгээс болоод ямар нэг зүйл буруугаар эргэсэн ч чи буруутахгүй—бүх зүйл Бурханы гарт байдаг. Гэвч хүмүүсийн өнцгөөс харвал, чи хүмүүсийн биелүүлэх ёстой хариуцлагын талаар тодорхой мэдэх ёстой. Чи үүнээс бултаж болохгүй бөгөөд зөвхөн өөрийгөө бодож болохгүй—чи бас эргэн тойрныхоо ах эгч нар болон чуулганы ажлыг бодолцох ёстой. Хэрэгжүүлэлтийн энэ зам одоо тодорхой байна уу? (Тийм.) Чи харж байна уу, хэрвээ эдгээр хэрэг явдлын талаар нөхөрлөөгүй бол та нар хамгийн чухал, хамгийн гол зүйлсийг анзаарахгүй өнгөрч, өөрсдийгөө диаволууд болон Сатануудад хэрхэн хандахаа мэддэг гэж бодсоор байх байсан. Үнэн хэрэгтээ та нар хэрэгжүүлэлтийн зарчмуудыг ойлгодоггүй—энэ бол та нарын жинхэнэ биеийн хэмжээ юм.

Диаволуудын үнэнд, эерэг зүйлсэд болон Бурханд хандах хандлагыг чи мэдэрч чаддаг эсэх нь хамаагүй, ямартай ч тэдний мөн чанар бол үнэнийг үзэн ядах, эерэг зүйлсийг үзэн ядах, Бурханыг үзэн ядах юм. Энэ бол гаж байгаа хэрэг. Тэдний илчилдэг үгнээс ч бай, эсвэл зүрх сэтгэл дэх бодол санаа, үзэл бодлоос нь ч бай, тэдний үнэнд, эерэг зүйлсэд болон Бурханд хандах хандлагыг харах боломжтой. Энэ хандлагаас нь дүгнэвэл, диаволууд үнэнийг огт хүлээн авдаггүй, эерэг зүйлсийг огт хүлээн авдаггүй, мөн мэдээж Бурханыг огт шүтэн мөргөдөггүй гэдгийг баттай хэлж болно. Тиймээс тэд хүмүүсийн ямар ч зөв зөвлөгөө, үг, эсвэл уриалгыг хүлээн авдаггүй. Тэгвэл Бурханаас ирдэг үнэн-зарчим, Бурханы сургамж, Бурханы шаардлага, хүмүүст зориулсан Бурханы сургаалын тухайд тэд энэ бүхнийг бүр ч ихээр няцааж, огт хүлээн авдаггүй. Оронд нь зүрх сэтгэлдээ тэд өөрсдөд нь таалагддаг, өөрсдөд нь ашиг тустай юуг ч хамаагүй сэдэж байдаг. Тэд байр суурь, нэр хүнд, бардамнал, хүрэх газрынхаа талаар төлөвлөгөө сэддэг; тэд бодит амьдралдаа эдлэх, олж авах, хүртэхийг хүсдэг ямар ч хамаагүй ашиг тусын талаар төлөвлөгөө сэддэг. Энэ бол тэдний дотоод ертөнц бөгөөд энэ нь тэдний уг чанар-мөн чанар хорон муу гэдгийг харуулахад хангалттай юм. Энэхүү гаж уг чанар-мөн чанар хэзээ ч өөрчлөгдөхгүй. Эхнээсээ төгсгөл хүртэл тэдний хийдэг бүхэн болон бүхий л бодол санаа, үзэл бодол нь үнэн-бодит байдалтай ямар ч холбоогүй, Бурханы сургаал эсвэл хүний амьдралын зөв замтай ямар ч хамаагүй байдаг; тэдгээр нь бүгд хорон муу сөрөг зүйлс юм. Хорон муу мөн чанартай хүмүүст чи үнэний талаар яаж ч нөхөрлөсөн, тэдэнд хайраар туслахыг яаж ч хичээсэн, чи тэднийг хөдөлгөж чадахгүй, бодол санаа, үзэл бодлыг нь өөрчилж чадахгүй, мөн өдөр бүр зөвхөн ёрын муугийн талаар боддог амьдралын хэв маягийг нь өөрчилж чадахгүй. Мэдээж чи тэдний эрэлхийлдэг зорилгыг, бүх хэрэг явдлыг сэдэж төлөвлөдөг арга аргачлал, чиглэлийг нь ч өөрчилж чадахгүй. Диавол болох энэ хүмүүс эхнээсээ төгсгөл хүртлээ хэвээрээ л байдаг. Тэдний хорон муу мөн чанар өөрчлөгдөхгүй. Тэд Бурханы нэрийг хаяж, үнэн замыг орхилгүйгээр Бурханы гэрт үргэлж үүргээ гүйцэтгэж байсан ч гэсэн, үнэнийг хүлээн авдаггүй, бодож тунгаадаг бүхэн нь сөрөг зүйлс, хорон муу зүйлстэй холбоотой байдаг учраас завхарсан зан чанараа хаях ямар ч боломжгүй бөгөөд хүн чанарт нь ч ямар нэг өөрчлөлт гарах боломжгүй юм. Мэдээж, нэг зүйл гарцаагүй: Энэ хүмүүс авралд хүрэх ямар ч боломжгүй. Хүрэх газар нь ямар байхыг бол хэлэхийн ч хэрэггүй. Хүрэх газар нь ямар байх гэдэг нь бидний энд нөхөрлөж байгаа зүйл биш. Бидний анхаарлаа төвлөрүүлж байгаа зүйл бол тэдний уг чанар-мөн чанарыг ялган таньж, задлан шинжлэх юм.

Диаволаас хойд дүр олсон хүмүүсийн гаж уг чанар-мөн чанарын эхний илрэл болох “заль мэхтэй байх” талаар одоо бүрэн дүүрэн нөхөрлөлөө. Бидний голлон нөхөрлөсөн зүйл бол тэдний эерэг зүйлсэд хэрхэн ханддаг янз бүрийн хандлага, илрэл, түүнчлэн зүрх сэтгэлдээ өвөрлөж, тээдэг янз бүрийн бодол санаа, үзэл бодол байв. Энэ нь тэдний бодитой илчлэлүүд болон илрэлүүд ч бай, эсвэл ил гаргаж зүрхэлдэггүй зүрх сэтгэлийнх нь гүнд нуугдсан зүйлс ч бай, энэ бүхэн нь тэднийг жирийн нэг завхарсан хүмүүс биш гэдгийг баталдаг. Тэдэнд жирийн завхарсан хүмүүсийн мөс чанар, эрүүл ухаан байдаггүй. Энэ хүмүүст жирийн завхарсан хүмүүсийн хүн чанар байдаггүй гэж бас хэлж болно. Шулуухан хэлэхэд, энэ хүмүүст хүн чанар байхгүй. Тэдний бодол санаа, үзэл бодол хэчнээн хорон муу байсан ч, тэдний үг, үйлдэл, зан авир, байдал хэчнээн хорон муу, хүн чанарт хэчнээн нийцэлгүй байсан ч тэд үүнийгээ огт ухамсарладаггүй. Тэд өөрсдийн уг чанар-мөн чанарыг хорон муу, үнэний эсрэг, эсвэл үнэнд дайсагнасан гэж хэзээ ч тодорхойлдоггүй. Чи тэдэнтэй яаж ч нөхөрлөсөн, тэд завхарсан зан чанарынхаа хүрээнд амьдарсаар л байдаг. Энэ хүмүүс хоорондоо нийлэх үедээ онцгой сайн таардаг бөгөөд бузар муу зүйл дээрээ онцгой санаа нийлдэг. Гэвч зүрх сэтгэлдээ тэд үнэнийг ойлгодог, үнэнийг эрэлхийлдэг хүмүүст туйлын их зэвүүцэж, тэднийг жигшдэг.

Б. Махан биеийн бэлгийн дур хүсэлд ташуурах нь

Өнгөрсөн удаад диаволаас хойд дүр олсон хүмүүсийн гаж уг чанар-мөн чанарын талаар ярилцахдаа бид махан биеийн бэлгийн дур хүслийн хоёр төрлийн илрэл болох тэдний “шалиг байдал” болон “бэлгийн өдөөн хатгалга”-ын талаар дурдсан. Энэ хоёроос гадна “шалиг байдал” болон “бэлгийн өдөөн хатгалга”-тай холбоотой өөр нэг тал, өөрөөр хэлбэл гадаад зан авир буюу хүн чанарын амьдран харуулалт байдаг бөгөөд энэ нь “завхай байдал” юм. “Шалиг байдал” болон “завхай байдал” нь ихэвчлэн хоршдог. “Завхай байдал” гэж юу гэсэн үг болохыг та нар мэдэх үү? (Замбараагүй, эрээ цээргүй зан авир, үйлдэл бөгөөд бусадтай хөнгөмсгөөр сээтэгнэх явдал юм.) “Завхай байдал” гэдэг нь ташуурах байдал гэсэн үг—энэ нь замбараагүй, эрээ цээргүй байхыг хэлдэг. Энэ гурван тал нь махан биеийн бэлгийн дур хүслийн тухайд ийм хүний хорон муу илрэлийг задлан шинжлэхэд хангалттай байх ёстой. Насанд хүрэгчид шалиг байдал, бэлгийн өдөөн хатгалга, завхай байдлын илрэлийг ойлгож чаддаг байх ёстой. Энэ нь хийсвэр зүйл биш, учир нь ийм хэрэг явдал, ийм хүмүүс өдөр тутмын амьдралд түгээмэл харагдаж, сонсогддог. Тэгвэл ийм хүмүүсийн гол илрэлүүд юу вэ? Эрэгтэй, эмэгтэй хүмүүсийн харилцааны тухайд тэд хязгааргүй, ямар ч зааггүй, ичих мэдрэмжгүй байдаг. Бэлгийн дур хүслийн тухайд тэд тун ташуурсан байдаг бөгөөд үүнийгээ хазаарладаггүй, тэдэнд ямар ч эрээ цээр байдаггүй. Үүний зэрэгцээ, бэлгийн дур хүсэлдээ ташуурахдаа тэд өчүүхэн төдий ч ичдэггүй. Хэдэн настай, ямар хүйснийх, гэрлэлтийн байдал нь ямар байхаас үл хамааран тэд эсрэг хүйстнээ ихээр сонирхож, түүнд онцгой анхаарал хандуулдаг. Бүлэг хүмүүстэй таарах бүрдээ тэд өөрсдийн сонирхсон эсрэг хүйсийн хүмүүст анхаарал хандуулдаг. Энэ анхаарал нь ердөө л тэдэн рүү ердийнхөөс илүү харах, тэдэнтэй хууч хөөрөх, эсвэл хэвийн харилцах явдал биш—энэ нь тэд эрэгтэй, эмэгтэй хүмүүсийн хоорондох бэлгийн дур хүсэлд автаж, янаг амрагийн харилцаанд ордог гэсэн үг юм. Өөрсдөд нь таалагдсан хүний тухайд, тэр хүн хэдэн настай байх, нөгөө тал нь зөвшөөрсөн эсэхээс үл хамааран, өөрт нь энэ хүн таалагдсан л бол тэд санаачилга гарган түүнтэй сээтэгнэх бөгөөд тэр ч бүү хэл нөгөө талынхаа анхаарлыг татахын тулд зарим нэг энгийн бус үйлдэл, зан авир гаргадаг. Жишээлбэл, тэд үе үе нөгөө хүндээ ямар нэг гоё хоол хийж өгнө; баярын өдрүүдээр түүнд бэлэг өгнө; шалтгаантай байсан ч, үгүй байсан ч нөгөө хүн рүүгээ зурвас илгээж—өглөө нь “Чи босчихсон уу?”, орой нь “Чи усанд орчихов уу?” гэж асууна. Хэд хоногийн дараа тэд: “Сүүлийн үед цаг агаар хүйтэн байна—дулаан хувцаслаарай, битгий даараарай. Ямар нэг зүйл хэрэгтэй болбол надаас тусламж хүсэж болно шүү!” гэж хэлнэ. Тэд байнга санаа тавьж буйгаа илэрхийлж, үүнийгээ нөгөө хүнээ залхаах шалтаг болгон ашигладаг. Ийм хүн хэзээ ч зөвхөн нэг, хоёр, эсвэл хоёр, гурван хүнтэй сээтэгнэдэггүй—тэд өөрт нь таалагдсан хэнтэй ч хамаагүй сээтэгнэдэг. Тэд харсан хүн бүрдээ сэтгэл алдардаг; хэн нэгэн сэтгэл татам санагдах юм уу тэр хүний талаар сайхан мэдрэмж төрмөгц тэдэнд тэр даруй тачаадсан бодол төрж, тэр хүнийг уруу татахыг оролддог. Ямар бүлэгт, ямар орчинд байхаас үл хамааран тэд энэ хэрэг явдлыг хэзээ ч мартдаггүй. Тэд хаашаа ч явсан, өөрсдөд нь таалагддаг гурваас тав, эсвэл арав гаруй эсрэг хүйсийн найз нөхөд юм уу дотнын хүмүүсийг үргэлж онилдог. Хэрвээ тэд бие махбодоор хүрч чадвал үүнийгээ янаг амрагийн харилцаанд орох зорилгодоо хүрсэн гэж үздэг. Янаг амрагийн харилцааны түвшинд хараахан хүрээгүй байлаа ч бусдыг ингэж өдөж хоргоох төдийд л тэдэнд маш гайхалтай санагдаж—өдөр хоног нь сайхан, сэтгэл хангалуун өнгөрдөг. Хэрвээ орчин нөхцөлнь боломж олгохгүй, тэд эсрэг хүйстнээ өдөж хоргоож чадахгүй бол бухимддаг. Хэрвээ хэн нэгэн тэдэнд ийм зан авирыг зохисгүй гэдгийг сануулбал тэд зүрх сэтгэлдээ өс хонзон санадаг. Хэрвээ хэн нэгэн хүмүүсийг болчимгүйгээр өдөж хоргоохыг нь хязгаарлавал тэд зүрх сэтгэлдээ эсэргүүцэж, сөрж, тэр ч бүү хэл: “Энэ бол миний эрх—чи намайг хязгаарлах ямар эрхтэй юм бэ? Миний хийж байгаа зүйл бол миний эрх чөлөө! Би хууль зөрчөөгүй, гэмт хэрэг ч үйлдээгүй байхад намайг хянах гэдэг чи хэн юм бэ?” гэж боддог. Орчин байдал ямар ч байсан, ийм хүн өөрсдийгөө саатуулах ямар нэг зугаа хайж олох хэрэгтэй гэж үргэлж боддог—тэд цагийг нөхцөөж, амьдралаа дүүргэж, өөрсдийгөө илүү зугаацуулахын тулд эсрэг хүйсийн хэдэн найз юм уу бэлгийн хамтрагч хайж олох хэрэгтэй гэж үргэлж боддог. Эс бөгөөс амьдрал нь хоосон, уйтгартай, сонирхолгүй мэт санагддаг. Зарим хүн бусдыг тасралтгүй өдөж хоргоосныхоо дараа өөрийн эрхгүй интернет рүү орж порнограф үзэж, махан биеийнхээ бэлгийн дур хүсэл дотор замбараагүй, эрээ цээргүй амьдардаг бөгөөд нөхцөл нь бүрдэж л байвал тэд юу ч хийхээс буцдаггүй. Диаволаас хойд дүр олсон хүмүүс, ямар ч нөхцөл, ямар ч орчинд байсан, амьдрал нь хэчнээн хэцүү байгаа, хэр их ажлын ачаалалтай байгаа, мөн нөхцөл байдал зөвшөөрч байгаа эсэхээс үл хамааран, үргэлж бэлгийн дур хүсэлдээ ташуурах хэрэгтэй байдаг бөгөөд бэлгийн дур хүслээ бүрэн хангахын тулд эсрэг хүйстэнтэйгээ харилцах, өдөж хоргоох боломжийг үргэлж эрж хайдаг. Хэрвээ махан биеийнх нь бэлгийн дур хүсэл хангагдаж чадахгүй бол бүр оюун санааныхаа дур хүслийг хангах байсан ч болдог. Үүнийг л гаж байх гэж хэлдэг—тэд үнэхээр гаж юм. Зарим хүн аль хэдийн нас өндөр болж, үр хүүхдүүд нь гэрлэн, өөрсдийн гэсэн гэр бүлтэй болсон байдаг ч бэлгийн дур хүсэлдээ туйлын их ташуурсан, хориг хязгааргүй хэвээр байдаг бөгөөд ямар ч ичих мэдрэмжгүй байдаг. Тэд өөрт нь таалагдсан эсрэг хүйстнээ харах үедээ түүнтэй хоёулхнаа үлдэх боломж бүрдүүлэхийн тулд бүхий л аргыг сүвэгчилдэг—тэгээд гарнаас нь хөтлөх, тэврэх, юм уу, нөгөө хүндээ хүрдэг, мөн сээтэгнэсэн, тоглоом шоглоом хийсэн үг хэлэх юм уу, өдөж хатгасан зүйл ярьдаг. Ингэснээр тэд аажмаар зарим эсрэг хүйстнээ үймүүлдэг. Энэ бол шалиг байгаа хэрэг юм. Ийм хүн хэр зэрэг шалиг байдаг вэ? Тэд царайлаг эсвэл сайхан бие галбиртай эсрэг хүйстнээ харах үедээ тачаадсан бодол тээж эхэлдэг. Эсрэг хүйстэн нь зөөлөн, сэтгэл татсан, харьцангуй чихэнд чимэгтэй хоолойгоор ярихыг сонсох төдийд л тэдний дотор тачаадсан бодол өдөөгддөг. Эдгээр тачаадсан бодол нэгэнт өдөөгдсөн бол тэд эдгээр зүйлийн талаар хааяа нэг боддог төдий биш—үнэндээ маш олон удаа боддог. Тэд хоол идэж байхдаа, ажиллаж байхдаа, тэр ч бүү хэл зүүдэлж байхдаа ч энэ талаар боддог бөгөөд өдөр бүр оюун ухаан нь эдгээр тачаадсан бодлоор бялхаж байдаг. Тэд шалиг байдал гэх хорон муу мөн чанартай учраас махан биеийнхээ бэлгийн дур хүсэлд ямар ч эрээ цээргүйгээр ташуурдаг. Тэд эд баялаг, байр суурьтай сайн гэр бүлээс гаралтай хэн нэгнийг—баян айлын залуу хатагтай, эсвэл бэл бэлчинтэй эхнэр хүн, эсвэл өндөр, баян, царайлаг залуу, эсвэл бэл бэлчинтэй бизнесменийг—харах үедээ ч тачаадсан бодол тээж эхэлдэг. Ийм хүмүүс хэр ноцтой шалиг болохыг хар даа! Тэгээд бүр ч дорд тохиолдлууд бий. Чуулганд сайхан дуулдаг нэг ах байв. Тэр ямар нэгэн “оддын түвшний” дуучин байгаагүй—зүгээр л жаахан сонсголонтой хоолойтой байсан. Зарим эмэгтэй түүний дуулахыг сонсоод түүнд сэтгэлтэй болж, түүнтэй гэрлэхийг хүссэн гэнэ. Энэ эмэгтэйчүүд тэр ахыг ямархуу царайтай болохыг хэзээ ч харж байгаагүй байв. Тэрээр хэдэн настай, ямархуу зан төлөвтэй, ямар боловсролтой, хэв чанар нь ямархуу, Бурханд итгэдэг итгэл нь хэр болохыг тэд мэддэггүй байв. Тэд эдгээр зүйлийн алиныг нь ч бодолцож үзээгүй хэрнээ л түүнтэй гэрлэхийг хүссэн бөгөөд зөвхөн хоолойг нь сонсох төдийд л тачаадсан бодол нь өдөөгдсөн байв. Надад хэл дээ, ийм диаволууд гаж уг чанартай биш гэж үү? Хэвийн хүн хэн нэгнийг сайхан дуулахыг сонсох үедээ хамгийн ихдээ л бага зэрэг атаархах боловч тэр хүнтэй гэрлэх талаар хэзээ ч бодохгүй. Хэрвээ тэд үнэхээр хэн нэгэнтэй гэрлэхийг хүсвэл ийм шийдвэр гаргахаасаа өмнө тэр хүний зан араншин болон гэр бүлийн байдлыг, тухайлбал хэдэн настай, ямархуу царайтай, ямархуу зан араншинтай, гэр бүл нь ямар болохыг мэдэж авах бөгөөд бүх тал нь сэтгэлд нийцсэн тохиолдолд л тэдэнтэй гэрлэх талаар бодолцоно. Гэвч диавол хүмүүс өөр байдаг—зарим эмэгтэй хэн нэгэн эрэгтэй хүнийг сайхан дуулахыг сонссоныхоо дараа шууд л түүнтэй гэрлэхийг хүсдэг; зарим эрэгтэй царайлаг эмэгтэйг хараад л шууд түүнтэй гэрлэхийг хүсдэг. Ийм хүмүүс аймшигтай биш гэж үү? Тэд аймшигтай, бас ой гутам! Тэд байр суурьтай, мэдлэгтэй, уран цэцэн үгтэй, эсвэл онцгой давуу талтай хэн нэгнийг, эсвэл үзэсгэлэнтэй юм уу царайлаг хэн нэгнийг харах бүрдээ тачаадсан бодол тээж эхэлдэг. Тэд ийм хүмүүсийг харах үедээ үргэлж нүд цавчилгүй ширтдэг; нүд нь гөлөрч тогтсон байх боловч оюун ухаан нь маш идэвхтэй ажиллаж, бэлгийн дур хүсэл нь оргилж байдаг—энэ бол тачаадсан бодол тээж байгаа хэрэг юм. Эсрэг хүйстнээ нүд салгалгүй байнга ширтдэг хэн нэгэн байх бүрд—тэр ч бүү хэл нүдэндээ хорон муу харц тодруулдаг, эсвэл амаа ангайж шүлсээ гоожуулдаг хүмүүс ч бий—энэ бол тачаадсан бодол тээж байгаа хэрэг юм. Тэдний тачаадсан бодол өдөөгдсөн л бол тэд бусдад гар хүрэн оролдож эхэлдэг. Үүнийг гаж байх гэж хэлдэг. Нөхцөл байдал ямар байх нь хамаагүй, харааны тачаал, сонсголын тачаал, эсвэл махан биеийн бэлгийн дур хүсэл нь өдөөгдсөн л бол тэд тачаадсан бодол тээх болно—ийм хүмүүс бол диаволууд юм. Диаволуудын бэлгийн дур хүсэл нь хүн чанарын мөс чанар, эрүүл ухаанаар баригдаж, хазаарлагддаг уу? Энэ нь баригддаггүй, тиймээс тэдний бэлгийн дур хүсэл байнга хальж, тэд завхай байдлын илрэлийг байнга харуулдаг—тэд тун ташуурсан байдаг. Эргэн тойронд нь хэдэн хүн байгаа, өөрсдөө хэдэн настай, эсвэл нөгөө тал нь өөрсдөд нь дуртай эсэх, эсвэл өөрсдийг нь зэвүүцэж, жигшдэг эсэх тэдэнд хамаагүй—өөрсдөд нь таалагдсан хүн л бол тэд тачаадсан бодол тээж, хий хоосон төсөөлөлдөө ташуурч, бэлгийн дур хүслээ дээд зэргээр хангадаг. Энэ нь ой гутам биш гэж үү? Ийм хүмүүс туйлын шалиг байдаг. Тэд эсрэг хүйстэнтэй харилцах боломж олж авч чадахгүй байлаа ч бусдыг өдөж хоргоохыг хүссээр байдаг. Энэ зан авирын илрэл нь гэвэл, тэд байнга сээтэгнэсэн дохио өгөн чам руу харц чулуудаж, чамтай харилцах, чамд ойртохын тулд бүхий л аргыг сүвэгчилдэг—зориуд чамайг шүргэн өнгөрч, гар, мөр юм уу нурууг чинь хөнгөн шүргэдэг—мөн сээтэгнэсэн зүйл ярьдаг бөгөөд энэ бүхэн нь санаатайгаар байдаг. Энэ нь тэдний зүрх сэтгэл аль хэдийн тачаалаар дүүрснийг харуулдаг. Хэвийн насанд хүрсэн хүмүүс эсрэг хүйсийн хүнтэй харилцахдаа зааг, хэм хэмжээ, хязгаарыг баримталдаг. Бэлгийн дур хүсэл, бодол санаа, үг яриа, бие махбодын хүрэлцэхүй, эсвэл хүмүүс хоорондын бие махбодын зай зэрэг зүйлсийн тухайд энэ бүхэн нь тэдний мөс чанар, эрүүл ухаанаар захирагдаж, баригддаг. Гэвч шалиг, завхай хүмүүс ийм байдаггүй. Ямар ч нөхцөлд, эргэн тойронд нь хэдэн хүн байгаа, эсвэл тухайн үеийн нөхцөл байдал ямар байхаас үл хамааран, мөн өөрсдийнх нь нас, гэрлэлтийн байдал, нөгөө тал нь хүсэж байгаа эсэх, эсвэл нөгөө тал нь өөрсдийг нь зэвүүцэж байгаа эсэхээс үл хамааран тэд хүссэн бүхнээ хийсээр, бэлгийн дур хүсэлдээ дураараа ташуурдаг. Үүнийг л завхай байх гэж нэрлэдэг. Ийм хүмүүс юунд ч баригддаггүй—тэд бүр ёс суртахууны заагийг ч баримталдаггүй; тэд бүрмөсөн ташуурсан байдаг. Тэр ч байтугай, зарим хүн хэр хэмжээнд хүрч ташуурдаг вэ? Тэд бүр эсрэг хүйстнийхээ нандин газрыг ил тод ширтэх хэмжээнд хүрдэг. Хэрвээ эсрэг хүйстэн нь цоглог, хөөрхөн нүдтэй бол тэд дотоод сэтгэлээ уудлах, тэдэнтэй хууч хөөрөх юм уу ажлын талаар ярилцах ямар ч хамаагүй боломж бүрдүүлж, нүд рүү нь гөлөрч ширтдэг. Хэрвээ эсрэг хүйстэн нь цайвар, толигор, булбарай арьстай бол тэд санаатай ч бай, санамсаргүй ч бай түүн рүү нь байнга ширтдэг. Хэрвээ эсрэг хүйстэн нь өндөр, гуалиг бие галбиртай бол тэд араас нь нууцаар харж, нүд салгалгүй ширтдэг. Энэ бол бэлгийн дур хүслээр дүүрэн байгаа хэрэг юм. Ийм хүмүүс гаж уу? (Тийм.) Мөн зарим насанд хүрээгүй хүүхэд, эсвэл гэрлэсэн насанд хүрэгчид порнограф, эсвэл Дэлхийн мисс зэрэг эмэгтэйчүүд нь маш задгай хувцасладаг гоо бүсгүйн тэмцээнийг байнга үздэг бөгөөд энэ нь тэдний харах тачаалыг хангалттай хангадаг. Тэд ингэж ташуурах тусам бэлгийн дур хүсэл, тачаадсан бодлоо хазаарлаж, хянахад улам хэцүү болдог. Энэ нь диаволуудын илрэл мөн үү? (Мөн.) Хэвийн хүмүүс ингэж амьдрах уу? Тэд биеэ ингэж авч явах уу? (Үгүй.) Дорнын зарим эрэгтэй харьцангуй хуучинсаг байдаг бөгөөд Баруунд ирээд олон эмэгтэй задгай хувцасласан байхыг харах үедээ сониуч зан нь хөдөлж, ахиад жаахан харж авах гэж хүсдэг ч хэсэг хугацааны дараа дасаад ирэхээрээ сониучирхахаа больдог—энэ бол хэвийн илрэл юм. Мөн бэлгийн дур хүслийн хэрэг явдалд бага зэрэг сониучирхдаг, эсвэл бодит орчин нөхцөлөөс болоод хааяа зарим нэг хорон муу тачаал тээдэг гэрлээгүй хүмүүс бий. Эдгээр нь бүгд хэвийн физиологийн хариу үйлдэл юм—үүнийг гаж гэж хэлж болохгүй. Гэвч диавол хүмүүс жирийн хүмүүстэй адилгүй. Тэдний гаж байдал хэвийн хүмүүсийнхээс давдаг—онцгой хэвийн бус байдаг. Тэд ердөө л бэлгийн дур хүслийн талаар сониурчирхдаг, эсвэл тэдэнд хэвийн физиологийн хариу үйлдэл юм уу хэрэгцээ байгаа юм биш—тэд замбараагүй, садар самуун байдаг. Тэд хорон муу тачаалд ташуурах үедээ огт ичдэггүй. Үүнийг л гаж байх гэж хэлдэг. Тэд ямар хэмжээнд гаж байдаг вэ? Зүгээр л эсрэг хүйстнийхээ арьс, нүд, бие галбир, эсвэл гадаад төрхийг харах төдийд—эсвэл бүр зүгээр хоолойг нь сонсох төдийд л—тэд тачаадсан бодол тээж эхэлдэг бөгөөд дараа нь нөгөө хүндээ хүрэх юм уу ойртох бүхий л боломжийг бүрдүүлж, бүр цаашлаад бэлгийн дур хүслээ хангах үйлдэл хийдэг. Үүнийг гаж байх гэж хэлдэг.

Гаж байхын өөр нэг илрэл нь гэвэл, энэ хүмүүс ямар ч орчинд байсан, үргэлж өөр өөр эсрэг хүйстнээр хүрээлүүлж байдаг. Ийм хүн нэгэн зэрэг хэд хэдэн эсрэг хүйсний хүнтэйгээ сээтэгнэдэг бөгөөд байнга олон хүнтэй тодорхойгүй харилцаатай байдаг. Тодорхойгүй харилцаа гэж юу гэсэн үг вэ? Энэ нь найз нөхдийн ч юм шиг, бас янаг амрагийн ч юм шиг харилцаа бөгөөд тэднийг үнэндээ ямархуу харилцаатай болохыг хэн ч тодорхой хэлж чаддаггүй. Тэдэнд эсрэг хүйстэнтэйгээ тогтоосон тодорхой зааг байдаггүй; тэдний харилцаа тун тодорхой бус—байнга л аальгүйтэх бөгөөд байдал бүрхэг, тодорхой бус байдаг. Эдгээр илрэл нь шалиг уг чанарт захирагддаг уу? (Тийм.) Ёс суртахуун болон хүмүүс хоорондын харилцааны ёс зүйн хувьд, өнөөгийн ертөнцийн ёрын муу чиг хандлага ийм төрлийн үзэгдлийг шүүмжлэхээ ч больсон. Хүмүүс үүнийг чадвартай байх, чиг хандлага дагах гэж нэрлэдэг—тэд үүнийг бэлгийн эрх чөлөөтэй байх гэж нэрлэдэг. Тиймээс зарим хүн ийм бодол санаа, үзэл бодлыг чуулганд оруулж ирдэг. Тэд: “Би эсрэг хүйсний хэчнээн олон хүнтэй янаг амрагийн харилцаатай байх нь хамаагүй, энэ бол миний эрх чөлөө. Одоо хууль хүртэл үүнийг ялладаггүй учраас би хэдэн эсрэг хүйсийн найзтайгаа янаг амрагийн харилцаатай байхаа сонгох эрхтэй, би бэлгийн дур хүслээ хэрхэн зохицуулахаа сонгох эрхтэй. Би өөрийгөө хохироох ёсгүй—би бэлгийн дур хүслээ бүрэн ил гаргах хэрэгтэй” гэж боддог. Энэ нь хорон муу тайлбар биш гэж үү? (Тийм.) Нийгмийн чиг хандлагын сурталчилдаг үзэл бодолтой хэчнээн олон хүн санал нийлж, түүнийг өмгөөлдөг байх нь, хэчнээн олон хүн тэдгээрийг хэрэгжүүлдэг байх нь хамаагүй, Бурханы гэрт ийм төрлийн тэрс үзэл, төөрөгдлийг “гаж” хэмээн тодорхойлдог бөгөөд ийм төрлийн тэрс үзэл, төөрөгдлийг баримталдаг хүмүүсийг ч бас “гаж” хэмээн тодорхойлдог—нарийн яривал, тэд бол “шалиг”, “завхай” юм. Энэ тодорхойлолт үнэн зөв үү? (Тийм.) Хүний биеийн үйл ажиллагаа, зөн совин бүр хүн чанарт үндэслэсэн наад захын зохицуулалт шаарддаг. Тэгвэл энэ зохицуулалт юунд тулгуурладаг вэ? Энэ нь хүний мөс чанар, эрүүл ухаанд тулгуурладаг. Мөс чанар, эрүүл ухаан доторх ичих мэдрэмж нь хүний физиологийн хэрэгцээ болон бэлгийн дур хүслийг зохих ёсоор зохицуулах ёстой. Хэрвээ чи үүнийг зохицуулж, барихын оронд бэлгийн дур хүсэлдээ ташуурвал үүнийг завхай байх гэж хэлдэг, шалиг байх гэж хэлдэг. Хэрвээ чамд ийм илрэл байвал чи гаж юм. Гаж байх нь сөрөг зүйл—яавч эерэг зүйл биш. Учир нь энэ нь хүний хүн чанарт байдаг ичих мэдрэмжийн хязгаараас, Бурханы хүмүүсээс шаарддаг хэвийн ухаалаг байдлын хязгаараас давдаг; энэ нь хүн чанарын заагийг давж, ах эгч нарын хэвийн амьдралд үймээн, хохирол учруулдаг. Тиймээс гаж байдал нь гарцаагүй хорон муу, сөрөг зүйл хэмээн тодорхойлогддог; энэ нь яавч эерэг зүйл биш. Бурханы гэр болох чуулган бэлгийн эрх чөлөөг яавч хөхүүлэн дэмждэггүй. Бурханы гэр юуг дэмждэг вэ? (Нэр төртэй, ёс журамтай байж, хэвийн хүн чанарыг амьдран харуулахыг.) Бурханы гэр ариун хүний ёс жудагтай байж, мөс чанар, эрүүл ухаантайгаар биеэ авч явахыг хөхүүлэн дэмждэг. Хамгийн наад зах нь бэлгийн дур хүсэл болон физиологийн хэрэгцээний тухайд хүнд ичих мэдрэмж байх ёстой. Өөрөөр хэлбэл, хэрвээ чи гэрлэхийг хүсвэл, хэрвээ чи хэвийн янаг амрагийн харилцаатай байхыг хүсвэл энэ нь Бурханы хүмүүст тогтоосон гэрлэлтийн зарчимтай нийцэх ёстой—үүнд цус ойртолт, завхай байдал, эсвэл шалиг байдал байж болохгүй. Та нар ойлгож байна уу? (Тийм.)

Сая бид диавол хүмүүсийн гаж байдлын зарим илрэлийн талаар нөхөрлөлөө. Та нарыг ялган таних чадвартай болоход туслахын тулд ийм төрлийн сэдвээр нөхөрлөсөн нь сайн хэрэг биш үү? (Тийм.) Ямар ч илрэл байсан, хэрвээ энэ нь хэвийн хүмүүсийн завхарсан зан чанарын хүрээнээс давдаг, эсвэл хүний төрөлх уг чанар, зөн совингийн хүрээнээс хальдаг бол энэ нь хэвийн бус юм—энэ бол диаволуудын илрэл. Бидний сая нөхөрлөсөн зүйлс дунд, бодол санаа, зан авир нь онцгой заль мэхтэй хүмүүсээс гадна, тийм илэрхий заль мэхтэй илрэлүүдийг харуулдаггүй ч тодорхой илрэл нь тун шалиг, завхай байдаг өөр нэг төрлийн хүн бий. Ийм тодорхой илрэлүүдтэй байх нь тэдэнд диаволуудын гаж мөн чанарын нэг тал байдгийг бас баталдаг. Тэгвэл ийм тодорхой илрэлүүдтэй хүмүүсийг диаволууд гэж баттай хэлж болох уу? (Болно.) Тэд хэзээ ч хамаагүй бэлгийн дур хүсэлдээ ташуурч, зүрх сэтгэл нь хорон муу тачаалаар бялхаж байдаг бөгөөд махан биеийн бэлгийн дур хүсэлтэй холбоотой асуудалд онцгойлон сонирхолтой байдаг—тэдний сонирхол хэвийн хүмүүсийн физиологийн хэрэгцээнээс давдаг. Өөрөөр хэлбэл, тэд хэдэн настай, ямар хүйстэй, гэрлэлтийн байдал нь ямар байхаас үл хамааран махан биеийн бэлгийн дур хүслийн илрэл нь хэвийн хүмүүсийнхээс давдаг, мөн хэвийн хүмүүсийн хэрэгцээнээс ч давдаг. Энэ нь энэ тал дээрх тэдний илрэл хэвийн биш гэж хэлэхэд хангалттай юм. Тэднийг хоёр үгээр тодорхойлбол, тэд тун “шалиг”, “завхай” юм. Өөрөөр хэлбэл, тэдний физиологийн хэрэгцээ туйлын хэвийн бус байдаг. Тэд тодорхой давуу талтай, эсвэл ямар нэг тал дээр сайн төрөлх нөхцөл байдалтай эсрэг хүйстнээ харах бүрдээ тачаадсан бодол тээж, бэлгийн дур хүслээ ил гаргаж чаддаг. Жишээ нь, тэд цагаан, тэгшхэн шүдтэй, тун үзэсгэлэнтэй, ялдам инээмсэглэлтэй, эсвэл тун сайхан үстэй юм уу нүдтэй эсрэг хүйстнээ харах үедээ тачаадсан бодол тээж болдог. Эсрэг хүйстнийх нь ямар шинж чанар тэдэнд сайхан юм уу үзэсгэлэнтэй харагдах нь хамаагүй тэд тачаадсан бодол тээж болдог—тэгээд бэлгийн дур хүслээ ил гаргах замаар нөгөө хүнээ таашааж, үнэлж буйгаа илэрхийлдэг. Энэ нь ой гутам биш гэж үү? Энэ бол туйлын ой гутам! Зарим хорон муу хүн эсрэг хүйстэн нь ярьж байхдаа хөмсгөө бага зэрэг өргөх, эсвэл инээмсэглэх үед нь хацар нь хонхойх юм уу онцгой сэтгэл татам харц харуулах зэрэг нүүрний тодорхой хувирал гаргахыг харах бүрдээ тачаадсан бодол тээдэг. Тэдний тачаадсан бодол хөдлөх давтамж болон тоо нь санаанд багтамгүй, төсөөлөхийн аргагүй байдаг. Хэвийн хүмүүс зүгээр л гайхширч: “Хэрвээ хэн нэгэн сайхан харагдаж байвал түүн рүү ганц хоёр удаа илүү харахад зүгээр—гэхдээ энэ нь яаж тачаадсан бодол тээж, бэлгийн дур хүслээ ил гаргахадхад хүрч болох юм бэ? Энэ чинь гажсан хэрэг биш үү?” гэдэг. Хэвийн хүмүүсийн тачаадсан бодол өдөөхгүй гэж боддог зүйлс нь хорон муу хүмүүсийг тачаадсан бодол тээж, дур хүслээ ил гаргахад хүргэж болдог бөгөөд хэвийн хүмүүс үүнийг ойлгож чаддаггүй. Үүнийг гаж байх гэж хэлдэг. Энгийнээр хэлбэл, үүнийг гажсан, гаж донтой байх гэж нэрлэдэг. Зарим эмэгтэй булчинлаг, нүүрний зөв хэлбэртэй, өндөр нуруутай эрэгтэй хүнийг харах үедээ ч тачаадсан бодол тээж болдог. Эсвэл тэд зарим нэг авьяас, ур чадвартай, үүн дээр нэмээд эд баялаг, байр суурьтай эрэгтэй хүнийг харах үед дотор нь тачаадсан бодол байнга өдөөгддөг. Тэд зүгээр л түүнийг үнэлж, эсвэл дажгүй гэж бодон, түүнийг бага зэрэг таашааж, түүнтэй янаг амрагийн харилцаатай байх юм уу харилцаа тогтоохыг эрэлхийлдэггүй—илүүтэйгээр түүний талаарх тачаадсан бодол дотор нь байнга хөдөлж байдаг. Надад хэл дээ, энэ нь ой гутам биш гэж үү? Энэ нь гаж биш гэж үү? (Тийм.) Тачаадсан бодол байнга өдөөгдөх нь хэвийн бус юм—энэ бол гаж байдал.

Диаволаас хойд дүр олсон хүмүүсийн шалиг болон завхай байдлын илрэлүүдийн талаарх нөхөрлөлөө энд хүрээд өндөрлөе. Одоо “бэлгийн өдөөн хатгалга”-ын талаар ярилцацгаая. Бэлгийн өдөөн хатгалга нь үнэндээ шалиг болон завхай байдлын аль алинтай нь холбоотой; энэ нь ердөө л нэг зүйлийн талаар өөр өнцгөөс ярьж байгаа хэрэг юм. Энэ нь зарим хүн эсрэг хүйстнээ уруу татаж, тэдэнд таатай сэтгэгдэл төрүүлэхийн тулд тэдний өмнө дур булаам байдлаа байнга гайхуулдгийг хэлж байгаа юм. Жишээлбэл, зарим эмэгтэй тод улаан, тачаангуй өнгийн уруулын будаг түрхэх дуртай бөгөөд нүдээ маш сэтгэл татам харагдуулахаар будаж, тэр ч бүү хэл нэлээд хөгшин ч гэсэн хацар өнгөлөгч түрхдэг. Хувцас сонгохдоо тэд үргэлж тачаангуй, нүд булаасан, бусдын анхаарлыг татахуйц байхад анхаардаг; ярихдаа тэд эсрэг хүйстнийхээ сэтгэлийг татаж болохуйц сээтэгнэсэн эсвэл маягласан байдлаар зориуд ярьдаг гэх мэт. Зарим эрэгтэй өөрсдийгөө эмэгтэйчүүдийн түшиж найдаж болох хүчирхэг гартай баатрын дүрээр байнга харуулдаг. Тэд эмэгтэйчүүдийн өмнө булчингаа байнга чангалж, хэвлийн булчингаа гайхуулахын тулд цамцаа дуртайяа тайлж, эсрэг хүйстнээ татахын тулд эдгээр аргыг ашигладаг. Тэдний зорилго бол ердөө л эсрэг хүйстэндээ өөрсдийнхөө талаар сайхан сэтгэгдэл төрүүлэх, эсвэл болзох хүн олох биш, харин эсрэг хүйстнээ уруу татаж, тэдний сонирхлыг татаж, улмаар бэлгийн дур хүсэлд автуулах явдал юм. Энэ бол тэдний зорилго. Энэ нь бэлгийн өдөөн хатгалга биш гэж үү? (Тийм.) Энэ бол өдөөн хатгаж байгаа хэрэг юм. Шүтлэггүй хүмүүс ийм хүмүүсийг “янхан” гэж нэрлэдэг. Эдгээр “янхан” ямархуу зүйл хийдэг вэ? Хэрвээ тэр нь эмэгтэй хүн байвал сонгох уруулын будагтаа хүртэл нарийн ханддаг. Тэрээр жирийн уруул өнгөлөгч хэрэглэхгүй бөгөөд нэр төртэй, ёс журамтай хүмүүсийн хэрэглэдэг уруулын будгийг хангалттай дээд зэрэглэлийнх биш гэж үзэн голдог. Тэрээр эрчүүдийн зүрх сэтгэлийг хөдөлгөж, тэднийг ховсдож, өөртөө бүрмөсөн ухаангүй дурлуулж, сэтгэлийг нь татах зорилгоор түрхэхэд уруулыг нь онцгой тачаангуй, сэтгэл татам харагдуулдаг тачаангуй өнгөнүүдийг тусгайлан сонгодог. Эрчүүдтэй харилцах харилцаандаа тэрээр тэднийг уруу татах зорилгоор бэлгийн дур хүслээ илэрхийлж, өдөөн хатгасан зан авир байнга гаргадаг. Олон эрэгтэй байх тусам, ялангуяа түүнд таалагддаг төрлийн эрчүүд байх тусам тэрээр улам цоглог, идэвхтэй болж, өөрийгөө харуулахын тулд улам их хичээж, уран цэцэн үгээ гайхуулж, илүү чамин үг хэллэг ашиглан, нүүрний хувиралдаа онцгой анхаарч, тун сээтэгнэсэн байдлаар хувцасладаг. Үүнийг өдөөн хатгасан байх гэж хэлдэг. Өдөөн хатгадаг хүмүүс болон шалиг хүмүүсийн хооронд ялгаа бий юу? Тэд ижил төрлийн хүмүүс үү? (Тийм.) Тэд бол нэг тэрэгний дугуйнууд юм. Нэг нь санаачилгатайгаар уруу татдаг бол, нөгөө нь санаачилгатайгаар шалиг загнадаг. Эдгээр нь хоёулаа бэлгийн дур хүсэлд ташуурч буйн илрэл, бэлгийн дур хүсэл хальж бялхаж буйн болон замбараагүй байдлын илрэл бөгөөд бүгд гаж уг чанар-мөн чанарт захирагддаг. Ийм өдөөн хатгадаг төрлийн хүмүүс эрэгтэй ч бай, эмэгтэй ч бай, нас, гэрлэлтийн байдлаас үл хамааран ямар ч орчинд зан авираа барьдаггүй, бэлгийн дур хүслээ хазаарлаж, зохицуулдаггүй. Оронд нь тэд замбараагүй, хөнгөмсөг байдаг бөгөөд тэр ч бүү хэл санаачилгатайгаар оролдлого хийдэг—тэд эсрэг хүйстнийхээ анхаарлыг татаж, тэднийг ярианд татан оруулж, өгөөш үмхүүлэх гэх мэт зорилгоор тусгай хувцас өмсөж, тусгай хувирал, тусгай үг хэллэг, ярианы тусгай арга барил ашиглаж, зарим нэг тусгай зүйл хийдэг. Тиймээс ийм хүмүүс зөвхөн шалиг төдийгүй бас өдөөн хатгасан байдаг. “Өдөөн хатгасан” гэдэг үг үнэндээ ой гутам юм. Товчхондоо, ийм хүмүүс шалиг байдал эсвэл өдөөн хатгалга харуулдаг эсэхээс үл хамааран тэдний бэлгийн дур хүслээ ил гаргах арга барил нь завхай, бэлгийн дур хүслээ ил гаргах шинж чанар нь завхай бөгөөд тэдний мөн чанар гаж юм. Ийм хүмүүсийн шалиг эсвэл өдөөн хатгасан илрэл нь хэвийн хүмүүсийн физиологийн хэрэгцээнээс давдаг бөгөөд тэдэнд мөс чанар, эрүүл ухааны эрээ цээр байдаггүй. Тиймээс ийм хүмүүс бол нэвт шувт хорон муу хүмүүс юм. Яаж ч бодсон тэд сайн хүмүүс биш, харин диаволууд юм. Ямар нэг бүлэгт ийм ганцхан диавол байхад л үймээн дэгдэнэ. Нэр төртэй, ёс журамтай хүмүүс тэднийг зэвүүцдэг бол, биеийн хэмжээ багатай, эсвэл ямар ч ялган таних чадваргүй юм уу байр суурьгүй хүмүүс—ялангуяа амьтнаас хойд дүр олсон хүмүүс—тэдэнд байнга төөрөлдөж, тэдний дарамт шахалтад өртдөг. Дүгнэж хэлбэл, эдгээр хорон муу илрэлийг харуулдаг диаволууд нь ямар ч бүлэгт байсан гай гамшиг бөгөөд хэнд ч ямар ч ашиг тус, тусламж авчирдаггүй, учир нь тэдний бэлгийн дур хүсэл байнга хальж, зарим хүний өдөр тутмын амьдрал, хэвийн бодол санааг байнга үймүүлдэг.

Надад хэл дээ, ийм шалиг, завхай, өдөөн хатгасан төрлийн хорон муу хүмүүсийг ялган танихад амархан уу? (Тийм.) Насанд хүрэгчид тэднийг ялган таньж чаддаг бөгөөд өнөө үед насанд хүрээгүй хүүхдүүд ч чаддаг байж магадгүй. Тиймээс ихэнх хүн диаволын хорон муу мөн чанартай хүмүүстэй таарах үедээ жаахан мэдрэмжтэй, жаахан ялган таних чадвартай байх ёстой; тэд ялгаж салгаж чадахгүй тийм тэнэг байх учиргүй. Тэгвэл ийм хүмүүстэй таарах үедээ та нар тэдэнд хэрхэн хандахаа мэдэх үү? Та нар тэднийг голох уу? Хэрвээ таалалд чинь нийцэхгүй хэн нэгэнтэй таарвал чи түүнийг голж магадгүй. Гэхдээ тэр хүн чиний таалалд үнэхээр нийцдэг хэн нэгэн—чиний мөрөөдлийн амраг, чиний төгс хань—байвал чиний хувьд тэднийг голоход амархан байх уу? Тэднийг ийм төрлийн хүн гэдгийг чи тодорхой мэддэг ч гадаад төрх нь хэтэрхий сэтгэл булаам, эсвэл тэдний ямар нэг давуу тал сэтгэлийг чинь хэтэрхий их хөдөлгөдөг учраас тэд чиний зүрх сэтгэлийг булааж, чамайг татдаг—ийм нөхцөл байдалд чиний хувьд тэднийг голоход хэцүү болдог. Хэрвээ чи тэднийг голохгүй бол чи аюулд орохгүй гэж үү? (Тийм ээ, тэр чинь сорилтод унаж байгаа хэрэг.) Энэ нь ердөө л сорилтод унаж байгаа хэрэг үү? Энэ бол бэлгийн дур хүслийн эргүүлэгт унаж байгаа хэрэг юм. Бэлгийн дур хүслийн эргүүлэгт орсон хүн өөрийгөө татаж гаргах амархан уу? (Үгүй, амархан биш.) Тэд чамд санаа тавьж, халамжилж, хайрлаж, анхаарахын зэрэгцээ чамд байнга жижиг сажиг тус хүргэдэг. Чи дотроо онцгой дулаахан мэдрэмж авч, “Энэ хорвоо дээр надтай ингэж сайн харьцдаг өөр хэн ч байхгүй; энэ бол миний цагаан морьтой ханхүү, миний мөрөөдлийн амраг” гэж боддог. Хэрвээ тэд шалиг, завхай хүн бол бусдад ч бас яг ингэж ханддаг гэдгийг чи ухаарч чаддаггүй. Чи бол эсрэг хүйсийн бүх найзынх нь ердөө л нэг нь; тэдний хувьд чи бол амьдралынх нь урт аялалд зүгээр л зөрөөд өнгөрөх хэн нэгэн—ердөө л нэг зогсоол юм. Тэд чамаар хангалттай зугаацаж, чи тэдний хувьд ямар ч сэтгэл татам байхаа болих үед чи тэдний хаяж орхидог хүн болдог. Тэд чамайг хувцас эсвэл ноорхой алчуур чулуудахтай адил өршөөлгүйгээр хаядаг бөгөөд тэр л үед чи өвдөлтийг мэдрэх болно. Тэд чамайг хаяхаар шийдэх үед чиний уйлах чинь ямар ч нэмэргүй, тэднээс гуйх чинь ямар ч нэмэргүй, тэр ч бүү хэл өмнө нь сөгдөх чинь ч ямар ч нэмэргүй; зарим хүн бүр амиа хорлодог ч тэр нь ч бас ямар ч нэмэргүй—юу ч тэдний сэтгэлийг хөдөлгөж чадахгүй. Тэдэнд чамд хандсан бэлгийн хэрэгцээ байхаа болимогц чамд ямар ч сэтгэлгүй болсон, чамайг хайрлахаа больсон гэж хэлээд, чамайг орлуулах дараагийн олзоо хайхаар явна. Ийм хүмүүс гэрлэхэд тохирох хамтрагч биш болохыг, цагаан морьтой ханхүү, заяаны хань эсвэл мөрөөдлийн амраг гэх санаа нь бүхэлдээ зүгээр л хууран мэхлэх арга заль болохыг чи тэр үед л олж мэдэх бөгөөд бэлгийн тачаал бол жинхэнэ хайр биш гэдгийг чи тэр үед л ухаардаг. Ийм шалиг, завхай хүмүүс хэнтэй ч болзсон тэдэнд ердөө л бэлгийн дур хүсэл байхаас биш, жинхэнэ хайр байдаггүй. Тэдэнд чамтай үүрд хамт байх, эсвэл ямар нэг хариуцлага хүлээх санаа зорилго хэзээ ч байдаггүй. Тэд зүгээр л бэлгийн дур хүслийн тоглоомд ташуурдаг. Тэд хангалттай зугаацаж, бэлгийн дур хүсэл нь ханамагц чам руу дахиж харахыг ч хүсэхгүй бөгөөд чамайг өрөвдөхөөс хүртэл төвөгшөөнө. Тэд шинэ амрагаа олмогц чи хуучин амраг нь болж, тэр үед чиний хийж чадах ганц зүйл бол уйлах л байх болно. Тиймээс эрэгтэй ч бай, эмэгтэй ч бай, болзох эсвэл хань ижил хайх үедээ хүн заримдаа ийм хорон муу хүмүүстэй таардаг. Тэд чиний талаар тачаангуй бодол тээж, чамайг уруу татан урхиндаа оруулдаг ч чи тэднийг өөрийг чинь үнэхээр хайрладаг гэж итгэн, амьдралынхаа аз жаргалыг ийм хүнд даатгадаг. Чи хаягдаж, өшиглүүлэх үедээ л тэднийг буруугаар дүгнэснээ, энэ хүнийг хариуцлага хүлээж чадах хүн чанартай нэгэн биш, харин шалиг, завхай хүн болохыг ухаардаг. Тэр үед харамсаад ч оройтсон байх болно; гэрлэлтийн тухайд энэ нь бартаатай тойруу замаар явж байгаа хэрэг юм. Хэвийн хүн чанартай хүний хувьд, бусдын тоглоом болсон тохиолдол нь насан туршийн шаналал болж болдог, харин диаволууд хэчнээн олон хүнээр тоглосон ч хайхрамжгүй хэвээр үлддэг; тэр ч бүү хэл тэд өөрсдийгөө азтайд тооцож, баярлаж, сэтгэл хангалуун байдаг бөгөөд бүр ч олон эсрэг хүйстнээ өдөж хоргоон, тоглоом хийж чаддаг ч болоосой гэж байж ядан хүсдэг. Тэд үүнийг насан туршийн аз жаргал гэж үзэн, өөрсдийнхөө ур чадвар, чадамж гэж нэрлэдэг. Хэвийн хүмүүс тэдэнтэй орооцолдохын хор уршгийг дааж чадахгүй. Тиймээс хэрвээ чи үерхэхийг хүсвэл нүдээ нээлттэй байлгаж, аливааг тод томруун хар; юу ч хийсэн бай, диаволыг бүү сонго. Хэрвээ чи хэвийн хүнтэй болзвол, та хоёр саллаа ч гэсэн тэр чамайг хэтэрхий гүн гомдоохгүй; ядаж л та хоёр жирийн найзууд хэвээр үлдэж чадна. Гэхдээ хэрвээ чи диаволтай орооцолдвол чиний бүх амьдрал түүний гарт сүйрэх болно. Надад хэл дээ, хэвийн хүнд хэр их чин сэтгэл, жинхэнэ хайр халамж байдаг вэ? Тэдэнд энэ амьдралд хэр их эрч хүч байдаг вэ? Хэрвээ хэн нэгэнтэй үерхэх бүрдээ чи эцэст нь хаягдаж, улмаар хууртагдаж, тоглоом болсныхоо улмаас гүнзгий шархалдаг бол чи амьдралынхаа бүхий л замыг энэ сүүдэр дор туулж, маш шаналгаатай амьдрах болно. Тиймээс эсрэг хүйстэнтэйгээ болзох юм уу нийлэхдээ чиний хамгийн их сэрэмжлэх ёстой хүмүүс бол энэ шалиг, завхай хүмүүс юм. Чи эрэгтэй ч бай, эмэгтэй ч бай, хэрвээ чи хүмүүсийг нэвт харж чаддаггүй, өөр хэн нэгнийг шалиг, завхай эсэхийг нь мэддэггүй бол хаягдаж, насан туршдаа харамсахаас зайлсхийхийн тулд тэдэнтэй хамаагүй бүү нийл. Гашуун үр дагавар гармагц үүнтэй нүүр тулах ёстой хүн нь зөвхөн чи юм; хэн ч чамайг орлож чадахгүй, хэн ч чиний шархалсан зүрх сэтгэлийг тайтгаруулж чадахгүй. Чи хүмүүсийг нэвт харж чадна гэж хэлсэн ч үүнийг үнэн зөв хийж чадахгүй байж магадгүй. Өнөө үед хүн хэнд ч бүрэн итгэж болохгүй. Хүн аврал хүртэхээсээ өмнө зөвхөн үнэнийг эрэлхийлэх хүсэлтэй байдаг; тэд дажгүй хүн чанартай мэт санагдаж болох ч тэдэнтэй хамт амьдарвал байдал үнэндээ ямар байх нь тодорхойгүй. Үнэнийг ойлгодоггүй, аврагдаагүй хэн боловч найдваргүй. Тэд яагаад найдваргүй вэ? Надад хэл дээ, энэ ёрын муу ертөнцөд амьдрахдаа үнэнийг олж авалгүйгээр ямар ч сорилтыг сөрж, ямар ч ёрын муу чиг хандлагын дунд бат зогсож чадах хүн бий юу? Нэг ч байхгүй. Тиймээс найдвартай хүн гэж байдаггүй. Найдвартай хүн байхгүй гэдэг нь юу гэсэн үг вэ? Энэ нь эрэгтэй, эмэгтэй хэний ч хувьд гэрлэлт рүү орох нь эмгэнэлт явдлын эхлэл гэсэн үг юм. Өдөр тутмын хэрэгцээндээ санаа тавьж, өдөр бүр амьдралын янз бүрийн жижиг сажиг зүйлс, бухимдалтай нүүр тулах шаардлагатай болдог тул тэр хоёр хүн эцсийг нь хүртэл хамт байж чадах эсэх, замдаа бие биенээ дэмжих эсэх, аз жаргал байх эсэх, мөн тэдэнд нийтлэг ойлголт, нийтлэг эрэлхийлэл байх эсэхийг хэлэхэд хэцүү. Тиймээс хүн гэрлэж, бодит амьдралтай нүүр тулмагц зовлон эхэлдэг. Бодоод үз дээ, ганц бие байхад бүх зүйлийг зохицуулахад амархан; чи аливаа зүйлийг өөрөө шийдчихэж болно. Гэхдээ хоёр хүн хамт амьдрах үед чи бүх шийдвэрийг өөрөө гаргаж болох уу? Нөгөө хүн чинь чамд найр тавих уу? Чи түүнд найр тавих уу? Тэр чамд санаа тавьж, чамайг бодолцож үзэх үү? Чи түүнд санаа тавих уу? Эдгээр нь бүгд тодорхойгүй. Чиний таарсан хүн шалиг, завхай биш бөгөөд та хоёр нэгэндээ тохирно, гэрлэж болно гэж чи бодсон ч тэр эцсийн дүндээ гэрлэлтийн хүрээнд хариуцлагаа хүлээж чадах эсэх нь тодорхойгүй бөгөөд чи энэ хүрээнд түүнтэй хамт эцсийг нь хүртэл алхаж чадах эсэх нь ч бас тодорхойгүй. Чи өөртөө ч бат итгэлтэй, итгэл төгс байдаггүй, энэ нь бусад хүн ч бас адилхан гэдгийг баталдаг—үүнийг хэлээд байх шаардлагагүй, тийм биз дээ? (Тийм.)

Хэрвээ чи өдөр тутмын амьдралдаа ийм шалиг, өдөөн хатгасан, завхай төрлийн хүмүүстэй таарч, тэд чамд ойртохыг оролдвол тэдний ингэж байгаа зорилго юу болохыг чи мэдэж авах ёстой. Хэрвээ чи тэднийг түлхэхгүй бол, эсвэл хулчгар, гэнэн, мунхаг, мэдлэггүй байдлаасаа, эсвэл туршлагагүй байдлаасаа болоод тэднийг дураар нь тавьж, улмаар сөрөг үр дагавар гарвал эцсийн дүндээ чи л үр дагаврыг нь амсах болно. Шалиг, завхай хүмүүс—диаволууд—бэлгийн дур хүслээ ил гаргаж, ёс суртахуунгүй зүйл хийснийхээ төлөө хэзээ ч гэм буруу, гэмшлийг мэдэрдэггүй. Тэд үүнийг хамаагүй гэж үздэг; тэд өөрсдийгөө ашиг хонжоо олж байна, амьдрал дээр хүмүүс ийм л байх ёстой гэж боддог. Гэхдээ хэрвээ чи хэвийн хүн бол хүн чанар дахь мөс чанар, эрүүл ухаан чинь ийм цохилт, тарчлал, ноцтой хор хөнөөлийг зүгээр л тэсэж чадахгүй. Тиймээс, хэрвээ ийм шалиг, завхай хүмүүстэй таарвал чи болгоомжтой байх ёстой. Сорилтод унахгүйн тулд өөрийгөө хамгаалаач гэж чи Бурханд залбирах ёстой. Ялангуяа нөгөө хүн чинь маш олон нууц арга мэхтэй, хашир тоглогч, мөн чиний мөрөөдлийн амраг, чиний дотносохыг мөрөөддөг хүн байвал чи маш амархан сорилтод унаж, маш амархан засаж залруулашгүй нөхцөл байдалд орж, эцсийн дүндээ хэний ч харахыг хүсдэггүй муу үр дагаврыг амсах болно. Тэр үед чиний зүрх сэтгэл, оюун ухаан, махан бие бүгд гарцаагүй сүйрэл амссан байх болно. Үүний дараа, чи үүргээ гүйцэтгэхээр ирж, Бурханыг дагахаар Түүний өмнө ирэх үед олон зүйл өөр байх болно—тэдгээр нь хэзээ ч анхных шигээ байхгүй бөгөөд хэзээ ч өмнөх шигээ болж чадахгүй. Хүн бэлгийн дур хүсэлтэй холбоотой хэвийн бус эсвэл адармаатай туршлагыг туулмагц энэ нь зүрх сэтгэлд нь аймшигтай ул мөр үлдээдэг бөгөөд ямар ч хэвийн хүн үүнийг насан туршдаа амархан мартахгүй. Хэдийгээр цаг хугацаа бага багаар өнгөрөх тусам эдгээр дурсамж, энэ шаналал аажмаар бүдгэрч болох ч хэрвээ эдгээр үйл явдал чамд тодорхой хор хөнөөл, сүйрэл учруулсан бол тэдгээр нь чиний зүрх сэтгэлд удаан үргэлжлэх хар дарсан зүүд байх болно. Энэ амьдралдаа чи хэзээ ч өмнөх амьдрал руугаа буцаж чадахгүй; чиний дотоод ертөнц урьдынх шигээ цэвэр ариун, энгийн байхаа больж, чиний хувьд өмнөх байдлаа эргүүлэн олж авах боломжгүй болно. Энэ үед, чи үүргээ гүйцэтгэхээр ирэхдээ зүрх сэтгэлдээ сэгсэрч хаяхыг хүсэх боловч чадахгүй нэмэлт ачаатай байх болно. Энэ ачаа гэж юуг хэлж байна вэ? Энэ нь хохирсон туршлагын янз бүрийн дурсамжийг хэлж байгаа юм. Эдгээр дурсамжийг бодох нь дотор муухайрмаар байх бөгөөд тэдгээр нь бас чиний зүрх сэтгэл, сэтгэл хөдлөлийг байнга үймүүлэх болно. Тиймээс, чиний дотоод ертөнц урьдынх шигээ цэвэр ариун, энгийн байхаа болино; чиний сэтгэл хөдлөл одоо хэвийн хүн чанарт байх ёсгүй олон зүйлийг агуулах болно. Тодорхой хэмжээгээр энэ нь чиний амьдрал, үүргээ гүйцэтгэхэд чинь саад болж, мөн Бурханд итгэх итгэл, үнэнийг эрэлхийлэхэд чинь саад болох болно. Үүнийг ачаа гэж хэлдэг. Тиймээс нас хамаарахгүйгээр, хүн диаволтой янаг амрагийн харилцаатай болох сорилтод унамагцаа аяндаа тайлбарлахын аргагүйгээр сэтгэлээр унадаг. Хэвийн хүний хувьд энэ нь сайн үзэгдэл биш юм.

Бодит амьдрал дээр хүмүүс зарим нэг шалиг, завхай хүмүүстэй байнга таардаг. Өнөөдөр бид эдгээр үгийг нөхөрлөсний дараа, та нар ийм төрлийн хүний талаар ялган таних чадвартай болж, тэднийг хэвийн хүмүүс биш, харин диаволууд гэдгийг мэдэж авсан тул тэд чамайг уруу татахыг оролдох үед чи тэднийг эрс сөрж чадна. Тэднийг битүү байдлаар, ая эвийг нь олж бүү сөр, эсвэл тэднийг сөрөхөөс хэтэрхий бүү ичиж зов, тэр ч бүү хэл ийм хүмүүсээс бүү ай. Мэдээж, чи тэдний диавол эсэхийг тоохгүйгээр, “Би аль хэдийн гуч, дөч хүрсэн хэрнээ гэрлэж үзээгүй байна; хэрвээ хэн нэгэнд би үнэхээр хэрэгтэй байгаа бол би дуртайяа хүлээж авна” гэж хэлбэл, чи ямар үр дагавар гарч болохыг, мөн сэтгэл зүйн шархыг ч тоохгүй байгаа учраас Би үүнээс илүүг хэлэхгүй. Миний үүнийг хэлж байгаа зорилго бол эсрэг хүйстнийхээ уруу таталтаас сэрэмжилж, сэргийлдэггүй зарим мунхаг хүмүүст сорилт тулгарах үед ямар зөв хандлага баримтлах ёстойг нь мэдүүлэх явдал юм. Хэрвээ чи хэн нэгний шалиг, завхай байхыг тоохгүй, диавол гэдгийг нь ч тоохгүй, зүгээр л чамд дуртай байгаа учраас үүнийг маш их нэр төрийн хэрэг гэж бодож—яг л шүтлэггүй хүмүүсийн: “Эр хүн өөрийг нь ойлгодог хүний төлөө амиа өгдөг бол, эмэгтэй хүн өөрийг нь таашаадаг хүний төлөө гоёдог” гэдэг үг шиг—тэгээд чи: “Эмэгтэй хүний хувьд, хэрвээ хэн нэгэн надад үнэхээр дуртай байвал энэ нь миний гадаад төрх дажгүй байгааг харуулж байгаа хэрэг, тиймээс би үүнийг туйлын их нэр төрийн хэрэг гэж бодох ёстой. Тэгэхээр тэр над руу зоригтойгоор ирэг; би түүнийг баяртайгаар угтаж, гараа дэлгэн тэвэрч авах болно” гэж боддог бол ийм хандлага ямар байна вэ? Надад хэл дээ, “Эмэгтэй хүн өөрийг нь таашаадаг хүний төлөө гоёдог” гэдэг үг эмэгтэйчүүдийг хүндэлж байгаа хэрэг үү? (Үгүй.) Эр хүн өөрийг нь ойлгодог хүний төлөө амиа өгөх ёстой, эмэгтэй хүн өөрийг нь таашаадаг хүний төлөө гоёх ёстой—энэ үг зөв гэж үү? (Үгүй.) Эмэгтэйчүүд яагаад ийм хямдхан юм бэ? Эрчүүд ч бас хямдхан. Тиймээс эрчүүд бусдын төлөө амиа өгөх ёстой болдог. Итгэлийг чинь хүлээсэн хэн ч бай, чиний эзэн бөгөөд чи түүний төлөө амиа золиослох ёстой—чиний амь нас яагаад ийм үнэ цэнгүй байгаа юм бэ? Чиний амь нас өөрт чинь биш, бусдад харьяалагддаг гэж үү? Бурхан хүний амийг хамгийн их нандигнадаг, учир нь энэ амь, энэ амьсгалыг Бурхан өгсөн; энэ нь бүтээгдсэн махан бие хөдөлж, амьд биет болж чадах үндсэн нөхцөл юм. Хэрвээ чи амиа нандигнадаггүй, харин үүнийг бусдад хамаагүй өгч, тэдний төлөө золиосолдог бол энэ нь юуг харуулж байна вэ? Энэ нь чамайг хямдхан гэдгийг харуулж байгаа биш үү? (Тийм.) Энэ нь чиний амь нас ямар ч үнэ цэнгүй гэдгийг харуулж байна. Чи амиа нандигнадаггүй, чи амиа хамгийн утга учиртай, үнэ цэнтэй зүйл хийхэд ашигладаггүй, харин өөрийг чинь ойлгодог хэний ч төлөө хамаагүй үхэж чаддаг. Энэ нь чиний амь нас хэтэрхий хямдхан гэдгийг харуулж байна; энэ бол нохой, муур, эсвэл тахианы амь чинээ үнэ цэнгүй, зүгээр л ялзарсан амь юм. Тиймээс, “Эр хүн өөрийг нь ойлгодог хүний төлөө амиа өгдөг” гэдэг үг зөв гэж үү? (Үгүй.) Энэ үг хүмүүсийг доош хийжж, хүмүүсийг хүндэлдэггүй; энэ бол амийг нандигнадаггүй үг юм. Бусдын төлөө үхэхэд бэлэн байх—хүний амь амархан олддог гэж үү? Амь амархан олддоггүй; хүн ийм амархан үхэж болохгүй. Тиймээс “Эр хүн өөрийг нь ойлгодог хүний төлөө амиа өгдөг” гэдэг үг буруу бөгөөд байж болшгүй юм. Тэгвэл “Эмэгтэй хүн өөрийг нь таашаадаг хүний төлөө гоёдог” гэдэг үг зөв үү? (Бас л буруу.) Энэ нь ямар утгаараа буруу вэ? Та нар нэгэн цагт энэ үгэнд үнэхээр дуртай байж, үүнийг үнэхээр сайшааж, тэр ч бүү хэл үнэн, уриа лоозон мэт үздэг байсан уу? Чамайг таашаадаг хүн ер нь байсан уу? Хэрвээ чамайг таашааж байгаа хүн чиний дуртай хүн байсан бол чи үүнийг нэр төрийн хэрэг гэж бодсон уу? (Яг ч нэр төрийн хэрэг биш, магадгүй дотроо баярласан байх.) Тэгвэл тэр чинь нэр төрийн хэрэг гэж мэдрэхээс нэг их хол зөрөхгүй. Энэ баяр баясгалан сайн уу? (Үгүй.) Яагаад үгүй гэж? (Эмэгтэй хүн эрэгтэй хүний үнэлэмж, хайр энхрийллийн төлөө гоёж, зөвхөн эрчүүдийн төлөө амьдарч, бүх бодол санаагаа үүнд зориулах нь—ингэж амьдрах нь надад нэлээд хямдхан санагдаж байна.) Өөр үзэл бодол байна уу? “Эмэгтэй хүн өөрийг нь таашаадаг хүний төлөө гоёдог” гэдэг үг өөрөө эмэгтэйчүүдийг эрчүүдтэй тэгш бус байр сууринд тавьдаг. Энэ нь эмэгтэйчүүдээс эрчүүдийн таалалд нийцэхийн тулд гоёж, эрчүүдийн аз жаргалын төлөө амьдарч, хэн нэгэн өөрсдөд нь дурлаж, таашаах бүрд нэр төрийн хэрэг гэж бодохыг шаарддаг. Энэ бол тэгш бус байдал; энэ нь өөрөө эмэгтэйчүүдийн дорд байр суурийн жинхэнэ тусгал юм. “Эмэгтэй хүн өөрийг нь таашаадаг хүний төлөө гоёдог” гэдэг үгийн далд утга нь эмэгтэй хүн царайлаг төрхөөрөө бусдад таалагдсан ч бай, эсвэл нүд баясгахаар өөрийгөө гоёж мэддэг учраас эрчүүдийн хайрыг татсан ч бай, үүнийхээ төлөө баярлаж, нэр төрийн хэрэг гэж бодох ёстой гэсэн үг юм. Энэ нь өөрөө эмэгтэйчүүдийг доош хийж байгаа хэрэг. Энэ үг эмэгтэйчүүдэд, тэдний оршин тогтнохын үнэ цэн, аз жаргалынх нь эх үүсвэр бол хэн нэгэн тэдэнд дурласан байх явдал бөгөөд хэрвээ тийм хүн байхгүй бол тэд өөрсдийгөө азгүй гэж мэдэрч, сэтгэлээр унаж, яагаад хэн ч өөрсдөд нь дурлахгүй байгааг, мөн эмэгтэй хүний хувьд үнэ цэнгүй, бүтэлгүй амьдралаар амьдарч байгаа эсэхээ эргэцүүлэн бодох ёстой гэж хэлж байгаа юм. Тэгэхээр, “Эмэгтэй хүн өөрийг нь таашаадаг хүний төлөө гоёдог” гэдэг үг эмэгтэйчүүдийг доош хийж байгаа хэрэг биш гэж үү? (Тийм.) “Эмэгтэй хүн өөрийг нь таашаадаг хүний төлөө гоёдог” гэдэг үгэнд таашаадаг хүн гэдгээр нь ихэвчлэн эрэгтэй хүнийг хэлдэг биш үү? Энэ үг өөрөө эрчүүдийг эмэгтэйчүүдээс дээгүүр, эзний байр сууринд тавьдаг. Энэ нь эрэгтэй хүн—эзэн—өөрт нь дурлаж, өөрийг нь үнэлж байгааг эмэгтэй хүн нэр төрийн хэрэг гэж үзэх ёстой гэсэн үг юм. Хэрвээ эрэгтэй хүн—эзэн—түүнд дуртай биш бол түүнд ямар нэг асуудал байна, тэр хайр татам биш, амьдрал нь бүтэлгүйтсэн, эмэгтэй хүн байх эрхгүй гэсэн үг. Бодоод үз дээ, энэ нь эрчүүдийн байр суурийг үл анзаарагдам байдлаар өргөж, эмэгтэйчүүдийг эрхшээлдээ оруулж, дээрээс нь захирах боломжийг тэдэнд олгодог. “Эмэгтэй хүн өөрийг нь таашаадаг хүний төлөө гоёдог” гэдэг үгийн алдаа үүнд л оршдог. Үүнээс гадна, эрчүүд эмэгтэйчүүдэд зөвхөн гадаад төрх, гоёл чимэглэлээс нь болж дурладаг гэж үү? Эсвэл тэднийг дөлгөөн, ариун журамтай, эрхэмсэг, ялдам болохыг нь харсан учраас л эмэгтэйчүүдэд дурладаг уу? Эрчүүд зөвхөн нүдээ баясгахын тулд эмэгтэйчүүдэд дурладаг уу? (Үгүй, махан биеийн бэлгийн дур хүслийг хангахын тулд.) Тэгвэл эмэгтэйчүүд эрчүүдийн таалалд нийцэж, тэднийг баярлуулахыг хичээдгийн зорилго юу вэ? (Энэ нь бас л махан биеийн бэлгийн дур хүсэлд ташуурахын тулд.) Өөрөөр хэлбэл, эрэгтэй, эмэгтэй хүмүүсийн аль алинд нь харилцан хэрэгцээ байдаг бөгөөд эдгээрийн хамгийн суурь хэрэгцээ нь махан биеийн бэлгийн дур хүсэл юм. Эрэгтэй хүний эмэгтэй хүнийг гэх хэрэгцээ нь зөвхөн гадаад төрхөд нь дурлах явдал биш, харин үүн дээр үндэслэн түүнийг бие махбодын хувьд олж авах—илүү шулуухан хэлбэл, өөрийнхөө бэлгийн дур хүслийг хангахын тулд биеийг нь өөрийн болгох явдал юм. Тиймээс, “Эмэгтэй хүн өөрийг нь таашаадаг хүний төлөө гоёдог” гэдэг үгийн цаад зорилго нь үнэндээ эрчүүдийн бэлгийн дур хүслийг хангах юм. Энэ нь эмэгтэйчүүдээс зөвхөн гадаад төрх, гоёл чимэглэлээ эрчүүдийн таалалд нийцүүлэхийг шаардаад зогсохгүй, эрчүүдийн бэлгийн дур хүслийг хангахыг ч бас шаарддаг. Ингэж амьдрах нь үнэхээр дорд хэрэг биш гэж үү? Хэрвээ эмэгтэйчүүд энэ үгийг зөв, энэ нь тэдний хүрч, баримтлах ёстой зүйл гэж бодсон хэвээр бол эмэгтэйчүүд өөрсдийгөө доош хийж байгаа хэрэг юм. Эрчүүдэд эмэгтэйчүүдэд чиглэсэн бэлгийн хэрэгцээ байдаг бөгөөд тэдний биеэр тоглохыг хүсдэг; хэрвээ эмэгтэйчүүд үүнийг жигшүүртэй, үзэн ядмаар гэж үзэхийн оронд өөрсдийг нь таашаадаг хүмүүсийн төлөө гоёсоор, үүнийг амьдралынхаа хамгийн агуу нэр төр, дээд зэргийн нэр төрийн хэрэг гэж боддог бол тэд өөрсдийгөө доош хийж байгаа хэрэг биш гэж үү? (Тийм.) Энэ нь эмэгтэйчүүдийн эрхийг бүрмөсөн булааж байгаа хэрэг юм. Энэ нь эмэгтэйчүүдийн оршин тогтнох эрх, нэр төр, хүний эрхийг булаагаад зогсохгүй, тэдэнд үүнийг хамгийн агуу нэр төрийн хэрэг гэж бодогдуулдаг. Энэ нь харгис биш гэж үү? Энэ бол туйлын харгис юм! Эмэгтэй хүнд ямар ч бие даасан байдал, хүний эрх байхгүйгээс гадна, эмэгтэй хүний аз жаргал, баяр баясгалан, баяр хөөр нь зөвхөн эрчүүдийн таалалд нийцэж, тэднийг бүрэн хангасны үндсэн дээр л бий болох боломжтой байдаг. Эмэгтэйчүүд хүнлэг бус ямар ч харьцаанд өртсөн бай, үүгээр ч бас бахархахыг тэднээс шаарддаг. Энэ нь эмэгтэйчүүдийг доромжилж, сүйрүүлж байгаа хэрэг биш гэж үү? Орчин үеийн ч бай, эрт үеийн ч бай эмэгтэйчүүд бүгд “Эмэгтэй хүн өөрийг нь таашаадаг хүний төлөө гоёдог” гэдэг үгийг өөрсдийн уриа, амьдралынхаа зорилго болгон авдаг. Энэ нь бүхэлдээ буруу биш гэж үү? Энэ бол хүмүүсийг тарчлааж, төөрөлдүүлэхийн тулд Сатаны ашигладаг арга мэх биш гэж үү? (Тийм.) Хэрвээ чи эмэгтэй хүн байгаад, нэг эрэгтэй хүн чамайг таашааж, түүний зүрх сэтгэл чамайг хүсэх хорон муу тачаалаар дүүрэн байвал, үүнийг мэдсэн үедээ чи зэвүүцэх үү, эсвэл туйлын нэр төрийн хэрэг гэж бодох уу? (Зэвүүцнэ.) Тэр чиний талаар бодох үедээ зөвхөн чиний бие болон гадаад төрхийг л боддог бөгөөд үүний зэрэгцээ өөрийнхөө бэлгийн дур хүслийг илэрхийлдэг. Тэр чамайг таашаах тусам, чамайг гэх бэлгийн дур хүслээр улам их дүүрдэг; чиний тухай түүний дотор өдөөгддөг зүйлс нь бүхэлдээ тачаангуй бодол байдаг. Тэр ч байтугай, чиний биеэр зугаацаж, бэлгийн дур хүслээ бүрэн хангаж, бэлгийн дур хүслээ ил гаргахын тулд чамайг гартаа оруулах бүхий л аргыг сүвэгчилдэг. Хэрвээ чи түүнд чамайг гэх ийм санаа зорилго байгааг мэдсэн бол “Эмэгтэй хүн өөрийг нь таашаадаг хүний төлөө гоёдог” гэдэг үгийг зөв гэж бодсоор л байх уу? Хэн нэгэнд таалагдаж, үнэлэгдэх нь нэр төрийн хэрэг гэж чи бодсоор байх уу? (Үгүй.) Хэрвээ чи ичих мэдрэмжтэй, нэр төртэй эмэгтэй хүн бол энэ үгэнд зэвүүцэж, ийм хүмүүст таалагдахыг жигшиж, голох ёстой. Ингэж амьдарснаар л чи нэр төртэй байна. Чамайг үнэхээр таашааж, үнэлдэг хүн бол чиний зан араншин, чиний эрэлхийллээс болж, чамайг үнэнийг ойлгодог учраас тэгдэг бөгөөд тэд бас чамаас сүнслэг ашиг тус олж авч, чамаас тусламж авахыг хүсдэг—түүнээс биш бэлгийн дур хүсэлдээ ташуурч, түүнийгээ хангахын тулд чиний биеийг таашаахыг хүсдэг учраас тэгдэггүй. Хэрвээ хэн нэгэн чиний зан араншинг, эсвэл үнэнийг эрэлхийлдэг эсэхийг чинь үл харгалзан, зөвхөн гадаад төрх, бие галбир чинь нүд баясгаж, бэлгийн дур хүслийг нь бүрэн хангаж чадна гэдэг шалтгаанаар чамайг үнэлдэг байхад, чи үүнд дургүйцэж, жигшихгүй, оронд нь түүнийг чамд дуртай байна гэж бодож—ялангуяа чам руу бие махбодоор ойртох алхам хийсэн учраас чамд дуртай байна гэж бүр ч ихээр бодож—үүнийг бүр нэр төрийн хэрэг гэж боддог бол чи өөрийгөө доош хийж байна. Хэн чиний биед санаархаж, хорон муу санаа өвөрлөж байх нь чамд хамаагүй, чамд дуртай л байвал чи үүнийг өөрийнхөө онцгой нэр төрийн хэрэг гэж үзэж, үүгээр бахархдаг бол чи ёс жудагтай, нэр төртэй хүн биш, бас сайн эмэгтэй ч биш. Хэн нэгэнд чамд хандсан бэлгийн хэрэгцээ байхад, чи өөрийг чинь ойлгодог хүнийг оллоо, мөн чамд бэлгийн дур хүслээ ил гаргах боломж олдлоо гэж бодсон; ганц мод гал болдоггүй бөгөөд та хоёр нэг тэрэгний дугуйнууд учраас нийлсэн гэж бодъё. Тэр тохиолдолд, чи бол ямар ч ёс жудаг, нэр төргүй, бусдад таалагдах үнэ цэнгүй хүн бөгөөд чи шалиг, завхай хүмүүстэй ижил төрлийн хүн юм. Хэрвээ чи үнэхээр нэр төртэй эмэгтэй хүн бол ийм шалиг, завхай хүмүүст таалагдахдаа жигшил, дургүйцэл, зэвүүцлийг мэдрэх ёстой. Мэдээж, хэрвээ хэн нэгний чамд дуртай байгаа шалтгаан нь үнэхээр чиний хүн чанар, чиний эрэлхийлэл, эсвэл чамд ямар нэг давуу тал байдгаас болсон байлаа ч, энэ нь бас л нэр төрийн хэрэг гэж бодохоор зүйл биш. Хүмүүс “Эмэгтэй хүн өөрийг нь таашаадаг хүний төлөө гоёдог” гэж хэлдгийн зорилго нь эрэгтэй хүн эмэгтэй хүнийг үнэлэх төдий тийм энгийн зүйл яавч биш юм. Энэ нь гарцаагүй эрчүүдийг эмэгтэйчүүдээс дээгүүр байр сууринд тавьдаг. Илүү нарийн яривал, энэ үг нь эрчүүд дээд, эмэгтэйчүүд дорд гэх үзэл санаанаас үүссэн. Үүнээс гадна, бодит байдал дээр эмэгтэйчүүд нийгмийн ямар ч тогтолцоонд эмзэг бүлэг байдаг бөгөөд эрчүүдийн дагавар, тоглоом гэж харагддаг. Тиймээс “Эмэгтэй хүн өөрийг нь таашаадаг хүний төлөө гоёдог” гэдэг үг бол бүх эмэгтэйчүүдийн хувьд гарцаагүй гутамшиг юм. Хэрвээ эмэгтэйчүүд энэ үгийг онцгойлон сайшаадаг бол энэ нь эмэгтэйчүүдийн хувьд эмгэнэл бөгөөд үүнийг сайшаадаг бүх эмэгтэйг хүн дорд үзэх ёстой. Тэгвэл эрчүүд “Эмэгтэй хүн өөрийг нь таашаадаг хүний төлөө гоёдог” гэх үзэл бодлыг сайшаах ёстой юу? (Үгүй.) Хэрвээ эрэгтэй хүн нэг эмэгтэйг өөрийг нь таашаадаг хүний төлөө гоёж байхыг харвал тэр эмэгтэйг маш дорд байдлаар амьдарч байна гэж бодохгүй гэж үү, мөн тэр эмэгтэйг бас дорд үзэхгүй гэж үү? (Тийм.)

Одоо та нар “Эмэгтэй хүн өөрийг нь таашаадаг хүний төлөө гоёдог” гэдэг үг зөв эсэхийг тодорхой харж байна уу? (Буруу.) Энэ үг нь эерэг зүйл биш, зөв бодол санаа, үзэл бодол ч биш юм. Библи болон Бурханы илэрхийлсэн үгийг хар даа—эмэгтэйчүүдэд өөрсдийг нь таашаадаг хүмүүсийн төлөө гоёх ёстой гэж хэлсэн ямар нэг өгүүлбэр байна уу? Эрэгтэй, эмэгтэй хүмүүсийн байр суурийг түвшинд хувааж, эрэгтэйчүүд нь эмэгтэйчүүдээс дээгүүр гэж хэлсэн ямар нэг өгүүлбэр байна уу? Үгүй, байхгүй. Библийн Эхлэл номд тэмдэглэгдсэн зүйл бол эмэгтэй хүн нь эрэгтэй хүний ясны яс, махны мах юм гэдэг. Эрэгтэй, эмэгтэй хүмүүс хоёулаа Бурханы бүтээсэн хүмүүс бөгөөд тэд Бурханы өмнө тэгш эрхтэй, ямар ч түвшний хуваагдалгүй, дээд доод гэсэн ялгаагүй байдаг. Хүмүүсийг дээд доод гэж хувааж, байр суурийн түвшнийг ялгах нь Сатаны хийдэг зүйл бөгөөд энэ нь Сатан эмэгтэйчүүдийг дарлаж, хавчиж байдгийн бодит нотолгоо юм. Бурхан анх хүн төрөлхтнийг бүтээсэн цагаас хойш Бурханы нүдэнд эрэгтэй, эмэгтэй хүмүүс тэгш эрхтэй байсаар ирсэн. Хоёулаа бүтээгдсэн зүйлс бөгөөд Бурханы авралын бай юм. Бурхан хэзээ ч эрэгтэй нь дээд, эмэгтэй нь доод гэж хэлж байгаагүй, мөн Тэрээр эрэгтэйчүүд эмэгтэйчүүдийн тэргүүн юм уу эзэн байх ёстой, эрэгтэйчүүд эмэгтэйчүүдээс дээгүүр байх ёстой, ямар ч ажилд эрэгтэйчүүд эмэгтэйчүүдээс давуу эрхтэй байх ёстой, эсвэл эрэгтэйчүүд өөрийн гэсэн үзэл бодолтой бөгөөд гол тулгуур нь бол эмэгтэйчүүд эрэгтэйчүүдийн үгэнд илүү орох ёстой гэж хэлж байгаагүй. Бурхан хэзээ ч ийм зүйл хэлж байгаагүй. Зөвхөн Сатаны завхралаас болж хүмүүсийн дунд эрэгтэй нь дээд, эмэгтэй нь доод гэх үг гарч ирсэн бөгөөд дараа нь энэ чиг хандлага нийгэм даяар болон бүх хүн төрөлхтний дунд бүрэлдэн тогтож, эмэгтэйчүүдийг эрэгтэйчүүдийн эрх мэдлийн дор байнга дарладаг болсон. Үнэнийг ойлгодоггүйгээс болж, эмэгтэйчүүд Сатаны бүх төрлийн хорон муу чиг хандлагад автаж, төөрөлдсөнийхөө дараа өөрсдийгөө эрэгтэйчүүдээс дорд, эсвэл эрэгтэйчүүдээс доогуур байр суурьтай гэж мэдэрдэг. Тийм ч учраас өнөөдрийг хүртэл олон эмэгтэй “Эмэгтэй хүн өөрийг нь таашаадаг хүний төлөө гоёдог” гэх үгийг зөв гэж итгэсээр байна. Энэ бол маш гунигтай зүйл. Хэрвээ хүмүүс үнэнийг ойлгохгүй бол олон тодорхой хэрэг явдал дээр Сатаны янз бүрийн бодол санаа, үзэл бодолд төөрөлдөж, хянагдсаар байдаг. Энэ жижигхэн хэрэг явдал хүртэл маш тод жишээ болж байгаа биш үү? (Тийм.) Эмэгтэйчүүд өөрсдийгөө дуртайяа доош хийдэг шалтгаан юу вэ? Энэ нь нийгмийн ерөнхий орчин эмэгтэйчүүдийг эрэгтэйчүүдтэй тэгш байр суурьтай байж чадахгүй бөгөөд эмэгтэйчүүд эрэгтэйчүүдэд зам тавьж өгч, тэдэнд таатай нөхцөл бүрдүүлэх ёстой, мөн эрэгтэйчүүдийг сэтгэл хангалуун байлгахын тулд олон золиос гаргаж, асар их төлөөс төлөх ёстой болгодогтой холбоотой. Үүнийг нийгэм, Сатанаар удирдуулсан янз бүрийн хорон муу чиг хандлага үүсгэдэг. Тэгвэл одоо, энэ талын үнэнийг ойлгосны дараа “Эмэгтэй хүн өөрийг нь таашаадаг хүний төлөө гоёдог” гэх үгийн талаар тодорхой дүгнэлт гарч байгаа биз дээ? (Тийм.) Энэ үг нь эндүү ташаа бөгөөд үнэнд нийцдэггүй, тийм биз? (Тийм.) Бодит нөхцөл байдлыг сонссоны дараа эмэгтэйчүүд энэ бүх жилийн турш маш их гоморхсон, бачуурсан амьдралаар амьдарч ирснээ мэдрэхгүй байна гэж үү? Тэгвэл эмэгтэйчүүд өөрсдийг нь таашаадаг хүмүүсийн төлөө гоёсоор байх ёстой юу? (Үгүй.) Бүтээгдсэн хүн төрөлхтний гишүүдийн хувьд эмэгтэйчүүд эрэгтэйчүүдээс зөвхөн хүйс, физиологийн хувьд л ялгаатай; бусад тал дээр ямар ч ялгаа байхгүй. Бурханы нүдэнд эрэгтэй, эмэгтэй хүмүүсийн хооронд байр суурийн ямар ч ялгаа байдаггүй. Бурхан ямар ч нөхцөлд эмэгтэйчүүдэд эрэгтэйчүүдээс өөр шаардлага тавьж байгаагүй. Бурханы сонгодог хүмүүсийн тоо, авралын найдвар, үүрэг гүйцэтгэх боломж, тэдний гүйцэтгэж чадах үүрэг, хийж чадах ажил зэрэг тал дээр эмэгтэйчүүд үндсэндээ эрэгтэйчүүдтэй адил байдаг; эмэгтэйчүүд эрэгтэйчүүдээс дор биш юм. Энэ бол бодит байдал.

Бид өмнө нь диаволуудын уг чанар-мөн чанартай тэр хорон муу хүмүүсийн шалиг байдал, завхай байдал, бэлгийн өдөөн хатгалгын илрэлүүдийн талаар, мөн янаг амрагийн харилцаанд орох эсвэл хань ижил хайх үедээ хорон муу хүмүүстэй таарвал тэдэнд хэрхэн хандах талаар ярьсан. Та нар ийм хүнтэй учирч, ганц удаа хайр дурлалд автаж, ганц удаа санаа зовох юмгүйгээр авирлаж, ганц удаа ташуурахыг хүсэж байна уу? (Үгүй.) Тэгвэл та нар мөрөөдлийн амрагтайгаа, заяаны ханьтайгаа, өөрийнхөө төгс ханьтай уулзахыг хүсэж байна уу? (Үгүй.) Чи үүнийг хүсэж байгаа эсэх чинь хамаагүй. Хамгийн гол нь чи уг чанар-мөн чанар нь хорон муу эдгээр шалиг, завхай, өдөөн хатгасан хүмүүсийг ялган таних чадвартай байх ёстой бөгөөд тэднээс хол байх ёстой. Шүтлэггүй хүмүүсийн үгээр бол, энэ хүмүүсийн ихэнх нь хашир хүүхэмсэг хүмүүс, садар самуун, янаг амрагийн явдалд дуртай хүмүүс юм. Ихэнх насанд хүрэгчид ийм төрлийн хүнтэй таарах үедээ тэднийг таньж чаддаг байх ёстой; магадгүй хэдэн удаа харилцсаныхаа дараа ихэнх насанд хүрэгчид тэднийг ийм төрлийн хүн гэдгийг мэдэх болно. Ийм хүн хүмүүстэй сээтэгнэхдээ голж шилдэггүй; чиний хэдэн настай байх нь хамаагүй, боломжийн царайлаг л бол тэд чамтай сээтэгнэж магадгүй бөгөөд юу болоод байгааг өчүүхэн төдий ч ухаараагүй байхад чинь урхиндаа оруулдаг. Тэд чамд үргэлж энхрий, зөөлөн үг хэлж, чамд санаа тавьж, халамжилж, анхаарал хандуулдаг. Тэд чам руу нүдээрээ сээтэгнэх боломж хайж, чамд цай, ус дөхүүлж өгч, заримдаа бүр чамд жижиг бэлэг, шоколад гэх мэт зүйлс авч өгдөг. Чамайг огтхон ч сонор сэрэмжгүй байхад тэд чиний хамгаалалтыг сэтэлж, чиний зүрх сэтгэлд нэвтэрдэг. Өөрийн эрхгүй, чи тэднийг бодох төдийд л догдолдог; хэрвээ чи тэднийг хэд хоног харахгүй бол чамд ямар нэгэн зүйл дутуу байгаа мэт санагдаж, “Эргэн тойронд минь хэн ч надад тэдэн шиг санаа тавьдаггүй. Би тэдэнд дурлачихсан бололтой. Тэд ч бас надад дурласан болов уу?” гэж боддог. Энэ ямархуу байдал вэ? (Уруу таталтад орсон байдал.) Зарим хашир хүүхэмсэг хүмүүс бусдыг өөрөөсөө холдуулах замаар өөртөө татахдаа гаргууд байдаг; хэсэг хугацаанд чамд санаа тавьж, сонирхлыг чинь төрүүлснийхээ дараа тэд гэнэт холбоогоо тасалж, чамайг өөрөөр чинь өгөөш үмхүүлдэг. Чи тэдэнд дурлаж, тэдэнгүйгээр амьдарч чадахгүй болсноо ухаарах үед хайрын урхинд орж, тэдэнд увдисдуулсан байдаг. Нэгэнт увдисдуулсан бол чи тэдэнд бүрэн эзэмдүүлдэг. Хүмүүсийн унадаг энэ хайрын урхи гэдэг нь юу вэ? Энэ нь гэр бүлийн хайр халамж, нөхөрлөл, эсвэл хүмүүс хоорондын халамж, хайр биш, харин бэлгийн дур хүслийн тор юм. Бэлгийн дур хүслийн урхинд ормогц чи хянах чадвараа амархан алдаж болно. Хүмүүсийн ерэн тав гаруй хувь нь, ялангуяа залуучууд үүнийг даван туулж чаддаггүй бөгөөд ийм урхинаас мултарч чаддаггүй. Тэгвэл яах ёстой вэ? Ийм урхинаас мултрах маш хэцүү гэдгийг мэдэж байгаа учраас өөрийгөө үүнд бүү оруул. Чамайг урхинд оруулж болзошгүй хүмүүс, зүйлс, эсвэл орчноос хол байхын тулд боломжтой бүхнийг хий. Хэсэг хугацаанд зайгаа барьж, Бурханд залбирч, Бурханы үгийг унш. Аажмаар чиний бэлгийн хэрэгцээ бүдгэрч, алга болох бөгөөд урхи чамайг цаашид эрхшээхээ больж, чи энэ уруу таталтыг үндсэндээ даван туулах болно. Гэвч дараагийн удаа ийм уруу таталт, урхитай тулгарахдаа чиний яах нь, тэрийг даван туулж чадах эсэх нь тодорхойгүй. Цорын ганц арга зам бол Бурханы өмнө байнга ирж залбиран, үнэнийг эрж хайж, янз бүрийн уруу таталтаас хол байх явдал юм. Мэдээж, үнэнээр өөрийгөө зэвсэглэж, үнэнийг ойлгох нь хамгийн суурь зүйл. Гэхдээ үнэнээр өөрийгөө зэвсэглэх нь энгийн биш; энэ нь чамаас зарим туршлага туулахыг шаарддаг бөгөөд биеийн хэмжээ чинь тийм хурдан өсдөггүй тул янз бүрийн тал дээрх хамгаалалт чинь ч бас тийм хурдан тогтож чадахгүй. Тэгвэл яах ёстой вэ? Чи Бурханы өмнө байнга амьдарч, Бурханы үгийн удирдамж, Ариун Сүнсний ажил, Бурханы хамгаалалттай байх ёстой. Энэ бүх зүйл бүрдэхийн зэрэгцээ чи өөрөө шийдэмгий байснаар ийм уруу таталттай тулгарах үед чи өөрийгөө хамгаалах арга хэмжээтэй байх болно. Үүнээс гадна, чи тухайн хэргийн шинж чанар болон түүний авчрах үр дагаврыг мэдэх үедээ ийм орчноос ухамсартайгаар зайлсхийх бөгөөд энэ нь чамд ийм уруу таталтыг няцаах шийдэмгий зан байгааг батална. Тэгвэл Бурхан чиний хандлага болон субъектив хүслээс шалтгаалан ийм уруу таталтаас мултрахад чинь тусална. Хэрвээ чи ийм орчинтой тулгараад зүрх сэтгэлдээ зэвүүцэж, үзэн ядаж байгаа ч хэрхэн татгалзахаа мэдэхгүй байвал Бурханд залбирч, чамайг хамгаалж, ийм орчныг чамаас холдуулахыг Түүнээс гуй. Чамд ийм гуйлт, хүсэл байх үед чуулганы ажлын хэрэгцээнээс болоод чамд аюултай уруу таталт учруулж буй хүн өөр тийш шилжиж, чамтай дахин холбоо барихад төвөгтэй болж, чи тэдэнтэй дахиж таарахгүй. Энэ бол Бурхан чамд тусалж байгаа хэрэг; энэ бол Бурханы хамгаалалт юм. Бурхан чиний хувийн хүсэл, хандлага, тууштай байдал, шийдэмгий байдлыг хардаг учраас хүслээ биелүүлэхэд чинь чамд санаачилгаараа, бүрэн дүүрэн тусалж, чамайг хамгаалах үр дүнд хүрнэ. Энэ хүн явж, чамайг цаашид залхаахаа болих үед чамд дотор чинь бага зэрэг хоосорсон мэт санагдаж, түүний явсан нь жаахан харамсалтай санагдаж, тэр ч бүү хэл “Хэрвээ тэр энд байсан хэвээр байсан бол бид сайн таарах байсан болов уу?” гэж хий хоосон төсөөлж магадгүй. Хааяа ийм бодол төрж болох ч Бурханы хамгаалалтаар чи эцсийн дүндээ уруу таталтаас хол байдаг. Өөрийн эрхгүй, энэ хэрэг явдал зүрх сэтгэлд чинь аажмаар бүдгэрч, чамаас аажмаар холдож, цаг хугацаа өнгөрөхийн хэрээр чи амар тайван байдлаа эргүүлэн олж авч, амьдралынхаа өмнөх байдал болон хэвийн сэтгэл зүйдээ эргэж ордог. Энэ үед уг хэрэг явдал эцэс болдог. Энэ нь чамд ямар ч аюул заналхийлэл, үймээн учруулаагүй, харин оронд нь чиний Сатаныг ялж, диаволоос зайлж, түүнийг няцаасан хүчирхэг нотолгоо, гэрчлэл болдог. Энэ нь маш сайн биш гэж үү? (Тийм.) Энэ уруу таталт чамд аюул заналхийлэл учруулах гэж байх үед, тэрхүү аюултай мөчид чиний хандлага, хамтын ажиллагаанаас шалтгаалан Бурхан чамайг хамгаалсан. Бурхан чамд тохиромжтой орчныг бүрдүүлж, чамайг бат зогсох боломжтой болгосон. Энэ нь чиний биеийн хэмжээний өсөлтийг дэмждэг; энэ нь чиний итгэлийг нэмэгдүүлж, үнэнийг хэрэгжүүлэх шийдэмгий байдал, хүслийг чинь нэмэгдүүлж, чамд урам зориг өгч, биеийн хэмжээг чинь өсгөх болно. Хэрвээ энэ уруу таталт чамд тохиолдох үед чи үүнийг няцаах юм уу үүнээс зайлсхийхийг хүсэхгүй, үнэнийг хэрэгжүүлэх хүсэлгүй байж, зүгээр л үүнийг чөлөөтэй өрнүүлж, энэ уруу таталтыг хүлээн зөвшөөрөхөд бэлэн байж, тэр ч бүү хэл диаволын залхаалт, будилааныг хүлээн зөвшөөрөхөд бэлэн байвал, мөн чи ийм байдлыг улам бүр таашааж, ийм орчинд амьдрахыг улам бүр хүсэж, ийм орчныг холдуулж өгөхийг Бурханаас гуйн идэвхтэй залбирдаггүй бол—энэ хэрэг явдалд хандах хандлага чинь ийм байгааг хараад Бурхан чамайг хүчлэхгүй. Бурхан үйлдэлдээ хэнийг ч хэзээ ч албаддаггүй. Чи энэ хүнд маш их дуртай, тэр чамд тийм их аз жаргал, баяр баясгалан авчирч, чамд таашаал өгч чадна гэж үздэг тул Бурхан чамайг ийм баяр баясгалан, аз жаргалаас салгахгүй, Бурхан энэ хүнийг холдуулах ч үгүй. Үр дагаврын хувьд чи түүнийг ганцаараа үүрэх ёстой. Юу болох вэ гэвэл, чи аажмаар диаволуудын, хорон муу, шалиг, завхай хүмүүсийн уруу таталт, тачаангуй будилаанд орж, эцсийн дүндээ мөс чанарынхаа зэмлэл болон Бурханы оршихуйг алдах болно. Махан биеийн бэлгийн дур хүсэлд ташуурахын аз жаргал, баяр баясгаланг эдэлснийхээ дараа чи ичихгүй бөгөөд ийм уруу таталтаас өөрийгөө салгаж чаддаггүй—үүнийг биеэ гажуудалд хаях гэж нэрлэдэг. Чи өөрийгөө хамгийн аз жаргалтай хүн гэж мэдэрч, энэ аз жаргал, баяр баясгаланг маш ихээр таашааж, ийм аз жаргал, баяр баясгалан байгаад өөрийгөө азтайд тооцож, ийм хайрын урхинд автсандаа маш их сэтгэл хангалуун байдаг. Тэгвэл Бурхан өөр юу хийж, эсвэл хэлж чадах вэ? Бурхан чамд ямар ч дохио өгөхгүй, чамд юуны ч талаар анхааруулахгүй, юу ч хийхгүй. Зүгээр л үргэлжлүүлээд таашаал ав. Бэлгийн дур хүслийн урхинд автсан хүмүүсийн эцсийн үр дагаврыг урьдчилан таамаглах боломжтой. Хайрын урхинд орсон хэн ч эцэстээ аз жаргалтай юм уу баяр баясгалантай байдаггүй; эсрэгээрээ, төгсгөл нь зөвхөн шаналгаатай, эмгэнэлтэй байх болно. Ийм үр дагаврыг чи өөрөө л үүрэх ёстой бөгөөд үүрэх нь зүйн хэрэг юм. Бурхан зарчимтай үйлддэг үү? (Тийм.) Бурхан чиний сонголтыг хүндэтгэдэг. “Бурхан намайг харж, намайг хянана; Тэр намайг болзохыг зөвшөөрөхгүй, бэлгийн хэрэгцээгээ хангахыг минь ч зөвшөөрөхгүй” гэж бүү бод. Чи эндүүрч байна; Бурхан чамд хөндөлсдөггүй. Бурханы хийхийг хүсдэг зүйл бол чамайг уруу таталтад орохоос, ёрын муу хүмүүст төөрөлдөхөөс, Сатанд сүйтгүүлж, ноцтой хохирол амсахаас хамгаалах явдал юм. Гэвч хэрвээ чи Сатантай хамт явахыг сонговол, энэ бол чиний эрх чөлөө, чиний сонголт гэж Бурхан хэлдэг; чи өөрөө хүсэж л байвал, чи харамсахгүй л байвал Бурхан чамайг албадахгүй; чи өөрийнхөө юу тарьсныг л хурааж авна, тэгээд цаг нь ирж, өрөвдөлтэйгөөр уйлж байх үедээ Бурхан чамд сануулаагүй гэж бүү гомдолло, Бурхан чамайг хамгаалаагүй гэж бүү гомдолло. Бурхан чамайг хамгаалахыг хүсдэг, Бурхан чамайг уруу таталтаас хол байлгахыг хүсдэг ч чи татгалздаг. Хэрвээ Бурхан чиний дуртай, хайрын урхинд орооцолдсон тэр хүнийг чинь холдуулсан бол чи явж түүнийг хайх байсан, чи галзуу юм шиг авирлах байсан, чи хянах чадвараа алдах байсан, чи Бурханд гомдоллож, сэтгэл санааг чинь бодолцож үзсэнгүй, бэрхшээлийг чинь ойлгосонгүй гэж Бурханыг зэмлэх байсан. Тиймээс Бурхан тэгэхгүй; Бурхан хүмүүсээр хүсэхгүй байгаа зүйлийг нь хийлгэхгүй. Чи өөрөө тэр замыг сонгосон учраас эцэст нь гарах аймшигт үр дагаврыг чи өөрөө л үүрэх ёстой. Хэн ч чиний өмнөөс үр дагаврыг үүрэхгүй. Одоо энэ хэрэг явдал тодорхой болсон уу? (Тийм.)

Хэрвээ зарим хүн диаволууд болон Сатанууд—хорон муу хүмүүстэй—орооцолдоод тэднээс татгалзахгүй, харин амьдралаа тэдэнтэй өнгөрүүлэхэд бэлэн байвал энэ нь тэдний өөрсдийнх нь сонголт юм. Энэ нь эцэстээ гашуун үр дагаварт хүргэх үед тэд бусдыг буруутгах ёсгүй; тэд хэтэрхий дорд, хэтэрхий гаж байсныхаа төлөө зөвхөн өөрсдийгөө л үзэн ядаж болох бөгөөд өөрсдийнхөө нүүрэн дундуур алгадаж, өөрсдийгөө хараах ёстой. Эцэст нь чи ямар ч гашуун үр жимс хураасан, энэ нь Бурхантай ямар ч хамаагүй. “Бурхан яагаад намайг хамгаалаагүй юм бэ? Бурхан яагаад тэр үед намайг зогсоогоогүй юм бэ?” гэж бүү хэл. Би чамд хэлье, Бурханд тийм үүрэг байхгүй; Тэр чамд хэлэх ёстой зүйлээ аль хэдийн тодорхой хэлсэн. Чи бол бие даан сэтгэх чадвартай хүн; Бурхан чамд чөлөөт хүсэл зориг өгсөн бөгөөд чи чөлөөтэй сонгох эрхтэй. Тийм учраас аливаа зүйлтэй тулгарах үед Бурхан чамд сонгох эрх өгдөг. Чамд сонгох эрх байгаа учраас эцсийн дүндээ хурааж авах гашуун үр жимс чинь чиний өөрийн сонголтоос үүдэлтэй, тиймээс чи Бурханд гомдоллож, хаашаа ч хамаагүй бурууг чихэх ёсгүй. Бурханы хийдэг ажил бол чамд үнэнийг хэлж, чамд авралын замыг харуулах явдал юм. Харин Бурханыг дагах уу, эсвэл Сатаныг дагах уу гэдэг нь чиний сонголт. Хэрвээ чи ерөөгдсөн хүн бөгөөд үнэнийг эрэлхийлэхэд бэлэн байвал Бурханыг дага. Хэрвээ чи үнэнийг хайрладаггүй, харин ертөнцийг хайрлаж, хорон муу байдлыг хайрладаг бол—хэрвээ чиний амьдрал зүгээр л үнэ цэнгүй амьдрал бол—Сатаныг дагахыг сонго; хэн ч чамайг зогсоохгүй. Өнөөдрийг хүртэл зарим хүн Бурхан болон Бурханы гэрийг буруугаар ойлгосоор, “Би аль хэдийн гуч, дөч хүрчихлээ, би болзож үзээгүй, гэрлэж үзээгүй л байна—Бурханы гэр үүнийг зөвшөөрдөггүй!” хэмээн байнга гомдоллодог. Бурханы гэр хэзээ ер нь хүмүүсийг болзох юм уу гэрлэхийг хязгаарлаж байсан юм бэ? Энэ бол чиний эрх чөлөө; Бурханы гэр үүнд хөндлөнгөөс оролцдоггүй. Гэхдээ нэг нөхцөл бий: Хэрвээ тэгвэл чи бүтэн цагийн үүрэгтэй чуулганд үүрэг гүйцэтгэж чадахгүй, учир нь янаг амрагийн харилцаанд орж, үүргээ гүйцэтгэх сэтгэл санаагүй болох нь чуулганы ажилд саад болно. Хэрвээ чи үнэхээр болзож, гэрлэхийг хүсэж байвал эхлээд хариуцаж байгаа ажлаа хүлээлгэж өг, тэгээд бидний зам түр хугацаандсалах болно. Энэ талын зарчим хүн бүрд тодорхой байна уу? (Тийм.) Хэрвээ хэн нэгэн болзох юм уу гэрлэхийг хүсвэл тэр нь бүрэн боломжтой; хэн ч үүнийг хязгаарладаггүй. Гэвч эсрэг хүйстнээ хамаа замбараагүй өдөж хоргоож, чуулганы амьдралыг үймүүлэх нь хүлээн зөвшөөрөгдөхгүй. Бусдыг хамаа замбараагүй өдөж хоргоодог хүмүүс бол диаволууд юм; тэд бол хорон муу, шалиг, завхай хүмүүс бөгөөд Бурханы гэр ийм хүмүүс байхыг яавч зөвшөөрдөггүй. Ийм төрлийн хүн ямар ч бүлэг хүмүүсийн дунд байсан хамаагүй бусдыг хамаа замбараагүй өдөж хоргоож, залхаадаг. Тэд гай гамшиг мэт самгардуулж, хүмүүсийг үргэлж тайван бус, түгшүүртэй болгодог. Тэд хаана ч чуулганы амьдралаар амьдарсан, үймээн самуун нь ой гутам уур амьсгалыг бий болгож, чуулганыг эх адаггүй эмх замбараагүй байдалд оруулдаг. Тэд чуулганы ажлыг сүйтгээд зогсохгүй, бас ах эгч нарын үүргээ гүйцэтгэх хэвийн дэг журмыг үймүүлдэг. Ийм хүмүүсийг хатуу хянаж, хязгаарлах ёстой бөгөөд ноцтой нөлөө учруулдаг хүмүүсийг тусгаарлах юм уу зайлуулах ёстой. Зарим хүн: “Би хэдхэн хүнийг л хохироосон—энэ тийм ч том асуудал биш биз дээ?” гэж хэлдэг. Хэрвээ чи хэдхэн хүнийг хохироож чадаж байвал хэдэн арван хүнийг ч бас хорлох чадвартай. Чи яг л ийм өөдгүй амьтан. Чуулган дотор увайгүйгээр бусдыг хамаа замбараагүй өдөж хоргоон, бэлгийн дур хүслээ зохисгүйгээр ил гаргаж—ингэснээр хүмүүсийг хохироох нь—хүлээн зөвшөөрөгдөхгүй. Хэрвээ чи хүмүүсийг өдөж хоргоохыг хүсвэл үл итгэгч ертөнцийн садар самуун газрууд руу яв; тэнд хэн ч чамайг хязгаарлахгүй. Гэвч ах эгч нарын үүргээ гүйцэтгэдэг газар болох Бурханы гэр бол сүрлэг, амар амгалан, ариун юм; ямар ч диавол юм уу Сатан үүнийг үймүүлж, сүйтгэхийг энэ нь зөвшөөрдөггүй. Хэрвээ хэн нэгэн чуулганыг болзох юм уу садарлах газар болгож, бэлгийн дур хүсэлдээ дураараа ташуурахыг хүсвэл энэ нь яавч хүлээн зөвшөөрөгдөхгүй! Энэ бол чуулган, Бурханы ажлын талбар, хүмүүсийг цэвэрлэж, төгс болгохын тулд Ариун Сүнс ажилладаг газар юм. Эрэгтэй ч бай, эмэгтэй ч бай хүн бүр нэр төртэй, ёс журамтай байж, зүй зохистой ажилдаа анхаарах ёстой. Бусдыг хамаа замбараагүй өдөж хоргоохыг зөвшөөрдөггүй, бэлгийн дур хүслээ зохисгүйгээр ил гаргахыг ч зөвшөөрдөггүй. Хэрвээ чи бэлгийн дур хүслээ хянаж чадахгүй, зүгээр л түүнийгээ ил гаргахыг хүсэж байвал гэрлэх тохиромжтой хүнээ сонго; чуулган дотор бусдыг хамаа замбараагүй бүү өдөж хоргоо. Бусдыг хамаа замбараагүй өдөж хоргоон, ах эгч нарын дургүйцлийг хүргэдэг хэнийг ч болов чуулганы амьдралыг үргэлжлүүлэн үймүүлэхээс нь сэргийлж хурдан зайлуулах юм уу хөөх ёстой. Ойлгосон уу? (Ойлголоо.) Эрэгтэй, эмэгтэй хүмүүсийн хооронд зааг байх ёстой. Хэрвээ эрэгтэй хүн ажлын шалтгаанаар биш, эсвэл шийдвэрлэх ёстой чухал асуудал байгаагаас биш, харин эмэгтэйчүүдийн дунд өөрийгөө гайхуулж, бэлгийн дур хүслээ ил гаргаж, тэднийг хамаа замбараагүй өдөж хоргоохын тулд үргэлж эмэгтэйчүүдийн дунд эргэлддэг бол энэ нь залхаалт юм. Хэрвээ эмэгтэй хүн шалтгаантай ч бай, үгүй ч бай үргэлж эрэгтэйчүүдийн дунд эргэлдэж, үргэлж тэднийг хамаа замбараагүй өдөж хоргоон, тэдэн рүү нүдээрээ сээтэгнэж, сэтгэл татам байдлаа гайхуулдаг бол түүнтэй ч бас диавол мэт харьцах ёстой. Хэрвээ чи ажлын талаар хэвийн ярилцаж юм уу нөхөрлөж байгаа бол энэ нь хүлээн зөвшөөрөгдөнө, харин бусдыг хамаагүй өдөж хоргоож, сээтэгнэх нь хүлээн зөвшөөрөгдөхгүй. Үймээн шуугиан дэгдээдэг иймэрхүү ямар ч зан авир нь чуулганы амьдралыг үймүүлж, чуулганы ажлын хэвийн дэг журмыг сүйтгэж байгаа хэрэг бөгөөд Бурханы гэрт үүнийг зөвшөөрдөггүй. Хүн бүр энэ шалиг, завхай, бэлгийн өдөөн хатгалгатай диаволуудыг няцааж, тэднээс хол байх ёстой. Ихэнх хүн босож, тэднийг няцааж, ил болгож, тэднээс зайлж, бусдыг өдөж хоргоох оролдлогыг нь бүтэлгүйтүүлж, ямар ч нөхцөлд тэдний санааг гүйцэлдүүлэхгүй байх үед тэд хийж байгаа зүйлээ аажмаар зогсоох болно. Хэрвээ тэд үүргээ хэвийн гүйцэтгэж чадахгүй, завтай мөч гарах бүрд л бусдыг увайгүйгээр өдөж хоргоон, үймүүлж, янаг амрагийн харилцаанд орохоор гүйлдэн, янаг амрагийн харилцаанд байх мэдрэмжийг таашаадаг бол тэднийг нэн даруй зайлуул. Шуурхай арга хэмжээ авч, эдгээр садар самуун хүмүүсийн асуудлыг шийдвэрлэ—хүмүүсийг үймүүлэх ямар ч боломж тэдэнд бүү олго. Бидний нөхөрлөлөөр дамжуулан энэ хэрэг явдал одоо тодорхой болсон уу? (Тийм.) Та нар ямар нэгэн зүйл олж авсан уу? Та нарт хэрэгжүүлэх зам байна уу? Одоо та нар ийм төрлийн шалиг, завхай хүнийг ялган таних чадвартай болсон уу? (Тийм.) Та нар биеэ хэрхэн авч явах, зохих байр сууриа хэрхэн хадгалах, хэвийн хүн чанар дотор хийх ёстой зүйлээ хэрхэн хийх талаар тодорхой болсон уу? (Тийм.) Үүн дотор хүмүүсийн ойлгох ёстой үнэн болон тэдэнд тодорхой мэдэх ёстой ялган таних зарчим байдаг бөгөөд мэдээж хүмүүсийн хэрэгжүүлэх ёстой үнэн-зарчим, тэдний алхах ёстой зам ч бас бий. Энэ бүхэн тодорхой болсноор энэ хэрэг явдлыг бүрэн дэлгэн харууллаа.

Өнөөдрийн бидний нөхөрлөл ингээд өндөрлөж байна. Баяртай!

Үнэнийг хэрхэн эрэлхийлэх вэ (16)

Гарал үүсэлд нь үндэслэсэн хүмүүсийн гурван ангилал

Бидний саяхны нөхөрлөлийн агуулга нь янз бүрийн төрлийн хүмүүсийг ялган таних–гарал үүсэлд нь үндэслэн тэдний өөр өөр ангилал, төрлийг ялгаж салгах, улмаар бодит амьдрал дээрх олон янзын илрэлээр нь дамжуулан янз бүрийн төрлийн хүмүүсийн мөн чанарыг ялган таних тухай байлаа. Янз бүрийн төрлийн хүмүүсийг ялган таньж сурах нь тэдэнд зөв хандах болон өөртөө зөв хандахад ашиг тустай, тийм биз дээ? (Тийм.) Эдгээр зүйлийн талаар нөхөрлөх нь Бурханд итгэгчдийн талаарх хүмүүсийн урьдын үзэл, төсөөллийг бас шийдвэрлэсэн биш гэж үү? Жишээ нь, олон хүн бүх итгэгчдийг ах, эгч гэж үздэг байв. Хэн нэгэн хүн чуулганд л байх юм бол, үүргээ гүйцэтгэхдээ урам зоригтой л байх юм бол, хэчнээн их муу зүйл хийсэн ч, хүн чанар нь хэчнээн аймшигтай байсан ч, эсвэл зан чанар нь хэчнээн биеэ тоосон, зальтай, ов мэхтэй байсан ч хамаагүй, энэ хүмүүс тэднийг ах эгч мэт үзэж, хайраар тусалдаг байсан. Ийм хүмүүс ялган таних чадвартай юу? (Үгүй.) Өнгөрсөн хэдэн жилийн усалгаа, тэжээлийн үр дүнд та нарын үзэл бодол нэлээд өөрчлөгдсөн, тийм биз дээ? (Тийм ээ.) Одоо үзэл бодол чинь өөрчлөгдсөн болохоор та нар янз бүрийн төрлийн хүмүүст хандахдаа харьцангуй зарчимч болсон биш үү? (Тийм.) Янз бүрийн төрлийн хүмүүст хандах та нарын үзэл бодол, хандлага урьдынхаас өөр болсон биш үү? (Тийм ээ, өөр болсон.) Эдгээр асуудлын талаар нөхөрлөхөөс өмнө хүмүүс янз бүрийн төрлийн хүмүүсийг ялган таних чадваргүй байсан бөгөөд хүн Бурханд итгэж л байх юм бол тэр сайн хүн, Бурханы гэрийн гишүүн гэж үзэж, мөн хүн чанар муутай хүмүүсийг ч гэсэн Бурханы аврахаар зорьдог хүмүүс гэж боддог байв. Одоо харахад тийм байна уу? (Үгүй.) Одоо бол тийм биш. Тэгвэл одоо харахад, сайн хүн олон байна уу, эсвэл муу хүн олон байна уу? (Муу хүн илүү олон гэж би бодож байна. Өмнө нь би олон хүнийг нэлээд сайн гэж хардаг байсан ч Бурханы нөхөрлөлөөр дамжуулан, мөн үүнийг янз бүрийн төрлийн хүмүүсийн илрэлтэй холбож үзэхэд муу хүн илүү олон байдаг гэж санагдаж байна.) Өмнө нь та нар сайндаа л илэрхий үл итгэгчид, завшааныг ашиглагчид, муу ёрын сүнснүүд, бузар сүнснүүд болон илт саад тотгор, үймээн учруулж чадах хүмүүсийг бага зэрэг ялган таньж, тэд бол сайн хүмүүс юм уу ах эгч нар биш гэдгийг мэддэг байсан. Одоо ийм нөхөрлөлөөр дамжуулан та нар тодорхой илрэлтэй хүмүүсийг ялган таньж чадахаас гадна үндсэндээ илчлэлт, илрэлд нь үндэслэн бүх хүнийг ялган таньж чаддаг болсон биш үү? (Тийм.) Тэгвэл ийм нөхөрлөлийн дараа хүмүүстэй дахин харилцах үед урьдынхаас өөр санагдаж байгаа биз дээ? (Бага зэрэг өөр байна. Одоо би хүмүүстэй харилцахдаа тэд хүн, амьтан, эсвэл диаволын хойд дүр эсэхийг тогтоохын тулд тэдний илчлэлт, мөн ямар нэг зүйлтэй тулгарах үедээ ямар үзэл бодол илэрхийлж байгааг нь ажиглахад анхаардаг болсон. Би хүмүүсийг мөн чанар, ангилалд нь үндэслэн ялган танихад анхаардаг болсон.) Энэ нь хүмүүсийг ялган таньж сурсан гэсэн үг. Тэгвэл өөрийгөө ялган таньж чадах уу? (Бага зэрэг.) Товчхондоо, энэ сэдвээр нөхөрлөх нь хүмүүсийг ялган танихад тустай. Энэ нь янз бүрийн төрлийн хүмүүсийн зан авир, үзэл бодлыг ялган таньж, энэ хүмүүсийн мөн чанарыг нэвт харахад чинь тусалж чадна. Ийм маягаар та нар янз бүрийн төрлийн хүмүүст зарчмын дагуу хандах бөгөөд зарим нэг онцгой хүмүүс, үйл явдал, зүйлстэй тулгарах үедээ үзэл, төсөөлөлдөө үндэслэн тэдэнд хандахгүй, мөн асуудлыг зохицуулах зарим үндсэн зарчмыг ойлгож авч чадна, улмаар мунхаг зүйл хийх чинь багасна. Жишээлбэл, өмнө нь хэвийн бус зан авиртай, эсвэл гажууд бодол, үзэл санаатай зарим хүнийг хараад та нар ийм хүмүүс хэв чанар муутай, ухамсарлах чадваргүй, эсвэл цөөн номлол сонссон, хэтэрхий нимгэн суурьтай болохоор тэднийг усалж, тэдэнд туслахын тулд илүү их хүчин чармайлт гаргах ёстой гэж боддог байсан байж магадгүй. Одоо нөхөрлөлөөр дамжуулан амьтны хойд дүр болон диаволын хойд дүр болсон хүмүүсийг ялган таних чадвартай болсноор та нар урьдын тэр мунхаг дадлаа орхиж, үр дүнгүй ажил хийхээ болино. Тэгвэл та нар хүмүүст үнэн-зарчмын дагуу хандаж чадах уу? (Бид бага зэрэг чадна.) Хэрэгжүүлэлтэд чинь гажилт гарах уу? (Хэрвээ би хүний мөн чанарыг үнэн зөв шүүж чадахгүй бол хэрэгжүүлэлтэд минь гажилт гарч магадгүй.) Ямар нөхцөл байдалд хэрэгжүүлэлтэд чинь гажилт гарах вэ? Хүний гадаад зан авир ихэнх хүний үзэлд ихэд нийцдэг–тэр төлөөс төлж, юмыг орхиж чаддаг, үргэлж зөв зүйл хэлж, байнга өглөг өгч, бусдад тусалдаг гэж бодъё–хүн чанарын хувьд энэ хүн сайхан сэтгэлтэйд тооцогдох боловч үүний зэрэгцээ тэр зүгээр л хэвийн биш бөгөөд байнга зарим нэг туйлширсан зан авир гаргаж, ер бусын илрэл харуулдаг бол чи ийм хүнийг ялган таньж чадах уу? Түүнд хэрхэн хандахыг чи мэдэх үү? (Өнгөрсөн удаагийн Бурханы нөхөрлөлөөс л би ийм хүн бол диаволын хойд дүрүүдийн нэг гэдгийг мэдсэн.) Чи түүний мөн чанарыг диаволын мөн чанар гэж тодорхойлж, энэ баримтыг нэвт харж чадах боловч өдөр тутмын амьдрал дахь илрэл болон одоогийн байдалд нь үндэслэн түүнд хандах тохиромжтой арга зам юу болохыг тодорхойлж чадах уу? Энэ нь хүмүүст хандах зарчмуудыг хамардаг. Тэгвэл ийм төрлийн хүнд хандах тохиромжтой арга зам юу вэ? Хэрвээ түүний амьдралын байдал нь үндсэндээ хэвийн, чуулганы ажилд үймээн учруулаагүй, бусдыг үймүүлээгүй бол түүнд зөв ханд–хэрвээ тэр үйлчлэл үзүүлж чадах бол түүгээр үйлчлэл хийлгэ; хэрвээ тэр чадахгүй бөгөөд бусдыг үймүүлсэн, мөн ихэнх хүн түүний илрэл, илчлэлтийг нэвт харж, мөн чанар нь диаволынх гэдгийг тодорхойлж чадвал түүнийг зайлуулж зохицуулахад оройтоогүй байна. Энэ нь зарчим биш гэж үү? (Мөн.) Энэ бол зарчим; чи зүрх сэтгэлдээ тодорхой ойлгох ёстой. Дараа нь түүнийг хэрхэн зохицуулахаас үл хамааран цаг хугацаа нь тохиромжтой байх ёстой. Чи түүнийг нэвт харсан боловч ихэнх хүн түүнтэй харилцах нь бүү хэл нэвт хараагүй гэж бодъё. Тэгэхэд чи үнэний талаар нөхөрлөж, түүнийг хэрхэн ялган танихыг тайлбарлахгүйгээр түүнийг шууд ангилж, зохицуулбал тэр нь хэтэрхий яаруу хэрэг болно. Мөн чанарыг нь нэвт харсныхаа дараа чи түүнийг зэвүүцэж эхлэн, улмаар засах боломж хайж, эсвэл үг, үйлдлээрээ, түүнчлэн үнэнийг нөхөрлөх үедээ үргэлж түүнийг онилдог гэж бодъё–ингэж үйлдэх нь сайн арга зам мөн үү? (Үгүй.) Яагаад үгүй гэж? (Учир нь хэрвээ бид түүнд ингэж хандвал ихэнх хүн юу болоод байгааг мэдэхгүй, тэр ч байтугай буруу ойлголттой болж магадгүй. Энэ хүний мөн чанар баримтаар дамжуулан илчлэгдэж, ил болгогдох ёстой бөгөөд хүмүүс түүнийг ялган таньдаг болсон үед л түүнийг ил болгож, задлан шинжилж, эсвэл засах нь тохиромжтой–тэгвэл хүн бүр ойлгоно. Хэрвээ энэ хүн үнэнийг эрэлхийлдэггүй боловч үймээн учруулдаггүй, мөн тодорхой хэмжээнд үйлчлэл үзүүлж чаддаг бол бид түүгээр үйлчлэл үзүүлүүлэх ёстой. Хэрвээ бид түүнийг үнэнийг эрэлхийлдэг хүн биш гэдгийг мэдсээр байж байнга засах юм бол энэ нь үүргээ гүйцэтгэхэд нь нөлөөлнө.) Тийм ээ. Тэгж үйлдэх нь зарчимгүй хэрэг. Диаволын хойд дүр болон амьтны хойд дүр болсон хүмүүст хандахдаа, урт хугацааны турш харилцаж, ажигласнаар дамжуулан чи тэдний мөн чанарыг нэвт харсан байлаа ч гэсэн бага зэрэг мэргэн ухаан ашиглаж, тэдэнд зарчмын дагуу хандах ёстой. Мэргэн ухаан ашиглах нь зүгээр боловч чи зарчмыг зөрчиж болохгүй. Ийм хүмүүст зарчмын дагуу хандахад олон нарийн ширийн зүйл ордог. Тэдгээрийн нэг нь, тэд үнэнд зэвүүцдэг, диаволын мөн чанартай хүмүүс гэдгийг чи тодорхой харсан байлаа ч гэсэн тэднийг засахын тулд тэднээс үргэлж өө хайж, гоочилж, эсвэл алхам тутамд нь ил болгож болохгүй. Тэд юу болоод байгааг мэдэхгүй; тэд юу ч ойлгохгүй бөгөөд чи яагаад тэднийг засаж, онилоод байгааг мэдэхгүй. Ингэх нь үүргээ гүйцэтгэхэд нь хүртэл нөлөөлнө. Бусдын нүдээр чиний хийж, хэлж байгаа зүйл буруу биш байлаа ч гэсэн ингэж үйлдэх нь ямар ч үр дүнд хүрэхгүйгээр үл барам, бүр сөрөг үр дагаварт хүргэдэг бөгөөд үнэн-зарчимд нийцдэггүй. Тиймээс чи ямар төрлийн хүнтэй харилцаж байгаагаас үл хамааран түүнд зарчмын дагуу, ялгаварлалгүй хандах ёстой; мэдрэмждээ үндэслэн бүү үйлд. Бага зэрэг мэргэн ухаан ашиглах нь зүгээр боловч чи түүнд зарчмын дагуу хандах ёстой. Ийм маягаар үйлдэх нь нэгдүгээрт, дэг журмыг баримталж, дүрмийг дагаж буй хэрэг бөгөөд саад тотгор учруулах магадлал багатай; хоёрдугаарт, энэ нь Бурханаас эмээдэг сэтгэлтэйг чинь, дураараа авирлаж муу үйл хийхгүй, өөрийн санаа зорилгын дагуу дур зоргоороо юм уу бодлогогүй үйлдэхгүй байгааг чинь бас нотолдог. Төрөл бүрийн хүнд хандахдаа чи зарчимтай байх ёстой. Тэд диавол, амьтан, эсвэл хүн байхаас үл хамааран чи тэдэнд зарчмын дагуу хандах ёстой. Чи ийм төрлийн хүмүүсийг ялган таньж, хүмүүст хандах зарчмыг ухаарч чаддаг байх ёстой. Энэ асуудал дээр чи гажууд ойлголттой байж болохгүй, тийм үү? (Тийм.) Саад болох ямар нэг зүйл бүү хий. Хэрвээ чи саад тотгор, үймээн учруулах зүйл хийвэл хэтэрхий тэнэг байна; энэ бол хүний хийх ёстой зүйл биш. Ойлгов уу? (Ойлголоо.)

Өмнө нь бид амьтны хойд дүр болон диаволын хойд дүр гэх хоёр өөр ангиллын хүмүүсийн мөн чанарын илрэлийн талаар нөхөрлөсөн. Энэ нь, бүх төрлийн хүмүүс хүний төрхтэй хэдий ч үнэнд хандах өөр өөр хандлагаар нь дамжуулан тэдний мөн чанар болон ангиллын ялгааг ялган таньж болно гэдгийг харахад хүмүүст тусалсан. Хүний гадаад төрх ямар байхаас үл хамааран–магадгүй хүн тэгш сайхан царай зүстэй, нэлээд боловсон, сайхан сэтгэлтэй харагддаг, эсвэл боловсролтой, хүмүүжилтэй, байр суурьтай, намбатай, тэр ч байтугай нэр төртэй, нэлээд агуу, эгэл жирийн хүн биш мэт харагддаг байж болох ч эдгээрийн аль нь ч мөн чанарыг нь тодорхойлох үндэс биш юм. Түүний гадаад төрх ямар байх, өндөр, нам, тарган, туранхай байх, арьсны өнгө нь ямар байх, амьдрал нь элбэг хангалуун, эсвэл ядуу зүдүү байхаас үл хамааран эдгээрийн аль нь ч мөн чанар нь үнэндээ юу болохыг харуулж чадахгүй. Хүний мөн чанарыг тодорхойлохдоо хүний уламжлалт соёлын стандарт, эсвэл ёс суртахууны зан үйлийн талаарх үг хэллэгт үндэслэж болохгүй, мөн түүхэн туршид хүмүүсийн нэгтгэн дүгнэсэн алдартай хүмүүсийн уриа үг, алдартай хэлц үг, эсвэл эрх баригч намуудын төөрөлдүүлсэн мэдэгдэлд ч үндэслэж болохгүй. Тэгвэл юунд үндэслэх ёстой вэ? Хүмүүс Бурханы үгийг, Бурханы илэрхийлсэн үнэнийг, хүмүүст тавих Бурханы шаардлагыг янз бүрийн төрлийн хүмүүсийн мөн чанарыг шүүж, тогтоох үндэс болгон ашиглах ёстой. Хүмүүсийг гадаад төрх, билиг авьяас, эсвэл ойлгож авсан мэдлэгт нь үндэслэж яавч болохгүй, мэдээж хүний байр суурь, эсвэл нийгэмд болон хүмүүсийн дунд гүйцэтгэдэг үүрэг рольд нь үндэслэн шүүж болохгүй. Хүмүүсийг шүүх ийм арга зам бүгд буруу. Хүмүүсийг Бурханы үгэнд үндэслэн шүүх ёстой; Бурханы үг л үнэн. Нэг талаар, энэ нь үнэнд үндэслэх ёстой; нөгөө талаар, энэ нь хүний үнэнд хандах хандлага болон үнэнийг ухамсарлаж чадах эсэхэд үндэслэх ёстой. Үнэнд үндэслэн хүний мөн чанарыг ялган таньж, ангиллыг нь тодорхойлох нь хамгийн үнэн зөв юм. Энэ нь гарцаагүй ямар ч алдаагүй байх болно.

Хүнээс хойд дүр олсон хүмүүсийн шинж чанар

I. Мөс чанар, эрүүл ухаантай байх

Амьтнаас хойд дүр олсон болон диаволоос хойд дүр олсон гэсэн тэр хоёр төрлийн хүний илрэлийн талаар нөхөрлөсний дараа бид жинхэнэ хүмүүсээс хойд дүр олсон хүмүүсийн илрэлийн талаар нөхөрлөх ёстой. Одоо бид хамгийн чухал хэсэгтээ хүрлээ. Амьтнаас хойд дүр олсон хүмүүс үүнийг харуулах тодорхой илрэл, онцлог шинжтэй байдаг, диаволоос хойд дүр олсон хүмүүс ч мөн адил. Тэгвэл хүнээс хойд дүр олсон хүмүүс ч бас харгалзах илрэл, онцлог шинжтэй байдаг уу? (Тийм.) Энэ нь гарцаагүй. Жинхэнэ хүмүүст байдаг хүн чанарын зарим үндсэн илрэл, онцлог шинжийг бид дурдсан. Өнөөдөр бид хүнээс хойд дүр олсон хүмүүсийн тодорхой илрэл, онцлог шинжийн талаар нөхөрлөнө. Энэ төрлийн хүний ангилал нь хүн гэдгийг харгалзан үзээд албан ёсоор нөхөрлөхөөсөө өмнө хүн байхын үндсэн онцлог шинж юу болохыг эхлээд бодоцгооё. Эсвэл олон жилийн турш хүмүүстэй харилцаж, холбогдохдоо хүн гэсэн ангилалд багтдаг энэ төрлийн хүнээс чи ямар онцлог шинжийг ажигласан бэ? Тэдний илрэл юу вэ? Алив хэл дээ. (Хүн гэсэн ангилалд багтдаг энэ төрлийн хүн мөс чанар, эрүүл ухаантай байдаг. Жишээлбэл, хэрвээ тэд буруу зүйл хийвэл, эсвэл хэн нэгнийг гомдоовол, эсвэл үнэнийг зөрчсөн зүйл хийвэл мөс чанартаа зэмлүүлдэг.) (Энэ төрлийн хүн ядаж л үнэнийг ухамсарлаж чаддаг, эерэг зүйлийг хайрлаж, сөрөг зүйлийг жигшдэг. Түүний мөс чанар, эрүүл ухаан эрүүл байдаг.) Үнэнийг ухамсарлаж чаддаг байх нь харьцангуй өндөр стандарт юм. Үнэнтэй тулгарахаасаа өмнө энэ төрлийн хүнд хүн чанарын ямар онцлог шинж байдаг вэ? Түүний үйлдэл, үг яриа, биеэ авч явах байдал болон ертөнцтэй харилцдаг онцлог шинж юу вэ? Тэрээр хэвийн хүн чанарын ямар илрэл, илчлэлт харуулдаг вэ? Өөрөөр хэлбэл, тэрээр хүмүүстэй харилцаж, холбогдохдоо бусдад эерэг хүн гэдгээ харуулах ямар илрэл гаргадаг вэ? (Тэр харьцангуй ухаалаг, сайхан сэтгэлтэй, бусдыг хуурах юм уу хорлох зүйл хийдэггүй, бусдад хор хөнөөл учруулах санаа зорилгогүй байдаг.) Та нарын бодож олж чадах зүйл бол хүн чанарт харьцангуй нийцдэг эдгээр эерэг илрэл бөгөөд энэ нь хүмүүсийн оюун ухаан дахь сайн хүний илрэл юм. Сайхан сэтгэлтэй байх, бусдыг хуурахгүй эсвэл хорлохгүй байх, хэлсэн үгэндээ хүрдэг байх, хариуцлагын мэдрэмжтэй байх, бусадтай эвтэй байж чаддаг байх, эерэг зүйлийг хүсэн эрмэлзэж, сөрөг зүйлийг жигших–эдгээр нь бүгд хүн чанарын зарим эерэг илрэл юм. Өөр байна уу? (Бас сүнслэг ойлголттой байх–Бурханы үгийг ойлгож чаддаг байх.) Сүнслэг ойлголттой байх нь бидний одоо ярилцаж байгаа хүн чанартай холбоогүй. Бид хүн чанартай хүмүүсийн, хэрэг явдлыг зохицуулах талаарх янз бүрийн үзэл бодол, түүнчлэн биеэ зөв авч явах болон бусдад хандах хандлагын мөн чанарын илрэл, биеэ авч явах, үйлдэл хийх тэдний зарчим, наад захын стандарт гэх мэт зүйлсийн тухай голчлон ярьж байна. Хүмүүсийн харж, сурч авч болох хүн чанарын эерэг илрэл цөөхөн байдаг. Хүн төрөлхтний дунд биеэ хэрхэн зөв авч явахаа ойлгодог хүн үнэхээр ховор бололтой. Олон хүн биеэ зөв авч явахдаа бүтэлгүйтсэн гэж хэлдэгт гайхах юмгүй. Кино, телевизийн нэвтрүүлгийн жүжигчид эерэг дүрийг хэрхэн бүтээдгийг хар даа–ямар нэг хэрэг явдал дээр тодорхой үзэл бодол, илрэл, эсвэл хандлагыг илэрхийлэх тухайд жүжигчид хэрхэн жүжиглэх, эсвэл үүнийг хэрхэн илэрхийлэхээ мэддэггүй, энэ талаарх ойлголт нь хоосон байдаг. Хэрвээ тэднээс танхай этгээд, дээрэмчин, мафийн толгойлогч, биеэ үнэлэгч, садар эмэгтэй, эсвэл алдартай юм уу агуу хүний дүрд тоглуулахыг хүсвэл тэд маш сайн жүжиглэж, энэ хүмүүсийн дохио зангаа, үг яриа, үйлдэл бүрийг, бүр ганц харцыг нь ч туйлын тодорхой, ойлгомжтой харуулж чаддаг. Зарим үзэгч тэднийг сөрөг дүрд тоглохыг харсныхаа дараа үнэхээр кинон дээрх тэр муу хүн мөн гэж эндүүрч, тэдэнтэй таарвал цохихыг хүснэ. Зарим нь бүр тэдэн рүү нулимна. Тэд дүрээ ямар тодорхой бүтээснийг, тэр муу хүнийг үнэхээр амилуулсныг хар даа. Тэгвэл сайн хүний дүрд тоглох тухайд ямар байдаг вэ? Хүмүүс тэдний жүжиглэлтээс урам зориг авч, хүн чанартай хүн ямар байдгийг мэдэж чадах уу? Тийм жүжигчин үнэндээ байдаггүй. Хүн чанартай хүн ямар байдаг тухайд хүн төрөлхтөн юу ч мэддэггүй. Кино зохиолчид, найруулагчид юу ч мэддэггүйгээр үл барам, үзэгчид ч бас юу ч мэддэггүй–хүн чанартай байх гэдэг нь ямар утгатай болохыг хэн ч ойлгодоггүй. Тиймдээ ч кино, телевизийн нэвтрүүлгүүдэд үүнийг туйлын хий хоосон байдлаар харуулдаг. Жишээлбэл, нэг жүжигчин Коммунист Намын гишүүний дүрд тоглож, үхэхийнхээ өмнөхөн нүдээ аних үед үзэгчид “Тэр лав хараахан үхээгүй, намын татвараа төлөөгүй шүү дээ!” гэж хэлдэг. Тэгтэл нэг секунд ч хүрэхгүй хугацааны дараа тэр нүдээ нээж, чичирсээр халааснаасаа хэдэн зоос гаргаж ирээд, “Энэ бол миний намын татвар. Би Намд өртэй байж болохгүй. Нам санаа амар байг. Би нөгөө ертөнцөд очсон ч Намдаа үнэнч байж, үхэн үхтлээ гуйвшгүй байх болно!” гэж хэлдэг. Тэгээд л тэр амьсгал хураадаг. Кино, телевизийн нэвтрүүлгүүдэд хүн чанартай хүнийг ингэж л дүрсэлдэг. Үзэгчдийн нүдээр бол энэ нь үнэндээ туйлын хий хоосон юм. Бодит амьдрал дээр ийм хүмүүс байдаггүй бөгөөд хүмүүс үүнд хүрэх маш хэцүү байдаг. Тиймээс хүн төрөлхтөн жинхэнэ хүн чанар гэж юу болохыг ерөөсөө ойлгодоггүй бөгөөд стандартыг нь тодорхойлоход тэдэнд маш хэцүү байдаг. Нэг бол стандартыг нь хэт өндөр тогтоож, туйлын хий хоосон болгодог, аль эсвэл хүмүүс юу ч ойлгохгүй, дур зоргоороо тогтоодог. Үнэндээ жинхэнэ хүнд байдаг хүн чанар маш энгийн. Хэр энгийн бэ? Энэ нь чиний хүрч чадах, олж авч чадах зүйл юм. Хүрч чадах гэдэг нь юу гэсэн үг вэ? Энэ нь маш бодит, маш жинхэнэ, маш объектив оршдог, огтхон ч хий хоосон биш гэсэн үг юм. Энэ нь маш объектив, бодит учраас хүмүүс үүнийг маш эгэл жирийн, дурдахад зохисгүй гэж боддог, хүн төрөлхтөн эдгээр илрэлийг харуулах ёстой гэж бүр ч боддоггүй. Энэ хүн төрөлхтөн сүрлэг, эрхэмсэг, сэтгэл хөдөлгөм зүйлсийг дэмждэг. Олон хүн жинхэнэ хүн чанарын илрэлтэй байдаггүйгээр үл барам, хэвийн хүн чанарын илрэл маш бодит, маш эгэл жирийн, маш түгээмэл байдаг учраас тэдгээрийг жигшиж, оронд нь мэдлэгийг эрэлхийлж, дээдэлдэг. Ийм маягаар, нийгэм даяар жинхэнэ хүний илрэлийг жигшиж, дорд үздэг ёрын муу чиг хандлага бий болсон. Үнэхээр хүн чанартай хүн хүртэл биеэ ингэж авч явах нь жинхэнэ хүн, эсвэл хүн чанартай хүн байх явдал гэж боддоггүй. Харин ч тэд нийгмийн ёрын муу чиг хандлагаар дэмжигддэг, эрхэмсэг, ер бусын гэгддэг хүмүүс болохоор эрж хайдаг. Энэ нь хүн чанартай зарим хүнд байдаг хүн чанар-мөн чанарыг няцааж, далдалдаг. Энд буй “далдалдаг” гэдэг нь юу гэсэн үг вэ? Хэн ч чамайг хүн чанартай хүн гэж үздэггүй гэсэн үг. Чи юу ч хийсэн бай, бусад хүн чамайг гадуурхаж, дорд үздэг бөгөөд хүмүүсийн дунд авьяас чадвараа ашиглах газар, үг хэлэх газар, давуу талаа гаргах боломж чамд байхгүй гэсэн үг юм. “Няцаах” гэдэг нь чиний хэвийн хүн чанар завхарсан хүн төрөлхтний дунд дурдахад ч зохисгүй гэсэн үг юм. Хүн чанартай байх нь тэдний дэмждэг зүйл биш. Тэд юуг дэмждэг вэ? Тэд олонхыг аялдан дагах, зальжин байх, зусардаж, тал засах, худал хэлж, хууран мэхлэх, дотор муухайрам нялуун, эсвэл чин сэтгэлийн бус юу ч хэлж чаддаг байхыг дэмждэг. Үнэнийг хэлэх нь чамайг энэ нийгэмд хааш нь ч хүргэхгүй. Хүн чанар чинь хэчнээн сайн байсан ч энэ нийгэм үүнийг дэмждэггүй бөгөөд няцаах болно. Хэрвээ чи зарим эерэг, шударга, зүй ёсны зүйл, эсвэл мөс чанартай үг хэлбэл, хэрвээ зөв байр сууринаас зарим нэг ухаалаг зүйл хэлбэл тэд чамайг гадуурхаж, няцааж, дорд үзнэ. Зарим хүн чамайг шоолж, дооглож, доромжилж, дараа нь бүх ёрын муу хүч, эрх мэдлийг цуглуулан чам руу дайрч давшилж, чамайг гадуурхаж, эцэст нь чамайг нүүр хийх газаргүй болгож, өөрийгөө няцаахад хүргэнэ. Эцэст нь чи “Би тааруухан хүн, нийгмийн чиг хандлагад ч, энэ хүмүүст ч дасан зохицож чаддаггүй. Би хэрхэн явуулга хийхийг мэдэхгүй, арга мэх, заль зохиож чадахгүй учраас энэ хүмүүсийн дунд амьд үлдэхэд маш хэцүү” гэж бодно. Чи өөрийгөө ихэд дорд үзэж, энэ хүмүүстэй нэгдэж чадахгүй мэт санагдаж эхэлдэг. Үнэндээ чи тэдний ертөнцийн гүн ухаан, хэрэг явдлыг зохицуулах арга барил, арга зам, амьд үлдэх арга замд нь уусан ижилсэж чаддаггүй. Энэхүү ёрын муу чиг хандлага болон энэ ёрын муу хүмүүст няцаагдсаныхаа дараа чи өөрийнхөө хүн чанарыг няцааж, дараа нь тэдэнд дасан зохицох, тэднийг дагах, нийгэмд нэгдэх, энэ ёрын муу хүмүүстэй нэгдэх, энэ ёрын муу чиг хандлагатай нэгдэхийн тулд боломжтой бүх аргаар оролддог. Бусад хүн арга мэх, явуулга, заль ашиглаж байгааг чи дуурайхаар оролддог бөгөөд бусад хүн зусар үг, нялуун үг, чин сэтгэлийн бус үг хэлдгийг ч дуурайхаар оролддог. Гэхдээ чи эдгээр зүйлийг дуурайх гэж хэчнээн хичээж, хэчнээн их хүчин чармайлт гаргасан ч эцсийн эцэст эдгээр нь чиний хэлэхийг хүсдэг үг, хийхийг хүсдэг зүйл биш гэдгийг мэдэрдэг. Чиний хэлсэн үг бүр жинхэнэ мэдрэмжийн чинь эсрэгээр байдаг бөгөөд хийсэн зүйл бүр чинь мөс чанартаа зэмлүүлэхэд хүргэдэг; чи үүнийг хэлэх юм уу хийх ёсгүй гэдгээ мэдэрдэг. Чи өдөр бүр баг зүүж ингэж амьдардаг. Хэдийгээр зан авир, үг яриа, эсвэл зарим бодол, үзэл санааны хувьд чи энэ ёрын муу чиг хандлагатай нэгдэж, энэ завхарсан хүн төрөлхтөнд ууссан мэт санагдах боловч сэтгэлийнхээ гүнд чи шаналж, дарамтад орж, дургүйцдэг. Ийм амьдралын туршлагатай болсныхоо дараа чи зүй ёсны, шударга хандлага, эерэг зүйл, гэрлийг хүсэн эрмэлзэж эхэлдэг. Тэгвэл ийм хүн бусад хүмүүс болон ёрын муу чиг хандлагын дунд ийм мэдрэмжтэй, ийм туршлагатай болох боломжийг олгодог хүн чанарын ямар онцлог шинжтэй байдаг вэ? Үнэндээ энэ нь маш энгийн: Хүн мөс чанар, эрүүл ухааны хүн чанар-мөн чанартай байх үедээ хүмүүсийн дунд амьдрахдаа ийм туршлага хуримтлуулах болно.

Мөс чанар, эрүүл ухаан бол хүн чанартай хүмүүст байх ёстой хамгийн үндсэн хоёр зүйл юм. Хэдийгээр энэ хоёр зүйлийн талаар олон дахин ярилцсан ч эдгээр нь хүмүүсийн хувьд туйлын чухал, бас аливаа хүний ангилал хүн мөн эсэхийг үнэлэх хамгийн чухал шалгуур юм. Мөс чанар гэж чухамдаа юуг хэлдэг вэ? Мөс чанар бол хүний зүрх сэтгэлд бий болдог чадавх бөгөөд энэ нь хүмүүст тодорхой шаардлага тавьдаг, голчлон биеэ авч явах зарчим болон биеэ авч явах наад захын стандартаар илэрдэг гэж Би өмнө нь хэлсэн. Тодруулбал, хүний биеэ авч явах итгэл үнэмшил, биеэ авч явах болон ертөнцтэй харилцах зарчим, хүн чанарынх нь илчлэлт түүнийг мөс чанартай эсэхийг нотолж чадна. Дөнгөж сая Намайг мөс чанар гэж яг юуг хэлдгийг асуухад та нар хариулж чадаагүй. Та нар зөвхөн өөрсдийнхөө гүн гүнзгий үнэн гэж үздэг зүйлст л анхаардаг боловч ийм төрлийн үнэний тухайд та нар эдгээрийг хэтэрхий жижиг, хэтэрхий жирийн, дурдахын ч хэрэггүй хэтэрхий ач холбогдолгүй гэж боддог учраас зүгээр л анхаардаггүй, нухацтай авч үздэггүй. Хэрвээ хүн мөс чанартай бол хүн чанар нь хоёр онцлог шинжтэй гэсэн үг: Нэг нь шулуун шударга байдал, нөгөө нь сайхан сэтгэл. Хүний сайхан сэтгэлтэй эсэхийг нь чи гадаад төрхөөс нь мэдэж чадахгүй байж болох ч хэрвээ хүн сайхан сэтгэлтэй бол чи түүнтэй харилцмагцаа л мэдэх болно. Хүн шулуун шударга эсэхийг үнэлэх үндэс юу вэ? Энэ нь түүний биеэ авч явах болон ертөнцтэй харилцах зарчим юм. Хэрвээ тэр биеэ авч явах болон ертөнцтэй харилцахдаа хуудуутай, ов мэхтэй, дотуур тамиртай, хашир суусан, башир аргатай, ойлгохын аргагүй байвал энэ хүн гарцаагүй шулуун шударга биш. Хэрвээ түүний биеэ авч явах болон ертөнцтэй харилцах арга барил маш энгийн, маш шулуухан, маш ний нуугүй байвал, хэрвээ тэр бусадтай маш илэн далангүй ярьдаг, хүмүүстэй харилцахдаа шударга бус, ов мэхтэй байдал гаргадаггүй, худал хуурмаггүйгээр ярьж, үйлддэг–харыг хар, цагааныг цагаан гэж нэрлэж, ийм зүйлсийг маш тодорхой ялгаж салгадаг–эерэг зүйлсийг баримталж чаддаг, ёрын муу хүчинд буулт хийдэггүй бол энэ хүн нэлээд шулуун шударга юм. Хэрвээ хүн шулуун шударга, бас сайхан сэтгэлтэй бол энэ хүн мөс чанартай, хүн чанарын наад захын онцлог шинжийг эзэмшсэн байдаг. Хүн чанарын өөр нэг онцлог шинж бол эрүүл ухаан юм. Эрүүл ухаан нь бидний бас л байнга ярилцдаг нэр томьёо, сэдэв боловч эрүүл ухаан гэж юу болохыг хэн ч, хэзээ ч тодорхой тодорхойлж байгаагүй. Эрүүл ухаанд юу багтдаг, ямар илрэлүүд нь эрүүл ухаантайн илрэл болдог вэ–та нар энэ талаар тодорхой ойлголттой юу? Ихэнх хүн тийм ч тодорхой ойлгодоггүй; энэ талын ойлголт нь харьцангуй бүрхэг хэвээр байдаг. Тэгвэл эрүүл ухаантай байна гэдэг нь юу гэсэн үг вэ? Энэ нь зөв байр суурь баримтлахын зэрэгцээ хэлэх ёстойгоо хэлж, хийх ёстойгоо хийж чаддаг байхыг хэлнэ; энэ бол эрүүл ухаантай байгаа хэрэг юм. Хэрвээ чи хүн чанартай хүн бол чиний үг, үйлдэл хэмжээ хязгаартай байна. Одоогийн нөхцөл байдалд, өөрийнхөө ялгамж чанар, байр сууринд үндэслэн ямар үг хэлэх ёстой, ямар зүйл хийх ёстой, эдгээр үгийг хэлэхдээ ямар байр суурьтай байх ёстой, тодорхой нэг хэрэг явдлыг илэрхийлэхэд ямар ярианы хэв маяг ашиглах ёстойгоо чи мэдэх болно. Эдгээр зүйл дээр чи зүрх сэтгэлдээ стандарт, хэмжээ хязгаартай байх болно. Өөрөөр хэлбэл, чиний эрүүл ухаан үг яриа, зан авирыг чинь зохицуулж, үг яриа, зан авирыг чинь зохистой болгож чадна, ингэснээр гаднаа чи ухаалаг, хэмжээ хязгаартай харагдаж, үг, үйлдэл чинь яг тохирсон, хүмүүсийг босгон байгуулж чадахуйц байгааг бусад хүн харах болно. Чиний хэлж байгаа үг, хийж байгаа үйлдэл хэв чанар, боловсролын түвшин, эсвэл насанд чинь бүрэн тохиромжтой эсэхээс үл хамааран, ядаж л чи зүрх сэтгэлдээ хил хязгаартай, өөрийгөө хянах стандарттай байх бөгөөд энэ нь чамд ухаалаг байдлаар ярьж, үйлдэх боломжийг олгоно. Эрүүл ухаантай байна гэж энийг хэлнэ. Эрүүл ухаантай хүн баян эсвэл ядуу, байр суурьтай эсвэл байр суурьгүй хэнтэй ч нүүр тулсан ямар ч нөхцөл байдалд түүний үг, үйлдэл сэтгэл санаа нь сайн, муу байгаа эсэхээр хазаарлагдаггүй, мөн хэрэг явдал өөрт нь ашигтай эсэхийг ч бодолцдоггүй; түүний зүрх сэтгэл үргэлж эрээ цээртэй, үүнийг зохицуулах үүрэгтэй стандарт юм уу хил хязгаартай байдаг. Тэр санаатайгаар гажууд санаа чалчихгүй, үндэслэлгүйгээр төвөг удах ч үгүй. Тэр заримдаа уурлаж, дотроо маш их бухимдаж, үгийн сонголт нь төдийлөн оновчтой биш байсан ч гэсэн түүний хэлсэн зүйл гажууд санаа, эсвэл төөрөгдөл болдоггүй; харин ч тэдгээр нь зохимжтой, үндэслэлтэй байдаг. “Үндэслэлтэй” гэж юу гэсэн үг вэ? Түүний хэлсэн зүйл үнэнд нийцэх албагүй байлаа ч гэсэн ихэнх хүний нүдээр энэ “үндэслэл” нь баттай байж чадна; энэ нь ерөнхийдөө зөв гэж хүлээн зөвшөөрөгддөг, хэн ч үүнийг эсэргүүцдэггүй гэсэн үг юм. Ийм хүн бол эрүүл ухаантай хүн.

Мөс чанар, эрүүл ухаан гэх энэ хоёр талыг хоёуланг нь тодорхой тайлбарлалаа. Хүн чанартай байхын гол илрэлүүд бол энэ хоёр юм: Нэг нь мөс чанартай байх, нөгөө нь эрүүл ухаантай байх. Надад хэл дээ, энэ хоёр тал хий хоосон уу, үгүй юу? (Хий хоосон биш.) Эдгээр нь маш бодитой биш гэж үү? (Тийм.) Эдгээр нь маш бодитой бөгөөд хий хоосон биш. Тэгвэл хүн төрөлхтөн яагаад эдгээрийг дэмждэггүй юм бэ? Учир нь мөс чанартай хүн шулуун шударга байдалтай, сайхан сэтгэлтэй байдаг бөгөөд ёрын муу чиг хандлагын дунд болон ёрын муу, завхарсан хүн төрөлхтний дунд шулуун шударга, сайхан сэтгэлтэй хүмүүс зэвүүцмээр, түүнчлэн туйлын өчүүхэн гэж тооцогдож, хүн бүрд дорд үзэгддэг. Хэрвээ чи шулуун шударга, сайхан сэтгэлтэй хүн бол тэд үнэндээ чамайг бүр байцааж, “Шулуун шударга, сайхан сэтгэлтэй байх чинь ямар хэрэгтэй юм бэ? Чи мэдлэгтэй юу? Нийгмийн байр суурьтай юу? Нийгэмд чи алдартай, эрх мэдэлтэй юу?” гэх болно. Чи: “Би ямар ч алдар нэр, эрх мэдэлгүй; би зүгээр л бага зэрэг шулуун шударга, сайхан сэтгэлтэй хүн” гэж хэлнэ. Хүмүүс бүгд чамайг шоолж, жигшин голно. Тэдний нүдээр бол мөс чанартай байгаа чинь, шулуун шударга, сайхан сэтгэлтэй байгаа чинь хөрөнгө биш–мэдлэг, байр суурь, алдар нэр, эсвэл эрх мэдэлгүйгээр чи нийгэмд хаа ч хүрэхгүй. Тэд: “Чи мөс чанартай, гэхдээ мөс чанар хэр үнэ цэнтэй вэ? Чи юу хийж чадах юм бэ? Чи явуулга, арга мэх ашиглаж, эсвэл хүмүүсийг мэхэлж чадах уу? Чи хүмүүсийн зүрх сэтгэлийг татаж, тэдний тааллыг олж чадах уу?” гэдэг. Чи эдгээрийн алийг нь ч хийж чадахгүй. Хэрвээ чи мөс чанартай бол, хэрвээ чи хүн чанарын хоёр тал болох шулуун шударга байдал, сайхан сэтгэлтэй бол нийгмийн ёрын муу чиг хандлагад байдаг тэр зүйлсийг сонирхохгүй, эдгээр чиг хандлагыг дагахгүй тул нийгэмд хөлөө олохгүй бөгөөд хүмүүст гадуурхагдана. Тэд яагаад чамайг гадуурхах вэ? Учир нь ихэнх хүн ёрын муу чиг хандлагыг хүндэлдэг бөгөөд ёрын муу чиг хандлага нийгэмд зонхилох чиг хандлага болсон байдаг–хэрвээ чи мөс чанарынхаа дагуу үйлдэж, аливааг явдлыг шударгаар зохицуулбал бусад хүн чамайг нийгэмтэйгээ зохицохгүй хүн гэж үзээд гадуурхах болно. Хэрвээ чи чуулганд мөс чанартаа найдаж, үг, үйлдэлдээ үнэн-зарчмыг баримталж чаддаг, ёрын муу хүмүүсийг ил болгож, задлан шинжилж зүрхэлдэг бол диаволд харьяалагддаг тэр хүмүүс хөл алдаж, илчлэгдэх болно; тэдний явуулга, арга мэх, түүнчлэн үнэнийг үзэн яддаг сатанлаг уг чанар нь бүрэн ил болно. Тиймээс диаволд харьяалагддаг энэ хүмүүс чуулганд үнэн-зарчмыг баримталдаг хүмүүс байхаас ихэд айдаг. Тэд үнэнийг ойлгодог хүнийг харах болгондоо гадуурхаж, дардаг бөгөөд үнэнийг ойлгодог хүмүүс өндийн босож өөрсдийг нь ил болгон, илчлэгдэж, таягдан хаягдахад хүргэнэ гэхээс маш их айдаг. Тэд ингэж үйлдэхдээ сатанлаг уг чанартаа хөтлөгддөг. Диаволд харьяалагддаг хүмүүс Бурханы гэрт бат зогсож чаддаггүйн учир нь чухамдаа Бурханы гэрт үнэн эрх мэдлийг барьдаг, Бурхан эрх мэдлийг барьдагтай холбоотой. Харин үл итгэгч ертөнцөд өөр байдаг. Энэ ертөнцөд бурхангүй үзэл болон ёрын муу чиг хандлага ноёлдог учраас хүн чанартай хүмүүс ёрын муу чиг хандлагын дунд болон ёрын муу, завхарсан хүн төрөлхтний дунд хөлөө олж чаддаггүй. Харин хэрцгий арга барилтай, дотуур тамиртай, зальтай хүмүүс ихэвчлэн удирдагчид, онцгой хүмүүс, хүмүүсийн дунд элит гэгддэг хүмүүс байдаг. Хүн чанартай хүн хэв чанар, билиг авьяас, давуу тал, эсвэл авьяас чадвараасаа үл хамааран гадуурхагддаг бөгөөд урагшлах боломж олддоггүй. Тэрээр хэдэн шударга үг хэлэх юм уу хэрэг явдлыг шударгаар зохицуулах л юм бол тэр ёрын муу хүмүүс, диаволууд түүнийг тарчлаана. Тиймээс диаволд харьяалагддаг энэхүү ёрын муу хүн төрөлхтөн мөс чанарыг үл тоомсорлодог; хүн чанартай хүмүүс л мөс чанартай байдаг. Эрүүл ухааны хувьд гэвэл, эрүүл ухаантайн илрэл нь хүнд юу ч тохиолдсон бай, тухайн хүн үүнд ухаалгаар хандаж, шударгаар ярьж, үйлдэж чаддаг ба мэдрэмжийнхээ дагуу, эсвэл алдар нэр, байр суурийнхаа дагуу үйлдэхгүй, бусдыг албадаж, хазаарлахгүй. Тэрээр хэрэг явдалд ухаалгаар хандаж чаддаг: Зөв бол зөв, буруу бол буруу; үнэн бол үнэн, худал бол худал. Тэр аливааг шударгаар үнэлж, зарчмын дагуу шударгаар хийдэг бөгөөд хүн чанарын ёс суртахууны хил хязгаарыг давдаггүй. Энэ бол эрүүл ухаантайн илрэл юм. Мөс чанар, эрүүл ухаан гэх энэ хоёр зүйл нийгэмд тэсдэггүй, ялангуяа ёрын муу улс орнуудад болон ёрын муу чиг хандлагын дунд бүр ч тэсдэггүй, байх боломжгүй байдаг. Гэсэн хэдий ч мөс чанар, эрүүл ухаан бол яг үнэндээ хэвийн хүн чанарт байдаг хоёр том онцлог бөгөөд хүн төрөлхтөнд байх ёстой онцлог шинжүүд юм. Чи энэ хоёр онцлог шинжийг эзэмшсэн үедээ л жинхэнэ хүн болно. Хэрвээ чи мөс чанар, хүн чанартай хүн бол, нэг талаар, биеэ авч явахдаа тун зарчимч байж, хүмүүст харьцангуй шударга хандаж чадна. Хэн нэгэнтэй харилцах харилцаа ямар байхаас, эсвэл тэр чамайг гомдоосон эсэхээс үл хамааран чи түүнд зөв хандаж, түүнийг обьектив байдлаар үнэлж чадна. Энэ бол хүн чанарын онцлог шинж болох шулуун шударга байдал юм. Үүнээс гадна, хэрвээ чи хүн чанарын өөр нэг онцлог шинж болох сайхан сэтгэлийг эзэмшсэн бол хүмүүстэй харилцах, эсвэл ямар нэг зүйл хийх үедээ тодорхой хил хязгаартай байх болно, энэ нь мөс чанарынхаа эсрэг ярих юм уу үйлдэхийг чинь хориглож чадна. Жишээлбэл, ёрын муу хүмүүс үргэлж гажууд үг хэлж, гажууд санаа чалчдаг, хар цагааныг урвуулж, баримтыг гуйвуулдаг. Тэд өөрсдөд нь халтай, эсвэл өөрсдийг нь гомдоосон, онилсон хэнд ч өс санаж, түүнийг тарчлааж, өшөө авах боломж олохын тулд бүхий л аргыг сүвэгчилдэг. Гэхдээ хүн чанартай хүний хувьд, тэрээр мөс чанарын нэг хэсэг болох шулуун шударга байдал, сайхан сэтгэлтэй байдаг учраас хэн нэгэн түүнийг хорлож, мэхлэхэд хариугаа авч, өшөө авахыг хүсэн, түргэн зангаараа “Би түүнийг голдоо ортол үзэн ядаж байна!” гэх мэт хатуу үг хэлж магадгүй ч гэсэн өшөө авах жинхэнэ боломж гарч ирэх үед зүрх сэтгэл нь зөөлөрч, буулт хийдэг; тэр үүнийг хийж зүрхэлдэггүй, түүний зүрх нь хүрдэггүй. Тэгээд хэсэг хугацааны дараа энэхүү үзэн ядалтыг тээхээ больдог. Сайхан сэтгэлтэй хүн ийм байдаг. Хэрвээ хэн нэгэн хүн чамайг мэхэлж, эсвэл хорлосон бол, мөн чамд өшөө авах боломж олдож, дайсан чинь шийтгэл, залхаан цээрлүүлэлт амсахыг харах боломж олдвол чи арга хэмжээ авч, түүнээс хариугаа авах зүйл хийж чадах уу? Чи дургүйцэж байх үедээ “Би гарцаагүй түүнд хариуг нь барина даа! Тэр туйлын аймшигтай, хэрцгий юм!” гэж хэлж магадгүй. Гэхдээ өшөө авах боломж үнэхээр гарч ирэх үед чи үүнийг хийж чадахгүй. Чи: “Мартаж үз, тэр үеэс хойш нэлээд удаан хугацаа өнгөрлөө. Ингээд орхиё” гэж хэлнэ. Чи үүнийг эцэс төгсгөлгүй хөөцөлдөхгүй, дайснаа шийтгэл амсах юм уу муу төгсгөлтэй болохыг нь харах гэж зүтгэхгүй. Чи зүрх сэтгэлдээ үргэлж үзэн ядалт тээж амьдрахгүй; хэсэг хугацааны дараа үзэн ядалт сарнина. Энэ бол сайхан сэтгэлтэйн илрэл юм. Сайхан сэтгэл бол хүн мөс чанартай байхын онцлог илрэл, бас хүн гэсэн ангилалд багтдагийн ч онцлог шинж юм. Мэдээж, зарим хүний нүдээр сайхан сэтгэл бол сул тал. Зарим үл итгэгч чамайг ноён нуруугүй гэж бодож, бүр чамайг шахаж, “Чи хэрцгий, хүйтэн сэтгэлтэй байх хэрэгтэй. Өшөө авах боломж гарч ирэх үед чи шүдийг шүдээр сольж, дайснаа өөрөө буулган авч, өөрийн гараар алах ёстой” гэж хэлж магадгүй. Гэхдээ чи “Хэрвээ би дайснаа өөрийн гараар албал муу зүйл хийх биш үү? Түүний амьд байгаа нь надад нөлөөлөхгүй; зүгээр л түүний хийсэн нэг зүйл хэрээс хэтэрч, намайг гомдоосон, гэхдээ тэр бүхэн өнгөрсөн” гэж бодолхийлдэг. Цаг хугацаа өнгөрөхийн хэрээр чи түүнийг үзэн ядахаа больсноо мэдэрдэг. Зарим хүн чамайг хэтэрхий хулчгар, хангалттай хэрцгий биш гэж хэлдэг. Чи өөрөө ч бас гайхдаг: “Би яагаад хэрцгий байж чаддаггүй юм бэ? Би яагаад дайснууддаа үргэлж өршөөнгүй хандаж, өс санаж чаддаггүй юм бэ?” Зарим хүний нүдээр сайхан сэтгэлтэй байх нь хүн чанарын сул тал юм. Гэвч үнэн хэрэгтээ энэ нь хүн чанарын онцлог шинж мөн биз дээ? (Тийм.)

II. Зөв бурууг ялгаж, юу нь зөв, юу нь буруу болохыг мэдэх

Хүн чанарын онцлог шинжийн хоёр чухал бүрэлдэхүүн хэсэг болох мөс чанар, эрүүл ухааны талаар бид илүү дэлгэрэнгүй ярихгүй. Хамгийн амархан орхигдуулдаг, эсвэл хүмүүсийн огт мэддэггүй өөр хоёр, хамгийн тодорхой талын тухай ярилцъя. Хэрвээ бид нэг хүнийг хүн чанарын мөс чанар, эрүүл ухаантай гэж л хэлэх юм бол энэ нь хүмүүст харьцангуй ерөнхий санагдах бөгөөд тухайн хүн үнэхээр мөс чанар, эрүүл ухаантай гэдгийг харуулах ямар зүйл хийсэн, эсвэл ямар илрэл гаргасныг тогтооход маш хэцүү, тэр үнэхээр хэвийн хүн чанартай эсэхийг үнэлэхэд хэцүү байх болно. Тиймээс бид мөс чанар, эрүүл ухааны тодорхой илрэлийн өнцгөөс биш, харин өөр хоёр талын өнцгөөс нөхөрлөнө. Өөрөөр хэлбэл, хэрвээ хүн хүн чанар-мөн чанартай бол нэг талаар, тэр зөв бурууг ялгаж чадна, түүнчлэн юу нь зөв, юу нь буруу болохыг ч мэднэ. Хэн нэгэн хүн энэ хоёр талыг эзэмшсэн эсэх нь мөс чанар, эрүүл ухаантай эсэхийг нь харуулахад хангалттай юм. Энэ нь хэн нэгний хүн чанар мөс чанар, эрүүл ухаантай эсэхийг задлан шинжлэх илүү тодорхой арга зам юм. Хүн зөв бурууг ялгаж, юу нь зөв, юу нь буруу болохыг мэдэх–энэ хоёр талыг эзэмшсэн үедээ л хүн чанарын мөс чанар, эрүүл ухаантай гэдгээ үнэхээр харуулдаг. Хэрвээ тэр энэ хоёр талыг эзэмшээгүй бол мөс чанар, эрүүл ухаантай гэсэн түүний мэдэгдэл худал бөгөөд баримттай нийцдэггүй. Эхлээд зөв бурууг ялгаж чаддаг байхыг харцгаая. “Ялгах” гэдэг нь ойлгох, мэдэх, ухамсарлах, ухан ойлгохыг хэлнэ. “Зөв буруу” гэж юу гэсэн үг вэ? Зөв буруу гэдэг нь эерэг зүйлс болон сөрөг зүйлсийг хэлдэг. Тэгвэл юу нь зөв, юу нь буруу болохыг мэдэх гэдэг нь юу гэсэн үг вэ? Жишээлбэл, “Хүн төрөлхтөн Бурханаар бүтээгдсэн.” Энэ мэдэгдэл зөв үү, буруу юу? (Зөв.) “Хүн төрөлхтөн сармагчнаас үүссэн.” Энэ мэдэгдэл зөв үү, буруу юу? (Буруу.) Хэрвээ чи ямар үзэл бодол зөв, ямар нь буруу болохыг ялгаж, шүүж чаддаг бол юу нь зөв, юу нь буруу болохыг мэдэж байгаа хэрэг юм. Диаволууд: “Хүн төрөлхтөн сармагчнаас үүссэн” гэж хэлдэг. Үүнийг сонсоод чи: “Энэ буруу. Хүн төрөлхтнийг Бурхан бүтээсэн” гэж хэлдэг. Тэгвэл энэ хэрэг дээр чи мунгинаагүй бөгөөд юу нь зөв, юу нь буруу болохыг мэдэж байна. Тэгвэл зөв, буруу, үнэн, худлын хооронд ялгаа байна уу? (Тийм.) “Бурхан бүх хүн төрөлхтний хувь заяаг захирдаг.” Энэ мэдэгдэл зөв үү, буруу юу? (Зөв.) “Хүн төрөлхтөн өөрийнхөө хувь заяаг хянадаг.” Энэ мэдэгдэл зөв үү, буруу юу? (Буруу.) “Хүн хэр удаан амьдрах нь өөртөө анхаарч, эрүүл саруул байхаас хамаарна.” Энэ мэдэгдэл зөв үү, буруу юу? (Буруу.) “Хүний амьдрах хугацааг Бурхан тогтоодог.” Зөв үү, буруу юу? (Зөв.) Одоо чи юу нь зөв, юу нь буруу болохыг мэдэх гэдэг нь юу гэсэн үг болохыг мэдлээ, тийм биз дээ? (Тийм.) Тэгвэл зөв бурууг ялгах гэдгийг харцгаая. Бид сая “зөв буруу” гэдэг нь юуг хэлдэг гэсэн бэ? (Эерэг зүйлс болон сөрөг зүйлсийг.) Жишээлбэл, үнэнч шударга хүн байх–энэ эерэг зүйл үү, эсвэл сөрөг зүйл үү? (Эерэг зүйл.) Тэгвэл “Амьдрал мөнгөн дээр тогтдог” гэвэл ямар вэ? (Энэ бол сөрөг зүйл.) Хэн өөр жишээ хэлж чадах вэ? (Хүмүүс Бурханыг шүтэн мөргөх нь тун жам ёсны, үндэслэлтэй. Энэ бол эерэг зүйл.) Тэгвэл хүж асааж, Буддаг шүтэх нь ямар вэ? (Энэ бол сөрөг зүйл.) Аливааг хийхдээ үнэнийг эрж хайх. (Энэ бол эерэг зүйл.) Юу ч хийсэн өөрийнхөө хүслийг дагаж, өрөөсгөл шийдвэр гаргах. (Энэ бол сөрөг зүйл.) Ямар зүйл эерэг, ямар нь сөрөг болохыг чи мэддэг, мөн ямар үзэл бодол зөв, ямар нь буруу болохыг шүүж чаддаг–үүнийг зөв бурууг ялгаж чаддаг байх, юу нь зөв, юу нь буруу болохыг мэдэх гэж нэрлэдэг. Ийм мэдлэг, ойлголттой байж, зүрх сэтгэлдээ эдгээр зүйлийг ялгах чадвартай байх–энэ нь хүн чанарын шинж чанартай хүн гэдгийг чинь илтгэдэг. Зөв бурууг ялгаж чаддаг байх, юу нь зөв, юу нь буруу болохыг мэддэг байх гэдэг нь хүний хүн чанар зарим эерэг, сөрөг зүйлийг ялгаж таних төрөлхийн чадвартай байдаг гэсэн үг юм. Үүнээс гадна, зарим зүйл зөв үү, буруу юу гэдгийг зүрх сэтгэлдээ ухамсарлаж, мэдэрдэг. Үнэнийг сонсоогүй, эсвэл үнэнийг ойлгоогүй байсан ч гэсэн хүний хүн чанар ийм төрлийн ялган таних чадвартай байдаг. Тэр үүнийг тодорхой илэрхийлж чадахгүй байлаа ч гэсэн ямар зүйл эерэг, ямар нь сөрөг болохыг зүрх сэтгэлдээ мэддэг, сөрөг зүйлс буруу гэдгийг мэддэг. Хэрвээ хүн бас зүрх сэтгэлдээ жигших мэдрэмжтэй байж, эдгээр зүйлийг голж, дагахгүй байж чадвал энэ нь бүр ч сайн. Тэд үнэнийг ойлгохгүй байх үедээ, эерэг болон сөрөг зүйлсийг маш тодорхой ялгаж чаддаггүй байлаа ч гэсэн зүрх сэтгэлдээ эерэг болон сөрөг зүйлийг өөр өөрөөр мэдэрч, өөр өөрөөр ханддаг. Жишээлбэл, нийгэм дэх зарим ёрын муу чиг хандлагын тухайд, хүн чанартай хүмүүс эдгээр ёрын муу чиг хандлагыг харах үедээ зүрх сэтгэлийнхээ гүнд жигшдэг. Тэд эдгээр зүйл нь зөв зам биш, эерэг зүйл биш, хүмүүсийн эрэлхийлэх юм уу хийх ёстой зүйл биш гэдгийг мэдэрдэг. Энэхүү нийгмийн орчинд амьдардаг хүний хувьд ёрын муу чиг хандлагыг дагахаас өөр сонголт тэдэнд байдаггүй хэдий ч зүрх сэтгэлийнхээ гүнд тэд эдгээрийг зэвүүцдэг. Тэдгээрийг зэвүүцэхийн зэрэгцээ бас энэ орчноос зугтах боломж бүрийг хайдаг, эсвэл үүнээс зайлсхийж, эдгээр ёрын муу чиг хандлагыг голох бүхий л аргыг сүвэгчилдэг.

А. Зөв бурууг ялгах

Зөв бурууг ялгах нь хүний хувьд маш чухал юм. Нэгэнт зөв ба буруу нь эерэг зүйлс болон сөрөг зүйлсийг хамардаг тул та нарынхаар ямар зүйлс эерэг, ямар зүйлс сөрөг вэ? (Бурханд итгэх, Бурханыг дагах, Бурханд шүтэн мөргөх, Бурханыг дуулгавартай дагах, түүнчлэн үүргээ гүйцэтгэх, үнэнч шударга хүн байх–эдгээр нь бүгд эерэг зүйл. Худал хэлж, хууран мэхлэх, Бурханыг эсэргүүцэх, Бурханы эсрэг тэрслэх, Бурханаас урвах–эдгээр нь сөрөг зүйл.) (Эерэг зүйлс нь голчлон Бурханаас ирдэг, үнэнд нийцдэг. Жишээлбэл, Бурханы ажлаар хүрсэн янз бүрийн үр дүн, түүнчлэн Бурханы зан чанар, мөн чанарын талаарх хүмүүсийн жинхэнэ мэдлэг нь бүгд эерэг зүйл бөгөөд бүгд үнэнд нийцдэг.) Эерэг зүйлсийг маш хий хоосон, эсвэл маш өндөр дээд гэж бүү бод. Үнэн хэрэгтээ эерэг зүйлс гэдэг нь хүмүүст ашиг тустай янз бүрийн эерэг, зөв хүмүүс, үйл явдал, зүйлс юм. Хүмүүст ашиг тустай, хэвийн амьдралд нь хор хөнөөлгүй аливаа зүйл бол эерэг зүйл мөн. Жишээлбэл, байгалийн хууль нь эерэг зүйлс мөн үү? (Мөн.) Бурханы үг бүгд үнэн бөгөөд бүгд эерэг зүйл; үнэнтэй холбоотой ямар ч зүйл эерэг зүйл юм. Бурхан хүн төрөлхтнийг амь, үнэнээр хангах явдал, түүнчлэн хүн төрөлхтнийг удирдаж, аврах Бурханы ажлын агуулга нь үнэнтэй холбоотой эерэг зүйлс юм. Бурханы хүмүүст тавьдаг бүх шаардлага, Бурханы үг бүр, янз бүрийн үнэний хэрэгжүүлэлтийн зарчим–эдгээр нь бүгд эерэг зүйл. Хүн төрөлхтнийг удирдах Бурханы ажлаас гадна хүний оршин тогтнолд ашиг тустай, хүмүүст хор хөнөөлгүй өөр олон эерэг зүйл бий. Та нар тэдгээрийг харж чадах уу? Та нар тэдгээрийг таньж чадах уу? Та нар тэдгээрийг зүрх сэтгэлийнхээ гүнээс хүлээн авч, сайшааж чадах уу? Та нар тэдгээртэй нийцэж, дасан зохицож, дагаж чадах уу? Жишээлбэл, дөрвөн улирлын зүй тогтол нь эерэг зүйл мөн үү? (Мөн.) Хавар дулаарч, цэцэг дэлгэрч, бүх зүйл ургаж, сэргэж, мөс, цас хайлдаг. Энэ эерэг зүйл мөн үү? (Мөн.) Зун нар хурцаар ээж, цацраг нь төөнөж, бүх зүйл хурдацтай ургаж, нарны гэрэлд дулаацдаг. Энэ эерэг зүйл мөн үү? (Мөн.) Намар аагим халуун аажмаар цэлмэг тэнгэр, цэнгэг агаараар солигддог; янз бүрийн ургамал аажмаар боловсорч, үр жимс ургуулж, ургац өгдөг. Энэ эерэг зүйл мөн үү? (Мөн.) Өвөл температур буурч, цаг агаар аажмаар хүйтэрч, заримдаа цас ордог. Хэдийгээр бусад улирал шиг тааламжтай, тав тухтай, эсвэл эрх чөлөөтэй биш боловч өвөл бүх зүйл эрч хүчээ нөөж чаддаг, хүн төрөлхтөн ч бас амарч, тэнхэрдэг. Тэгвэл энэ зүй тогтол эерэг зүйл мөн үү? (Мөн.) Нар мандахад болжмор шулганаж, эртэч шувууд жиргэн, өглөө болж, босох цаг болсныг, амьдралын төлөө, амин зуулгынхаа төлөө, хүн төрөлхтний тасралтгүй оршин тогтнолын төлөө хөдөлмөрлөж эхлэх ёстойг нь хүмүүст сануулдаг. Энэ эерэг зүйл мөн үү? (Мөн.) Хүн төрөлхтөн эртэч шувууд, болжморын дуунаар босож, нэг өдрийн хөдөлмөрөө эхлүүлдэг. Энэ бол эерэг зүйл. Шөнө янз бүрийн шавж, амьтад өөрсдийн зүй тогтлын дагуу төрөл бүрийн үйл ажиллагаа явуулдаг–зарим нь идэш тэжээл хайхаар гарч ирж, зарим нь дуугарч эхэлдэг. Энэ үед хүн төрөлхтөн чимээгүй болж, унтаж амардаг. Хүмүүс хүрэлзгэний жиргээ, янз бүрийн амьтдын дуу чимээ болон тэдний шөнийн үйл ажиллагааг сонсонгоо зүүдний ертөнцөд умбаж, маш сайхан, аз жаргалтай, амар тайван унтдаг. Энэ эерэг зүйл мөн үү? (Мөн.) Хүмүүсийн хувьд эдгээр эерэг зүйл нь бүгд байнга тохиолддог зүйлс юм. Чи тэдгээрийн янз бүрийн тэмдэг, дохиог хүлээн авч чадна, амьдралд чинь авчирдаг ашиг тусыг, түүнчлэн амьдрах явцад чинь авчирдаг янз бүрийн өөрчлөлт, нөлөөллийг ч мэдэрч чадна. Хэрвээ чи эргэн тойрон дахь янз бүрийн эерэг зүйлийн оршин тогтнолд зөв хариу үйлдэл үзүүлж, зөвөөр ухамсарладаг бол, мөн эдгээр эерэг зүйлд зөв арга замаар ханддаг бол энэ нь зөв буруугийн талаар тодорхой хэмжээний ойлголттой хүн гэдгийг чинь, Бурханы бүтээсэн бүх зүйлээс бүрдсэн амьдрах орчинд уриалагхан, мэдрэмтгий, гярхай гэдгийг чинь, эргэн тойрныхоо энэ бүх зүйлд, эсвэл амьдралд чинь хань болдогт талархах зүрх сэтгэлтэй гэдгийг чинь харуулдаг. Энэ нь чи Бурханы оршин тогтнол болон Түүний бүтээсэн бүх зүйл үгүйсгэхийн аргагүй бодитой гэдгийг мэдэрч, бүх зүйлийн чамд өгөх ашиг тус, янз бүрээр чамд үзүүлэх нөлөөг мэдэрч чаддагийг чинь харуулдаг. Хэрвээ чи ийм мэдээлэл хүлээн авч, ийм мэдрэмжтэй байж чадвал зөв бурууг ялгаж чаддаг, хүн чанартай хүн мөн. Чи эерэг зүйлсийг зөвөөр ухамсарлаж, тэдгээрт дасан зохицож, тэдгээрийг даган мөрдөж, зэрэгцэн оршиж чадна. Чи эдгээр зүйлд зэвүүцдэггүй төдийгүй, харин ч Бурханд итгэж, зарим үнэнийг ойлгодог учраас энэ бүх эерэг зүйл Бурханаас, Бүтээгчээс ирдэг гэдэгт бүр ч их үнэмшиж, эдгээр эерэг зүйлийн оршин тогтнолд илүү их талархаж чадна. Үүнтэй уялдан чи зүрх сэтгэлдээ сөрөг зүйлсийг зэвүүцэж, жигшдэг. Тэгвэл ямар зүйлс сөрөг вэ? (Байгаль орчныг бохирдуулах, хэтрүүлэн олборлох.) Байгаль орчныг сүйтгэж, бохирдуулах, замбараагүй мод огтлох, хэтрүүлэн олборлож, ашиглах–эдгээр нь бүгд сөрөг зүйл. Үүнээс гадна, өөр ямар зүйлсийг та нар сөрөг гэж мэдэрч, зүрх сэтгэлдээ илт жигшдэг вэ? Хүн төрөлхтөн үргэлж байгалийг эзэгнэхийг хүсдэг–энэ нь эерэг зүйл үү, эсвэл сөрөг зүйл үү? (Сөрөг зүйл.) Жишээлбэл, зарим газарт байнга хар салхи дэгддэг тул зарим хүн “Энэ хар салхи хаа сайгүй тоос шороо босгож, байшин барилга, тариалангийн талбайг сүйтгэдэг. Бид хар салхийг хаах хана барихын тулд чадах бүхнээ хийж, хүний технологи дэвшилттэй, хүний чадавх улам хүчирхэг болсон гэдгийг харуулах ёстой” гэж үргэлж бодолхийлдэг. Энэ эерэг зүйл үү, эсвэл сөрөг зүйл үү? (Сөрөг зүйл.) Үүнийг сонсоод та нарын зүрх сэтгэлд ямар санагдаж байна вэ? (Хүмүүс өөрсдийнхөө чадварыг хэтрүүлэн үнэлдэг юм шиг санагдаж байна.) Яг тийм. Зарим газар өргөн уудам бэлчээртэй байдаг тул зарим хүн: “Малчид тал нутагт нүүдэллэн амьдарч, бүтэн жилийн турш олигтой хоол бараг иддэггүй. Жилийн хагаст нь тэд үргэлж хээр гадаа байж, тал нутагт үхэр, хонь хариулдаг. Энэ хэцүү өдрүүд хэзээ дуусах вэ? Бид малчдын амьдралыг сайжруулж, тал хээр, бэлчээрийг барилга байгууламж, хот болгох арга замыг олох ёстой, тэгвэл малчид цаашид мал хариулж амьдрах шаардлагагүй болно. Тэгээд тэд илүү сайхан амьдралыг эдэлж, улс орон, засгийн газарт талархах болно” гэж хэлдэг. Энэ эерэг зүйл үү, эсвэл сөрөг зүйл үү? (Сөрөг зүйл.) Ингэх нь сөрөг зүйл гэдгийг та нар мэдэрч чадаж байна уу? Тал нутгийг барилга байгууламж, хот болгон өөрчлөх–энэ бол эндүү ташаа бодол, үзэл санаа юм; энэ үйлдэл туйлын утгагүй! Та нар энэ асуудлыг нэвт харж чаддаггүй, тийм үү? Та нар “Энэ бол засгийн газрын хэрэг, бид юу ч хийж чадахгүй” гэж боддог бөгөөд энэ талаар юу ч мэдэрдэггүй. Мөн хүн төрөлхтөн сансар огторгуйн судалгааг үргэлжлүүлэн хөгжүүлж, сар луу явж, Ангараг, Бархасбадь гаргийг судлахыг үргэлж хүсдэг. Тэд бүр нарыг ч судлахыг хүсдэг боловч нарны температур хэт өндөр учраас тийшээ явж чаддаггүй. Тиймээс тэд Дэлхийн татах хүчийг давж, сар, Ангараг руу нисэхийн тулд сансрын хөлөг бүтээдэг. Энэ эерэг зүйл үү, эсвэл сөрөг зүйл үү? (Сөрөг зүйл.) Энэ бол сөрөг зүйл. Тэгвэл шинжлэх ухаантай холбоотой эерэг зүйл байдаг уу? Эерэг бөгөөд Бурханы бүтээсэн бүх зүйлийн байгалийн хуульд нийцдэг ямар нэгэн мэдэгдэл байна уу? (Компьютер гэх мэт шинжлэх ухааны аргаар зохион бүтээж, үйлдвэрлэсэн зарим хэрэгсэл нь бидний ажлын үр ашгийг дээшлүүлж чаддаг. Эдгээр нь эерэг зүйл.) Эдгээр нь эерэг ч биш, сөрөг ч биш. Тэдгээр нь зүгээр л хэрэгсэл юм. Тэдгээр нь тодорхой нэг бодол, онол, эсвэл үзэл баримтлалыг хамардаггүй. Бидний ярьж байгаа эерэг болон сөрөг зүйлс нь аливаа зүйлийн мөн чанар, үндэс суурийг, түүнчлэн хүн төрөлхтний явуулж буй шинжлэх ухааны янз бүрийн судалгааны төслийн цаад сэдлийг хамардаг. Эдгээрт үндэслэн бид ямар нэг зүйл эерэг үү, эсвэл сөрөг үү гэдгийг тодорхойлдог. Тэгвэл өөр ямар сөрөг зүйлс байна вэ? (Одоогоор хүн төрөлхтөн бүх зүйлийн өсөлтийн хуулийг дагадаггүй, харин эдгээр байгалийн хуулийг өөрчлөхийн тулд шинжлэх ухааны арга хэрэгсэл ашигладаг. Жишээлбэл, тахиаг даавартай тэжээлээр тэжээж, гуч хоногийн дотор зах зээлд гаргахад бэлэн болгодог, улирлын бус хүнсний ногоо, жимс жимсгэнэ тариалдаг. Шинжлэх ухаан, технологи хөгжсөн мэт санагдах боловч энэ нь бүх зүйлийн өсөлтийн хуулийг зөрчиж байгаа бөгөөд хүмүүсийн хоол хүнсний шуналыг хангах зорилготой юм. Энэ бол сөрөг зүйл.) Энэ бол сөрөг зүйл. Зарим хүн бар, арсланг номхотгохыг хүсдэг. Тэд бар сүрдмээр харагддагийг–барын эвшээх нь хүртэл хүмүүсийг айлгаж зугтаалгадгийг хардаг учраас тэднийг номхотгож, дараа нь соёог нь сугалан, хашаандаа тэжээж, барыг нохой шиг байшинг нь манадаг болгохыг хүсдэг. Энэ эерэг зүйл үү, эсвэл сөрөг зүйл үү? (Сөрөг зүйл.) Энэ бол сөрөг зүйл. Махан биеийн таашаалыг эрэлхийлж, шинжлэх ухааны янз бүрийн арга хэрэгсэл ашиглан, байгалийн хуулийг зөрчин хүмүүсийн хийдэг бүхэн, тэдний зохион бүтээдэг янз бүрийн зүйл нь бүгд эерэг зүйл биш, харин сөрөг зүйл юм, учир нь тэдгээрийн хүн төрөлхтөнд учруулах хор хөнөөл нь хэтэрхий их бөгөөд хүний амьдрах орчинд учруулах хохирол нь хэтэрхий ноцтой байдаг. Жишээлбэл, зарим газар туйлын хуурай байдаг тул засгийн газар бороо оруулахын тулд онгоц ашиглан үүл рүү химийн бодис цацдаг. Энэ эерэг зүйл үү, эсвэл сөрөг зүйл үү? (Сөрөг зүйл.) Зарим газар хэт их бороо орж, үер буудаг тул засгийн газар бороог хянахын тулд онгоц илгээн үүлийг сарниулдаг. Энэ нь байгалийн хуулийг зөрчиж, сүйтгэж байгаа хэрэг биш үү? (Тийм.) Байгалийн хуулийг сүйтгэх, байгалийн хуулийг зөрчих, байгалийн хуульд нийцэхгүй байх, дур зоргоороо аашлах, хүний дэвшилтэт технологийг гайхуулах–эдгээр нь сөрөг зүйл. Эдгээрээс гадна өөр ямар сөрөг зүйлс байна вэ? Биологийн бодис болон генийн өөрчлөлтийн талаар судалгаа хийх нь эерэг зүйл үү, эсвэл сөрөг зүйл үү? (Сөрөг зүйл.) Генийн шинжлэх ухааны судалгаанаас үүдэн хүмүүс генийн өөрчлөлттэй хүнс илүү их идэх боломжтой болсон. Тэгвэл генийн өөрчлөлттэй хүнс нь эерэг зүйл үү, эсвэл сөрөг зүйл үү? (Сөрөг зүйл.) Та нар яагаад сөрөг гэж хэлж байна вэ? Зарим хүн: “Энэ бол илүү олон хүнийг хангалттай идэх хоолтой болгож, өлсгөхгүй байх зорилготой шинжлэх ухааны ололт амжилт юм. Түүгээр ч барахгүй хүмүүс хэдэн арван жилийн турш генийн өөрчлөлттэй хүнс идэж, өндөр, биерхүү болж байна–ялангуяа өнөөгийн залуус өмнөх үеийнхнээсээ өндөр болсон. Энэ бүхэн нь шинжлэх ухааны хүн төрөлхтөнд оруулсан хувь нэмрийн ач юм. Генийн өөрчлөлттэй хүнс хүмүүст ийм их ашиг тус авчирдаг байтал яагаад сөрөг зүйл гэж хэлдэг юм бэ?” гэдэг. Та нар үүнийг тайлбарлаж чадах уу? (Хэдийгээр хүмүүс одоо илүү өндөр болсон ч бие хаа нь улам дордож, илүү олон өвчин тусаж байна–энэ бүхэн нь хүмүүс шинжлэх ухааны аргаар боловсруулсан тэр зүйлсийг идсэнээс болж байгаа юм. Тиймээс тэдгээр нь сөрөг зүйл мөн.) Өнгөн дээрээ генийн өөрчлөлттэй хүнс хүмүүст ашиг тустай мэт санагдаж–хүмүүс илүү өндөр, биерхүү болдог боловч бие хаа нь муудсан. Ерөнхийдөө тэдгээр нь хүмүүст сөрөг нөлөө үзүүлж, ашиг тус болохоосоо илүү хор хөнөөл учруулдаг. Хүмүүс ашигтай, эсвэл хортой гэж үзэхээс үл хамааран тэдгээр нь сөрөг зүйл бөгөөд яавч эерэг зүйлс биш, учир нь тэдгээр нь Бурханы бүтээсэн байгалийн хуулийг зөрчиж, Бурханы бүтээсэн янз бүрийн анхдагч амьд зүйлсийн хүний биед гүйцэтгэх чиг үүргийг зөрчдөг. Хүмүүст үзүүлэх үр нөлөө нь эхэндээ мэдрэгдэхгүй байж болох ч хорин жилийн дараа сөрөг үр дагавар нь илэрхий болдог: Олон хүн элдэв янзын хачин өвчин тусаж, бүр нөхөн үржихүйд нь ч нөлөөлдөг. Энэ нь ийм хүнс эерэг зүйл биш гэдгийг нотлоход хангалттай юм. Хэдийгээр хүний өнцгөөс харвал генийн өөрчлөлттэй хүнс нь технологийн бүтээгдэхүүн, шинжлэх ухааны хүн төрөлхтөнд оруулсан хувь нэмэр боловч эерэг болон сөрөг зүйлсийн өнцгөөс харвал энэ нь яавч эерэг зүйл биш.

Хүн төрөлхтөн үргэлж сарыг судалж, бусад гараг хүн амьдрахад тохиромжтой эсэхийг судлахаар оролддог. Шинжлэх ухааны энэ судалгаа, энэ үзэл бодол нь эерэг зүйл үү, эсвэл сөрөг зүйл үү? (Сөрөг зүйл.) Яагаад сөрөг зүйл вэ? (Бурхан хүмүүсийг Дэлхий дээр амьдруулахаар бүтээсэн; Тэр хэзээ ч биднийг өөр гараг дээр амьдруулахаар зориогүй. Хүмүүс үргэлж амбицтай байж, хаа сайгүй явахыг хүсдэг. Эцэстээ энэ нь хүчин чармайлтаа дэмий үрж байгаа хэрэг бөгөөд тэд хаашаа ч явж чадахгүй.) Хүмүүсийн өнцгөөс харвал эдгээр зүйлийг судлах нь нэлээд хэвийн; энэ нь хүн төрөлхтний ирээдүйн амьдрах нөхцөлийг бүтээж буй хэрэг бөгөөд сайн зүйл юм. Бурханы Дэлхий дээр тогтоосон олон чиг үүрэг сүйрсэн; янз бүрийн гамшиг байнга тохиолдож, Дэлхийн амьдрах орчин сүйдэж, агаар, ус, хөрс бүгд ноцтой бохирдож, бүх төрлийн амьд амьтан мөхөх аюулд ороод байна. Дэлхий дээр амьдрахад хэцүү болсон. Иймээс шинжлэх ухааны зарим судалгааны байгууллага өөр гарагуудыг судалж эхэлсэн ба хүн төрөлхтөн өөр гараг руу явж, тэнд суурьшиж чадна гэж найддаг. Хүн төрөлхтний үр удмыг амьд үлдээхийн тулд хүмүүс урьдчилан бэлтгэх ёстой–хэрвээ одоо бэлтгэхгүй, ирээдүйд хүн төрөлхтөн Дэлхий дээр оршин тогтнож чадахгүй бол хүн төрөлхтөн гарах гарцгүй болох биш үү гэж тэд боддог. Тэгвэл энэ үзэл бодол, шинжлэх ухааны энэ судалгаа эцсийн дүндээ сөрөг зүйл үү, эсвэл эерэг зүйл үү? (Сөрөг зүйл.) Юунд үндэслэн та нар үүнийг сөрөг зүйл гэж хэлж байна вэ? (Бурхан зүгээр л өөр гарагууд дээр хүмүүст таатай нөхцөлийг бэлтгээгүй гэдэг үндэслэлээр. Өөр гарагуудыг бүү хэл Дэлхий дээрх маш халуун, маш хүйтэн газрууд ч хүн амьдрахад тохиромжгүй байдаг. Гэвч хүмүүс үргэлж амбицтай байж, Бурханы дээд эрх, Бурханы зохион байгуулалтаас ангижирч, өөр гараг дээр очиж амьдрахыг үргэлж хүсдэг–энэ нь Бурханы зохицуулалт, тогтоолын эсрэг байдаг. Тийм учраас энэ бол сөрөг зүйл.) Бурхан хүмүүст зориулан Дэлхийг буюу амьдрах гайхалтай орчныг бүтээсэн боловч хүмүүс үүнийг сайн эзэгнэдэггүй. Тэд үргэлж шинжлэх ухаан, орчин үеийн аж үйлдвэрийг хөгжүүлж байдаг, үүний үр дүнд тэд Дэлхийн экологийн орчныг сүйтгэж, агаар, ус, тэр ч бүү хэл газар нутгийг бохирдуулсан. Хүмүүс органик үр тариа, хүнсний ногоо хэрэглэх боломжгүй болж, янз бүрийн өвчин тусдаг. Дэлхий дээр оршин тогтноход хэцүү болсон бөгөөд одоо тэд мөнх бус махан бие нь тийшээ очиж чадах эсэхийг ч бодолцохгүйгээр өөр гараг руу явах талаар бодож байна. Мөнх бус махан биетэй оршихуй болох хүмүүс зөвхөн Дэлхий дээр суурьшихад тохиромжтой, зөвхөн Дэлхий дээр л суурьшиж чадна. Энэ бол Бурханы тогтоосон зүйл юм. Хүмүүс гагцхүү өөрсдийн янз бүрийн төрөлх нөхцөл байдалд найдаад ернь хаашаа явж чадах юм бэ? Шувууд далавчаа дэвэн хэдэн мянган метрийн өндөрт нисэж чаддаг ч хүмүүс өөрсдөө тийшээ нисэж чадахгүй; тэдэнд онгоцны тусламж хэрэгтэй. Гэвч онгоцоор нисэх нь заримдаа аюултай байдаг. Тиймээс хүмүүс Дэлхий дээр амьдрахад хамгийн тохиромжтой. Хүмүүсийн бие махбодын шинж чанар нь Дэлхийн хөрстэй болон бүх зүйл, дөрвөн улирал, байгалийн зүй тогтол зэрэг Дэлхий дээрх амьдрах нөхцөлийн бүх талтай нийцэлтэй байдаг. Тийм учраас хүн төрөлхтнийг зөвхөн Дэлхийн оршин суугчид гэж нэрлэж болно. Бурхан бүх зүйлийг бүтээх үедээ хүний оршин тогтнолын эдгээр хууль болон эдгээр амьдрах нөхцөлийг хүмүүст зориулан урьдчилан тогтоосон. Тиймээс хүн төрөлхтөн өөр гараг дээр суурьшихад биш, зөвхөн Дэлхий дээр л оршин тогтноход тохиромжтой. Хүн төрөлхтөн Дэлхийг хүн амьдрахын аргагүй болтол сүйтгэж, хор хөнөөл учруулсан бөгөөд тэд зүгээр л үүнийг орхин явахыг хүсэж, өөр гараг дээр амьдрахыг үргэлж эрж хайдаг. Энэ бол хий дэмий тэмцэл юм. Энэ үйлдэл нь Дэлхийн оршин суугчдад зориулан Бурханы тогтоосон байгалийн хуулийг дагаж мөрддөггүй; харин ч Дэлхийн оршин суугчдын бие махбодын оршин тогтнолын хуулийг зөрчдөг, маш ухаалаг бус үйлдэл юм. Тиймээс энэ бол сөрөг зүйл. Агаартай хэдэн гараг байгаад, Дэлхийн оршин суугчид тийшээ очиж үзэж болох ч энэ нь хүн төрөлхтөн тэр гарагууд дээр амьдарч чадна гэсэн үг биш. Дэлхий дээр ч гэсэн чи Өмнөд туйл юм уу Хойд туйл руу очиж үзэж, тэнд хөл тавьж болох ч хэрвээ тэнд олон жил амьдарвал тэсвэрлэж чадах уу? Мөн жилийн турш Цельсийн жараас дээш хэм халдаг харьцангуй халуун газрууд ч бий; эдгээр нь ч бас хүн амьдрахад тохиромжгүй. Газар зүйн онцгой орчны улмаас Дэлхий дээрх цөөн хэдэн газарт хүмүүс урт хугацаанд амьдрахад тохиромжгүй байдаг, өөр гараг дээр амьдрах тухай бүр ярих ч хэрэггүй. Энэ нь Бурханы зохицуулалтын нэг хэсэг биш. Хүний махан биеийн онцлогт үндэслэвэл энэ хүн төрөлхтөн зөвхөн Дэлхий дээр амьдрахад тохиромжтой; энэ нь үндэслэлтэй юм. Бурхан Дэлхийг бүтээсний зорилго нь хүн төрөлхтөнд тохиромжтой амьдрах орчныг зохицуулахын төлөө байв. Хэрвээ чи ийм орчноос зугтаж, өөр гарц олохыг хүсвэл энэ нь зөвхөн сүйрэлд л хүргэнэ. Тиймээс энэ бол сөрөг зүйл. Хэрвээ чи өөр гараг дээр суурьших талаар үргэлж судлах нь сөрөг зүйл гэдгийг мэддэг ч хүн төрөлхтөн өөр гараг дээр амьдрах арга замыг олохын тулд шинжлэх ухааны судалгаа хийхийг зүрх сэтгэлдээ дэмжсээр байвал энэ нь хүн чанар чинь асуудалтайг, зөв бурууг ойлгодоггүйг чинь, мөн зөв, бурууг ялгаж чаддаггүйг чинь нотолдог. Хэрвээ чи энэ зам хэрэгжих боломжгүй гэдгийг тодорхой мэддэг атлаа дараагийн эрин үед өөр гараг дээр амьдарч чадна гэж хүсэн хүлээсээр байгаа бол хэвийн хүн биш юм–чи бол гаж хүн.

Зөв бурууг ойлгодог хүн нэг талаар, эерэг зүйлсийг хайрлаж, хүлээн авч, тэдгээрийн талаар тодорхой ойлголттой байж чаддаг. Түүнчлэн тэрээр сөрөг зүйлсийг ялгаж чаддаг бөгөөд хүн чанар, эрүүл ухаантай учраас зүрх сэтгэлдээ сөрөг зүйлсийг зэвүүцэж, жигшдэг. Мэдээж тэр зарим үнэнийг ойлгосны үндсэн дээр тэдгээрийг бас жигшиж, шүүмжилж, үгүйсгэж чаддаг. Хэрвээ чи ингэж чадахгүй бол зөв бурууг ойлгодог хүн биш. Чамайг хүн чанарын хувьд дутмаг гэж хэлж ч болно. Хэрвээ хүн чанар чинь зөв бурууг ялгах чадваргүй бол чиний хүн чанарт маш чухал нөхцөл, маш чухал бүрэлдэхүүн хэсэг дутуу байна гэсэн үг. Энэ нь чи хэвийн хүн чанаргүй бөгөөд жинхэнэ хүн гэж нэрлэгдэх боломжгүй гэсэн үг юм. Зарим хүн: “Сая дурдсан жишээнүүд нь хүмүүсийн өдөр тутмын амьдралын үндсэн хэрэгцээтэй холбоотой зарим зүйлийг хамарч байна, шинжлэх ухааныг ч бас хамарч байна. Хэрвээ эдгээр нь сөрөг зүйл бөгөөд бид тэдгээрийг ялгах шаардлагатай бол тэдгээрийг голох ёстой юу?” гэж хэлж магадгүй. Тэгэх шаардлагагүй. Зөв бурууг ялгана гэдэг нь чи зүрх сэтгэлдээ эерэг болон сөрөг зүйлсийг ялган таних чадвартай гэсэн үг. Хүн чанар чинь шүүх стандарттай бөгөөд ямар зүйл эерэг, ямар зүйл сөрөг болохыг чи мэддэг. Чи бас тодорхой хандлагатай, эерэг болон сөрөг зүйлд хэрхэн хандахаа мэддэг. Чи эерэг зүйлсийг хүлээн авч, тэдгээрийг даган мөрдөж, тэдгээрт дасан зохицож чаддаг, зүрх сэтгэлдээ тэдгээрийг эсэргүүцэх юм уу зэвүүцдэггүй. Сөрөг зүйлсийн хувьд чи тэдгээрийг зүрх сэтгэлийнхээ гүнээс ялгаж чаддаг, тэдгээрийг голж, зэвүүцэж, жигшиж, тэр ч байтугай тэдгээрийн талаар өөрийн гэсэн үзэл бодолтой болж, үүгээрээ тэдгээрийг шүүмжилж чаддаг. Энэ бол зөв бурууг ялгаж чаддаг хүнд байх ёстой хандлага, илрэл юм. Гэхдээ чи илт эерэг зүйлсийг дотроо голж, жигшдэг, бүр тэдгээрийг сөрөг зүйлстэй харьцуулахад онцгойрох юмгүй, түүнчлэн хэтэрхий эгэл жирийн, хэтэрхий энгийн, дурдахад ч зохисгүй гэж үздэг гэе. Чи бас сөрөг зүйлсийг дотроо биширч, хүсэн эрмэлзэж, эрэлхийлдэг, тэр ч байтугай нийгэм, ертөнц дэх тэдгээр сөрөг зүйлийг сайшаадаг. Үнэнийг, эсвэл ялган таних зарчмыг яаж ч нөхөрлөсөн тэдгээрийг ойлгож, эсвэл хүлээн авч чаддаггүй гэе. Тэр тохиолдолд чиний хүн чанар хэвийн биш. Чи залуу, амьдралын туршлага, эсвэл мэдлэг дутмаг учраас, эсвэл эдгээр зүйл чамд хамааралгүй, эсвэл амьдралд чинь орж ирээгүй учраас эерэг болон сөрөг зүйлсийн талаар ямар ч ойлголтгүй, эсвэл тодорхой үзэл бодолгүй байдаг бол чамайг зөв бурууг ялгаж чаддаггүй хүн гэж хэлж хараахан болохгүй. Гэхдээ ямар зүйлс эерэг, ямар зүйлс сөрөг болох талаар нөхөрлөсний дараа хэрвээ чи эерэг зүйлсийг зүрх сэтгэлийнхээ гүнээс хүлээн авч, эсвэл даган мөрдөж чадахгүй хэвээр, харин ч зэвүүцэж, голохын зэрэгцээ сөрөг зүйлсийн хойноос эрч хүчтэйгээр хөөцөлдөж, хүсэн эрмэлздэг бол чи зөв бурууг ялгаж чаддаг хүн биш. Энэ өнцгөөс харвал ийм хүнд хүн чанар байхгүй нь маш тодорхой байна. Зөв бурууг ялгах энэ явдал нь эерэг болон сөрөг зүйлд хандах хүний чиг хандлагыг илчилж, улмаар энэ хүний ангилал үнэндээ юу болохыг тодорхойлох боломжийг бидэнд олгодог. Тэр юутай ч тулгарсан бай, эерэг зүйлс рүү биш, харин сөрөг зүйлс рүү хэлбийдэг бол энэ хүнд хүн чанар байхгүй, мөн мөс чанар, эрүүл ухаангүй нь тодорхой байна. Би яагаад ингэж хэлж байна вэ? Тэрээр Бурханаас ирдэг, эерэг зүйлсийн анхдагч дүрэм, зүй тогтлыг хүсэн эрмэлзэж, дагахын оронд Сатан болон ёрын муу хүн төрөлхтний сурталчилж, сайшааж, оролцдог янз бүрийн үйл ажиллагаа, судалгааны төсөл, эсвэл технологийн тодорхой талуудыг хүсэн эрмэлзэж, ёрын муу зүйлсийг хүсэн эрмэлздэг. Тэгвэл ийм хүмүүс гарцаагүй хүн биш. Энэ тодорхой байна уу? (Тийм.)

Бид сая хүмүүсийн хүн чанар дахь зөв бурууг ялгах чадвар буюу хүмүүс эерэг болон сөрөг зүйлсийг таньж чадах эсэх талаар ярилаа. Ийм ялган таних чадвартай хүн олон байдаггүй ч хүмүүс амьдралдаа эерэг болон сөрөг зүйлсийн аль алинтай нь байнга тулгардаг. Жишээлбэл, хүмүүсийн хэвийн сэтгэл хөдлөл–баяр баясгалан, уур хилэн, уй гашуу, аз жаргал нь эерэг зүйл үү, эсвэл сөрөг зүйл үү? (Эерэг зүйл.) Хүмүүс Бурханд тэрслэх нь ямар вэ? Энэ нь эерэг зүйл үү, эсвэл сөрөг зүйл үү? (Сөрөг зүйл.) Тэгвэл хүмүүсийн Бурханд хандах хэт их хүсэл ямар вэ? Тэдгээр нь эерэг зүйл үү, эсвэл сөрөг зүйл үү? (Сөрөг зүйл.) Хүмүүс өдөр тутмын амьдралд нь тулгардаг олон зүйлийн талаар яг үнэндээ ямар ч ойлголтгүй байдаг. Зарим эерэг зүйл хүмүүсийн амьдрал, оршин тогтнолтой үргэлж хамт байдаг; тэдгээр нь хүмүүсийн амьдралд маш чухал үүрэг роль гүйцэтгэдэг бөгөөд хүний оршин тогтнолд үзүүлэх эерэг нөлөөг нь ямар ч сөрөг зүйлийн нөлөөгөөр орлуулах боломжгүй. Гэсэн хэдий ч хүмүүс эдгээр эерэг зүйлийг ихэвчлэн үл тоомсорлож, харин ч олон сөрөг зүйл хүмүүстэй үргэлж хамт байж, амьдралыг нь тэтгэж, оршин тогтнолыг нь дагалддаг гэж үздэг. Үүнээс үзвэл, олон хүн яг үнэндээ эерэг зүйлсийг огт мэдэрдэггүй. Эдгээр зүйлийг мэдэрдэггүй бол энэ нь тийм ч чухал биш. Чи тэдгээр нь эерэг зүйл гэдгийг мэдээд зэвүүцдэггүй, бүр зүрх сэтгэлийнхээ гүнээс хүсэн эрмэлзэж, хайрлаж чаддаг л бол чиний хүн чанар эерэг зүйлийг хүсэн эрмэлздэг гэдгийг энэ нь баталдаг. Чи ямар зүйл эерэг, ямар нь сөрөг болохыг мэддэг боловч эерэг зүйлд дуртай байж чаддаггүй, харин ч зүрх сэтгэлдээ сөрөг зүйлд дуртай байдаг, бүр тэдгээрийг онцгойлон сонирхдог, цаашлаад нөхцөл нь бүрдэж, боломж олдвол тэдгээрийг гарцаагүй эрэлхийлж, олж авахыг хичээдэг гэж бодъё. Энэ нь эерэг болон сөрөг зүйлд хандах чиг хандлагынхаа тухайд чи эерэг зүйлсийг бус, харин сөрөг зүйлсийг хайрладаг гэдгийг илтгэдэг. Хэрвээ чи эерэг зүйлсийг хайрладаггүй бол эерэг хүн биш гэдгийг чинь энэ нь харуулдаг. Хэрвээ чи эерэг хүн биш бол мөс чанар, эрүүл ухаантай хүн гарцаагүй биш; чи бол сөрөг хүн. Хэрвээ чи мөс чанар, эрүүл ухаантай хүн биш бол чи хүн-бус бөгөөд хүн биш юм. Жишээлбэл, хэн нэгэн хүн улаан лооль тарьдаг байв. Улаан лоолийг ургангуут нь зүгээр л химийн бодис түрхээд нэг шөнийн дотор ногооноос улаан болгон хувиргаж, тэр даруй зарахад бэлэн болгож болдгийг тэр сонсжээ. Тэгээд тэр “Энэ гайхалтай юм. Бусад бүх хүн ингэж зардаг юм чинь би ч бас тэгье. Ингэвэл би баяжиж, бас улаан лоолийг эрт идэж чадна. Энэ төгс юм байна!” гэж бодов. Ингээд тэр энэ улаан лоолийг зарж, өөрөө ч бас иджээ. Химийн бодисоор боловсруулж улайлгасан улаан лооль хүмүүст хор хөнөөлтэй, ийм зүйл зарах нь бусдыг хорлож байгаа хэрэг гэдгийг хэн нэгэн хүн түүнд сануулсан ч тэр үүнийг хүлээн авахаас татгалзаж, “Энэ яахаараа хүмүүсийг хорлож байгаа хэрэг байх юм бэ? Энэ бол шинжлэх ухааны судалгааны үр дүн; энэ бол эерэг зүйл. Шинжлэх ухаан хүн төрөлхтөнд үйлчилдэг, эдгээр зүйлийг шинжлэх ухаанаар дамжуулан зохион бүтээсэн учраас хүмүүсийн амьдралд өргөнөөр хэрэглэх ёстой. Хүмүүсийн амьдрал шинжлэх ухаангүйгээр байж чадахгүй; бид шинжлэх ухаанд найдах ёстой” гэж хэлсэн. Зарим хүн бүр шинжлэх ухааныг үнэн мэт үздэг бөгөөд шинжлэх ухааныг хайрлах, судлах, ашиглах, бүх зүйлийг шинжлэх ухаанд үндэслэхийг хүмүүст заадаг. Шинжлэх ухаан зөв байх албагүй бөгөөд шинжлэх ухаанаар дамжуулан зохион бүтээсэн зарим зүйл хүмүүст хор хөнөөлтэй гэдгийг зарим хүн одоо олж мэдсэн байж магадгүй–жишээлбэл, химийн зэвсэг болон дэвшилтэт зэвсгүүд хүн төрөлхтнийг хядах чадвартай, ялангуяа генийн өөрчлөлттэй хүнс бол хүн төрөлхтний хувьд эцэс төгсгөлгүй гай зовлон юм. Гэхдээ олон хүн тэгж боддоггүй бөгөөд “Шинжлэх ухаан буруу байж болох уу? Хэрвээ шинжлэх ухаан буруу байсан бол төр үүнийг дэмжих байсан уу? Бүх хүн төрөлхтөн шинжлэх ухааныг судалж, ашигладаг–бүх хүн төрөлхтний буруу байж болох уу?” гэж хэлдэг. Энэ мэдэгдэл зөв үү? Бүх хүн төрөлхтөн шинжлэх ухааныг дээдэлж, ашигладаг бөгөөд энэ нь нийгмийн чиг хандлага учраас хэчнээн сөрөг байсан ч эерэг зүйл болж чадна гэж тэд үздэг. Эдгээр нь зөв бурууг ялгаж чаддаг хүмүүс мөн үү? (Биш.) Тэдний хэлж байгаа энэ үг юу вэ? (Төөрөгдөл.) Тэдгээр нь төөрөгдөл, тэрс үзэл, гажууд тайлбар юм. Хэдийгээр ёрын муу хүн төрөлхтний дундах ихэнх хүн эдгээр үгтэй санал нийлж, хүлээн зөвшөөрдөг ч, хэчнээн олон хүн тэдгээрийг хүлээн зөвшөөрч, сайшаадаг байлаа ч буруу зүйл үргэлж буруу байх болно, сөрөг зүйлс үргэлж сөрөг зүйлс байх болно, гажууд үндэслэл үргэлж гажууд үндэслэл байх болно. Тэдгээр нь эерэг зүйлс болох боломжгүй, хэзээ ч үнэн болж чадахгүй.

Үргэлж нийгмийн чиг хандлагыг эрэлхийлж, төөрөгдөл ярих дуртай хүмүүс сөрөг зүйлсийг онцгойлон хайрладаг хүмүүс биш гэж үү? (Мөн.) Тэд үнэн болон эерэг зүйлсийг хүлээн авч чадах уу? (Үгүй.) Тэд эерэг зүйлсийг хүлээн авч чадахгүй. Жишээлбэл, зарим хүн өвчин тусдаг бөгөөд яг үнэндээ тэдний өвчнийг дасгал хөдөлгөөн хийж, өдөр тутмын дэглэмээ тохируулснаар эмчлэх боломжтой байдаг ч тэд орчин үеийн, өндөр технологийн арга хэрэгсэл, арга барилыг ашиглаж эмчлүүлэхээр зүтгэдэг. Чи: “Хэдийгээр одоо анагаах ухаан өндөр хөгжиж, тэр эмчилгээ илт үр дүнтэй байгаа ч ужиг нөлөө үүсгэх бөгөөд үр дагавар нь буцаах аргагүй байх болно. Чи биеэ аажмаар хэвийн, жам ёсны хэмнэлд оруулахын тулд дасгал хөдөлгөөн хийх, өдөр тутмын дэглэмээ тохируулах, хоолны дэглэм, хэв маягаа тохируулах зэрэг ердийн арга хэрэглэх ёстой, үүний дараа зарим шинж тэмдэг аажмаар багасна” гэж хэлж болох юм. Зарим хүн ийм үзэл бодлыг хүлээн авч чаддаг ч зарим нь чаддаггүй. Тэд “Тэр чинь хоцрогдсон арга. Тэр бол хэдэн мянган жилийн өмнө хүн төрөлхтөн өвчнийг эмчилж байсан арга зам, гүн ухаан. Эдгэрэх нь гучин хувийн эмчилгээ, далан хувийн сувилгаанаас шалтгаална гэдэг санаа одоо зүгээр л бүтэхгүй! Одоо анагаах ухаан өндөр хөгжсөн, өндөр технологийн эмчилгээ хурдан үр дүнд хүргэдэг. Эм хүнийг нүд ирмэхийн зуурт л эдгээнэ!” гэж боддог. Тэдний үзэл бодлоор бол анагаах ухаан өндөр хөгжиж, хүн төрөлхтний янз бүрийн өвчнийг эмчилж, хүмүүсийг урт удаан амьдруулж чадаж л байвал анагаах ухаан эерэг зүйл болсон бөгөөд хүмүүс анагаах ухаанд итгэж, шинжлэх ухаанд итгэж, хувь заяагаа шинжлэх ухаанаар захируулах ёстой. Хүмүүс хэчнээн олон өвчин туссан ч айх зүйлгүй–өндөр технологийн аргаар ямар ч төвөгтэй, эмчлэхэд хэцүү өвчнийг эмчлэх боломжтой, түүнчлэн ужиг нөлөө үлдлээ ч санаа зовох зүйлгүй гэж тэд боддог. Энэ үзэл бодол үнэн зөв үү? Энэ нь төөрөгдөл юм. Надад хэл дээ, хэрвээ чи ийм төрлийн хүнтэй эерэг зүйлс гэж юу болох талаар ярилцвал түүнд ойлгуулж чадах уу? Тэр үүнийг хүлээн авч чадах уу? (Үгүй, бид түүнд ойлгуулж чадахгүй.) Түүнд ойлгуулж чаддаггүй нэг шалтгаан нь тэр өөрөө эерэг үзэл бодлыг хүлээн авч чаддаггүй. Өөр нэг шалтгаан нь дэлхий даяарх бүх хүн төрөлхтөн бүгд ялгаагүй ёрын муу чиг хандлагад автаж байна. Хэдийгээр тэд Бурханд итгэдэг ч зүрх сэтгэлийнхээ гүнд үнэнийг хүлээн авдаггүй, эерэг зүйлсийг хүлээн авдаггүй, хүмүүс болон зүйлсийг Бурханы үгэнд үндэслэн хардаггүй. Харин ч аливаа асуудлыг авч үзэх юм уу зохицуулахдаа Сатаны үзэл бодол, Сатаны ёрын муу чиг хандлагыг үндэс болгон ашигласаар байдаг. Тиймээс ийм төрлийн хүн олон жил Бурханд итгэж, зарим нэг номлол сонсож, үүргээ гүйцэтгэн, үнэнийг хүлээн авахад бэлэн гэж хэлдэг хэдий ч бодит амьдрал дээр баримталдаг зүйлсийнх нь талаарх үзэл бодол өөрчлөгдөөгүй хэвээр үлддэг, мөн сөрөг зүйлс болон эерэг зүйлсийн хоорондох сонголт нь ч өөрчлөгдөөгүй байдаг. Түүний хүлээн авсан сөрөг зүйлс зүрх сэтгэлд нь хэдийнээ үндэслэсэн бөгөөд эдгээр зүйл үнэн биш гэдгийг мэдэж байсан ч гэсэн тэр эдгээртэй зууралдсаар байх болно. Энэ нь түүний зүрх сэтгэлдээ үнэхээр хайрладаг зүйл нь үнэн биш, харин сөрөг зүйлс гэдгийг маш их харуулдаг. Хэдийгээр тэр Бурханы үгийг уншиж, үнэний талаарх номлол сонссон, мөн хоосон сургаалын үүднээс эдгээр үг нь зөв, үнэн гэдгийг ойлгодог ч зүрх сэтгэлийнхээ гүнд аль хэдийн хүлээн авсан сөрөг зүйлсээ орхихыг хүсэхгүй хэвээр байдаг бөгөөд сөрөг зүйлсийг ялган танихын тулд Бурханы үгийг хэзээ ч үндэс болгон ашигладаггүй. Тодорхой асуудалтай тулгарах үедээ тэр зүрх сэтгэлдээ анхны, буруу үзэл бодолтойгоо зууралдсаар байдаг бөгөөд сөрөг зүйлсийг эерэг зүйлс, буруу үзэл бодлыг зөв үзэл бодол гэж үзсээр байдаг. Эерэг зүйлсийн тухайд гэвэл, хэдийгээр тэр эдгээрийг сөрөг зүйлс гэж илт хэлдэггүй ч зүрх сэтгэлдээ сөрөг зүйлсийг орхиж, эерэг зүйлсийг хүлээн авахыг хүсдэггүй, учир нь “Эерэг зүйлс хэтэрхий бага нөлөөтэй, тэдгээрийг хүлээн авч чадах хүн хэтэрхий цөөхөн бололтой. Тэдгээр нь нийгэмд хэрэгжих боломжгүй–энэ бол объектив баримт” гэж түүнд санагддаг. Энэ нь тэрээр зүрх сэтгэлдээ зөв бурууг ялгах чадваргүй, хүн чанартаа асуудалтай гэдгийг баталдаг. Ийм төрлийн хүн эерэг зүйлсийг сонирхдоггүй бөгөөд ихэвчлэн байгалийг өөрчлөх, байгаль ертөнцийн оршин тогтнолын хуулийг өөрчлөх, хүний физиологийн хуулийг өөрчлөх, хүний оршин тогтнох хуулийг өөрчлөхийг хүсдэг, үргэлж байгалийг байлдан дагуулж, янз бүрийн амьд зүйлсийг байлдан дагуулахыг хүсдэг. Жишээлбэл, тэр үргэлж иймэрхүү зүйл бодолхийлдэг: “Нохойг муур шиг хулгана барьж чаддаг болгохын тулд бид яаж нохойд муурны ген суулгах вэ? Муур хулгана барьж, нохой шиг гэр манаж чаддаг бол сайхан байх биш үү?” “Хэрвээ эм тахиа өндөглөж, бас донгодож чаддаг байсан бол бид эм тахиа тэжээхэд л хангалттай байх байсан–энэ хэчнээн сайхан байх вэ!” Хар даа, тэр үргэлж зохисгүй зүйлсийг бодолхийлж байдаг. Хэрвээ зөв бурууг ялгаж чаддаг хүн байсан бол “Бурханы бүтээсэн амьтад үнэхээр гайхалтай! Азарган тахиа донгодож, эм тахиануудад хань болж чаддаг, эм тахиа өндөглөж, дэгдээхэй гаргаж чаддаг бөгөөд хүмүүс азарган тахиа, эм тахианы аль алиных нь махыг идэж болно. Нохой гэр орноо хамгаалж, эзэндээ хань болж чаддаг, харин муур хулгана барьж чаддаг, заримдаа тэд гэр бүлийн үл анзаарагдам гишүүд ч болж чаддаг. Эдгээр нь бүгд гайхалтай, тус бүрдээ өөрийн гэсэн чиг үүрэгтэй–Бурханы бүтээсэн бүхэн сайн!” гэж бодох байсан. Гэхдээ эерэг зүйлсийг ухамсарлаж чаддаггүй хүмүүс Сатаны үзэл бодлыг ашиглан тэдгээрийг үгүйсгэж, яллана, тэр ч байтугай Сатаны үзэл бодолд үндэслэн янз бүрийн амьтдын оршин тогтнох хуулийг өөрчлөх, байгалийн ертөнцийн янз бүрийн хуулийг өөрчлөх, тэр ч байтугай хүний оршин тогтнох хуулийг өөрчлөхийг оролдох бөгөөд энэ бүхэн нь шинжлэх ухаанд эрх мэдэл өгөхийн төлөө байдаг. Ийм хүмүүс гарцаагүй хэвийн хүн чанаргүй байдаг. Тэдний хүн чанарт зөв бурууг ялгаж чаддаг байх онцлог шинж дутмаг байдаг. Үүнээс гадна, тэд байгалийн хуулийн дагуу амьдралаа хэрхэн удирдахаа мэддэггүй, хүний хүслийн дагуу аливааг хийхийг үргэлж хүсдэг, технологийн арга юм уу хиймэл арга барил ашиглан махан биеийн амьдралын хэвийн хуулийг өөрчилдөг. Жишээлбэл, хэвийн хүн эрч хүчээр дүүрэн байж, өдөр тутмын амьдрал, ажлаа авч явахын тулд өдөрт долоогоос найман цаг амрах шаардлагатай байдаг ч ийм төрлийн хүн “Хүмүүс унтаж, идэх шаардлагагүйгээр өдөр бүр хэвийн амьдарч, ажиллаж чаддаг байсан бол сайхан байх биш үү? Өндөр технологийн ямар арга ашиглан үүнийг хийж болох бол?” гэж бодолхийлдэг. Хөгийн, хачин санаанууд л түүний оюун ухаанд ордог. Тэр хэвийн хүн чанарын өнцгөөс эдгээр хуульд хэрхэн дасан зохицож, дагах, улмаар махан биеийн янз бүрийн хэрэгцээ, асуудлыг хэрхэн зөв зохицуулах талаар бодолхийлдэггүй, харин оронд нь үргэлж эдгээр хуулийг өөрчлөх, жирийн хүмүүсээс өөр байх, махан биеийн зөн совингоо даван гарч чаддаг байх, махан биедээ хянуулж, хазаарлагдахгүй байж чаддаг байхыг хүсдэг. Энэ аймшигтай биш гэж үү? Тэр үргэлж олноос онцгойрч, ялгарахыг хүсдэг. Бусад хүн өдөрт найман цаг унтдаг байхад тэр аравхан минут, эсвэл хамгийн ихдээ л ганц хоёр цаг унтаад өдрийн турш хангалттай эрч хүчтэй байхыг хүсдэг. Энэ бол хэвийн хүмүүсийн хийж чадахгүй зүйл юм. Хүний биеийн байгалийн хуулийг Бурхан хэдийнээ тогтоочихсон. Хүний хоолны дуршил хэр их байх, дотоод эрхтнүүдийнх нь үйл ажиллагааны хууль ямар байх, хүн хэр их эрч хүчтэй байх, өдөрт хэр их ажил хийж чадах, тархи нь өдөрт хэчнээн зүйлийн талаар бодож дөнгөх, хэр удаан бодож чадах зэргийг бүгдийг нь тогтоосон. Хүн чанарын өнцгөөс харвал эдгээр хууль яг үнэндээ хэвийн, эерэг зүйлс юм. Хүн төрөлхтөн тодорхой хуулийг дагаснаар л жилээс жилд үргэлжлүүлэн амьдарч, үеэс үед үржиж, амьд үлдэж, хүн төрөлхтний оршин тогтнол үргэлжлэх боломжтой. Бүх амьд зүйлийн хувьд ийм л байдаг. Тэд байгалийн тодорхой хуулиуд болон амьдралын тодорхой хуулийг даган мөрдөж, амрах, үйл ажиллагаа явуулах цагтай байснаар л амьдралаа хэвээр үргэлжлүүлэх боломжтой. Хэрвээ хүн байгалийн хуулийг зөрчвөл амийнх нь үргэлжлэлд асуудал гарч, төдийлөн удаан амьдрахгүй байж магадгүй. Хэрвээ хүний бие махбодод асуудал гарвал хэвийн амьдрал, өдөр тутмын хоол хүнс, түүнчлэн хэвийн сэтгэлгээ, хэвийн тунгаан бодох чадвар, өдөрт хийж чадах ажлын хэмжээ зэрэгт бүгдэд нь нөлөөлнө. Тиймээс хүн төрөлхтний байгалийн хууль нь хүн төрөлхтний хэвийн оршин тогтнолыг хамгаалдаг. Эдгээр нь эерэг зүйл бөгөөд хүмүүс тэдгээрийг жигших ёсгүй, хүмүүс тэдгээрт зэвүүцэх ч ёсгүй. Харин ч тэдгээрийг хүндэтгэж, дагаж мөрдөх ёстой. Сатанд харьяалагддаг тэрхүү хүн-бус хүмүүс үргэлж “Хүн төрөлхтний эдгээр байгалийн хуулийг дагах нь хүмүүсийг туйлын чадваргүй, хэрэггүй мэт харагдуулдаг! Бид үргэлж эдгээр байгалийн хуульд хязгаарлагддаг–ядрах үедээ унтах ёстой; өлсөх үедээ идэх ёстой. Хэрвээ эдгээр зүйлийг хийхгүй бол хүний оюун ухаан амныхаа хурдыг гүйцэхгүй, гар чичирч, зүрх дэлсэж, хөл суларч, бат зогсож чадахгүй. Энэ маш төвөгтэй! Зүгээр л ямар нэг эм уугаад хэвийн амьдарч чаддаг, эсвэл хэдэн өдөр амрахгүй байсан ч эрч хүчээр дүүрэн байж чаддаг байсан бол хүн роботоос ч илүү гайхалтай байх байсан гэж төсөөлөөд үз дээ. Эсвэл өлсөх үедээ тодорхой нэг цэг дээр дараад л тэр дороо өлсөхөө больдог байсан бол гэж төсөөл. Эсвэл хэдэн өдөр юм идэхгүй байсан ч зүгээр байж, махан бие турж эцэхгүй, эрч хүч буурахгүй, бие хэвийн, эрүүл хэвээр байдаг байсан бол гэж төсөөл дөө. Тэгвэл гайхалтай байх байсан!” гэж боддог. Хүмүүс үргэлж эдгээр байгалийн хуулийг өөрчлөхийг хүсдэг. Энэ нь эерэг зүйлсийг үгүйсгэж, эсэргүүцэж байгаа хэрэг биш үү? (Тийм.) Эдгээр эерэг зүйл оршин байх нь хүн төрөлхтний хэвийн оршин тогтнолыг баталгаажуулж, хүн төрөлхтний хэвийн амьдралыг хадгалдаг тул хүмүүс тэдгээрийг дагаж мөрдөөд зогсохгүй, тэдгээрт ухаалгаар хандах ёстой. Тэд байгалийн хуулиудыг зөрчиж, тэдгээрийг дарангуйлж, эсвэл тэдгээртэй сөргөлдөх ёсгүй, тэдгээрийг эсэргүүцэж бүр ч болохгүй. Нөгөөтээгүүр, хүн төрөлхтний байгалийн хуулиас гадуурх зүйлс, хүмүүсийн төсөөлөл, зарим хэвийн бус санаа, ер бусын зан авир нь бүгд сөрөг зүйл юм. Тэдгээр нь бүгд сөрөг зүйл учраас хүмүүс тэдгээрийг хүлээн авах бус, харин ялган таньж, голох ёстой. Хэрвээ чи эерэг болон сөрөг зүйлсийг ялган таньж, амьдрах явцдаа тэдгээрт зөв хандаж, ухаалгаар зохицуулж чаддаг бол хүн чанар чинь хэвийн байна. Хэрвээ чи эдгээр эерэг зүйлсийн чамд үзүүлэх эерэг нөлөөг ихэвчлэн мэдэрдэггүй, тэдгээрийг эсэргүүцэж, тэдгээрийн эсрэг зүйл хийхийг ихэвчлэн хүсдэг бол, зарим сөрөг үг, үзэл бодолд үндэслэн эдгээр эерэг зүйлийг өөрчлөхийг үргэлж оролдож, аливаа зүйлийн объектив хуулийг зөрчдөг бол энэ нь хүн чанарынхаа тухайд зөв бурууг ялгах чадваргүйг чинь нотолж байна. Ингэж нөхөрлөхөөр та нар одоо ойлгож байна уу? (Тийм.)

Хэрвээ хүн хүн чанартай бол эерэг зүйлс гэж юу болохыг ойлгож, тэдгээрийг хүлээн авах ёстой биш үү? (Тийм.) Түүнчлэн сөрөг зүйлсийг ялган таньж чаддаг байхын сацуу зүрх сэтгэлээсээ тэдгээрийг жигшиж, голж чаддаг байх ёстой биш үү? (Тийм.) Тэгвэл хүмүүс өөр ямар зүйлсийг эерэг, эсвэл сөрөг гэдгийг нь таньж чаддаггүй вэ? Бурханд итгэж, дагах нь эерэг зүйл үү, эсвэл сөрөг зүйл үү? (Эерэг зүйл.) Бурхан хүн төрөлхтний хувь заяаг захирдаг нь эерэг зүйл үү, эсвэл сөрөг зүйл үү? (Эерэг зүйл.) Бурхан хүн төрөлхтний хувь заяаг захирдаг нь эерэг зүйл юм. Тэгвэл завхарсан хүн төрөлхтөн Бурханы дээд эрх, зохион байгуулалтыг эсэргүүцэхийн үндэс болдог гол үзэл бодол юу вэ? (Хүний хувь заяа өөрийнх нь гарт байдаг, мэдлэг хүний хувь заяаг өөрчилж чадна гэж хүмүүс үздэг.) Эдгээр нь завхарсан хүн төрөлхтөн Бурханыг үгүйсгэж, Бурханыг эсэргүүцэхийн үндэс болдог үзэл бодол юм; эдгээр нь үнэхээр сөрөг зүйл. Тэгвэл Бурхан хүн төрөлхтний хувь заяаг захирдаг гэх хэрэг явдлыг хүмүүс хэрхэн ухамсарлах ёстой вэ? Зарим хүн “Бурхан хүн төрөлхтний хувь заяаг захирдаг” гэх үг зөв, эерэг зүйл гэдгийг хоосон сургаалын хувьд хүлээн зөвшөөрдөг хэдий ч хүний өөрийнх нь хүчин чармайлт хувь заяаг нь өөрчилж чадна, хүний хувь заяа өөрийнх нь гарт байх боломжтой, мөн хүн эцсийн шийдвэрийг гаргана гэж зүрх сэтгэлдээ итгэсээр байдаг. Хэрвээ тэд шаргуу суралцаж, хичээнгүйлэн зүтгэхгүй бол сайн их сургуульд орж чадахгүй, сайн ажилтай, сайн хэтийн ирээдүйтэй, эсвэл амьдрах сайхан орчинтой байж чадахгүй гэж боддог. Ийм хүмүүс зөв бурууг ялгаж чаддаг хүмүүс мөн үү? (Биш.) Хорь, гучин жил амьдарсан хэр нь тэд “Бурхан хүн төрөлхтний хувь заяаг захирдаг” гэх үг ямар утгатайг мэддэггүй хэвээр байна. Тэд олон жил Бурханд итгэсэн ч хувь заяа нь өөрсдийнх нь гарт байдаг, мэдлэг хувь заяаг нь өөрчилж чадна, хэрвээ сайн хүрэх газартай болж, сайхан зүйлсийг эдэлж, сайн сайхан амьдрахыг хүсвэл өөрийнхөө хичээл зүтгэлд найдах ёстой гэж боддог–шүтлэггүй хүмүүсийн хэлдэгчлэн “Бүхнийг дэнчин тавьж байж л ялна.” Ийм хүмүүс зөв бурууг ялгаж чаддаг хүмүүс мөн үү? (Биш.) Зөв бурууг ялгаж чаддаггүй хүн хүн мөн үү? (Биш.) Тэр сайхан амьдралыг таашааж, сайн хооллож, сайхан хувцаслаж, нийгэмд бусдад өндрөөр үнэлэгддэг бөгөөд одоогийн амьдрал нь зөвхөн өөрийнх нь шаргуу хөдөлмөрийн ач гэж боддог. Тиймээс тэр “Бүхнийг дэнчин тавьж байж л ялна, хүний хувь заяа бусдаас биш, өөрөөс нь шалтгаална” гэх үг үнэн бөгөөд зөв үзэл бодол гэж үздэг. Энэ нь хэвийн хүн чанарын илрэл мөн үү? (Биш.) Хүмүүс мэдлэгтэй болохоосоо өмнө эдгээр зүйлийг ойлгодоггүй боловч зарим мэдлэгийг эзэмшмэгцээ “Бурхан хүн төрөлхтний хувь заяаг захирдаг” гэх үгийг бүрмөсөн үгүйсгэж, оронд нь “Хүний хувь заяа өөрийнх нь гарт байдаг; хүн аз жаргалыг өөрийн гараар бүтээж чадна” гэж боддог. Ийм хүн зөв бурууг ялгаж чадах уу? (Үгүй.) Тэгвэл ийм хүн ямархуу бүтээгдсэн зүйл вэ? Тэр хүн чанаргүй биш гэж үү? (Тийм.) Ийм хүн бол мөс чанар, эрүүл ухаангүй хүн бөгөөд мөс чанар, эрүүл ухаангүй хүн зөв бурууг ялгаж чаддаггүй. Амьдралын баримтуудыг үнэхээр мэдэрч туулсныхаа дараа ч тэр эерэг зүйлс гэж юу болохыг үнэхээр ухамсарлаж чаддаггүй, эерэг зүйлсийн мөн чанар юу болохыг ч үнэхээр үнэлж чаддаггүй. Энэ нь тэр зөв бурууг ялгаж чаддаггүй гэдгийг харуулдаг. Ийм хүнд хүн чанар байдаггүй; тэр яавч хүн биш. Мөн хоосон сургаал урсгаж, “Бүх зүйлийн хууль Бурханаас ирдэг, тэдгээр нь эерэг зүйл, хүн төрөлхтөнд ашиг тустай бөгөөд хүн төрөлхтний дагаж мөрдөх ёстой, хүн төрөлхтний хүсэн эрмэлзэж, эрэлхийлэх ёстой зүйл юм” гэж хэлж чаддаг зарим хүн байдаг ч өндөр технологийн зарим мэдээлэл, өндөр технологийн зүйлстэй харьцсаныхаа дараа эдгээр хэрэг явдлын талаарх үзэл бодол нь өөрчлөгддөг. Тэд ямар үзэл бодолтой болж өөрчлөгддөг вэ? Тэд: “Бурханд итгэгч бид үргэлж амьдралын хууль, бүх зүйлийн хууль, бүх зүйлийн оршин тогтнох хуулийн талаар ярьж, эдгээрийг эерэг зүйл гэж боддог. Энэ маш хоцрогдсон! Энэ нь мэдлэг дутмаг, явцуу хараатай байгааг харуулж байна! Одоо технологи маш өндөр хөгжсөн; чи олон зүйлийг өөрөө хийх шаардлагагүй, технологийн бүтээгдэхүүнүүд чиний өмнөөс үүнийг хийж чадна–үүнийг л дэвшилтэт гэж нэрлэдэг! Хар даа, зарим машин өөрөө жолоодож чадна. Чи машинд суусныхаа дараа очих газраа тохируулаад, ганц үг хэлэхэд л машин жолоодож эхэлнэ. Тэр үнэхээр өндөр технологи, үнэхээр биширмээр! Хүн төрөлхтөн дэвшилтэт технологийг хөгжүүлж, бид юу ч хийлгүйгээр бүх зүйлийн эзэд болсон. Тиймээс шинжлэх ухаан л туйлын үнэн! Боловсрол, мэдлэггүй, шинжлэх ухааныг ойлгодоггүй хүмүүс хоцрогдсон, соёлгүй!” гэж хэлдэг. Тэдний үзэл бодол өөрчлөгдсөн, тийм биз дээ? Зүрх сэтгэлдээ тэд эерэг болон сөрөг зүйлсийг ялгаж салгаагүй. Мөн нисэхийн музей үзсэнийхээ дараа зарим хүн “Хөөх, нүд нээгдэх шиг л боллоо, шинжлэх ухаан ийм өндөр хөгжсөн байна! Жирийн хүмүүс бид тэнд юу ч мэдэхгүй юм шиг санагддаг–бид үүнийг огт ойлгож чадахгүй. Одоо шинжлэх ухаан хэдий хэр хөгжсөнийг чи төсөөлж ч чадахгүй. Бид тэр орчин үеийн, дэвшилтэт технологийн зүйлстэй огт харилцаж байгаагүй! Тэгсэн хэр нь бид Бурханд итгэж, байгалийн дүрэм, хуулийн талаар ярьсаар байдаг–бид үнэхээр хоцрогджээ!” гэж дуу алддаг. Орчин үеийн нийгмийн эдгээр нүд гялбам зүйлийг харсныхаа дараа ийм хүмүүс урьд нь ойлгож байсан эерэг болон сөрөг зүйлсийн талаарх онолоо зүрх сэтгэлийнхээ гүнээс бүрмөсөн үгүйсгэдэг. Тэд эерэг зүйл гэж юу болохыг илүү тодорхой тодорхойлдоггүй, харин ч эерэг зүйлсийг хоцрогдсон, орчин үеийн технологи болон орчин үеийн хүн төрөлхтний хөгжлийн хурдаас хоцорсон гэж үздэг. Түүгээр ч зогсохгүй, тэд бас эдгээр сөрөг зүйлийг онцгойлон сайшааж, хүсэн эрмэлздэг бөгөөд орчин үеийн, дэвшилтэт технологийг хөгжүүлдэг хүмүүсийн нэг болохыг хүсдэг. Ийм хүн зөв бурууг ялгаж чаддаг хүн мөн үү? (Үгүй.) Зөв бурууг ялгаж чаддаг байх нь хүн чанарын онцлог шинж гэдгийг харгалзан үзвэл энэ нь сүүлд үүсэж бүрэлддэг биш, хүн чанарт угаас, төрөлхөөсөө байдаг зүйл юм. Өөрөөр хэлбэл, зөв бурууг ялгаж чаддаг байх хүн чанарын энэ онцлог шинж нь цаг хугацаа өнгөрөх, эсвэл газарзүйн орчин, хүмүүс, үйл явдал, зүйлс өөрчлөгдөхтэй зэрэгцэн өөрчлөгдөхгүй. Хэн ч үүнийг өөрчилж чадахгүй, юу ч үүнийг өөрчилж, арилгаж чадахгүй. Зөв бурууг ялгаж чаддаг хүмүүс зүрх сэтгэлийн гүндээ эерэг зүйлсийг үргэлж хүсэн эрмэлздэг бол сөрөг зүйлсийг үргэлж зэвүүцэж, жигшдэг бөгөөд энэ нь тэдний хүн чанарт хэрэгтэй зүйл биш юм. Тэдэнд юу хэрэгтэй вэ? Тэдэнд махан биеийн амьдралын хууль болон махан биеийн оршин тогтнолд ашиг тустай зүйлс, жам ёсны, хүмүүст амар амгалан, тайван мэдрэмж төрүүлдэг, хэвийн хүн чанарын мөс чанар, эрүүл ухааны хэрэгцээнд нийцдэг зүйлс хэрэгтэй болохоос биш, сүрлэг, эрхэмсэг, сэтгэл хөдөлгөм зүйлс хэрэггүй. Чи хар даа, биеэ авч явахын тухайд, зарим хүн амьдралаа арай илүү энгийн, даруухан байлгах дуртай; тэд сүр дуулиантай амьдралаар амьдрах дургүй, харин зүгээр л тайван байдалд дуртай, амар амгалан, баяр баясгалантай байж, амьдралаа маш чимээгүй өнгөрөөх дуртай байдаг. Гэвч бусад хүн ингэх дургүй; тэд сүр дуулиантай амьдралаар амьдрах дуртай, сүрлэг, эрхэмсэг, сэтгэл хөдөлгөм зүйлст дуртай, юм хийх дуртай, олноос онцгойрох, алдартай байх дуртай, эгэл жирийн, эсвэл жам ёсны байдалд дургүй байдаг. Энэ нь хүмүүсийн хүн чанарын ялгааг харуулдаг.

Зөв бурууг ялгаж чаддаггүй хүмүүс зарим зөв, эерэг үгтэй санал нийлж, эсвэл гаднаа бусдыг даган зарим эерэг зүйлд дурлаж, хүсэн эрмэлзэж магадгүй. Гэвч цаг хугацаа өнгөрч, орчин өөрчлөгдөж, хүмүүс, үйл явдал, зүйлс ч бас өөрчлөгдмөгц эдгээр эерэг зүйл зүрх сэтгэлийнх нь гүнд тэр даруй сөрөг зүйлс болдог, харин тэдний үнэхээр дуртай сөрөг зүйлс нь эерэг зүйлс болж, эрэлхийллийнх нь бай болно. Өөрөөр хэлбэл, өөрсдийнхөө дуртай ямар нэг сөрөг зүйлийг харахаас өмнө эерэг зүйлс тэдний хувьд зүгээр л хоосон сургаал байдаг бөгөөд тэд урсгалаараа явж, олныг дагаж чаддаг ч нас ахиж, цаг хугацаа өнгөрөхийн хэрээр зүрх сэтгэлдээ үнэхээр хайрладаг зүйлс, жинхэнэ үзэл бодол нь аяндаа ил гарч ирдэг. Жишээлбэл, зарим хүн: “Бурханд итгэх нь сайн; Бурханд итгэдэг хүмүүс зөв замаар алхдаг, мууг үйлддэггүй; тэд бүгд сайн хүмүүс” гэж байнга хэлдэг. Гэвч тэд Бурханд хэдэн жил итгэж, Бурханы гэр дэх бүх номлол, нөхөрлөл нь хүмүүсээс үнэнч шударга байхыг, үнэнийг эрэлхийлж, Бурханыг дуулгавартай дагахыг, бүтээгдсэн зүйлийн үүргийг гүйцэтгэхийг шаарддагийг харсныхаа дараа үүнд зэвүүцэж, Бурханд итгэх нь утгагүй санагдан, чуулганыг орхиж, ертөнц рүү буцахыг хүсдэг; тэдний зүрх сэтгэл чуулганд байдаггүй. Үнэнийг хайрладаггүй хүмүүс ийм л байдаг. Үнэндээ ийм хүмүүс эерэг зүйлсийг хайрладаггүй, зүрх сэтгэлд нь олон гажууд үндэслэл, тэрс үзэл байдаг. Тэдний хувьд эдгээр гажууд үндэслэл, тэрс үзэл нь эерэг зүйлс байдаг, харин зүрх сэтгэлийнхээ гүнд тэд жинхэнэ эерэг зүйлсийг зэвүүцэж, жигшиж, дорд үзэн, хэзээ ч хүлээн авдаггүй. Чухамдаа тэд эерэг зүйлсийг хэзээ ч хүлээн авдаггүй учраас, дуртай зүйлс нь сөрөг зүйлс байдаг учраас л ийм хүмүүсийн хүн чанар зөв бурууг ялгах чадваргүй байдаг. Яг л зарим хүн анх Бурханд итгэж эхлэхдээ зүгээр л ерөөлийн төлөө итгэдэгтэй адилхан. Олон жил номлол сонссоныхоо дараа тэд эцэст нь “Бурханд итгэнэ гэдэг нь хүмүүсээс үнэнч шударга байж, үүргээ гүйцэтгэхдээ бүхнээ зориулж, төлөөс төлөхөд бэлэн байж, Бурханд чин сэтгэлээсээ хандаж, дур зоргоороо, хөнгөн хуумгай үйлдэхгүй байж, Бурханы гэрийн ашиг сонирхлыг хамгаалахыг шаарддаг гэсэн үг. Ялангуяа Бурханы гэрийн ашиг сонирхол өөрсдийнх нь ашиг сонирхолтой зөрчилдөх үед тэд Бурханы гэрийн ашиг сонирхлыг хамгаалж, хувийн ашиг сонирхлоо хаях ёстой юм байна” гэдгийг ойлгодог. Үнэний янз бүрийн талуудыг олж мэдсэнийхээ дараа тэд Бурханд итгэсэндээ харамсаж, “Бурханд итгэх гэдэг нь найдах том бүлэгтэй, хүчирхэг хүчтэй байхыг хэлдэг бөгөөд хүмүүс ихийг хаяж, зовж, төлөөс төлж байгаа цагт хаанчлалд орж, сайн хүрэх газартай болж, дараагийн эрин үе рүү сүр жавхлантайгаар орж, эзэд нь болж, хаанчлах боломжтой гэж би бодсон. Гэтэл тийм биш болж таарлаа. Бурханд итгэх нь тэр чигтээ хэрхэн биеэ авч явч, хэрхэн Бурханыг дуулгавартай дагаж, муугаас зайлахыг хүмүүст заах явдал юм байна. Ялангуяа, хэрвээ хүмүүс Бурханд итгэдэг бол тэднээс үргэлж үнэнч шударга байж, үнэнчээр ярихыг шаарддаг, үргэлж үнэнийг хэрэгжүүлэхийг шаарддаг; тэдэнд эцсийн шийдвэр гаргахыг зөвшөөрдөггүй. Тэгвэл Бурханд итгэхийн утга учир юу юм бэ?” гэж хэлдэг. Тэгээд тэд зүрх сэтгэлдээ гомдол тээж, итгэлээсээ ухрахыг хүсдэг. Гэвч дараа нь тэд “Би Бурханд хэдэн жил итгэсэн; хэрвээ одоо больчихвол дэмий итгэсэн болох биш үү?” гэж боддог. Тэр үед тэд орхиод явахдаа дурамжхан байдаг. Гэвч хэрвээ үргэлжлүүлэн итгэх юм бол тэд үнэнийг сонирхдоггүй. Бурханы гэр үргэлж үнэнийг эрэлхийлэх, бодит байдалд орох, Бурханыг дуулгавартай дагах, үнэнийг эрж хайх, зарчмын дагуу үйлдэх тухай ярьдаг. Тэд эдгээр зүйлийн талаар сонсохоос залхаж, цаашид сонсохыг хүсдэггүй. Ялангуяа Бурханы гэр үнэнийг хэрэгжүүлэх талаар ярих үед тэд дотроо бухимдаж, шаналдаг; эерэг зүйлсийн талаар дурдах үед тэд зэвүүцэж, зүрх сэтгэлдээ тэдгээрийг жигшдэг бөгөөд сонсохыг хүсдэггүй. Зарим хүн эцсээ хүртэл итгэсэн ч үнэнийг юм уу сайн хүрэх газрыг олж авахгүй гэдгээ ухаармагцаа зүгээр л итгэхээ больдог. Тэдний зарим нь ажилд орохоор, эсвэл бизнес хийхээр явдаг бол зарим нь гэрлэхээр гэртээ харьдаг. Тэд үнэнийг хайрладаггүй учраас Бурханд итгэхээ больдог. Бурханы гэр үргэлж үнэний талаар ярьж, үнэний талаар нөхөрлөдөг бөгөөд тэд үүнийг онцгойлон зэвүүцдэг. Энэ нь ийм хүн мөс чанар, эрүүл ухаангүй бөгөөд зөв бурууг ялгаж чаддаггүйг харуулдаг. Зөв бурууг ялгаж чадахгүй байна гэдэг нь тэдний хүн чанарт эерэг болон сөрөг зүйлсийг таньж мэдэх стандарт, чадвар байхгүй гэсэн үг; энэ бол тэдэнд байдаггүй зүйл юм. Тэгвэл ийм хүн хэвийн хүн чанартай юу? (Үгүй.) Тэр бол хүн-бус. Хэрвээ хэн нэгэн үнэхээр хүн чанартай бол нэг зүйл үүнийг нотолж чадна: Тэр зүрх сэтгэлдээ эерэг зүйлсийг хайрлаж, хүсэн эрмэлздэг. Тэр үнэнийг ойлгохгүй байх үедээ ч гэсэн харанхуйгаас ангид, шударга нийгмийг хүсэн эрмэлзэж, эерэг зүйлсийг хүсэн эрмэлзэж, үнэн эрх мэдэл бариасай гэж хүсэн эрмэлздэг. Гэвч энэ ёрын муу нийгэм түүнд ийм орон зай олгодоггүй бөгөөд хүмүүс эерэг зүйл харуулах юм бол гадуурхагдаж, дарлагддаг. Ийм нөхцөлд хүн чанартай хүмүүс өөрсдийн дуртай, хүсэн эрмэлздэг эерэг зүйлсийг олж авч чаддаггүй тул зүрх сэтгэлдээ бухимддаг. Гэвч Бурханд итгэснийхээ дараа тэд Бурханы үгийг уншиж, номлол сонссоноор олон үнэнийг ойлгодог бөгөөд эдгээр үнэн нь тэдний хүн чанарын хайрладаг эерэг зүйлстэй нийцэж, тохирдог, эерэг зүйлсийн хэрэгцээг нь яг таг хангадаг. Тиймээс тэдний зүрх сэтгэл эерэг зүйлсийг бүр ч их хүсэн эрмэлздэг. Хэдийгээр тэд одоо орчны хязгаарлалт, жижиг биеийн хэмжээнээс болоод, эсвэл тодорхой завхарсан зан чанарт хазаарлагдаж, хүлэгдсэнээсээ болоод үнэнийг бүрэн хэрэгжүүлж чадахгүй байгаа ч хэзээ нэгэн цагт үнэн болон Бурханы үгийн дагуу бүрэн хэрэгжүүлж, улмаар Бурханы үгийг дуулгавартай дагаж, эерэг зүйлсийг хайрлах хайраас үүдсэн хэрэгцээгээ хангаж чаддаг болох шийдэмгий байдал, хүсэл тэдэнд байдаг. Ийм хүмүүс бол хүн чанар нь зөв бурууг ялгаж чаддаг шинж чанартай хүмүүс юм; тэд бол хүн чанартай хүмүүс. Хэрвээ чи зөвхөн эерэг зүйлсийг хайрладаг гэж хэлээд, Бурханы хийдэг бүхэн сайн гэдгийг амаараа хүлээн зөвшөөрдөг бол энэ нь зүгээр л хоосон сургаал ярьж, уриа лоозон хашхирч байгаа хэрэг юм. Чихэнд чимэгтэй үг, зөв онол хэлэх, эсвэл сүржин үг чалчихыг хэн ч хийж чадна. Энэ нь эерэг зүйлсийг үнэхээр хайрладаг гэдгийг чинь харуулахгүй. Гэвч хэрвээ чи үнэнийг сонсох үедээ үнэнийг хайрлаж, хүсэн эрмэлзэж чаддаг бол, мөн үнэнийг сонсох тусмаа улам их хүсэн эрмэлзэж, үнэнийг эрж хайх эрч хүч чинь улам ихсэж, Бурханыг дагаж, аврал хүртэх итгэл чинь улам бат бөх болдог бол; Бурханд итгэх явцдаа чи янз бүрийн эрэлхийллээсээ үр шим хүртэж, завхарсан зан чанараа аажмаар хаяж, Бурханыг эсэргүүцэж, Бурханд тэрслэх үйлдэл чинь улам бүр багасдаг бол чи эерэг зүйлсийг хайрладаг хүн мөн, үнэн-бодит байдалтай хүн мөн. Ийм хүмүүс Бурханд итгэх итгэлдээ үр жимс гаргаж, үр шим хүртдэг. Чи өөрийгөө өөрчлөгдсөнийг, Бурхан болон үнэнд хандах хандлага чинь урьдынхаас өөр болсныг мэдэрч чадна. Өмнө нь чи Бурханд тэрсэлдэг, Бурханыг дуулгавартай дагадаггүй байсан бөгөөд маш жижиг явдал дээр ч үнэнийг хэрэгжүүлж чаддаггүй байсан. Гэвч энэ олон жилийн эрэлхийллээр дамжуулан, энэ олон жил үүргээ гүйцэтгэснээр дамжуулан, бүх талын хүчин чармайлтаараа дамжуулан чи зарим үнэнийг ойлгосон бөгөөд ямар нэгэн хэрэг явдалтай тулгарах үедээ үнэнийг эрж хайж, махан биеийнхээ хүслээс урваж чаддаг болсон. Зарчимтай холбоотой зарим томоохон явдал дээр чи бас зарчмыг мөрдөж, өөрийн хүслээр үйлдэхгүй байж чаддаг, Бурханы гэрийн ашиг сонирхлыг хамгаалж, чуулганы ажлыг хамгаалж чаддаг. Энэ нь чи тодорхой биеийн хэмжээтэй болсон, өөрөөсөө урваж, үнэнийг хүлээн авч, дуулгавартай дагах тал дээр тодорхой хэрэгжүүлэлт, оролттой болсон, янз бүрийн завхарсан зан чанар чинь ч бас янз бүрийн хэмжээнд өөрчлөгдсөн гэсэн үг юм. Энэ бол үнэхээр хүн чанартай хүмүүсийн зөв бурууг ялгах илрэл юм.

Зөв бурууг ялгаж чаддаггүй хүмүүс бас үнэнийг хүлээн авахыг хүсэж, авралыг эрэлхийлэхэд бэлэн байж болох ч ямар нэгэн зүйлтэй тулгарах үедээ үнэнийг хэрэгжүүлж чаддаггүй. Тэд завхарсан зан чанараараа амьдарсаар, өөрийн мэдэлгүй байнга Бурханд тэрсэлж, Бурханыг эсэргүүцэж байдаг. Тэд арван жилийн өмнө Бурханд ингэж тэрсэлдэг байсан бөгөөд арван жилийн дараа ч ингэж тэрсэлсээр л байдаг. Тэд үнэнийг хүлээн авдаг ч үгүй, хэрэгжүүлдэг ч үгүй. Үүнд хоёр шалтгаан бий: Нэг талаар, тэд үнэн гэж юу болохыг огт ойлгодоггүй, зүгээр л өөрсдийнхөө үндэслэл, өөрсдийнхөө үг хэллэг, өөрсдийнхөө үзэл бодолтой зууралддаг. Нөгөө талаар, тэд бол үнэнийг хүлээн авдаг хүмүүс огт биш. Арван жилийн өмнө тэд Бурханд яаж тэрсэлдэг байсан, арван жилийн дараа ч яг тэр хэвээрээ, огт өөрчлөгдөөгүй байдаг. Тэд Бурханд хэчнээн олон жил итгэсэн нь хамаагүй, үнэнийг хүлээн авч, Бурханыг дуулгавартай дагасан гэрчлэл тэдэнд байдаггүй, махан бие болон завхарсан зан чанараасаа урвасан гэрчлэл бүр ч байдаггүй. Энэ нь тэд үнэнийг хүлээн авдаг хүмүүс биш гэдгийг харуулж байна. Ийм хүмүүс бол зөв бурууг ялгадаг хүмүүс биш юм. Тэднийг хүн чанартай хүмүүс биш гэж ч хэлж болно–шулуухан хэлэхэд, тэд бол хүн биш. Зарим хүн энэ үгийг сонсоод зүрх сэтгэлдээ үнэмшдэггүй. Тэд: "Би Бурханд арав гаруй жил итгэж, үүргээ үргэлж гүйцэтгэсээр ирсэн. Зүгээр л би хааяа зарим нэг алдаа гаргаж, бага зэрэг засалт туулдаг. Энэ маш хэвийн биш гэж үү? Хүн бүр завхарсан зан чанартай; алдаа гаргадаггүй хэн байна вэ? Ямартай ч би бол жинхэнэ итгэгч. Та яаж намайг хүн чанаргүй гэж хэлж чадаж байна аа?" гэдэг. Чи жинхэнэ итгэгч мөн гэдэг нь үнэн, гэхдээ жинхэнэ итгэгч байна гэдэг нь чи үнэнийг хүлээн авч чадна гэсэн үг үү? Жинхэнэ итгэгч байна гэдэг нь чи махан биеэсээ урваж чадна, дур зоргоороо авирлахгүй гэсэн үг үү? Жинхэнэ итгэгч байна гэдэг нь чи Бурханыг дуулгавартай дагаж чадна гэсэн үг үү? Тийм биш. Жинхэнэ итгэгч байх нь бүх зүйл биш бөгөөд чи аврал хүртэж чадна гэсэн үг биш. Аврал хүртэх нь хүн чанар чинь үнэнийг хүлээн авч чадах эсэхээс, чи зөв бурууг ялгаж чадах эсэхээс үндсэндээ хамаардаг. Жинхэнэ итгэгч байх нь хүмүүс эцэстээ аврал хүртэх хамгийн чухал нөхцөл биш, үндсэн нөхцөл ч биш юм. Чи өөрийгөө жинхэнэ итгэгч гэж хэлдэг ч хэр их үнэнийг ойлгож, олж авсан бэ? Бурханы гэрийн ашиг сонирхлыг чи хэдэн удаа хамгаалсан бэ? Хэрвээ чи өөрийгөө жинхэнэ итгэгч, мөс чанар, хүн чанартай, жинхэнэ хүн мөн гэж боддог бол, яг ижил явдал дээр арван жилийн өмнө Бурханд тэрсэлж байсан бол одоо ч Бурханд тэрсэлдэг хэвээр байх боломжтой юу? Чи өөрчлөгдсөн үү? Чи махан биеэсээ урвасан уу? Хэрвээ чи махан биеэсээ урваагүй бол дараагийн арван жилд урваж чадах уу? Чи махан биеэсээ урваж чадахгүй хэвээр бөгөөд Бурханд тэрсэлсээр байж чаддаг бол чиний хүн чанарт асуудал байгааг энэ нь харуулж байна. Чи үнэнийг хэрэгжүүлж чаддаггүй, тиймээс чи өөрийгөө жинхэнэ итгэгч гэж хэлсэн ч гэсэн энэ нь нэмэргүй. Чи зовж, төлөөс төлөхөд бэлэн, бүхнээ зориулан үүргээ гүйцэтгэхэд бэлэн гэж хэлдэг ч ингэж бэлэн байх нь үнэ цэнгүй. Энэ нь зүгээр л үнэнийг хэрэгжүүлж, Бурханыг дуулгавартай дагаж чаддаг байхын чинь урьдач нөхцөл боловч эцэстээ үүнийг хэрэгжүүлж чадах эсэх чинь чамд хүн чанар байгаа эсэхээс хамаарна. Хэрвээ зүрх сэтгэл чинь завхарсан зан чанараа үүрд хазаарлаж, хянаж чадахгүй, чи өөрийнхөө ашиг сонирхлыг хамгаалахаар сонгож, эерэг зүйлсийн оронд сөрөг зүйлсийг сонгодог бол энэ нь хүн чанар чинь үнэнийг хайрладаггүй, завхарсан зан чанараа хянах чадваргүй гэдгийг харуулж байна. Хэрвээ чи үнэнийг ойлгодоггүй байхдаа завхарсан зан чанарынхаа илрэлийг хянах чадваргүй байсан бол үүнийг уучилж болно. Гэвч одоо бол өөр. Чи үнэний тухай номлолыг олон жил сонссон хэр нь завхарсан зан чанараа хазаарлаж чаддаггүй хэвээр байгаа тул ямар нэгэн зүйлтэй тулгарах үедээ үнэн-зарчмын дагуу хэрэгжүүлж, зөв сонголт хийж чаддаггүй. Ёрын муу хүмүүс чуулганы ажлыг үймүүлж байгааг чи тодорхой хардаг хэр нь өндийн босож Бурханы гэрийн ашиг сонирхлыг хамгаалж чаддаггүй. Гэвч хэн нэгэн чиний ашиг сонирхолд хор хөнөөл учруулах үед чи ашиг сонирхлоо хамгаалахын тулд чадах бүхнээ хийдэг. Энэ нь зөв зам, хэрэгжүүлэлтийн зарчмыг сонгоход чинь чамайг зохицуулж, хазаарлах мөс чанар, эрүүл ухаан хүн чанарт чинь байхгүйг хангалттай нотолдог. Хэрвээ чи ийм эрүүл ухаангүй зүйл хийдэг хэр нь өөрийгөө хүн гэж хэлсээр байдаг бол мөс чанар, эрүүл ухаан чинь цаашид ажиллахаа больсныг энэ нь харуулж байна. Тэгвэл чи хэвийн хүн биш, учир нь чиний хүн чанарт мөс чанар, эрүүл ухаан байхгүй, мөн чамд зөв сонголт хийх боломж олгох юу ч байхгүй. Ойлгов уу? Зарим хүн: “Миний биеийн хэмжээ одоо жижиг байна. Гэр бүлийн орчин, хүмүүжлээсээ болоод би дураараа, өөрийгөө өөгшүүлдэг, бардам зантай. Гэхдээ бодит амьдрал дээр би ямар зүйл эерэг, ямар нь сөрөг болохыг мэддэг, юу хийх ёстой, юу хийх ёсгүйгээ мэддэг. Зүгээр л миний биеийн хэмжээ жижиг, мөн намайг гэгээрүүлж, хяналт тавьж, шавдуулах үнэнийг ойлгодог хүн байгаагүй учраас би үнэнийг хэрэгжүүлээгүй, зарим нэг гэм буруу үйлдсэн бөгөөд дотроо бага зэрэг харамсаж байна” гэж хэлдэг. Бодит амьдрал дээр ийм хүмүүс зөв замаар явахын тулд мөс чанараа ашиглан биеэ авч явах байдлаа зохицуулж, өөрсдийгөө хазаарлаж чаддаг. Тэд бол аврагдаж чадах хүмүүс юм. Учир нь тэд үнэнийг хүлээн авч чаддаг, зарим үнэнийг хэрэгжүүлж чаддаг, зарим нэг өөрчлөлтийг гаргасан байдаг. Зүгээр л тэдний ахиц дэвшлийн хурд дунджаас арай удаан, өсөлт нь арай бага цар хүрээтэй байдаг ч тэд өөрчлөгдөж байгаа. Яг л зарим үр сайн хөрсөнд хурдан ургадаг, харин зарим нь элс юм уу хадны завсар илүү удаан, илүү хүндрэлтэйгээр ургадагтай адилхан; гэхдээ тэдгээрт амь л байвал ургах болно. Хүмүүсийн хувьд ч бас адилхан. Тэдний хүн чанар хүмүүст байх ёстой мөс чанар, эрүүл ухааныг эзэмшсэн л бол энэ нь тэдэнд хүний амь байгааг баталдаг–тэд үнэнийг хүлээн авсныхаа дараа өөрчлөгдөх болно. Хэдийгээр өөрчлөлт нь удаан–бусад хүн арван жилийн дотор маш их ахиц дэвшил гаргадаг байхад тэд хорь, гучин жилийн дотор бага зэрэг л ахиц гаргадаг байлаа ч удаан байхаас үл хамааран тэд эерэг чиглэлд хөгжиж, өөрчлөгдөж байгаа, амь нь тасралтгүй өсөж байгаа. Тэд хэр хурдан эсвэл удаан өсөх нь хамаагүй, ийм хүмүүс хүн чанарын шинж чанартай байдаг. Гэвч Бурханд олон жил итгэсэн хэр нь амийн өсөлт огт гаргаагүй өөр нэг төрлийн хүн байдаг. Хэн үнэний талаар нөхөрлөх нь хамаагүй, тэрээр зэвүүцдэг бөгөөд сонсохыг хүсдэггүй. Бурхан ямар ч орчин бүрдүүлсэн бай, тэр үнэнийг эрж хайдаггүй, үүнээс сургамж авч чаддаггүй, үүнээс эерэг удирдамж, тусламж авч чаддаггүй. Тэр зүрх сэтгэлдээ эерэг зүйлсийг зэвүүцдэг. Түүний хүссэнээ хийдэг зан чанар, амьдралын хэв маяг нь хэзээ ч өөрчлөгдөөгүй. Ийм хүн бол мөс чанар, эрүүл ухаангүй хүн юм. Тэр бол хүн биш–тэрээр хүн-бус. Намайг ингэж тайлбарлахаар та нарт улам тодорхой, илүү ойлгомжтой болж байна уу? (Тийм.)

Өөр нэг төрлийн хүн байдаг: Тэр Бурханд итгэх нь сайн гэдгийг мэддэг ч эерэг болон сөрөг зүйлс гэж юу болохыг ойлгодоггүй; түүнчлэн тэр үг, үйлдлээ зохицуулж, хазаарлахын тулд мөс чанараа огт ашигладаггүй. Ийм хүмүүсийг ялган танихад илүү хялбар байдаг. Тэд эерэг зүйлсийг огт хайрладаггүй, аливаа зүйлийн утга учрыг ч ойлгоход ч дөхөж очихгүй. Энэ бүхэн тэдний хувьд холион бантан байдаг. Хэрвээ чи тэднээс эерэг зүйл гэж юу болохыг асуувал тэд хоосон сургаалын үүднээс ярьж, Бурханы хэлдэг, хийдэг бүхэн эерэг зүйлс гэж хэлнэ. Тэдний хэлдэг зүйл нэлээд сайхан сонсогддог ч ямар нэгэн зүйлтэй тулгарах үедээ тэдгээрийг Бурханы үгтэй холбож, эсвэл ялган таньж чаддаггүй; тэдний оюун ухаан бантан шиг болж, тэд мунгинаж, юуны ч талаар тодорхой ойлгодоггүй. Хэрвээ чи тэднээс Бурханд энэ олон жил итгэхдээ ямар үнэнийг олж авсныг нь асуувал тэд: “Бурхан бүх зүйлийг захирдаг, хүний төлөө Бурханы хийдэг бүхэн сайн, Бурхан хүнийг хайрладаг. Сатан Бурханыг эсэргүүцдэг, Сатан хүнийг хорлож, хавчиж, хүчирхийлдэг” гэж хэлдэг. Хэрвээ чи тэднээс өөр юу олж авсныг нь асуувал тэд: “Бид үүргээ сайн гүйцэтгэж, илүү их зовж, илүү их төлөөс төлөх ёстой” гэж хэлдэг. Тэгээд чи тэднээс үүргээ гүйцэтгэхдээ ямар зарчим баримтлах ёстойг асуувал тэд: “Бид дээд удирдлагын хэлсэн бүхнийг сонсож, шаардсан бүхнийг нь хийх ёстой. Ажил нь заваан, ядаргаатай байсан ч гэсэн бид ажлаа сайн хийх ёстой; бид саад болж, үймүүлэх юм уу төвөг удах ёсгүй. Бид хүн бүрд болон Бурханы гэрт ашиг тустай зүйл хийх ёстой” гэж хэлдэг. Тэдний ярьдаг эдгээр хоосон сургаал бүгд зөв, тэдгээрт ганц ч буруу үг байхгүй. Гэвч ямар нэгэн зүйлтэй тулгарах үедээ тэд зарим нэг гажууд, мунхаг үзэл бодлоос өөр юу ч харуулдаггүй бөгөөд хэчнээн олон удаа засаж залруулахаас үл хамааран тэд өөрчлөгдөж чаддаггүй. Ийм хүмүүс ямар гээчийн өөдгүй амьтад вэ? (Тэд бол мунхаг хүмүүс.) Мунхаг хүмүүс хүн мөн үү? (Биш.) Мунхаг хүмүүс юу вэ? (Араатан.) Боловсон үг нь “амьтан”, харин ярианы хэллэг нь “араатан” юм. Тэд хэчнээн олон номлол сонссон ч үнэн гэж юу болохыг, эерэг зүйлс гэж юу болохыг, эсвэл сөрөг зүйлс гэж юу болохыг ойлгодоггүй. Тэд Бурханд тэрсэлдэг хэчнээн олон зүйл хийсэн ч зүрх сэтгэлдээ үүнийгээ огт мэддэггүй бөгөөд өөрсдийгөө төрөлхийн сайхан сэтгэлтэй, өрөвч зүрх сэтгэлтэй гэж бодсоор байдаг. Тэд хэн нэгний зовж байгааг харах үедээ зүрх сэтгэлдээ шаналж, түүний оронд зовохыг хүсдэг. Тэд идэх хоолгүй, өмсөх хувцасгүй хэн нэгнийг харах үедээ өөрсдийнхөө хувцас, хоолыг түүнд өгөхийг хүсдэг. Хүн төрөлхтний завхралыг илчилсэн Бурханы үгийг хэчнээн ихийг сонссон ч өөрсдийгөө маш сайн, бусдаас илүү дээр гэж бодсоор байдаг. Тэд хэчнээн олон буруу зүйл хийсэн ч хаана буруутсанаа мэддэггүй, завхарсан зан чанартай гэдгээ хэзээ ч хүлээн зөвшөөрдөггүй. Хэрвээ чи тэднээс “Чи завхарсан хүн мөн үү? Завхарсан зан чанартай юу?” гэж асуувал тэд: “Тийм ээ, мөн. Хүн бүрд завхрал байдаг, надад яаж байхгүй байх юм бэ? Чи мунхаг үг хэлж байна!” гэдэг. Тэд бүр чамайг мунхаг гэж дууддаг. Гэвч тэд ямар нэг буруу зүйл хийх үедээ үүнийгээ хүлээн зөвшөөрдөггүй, тэр ч байтугай бусдад буруугаа чихдэг. Тэд ямар ч буруу зүйл хийсэн үүнийгээ хүлээн зөвшөөрдөггүй бөгөөд хэчнээн ноцтой муу үйл үйлдсэн ч өөрсдийгөө зөвтгөх шалтаг, шалтгаан үргэлж олдог. Ийм хүмүүст ямар нэгэн эрүүл ухаан байна уу? Тэд зөв бурууг ялгаж чаддаг хүмүүс мөн үү? (Тэд ямар ч эрүүл ухаангүй, зөв бурууг ялгаж чаддаггүй.) Тэд өдөр бүр маш их хүчин чармайлт гаргаж, үүрийн гэгээнээс үдшийн бүрий хүртэл номлол сонсож, Бурханы үгийг уншдаг мэт харагддаг ч үнэний ганц ч өгүүлбэрийг ойлгож чаддаггүй, үнэн-зарчимд нийцэх ганц ч зүйл хийж чаддаггүй, үнэнд нийцэх ганц ч үг хэлж чаддаггүй. Үнэнд нийцэлтэй үг хэлэх нь бүү хэл тэд хүн чанарын мөс чанар, эрүүл ухаанд нийцэх ганц ч үг хэлж чаддаггүй; тэд зөвхөн мунхаг, утгагүй үг хэлж, гажууд маргаан л өрнүүлдэг. Ийм хүмүүс мөс чанар, эрүүл ухаантай байх өдий; тэд бол зүгээр л гажууд үндэслэлээр дүүрэн мунхаг хүмүүс юм. Олон номлол сонссоныхоо дараа тэд зарим сүнслэг үгийг хэлж чаддаг. Сүнслэг үг хэлэхийг нь сонсох үедээ чи тэднийг нэлээд чадварлаг, уран цэцэн гэж боддог ч асуудал зохицуулах үед нь мунхаг, бас утгагүй болохыг нь олж хардаг. Тэд гажууд маргаан өрнүүлэх үедээ чамайг хэлэх үггүй болгож чаддаг. “Хэлэх үггүй болгох” гэдэг нь юу гэсэн үг вэ? Энэ нь хүн ийм утгагүй үг хэлж чадна, эсвэл ийм сэтгэлгээтэй байж чадна гэж чи төсөөлж ч чадахгүй, энэ нь чиний хувьд зүгээр л санаанд багтамгүй зүйл бөгөөд эцэст нь чи түүнд зөвхөн чимээгүй байдлаар л хариу өгч чадна, энэ нь түүнтэй харьцах хамгийн сайн арга зам гэсэн үг юм.

Хүн мөн бол, хэвийн хүн чанартай бол зөв бурууг ялгаж чаддаг байх нь нэн чухал. Хүн Бурханы үгийн хангалтыг хүлээн аваагүй, үнэнийг ойлгоогүй байх үедээ мөс чанар, эрүүл ухаанаа ашиглан зарим энгийн эерэг болон сөрөг зүйлсийг ойлгож чаддаг. Бодит амьдрал дээр тааралддаг зарим эерэг болон сөрөг зүйлийн тухайд хүн ялгаж салгах, танин мэдэх тодорхой чадвартай байдаг. Хүний наад захын суурь мэдлэгт багтдаг зүйлс, хүний оршин тогтнох хууль, байнга таардаг зарим хүн, үйл явдал, зүйлийн талаар тэд тодорхой хэмжээний ялган таних чадвартай байдаг. Тэр бол мунгинасан байдлаар амьдардаг хүн биш, харин хүний ертөнц дэх эерэг болон сөрөг зүйлсийн тухайд ялгаж салгах, танин мэдэх чадвартай бөгөөд мэдээж эдгээр зүйлийн талаар тодорхой бодол, байр суурь, зөв хандлагатай байдаг. Гучин наснаас хойш ийм хүмүүс амьдралын янз бүрийн хэрэг явдалтай аажмаар тулгарч эхэлдэг. Тэд Бурханы үгийг уншаагүй, эсвэл Бурханы үгийн хангалтыг хүлээн аваагүй байсан ч тавь, жар хүрэх үедээ ямар зүйл эерэг, ямар нь сөрөг болохыг аажмаар ухаарч, улмаар өөрсдийн ухамсарлаж чадах тэрхүү эерэг зүйлсийн дагуу амьдарч, эерэг зүйлсийн зарим хуулийг даган мөрдөж чаддаг. Зарим сөрөг зүйлийн хувьд тэд тэдгээрийг ялган таньж чадахаас гадна зүрх сэтгэлийнхээ гүнээс тэдгээрээс зай барьж чаддаг. Тэд ертөнцийн чиг хандлага, эсвэл хүмүүсийн дунд эргэлддэг ертөнцийн гүн ухаан, үг хэллэгийг дагахаас өөр аргагүй болох үедээ мөс чанарынхаа эсрэг явж байна гэдгээ мэдэрдэг бөгөөд мөс чанар нь тэднийг зэмлэдэг. Зүрх сэтгэлийнхээ гүнээс тэд ийм үзэл бодлыг хүлээн авдаггүй; тэд зөвхөн амьд үлдэхийн тулд, эсвэл түр зуурын ашиг тусын тулд л ингэж үйлддэг. Эдгээр зүйлийг хийх нь тэдний анхны санаа зорилго биш; харин энэ нь хүсэл зоригийнхоо эсрэг хийсэн сонголт юм. Ийм хүмүүс Бурханд итгэснийхээ дараа хүний амьдрал, оршин тогтнолтой холбоотой гэх мэт бүх төрлийн асуудлын талаар Бурханы үг яг юу хэлдэг, хүний амьдрал дахь хүнд хэцүү асуудлуудын талаарх Бурханы үнэн зөв мэдэгдэл яг юу болох, мөн тэдгээртэй тулгарах үедээ яг юу хий гэж Бурхан хүмүүсээс шаарддагт илүү их санаа тавьдаг. Тэд эдгээр асуултын хариуг хүсдэг. Хариулт авах үедээ тэд Бурханы үгийн дагуу хэрэгжүүлэх нь хэтэрхий хэцүү, эсвэл хүн чанарын хэрэгцээтэй хэтэрхий зөрчилддөг гэж боддоггүй. Харин ч эдгээр үнэн л зөв зам, хүмүүсийн эзэмшиж, хүрэх ёстой зүйл, хүмүүсийн амьдралд байх ёстой төрх гэж боддог. Хэрвээ хүмүүс ийм маягаар амьдарвал энэ нь тэдний мөс чанар, хүн чанарын хэрэгцээг үнэхээр хангаж чадна, ингэж амьдарснаар л тэд хүсэл зоригийнхоо эсрэг явахгүй, тэгсэн цагт л тэд ул суурьтай байж, баяр хөөртэй, амар амгалан байж чадна гэж тэдэнд санагддаг. Тэгсэн цагт л хүмүүст найдвар төрж, цааш амьдрахыг хүснэ, тэгсэн цагт л тэд янз бүрийн ёрын муу хүч, янз бүрийн ёрын муу чиг хандлага болон хүн төрөлхтний амьдарч буй хий хоосон байдлаас ангижирч чадна гэж тэдэнд бас санагддаг. Зүрх сэтгэлийнх нь гүн дэх мөс чанарын нөлөөгөөр тэд Бурханы үгэн дэх янз бүрийн айлдвар, сургаал болон хангалтыг таашааж, зүрх сэтгэлийнхээ гүнээс тэдгээрийг хүлээн авдаг. Тэд үнэнийг олж авахаар эрэлхийлэх хүсэлтэй байдаг. Түүгээр ч барахгүй, Бурханы үг улам бүр илэрхийлэгдэж, Бурханы үгийн хангалт улам бүр бодит, дэлгэрэнгүй болохын хэрээр үнэнийг болон эерэг зүйлсийг хүсэн эрмэлзэх тэдний хүсэл улам бүр хангагддаг. Тэд сонсох тусмаа улам тайван бус болж, үүнийг хэтэрхий дэлгэрэнгүй гэж үзэж, эсвэл улам бүр мунгинадаг юм биш. Харин ч эсрэгээрээ, сонсох тусам юмс илүү тодорхой болж, өөрсдөө аливааг нэвт харж чадна, замтай боллоо гэж тэдэнд улам бүр санагддаг. Өөрсдөд нь найдвар байна, гэрлийг харж байна, үнэнийг хэрэгжүүлж, авралд хүрэх зам байна гэж тэд боддог. Тэдний зүрх сэтгэл улам бүр ул суурьтай болж, Бурханд итгэх зам зөв бөгөөд Бурханд итгэхдээ өнөөдрийг хүртэл өдөр бүр төлсөн төлөөс, зарлагадсан эрч хүч, зүрх сэтгэлийн цус нь бүгд үнэ цэнтэй, утга учиртай байсан гэдгийг улам бүр мэдэрдэг. Энэ нь тэдний зүрх сэтгэлийн гүнд батлагддаг. Хэдийгээр тэдний хүсэл биелж, үнэнийг хүсэн эрмэлзэх нь тодорхой хэмжээнд ханасан ч үнэнийг үнэхээр хүсэн эрмэлздэг хүмүүс шийдвэр гаргаж, төлөвлөгөө гарган, үнэний бүх талыг хэрэгжүүлж, тэдгээрт орохыг, Бурханы үг, янз бүрийн үнэн-зарчим болон Бурханы янз бүрийн шаардлагыг хэрэгжүүлэхийг өөрсдөөсөө шаардаж, Бурханы үгийг бодит амьдрал дээрх үйлдэл болон биеэ авч явах байдлынхаа шалгуур, мөн амь-бодит байдлаа болгодог. Өмнө нь тэд үнэнийг ойлгодоггүй байх үедээ зарим бичиг үсэг, хоосон сургаалыг л ярьж чаддаг байв. Тэд ямар нэг зүйлтэй тулгарах үедээ сохор хүмүүс заан тэмтэрдэг сургаалт үлгэрт гардаг шиг зөвхөн өрөөсгөл үзэл бодолтой байсан; тэд асуудлын мөн чанарыг харж чаддаггүй, юу хийхээ мэддэггүй байсан. Амьдрал маш уйтгартай, чармайн зүтгэх зорилгогүй, найдваргүй мэт тэдэнд санагдаж, тэд мунгинаж амьдардаг байсан. Гэхдээ одоо өөр. Бурханы үг улам бүр тодорхой хэлэгдэж, үнэн улам бүр тодорхой нөхөрлөгдөж байна. Зам улам гэрэлтэй, тодорхой болж байгааг, урагшлах зам байгааг тэд мэдэрдэг. Мөн хэлж буй бүх үг, хийж буй бүх зүйл, тааралдаж буй бүх хүнийхээ хувьд Бурханы үгийг тэд дагаж мөрдөх үндсээ болгодог. Бурханы үг маш бодит, маш сайн гэж тэдэнд санагддаг бөгөөд Бурханд итгэх нь зөв зам, Бурханд итгэх нь авралд хүргэж чадна, ийм маягаар Бурханд итгэх нь хүний төрхийг амьдран харуулах боломжийг өөрсдөд нь олгоно, энэ нь маш их утга учиртай, үнэ цэнтэй гэдгийг тэд баталгаажуулсан! Үнэнийг хүсэн эрмэлзэж, хэрэгжүүлэхийн зэрэгцээ тэд бас эдгээр үнэнд тасралтгүй орж, тасралтгүй сайн ургац хураадаг. Мөс чанар, хүн чанарынх нь эерэг зүйлсийг гэх хүсэл эрмэлзэл, хэрэгцээ хангагдахын хэрээр тэдний амь бас аажмаар өөрчлөгдөж байна. Хэдийгээр тэд завхарсан зан чанараа байнга харуулж, Бурханы эсрэг тэрсэлж, аливаа зүйлтэй тулгарах үедээ өөрийн эрхгүй завхарсан зан чанар, махан бие, мунхаг, эндүү ташаа бодол санаа, үзэл бодлынхоо дагуу байнга үйлддэг боловч үүний зэрэгцээ нэг сайн үзэгдэл бас байдаг: Тэднийг ингэж үйлдэх үед мөс чанар нь байнга тайван бус болдог бөгөөд завхарсан зан чанар нь гүн үндэслэсэн, өөрчлөхөд хэцүү гэдгийг тэд мэдэрдэг. Тэгээд мөс чанарынхаа нөлөөгөөр тэд зүрх сэтгэлдээ байнга зэмлүүлж, буруутайгаа мэдэрч, харамсдаг. Тэд яг хаана буруутсанаа байнга эргэцүүлж, байнга гэмшдэг. Энэ бүхэн бол мөс чанарын үр нөлөө юм. Хэрвээ хүмүүс мөс чанартай бол ийм мэдрэмж, ийм илрэлтэй байх болно; хэрвээ хүмүүс мөс чанартай бол ингэж амьдарч, өөрсдийгөө байнга эргэцүүлж, байнга гэмшиж, буруу замаасаа буцах болно. Хэдийгээр тэд байнга бүтэлгүйтэл, ухралттай тулгарч, буруу зүйл хийснийхээ төлөө байнга засалт, шүүлт, гэсгээлттэй тулгардаг ч байнга гэмшиж, өөрчлөгддөг учраас үнэнийг эрэлхийлэх зорилго нь хэвээр үлддэг бөгөөд эцэст нь тэд сайн үр дүнд хүрч, сайн ургац хураах болно. Тэд байнга зэмлүүлж, буруутайгаа мэдэрдэг бөгөөд байнга буруу замаасаа буцаж, гэмшдэг. Энэ бол сайн үзэгдэл–энэ нь тэд хэдийнээ зөв замд орсныг харуулдаг бөгөөд эцэст нь тэд бодитой ололттой байх болно. Нэг талаар, тэдний завхарсан зан чанар бага зэрэг буурч, Бурханы эсрэг тэрслэх нь багассан. Өмнө нь тэд үзэлтэй нь нийцэхгүй зүйлтэй тулгарах үедээ гомдоллодог байсан бол одоо гомдоллохоо больж, үнэнийг эрж хайж чаддаг болсон; Бурханд болон Бурханы ажилд үзэл, төсөөлөлдөө үндэслэн хандах нь утгагүй, инээдтэй, буруу гэдгийг тэд мэддэг. Үүнээс гадна, өмнө нь тэд бэрхшээлтэй тулгарах үедээ сөрөг болдог байсан бол одоо сөрөг болохоо больсон; тэд бэрхшээлд зөв хандаж, Бурханы зохион байгуулалт, зохицуулалтыг дуулгавартай дагаж чаддаг. Хэдийгээр тэд заримдаа сөрөг болдог ч энэ нь үүргээ гүйцэтгэхэд нь нөлөөлдөггүй, тэд үүрэгтээ бүхнээ зориулдаг болсон. Ингэх нь зөв гэдгийг мөс чанар нь тэдэнд хэлнэ. Тэд ингэж үйлдэх үедээ зүрх сэтгэлдээ амар амгалан байж, буруутгагдах мэдрэмж төрөхгүй бөгөөд ингэж үйлдэх ёстойгоо улам бүр мэдрэх болно. Тэд ингэж хэрэгжүүлэх тусмаа бүх зүйл дээр үнэнийг эрж хайж, хэрэгжүүлэхийн чухлыг улам бүр ухаарч, үнэнийг эрж хайж, үнэн-зарчмын дагуу хэрэгжүүлэх ёстойг, энэ зам зөв бөгөөд ингэж хэрэгжүүлэх нь ололт авчирдаг гэдгийг улам бүр мэдэрдэг. Хүмүүс ийм ололттой байх үедээ Бурхантай харилцах харилцаа нь өөрчлөгдөж, өөрсдийнх нь доторх амь өөрчлөгдөж, завхарсан зан чанар нь давамгай байдлаа улам бүр алдаж, өөрсдөө эдгээр зан чанарт баригдаж, хазаарлагдах нь багасаж байгааг олж хардаг; үнэнийг эрэлхийлэх хүсэл, үнэнийг гэх эрмэлзэл нь улам хүчтэй болж, үнэнийг хэрэгжүүлж, завхарсан зан чанараа ялан дийлэх хүч чадал нь ч бас нэмэгдэж байгааг тэд олж хардаг. Ийм маягаар хүмүүст нэг төрлийн мэдрэмж төрнө, энэ нь завхарсан зан чанараа хаяж, авралд хүрэх найдвар өөрсдөд нь байгаа, өөрсдийнх нь алхаж буй зам зөв бөгөөд үнэнийг хүлээн авч, хэрэгжүүлж, дуулгавартай дагах нь зөв гэсэн мэдрэмж юм. Энэ бол хүн чанарын мөс чанар, эрүүл ухаантай хүмүүсийн үнэнд ханддаг хандлага юм. Энэ бол хүмүүс үнэнийг аажмаар хүлээн авах үедээ гаргадаг илрэл юм. Энэ бол хамгийн хэвийн илрэл. Ийм илрэл гаргадаггүй хүмүүсийн хувьд мөс чанар нь ямар ч зохицуулах үүрэг роль гүйцэтгэж чаддаггүй–энэ бол хамгийн наад захын зүйл. Хэрвээ чи мөс чанартай бол мөс чанар чинь гарцаагүй зохицуулах үүрэг роль гүйцэтгэнэ. Хэрвээ мөс чанар чинь зохицуулах үүрэг роль гүйцэтгэж чадахгүй бол чиний тэр мөс чанар бол мөс чанар биш–чи мөс чанаргүй. Хэрвээ хүмүүс мөс чанартай бол зөв бурууг ялгаж, эерэг зүйлсийг сөрөг зүйлсээс ялгаж чадна, эерэг зүйлсийг сонгож, сөрөг зүйлсийг хаях болно. Хэрвээ хүмүүс мөс чанартай, зөв бурууг ялгаж чаддаг бол үнэнийг хүлээн авч, хэрэгжүүлж, дуулгавартай дагах сонголт хийж, үнэн-зарчмын дагуу үйлдэх болно. Хэрвээ тэд энэ удаад үнэнийг хэрэгжүүлэхгүй бол мөс чанар нь тэднийг зэмлэнэ, дараагийн удаа үнэнийг хэрэгжүүлэхгүй бол тэд дахиад л зэмлүүлнэ. Хэрвээ чи мөс чанарын мэдрэмжтэй, зөв бурууг ойлгодог бол маш олон үнэнийг сонсчихоод ахин дахин буруу зүйл хийх үед мөс чанар чинь чамайг бүр ч их зэмлэж, буруутгах бөгөөд чи мөс чанарынхаа мэдрэмжид захирагдаж, зөв сонголт хийж чадна. Зарим хүн: “Буруу зүйл хийх үед миний мөс чанар ч бас намайг зэмлэдэг, гэхдээ арав, хорин жил зэмлүүлсний дараа ч би үнэнийг хэрэгжүүлэхээр сонгохыг хүсдэггүй хэвээр байна” гэж хэлдэг. Тэгвэл чиний тэр мөс чанар бол мөс чанар биш гэж Би хэлнэ. Чи мөс чанартаа зэмлүүлдэг гэж хэлдэг ч олон жилийн турш буруу замаасаа буцаж, эсвэл гэмшиж чадаагүй бөгөөд чиний мөс чанар гэгч зөв замыг сонгохыг чинь зохицуулж чадаагүй байна. Тэгэхээр чиний мөс чанар бол мөс чанар биш бөгөөд чи хүн чанаргүй юм. Чи: “Би зөв, буруу юу болохыг мэднэ–Та яагаад намайг мөс чанаргүй гэж хэлж чадаж байна аа?” гэдэг. Энэ нь чиний зүрх сэтгэл хэтэрхий гөжүүд, мөс чанар чинь ажиллахаа больсон гэсэн л утгатай. Хэрвээ чи үнэхээр хүн чанарын мөс чанартай бол буруу зүйл хийж, мөс чанартаа зэмлүүлэх үедээ хүн чанар чинь эерэг зүйл рүү хандах хандлагатай байх бөгөөд мөс чанар чинь дотроос чинь чамайг буруутгаж, “Энэ буруу, энэ үнэхээр хүн чанаргүй хэрэг!” гэж хэлнэ. Хэрвээ мөс чанар чинь чамайг үргэлж ингэж зэмлэдэг бол үүнийг мэдрэхгүй байхын тулд чи ямар хүн байх ёстой вэ? Мөс чанаргүй хүмүүст л энэ мэдрэмж байдаггүй. Хэрвээ чи үнэхээр мөс чанартай бол мөс чанартаа зэмлүүлэх үедээ гөжүүд хэвээр байж чадах уу? Хэрвээ чи: “Би арав, хорин жил зэмлүүлсэн ч ямар нэг онцгой зүйл мэдрээгүй” гэж хэлбэл мөс чанартай хүн биш юм. Тийм биз дээ? (Тийм.) Чи мөс чанаргүй хэр нь өөрийгөө хүн чанартай гэж хэлдэг–энэ нь хүмүүсийг мэхэлж байгаа хэрэг биш үү? Хэрвээ чи хүн чанартай бол яаж мөс чанаргүй байж чадах юм бэ? Хэрвээ чи мөс чанаргүй бол хүн чанаргүй юм байна. Хүн чанаргүй байхын нэг шинж тэмдэг бол ямар зүйл эерэг, ямар нь сөрөг болохыг ойлгодоггүй явдал юм. Чи өөрийгөө мөс чанартай гэдэг, тэгвэл яагаад зөв бурууг ялгаж чаддаггүй юм бэ? Чи маш олон номлол сонссон, тэгвэл яагаад үнэнийг эрэлхийлэхийг хүсэн эрмэлздэггүй юм бэ? Чи: “Миний зүрх сэтгэл үнэнийг эрэлхийлж, үнэнийг хэрэгжүүлэхэд бэлэн байна” гэж хэлдэг–тэгвэл чи ямар үнэнийг хэрэгжүүлсэн бэ? Нотлох баримт нь хаана байна? Хэрвээ зүрх сэтгэл чинь үнэнийг хайрлаж, үнэнийг эрэлхийлэхэд бэлэн байгаа юм бол чи яагаад үнэнийг хэрэгжүүлдэггүй юм бэ? Энэ нь хүмүүсийг мэхэлж байгаа хэрэг биш үү? Энэ нь яг л мэхлэгчийн худал үгтэй адилхан биш үү? Энэ нь яг л агуу улаан луутай адилхан бөгөөд агуу улаан луу хийж байгаа бүхэн нь ард түмэнд үйлчилж, тэднийг аз жаргалтай амьдруулахын төлөө гэж үргэлж тунхагладаг ч хүмүүсийг Бурханд итгэж, зөв замаар алхах үед улангасан баривчилж, хавчдаг. Энэ нь хүмүүст Бурханыг дагахыг зөвшөөрдөггүй, үнэнийг хүлээн авч, авралд хүрэхийг зөвшөөрдөггүй–зөвхөн Намыг дагаж, тушаалыг нь дуулгавартай дагахыг л зөвшөөрдөг, улмаар тэднийг тамд очиж, шийтгүүлэхэд хүргэдэг, энэ нь агуу улаан лууг баярлуулдаг. Тэгвэл “ард түмэнд үйлчилдэг” гэх агуу улаан лууны үг үнэн үү, худал уу? Сатан өөрийнх нь хийж байгаа зүйл хүмүүсийн ашиг тусын төлөө гэж үргэлж хэлдэг боловч хүмүүсийг үнэнээр хангаж чаддаггүй, хүмүүсийг амьдралын зөв зам руу хөтөлж ч чаддаггүй. Хүмүүст зөвхөн тэрс үзэл, төөрөгдлийг нэвтрүүлж, тэднийг садар самуун амьдралд ташуурч, ёрын муу замаар алхаж, ертөнцийг эрэлхийлж, алдар нэр, ашиг хонжоог эрэлхийлж, бие биетэйгээ тэмцэлдэж, нэг нэгнээ хорлоход хүргэдэг бөгөөд хүмүүст зөв замаар алхахыг зөвшөөрөлгүй, Бурханы хажуугаас хүмүүсийг булаан авдаг. Эцэст нь хүмүүс алдар нэр, ашиг хонжоог олж авдаг ч тэдний бие, сэтгэл бүрэн сүйрдэг; тэд Сатаны тэрс үзэл, төөрөгдлөөр дүүрч, зүрх сэтгэлд нь Бурхан байхгүй болж, хүн төрөлхтнийг Бурхан бүтээсэн гэдэгт итгэхээ больдог. Тэд Бурханыг үгүйсгэж эхэлдэг бөгөөд Түүнд дайсагнадаг. Сатан үүнийг хүний ашиг тусын төлөө хийж байна уу? Энэ нь хүмүүсийг хорлож, сүйрүүлж байгаа биш үү? Гэсэн ч зөв бурууг ялгаж чаддаггүй хүмүүс эдгээр зүйлийг нэвт харж чаддаггүй.

Зарим хүн: “Би хүн чанартай, зөв бурууг ялгаж чаддаг, ихэнх хүнээс илүү мөс чанартай” гэж хэлдэг. Тэгвэл өөрийгөө өнөөдрийн нөхөрлөсөн агуулгатай харьцуулаад, мөс чанартай эсэхээ, үнэнийг хүлээн авч, хэрэгжүүлж чадах эсэхээ, буруу зүйл хийх үедээ харамсаж, гэм буруутайгаа мэдэрдэг эсэхээ, үнэхээр гэмшиж, өөрчлөгдсөн эсэхээ хар. Хэрвээ чамд амь-оролтын эдгээр илрэл байхгүй бол Бурханд итгэж эхэлснээсээ хойш олон жилийн турш номлол сонссон ч мөс чанар чинь ажиллаагүйг энэ нь нотолж байна. Мөс чанар чинь ажиллахгүй байгаагийн цаад шалтгаан юу вэ? Энэ асуудлыг тайлбарлаж чадах ганцхан шалтгаан бий: Чи бол мөс чанаргүй хүн. Зарим хүн: “Хэдийгээр надад амь-оролт байхгүй ч би бүх үнэнийг ойлгодог” гэж хэлдэг. Хэрвээ чи үнэнийг ойлгодог юм бол яагаад хэрэгжүүлдэггүй юм бэ? Чи яагаад ямар ч оролтгүй байдаг юм бэ? Одоог хүртэл чиний амь яагаад өөрчлөгдөөгүй хэвээр байгаа юм бэ? Чи үнэнийг ойлгодог ч хэрэгжүүлдэггүй–мөс чанар чинь хаана байна. Зарим хүн бүр “Би Бурханд маш олон жил итгэсэн. Хэрвээ би мөс чанаргүй байсан бол ингэж ихийг хаяж, ингэж их зовж, ийм их төлөөс төлж чадах байсан гэж үү? Би үүргээ дуртайяа гүйцэтгэж чадах байсан гэж үү?” хэмээн маргадаг. Хэрвээ чи мөс чанартай юм бол маш олон үнэнийг сонссоны дараа мөс чанар чинь ямар үр нөлөө үзүүлсэн бэ? Чамайг хазаарлаж, үнэн-зарчмын дагуу үйлддэг болгож чадах уу? Энэ нь чиний зан авир, бодлыг захирч чадах уу? Чи маш олон жил номлол сонссон, олон хоосон сургаал ярьж чаддаг, маш их зовж, асар их төлөөс төлсөн–тэгвэл яагаад мөс чанар чинь зан авирыг чинь захирч, чамайг зарчмын дагуу үйлддэг болгож, зарчмыг зөрчихөөс чинь сэргийлэх үүрэг роль гүйцэтгэдэггүй юм бэ? Хэрвээ чи ийм их мөс чанар, хүн чанартай, маш олон үнэнийг ойлгосон юм бол яагаад тэдгээрийг хэрэгжүүлж чаддаггүй юм бэ? Чи яаж зарчмыг ил тод зөрчиж, чуулганы ажлыг ил тод үймүүлж чадаж байна аа? Хэрвээ чи мөс чанартай юм бол олон жилийн турш үүргээ гүйцэтгэсний дараа амь чинь өөрчлөгдсөн үү? Чи өөрчлөгдөөгүй бөгөөд чамд үнэний ямар ч оролт алга; энэ нь мөс чанаргүй гэдгийг чинь харуулж байна. Зарим хүн: “Хэрвээ би мөс чанаргүй байсан бол үүргээ гүйцэтгэж чадах байсан уу?” гэдэг. Чи үүргээ гүйцэтгээгүй; чи хөдөлмөрлөж байна. Хөдөлмөрлөхөд мөс чанар шаардлагагүй; бага зэрэг хүчин чармайлт гаргахад л хангалттай. Энэ нь чухамдаа энэ үгийг баталдаг: Хөдөлмөрлөдөг хүмүүс бол мөс чанаргүй хүмүүс юм; тэд амь-оролтыг, эсвэл үнэнийг эрэлхийлдэггүй, зөвхөн хөдөлмөрлөхөөр чармайж, хүчин чармайлт гаргахад бэлэн байдаг. Хөдөлмөрлөхийн онцлог шинж юу вэ? Зовлон зүдүүр туулж, төлөөс төлөхөд бэлэн байх, өөрийнхөө баяр баясгалан, чухал байдлын мэдрэмжийг хайх, зовлон зүдүүр туулж, төлөөс төлөхөөс үнэ цэнийг хайх, ерөөл хүртэх хүсэл болон Бурхантай наймаацах амбицаа хангахыг хичээх, зовлон, золиослолынхоо хариуд ерөөл олж авахыг хичээх явдал юм. Хэрвээ чи тэднээс ажилдаа хүчин чармайлт гаргаж, зовлон зүдүүр туулж, төлөөс төлөхийг шаардвал тэд үүнийг хийх эрч хүчээр дүүрэн байдаг; гэхдээ чи тэднээс зарчмын дагуу үйлдэж, үнэнийг хэрэгжүүлэхийг шаардвал тэд үлбийж, самгардаж, хэрхэн хэрэгжүүлэхээ мэддэггүй. Зарим хүнд бүр өөрөө хүнд байдалд орсон мэт санагдаж, “Надаас хүчин чармайлт гаргаж, зовлон зүдүүр туулж, төлөөс төлөхийг шаардах юм бол зүгээр. Би хэчнээн ч зовлон зүдүүр туулж чадна, хэчнээн их ядарсан ч гомдоллохгүй. Гэхдээ надаас зарчмын дагуу үйлдэхийг шаардах нь надад хүндрэл учруулж байгаа хэрэг биш үү? Хүчин чармайлт гаргаж, гомдоллохгүйгээр зовлон зүдүүр туулж, төлөөс төлж чаддаг байх нь хэдийнээ нэлээд сайн хэрэг–яагаад надаас зарчмын дагуу үйлдэхийг шаардсаар байгаа юм бэ? Хүмүүст тавьдаг та нарын шаардлага хэтэрхий өндөр! Хүмүүс юмыг хүссэнээрээ хийг л дээ; ажил хийгдсэн л байх юм бол тэр нь хангалттай сайн. Хэрвээ ажил сайн хийгдээгүй байвал цаг хугацааны явцад үүнийг засаж болно шүү дээ!” гэж боддог. Тэд зүгээр л хөдөлмөрлөхөд бэлэн байдаг, хөдөлмөрлөх үедээ маш эрч хүчтэй байдаг ч үнэнийг хэрэгжүүлэх тухайд үлбийж, амь-оролтын тухайд бүр ч их мунгинадаг. Гэсэн ч тэд өөрсдийгөө сайн хүмүүс гэж бодсоор байдаг. Тэд ихэвчлэн “Би мөс чанартай, сайхан сэтгэлтэй хүн. Би үүргээ гүйцэтгэхэд бүх эрч хүчээ зориулдаг, хэзээ ч хойш суудаггүй. Би Бурханы төлөө өөрийгөө зарлагадахын тулд гэр бүл, ажил мэргэжлээ орхиж чадна. Би яаж ийм эрч хүчтэй байж чадаж байна аа? Би төрөлхийн сайн хүн!” гэж хэлдэг. Үнэндээ тэд ямар ч үнэнийг ойлгодоггүй, үнэн-зарчмын дагуу үйлдэж бүр ч чаддаггүй. Тэд зөвхөн балмад хүч ашиглаж л мэддэг хэр нь өөрсдийгөө сайн гэж бодсоор байдаг. Энэ үе шатанд ч гэсэн тэдний мөс чанар, эрүүл ухаанд ямар ч мэдрэмж байдаггүй. Хэрвээ чи үнэхээр мөс чанартай байсан бол яаж ийм гажууд маргаан өрнүүлж чадах юм бэ? Чи яаж үнэний талаар цэвэр ойлголтгүй байж чадах юм бэ? Хэрвээ чи мөс чанар, хүн чанартай байсан бол Бурханы үгийг, хүмүүст тавьдаг Бурханы шаардсан шалгуур юу болохыг, хийж буй бүх зүйлдээ ямар зарчмыг дагах ёстойг анхааралтай сонсохгүй байж яаж чадах юм бэ? Хэрвээ чи сонсдог ч ойлгодоггүй бол, мөн үнэнд мэдрэлгүй ханддаг бол мөс чанар, хүн чанаргүй өөдгүй амьтан юм. Чи балмад хүчин чармайлтаа үнэн, амь, авралаар сольж чадна гэж бодож байна уу? Ингэх боломжгүй; тэр зам бүтэхгүй. Чи хүчин чармайлт гаргахад бэлэн, чин сэтгэлээсээ хөдөлмөрлөж, бага зэрэг зовлон зүдүүр туулж чаддаг, хүмүүсийн нүдээр тодорхой хэмжээнд үнэнч мэт харагддаг ч гэсэн эцсээ хүртэл үнэнч байж чадах эсэхийг чинь хэлэхэд хэцүү хэвээр байна. Араатанлаг уг чанар чинь хэзээ дүрсхийж, чи төвөг удаж, саад тотгор, үймээн дэгдээхийг хэн ч мэдэхгүй бөгөөд тэр үед чи цэвэрлэгдэх шаардлагатай болно. Саяхан чуулганаас хэдэн хүн цэвэрлэгдсэн биш гэж үү? Ийм хүмүүс маш чихэнд чимэгтэй үг хэлдэг бөгөөд тэднийг сонссон хэн боловч тэднийг үнэнийг ойлгодог гэж боддог ч тэд зүгээр л үнэнийг хэрэгжүүлдэггүй. Тэд сайхан сонсогдох зүйл ярьдаг ч бодитой ажил хийдэггүй. Тэд хүмүүсийн эсрэг зогсоод зогсохгүй Бурханы гэрийн эсрэг зогсдог. Энэ нь Бурханыг эсэргүүцэж байгаа хэрэг биш үү? Бурханы гэр тэднийг багтааж чадах уу? Хэрвээ тэд үүргээ гүйцэтгэхэд бэлэн байгаа бол үүнийг зүй ёсоор, дүрэм журам мөрдсөн байдлаар хийх ёстой ч тэд тэгдэггүй. Тэд даргалж, эрх мэдэл барихыг хичээдэг, тэр ч байтугай үймээн дэгдээж, сүйтгэдэг. Тэд хэр хэмжээнд үймээн дэгдээдэг вэ? Намайг ямар нэг зүйл хийж байхад хүртэл тэд хөндлөнгөөс оролцож, энийг ч, тэрийг ч шүүмжилж, саад болж, үймүүлэхийг оролддог. Тэд Миний үйлдэлд үймээн учруулахыг оролддог–Би тэдэнд өршөөл үзүүлж чадах уу? Хэрвээ чи зөвхөн Миний хувийн амьдралыг үймүүлж байсан бол Би чамайг хойш тавьж, үл тоож чадна, гэхдээ Би Бурханы гэрт ажил хийж, Бурханы сонгосон хүмүүсийн төлөө бодитой ажил хийж байгаа ба чи үүнийг үймүүлж, хорлон сүйтгэх гэж оролдсоор байна. Энд ямар асуудал байна вэ? Ийм хүнийг яах ёстой вэ? (Тэднийг цэвэрлэх ёстой.) Бурханы гэрт хүмүүстэй харьцах зарчим байдаг бөгөөд ийм хүмүүсийг цэвэрлэх ёстой. Зарим хүн: “Намайг хэлмэгдүүллээ! Энэ нь Танд халдаж байна гэдгийг би мэдээгүй. Энэ нь Дээрхийг эсэргүүцэж, Бурханыг эсэргүүцэж байгаа хэрэг гэдгийг би мэдээгүй. Би үүнийг санаатай хийгээгүй” гэдэг. Чи ийм зүйл хийж чадсан гэдэг баримт санаатайгаар үйлдэж байсныг чинь харуулж байна. Чи хэдэн жил номлол сонссон бэ? Чамд мөс чанар байна уу–чамд хүн чанар байна уу? Хэрвээ чи хүн мөн байсан бол, хэрвээ чи хүн чанартай, мөс чанар, эрүүл ухаантай байсан бол санаатай ч бай, үгүй ч бай ийм зүйл хийхгүй байх байсан. Намайг ажил хийж байхад тэд санаатайгаар үймүүлж, хорлон сүйтгэхийг оролддог. Тэд ер нь хүн мөн үү? Тэд диаволууд биш гэж үү? Хэрвээ хүмүүс үнэхээр мөс чанар, эрүүл ухаантай, үнэхээр хүн чанартай бол, жирийн нэгэн хүн ямар нэг зүйл хийж байсан ч гэсэн энэ нь чуулганы ажил болон ах эгч нарт ашиг тустай л бол үүнийг хорлон сүйтгэх биш, харин дэмжих ёстой гэдгээ мэддэг, Миний биечлэн хийж байгаа зүйлийг бүр хэлэх ч юм биш. Гэсэн ч тэд үймээн дэгдээж, хорлон сүйтгэх гэж зүтгэдэг бөгөөд хэн ч тэднийг зогсоож чаддаггүй. Тэд нэвт шувт диаволууд болсон, тийм биз дээ? Ийм этгээдүүдийн муу үйл ноцтой гэж Би хэлдэг–бид тэдэнд зөөлөн хандаж болохгүй; Бурханы гэрт хүмүүстэй харьцах зарчим байдаг бөгөөд тэднийг зайлуулж шийдвэрлэх ёстой. Энэ нь тэдэнд хандах тохиромжтой арга зам мөн үү? (Мөн.) Хэрвээ тэд зөвхөн өдөр тутмын амьдралдаа л хувийн дур сонирхлоо дагадаг бол үүнийг хүлээн зөвшөөрч болно. Жишээлбэл, Намайг “Би гоймон идэх дуртай” гэж хэлэхэд тэд: “Би гоймон идэх дургүй. Би хоол хийхдээ Танд жаахан гоймон хийж өгөөд, өөртөө будаа агшаана” гэж хариулж магадгүй. Энэ хэрэг явдал чуулганы ажилд хамаагүй, ямар ч үнэн-зарчимтай хамаагүй, хүний хүн чанар, мөс чанартай бүр ч холбоогүй. Энд хувийн дур сонирхлоо дагах нь зүгээр боловч чуулганы ажилтай холбоотой хэрэг явдлын тухайд бол үүнийг хүлээн зөвшөөрөх аргагүй. Хэрвээ чи болчимгүй байдлаар муу үйл үйлдэж, саад тотгор, үймээн дэгдээвэл захиргааны зарлигийг зөрчиж байгаа юм. Ямар хүн захиргааны зарлигийг улайм цайм зөрчиж чадах вэ? Ямар хүн үнэн болон Бурханы гэрийг ил тод эсэргүүцэж чадах вэ? (Диаволууд.) Тэр мунхаг, мунгинасан хүмүүс болон араатнууд ийм маягаар эсэргүүцэж, үймүүлж чаддаг, диаволууд үүнийг бүр ч илүү сайн хийж чаддаг. Бурханы гэр юу ч хийсэн бай, диаволууд үргэлж үүнийг үймүүлэхийг оролддог–тэд үр дагаврыг нь огтхон ч тоохгүйгээр, яг л чөтгөрт эзэмдүүлсэн мэт үймээн дэгдээдэг. Тэд ийм хэмжээнд үймүүлчхээд үүнийгээ ухаарахгүй хэвээр байж, өөрсдөө үймээн дэгдээгээгүй, ямар ч гэм буруугүй гэж бодсоор байдаг, тэр ч бүү хэл өөрсдийгөө өмөөрдөг. Ийм хүмүүстэй юу ч нөхөрлөх шаардлагагүй; зүгээр л тэднийг зайлуулах нь зөв зүйл юм. Хүн чанарын мөс чанар, эрүүл ухаангүй ийм хүмүүс бол жинхэнэ диаволууд юм; тэд хэзээ ч өөрчлөгдөхгүй. Чамаас үнэнийг эрэлхийлэхийг шаарддаггүй, бүх зүйл дээр үнэнийг хэрэгжүүлэхийг ч шаарддаггүй, гэхдээ хамгийн наад зах нь чи дүрэм журмыг дагаж мэддэг байх ёстой. Хэрвээ чи дүрэм журмыг ч ойлгодоггүй, Бурханы гэрийн захиргааны зарлигийг ч ойлгодоггүй, захиргааны зарлигийг зөрчих үедээ үүнийгээ ч мэддэггүй бол чамд хүн чанар байна уу? Чамд хүн чанар байхгүй; чи бол диавол. Диаволууд мууг үйлдэх үедээ биеэ барьж чаддаггүй. Бурханыг эсэргүүцэж, Бурханыг шүүж, Бурханыг доромжлох нь тэдний уг чанарын төрөлх илрэл юм. Хэн ч тэднийг өдөөн турхирч, зааж сургаагүй байхад тэд аяндаа ингэж мууг үйлдэж чаддаг. Учир нь тэд диаволын уг чанартаа захирагддаг.

Өнөөдөр бид хүмүүсийн мөс чанар, эрүүл ухааны нэг хэсэг болох зөв бурууг ялгах асуудлын талаар нөхөрлөлөө. Энэхүү нөхөрлөлөөр дамжуулан та нар одоо энэ талыг тодорхой харж байна уу? Жинхэнэ хүн мөс чанартай байдаг, зөв бурууг ялгаж чаддаг; түүний мөс чанар ажиллаж байдаг. Тэр ямар ч хүмүүс, үйл явдал, зүйлстэй тааралдсан бай, ямар ч асуудал гарсан бай, мөс чанар нь ядаж л хамгаалалтын эхний шугам болдог. Нэг талаар, мөс чанар чинь ямар зүйл эерэг, ямар нь сөрөг болохыг шүүж, ялгахад чамд тусална; нөгөө талаар, энэ нь урдах замыг чинь авч үзэж, шалгахад чамд тусална, ингэснээр чи биеэ авч явах наад захын стандартаас доош орохгүй бөгөөд эцэст нь энэ нь дэнсэлж үзэж, зөв замыг сонгоход чамд тусална. Мэдээж, үнэнийг ойлгодог, эсвэл Бурханд олон жил итгэсэн, итгэлийн суурьтай хүмүүс мөс чанарынхаа нөлөөгөөр эцэст нь эерэг зүйлсийг сонгож, үнэнийг эрж хайж, хүлээн авах сонголт хийнэ. Тиймээс мөс чанар нь хүн чанар дотор тэргүүлэх үүрэг роль гүйцэтгэдэг; энэ нь хүмүүсийг зөв зам руу хөтөлж, хүмүүсийг зохицуулан эерэг зүйл сонгуулах үүрэг роль гүйцэтгэдэг. Хэрвээ хүн мөс чанаргүй бол эерэг зүйлс болон зөв замыг сонгох чадваргүй байгаад зогсохгүй, хийж буй аливаа зүйлд нь мөс чанарын наад захын хазаарлалт, зохицуулалт байхгүй байх нь ойлгомжтой. Ийм хүн асар их аюулд ордог; тэр мууг үйлдэж, Бурханыг эсэргүүцэх магадлал маш өндөр. Хэрвээ тэрээр амьтны хойд дүр бол ёрын муу чөтгөрүүдийн хийдэг зүйлийг хийж магадгүй бөгөөд ёрын муу чөтгөр, диавол болох хүмүүс бүр ч их мууг үйлдэж чаддаг, энэ нь маш аймшигтай. Тиймээс мөс чанартай байх нь маш чухал. Энэ тодорхой байна уу? (Тийм.) Хэрвээ хүнд зан авирыг нь зохицуулж, зөв замаар алхахад нь хөтлөх мөс чанар байхгүй бол түүний сонгосон зам гарцаагүй буруу байх бөгөөд түүний хийх зүйл сөрөг зүйлс байх болно–үр дагавар нь төсөөлөхийн аргагүй байна. Хэрвээ хүн үнэнийг болон аливаа зүйлийн хөгжлийн хуулийг улайм цайм зөрчиж, мөн болчимгүйгээр доромжилж, үнэнийг болон Бурханы хийдэг бүх ажлыг шүүж, тэр ч бүү хэл Бурханыг ил тод эсэргүүцэж, Бурханы захиргааны зарлигийг зөрчиж, увайгүй байдлаар Бурханыг харааж, яллаж, доромжилж чаддаг бол диаволууд болон Сатантай яг адилхан юм. Тэрээр диаволууд болон Сатаны үйлддэг бүх мууг үйлдэж, диаволууд болон Сатаны хийдэг бүх зүйлийг хийж, диаволууд болон Сатаны хэлдэг бүх төөрөгдөл, тэрс үзэл, гажууд маргааныг хэлж чаддаг. Энэ хүмүүс бол жинхэнэ диаволууд, Сатанууд юм.

Өнөөдрийн нөхөрлөлөөс та нар юу ойлгосон бэ? (Хүн чанартай хүмүүс мөс чанар, эрүүл ухаантай байдаг, зөв бурууг ялгаж чаддаг гэдгийг би ойлгосон. Зөв бурууг ялгах тухайд, Бурхан янз бүрийн жишээ ашиглан эерэг болон сөрөг зүйлс гэж юу болохыг туйлын тодорхой тайлбарласан, ингэснээр бид ямар нэг зүйлтэй тулгарах үедээ үнэн зөв дүгнэлт хийхийн сацуу эрэлхийллийнхээ ард зөв үзэл бодолтой байж чадна–бид эерэг зүйлсийг хүсэн эрмэлзэж, эрэлхийлж, сөрөг зүйлсийг үзэн ядаж, голох ёстой.) Хүн чанар дахь мөс чанар, эрүүл ухаан бол хүн аврал хүртэх хамгийн үндсэн нөхцөл юм. Хэрвээ чи энэ хоёр үндсэн нөхцөлийг эзэмшсэн ч үнэнийг эрэлхийлдэггүй, ойлгосон жаахан үнэнээ хэрэгжүүлдэггүй, эцэст нь үнэнд дуулгавартай байж чаддаггүй бол аврал хүртэж чадахгүй хэвээр байх болно. Мөс чанар, эрүүл ухаан бол авралын үндсэн нөхцөл төдий юм; харин ямар замаар алхах чинь чиний өөрийн сонголтоос хамаарна. Хэрвээ чи үнэхээр мөс чанар, эрүүл ухаантай хүн бол мөс чанарынхаа зохицуулалт дор, үнэнийг эрэлхийлэх замаар явахыг сонгох боломжтой. Хэрвээ мөс чанар чинь чамайг зохицуулж, залж чиглүүлэн зөв зам сонгуулдаг ч чи зовж, төлөөс төлөх хүсэлгүй, махан биедээ тэрсэлж, махан биеийн ашиг сонирхолтой холбоотой зүйлсийг орхих хүсэлгүй, үнэнийг эрэлхийлэх замд ороогүй бол чамд аврагдах найдвар байхгүй хэвээр байна. Аврагдах найдвар нь нэг талаар, чиний хүн чанарын мөс чанартай шууд холбоотой; нөгөө талаар, үнэнийг эрэлхийлэхдээ чиний төлж чадах төлөөс, үнэнийг хэрэгжүүлэх чиний шийдвэр, хүсэлтэй ч бас шууд холбоотой. Мөс чанар нь ердөө л аврагдах үндсэн нөхцөлийг чамд өгдөг бөгөөд үнэнийг хэрэгжүүлэх олон боломжийг бас бий болгож, мөс чанарынхаа зохицуулалт дор зөв замаар алхах боломжийг чамд олгодог. Өөрөөр хэлбэл, зөв замаар алхах боломж чинь харьцангуй өндөр байна, аврал олж авах найдвар чинь бас харьцангуй өндөр буюу тавиас илүү хувьтай байх болно–гэхдээ энэ нь баталгаатай биш юм. Тиймээс, чи өөрийгөө мөс чанар, хүн чанартай гэж боддог байлаа ч үүндээ сэтгэл ханаж, зүгээр л мөс чанар, эрүүл ухаантай байна гэдэг нь чи бол сайн хүн, авралд хүрч чадна, энэ нь баталгаатай гэсэн үг хэмээн бүү бод. Хэрвээ чи ингэж боддог бол энэ хэрэг явдлын талаарх ойлголтод чинь гажилт байна гэдгийг Би чамд хэлье. Хэрвээ чи мөс чанар, хүн чанартай бол энэ нь Бурханаар сонгогдож, дуудагдсан хүн мөн гэдгийг чинь л баталдаг. Гэсэн хэдий ч эцэстээ авралд хүрч чадах эсэхийг чинь тодорхойлох хамгийн чухал хүчин зүйл нь чиний өөрийн эрэлхийлэлд оршдог. Чиний мөс чанар ерөнхийдөө идэвхтэй байж, зан авирыг чинь байнга зохицуулж, чамайг зохицуулж зөв замыг сонгуулдаг байлаа ч гэсэн, хэрвээ чи мөс чанараа байнга зөрчиж, зөв замыг сонгодоггүй, үнэнийг хэрэгжүүлэхийг сонгодоггүй, харин оронд нь хувийн ашиг сонирхол, хувийн нэр хүнд, бахархлаа байнга хамгаалж, өөрийн хэтийн ирээдүй, амбиц, хүслээ байнга бодолцдог бол эцэстээ аврал хүртэх найдвар чинь маш бага байх болно–чи үүнийг өөрийнхөө гараар бага багаар сүйтгэсэн байх болно. Энэ бол маш эмгэнэлтэй зүйл. Та нар ойлгож байна уу? (Тийм.) За, өнөөдрийн нөхөрлөл үүгээр өндөрлөж байна. Баяртай!

Үнэнийг хэрхэн эрэлхийлэх вэ (17)

Гарал үүслээр нь ангилсан гурван төрлийн хүн

Хүнээс хойд дүрээ олсон хүмүүсийн шинж чанар

II. Зөв бурууг ялгаж, юу нь зөв, юу нь буруу болохыг мэдэх нь

А. Зөв бурууг ялгах нь

Өнгөрсөн удаа бид хүнээс хойд дүрээ олсон хүмүүсийн илрэл болон онцлог шинжийн талаар—өөрөөр хэлбэл, тэд мөс чанар, эрүүл ухаантай, зөв бурууг ялгаж, юу нь зөв, юу нь буруу болохыг мэддэг талаар нөхөрлөсөн. Өнөөдөр бид өнгөрсөн удаагийн сэдвээр үргэлжлүүлэн нөхөрлөнө. Тэгэхээсээ өмнө Би та нарт нэг түүх ярьж өгье. Хэдэн жилийн өмнө нэгэн явдал болсныг Би дуулсан юм. Нэгэн царайлаг залуу эмэгтэй дэлгэцийн шалгаруулалтад орж байтал хэн нэгэн нь санамсаргүйгээр “Чиний хөл нэлээд бүдүүн юм аа!” гэж хэлжээ. Тэр залуу эмэгтэй дотроо “Чи миний хөлийг бүдүүн байна гэсэн нь намайг тарган байна л гэж байгаа хэрэг биз дээ? Тарган байвал би камераар сайхан харагдах уу? Ичгэвтэр биш гэж үү?” хэмээн боджээ. Тиймээс тэрээр камер дээр гуалиг, сайхан харагдахын тулд хөлөө яаж нарийсгах талаар бодож эхлэв. Энэ зорилгодоо хүрэхийн тулд тэрээр бүх төрлийн мэдээлэл хайхад шамдаж, жин хасах янз бүрийн аргыг оролдож үзжээ, тухайлбал, жирийн хоолны оронд зөвхөн дэглэмийн хоол идэх юм уу өдөр бүр зөвхөн жимс, хүнсний ногоо идэх гэх мэт—товчхондоо жин хасахад тусалж болох юуг ч хамаагүй иджээ. Кофе уух нь жин хасах хурдан, үр дүнтэй арга гэж сонсоод заримдаа тэр зөвхөн кофе л уудаг байв. Бага унтах нь хурдан жин хасахад тусалдаг гэж зарим хүн хэлсэн тул тэрээр өдөрт хоёр, гуравхан цаг унтдаг байлаа. Ийнхүү ихээхэн төвөг удаж, оролдсоны эцэст тэр үнэхээр үр дүнг нь үзжээ. Тэр жин хаяж, бие галбир нь гуалиг болж, хөл нь нарийссан байв. Тэрээр нүдэнд дулаахан, аятайхан харагдаж байсан ч бие махбодод нь зарим нэг сөрөг шинж тэмдэг илэрч эхэллээ. Ямар сөрөг шинж тэмдэг вэ? Түүний толгой байнга эргэж, хүнд оргиж байсан бөгөөд өдрийн цагаар үүргээ гүйцэтгэж байхдаа үргэлж манарсан байдалтай байв. Тэр зогсож байхдаа гуйвж, сууж байхдаа хамаг бие нь сульддаг байв. Тэр өдрийг арайхийн барж, бие махбодын хувьд туйлын их шаналлыг мэдэрч байлаа. Энэ залуу эмэгтэйн одоогийн нөхцөл байдал, тэр амьд сэрүүн, эрүүл саруул хэвээр байгаа эсэхийг ихэнх хүн сонирхож байна уу? Жин хассан талаарх түүний туршлага, бодлыг та нар сонсмоор байна уу? (Үгүй.) Энэ ертөнцөд амьдрахдаа хүмүүс хэрхэн зөв зүйтэй, хэвийн дэг журамтай амьдарч, өөртэй нь тулгарсан янз бүрийн хүмүүс, үйл явдал, зүйлд хэрхэн хандахаа мэддэггүй. Тэд ямар нэг үг сонсох юм уу ямар нэг үйл явдалтай тулгарах үедээ үүнд хандах ямар арга зам нь зохистойг, мөн өөрсдийг нь хор хөнөөлөөс хамгаалж, үнэхээр зөв зүйтэй, нэр төртэй амьдрахад нь тусалж чадахыг мэддэггүй. Шүтлэггүй хүмүүс бүү хэл, ихэнх итгэгч ч эдгээр зүйлийг мэддэггүй. Гадаад ертөнцийн мэдээ мэдээлэл, түүнчлэн янз бүрийн бодол, үзэл санаа, тэрс үзэл, төөрөгдөлтэй нүүр тулах үедээ хүмүүс тэдгээрийг ердөө ялган таних чадваргүй, тэдгээрээс өөрсдийгөө хамгаалах ямар ч чадваргүй байдаг. Мэдээж, тэдэнд зөв бодол, үзэл санаа байдаггүй, эерэг өнцгөөс тэдгээрт хандах зөв арга барил бүр ч байдаггүй. Тиймээс хүмүүс маш өрөвдөлтэй амьдардаг. Миний сая дурдсан залуу эмэгтэйг аваад үз. Надад хэл дээ, түүний амьдрал ядаргаатай байна уу? Өрөвдөлтэй байна уу? (Өрөвдөлтэй байна.) Яагаад өрөвдөлтэй байна вэ? Ингэж авирласнаараа тэр юун дээр алдсан бэ? Хүн бүр л үзэсгэлэнтэй байж, аятайхан амьдрахыг эрэлхийлдэг биш гэж үү? Бусдын нүдэнд дулаахан харагдаж, уулзах үедээ магтуулж, үнэлэгдэхийг хүсэх нь буруу гэж үү? Та нар энэ явдлыг хэрхэн үзэж байна вэ? (Гадаад гоо үзэсгэлэнгийн төлөө, мөн магтуулахын төлөө хийсэн зүйл нь өөрийнх нь бие махбодыг хорлож байсан. Тэр Бурханы тогтоосон хуулийг дагаагүй учраас энэ нь эцэстээ бие махбодынх нь бүх үйл ажиллагааг муутгасан. Толгой нь эргэж, хүнд оргиж байсан нь түүний өөртөө авчирсан үр дагавар байв. Би энэ хүнийг мунгинасан хүн гэж бодож байна.) Тийм гэж үү? (Тийм.) Хүмүүс төрөлхөөсөө өөрсдийн гэсэн өчүүхэн төдий хүний оюун ухаан, овсгоо самбаа, бодол санаатай байдаг. Дараа нь тэд бага зэрэг мэдлэг эзэмшиж, зарим нэг ур чадвар олж авч, яаж сайн хүн шиг харагдах талаар бага сага суралцдаг. Эдгээр зүйл нь гадаад ертөнцөөс ирдэг янз бүрийн бодол, үзэл санаа, тэрс үзэл, төөрөгдөл, янз бүрийн хүмүүс, үйл явдал, зүйлсийг зохицуулахад хангалттай юу? Тэдгээр нь эдгээр зүйлтэй зөв зүйтэй нүүр тулах боломжийг чамд олгож чадах уу? (Үгүй.) Яавч үгүй. Хүмүүс үнэнийг ойлгохгүй байх үедээ ийм л өрөвдөлтэй, эмгэнэлтэй байдаг; энэ нь эцэстээ олон аймшигт үр дагаварт хүргэдэг. Тэдэнд гадаад ертөнцийн ямар ч тэрс үзэл, төөрөгдөл, эсвэл бодол, үзэл санааг ялган таних чадвар байдаггүй, өөрсөдтэй нь тулгардаг хүмүүс, үйл явдал, зүйлстэй холбоотой зөв бодол, үзэл санаа ч байдаггүй. Өөрсдөд нь ямар нэг зүйл тохиолдох үед тэд мунгинаж, мунхаг байдал нь тоо томшгүй олон янзаар илэрдэг. Өөрсдөд нь юу ч тохиолдоогүй үед тэд зарим хоосон сургаалыг ойлгодог, бага зэрэг хүний төрхтэй мэт санагддаг боловч ямар нэг зүйл тохиолдох үед байдал өөр болдог—тэдний зүрх сэтгэл дэх гажууд, муухай, утгагүй бодол, үзэл санаа нь илчлэгддэг. Биеэ авч явах, оршин тогтнох, эсвэл бүр амьдралын ямар нэгэн бодол, үзэл санааны тухайд хүмүүс маш мэдлэггүй, мэдрэмжгүй байдаг бөгөөд хандлага, үзэл бодол нь маш утгагүй байдаг. Тиймээс, олон хүн Бурханд олон жил итгэж, олон жил номлол сонсож, мөн үүргээ гүйцэтгэж байгаа бөгөөд хэзээ ч зориуд саад тотгор, үймээн учруулах зүйл хийж байгаагүй, Бурханыг эсэргүүцсэн юм уу доромжилсон ямар ч үгийг санаатайгаар хэлж байгаагүй—гаднаа тэднээс ямар ч өө сэв олох аргагүй боловч гадаад ертөнцийн янз бүрийн эндүү ташаа бодол, үзэл санаа, ялангуяа харьцангуй түгээмэл үзэл бодолтой нүүр тулах үедээ тэд зүрх сэтгэлийнхээ угаас тэдгээрийг зэвүүцдэггүй, эсэргүүцэж, голдог ч үгүй, харин ч хайрлаж, сайшаадаг бөгөөд тохиромжтой орчин, боломж гарч ирмэгц өөрийн мэдэлгүй эдгээр зүйлийг хүлээн авч, өөрсдийн амьдралд хэрэгжүүлдэг. Өмнө дурдсан залуу эмэгтэй маш тодорхой жишээ биш гэж үү? (Тийм.) Энэ нь ёрын муу чиг хандлагыг дагаж буй хэрэг мөн үү? (Мөн.) Тэр зүгээр ч нэг дагаагүй—тэдгээрийг нэгд нэггүй хэрэгжүүлсэн. Өнөөгийн ертөнц тачаангуй, сэтгэл татам, гуалиг, уян налархай бие галбиртай байхыг сурталчилдаг биш гэж үү? Эдгээр санаа нь бүх салбар, бүлэг хүмүүс бүрийн дунд, тэр ч байтугай итгэгчдийн дунд түгээмэл байдаг. Эзэнд итгэдэг хэдэн настайвтар эмэгтэй байсан бөгөөд дунджаар 60 гаруй настай мөртөө хэн нь илүү сайхан харагдах вэ гэж хоорондоо өрсөлдсөөр байсан. Тэд хажуудаа байсан нэгэн залуу охиноос “Чиний бодлоор энэ даашинзыг өмсөөд бидний хэн нь хамгийн сайхан харагдаж байна?” хэмээн асуужээ. Охин “Охид та нар бүгд үзэсгэлэнтэй харагдаж байна!” гэж хариулав. Тэд жар гарсан хэдий ч өөрсдийгөө “охид” гэж дуудуулах ёстой байсан; тэд “хатагтай нар” гэж дуудуулахыг хүсээгүй, тэгж дуудуулах дургүй байв. Охин тэдний ар хударгаар бусдад “Тэд жар гарчхаад яаж олигтой харагдах билээ дээ?” гэж хэлжээ. Гэвч энэ бүлэг настай эмэгтэйчүүд үүндээ баярлаж хөөрсөөр байлаа. Тэд ичих нүүртэй байсан уу? (Үгүй.) Тэд Эзэнд маш олон жил итгэсэн хэр нь эдгээр зүйлд анхаарлаа хандуулсаар байсан. Тэдний хүн чанар хэвийн бус биш гэж үү? Хүмүүс мөс чанар, эрүүл ухаангүй байх үедээ олон утгагүй зүйл хийж, хүмүүст жигшүүртэй, өөдгүй санагддаг олон зүйл, өөрсдийнх нь олиггүй зан араншинг илчилдэг олон зүйлийг хийж чаддаг. Яагаад олон хүн ёрын муу чиг хандлагын зүйлсийг ялган таних чадваргүй, тэдгээрээс өөрсдийгөө хамгаалах ямар ч чадваргүй байж, улмаар тэдгээрт төөрөлдөж, автдаг вэ? Яагаад гэвэл тэд үнэнийг эрэлхийлдэггүй, үнэнийг өчүүхэн төдий ч ойлгодоггүй. Тэдэнд юу ч тохиолдсон бай, тэд үүнийг нэвт харж чаддаггүй бөгөөд уруу таталттай тулгармагцаа илчлэгдэж, үүндээ шигддэг. Өнөөдөр нийгмийн бүх давхаргад юу зааж байгааг, юу түгээмэл байгааг хар даа. Радиогийн нэгэн сурвалжлагч бяцхан хүүгээс ярилцлага авч, түүнээс “Чиний хамгийн дуртай хүүхдийн дуу юу вэ?” гэж асуужээ. Хүү толгойгоо маажаад, “‘Сар миний зүрх сэтгэлийг төлөөлнө’” гэж хэлэв. Үүнийг сонссон хүмүүс инээх үү, уйлах уу гэдгээ мэдсэнгүй. Тэд яагаад инээх үү, уйлах уу гэдгээ мэдээгүй вэ? Энэ хүүхдийн дуу мөн үү? (Биш, энэ бол хайрын дуу.) Энэ бол хайрын дуу, гэвч хүү үүнийг хүүхдийн дуу гэж эндүүрчээ. Энэ явдлаас бид нийгэмд юу түгээмэл байгааг харж болно. Энэ бол нийгэм дэх ёрын муу чиг хандлагын үзэгдлүүдийн нэг бөгөөд өндөр настнууд ч, хүүхдүүд ч эдгээр чиг хандлагад гүнээ хорлогдож, гүн автаж байна. Бурханыг дагадаг хүмүүсийн дунд эдгээр чиг хандлагыг дагадаг, мөн эдгээр чиг хандлагын сурталчилдаг бодол санааг өөрсдөдөө хэрэгжүүлдэг хүн гайхмаар олон байдаг. Тэгээд эцэст нь юу болдог вэ? Энэ нь сайн үр дагаварт хүргэдэг үү, эсвэл муу үр дагаварт хүргэдэг үү? (Муу үр дагаварт.) Энэ нь муу үр дагаварт хүргэдэг—ёрын муу чиг хандлагыг дагаснаар ийм л зүйл болдог. Хүмүүс махан биеийнхээ бэлгийн хүсэл, махан биеийн мэдрэмж, идэж уух, зугаа цэнгэлд автаж, өөрсдийгөө өөгшүүлсэн мананд амьдардаг. Тэдэнд зөв бодол, үзэл санаа байдаггүй, амьдралтай нүүр тулах оршин тогтнохын зөв хандлага байдаггүй. Тэд юу ч мэдэхгүйгээр ийм байдалд амьдардаг бөгөөд үүнийг эсэргүүцэх хүчин мөхөс байдаг. Эцэст нь тэд улам бүр гүнзгий живж, өөрсдийгөө татан гаргаж чаддаггүй. Эцсийн үр дүн нь юу вэ? Тэд Сатанд бүрмөсөн залгиулж, түүний хоол болдог.

Хүн төрөлхтний дунд амьдарч буй хүн бүрийн хувьд, хэрвээ чи юу нь эерэг зүйл, юу нь сөрөг зүйл болохыг ялган таньж мэддэггүй бол энэхүү эмх замбараагүй ертөнц, хүний ээдрээт ертөнцөд амьдралын зөв бодол, үзэл санааг баримтлахад маш хэцүү, өөрийн хүсдэг амьдралын зөв замаас зуурахад маш хэцүү байх болно; ямар нэг үг сонсоод, эсвэл ямар нэг үйл явдалтай тулгараад хэзээ өөрийн эрхгүй ёрын муу чиг хандлагад автахаа чи огт мэдэхгүй. Хэрвээ хүмүүс зөв бурууг ялгах чадваргүй бол өөрсдийнхөө амьдралыг ч сайн удирдаж чадахгүй, амьд үлдэх замд тулгардаг зөв буруугийн янз бүрийн томоохон асуудлыг шийдвэрлэхэд бүр ч хэцүү байх болно. Хэрвээ хүмүүс юу нь эерэг зүйл, юу нь сөрөг зүйл болохыг ойлгохгүй бол амьдралаа хэрхэн удирдахаа мэдэхгүй, амьдралын зөв арга барилгүй байх болно. Хэрвээ тэд эрүүл амьдралын хэв маягийн талаарх янз бүрийн мэдээлэл олж харвал тэдгээрийг хэрхэн ялган таних, алийг нь хүлээн авч, алинаас нь татгалзах, зөв, эерэг үг хэллэгийг хэрхэн шингээж авах, эсвэл буруугаас нь хэрхэн татгалзахаа мэдэхгүй. Ийм хүмүүс өөрсдийнхөө махан биеийн эрүүл мэндийг ч хамгаалж чадахгүй гэж хэлж болно. Зарим хүн нэг туйлшралаас нөгөө рүү шилждэг, харин зарим нь үргэлж нэг туйлшралд амьдардаг. Жишээ нь, зарим хүн “Жимс их идэх нь эрүүл мэндэд тустай. Энэ нь амин дэмээр хангаж, арьсыг чинь чийглэг, толигор болгож, чамайг хүн бүрийн хайрыг татахуйц болгоно” гэж сонсдог. Тэгээд тэд үүнд итгэж, өөрсдийн олж чадах бүх жимсийг идэж эхлэн, хэвийн бус хооллох зуршилтай болдог. Хэсэг хугацааны дараа тэдний бие байнга тавгүйрхэж, эмнэлэгт үзүүлэхэд цусан дахь сахрын хэмжээ нь өндөр гардаг. Тэд “Би ер нь нэлээд эрүүл хооллодог байхад яагаад миний цусан дахь сахар өндөр байдаг билээ? Жимс их идэх нь амин дэмээр хангадаг гэж бусад хүн хэлсэн, тэгвэл энэ үгийг дагаж, жимс их идэхэд юу нь буруу байх билээ?” хэмээн гайхширдаг. Эмч: “Жимс амин дэм агуулдаг боловч сахрын агууламж өндөртэй. Энэ нь үндсэн хоол хүнсийг орлож чадахгүй, үндсэн хоолны оронд идэж болохгүй. Чи үүнийг тохируулаад, бага хэмжээгээр идэж болно. Жимсогт идэхгүй байсан ч гэсэн ямар нэг шим тэжээлээр дутахгүй, учир нь үр тариа, хүнсний ногоонд энэ бүх шим тэжээл аль хэдийн агуулагдаж байдаг” гэж хэлсэн. Эмчийн хэлсэн үг оновчтой юм. Энэ нь тэдний амьдралын хэв маяг асуудалтай байгааг илтгэж байгаа биш үү? (Тийм.) Энэ бол чухамдаа зарим хүний гаргадаг алдаа юм. Чинийхээр бол, энэ нь тэдний гаргах ёстой алдаа мөн үү? (Биш.) Зарим хүн: “Цусан дахь сахрын хэмжээ өндөр байгаа ч би Бурханы талаар гомдоллоогүй” гэж хэлдэг. Энэ үгийг чи юу гэж бодож байна вэ? Энэ нь эрүүл ухаангүй хэрэг биш үү? Чиний цусан дахь сахрын хэмжээ өндөр байгаа нь Бурхантай холбоотой юу? Энэ нь чиний өөртөө авчирсан зүйл биш гэж үү? Чи хамаагүй, зарчимгүй иддэг. Жимс амттай санагддаг болохоор чи идэхээ больж чаддаггүй, эсвэл мах амттай санагддаг учраас ямар ч ногоо иддэггүй, огтхон ч биеэ барьдаггүй, үүний үр дүнд өвчин тусдаг. Энэ нь өөртөө гай удсан хэрэг биш гэж үү? Бурханы талаар гомдоллохгүй байснаараа чи өөрийгөө эрхэмсэг, Бурханыг хайрладаг, цэвэр ариун гэж бодож байна уу? Үнэндээ хүн өөрөөсөө болж зарим өвчнийг тусдаг бөгөөд энэ нь Бурхантай ямар ч хамаагүй, эдгээр нь чиний өөрийн мунхаг, мэдлэггүй байдлаас үүдэлтэй. Мөн зарим хүн: “Өндөг, мах, сүүн бүтээгдэхүүн нь тэжээллэг бөгөөд уургийн хэрэглээг нөхөж чаддаг. Цагаан будаа, гурил нь тэжээллэг чанар багатай тул хүн мах, өндөг, сүүн бүтээгдэхүүн түлхүү хэрэглэх хэрэгтэй” гэж хэлдэг. Зарим хүн үүнийг сонсоод, “Би мах идэх дуртай. Махыг тэжээллэг гэдэг болохоор би илүү их мах иднэ. Бусад хүн өдөрт 4 унц мах иддэг бол би нэг хоолондоо хагас фунт мах иднэ, өдөрт дор хаяж хоёр удаа иднэ!” гэж хэлдэг. Тэд ийнхүү ямар ч хяналтгүйгээр, улам их идэж, өдөрт бусдаас хоёр, гурав дахин их хоол хүнс хэрэглэж, дээрээс нь оройн цагаар зууш иддэг. Цаг хугацаа өнгөрөхийн хэрээр тэдний ходоодны багтаамж томорч эхлэн, ходоодны багтаамж нь ихсэх тусам хоолны дуршил нь нэмэгддэг. Эцэст нь юу болдог вэ? Тэд өвчин тусаж, илүүдэл жинтэй болтлоо идэж, үргэлж нойрмоглож, манарсан байдалтай байдаг. Тэд эмнэлэгт очиж үзүүлэхээс өөр аргагүйд хүрдэг бөгөөд шинжилгээний хариугаар цусны даралт, цусан дахь сахар, цусан дахь өөх тос нь өндөр гардаг. Тэд “Би өдөр бүр хэдхэн үмх мах л илүү идсэн биш үү? Илүү их мах идэх нь биед сайн, тэжээлийн дутагдлаас сэргийлнэ гэж тэд хэлээгүй гэж үү? Тэгвэл би юун дээр буруутсан бэ? Миний цусны даралт яагаад өндөр байна вэ? Миний энэ хөгшин махан биеийг арчлахад үнэхээр хэцүү юм аа! Би бүр хэдхэн үмх мах ч илүү идэж болохгүй нь!” хэмээн бодолхийлдэг. Чи нэг хоолондоо хагас фунт мах иддэг—энэ үнэхээр хэдхэн үмх мах илүү идсэн хэрэг үү? Чи ихэвчлэн их суудаг, дасгал хөдөлгөөн хийдэггүй хэр нь маш их иддэг. Эцэстээ чи эрүүл мэндийн асуудалтай болж, зүрх сэтгэлд чинь таагүй мэдрэмж төрж эхэлдэг. Тэд бүр “Энэ бол Бурхан намайг цэвэршүүлж байгаа хэрэг. Энэ юу ч биш, цаг хугацаа өнгөрөхөд би зүгээр болно. Би Бурханы талаар гомдоллохгүй!” гэж боддог. Чи Бурханы талаар гомдоллох ямар эрхтэй юм бэ? Чиний өвчин Бурхан чамайг цэвэршүүлж буй арга зам уу, эсвэл өөрөө өөртөө удсан гай юу? Чи мах идсэнээсээ болж таргалж, өвчилдөг бөгөөд үүнийгээ Бурхан чамайг цэвэршүүлж байна, Бурхан чиний итгэлийг сорьж байна гэж боддог. Бурхан чамайг ингэж цэвэршүүлэх үү? (Үгүй.) Тэгвэл энэ үр дүн юунаас болж үүссэн бэ? (Энэ нь хүний мунхаглалаас болж үүссэн.) Хүмүүс өөрсдөө ялган таних чадваргүй, өөрсдийнхөө амьдралыг хэрхэн удирдахаа мэддэггүй, юу нь эерэг зүйл, юу нь сөрөг зүйл болохыг ойлгодоггүй, бие махбодын амьдралдаа хэрхэн зөв зүйтэй хандахаа мэддэггүй, хүмүүст зориулан Бурханы тогтоосон амьд үлдэх хуулийг хэрхэн мөрдөхөө мэддэггүй, бие махбодын янз бүрийн төрөлхийн нөхцөл байдлыг зохицуулдаг хуулийг хэрхэн дагахаа мэддэггүй. Тэд үргэлж тэнэг, утгагүй дадалтай байдаг, Бурханы талаарх үзэл, төсөөллөөр үргэлж дүүрэн байдаг бөгөөд тэдэнд хэрээс хэтэрсэн хүсэл мундахгүй олон бий. Эцэст нь юу болдог вэ? Тэд үргэлж тойруу замаар явж, үргэлж алдаа гаргаж, Бурханыг байнга буруугаар ойлгодог. Энэ нь маш төвөгтэй хэрэг биш үү? (Тийм.)

Махан биед, материаллаг ертөнцөд амьдрахдаа хүмүүс маш олон мэдээлэл, маш олон бодол, үзэл санаа, маш олон янзын хүмүүс, үйл явдал, зүйлтэй харилцах болно. Хэрвээ тэд янз бүрийн хүмүүс, үйл явдал, зүйлс нь эерэг үү, эсвэл сөрөг үү гэдгийг хэрхэн ялган танихаа мэддэггүй, юуг хүлээн авч, юуг голохоо хэрхэн сонгохоо мэддэггүй, эерэг зүйлсийг баримтлахаа мэддэггүй, тэдгээр нь яагаад зөв болохыг мэддэггүй, мөн сөрөг зүйлсээс татгалзахаа мэддэггүй—эдгээр зүйлийн сөрөг шинж чанарыг бүр ч мэддэггүй бол ингэж амьдрах нь маш аюултай биш үү? (Тийм.) Тэд хэзээ ч амиа алдах эрсдэлтэй гэж хэлэхэд хэтрүүлэг болохгүй. Хүмүүс өөрсдийнхөө бие махбодын амьдрал, эрүүл мэнд гэх мэт ийм энгийн хэрэг явдлыг ч зөв удирдаж чаддаггүй; бусдын санааг зовоох хэрэгтэй болдог, Бурханаар хамгаалуулж, мануулах хэрэгтэй болдог, эс бөгөөс тэд алдаа гаргасаар, нэг бол нэг тийшээ хэт туйлширч, аль эсвэл нөгөө тийшээ хэт туйлшрах болно. Зарим эмэгтэй нийгмийн ёрын муу чиг хандлагын санааг хүлээн авч, үр дагаврыг нь огтхон ч анхаарахгүйгээр өөрсдийгөө үзэсгэлэнтэй болгох арга замыг хайж тархиа гашилгадаг. Зарим нь Хятадын уламжлалт эмийг хамаагүй ууж, зарим нь барууны эмийг хамаагүй ууж, зарим нь ямар ч хяналтгүйгээр бэлдмэл ууж, зарим нь ямар нэг хоолыг замбараагүй иддэг. Үүний үр дүнд тэд ходоодны асуудалтай болж, өдөр хоногийг санаа алдаж, өвчтэй, сул дорой харагдан өнгөрөөдөг. Тэд өөрсдийгөө үзэсгэлэнтэй болгож чаддаггүйгээр үл барам, харахад бүр ч ой гутам болдог. Зарим хүн нэлээд сайхан арьстай хэр нь сэтгэл ханадаггүй, бүх төрлийн гоо сайхны бүтээгдэхүүнийг өөртөө нялах гэж зүтгэдэг. Нэгэн цагт тэд чанар муутай гоо сайхны бүтээгдэхүүн хэрэглэж, эцэст нь царай зүсээ сүйтгэж, нүүр нь бүхэлдээ толботож, өнгө нь алаг болж, харахад аймшигтай болдог. Зарим хүн гоо сайхны эмчилгээ, гоо сайхны мэс заслын аль алийг нь хийлгэдэг—тэдний зарим нь хамрынхаа нурууг өндөрлүүлэх гэж оролдоод өндөрлүүлж чаддаггүйгээр үл барам, харин ч хэлбэргүй болгодог, зарим нь эрүүндээ дүүргэгч хийлгээд бүтэлгүйтэж, инээх юм уу эвшээх үедээ инээдтэй харагддаг тул инээж, эвшээхээс үргэлж айдаг—энэ нь маш өрөвдөлтэй, ингэж амьдрах үнэхээр ядаргаатай! Ингэснээрээ тэд өөрсдөдөө төвөг удаж байгаа биш үү? Зарим эмэгтэй өндөртөө сэтгэл дундуур байдаг тул шилбээ хугалуулж, дараа нь дахин нийлүүлж, уртасгадаг боловч мэс засал нь бүтэлгүйтэж, зүв зүгээр байсан хөлөө эрэмдэг болгодог. Энэ нь эмгэнэлтэй биш гэж үү? (Тийм.) Бүх төрлийн сөрөг үр дагавар гардаг—тийм хүмүүс хэзээ ч сайнаар төгсдөггүй. Ёрын муу чиг хандлагын сурталчилдаг ямар ч бодол, үзэл санаа нь эндүү ташаа, хорон муу бөгөөд үнэхээр туйлын хор хөнөөлтэй байдаг. Тэдний сурталчилдаг амттай хоол хүнс, гоо сайхны дадлууд үнэхээр сайн биш; тэдгээр нь бүгд хорон муу бөгөөд эцэстээ хүмүүсийг хорлож, урхиддаг. Энэ мэдлэггүй эмэгтэйчүүд энэ хор хөнөөлийг амсахад бэлэн байдаг, эдгээр хорон муу бодол, үзэл санаанаас өөрсдийгөө хамгаалах ямар ч чадваргүй байдаг. Тэд ид гэсэн юм бүхнийг идэж, хий гэсэн юм бүхнийг хийж, аливааг өчүүхэн төдий ч ялган танихгүйгээр, зүгээр л сохроор дагадаг. Тэд ямар дуулгавартай гээч! Тэгээд эцэст нь юу болдог вэ? Тэдний бараг хэн нь ч сайн үр дүнд хүрдэггүй. Тэд замын дундаас алдаагаа ухамсарлаж, хохирлоо багасгахын тулд цаг тухайд нь эргэж буцахгүйгээр, эдгээр ёрын муу чиг хандлагыг үргэлжлүүлэн дагаж, эдгээр хорон муу бодол, үзэл санааг хүлээн авах юм бол эцэстээ улам бүр доройтож, сайныг муугаас ялгах чадваргүй болж, гадаад төрхөөрөө диаволуудтай улам бүр адилхан болж, хүний төрхгүй болно. Хүмүүсийн ерэн есөн хувь нь эерэг, сөрөг зүйлийг ялган таних чадваргүй бөгөөд ёрын муу чиг хандлагыг дуртайяа хүлээн авдаг гэж хэлж болно. Эмэгтэйчүүд хамтдаа хувцас худалдаж авахдаа юу гэж хэлдгийг хар даа. Зарим нь “Энэ чамд зохихгүй байна; энэ нь царайг чинь цайвар харагдуулахгүй, эсвэл галбирыг чинь тодотгохгүй байна. Энэ хэний ч анхаарлыг татахгүй. Тэр нь тачаангуй харагдаж байна, хүн бүрийн анхаарлыг татна гэж би бодож байна!” гэж хэлдэг. Бусад нь “Энэ нь сэтгэл татам биш байна. Чи бага зэрэг задгай хувцаслах хэрэгтэй, чи тачаангуй, нүдэнд дулаахан байх хэрэгтэй—тэгэхэд л болно. Хэрвээ чи үргэлж ийм ёс журамтай байвал хэнд ч таалагдахгүй” гэж хэлдэг. Зарим ээж бүр охиноо жүжигчин болгох гэж зүтгэдэг. Охин нь: “Энтертайнментийн салбар үнэхээр замбараагүй! Би жүжигчин болмооргүй байна” гэдэг. Тэгэхэд ээж нь түүнийг загнан, “Чамд ямар ч амбиц байхгүй юу? Өндөр, царай зүс, арьсыг чинь харвал чамд төрөлхийн маш сайхан өгөгдөл байна! Хэрвээ чи жүжигчин болж мөнгө олохгүй бол бид яаж хоолоо олж идэх юм бэ? Чи алдартай болж, мөнгө олж л байвал хэнтэй ч унтсан зүгээр. Эс бөгөөс, чи сайхан царай зүсээ дэмий үрсэн хэрэг болно! Бид чамайг өдий хүртэл өсгөсөн, аав бид хоёр чинь чиний амжилтад умбахыг хүлээсээр ирсэн! Хэрвээ бид ингэж ч чадахгүй бол чамайг яах гэж төрүүлсэн юм бэ?” гэж хэлдэг. Эцэг эхчүүд хүүхдүүдээ ингэж хүмүүжүүлэх нь зөв үү? (Үгүй.) Хүүхдүүдийг ингэж хүмүүжүүлсний үр дагавар юу вэ? (Хүүхдүүд хорлогддог.) Нэгэн өдөр ийм хүүхэд аливааг ойлгож, маш их зовлон шаналал туулах үедээ гарцаагүй ээжийгээ үзэн ядаж, гомдож, “Энэ бүхэн таны буруу! Та намайг зөв зам руу залж чиглүүлээгүй! Би жүжиглэмээргүй байна гэж хэлсэн ч та зүтгэсээр байсан. Одоо намайг хар—би дөч хүрэх гэж байна, нөхөрт гарч чадаагүй л байна, хэн ч намайг тоодоггүй. Намайг эргүүлдэг байсан хүмүүс зүгээр л тоглож байсан, тэдэнд надтай гэрлэх бодол хэзээ ч байгаагүй. Миний хамаг амьдрал сүйрсэн биш гэж үү?” гэдэг. Хүүхдүүд маш их зовдог бөгөөд эцэг эх нь буруутан, асуудлын уг үндэс байдаг. Тэд хүүхдүүддээ хор хөнөөл авчирсан.

Хэрвээ Бурханд итгэгчид шүтлэггүй хүмүүсийн адилаар ёрын муу чиг хандлагаас өөрсдийгөө татан гаргаж чадахгүй байвал энэ нь нэг асуудлыг илтгэж байна. Хэрвээ чи ямар ч ёрын муу чиг хандлага, ямар ч хорон муу, сөрөг үг хэллэг, эсвэл хүмүүсийн хийдэг янз бүрийн ямар ч үйлдлийг ялган таних чадваргүй, тэр ч байтугай тэдгээрийг дагаж, мэдсээр байж өөрөө туршиж үздэг бол Бурханы нүдэнд энэ бүхэн ичгүүрийн тэмдэг юм. Бурхан юу гэж хэлэх вэ? Тэрээр хүний хувьд чи зөв бурууг ялгах чадваргүй, эерэг зүйлийг хүлээн авах бодит байдалгүй, үүнээс ч илүүтэйгээр сөрөг зүйлийг голох үйлдэл, хэрэгжүүлэлт хийгээгүй гэж хэлнэ. Тэрээр чамайг хүн биш, хүний мөс чанар, эрүүл ухаантай байх үндсэн нөхцөлийг хангадаггүй гэж хэлнэ. Тэрээр чамайг хүн биш бөгөөд хаанчлал чамайг хүлээн авахгүй гэж хэлнэ. Хэрвээ чи хүн биш бол үнэнийг хүлээн авах боломжгүй, учир нь зүрх сэтгэлдээ субьектив байдлаар хүлээн авахыг хүсдэг зүйлс чинь бүгд Сатанаас ирсэн хорон муу зүйлс бөгөөд зүрх сэтгэл чинь эерэг зүйлсийг бүрэн эсэргүүцэж, сөрж, голдог; чи хэзээ ч тэдгээрийг хүлээн авах хандлагатай байгаагүй. Тиймээс Бурхан чамайг хүн биш, чамд хүн чанар байхгүй гэж хэлдэг. Бурхан хүн чанаргүй хүмүүсийг хүсдэггүй. “Хэрвээ Бурхан намайг хүлээн авахгүй бол би жаахан илүү зовж, жаахан илүү төлөөс төлөөд Бурханы сэтгэлийг хөдөлгөж, миний талаарх Түүний хандлагыг өөрчилнө” гэж бүү бод. Бурханы хүсдэг зүйл бол аливааг хийх тодорхой нэг арга биш; харин чи зүрх сэтгэлийнхээ угаас үнэнийг хүлээн авах хандлагатай байх, түүнчлэн үнэнийг хүлээн авах бодит байдал, үнэнийг хэрэгжүүлж буй нотолгоотой байх явдал юм. Чи үнэхээр хүн чанартай хүн байх ёстой—энэ хүн чанар нь дүр эсгэсэн зүйл биш юм. Хэрвээ чамд хэвийн хүн чанарын зарим нэг шинж тэмдэг үнэхээр байвал, өөрөөр хэлбэл, хэрвээ чамд зөв бурууг ялгах олон илрэл байвал, эерэг зүйлийг хайрладаг гэдгийг чинь баримтууд харуулж байвал, чи эерэг зүйлсийг хүлээн авч, сөрөг зүйлсийг голж байсан тохиолдол байвал, мөн үнэнийг амьдран харуулдаг илрэлтэй чинь харагдаж байвал Бурхан чамайг хүн чанартай гэж хэлж, хүн гэж дуудна. Хэрвээ чи “Надад ч бас хүн чанар байдаг, би эерэг, сөрөг зүйлсийг ялган таньж чадна” гэж хэлдэг боловч үнэн-бодит байдлыг амьдран харуулдаг илрэлгүй, үг чинь нотлох баримтаар батлагдахгүй байвал энэ нь төвөгтэй юм. Чи хоосон сургаалын хувьд, “Бурханы хэлж, хийдэг бүхэн эерэг зүйл болон үнэн, харин Сатаны хэлж, хийдэг бүхэн хорон муу, сөрөг зүйл; Бурханаас ирдэг бүхэн эерэг зүйл, Сатанаас ирдэг бүхэн сөрөг зүйл, нийгэм дэх хүмүүсээс ирдэг бүхэн хорон муу, сөрөг зүйл” гэж хүлээн зөвшөөрдөг—өөрөөр хэлбэл, чи хоосон сургаалын хувьд зөв, ямар ч асуудалгүй ярьдаг бөгөөд хэлсэн үгээс чинь ямар ч өө олох аргагүй—гэхдээ бодитой нөхцөл байдалтай нүүр тулах үедээ чи хэзээ ч эерэг зүйлийг хүлээн авдаггүй, эерэг зүйлээс хэзээ ч зуурдаггүй, эерэг зүйлийн дүрэм, хуулийг мөрддөггүй. Энэ нь зөв бурууг ялгадаггүй хүн болохыг чинь нотолж байна. Хүмүүс өөрсдөд нь эдгээр илрэл байгаа эсэхийг зүрх сэтгэлдээ тодорхой мэддэг. Чи хорон муу, сөрөг бодол, үзэл санаа, эсвэл ёрын муу чиг хандлагын талаарх мэдээлэл сонсох үедээ ямар хандлагатай байдаг вэ? Чиний бодол, үзэл санаа юу вэ? Чиний чиг хандлага юу вэ? Чи үүнтэй санал нийлдэг үү, эсвэл үүнд зэвүүцдэг үү? Чи үүнийг зүрх сэтгэлдээ хадгалж, шаардлагатай үед ашиглахаар төлөвлөдөг үү, эсвэл үүнд зэвүүцэж, зүрх сэтгэлдээ яллаж, хүлээн авахаас эрс татгалздаг уу? Яг ямар хандлагатай байдгаа чи зүрх сэтгэлдээ мэдэж байх учиртай. Хэрвээ хэн нэгэн мэдэхгүй гэж хэлбэл түүнд зүрх сэтгэл байна уу? Өөрийнхөө хандлагыг ч тодорхой мэдэхгүй байвал—энэ хэвийн хүн мөн үү? Чи сайн биш гэдгээ зүрх сэтгэлдээ мэддэг, янз бүрийн ёрын муу чиг хандлага, хорон муу үг хэллэгийг маш их сонирхдог гэдгээ мэддэг, үргэлж тэдгээрийг даган мөрдөж, тэдгээрт оролцохыг хүсдэг боловч Бурханы гэрийн янз бүрийн үнэн-зарчим болон Бурханд итгэдгээс үүдсэн бардам зандаа хазаарлагддаг учраас бага зэрэг биеэ барихаас л өөр аргагүй мэт чамд санагддаг, үнэн хэрэгтээ зүрх сэтгэлийнхээ угаас эерэг зүйлийг зэвүүцэж, голдог бол чи эерэг зүйлд дуртай, ёрын муу чиг хандлагад дургүй гэж хэлсэн ч гэсэн энэ нь жинхэнэ мэдрэмжид чинь харшилж байна. Нэг жишээ татъя. Зарим хүн “Мах хэт их идэх сайн биш, эрүүл мэндэд хортой. Махыг бага хэмжээгээр идэж, цагаан будаа, улаан буудайн гаралтай хоол хүнс, хүнсний ногоо түлхүү идэх хэрэгтэй” гэж хэлдэг. Зарим хүн үүнийг хүлээн авч чаддаг. Мах бага идэх нь тэдний хүсэлд харшилж байна гэж тэдэнд санагддаггүй; энэ нь тэднийг бухимдуулж, эсвэл үнэхээр гомдолтой санагдахад хүргэдэггүй. Харин ч тэд “Ингэх нь зөв зүйл. Хэсэг хугацаанд үүнийг туршиж үзсэний дараа миний бие сайн гэдгийг би мэдэрч байна. Миний сэтгэл санааны байдал бүхэлдээ сайжирч, бие махбодын хувьд урьдынхаасаа илүү эрүүл болсон. Ингэж хооллох үнэхээр сайн юм!” гэж боддог. Гэвч зарим хүний хүлээн зөвшөөрөлт хүсэлд нь харшилдаг. Тэд хэдийнээ оюун ухаандаа шийдсэн байдаг: “Мах их идэх нь эрүүл мэндэд хортой гэж юу байх вэ? Хүнсний ногоо түлхүү идлээ гээд эрүүл болох албагүй. Яаж ч бодсон, мах илүү амттай, хоолны дуршил илүү хөдөлгөдөг! Мах байхгүй бол жаахан ногоо идэхэд зүгээр—өлсөж байснаас дээр—гэхдээ мах байх юм бол ихийг идэх хэрэгтэй. Та нар бүгд тэнэгүүд, та нар бүгд дүр эсгэж байна. Дүр эсгэхгүй байгаа ганц хүн нь би. Та нарын нэг нь ч над шиг шударга биш. Би юу бодож байгаагаа л хэлдэг. Мах зүгээр л маш амттай!” Тэд хоол идэх бүрдээ маш бага хүнсний ногоо, харин нэлээд их мах иддэг. Надад хэл дээ, тэд эерэг үг хэллэгийг зүрх сэтгэлдээ хүлээн авдаг уу? (Үгүй.) Тэд тэдгээрийг хүлээн авдаггүй, хэрэгжүүлж ч чаддаггүй. Тэд зүрх сэтгэлдээ тэдгээрийг туйлын их зэвүүцдэг. Тэд “Эдгээр үг хэллэг яаж эерэг байх юм бэ? Надад яагаад эдгээр нь эерэг гэж санагдахгүй байна вэ? Эдгээрийн юу нь сайн байгаа юм бэ? Илүү их мах идэхэд юу нь буруу байгаа юм бэ? Би үхээгүй л байна, та нарын хэн нь ч надаас илүү дээр амьдраагүй байна шүү дээ!” гэж хэлдэг. Тэд баримтыг хүлээн авдаггүй бөгөөд хэт их мах идэх нь эрүүл мэндэд хортой гэдгийг хүлээн зөвшөөрдөггүй. Тэд зөв үг хэллэгийг ч хүлээн авч чаддаггүй байж баримтыг яаж хүлээн авч чадах билээ? Энэ нь бүр ч боломжгүй. Тийм хүмүүсийн хувьд, эерэг зүйлийг хүлээн авах нь тэдний хүсэлд асар их харшилдаг. Үүнийг хийх нь тэдэнд маш шаналгаатай, хэцүү санагддаг. Энэ нь тэдний хүн чанарт асуудал байгааг, тэд зүрх сэтгэлдээ үнэнийг хайрладаггүйг харуулж байна. Зарим хүн эерэг зүйл болох зөв үгийг сонсох үедээ тэдгээрийг амархан хүлээн авч чаддаг бөгөөд “Би яг энэ талаар санаа зовж, үүнд хэрхэн хандахаа мэдэхгүй байлаа, надад хэрэгжүүлэх зам байгаагүй. Азаар, чи үүнийг тодруулж өглөө. Чиний үгийг сонсмогцоо би аливаад хандах энэ хандлага нь зөв, үзэл бодол нь цэвэр, обьектив, бодит бөгөөд хүн чанарт нийцэж байгааг мэдэрлээ” хэмээн хэлдэг. Үүнийг сонссоныхоо дараа тэд тэр даруй хэрэгжүүлж чаддаг. Хэдийгээр тэд хааяа дураараа, зөрүүд байж болох ч хурдан зөв зам руугаа буцдаг. Тэд бусдаар хянуулж, цагдуулах шаардлагагүйгээр эерэг зүйлсийг хийдэг бөгөөд тэгэх нь хүслийнх нь эсрэг байна гэж боддоггүй, энэ нь тэднийг шаналгадаг ч үгүй. Яг л хонь өвс идэх дуртай байдагтай адилхан. Хэрвээ чи хонинд мах өгвөл идэхгүй, харин өвс өгвөл амтархан иднэ, учир нь хонь бол өвсөн тэжээлтэн бөгөөд дотоод хэрэгцээ нь өвс юм. Гэвч чоно бол өөр. Чоно идэх махаа тусгайлан хайдаг; өвс иддэггүй бөгөөд юу ч мах шиг амттай биш гэж боддог. Эдгээр нь чонын уг чанарын төрөлх илрэл бөгөөд үүнийг хэн ч өөрчилж чадахгүй. Энэ нь чонын хожим нь олж авдаг зүйл биш, тэдэнд зааж сургадаг зүйл ч биш юм. Хонь өвс идэхээр төрдөг, чоно мах идэхээр төрдөг. Хэн ч хонийг махан тэжээлтэн болгож, эсвэл чоныг өвсөн тэжээлтэн болгон сургаж чадахгүй. Энэ бол тэдний мөн чанарын илрэл юм. Чамд юу хэрэгтэй, чи юуг хайрладаг нь чиний хүн чанараар тодорхойлогддог. Хэрвээ чиний хүн чанарт эерэг зүйлийн хэрэгцээ байхгүй бол чи эерэг зүйлийг хайрлахгүй. Хэрвээ чи сөрөг зүйлд дуртай бол зүрх сэтгэлд чинь сөрөг зүйл хэрэгтэй байна гэсэн үг. Энэ нь чиний уг чанар-мөн чанараар тодорхойлогддог бөгөөд бусад хүн чамд үүнийг суулгах шаардлагагүй. Хэрвээ хэн нэгэн чамд замаасаа эргэхэд чинь туслахыг хүсэж, чамтай зарим үнэн-зарчмыг нөхөрлөвөл чи нэр нүүрээ бодсондоо юм уу ичгүүртэй байдалд орохоос зайлсхийхийг хүссэндээ үүнийг түр зуур хүлээн авч, санал нийлж байгаагаа амаараа илэрхийлж болох ч хөшигний ард хэрхэн бодож, хэрэгжүүлж байгаа чинь бүхэлдээ чиний уг чанараар тодорхойлогддог. Чи үүнийг хуурамчаар үйлдэж чадахгүй, эцэг эх чинь ч чамайг өөрчилж чадахгүй. Чиний хүн чанарт эерэг зүйлийг хайрлаж, сөрөг зүйлийг үзэн ядах бүрэлдэхүүн хэсэг байгаа эсэх нь хэний ч шийдэж чадахгүй зүйл; зөвхөн чиний өөрийн мөн чанар л үүнийг шийддэг. Одоо энэ тодорхой болсон уу? (Тийм.) Тиймээс, хүн зөв бурууг ялгаж чадах эсэх нь түүний хүн чанарын талаар ихийг хэлж өгдөг. Хэрвээ зөв бурууг ялгах чадвар чинь төрөлхийн илэрхийлэл бол чи зарим эерэг зүйлийг онцгойлон сонирхдог болж төрсөн. Хэн нэгэн зөв зүйл хэлэх үед чи тун дуртай сонсож, түүнийг илүү ихийг яриасай л гэж хүснэ, ингэснээр чи илүү ихийг сонсож, илүү ихийг олж авч, тойруу замаар илүү бага явах юм уу бүр огт явахгүй байж чадна. Чи зарим хорон муу, сөрөг зүйлтэй тулгарах үедээ зүрх сэтгэлдээ зэвүүцдэг бөгөөд тэдгээрээс зайлсхийж, оролцохыг хүсдэггүй—чи бүр тэр талаар сонсохыг ч хүсдэггүй. Чи өөрөө ч үүний шалтгааныг мэддэггүй; чи зүгээр л сөрөг зүйлд дуртай байж чаддаггүй, харин хэн нэгэн хүн зөв зүйл хэлэх үед маш дуртай сонсдог бөгөөд хэн нэгэн чамайг шоолсон ч гэсэн тоодоггүй—чи энэ эрч хүч хаанаас ирдгийг мэддэггүй. Зарим хүн чиний энэ чин сэтгэлийн эрч хүчийг хараад чамайг басамжилж, шоолон, чамайг тэнэг гэж боддог ч чи санал нийлдэггүй. Чи “Хэн нэгний хэлсэн зүйл зөв л байвал би хүлээн авдаг. Үүний юу нь тийм хэцүү байна аа?” гэж боддог. Энэ бол хүн чанарын төрөлхийн илэрхийлэл юм. Хүн чанартаа эерэг зүйлийг хайрлаж, сөрөг зүйлд зэвүүцэх ийм төрөлхийн мэдрэмжтэй байх нь хэвийн хүн чанарын онцлог шинж, илрэл юм. Чи энэ мэдрэмж, ийм төрлийн хүн чанартай байх үедээ л шулуун шударга, сайхан сэтгэлтэй байж чадна, зөв үзэл бодол, байр сууриас хэлэх ёстой зүйлийг хэлж, хийх ёстой зүйлийг хийж чадна. Чи зөв бурууг ялгах хүн чанарын талыг эзэмшсэн үедээ үнэнийг хүлээн авах, үнэн-зарчмыг хамарсан Бурханы янз бүрийн тодорхой үг хэллэгийг хүлээн авах үндсэн нөхцөлийг эзэмшдэг. Хэрвээ чи зөв бурууг ялгах хүн чанарын талгүй бол чиний хүн чанарт мөс чанар, эрүүл ухаан байхгүй бөгөөд чамд үнэнийг хүлээн авах, Бурханы үгийг хүлээн авах, Бурханаас ирдэг бүх эерэг удирдамж, зөв замыг хүлээн авах үндсэн нөхцөл байхгүй. Чи үнэнийг болон эерэг зүйлийг хүлээн авах үндсэн нөхцөлгүй байж дуулгавартай дагаж чадна гэж ярих чинь зүгээр л утгагүй хэрэг, хоосон мөрөөдөл юм.

Хэрвээ хэн нэгэн юу нь эерэг зүйл, юу нь сөрөг зүйл болохыг мэддэггүй хэр нь “Би мөс чанартай, маш шулуун шударга, сайхан сэтгэлтэй” гэж хэлсээр байвал энэ нь өөрийгөө мэддэггүйг харуулж байгаа биш үү? Чиний шулуун шударга зан хаанаас гардаг вэ? Оюун ухаан чинь гагцхүү сөрөг зүйлсээр л дүүрэн байхад чи шулуун шударга гэдгээ батлахын тулд юу ашиглаж чадах юм бэ? Чиний нотолгоо хаана байна вэ? Чи ямар үндэслэлээр өөрийгөө шулуун шударга хүн гэж хэлж байна вэ? Чи өөрийнхөө сайхан сэтгэл гэгчийг хэрхэн хэрэгжүүлж чадах вэ? Чиний дотор хорон муу, сөрөг бодол, үзэл санаа л байдаг. Чи сайхан сэтгэлтэй байж чадах уу? Чи хүмүүсийг урхидаж, хорлохгүй байвал л их юм. Зарим хүн хүн чанартай, шулуун шударга, сайхан сэтгэлтэй гэдгээ батлахын тулд өөрсдөдөө Жөн Ван, Жөн Жан, Жөн Жөү, Жөн Ган[a] гэх мэт нэр өгдөг—энэ нэрс гарцаагүй “шулуун шударга” сонсогдож байгаа ч энэ нь тухайн хүн үнэхээр шулуун шударга гэсэн үг үү? Жинхэнэ шулуун шударга зан хаанаас гардаг вэ? Энэ нь хүн чанараас гардаг. Хүний хүн чанарт зөв бурууг ялгах чадвар юм уу үндсэн нөхцөл байх үед л тэд шулуун шударга байж чадна. Хэрвээ чи юу нь эерэг зүйл болохыг ч мэддэггүй бол, эсвэл чи зүгээр л эерэг зүйлийг хайрладаггүй, ганц ч эерэг зүйл, эсвэл эерэг бодол, үзэл санааг хэзээ ч хүлээн авч байгаагүй хэр нь өөрийгөө шулуун шударга гэж хэлсээр байдаг бол энэ нь ичгүүргүй хэрэг биш үү? Чи ямар үндэслэлээр өөрийгөө шулуун шударга гэж хэлж байгаа юм бэ? Зарим хүн: “Миний ертөнцийг үзэх үзэл, үнэт зүйл, амьдралыг үзэх үзэл бүгд зөв” гэж хэлдэг. Энэ нь үнэнтэй ямар нэг холбоотой юу? Зөв ертөнцийг үзэх үзэл, үнэт зүйл, амьдралыг үзэх үзэлтэй байна гэдэг нь тухайн хүн үнэнтэй гэсэн үг үү? Бусад нь “Би ‘эерэг энергитэй.’ Миний хэлж, хийдэг зүйлс ул суурьтай бөгөөд хүмүүсийг босгон байгуулдаг. Би хүмүүсийг доош нь хийх зүйл хэзээ ч хэлдэггүй, урам хугалах зүйл хэзээ ч хэлдэггүй, хүмүүсийг эвгүй байдалд оруулах, тэдэнд сөрөг, сул дорой мэдрэмж төрүүлэх, эсвэл урам зоригийг нь мохоох зүйл хэлдэггүй. Миний хэлдэг бүхэн хүмүүст урам зориг өгч, зоригжуулж, эсвэл урам хайрладаг. Энэ нь ‘эерэг энергид’ тооцогдох уу? Энэхүү ‘эерэг энерги’ гэх нэр томьёо одоо нийгэмд маш түгээмэл болсон. ‘Эерэг энергиэр дүүрэн байх’ нь ямар гайхалтай, шинэ загварын, дээд зэргийн санаа вэ!” гэж хэлдэг. Бусад нь “Зөв шударга байдлын сүнсээр бялхаж байгааг минь хар даа. Би тэнд зогсохдоо яг л цэрэг шиг харагддаг—миний нүд гялалзаж, миний харц цоо ширтдэг, би хөнгөн хуумгай биш. Орон нутгийн танхайчууд, жигшүүртэй өөдгүй амьтад, ёрын муу хүмүүс надад ойртож зүрхэлдэггүй. Тэд миний өмнө байхдаа үнэн нүүр царайгаа харуулж, хулчгар зангаа илчилж, дорд харагддаг. Жирийн хүн миний эргэн тойронд байхдаа биеэ зөв авч явах ёстой болдог бөгөөд болчимгүй авирлаж зүрхэлдэггүй. Чи харж байна уу, миний энэ зөв шударга сүнс хорон муу байдлыг дарж чадна!” гэж хэлдэг. Энэ нь шулуун шударга байгаа хэрэг үү? (Үгүй.) Баячуудыг дээрэмдэж ядууст туслах, шударга үйлсийн төлөө эр зоригтойгоор үйлдэх, сайхан сэтгэлтэй, өгөөмөр байх, зовлонд нэрвэгдсэн бүсгүйчүүдийг аварч баатар болох нь нийгэмд түгээмэл байдаг. Зарим хүн эдгээр зүйлийг хийснийхээ дараа өөрсдийгөө баатар гэж үздэг бөгөөд өөр олон хүн энэ баатруудын өмнө мэхийн ёсолдог. Бусад нь “Би хүмүүсийг хэзээ ч далимдуулдаггүй, би зөв шударга сүнсээр дүүрэн, би тууштай шулуун шударга, тал тохой татдаггүй, мөн зөв бурууг ялгаж чаддаг. Хоёр хүн муудалцаж, маргааныг нь таслахыг надаас хүсэх үед би хоёр талд тэнцүү шийтгэл оноодог, огт ялгаварлан гадуурхдаггүй. Намайг дүүргэдэг энэ зөв шударга сүнсийг хар даа, хүн бүр намайг биширдэг!” гэж хэлдэг. Энэ нь шулуун шударга байгаад тооцогдох уу? (Үгүй.) Өмнө дурдсан “зөв ертөнцийг үзэх үзэл, үнэт зүйл, амьдралыг үзэх үзэл” болон “эерэг энерги” гэсэн санаанууд нь Хятадын түгээмэл үг хэллэг боловч энэ сүүлийнх нь—сайхан сэтгэлтэй, өгөөмөр байх, буян үйлдэж, сайн зүйл хийх, мөн шударга үйлсийн төлөө зоригтойгоор үйлдэх нь бүх улс орон, бүх ард түмний дунд түгээмэл дээдлэгддэг байх магадлалтай. Тиймээс хүмүүс үүнийг зөв шударга байдлын сүнс, шулуун шударга зан гэж үздэг. Бурханд итгэдэг ихэнх хүн хүртэл үүнийг маш шулуун шударга гэж боддог бөгөөд “Манай үндэсний баатар Хэнийг хар даа. Тэрээр улс үндэстнийхээ зөв шударга, агуу үйлсийн төлөө амиа өгч, улс үндэстнээ хамгаалахын тулд бункер дэлбэлж өөрийгөө золиосолсон. Тэрээр зөв шударга байдлын сүнсээр дүүрэн байсан. Энэ чинь л хүн чанартай байна гэсэн үг шүү дээ!” гэж хэлдэг. Одоо харахад, энэ үзэл бодол зөв үү? (Үгүй.) Энэ нь яахаараа буруу вэ? Хүмүүсийн зөв гэж боддог, эсвэл хүмүүсийн дээдэлдэг ийм төрлийн шулуун шударга занг хүмүүсийн сайн, харьцангуй эерэг зүйлийг хүсэх хүсэлд суурилсан стандартаар үнэлдэг. Хүмүүсийн махан биеийн үзэл, төсөөллийн улмаас, мөн тэд юу нь эерэг зүйл болохыг ойлгодоггүй учраас бусдын төлөө өөрсдийн ашиг сонирхлыг золиосолж, сайн зан авир гаргаж чаддаг хүмүүсийг—эсвэл бусдыг санаатайгаар урхидаж, хорлодоггүй, бусдад ямар ч аюул занал учруулдаггүй, ямар ч муу үр дагаварт хүргээгүй хүмүүсийг сайн хүмүүс гэж үзэж, тэднийг дээдэлж, шулуун шударга хэмээн тодорхойлдог. “Шулуун шударга” гэх энэ тодорхойлолт нь шулуун шударга зангийн талаарх хүмүүсийн үзэл, түүнчлэн ёрын муу чиг хандлага, хорон муу хүн төрөлхтнийг үзэн ядах үзэн ядалт болон сайхан зүйлсийг гэх хүсэл эрмэлзэлд нь суурилдаг. Хүмүүсийн ихэнх нь бусдыг дарлаж, дээрэлхэж, урхидаж, хорлодог бөгөөд энэ ертөнц маш ёрын муу, харанхуй, шударга ёс, зөв шударга байдлын ул мөр ч олддоггүй учраас ийм баатрууд, эсвэл сайн санаатнууд, сайн үйлстнүүд гэгч гарч ирэх үед хүмүүс тэднийг дээдэлж, хамгийн сайн нэр томьёогоор тодорхойлох хандлагатай байдаг. Энэ тодорхойлолтын зарчим үнэн зөв үү? (Үнэн зөв биш.) Тодорхойлолтын зарчим, үндэслэл нь өөрөө үнэн зөв биш юм. Жишээ нь, нэг бүлэгт ихэнх хүмүүст дээрэлхүүлдэг нэг хүн байсан ч түүнийг дээрэлхдэггүй нэг хүн байлаа. Дээрэлхүүлж буй хүн “Намайг дээрэлхдэггүй хүн бол сайн хүн” гэж хэлдэг. Энэ үг зөв үү? (Үгүй.) Энэ нь логиктой юу? (Логикгүй.) Надад хэл дээ, үүний юу нь буруу байна вэ? (Магадгүй түүнийг дээрэлхдэггүй хүнд тэр таагүй санагддаггүй байж болно, эсвэл обьектив нөхцөл байдал, орчин нь тохиромжгүй учраас дээрэлхдэггүй байж болно. Энэ нь тэр бол сайн хүн гэсэн үг биш.) Тэдний үзэл бодол логикийн алдаа агуулдаг. Чамайг дээрэлхдэг хүмүүс бол муу хүмүүс, тиймээс чамайг дээрэлхдэггүй хүмүүс сайн хүмүүс байж таарна гэх санаа нь логикийн алдаа биш гэж үү? (Мөн.) Бусдыг дээрэлхдэг ихэнх хүн сайн хүн биш боловч бусдыг дээрэлхэх гэдэг нь юу гэсэн үг болохыг тодорхойлох чиний стандарт үнэн байх албагүй, тиймээс чамайг дээрэлхдэг хүмүүсийг муу хүмүүс гэж тодорхойлох чинь ч бас үнэн байх албагүй бөгөөд чамайг дээрэлхдэггүй хүмүүс сайн хүмүүс байж таарна гэж хэлэх нь ч бас үнэн биш юм. Хэн нэгэн чамайг дээрэлхдэггүй байх хэд хэдэн хувилбар байж болно. Магадгүй тэр чамд анхаарал хандуулахыг хүсдэггүй учраас чамайг дээрэлхэхээс төвөгшөөдөг байж болно. Магадгүй тэр чамайг таньдаггүй учраас чамайг дээрэлхэж чаддаггүй байж болно. Магадгүй тэр чамайг өөрөөс нь илүү хүчтэй гэж боддог учраас чамайг дээрэлхэж зүрхэлдэггүй байж болно. Ийм хэдэн боломжит хувилбар бий. Түүнийг сайн хүн гэж тодорхойлох чиний үндэслэл тэр чамайг дээрэлхээгүй гэх суурин дээр тавигддаг, тиймээс энэ тодорхойлолтын үндэслэл нь өөрөө алдаатай юм. Хэн нэгнийг сайн хүн гэж тодорхойлох жинхэнэ үндэслэл юу вэ? Хэрвээ энэ хүн эерэг зүйлийг хайрладаг, бусдад шударга, зарчимтай ханддаг, мөн аливааг хийхдээ зарчимтай байдаг бол заримдаа чамтай шулуухан, хатуу ширүүн өнгөөр ярьж, эсвэл чамайг шүүмжиллээ ч гэсэн чамайг дээрэлхэж байгаа хэрэг биш. Тэд зарчмын дагуу үйлдэж, баримтад үндэслэн хэрэг явдлыг шүүж байгаа юм. Тиймээс тэр үнэхээр сайн хүн бөгөөд хүмүүст зарчмын дагуу хандаж чаддаг. Гэвч зарим хүн ийм байдаггүй. Тэд байр суурьтай, хүчтэй гэдгийг чинь харах үедээ чамд зусарддаг. Байр суурьгүй, сул дорой гэдгийг харах үедээ чамайг дээрэлхэж, гишгэчиж, ярих үедээ үргэлж чамайг шархлуулдаг. Хэрвээ чи ямар нэг зүйлийг зөв хийвэл тэд чамд атаархдаг. Хэрвээ чи ямар нэг зүйлийг буруу хийвэл тэд чамайг шоолж, басамжилдаг. Ийм хүмүүс бол муу хүмүүс. Хэрвээ чи эерэг зүйл болон үнэн-зарчимд үндэслэн сайн мууг хэмжвэл аливааг хэмжих стандарт болон хэмжилтийн чинь үр дүн зөв байх болно. Дэлхий ертөнц болон нийгэм дэх эерэг, сөрөг зүйлийн талаарх үнэлгээ, эсвэл тодорхойлолт нь өөрөө орвонгоороо эргэсэн байдаг. Нийгэм дэх ихэнх хүн өөрсдийн хайрладаг удирдагчид, алдартай хүмүүс, эсвэл оддыг шүтдэг. Энэ алдартай хүмүүс, одод, удирдагчид юу ч хэлсэн бай, тэд үүнийг зөв гэж боддог, хэн ч үүнийг ил болгож, эсэргүүцдэггүй. Тэр хүмүүс жирийн ард түмнийг яаж ч ноёрхож, дээрэлхэж, ядуусыг ялгаварлан гадуурхаж, эсвэл дарамталж, тэр ч байтугай хүний амийг ямар ч үнэ цэнгүй мэт яаж ч дур зоргоороо сүйтгэсэн бай, хэн ч өндийн босож тэднийг эсэргүүцдэггүй, эсвэл тэдний эсрэг жагсдаггүй. Хэрвээ тэд улс төрийн оноо цуглуулахын тулд хэдэн сайн зүйл хийвэл олон хүн тэднийг магтан дуулж, өргөмжилнө. Хэрвээ шударга ёсны төлөө тэмцдэг хүн гарч ирээд сатанлаг дэглэм, эсвэл алдартай хүмүүс, агуу зүтгэлтнүүдийг ил болговол олон нийт тэдэн рүү бөөнөөрөө дайрч, тэднийг устгаж, алга болгохыг улайран хүснэ. Энэ нь юуг харуулж байна вэ? Нийгэм бүх зүйлийг шударга бус, гажууд аргаар хийдэг; зөв бурууг орвонгоор нь эргүүлдэг. Завхарсан хүн төрөлхтний сайн, мууг, мөн эерэг, сөрөг зүйлийг тодорхойлдог стандарт нь бүгд буруу байдаг тул тэдний гаргасан дүгнэлт ч бас үндэслэлгүй байдаг.

Нэг жишээ авч үзье. Бусдын гэрт нэвтэрч, хулгай дээрэм хийдэг—баячуудыг дээрэмдэж, ядууст тусалдаг хүмүүс байдаг. Тэд баячуудын эд хөрөнгийг дээрэмдсэнийхээ дараа жирийн ард иргэдэд тусламж үзүүлдэг. Жирийн ард иргэд үүний ашиг тусыг нь хүртэж, завших үедээ баярлаж, тэр хүмүүсийг баатар, ёс журамтай шулуун шударга хүмүүс хэмээн магтдаг. Гэвч хэрвээ чи энэ ёс журамтай шулуун шударга гэгддэг хүмүүсийн хийсэн зүйлийг задлан шинжилбэл тэд үнэхээр шулуун шударга уу? Зарим баян хүн уйгагүй хөдөлмөр, хүчин чармайлтаараа эд баялгаа хуримтлуулсан байдаг бөгөөд хэдэн үе дамжсан нөр их хөдөлмөр, хүчин чармайлтаар л эд баялгаа хуримтлуулсан хүмүүс ч байдаг. Чи тэдний эд зүйлийг дээрэмдэх ямар эрхтэй юм бэ? Чи тэдний хувийн өмчийг дээрэмдсэн—тэр чинь буруу. Хэрвээ чи чадвартай юм бол өөрөө яваад мөнгө ол. Өөрийнхөө олсон мөнгөөр ядууст туслахыг буяны үйлс гэж үзэж болно. Харин чи баячуудын эд хөрөнгийг дээрэмдэж, бусдын юмыг өөрийнхөө болгож аваад, дараа нь ядууст тусалдаг. Ядуусын нүдээр бол энэ нь шулуун шударгад тооцогддог. Энэ нь туйлын утгагүй үзэл бодол биш гэж үү? Ядуус болон жирийн ард иргэд ийм хүмүүсийг баатар хэмээн дээдэлдэг бөгөөд эдгээр “баатар” нь энэ цол, энэ алдар хүндийг өөрсдийнх нь хүртэх ёстой зүйл мэтээр эдэлдэг. Энэ нь ичгүүргүй хэрэг биш гэж үү? Туйлын утгагүй хэрэг биш гэж үү? (Тийм.) Тэд өөрсдөө мөнгө олох чадваргүй бөгөөд баячуудад өширхдөг учраас хүчирхийлэл ашиглан баячуудын эд баялгийг дээрэмдэж, жирийн ард иргэдэд тарааж өгдөг, ингэснээр жирийн ард иргэд тэднийг магтдаг. Үнэндээ тэдний авсан зүйлс өөрсдийнхөө хөдөлмөрөөр олсон зүйл огт биш бөгөөд ядуусын эдэлж буй зүйлс нь эдгээр дээрэмчнийх биш, харин баячуудынх байдаг. Тэгвэл эдгээр зүйл тэдний гараар дамжсан төдийд л жирийн ард иргэд, ядуус тэдэнд гүнээ талархах ёстой гэж үү? Жирийн ард иргэд эдгээр зүйлийг сэтгэл амар эдлэх нь зөв үү? Эдгээр зүйл чиний хүртэх ёстой зүйл мөн үү? Чи тэдгээрийг өөрийнхөө хөдөлмөрөөр олсон уу? Чи өөрөө олоогүй, бусдаас дээрэмдсэн зүйлээ сэтгэл амар эдэлдэг бөгөөд баячуудыг дээрэмдэх ёстой, бусдаас дээрэмдсэн зүйлээ чи эдлэх ёстой гэж хүртэл боддог. Чи эдгээр зүйлийг үнэгүй, ямар ч төлөөс төлөхгүйгээр олж аваад, тэдгээрийг сэтгэл амар эдэлдэг. Энэ нь ичгүүргүй хэрэг биш гэж үү? (Тийм.) Баатар гэгддэг энэ хүмүүс хүмүүсийн энэ бишрэл, энэ алдар хүндийг эдэлдэг. Тэд нэрэлхүү зангаа хангахын тулд эдгээр зүйлийг хийдэг. Хүмүүс өөрсдийг нь магтаж, шүтэх тусам тэд улам бүр улангасаж, тэр ч байтугай ордныг дээрэмдэж, доторх эрдэнэсийг нь хулгайлж, зарж борлуулаад, дараа нь ядуусын хашаанд мөнгө цацдаг. Тэдний ядууст тусалдаг арга зам нь баячуудыг дээрэмдэх явдал юм. Энэ нь туйлын утгагүй биш гэж үү? (Тийм.) Бусдын эд хөрөнгийг дээрэмдэх нь хууль зөрчиж байгаа эсэхийг ярих ч юм биш, ёс суртахуун, хүн чанарын үүднээс энэ нь хүлээн зөвшөөрөгдөшгүй бөгөөд шулуун шударга байдал гэгч биш юм. Тэдний дээрэмдсэн тэр зүйлс өөрсдийнх нь эзэмших ёстой зүйл огт биш. Тэдгээр нь өөдгүй, бузар, сэжигтэй, хууль бус, гаж буруу аргаар олж авсан зүйлс юм. Тэд тэдгээрийг хэсэг мөнгөөр сольж, дараа нь анхнаасаа тусламж хэрэггүй, эсвэл туслах ёстой гэж боддог хүмүүстээ тусалдаг, тэгээд энэ хүмүүсээс сайшаал магтаал хүртэж, энэ алдар хүндийг эдэлдэг. Энэ нь ичгүүргүй биш гэж үү? Гэвч тэд өөрсдөөрөө маш их бахархдаг бөгөөд өөрсдийгөө ядууст туслахын тулд баячуудыг дээрэмддэг баатрууд гэж нэрлэдэг. Ийм хүмүүс нийгэмд тун алдартай байдаг. Эрт дээр үед “баатар” гэгддэг ийм хүмүүс байсан бөгөөд тэдний түүх өнөөг хүртэл ам дамжин яригдсаар байна. Энэ нь утгагүй биш гэж үү? (Тийм.) Бүх хүн төрөлхтний дунд юу нь эерэг зүйл, юу нь сөрөг зүйл болохыг үнэхээр ойлгодог хүн маш цөөхөн байдаг. Хүмүүс эдгээр зүйлийг ялган таньж чаддаггүй. Жирийн ард иргэд “баатрууд”-ын дээрэмдсэн зүйлсийг хэдэн өдөр таашааж чадах вэ? Тэр нь чиний хүртэх ёстой зүйл мөн үү? Тэр нь чиний олсон зүйл мөн үү? Тэр нь чиний олсон зүйл ч биш, хүртэх ёстой зүйл ч биш—үүнийг хүртэх ёсгүй ашиг хонжоог хүлээж авах гэж нэрлэдэг. Эдгээр зүйлийг эдлэх нь чиний хувьд нэр төртэй хэрэг үү? Чи залхуу, эсвэл чадваргүй учраас ядуу байгаа юм. Мөс чанар, эрүүл ухаантай хүн хоол хүнс, хувцас хунартай байгаадаа сэтгэл ханах ёстой бөгөөд зөвхөн өөрийнхөө олж чадах зүйлийг л эдлэх ёстой. Бурхан чамд амь зуух арга зам өгдөг тул чи сэтгэл хангалуун байх ёстой. Хэрвээ чи баян, олон зүйлтэй, чинээлэг хүнийг хараад тэдэнд байгаа зүйлээс үргэлж тэнцүү хувь хүртэхийг хүсдэг бол энэ нь үндэслэлтэй юу? Энэ санаа нь өөрөө ухаалаг биш юм. Сатан нийгмийг хянаж, эрх мэдлээ тогтоодог тул мэдээж ямар ч шударга ёс байдаггүй. Нийгэмд ядуус нь олон, баячууд нь цөөн байдаг—энэ нь юунаас болсон нь хамаагүй, үнэн хэрэгтээ зарим хүн баян, зарим хүн ядуу байдаг. Нийгэм ийм байдаг—чи чадварлаг байлаа ч баян болохгүй байж магадгүй, мөн чадваргүй байлаа ч гэсэн үнэндээ баян хүний амьдралаар амьдарч чаддаг байж магадгүй. Хэн ч эдгээр зүйлийг тодорхой тайлбарлаж чадахгүй, гэхдээ ямартай ч үүнд бас Бурханы тогтоол байдаг. Бусдаас дээрэмдсэн зүйлс чамд харьяалагдахгүй, чи тэдгээрийг олж авсан ч гэсэн чинийх биш бөгөөд эрт орой хэзээ нэгэн цагт чи тэдгээрийг алдах болно. Баатарлаг явдал, шударга ёсны нэрийн дор бусдын гэрт нэвтэрч, хулгай дээрэм хийдэг, ядууст туслахын тулд баячуудыг дээрэмддэг хүмүүсийг хар. Тэд хөшигний ард идэж уух, садар самуун үйлдэх, мөрийтэй тоглох, хар тамхи хэрэглэх зэрэг бүх төрлийн муу зүйл хийдэг бөгөөд зарим нь бүр хүн амины хэрэг, хүчингийн хэрэг ч үйлддэг. Тэгээд ядууст туслахын тулд баячуудыг дээрэмдэх хэдхэн үйлдэл хийснийхээ төлөө л жирийн ард иргэдэд баатар хэмээн дээдлэгддэг. Энэ нь өөдгүй амьтад хөгжин цэцэглэж байгаа хэрэг биш гэж үү? Жирийн ард иргэд—жигшүүртэй төрлийнхөн, дорд ардууд, хог шаарнууд багаханашиг тус хүртэх бүрдээ баярлаж, өөрсдөд нь ашиг тусаа өгсөн хэнийг ч магтдаг. Тэгвэл тэр “баатруудын” тухайд ямар вэ? Жирийн ард иргэд тэдэнд жаахан алдар хүнд өгч, тэднийг шагнаж, баатар хэмээн өргөмжилдөг тул тэд үүнийг ялалтын титэм, өөрсдийгөө үнэхээр баатрууд, хосгүй хүмүүс гэж боддог. Тиймээс тэд үргэлжлүүлэн дээрэм хийдэг бөгөөд үүний үр дүнд хааны ордныг дээрэмдэх үедээ ганц суманд оногдож үхдэг. Тэд өөрсдийгөө үнэхээр их чадвартай, супер хүн, ховорхон нэгэн, жирийн хүмүүсээс дээгүүр гэж боддог байсан ч үнэндээ тэдэнд сумнаас бултах чадвар ч байгаагүй бөгөөд эцэст нь амиа алдсан. Энэ нь тэдний хохь биш гэж үү? (Тийм.) Дээрэм хийх үйлдэл нь өөрөө нэр төртэй биш. Энэ бол дорд зүйл. Жирийн ард иргэдийн магтаалыг хүртэж, сайн нэр хүндтэй болж, жаахан алдар хүнд олохын тулд дээрэмд түшиглэх нь ямар жигшүүртэй хэрэг гээч. Эцэст нь тэд бүр өөрсдийгөө магтаж, “Жирийн ард иргэд амь зууж чадахгүй, ард түмэн туйлын хүнд байдалд байгаа нь бүгд эрх мэдэлтнүүдээс болсон. Хэчнээн зөв шударга сэтгэлтэйг минь хар даа; би дорд гаралтай энгийн ардуудыг өрөвдөж байна!” гэдэг. Ийм хүмүүс шулуун шударга уу? (Үгүй.) Жирийн ард иргэд ч бас ов мэхтэй ярьдаг бөгөөд бага зэрэг ашиг тус хүртэхээрээ баярладаг. Хэрвээ тэд чамаас ямар нэгэн ашиг тус хүртэхгүй бол чи ямар ч хүнд байдалд орсон бай, тэд чамд анхаарал хандуулахгүй. Гэвч хэрвээ чи тэдэнд хишиг хүртээж, биет зүйл олж авах боломж олговол тэд баярлаж, “Чи ямар сайн хүн бэ! Агуу буянтай хүн!” гэж хэлнэ. Тэд маш чихэнд чимэгтэй үг хэлдэг боловч ганц ч үг нь үнэн биш байдаг. Тэд бүр зөв үг ч хэлж чаддаггүй. Тэд ер нь яаж шулуун шударга байх юм бэ? Үнэндээ тэдний хэлдэг бүхэн ов мэхтэй байдаг.

Зарим хүн өөрсдийгөө зөв шударга сэтгэлээр дүүрэн, мөс чанар, хүн чанартай хүмүүс гэж үздэг. Гэвч тэдний энэ зөв шударга сэтгэлийг дурдахад ч зохистой гэж үү? Үүнээс гадна, энэ нь зөв шударга сэтгэл яавч биш; энэ бол Бурханы ярьдаг эерэг зүйлс юм уу ямар нэгэн үнэн-зарчимтай огт, өөрсдийнх нь хийсвэрлэн төсөөлсөн нэг төрлийн шулуун шударга байдал юм. Энэ бол шулуун шударга байдал биш; энэ нь гажууд үндэслэл, тэрс үзэл, төөрөгдөл юм. Тэдний сурталчилдаг эерэг энерги, ертөнцийг үзэх зөв үзэл бодол, үнэт зүйл, амьдралыг үзэх үзэл, өвөрмөц, хурц хараа гэх мэт үг хэллэг нь харваас шулуун шударга, зөв мэт боловч үнэндээ тийм биш гэж хэлж болно. Нарийн яривал, тэдгээр нь бүгд хор хөнөөлтэй чиг хандлага, ёрын муу нөлөө, гажууд үндэслэл, тэрс үзэл юм; тэдгээр нь бүгд сөрөг зүйл бөгөөд эерэг зүйлсийн яг эсрэгээр байдаг тэрс үзэл, төөрөгдөл юм. Тиймээс, хэрвээ чи шүтлэггүй хүмүүсийн эдгээр үгтэй санал нийлж, зүрх сэтгэлдээ эдгээр үзэл бодолтой үргэлж зууралддаг бол шүтлэггүй хүмүүсийн яг адилаар чи бол шулуун шударга хүн биш, хүн чанарт чинь ямар ч шулуун шударга байдал байхгүй гэдгийг энэ нь нотолдог. Сатан өөрийгөө гэрлийн тэнгэрэлч мэтээр харуулахыг оролддог шиг чи өөрийгөө шулуун шударга хүн гэж харуулахыг хүсдэг. Сатан чихэнд чимэгтэй хэдэн зүйл хэлж, өөрийгөө Бурхан, ёс зүйтэй шулуун шударга хүн, эерэг зүйл мэтээр харуулахыг хүсдэг. Чи ч бас өөр хүний дүр эсгэдэг; чи өөрийгөө үргэлж ертөнцийг үзэх зөв үзэл бодол, үнэт зүйл, амьдралыг үзэх үзэлтэй, эерэг энерги, зөв шударга сэтгэлтэй, баатар, хурц агаад өвөрмөц хараатай хүн, эсвэл шулуун шударга, айх зүйлгүй, хаа яваа газартаа зөв шударга сэтгэл тээн хүмүүстэй ярьж, харилцдаг гэж хэлдэг—чи өөрийгөө үргэлж ийм байдлаар илэрхийлдэг. Тэгвэл Би чамайг огтхон ч мөс чанаргүй шахам, өөрийгөө зөв шударга сэтгэлтэй, шулуун шударга, хүн чанартай мэтээр харуулахыг хүсдэг хүн байна гэж хэлнэ. Нэгэнт чи ийм дүр эсгэж байгаа болохоор чамд эдгээр зүйл байхгүй гэсэн үг—эс бөгөөс чи дүр эсгэх хэрэгтэй гэж үү? Хэрвээ чи үнэхээр хүн чанартай байсан бол дүр эсгэх шаардлагагүй, “ертөнцийг үзэх зөв үзэл бодол, үнэт зүйл, амьдралыг үзэх үзэл”, “эерэг энерги”, “зөв шударга сэтгэлтэй байх”, “баатарлаг зоригтой байх” гэгч үг хэллэгийг ч хүлээн зөвшөөрөхгүй байх байсан; чи эдгээр сөрөг зүйлийг хүлээн авахгүй байх байсан—өнөөдрийг хүртэл маш олон номлол сонсчхоод чи эдгээр зүйлийг ялган таньдаг байх ёстой гэдэг нь ойлгомжтой. Хэрвээ чи хүн чанартай байсан бол эдгээр сөрөг зүйлийг аль хэдийнээ голох байсан. Хэрвээ хэн нэгэн хүн үнэхээр эдгээр үг хэллэг, учирлалыг хэллээ гэхэд чи ялган таних чадваргүй байсан ч гэсэн тэдгээрийг зүрх сэтгэлийнхээ угаас хүлээн авахгүй. Тэдгээр зүйл хэтэрхий хуурамч бөгөөд нийгэм судлаач, боловсрол судлаач, сэтгэгч гэгддэг хүмүүс, алдартай хүмүүс, агуу зүтгэлтэн гэгддэг хүмүүс, ертөнцийн тэр чөтгөрүүд, диаволын хаадын сурталчилдаг зүйлс нь бүгд хүмүүст дүр эсгэ гэж хэлдэг гэж чи бодох байсан. Энэ нь нийгэмд түгээмэл байдаг “Хүн бүр багахан хайр түгээвэл ертөнц сайхан газар болно” гэдэг үгтэй адил юм. Хар даа, ёрын муу диаволууд хүн бүрийг багахан хайр түгээх ёстой гэж хэлдэг, өөрөөр хэлбэл, жирийн ард иргэд бүгд хайр түгээж, бүгд ёрын муу диаволуудыг хайрлаж, бүгд тэдний намын үгэнд орж, дуулгавартай дагаж, улс орон болон тэдний намд үймээн самуун дэгдээхгүй, төвөг удахгүй байвал ертөнц амар амгалан болно гэж хэлдэг. Үнэндээ, жирийн ард иргэд хэзээ үймээн самуун дэгдээж байсан юм бэ? Мэдээж үймээн самуун өдөөж, эрх мэдэл, ашиг хонжооны төлөө өрсөлддөг нь диаволууд юм. Хүн төрөлхтөн Сатаны төөрөгдөл, завхралд автсан; тэд бүгд диаволууд болон Сатаныг дагадаг, бүгд Бурханаас зайлж, Бурханыг эсэргүүцдэг. Тэгвэл энэ нийгэм амар амгалан байж чадах уу? Надад хэл дээ, “Хүн бүр багахан хайр түгээвэл ертөнц сайхан газар болно” гэдэг үг үндэслэлтэй юу? Эдгээр нь бүгд хүүхэд хуурах үгс юм. Хэрвээ чи эдгээр үгийг ялган таних чадваргүй бөгөөд “Ертөнцөд найдвар байсаар байгаа, энэ хүн төрөлхтний дунд муугаасаа сайн нь олон хэвээр байгаа, ертөнц ирээдүйд сайхан газар болж, энэ хүн төрөлхтөн гэрэлт маргааш руу тэмүүлнэ” гэж боддог бол чиний бодол, үзэл санаа олон нийтийнхээс ялгаагүй бөгөөд чи зүгээр л хүн-бус юм. Хүн-бусчуудын нэг онцлог шинж нь тэд өөрсдийгөө өнгөлөн далдлах тун дуртай байдаг бөгөөд чихэнд чимэгтэй, уран цэцэн, хоёр нүүртэй үг хэллэг ашиглан гадаад төрхөө өнгөлөн далдлахын сацуу зүрх сэтгэлийнх нь гүнд тун бузар, харанхуй байдаг ба жигшүүртэй, заваан аргууд нь ар араасаа хөвөрдөг. Тэд шударга, зөвт байдлыг огтхон ч хайрладаггүй; тэд зүгээр л арга мэх ашиглах дуртай. Тэд маш чихэнд чимэгтэй үг хэлдэг; инээмсэглэлийнхээ цаана хутга нууж, байж болох бүх муу үйлийг үйлддэг. Ийм хүмүүст хүн чанар байдаггүй. Энэ нь чухамдаа хүн чанаргүй хүмүүсийн илрэл юм. Энэ нь шулуун шударга байдлын илрэл мөн үү? (Биш.) Энэ хүмүүс шулуун шударга биш учраас тэднийг сайхан сэтгэлтэй байж чадна гэж чи бодож байна уу? (Үгүй.) Сайхан сэтгэлтэй байх нь байтугай, тэд ганц ч болов муу үйл бага хийвэл тэр нь баярлан тэмдэглэх шалтгаан, дэлхий дээрх хүн бүрийн ерөөл байх болно. Гэсэн ч тэд өөрсдийгөө шулуун шударга гэж нэрлэдэг! Тэд зүгээр л өөрсдийгөө магтан дуулж байгаа хэрэг! Тэд эерэг зүйлс гэж юу болохыг ч мэддэггүй, эерэг зүйлсийн талаар сонссоныхоо дараа ч зүрх сэтгэлдээ эерэг зүйлд дуртай байдаггүй, тэр ч байтугай тэдгээрт зэвүүцэж, ой гутдаг. Гэсэн ч тэд өөрсдийгөө шулуун шударга, сайхан сэтгэлтэй гэж хэлсээр байдаг. Тэд хэнийг хуурч байна гэж бодоо вэ? Хүн төрөлхтний шулуун шударга байдал, сайхан сэтгэл, эрүүл ухаан гэгч нь эерэг зүйлст суурилдаггүй, үнэний шалгуурт ч үндэслэдэггүй. Тиймээс, хүн төрөлхтний тодорхойлдог хүмүүсийн шулуун шударга байдал, сайхан сэтгэл, ухаалаг байдал, мөс чанар, эрүүл ухаан нь бүгд эндүү ташаа, үнэнд огт үндэслээгүй, бүгд гажууд үндэслэл, тэрс үзэл юм.

Хэрвээ хүн мөс чанар, эрүүл ухаантай бол нэгдүгээрт, зөв бурууг ялгаж чаддаг хүн юм. Хоёрдугаарт, тэрээр юу нь зөв, юу нь буруу болохыг мэддэг. Бид сая зөв бурууг ялгах талаар нөхөрлөсөн. Чи өөрийгөө үнэлж дүгнэ, дараа нь эцэг эх, ах эгч дүүсээ үнэлж дүгнэ—та нарын дунд зөв бурууг ялгаж чаддаг хүн байна уу? Чи тийм хүн мөн үү? Хэрвээ чи зөв бурууг ялгаж чаддаг хүн мөн бол ирээдүйд үнэнийг хүлээн авч, дуулгавартай дагах нь зүй ёсны хэрэг. Жаахан хүчин чармайлт гаргаж, бага зэрэг бэрхшээл туулж, багахан төлөөс төлснөөр чи үүнд хүрч чадна—тэгвэл чамд аврагдах найдвар байна. Хэрвээ чи зөв бурууг ялгаж чаддаг хүн биш бөгөөд урьд нь үнэнд зэвүүцэж, үнэнийг хүлээн авч чаддаггүй, хэрэгжүүлэхийг хүсдэггүй байсан бол, мөн үнэнийг хүлээн авч, хэрэгжүүлэх тухай дурдах төдийд туйлын ихээр дургүйцэж, толгойгоо мужааны хавчуурт хавчуулсан мэт санагдаж, шаналж, эрх чөлөөгүй мэт санагддаг байсан бол ирээдүйд үнэнийг хүлээн авч, хэрэгжүүлэх талаар яг ижил мэдрэмжтэй байх болно; чи үнэнийг хүлээн авахгүй. Үнэнийг хүлээн авч чаддаггүй болон үнэнд зэвүүцдэг байдал чинь Бурханд богино хугацаанд итгэснээс болоогүй, Бурхан чамайг сахилгажуулаагүйгээс, эсвэл чиний төлөө хариуцлага хүлээгээгүйгээс ч болоогүй. Эдгээр нь жинхэнэ үндсэн шалтгаан биш. Жинхэнэ үндсэн шалтгаан нь юу вэ? Чамд зөв бурууг ялгах чадвар буюу энэхүү үндсэн нөхцөл байдаггүй, тиймээс ирээдүйд чи үнэнийг хүлээн авч чадахгүй хэвээр байх бөгөөд үнэнийг дуулгавартай дагаж чадахгүй. Зарим хүн: “Хэрвээ би үнэнийг хүлээн авч, дуулгавартай дагаж чадахгүй бол аврал хүртэж чадах уу?” гэдэг. Та нар юу гэж хэлэх вэ—тэд чадах уу? (Үгүй.) Миний хариулт бол “Үүнийг хэлэхэд маш хэцүү.” Яагаад хэлэхэд маш хэцүү гэж? Би одоо маш ихийг хэлж, маш олон илрэлийг жагсаачхаад байхад чи өөрийгөө тэдгээртэй тулган үзэж, эсвэл өөрөөсөө тэдгээрийг таньж чадах эсэх нь тодорхойгүй. Цаашлаад Миний ярьсан эдгээр хэрэг явдал болон үнэний энэ талуудыг ухамсарлаж чадах эсэх чинь ч бас тодорхойгүй байна. Тиймээс, Би аврагдаж чадах эсэхийг чинь хэлэхгүй байсан ч гэсэн та нар дор бүрнээ үнэн болон эерэг зүйлсэд хандах хандлагадаа үндэслэн үүнийг баттай мэдэж чадна. Би та нарт ийм тодорхой, ийм илэн далангүй хэлэх шаардлагагүй; та нар зүрх сэтгэлдээ аль хэдийн мэдэж байгаа.

Б. Юу нь зөв, юу нь буруу болохыг мэдэх нь

Бид зөв бурууг ялгах талаар нөхөрлөж дууссан болохоор дараа нь юу нь зөв, юу нь буруу болохыг мэдэх талаар ярих ёстой, тийм үү? (Тийм.) Юу нь зөв, юу нь буруу болохыг мэдэх нь зөв бурууг ялгахаас гарцаагүй өөр; эс бөгөөс тэдгээрийг тусад нь хэлэлцэх шаардлагагүй байх байсан. Юу нь зөв, юу нь буруу болохыг мэдэх гэдэг нь хүн чанарын өнцгөөс аль үзэл бодол, аль үг зөв, аль нь буруу болохыг хүн мэдэх ёстой гэсэн үг юм. Зөв зүйлийг баримтлах ёстой, бурууг нь орхих ёстой. Хэвийн хүмүүсийн оюун ухаанд юу нь зөв, юу нь буруу болохыг ялган таних зарим бодол, үзэл санаа, үндэслэл байдаг. Тэд зөв зүйлд тууштай байж, буруу зүйлийг эсэргүүцэж, бүр голно. Хэрвээ хүн үүнийг ч хийж чадахгүй бол энэ нь тэдний хүн чанарт ямар нэг зүйл дутагдаж байгааг харуулдаг; ийм хүмүүс хүн чанаргүй байдаг гэж баттай хэлж болно. Хүний хувиар чи өөрийгөө хүн чанартай гэж хэлдэг хэр нь юу нь зөв, юу нь буруу болохыг ч мэддэггүй бол яаж биеэ авч явах юм бэ? Чи яаж биеэ зөв авч явах юм бэ? Чи яаж хүн чанартайгаар үг бүрээ хэлж, үйлдэл бүрээ хийж чадах юм бэ? Хэрвээ чи юу нь зөв, юу нь буруу болохыг мэддэггүй бол үг, үйлдэл бүрээ хүн чанартайгаар хэлж, хийдэггүй юм байна. Хүн чанартайгаар үйлдэхгүй, ярихгүй байна гэдэг нь юу гэсэн үг вэ? Энэ нь чи хүн чанарт байх ёстой зөв бодол, үзэл санаанд үндэслэн ухаалгаар эдгээр үгийг хэлж, эдгээр зүйлийг хийдэггүй гэсэн үг—хүн чанартайгаар ярихгүй, үйлдэхгүй байх гэдэг нь энэ юм. Зарим хүн: “Хэрвээ хэн нэгэн хүн чанартайгаар ярьж, үйлддэггүй юм бол юунд үндэслэж ярьж, үйлддэг вэ?” гэдэг. Ерөнхийдөө хоёр үндэслэл бий. Нэг нь диаволын уг чанартайгаар ярьж, үйлдэж, сатанлаг зан чанараар амьдрах явдал. Үнэнийг ойлгодог хүмүүс энэ хүмүүсийн үг, үйлдэл дэх бодол, үзэл санаа, хандлага нь диаволуудынхтай адилхан бөгөөд эдгээр зүйл хүмүүсийг төөрөлдүүлж, хорлож, уруу татаж, буруу чиглүүлдэг, мөн эерэг биш гэдгийг харж чадна. Энэ бол нэг үндэслэл: өөрийн диаволын уг чанараар ярьж, үйлдэх. Нөгөөх нь араатан шиг ярьж, үйлдэх явдал бөгөөд араатнууд бүр ч хүн чанаргүй байдаг. Хүн чанаргүй байна гэдэг нь мөс чанар, эрүүл ухаангүйгээр ярьж, үйлдэнэ гэсэн үг; энэ нь ийм л энгийн. Араатнуудын хэлдэг үг бол замбараагүй, мунхаг, гажууд үгсийн цуглуулга юм; тэдний хэлдэг бүхэн зарим нэг гажууд хоосон сургаал байдаг. Чи харж байна уу, тэдний хэлдэг үг амьтдын бодол, үзэл санаатай адилхан—гажууд, мунхаг, тэнэг, мунгинуу байдаг. Тэднийг сонссоны дараа чи инээхээ ч, уйлахаа ч мэдэхгүй, “Тэр яаж ингэж хэлж чадаж байна аа? Яг л гурваас таван настай хүүхэд шиг, утгагүй, юу ч мэддэггүй. Насанд хүрсэн хүний хэлэх ёстой үг биш! Түүний үг үндэслэлгүй, инээдтэй—хүмүүсийн өмнө хэлэхэд хэтэрхий ичгэвтэр!” гэж хэлдэг. Тэр бол амьтан, араатан ярьж байгаа хэрэг. Тэд араатны уг чанараар ярьж, үйлддэг, тэдэнд яриад байх ямар ч эрүүл ухаан, ухаалаг байдал байдаггүй, мөс чанар, эрүүл ухаан бүр ч байдаггүй. Өөрөөр хэлбэл, тэдний яриа ямар ч логикгүй, туйлын утгагүй байдаг. Тэдний хэлдэг зүйл хаанаас гарч ирдгийг чи мэддэггүй, сонссоныхоо дараа чи бүрмөсөн будилж, яахаа мэддэггүй. Тэдний үг яриа, аливааг хүүрнэхийг нь сонсох тусам чамд улам замбараагүй санагдаж, тэднийг ойлгох ямар ч аргагүй болдог. Тэд ярихдаа үргэлж тойруулан, аливааг хольж хутгаж, давтан ярьж, нэг зүйлээ ахин дахин чалчдаг хэр нь эцэстээ яриагаа яаж дуусгахаа мэддэггүй. Энэ бол араатан, амьтан ярьж байгаа хэрэг. Ийм хүмүүст нэг онцлог шинж байдаг нь тэд юу ч хийсэн, юу ч хэлсэн, ямар ч бодол, үзэл санаатай байсан, эсвэл ямар ч бодол, үзэл санааг шингээж авсан, өөрсдөө ч энэ нь зөв үү, буруу юу гэдгийг мэддэггүй. Энэ бол тэдний хүн чанарын нэг онцлог шинж юм. Тэдний хүн чанарын онцлог шинж нь эцэстээ, ийм хүмүүс ямар ч хүн чанаргүй, өөрөөр хэлбэл мөс чанар, эрүүл ухаангүй гэж тодорхойлогддог. Тэд юу нь зөв, юу нь буруу болохыг ч мэддэггүй, тэгвэл чи тэднийг мөс чанартайгаар ярьж, үйлдэж чадна гэж бодож байна уу? Хэрвээ тэд юу нь зөв, юу нь буруу болохыг мэддэггүй бол хэвийн хүний мөс чанар, эрүүл ухаантай байж чадах уу? Хэрвээ тэд юу нь зөв, юу нь буруу болохыг ялгаж чаддаггүй бол хэвийн хүний сэтгэхүйтэй байж чадах уу? Тэдэнд хэзээ ч тийм зүйл байхгүй. Хэвийн хүмүүс ийм хүнтэй харилцаж чаддаггүй. Би яагаад ингэж хэлж байна вэ? Чи хайрладаггүй учраас тэр үү? Үгүй, чамд нийтлэг зүйл байхгүй, чи тэдэнтэй адилхан бодол, үзэл санаатай биш учраас тэр. Тэдэнтэй харилцах нь амьтантай, диаволтай харилцахтай адил; энэ нь боломжгүй. Надад хэл дээ, хэрвээ чи диаволууд болон Сатануудтай үнэний талаар яривал тэдэнд ойлгуулж чадах уу? Хэрвээ чи диаволууд болон Сатануудад “Чи Бурханд итгэх ёстой. Бурхан хүн төрөлхтнийг бүтээсэн. Бүтээгдсэн зүйлсийн хувиар хүмүүс Бурханд шүтэн мөргөх нь зүй ёсны, зөв зүйтэй хэрэг юм” гэж хэлбэл тэд юу гэж хэлэх вэ? “Бурханд шүтэн мөргөх өө? Би хүмүүсээр өөрийгөө шүтүүлмээр байна! Бурханд шүтэн мөргөөд би хэр их мөнгө авах юм бэ? Мөнгө өгөх юм бол би шүтэн мөргөе” гэж хэлнэ. Энэ ямар гээчийн үг вэ? Чи диаволуудтай харилцаж чадах уу? (Үгүй.) Тэгвэл амьтадтай харилцаж чадах уу? (Бид амьтадтай ч бас харилцаж чадахгүй.) Хар даа, зарим амьтан идэх үедээ хоолоо маш их харамладаг. Өөрийнхөө хоолыг идэж дуусгачхаад бусад амьтны хоолыг булааж авахыг хүртэл оролддог. Хэрвээ чи тэдэнд “Хоол булаацалдахаа боль, зүгээр л өөрийнхийгөө ид” гэж хэлбэл тэд үүнийг хүлээж авч чадах уу? (Үгүй.) Хооллох цаг болоход тэд бие биеэсээ хоол булаасаар байх бөгөөд бүр хоорондоо зодолдож, нэг нэгнээ хазаж эхэлнэ. Чи тэдэнтэй ер харилцаж чадахгүй. Тэднийг хамгаалж, хоол булаацалдахаас сэргийлэхийн тулд чи арга хэмжээ авч, тэднийг хатуу чанга удирдах ёстой бөгөөд хооллох цаг болоход тусад нь хооллох хэрэгтэй. Энэ л тэднийг удирдах зөв арга юм. Яагаад? Учир нь тэд бол амьтад, тэдэнд ухаалаг байдал байхгүй, биеэ барих чадвар бүр ч байхгүй, хийж байгаа зүйл нь зөв үү, буруу юу гэдгийг шүүж чаддаггүй, тиймээс чиний хэлсэн зүйл хэчнээн зөв, хэчнээн үндэслэлтэй байсан ч, мөн өөрсдөд нь хэчнээн ашиг тустай байлаа ч тэд ойлгохгүй. Амьтнаас хойд дүрээ олсон хүмүүс ч бас ийм байдаг. Үнэнийг хэчнээн тодорхой нөхөрлөсөн ч тэд ойлгодоггүй, тиймээс тэд хэзээ ч зөв зарчмын дагуу үйлддэггүй. Тэд ямар нэг буруу зүйл хийсэн ч үүнийгээ буруу гэж боддоггүй бөгөөд үүнийгээ цөхрөлтгүй хийж, бүр насан туршдаа ингэж үйлдэнэ. Тэд амьтад биш гэж үү? Хүний хэл ойлгодоггүй ийм хүмүүс яг л амьтад шиг байдаг—амьтнаас дээрдэх юм бараг байдаггүй.

Одоо амьтны болон чөтгөрийн уг чанарын талаар ярихаа больё, харин юу нь зөв, юу нь буруу болохыг мэдэх хүн чанарын тал дээр л анхаарлаа төвлөрүүлье. Юу нь зөв, юу нь буруу болохыг мэдэх нь хүн чанартай хүнд байх ёстой илрэл боловч үнэндээ олон хүнд энэ нь дутагддаг. Хүмүүс ихэвчлэн гажууд үндэслэл дэвшүүлж, гажууд үг хэлж, тэр ч бүү хэл эндүү ташаа зүйл хийдэг бөгөөд үүнийгээ тун тууштай байдлаар хийж, бүр гажууд үндэслэлээ бусдад тарааж, дамжуулж чаддаг. Тэдний дэвшүүлдэг үндэслэл ноцтой гажууд байдаг ч тэд үүнийгээ бусдад дамжуулсаар байдаг бөгөөд өөрсдийгөө хорлоод зогсохгүй бусдыг ч бас хорлодог. Жишээлбэл, хэрвээ тэд цагаан будаа идэх дургүй бол “Цагаан будаа тэжээллэг биш. Бид гоймон, мантуу, талх идэх ёстой” гэж хэлнэ. Тэд цагаан будааг тэжээллэг биш гэж хэлдэг. Энэ үг зөв үү? (Үгүй.) Чи хоол тэжээлийн мэргэжилтэн юм уу? Чи үүнийг туршиж шалгасан уу? Цагаан будаа тэжээллэг биш гэж хэлж байгаа үндэслэл чинь юу вэ? Жишээлбэл, улаан буудай биш, зөвхөн цагаан будаа тариалдаг газар байдаг бөгөөд тэндхийн хүмүүс насан туршдаа цагаан будаа идэж, нэлээд дажгүй амьдардаг, олонх нь өндөр насалдаг. Гэвч гажууд үндэслэл хэлдэг хүмүүс өөрсдийнхөө дур сонирхолд тулгуурлан “цагаан будаа тэжээллэг биш” гэж хэлж чаддаг, бүр үүнийгээ зөв үндэслэл мэтээр хэлдэг. Энэ үнэхээр зөв үндэслэл мөн үү? (Биш.) Энэ үг үнэнд нийцдэг эсэхийг түр хойш тавья—энэ нь бүр зөв үндэслэл ч биш. Тэд яаж ийм гажууд үндэслэл дэвшүүлж чадаж байна аа? Тэд хүн мөн үү? (Биш.) Энэ үг илт эндүү ташаа; энэ нь аминч хүсэл, өрөөсгөл хандлагаас үүдэлтэй үг, гажууд байдлаар ярьдаг хүний хэлсэн үг гэдэг нь тодорхой байна. Тэд өөрсдөө ч үүнийг зөв эсэхийг мэддэггүй хэр нь ил тод зарлаж, хаа сайгүй тунхагладаг. Зарим хүн цагаан будаа идэх дуртай, гурилтай хоолонд дургүй байдаг. Тэд гурилтай хоол идэж байгаа хүнийг хараад “Гурилтай хоол тэжээллэг биш, цагаан будаа тэжээллэг. Гурилтай хоол иддэг хүмүүс үнэ цэнгүй, харин цагаан будаа иддэг хүмүүс эрхэмсэг!” гэж хэлдэг. Тэд энэ онолыг бүх төрлийн хүнийг дүгнэх хэмжүүр болгон ашигладаг. Хэрвээ чи гурилтай хоол идэх дуртай бол тэд чамайг дорд, өөрсөд шиг нь эрхэмсэг биш гэж үздэг. Энэ үг маш илэрхий буруу байтал тэд яагаад ч юм үүнийг ялган таньж чаддаггүй, бүр хаа сайгүй ярьдаг. Надад хэл дээ, ийм хүмүүс хүн чанартай юу? (Үгүй.) Тэд цагаан будаа идэх дургүй болж, гурилтай хоолонд дуртай болох үедээ “Цагаан будаа тэжээллэг биш, гурилтай хоол тэжээллэг. Гурилтай хоол байнга иддэг хүмүүс хэчнээн биерхүү байгааг хар; бид илүү их гоймон, мантуу идэх ёстой! Цагаан будаа бол сэрүүн чанарын[б] хоол, бие махбодод муу!” гэж хэлдэг. Энэ үг зөв үү? (Үгүй.) Энэ нь өрөөсгөл хандлага биш гэж үү? (Тийм.) Энэ бол өрөөсгөл хандлага; баримт биш. Тэд ямар үндэслэлээр ингэж хэлдэг вэ? Өөрсдийнхөө дур сонирхол, өрөөсгөл хандлагад үндэслэн, эндүү ташаа бодол, үзэл санаандаа үндэслэн хэлдэг. Гэвч тэд үүнийг буруу гэдгийг мэддэггүй бөгөөд бүр зөв юм шиг хэлж, тунхагладаг. Хэрвээ хэн нэгэн өөр санал дэвшүүлбэл тэд маргах бөгөөд эндүү ташаа үзэл бодлоо хэвээр хадгалсаар байдаг. Энэ нь юу нь зөв, юу нь буруу болохыг мэдэхгүй мэдлэггүй байдал биш гэж үү? (Тийм.) Тэд ийм энгийн зүйл дээр ч юу нь зөв, юу нь буруу болохыг мэддэггүй—Надад хэл дээ, тэдний мөс чанар чиг үүргээ гүйцэтгэж чадах уу? Тэд шулуун шударга байж чадах уу? Шулуун шударга хүн шударга ёсыг сахиж, зарчмыг баримтлахын тулд юу нь зөв, юу нь буруу болохыг мэдэж байх ёстой; тэгж байж л тэдний баримталдаг зүйл зөв байдаг. Хэрвээ хүн юу нь зөв, юу нь буруу болохыг мэддэггүй, эндүү ташаа үг, эсвэл эндүү ташаа бодол, үзэл санаатай муйхарлан зууралддаг бол тэдний шулуун шударга байдал гэгч нь жинхэнэ шулуун шударга байдал мөн үү? Энэ нь шулуун шударга байдал биш; энэ нь гажуудал, утгагүй байдал, гажууд үндэслэл юм. Тэгвэл Надад хэл дээ, ийм хүмүүст мөс чанар байдаг уу? (Үгүй.) Тэдэнд мөс чанар гэхээр зүйл байхгүй. Зарим хүн ямар нэг зүйл тохиолдож, дотор нь хувиа хичээсэн хүсэл төрөх үед зүрх сэтгэлдээ үүнийг ухаарч, ухаалаг байдалдаа хазаарлагдаж чаддаг. Аминч хүсэл нь буруу гэдгийг тэд мэддэг тул махан биеэсээ урваж, махан биеэ орхиж чаддаг. Гэвч зарим хүн өөр; ялангуяа юу нь зөв, юу нь буруу болохыг мэддэггүй, гажууд үндэслэл дэвшүүлэмтгий хүмүүс эндүү ташаа үзэл бодлоо мунхгаар, зөрүүдлэн үргэлжлүүлсээр байх болно. Жишээлбэл, зарим хүн бүжиглэхдээ тааруу байдаг; бүжиглэх үедээ хөдөлгөөний эвсэлгүй, тэнцвэрээ олдоггүй, хэмнэлээ хадгалж чаддаггүй, үргэлж өөрсдийгөө элэг доог болгодог. Тиймээс тэд: “Бүжиглэх дургүй хүмүүс бол тогтвортой хүмүүс. Бүжиглэх дуртай хүмүүс бүгд тогтворгүй, зан араншин муутай, завхай байдаг. Хэрвээ ийм хүнтэй гэрлэвэл амьдрал чинь гарцаагүй тогтворгүй байна” гэж хэлдэг. Энэ үг зөв үү? (Үгүй.) Яагаад буруу вэ? (Бүжиглэх дуртай байх нь тогтвортой байх эсэхтэй ямар ч хамаагүй.) Тэд үүнийг аминч зан, атаархал, эсвэл гүтгэх оролдлогоос үүдэн хэлдэг эсэхийг түр орхиё, тэдний санаархал юу ч байлаа гэсэн, үг нь обьектив баримттай нийцдэг үү? Бүжиглэж чаддаг, бүжиглэхдээ сайн хүмүүс заавал тогтворгүй байдаг уу? Ийм үг энэ хүмүүсийн хүн чанарын мөн чанарт үндэслэдэг үү? Тэд тогтворгүй гэдэг нь баримт мөн үү? (Үгүй.) Цаашлаад тогтвортой байх гэдэг нь юуг хэлдэг вэ? Тогтвортой байна гэдэг нь сайн хүн гэсэн үг үү? Тогтвортой байх нь шулуун шударга, сайхан сэтгэлтэй байхын илрэл, хүн чанартай байхын илрэл үү? Энэ нь сайндаа л хүний хүн чанарын давуу тал, эсвэл сайн тал юм; энэ нь хэн нэгэн хүн хэвийн хүн чанартайг илтгэж чадахгүй. Тэд үзэл бодлоо зөв үндэслэл мэт, зөв үг мэт хэлдэг. Энэ нь гажууд үндэслэл дэвшүүлж байгаа хэрэг биш гэж үү? (Тийм.) Тэд ийм үг хэлж чадаж байгаа баримт нь тэд өөрсдийнх нь хэлж байгаа зүйл зөв эсэхийг мэддэггүй гэдгийг нотолдог. Надад хэл дээ, ийм хүмүүс хүн чанартай юу? (Үгүй.) Тэд маш төвөгтэй биш гэж үү? (Тийм.) Хэрвээ хэвийн хүн чанартай хүн байсан бол, сайн бүжиглэдэг хүнд атаархлаа ч гэсэн сайндаа л “Бүжиглэх үедээ гар, хөл нь ямар шаламгай байгааг хар даа. Би ч бас бүжиглэмээр байна, гэхдээ надад ийм авьяас, ийм хүч алга; би бүжиглэхдээ тааруу. Тэдний сайн бүжиглэж чадаж байгаад би үнэхээр атаархаж байна! Надад тэднийх шиг гар, хөл байсан ч болоосой!” гэж хэлнэ. Ингэж хэлэх нь бараг л хүлээн зөвшөөрөгдөхгүй; үүнийг ил цагаан үнэнээ хэлэх гэдэг. Үүнд сайндаа л жаахан завхарсан зан чанар байгаа боловч энэ нь эрүүл бус хүн чанартай байхын илрэл биш юм. Харин гажууд үндэслэл дэвшүүлэх асуудал бол ноцтой асуудал юм. Тэд “Бүжиглэдэг хүмүүс бүгд тогтворгүй, хөнгөмсөг байдаг. Тэднийг агуу зүйл хийж чадах хүмүүс биш гэдгийг хальт хараад л мэдэж болно” гэж хэлдэг. Тэд ийм үг хэлж чадна гэдэг баримт нь тэдний хүн чанарт том асуудал байгааг ил болгодог. Ямар том асуудал вэ? Тэдний хүн чанарт юу нь зөв, юу нь буруу болохыг мэдэх үндсэн нөхцөл байдаггүй. Тэд буруу зүйл, гажууд зүйл, мушгин гуйвуулсан зүйлийг зөв үндэслэл, зөв үг мэт хэлж чаддаг. Энэ нь тэдэнд хүн чанар байхгүй гэдгийг хангалттай харуулдаг. Тэд мөс чанартаа хазаарлагдахгүйгээр хүссэн бүхнээ хэлдэг. Тэд бүр гажууд үндэслэлийг ийм ил тод байдлаар, ийм зөвтгөсөн байдлаар дэвшүүлж чаддаг бөгөөд ийм үгийн шинж чанарыг, эсвэл тэдгээрийг хэлснээр ямар үр дагавар гарахыг ч мэддэггүй. Энэ бол хүн чанаргүйн илрэл юм. Хүн чанаргүй хүмүүс ихэвчлэн ийм эндүү ташаа зүйл, утгагүй зүйлийг ил тод хэлдэг. Энэ бол тэдний төрөлхийн илчлэл юм. Тэд ганц хоёрхон хэрэг явдал дээр эдгээр зүйлийг хэлдэггүй—тэд бүх хэрэг явдал дээр ингэж ярьж, ямар нэг эндүү ташаа бодол, үзэл санааг дэвшүүлж, зүрх сэтгэлдээ тэгж боддог. Тэд зөв юм уу эерэг үгийг хэзээ ч хүлээн авдаггүй, зөв юм уу эерэг үгийг хэзээ ч эрж хайдаггүй, харин оронд нь цөхрөлтгүй ингэж ярьж, ингэж биеэ авч явдаг. Тиймээс ийм хүмүүс гарцаагүй хүн чанаргүй хүмүүс юм. Тэд ийм маягаар ярих гэж зүтгэдэг бөгөөд энэ нь нэг асуудлыг, нэг баримтыг бүрэн ил болгодог: Тэд юу нь зөв, юу нь буруу болохыг мэддэггүй бөгөөд бүх тэрс үзэл, төөрөгдлийг зөв гэж боддог. Хэрвээ чи тэднээс “Юу буруу вэ?” гэж асуувал тэд: “Эдгээр үгтэй зөрчилдөж байгаа юм бүхэн магадгүй буруу байх” гэж хэлнэ. Хэрвээ чи цааш нь “Үнэн-зарчимд нийцдэг, обьектив баримттай нийцдэг үгсийн тухайд ямар вэ? Тэдгээр нь зөв үү?” гэж асуувал тэд: “Хэнд хамаатай юм бэ? Тэдгээр нь зөв эсэхийг хэн мэдлээ? Ямартай ч миний хэлж байгаа үг зөв!” гэж хэлнэ. Юу нь зөв, юу нь буруу болохыг мэдэхгүй байх нь үнэхээр мөс чанар, эрүүл ухаантай хүнд байх ёстой илрэл мөн үү? (Үгүй.) Хариулт нь маш тодорхой: Мэдээж үгүй.

Бизнес хийх дуртай хэн нэгэн хүн шүтлэггүй хүмүүсээс хямдралтай хувцас худалдаж аваад дараа нь ах эгч нарт зарж, түүнээсээ ашиг олдог байв. Хожим нь өөр нэг хүн зуны улиралд өмсөхөд зориулан бага зэрэг хиймэл торго, хөвөн даавуу болон тиймэрхүү өөр даавуу худалдаж аваад агуулахад хадгалжээ. Би: “Тэдгээрийг тэнд хадгалах нь тохиромжгүй. Хэрвээ тэнд хэт удаан байлгавал хулгана мэрж магадгүй, эсвэл чийглэг цаг агаараас болоод хөгцөрч магадгүй, тэгвэл маш харамсалтай байх болно. Хэрвээ бид тэр даавуугаар ах эгч нарт хувцас хийж өмсгөвөл үүнд санаа зовох хэрэггүй болно, тийм биз дээ?” гэж хэлсэн. Дараа нь Би үүнийг зохион байгуулж эхлэв. Биднийг үүнийг хийж байхад хувцас зардаг өнөөх хүн босож эсэргүүцэн, “Үгүй ээ, бид үүнийг хийж болохгүй! Хар даавуу дулаан шингээдэг. Ах эгч нар ихэвчлэн наранд ажилладаг; хэрвээ тэд хар хувцас өмсвөл хэтэрхий халууцна. Ах эгч нар халуунаас болж өвдөх юм уу наршвал хэн хариуцлага хүлээх вэ?” гэж хэлэв. Энэ зөв сонсогдож байна уу? Та нар мэдэхгүй байна, тийм үү? Энд нэг обьектив баримт бий: Эдгээр даавуу нь маш нимгэн, агаар нэвтрүүлдэг, өмсөхөд маш сэрүүн байв. Хар даавуу өмсөхөд арай илүү халуун байсан ч гэсэн хувцсыг бага зэрэг сул загвартай хийсэн цагт тэр хүний хэлсэн шиг хүмүүсийг халуунаас болж өвчлөхөд хүргэхгүй байсан. Үүнээс гадна эдгээр даавуу бүгд хар байгаагүй; зарим нь цайвар өнгөтэй байсан. Үнэндээ үүнийг хэлсэн хүн далд сэдэлтэй байсан. Би яагаад ингэж хэлж байна вэ? Хэрвээ чи нөхцөл байдлыг нь мэдэхгүй бол түүнийг үнэхээр ах эгч нарыг бодолцон үзэж байна гэж бодож магадгүй. Гэвч хэрвээ чи нөхцөл байдлыг мэддэг байсан бол түүнд ингэж хэлэх далд зорилго байгааг мэдэх байсан. Хэрвээ ах эгч нар хиймэл торгоор хийсэн тэр сэрүүн хувцсыг өмсвөл уг хүн худалдаж авсан хувцсаа зарж чадахгүй; ах эгч нар хувцсыг нь худалдаж авахгүй. Түүний худалдаж авсан хувцас бүгд гудамжны лангуу, хямдралтай худалдаанаас авсан, чанар муутай хувцас байсан; тэрийг өмсвөл гуйлгачин шиг харагдах байв. Хамгийн гол нь түүний үнэ хямд байгаагүй. Одоо та нар нөхцөл байдлыг мэдсэн болохоор түүний хэлсэн зүйл зөв байсан эсэхийг ойлгож чадав уу? (Тийм.) Тэр яагаад ингэж хэлсэн бэ? (Бараа нь зарагдахгүй байх вий гэж айсан учраас.) Тэр өөрийгөө аминч сэдэлтэй гэж хэлээгүй; тэрээр ах эгч нарт санаа тавьж, тэднийг халуунаас болж өвдөх вий гэж санаа зовж байгаа дүр эсгэн тэр хувцсыг хийхэд саад болж, энэ ажилд саад хийсэн. Өөр нэг обьектив баримт бий, тэр нь юу вэ гэвэл, тэрээр өөрөө зуны халуунд хар жинсэн өмд, хар хувцас өмсдөг байсан бөгөөд халууцаж байна гэж хэзээ ч хэлээгүй. Юу болоод байна аа? Түүний хэлсэн зүйл баримттай нийцээгүй! Бид хиймэл торгоор ах эгч нарт хувцас хийж өгөхийг хүссэн бөгөөд тэрээр “Үгүй ээ, хар даавуу хэтэрхий халуун, энэ нь ах эгч нарыг халуунаас болж өвдөхөд хүргэнэ” гэж хэлсэн. Түүний өмссөн хар жинсэн өмд хиймэл торгоноос хамаагүй зузаан байсан байтал тэр яагаад халууцаагүй юм бэ? Тэгвэл хар хувцас хэтэрхий халуун бөгөөд ах эгч нарыг халуунаас болж өвдөхөд хүргэнэ гэсэн түүний үг зөв байсан уу? Тэр үүнийг чин сэтгэлээсээ хэлсэн үү? Тэр чин сэтгэлээсээ хэлээгүй; тэр жинхэнэ мэдрэмжийнхээ эсрэг ярьж байсан. Тэгвэл түүний хэлсэн үг зөв байсан уу, үгүй юу? Энэ нь баримттай нийцэж байсан уу? (Баримттай нийцээгүй.) Тэгвэл тэр яагаад ингэж хэлсэн бэ? Чухамдаа энэ явдал түүний бизнестэй зөрчилдөж байснаас болсон. Тэр дотроо түгшиж байсан ч үүнийгээ шууд хэлж чадаагүй, тиймээс өөрийнхөө ашиг сонирхлыг хамгаалах зорилгодоо хүрэхийн тулд ийм үг ашиглан энэ хэргийг бусниулахаас өөр аргагүй байсан. Би үүнийг зохион байгуулж, тэр ингэж илт саад болсон. Хэрвээ түүнд Миний зохион байгуулсан зүйлтэй холбоотой ямар нэг эсэргүүцэл байсан бол Надад шууд хэлж болох байсан ч тэгээгүй. Гаднаа тэр ямар ч эсэргүүцэх юмгүй мэт маш сайн дүр эсгэсэн ч ар хударгаар огт эргэлзэлгүйгээр ажлыг хорлон сүйтгэсэн. Тэр юу гэж хэлсэн бэ? “Ах эгч нар бүгд өмсөх хувцастай, нэлээд сайн хувцасласан байгаа. Эдгээр хувцсыг хийхийн тулд ийм олон хүн ашиглаж, ийм их хүчин чармайлт гаргах шаардлагатай гэж үү?” Тэр Миний өмнө ганц ч үг хэлээгүй; тэр зүгээр л ар хударгаар ажлыг ингэж хорлон сүйтгэсэн. Тэр эдгээр үгийг хэлэх үедээ зөв эсэхийг нь зүрх сэтгэлдээ мэдэж байсан уу? Хэрвээ тэр үүнийг жирийн нэг хүнд хийсэн бол, мөн зөв эсэхийг нь зүрх сэтгэлдээ мэдэж байсан бөгөөд зөвхөн шуналдаа сохорч, хувийн сэдэл, зорилгодоо хөтлөгдөн үүнийг хийсэн бол энэ нь түүний зан араншингийн л асуудал байх байсан. Гэвч тэр энэ үйлдлээрээ Намайг онилж байсан бөгөөд ажлыг хорлон сүйтгэхийн тулд эдгээр зүйлийг хэлснийхээ дараа энэ нь зөв эсэхийг мэдээгүй, зүрх сэтгэлдээ үүнийг ухамсарлаагүй, өөрийгөө зэмлэсэн ямар ч мэдрэмж төрөөгүй, үйлдлийнхээ шинж чанарыг ч мэдээгүй. Энэ ямар төрлийн хүн бэ? Түүнд хүн чанар байна уу? (Үгүй.) Тэр ийм ноцтой үйлдэл хийсэн хэр нь зүрх сэтгэлдээ юу ч мэдрээгүй. Надад хэл дээ, тэр мөс чанартай байсан уу? (Үгүй.) Түүнд мөс чанар байхгүй нь тодорхой харагдаж байна. Жирийн нэг хүн зөв зүйтэй хэрэг явдалд анхаарч, Бурханы гэрт ах эгч нарт ашиг тустай зүйл хийж байсан ч гэсэн чи үүнийг дэмжих ёстой бөгөөд хорлон сүйтгэх ёсгүй—үүнийг хийхийн тулд хүн бүр эвтэй найртай хамтран ажиллах ёстой. Миний санаачилсан энэ ажлыг бүр хэлэх ч юм биш; гэсэн ч тэрээр ар хударгаар үүнийг хорлон сүйтгэж зүрхэлсэн, диаволын савраа сунгаж зүрхэлсэн. Үүний шинж чанар хэтэрхий ноцтой! Ажлыг хорлон сүйтгэснийхээ дараа тэр юу ч болоогүй юм шиг сайн хүний дүр эсгэсээр байсан. Надад хэл дээ, тэр өчүүхэн төдий ч болов мөс чанартай байсан уу? Тэр бүр Бурханд итгэдэг гэж хэлдэг байсан. Энэ нь Бурханд итгэдэг хүнд байх ёстой төрх мөн үү? Энэ нь Бурханд итгэдэг хүнд байх ёстой мөс чанар, хүн чанар мөн үү? Тэр хэнд итгэдгээ ч мэдээгүй, зөв бурууг ч ялгаж чадаагүй. Тэр ямар үүрэг гүйцэтгэж чадах юм бэ? Ийм хүн ерөөгдөнө гэж найдсаар байгаа нь инээдтэй хэрэг биш гэж үү? Хэрвээ тэр Миний тухай үгээр Намайг биечлэн онилсон бол, мөн тэрээр чуулганы ажлыг санаатайгаар үймүүлж, саад болоогүйг, үүргийн гүйцэтгэл нь боломжийн байгааг Би харсан бол Би үүнийг түр зуур тэвчиж, түүнийг үргэлжлүүлэн ажиглах байсан. Гэвч Би Бурханы гэр болон Бурханы сонгосон хүмүүсийн төлөө хийх учиртай зүйлийг, хүн бүрд ашиг тустай зүйлийг хийж байтал тэр гарч ирэн үймүүлж, хорлон сүйтгэж, Намайг үргэлжлүүлэхэд саад болсон. Надад хэл дээ, Би түүнд зөөлөн хандах ёстой юу? Тэрээр юу ч мэдэхгүй, биеийн хэмжээ багатай хүн боловч үүргээ гүйцэтгэхдээ ихэвчлэн үр дүнтэй байдаг байсан бол Би үүнийг тэвчиж, түүнд гэмших боломж олгож чадах байсан. Хэрвээ тэр гэмшихэд бэлэн, Бурханы гэрийн төлөө үйлчлэл үзүүлэхэд бэлэн байсан бол Би түүнийг өршөөж, түүнд арга хэмжээ авахгүй байж чадах байсан. Хэрвээ тэр өөрт нь юу сайн болохыг мэдэхгүй, тэрс үзэл, төөрөгдөл тараасаар, үргэлжлүүлэн үймүүлж, хорлон сүйтгэсээр байсан бол Би түүнд ямар ч найрсаг зан гаргалгүй, зарчмын дагуу арга хэмжээ авах байсан. Ёрын муу хүмүүст хийж болох цорын ганц зүйл бол тэдэнд зарчмын дагуу арга хэмжээ авах явдал юм. Чуулганыг үймүүлдэг бүх төрлийн хортон шавжийг цэвэрлэх үед чуулган хамаагүй илүү амар амгалан байх болно. Энэ хүн-бусчуудад арга хэмжээ авах үед маш амар амгалан байх болно! Гахай, үхэр, морь зэрэг мал амьтныг дотор байлгах нь тохиромжгүй. Хэрвээ дотор байлгавал ямар үр дагавар гарах вэ? Гэрийг заваан, эмх замбараагүй газар болгох нь гарцаагүй. Хэрвээ чи үүнийг тэвчиж чадна гэж хэлбэл Би хэдэн өдөр тэсэхийг чинь хармаар байна. Дотор байлгахад тохиромжгүй зүйлсийг гаргах ёстой. Тэд өөрсдөд нь тохиромжтой газраа үлдэх ёстой бөгөөд асуудал ийнхүү шийдвэрлэгдэнэ. Тэвчих нь шийдэл биш; асуудлыг шийдвэрлэх нь л шийдэл, тийм биз дээ? (Тийм.) Чи энэ хүн-бусчуудтай хэчнээн тодорхой нөхөрлөлөө ч тэд үүнийг огт хэрэгжүүлэхгүй. Тэд Бурханд арван жил, хорин жил итгэсэн байлаа ч өөрсдөд нь ямар нэг зүйл тохиолдох үед шүтлэггүй хүмүүс шиг хэвээр байдаг; тэд үнэнийг огт хүлээн авч, хэрэгжүүлдэггүй, ямар ч амь-оролтгүй бөгөөд ямар нэг зүйл тохиолдох үед тэд зүгээр л үймүүлж, хорлон сүйтгэдэг. Ийм хүмүүс үнэн нүүр царайгаа харуулаагүй байхдаа дурамжхан жаахан үйлчлэл үзүүлдэг. Гэвч үнэн нүүр царай нь илчлэгдмэгц тэднийг хурдан цэвэрлэх ёстой—тэдэнд ямар ч найрсаг зан бүү гарга. Хэрвээ чи тэдэнд найрсаг хандвал үнэхээр хүн чанартай, үнэнийг эрэлхийлдэг, үүргээ гүйцэтгэхдээ бүхнээ зориулдаг хүмүүст харгис хандаж байгаа хэрэг юм.

Хүн чанаргүй хүмүүсийн нэг илэрхий онцлог шинж нь тэд үйлдэл хийж, үг хэлэхдээ юу нь зөв, юу нь буруу болохыг мэддэггүй; тэд үргэлж гажууд үндэслэл дэвшүүлдэг. Тэд юу нь зөв, юу нь буруу болохыг мэддэггүй гэж бид хэлдэг ч тэд хэзээ ч зөв зүйл хэлдэггүй, эсвэл хийдэггүй. Тэд зөвхөн буруу зүйл хэлдэг; тэд хэчнээн буруу байсан ч хамаагүй, юу ч хэлж чадна. Жишээлбэл, өөртөө таараагүй хувцас худалдаж авсан нэг хүн байсан бөгөөд өөр хүний хувцас сайхан таарсан байхыг хараад уурлаж, “Энэ надад таарахгүй байна—чиний хувцас яахаараа чамд ийм сайхан таардаг байна аа?” гэж хэлсэн. Тэрээр бусад хүний хувцас битгий таараасай гэж маш их хүссэн—таараагүй байвал тэр баярлах байв. Тэр бүр ийм зүйл хэлж чадаж байсан—энэ нь гажууд үндэслэл биш гэж үү? (Мөн.) Хэрвээ тэр шөнө унтаж чадахгүй байгаад чамайг нэлээд бөх унтаж байхыг харвал дургүйцэж, “Би унтаж чадахгүй байхад чи яаж унтаж чадаж байна аа? Энэ чинь зөв зүйтэй биш! Ийм бөх унтаж байгаа чинь үүргээ гүйцэтгэхдээ ямар ч ачааны мэдрэмжгүй байгаагаас болсон юм уу? Би үүнийг чуулганы удирдагч, дээрхэд мэдээлэх ёстой!” гэж хэлнэ. Энэ нь гажууд үндэслэл биш гэж үү? (Тийм.) Би тоглоогүй байна, хүн чанаргүй, юу нь зөв, юу нь буруу болохыг мэддэггүй хүмүүс яг ингэж ярьдаг. Тэр юу нь зөв, юу нь буруу болохыг мэддэггүй байсан гэж Би яагаад хэлж байна вэ? Тэр үүнийг Надад мэдээлсэн. Түүний хэлснийг сонсоод Би “Энэ хүний хэлж байгаа зүйл нэг л биш байна; энэ нь зөв үндэслэл биш! Энэ бол хүн чанартай хүний хэлэх ёстой зүйл биш. Тэр огтхон ч залуухан биш, Бурханд арав гаруй жил итгэсэн мөртөө хэлж байгаа зүйл нь зөв эсэхийг ч мэддэггүй; өөр хүнийг мэдээлэхдээ бүр үүнийгээ зөв үндэслэл гэж үзэж байна. Энэ хүн зөв бурууг ялгаж чаддаггүйгээр үл барам, юу нь зөв, юу нь буруу болохыг ч мэддэггүй. Тэр сайн хүн биш” гэж бодсон. Хэрвээ тэр энэ хэргийг та нарт уламжилсан бол та нар үнэхээр үүнийг ялган таньж чадахгүй байж магадгүй бөгөөд та нарын зарим нь түүний хэлсэнд хууртаж, түүний үндэслэлийг зөв гэж бодох байсан. Одоо Би ингэж тайлбарласан болохоор та нар энэ нь зөв эсэхийг хэлж чадах уу? (Тийм.) Ийм хүмүүс гажууд, утгагүй биш гэж үү? (Тийм.) Тэд өөрсдийнх нь хэлж байгаа зүйл зөв эсэхийг мэддэггүй хэр нь үүнийгээ хэлсээр байдаг. Тэд эндүү ташаа үг, бодол, үзэл санааг эерэг бодол, үзэл санаа мэтээр илэрхийлж, дамжуулж байгаа нь тодорхой байна. Энэ бол юу нь зөв, юу нь буруу болохыг мэдэхгүй байгаа хэрэг юм. Тэд мэдэн будилж байгаа хэрэг биш, хүмүүсийг төөрөлдүүлж, хүүхдүүдийг хуурахын тулд ийм үгийг ашиглаж байгаа хэрэг ч биш—тэд юу нь зөв, юу нь буруу болохыг мэддэггүй нь тодорхой байна. Тийм учраас Би тэднийг хүн чанаргүй гэж хэлж байгаа юм. Тэд ийм энгийн явдал дээр ч юу нь зөв, юу нь буруу болохыг ялгаж чаддаггүй—тэдэнд жинхэнэ эрүүл ухаан байна уу? Тэд шулуун шударга хүмүүс байж чадах уу? Тэд буруу зүйлийг зөв мэтээр хэлдэг нь харыг цагаан гэж хэлэхтэй адил юм. Тэд үйлдлээрээ шулуун шударга байж чадах уу? Тэд хүмүүст шударга хандаж чадах уу? Тэд хүмүүст шударга хандаж чаддаггүй, тэгэхээр тэд хүмүүсийг хорлож байгаа биш гэж үү? (Тийм.) Энэ нь сайхан сэтгэлтэй байгаа хэрэг үү? (Үгүй.) Магадгүй тэд ёрын муу хүмүүс байхыг хүсдэггүй, мөн бусдад нөхөрсөг хандахыг хүсдэг байж болох ч юу нь зөв, юу нь буруу болохыг ч мэддэггүй, харыг цагаанаас ялгаж ч чаддаггүй, тиймээс яаж бусдад нөхөрсөг хандаж чадах юм бэ? Энэ нь тэдний чадвараас давсан зүйл юм. Хүн мөс чанар, эрүүл ухаантай, ялган таних чадвартай, хэрэгжүүлэлтийн зөв зарчмыг сонгож чаддаг байвал л сайхан сэтгэлтэй байж чадна. Хэрвээ чи өөрийгөө шулуун шударга, сайхан сэтгэлтэй гэж хэлж байгаа бол үүний илрэл хаана байна вэ? Хэрвээ чи юу нь зөв, юу нь буруу болохыг ч мэддэггүй юм бол яаж шулуун шударга, сайхан сэтгэлтэй байж чадах юм бэ? Өөрийгөө битгий хуур! Тийм биз дээ? Үүнийг өөрийгөө болон бусдыг мэхлэх гэж нэрлэдэг. Ийм хүмүүс бас өөрсдийгөө онцгойлон биширч, өөрсдийнх нь зан араншин шулуун шударга, өөрсдөө сайхан сэтгэлтэй, эрх мэдлээс айдаггүй, хэн нэгэн буруу зүйл хийснийг харах бүрдээ шууд шүүмжилж чаддаг гэж боддог. Чи юунд үндэслэн ингэж шүүмжилдэг вэ? Хэрвээ чи өөрийнхөө эндүү ташаа бодол, үзэл санаанд үндэслэн тэднийг шүүмжилдэг бол эцэст нь сайн хүмүүсийг тарчлааж, Бурханы гэрийн үнэн-зарчмыг мушгин гуйвуулах болно. Энэ нь хүмүүсийг төөрөлдүүлж байгаа хэрэг биш үү? Хэрвээ ийм хүн чуулганд эрх мэдэлтэй байвал Сатан эрх мэдэлтэй байна гэсэн үг юм. Хэрвээ Сатан эрх мэдэлтэй байвал ихэнх хүн ашиг тус хүртэх үү, эсвэл зовох уу? (Тэд зовно.) Ихэнх хүн ноцтой хохирч, амьдрах аргагүй болно.

Бидний ярилцаж буй сэдвүүд бүгд хүмүүсийн өдөр тутмын амьдрал дахь зарим нийтлэг илрэлтэй холбоотой. Эдгээр сэдвийн талаарх яриаг сонссоны дараа та нарт ямар санагдаж байна вэ? Эдгээр сэдэв үнэнтэй ямар нэг холбоотой юу? Та нар сонсоход бэлэн байна уу? (Тийм.) Энэ зүгээр л хов жив үү? Хүмүүсийг ар хударгаар нь муулж байгаа хэрэг үү? (Үгүй, энэ нь хүмүүсийг ялган таньж сурахад бидэнд туслах зорилготой.) Одоо та нар эдгээр нөхөрлөлийг сонссон болохоор хүмүүсийг ялган таньж чадах уу? (Би хүмүүсийг өмнөхөөсөө арай илүү ялган таньж чаддаг болсон мэт санагдаж байна.) Одоо та нар хүмүүсийг тодорхой хэмжээнд ялган таньж чаддаг байх ёстой. Би ийм маягаар үнэнийг нөхөрлөж, жишээ татсан байхад хэрвээ та нар хүмүүсийг ялган таньж чадахгүй хэвээр байгаа бол хэв чанар чинь хэтэрхий муу, үнэн та нарт ахадсан байна. Мэдээж, ийм хүмүүс гарцаагүй байдаг. Тэд яаж ч сонссон ойлгодоггүйгээр барахгүй, “Таны ярьж байгаа зүйл зүгээр л өдөр тутмын амьдралын хэрэг явдлууд байна—би сонсохгүй! Би гуравдагч тэнгэрийн гүн гүнзгий үнэнийг сонсмоор байна. Таны нөхөрлөж байгаа зүйл үнэн биш, зүгээр л хов жив. Би сонсохгүй!” гэж боддог. Хэрвээ чи үнэхээр сонсохыг хүсэхгүй байгаа бол сонсох албагүй. Гэхдээ бидний ярилцаж буй сэдвүүд бүгд зайлшгүй шаардлагатай. Тэр сэдвүүд дэх үнэнийг ойлгож чаддаг хэн боловч хүмүүсийг ялган таньж чадна. Хэрвээ чи үнэхээр ойлгож чаддаг бол ерөөгдсөн хүн юм. Хэрвээ чи яаж ч сонсоод ойлгож чаддаггүй, сонсох тусмаа улам бүр мунгинаж, толгой чинь өвддөг бол энэ илрэл нь чиний хувьд сайны тэмдэг, эсвэл сайны дохио биш юм.

Сая бид юу нь зөв, юу нь буруу болохыг мэддэг хүн чанарын онцлог шинжийн талаар ярилаа. Хүмүүс юу нь зөв, юу нь буруу болохыг мэддэггүй байх олон янзын илрэл байдаг. Хэрвээ хүмүүс юу нь зөв, юу нь буруу болохыг мэддэг байсан бол тэр нь сайн байх байсан бөгөөд бид энэ сэдвийн талаар ярих шаардлагагүй байх байлаа. Гэвч олон хүн юу нь зөв, юу нь буруу болохыг мэддэггүй тул ийм төрлийн хүн яагаад юу нь зөв, юу нь буруу болохыг мэддэггүй, тэр яагаад ийм илт зөв, эсвэл буруу зүйлийг ялган таньж чаддаггүйг ялган танихын тулд зарим жишээг авч үзэх нь зүйтэй. Энэ төрлийн хүн үнэндээ ийм утгагүй үг хэлж, ийм хөгийн зүйл хийж чаддаг—энд яг юу болоод байна вэ? Энэ нь нөхөрлөж, ялган танивал зохих зүйл мөн. Юу нь зөв, юу нь буруу болохыг мэдэх нь хүний хүн чанарт байх ёстой нөхцөл юм. Юу нь зөв, юу нь буруу болохыг мэдэхгүй байх нь хүнд байх ёсгүй зүйл юм. Хэрвээ хүн үнэхээр юу нь зөв, юу нь буруу болохыг мэддэггүй бол энэ нь маш харамсалтай; энэ нь хүнд байх ёстой нөхцөлүүд түүнд байхгүй гэсэн үг юм. Бид сая зарим тодорхой жишээ, илрэлийн талаар ярилцсан бөгөөд зарим хүний хувьд үнэхээр юу нь зөв, юу нь буруу болохыг мэддэггүй нь илэрхий байдаг. Хэрвээ хэн нэгэн хүн хүмүүст зүгээр л ямар нэгэн үндэслэлгүй, өдөөн хатгасан зүйл юм уу ямар нэгэн эндүү ташаа үг хэлж, эсвэл хүмүүст ямар нэгэн гажууд үндэслэл илэрхийлж байгаа бол үүнийг тусгайлан гаргаж ирж, нөхөрлөж, ялган таних шаардлагагүй, учир нь эдгээр илрэл нь жирийн завхарсан хүмүүст чиглэсэн байдаг. Харин зарим хүний юу нь зөв, юу нь буруу болохыг мэддэггүйн илрэл нь Бурханд, үнэнд, эерэг зүйлсэд чиглэсэн байдаг. Юу нь зөв, юу нь буруу болохыг мэддэггүй ийм төрлийн хүний хувьд, хэрвээ Би зарим нэг жишээг татаж нөхөрлөхгүй бол хүн бүр тэднийг ялган таньж чадахгүй хэвээр байж магадгүй бөгөөд тэд ийм асуудлын мөн чанар болон ноцтой байдлыг нэвт харахгүй. Тиймээс Би энэ тухай ярих шаардлагатай. Олон зүйл тохиолдсон—хэрвээ тэдгээр нь үнэнтэй холбоотой бол Би юмыг байгаагаар нь хэлж, үнэнийг ойлгох, ялган таних чадвартай болоход нь хүмүүст туслахын тулд эдгээр сөрөг жишээг татаж, түүнчлэн хүн бүрд тэдгээрээс сургамж авах боломж олгох ёстой. Хэрвээ зарим хэрэг явдал тодорхой нэг хүнтэй холбоотой байвал холбогдох хүмүүс нь ичиж зовох ёсгүй. Хэрвээ чи одоо ичиж байгаа бол тухайн үедээ тийм зүйл хийх ёсгүй байсан. Зарим хүн юу нь зөв, юу нь буруу болохыг хэр ноцтой хэмжээнд мэддэггүй вэ? Тэдний хийдэг зүйлс—юу нь зөв, юу нь буруу болохыг мэддэггүйгээс үүдэн гардаг, маш ноцтой шинж чанартай зүйлс—ямар нэг хүнд биш, харин Надад чиглэсэн байдаг. Би чуулган дахь ихэнх хүнийг таньдаггүй, мэддэггүй бөгөөд Миний ганц, хоёр удаа л уулзаж байсан зарим удирдагч, ажилчин байдаг боловч Би хүмүүстэй ганцаарчлан, нүүр тулан чин сэтгэлээсээ ярилцах нь ховор байдаг, учир нь Надад тийм их чөлөөт цаг гардаггүй. Энэ хүмүүсийн дундаас Би заримтай нь хангалттай сайн ойлголцож чаддаг боловч заримтай нь харилцах боломжгүй байдаг. Яагаад тэр вэ? Цөөн хэдэн жишээг харцгаая.

Нэг намар фермд тарьсан төмсийг хураасан бөгөөд хоол хийх үүрэгтэй хүн ферм рүү явж, нэг сагс төмс авчирсан юм. Дээр нь байсан төмснүүд ойролцоогоор атгасан гар шиг хэмжээтэй, боломжийн харагдаж байв. Гэвч доор нь байсан төмснүүд бүгд жижигхэн, зарим нь ялзарсан байлаа. Би мэл гайхсан. “Тэд яаж бидэнд ийм төмс өгч чаддаг байна аа? Ийм төмсийг малын тэжээлд хэрэглэх ёстой биш үү? Фермийн хүн андуураад савлачихсан юм болов уу?” Хэрвээ үнэхээр андуурсан бол дээр нь байсан төмснүүд яагаад сайн, хэвийн, харин доор нь байсан төмснүүд яагаад жижигхэн, эсвэл ялзарсан байсан юм бэ? Энэ явдал Надад гүн сэтгэгдэл үлдээсэн. Гаднаас нь харахад, төмс савласан хүн солир биш, энгийн л төрхтэй байв. Би түүнийг хэд хэдэн удаа харж, хэдэн үг сольж байсан боловч бидний хооронд ямар ч жинхэнэ харилцаа байгаагүй. Би түүнийг мэддэггүй байсан гэж хэлэхэд бараг болно, тиймээс шүүмжлэх, зэмлэх, эсвэл засах явдал огт байгаагүй. Тэгвэл энэ хүн яагаад Надад ингэж хандаж, Надад ийм жижигхэн, ялзарсан төмс өгсөн юм бэ? Хэрвээ тэрээр уг төмсийг Надад зориулсан гэдгийг мэдээгүй байсан бол яагаад сайныг нь дээр нь, ялзарсныг нь доор нь хийсэн юм бэ? Тэр мэдээж мэдэж байсан. Тэгвэл Надад зориулсан гэдгийг мэдсээр байж яагаад ялзарсан төмс хийсэн юм бэ? Тэр тухайн үедээ манарчихсан байсан юм уу? Эсвэл диавол түүний гарыг удирдсан юм уу? Эсвэл тэр муу ёрын сүнсэнд эзэмдүүлсэн юм уу? Тэгэх магадлал бага. Хэрвээ тэр үнэхээр муу ёрын сүнсэнд эзэмдүүлсэн бол сэтгэцийн өвчтэй болж, Надад огт төмс авчрахгүй байх байсан. Тиймээс хэрвээ тэр муу ёрын сүнсэнд эзэмдүүлээгүй юм бол нэлээд хэвийн мэт харагддаг энэ хүн яагаад ийм зүйл хийх болов? Ингэх нь хууран мэхлэх үйлдэл гэдгийг тэр мэдээгүй гэж үү? Хэрвээ тэр зүрх сэтгэлдээ Намайг үзэн яддаг байсан бол энд үүргээ гүйцэтгэхийн оронд Бурханы гэрээс явах ёстой байсан. Түүнээс гадна, хэрвээ тэр үнэхээр Намайг үзэн яддаг байсан бол шалтгаан нь юу байв? Намайг үзэн ядах ямар шалтгаан байв? Хэрвээ бид үүнийг хүн чанарын үүднээс харвал, нэгдүгээрт, Би түүнтэй хэдхэн удаа л таарч байсан; тэр ямархуу хүн болохыг Би мэдээгүй. Хоёрдугаарт, Би түүнтэй хэзээ ч бодитой холбоо тогтоож, харилцаж байгаагүй. Би түүнийг газар тариалан дээр ажилладаг гэдгийг л мэддэг байсан. Тэгвэл тэр яагаад Надад ингэж хандсан юм бэ? Ганцхан л боломж бий: Тэр Миний талаар маш хүчтэй үзэлтэй, Миний эсрэг асар өрөөсгөл хандлагатай, эсвэл хэн нэгэн түүнийг турхирсан тохиолдолд л ийм зүйл хийж чадах байсан. Энэ хүн ийм зүйл хийж чадсан, ингэж зүрхэлсэн нь та нарт санаанд багтамгүй санагдахгүй байна уу? Чи жирийн нэг хүнтэй харилцаж байсан ч гэсэн ийм зүйл хийж зүрхлэх байсан уу? Чи супермаркет ажиллуулж байсан ч хүмүүсийг хуурч, луйвардаж болохгүй; үйлчлүүлэгчдээ авч үлдэж, өөрийнхөө замыг хорлон сүйтгэхгүйн тулд чи итгэл даахуйц байх ёстой. Түүнээс гадна, одоо чи үүргээ гүйцэтгэж байгаа, ийм зүйл хийх, ялангуяа Надад ийм зүйл хийхийг зөвтгөх боломжтой юу, Надад хэл дээ? (Үгүй.) Тэгвэл ийм хүний уг чанар юу вэ? Тэр үүнийг хийх үедээ юу нь зөв, юу нь буруу болохыг мэдэж байсан уу? Түүнд ямар ч ухамсар байгаагүй. Хэрвээ тэр үнэхээр ухамсартай байсан бол ялзарсан төмсийг авах гэж байхдаа “Үгүй ээ, би ялзарсныг нь авч болохгүй, сайныг нь авах ёстой. Хүн бүр л сайн хоол идэх ёстой биз дээ?” гэж бодох байсан. Ялангуяа тэдгээр нь Миний хоол хүнсэнд зориулагдсан байсан—ялзарсан төмсийг авах нь бүү хэл, авах тухай бодол ч түүний толгойд орж ирэх ёсгүй байсан. Одоо хариулт нь маш тодорхой байгаа биш үү? Тэр яагаад үүнийг хийж чадсан бэ? Учир нь ийм хүмүүс диаволаас, эсвэл араатнаас хойд дүрээ олсон эсэхээс үл хамааран, хүн чанартаа юу нь зөв, юу нь буруу болохыг ойлгодоггүй. Тэдний хүн чанарт ямар үйлдэл, бодол нь зөв, ямар үйлдэл, бодол нь буруу болохыг ялгах, эсвэл шалгах юу ч байдаггүй. Хэрвээ тэд амьтнаас юм уу диаволаас хойд дүрээ олоогүй бол алхаж буй үхдлүүд юм. Тэгвэл ийм хүн Бурханд итгэхийн утга учир юу вэ? Тэрээр: “Би бурханд итгэдэг. Чи бол зүгээр л нэг хүн, чи намайг яаж чадах юм бэ?” гэдэг. Энэ үгэнд эрүүл ухаан байна уу? Энэ нь Бурханд итгэх жинхэнэ итгэл мөн үү? Бурханд ингэж хандах нь Бурханы санаа зорилгод нийцэх үү? Бурхан ийм итгэлийг хүсдэггүй. Магадгүй тэр бас “Бурхан намайг хүсэх эсэх нь чиний шийдэх зүйл биш!” гэх байх. Би: “Чиний хэлж байгаа зүйл буруу. Хэрвээ Миний хэлж байгаа үг Бурханы үг мөн бол Надад ингэж хандаж байгаад чинь асуудал байна. Чиний төгсгөл Бурханы үгээр тодорхойлогддог” гэж хэлдэг. Тэрээр: “Би гуравдагч тэнгэрт очиж, чамайг мэдээлнэ!” гэдэг. Би “Хэрвээ чи үнэхээр гуравдагч тэнгэрт очиж чадах юм бол хурдхан шиг тэг л дээ” гэж хэлдэг. Надад хэл дээ, ийм хүмүүс аймшигтай биш гэж үү? Хэн ийм хүнтэй харилцахыг хүсэх юм бэ? Тэр хэнийг онилж байсан талаар одоохондоо ярихаа больё. Хэрвээ тэр Намайг биш, өөр нэг хүнийг онилсон бол түүний үйлдэл мөс чанарын стандартад нийцэх байсан уу? (Үгүй.) Тэр Надад ийм зүйл хийж чадсан нь ямар төрлийн асуудал вэ? Тэр Надад хүртэл ийм зүйл хийж чадсан юм чинь жирийн нэг хүнд ч бас ийм зүйл хийж чадах уу? Энэ хэрэг явдлыг хэрхэн дүгнэх ёстой вэ? Энэ хүн ийм зүйл хийж чадсанд Би мэл гайхсан. Тэр яагаад үүнийг хийж чадсан бэ? Хэрвээ тэр жирийн нэг хүнд ийм юм хийсэн бол Би бас л түүний талаар тодорхойлолттой байх байсан. Түүний тэгж хийсэн нь буруу байсан. Бусдад ийм юм хийвэл зөв, харин Надад ийм юм хийвэл буруу гэсэн үг биш—ийм үг нь шударга биш бөгөөд үндэслэлтэй биш юм. Хэрвээ тэр Надад ингэж хандаж чадсан бол бусдад, хэнд ч ингэж хандаж чадна. Үүний шалтгаан нь юу вэ? Үүнийг гүнзгий тунгаан бодвоос зохилтой. Тэр өөрийгөө Бурханд итгэдэг, Бурханы гэрийн гишүүн гэж хэлсэн байж яагаад Надад ингэж хандаж чадсан юм бэ? Тэр яаж ийм өөдгүй зүйл хийж чадав аа? Тэр яаж ийм ойлгомжгүй зүйл хийж чадав аа? Тэр өөрийгөө маш сайхан сэтгэлтэй гэж үздэг байсан, тэгвэл тэр яаж бусдад ялзарсан төмс идүүлэхээр өгч чадсан юм бэ? Тэр яагаад өөрөө тэрийгээ идээгүй юм бэ? Тэр ялзарсан төмс, жижигхэн төмс, боловсорч гүйцээгүй төмс нь мал тэжээхэд зориулагдсан байдаг, тэгвэл тэр яагаад тэрийг хүмүүст идүүлэх гэж өгсөн юм бэ? Би түүнийг үнэнээр хэмжихгүй байлаа ч гэсэн, зүгээр л ёс суртахууны үүднээс авч үзэхэд түүний үйлдэл хүлээн зөвшөөрөх аргагүй байсан тул Би түүнийг хүн-бус гэж хэлнэ. Энэ тодорхойлолт үнэн зөв үү? Шударга уу? (Энэ нь үнэн зөв, шударга.) Тэр ийм илт буруу зүйл хийчхээд, үүнийгээ мэдээгүй хэвээр байсан бөгөөд бүр сэтгэл амар байж, зүрх сэтгэлдээ өчүүхэн төдий ч өөрийгөө зэмлээгүй. Яагаад тэр вэ? Түүнд мөс чанар байгаагүй, сүнс ч байгаагүй; тэр диавол юм уу араатан шиг ямар ч ухамсаргүй байсан. Тэр хүн биш тул түүнд мөс чанар байгаагүй. Тэр юу нь зөв, юу нь буруу болохыг мэддэггүй байсан бөгөөд хэчнээн ноцтой буруу зүйл хийсэн ч өөрийнх нь үйлдэл бүрэн зөвтгөх үндэслэлтэй гэж үргэлж боддог, алдаагаа хэзээ ч хүлээн зөвшөөрдөггүй, яг тэр хэвээрээ үргэлжлүүлэн үйлдэхээр зүтгэдэг байв. Бусад хүн түүнийг тодорхойлж, хийсэн зүйл нь буруу байсан гэж хэлэхэд тэр өөрийгөө зөвтгөсөөр байсан бөгөөд хэлмэгдсэн мэт санагдсан. Энэ нь чамайг хэлмэгдүүлсэн хэрэг огтхон ч биш гэж Би хэлнэ. Энэ нь баримт нотолгоогүйгээр чамайг яллаж, эсвэл чамайг хүн чанаргүй гэж тодорхойлж байгаа хэрэг биш. Харин ч хүн бүрийн нүдэн дээр ийм ноцтой баримт ил байхад хэн чамайг хүн чанартай гэж хэлж чадах юм бэ? Эдгээр баримт нотолгоо болж байхад хэн ч үүнийг үгүйсгэж чадахгүй. Би чамайг хүн чанартай, сайхан сэтгэлтэй, шулуун шударга гэж хэлмээр байсан ч чиний хийсэн зүйлийн шинж чанар хэтэрхий олиггүй байна; энэ нь Сатан Бурханыг тохуурхсантай адил шинж чанартай, энэ нь Сатан Бурханд ертөнцийн эд баялаг, алдар сууг харуулан, Түүнд ‘Хэрвээ Чи газар унан, надад мөргөвөл би энэ бүхнийг Чамд өгнө’ хэмээн хэлж, хар цагааныг урвуулсантай яг адил юм. Ертөнц дэх бүх юм болон бүх зүйл Бурханаар бүтээгдсэн. Бурхан оршин байгаа бүхнийг болон бүх зүйлийг бүтээсэн; Бурхан энэ бүхнийг эдлэх ёстой, чи эдлэх ёсгүй, эдлэх эрхгүй. Чиний эдэлж байгаа зүйл бол Бурханы чамд хүртээсэн зүйл юм. Бурхан чамд шүтэн мөргөх биш, харин чи Бурханд шүтэн мөргөх ёстой. Энэ хүн ийм илэрхий, энгийн ухагдахууныг ч ойлгоогүй, тэр ч байтугай Намайг хэдхэн төмс авахын тулд түүний сэтгэл санааны байдлыг тандаж, баяртай байгаа эсэхийг нь харах ёстой гэж бодсон. Хэрвээ тэр муухай ааштай байвал яг л гуйлгачинтай харьцаж байгаа мэт Надад ялзарсан төмс өгөх байв. Би түүнээс ирэх зүй бус хандлагыг тэвчих ёстой байсан—энэ боломжтой юу? Би үүнийг тэвчиж чадах уу? (Үгүй.) Ийм хүнд ямар арга хэмжээ авах ёстой вэ? (Түүнийг даруй цэвэрлэх ёстой.) Ийм хүнд захиргааны зарлигаар арга хэмжээ авах ёстой. Үнэндээ ийм хэрэг явдал ганц нэгээр тогтохгүй. Зарим хүн: “Үүнээс ч ноцтой тохиолдол байдаг уу?” гэдэг. Мэдээж байгаа, эс бөгөөс Би яагаад хүмүүс өөр хоорондоо ялгаатай гэж хэлэх билээ? Хэрвээ Бурханд итгэдэг хүн бүр Бурханд шүтэн мөргөж чаддаг байсан бол хүн бүрийг төрлийнх нь дагуу ангилах шаардлагагүй байх байсан. Олон хүн Бурханд чин сэтгэлээсээ итгэдэггүй учраас, мөн чуулганы ажлыг үймүүлдэг, ямар ч муу үйл хийх чадвартай ёрын муу хүмүүс, мунхаг хүмүүс байдаг учраас чуулганы ажил өндөрлөх үед хүн бүр илчлэгдэж, төрлийнхөө дагуу ангилагддаг.

Өөр нэг жишээ ярья. Ферм дээрх эрдэнэ шиш боловсорч, нэг хүн Надад жаахныг авчрах гэж байв. Ойролцоо байсан нэг хүн түүнд “Тэр эрдэнэ шиш дээгүүр хархнууд гүйлдсэн, битгий ав!” гэж хэлжээ. Тэр жаахан бодож байгаад, “Харх гүйсэн ч яадаг юм бэ? Идэж болно биз дээ? Би аваад очиход зүгээр!” гэж хэлэв. Тэрээр эрдэнэ шиш дээгүүр харх гүйлдсэн, хүн идэхэд тохиромжгүй гэдгийг тэр тодорхой мэдэж байсан атлаа Надад авчирч өгөх гэж зүтгэсэн. Үүний шинж чанар юу вэ? Ийм хүнд хүн чанар байна уу? (Үгүй.) Тэгвэл энэ ямар төрлийн хүн бэ? (Хүн биш, харин диавол.) Надад хэл дээ, тэрээр харх гүйлдсэн эрдэнэ шишийг эцэг эх, эсвэл хүүхдэдээ өгч идүүлэхийг зөвшөөрөх байсан уу? (Үгүй.) Яагаад үгүй гэж? (Энэ нь цэвэрхэн биш, идвэл эрүүл мэндэд нь муу гэдгийг тэр мэдэж байсан. Тэр үүнийг гэр бүлийнхэндээ идүүлэхийг хүсэхгүй.) Тэр үүнийг гэр бүлийнхэндээ өгч болохгүй гэдгийг мэдсээр байж Надад авчирч өгөхөөр зүтгэсэн бөгөөд бусад хүн түүнийг зогсоож чадаагүй. Тэгвэл тэр энэ нь зөв үү, эсвэл буруу юу гэдгийг мэдэж байсан уу? (Тэр мэдээгүй.) Үнэндээ тэр энэ нь буруу гэдгийг зүрх сэтгэлдээ мэдэж байсан. Тэгвэл тэр яагаад тэр эрдэнэ шишийг Надад авчирч өгөхийг хүссээр байсан бэ? Би түүний дайсан уу? Би түүнийг тарчлааж, эсвэл хорлосон уу? Үгүй, Би алийг нь ч хийгээгүй. Би түүнтэй танил биш байсан ч тэр харх гүйлдсэн эрдэнэ шишийг Надад авчирч өгөх гэж зүтгэсэн. Надад хэл дээ, үүний шинж чанар юу вэ? Энэ нь үнэндээ Бурханд итгэдэг хүний хийсэн зүйл байв. Энэ нь үнэхээр нүдийг чинь нээж, мэдлэгийн хүрээг чинь тэлж, чамайг үнэхээр ялган таних чадвартай болгож, энэ уудам ертөнцөд хачин жигтэй зүйлс үнэхээр мундахгүй гэдгийг чамд харуулдаг. Надад хэл дээ, тэр Надад зориулж тэр эрдэнэ шишийг бэлдэж байхдаа зүрх сэтгэлдээ ямар нэгэн ухамсартай байсан уу? Тэр хийж байгаа зүйл нь буруу гэдгийг, сайн эрдэнэ шиш, ядаж л харх гүйлдээгүй эрдэнэ шиш авчрах ёстой гэдгээ мэдэж байсан уу? Тэр ингэж бодсон уу? (Түүнд ямар ч ухамсар байгаагүй.) Ийм зүйл дээр түүнд ямар ч ухамсар байгаагүй. Хэрвээ ийм бохирдсон эрдэнэ шишийг ээждээ, эсвэл хүүхдэдээ авчрах байсан бол тэр ухамсартай байх байсан. Түүнд хүн чанарт байх ёстой мөс чанарын ухамсар байгаагүй, тэгвэл түүнд хүн чанар байсан уу? Тэр ямар гээч амьтан байсан бэ? (Хүн биш.) Чи хар даа, Бурханд итгэх итгэлдээ тэр үүргээ гүйцэтгэж, зовж, төлөөс төлсөн, биеийн хүчний ажил хийж чаддаг байсан, мөн цуглаанд оролцож, Бурханы үгийг уншдаг байсан, гэтэл тэр яагаад Надад тийм нөхөрсөг бус хандсан юм бэ? Тэр яагаад Надад тэгж их зэвүүцсэн юм бэ? Би түүнтэй олон үг сольж үзээгүй байж түүнийг яаж гомдоосон байх вэ? Миний харилцаж байсан хүмүүсийн зарим нь нэлээд сайн бөгөөд Надад нэлээд нөхөрсөг ханддаг. Хүн бүр түүн шиг байдаггүй. Гэвч Би түүнийг гомдоогоогүй, түүнд ямар ч хор хөнөөл учруулаагүй, тэгвэл тэр яагаад Намайг тэгтлээ их үзэн ядсан юм бэ? Үүний хариулт та нарын зүрх сэтгэлд байгаа. Тэр зөвхөн Намайг үзэн ядсан юм биш; тэр хүн бүрд ингэж ханддаг. Тэр чухамдаа ийм төрлийн амьтан юм. Хэрвээ тэр бизнес хийсэн бол гарцаагүй хуурч луйвардаж, элдэв янзын муу үйл хийх байсан. Түүнд мөс чанарын хил хязгаар, хүмүүстэй харилцах ямар ч зарчим байхгүй; түүний зүрх сэтгэл эдгээр харанхуй зүйлд автсан байдаг. Энэ нь түүний хүмүүстэй харилцах тууштай арга барил, зарчим; аливааг зохицуулах түүний арга, хэв маяг байсан нь маш илэрхий юм. Зарим хүн: “Тэр үүнийг хийж чадсан гэдэг нь Бурханд Бурхан шиг хандаагүй гэсэн үг” гэж хэлдэг. Энэ үг зөв үү? (Үгүй.) Яагаад буруу вэ? Чи Надад жирийн нэг хүн шиг хандлаа ч гэсэн Надад ийм юм хийх ёсгүй байсан. Чи зүгээр л ёс суртахууныг баримталлаа ч гэсэн ийм юм хийх ёсгүй байсан. Хэрвээ хоол хүнсэн дээгүүр үнэхээр харх гүйлдсэн, эсвэл зарим амьтан мэрж, нянгаар бохирдуулсан бол супермаркетад ч зарж болохгүй. Хэн нэгэн үүнийг идээд, ямар нэгэн зүйл тохиолдвол яах вэ? Бусад хүн мэдсэн эсэхээс үл хамааран, мөс чанарт чинь таатай санагдахгүй. Чи мэдсээр байж хүмүүст идүүлэх ёсгүй. Энэ нь хүний уг чанартай холбоотой, мөн биеэ авч явах зарчимтай холбоотой. Чамд биеэ зөв авч явах хамгийн наад захын ёс суртахууны стандарт ч байхгүй атал чи өөрийгөө хүн гэж боддог. Чи огтхон ч хүн биш. Араатан хүртэл өөрийг нь тэжээж, өсгөсөн хэнийг ч хамгаалах ёстой гэдгээ мэддэг. Нохойг жишээ болгоод үзье—хэрвээ чи түүнийг үргэлж хооллодог бол тэр чамд сайн хандана. Хэрвээ танихгүй хүн гэрт орж ирээд ямар нэгэн зүйл авахыг хүсвэл нохой түүнийг зогсоож, алхам тутамд чамайг хамгаална. Нохой хүртэл эзэндээ үнэнч байж, хамгаалж чаддаг байхад тэр хүн яахаараа ийм түвшинд хүрч чаддаггүй байна аа? Тэрээр нохойноос ч дор биш гэж үү? (Тийм.) Хэрвээ чи түүнийг диавол гэж хэлбэл тэр үнэхээр хүлээн зөвшөөрөхөөс татгалзаж магадгүй. Тиймээс одоо үүнийг обьектив байдлаар хэлье: Ийм хүнд хүн чанар байхгүй, учир нь тэр ийм утгагүй зүйл, ёс суртахууны хувьд завхарсан зүйл хийсэн хэр нь мөс чанарын ямар ч ухамсаргүй байдаг, мөн хэзээ ч харамсдаггүй, үүндээ шаналдаггүй. Хэн нэгэн хүн жирийн нэг хүнд ингэж хандсан ч гэсэн мөс чанарын ухамсартай байх ёстой, дотроо шаналах ёстой, хийж байгаа зүйл нь буруу гэдгийг мэдээд болих ёстой. Тэр Надад ингэж хандах тухайд бүр ч ийм байх ёстой байсан бөгөөд энэ нь бүр ч зөвтгөх аргагүй юм. Мэдээж тэр Надад ингэж хандсанаас болж Би гомдоогүй. Миний зүрх сэтгэл тийм амархан гомддоггүй. Гагцхүү аливааг зохицуулах түүний зарчим хэтэрхий жигшүүртэй байсныг л Би харсан. Энэ нь мөс чанарын стандартад нийцээгүйгээр үл барам, хэтэрхий олиггүй, хэтэрхий ой гутам байсан. Энэ хүнд огтхон ч хүн чанар байгаагүй! Тэр ийм буруу үйлдлийг тэгтлээ өөрийгөө зөвтгөсөн, ил тод байдлаар хийсэн бөгөөд хэн ч түүнийг зогсоож чадаагүй. Би түүнийг хүн чанаргүй гэж хэлж байгаа нь түүнийг огтхон ч хилсдүүлсэн хэрэг биш, учир нь чухамдаа яг ийм үйлдэл—хүн чанаргүй үйлдэл нь хүн чанаргүй хүмүүсийн хийдэг үйлдэл юм. Энэ нь түүний мөн чанар болон ялгамж чанартай бүрэн нийцэж байна. Хэн нэгэн хүн аливааг зохистой хийдэг, хүн чанар, мөс чанартай байхад түүнийг хүн чанаргүй гэж хэлбэл хилсдүүлж байгаа хэрэг юм. Гэвч хэрвээ тэр үнэхээр хүн чанаргүй үйлдэл хийдэг бол түүнийг хүн чанаргүй гэж хэлэх нь мөн чанартай нь маш их нийцдэг. Тэгж хэлэх нь түүнийг хилсдүүлж байгаа хэрэг биш, тийм биз дээ? (Тийм.) Зарим хүн Миний энэ үгийг сонсоод, зарим нэг зүйлийг бодож, “Та үргэлж эдгээр зүйлийн талаар ярьж, бидний нэр нүүрээ алдахад хүргэдэг. Алдаа гаргадаггүй хэн байна?” гэж хэлдэг. Ингэж бодох нь зөв үү? (Үгүй.) Хүн бүр алдаа гаргадаг боловч алдааны шинж чанар нь үнэхээр өөр байдаг. Олон алдаа нь хүн чанарын асуудалтай холбоотой, олон алдаа нь хүний уг чанар-мөн чанартай холбоотой байдаг. Зарим алдаа нь ердөө л хүний завхарсан зан чанарын илчлэл бөгөөд тухайн хүний мөн чанарт асуудал байна гэсэн үг биш юм.

Өөр нэг жишээний талаар ярилцъя. Нэг өдөр Би нэг ферм рүү явсан бөгөөд тэндхийн хүмүүс яг лийр түүж таарав. Нэг хүн Надад хэдэн лийр авчирч өглөө. Тэр лийрүүд нэлээд ногоон, төдийлөн боловсорч гүйцээгүй байгааг Би хальт хараад л мэдсэн боловч лийр түүж байсан хүн тод шар өнгийн лийр бариад идэж байхыг харсан бөгөөд тэрээр лийр идэнгээ “Ямар чихэрлэг юм бэ, энэ лийр амттай юм аа!” гэж хэлж байв. Тэрээр боловсорч гүйцсэн лийрүүдийг өөрөө идэхээр үлдээсэн ба Надад түүж өгсөн нь үндсэндээ бүгд түүхий байв. Лийр боловсорсон эсэхийг хойш тавивал, лийр түүж байсан хүн тэнэг биш байлаа. Тэрээр өдөр бүрийг тэр лийрийн моддын дэргэд өнгөрөөдөг байсан бөгөөд аль нь болсон, аль нь болоогүйг мэддэг байв. Намайг яг тэнд очиж таарахад тэрээр модноос түүхий лийр түүгээд Надад өгсөн. Үнэндээ Би түүхий жимс, эсвэл сэрүүн чанарын жимс идэх дургүй, ялангуяа боловсорч гүйцээгүй жимс идэж чаддаггүй, учир нь энэ нь Миний ходоодыг хямраадаг. Гэвч тэр Надад түүхий лийр өгөөд, харин өөрөө болсон лийр гаргаж ирээд хазсан юм. Энэ явдал Надад гүн сэтгэгдэл үлдээсэн. Түүнийг түүхий болон боловсорсон лийрийг ялгаж чадна гэдгийг Би мэдэж байлаа. Тэр бусдыг тэнэг, ялгаж чадахгүй гэж таамаглаад, “Чамд түүхий лийр өгч байгаа минь хангалттай сайн хэрэг. Би бүр чамд нэлээд хэдийг өгч байна. Лийр болсон эсэхийг чи мэдэхгүй, чамд тийм мэдлэг байхгүй! Чи үнэнийг тодорхой, логиктой номлодог ч чамд зориулж ийм олон түүхий лийр түүж өгсний дараа чи намайг сайн хүн, чамд сайн хандаж байна гэж бодсоор байх нь гарцаагүй” хэмээн бодсон. Ийм зүйл хийсэн хүн бусдыг тэнэг, ялангуяа Намайг тэнэг гэж бодсон. Ийм тэнэг зүйл хийхдээ тэр зүрх сэтгэлдээ ямар нэгэн ухамсартай байсан уу? (Үгүй.) Түүнд ямар ч ухамсар байгаагүй. Тэр бусдыг хуурсан гэж, мөн өөрийгөө маш ухаантай гэж бодсон. Тэр ухаантай байсан уу? (Үгүй.) Хэрвээ тэр үнэхээр ухаантай байсан бол яаж ийм усан тэнэг зүйл хийчхээд, огт ухамсарлахгүй байж чадах юм бэ? Энэ нь тэрээр ухаантай биш, харин ч явцуу бодолтой гэдгийг баталсан. Тэр түүхий лийр түүж, Надад идүүлэхээр өгсөн хэр нь өөрөө болсон лийр бариад идсэн. Энэ үйлдэл инээдтэй харагдахгүй гэж үү? Би үүнийг зүгээр өнгөрөөсөн ч түүний хийсэн зүйл Надад гүн сэтгэгдэл үлдээсэн. Энэ хүн Надад ингэж хандаж чадсан—үүний шинж чанар маш ноцтой биш гэж үү? Энэ хэрэг явдал дээрх түүний үзэл бодол, аливааг зохицуулах зарчим, арга барилын тухайд түүний хүн чанар ямархуу байсан бэ? Хийсэн зүйл нь буруу, хүмүүст ингэж хандах нь буруу гэдгийг тэр мэдэж байсан уу? (Тэр мэдээгүй.) Тэр өөрийгөө маш ухаантай гэж бодсон. “Хэчнээн ухаалгийг минь хараач, би чамд түүхий лийр өгсөн, харин чи ялгаж ч чадаагүй! Би боловсорсон бүх лийрийг өөртөө үлдээсэн, чи ганц ч боловсорсон лийр идэж чадахгүй! Хэрвээ чамайг дахиад ирвэл би чамд боловсорсныг нь түүж өгөхгүй, зүгээр л түүхийг нь өгнө!” Зүгээр л лийр түүх явдал түүнийг илчилсэн. Энэ хүн ямар ч хэрэггүй биш гэж үү? (Тийм.) Тэр ямар ч хэрэггүй бөгөөд юу нь зөв, юу нь буруу болохыг мэддэггүй. Надад хэл дээ, энэ ямар гээч хүн чанар вэ? Миний үзэл бодлоор бол, тэр араатан бөгөөд хүний гадаад төрхтэй л болохоос биш, үнэндээ хүн гэж дуудуулах үнэ цэнгүй. Түүний хийсэн зүйл, гаргасан энэ алдаа нь туйлын олхиогүй, амьтны үйлдлээс дээрдэх юмгүй байв. Хүмүүс өөрсдийгөө дээд түвшний амьтад гэж үргэлж хэлдэг боловч Миний харж байгаагаар олон хүн амьтнаас ч долоон дор байдаг! Түүний хийсэн зүйлээс, үйлдлийнх нь зарчим, арга барилаас харахад тэр хүн чанаргүйгээр үл барам, эзэндээ үнэнч манаач нохой шиг ч үнэнч биш. Манайд нэг нохой байдаг. Нэг удаа гахайн чих идэж байхад нь Би нохойгоороо тоглоом хийж, “Чи үнэхээр амтархан идэж байна даа, тийм үү? Надад нэг хазуулахгүй юм уу?” гэж хэлсэн. Тэр гахайн чихээ доош тавиад, “Тэг тэг” гэж байгаа мэт Над руу түлхсэн. Мах, яс бол нохойн хувьд хамгийн амттай зүйл. Гөлөг нь хүссэн ч гэсэн тэр нохой гахайн чихийг өгөхгүй байх байсан, харин Намайг идмээр байна гэж хэлэхэд тэр даруй Надад өгсөн. Чи хар даа, нохой тэжээх үедээ чи нохой юугаараа хайр татам болохыг үүнээс харж болно. Чи нохойг асарч, сайн ханддаг бөгөөд түүний хувьд чи бол гэр бүл нь юм. Хэрвээ чи түүнээс хамгийн сайн зүйлийг нь гуйвал тэр чамд өгнө. Тэр чамд хайртай байдаг. Хүмүүс ингэж чаддаггүй—тэгвэл тэд яаж дээд түвшний амьтад байх юм бэ? Диаволууд хүмүүсийг дээд түвшний амьтад гэж хэлдэг. Энэ бол цэвэр төөрөгдөл, гажууд үндэслэл, тэрс үзэл юм. Хэрвээ хүнд хүн чанар байхгүй бол энэхүү сатанлаг ертөнцөд амьдрахдаа тэр ямар ч муу үйл хийж чадна—тэд байж болох хамгийн муу, хамгийн өөдгүй, хамгийн муухай, хамгийн жигшүүртэй байж чадна. Хэрвээ тэд мөс чанарын чиг үүрэггүй, юу нь зөв, юу нь буруу болохыг мэддэггүй бол ямар ч муу үйл хийж, ямар ч буруу үг, гажууд үндэслэл, тэрс үзлийг амнаасаа унагаж чадна. Хүмүүс амьтнаас илүү аймшигтай. Амьтад үнэндээ аймшигтай биш; тэд маш энгийн, маш цэвэр ариун, маш шулуун шударга байдаг. Миний тэжээдэг жижигхэн нохой жаахан байхдаа гахайн чих идэж байгаад Намайг хармагцаа маш их баярлаж, толгойгоо сэгсэрч, сүүлээ шарваж эхэлсэн. Тэр Намайг яаж баярлуулахаа мэддэг байв. Гэхдээ хэрвээ Би түүгээр тоглоом хийж, хоолыг нь гуйвал тэр Надад өгөхгүй, хурдан нуугдаж, хоолоо идэж дууссаныхаа дараа л гарч ирдэг байсан. Хоёр, гурван нас хүрснээсээ хойш тэр өөрөөр авирладаг болж, одоо ухаалаг болсон. Намайг дуртай зүйлийг нь гуйхад тэр Надад өгдөг. Надад өгөхдөө чин сэтгэлээсээ ханддаг бөгөөд Надаас юу ч шаарддаггүй, эсвэл Надад хандахдаа ямар ч далд сэдэл өвөрлөдөггүй. Надад өгөхгүй байхдаа ч бас чин сэтгэлээсээ ханддаг, Надад ямар ч хорсол тээдэггүй. Надад өгсөн ч бай, үгүй ч бай чин сэтгэлээсээ ханддаг. Эдгээр нь түүний төрөлхийн шинж чанар, зөн совин юм. Амьтдад завхарсан зан чанар байдаггүй. Тэдэнд Сатанаар боловсруулагдсан юу ч байдаггүй бөгөөд тэдний илчлэл нь бүгд төрөлхийн, маш шулуухан, энгийн байдаг. Чи тэдний санаа зорилгыг таах шаардлагагүй, тэднээс сэрэмжлэх шаардлагагүй. Хэрвээ амьтан чамд ямар нэг зүйл өгвөл өгч байгаа хэрэг, өгөхгүй бол өгөхгүй байгаа хэрэг. Хэрвээ баяртай байвал баяртай байгаа хэрэг, баяртай биш байвал баяртай биш л байгаа хэрэг. Амьтан сэтгэл хөдлөлдөө хянуулахгүй бөгөөд чамд муу санаа өвөрлөхгүй. Хүмүүс бол өөр. Хүмүүс аймшигтай. Хүний арьс нөмөрсөн хэдий ч мөс чанар, эрүүл ухаангүй бол тэд амьтнаас дээр байх ямар ч боломжгүй, харин ч хамгийн муу нь байж чаддаг. Тэд хэр муу байж чадах вэ? Тэд маш муу болохоор чамд амьд чөтгөр харсан мэт санагдана, энэ нь санаанд багтахын аргагүй санагдаж, мөс чанарыг чинь цочирдуулж, зүрх сэтгэлийн чинь гүнд цохилт өгч, шаналгадаг. Би эдгээр зүйлийг мэдрэх үедээ дотроо санаа алдаж, “Энэ нь хүний хийх ёстой зүйл мөн үү? Хүмүүс яаж ийм муу байж чадаж байна аа? Тэр Бурханд итгэдэг байж яаж эдгээр зүйлийг хийж чадаж байна аа?” хэмээн боддог. Хүн мөс чанар, эрүүл ухаанаа алдмагцаа байж болох хамгийн муугаар авирлаж чаддаг. Тэд одоо байгаа шигээ муу байгаад зогсохгүй, улам бүр дордож, үргэлжлүүлэн доройтсоор байж чадна. Хүмүүс юу нь зөв, юу нь буруу болохыг мэддэггүй нь хүн төрөлхтний доройтлын эхлэл, хүн төрөлхтний уналтын эхлэл юм.

Хэрвээ хүн юу нь зөв, юу нь буруу болохыг мэддэггүй бол мөс чанар, эрүүл ухаангүй байдаг, тиймээс тэрээр хүн чанаргүй бөгөөд чөтгөрийн уг чанартай байх боломжтой. Тэд дараа нь юу илчлэх, эсвэл амьдралдаа юуг амьдран харуулах нь хамаагүй, товчхондоо тэд аврагдахгүй, хэзээ ч аврагдахгүй. Хэрвээ хэн нэгэн хүн мөс чанар, эрүүл ухаангүй—нарийн яривал, хүн чанаргүй бол тэрээр засаршгүй бөгөөд аврагдах боломжгүй. Үнэхээр ийм л байдаг. Хэрвээ хүн юу нь зөв, юу нь буруу болохыг ч мэддэггүй бол яаж мөс чанар, эрүүл ухаанд нийцэх зүйл хийж чадах юм бэ? Тэгж хэлэх нь утгагүй хэрэг болно. Зарим хүн атаархаж, сөргөлдөх хандлагатай байдаг. Хэрвээ энэ нь бусад хүмүүстэй сөргөлдөх явдал байсан бол чи үүний шинж чанарыг тийм ч ноцтой биш гэж бодож магадгүй, гэхдээ зарим хүн Надтай сөргөлддөг. Тэгвэл энэ “Бурханд итгэгчид” үнэндээ хэнд итгэдэг юм бэ? Тэд Надтай сөргөлдөж чадаж байгаа нь энэ асуудлыг ноцтой болгодог. Намайг зарим асуудлыг нь хэлж өгөхөд зарим хүн хэзээ ч мартдаггүй бөгөөд дараа нь ямар арга ашиглан барьц авч, хариугаа авах талаар бодолхийлдэг. Жишээ нь, Би нэгэнтээ ийм нэг хүнд “Чи үргэлж маш их хоол хийх юм, яагаад яг тааруулж хийдэггүй юм бэ?” гэж хэлсэн. Тэр үүнийг бодож үзээд, “Чи намайг хийх хоолныхоо хэмжээг сайн баримжаалж чаддаггүй гэж хэллээ. Энэ нь намайг ухаан муутай, тааруухан гэж хэлж байгаа хэрэг биш үү? Тэгвэл чи өөрөө хоол хийгээч!” гэж бодсон. Намайг хоол хийсний дараа бас бага зэрэг хоол үлдэхэд тэр гаднаа юу ч хэлээгүй ч дотроо “Чи ч бас яг тааруулж хийж чадахгүй л байна шүү дээ, тийм биз дээ? Би чамаас хариугаа авах боломж оллоо. Чи миний асуудлыг ил болгосон, тиймээс би ч бас чамайг ил болгоно!” хэмээн боджээ. Тэр үргэлж Намайг онилох арга зам олохоор оролдож байв. Зарим хүн: “Таныг онилсон хэнд ч Та өшөө өвөрлөдөг хэрэг үү? Тэгэхээр бусад хүнийг онилж болно, харин Таныг болохгүй юу?” гэдэг. Тэдний ингэж хэлэх нь зөв үү? (Үгүй.) Өөр нэг тохиолдолд Би нэг хүнээс ширээ цэгцлэхийг хүсэхэд тэр: “Би үүнийг замбараагүй болгоогүй шүү дээ!” гэсэн. Би: “Чи замбараагүй болгоогүй ч гэсэн цэгцэлж болно шүү дээ” гэж хэлсэн. Тэрээр: “Би цэгцэллээ ч гэсэн үүнийг замбараагүй болгосон хүн нь биш гэдгээ би тодорхой болгох ёстой” гэж хэлэв. Би түүнээс шүүгээн доторх зүйлсийг цэгцлэхийг хүсэхэд тэр “Тэнд байгаа зүйлсийг би худалдаж аваагүй!” гэсэн. Би: “Чи худалдаж аваагүй ч гэсэн цэгцэлж болохгүй гэж үү? Миний үг яагаад ийм нөлөө багатай байдаг юм бэ? Чи цэгцлэхээсээ өмнө хэн худалдаж авсныг нь заавал олж мэдэх ёстой юм уу?” гэж хэлсэн. Тэр хэлж байгаа зүйл нь зөв үү, буруу юу гэдгийг мэдэж байсан уу? Тэр гажууд үндэслэл илэрхийлж байсан, тийм биз дээ? (Тийм.) Би түүнийг гажууд үндэслэл илэрхийлж байна гэж хэлсэн боловч тэр зүрх сэтгэлдээ үнэмшихгүй хэвээр байсан бөгөөд яг л Би эрх мэдлээрээ далайлгаж байгаа мэт, Миний онцгой байр сууриас болж Намайг юу ч хэлсэн бусад нь тэвчих ёстой болдог гэж бодож байв. Түүний бодол зөв байсан уу? (Үгүй.) Хожим нь Би түүнийг үнэнийг огт хүлээн авахгүй байгааг харсан бөгөөд Намайг юу ч хэлсэн тэр дотроо хүлээн авахгүй байсан тул Би цаашид түүнд үгээ гарздахаа больсон—тэр юу хүссэнээ хийж болно, харин Би түүнийг уучилж, хүлээцтэй хандах болсон. Хэдийгээр Би ийм ялгамж чанар, байр суурьтай ч Намайг сонсдоггүй, Намайг эсэргүүцдэг хүн хэтэрхий олон байдаг. Надад хүндэтгэлгүй ханддаг олон ах эгч нарыг Би Өөрийн биеэр харсан. Олон хүн Намайг эсэргүүцэж, Надад дургүйцдэг, олон хүн Надад атаархаж, зүрх сэтгэлдээ Намайг үзэн яддаг, олон хүн Намайг дорд үзэж, басамжилдаг, олон хүн ар хударгаар Минь Намайг шүүдэг, олон хүн ил тодоор Намайг шоолж, тохуурхдаг. Би тэдэнд хэрхэн хандсан бэ? Би гучаад жил ажиллахдаа ганц ч хүнээс өшөө аваагүй. Би хэнийг ч үзэн ядаагүй, Миний ялгамж чанар ил тод илчлэгдээгүй байхад Надад хүндэтгэлгүй хандсанаас нь болоод байр сууриа олж авсныхаа дараа тэднийг тарчлаагаагүй. Би ганц ч удаа ийм зүйл хийж байгаагүй. Түүнчлэн, энэ хүмүүс Надад зарим нэг бүдүүлэг, гомдмоор зүйл хийсэн ч Би хэзээ ч тэдэнд хариуцлага тооцож байгаагүй. Гэсэн хэдий ч хүн бүрийг ялган таних чадвартай болоход нь туслахын тулд Би иймэрхүү асуудлыг үнэнтэй холбон нөхөрлөх ёстой—энэ нь хүн бүрд ашиг тустай. Гэхдээ олон хүн энэ хүмүүсийн хийсэн зүйлсийг огт ялган таньж чаддаггүй. Тэд ийм зүйлсийг дурдахад ч зохисгүй мэт, нухацтай авч үздэггүй. Энэ нь асуудал биш гэж үү? Тиймээс хүн бүрийг ялган таних чадвартай болоход нь туслахын тулд ийм хэрэг явдлын талаар нөхөрлөх зайлшгүй шаардлагатай. Чи Бурханд итгэдэг гэж хэлдэг учраас Би чамд итгэгчийн хувиар ханддаг. Би гүйцэтгэж буй үүрэгт чинь үндэслэн чамд шаардлага тавьдаг, тиймээс чи үүнийг хийх ёстой биш гэж үү? Чи дуулгавартай байх ёстой биш үү? (Тийм.) Би ийм ялгамж чанартай бөгөөд энэ ялгамж чанар, байр сууриараа чамд шаардлага тавьж байгаа, тиймээс чи Миний хэлсэн зүйлд бүтээгдсэн зүйлийн хандлагаар хандах ёстой. Чи үүргээ гүйцэтгэж байгаа; чи өөр ямар нэгэн тайлбар хийх ёсгүй, гажууд үндэслэл хэлэх ёсгүй, Надтай сөргөлдөх ёсгүй. Энэ бол бүтээгдсэн зүйлийн хувьд чамд байх ёстой хамгийн наад захын ухаалаг байдал, хүн чанарын илрэл юм. Гэвч энэ хүн ийм хандлагагүй байгаад зогсохгүй, бас гажууд үндэслэл ашигласан. Тэр юу нь зөв, юу нь буруу болохыг мэдэж байсан уу? Тэр мэдээгүй. Юу нь зөв, юу нь буруу болохыг мэддэггүй хүмүүс хүн чанаргүй байдаг, тийм биз дээ? (Тийм.) Тэд хүн чанаргүй гэдгийг баттай хэлж болно. Хэрвээ жирийн нэг хүн чамаас ширээ цэгцэлж, шүүгээ янзлахыг хүсэхэд чи хийхийг хүсэхгүй байвал, эсвэл нөгөө хүн чинь жирийн хүн учраас чамаас үүнийг хийхийг шаардах эрхгүй гэж бодож байвал чи хийхгүй байхаар сонгож болно. Гэвч чиний хэлсэн “Би үүнийг замбараагүй болгоогүй шүү дээ!”, мөн “Шүүгээн доторх зүйлсийг би худалдаж аваагүй!” гэх энэ хоёр зүйл—энэ нь мөс чанар, эрүүл ухаантай хүний хэлэх үг мөн үү? Энэ нь ихэмсэгалбархаг эрүүл ухаангүй хэрэг биш гэж үү? (Тийм.) Жирийн хүн чамтай ингэж ярихад чи эсэргүүцдэг, харин одоо Намайг чамтай ярьж байхад чи гажууд үндэслэл ашиглаж, үнэмшилтэй санагдах логикоор өөрийгөө өмгөөлж зүрхэлсээр байна. Ингэж гажууд үндэслэл ашиглаж чадаж байгаа чинь чиний зан араншингийн талаар юу хэлж байна вэ? “Би үүнийг замбараагүй болгоогүй шүү дээ” гэж хэлсэн чинь “Хэн замбараагүй болгосон нь үүнийг цэгцлэх ёстой; ямартай ч би үүнийг хийхгүй!” гэсэн үг юм. Чи хийх ёстой байсан ажлаа хийхээс татгалзсан, тэр ч бүү хэл гажууд үндэслэл ашигласан. Энэ нь хэвийн хүн чанартай хүний аливааг зохицуулах ёстой арга зам мөн үү? Хэрвээ энэ ажил чиний хийх ёстой зүйл мөн бол чи ингэж хэлэх ёсгүй биш гэж үү? Ингэж хэлж чадаж байгаа чинь чи юу нь зөв, юу нь буруу болохыг мэддэггүй гэсэн үг биш гэж үү? Үүнийг хийхээс татгалзахын тулд чи бүр хувийн уураа гаргаж, үүнийг замбараагүй болгосон хүн нь биш, тэр зүйлсийг худалдаж авсан хүн ч биш учраас цэгцлэхгүй гэж хэлсэн. Чи үүнийг хийхээс зайлсхийхийн тулд шалтаг тоочиж, гажууд үндэслэл ашигласан. Чиний үндэслэл хэтэрхий гажууд биш гэж үү? Чи ийм гажууд үндэслэлийг амнаасаа унагаж чадсан, үүнийгээ улайм цайм өөртөө итгэлтэйгээр, бүр ихэмсгээр хийсэн. Ийм хүн юу нь зөв, юу нь буруу болохыг мэддэггүй, тийм биз дээ? Тэд хүн чанаргүй, тийм биз дээ? (Тийм.) Надад энэхүү ялгамж чанар, байр суурь байдаг бөгөөд чи Намайг онилсон учраас Би чамайг ингэж тодорхойлсон юм биш. Өөр хэн нэгэн чамаас үүнийг хийхийг хүсэхэд чи татгалзаж, маргахыг оролдсон байлаа ч гэсэн хөндлөнгийн хүний хувиар Би чамайг ингэж л дүгнэх байсан, учир нь чиний хэлсэн зүйл хүн чанарт нийцэхгүй, энэ нь буруу, гажууд үндэслэл, тэрс үзэл, төөрөгдөл юм. Чи үүнийг буруу гэж бодоогүй, бүр үүнийгээ зөв үндэслэл гэж үзсэн; энэ нь чиний хүн чанар дотор юу байгааг харуулахад хангалттай. Чи яг тэр үед тэвчиж чадалгүй, шууд л амнаасаа унагасан. Энэ бол төрөлхийн илчлэл бөгөөд төрөлхийн илчлэл нь хүний хүн чанар, мөн чанарыг төлөөлдөг. Яагаад Би үүнийг хүний мөн чанарыг төлөөлдөг гэж хэлж байна вэ? Чи ийм бодол, үзэл санаа өвөрлөж байгаа нь түр зуурын зүйл биш бөгөөд Миний хэлсэн ямар нэг зүйлээр өдөөгдөөгүй; харин ч эдгээр бодол, үзэл санаа бол чиний удаан хугацаанд, олон өдөр, сараар бодож явсан зүйл юм—дээрээс нь нэмээд, зарим зүйл чиний дур сонирхолд нийцээгүй учраас чи үзэлтэй болж, зүрх сэтгэл чинь сэтгэл дундуур байдал, эсэргүүцлээр дүүрсэн. Чиний хяналт түр зуур алдагдаж, зүрх сэтгэл доторх зүйлс чинь ил болсон. Юу ил болсон бэ? Чи мөс чанар, эрүүл ухаангүй, хүн чанар чинь хэтэрхий ёрын муу, хэтэрхий аймшигтай нь ил болсон. Хэрвээ чи дээр дурдсан хүнээс үнэнийг хүлээн авахыг хүссэн бол тэр тэгж чадахгүй байх байсан. Хэрвээ чи түүнээс завхарсан зан чанараа танин мэдэхийг хүсвэл энэ нь түүний хувьд бүр ч боломжгүй байх болно. Хүн чанаргүй хүн араатантай ижил түвшинд байдаг. Тэр санамсаргүйгээр Надад ямар нэг буруу зүйл хийсэн, эсвэл Надад ямар нэг эндүү ташаа зүйл хэлсэн учраас Би түүнийг ингэж тодорхойлсон юм биш; энэ нь ердөө л түүний хийсэн зүйлийн шинж чанар учраас тэр юм. Түүнийг ингэж тодорхойлох нь шударга бус, эсвэл үндэслэлгүй хэрэг биш. Тэр эдгээр үгээрээ өөр хэн нэгнийг онилсон байлаа ч гэсэн Би үүнийг харсан бол түүнийг ингэж л дүгнэх байсан. Энэ бол обьектив, шударга мэдэгдэл юм. Тэр ийм утгагүй зүйл хэлж, ийм ор үндэсгүй үндэслэл дэвшүүлж чадсан бөгөөд түүний ингэж байгаа нь төрөлхийн илчлэл байв. Надад хэл дээ, энэ нь түүний уг чанар-мөн чанар ил болсон хэрэг биш үү? Энэ нь түүний жинхэнэ хүн чанар ил болсон хэрэг биш үү? Энэ нь түүнийг илчилсэн. Энэ нь юуг илчилсэн бэ? Тэр хүн чанаргүй гэдгийг илчилсэн. Хүн чанаргүй хүмүүс юу нь зөв, юу нь буруу болохыг мэддэггүй бөгөөд ямар ч гажууд үндэслэл, тэрс үзлийг гаргаж ирж, эдгээр зүйлийг маш улайм цайм өөртөө итгэлтэй байдлаар хэлж чаддаг. Тэд хэлснийхээ дараа үг нь буруу гэдгийг хэзээ ч мэддэггүй, хэлсэн үг нь юугаараа буруу байсныг хэзээ ч хүлээн зөвшөөрдөггүй. Тэд хэзээ ч өөрсдийгөө эргэцүүлдэггүй, эсвэл засалтыг хүлээн авдаггүй бөгөөд эцэст нь юу гэж хэлдэг вэ? “Би үүнийг санаатай хэлээгүй. Би зүгээр л уурласан үедээ ам алдчихсан юм биш үү?” Энэ нь бүр санаатай байх шаардлагатай гэж үү? Чи аль хэдийн үүнийг аяндаа илчилсэн бөгөөд хүн чанар чинь ямархуу болох нь аль хэдийн ил болсон. Чи үүнийг бодож тунгаалгүйгээр хэлж чадаж байгаа нь эдгээр үг чиний зүрх сэтгэлд удаан хугацаанд байсныг нотолж байгаа бөгөөд иймэрхүү орчинтой тулгарах үедээ тэдгээр нь аяндаа илчлэгддэг. Энэ нь чиний зан араншинг бүрэн төлөөлж чадна. Хэрвээ чи хэлэхээсээ өмнө энэ талаар бодсон бол энэ нь заавал үнэн байх албагүй, бүр дүр эсгэлт ч байж болно, гэхдээ энэ нь чиний зан араншинг бүр ч их ил болгодог. Хүн чанаргүй хүмүүс юу нь зөв, юу нь буруу болохыг мэддэггүй, тэр ч бүү хэл зөв, бурууг урвуулан, гажууд үндэслэлийг зөв үндэслэл мэтээр илэрхийлдэг. Чи тэдэнд яаж ч баримтыг дэлгэж, хэчнээн ч учирласан бай, тэд буруу зүйл хийснээ ердөө хүлээн зөвшөөрөхгүй. “Би яаж буруутай байх юм бэ? Та нар л буруутай! Та нар намайг дорд үздэг, та нар номхон дөлгөөн, ямар ч билиг авьяасгүй, нийгэмд ямар ч нөлөө, байр суурьгүйг минь хараад намайг дээрэлхэж байна!” Тэд өчнөөн олон гажууд үндэслэл, тэрс үзэл чалчдаг боловч хийсэн буруу зүйлсийнхээ болон хэлсэн гажууд үндэслэлийнхээ шинж чанарыг хэзээ ч хэлдэггүй. Тэд хэчнээн их буруу зүйл хийсэн ч тэрийгээ хүлээн зөвшөөрдөггүй. Хэвийн хүн чанартай хүн ийм илрэлтэй байх уу? Бид мөс чанар, эрүүл ухаан нь маш сайн хүмүүсийг дурдах ч шаардлагагүй—өчүүхэн төдий ч болов мөс чанар, эрүүл ухаантай хэн боловч хүмүүс амьдралдаа олон алдаа гаргадаг гэдгийг гарцаагүй ухаарна. Ялангуяа, зарим хүн хэлэх ёсгүй зүйл хэлж, хийх ёсгүй зүйл хийгээд, дараа нь насан туршдаа харамсаж, шаналж, мөс чанартаа өөрийгөө буруутгаж, зэмлэдэг. Тэд илүү ухаажиж, төлөвших тусмаа ямар үг хэлж, ямар зүйл хийх ёстой, мөн ямар үг хэлэх ёсгүй, ямар зүйл хийх ёсгүйг улам бүр мэддэг. Тэдний мөс чанар, эрүүл ухаан нь зан авир, бодол санааг нь байнга зохицуулна. Ялангуяа хүн үнэнийг хүлээн авч чаддаг бол зарим үнэнийг хүлээн авсных нь дараа мөс чанар, эрүүл ухаан нь эерэг чиглэлд хөгжиж, нэгэнтээ хэлсэн буруу үг, илэрхийлсэн эндүү ташаа үзэл бодол, хийсэн буруу зүйлс нь бага багаар оюун ухаанд нь байнга орж ирсээр байх болно. Тэд эдгээрийг байнга эргэцүүлж, бодож, тунгааж, дараа нь Бурханы үгийг эрж хайн, өөрсдийгөө Бурханы үгтэй харьцуулж, өөрсдөө зүгээр л жирийн хүн гэдгээ, өнгөрсөнд маш олон алдаа гаргаж, маш олон буруу үг хэлснээ, маш олон эндүү ташаа бодол, үзэл санаатайгаа, маш олон мунхаг, мэдлэггүй, тэнэг зүйл, хүмүүст жигшүүртэй санагддаг зүйл хийснээ улам бүр мэдрэх болно. Үүнийг Бурханы үг болон үнэний түвшнээс харахгүйгээр, зүгээр л хүний олон жилийн туршлагаас олж авсан ойлголтын үүднээс харсан ч тэд хүн чанар дахь эдгээр асуудал болон эдгээр алдаа, гэм бурууг тасралтгүй нэгтгэн дүгнэж чадна. Энэ бол хэвийн зүйл бөгөөд эдгээр нь юу нь зөв, юу нь буруу болохыг мэддэг, хүн чанартай хүний тодорхой насанд хүрч, зарим үнэнийг хүлээн авсныхаа дараа эцэст нь олж авах ёстой туршлага, ололт юм. Гэвч юу нь зөв, юу нь буруу болохыг мэддэггүй хүмүүс жар, дал хүртлээ амьдарсан ч ийм мунхаг, мэдлэггүй, зөрүүд хүмүүс хэвээр үлдэх бөгөөд тэд өөрчлөгдөхгүй. Хэрвээ чи ийм хүмүүсийг өөрчлөгдөнө гэж найдаж байгаа бол гахай нисэхийг хүлээж байгаагаас өөрцгүй. Энэ нь хэзээ ч бүтэхгүй. Ийм хүмүүс хэзээ ч өөрчлөгдөхгүй, учир нь тэд юу нь зөв, юу нь буруу болохыг ч мэддэггүй. Хэрвээ чи юу нь зөв, юу нь буруу болохыг мэддэггүй хүнээс үнэнийг хүлээн авахыг хүсвэл энэ нь тэдэнд хүндрэл учруулсан хэрэг болно, учир нь энэ нь тэдний хэр хэмжээнээс давсан хэрэг бөгөөд тэд үнэн гэж юу болохыг мэддэггүй. Тэд үнэнийг хүлээн авах боломжгүй. Энэ нь өнгө ялгадаггүй хүнээс зураг зурахыг хүсэхтэй адил байх болно. Тэд хэвийн өнгөөр зураг зурж чадах уу? (Үгүй.) Хэрвээ чи хөгжмийн сонсголгүй хүнээс дуу дуулахыг хүсвэл тэд үргэлж өнгө алдах болно. Тэд яаж ч дуулсан өнгөө олж чадахгүй хэр нь өөрсдийнх нь дуулалт өнгөө олсон, харин бусад хүн өнгө алдаж байна гэж боддог. Тэдний хэмжих стандарт буруу, тиймээс тэд юу нь зөв, юу нь буруу болохыг хэзээ ч мэдэхгүй. Та нар одоо ойлгов уу? (Тийм.)

Нөхөрлөсөн энэхүү агуулга нь хүмүүст ямар баримтыг хэлж байна вэ? Хүн чанаргүй хүмүүст мөс чанар, эрүүл ухаан гэх энэхүү үндсэн нөхцөл байдаггүй учраас тэдэнд хүн чанараа хэмжих, зохицуулах үндсэн стандарт байдаггүй гэдгийг энэ нь хэлж байна. Үүний үр дүнд тэдний илрэл нь мөс чанар, эрүүл ухаантай хүмүүст маш хачин санагддаг. Тэд үргэлж гажууд үндэслэл, тэрс үзэл илэрхийлж, ор үндэсгүй үзэл бодол илэрхийлж байдаг. Чи яг юу болоод байгааг ойлгож чаддаггүй. Чи одоо хариултаа олсон, тийм биз дээ? (Тийм.) Хэрвээ ийм төрлийн хүн хамт байхын аргагүй цэгт хүрвэл цаашид түүнтэй харилцах ёсгүй. Хэрвээ тэрээр энэ цэгт хараахан хүрээгүй бөгөөд чи түүнтэй дажгүй харилцаж чадаж байвал залхахгүйн тулд тэдэнтэй аль болох бага ярьж, харилцахыг хичээ. Яг одоо ажлын бүх талбарт ажлын ачаалал ихтэй, эрч хүч шаардсан олон ажил байгаа. Зарим хүн өөрсдийгөө хэтэрхий завгүй, эдгээр тэрс үзэл, төөрөгдөлд анхаарал хандуулах цаг завгүй гэж боддог. Энэ нь ялган таних чадвар олж авахад тус болохгүй учраас энэ үзэл бодол бас буруу юм. Тэрс үзэл юм уу төөрөгдөл сонсоод, нэг л буруу байна гэдгийг мэдрэх үедээ чи үүнийг тэмдэглэж авах хэрэгтэй. Дараа нь чи үүнийг тодорхой ялган таньж, энэ төөрөгдлийн яг юу нь буруу байгааг мэдэхийн тулд үнэнийг эрж хай. Хэрвээ чи ийм маягаар сургуулилж, хэрэгжүүлбэл ялган таних чадвартай болно. Гэхдээ ийм төрлийн хүний хувьд, үзэл бодлыг нь засаж залруулахын тулд түүнтэй үнэнийг нөхөрлөх шаардлагагүй, учир нь тэр үүнийг ердөө ойлгож чадахгүй. Энэ нь модноос өндөг унахыг харчхаад, өндөг модонд ургадаг гэж хэлдэг хүнтэй адил юм. Үнэндээ модон дээрх тахиа өндөглөж байсан. Тэр тахиаг хараагүй, зөвхөн өндөг унаж ирэхийг л харсан учраас ийм дүгнэлтэд хүрсэн. Чи түүнд юу ч хэлсэн бай, тэр ойлгохгүй бөгөөд өндөг модонд ургадаг гэж зүтгэсээр байх болно. Энэ нь мунхаг хэрэг биш гэж үү? (Тийм.) Чи ийм хүнд ойлгуулж чадах уу? (Үгүй.) Хэрвээ чи тэдэнд ойлгуулж чадахгүй бол цааш нь юу ч битгий хэл. Үгээ битгий гарзад. Энэ олон жилийн хугацаанд Би хэтэрхий олон утгагүй хүнийг харсан. Энэ хүмүүсийн ихэнх нь нэлээд урам зоригтой байдаг; тэд зарим үүргийг гүйцэтгэж чаддаг, тийм ч дотуур тамиртай биш, эсвэл ёрын муу биш байдаг. Тиймээс Би тэдэнд зүгээр л ямар нэг зүйл хэлдэг, тэгээд үр дүн нь юу байдаг вэ? Хэрвээ Би үнэний хэдэн үг хэлбэл энэ нь тэдний хэр хэмжээнээс давдаг. Хэрвээ Би гадаад талын хэрэг явдлын талаар яривал тэд сонсож тэвчдэггүй. Тиймээс Би энэ хүмүүст цаашид юу ч хэлэхийг хүсдэггүй, учир нь тэдэнтэй ярих нь хэтэрхий ядаргаатай бөгөөд Надад хийх ажил хэтэрхий их, хэлэлцэх зөв зүйтэй сэдэв хэтэрхий олон байна. Би зөв зүйтэй сэдвүүдээ ч бүрэн дуусгаж чадахгүй байхад яаж энэ хүмүүст анхаарал хандуулах сөхөөтэй байх юм бэ? Одоо үнэнийг энэ хэмжээнд нөхөрлөсөн болохоор олон зүйл тодорхой болж, жинхэнэ баримтууд ил гарсан бөгөөд өөр өөр төрлийн хүмүүс үнэхээр төрлийнхөө дагуу ангилагдах болно. Ийм төрлийн утгагүй хүний хувьд, зүгээр л түүнийг ангилагдаг гээд орхи, тэгээд л тэр. Тэдэнд учирлаж, эндүү ташаа үзэл бодлыг нь засах цаг бидэнд байхгүй, тийм биз дээ? (Тийм.) Тэгвэл өнөөдрийн нөхөрлөлөө үүгээр өндөрлөцгөөе. Баяртай!

Тайлбар:

а. “Жөн” гэдэг нэр нь хятад эх бичвэрт ёс суртахууны шулуун шударга байдал гэсэн утгыг агуулдаг.

б. “Сэрүүн чанарын” гэдгийг Хятадын уламжлалт анагаах ухааны хам сэдэвт ашиглаж байна. Энэ хам сэдэвт “сэрүүн чанарын” гэдэг нь бага температурыг хэлж байгаа хэрэг биш, харин дотоод халууныг бууруулж, яан энергийг хязгаарлан, хэтрүүлэн хэрэглэвэл ходоод, дэлүүний чиг үүрэгт нөлөөлдөг зарим хоол хүнсний шинж чанарыг хэлж байгаа юм.


Үнэнийг хэрхэн эрэлхийлэх вэ (18)

Гарал үүсэлд нь үндэслэсэн хүмүүсийн гурван ангилал

Хүнээс хойд дүрээ олсон хүмүүсийн онцлог шинж

II. Зөв бурууг ялгаж, юу нь зөв, юу нь буруу болохыг мэдэх нь

Бидний сүүлийн үеийн нөхөрлөлийн агуулга нэлээд онцгой байлаа. Энэ нь хүмүүсийн гарал үүсэл, тэдний мөн чанар болон шинж чанарыг хөндсөн. Бид өөр өөр шинж чанартай гурван төрлийн хүн буюу амьтнаас хойд дүрээ олсон, диаволаас хойд дүрээ олсон болон хүнээс хойд дүрээ олсон хүмүүсийн илрэлийн талаар нөхөрлөсөн. Энэ нь ихэнх хүний сэтгэл санаанд тодорхой хэмжээгээр нөлөөлсөн. Энэ талын нөхөрлөлийг сонссоны дараа та нарын ихэнхэд ямар санагдсан бэ? Та нарын дунд энэ агуулгыг сонсох дургүй, “Эдгээр хэрэг явдал үнэнтэй холбоогүй юм шиг байна. Эдгээр зүйлийг мэдлээ гээд хэрэг байна уу?” гэж хэлэх хүн байгаа юу? Шинэ итгэгчид эдгээр үгийг сонсох үедээ үзэлтэй болох магадлалтай юу? Тэд сөрөг, сул дорой болох магадлалтай юу? Эдгээр үгийг сонссоны дараа хүмүүст ямар санагдах нь хамаагүй—тэд үзэлтэй болох, эсвэл сөрөг, сул дорой болох эсэх нь хамаагүй—ямартай ч эдгээр үгийг нөхөрлөх нь хүмүүст ашиг тустай юм. Энэ нь ядаж л тодорхой хэмжээний мэдлэг боловсрол, ялган таних чадвартай болох, биеэ авч явах зөв бодол, үзэл санааг ойлгох, биеэ авч явах үндсэн зарчмыг ойлгох боломжийг хүмүүст олгодог. Хэрхэн биеэ авч явах, хэрхэн амьдрах тухайд энэ нь хүмүүст маш их ашиг тустай байдаг. Ялангуяа яаж бусдад зарчмын дагуу хандахаа мэдэхэд энэ нь хүмүүст тусалдаг. Ийм маягаар тэд олон тэнэг зүйл хийхээ бууруулж, тойруу замаар явахаа багасгаж чадна. Бидний сүүлийн үеийн нөхөрлөлийн агуулга хүмүүсийн гарал үүсэл болон дотоод мөн чанарыг хөндсөн бөгөөд бид жинхэнэ хүмүүсээс хойд дүрээ олсон хүмүүст байдаг илрэлүүдийн талаар ярьснаар үүнийг өндөрлөсөн. Жинхэнэ хүмүүсээс хойд дүрээ олсон хүмүүс үндсэндээ хоёр онцлог шинжтэй байдаг. Тэдгээр нь юу вэ? (Зөв бурууг ялгаж, юу нь зөв, юу нь буруу болохыг мэдэх.) Эдгээр нь хүний хүн чанарт байх ёстой үндсэн хоёр илрэл, онцлог шинж юм. Ерөнхийдөө эдгээр нь бидний байнга хэлдэг мөс чанар, эрүүл ухаан юм. Гэвч хэн нэгэн хүн мөс чанар, эрүүл ухаантай эсэх, хүнд энэ хоёрын аль нэг нь үнэхээр байгаа эсэх, хүний мөс чанар, эрүүл ухаан хэвийн эсэх, эсвэл тэдгээр нь хэвийн хүн чанарт байдаг мөс чанар, эрүүл ухаан мөн эсэхийг хэрхэн ялган танихыг хүмүүс ихэнхдээ мэддэггүй. Хүмүүс хэвийн хүн чанарын талаарх эдгээр баримтыг ойлгохгүй байх үед мөс чанар, эрүүл ухааны талаарх тэдний үзэл бодол, ойлголт маш ерөнхий байдаг тул бид хүний мөс чанар, эрүүл ухаан гэж юу болохыг тайлбарлах, мөн тухайн хүн хүн чанартай эсэхийг батлахын тулд тодорхой илрэлүүдийн хоёр талыг ашигласан. Эхнийх нь зөв бурууг ялгах, хоёр дахь нь юу нь зөв, юу нь буруу болохыг мэдэх явдал юм. Бид энэ хоёр талын тухай хэдийнээ хоёр удаа нөхөрлөсөн. Зөв бурууг ялгаж, юу нь зөв, юу нь буруу болохыг мэдэх нь хүнд байдаг хүн чанарын шинж чанар, хүн чанарын амьдран харуулдаг талууд, хүн чанарын тодорхой илчлэл, илрэлүүд юм. Зөв бурууг ялгаж, юу нь зөв, юу нь буруу болохыг мэдэх энэ хоёр талын тухайд Би үүнтэй уялдуулан зарим нэг бодитой жишээ татаж, энэ хоёр тал дахь хүмүүсийн зарим тодорхой илрэлийн талаар ярьсан бөгөөд эдгээр нь хүн чанартайн илрэл мөн эсэх, эдгээрийг эзэмшсэн хүмүүс зөв бурууг ялгаж, юу нь зөв, юу нь буруу болохыг мэддэг хүмүүс мөн эсэхийг та нараар ялган таниулсан. Зөв бурууг ялгахын тухайд бид хүмүүс эерэг болон сөрөг зүйлд хэрхэн ханддагийг задлан шинжлэхийн тулд зарим тохиолдлын талаар нөхөрлөсөн бөгөөд сөрөг зүйлс болон хүнлэг бус илрэлийг хэрхэн ялган таних талаар бас нөхөрлөсөн. Хэдийгээр Би юу нь эерэг зүйл, юу нь сөрөг зүйл болохыг хэлж өгөхийн тулд илүү тодорхой жишээ татаагүй ч өдөр тутмын амьдрал дахь эерэг зүйлд хандах хүмүүсийн зарим илрэлийг задлан шинжилж, ил болгосноор хүн эерэг зүйлд хэрхэн хандах ёстойг, мөн тэдгээрт ямар хандлагаар хандах ёстойг харуулсан. Түүнчлэн Би сөрөг зүйлсэд хандах хүмүүсийн хандлага, илрэлийг ил болгохын тулд зарим жишээг татсан, ингэснээр та нар эдгээр сөрөг дүрийн хандлага, илрэлийн шинж чанар юу болохыг ялган таньж, тэдний хүн чанар жинхэнэ хүн чанар мөн эсэх, тэдний хүн чанарын мөн чанар юу болохыг ялган таньж сурна. Сүүлийн хоёр нөхөрлөлөөрөө бид эерэг ба сөрөг зүйл гэж юу болохыг тусгайлан тайлбарлаагүй боловч ил болгосон баримтуудаас дүгнэвэл та нар одоо эерэг болон сөрөг зүйлсийг тодорхойлж чаддаг байх ёстой биш үү? Нөхөрлөл сонссоныхоо дараа та нар эерэг болон сөрөг зүйлс яг юу болохыг олж мэдэхээр оролдсон уу? Хэрвээ нөхөрлөлийн энэхүү тодорхой агуулгыг сонссоныхоо дараа чи зүрх сэтгэлдээ тодорхойлолттой болж, юу нь эерэг зүйл, юу нь сөрөг зүйл болохыг мэдэж, энэ талаарх үнэнийг ойлгосон бол эерэг болон сөрөг зүйлийг хэрхэн ялган таньж, тэдгээрт хэрхэн хандахаа мэдэх болно, тийм биз дээ? (Тийм.)

В. Эерэг ба сөрөг зүйлийг хэрхэн ялган таних вэ

Эерэг зүйлсийн тодорхойлолт

Эерэг зүйл гэж юу вэ? Энэ нь ойлгох ёстой асуудал биш гэж үү? Магадгүй та нар Бурханы зөвт зан чанар, Бурханы хайр татам байдал, Бурханы ажил, хүнийг гэх Бурханы санаа зорилго, хүнд тавьдаг Бурханы шаардлага, түүнчлэн Бурханы хүн төрөлхтөнд илэрхийлсэн бүх үнэн, үнэнд агуулагддаг нарийн ширийн, тодорхой үнэн-зарчим гэх мэт эерэг зүйлсийн зарим жишээг хэлж чадах байх—эдгээр нь бүгд эерэг зүйл юм. Та нар эерэг зүйлсийн зарим тодорхой жишээг хэлж чадна, тэгвэл сөрөг зүйлсийн зарим тодорхой жишээг хэлж өгч чадах уу? Уламжлалт соёл сөрөг зүйл мөн үү? (Мөн.) Ёрын муу чиг хандлага сөрөг зүйл мөн үү? (Мөн.) Албан тушаалын араас хөөцөлдөх нь сөрөг зүйл мөн үү? (Мөн.) Асар их эд баялаг эрэлхийлэх нь сөрөг зүйл мөн үү? (Мөн.) Эдгээр нь бүгд сөрөг зүйл юм. Өөр юу байна? (Миний санаанд өөр зүйл орохгүй байна.) Та нар зүрх сэтгэлдээ эдгээр зүйлийг хэзээ ч тунгаан боддоггүй; та нар үргэлж гөлөрдөг. Гэсэн атлаа Бурханд итгэж, үүргээ олон жил гүйцэтгэж, Бурханы олон үгийг идэж, уусны дараа асар олон үнэнийг ойлгож авсан мэт та нарт үргэлж санагддаг. Тэгвэл тодорхой хэрэг явдлын тухайд чи яагаад ямар ч үзэл бодолгүй байдаг юм бэ? Чиний ойлгосон бүхэн хаашаа явчихсан юм бэ? Хэрвээ чамаас ойлгодог үнэнээ ашиглан асуудлын мөн чанарыг задлан шинжилж, мөн чанарыг нь тодорхой тайлбарлаж, улмаар үүнтэй холбоотой үнэн болон Бурханы санаа зорилгыг ойлгоход нь хүмүүст тусал, тэгснээр хүмүүс сөрөг зүйлсийг ялган таниад зогсохгүй, эерэг зүйлс болон үүнд хамаарах үнэн-зарчим юу болохыг мэддэг болно гэвэл чи юу хэлэхээ мэддэггүй, юу ч бодож олдоггүй. Энэ нь үнэнийг ойлгодоггүйн илрэл биш үү? (Тийм.) Тэгвэл чиний ихэвчлэн ярьдаг тэр бүх ойлголт юу вэ? (Бичиг үсэг, хоосон сургаал.) Тэдгээр нь бүгд бичиг үсэг, хоосон сургаал юм. Зарим хүн сүнслэг үйл ажиллагааны тэмдэглэл бичих үедээ бодол санаа нь булаг шиг ундарч байгааг мэдэрдэг ба тэнгэрлэгээр хөтлүүлсэн мэт бичдэг; тэд маш эмх цэгцтэй бичиж, сэтгэл нь хөдөлсөндөө бүр нүдэнд нь нулимс цэлэлзэж, хацрыг нь даган урсдаг. Гэвч бичсэн зүйлээ бодит амьдрал дээр хэрэгжүүлж, янз бүрийн хүнийг ялган таньж, янз бүрийн зүйлийг нэвт харж, янз бүрийн асуудлыг шийдвэрлэ гэж хүсэх үед тэд тэгж чаддаггүй. Тэд олон хоосон сургаал ойлгодог боловч үнэнийг л ойлгодоггүй. Үүний үр дүнд тэд өөрсдөд нь тулгарсан ямар ч хэрэг явдлыг нэвт харж чаддаггүй, өөрсдийнхөө олж мэдсэн ямар ч асуудлыг шийдвэрлэж чаддаггүй. Тэд тийм олон хоосон сургаал ойлгохын хэрэг юу байна? Үнэнийг ойлгодоггүй хүмүүс үнэхээр өрөвдөлтэй! Биеэ тоосон, өөрийгөө зөвтгөдөг тэр хүмүүс олон хоосон сургаал ойлгодог атлаа ямар ч бодитой асуудлыг шийдвэрлэж чаддаггүй. Энэ үнэхээр өрөвдөлтэй. Гол сэдэвтээ буцан орж, эерэг зүйл гэж юу болох тухай нөхөрлөлөө үргэлжлүүлцгээе. Үнэний энэ талыг тодорхой болгох ёстой. Хэрвээ бид ерөнхийд нь ярьж, “Бурханаас ирдэг бүхэн эерэг зүйл юм” гэж хэлбэл энэ үг зөв үү? (Зөв.) “Бурханаас ирдэг бүхэн эерэг зүйл юм” гэдэг нь үнэн боловч хэрвээ чи энэ мэдэгдэл онцгойлон юуг хэлж байгааг, эсвэл үүнд агуулагддаг үнэн юуг хэлж байгааг ойлгодоггүй бол чиний ойлгодог зүйл хоосон сургаал юм. Хэрвээ чи олон хэрэг явдал дээр энэ мэдэгдлийг ухаарч, жинхэнээсээ ойлгож, мөн үзэл бодлоо батлахын тулд зарим нарийн ширийн зүйлийг хэлж чаддаг бол чиний үзэл бодол Бурханы үгэнд үндэслэсэн бөгөөд энэ нь зарим үнэнийг ойлгодог гэдгийг чинь нотолно. Олон хүн “Бурханаас ирдэг бүхэн эерэг зүйл юм” гэж хэлдэг. Онолын хувьд энэ мэдэгдэл зөв, энэ нь бас үнэний нэг тал юм. Тэгвэл тодорхой хэлбэл, эерэг зүйл гэж юу вэ? “Бурханаас ирдэг бүхэн эерэг зүйл юм” гэдэгт тодорхой тайлбар байх ёстой. Тэгвэл ямар зүйлс эерэг зүйл вэ? Бурханаас ирдэг бүхэн эерэг зүйл юм: Бурханы бүтээсэн, Бурханы тогтоосон, эсвэл Бурханы дээд эрхийн дор байдаг бүх зүйл эерэг зүйл юм. Энэ тайлбар зөв үү? Энэ нь үүнийг тодорхой болгож байна уу? (Тийм.) Ингэснээр “Бурханаас ирдэг бүхэн эерэг зүйл юм” гэх мэдэгдэл нь зөвхөн онолын түвшинд үлдэхгүй, харин үнэн-зарчим болно. Ингэж хэлбэл ойлгомжтой байна уу? (Тийм.) Тэгвэл эерэг зүйлийг тодорхойлсон энэ өгүүлбэрийг унш. (Бурханы бүтээсэн, Бурханы тогтоосон, эсвэл Бурханы дээд эрхийн дор байдаг бүх зүйл эерэг зүйл юм.) Энэ өгүүлбэрийг уншаад та нарт ямар санагдаж байна вэ? Эерэг зүйлсийн тодорхойлолт, эсвэл цар хүрээ та нарын зүрх сэтгэлд тодорхой болж эхэлсэн үү? (Тийм.) Тэгвэл дахиад унш. (Бурханы бүтээсэн, Бурханы тогтоосон, эсвэл Бурханы дээд эрхийн дор байдаг бүх зүйл эерэг зүйл юм.) Та нар үнэний үгийг уншихдаа удаан уншиж, анхааралтай амталж сурах ёстой. Та нар хэмнэлтэйгээр уншиж, ойлгож болох хурдаар нухацтай, хүндэтгэлтэйгээр уншиж сурах ёстой, ингэснээр үүнийг сонссоны дараа хүн бүрийн зүрх сэтгэлд үг, өгүүлбэр бүр нь сийлэгдэж, гүн сэтгэгдэл үлдээх бөгөөд тэр цагаас хойш энэ мэдэгдэл нь хүмүүс зүрх сэтгэлдээ тодорхой төрлийн зүйлийг хэмжих Бурханы үгийн үндэс, шалгуур болно. Тэр нь хэчнээн сайхан байх билээ. Дахиад унш даа. (Бурханы бүтээсэн, Бурханы тогтоосон, эсвэл Бурханы дээд эрхийн дор байдаг бүх зүйл эерэг зүйл юм.) Арай л хурдан байлаа. Надад хэл дээ, Бурханы үгийг уншихдаа та нар нухацтай, бас үнэн сүсэгтэй байх ёстой биш үү? (Тийм.) Хэрвээ та нар Бурханы үгийг шүтлэггүй хүн нийтлэл уншиж байгаа мэт хөнгөн хуумгай, хурдан уншвал сонсогчдод ямар санагдах вэ? (Тэдэнд ямар ч сүсэг бишрэл төрөхгүй.) Тэгвэл Бурханы үгийг сүсэг бишрэлтэйгээр уншихын тулд яаж унших ёстой вэ? Хурд нь ямар байх ёстой вэ? (Бид нухацтай, чин сэтгэлээсээ, үг бүрээр нь, чанга дуугаар, хүчтэй байдлаар унших ёстой.) Зөв. Тэгвэл дахиад уншиж, чанга дуугаар, хүчтэй уншихыг хичээ. (Бурханы бүтээсэн, Бурханы тогтоосон, эсвэл Бурханы дээд эрхийн дор байдаг бүх зүйл эерэг зүйл юм.) Одоо энэ өгүүлбэрийг хэд хэдэн удаа уншсан болохоор та нар цээжилсэн байж таарна, тийм үү? (Тийм.) Энэ өгүүлбэр гурван зүйлийг онцолдог. Эхнийх нь юу вэ? (Бурханы бүтээсэн зүйл.) Хоёр дахь нь юу вэ? (Бурханы тогтоосон зүйл.) Тэгвэл гурав дахь нь юу вэ? (Бурханы дээд эрхийн дор байдаг зүйл.) Энэ бүх зүйл юу вэ? (Бүгд эерэг зүйл.) Та нар цээжилсэн, тийм үү? (Тийм.) Үнэнийг цээжилж, зүрх сэтгэлдээ сийлэх нь бүх үнэн-зарчмыг ойлгох, бүх төрлийн хүмүүс, үйл явдал, зүйлийг ялган таних, тэдгээрийн талаар зөв байр суурь, үзэл бодолтой байх, зөв замыг сонгож, Бурханы сэтгэлийг хангахын тулд үнэн-зарчмын дагуу хэрэгжүүлж чаддаг байхад асар их ашиг тустай.

Бурханы бүтээсэн бүх зүйл эерэг зүйл юм

Бид сая эерэг зүйл гэж юу болох талаар ярилцлаа. Бурханы бүтээсэн, Бурханы тогтоосон, эсвэл Бурханы дээд эрхийн дор байдаг зүйлсийн цар хүрээнд багтдаг бүх зүйл, үйл явдал нь эерэг зүйл юм. Тэр тохиолдолд, эерэг зүйл асар олон бий. Нэгдүгээрт, Бурханы бүтээсэн бүх төрлийн амьд болон амьгүй зүйл нь эерэг зүйл юм. Амьд зүйл гэдэг нь үйлдэл хийх чадвартай, амьсгалж чаддаг, амьдрах эрч хүчтэй амьд биетүүд юм. Тэдний амьдралын бүтэц, эсвэл амьдралын хууль, дүрэм журам ямар байх нь хамаагүй, Бурханаар бүтээгдсэн л бол, Бурханаас ирсэн л бол тэдгээр нь эерэг зүйл юм. Чи тэдгээрт дургүй байсан ч, тэдгээр нь чиний үзэлтэй нийцэхгүй байсан ч, мөн хүмүүст ямар ч ашиг тусгүй, тэр ч байтугай хор хөнөөл учруулж чаддаг байлаа ч гэсэн Бурханаар бүтээгдэж, Түүгээр тогтоогдсон л бол тэдгээр нь эерэг зүйл юм. Гэвч зарим хүн энэ талаар үзэлтэй байдаг. Тэд муу амьтад болон хүнд хор хөнөөл учруулж чадах амьтад—үнэг, чоно эсвэл хүн иддэг араатан зэрэг нь эерэг зүйл биш, харин сөрөг зүйл гэж үздэг. Энэ үзэл бодол нь Бурханы хүсэлтэй зөрчилддөг бөгөөд бүрмөсөн, тэр чигтээ буруу юм. Үнэндээ Бурханаар бүтээгдсэн юу ч бай Бурхан яллахгүй л бол эерэг зүйл юм. Хүмүүс үүнийг гадуурхах ёсгүй, жигшмээр санагдлаа гээд үүнийг яллаж, алах юм уу өөр ямар нэгэн хэрцгий арга хэрэглэх ч ёсгүй. Хүмүүс үүнийг зөнгөөр нь орхих ёстой. Чи үүнийг хамгаалахгүй байлаа ч гэсэн амьд үлдэх орон зайг нь үлдээх ёстой бөгөөд үүнд хор хөнөөл учруулах ёсгүй, учир нь энэ нь Бурханаас ирдэг. Энэ нь Бурханы бүтээсэн янз бүрийн бүх бүтээгдсэн зүйлд хандах хүмүүсийн хандлага байх ёстой. Бурханы бүтээсэн зүйл мөн л бол чамд таалагддаг эсэхээс үл хамааран, үзэсгэлэнтэй эсвэл муухай эсэх, чамд ээлтэй эсвэл аюул заналхийлдэг эсэх, энгийн нүдэнд үл үзэгддэг эсвэл чи харж чаддаг эсэх, чиний амьдралд нөлөөлдөг эсэх, эсвэл хүн төрөлхтний оршин тогтнолтой холбоотой эсэхээс нь үл хамааран, чи үүнийг болон ийм бүх зүйлийг ижил тэгш үзэж, тэдгээрт зарчмын дагуу хандаж, хүндэтгэх ёстой; тэдэнд амьд үлдэх орон зай өгч, амьд үлдэх арга зам болон амьд үлдэх хуулийг нь хүндэтгэж, мөн бүх үйл ажиллагааг нь хүндэтгэх ёстой. Чи тэдгээрт хор хөнөөл учруулах ёсгүй. Хамгийн наад зах нь чи эдгээр бүтээгдсэн зүйлтэй зэрэгцэн оршиж чаддаг байх ёстой бөгөөд бие биедээ саад болох ёсгүй. Энэ бол хүмүүсийн ойлгож, ухамсарлах ёстой зүйл, үүнээс ч илүүтэйгээр энэ нь мэдээж төрөл бүрийн бүтээгдсэн зүйлд хандахдаа баримтлах ёстой зарчим юм; хүн тэдэнд хүний хүслээс үүдэлтэй үзлээр, эсвэл бүр адгуу байдлаар хандаж яавч болохгүй. Үүгээр Бурханы бүтээсэн бүх зүйлтэй холбоотой хэрэг явдлын талаарх бидний нөхөрлөл өндөрлөж байна.

Бурханы тогтоосон бүх зүйл эерэг зүйл юм

Эерэг зүйлсийн тодорхойлолттой холбоотой өөр нэг тал нь Бурханы тогтоосон зүйлтэй холбоотой бөгөөд Бурханы тогтоосон зүйлийн цар хүрээ нэлээд өргөн байдаг. Өргөн утгаар нь авч үзвэл, жишээ нь төрөл бүрийн амьд зүйлийн наслалт, гадаад төрх, төрөлх уг чанар, ген, түүнчлэн амьд үлдэх арга зам, үйл ажиллагааны хэв маяг, хоол хүнсээ олж авах, үржих арга барил болон нүүдлийн чиглэл, үйл ажиллагааны цар хүрээг хамарсан дөрвөн улиралд дасан зохицох амьдралын хэв маяг; үүнээс гадна, дөрвөн улирал, уулс, гол, нууруудын байршил болон Бурханы тогтоосон газар дэлхий дээрх төрөл бүрийн амьд эсвэл амьгүй зүйлийн оршин тогтнолын хэлбэр гэх мэт—энэ цар хүрээнд багтах эдгээр зүйлийг хүмүүс бас хүндэтгэж, тэдэнд амьд үлдэх орон зай өгөх ёстой, хүний хүсэл юм уу хиймэл арга ашиглан тэдгээрийг устгах, тэдгээрт хөндлөнгөөс оролцох, эсвэл хор хөнөөл учруулах ёсгүй. Жишээлбэл, барс өвсөн тэжээлтнүүдийг идэхээр төрдөг; тахь, гөрөөс, хандгай болон зарим жижиг амьтан бол барын идэш юм. Энэ бол амьтны хоол хүнсээ олж авах арга зам, хоол хүнсээ олж авах цар хүрээ; энэ бол түүний амьд үлдэх хууль юм. Тэгвэл амьд үлдэх энэ хууль юуг хамардаг вэ? Энэ нь Бурханы тогтоолыг хамардаг. Нэгэнт үүнийг Бурхан тогтоосон учраас хүмүүс үүнийг үзлийн өнцгөөс хэрхэн харж, үүнийг гайхалтай, эсвэл цуст, хэрцгий гэж үзэхээс үл хамааран, энэ нь гарцаагүй эерэг зүйл юм. Энэ нь туйлын лавтай бөгөөд чи үүнийг үгүйсгэж чадахгүй. Бар амьтан агнаж байгаа нь зүрх сэтгэлд чинь маш цуст, хэрцгий санагдаж, чи ийм эмгэнэлт дүр зургийг харж ч тэвчихгүй байлаа ч гэсэн амьтны ертөнц дэх амьд үлдэх арга замыг хүндэтгэх ёстой. Чи үүнд саад болж, хязгаарлах ёсгүй, энэ экологийн орчинд зохиомлоор саад болж, хор хөнөөл учруулж бүр ч болохгүй. Харин ч чи аливааг зөнгөөр нь орхиж, амьтны ертөнцийн амьд үлдэх орчныг хамгаалах ёстой. Чи төрөл бүрийн амьтдын амьд үлдэх эрхийг хасах ёсгүй. Махчин амьтад өвсөн тэжээлтэн юм уу бусад амьтныг агнаж, идэх нь тэдний амьд үлдэх хууль бөгөөд амьд үлдэх энэ хуулийг Бурхан бүтээж, Бурхан тогтоосон. Хүн төрөлхтөн үүнд саад болж, хор хөнөөл учруулах ёсгүй, харин аливааг зөнгөөр нь орхих ёстой. Тэгвэл аливааг зөнгөөр нь орхих гэдэг нь юу гэсэн үг вэ? Энэ нь бар эсвэл бусад махчин амьтан гөрөөс юм уу өөр идэш агнаж байгааг харах үедээ хэрвээ чи хангалттай зоригтой бол холоос харж, саад болохгүй байж болно гэсэн үг юм. Хэрвээ чи хулчгар, энэ цуст, хөнөөлт тулааны дүр зургийг харж чадахгүй бол битгий хар, гэхдээ цуст дүр зургийг харж тэвчихгүйгээсээ болоод эдгээр махчин амьтны ан хийх зан авирыг яллах ёсгүй, Бурхан эдгээр махчин амьтныг бүтээсэн нь алдаа байсан гэж гомдоллож бүр ч болохгүй; энэ нь эрүүл ухаангүй үйлдэл юм. Үүнийг ойлгохгүй байх чинь хэвийн боловч чи махчин амьтдын амьд үлдэх эрхийг хасах ёсгүй. Зарим хүн: “Тэгвэл бид тэднийг зохиомлоор хамгаалах ёстой юу?” гэж асуудаг. Саад болох, эсвэл хор хөнөөл учруулах ямар нэг зүйл хийхгүй байснаараа чи хэдийнээ хүний хариуцлагыг биелүүлсэн. Тэднийг зохиомлоор хамгаалах шаардлагагүй, учир нь амьтад ч бас Бурханы бүтээсэн зүйлс юм; тэднийг Бурхан бүтээсэн болохоор Бурхан тэдэнд амьд үлдэх чадварыг хэдийнээ өгсөн—тэдэнд чи саад болох, эсвэл туслах шаардлагагүй. Үүнээс гадна, чи тэдэнд тусалж чадах уу? Чи тэдний идшээ агнадаг харгис догшин авирыг дуурайж чадах уу? Хүмүүст тийм чадвар байхгүй. Хүмүүс сайндаа л зэвсэг ашиглан цөөн хэдэн идэш алж чадах бөгөөд энэ нь амьтдын хэрэгцээг хангахаас хол дутна. Түүнчлэн, зарим амьтан үхсэн идэш иддэггүй; зөвхөн амьд, шинэ мах иддэг. Чи махчин амьтдын амьд үлдэх эрхэд саад болж, хор хөнөөл учруулах ёсгүй, өвсөн тэжээлтнүүдийг хор хөнөөлөөс хамгаалах ч ёсгүй; чи тэдэнд хор хөнөөл учруулахгүй, эсвэл тэднийг агнахгүй байхад л хангалттай. Бүх төрлийн амьтдын оршин тогтнол өөрсдийн гэсэн хуультай байдаг бөгөөд Бурханы тогтоосон дүрэм журам, Бурханы тогтоосон хуулийн дагуу үржиж, амьдрах болно. Тэд өөрсдийн гэсэн амьд үлдэх хууль, амьд үлдэх чадвартай байдаг бөгөөд тэдний амьд үлдэх чадвар нь олон талаар хүмүүсийнхээс ч илүү байдаг. Тэд зэвсэг, багаж хэрэгсэл хийж, ашиглаж чаддаггүй ч бие даан амьд үлдэх чадвар нь зарим талаараа хүмүүсийнхээс илүү байдаг. Хэрвээ хүмүүс зэрлэг байгальд амьдарсан бол амьд үлдэхэд хэцүү байх байсан; зарим нь бүр цангаж, өлсөж, эсвэл даарч үхэх, эсвэл зэрлэг араатанд идүүлэх байв. Хүмүүсийн зэрлэг байгальд бие даан амьд үлдэх чадвар нь амьтдынхаас дор гэдэг нь тодорхой байна. Яагаад тэр вэ? Энэ нь бас Бурханы тогтоолтой холбоотой.

Бурханы тогтоосон зүйлийн тухайд хүмүүсийн баримтлах ёстой зарчим бол үүнд зохиомлоор саад болохгүй, эсвэл хор хөнөөл учруулахгүй байх явдал юм. Амьтдад хэрхэн хандахыг жишээ болгон авч үзье: Хүмүүс тэднийг сайхан сэтгэлээр хамгаалах шаардлагагүй. Чи тэднийг үймүүлэхгүй, амьдрах орчинд нь хор хөнөөл учруулахгүй, эсвэл амьд үлдэх дүрэм журам, хуулийг нь алдагдуулахгүй л бол хүний хариуцлагыг биелүүлсэн хэрэг. Хэрвээ амьтан бэртэж, эсвэл ямар нэгэн бэрхшээлтэй тулгараад хүмүүсээс тусламж эрвэл хүмүүс тэдэнд туслах ёстой юу? (Тийм.) Энэ тусламж нь зохиомол хөндлөнгийн оролцоо гэж тооцогдохгүй, харин хүмүүсийн биелүүлэх ёстой хариуцлага гэж тооцогддог. Яагаад энэ нь хүмүүсийн биелүүлэх ёстой хариуцлага вэ? Учир нь энэ бол хүмүүсийн хийж чадах зүйл юм. Энэ нөхцөлд хүмүүс хайраа харуулж, чадлынхаа хэрээр туслах ёстой, учир нь хүн ч тэр, амьтан ч тэр бүтээгдсэн зүйлс юм. Гагцхүү Бурханы нүдээр хүн төрөлхтөн бол Түүний авралын бай, бусдаас ялгаатай, илүү өндөр түвшний бүтээгдсэн зүйл юм. Нэгэнт бүгд энэ материаллаг ертөнцөд, энэ орон зайд хамтдаа амьдардаг тул хэрэгтэй үед бие биедээ туслах нь ямар ч зарчмыг зөрчдөггүй. Энэ бол хүмүүст байх ёстой хамгийн наад захын ёс жудаг, тэдний хийж чадах ёстой зүйл юм. Хэрвээ үнэхээр ямар нэгэн бэртсэн амьтан чамаас тусламж гуйж ирвэл чамайг өндрөөр үнэлж, чамд итгэдэг учраас л тэгж байгаа хэрэг. Чамаас тусламж эрж чадаж байгаа нь түүнийг тэнэг биш гэдгийг нотолдог; тэр бодож сэтгэх чадвартай бөгөөд хүмүүс өөрсдөөс нь өөр хэдий ч амьд үлдэхэд нь туслах арга зам хүмүүст байдгийг мэддэг. Бусад амьд зүйл хүмүүсийг ингэж өндрөөр үнэлдэг тул хүмүүс бүх зүйлийн эзний үүрэг ролийг сайн гүйцэтгэж, биелүүлэх учиртай үүрэг даалгавраа биелүүлэх ёстой биш үү? (Тийм.) Энэ бол хэрэгжүүлэлтийн зарчим юм. Бүх зүйлийн эзний үүрэг ролийг сайн гүйцэтгэхийн тулд зөвхөн ийм хүсэлтэй байх нь хангалтгүй—үүнд бодит үйлдэл шаардлагатай. Бусад амьд зүйлд бэрхшээл тулгарах, эсвэл хэрэгцээ гарах үед чи тэдэнд тусламжийн гараа сунгах ёстой. Хэрвээ тэд үхэх тавилантай, эсвэл ямар нэг томоохон гай гамшигтай нүүр тулах тавилантай бөгөөд чи тусалж чадахгүй бол хийгээд байх зүйл байхгүй, чи зүгээр л аливааг зөнгөөр нь орхих ёстой—чи зүгээр л чадах бүхнээ хийх хэрэгтэй. Хэрвээ чи тэдэнд бэрхшээл юм уу аюул тулгарахыг харвал тэр үед л өөрийн хариуцлага, үүрэг даалгаврыг биелүүлэх ёстой. Хэрвээ харахгүй бол үүнийг хайж олох гэж зүдрэх шаардлагагүй—энэ нь чиний хариуцлага биш. Тэд өөрсдийн гэсэн хувь заяатай бөгөөд чи энэ тал дээр идэвх санаачилгаараа хүчин чармайлт гаргах шаардлагагүй. Эсрэгээрээ, хэрвээ тэдэнд бэрхшээл тулгарч, чамаас тусламж эрвэл тусламжийн гараа сунгах нь чиний хүлээсэн үүрэг юм; татгалзахгүй байсан чинь дээр. Жишээлбэл, зам дээрх зэрлэг галуу замыг чинь хааж, чамайг явуулахгүй байхаар оролдож буйтай таарвал, хэрвээ чи хайрын зүрх сэтгэлтэй бол галуу асуудалд орж, чамаас тусламж гуйхаар иржээ гэдгийг ухаарах ёстой. Энэ үед чи яах ёстой вэ? (Галууг дагаж юу болсныг хараад, чадвал тусална.) Зөв. Галууг дагаж, чамайг хааш нь хөтөлж байгааг, хүмүүсийн тусламж шаардлагатай ямар бэрхшээл юм уу аюултай тулгарсныг хар. Чи түүнд туслахын тулд чадах бүхнээ хийх ёстой—чи түүнийг зүгээр л хэцүү байдалд орхиж болохгүй. Энэ бол хүмүүст байх ёстой хариуцлагын мэдрэмж юм. Бурханы бүтээсэн төрөл бүрийн амьд зүйлийг нандигнах, Бурханы бүтээсэн бүх зүйлийг нандигнах—энэ бол хүмүүст байх ёстой, эерэг зүйлийг хайрлах зан араншин юм. Зарим хүн: “Энэ нь буян хурааж, сайн үйл хийж байгаа хэрэг үү?” гэж асуудаг. Үгүй. “Буян хурааж, сайн үйл хийх” гэдэг үг хүчингүй. Тийм сүржин үг чалчих шаардлагагүй. Шулуухан хэлэхэд, буян хурааж, сайн үйл хийх гэх санаа нь бүхэлдээ утгагүй! Энэ бол хүний үүрэг даалгаврыг биелүүлж байгаа хэрэг; энэ бол хүмүүст байх ёстой хамгийн наад захын хариуцлагын мэдрэмж юм. Галуунд тусалмагц хариуцлага чинь биелнэ. Галуу чамд талархах шаардлагагүй, мөн сайхан сэтгэлийн чинь хариуг барих шаардлагагүй—чиний хийсэн зүйл бол хүмүүсийн хийх ёстой зүйл байсан. Энэ үүрэг даалгаврыг биелүүлж, ийм хариуцлагын мэдрэмжтэй байх нь Бурханы үгийг дагаж байгаа хэрэг—Бурханы бүтээж, тогтоосон бүх зүйл эерэг зүйл бөгөөд бид тэдгээрийг нандигнах ёстой. Бурханы тушаал бол Түүний бүтээсэн бүх зүйлийг нандигнах явдал юм. Энэ бол бүх зүйлийн эзний хувиар хүмүүст байх ёстой хамгийн наад захын хүн чанарын суурь мэдлэгийн нэг хэсэг юм. Тодруулбал, энэ нь тэдэнд байх ёстой хамгийн наад захын хариуцлагын мэдрэмж юм. Бусад амьд зүйлд бүү саад бол, амьд үлдэх дүрэм журмыг нь бүү алдагдуул, амьд үлдэх эрхийг нь бүү хас; түүнчлэн, тодорхой нэг байдлаар амьдрахад нь тэдэнд зохиомлоор туслах, эсвэл тодорхой нэг байдлаар амьд үлдэхэд нь тэднийг залж чиглүүлж, зохицуулах шаардлагагүй. Харин амьд үлдэх хууль, амьд үлдэх дүрэм журмыг нь хүндэтгэ. Тэдэнд тусламж хэрэгтэй үед, хэрвээ чи үүнийг харвал тэднээс зайлсхийж, эсвэл хараагүй царайлж, тэднийг хохирч, үхэж байгааг зүгээр хараад зогсох ёсгүй, харин хүмүүсийн биелүүлэх учиртай хариуцлага, үүрэг даалгаврыг биелүүлэхийн тулд тусламжийн гараа сунгах ёстой. Тэдэнд тусалснаараа чи тэднийг авардаг. Энэ нь чамайг ядраахгүй, чамаас асар их төлөөс төлж, их эрч хүч зарцуулахыг ч шаардахгүй, тэднийг хамгаалахын тулд амиа өгөхийг бүр ч шаардахгүй. Энэ нь чамд ямар ч хохиролгүй; энэ бол хүний хувиар чиний хийх учиртай зүйл юм. Хэрвээ чамаас тэднийг бүх хүчээрээ хамгаал гэж шаардсан бол үүнийг биелүүлэхэд амаргүй байх байсан, гэхдээ чи аливааг зөнгөөр нь орхиж чаддаг байх ёстой—тэдэнд саад болохгүй, амьдрах орчинд нь хор хөнөөл учруулахгүй, эсвэл амьд үлдэх дүрэм журмыг нь алдагдуулахгүй, амьд үлдэх эрхийг нь хасахгүй байх ёстой. Хэрвээ ингэж ч чадахгүй бол чи хүн биш, хүнээс хойд дүр олоогүй, хүн чанаргүй. Хүн чанаргүй байна гэдэг нь юу гэсэн үг вэ? Энэ нь чамд амьтдыг хамгаалж, халамжилж, Бурханы бүтээсэн амьд зүйлсийг хүндэтгэх мөс чанар, эрүүл ухаан ч байхгүй гэсэн үг юм. Хэрвээ чи тэдэнд хор хөнөөл учруулж, тэднийг идэж, амьд үлдэх эрхийг нь хасах талаар үргэлж боддог бол хүн биш, харин зэрлэг араатан юм. Одоо ойлгов уу? (Тийм.)

Бурханы тогтоосон зүйлийн тухайд өөр зарим нөхцөл байдал бий. Жишээлбэл, зарим амьтны амьд үлдэх дүрэм нь бусад амьд зүйлийнхээс зарим талаар өөр, эсвэл бүр эсрэгээрээ байдаг, тухайлбал шар шувуу, сарьсан багваахай болон бусад зарим амьтны амьд үлдэх дүрэм нь өдөр унтаж, шөнө идэвхтэй байх явдал юм. Үүнийг Бурхан тогтоосон бөгөөд онцгой нөхцөл байдлын улмаас энэ амьтад энэ хэв маягаа хааяа түр зуур өөрчиллөө ч гэсэн хэвийн нөхцөлд тэдний амьд үлдэх хууль, дүрэм үндсэндээ өөрчлөгддөггүй. Хүмүүс үргэлж эдгээр амьтны дүрмийг өөрчилж, хүмүүс шиг өдрийн амьдралтай болгох талаар бодож байдаг. Тэд эдгээр амьтны ген, цусны ийлдэс, үйл ажиллагааны хэв маяг гэх мэтийг судалж, амьд үлдэх дүрэм, үйл ажиллагааны хэв маягийг нь өөрчилж, алдагдуулахын тулд элдэв арга сүвэгчилдэг. Энэ нь сайн уу? (Үгүй.) Ийм зан авир, ийм бодол эерэг зүйл мөн үү? (Үгүй.) Энэ бол сөрөг зүйл бөгөөд хүн-бусчуудын хийдэг зүйл юм. Шинжлэх ухааны судалгаагаар дамжуулан эдгээр амьд зүйл бага зэрэг өөрчлөгддөг ч эцэстээ туйлын их өвдөлттэй, хэвийн бус байдлаар амьдардаг. Хэвийн хүмүүс үүнийг харж тэвчдэггүй. Мөн зарим хүн: “Одоо харх маш их байна; хэрвээ нохой харх барьж чаддаг байсан бол хэчнээн сайхан байх билээ дээ. Нохой гэрээ манаж, бас харх идэх учраас бид нохойн хоол хэмнэж, муур тэжээх шаардлагагүй болно. Нэг сумаар гурван туулай буудна гэсэн үг. Энэ нь гайхалтай биш гэж үү?” гэдэг. Тэгээд тэд нохойг нохой, муурын аль алиных нь гентэй болгож, гэрээ манаж, харх барьж чаддаг нохой, муурын эрлийз болгохын тулд муур, нохойн генийг хэрхэн нэгтгэхийг судалдаг. Энэ санаа сайн уу? (Үгүй.) Яагаад үгүй гэж? (Учир нь тэд Бурханы тогтоосон зүйлийг үргэлж дордуулж, Бурханы тогтоосон хуулийг зөрчихийг хүсдэг. Энэ бол яг Сатаны хийдэг зүйл, завхарсан хүн төрөлхтний хийдэг зүйл юм.) Ийм санаа нь хорон муу юм. Хорон муу санаа хаанаас гардаг вэ? Тэдгээр нь бүхэлдээ Сатан болон муу ёрын сүнснүүдээс ирдэг. Тиймээс ийм завхарсан хүмүүс бол хүн-бусчууд юм. Тэд Бурханы тогтоосон эерэг зүйлсийг өөрчилж, Бурханы тогтоосон төрөл бүрийн амьд зүйлийн анхдагч чиг үүрэг, үйл ажиллагааны хэв маяг, амьд үлдэх хуулийг өөрчлөхийг үргэлж хүсдэг. Тэд Бурханы тогтоосон амьд зүйлийн оршин тогтнох хэлбэрийг алдагдуулахыг үргэлж хүсдэг, тэд үргэлж ямар нэгэн хорон муу, туйлын тэрслүү санаа, бодол, үзэл бодол бий болгож, Бурханы тогтоосон төрөл бүрийн зүйлийг муутгахыг үргэлж хүсдэг. Ийм хүмүүс бол хүн-бус; тэдэнд хүн чанар байхгүй. Тэдний бодол санаа юм уу үйлдэл мөс чанар, эрүүл ухааны цар хүрээнд хэзээ ч багтдаггүй, харин ч тэд хэвийн хүн чанарын цар хүрээнээс давж гарахыг үргэлж хүсдэг—энэ нь хүн-бус байгаагийн илрэл юм. Тэд хэвийн хүн чанарын мөс чанар, эрүүл ухааны хүрээнд Бурханы тогтоосон бүх зүйлийн амьд үлдэх дүрэм болон оршин тогтнох хэлбэрийг хүндэтгэж, сахьдаггүй. Харин ч Бурханы тогтоосон амьд үлдэх дүрэм журмыг дордуулж, үймүүлж, өөрчилж, бусад амьд зүйлийн амьдралын хэв маягийг өөрчлөхийг үргэлж хүсдэг. Тэд муурыг муур биш, нохойг нохой биш болгож, бүгдийг нь гажиг, хорон муу зүйл болгон хувиргаж, хорон муу чиглэлд хөгжүүлэхийг хүсдэг. Тэд эерэг зүйлийн оршин тогтнолыг муутгахыг үргэлж хүсдэг бөгөөд эерэг зүйлийн амьд үлдэх хэлбэрийг дордуулахыг үргэлж хүсдэг. Тэд хүн-бусчууд биш гэж үү? (Мөн.) Хүн-бусчуудын бий болгодог, эзэмшдэг бодол санаа, үзэл бодол бол сөрөг зүйл бөгөөд эдгээр нь эерэг зүйлд дайсагнадаг. Тэдний үзэл бодол сөрөг зүйл бөгөөд эерэг зүйлд дайсагнадаг тул тэдний бий болгодог зүйлс болон мэргэжлээрээ авчирдаг үр дүн нь сөрөг зүйл биш гэж үү? (Мөн.) Эдгээр зүйл бол сөрөг зүйл юм. Хэдийгээр зарим зүйл хүн төрөлхтөнд шууд сөрөг нөлөө үзүүлдэггүй, эсвэл ямар нэгэн хор хөнөөл учруулдаггүй ч Бурханы тогтоосон зүйлд дайсагнаж, Бурханы тогтоосон хууль, дүрэм журмыг зөрчиж байвал, мөн Бурханы тогтоосон хууль, дүрэм журмын үндсэн дээр хүний зохиомол хөндлөнгийн оролцоо, боловсруулалт, дордуулалтын үр дүнд бий болсон амьд үлдэх өөр арга зам, эсвэл өөр хууль, дүрэм журамтай л байвал эдгээр зүйл нь сөрөг зүйл юм. Ийм зүйл оршин байгааг хэчнээн олон хүн хүлээн авч, хүлээн зөвшөөрдөг байх нь хамаагүй, эсвэл хэчнээн олон хүний амьдрал, оршин тогтнолд бие махбодын таашаал авчирдаг байх нь хамаагүй, хэрвээ энэ нь Бурханы тогтоосон анхдагч хэлбэрээрээ байдаггүй, мөн Бурханы тогтоосон анхдагч байдлаараа байдаггүй, харин тогтоосон бүтэц, хэлбэр, эсвэл амьд үлдэх хууль, дүрэм журам нь өөрчлөгдөж, дордсон бол энэ нь сөрөг зүйл юм. Учир нь үүнийг Сатан боловсруулж, гэмтээж, өөрчилсөн бөгөөд Сатаны үзэл баримтлал, бодол санаа, үзэл бодол, тэр ч байтугай Сатаны зарим хор, эсвэл Сатаны явуулга үүнд шингэсэн байдаг. Хүмүүс үүнийг нэвт харж чадахгүй байсан ч гэсэн энэ нь сөрөг зүйл хэвээр байна. Товчхондоо, Бурханы тогтоосон анхдагч зүйлтэй зөрчилддөг, Бурханы тогтоосон анхдагч хэлбэр, бүтэц, эсвэл амьд үлдэх хууль, дүрэм журам нь—амьд эсвэл амьгүй зүйл байхаас үл хамааран—дордож, өөрчлөгдсөн, үүний зэрэгцээ Сатанаас ирсэн янз бүрийн нэмэлт зүйл шингэсэн, эсвэл нэмэгдсэн л бол энэ нь сөрөг зүйл бөгөөд хэдийнээ шинж чанараа алдсан байдаг. Хүн төрөлхтний бие махбодын амьдрал, эсвэл оршин тогтнолд тоон үзүүлэлтийн ямархуу нөлөө үзүүлэх нь хамаагүй, чанарын өөрчлөлтөд орж, чанар нь өөрчлөгдсөн л бол энэ нь сөрөг зүйл юм. Энэ нь туйлын лавтай бөгөөд огтхон ч худал биш. Ямар нэгэн зүйл сөрөг зүйл мөн л бол энэ ертөнцөд хэр удаан оршин тогтносон, эсвэл хүн төрөлхтөн болон нийгэмд хэр удаан хүлээн зөвшөөрөгдсөн байх нь хамаагүй, хэрвээ энэ нь Бурханы тогтоосон анхдагч зүйл биш бол Бурхан үүнийг хүлээн зөвшөөрдөггүй бөгөөд Бурхан үүнийг хүлээн зөвшөөрдөггүй бол энэ нь сөрөг зүйл юм.

Зарим хүн: “Алим, лийр хоёулаа Бурханы тогтоосон анхдагч жимс юм. Хэрвээ энэ хоёрыг залгаж алим-лийр гаргаж авбал, энэ нь сөрөг зүйл үү? Бид үүнийг идэх ёстой юу, үгүй юу?” гэж асуудаг. Энэ нь өдөр тутмын амьдралд тохиолдож болох зүйл биш гэж үү? Надад хэл дээ, та нар үүнийг идэх ёстой юу, үгүй юу? Хэрвээ үүнийг идвэл хордох уу? Энэ нь бие махбодод чинь хор хөнөөл учруулах уу? Наслалтад чинь нөлөөлөх үү? Энэ нь Бурхан та нарыг хэрхэн харахад нөлөөлөх үү? Энэ нь та нарын төгсгөлд нөлөөлөх үү? Энэ хэрэг явдлыг хэрхэн үзэх ёстой вэ? Энэ нь үнэн-зарчмыг ойлгодог эсэхийг чинь, бидний өмнө нь нөхөрлөсөн зүйлийг ойлгодог эсэхийг чинь шалгадаг. Хэрвээ чи үнэний энэ талыг ойлгож, энэ талаарх үнэн-зарчмыг ухаарсан бол, бодит амьдрал дээр аливаа зүйлтэй тулгарах үедээ хэрхэн хэрэгжүүлэхээ мэднэ, ямар үйлдэл үнэнийг зөрчиж, ямар үйлдэл үнэнийг сахиж, үнэн-зарчмын цар хүрээнд багтдагийг мэднэ. Та нар алим-лийр идэх ёстой юу? (Үгүй.) Та нар идэж зүрхлэхгүй байна уу, эсвэл тэдгээрийг идэх ёсгүй юу? (Бид идэж зүрхлэхгүй.) Та нар идэж зүрхлэхгүй гэж хэлж байгаа ч өдөр тутмын амьдралдаа нэлээд хэдийг идсэн биш гэж үү? Тэгээд идсэний дараа юу болсон бэ? Та нарын бие махбодод хор хөнөөл учирсан уу? Эхлээд алим-лийр нь эерэг зүйл үү, эсвэл сөрөг зүйл үү гэдгийг тодорхойлъё. Та нар үүнийг идэх ёсгүй гэж хэлсэн. Энэ мэдэгдлийн далд утга нь алим-лийр бол сөрөг зүйл, тиймээс идэх ёсгүй гэсэн үг юм. Та нар ингэж хэлэх гэсэн үү? (Тийм.) Тэгвэл энэ ойлголт зөв үү? Алим-лийрийн асуудлыг ийм маягаар ухамсарлах ёстой юу? Хэрвээ Би та нарт нөхөрлөх жишээ хэлж өгөөгүй бол та нар алим-лийрийг идэх ёсгүй, идвэл хордоно гэж бодох байсан—яг л Ева Бурханы тушаалыг зөрчиж, сайн мууг мэдүүлэгч модны жимсийг идэх үедээ Сатанд уруу татагдан нүгэл үйлдэж, Сатаны гарт эргэлт буцалтгүй орсонтой адил. Та нар тэгж бодох байсан, ялангуяа одоо үе бол хүн төрөлхтнийг аврах Бурханы авралын эгзэгтэй мөч бөгөөд цаг багасаж байгаа тул болгоомжтой байж, хамаагүй юм идэж болохгүй, идэх юм бол зарчмыг зөрчиж, захиргааны зарлигийг зөрчиж магадгүй, ингэвэл аврагдах боломжгүй болж, тэр үед харамсаад ч нэмэргүй гэж бодох байсан. Та нар энэ хэрэг явдлыг нэвт харж чадахгүй байна; та нарыг ийм жижигхэн зүйл мухардалд оруулчихлаа. Та нар алим-лийрийг идэх ёсгүй гэж бодож, идэж зүрхлэхгүй байгаа бөгөөд тэгэх нь зарчмыг зөрчиж, захиргааны зарлигийг зөрчсөн хэрэг болох тул аймшигтай байх болно гэж бодож байна! Та нар бүгд ингэж бодож байгаа биш гэж үү? Тэгвэл алим-лийр идэх ёстой юу, үгүй юу? (Бурхаан, бид сая энэ талаар ярилцаад алим-лийрийг идэж болно гэж бодлоо, учир нь хүн зөвхөн алим, лийрийг сайжруулж байгаа бөгөөд тэдгээрт зориулан Бурханы тогтоосон хуулийг өөрчлөөгүй. Тиймээс алим-лийр идэх нь захиргааны зарлигийг зөрчихтэй хамаагүй.) Та нар нөхөрлөснийхөө дараа жаахан тодорхой ойлголттой болсон ба алим-лийрийн тухайд Бурханы тогтоосон хууль үндсэндээ өөрчлөгдөөгүй хэвээр байгаа тул үүнийг идэж болно гэдгийг одоо ойлгож байна. Та нарын сая хэлсэн зүйл зөв; гагцхүү та нар үүнийг тодорхой тайлбарласангүй. Алим-лийрийг идэж болох эсэх тухай асуултыг одоохондоо түр хойш тавья; эхлээд эдгээр нь яагаад Бурханы тогтоосон хуулийг зөрчдөггүй талаар ярилцъя. Алимны мод, лийрийн мод хоёулаа Бурханы бүтээсэн ургамал бөгөөд хүмүүс ургасан жимсийг нь идэж болно. Энэ хоёр ургамлыг залгах юм уу солбицон тоос хүртээх үед өөр нэг төрлийн жимс гардаг. Энэ нь зохиомлоор эсвэл байгалийн жамаар хийгдсэн эсэхээс үл хамааран, үндсэндээ энэ жимсний гарал үүсэл, оршин тогтнох хэлбэр, оршин тогтнох хууль, дүрэм журам нь Бурханы анх тогтоосноос өөрчлөгдөөгүй хэвээр байдаг. Хүн алимны мод, лийрийн модны мөчрийг зохиомлоор залгасан ч гэсэн, тэдгээрийн оршин тогтнох анхдагч хууль, дүрэм журмын үндсэн дээр, амьдралын анхдагч хэлбэрийнх нь үндсэн дээр энэ хоёрын амьдралын онцлог шинжийг хамтад нь агуулсан жимс гардаг. Энэ жимсийг алим-лийр гэж нэрлэдэг. Хүн зүгээр л амьд үлдэх чадвар болон сэтгэн бодох арга барил, оюун ухаан, овсгоо самбаагаа ашиглан хоёр ургамлыг залгаж өөр нэг төрлийн жимс гаргаж авдаг боловч энэ жимс буюу алим-лийр нь Бурханы тогтоосон зүйлийн цар хүрээнээс хальдаггүй. Энэ бол нэг тал нь юм. Нөгөөтээгүүр, хүний хөндлөнгийн оролцоогүй байсан ч алим, лийрийн мод нэг ойд хамт ургавал солбицон тоос хүртэхээс зайлсхийж чадах уу? Ердийн байгалийн нөхцөлд, цэцэглэх улирал ирэхэд тэд солбицон тоос хүртэх бөгөөд газар доорх үндэсний систем нь бас хоорондоо сүлжилдэнэ. Тоосонцор нь зөгийгөөр, эсвэл салхи, агаарын урсгалаар тархсан эсэхээс үл хамааран алим, лийр нэг нэгнийхээ шим тэжээлийг хүртэж, алим-лийр жимс аяндаа бий болно. Тэгвэл чи энэ алим-лийрийг хүний гараар бүтсэн гэж хэлж чадах уу? (Үгүй.) Энэ нь Бурханы тогтоосон байгалийн орчинд байгалийн жамаар ургадаг амьд зүйл юм; энэ нь Бурханы зөвшөөрсөн цар хүрээнд багтдаг зүйл тул энэ алим-лийр ямар ч хуулийг зөрчдөггүй. Алим эсвэл лийрийн онцлог шинжтэй эсэхээс үл хамааран, товчхондоо энэ нь сөрөг зүйл биш; хүн төрөлхтөнд зориулан Бурханы бэлтгэсэн нэг төрлийн жимс хэвээр юм. Чи санаа зовохоо болиод идэж болно—энэ нь чамд ямар ч бие махбодын хор хөнөөл учруулахгүй нь лавтай. Гэвч сая Намайг хүн алим, лийрийн мөчрийг зохиомлоор залгадаг тухай дурдах үед та нар алим-лийр нь эерэг зүйл үү, эсвэл сөрөг зүйл үү гэдгийг баттай мэдэж чадаагүй бөгөөд идэж зүрхлэхгүй, “Алим бол алим, лийрийн генгүй, лийр бол лийр, алимны орц найрлагагүй; зөвхөн эдгээрийг л гарцаагүй идэж болно!” гэж бодсон. Аливааг ухамсарлах ийм арга барил гажууд биш гэж үү? (Тийм.) Энэ нь гажууд юм. Төрөл бүрийн амьд зүйл нийтлэг орон зайд хамтдаа оршин тогтнодог; тэд бие биедээ нөлөөлж, бие биеэ хангаж, нэг нэгнийхээ давуу талаар өөрсдийн сул талыг нөхөх нь гарцаагүй юм. Үүний дотор олон нарийн ширийн зүйлс болон нууцууд байдаг. Товчхондоо, энэ бүхний үүсэл, оршин тогтнол, үр нөлөө нь Бурханы бүтээсэн хүн төрөлхтнийг амьд үлдээхийн төлөө байдаг. Энэ бол эерэг зүйлийн оршин тогтнолын үнэ цэн, ач холбогдол юм; эцсийн эцэст энэ нь хүн төрөлхтний хэвийн оршин тогтнол болон хүн төрөлхтний нөхөн үржихүй, үргэлжлэлийг хадгалахын төлөө байдаг. Одоо энэ хэрэг явдлыг тодорхой ойлгов уу? (Тийм.)

Дараа нь өөр нэг хэрэг явдал буюу хүмүүсийн өдөр тутмын амьдралдаа байнга тулгардаг зүйлийн талаар ярилцъя. Үүнийг хэрхэн ялган таньж, үүнд хэрхэн хандах ёстойг харж, бодолцон үзээрэй. Хүн төрөлхтний хоол хүнсний хэрэгцээг хангахын тулд хүмүүс органик бус үр тариаг зохион бүтээж, төрөл бүрийн үр, жимсний генийг өөрчлөх замаар ургацыг нэмэгдүүлсэн. Эхэндээ энэ нь үнэндээ хортон шавж, өвчнийг бууруулж, илүү их пестицид ашиглахаас зайлсхийж, улмаар хүн төрөлхтөнд шаардлагатай төрөл бүрийн ургамлыг ургуулахын сацуу хөдөлмөрийг хөнгөвчилж, хортон шавж, өвчний нөлөөллөөс зайлсхийх, үүний зэрэгцээ хүн төрөлхтний хоол хүнсний хэрэгцээг хангахын тулд ургацыг нэмэгдүүлэх зорилготой байсан бөгөөд үүний үр дүнд ийм бүтээгдэхүүн бий болсон. Энэ бүтээгдэхүүнийг юу гэж нэрлэдэг вэ? Органик бус хоол хүнс. Органик бус хоол хүнс бий болсон нь хүн төрөлхтний хоол хүнсний хэрэгцээг ихээхэн хангасан. Органик хоол хүнсний ургац харьцангуй бага бөгөөд хүн төрөлхтний хэрэгцээг хангаж чадахгүй гэж хүмүүс үздэг. Органик бус үр тариа бий болсноос хойш үр тарианы ургац асар их нэмэгдэж, хүмүүсийн орлого ч нэмэгдэж, олон хүний өлсгөлөнгийн асуудал шийдвэрлэгдсэн. Ийнхүү хүн төрөлхтөн “азаар” органик бус хоол хүнс идэж чадах болсон. Тэгвэл органик бус хоол хүнс нь эерэг зүйл үү, эсвэл сөрөг зүйл үү? Энэ нь “Бурханы тогтоосон зүйл” гэх зарчмыг зөрчиж байна уу, үгүй юу? Органик бус хоол хүнсийг идэх ёстой юу? Органик бус хоол хүнсний талаарх та нарын үзэл бодол, санал юу вэ? Органик болон органик бус хоол хүнсний эерэг, сөрөг байдлыг та нар хэрхэн тодорхойлдог вэ? (Органик хоол хүнс нь байгалийнх бөгөөд Бурханаар тогтоогдсон. Энэ бол эерэг зүйл юм. Органик бус хоол хүнсийг шинжлэх ухааны боловсруулалт болон генийн өөрчлөлтөөр гаргаж авдаг. Энэ нь Бурханы бүтээсэн анхдагч хуулийг зөрчдөг. Тиймээс органик бус хоол хүнс бол сөрөг зүйл юм.) (Органик бус хоол хүнсэн дэх анхдагч ген гэмтсэн байдаг бөгөөд энэ нь Бурханы бүтээсэн хуулийг зөрчдөг. Түүнчлэн, органик бус хоол хүнсэн дэх хоол хүнсний анхдагч тэжээллэг чанар алдагдсан байдаг; үүнийг идэх нь хүний эрүүл мэндэд ямар ч ашиг тусгүй. Өнөө үед олон жил органик бус хоол хүнс идсэн олон хүн эрүүл мэндийн асуудалтай болох нь түгээмэл байдаг тул нөхцөл байдал зөвшөөрвөл бид үүнийг идэхгүй байхаар хичээх хэрэгтэй гэж би бодож байна. Гэвч өнөөгийн нийгэмд ихэнх хоол хүнс органик бус байдаг тул амьд үлдэхийн тулд бид гарцаагүй органик бус хоол хүнс идэх шаардлагатай болдог.) Та нарын хэлсэн бүхэн зарчимд нийцэж байгаа бөгөөд гол санаанууд нь зөв боловч хэтэрхий энгийн байна, мөн тодорхой тайлбарлаагүй зарим нарийн ширийн зүйлс байна. Зарим хүн: “Органик бус хоол хүнс, органик хоол хүнс хоёр гаднаасаа төстэй харагддаг, амт нь ч ерөнхийдөө адилхан байдаг. Органик бус хоол хүнс нь үндсэндээ Бурханы тогтоосон хоол хүнсний анхдагч хэлбэрээс ялгаагүй. Зарим органик бус хоол хүнс органик хоол хүнснээс илүү дээр харагддаг, ургац ихтэй байдаг, амт нь ч органик хоол хүнснээс төдийлөн муу байх албагүй. Тэгвэл яагаад органик хоол хүнс нь эерэг зүйл, органик бус хоол хүнс нь сөрөг зүйл юм бэ?” гэдэг. Хэдийгээр та нар сая органик хоол хүнсийг эерэг зүйл, органик бус хоол хүнсийг сөрөг зүйл гэдэгт итгэлтэй байна гэж хэлсэн ч яагаад ингэж ялгадгийг нь ойлгодоггүй; та нар энд байгаа нарийн ширийн зүйлсийг ойлгохгүй хэвээр байна. Чиний мэдэх ёстой нэг гол зүйл бий: Гаднаасаа адилхан харагддаг хоёр зүйлийн нэг нь яагаад эерэг зүйл, нөгөө нь сөрөг зүйл вэ? Зарим хүн: “Учир нь органик бус хоол хүнсийг шинжлэх ухааны аргаар боловсруулсан бөгөөд шинжлэх ухаан үүнийг гэмтээсэн” гэж хэлдэг. Энэ мэдэгдэл зөв үү? Хоосон сургаалын үүднээс энэ нь зөв. Тийм юм шиг сонсогдож байна. Гэвч хүмүүс үүнийг сонсоод ч ойлгохгүй хэвээр байдаг. Тэгвэл мөн чанарынхаа хувьд органик болон органик бус хоол хүнсний ялгаа нь яг юу вэ, юунаас болж тэдгээрийг эерэг, сөрөг зүйл гэж тодорхойлдог вэ? Энэ тодорхойлолт юунд үндэслэдэг вэ? Бурхан үүнийг хэрхэн үздэг вэ? Үүн дэх үнэн юу вэ? Энэ нь асуудлын мөн чанарыг хөнддөг.

Органик зүйлс Бурханаас ирдэг. Тэдгээр нь Бурханы бүтээсэн зүйл бөгөөд хүн тэдгээрийг “органик” гэж нэрлэсэн. Одоогоор “органик” гэдэг үгийн гарал үүсэл, эх сурвалж эсвэл хүмүүс яагаад ингэж нэрлэсэн талаар анхаарахаа түр азная. Бид үүнийг мөн л Бурханы бүтээл, тогтоолын өнцгөөс харах хэрэгтэй. Бурханы бүтээл, тогтоолын дотор нэгэн нарийн атлаа шийдвэрлэх чухал зүйл байдаг нь Бурхан үрийг бүтээхдээ үүнд байх ёстой бүх шим тэжээл, орц найрлага, түүнчлэн чиг үүргийг дотор нь шингээсэн юм. Үрэнд ямар зүйл шингээхийг тодорхойлох зарчмын үндэслэл юу вэ? Тэдгээр нь хүний бие махбодын хэрэгцээ, хүний биеийн дотоод эрхтнүүдийн чиг үүргийн хүлээж авах чадвар, эдгээр эрхтэнд шаардлагатай тэжээллэг орц найрлагад үндэслэсэн байдаг. Ийм үрээс ургасан хоол хүнс нь хүний хэрэглээнд зориулагдсан тул энэ хоол хүнсийг идсэний дараа хүний бие махбодод үзүүлэх үр нөлөө, хүний бие махбодын хэвийн өсөлт, оршин тогтнолыг хадгалах, бие махбодынх нь амьдралыг уртасгахын тулд хүмүүсийн үүнээс авч болох шим тэжээл зэрэг нь нэг үр юм уу нэг төрлийн хоол хүнсийг бүтээхдээ Бурханы бодолцох ёстой зүйл юм. Энэ нь хөрсөнд ургаж чадах үрийг хамаа намаагүй бүтээгээд орхих явдал биш, харин ч Бурхан үүнд бодол санаагаа шингээсэн. Ийм төрлийн үрийн хальс, зөөлөн эд, үр хөврөл нь хүний бие махбодод ямар үр нөлөө үзүүлэх, эдгээр зүйл ямар үр дүнд хүрч чадах, хүний бие махбодод юу хэрэгтэй, энэ төрлийн хоол хүнсийг идсэний дараа хүмүүс ямар шим тэжээлийг шингээж авах ёстой зэрэг нь бүгд Бурханы бодолцох ёстой зүйлс юм. Бурхан ийм зүйлсийг бодолцдог тул энэ төрлийн үрийг бүтээхдээ хүмүүст шаардлагатай тэжээллэг чанарын харьцааны дагуу бүтээх ёстой, ийнхүү энэ үр Бурханы бодол санаан дотор бий болдог. Энэ нь хүний бие махбодод үзүүлэх үрийн нөлөөг тэжээллэг орц найрлага, бүтцийнх нь үүднээс авч үзэж байгаа хэрэг юм; энэ бол энэ үрийг бүтээхдээ Бурханы бодолцдог нэг тал юм. Үүнээс гадна, Бурхан энэ төрлийн үр буюу жимсний хэмжээ, хэлбэр, соёолох хугацаа, оршин тогтнох хэлбэр, ямар хөрсөнд ургахад тохиромжтой, ямар төрлийн хөрснөөс хэдий хэмжээний шим тэжээл авах, хүмүүс үүнийг идэх үедээ үүнээс хэдий хэмжээний шим тэжээл авч чадах зэргийг бодолцдог. Энэ бүх нарийн ширийн зүйл нь Бурханы бодолцох ёстой зүйлс юм. Үрийг бүтээхдээ Бурханы бодолцон үздэг янз бүрийн хүчин зүйл нь эцсийн дүндээ нэг л зүйл дээр төвлөрдөг бөгөөд энэ нь хүн төрөлхтний хоол хүнсний хэрэгцээг хангаж, хүн төрөлхтний бие махбодын хэвийн өсөлт, оршин тогтнолыг хангах явдал юм. Энэ бол хамгийн чухал зүйл. Мөн маш чухал өөр нэг зүйл бий. Хэрвээ үр амийн хүчгүй, элсэн ширхэг юм уу чулуу шиг үхмэл зүйл байгаад хөрсөнд суулгахад соёолж чаддаггүй бол хүмүүс энэ хоол хүнсийг нэг удаа идсэний дараа дахиад байхгүй гэсэн үг юм. Ийм үр хүн төрөлхтний хоол хүнсний хэрэгцээг хангаж яавч чадахгүй. Тиймээс энэ үр нь хальс, яс зэрэг байх ёстой орц найрлагаас гадна үр хөврөлтэй байх ёстой. Мэдээж, энэ үр хөврөл нь бүх үрэнд байдаг амийн онцлог шинж биш байж магадгүй. Товчхондоо, энэ үр нь хальс, яснаас гадна амийн хүчтэй байх ёстой. Хүний хэлээр үүнийг амийн хүч гэж нэрлэдэг боловч Бурханы нэр томьёогоор бол энэ үр амьтай байх ёстой гэсэн үг юм. “Амьтай байх” гэдэг нь юу гэсэн үг вэ? Энэ нь үргэлжлүүлэн нөхөн үржиж чадна гэсэн үг; соёолж, ургах замаар энэ нь жимс гаргаж чаддаг байх ёстой. Үр нь соёолж, ургаж, цэцэглэх замаар илүү олон жимс гаргаж чаддаг байх ёстой бөгөөд үртэй адилаар үүний жимс нь ч бас амийн эрч хүчтэй байж, нөхөн үржиж, илүү олон жимс гаргаж чаддаг байх ёстой, учир нь ингэж байж л хүн төрөлхтний хоол хүнсний хэрэгцээг эцэс төгсгөлгүй хангаж чадна. Эдгээр нь Бурхан үрийг бүтээж, тогтоосон хамгийн үндсэн, хамгийн чухал хоёр зүйл юм: Нэг нь үүнд агуулагдах янз бүрийн шим тэжээл болон чиг үүрэг, нөгөө нь энэ үр амийн эрч хүчтэй байх ёстой, өөрөөр хэлбэл, энэ үр амьд байх ёстой. Хүний нэр томьёогоор хэрвээ ямар нэг зүйл “амьд” байвал үүнийг “органик” гэж нэрлэдэг. Энэхүү органик хоол хүнс нь Бурханы бүтээсэн цагаас эхлэн үнэндээ амьтай байдаг. Хэрвээ чи үүнийг хөрсөнд булж, усалж, бордвол энэ нь соёолж, ургаж, цэцэглэж, дараа нь жимс гаргах бөгөөд жимс бүр нь үүнтэй адил чиг үүрэгтэй байдаг. Энэхүү ижил чиг үүрэг нь хүн төрөлхтний хоол хүнсний хэрэгцээ, хүн төрөлхтний бие махбодын оршин тогтнол, хүн төрөлхтний нөхөн үржихүй болон үргэлжлэлийг тасралтгүй хангадаг. Үүнээс гадна, энэ үр хөрстэй нэгдэж жимс гаргадаг бөгөөд эдгээр жимс нь—үртэйгээ адилаар хүн төрөлхтнийг хангахын тулд илүү олон жимс гаргаж, үеэс үед нөхөн үржиж, цэцэглэн хөгжих ижил үйл явцыг туулдаг. Ийм маягаар хүн төрөлхтөн эцэс төгсгөлгүй хоол хүнсний хангамжтай болдог. Хоол хүнсний хангамжтай, хоол хүнсний эх үүсвэртэй байснаар хүн төрөлхтний бие махбодын амьдрал болон оршин тогтнол эцэс төгсгөлгүй үргэлжилнэ, тэд хэзээ ч хоол хүнсгүй болохгүй. Энэ баримтаас харахад хүн төрөлхтөн өнөөг хүртэл оршин тогтноход Бурханы бүтээсэн төрөл бүрийн үрийн оруулсан хувь нэмрийг орхигдуулж болохгүй. Тэдгээр нь хүн төрөлхтөнд ийм хувь нэмэр оруулж чадаж буйн үндэс нь Бурханы бүтээл болон Бурханы тогтоол юм. Гэвч үрэнд зориулан Бурханы тогтоосон хамгийн чухал хоёр зүйл болох үрийн шим тэжээл болон чиг үүрэг, мөн үрийн амийн анхдагч хүч уствал—хэрвээ энэ хоёр зүйл алга болбол үр хөрсөнд унах үедээ соёолж, ургаж, цэцэглэж, жимс гаргахаа болино. Энэ нь зөвхөн хөрсөнд шингэж алга болох бөгөөд хүн төрөлхтний хоол хүнсний эх үүсвэр тэр цагаас хойш алдагдана. Тэгвэл хүн төрөлхтөн юутай нүүр тулах вэ? (Үхэлтэй.) Тэд өлсгөлөн, хоол хүнсний хомсдол, дараа нь үхэлтэй нүүр тулах бөгөөд нөхөн үржиж, үргэлжилж чадахгүй. Энэ бол нэг тал нь бөгөөд маш ноцтой юм. Өөр нэг тал нь, үрийг зохиомлоор боловсруулах үед шим тэжээл нь ихээхэн багасаж, анх олон төрлийн шим тэжээл агуулдаг байснаа багахан хэмжээний л шим тэжээлтэй болдог. Үүнээс гадна, чиг үүрэг нь бас өөрчлөгддөг. Жишээлбэл, тодорхой нэг төрлийн хоол хүнс нь тархинд тэжээл өгч, биеийн хүчийг нөхөж, хүмүүст эрч хүч өгдөг байсан бол одоо зохиомол боловсруулалтад орсны дараа эдгээр чиг үүрэг нь ихээхэн буурч, эсвэл бүр алдагддаг. Хүн ийм төрлийн хоол хүнс маш ихийг идсэн ч гэсэн бие махбод нь ядарч туйлдаж, сэтгэн бодох чадвар нь удааширч, ой санамж нь мууддаг. Тэд хөгшин биш хэдий ч өндөр настан шиг болдог. Хөл нь хүндэрч, бие нь хөшиж, арьс нь хөгширдөг. Тэд бие махбодын хувьд томорсон мэт харагддаг ч дотроо органик хоол хүнс иддэг хүмүүсээс өөр байгаагаа мэдэрдэг. Хэрвээ хоол хүнсний анхдагч чиг үүрэг суларч, эсвэл бүр алдагдвал хүмүүс үүнийг идсэний дараа бие махбодод нь эергээр тусалж, ашиг тус өгөхгүйгээр үл барам, тэдэнд олон сөрөг нөлөө үзүүлдэг. Бие махбодод шаардлагатай төрөл бүрийн шим тэжээл цаг тухайдаа нөхөгдөж чаддаггүйн зэрэгцээ бие махбодын олон чиг үүрэг аажмаар доройтож, алга болдог. Мэдээжийн хэрэг энэхүү ёрын тойргийн үндсэн дээр хүмүүсийн сэтгэн бодох чадвар удааширч, тэр ч байтугай зарим нэг туйлширсан зан авир юм уу санаа бодолтой болж магадгүй. Ийм илрэлүүд нь органик бус хоол хүнсний хүмүүст авчирдаг зарим сөрөг нөлөө, үр дагавар юм. Органик бус хоол хүнс нь Бурханы бүтээсэн зүй ёсны орц найрлагаа алдсан, анхдагч чиг үүргээ ч бас алдсан байдаг. Тэдгээр нь Бурханы бүтээж, тогтоосон анхдагч зүйлсээс өөр. Бүгд зохиомлоор боловсруулагдаж, өөрчлөгдсөн байдаг.

Хэдийгээр хүмүүс хүн төрөлхтний хоол хүнсний хэрэгцээг хангахын тулд органик бус хоол хүнс бүтээдэг ч тийм хоол хүнс нь хүний эрүүл мэнд, нөхөн үржихүйд төрөл бүрийн сөрөг нөлөө үзүүлдэг бөгөөд хүн төрөлхтний үржил, оршин тогтнолд нөлөөлдөг. Тиймээс чи органик бус хоол хүнсийг ялган таних чадвартай байх ёстой. Мянга мянган жилийн турш хүн төрөлхтөн органик хоол хүнс хүртэж ирсэн. Бид яагаад органик хоол хүнсийг эерэг зүйл, харин органик бус хоол хүнсийг сөрөг зүйл гэж хэлдэг вэ? Хамгийн том ялгаа нь юу вэ? Асуудлын гол нь юу вэ? Гол нь органик хоол хүнсийг Бурхан хүн төрөлхтөнд зориулан бэлддэг; энэ нь Бурханаар тогтоогдсон. Энэ нь Бурханы бүтээсэн анхдагч бүрэлдэхүүн хэсэг болон чиг үүргийг агуулдаг, хамгийн чухал нь Бурханы өгсөн амийн хүчийг агуулдаг, харин органик бус хоол хүнс нь тэдгээр анхдагч бүрэлдэхүүн хэсэг, чиг үүргээ алдсан, мөн Бурханы өгсөн амь ч бас байдаггүй. Бурханы тогтоосон энэ хоёр хамгийн чухал зүйл байдаггүй учраас энэ нь Бурханы бүтээж, тогтоосон эерэг зүйлсийн зарчмыг зөрчдөг. Органик бус хоол хүнс бол хүний шинжлэх ухаанаар боловсруулагдаж, гэмтэж, өөрчлөгдсөн бөгөөд эерэг зүйлийн онцлог шинжийг агуулахаа больсон нэг төрлийн зүйл юм. Яагаад гэвэл, үүнд Бурханы бүтээж, тогтоосон эерэг зүйлсийн бүрэлдэхүүн хэсэг, мөн чанар байхгүй, харин ч Бурханы бүтээж, тогтоосон эерэг зүйлсийн чиг үүрэг, мөн чанартай зөрчилддөг. Эерэг зүйлсийн чиг үүрэг, мөн чанартай зөрчилдөнө гэдэг нь юу гэсэн үг вэ? Энэ нь Бурхан тодорхой нэг үрийг бүтээх үед үүний чиг үүрэг нь хүн төрөлхтний төлөө байсан, хүн төрөлхтөнд үйлчилж, ашиг тусаа өгөх, хүн төрөлхтний бие махбодын хэвийн хэрэгцээ болон оршин тогтнолыг тэтгэх зорилготой байсан гэсэн үг, харин органик бус хоол хүнс нь хүн төрөлхтний хэвийн оршин тогтнолд хор хөнөөл учруулж, үймүүлэхийн зэрэгцээ хүмүүсийн хэвийн амьдрал, оршин тогтнолд эргэлт буцалтгүй дараалсан олон сөрөг үр нөлөө, үр дагаврыг авчирдаг. Тиймээс органик бус хоол хүнсийг сөрөг зүйл гэж нэрлэх нь огтхон ч шударга бус хэрэг биш. Тийм биз дээ? (Тийм.) Одоо энэ асуудал тодорхой байна уу? (Тийм.) Яагаад органик хоол хүнс эерэг зүйл, харин органик бус хоол хүнс сөрөг зүйл вэ? Ерөнхийдөө бол органик хоол хүнс Бурханаас ирдэг, хүн төрөлхтөнд ашиг тусаа өгч, үйлчилдэг, хүний амьдрал, оршин тогтнолд хувь нэмэр оруулдаг; энэ нь хүний амьдрал, оршин тогтнолд орлуулшгүй чиг үүргийг гүйцэтгэдэг—үүний гүйцэтгэдэг чиг үүргийг юу ч орлож чадахгүй. Гэхдээ органик бус хоол хүнс хүний эрүүл мэндэд тустай юу? (Үгүй.) Харин ч эсрэгээрээ: Энэ нь хүний эрүүл мэндэд тустай биш; харин хүний эрүүл мэндэд хор хөнөөл учруулж, хүн төрөлхтний бие махбодын амьдрал, оршин тогтнолд маш их өвдөлт, бэрхшээл авчирдаг. Жишээлбэл, энэ нь бие махбодод цусны эргэлт удаашрах, үе мөч хөших, хөл хүндрэх, толгой эргэх зэрэг янз бүрийн таагүй байдал үүсгэдэг бөгөөд олон өвчин эрт эхэлж, сэдрэхэд хүргэдэг; хүмүүсийн харшлын урвал ч бас улам бүр ноцтой болж байна. Янз бүрийн түвшний сөрөг урвал нь арьснаас эхлээд дотоод эрхтэн хүртэлх олон зүйлд нөлөөлдөг. Эдгээр нь органик бус хоол хүнсний хүн төрөлхтний бие махбодын амьдрал, оршин тогтнолд авчирдаг янз бүрийн бэрхшээл, өвдөлт шаналал юм. Хүний биеийг Бурхан бүтээсэн учраас зөвхөн Бурхан л бүтэц, хэрэгцээг нь хамгийн сайн ойлгодог. Тиймээс Бурхан хүний биеийн бүтэц, хэрэгцээнд үндэслэн хүн төрөлхтөнд зориулсан бүх төрлийн хоол хүнсийг бүтээсэн. Өмнөдөөс умард хүртэл, дорноос өрнө хүртэл Бурхан орон нутгийн ард түмний аж амьдрал, оршин тогтнолд тустай янз бүрийн хоол хүнсийг бүтээсэн. Бурханы бүтээсэн бүх хоол хүнсний анхдагч хэлбэр нь хүний амьдрал, оршин тогтнолд шаардлагатай хоол хүнсний эх үүсвэрээр хангах зорилготой; тэдгээр нь бүгд хүн төрөлхтний бие махбодын амьдрал, оршин тогтнолд зайлшгүй шаардлагатай байдаг. Өөрөөр хэлбэл, хүний бие махбод амьд байж, тэжээгдэн тэтгэгдэхийн тулд Бурханы бүтээсэн эдгээр ургамалгүйгээр байж чадахгүй. Эдгээр ургамал, үр нь Бурханаас ирсэн л бол анхдагч хэлбэрээрээ байж, Бурханы бүтээсэн шаардлагатай чиг үүрэг, бүрэлдэхүүн хэсгүүдийг, түүнчлэн Бурханы хайрласан амийн хүчийг агуулдаг. Үр хаана ч байсан—хөрсгүй хадны ан цав руу унасан ч гэсэн—амийн хүчтэй л байх юм бол соёолж, ургаж, хэвийн боловсорч, илүү олон үр гаргаж чадна. Бүх зүйл үржиж, оршин тогтнодог ийм өргөн хүрээний орчинд л хүмүүс бие махбоддоо зориулан хоол хүнсний эх үүсвэр олж авч, янз бүрийн үйл ажиллагааг тасралтгүй явуулж, үргэлжлүүлэн үржиж, амьдарч чадна. Хэрвээ янз бүрийн ургамал, үр нь Бурханы бүтээсэн анхдагч чиг үүргээ алдвал энэ нь хүн төрөлхтөн хоол хүнснээсээ салж, хүн төрөлхтөн хоол хүнсний эх үүсвэрээ булаалгасантай тэнцэнэ. Хүмүүс өлсгөлөнг нь түр зуур дарж чадах анхдагч хэлбэрээрээ бус зарим хоол хүнсийг бүтээж, үйлдвэрлэдэг ч гэсэн боловсруулалтад орсны дараа хоол хүнсний анхдагч хэлбэр нь өөрчлөгдөж, анхдагч чиг үүргээ алддаг учраас тэдгээрийг идсэний дараа хүмүүсийн бие махбодын үйл ажиллагаа болон мэдрэхүй нь дагаад өөрчлөгдөнө. Цаг хугацаа өнгөрөхийн хэрээр хүмүүсийн бие махбодод бас зарим сөрөг урвал илэрнэ; тэдэнд зарим нэг өвчин эмгэг, өвдөлт үүсэж, бүр ноцтой үр дагавар ч гарч болзошгүй. Энэ нь хүн төрөлхтөнд зориулан хоол хүнс бүтээсэн Бурханы анхдагч санаа зорилготой зөрчилддөг бөгөөд Бурханы хүн төрөлхтөнд тогтоосон амьд үлдэх хууль, амьд үлдэх дүрэм журамтай ч бас зөрчилддөг. Тиймээс үүнийг яаж ч харсан бай, ямар нэг зүйл амьд зүйлийг бүтээх үеийн Бурханы анхдагч санаа зорилго болон Бурханы тогтоосон хууль, дүрэм журамтай зөрчилдөж л байвал Бурханы бүтээсэн чиг үүрэг болон гүйцэтгэх ёстой үүрэг роль, түүнчлэн Бурханы өгсөн амийн хүчээ алдсан байдаг тул мөн чанар нь өөрчлөгдсөн байдаг. Органик бус хоол хүнс бий болсон нь хоол хүнсийг бүтээсэн Бурханы анхдагч санаа зорилготой зөрчилддөг; эрдэмтэд хоол хүнсний үрийг шинжлэх ухааны аргаар боловсруулж, өөрчлөх үед энэ нь хоол хүнсний мөн чанарыг өөрчилдөг. Тиймээс органик бус хоол хүнс бол сөрөг зүйл юм. Харагдах байдал нь илүү өнгөлөг, сайхан болсон эсэх, илүү том болсон эсэх, эсвэл тоо хэмжээ нь нэмэгдсэн эсэхээс үл хамааран—яаж ч өөрчлөгдсөн бай, үүнийг бүтээсэн Бурханы анхдагч санаа зорилготой зөрчилдөж, Бурханы өгсөн чиг үүрэг, амийн хүчийг алдсан л бол тэр нь сөрөг зүйл юм. Энэ нь ямар ч эргэлзээгүй нь лавтай. Энэ нь юу ч байсан, ямар ч цаг үед, эсвэл хэний ч үйлдлээр бий болсон бай хамаагүй, Бурханы бүтээсэн, эсвэл тогтоосон зүйл биш бөгөөд харин ч Бурханы бүтээл, тогтоолтой зөрчилдөж л байвал тэр нь сөрөг зүйл юм. Одоо үүнийг тодорхой ойлгов уу? (Тийм.)

Органик бус хоол хүнс сөрөг зүйл болох тухай хэрэг явдлыг тодорхой нөхөрлөсний дараа нөхөрлөх шаардлагатай өөр нэг асуудал байна. Зарим хүн: “Органик бус хоол хүнс нь Бурханы бүтээл, тогтоолтой зөрчилддөг сөрөг зүйл тул бид үүнд хэрхэн хандах ёстой вэ? Бид үүнийг идэх ёстой юу? Бид үүнийг идэх ёсгүй юу, эсвэл бага хэмжээгээр л идэх ёстой юу? Хэрэгжүүлэх зохистой арга зам нь юу вэ?” гэж асуудаг. Та нарын зарим нь сая “Өнөөдөр нийгэм дэх ихэнх хоол хүнс органик бус бөгөөд органик хоол хүнс худалдаж авахыг хүсвэл олоход амаргүй—зарим улс орон, бүс нутагт өндөр үнээр ч худалдаж авч чадахгүй. Бид органик хоол хүнсний ашиг тус, органик бус хоол хүнсний хор хөнөөлийг мэддэг ч гэсэн юу хийж чадах билээ?” гэсэн. Өргөн хүрээний орчин ийм л байдаг. Энэ бол Сатаны ертөнц бөгөөд Бурханы бүтээсэн амийн хүчтэй хоол хүнсийг идэхэд нь хүмүүст саад болдог. Зарим хүн: “Органик бус хоол хүнс идэх нь бидний биед хортой гэдгийг бид мэддэг ч органик хоол хүнс идэх арга алга. Бид яах ёстой вэ? Бид зүгээр л өлсөж үхэх ёстой юм уу?” гэж хэлдэг. Чи өлсөж үхэж болохгүй. Амьд явахын тулд органик бус хоол хүнс идэх л хэрэгтэй. Үүнийг идэх нь биед хортой байсан ч өлсөж үхсэнээс дээр. Чи ийм хүндрэлтэйгээр үргэлжлүүлэн амьдарсан ч үхэхгүй, үүргээ гүйцэтгэж чаддаг байж, эцсийн мөч хүртэл тэсэж, өвчтэй байсан ч гэсэн авралд хүрч чадах л юм бол энэ ертөнцийг ялж, Сатаныг дийлсэн хэрэг. Бусад нь: “Органик бус хоол хүнс хүмүүст маш их хор хөнөөлтэй бөгөөд үр нөлөө нь эргэлт буцалтгүй учраас би зүгээр л үүнийг идэхгүй. Би өөрийнхөө хашаанд бага зэрэг органик хоол хүнс тарих арга олно” гэж хэлдэг. Хэрвээ чамд боломж байгаа бол энэ нь мэдээж зүгээр. Гэхдээ гэр чинь хашаагүй, чи хүнсний ногоо, үр тариа тарьж чадахгүй, мөн органик хоол хүнс худалдаж авах боломжгүй жирийн хүн байвал яах вэ? Тэгвэл чи органик бус хоол хүнс л идэж чадна. Зарим хүн: “Хэрвээ би органик бус хоол хүнс идвэл энэ нь намайг ядаж хэдэн жил амьд байлгаж чадна, би богино хугацаанд үхэхгүй. Би үүнээс болж зарим нэг хачин өвчин туссан ч гэсэн хийж чадах зүйл байхгүй” гэж хэлдэг. Та нар элдэв янзын хачин өвчин тусаж, нас чинь богиносохоос айж байна уу? (Тийм.) Үүнийг яах ёстой вэ? Зарим хүн: “Тэгвэл бид хамгийн сүүлийн сонголтыг л хийж чадна—чадах зүйлээ л хийе. Амьд үлдэхийн тулд органик бус хоол хүнс идэхээс өөр сонголт бидэнд байхгүй” гэж хэлдэг. Энэ зарчим зөв үү? (Тийм.) Тийм гэж үү? Та нар энэ нь зөв үү, эсвэл буруу юу гэдгийг ялган таньж чадахгүй байна. Ингэх нь чадах зүйлээ л хийж, өөр сонголтгүй байх явдал уу? Энэ нь чадах зүйлээ л хийж байгаа хэрэг биш, өөр сонголтгүй байгаа хэрэг ч биш. Харин энэ нь итгэлээр амьдрах явдал юм. Бурханы үгэнд нэг өгүүлбэр байдаг биш үү? “Ганц ч болов амьсгал үлдсэн цагт Бурхан чамайг үхүүлэхгүй.” Хүмүүсийн амь Бурханы гарт байдаг. Хүн хэр удаан амьдрах болон түүний бие махбодын нөхцөл байдал нь юу идэж байгаагаас биш, харин Бурханы тогтоолоос хамаардаг. Хүмүүс органик бус хоол хүнсний талаар зөв бодол санаа, үзэл бодолтой байж, үүнийг ялган таньдаг байхад л хангалттай. Гэвч хүмүүс оршин байгаа объектив орчинд зөв хандах ёстой. Хэрвээ чамд өөрийнхөө хоол хүнсийг тариалах санхүүгийн боломж, эсвэл орчны нөхцөл байхгүй бол байгаа бүхнээ ид. Тэгвэл чи өвчлөх, эсвэл үхэх талаар санаа зовох уу? Санаа зовох шаардлагагүй. Яагаад? Бидний зүрх сэтгэлд Бурханы үгийн үнэн бидний түшиг тулгуур, үндэслэл болдог: “Хүн зөвхөн талхаар амьдардаггүй, харин Бурханы амнаас гарах үг бүрээр амьдардаг”, “Ганц ч болов амьсгал үлдсэн цагт Бурхан чамайг үхүүлэхгүй.” Хүний амь, бие махбодын байдал, наслалт нь бүгд Бурханы гарт байдаг. Хүн өвчлөх эсэх, хэзээ өвдөх, хэзээ үхэх—энэ бүхэн Бурханы гарт байдаг. Санаа зовох юм уу айх шаардлагагүй. Хэрвээ чи органик хоол хүнс олж авч чадахгүй, зөвхөн органик бус хоол хүнс л идэж чадах бол сэтгэл амар ид. Байгаа бүхнээ ид. Зарим хүн: “Хэрвээ Та органик бус хоол хүнсийг сөрөг зүйл гэж хэлсэн бол яагаад биднийг сэтгэл амар ид гэж хэлж байгаа юм бэ?” гэж асуудаг. Хэрвээ чи идэхгүй бол яаж амьдарч чадах юм бэ? Хэрвээ чи хэтэрхий бага идвэл чиний бие үнэхээр хэрэгтэй зүйлээ авч чадах уу? Одоо шүтлэггүй хүмүүс ч бас органик бус хоол хүнс нь органик хоол хүнснээс хамаагүй бага шим тэжээлтэй; хэдийгээр чи их иддэг ч энэ нь их шим тэжээл өгдөггүй гэж хэлдэг. Энэ ч бас баримт юм. Тэдний мэддэггүй өөр нэг зүйл бий: Органик хоол хүнсэн дэх шим тэжээлийн бүрэлдэхүүн хэсгүүдийн харьцаа зохистой байдаг. Үүнийг идсэний дараа энэ нь чиний биед олон шим тэжээлийг ялгаруулахад тусалж, цусны эргэлтийг сайжруулж, дотор чинь анхдагч чиг үүргээ гүйцэтгэж эрүүл мэндийг чинь баталгаажуулдаг. Гэвч органик бус хоол хүнсэнд шим тэжээлийн бүрэлдэхүүн хэсгүүд байдаггүй тул чиний бие үүнийг ашиглан шим тэжээлийг нийлэгжүүлэн бие махбодын хэрэгцээгээ хангаж чаддаггүй. Хамгийн чухал нь органик бус хоол хүнс амийн хүчгүй бөгөөд олон шим тэжээлийн бүрэлдэхүүн хэсэг дутмаг байдаг; энэ нь чамайг эрүүл болгож чадахгүй. Үүнийг арав юм уу хорин жил идсэний дараа хүмүүст бүх төрлийн өвчин эмгэг, хачин өвчин үүсэж, зарим нь бүр нөхөн үржих чадвараа алдана. Ийм үр дагавар хэтэрхий ноцтой юм. Тийм ч учраас зарим хүн: “Би хангалттай хоол хүнс, хүнсний ногоо идсэн, тиймээс надад шим тэжээл дутагдах ёсгүй. Гэхдээ яагаад хамаг бие минь сул дорой санагддаг юм бэ?” гэж боддог. Энэ бол органик болон органик бус хоол хүнсний ялгаа юм; үнэндээ чи үүнийг хэдийнээ мэдэрсэн. Чамд яагаад ийм мэдрэмж төрдөг вэ? Органик бус хоол хүнс амийн хүчгүй байдаг учраас тэр. Чи үүнийг их иддэг ч энэ нь төдийлөн их шим тэжээл авчирдаггүй, тиймээс чи бие махбодын хувьд сульдаж, эрч хүчгүй байгаагаа мэдэрдэг. Гэхдээ ямартай ч чи идэх л ёстой; хэрвээ идэхгүй бол өлсөөд, ажиллаж эсвэл амьд үлдэж чадахгүй. Хүмүүс тэнэг зүйл хийх ёсгүй, туйлшрах ч ёсгүй. Тэд бүх зүйлд Бурханы үгийн дагуу хандаж, бүх зүйл дээр үнэн-зарчмын дагуу хэрэгжүүлэх ёстой. Энэ бол хүмүүсийн тодорхой мэдэж, ойлгох ёстой зүйл юм. Товчхондоо, энэ бүхэн хүмүүс органик бус хоол хүнсэнд хэрхэн хандах ёстой вэ гэдэгтээ холбоотой. Органик бус хоол хүнсний авчирдаг сөрөг нөлөө болон дараа дараагийн үр дагаврыг ойлгосныхоо дараа хүмүүс үүнд хазаарлагдах ёсгүй, санаа зовж, айх ч ёсгүй, учир нь бүх зүйл Бурханы гарт байдаг. Хүмүүсийн амь болон тэдний бүх зүйл Бурханы гарт байж, Бурханы дээд эрх, зохион байгуулалтад захирагддаг. Тийм биз дээ? (Тийм.) Хэрвээ чи үүнийг ингэж ухамсарлавал чиний бодол санаа, үзэл бодол зөв байна. Энэ бүхнийг сонсоод та нарын зүрх сэтгэл цэлмэж, чөлөөлөгдсөн мэт санагдаж байна уу? (Тийм.) Энэ бол хүмүүсийн харах ёстой бодит амьдралын асуудал юм. Хэрвээ чи энэ хэрэг явдлыг нэвт харж чадахгүй бол хэтэрхий тэнэг байна. Органик бус хоол хүнс идэх эсэх талаар бид сая хэрэгжүүлэлтийн хэд хэдэн зарчмыг хэлэлцсэн. Чи объектив орчин болон бодитой нөхцөл байдалдаа үндэслэн үүнд зохих ёсоор хандах ёстой. Товчхондоо, чи бүх зүйлийг Бурханы үгийн дагуу харах ёстой, мөн Бурханы үгийн дагуу үйлдэх ёстой. Чиний сэдэл бие махбодын хэвийн оршин тогтнол, үйл ажиллагааг баталгаажуулахын төлөө байж, тэгснээрээ чи үүргээ хэвийн гүйцэтгэж, Бурханыг дагах замаас хазайхгүй байж, үүргээ биелүүлж, үнэнийг эрэлхийлэх замд орж чадах л юм бол чиний хийж байгаа зүйл зөв. Энэ бол Бурханы тогтоосон зүйлийн талаарх бидний нөхөрлөлийн агуулга юм.

Бурханы тогтоодог зүйлийн талаар нөхөрлөхдөө бид хоёр жишээ ашигласан. Үүнийг үндсэндээ тодорхой тайлбарласан уу? (Тийм.) Тэгвэл та нар эерэг болон сөрөг зүйлийг ялгаж чадах уу? Чи үнэний энэ талыг хэрэглэн өөрт чинь тулгардаг янз бүрийн хүмүүс, үйл явдал, зүйлсийг дүгнэж чадах уу? Хэрвээ бид энэ хоёр жишээний талаар нөхөрлөөгүй бол та нар өнөөдөр бидний тодорхойлсон эерэг зүйлстэй холбоотой үнэний энэ талыг ашиглан тэдгээрийг үнэлж чадах байсан уу? (Би арай энгийнүүдийг нь ялган таньж чадах байсан байх, гэхдээ Бурханы ярьсан харьцангуй төвөгтэй хоёр жишээг ялган таньж чадахгүй байх байсан.) Бид энэ талаар нөхөрлөсөн нь сайн хэрэг, эс бөгөөс та нар алим-лийр гэх мэт тийм амттай хоол хүнс идэх боломжоо алдах байсан, тийм биз дээ? (Тийм.) Дүрэм журмыг мөрдөх хандлагатай зарим хүн алим-лийрийг хараад идэхийг хүсэх боловч үүнийг идэх нь Бурханы тогтоосон зарчмыг зөрчиж, Бурханы үгтэй зөрчилдөнө гэж бодоод идэж зүрхлэхгүй байх, тиймээс тэд биеэ барьж, үүнийг иддэггүй бөгөөд үр дүнд нь энэ амттай хоол хүнсийг идэх маш олон боломжийг алддаг. Гэвч зарим илт сөрөг зүйлийн тухайд хүмүүс ялган таних чадваргүйгээсээ болоод тэдгээрийг ихэд магтаж, зүрх сэтгэлдээ гүнээ хүлээн зөвшөөрч, хүлээж авдаг. Органик бус хоол хүнсний тухайд тэд бүр “Органик бус хоол хүнс нь хүн төрөлхтний хоол хүнсний хэрэгцээг асар их хангахын зэрэгцээ өлсгөлөнгөөс үүдэлтэй үхлийг бууруулахад тусалдаг. Энэ бол үнэхээр хүн төрөлхтний хөгжлийн түүхэнд шинжлэх ухааны хүн төрөлхтөнд оруулсан асар их хувь нэмэр юм! Үүнийг үнэхээр Бурхан хийсэн; энэ хэрэг явдлыг дэмжсэн нэгэн бол Бурхан юм” гэж боддог. Ийм энгийн мэдэгдэл нэг баримтыг ил болгодог. Ямар баримт вэ? Чи үнэнийг ойлгодоггүй гэх баримт. Энэ бол хоёрдогч асуудал; энд үүнээс ч илүү ноцтой нэг асуудал байгаа нь чи Бурханд туйлын тэрслүү, доромжилсон үг хэлсэн явдал бөгөөд энэ нь Бурханы зэвүүцэл, жигшлийг төрүүлдэг. Хэрвээ ийм асуудал маш ноцтой болж, чи Бурханы санаа зорилгыг зөрчиж, Бурханыг санаатайгаар эсэргүүцэж, доромжилбол аврагдах найдвараа алдаж магадгүй бөгөөд энэ нь чиний хүрэх газарт нөлөөлнө. Тиймээс үнэнийг ойлгох нь маш чухал юм. Хэрвээ бид нөхөрлөлдөө жишээ ашиглаагүй бол та нарын зарим нь “Органик бус хоол хүнс бол шинжлэх ухааны судалгааны үр дүн бөгөөд шинжлэх ухааны хөгжил хүн төрөлхтөнд хувь нэмэр оруулдаг, тиймээс ийм хувь нэмрийг Бурхан тогтоосон байх магадлалтай, Бурхан зохион байгуулсан байх магадлалтай” гэж бодох байсан. Ийм маягаар нөхөрлөснөөр дамжуулан одоо тодорхой ойлгосон уу? Энэ мэдэгдэл зөв үү? (Үгүй.) Хүн юмыг ингэж ойлгох ёстой юу? (Үгүй.) Хэрвээ хүн ингэж хэлбэл асуудалд орно; энэ бол туйлын тэрслүү хэрэг! Юмс үнэндээ юу болохыг болон тэдгээрийн мөн чанарын талаар тодорхой ойлгохоосоо өмнө тэдгээрийг яаран бүү тодорхойл, шинжлэх ухааны аргаар боловсруулсан зүйлсийг амархан бүү хүлээж ав, эсвэл бүү дуртай бол. Ялангуяа ёрын муу чиг хандлагад шүтэгддэг, түгээмэл байдаг, ихэнх хүний дуртай зүйлсийн тухайд чи хатуу чанд сэрэмжлэх ёстой—тэдгээрийг Бурханы үг болон үнэний дагуу ялган тань, яавч бүү хүлээж ав. Зарим хүн: “Бидний хэв чанар муу. Онлайнд янз бүрийн мэдээлэл тархаж байгааг хараад бид үүнийг нийгмийн чиг хандлага, буруу байж таарахгүй гэж боддог. Үүнийг харсны дараа энэ нь бидний зүрх сэтгэлд нөлөөлдөг. Хэрвээ бид вакуум орчинд амьдарч байсан бол төөрөлдөхгүй байх байсан” гэж хэлдэг. Энэ мэдэгдэл зөв үү? (Үгүй.) Чи бодитой ертөнцөд, өнөөгийн нийгэмд амьдарч байгаа бөгөөд олон хачин дуу хоолой, хачин үг хэллэг, онолыг гарцаагүй сонсох болно. Эдгээр маргаан чиний зүрх сэтгэлд гарцаагүй нэвтэрч, нөлөөлж, бодол санааг чинь өөрчлөх болно. Хүмүүс энэ нийгэмд амьдарч, хүмүүсийн дунд амьдарч байгаа цагт өөрийн эрхгүй эдгээрийн нөлөөнд автана, харин уул, ойн гүнд амьдарч, эсвэл жижигхэн өрөөнд өөрсдийгөө түгжиж, эдгээр зүйлийг сонсохгүй, харахгүй, бодохгүй байгаа тохиолдолд л зүрх сэтгэл нь цэвэр байна гэж боддог. Энэ үзэл бодол зөв үү? (Үгүй.) Мэдээж үгүй. Тэгвэл энэ асуудлыг хэрхэн шийдвэрлэж болох вэ? Чи үнэнийг эрэлхийлж, үнэнийг ойлгох ёстой. Хэрвээ чи үнэний бүх талыг тодорхой ойлгосон бол эдгээр зүйлтэй тулгарах үедээ тэдгээрийн цаад мөн чанар юу болохыг мэдэх болно. Чи тэдгээрийг хурдан ялган таньж, эерэг, эсвэл сөрөг зүйл хэмээн тодорхойлж чадна—мөс чанар, эрүүл ухаантай байсны үндсэн дээр эерэг зүйлсийг хурдан хүлээн авч, сөрөг зүйлсийг эсэргүүцэх юм уу голж, шүүмжилж, яллах болно. Ийм маягаар чи хамгаалагдана, чамд арга мөхөс санагдахгүй, тэгтлээ их санаа зовж, айх ч шаардлагагүй болно. Яагаад? Учир нь Бурханы үгийг үндэслэлээ болгосноор чи эерэг болон сөрөг зүйлийг ялган таних үндсэн чадвартай болж, янз бүрийн эерэг болон сөрөг зүйлийн талаарх үзэл бодол, санал чинь Бурханы үгэнд үндэслэнэ, чи тэдгээр нь эерэг, эсвэл сөрөг зүйл эсэхийг тодорхойлж чадна; тиймээс чиний хийх ёстой зүйл маш амархан байх болно. Тийм биш гэж үү? (Тийм.)

Бидний сая нөхөрлөсөн зүйлийг та нар ойлгосон уу? Хэрвээ бид энэ талаар ингэж нөхөрлөөгүй бол та нар үүнийг ойлгож чадах байсан уу? (Үгүй.) Тэгвэл хэрвээ та нар дахиад хэдэн жил туулж мэдэрвэл эерэг болон сөрөг зүйлийг ялган таньж чадах уу? (Үнэнгүйгээр бид эдгээр зүйлийг ялган таньж чадахгүй; заримдаа бид бүр сөрөг зүйлсийг биширч, дэмждэг. Тиймээс бид илүү олон жилийн туршлагатай байлаа гээд л ялган таньж чаддаг болчихдог юм биш.) Эдгээр хэрэг явдал нууцуудтай холбоотой юу? (Үгүй, холбоогүй.) Хэрвээ эдгээр нь нууцуудтай холбоотой биш юм бол хүмүүс яагаад эдгээрийг ойлгодоггүй юм бэ? Эдгээр нь гадаад хэрэг явдал уу? (Тийм.) Хэрвээ эдгээр нь зүгээр л гадаад хэрэг явдал байсан бол ойлгоход амархан байх ёстой, гэвч үнэндээ эдгээр хэрэг явдал нь бас зарим үнэнийг болон янз бүрийн зүйлийн талаарх хүмүүсийн үзэл бодлыг хамардаг. Ямар нэг зүйл аливаа зүйлийн талаарх үзэл бодол, асуудлын мөн чанар, шинж чанарыг хамарч л байвал үнэнийг хамардаг бөгөөд үнэнийг хамарсан үед та нар үүнийг нэвт харж чадалгүй будилдаг. Тэгвэл та нар ийм маягаар нөхөрлөх шаардлагатай гэж бодож байна уу? (Тийм ээ, шаардлагатай.) Энэ нөхөрлөлийг сонссоныхоо дараа та нар анхаарлаа хэрэг явдалд өөрт нь хандуулахгүй, эсвэл дүрэм журам мөрдөж сурахгүй, харин ч нөхөрлөлөөр дамжуулан үнэн болон Бурханы санаа зорилгыг ойлгож, юу нь эерэг зүйл, юу нь сөрөг зүйл болохыг ялган таньж чаддаг болж, үнэний тухайд ахиц дэвшил гаргаж, юмыг ялган таних чадвар чинь сайжирна гэж найдаж байна. Энэ нь та нар ямар нэг зүйл олж авсан гэсэн үг байх болно. Бид өмнө нь хоёр онцгой жишээг жагсаасны дараа та нар одоо эерэг зүйлсийг—Бурханы бүтээсэн, Бурханы тогтоосон, эсвэл Бурханы дээд эрхийн дор байдаг зүйлсийн цар хүрээнд багтах бүх юмыг бүгдийг нь ялган таньж чадаж байна уу? Эсвэл та нар зөвхөн ижил төрлийн зүйлсийг л ялган таньж чадах бөгөөд энэ хоёр жишээнээс өөр зүйлсийг ялган таньж чадахгүй хэвээр байна уу? (Би ижил төрлийн зүйлсийг, мөн харьцангуй энгийн өөр зүйлсийг тодорхой хэмжээнд ялган таньж чадах байх, гэхдээ хэтэрхий төвөгтэй зүйлсийг тодорхой ялган таньж чадахгүй хэвээр байна.) Энэ бол баримт, тийм биз дээ? Хэрвээ та нар ялган таньж чадахгүй хэвээр байгаа бол нэг зарчмыг ухамсарлах ёстой. Эхлээд, тодорхой нэг зүйл Бурханы бүтээж өгсөн чиг үүрэг, эсвэл Бурханы тогтоосон оршин тогтнолын ач холбогдлоо зөрчиж байгаа эсэхийг хар; энэ талыг зөрчиж байгаа эсэхийг нь хар. Хэрвээ зөрчиж байвал тэр нь сөрөг зүйл юм. Хэрвээ энэ нь Бурханы бүтээл, тогтоолыг зөрчдөггүй боловч оршин тогтнолын хэлбэр, оршин тогтнолынх нь үнэ цэн хүмүүст эерэг, эсвэл сөрөг нөлөөтэй гэдгийг хэлэх боломжгүй бол—энэ нь зөвхөн ямар нэгэн зорилгод үйлчилж, хүмүүсийн амьдралыг жаахан тав тухаар хангадаг, ашиг тус багатай ч хор хөнөөлгүй, өөрөөр хэлбэл, Бурханы бүтээсэн хүн төрөлхтний оршин тогтнох хэлбэр, хэвийн амьдралыг алдагдуулдаггүй, үймүүлдэггүй, ямар нэгэн сөрөг үр дагавар ч авчирдаггүй бөгөөд үүний оршин тогтнолыг хүн төрөлхтөнд утга учиртай гэж үзэх боломжгүй, хүмүүс үүнгүйгээр ч сайн сайхан амьдарч чадахаар бол—үүнийг эерэг, эсвэл сөрөг зүйл гэж үзэх боломжгүй. Энэ нь тэр ангилалд багтдаггүй; энэ нь зүгээр л нэг төрлийн зүйл, эсвэл объект учраас бид үүнийг эерэг, эсвэл сөрөг гэж тодорхойлохгүй. Жишээлбэл, морин тэрэг бол тээврийн хэрэгсэл юм. Үүнийг Бурханы бүтээж, тогтоосон амьд зүйл буюу морь чирдэг. Морины чирдэг тэргийг хүн хийсэн, Бурхан бүтээгээгүй; энэ бол Бурханы өгсөн амьд үлдэх чадвараараа хүний хийсэн хэрэгсэл юм. Энэ нь ачаа тээвэрлэж, хүмүүсийг өөр өөр газар руу зөөж, хүмүүсийн амьдрал, аяллыг илүү тав тухтай болгож чаддаг. Тэгвэл та нар хүний хийсэн морин тэргийг эерэг, эсвэл сөрөг зүйл гэж бодож байна уу? Морин тэрэг эрчим хүч зарцуулдаг уу? Утаа ялгаруулж, агаар бохирдуулдаг уу? (Үгүй.) Морин тэрэг хүмүүсийн амьдрал, оршин тогтнолд ямар ч сөрөг нөлөө үзүүлдэггүй, хүмүүсийн амьдралыг арай илүү тав тухтай болгодог. Гэхдээ морин тэрэг байгаагүй бол хүмүүс явганаар ч аялах боломжтой, энэ нь зүгээр л арай удаан байх байсан; хүмүүс үүнгүйгээр амьд үлдэж чадахгүй юм биш. Энэ бол зайлшгүй шаардлагатай зүйл биш. Тэгвэл энэ зүйл эерэг зүйл үү, эсвэл сөрөг зүйл үү? (Миний ойлгож байгаагаар энэ нь сөрөг зүйл биш, гэхдээ бас эерэг зүйл ч биш; үүнийг зүгээр л эерэг, эсвэл сөрөг гэж хэлэх боломжгүй.) Энэ нь хүний гараар бүтээгдсэн бөгөөд үүнийг эерэг, эсвэл сөрөг гэж хэлэх боломжгүй. Хэрвээ чи морин тэрэг эерэг зүйл үү, эсвэл сөрөг зүйл үү гэдгийг хэлэлцсэн бол энэ нь үндсэндээ шалихгүй зүйл дээр сүр бадруулж, жижиг сажиг юмаар хөөцөлдөж байгаа хэрэг болно.

Зарим хүн: “Моддыг Бурхан бүтээж, тогтоосон бөгөөд модны оршин тогтнох дүрэм журам болон оршин тогтнох хэлбэр нь Бурханаас ирдэг учраас тэдгээр нь эерэг зүйл юм. Тэгвэл модыг тайрч, гуалин болгон боловсруулбал энэ нь эерэг зүйл үү, эсвэл сөрөг зүйл үү?” гэдэг. Гуалин нь хүн төрөлхтний өдөр тутмын хэрэгцээнд тодорхой хэмжээний тав тух олгодог, тухайлбал ширээ, сандал зэрэг янз бүрийн тавилга хийхэд ашиглагддаг, мөн хоол хийхэд түлш болгож болдог. Энэ нь ургамлаас эд зүйл болон хувирдаг. Энэ нь эерэг зүйл үү, эсвэл сөрөг зүйл үү? (Үүнийг эерэг ч, сөрөг ч гэж хэлэх боломжгүй.) Зөв байна, одоо та нар ойлгож, ухаарлаа. Бурханы бүтээсэн, Бурханы тогтоосон, эсвэл Бурханы дээд эрхийн дор байх—энэ зарчмын цар хүрээнд багтах зүйлс л эерэг зүйл юм. Энэ зарчмыг зөрчдөг юу ч бай сөрөг зүйл юм. Энэ хоёр ангиллаас гадуурх зүйлсийн хувьд, хэрвээ чи тэдгээр нь эерэг эсвэл сөрөг эсэхийг хэлэлцвэл энэ нь үндсэндээ аар саар юмаар хөөцөлдөж, ялихгүй зүйл дээр сүр бадруулж, хийвэл зохих ажлаа хийхгүй байгаа хэрэг юм. Жишээлбэл, зарим хүн: “Хүний хийсэн хөшиг эерэг зүйл үү, эсвэл сөрөг зүйл үү?” гэж асуудаг. Зарим хүн: “Энэ нь даавууны гарал үүслээс хамаарна. Хэрвээ хөшгийг боловсруулсан түүхий хөвөнгөөр, будаж цайруулалгүй, ямар ч химийн бодис нэмэлгүйгээр хийсэн бол эерэг зүйл юм. Хэрвээ будаж, цайруулж, хээлсэн, эсвэл ямар нэгэн химийн бодис нэмсэн бол сөрөг зүйл юм. Сөрөг зүйл бол бидний үгүй хийж, орхих ёстой зүйл, тиймээс бид тэдгээрийг ашиглаж болохгүй. Ингэж байж л бид Бурханы үгийн зарчмыг баримталж, эерэг зүйл болон үнэнийг хайрладаг хүмүүс болно. Тиймээс бид хөвөн даавуун бүтээгдэхүүн биш бүх юмыг буруушааж, байгалийн гаралтай бус бүх юмыг буруушаадаг” гэж хэлдэг. Байгалийн гаралтай зүйлс юу вэ? Хөвөн, торго, бас маалинга. Энэ хүмүүсийн санал бодлоор бол, энэ хэдээс өөр хүмүүсийн өмсөж болох зүйл байхгүй—хэрвээ чи зарчмыг зөрчихөөс зайлсхийхийг хүсэж, эерэг зүйлийг хайрлаж, сөрөг зүйлийг голж чаддаг болохыг хүсвэл эдгээр зүйлийг өмсөх ёстой, учир нь зөвхөн эдгээр зүйл л Бурханы бүтээсэн анхдагч хэлбэрээрээ байдаг. Энэ үзэл бодол зөв үү? (Үгүй.) Зарим хүн: “Энэ үзэл бодлын дагуу бол, шинжлэх ухааны аргаар боловсруулсан нэхмэл эдлэл өмсдөг хэн боловч эерэг зүйлсийг хайрладаг хүн биш, үнэнийг хэрэгжүүлдэг хүн биш, харин ялган таних чадваргүй, зарчимгүй хүн, асар тэрслүү, Бурханд жигшигдсэн хүн бөгөөд тийм хүн дууссан!” гэж хэлнэ. Энэ үг зохистой юу? (Үгүй, энэ бол ялихгүй зүйл дээр сүр бадруулж байгаа хэрэг.) Ийм хүмүүсийн үг далд сэдэл агуулж байдаг бөгөөд тэд бүр бусдыг яллаж, аливааг дэгсдүүлж ч чаддаг. Тэд ямар хүмүүс вэ? (Дүрэм журам баримталдаг, сүнслэг ойлголтгүй хүмүүс.) Тэд бол утгагүй хүмүүс, утгагүй төрлийнх юм. Эдгээр тэрс үзэл, төөрөгдлийг илэрхийлэхдээ тэд ялихгүй зүйл дээр сүр бадруулж, ярилцаж буй сэдвийг далимдуулан өөрсдийнхөө санал бодлыг илэрхийлдэг. Тэдний оюун ухаан эдгээр тэрс үзэл, төөрөгдлөөр дүүрэн байдаг бөгөөд тэд үүнийгээ эцэс төгсгөлгүй чалчиж чаддаг боловч тэднээс үнэнтэй холбоотой зүйлийн талаар нөхөрлөхийг хүсэх үед тэдэнд хэлэх үг байдаггүй. Тэднээс эерэг зүйл гэж юу болох талаар нөхөрлөхийг хүсэхэд тэд эдгээр тэрс үзэл, төөрөгдлийг хэлдэг. Энэ нь зэвүүцмээр гэж чи бодохгүй байна уу? Олон зүйл нь Бурханы бүтээсэн, Бурханы тогтоосон, эсвэл Бурханы дээд эрхийн дор байдаг эерэг зүйлстэй холбоогүй байдаг. Нарийн яривал, тэдгээр нь Бурханы бүтээсэн, Бурханы тогтоосон, эсвэл Бурханы дээд эрхийн дор байх зарчмыг зөрчдөггүй бөгөөд оршин тогтнох хэлбэр нь хүн төрөлхтний амин зуулга, оршин тогтнолд ямар нэгэн сөрөг нөлөө юм уу хор хөнөөл учруулдаггүй. Тиймээс, ярих үедээ мөс чанар, эрүүл ухаантай байж, ялихгүй зүйл дээр сүр бадруулахгүй, эсвэл дур зоргоороо яллахгүй байх нь хамгийн сайн. Бурханы бүтээсэн, Бурханы тогтоосон, эсвэл Бурханы дээд эрхийн дор байдаг зүйлсийн цар хүрээнд багтах зүйлсийг бид нөхөрлөх нь зохистой бөгөөд хүлээн авч, ойлгож, баримталж, нандигнаж, хамгаалах нь ч мөн зохистой юм. Эдгээрээс гадна, энэ цар хүрээнд багтдаггүй зүйлсийн хувьд ялихгүй зүйл дээр сүр бадруулж, тэдгээрийг нөхөрлөх гол асуудал мэтээр авч үзэн, асар их урам зоригтойгоор нөхөрлөж, тэр ч байтугай хэд хэдэн цуглаан дамжуулан маш нухацтайгаар нөхөрлөхгүй байх нь хамгийн сайн. Ингэж болохгүй. Ихэнхдээ утгагүй хүмүүс, сүнслэг ойлголтгүй хүмүүс, ёрын муу хүмүүс, антихристүүд болон диаволууд гайхуулахын тулд, хэчнээн ухаантай болохоо хүмүүст харуулахын тулд эдгээр зүйлийг хийх дуртай байдаг. Ялган таних чадваргүй хүмүүс үүнийг үнэнийг нөхөрлөж байна гэж боддог бөгөөд хэдий тэд ямар ч босгон байгуулалтыг авдаггүй ч тэвчиж, сонсохоос өөр аргагүй мэт санагддаг. Үнэндээ тэр хүмүүсийн үг бүгд тэрс үзэл, төөрөгдөл бөгөөд Миний ярьж байгаа эерэг зүйлсийн талаарх сэдэвтэй ямар ч хамаагүй. Тиймээс хэрвээ чи ийм төрлийн хүмүүс эерэг зүйлстэй холбоогүй эдгээр сэдэв, үндэслэлийг хөндөж байгааг сонсвол чи сонсохоос татгалзаж болно. Хэрвээ чи үнэнийг ойлгодог, ялган таних чадвартай бол тэднийг няцааж, зогсоож чадна. Тэднийг хэрхэн зогсоох вэ? Чи: “За, дуугүй бай! Чиний ярьж байгаа зүйл үнэнтэй холбоогүй, эерэг зүйлтэй ч холбоогүй. Чиний хэлж байгаа зүйл бол диаволын үг бөгөөд хэн ч үүнийг сонсохыг хүсэхгүй. Энд байгаа бүх хүнийг битгий үймүүл, хүн бүрийг үүргээ гүйцэтгэхэд нь битгий саад бол!” гэж хэлнэ. Хэрвээ тэдний үг далд сэдэлтэй байвал, мөн тэд дур зоргоороо яллаж, эерэг нөлөө үзүүлэхгүй байвал та нар өндийн босож, үймээн дэгдээхийг нь болиулахын зэрэгцээ хүн бүрийг ялган таних чадвартай болгохын тулд тэднийг ил болгох ёстой. Сонссоныхоо дараа хүн бүр тэдний үг бол үнэнтэй ямар ч хамаагүй тэрс үзэл, төөрөгдөл бөгөөд тэд өө эрж, жижиг сажиг зүйлтэй зууралдаж, хүмүүсийг төөрөлдүүлж, бичиг үсэг, хоосон сургаал ярьж, сүржин үг чалчиж, далд сэдэл агуулж, асуудал үүсгэхийг хүсэж байгаа, тиймээс тэднийг хязгаарлаж, дуугүй болгох ёстой гэдгийг ойлгох болно. Тухайн үед тэнд байгаа хүмүүсийн ихэнх нь ёрын муу хүмүүс болон диаволуудыг ялган таньж чаддаггүй, тэд төөрөгдөл тарааж, хүмүүсийг төөрөлдүүлж байгааг мэддэггүй будилсан хүмүүс байлаа гэж бодъё. Энэ будилсан хүмүүс болон тэр ёрын муу хүмүүс, диаволууд хамтдаа цугларах үедээ бүгд нэг тэрэгний дугуй мэт эвтэй байдаг. Бурханы үгийг сонссоныхоо дараа тэд үнэнийг хүлээн авдаггүйгээр үл барам, сүржин үг, сүртэй боловч хоосон яриагаараа зарим нэг төөрөгдөл тараадаг. Тэр тохиолдолд чи ямар ч үзэл бодол илэрхийлэх шаардлагагүйгээр босоод, чимээгүйхэн явж болно. Диаволууд гайхуулж, жүжиглэж л байг. Оюун санаагаа үймүүлж, үүргийнхээ гүйцэтгэлд нөлөөлөхгүйн тулд тэдэнтэй битгий маргалд. Яагаад? Яагаад гэвэл, диавол үргэлж диавол; амьтан үргэлж амьтан байдаг. Тэд ухаалаг байдалгүй, зөв бурууг ялгаж чаддаггүй, юу нь зөв, юу нь буруу болохыг мэддэггүй; чи хэчнээн нөхөрлөлөө ч тэд үнэнийг ойлгох боломжгүй. Диаволууд үргэлж бичиг үсэг, хоосон сургаал ярьж, уриа лоозон хашхирч, сүртэй боловч хоосон яриа чалчина, харин амьтнаас хойд дүрээ олсон хүмүүс—сүнсгүй хүмүүс ямар ч ялган таних чадваргүй байдаг. Сатанууд болон диаволууд хаана ч үймээн дэгдээсэн, тэд дагаж, үймээнд хутгалдана. Хэрвээ чи тэдэнд ялган танихыг заавал тэд сурч чадахгүй. Үнэнийг ойлгодог хүмүүс л овсгоо самбаатай, мэргэн ухаантай байдаг бөгөөд асуудал харах үедээ нуугдах болно. Тэд диавол үймээн дэгдээж байгааг хараад ялган таньж чадна, мөн ёрын муугаас хол байхаа мэддэг тул үймээнд хутгалдахгүй. Диаволууд хаана жүжиг тавина, амьтад хаана цуглана, тэр газраас муухай үнэр, эмх замбараагүй байдал ханхлах болно. Тэд нэг тэрэгний дугуйнууд бөгөөд хамтдаа цуглах дуртай. Хэн ч, ямар ч гажууд, олиггүй үг хэлсэн бай, тэд сонсох дуртай байдаг, тэр ч байтугай асар их баяр хөөртэйгөөр давтаж хэлдэг. Энэ нь диаволуудын цугларалт биш гэж үү? Хэрвээ чи ухаантай хүн бол ийм нөхцөл байдлыг хараад хурдан зайлсхийж, тэдэнтэй хутгалдахгүй байх ёстой. Яагаад чи тэдэнтэй хутгалдах ёсгүй вэ? Яагаад чи тэдэнтэй маргалдах ёсгүй вэ? Яагаад гэвэл, чи үнэний талаар яаж ч нөхөрлөсөн, тэд хүлээн авахгүй; чи хэчнээн ч олон үг хэлсэн, бүгд хий дэмий байх болно. Сатан болон диаволд харьяалагддаг хүмүүс үнэнийг огт хүлээн авдаггүй, амьтнаас хойд дүрээ олсон хүмүүс үнэнийг ухан ойлгож чаддаггүй тул чи хэчнээн их яриад ч нэмэргүй. Тэд Бурханы үгийг уншдаг уу? Тэд Бурханы үгийг ойлгож чадах уу? Тэд ер нь үнэнийг эрж хайсан уу? Тэд Миний хэлсэн үгийг ч хүлээн авдаггүй байхад чиний хэлсэн хэдхэн үг тэднийг няцааж чадах уу? Энэ нь тэдний бодлыг өөрчилж чадах уу? Тэд чиний үгийг хүлээн авч чадах уу? Тиймээс тэнэг зүйл битгий хий. Чимээгүйхэн яваад өгөх нь ухаалаг сонголт юм. Хэрвээ чи диаволоос “Чи яагаад үнэнийг хэрэгжүүлдэггүй юм бэ? Чи яагаад үргэлж худал хэлж, ов мэх гаргадаг юм бэ?” гэж асуувал диавол чамайг улайм цайм няцаах болно; тэд маргаж, гажууд үндэслэл ашиглан өөрсдийгөө өмөөрөх бөгөөд худал хэлж, ов мэх гаргаж байгаагаа огтхон ч хүлээн зөвшөөрөхгүй. Хэрвээ чи амьтнаас хойд дүрээ олсон хүмүүсээс яагаад үргэлж дүрэм журам баримталдгийг нь асуувал тэд ч бас гажууд үндэслэл ашиглан өөрсдийгөө өмөөрч, өөрсдийгөө үнэнийг хэрэгжүүлж байгаа гэж хэлнэ. Ийм нөхцөл байдалтай тулгарах үедээ чи диаволууд болон амьтнаас хойд дүрээ олсон хүмүүс үнэнийг огт хүлээн авдаггүй гэдгийг тодорхой харж чаддаг байх ёстой, тиймээс чи тэдэнтэй нөхөрлөхөө больж, тэнэг зүйл хийхээ болих хэрэгтэй. Чи хэчнээн олон үг хэлж, хэчнээн их зүйл хийсэн ч тэдний уг чанар-мөн чанарыг өөрчилж чадахгүй, тиймээс хэчнээн их ярилаа ч нэмэргүй. Чи үнэнийг хүлээн авч чадах хүмүүст үнэний талаар нөхөрлөх ёстой. Ийм хүмүүс л үнэнийг амархан хүлээн авдаг—тэдэнтэй л чи хэвийн яриа өрнүүлж чадна. Диаволууд болон амьтнаас хойд дүрээ олсон хүмүүсийн хувьд чи үнэнийг хэчнээн нөхөрлөж, хэчнээн их ажил хийсэн ч бүгд хий дэмий юм. Тухайн хоромд чи тэднийг хэлэх үггүй болтол нь няцааж, тэд чиний хэлсэн зүйлийг зөв гэж бодож болох ч дараа нь тэдний бодол өөрчлөгдөж, тэр ч бүү хэл чамайг няцааж, ичээх үг бэлдэх болно. Та нар хар даа, диавол хүмүүс үнэнийг хүлээн авч чадах уу? (Үгүй.) Яавч үгүй. Диавол хүмүүс болон амьтнаас хойд дүрээ олсон хүмүүс үнэнийг огт хүлээн авдаггүй. Тэд тодорхой нэг мөчид үнэнийг хүлээн авсан ч зөвхөн амаараа л тэгж хэлдэг бөгөөд дараа нь хэлсэн үгээсээ буцдаг. Тэгвэл чи тэдэнд үнэний талаар нөхөрлөөд ямар нэгэн үр дүнд хүрч чадах уу? Чи тэднийг өөрчилж, мөс чанар, эрүүл ухаантай болгон, тэднийг үнэнийг ойлгодоггүй гэдгээ мэддэг, үнэнийг хүлээн авч, хэрэгжүүлдэг болгохыг хүсдэг—энэ санаа, энэ сэдэл өөрөө буруу юм; чи хэзээ ч ийм санаа агуулах ёсгүй. Чи одоо ойлгов уу? (Тийм.)

Эерэг зүйлийн сэдэв рүүгээ буцаж орцгооё. Эерэг зүйлийн цар хүрээ нь Бурханы бүтээсэн, Бурханы тогтоосон, эсвэл Бурханы дээд эрхийн дор байдаг гэх ангилалд багтдаг гэдгээр тодорхойлогддог. Бид юутай ч харьцаж байсан, “Энэ нь Бурханаар бүтээгдсэн үү? Энэ нь Бурханы тогтоолтой ямар холбоотой вэ?” гэж бодох ёстой. Хэрвээ энэ нь Бурханаар бүтээгдээгүй, Бурханы тогтоолтой ямар ч хамаагүй бол бид үүнд болгоомжтой хандах ёстой. Хэрвээ бид ертөнцийн чиг хандлагыг дагаж, үүнийг магтан сайшаасаар байвал энэ нь тэнэг хэрэг биш гэж үү? Хэрвээ ямар нэг зүйл Бурханы бүтээсэн, Бурханы тогтоосон, эсвэл Бурханы дээд эрхийн дор байх цар хүрээнд багтахгүй бол үүнийг эерэг ч, сөрөг ч зүйл гэж нэрлэх боломжгүй, тиймээс энэ талаар хэлэлцээд ямар ч утгагүй. Хэрвээ чи энэ талаар хэлэлцвэл үүнийг эерэг зүйл гэж хүлээн авахыг хүссэн учраас тэр үү? Эсвэл үүнийг сөрөг зүйл гэж тодорхойлж, голохыг хүссэн учраас уу? Үүнийг хүлээн авах эсвэл голох нь чиний амьдралд болон биеэ зөв авч явахад чинь ямар ашиг тустай вэ? Энэ нь үнэнийг хүлээн авахад чинь ашиг тустай юу? Хэрвээ ямар ч ашиг тусгүй бол үүнийг нөхөрлөл, хэлэлцүүлгийн сэдэв болгон авч үзэх ямар ч утгагүй; энэ нь тэнэг байж, тэнэг зүйл хийж байгаа хэрэг болно, тийм биз дээ? (Тийм.) Жишээлбэл, бидний сая ярьсан морин тэрэг, нэхмэл эдлэл, ор, сандал зэргийн тухайд—хэрвээ чи үргэлж ялихгүй зүйл дээр сүр бадруулж, “Энэ нь эерэг зүйл үү, эсвэл сөрөг зүйл үү? Бид үүнийг хүлээн авах ёстой юу, эсвэл голох ёстой юу? Бид үүнийг нандигнах ёстой юу, эсвэл жигших ёстой юу? Үүнд хандах зохистой арга зам юу вэ?” гэж хэлэлцэхийг хүсвэл энэ нь гажууд байгаагийн илрэл юм. Гажуудалд автамтгай хүмүүс гол санааг ухаарч чаддаггүй; тэд үргэлж хэлбэр, хоосон сургаал, дүрэм журамд хүчин чармайлт гаргадаг бөгөөд үнэнд хэрхэн хүчин чармайлт гаргахыг хэзээ ч ойлгодоггүй. Олон зүйл эерэг болон сөрөг зүйлийн асуудалтай холбоогүй байдаг тул тэдгээрийн талаар нөхөрлөх шаардлагагүй. Учир нь тэдгээр нь эерэг ч биш, сөрөг ч биш зүйл учраас чиний амь-оролт болон чиний алхдаг амьдралын замд багахан нөлөөлдөг, тиймээс чи тэдгээрийг нарийвчлан судлах шаардлагагүй. Тэдгээрийг ашиглаж болохоор бол ашигла, ашиглахгүй байсан ч зүгээр. Хэрвээ хүмүүсийн эрүүл мэндэд нөлөөлдөг химийн гаралтай зарим бүтээгдэхүүн байвал, мөн үнэр юм уу химийн найрлага нь хүмүүсийн биед ямар нэгэн хор хөнөөл учруулдаг бол чи тэдгээрээс аль болох хол байж, өдөр тутмын хэрэглээний тийм зүйлсийг аль болох бага ашиглаж, эсвэл огт ашиглахгүй байх арга зам олох ёстой. Ийм маягаар чи тэдгээрийн учруулдаг хор хөнөөлийг арилгаж, эсвэл багасгаж чадна. Эдгээр хор хөнөөлөөс бүрэн зайлсхийх боломжгүй боловч одоохондоо та нарын аминд хор хөнөөл учруулахгүй, богино хугацаанд та нарыг өвчлүүлэхгүй, Бурханд итгэж, Бурханыг дагахад чинь, эсвэл үүргээ гүйцэтгэх, үнэнийг эрэлхийлэхэд чинь нөлөөлөхгүй л бол тэр нь хангалттай, учир нь бодит орчин яг л ийм байдаг. Энэ зарчмыг одоо тодорхой ойлгов уу? (Тийм.)

Бурханы дээд эрхийн дор байдаг бүх зүйл эерэг зүйл юм

Бид “Бурханы тогтоосон зүйлийн” талаар бага зэрэг нөхөрлөлөө. Тэгвэл бид “Бурханы дээд эрхийн дор байдаг зүйлтэй” холбоотой үнэнийг ч бас нөхөрлөх ёстой биш үү? (Тийм.) “Бурханы дээд эрхийн дор байдаг зүйл” болон “Бурханы бүтээсэн, Бурханы тогтоосон зүйлийн” хооронд нарийн ялгаа бий юу? (Тийм.) Бурханы дээд эрх юуг хамардаг вэ? Бурхан хүмүүсийн хувь заяаг захирдаг гэж байнга хэлдэг. Хүмүүс ямар хувь заяатай байхаас үл хамааран, хувь заяаны хэрэг явдал өөрөө эерэг зүйл мөн үү? (Мөн.) Хүний хувь заяа ямар байх нь хамаагүй, гаднаа сайн эсвэл муу харагдах нь хамаагүй, Бурханаас ирсэн, Бурханаар тогтоогдсон, эсвэл Бурханы дээд эрхийн дор байдаг л бол энэ нь эерэг зүйл юм. Тэгвэл хүмүүсийн хувь заяа эерэг зүйл гэдгийг хэрхэн тодорхойлж болох вэ? Хүмүүс янз бүрийн хувь заяатай байдаг. Гаднаа зарим нь ерөөгдсөн амьдралаар амьдарч байгаа мэт харагддаг бол зарим нь зовж шаналдаг; зарим хүн насан туршдаа цэцэглэн хөгждөг бол заримынх нь хувьд юмс хэзээ ч төвөггүй бүтдэггүй; зарим хүн элбэг хангалуун амьдардаг бол зарим нь туйлын ядуу зүдүү амьдардаг; зарим хүн аз жаргалтай, амар жимэр гэр бүлтэй байдаг бол зарим нь аз жаргалгүй гэрлэлт, ачлалгүй үр хүүхдүүдтэй байдаг; зарим хүн насан туршдаа ганцаараа байдаг бол зарим нь үр хүүхдүүд, ач зээгээрээ хүрээлүүлэн жаргадаг; зарим хүн насан туршдаа өвчин эмгэг, өвдөлт шаналалд нэрвэгдэж, асар зовлон зүдүүртэй амьдардаг бол зарим нь хүчтэй, эрүүл энх байж, тав тухтай, эрх чөлөөтэй амьдарч, эцэст нь өтөл насалдаа амар тайван өөд болдог. Эдгээр нь өөр өөр төрлийн хүмүүсийн хувь заяа биш гэж үү? (Мөн.) Тэгвэл хувь заяа Бурханы дээд эрхийн дор байдаг уу? (Бурханы дээд эрхийн дор байдаг.) Хүмүүс үзэлдээ “Хувь заяа Бурханы дээд эрхийн дор байдаг юм чинь хүмүүсийн хувь заяа бүгд сайн байх ёстой. Яагаад тийм олон муу хувь заяа байдаг юм бэ?” гэж боддог. Үүнээс ч илүү ойлгоход бэрх нэг баримт байдаг нь ихэнх хүний хувь заяа тэдний хүссэнээр байдаггүй. Хар даа—хэчнээн олон хүн насан туршдаа ямар ч зовлон зүдүүр амсалгүй, эд баялаг, байр суурьтай төрж, тал талаас хайр халамжаар бялхдаг вэ? Ийм хүн хэчнээн байдаг вэ? Зөвхөн элит гэр бүлд төрсөн хүмүүс л ийм хувь заяатай байдаг. Бусад хүмүүсийн ихэнх нь насан туршдаа зовж, тоо томшгүй олон бэрхшээл туулж, алхам тутамдаа саад тотгортой тулгардаг—тэдний хувьд бүх зүйл туйлын хэцүү байдаг, огтхон ч төвөггүй бүтдэггүй. Хэдийгээр онолын хувьд чи хүмүүсийн хувь заяа бүгд Бурханы дээд эрхийн дор байдаг бөгөөд Бурханы дээд эрхийн дор байдаг бүх зүйл бол эерэг зүйл гэдгийг хүлээн зөвшөөрдөг ч зүрх сэтгэлдээ үүнийг ойлгодоггүй хэвээр байдаг: “Хэрвээ гайхалтай давуу эрхтэй төрсөн хүмүүсийн хувьд сайн хувь заяатай байх нь эерэг зүйл гэж хэлбэл хоосон сургаалын үүднээс үүнийг хүлээн зөвшөөрч болно. Гэхдээ хүмүүсийн 80-90 хувьд нь бүх зүйл саадгүй бүтдэггүй бөгөөд тэд насан туршдаа зовдог—тэгвэл яагаад ийм хувь заяа ч бас эерэг зүйл бөгөөд бас л Бурханы дээд эрхийн дор байдаг юм бэ? Үүнийг хүлээн зөвшөөрөхөд бага зэрэг хэцүү санагддаг. Ёс суртахууны шударга ёсны мэдрэмжийн үүднээс ч бай, эсвэл өрөвдөх сэтгэлийн үүднээс ч бай, ийм хувь заяаг эерэг зүйл гэж ангилах боломжгүй. Энэ нь утгагүй юм. Энэ тодорхойлолт буруу юм гэж үү? Хэрвээ энэ үнэхээр буруу бол хүмүүсийн хувь заяаны талаарх хэсгийг Бурханы захирдаг зүйлсээс хасах ёстой. Гэхдээ хэрвээ үүнийг хасвал энэ нь Бурхан хүмүүсийн хувь заяаг захирдаг гэх баримтыг үгүйсгэж байгаа хэрэг болно. Энэ нь туйлын тэрслүү хэрэг байх биш үү? Гэхдээ Бурханы дээд эрхийн дор байдаг бүх зүйл эерэг зүйл бөгөөд муу хувь заяа ч бас эерэг зүйл гэх баримтыг бид хэрхэн ойлгох ёстой вэ?” Хүмүүс бага зэрэг гайхдаг. Энэ нь та нарт хэцүү асуулт тавьж байна, тийм биз дээ? (Тийм ээ, тэгж байна.) Тэгвэл та нар Надад хэл дээ. Хэн энэ хэрэг явдлыг тодорхой тайлбарлаж чадахыг харцгаая. (Хүмүүс бэрхшээл тулгарахыг муу зүйл гэж үзэх нь буруу гэж би бодож байна. Үнэндээ Бурханы хэн нэгэнд зориулан тогтоосон хувь заяа, бэрхшээлтэй эсвэл амар хялбар байхаас үл хамааран түүнд хамгийн их ашиг тустай байдаг. Ялангуяа зовлон зүдүүр хүмүүсийг төлөвшүүлж бүр ч сайн чаддаг. Үүнээс гадна, эдгээр зүйл нь хүмүүсийн сүнсний хойд дүртэй холбоотой юм. Магадгүй өмнөх амьдралдаа мууг үйлдсэн, эсвэл өмнөх амьдралаасаа ямар нэгэн өр төлөөстэй үлдсэнээс болж үүнийгээ төлөхийн тулд энэ амьдралдаа зовох ёстой болдог байх. Энэ бүхэн Бурханы тогтоол, зохицуулалтад захирагддаг.) Тэгвэл үүн дэх эерэг зүйл нь юу вэ? Чи үүнийг тодорхой тайлбарлаж чадах уу? (Үгүй.) Чи хар даа, хэрвээ хэн нэгэн хүн чамаас энэ талаар үнэхээр асуувал чи үүнийг тодорхой тайлбарлаж чадахгүй; чи яг энд гацах болно. Хэрвээ чи үүнийг нухацтай авч үзэхгүй бол зүгээр л өнгөрөөх болно, гэхдээ энэ нь “Бурханы дээд эрхийн дор байдаг бүх зүйл эерэг зүйл юм” гэх үнэнийг хүлээн авахад чинь нөлөөлнө, энэ үнэнийг ашиглан аль зүйл нь эерэг болохыг тодорхойлоход чинь нөлөөлнө, аливаа эерэг зүйлийг хүлээн авч, хүлээн зөвшөөрөхөд чинь нөлөөлнө, мөн “Бурханы дээд эрхийн дор байдаг зүйлийн” цар хүрээнд багтах бүх зүйлд хандах хандлагад чинь нөлөөлнө, энэ нь мэдээж чи тэдгээрийг хүлээн авах уу, эсвэл яллах уу гэдгийг хамардаг—энэ асуудал маш ноцтой юм. Хэрвээ чи хувь заяаны хэрэг явдлыг нэвт харж чадахгүй бол үүнийг сөрөг зүйл гэж үзэж, тийнхүү тодорхойлох магадлалтай. Гэвч хүмүүсийн хувь заяа Бурханы дээд эрхийн дор байдаг бөгөөд Бурханы тогтоосон зүйл юм. Хэрвээ чи Бурханы захирч, тогтоосон хүмүүсийн хувь заяаг сөрөг зүйл гэж тодорхойлбол энэ асуудлын шинж чанар юу вэ? (Бурханы эсрэг доромжлол.) Энэ бол Бурханыг яллаж, Бурханыг доромжилж байгаа хэрэг юм. Хүний нэр томьёогоор бол энэ нь “Чи асар том нүгэл үйлдсэн учраас даруй очиж нүглээ улай!” гэсэн үг юм. Бид энэ талаар илүү ихийг ярихгүй.

Бид сая “Бурханы дээд эрхийн дор байдаг бүх зүйл эерэг зүйл юм” гэдэг талаар нөхөрлөж, хүмүүсийн хувь заяаг дурдсан. Хэдийгээр энэ агуулгын цар хүрээ өргөн уудам боловч маш тодорхой юм; энэ нь хүн бүрийн амьдралтай, бүх хүн төрөлхтний амьдралтай холбоотой. Хүмүүсийн хувь заяа янз бүр байдаг боловч ихэнх хүний хувь заяаг хүмүүсийн хардгаар, эсвэл өөрсдийнх нь туулдгаар нь заяа муутай гэх ганцхан үгээр дүрсэлж болно. “Заяа муутай” гэдэг нь хүний хувь заяа бэрхшээл, бүтэлгүйтлээр дүүрэн байна гэсэн үг; тийм хүн тун хэцүү амьдралаар амьдардаг бөгөөд ихэнхдээ юмс хүссэнээр нь болдоггүй. Хүн саадгүй, эсвэл бартаатай туршлагын алийг нь туулахаас үл хамааран, юу харах, эсвэл юуг ухаарахаас үл хамааран, үгүйсгэхийн аргагүй нэг зүйл бол хэдийгээр дийлэнх олонх хүн хувь заяа нь өөрсдийнх нь хүссэнээр болдоггүй гэж боддог ч хүн бүрийн хувь заяа Бурханы дээд эрхийн дор байдаг. Үүнийг хэзээ ч үгүйсгэж болохгүй. Бурхан хүмүүсийн хувь заяаг захирдаг нь хүмүүс хүлээн авахад хэцүү тийм бодит байдлыг бий болгосон тул хүмүүсийн хувь заяаг захирах Бурханы дээд эрхийн зарчим болон уг үндэс юу болох, мөн хүмүүсийн хувь заяаг захирах Бурханы сэдэл юу болох талаар—өөрөөр хэлбэл, Бурхан яагаад хүмүүсийн хувь заяаг ийм маягаар захирдаг, яагаад Тэр хүмүүст ийм хувь заяа зохицуулдаг талаар нөхөрлөх шаардлагатай. Эхлээд, хүмүүсийн хувь заяаг захирах Бурханы сэдэл юу болохыг харцгаая. Хүмүүс энэ ертөнцөд аргацаах гэж, эсвэл цагаа дэмий үрэх гэж ирдэг үү? (Аль нь ч биш.) Хүмүүсийн хувь заяаг зохицуулах Бурханы сэдлийн тухайд, энэ нь тэднийг дэлхий ертөнцөд ирүүлээд алхаж буй үхдэл шиг жаахан сэлгүүцүүлж байгаад дуусгахын төлөө байдаггүй. Харин ч энэ нь хүмүүсийг махан биед амьдруулж, амьдралыг туулуулж, бүх төрлийн амьдрах орчин, түүнчлэн янз бүрийн цаг үеийн өөр өөр нөхцөл байдлыг тэднээр туулуулахын төлөө байдаг. Амьдралыг туулах тухайд, хүний махан биед нэг шинж чанар байдаг: Хэрвээ хүн ямар ч бартаа, бэрхшээл, ухралт, бүтэлгүйтлийг туулалгүйгээр тав тухтай орчинд амьдарвал өсөж, төлөвшихөд амаргүй байдаг. Энэ нь салхи, наранд ил гаралгүйгээр хүлэмжид ургаж буй ургамалтай адил юм; үүний амьдрал маш хэврэг байдаг, учир нь байгалиас янз бүрийн шим тэжээл шингээж авахад хэцүү байдаг. Хурц нар, хүчтэй салхинд ил гармагцаа уг ургамал амархан хугарч, үхдэг бөгөөд үүний амь үргэлжилж чадахгүй. Тиймээс, хүний махан биеийн уг чанар, зөн совингийн хувьд, хүн төрөлхтөн салхи, бороо үздэггүй хүлэмжийн цэцэг шиг байх ёсгүй, харин хүний ертөнцийн янз бүрийн ухралт, саад бартаа, урам хугаралтыг тэсвэрлэх ёстой. Ийм амьдрах орчинд хүн төрөлхтөн Бурханаас өгөгдсөн чөлөөт хүсэл зориг, бодол санаагаа ашиглана, ямар ч бэрхшээлээс айлгүйгээр, бие даан, тууштайгаар, боломжтой бүх аргаар үргэлжлүүлэн урагшилж, үргэлжлүүлэн амьдрах болно. Энэ нь хүмүүсийн амь зуух болон амьд үлдэх янз бүрийн зөн совинг өдөөх бөгөөд хүмүүс Бурханаас өгөгдсөн амьд үлдэх зөн совингоо ашиглан бие даан амьдарч, бүх орчинтой, түүнчлэн эргэн тойрныхоо бүх хүмүүс, үйл явдал, зүйлтэй нүүр тулж чадна. Нэг талаар, хүний махан биеийн объектив зөн совингийн үүднээс авч үзвэл, амьд үлдэх хүслийг нь төрүүлэх энэ орчны өдөөлт, түлхэц хүмүүст хэрэгтэй байдаг, ингэснээр тэд хатуужилтай амьдарч чадна. Гаднаас нь харахад, ингэж амьдрах нь хэцүү мэт санагдах боловч энэ орчны өдөөлт, цохилтууд дунд хүмүүст амьд үлдэх илүү хүчтэй хүсэл төрдөг тул тэд үргэлжлүүлэн урагшилж, аажмаар өсөж төлөвшин, бусадтай хамт амьдрахад аажмаар дасан зохицож, хэврэг байхаа больж, харин ч тууштай, тэвчээртэй, хатуужилтай болж, ямар ч бэрхшээлээс айхгүй байж чаддаг. Энэ бол хүмүүсийн хувь заяаг зохицуулах Бурханы анхны сэдэл юм; энэ бол махан биеийнх нь зөн совингийн анхдагч хэлбэрт үндэслэн боловсруулагдсан, хүмүүсийн хувь заяаны үндсэн ухагдахуун юм. Энэ бол нэг тал нь. Нөгөө нь—энэ үндсэн ухагдахуунд тулгуурлан хүмүүс бага балчир наснаас өтөл нас хүртлээ энэ ертөнцөөр аялахдаа, аажмаар өсөж хөгжих явцдаа амьдралын үйл явдлуудыг туулж, амьдралын туршлага хуримтлуулж, амьдралд тулгардаг янз бүрийн бэрхшээлийг даван туулах зарим зарчим, замыг олж авдаг. Ийм маягаар хүмүүс аажмаар өсөж төлөвшин, тэнгэр газрын хооронд, мөн бусад хүмүүсийн дунд бие даан амьдрах чадвар нь улам бүр нэмэгддэг. Тэд тийм ч хэврэг байхаа больж, өчүүхэн төдий ухралт, бүтэлгүйтэлтэй тулгарах үедээ урам хугарч, сэтгэлээр унахгүй—эсвэл бүр амьдрах ямар ч найдваргүй мэт санагдахгүй. Харин ч янз бүрийн бартаатай нөхцөл байдлыг туулсныхаа дараа тэд амьдрал, үхлийг зөвөөр харах чадвар нь улам бүр нэмэгдэж, амьдралд ямар үүрэг гүйцэтгэх ёстойг, өөрсдөд нь юу хамгийн их хэрэгтэйг ухаарах чадвар нь улам бүр нэмэгдэнэ, ийм маягаар тэд амьдралдаа улам их амар тайвныг мэдрэх болно. Энэ үйл явцад хүмүүс аажмаар өсөж төлөвшдөг; өөрөөр хэлбэл, тэд бэрхшээл, аюулаас айдаггүй, үхлээс айдаггүй, ямар ч хүндрэлээс айдаггүй түвшинд аажмаар хүрдэг. Эхэндээ, хүмүүс залуу байхдаа таагүй, зүрх зүсэм үг сонсох юм уу өчүүхэн төдий бэрхшээл, саад бартаатай тулгарах үедээ уйлж, унтаж чаддаггүй бөгөөд амьдрах ямар ч найдваргүй мэт санагддаг. Аажмаар тэд зүрх зүсэм үг сонсож, бэрхшээлтэй тулгарах үедээ зүрх сэтгэлдээ тодорхой хэмжээний дархлаатай, эсэргүүцэлтэй болох түвшинд хүрч, амьдрах ямар ч утгагүй мэт санагдахаа больж, үхлийн талаар ч бодохоо больдог. Хожим нь тэд бүр ч илүү зүрх зүсэм үг сонсож, ухралт, бүтэлгүйтэлтэй тулгарах үедээ үүний нөлөөнд төдийлөн автахгүйгээр зүрх сэтгэлдээ тэвчиж чаддаг, амьдралд ийм зүйл тохиолдох нь хүмүүсийн хувьд маш хэвийн зүйл гэж үздэг бөгөөд амьдралд нь бусдын тайтгаруулалт, зоригжуулалт, тусламж хэрэггүй болдог. Ийм маягаар хүмүүс улам бүр хатуужилтай болдог биш үү? Хүмүүс бие даан амьд үлдэх чадвартай, бие даан амьд үлдэх сэдэлтэй байдаг. Хүн бүр залуу, гэнэн байх үе шатыг давах ёстой. Дөч, тавин нас хүрсний дараа л тэд аажмаар төлөвшиж, насанд хүрдэг. Хэн нэгэн хүн гэр бүл зохиогоогүй, ажил мэргэжилтэй болоогүй, эсвэл эцэг эх болоогүй байсан ч амьдралдаа туулсан зүйлээс нь, хэлж буй үгээс нь, мөн амьдралдаа, амин зуулгадаа, өөрт нь тулгарч буй бэрхшээлд, хүссэнээр нь болдог юм уу болдоггүй зүйлст хандах ухаарал, ойлголт, хандлагаас нь дүгнээд чи энэ хүн өсөж, төлөвшсөн гэдгийг олж харах болно. Энэ бүхэн юуны ач вэ? Энэ нь Бурханы тогтоосончлон хүмүүсийн хувь заяанд гарч ирдэг янз бүрийн бэрхшээл, урам хугаралт, тэр ч байтугай ухралт, бүтэлгүйтлийн ач юм. Тиймээс, энэ өнцгөөс харвал хүмүүсийн хувь заяаг захирах Бурханы дээд эрх бол эерэг зүйл гэдэг нь эргэлзээгүй бөгөөд хүмүүс энэ үнэнийг бүрэн дүүрэн хүлээн авах ёстой. Бурхан хүмүүсийн хувь заяаг захирахдаа үнэхээр уйгагүй санаа зорилготой байдаг гэж энд хэлж болох уу? (Болно.) Хүн Бурханд итгэдэг эсэхээс үл хамааран, хүмүүс төрсөн цагаасаа эхлэн өсөж төлөвшихийн хэрээр сайн хэв чанартай хүмүүс хувь заяанд захирагддаг гэдгээ ойлгох, Бурханыг эрж хайх түвшинд ч хүрч чаддаг. Энэ баримтаас үзвэл хүмүүсийн хувь заяаг захирах Бурханы дээд эрхийн анхдагч санаа зорилго эерэг зүйл биш гэж үү? (Мөн.) Чи хар даа, Намайг ингэж хэлэхэд та нар бүгд толгой дохиж, үүнийг эерэг зүйл гэж хүлээн зөвшөөрч байна. Яагаад тэр вэ? Учир нь Миний хэлж байгаа зүйл бол баримт бөгөөд Би энэ хэрэг явдлын мөн чанарыг тодорхой тайлбарласан, та нар ч бас үүнийг туулж мэдэрсэн, тийм биз дээ? (Тийм.) Хүн төрөлхтөн Бурханы дээд эрхэд захирагддаг хувь заяанаас үнэхээр ашиг тус хүртсэн. Чиний гарал үүсэл ямар байх, эсвэл чи хаанаас ирсэн байх нь хамаагүй, энэ нийгэмд ямар үүрэг роль гүйцэтгэдэг чинь хамаагүй, товчхондоо Бурханы дээд эрхийн дор амьдарч байгаа цагт чи Бурханаас ашиг тус хүртсэн гэсэн үг. Зарим хүн: “Тэр чинь буруу. Бурхан Бурханы сонгосон хүмүүсийн хувь заяаг, хүмүүсийн хувь заяаг захирдаг байж таарна. Бурхан диавол юм уу амьтнаас хойд дүрээ олсон хүмүүсийн хувь заяаг захирдаггүй” гэж хэлдэг. Энэ үг зөв үү? (Үгүй.) Ямар ч бүтээгдсэн зүйл Бурханы дээд эрхийн дор байдаг. Бүтээгдсэн зүйл мөн л бол хувь заяатай байдаг. Чи бол бүтээгдсэн зүйл, тиймээс чи хувь заяатай. Бурхан чамд хувь заяаг зохицуулсан, тиймээс чиний хувь заяа бол чиний сонгосон зүйл биш, чиний бүтээсэн зүйл ч биш; энэ нь Бурханы дээд эрхээс ирдэг. Тиймээс, ямар үүрэг роль гүйцэтгэдэг чинь хамаагүй, хүн, амьтан, эсвэл диаволоос хойд дүрээ олсон чинь хамаагүй, чи одоо хүн төрөлхтний нэг гишүүн гэж харагдаж байгаа тул гарцаагүй хувь заяатай бөгөөд чиний хувь заяа яалт ч үгүй Бурханы дээд эрхийн дор байгаа. Үүнд үндэслэн үзвэл, хүмүүсийн хувь заяаг захирах Бурханы дээд эрх эерэг зүйл биш гэж үү? (Мөн.) Бид яагаад хүмүүсийн хувь заяаг захирах Бурханы дээд эрх нь эерэг зүйл гэж хэлдэг вэ? Учир нь аливаа бүтээгдсэн зүйлд зориулан Бурханы зохицуулдаг хувь заяаны ард Бурханы уйгагүй санаа зорилго агуулагддаг; энэ бүхэн нь хүн төрөлхтөн Бурханы өгсөн төрөлхийн янз бүрийн нөхцөлтэйгөөр энэ ертөнцөд хэвийн, дэг журамтай амьдарч чаддаг байхын төлөө юм. Бурхан хэнд ч шударга бус ханддаггүй. Нар сайн, муу хүмүүсийн аль алин дээр нь тусдаг гэх үг бий. Энэ бол Бурханы дээд эрх юм. Эс бөгөөс, бид яагаад зөвхөн Бурхан л хүн төрөлхтний Бүтээгч, зөвхөн Бурхан л хүн төрөлхтнийг захирдаг гэж хэлэх билээ? Учир нь энэ бол Бурханы хийдэг зүйл, Бурхан ийм чадвартай, Түүнд энэ мөн чанар, энэ эрх мэдэл байдаг. Энэ нь үүнийг тодорхой болгож байна—хүмүүсийн хувь заяаг захирах Бурханы дээд эрх бол эерэг зүйл бөгөөд үүнийг үгүйсгэж ч, үүнд эргэлзэж ч болохгүй. Өөрөөр хэлбэл, хүн төрөлхтний махан биеийн амьдралын хуулийг харгалзан үзвэл, Бурханы хүмүүст зориулан зохицуулдаг бэрхшээл, саад бартаатай хувь заяа нь тэднийг аажмаар өсөж төлөвшин, энэ амьдралын аянаа саадгүй дуусгаж чаддаг болоход нь тусалдаг. Энэ өнцгөөс харвал, Бурханы дээд эрх нь эерэг зүйл юм.

Хүмүүсийн хувь заяаны өөр нэг талыг харвал олон хүн хэцүү, сэтгэл гонсойм амьдралаар амьдардаг. Тэд ямар ч муу зүйл хийгээгүй мэт харагддаг ч шийтгүүлж байгаа мэт байдаг. Жишээлбэл, зарим хүн бага залуудаа эцгээ, дунд насандаа нөхрөө, өтөл насандаа хүүхдээ алдаж, гэр бүл нь үхлээс болж хагацдаг. Зарим нь машин, эсвэл онгоцны осол гэх мэт осолд ордог. Зарим нь хөгжлийн бэрхшээлтэй болдог: Зарим нь сохорч, зарим нь дүлийрч, зарим нь гар, хөлөө алддаг. Зарим нь мэхлүүлснээсээ болж туйлын ядуу зүдүү байдалд ордог, зарим нь насан туршдаа өр төлж амьдардаг. Ийм янз бүрийн золгүй явдал хүмүүст тохиолдох үед олон хүн: “Тэнгэр шударга бус юм. Энэ нь Тэнгэрийн хийх ёстой зүйл биш мэт санагдаж байна. Хэрвээ Бурхан хүмүүсийн хувь заяаг захирдаг юм бол яаж тэднийг ийм өрөвдөлтэй байдалд оруулж чадаж байна аа? Тэр яаж гэм зэмгүй хүмүүсийг ийм цохилт амсаж, ийм золгүй явдалтай тулгарахыг зөвшөөрч чадаж байна аа?” гэж хэлдэг. Хэрвээ хүмүүс үүнийг хүмүүсийн хувь заяаг тогтоох Бүтээгчийн анхдагч санаа зорилгын үүднээс харвал хүн төрөлхтнийг гэх Бүтээгчийн санаа зорилго уйгагүй байдаг бөгөөд хүмүүсийн хувь заяаг захирах Бурханы дээд эрх бол эерэг зүйл юм. Гэвч хүн төрөлхтний мөс чанарын өнцгөөс эмгэнэлтэй мэт санагдах зарим онцгой зүйл хүмүүсийн хувь заяанд тохиолдох үед хүмүүсийн хувь заяаг захирах Бурханы дээд эрх яагаад эерэг зүйл болохыг хүмүүс ойлгож чаддаггүй, юу болоод байгааг ухаарч чаддаггүй. Бүтээгч хүмүүсийн хувь заяаг зохицуулахад шударга бус талууд байдаг гэж олон хүн үздэг бөгөөд Бурханы дээд эрхийн дор байдаг бүх зүйл бол эерэг зүйл гэж хэлэх нь төдийлөн ойлгомжтой биш гэж боддог. Тиймээс зарим хүн: “Гүүр барьж, зам зассан хүмүүс эцэстээ сохордог бол олон муу үйл хийдэг хүмүүс өнөр гэр бүлээр ерөөгддөг” гэх нийтлэг хэллэгийг гаргаж ирсэн. Зарим хүн: “Энэ шударга бус байна. Гүүр барьж, зам засах нь буян хурааж, сайн үйл хийж байгаа хэрэг. Ингэдэг хүмүүс өнөр өтгөн гэр бүлтэй, маш чинээлэг байх ёстой. Тэд яахаараа эцэст нь сохордог байна аа? Ийм хувь заяа ч бас Бурханы дээд эрх дор байдаг, бас эерэг зүйл юм гэж үү? Энэ утгагүй байна!” гэж хэлдэг. Хэрвээ хүмүүс үнэнийг ойлгодоггүй, Бурханы талаар мэддэггүй бол эдгээр зүйлийг үнэхээр ухаарч, ухан ойлгож чадахгүй. Шүтлэггүй хүмүүс үргэлж “Тэнгэр амьд амьтдыг хайрладаг” гэж хэлдэг. Энэ юу гэсэн үг вэ? Энэ нь, хэрвээ Бурхан байдаг бол, хэрвээ Тэнгэр байдаг бол Бурхан ард түмнээ халамжлах ёстой гэсэн үг юм. Хэрвээ Тэр Бүтээгч юм бол Өөрийн бүтээсэн зүйлсийг халамжилж, тэдэнд сайхан сэтгэлээр хандах ёстой; Тэр тэднийг ийм шаналалд өртүүлэх ёсгүй. Хүмүүсийн хардгаар, хэрвээ хүн төрөлхтөн Сатан болон диаволуудын эрхшээл дор амьдарч байсан бол ийм шаналал амсаж магадгүйг ойлгож болох ч хүн төрөлхтөн Бурханы ноёрхол дор, Бурханы дээд эрхийн дор амьдардаг учраас эдгээр шаналлыг амсах ёсгүй. Ялангуяа ийм хувь заяа Бурханы дээд эрхийн дор байх тухайд хүмүүс юу болоод байгааг бүр ч ойлгож чаддаггүй. Хэрвээ хүмүүс үнэнийг ойлгодоггүй бол Бурханы дээд эрхээ хэрэгжүүлж, зохицуулдаг бүх зүйл ардаа утга учиртай байдгийг хүлээн зөвшөөрөхөд маш хэцүү байдаг; тэд зарим зүйлийг ойлгож чадахгүй, эдгээр онцгой нөхцөл байдал дээр гацдаг. Хэрвээ хэн нэгэн хүн бага ч болов Бурханаас эмээдэг сэтгэлтэй бол “Хэрвээ хэдүүлээ энэ хэрэг явдлыг тайлбарлаж чадахгүй бол энэ талаар ярихаа больё, бид үүнийг дур зоргоороо шүүх ёсгүй” гэж хэлнэ. Түүнийг бага ч болов эрүүл ухаантай гэж үзэж болно. Зарим хүнд мөс чанар, эрүүл ухаан байхгүй, Бурханаас эмээдэг сэтгэл бүр ч байхгүй. Тэд увайгүй бөгөөд хүссэнээр нь болохгүй зүйлстэй тулгарах үедээ дур зоргоороо шүүж зүрхэлдэг: “Хм! Тэнгэр амьд амьтдыг хайрладаг гэж хүмүүс хэлдэг, тэгвэл нэлээд сайн мэт харагддаг зарим хүн яагаад залуудаа нас бардаг юм бэ? Тэд харгис хэрцгийгээр үхэж, баахан хүүхэд өнчрүүлж үлдээдэг. Энэ маш өрөвдөлтэй, маш эмгэнэлтэй! Тэгсэн хэр нь хүмүүс Бурханы дээд эрх бол эерэг зүйл гэж хэлсээр л байдаг. Хүмүүс ийм эмгэнэлтэй хувь заяатай байх нь бурхны дээд эрхийн дор байдаг бол бурхан зөвт биш!” Энэ хүмүүс Бурханыг маш дур зоргоороо шүүдэг. Хүмүүсийн хувь заяа эргэлзээгүй Бурханы дээд эрхийн дор байдаг. Үүнд хэзээ ч эргэлзэж, эсвэл хэзээ ч үгүйсгэж болохгүй. “Хүмүүсийн хувь заяа Бурханы гарт байдаг” гэх үг нь цаг ямагт хүчинтэй, цаг ямагт баримт байдаг, учир нь хүмүүсийн хувь заяаг захирах Бурханы дээд эрх бол эерэг зүйл бөгөөд энэ нь хэзээ ч өөрчлөгдөхгүй. Тэгвэл хүмүүс яагаад ийм эмгэнэлт нөхцөл байдалтай тулгардаг вэ? Хүмүүсийн мэддэггүй, эсвэл хоосон сургаалын хувьд ойлгодог ч тодорхой тайлбарлаж чаддаггүй нэг зүйл байдаг нь хүн бүрийн хувь заяа шалтгаан, үр дагавартай байдаг. Чи ямар хувь заяатай байх, энэ амьдралдаа ямар зүйл амсах нь чиний урьд насны амьдралын үр дагавар байж болох бөгөөд дараагийн амьдралын чинь шалтгаан ч болж магадгүй. Яг л шүтлэггүй хүмүүсийн хэлдгээр: “Юу тарина, түүнийгээ хураана.” Өмнөх амьдралдаа чи тодорхой шалтгаан, үр дагаврыг тарьсан байж магадгүй—хэрвээ Бурхан чамайг энэ амьдралд хүн болон дахин төрж, хүн төрөлхтний нэг гишүүн болохоор зохицуулсан бол чи тарьсан шалтгаан, үр дагаврынхаа төлөөсийг төлөх ёстой; чи тэдгээрийг нөхөн төлөх ёстой. Чи тэдгээрийг нөхөн төлөх эсэх, нөхөн төлөх ёстой эсэх нь чиний шийдэх зүйл биш. Мууг үйлдсэн хэн ч шийтгэл хүлээхийг хүсдэггүй. Зөвхөн Бүтээгч л энэ хэргийг зохицуулж чадна, үүнийг хийх эрх мэдэлтэй, мэдээж үүнийг хийх хүч чадалтай. Тэгвэл үүнийг хийх Бүтээгчийн зарчим юу вэ? Энэ нь сайныг шагнаж, мууг шийтгэх явдал юм. Хэдийгээр хүн төрөлхтөн Бурханы дээд эрхийг ойлгодоггүй, Бурханыг мэддэггүй, Бурханы дээд эрхийн үндэс, зарчмыг ухамсарладаггүй боловч Бурхан зөвт зан чанартай, Бүтээгчийн ялгамж чанартай учраас хүн төрөлхтөнд болон бүх зүйлд зориулан тэнгэрлэг дүрэм, хуулиудыг тогтоосон байдаг. Эдгээр тэнгэрлэг дүрэм, хууль юунд үндэслэдэг вэ? Тэдгээр нь Бурханы зөвт зан чанар болон Бурханы эрх мэдэл, хүч чадалд үндэслэдэг. Эдгээр тэнгэрлэг дүрэм, хуулийг тогтоосон нь хүний ертөнц дэх нэгэн үзэгдэл буюу хүмүүс хойд дүрээ олох явдлаас харагддаг. Хүмүүс хойд дүрээ олох үйл явц нь ихэвчлэн шалтгаан, үр дагавартай шууд холбоотой байдаг бөгөөд энэхүү шалтгаант холбоо нь хүмүүсийн хувь заяан дахь зарим онцгой зүйлд тусгагдаж, илэрхийлэгддэг. Үүнээс гадна, хойд дүрээ олох явцдаа хүмүүс Бурханы шагнал болон Бурханы шийтгэлийг хүртдэг. Бурхан мууг үйлддэг хүмүүсийг шийтгэдэг; өөрөөр хэлбэл, Тэрээр тэднийг элдэв янзын золгүй явдал, осол эндэлтэй тулгаруулж, хүмүүсийн хүртэх ёсгүй, үндэслэлгүй гэж үздэг төрөл бүрийн шийтгэлээр шийтгэдэг. Эдгээр шийтгэлийн зарим нь хүний нүдэнд бүр ч их эмгэнэлтэй байдаг боловч ийм эмгэнэлт нөхцөл байдал тэдэнд тохиолддог нь цаанаа шалтгаантай. Энэ нь Бурхан тэдэнд ямар ч шалтгаангүйгээр ногдуулсан зүйл биш, харин үй олон муу үйл хийснийхээ улмаас тэдний амсах ёстой шийтгэл юм. Хүмүүс энэ хэрэг явдлын нарийн ширийнийг нэвт харж чадахгүй байх үедээ утгагүй юм ярьж, Тэнгэр болон Бурханы талаар гомдоллодог бөгөөд энэ нь маш тэнэг хэрэг юм. Тэгвэл Бурханы нигүүлслийг эдэлдэг хүмүүсийн нөхцөл байдал ямар байдаг вэ? Тэд өмнөх амьдралдаа буян хурааж, олон сайн үйл хийсэн—хүн төрөлхтөнд ашиг тустай олон зүйл, мөн Бурханы тэнгэрлэг дүрэм, хуулийн дагуу яллагдах бус, харин шагнал хүртэх олон зүйл хийсэн учраас энэ амьдралдаа олон ерөөл эдэлдэг. Би та нарт нэг жишээ хэлье. Аз жаргалтай гэр бүлд төрсөн нэг эмэгтэй байлаа гэж бодъё—хэдийгээр гэр бүл нь тийм ч баян биш боловч олон эрэгтэй хүүхэдтэй, нэг ч эмэгтэй хүүхэдгүй бөгөөд Бурхан түүнийг энэ гэр бүлд байлгахаар зохицуулдаг. Энэ охин төрмөгцөө гэр бүлийнхээ нүдний цэцгий нь болдог—тэрээр маш эрхэм нандин тул гэрийнхэн нь түүнийг гэмтээхээс эмээсэндээ дэргэд нь амьсгалахаас ч айдаг мэт байдаг. Энэ охин үзэсгэлэнтэй, ухаантай, хайр татам бөгөөд эцэг эх, ахмад настнуудад бүгдэд нь таалагддаг. Түүний бүхий л амьдрал саадгүй байдаг. Тэр юу ч хийсэн, эсвэл ямар ч бэрхшээлтэй тулгарсан түүнд туслах сайн хүмүүс үргэлж байдаг бөгөөд бүх бэрхшээл нь маш амархан шийдэгддэг. Тэр санаа зовох зүйлгүйгээр амар тайван, аз жаргалтай амьдардаг. Тэр үнэхээр ерөөгдсөн! Энд юу болоод байна вэ? Бүтээгч зарим хүнийг илүүд үздэг үү? (Үгүй.) Тэгвэл яагаад зарим хүн ийм агуу ерөөлийг эдэлж чаддаг юм бэ? Хүн төрөлхтөнд ашиг тустай зүйл хийсэн тодорхой төрлийн хүн шагнагдах ёстой гэж тэнгэрлэг дүрэм, хуульд заасан бөгөөд тэрээр тийм хүмүүсийн нэг байж магадгүй. Бүтээгчээс шагнал авсан учраас тэр хүний ертөнцөд ийм агуу ерөөл эдэлдэг. Тэр хэзээ ч хоол хүнс, хувцас хунарт санаа зовох шаардлагагүй; хаашаа ч явсан түүнд туслах сайн хүмүүс байдаг, хаашаа ч явсан хүмүүс түүнд дуртай байдаг. Тэрээр дөч, тавин нас хүрч, хүүхдүүд нь өсөж том болсон ч гэсэн эцэг эх нь түүнийг нүдний цэцгий мэт үзсээр байдаг; тэд ямар нэг сайхан зүйлтэй болох бүрдээ үүнийгээ түүнд зориулж хадгалдаг. Бусад нь түүнийг ийм ерөөл эдэлж байгааг хараад атаархдаг, зарим нь ийм ерөөл эдэлж чадахгүй учраас үүнийг шударга бус гэж боддог. Хэрвээ чи ч бас Бүтээгчийн зохицуулсан ийм хувь заяаг эдэлж, түүнтэй адил ийм аз, ерөөлийг эдлэхийг хүсвэл чи ч бас илүү их буян хурааж, илүү их сайн үйл хийх ёстой, мөн буян хураах, сайн үйл хийх хэмээн Тэнгэрийн тогтоосон зүйлсийг ч бас илүү их хийх ёстой—тэгвэл чи ч бас ийм ерөөлийг эдэлж чадна. Энэ үзэгдэл, энэ баримт хүмүүст юу хэлдэг вэ? Хүн хүний ертөнцөд ямар хувь заяатай байх нь хамаагүй—ерөөл эдэлдэг эсэх эсвэл осол эндэлтэй тулгардаг эсэх, бүхий л амьдрал нь саадгүй байдаг эсэх эсвэл олон золгүй явдал, гай гамшигтай тулгардаг эсэх нь хамаагүй—энэ нь тэдний өнгөрсөн болон одоогийн амьдралтай тодорхой холбоотой байдаг. Тэгвэл эцсийн эцэст тэдний хувь заяа ямар байх нь Бурханы тогтоосон тэнгэрлэг дүрэм, хуультай холбоотой. Хэрвээ тэдний өмнөх амьдралдаа хийсэн бүхэн нь шагнал хүртэхэд хүргэдэг тэнгэрлэг дүрэм болон хуулийн заалтуудтай нийцэж байсан бол энэ амьдрал дахь тэдний хувь заяа хүмүүсийн нүдээр тансаг, саадгүй, маш сайхан байж магадгүй. Хэрвээ тэдний өмнөх амьдралдаа хийсэн зүйл олон тэнгэрлэг хуулийг зөрчиж, Бурханы тогтоосон тэнгэрлэг дүрэм, хуулийн шийтгэлд хүргэдэг заалтуудтай таарч байвал тэдэнд зориулан Бурханы зохицуулдаг хувь заяа нь хүмүүсийн нүдээр тун зовлонтой, өрөвдмөөр амьдралаар амьдарч байгаа мэт байх бөгөөд тэд энэ амьдралдаа өнгөрсөн үеийнхээ өрийг л төлөхийн тулд ирсэн мэт байх болно. Тэд хэзээ ч, ямар ч сайн хоол хүнс, хувцас хунар эдэлдэггүй, хэн ч тэдэнд сайн хандаж, санаа тавьдаггүй. Тэд энэ амьдралдаа ийм их зовж байгаа нь өөрсдийнх нь муу хувь заяанаас болсон гэж боддог. Тэд Бурханд итгэснийхээ дараа л хүний бүх амьдралыг Бурхан тогтоодог гэдгийг ойлгодог. Бурхан аливааг тогтоодог гэдгийг хүлээн зөвшөөрөх үед тэдний хувьд Бурханыг дуулгавартай дагахад илүү амархан болж, тэд хавьгүй илүү томоожиж, хувь заяаныхаа эсрэг тэмцэхээ больдог. Өмнө нь тэд дотроо эсэргүүцэж, “Би ямар муу зүйл хийсэн юм бэ? Энэ амьдралд миний мөс чанар цэвэр. Би хэзээ ч, хэнд ч хор хөнөөл учруулж байгаагүй. Яагаад би ийм хувь заяатай тулгардаг байна аа? Тэнгэр шударга бус юм!” гэж боддог байсан. Бурханы ажлыг хүлээн авсныхаа дараа тэд “Энэ бол Бурханы зөвт байдал. Бурхан эдгээр зүйлээр дамжуулан намайг шахаж Өөрийнхөө өмнө ирүүлсэн!” гэдгийг ойлгодог. Ингэж бодох нь бас зөв бөгөөд энэ бол баримт. Гэхдээ хүмүүсийн хүртдэг шийтгэл Бурханы дээд эрхээс ирдэг нь бас л нэг баримт юм. Энэ бүхэн—шалтгаан, үр дагаврын мөчлөг, мууг шийтгэж, сайныг шагнах явдал, тэнгэрлэг дүрэм, хууль юуг илтгэдэг вэ? Энэ бүхний ард Бурханы зөвт зан чанар байдаг; Бурханы зөвт зан чанар энэ бүхнийг захирдаг. Тиймээс, хүмүүсийн үзэл, дур сонирхол юм уу хүсэлтэй нийцдэггүй элдэв янзын зүйл хувь заяанд нь гарч ирсэн ч Бурхан хүмүүсийн хувь заяаг захирдаг нь эерэг зүйл хэвээр байна. Энэ нь ойлгомжтой байгаа биш гэж үү? (Тийм.) Чи хүний сайхан сэтгэлээсээ үүдэн, хүмүүсийн зовж байгааг харах үедээ “Тэр хүн маш өрөвдөлтэй юм! Би хэн нэгний зовж байгааг харж тэвчихгүй нь, ёрын муу хүмүүс бусдыг дээрэлхэж байгааг харж тэвчихгүй нь” гэж боддог. Зарим хүн энэ амьдралдаа үргэлж дээрэлхүүлдэг. Үүний шалтгаан юу вэ? Тэд өмнөх амьдралдаа үргэлж хүмүүсийг дээрэлхэж, нэлээд хэдэн хүнд хор хөнөөл учруулсан учраас энэ амьдралдаа өөрсдөө дээрэлхүүлэх ёстой болдог. Хэрвээ чи үргэлж хүмүүсийг дээрэлхдэг бол эцэст нь хураах үр жимс чинь өөрөө дээрэлхүүлэх явдал юм. Энэ бол Бүтээгчийн зөвт байдал билээ. Тэгж авирласнаараа чи тэнгэрлэг хуулийг зөрчсөн, тиймээс чи өмнөх амьдралдаа хийсэн муу үйлийнхээ төлөөсийг төлж, өвдөлт, тарчлалыг амсах ёстой. Энэ бол Бурханы зөвт байдал бөгөөд чи үүнээс зугтаж чадахгүй. Тиймээс, хүмүүс төрөл бүрийн хувь заяатай байдаг гэх баримт нь Бурханы тогтоосон тэнгэрлэг дүрэм, хуулийг ямар ч хүн өөрчилж чадахгүй, хэн ч үүнээс гадуур үлдэхгүй гэдгийг улам бүр тодорхой болгодог. Бүтээгч хэзээ ч хүн төрөлхтнийг гэх махан биеийн мэдрэмжтэй байгаагүй, мэдээж Бүтээгчийн мөн чанар нь махан биеийн мэдрэмжгүй байх явдал юм. Түүнд зөвхөн зөвт зан чанар л байдаг. Бурханы хийдэг бүхэн хүний хэлээр бол үндэслэлтэй агаад зөвт юм. Тэгвэл үүнийг үнэний өнцгөөс хэрхэн харах ёстой вэ? Энэ бол Бурханы зөвт зан чанар—энэ бүхэн эерэг зүйл юм. Хүмүүс үүнийг Бурханаас хүлээн авах ёстой бөгөөд Бурханы талаар бодит байдалд нийцдэггүй, эсвэл үнэнд нийцдэггүй ямар нэгэн дүгнэлт, үнэлгээтэй байх ёсгүй. Чи хүний өнцгөөс зарим хүнийг өрөвдөж, энэрч байлаа ч гэсэн, зарим үнэнийг ойлгодог, Бурханыг дагагчийн хувиар чи Бурханы зөвт зан чанарыг магтах ёстой, Бурханы дээд эрхийг ч бас магтах ёстой. Бурхан ийм маягаар захирдаг нь маш сайн хэрэг! Бурхан хүмүүсийн хувь заяаг ийм маягаар захирдаг учраас л хүн төрөлхтөн өнөөг хүртэл дэг журамтай байдлаар оршин тогтнож чадсан юм. Хэрвээ Сатан хүмүүсийн хувь заяаг захирч байсан бол хүн төрөлхтөн аль хэдийн эмх замбараагүй болж, өнөөдрийг хүртэл амьдрах боломжгүй болох байсан. Диаволын ертөнц ямар байдгийг хар даа; Бурханы дээд эрх байгаагүй бол хүний ертөнц диаволын ертөнцтэй адилхан байх байсан. Диаволын ертөнц гэж юу вэ? Хамгийн бодитой жишээ бол ХКН-ын дарангуйллын засаглал дотор ил болон далд явагддаг, цус урсгалт, алах хядах санаархлаар дүүрэн дотоод тэмцэл юм. Тэр нь диаволын ертөнц юм. ХКН-ын дарангуйллын засаглалын дотоод нөхцөл байдал эмх замбараагүй биш гэж үү? Хүмүүс байнга алга болдог бөгөөд тэднийг илт хөнөөсөн байсан ч хэн ч үүнийг зарлаж зүрхэлдэггүй. Энэ бол диаволын ертөнцийн эмх замбараагүй байдал бөгөөд өнөөгийн хорон муу ертөнцийн эмх замбараагүй байдал ч бас мөн.

Бурхан хүмүүсийн хувь заяаг захирдаг нь эерэг зүйл мөн гэдэг нь ямар ч эргэлзээгүй. Хүмүүсийн хувь заяаг тодорхойлох Бурханы анхдагч санаа зорилгын өнцгөөс ч бай, эсвэл Бурханы тогтоосон тэнгэрлэг дүрэм, хуулийн үр дүнд бий болсон хүмүүсийн хувь заяаны үр дүнгийн өнцгөөс ч бай, хүмүүсийн хувь заяаг захирах Бурханы дээд эрх бол сөрөг биш, харин эерэг зүйл гэдгийг туйлын баттай хэлэх ёстой. Хэрвээ чи энэ үнэний талаар үзэлтэй байвал үзлээ шийдвэрлэхийн тулд Бурханы үгээс үнэнийг эрэлхийлж болно, гэхдээ чи өөрийн үзэл, төсөөлөлдөө үндэслэн, “Бурханы дээд эрхийн дор байдаг хүмүүсийн хувь заяа бүгд сайн байх ёстой, тэдэнд ашиг тустай байх ёстой. Яагаад Бурханы дээд эрхээс болоод зарим хүний хувьд бүх зүйл тийм муугаар төгсдөг юм бэ? Энэ Бурханы дээд эрх байж таарахгүй, тийм биз дээ?” гэж хэлж болохгүй. Чи хэзээ ч ийм зүйл хэлэх ёсгүй. Ийм дэндүү тэрслүү, доромжилсон үг чиний амнаас хэзээ ч гарах ёсгүй. Өнөөдрөөс эхлэн чи “Хүмүүсийн хувь заяа Бурханы дээд эрхийн дор байдаг бөгөөд Бурханы дээд эрх бол эерэг зүйл юм” гэх үнэнийг хүлээн авч, баталгаажуулах ёстой. Үүнд битгий эргэлз. Чиний өөрийн нүдээр хардаг, эсвэл чиний туулж мэдэрдэг хүмүүсийн хувь заяа чиний үзэлтэй яаж ч зөрчилдөж байх нь хамаагүй, эсвэл чи тэдгээрийг хүнлэг бус гэж бодож байсан ч гэсэн хүмүүсийн хувь заяаг захирах Бурханы дээд эрх бодитой бөгөөд эерэг зүйл гэдэгт итгэж, баталгаажуулах ёстой. Үүнд эргэлзэж болохгүй. Энэ үнэнийг тодорхой нөхөрлөсөн үү? (Тийм.) Энэ бол Бурханыг мэдэхтэй холбоотой маш чухал асуудал бөгөөд энэ нь шийдвэрлэгдлээ, тийм үү? (Тийм.) Тэгвэл өнөөдрийн нөхөрлөлөө энд хүргээд өндөрлөцгөөе. Баяртай!

Үнэнийг хэрхэн эрэлхийлэх вэ (24)

Өнгөрсөн удаа бид “Үнэнийг хэрхэн эрэлхийлэх вэ” гэдгийн “орхих” хэмээх том сэдэвт багтдаг өөрийнхөө болон Бурханы хоорондох саад тотгор, Бурханд хандах дайсагналаа орхих нь гэх агуулгын талаар нөхөрлөсөн. Энэ агуулга нь бие махбодтой болсон Бурханы талаарх үзэл, төсөөллийг хамардаг. Бид ямар талуудыг нөхөрлөсөн бэ? (Өнгөрсөн удаа Бурхан голчлон бие махбодтой болсон Бурханы талаарх бидний зарим үзэл, төсөөллийн талаар нөхөрлөж, тэдгээрийг ил болгосон бөгөөд Бурхан бас бидэнд хэрэгжүүлэлтийн хоёр зарчмын талаар нөхөрлөсөн: Нэг нь бие махбодтой болсон Бурханыг тэнгэр дэх Бурхантай харьцуулахгүй байх, нөгөө нь бие махбодтой болсон Бурханыг завхарсан хүн төрөлхтөнтэй адилтгахгүй байх.) Бие махбодтой болсон Бурханы талаарх үзэл, төсөөллийг шийдвэрлэхийн тулд хүмүүсийн хэрэгжүүлэх ёстой зүйл бол өнгөрсөн удаагийн нөхөрлөлд дурдсан энэ хоёр зарчим юм. Эхнийх нь юу байсан бэ? (Бие махбодтой болсон Бурханыг тэнгэр дэх Бурхантай харьцуулахгүй байх.) Хоёр дахь нь юу байсан бэ? (Бие махбодтой болсон Бурханыг завхарсан хүн төрөлхтөнтэй адилтгахгүй байх.) Үндсэндээ энэ хоёр байсан. Өнгөрсөн удаа Би эхний зарчим буюу бие махбодтой болсон Бурханыг тэнгэр дэх Бурхантай харьцуулахгүй байх талаар нөхөрлөж, хүмүүсийн харж чаддаг бөгөөд хараахан ойлгоогүй байгаа бие махбодтой болсон Бурханы амьдралтай холбоотой сэдвүүдийг товч танилцуулсан. Өнөөдөр Би бие махбодтой болсон Бурхантай холбоотой сэдвийн талаар үргэлжлүүлэн нөхөрлөнө. Намайг нөхөрлөх тусам хүмүүс улам их ойлгоно; Намайг нөхөрлөх тусам тэдний ойлголт улам илүү бүрэн гүйцэд болно. Намайг бие махбодтой болсон Бурханы хэвийн, бодит байдлын талаар нөхөрлөх тусам хүмүүс улам их ойлгоно—тэдний зүрх сэтгэлд илүү тодорхой болж, үзэл, төсөөлөл нь багасаад зогсохгүй, бие махбодтой болсон Бурханы талаар улам их, улам бүр бодит ойлголттой болно. Тэд бие махбодтой болсон Бурханы бодит тал, эсвэл хүмүүсийн харж, харилцаж чаддаг талуудын тухай илүү ихийг ойлгож чадах бөгөөд тэдний мэдлэг илүү үнэн зөв, бодит байх болно. Ийм маягаар хүмүүс тэнгэр дэх Бурханы талаарх бодит байдалд нийцдэггүй зарим үзэл, төсөөллөө орхино. Хүмүүс тэнгэр дэх Бурханы талаарх үзэл, төсөөллөө хэдий чинээ их орхиж, бие махбодтой болсон Бурханы бодит, хэвийн байдлыг хэдий чинээ их мэдэж, ухамсарлана, хүмүүс болон Бурханы хоорондын харилцаа төдий чинээ хэвийн болно. Бие махбодтой болсон Бурханыг тэнгэр дэх Бурхантай харьцуулахгүй байх нэг гол зүйл бол чи бие махбодтой болсон Бурханы бодит, хэвийн байдлын талаар ойлголттой байх ёстой. Чи бие махбодтой болсон Бурханы бодит, хэвийн байдлыг хэдий чинээ их ойлгоно, тэнгэр дэх Бурханыг төдий чинээ их ойлгож, тэнгэр дэх Бурханыг өөрийнхөө үзэл, төсөөллөөр хэмжихгүй. Мэдээж, объектив үзэл бодлын үүднээс авч үзвэл өөр нэг зүйл бас тохиолдоно: Чи Бурханд хандах зөв хандлагатай болж, бие махбодтой болсон Бурханы хүн чанараараа харуулдаг янз бүрийн илрэлийг объектив байдлаар харж, тэнгэр дэх Бурханыг илүү үнэн зөв, бодитоор таньж мэднэ. Энэ нь бие махбодтой болсон Бурханы талаар бодит байдалд нийцэхгүй үзэл, төсөөлөл үргэлж тээхээс чинь сэргийлнэ, мөн бие махбодтой болсон Бурханыг тэнгэр дэх Бурхантай үргэлж харьцуулахаас сэргийлнэ. Бурханы махбод болсон бие—өөрөөр хэлбэл, Христийн талаар ярилцах үед байнга хөндөгддөг нэг тодорхой сэдэв байдаг нь бие махбодтой болсон Бурханы хэвийн, бодит байдал болон даруу, нуугдмал байдал юм. Хүмүүс Түүний хэвийн, бодит байдлын талаар байнга ярьдаг, мөн Түүний даруу, нуугдмал байдлын талаар ч байнга ярьдаг; гэхдээ үүнд багтдаг бодит асуудлуудын тухайд бүх хүн тодорхой ойлголтгүй байдаг гэж хэлж болно. Бурханы хэвийн, бодит байдал гэж яг юу вэ? Түүний даруу, нуугдмал байдал гэж юу вэ? Өөрөөр хэлбэл, хүмүүсийн зүрх сэтгэл дэх бие махбодтой болсон Бурханы хэвийн, бодит, даруу, нуугдмал байдал яг юу болох, түүнчлэн эдгээр зүйлийг хэрхэн ойлгож, таньж мэдэх тухайд хүмүүс энэ талын үнэнийг юм уу мөн чанарыг тодорхой ойлгодоггүй бөгөөд тэдгээрийг ердөө л нэг төрлийн онол, эсвэл сүнслэг нэр томьёо мэтээр номлодог. Тиймээс бие махбодтой болсон Бурханы хэвийн, бодит байдал болон даруу, нуугдмал байдал гэх энэ сэдвийн талаар дэлгэрэнгүй, системтэй байдлаар нөхөрлөх нь асар их шаардлагатай. Ийм нөхөрлөлөөр дамжуулан, онцгой ялгамж чанартай энэхүү хүний Хүү буюу бие махбодтой болсон Бурхан хэвийн, бодит байдлын амьдран харуулах нь юунаас бүрддэг болохыг хүмүүс тодорхой ойлгох болно.

Та нар үгчилсэн ойлголтынхоо үүднээс, эсвэл үзэл, төсөөллийнхөө хэр хэмжээнд бие махбодтой болсон Бурханы хэвийн, бодит байдлын талаар юуг ухамсарлаж чадах вэ? Бие махбодтой болсон Бурхантай холбогдож, харилцаж, эсвэл ярилцсан энэ жилүүдийн хугацаанд бие махбодтой болсон Бурханы хэвийн, бодит байдлын талаар та нар яг юу мэдэрч, мэдэж авсан бэ? Өмнө нь нөхөрлөсөн сэдвүүдийн ихэнх нь завхарсан хүн төрөлхтний асуудлын талаар байсан. Өөрөөр хэлбэл, завхарсан зан чанар, Бурханд үйлчлэх, үүргээ гүйцэтгэх, түүнчлэн хүн чанар, хэв чанар, хүмүүсийн үзэл, төсөөлөл, Бурханд хандах хандлага, үзэл бодолтой холбоотой та нарт байдаг янз бүрийн асуудлын талаар бид нөхөрлөсөн—бид энэ бүхний талаар ярилцсан. Би маш олон жил үнэнийг номлож, номлол хийсэн бөгөөд энэ бүхэн та нарын асуудлын тухай байлаа. Энэ удаа бид эцэст нь та нарын асуудлын талаар биш, харин бие махбодтой болсон Бурхантай холбоотой зарим зүйлийн талаар ярилцаж байгаа нь аливааг өөр өнцгөөс харах боломжийг бидэнд олгож байна. Энэ сэдэв та нарт нэлээд тайван, ямар ч ачаа дарамтгүй, тийм ч эвгүй биш байгаа биз дээ? (Тийм.) Тэгвэл бие махбодтой болсон Бурханы хэвийн, бодит байдал, эсвэл даруу, нуугдмал байдлын тухайд та нарын харж, мэдэрч, эсвэл ойлгож чадах зүйлс юу вэ? Та нар онол, эсвэл баримтын талаар ярьж болно; юу ч байсан болно. Та нар хариулж чадахгүй байна—тэр тохиолдолд та нар оюун ухаандаа Бурханы махбод болсон биеийн талаар ер нь ямар ч бодолгүй байдаг уу? Ямар ч мэдлэггүй байдаг уу? Бас ямар ч мэдрэмж байхгүй юу? Та нарт зарим нь байж таарна, тийм үү? Заримдаа энэ нь зурвасхан орж ирсэн бодол, заримдаа хэсэг зуур боддог зүйл байж болно, заримдаа зүрх сэтгэлд чинь үлдсэн гүн гүнзгий сэтгэгдэл ч байж болно. Хэрвээ зурвасхан орж ирсэн бодол байвал чи санахгүй байж магадгүй; эсвэл заримдаа далд ухамсарт чинь тодорхой бодол юм уу үзэл бодол орж ирдэг бөгөөд чи үүнийг ч бас санахгүй байж магадгүй. Гэхдээ заримдаа чамд бие махбодтой болсон Бурханы талаар тодорхой сэтгэгдэл төрдөг бөгөөд энэ сэтгэгдэл нь эргээд чамайг үзэл бодолтой болоход хүргэдэг. Энэ сэтгэгдэл чиний оюун санаанд удаан хугацаанд орших болно. Чи үүнийг гарцаагүй санаж чадна. Оюун санаа чинь хоосон байж таарахгүй, тийм үү? Тиймээс бие махбодтой болсон Бурханы хэвийн, бодит байдал, эсвэл даруу, нуугдмал байдлын талаарх та нарын ойлголтын тухайд ярилцъя. (Бурхан минь, бие махбодтой болсон Бурханы хэвийн, бодит байдлын талаар миний ойлгосноор Тэрээр бас махан биеийн хэвийн хэрэгцээтэй байдаг. Жишээ нь, Христ удаан хугацаагаар ярих үедээ цангаж, ус уух хэрэгтэй болдог. Тэрээр цуглаан дээр бидэнтэй гурав, дөрвөн цагийн турш нөхөрлөх үедээ бас ядарч, амрах хэрэгтэй болдог. Удаан алхах үедээ Тэр бас амрах хэрэгтэй болдог. Өөрөөр хэлбэл, гаднаасаа Христ хэвийн хүнтэй л адил бөгөөд хэвийн хүн чанарын бүхий л сэтгэл хөдлөлийг бас мэдэрдэг: Баяр хөөртэй зүйл сонсох үедээ баярлаж, сэтгэл түгшээсэн зүйл сонсох үедээ гунигладаг. Эдгээр нь бас бие махбодтой болсон Бурханы хэвийн, бодит байдлын илрэл юм.) Чи зарим баримтыг дурдлаа. Эдгээр нь та нарын харсан зүйлс, бас харилцаж, мэдэрч чадах зүйлс юм. Өөр байна уу? (Бурхан минь, би нэг зүйл нэмж хэлье: Та зарим мэргэжлийн ажлыг удирдан чиглүүлэхдээ бас тодорхой мэргэжлийн мэдлэгийг судалж, ойлгох ёстой болдог гэж би өмнө нь сонсож байсан.) Энэ та нарын бүгдийнх нь сонссон зүйл үү? Би зарим мэргэжлийн ажлыг удирдан чиглүүлэх үедээ бас бодитоор очиж судалж, холбогдох мэргэжлийн мэдлэгийг ойлгож, эзэмших ёстой болдог гэдэг нь ихэнх хүний авсан мэдээлэл мөн үү? Та нар бүгд ингэж боддог уу? (Үгүй. Жишээ нь, Та кино продакшны багийн ажлыг удирдан чиглүүлэхдээ сүүлийн үеийн мэдээллийг авахын тулд хааяа зарим кино, телевизийн нэвтрүүлэг үздэг; Та үүнийг судалж, шинжлэх гэж тусгайлан цаг гаргадаггүй.) Үүнийг залруулах хэрэгтэй. Надад эх сурвалж хайх, эсвэл ямар нэгэн мэргэжлийн мэдлэг судлах эрч хүч үнэхээр байдаггүй. Би зүгээр л зарим киног үзсэн учраас ерөнхийдөө кино ямар байх ёстой талаар бага зэрэг төсөөлөлтэй байдаг; дээр нь нэмээд ах эгч нарын өгсөн холбогдох мэргэжлийн зарим мэдлэгт үндэслэн Би холбогдох зарчмуудыг ухан ойлгож, нэгтгэн дүгнээд, мэргэжлийн ажилд зарим нэг чиглэл өгдөг. Энд буй гол зүйл бол зарчмыг ухаарч, зарчимд үндэслэн удирдан чиглүүлэх явдал юм. Ажил хийж буй хүмүүсийн бэрхшээл нь нэг талаар, тэдний мэргэжлийн мэдлэг иж бүрэн биш байдаг, нөгөө талаар, тэд үнэн-зарчмыг ухаардаггүйн сацуу хэв чанар муутай байдаг. Тийм болохоор зарчмыг ойлгосны үндсэн дээр Би тэдэнд тодорхой хэмжээний удирдамж өгвөл үр дүн нь тэд өөрсдөө хийснээс илүү сайн байдаг. Би Бурханы үгийг дэлгэрүүлэх, Бурханыг гэрчлэх, Бурханыг гутаахгүй байх, хүмүүст Бурханы ажлын талаар илүү ихийг мэдэж, үнэнийг илүү их ойлгох боломж олгох зарчимд үндэслэн үүнийг хийдэг бөгөөд энэ нь тодорхой үр дүнд хүрсэн. Жинхэнэ мэргэжлийн ур чадварын тухайд бол Надад бараг байхгүй. Надад анхнаасаа тэр мэргэжлийн мэдлэг байхгүй, Би та нарын хэлсэн шиг тусгайлан судлах гэж хэзээ ч оролдож байгаагүй. Би ямар ч мэргэжлийн ажлыг залж чиглүүлсэн бай, хэзээ ч үүнийг судлах гэж оролдож байгаагүй, сургалтын материал, эх сурвалж, эсвэл холбогдох мэргэжлийн мэдлэгийг ч хайж байгаагүй. Сайндаа л ах эгч нар холбогдох зарим сургалтын материал юм уу загвар олж Надад үзүүлдэг бөгөөд Би эдгээрээс холбогдох зарим зарчим болон тухайн мэргэжлээр ажиллах зарим арга барилыг нэгтгэн дүгнэж, эдгээрт үндэслэн тэдний ажлыг удирдан чиглүүлдэг.

Бие махбодтой болсон Бурханы хэвийн, бодит байдал гэх энэ талын тухайд хүмүүс Түүний махан биеийн зөн совингийн харуулдаг хэвийн, бодит байдлын заримыг харсан. Үүнд хүний зөн совин, түүнчлэн махан биеийн янз бүрийн төрөлх нөхцөл байдлын зарим илчлэл, хязгаарлалт багтдаг; энэ бол эдгээр нэр томьёоны жинхэнэ хэвийн, бодит байдал юм. Энэ нь Түүний гаднаа харуулдаг зүйл байна уу, эсвэл Түүний дотоод бодол, үзэл санаа, эсвэл Түүний хүн чанарын биеэ зөв авч явах дотоод зарчим байна уу хамаагүй—товчхондоо, бие махбодтой болсон Бурханы хэвийн, бодит байдлын талаарх хамгийн энгийн, хамгийн үндсэн ойлголт бол Тэрээр ер бусын, давамгай, эсвэл уламжлалт бус биш. Өөрөөр хэлбэл, бие махбодтой болсон Бурханы гадаад дүр төрхөөс чи жирийн хүмүүсийнхээс ялгаатай ямар ч онцгой илрэлийг харж чадахгүй. Хэрвээ Тэр ямар нэгэн зүйл ярихгүй, хийхгүй бол зөвхөн Түүний нүүрний хэлбэр, бие галбир, Түүний үнэн биеийг бүхэлд нь хараад чи ямар ч ер бусын зүйл олж харж чадахгүй. Тэрээр ер бусын, давамгай, эсвэл уламжлалт бус байдаггүй; Тэр зүгээр л эгэл жирийн хүн. Үнэн зөвөөр, эсвэл объектив байдлаар хэлбэл, хэрвээ энэ хүн олны дунд үг хэлэхгүй, ажил хийхгүй, үнэнийг илэрхийлэхгүй бол чи энэ хүн бусдаас юугаараа ялгаатайг хэлж чадахгүй. Жишээ нь, Намайг та нарын дунд сууж байхад танихгүй хүн орж ирвэл түүнд Би яг л та нар шиг харагдана. Би хүндэтгэлийн суудалд суудаггүй, бусдаас ч онцгойрдоггүй. Би жирийн дүр төрхтэй; Би ер бусын биш, сүрлэг биш, ямар нэгэн агуу хүн шиг харагддаггүй—Би зүгээр л эгэл жирийн хүн. Тиймээс тэд хэн нь бие махбодтой болсон Бурхан болохыг ялгаж чадахгүй. Хэрвээ Би хэсэг хүмүүстэй хамт амьдарвал чи ч бас Надаас ямар нэг өөр зүйл олж харж чадахгүй. Энэ бие махбодтой болсон Бурхан эмэгтэй хүн гэдгийг л чи мэднэ, гэхдээ чи Миний номлолыг их сонсоогүй л бол хэн нь бие махбодтой болсон Бурхан болохыг нүдээрээ хараад таньж ер чадахгүй, хэрвээ Миний номлолыг сонссон бол дуугаар минь таньж магадгүй. Хэрвээ хэн нэгний хоолой Минийхтэй төстэй байвал зарим хүн бүр андуурч, түүнийг бие махбодтой болсон Бурхан гэж бодож магадгүй. Ийм зүйл тохиолддог уу? Гарцаагүй тохиолдож байсан. Зарим хүн давамгай, гоц гойд харагддаг бөгөөд онцгой аура, хэв маягтай, ялангуяа байр суурьтай, тодорхой зэрэг зиндаатай хүн шиг эрхэмсэг харагддаг. Зарим мунхаг ах эгч нар, эсвэл бие махбодтой болсон Бурхантай уулзахыг онцгойлон хүсдэг хүмүүс ийм хүнийг бие махбодтой болсон Бурхан гэж эндүүрч, тэр ч бүү хэл түүнд бөхийж, өвдөг сөгддөг. Өөртөө бөхийлгөж буй хүн дотроо нэлээд баярлаж, бүр үүнийг үг дуугүй хүлээн авдаг. Түүнийг явах үед бөхийж, өвдөг сөгдсөн тэр мунхаг хүмүүс бүр нулимс унагаж, түүнээс салахдаа дурамжхан байдаг; тэд түүний хувцаснаас зуурч, явуулахгүйгээр “Чи хэзээ дахиж ирэх вэ? Бид чамайг санана даа!” гэж хэлдэг. Тэд бүр тун их догдолж, “Би эцэст нь бие махбодтой болсон Бурхантай уулзлаа. Надад энэ амьдралд харамсах зүйл алга. Би үхсэн ч гэсэн амьдрал минь үнэ цэнтэй байх болно!” гэж хэлдэг. Өөртөө бөхийлгөж буй хүн нөхцөл байдлыг огтхон ч тодруулдаггүй. Та нар ийм зүйл сонсож байсан уу? (Тийм.) Иймэрхүү зүйл хилийн чанадад тохиолдох боломжгүй. Яагаад энэ нь эх газрын Хятадад тохиолдсон бэ? Учир нь бие махбодтой болсон Бурхан Хятадад илэрч, ажилласан бөгөөд Тэр гарцаагүй хятад хүний дүр төрхтэй, тиймээс эх газрын Хятадад ийм зүйл тохиолдсон. Энэ хэрэгт холбогдсон хоёр талын зөв, буруу эсэхийг бид ярихгүй. Энэ асуудлын тухайд гэвэл, хүмүүс бие махбодтой болсон Бурханы хэвийн, бодит байдлыг хэрхэн ойлгодог нь хамаагүй, өөрсдийнхөө үзлийн дагуу, бие махбодтой болсон Бурхан бол сүрлэг дүр төрхтэй, эрхэмсэг гадаад байдалтай, үүнээс ч илүүтэйгээр эрхэмсэг ялгамж чанартай байх ёстой гэж боддог. Тэрээр бас өвөрмөц гадаад төрхтэй, ярианы хэв маягтай байж, Түүнийг харсан хүн бүрд яг л Бурхан шиг санагдаж, Тэр бол Бурхан гэдэгт өчүүхэн төдий ч эргэлзэхээргүй мэдрэмж төрүүлэх ёстой. Хэрвээ Тэр хүмүүст бусдаас ялгарах юмгүй харагдаж, хүмүүс Түүнээс Бурханы аураг, эсвэл Бурханы дүр төрхийг олж харж чадахгүй бол Тэр Бурхан байх боломжгүй. Хүмүүс бие махбодтой болсон Бурхан бол гарцаагүй онцгой сүрлэг, эрхэмсэг, ауратай, ялангуяа хааны ялгамж чанартай хүн шиг харагддаг гэж үздэг—Тэр алхахдаа цэх зогсдог, нүд нь гэрэлтсэн, нэвт шувт хардаг, харц нь онцгой хурц байх ёстой; Тэр хэн нэгнийг хараад л юу бодож байгааг нь даруй мэдэж чаддаг байх ёстой, хэн дайсагнал, эсвэл муу бодол өвөрлөж байгааг нэг хараад л хэлж чаддаг байх ёстой. Хүмүүст байдаг эдгээр бодол нь тодорхой нэг үзэгдлийг тусгадаг: Хүмүүс бие махбодтой болсон Бурханы талаар үй олон төсөөлөлтэй байдаг. Гэвч үнэн хэрэгтээ бие махбодтой болсон Бурхан бол хүмүүсийн үзэл, төсөөллийн Бурхантай адилгүй; ялгаа бий. Бие махбодтой болсон Бурханы гадаад дүр төрх тун эгэл жирийн байдаг. Тэр огтхон ч сүрлэг биш, огтхон ч давамгай биш, огтхон ч ер бусын биш; Түүнд ямар ч онцгой зүйл байхгүй гэж ч хэлж болно. Гаднаасаа Тэр бүтээгдсэн бүх хүнээс бараг ялгаагүй. Өөрөөр хэлбэл, Тэрээр хүмүүст байдаг янз бүрийн чиг үүрэг, түүнчлэн зөн совин, хэвийн сэтгэлгээ, янз бүрийн чадварын хувьд Бурханы бүтээсэн хүмүүстэй бараг яг адилхан. Эдгээр нь хүмүүсийн хоёр нүдээрээ шууд харж, харилцаж чаддаг, мөн хүмүүсийн ухамсарлаж, ойлгож чаддаг гадаад зүйлс юм. Эдгээр гадаад зүйлийг хүмүүс харж, ойлгоход хялбар байдаг тул эдгээр нь бидний нөхөрлөлийн гол фокус биш. Бие махбодтой болсон Бурханы хэвийн, бодит байдал, Түүний даруу, нуугдмал байдал нь бидний нөхөрлөлийн гол фокус юм.

Бие махбодтой болсон Бурханы талаар хүмүүсийн ойлгох ёстой зүйлийн тухайд гэвэл, Түүний хэвийн, бодит байдал ч бай, эсвэл Түүний даруу, нуугдмал байдал ч бай хамаагүй, энэ нь хүмүүсийн зүрх сэтгэлд ердөө байдаггүй бодол юм уу танин мэдэх арга замаас бүрддэг; эдгээр бодол тэдний үзэл, төсөөлөлд ч байдаггүй. Энэ нь бие махбодтой болсон Бурхан хүмүүсийн дунд хэрхэн амьдардаг, хүн төрөлхтний бодит амьдралын орчинд хэрхэн амьдардаг, амьдралаа хэрхэн авч явдаг, хүмүүсийн дунд хэрхэн үг хэлж, ажилладагтай холбоотой. Энэ нь бие махбодтой болсон Бурханы мөн чанартай холбоотой асуудлуудыг хамардаг бөгөөд эдгээр асуудлыг нөхөрлөвөөс зохилтой юм. Энэ талууд нь бас хүмүүсийн харж чаддаггүй, эсвэл хүмүүс ойлгоход маш хэцүү зүйлс бөгөөд мэдээж эдгээр нь бас бие махбодтой Бурханы талаарх хүмүүсийн мэдлэгт, эсвэл үзэл, төсөөлөлд байдаггүй зүйлс юм. Өөрөөр хэлбэл, бие махбодтой болсон Бурханы талаарх хүмүүсийн мэдлэг, ойлголт, төсөөлөл нь үндсэндээ бие махбодтой болсон Бурханы амьдрал, оршин тогтнолын бодит байдлаас тасархай байдаг. Үүний үр дүнд, бие махбодтой болсон Бурханы мөн чанарын талаарх хүмүүсийн мэдлэгийн ихэнх нь бодит бус, объектив биш байдаг бөгөөд тэр ч байтугай бодит байдалд нийцдэггүй зарим үзэл, төсөөллөөс бүрддэг. Бие махбодтой болсон Бурхан хүмүүсийн дунд болон энэхүү материаллаг ертөнцөд амьдардаг; Түүний хэвийн, бодит байдал нь Түүний амьдралд, түүнчлэн Түүний оршин тогтнолын үйл явцад тусгалаа олдог. Түүний амьдрал болон Түүний оршин тогтнолын үйл явц нэг талаар, энэ махан биеийн амьдралыг хамардаг бөгөөд нөгөө талаар, бие махбодтой болсон Бурханы гүйцэтгэдэг үйлчлэлийг хамардаг. Бие махбодтой болсон Бурханы амьдран харуулдаг, эзэмшдэг хэвийн, бодит байдал нь хүмүүсийн үзэл, төсөөллөөс ямар ялгаатайг—энэ хэвийн, бодит байдлын ямар хэсгүүдийг хүмүүс ойлгож чаддаггүй, эсвэл харсныхаа дараа үл тоомсорлодог ч үнэндээ эдгээр нь Бурханы махбод болсон биеийн эзэмшдэг хэвийн, бодит байдлын илрэл мөн болохыг энэ хоёр талаас харцгаая. Нэгэнт энэ нь бие махбодтой болсон Бурханы амьдрал, оршин тогтнолыг хамардаг тул олон бодит асуудал, түүнчлэн эдгээр бодит асуудлын талаарх олон бодол, үзэл санааг хамардаг. Эдгээр бодол, үзэл санаа нь үнэндээ бие махбодтой болсон Бурханы амьдрал болон Түүний гүйцэтгэдэг үйлчлэлд бодитоор, үнэн зөвөөр илчлэгдэж, амьдран харуулагддаг. Гэвч хүмүүс тэнгэр дэх Бурханы талаар ч бай, эсвэл газар дээрх Бурханы талаар ч бай хэтэрхий олон үзэл, төсөөлөл өвөрлөдөг учраас, мөн эдгээр нь бүгд хий хоосон, бодит байдалд нийцдэггүй учраас ихэнх хүн Бурханы энэхүү онцгой ялгамж чанар буюу бие махбодтой болсон Бурханы харуулж чадах хэвийн, бодит байдал болон даруу, нуугдмал байдлыг үл тоомсорлодог. Ихэнх хүний анхаардаг зүйл бол тэмдэг, гайхамшиг, нууц, ер бусын чадвар, гүн гүнзгий, сүрлэг, эсвэл харьцангуй давамгай, хачин жигтэй зүйлс гэх мэт юм. Тэгсэн хэр нь хүмүүс Бурханы Өөрийнх нь амьдран харуулж, илчилдэг үнэхээр объектив, бодит, жинхэнэ зүйлсийг үл тоомсорлодог. Бурханы махбод болсон бие хүн төрөлхтний дунд хэчнээн олон жил амьдарсан ч хүмүүс эдгээр зүйлийг үл тоомсорлодог учраас Бурханы талаарх мэдлэг нь үргэлж хий хоосон, хийсвэр төсөөлөлдөө гацсан хэвээр үлддэг. Үүний үр дүнд Бурханы талаарх хүмүүсийн мэдлэг үргэлж маш объектив бус, бодит бус байдаг. Өнөөдөр энэ сэдвийн талаар нөхөрлөснөөр дамжуулан бие махбодтой болсон Бурханы амьдрал болон Түүний гүйцэтгэдэг үйлчлэлд тусгагдсан хэвийн, бодит байдлыг мэдэж авцгаая. Бие махбодтой болсон Бурханы амьдрал ч бай, эсвэл Түүний гүйцэтгэдэг үйлчлэл ч бай, энэ хоёр тал хоёулаа Түүний хэвийн, бодит байдлын амьдран харуулалтыг хамардаг. Энэ нь онцгой ялгамж чанартай энэхүү хүний Хүү—бие махбодтой болсон Бурханы янз бүрийн хүмүүс, үйл явдал, зүйлийн талаарх үзэл бодол болон бүх төрлийн хэрэг явдлыг зохицуулах Түүний зарчим, арга барилыг хамардаг. Бие махбодтой болсон Бурханы бүх төрлийн хэрэг явдалд хандаж, зохицуулдаг зарчим, арга барилын талаар та нар энэ олон жилийн нөхөрлөлөөс сонсож, одоо эдгээр зүйлийн талаар мэддэг болсон. Та нарын оюун санаанд нэлээд өндөр дээд, сүрлэг мэт санагддаг эдгээр зүйл бүгд үнэнийг хамардаг. Нэг талаар, тэдгээр нь тэнгэр дэх Бурханы санаа зорилгыг төлөөлдөг; тэдгээр нь Бурханы ялгамж чанар, мөн чанартай Бурхан хүмүүсээс юу шаарддаг, хүмүүст юу зааж сургадгийг төлөөлдөг. Нөгөө талаар, тэдгээр нь бас энэхүү хүний Хүү, бие махбодтой болсон Бурханы бүх төрлийн хэрэг явдлыг авч үзэж, зохицуулдаг зарчим, арга барил, бодол, үзэл санааг төлөөлдөг гэдгийг үгүйсгэх аргагүй. Үнэн-зарчмыг хамарсан энэхүү асар их агуулгын талаар Би аль хэдийн та нартай удаан хугацаанд нөхөрлөсөн; олон сэдэв байгаа бөгөөд тэдгээр нь нэлээд урт. Энэ агуулга нь бие махбодтой болсон Бурхан—хүний Хүүгийн—бодол, үзэл санаа, хандлага, бүх төрлийн хэрэг явдлыг зохицуулах зарчмыг хангалттай төлөөлдөг. Өнөөдөр бид энэ талын тухай ярихгүй.

Бидний нөхөрлөх гол сэдэв бол бие махбодтой болсон Бурханы амьдрал, оршин тогтнол дахь биеэ зөв авч явах зарчим болон аливааг хийх арга зам юм. Энэ хоёр талын тухай Миний нөхөрлөлөөр дамжуулан та нар бие махбодтой болсон Бурханы хэвийн, бодит байдлыг илүү сайн ойлгож, бие махбодтой болсон Бурханыг илүү их ойлгож авах болно. Нэг талаар, хүн төрөлхтний дунд амьдрахдаа бие махбодтой болсон Бурхан биеэ авч явах зарчимтай байдаг бөгөөд бас аливааг хийх зарчимтай байдаг. Эдгээр зарчим нь маш энгийн. Миний биеэ зөв авч явах зарчим бол дүрэм журамд нийцүүлэн биеэ авч явах явдал бөгөөд Миний аливааг хийх зарчим бол үүргээ ухамсарлан хийх явдал юм. Дүрэм журамд нийцүүлэн биеэ авч явах, үүргээ ухамсарлан аливааг хийх—эдгээр нь Миний биеэ зөв авч явах, аливааг хийх зарчим, итгэл үнэмшил юм. Нийтдээ хэдэн үг байна вэ? (Арван үг.) Энэ арван үг маш энгийн бөгөөд үгчилсэн утгыг нь ойлгоход нэлээд амархан. Тэдгээр нь огтхон ч хийсвэр, эсвэл хий хоосон биш, огтхон ч гүн гүнзгий биш, огтхон ч өндөр дээд, сүрлэг биш. Дүрэм журамд нийцүүлэн биеэ зөв авч явах, үүргээ ухамсарлан аливааг хийх—эдгээр нь Миний биеэ авч явах, аливааг хийх зарчим, итгэл үнэмшил юм. Би биеэ авч явах, аливааг хийх үедээ эдгээр зарчмыг баримталдаг; Би яг ингэж л хийдэг. Энэ нь баримт гэдгийг та нар харж чадаж байна уу? Та нар үүнийг баримттай тулган үзэж чадах уу? Нэг талаар, Би номлож, нөхөрлөх үедээ, хүмүүстэй харилцаж, нүүр тулах үедээ, хүмүүстэй ярилцах үедээ биеэ ингэж авч явахыг тэдэнд үргэлж хэлдэг. Нөгөө талаар, Би Өөрөө ч бас биеэ ингэж авч явдаг—Би уриа лоозон хашхирдаггүй. Тэгвэл Би яагаад эдгээр зарчмын талаар хүмүүст хэлдэг вэ? Яагаад гэвэл, Би Өөрөө ийм маягаар аливааг хийж, биеэ авч явдаг; үүнд өөр гүн гүнзгий ямар ч зүйл байхгүй. Зарим хүн: “Таны биеэ авч явах энэхүү итгэл үнэмшил нэлээд энгийн юм; огтхон ч боловсронгуй биш байна. Эдгээр нь бие махбодтой болсон Бурханы ялгамж чанарыг төлөөлж чадахгүй!” гэж хэлдэг. Энэ зөв үү? (Үгүй.) Дүрэм журамд нийцүүлэн биеэ авч явах, үүргээ ухамсарлан аливааг хийх—эдгээр нь зарчим, итгэл үнэмшил юм. Би тэдгээрийг өдөр тутмын амьдралдаа хэрэгжүүлдэг, үйлчлэлээ гүйцэтгэх үедээ, өөрөөр хэлбэл, ажил хийх үедээ ч бас хэрэгжүүлдэг. Би биеэ ингэж авч явдаг, бас аливааг ингэж хийдэг. Хэдүүлээ яг л хууч хөөрч, аар саар юм ярилцаж байгаа мэт эдгээр зүйлийн талаар ярилцацгаая, ингэснээр та нар бага зэрэг тайвширч, Надаас Миний амьдралын талаар илүү ихийг мэдэж авч чадна. Тэгвэл болох уу? (Болно.) Хэрвээ бидний ярианы дундуур та нарын зарим нь: “Би эсэргүүцэж байна! Таны хэлж байгаа зүйл Таны илрэлтэй нийцэхгүй байна” гэж хэлбэл Би үүнийг дахин илэрхийлэхээр оролдож, ирээдүйд үүнийг засаж, залруулах болно. Хэрвээ та нарын зарим нь гараа өргөөд, “Би санал нийлж байна! Таны хэлж байгаа зүйл Таны амьдралдаа харуулдаг гэж бидний харж, сонссонтой төгс нийцэж байна; Таны хэлж байгаа зүйл бол баримт” гэж хэлбэл Би үүнийгээ үргэлжлүүлэх болно. Ингэвэл зүгээр үү? (Тийм.)

Дүрэм журамд нийцүүлэн биеэ авч явах, үүргээ ухамсарлан аливааг хийх—амьдрал дээр ч бай, ажил дээр ч бай Би эдгээр итгэл үнэмшлийг бат баримталдаг. Та нар Миний хийдэг ажлаас тэдгээрийг нэлээд их мэдэрч чадсан байх, тиймээс эдгээр нь Миний амьдралд хэрхэн хэрэгждэг талаар эхлээд ярилцацгаая. Бие махбодтой болсон Бурхан бол хүн төрөлхтний дундах онцгой ялгамж чанартай хүн боловч аливааг хийхдээ Тэр огтхон ч онцгой юм шиг авирладаггүй. Тэр Өөрийгөө хэзээ ч онцгой хүн гэж үздэггүй; Тэр зүгээр л жирийн нэг хүн. Тэр аль ч улс оронд байсан, тухайн улсын хууль тогтоомж, дүрэм журмыг дагаж мөрддөг. Хэрвээ Өөрийнх нь хийх хэрэгтэй боловч ойлгохгүй зүйл байвал Тэрээр орон нутгийн хууль, бодлогод юу гэж заасныг, юу хийх нь хууль бус, юу нь хууль бус биш болохыг даруй лавлаж, олж мэдээд, Өөртөө давуу эрх олгохгүйгээр, тохиромжтой байдлаар хийдэг. Аливааг ингэж хийх нь дүрэм журмыг мөрдөж байгаа хэрэг мөн үү, үүргээ ухамсарлаж байгаа хэрэг мөн үү? (Мөн.) Энэ бол дүрэм журамд нийцүүлэн биеэ авч явах, үүргээ ухамсарлан аливааг хийх явдал юм. Чөлөөт, ардчилсан улс оронд хэрвээ Тэрээр аливааг хийхийн тулд холбогдох хуулиудыг ойлгох шаардлагатай бол хуульчтай зөвлөлдөж, эсвэл хууль тогтоомж, дүрэм журмыг хайж үздэг. Тэр хууль бус зүйл хийдэггүй, хуулийн цоорхойг ч ашигладаггүй; Тэр хууль тогтоомж, дүрэм журмыг чандлан дагаж мөрддөг, учир нь ихэнх улс орны хууль тогтоомж, дүрэм журам нь хувь хүний хууль ёсны эрх, ашиг сонирхлыг хамгаалдаг бөгөөд хүмүүсийн дагаж мөрдөх ёстой зүйл юм. Жишээ нь, хэрвээ бид хашаандаа ямар нэгэн барилгын ажил хийж, тэнд ямар нэгэн зүйл байрлуулах шаардлагатай бол энэ талаар засгийн газрын дүрэм журамд юу гэж заасан, энэ зүйлийг хашаанд байрлуулж болох эсэх, хэрвээ болох бол хаана байрлуулах нь тохиромжтой болохыг эхлээд олж мэдэх ёстой. Нарийн ширийн зүйлийг тодруулсныхаа дараа бид засгийн газрын дүрэм журмын дагуу аливааг хийдэг. Хэрвээ засгийн газар зөвшөөрөхгүй бол бид хийхгүй. Бид үндэслэлгүйгээр асуудал тарих гэж оролдохгүй, үүнийг хийхийн тулд санаатайгаар яавч хууль зөрчихгүй. Жишээ нь, хэрвээ бид ямар нэгэн байгууламж барихыг хүсвэл засгийн газраас зөвшөөрөл хүсэх шаардлагатай. Засгийн газар зөвшөөрмөгц барилгын ажлыг эхлүүлж болно. Төсөл дууссаны дараа засгийн газрын хяналт шалгалтад тэнцэх шаардлагатай. Хэрвээ хяналт шалгалтад тэнцвэл бид үүнийг сэтгэл амар ашиглаж болно. Энэ бол барилга барих журам юм. Зарим хүн: “Иймэрхүү жижиг төсөл дээр засгийн газраас зөвшөөрөл авах ёстой гэж заасан байдаг уу? Хэрвээ заавал биш бол ингэж хийх шаардлагагүй. Бид түвэг чирэгдлээс зайлсхийж болно” гэж хэлж магадгүй. Би: “Бид үүнийг баттай олж мэдэх ёстой. Засгийн газрын зөвшөөрөл шаардлагатай байтал бид зөвшөөрөл авахгүй бол дүрэм журам зөрчих биш үү? Бид дүрэм журам зөрчиж болохгүй. Бид энэ байгууламжийг барих гэж байгаагаас хойш зөвшөөрөл авахыг хичээх ёстой. Хэрвээ засгийн газар зөвшөөрөл авах шаардлагагүй гэж хэлбэл бид санаа амар хүсэлт гаргахгүй байж болно. Хэрвээ засгийн газар заавал зөвшөөрөл авах ёстой гэж хэлбэл зөвшөөрөл хүсэж байгаа маань үндэслэлтэй, хуульд нийцсэн байх болно” гэж хэлдэг. Хууль тогтоомж юмуу засгийн газрын дүрэм журамтай холбоотой юуны ч талаар бид зөвлөлдөж, баттай олж мэдэх ёстой. Эс бөгөөс ямар нэг зүйл буруугаар эргэвэл маш төвөгтэй байх болно. Гадаадад амьдрах үндсэн дүрэм бол хууль бус юм уу засгийн газрын дүрэм журмыг зөрчсөн ямар ч зүйл хийхгүй байх явдал юм. Жишээ нь, хэрвээ бид хөдөө амьдарч, тахиа, хонь тэжээхийг хүсвэл засгийн газраас зөвшөөрөл авах ёстой. Засгийн газраас эдгээр зүйлийн талаар нарийвчилсан дүрэм журам гаргасан байдаг бөгөөд бид тэдгээрийг зөрчиж, эсвэл онцгой давуу эрх эдлэхийг оролдож яавч болохгүй. Хэрвээ бид засгийн газрын дүрэм журмыг зөрчөөд баригдвал маш их төвөгтэй байх болно. Тиймээс энэ нь биднээс хууль тогтоомжийг дагаж мөрдөхийг шаарддаг бөгөөд биеэ хэрхэн авч явах, хэрхэн амьдрах зарчмыг ч бас хамардаг. Бид хаана ч амьдарсан бай, дүрэм журамд нийцүүлэн биеэ авч явж, үүргээ ухамсарлан аливааг хийх ёстой. Өдөр тутмын амьдралдаа Би бас дүрэм журамд нийцүүлэн хөршүүдтэйгээ харилцдаг. Би чимээ шуугиан гаргаж, бусдад саад болдоггүй. Засгийн газар юу ч гэж заасан бай, бид үүнийг дагаж мөрдөх ёстой. Нохой тэжээлээ ч гэсэн, байнга хуцуулж хөршүүдээ амрахад нь саад болохгүйн тулд нохойгоо зөв арчлах хэрэгтэй. Ялангуяа амралтын өдрүүдээр хөршүүд чинь бүгд гэртээ байх үед тэдэнд саад болохгүй байхад бүр ч их анхаарах хэрэгтэй. Өвөл цас орох үед өглөөний найман цаг өнгөртөл хүлээгээд дараа нь цасаа цэвэрлэж эхлэх хэрэгтэй. Хэт эрт цас цэвэрлэх нь чимээ гаргаж, хөршүүдийнхээ амралтыг алдагдуулж, тэднийг бухимдуулна. Хэрвээ засгийн газарт тодорхой дүрэм журам байвал чи тэдгээрийг дагаж мөрдөх ёстой. Засгийн газрын дүрэм журмыг санаатайгаар бүү зөрч; засгийн газартай бүү сөргөлд. Үүнийг дүрэм журамд нийцүүлэн биеэ авч явах гэж нэрлэдэг. Би хаана ч амьдарсан, үндсэндээ ямар ч чимээ гаргадаггүй. Би гадаа хэзээ ч хөгжим дуугаргадаггүй, их чимээ гаргаж, чанга ярьдаггүй. Нохой салхилуулахдаа Би нохойгоо байнга хуцуулаад байдаггүй. Би хөршүүддээ саад болохгүй, тэдний амьдралд хөндлөнгөөс оролцохгүй, тэднийг бухимдуулахгүй байхаар бүх чадлаараа хичээдэг. Энэ нь дүрэм журамд нийцүүлэн биеэ авч явж байгаа хэрэг биш үү? (Тийм.) Тийм учраас Би олон жилийн турш хөршүүдтэйгээ сайн харилцаатай байсаар ирсэн. Бид бие биетэйгээ эвтэй найртай амьдарч, тааралдах үедээ мэндэлж, нөхөрсөг, найрсаг байдлаар зэрэгцэн оршдог. Бид хаана ч амьдарсан, хөршүүдтэйгээ харилцахдаа дүрэм журмыг дагаж мөрдөх ёстой. Бид тэдэнд төвөг удах ёсгүй, долигонох ч шаардлагагүй—бид бусдад зөв хандаж, аливааг шударга, зөв зүйтэй хийх ёстой. Хэрвээ бид ингэвэл цаг хугацааны явцад ямар ч зөрчилдөөн гарахгүй.

Бие махбодтой болсон Бурхан дүрэм журамд нийцүүлэн биеэ авч явах асуудлын тухайд зарим хүн: “Энэ чинь маш хэвийн зүйл биш гэж үү?” гэж хэлдэг. Үүнд Би: “Чиний туйлын зөв; энэ яг л тийм хэвийн” гэж хэлдэг. Энэ хэвийн байдал хаанаас гардаг вэ? Энэ нь хүн чанарын мөс чанар, эрүүл ухаанаас гардаг. Чухамдаа бие махбодтой болсон Бурхан хэвийн хүн чанарын хамгийн оновчтой мөс чанар, эрүүл ухааныг эзэмшдэг учраас биеэ зөв авч явах буюу хүмүүсийн маш энгийн асуудал гэж үздэг зүйлийн тухайд Түүний дагаж мөрддөг зарчим ч бас маш энгийн буюу дүрэм журмыг мөрдөх явдал юм. Үүнийг сонсоод зарим хүн: “Үүний юу нь тийм чухал юм бэ? Үүнийг дурдахад ч зохистой гэж үү? Энэ хэвийн, бодит байгаа хэрэг үү? Эдгээр нь аар саар явдал байна” гэж хэлж магадгүй. Тийм байж болох ч гэсэн, бие махбодтой болсон Бурхан дүрэм журамд нийцүүлэн биеэ авч явах нь Түүний хэвийн, бодит байдлын илрэл учраас энэ талаар ярих нь зохистой бөгөөд хүмүүс үүний талаар мэддэг байх нь зүйтэй юм. Дүрэм журамд нийцүүлэн биеэ авч явахыг минь хүмүүс бусдаас ялгарах юмгүй гэж боддог. Гэвч хэрвээ Би амьдралдаа хаа сайгүй Өөртөө давуу эрх олгож, боломж гарах бүрд Өөрийгөө гайхуулан, “Би бол Христ. Би тэнгэрээс ирсэн. Би хэнтэй ч адилгүй. Хүн төрөлхтний дунд Би цор ганц. Бүх хүн төрөлхтөн, бүх амьд зүйл, бүх бүтээгдсэн зүйл Миний хөл дор гишгэлэгдэх ёстой. Бүх зүйл бол Миний хөлийн гишгүүр. Бурханд итгэгч ч бай, шүтлэггүй хүн ч бай, хүн бүр Надад бөхийж, шүтэн мөргөх ёстой. Тэд Миний өмнө ирэхдээ бүгд тахимдуу, хүндэтгэлтэй хандах ёстой” гэж хэлдэг байсан бол яах вэ? Энэ нь хэвийн байх уу? (Үгүй.) Энэ нь хэвийн биш байх болно. Тэгж авирлаж байхыг минь чи харсан уу? (Үгүй.) Би тэгж авирладаггүй. Би Өөрийнхөө харилцаж байгаа хүн бүртэй, ялангуяа шүтлэггүй хүмүүстэй эвтэй найртай байдаг. Би дүрэм журам, ёс зүйн дагуу тэдэнд хандаж, тэдэнтэй харилцдаг. Хүмүүстэй ямар нэгэн зүйлийн талаар ярилцах юм уу зөвлөлдөхдөө Би тэднийг онцгойлон хүндэтгэдэг. Ойлгохгүй юм байвал Би илүү их асууж лавладаг бөгөөд зарим хүн маш тэвчээртэйгээр Миний асуултад хариулж тусалдаг. Мэдээж, Би тэдний энэ хандлагын хариуг барихын тулд л дүрэм журамд нийцүүлэн биеэ авч явдаг юм биш; харин энэхүү бодитой орчинд амьдрахдаа бие махбодтой болсон Бурхан хүмүүстэй харилцаж, аливааг хийх үедээ төрөлхөөсөө тийм зарчмыг дагаж мөрддөг учраас тэр юм. Жишээ нь, номын сан бол уншиж, суралцах газар. Тэнд очихдоо дүрэм журмыг нь дагаж мөрдөх ёстой. Чимээ шуугиан гаргаж болохгүй, аль болох ярихгүй байхыг хичээх хэрэгтэй. Хэрвээ ярихыг хүсвэл дуугаа намсгах юм уу гадагш гарах ёстой бөгөөд ялангуяа утас дуугарвал бусад хүн ном уншихад саад болохгүй, нөлөөлөхгүйн тулд хурдан гадагш гарч утсаараа ярих ёстой. Үүнийг дүрэм журам дагаж мөрдөх гэж нэрлэдэг. Ийм орчинд Надад дуудлага ирвэл Би гадагш гараад ярина. Зарим хүн: “Үүнийг мэдэхгүй хэн байгаа юм бэ?” гэж хэлдэг. Үүнийг мэддэггүй хүмүүс үнэхээр бий. Барууны зарим зоогийн газар, супермаркет болон хүмүүсийн ажлаа бүтээхээр очдог газруудад зарим хүн маш чанга ярьж байгаа нь байнга сонсогддог бөгөөд тэндхийн үйлчлэгч, ажилтнууд үүнд тун их дургүйцдэг. Ялангуяа зарим Ази хүн дүрэм журмыг огт ойлгодоггүй, туйлын бүдүүлэг харагддаг. Зарим газарт тодорхой бичигдсэн дүрэм журам байдаг боловч тэд үүнийг огт хараагүй мэт авирладаг. Төрөлх хэлээр нь бичсэн дүрэм журмыг харсан ч гэсэн тэд дагаж мөрддөггүй, тэр бүү хэл үүнийг зөрчдөг. Ажилтнууд тэдэнд сануулах үед тэд бүр ажилтнуудтай маргалддаг. Энэ нь өөрийгөө инээдтэй байдалд оруулж байгаа биш үү? Зарим хүн эх орондоо дураараа дургиж сурсан байдаг. Баруунд ирэхдээ тэд үүнийг өөрсдийнх нь газар нутаг гэж бодсоор, түрэмгий авирлаж, горилла бич мэт ихэмсэглэн алхан, дүрэм журмыг огт дагаж мөрддөггүй. Үүний үр дүнд тэд хаа явсан газраа хүмүүсийн дургүйг хүргэж, зэвүүцлийг нь төрүүлдэг. Зарим хүн бүр Тээврийн Хэрэгслийн Бүртгэлийн Газарт шалгалт өгөхдөө хүртэл хэрэг тарьдаг. Дараа нь тэд элэг нэгтнүүдээ харах үедээ бүр “Хятадууд бид хаа ч явсан эрх чөлөөтэй. Бид хэзээ ч дүрэм журам дагаж мөрдөх дуртай байдаггүй. Аль болох дураараа байх тусмаа сайн. Хэрвээ хэн нэгэн намайг сахилгажуулах гэж оролдвол би бөөн сүр дуулиан тарина!” гэж тунхагладаг. Ийм хүн амьд диавол биш гэж үү? Чи эрх мэдэл, нөлөөтэй л бол дураараа дургиж болдог эх орондоо байна гэж бодоо юу? Чи гадаадад, хууль ёсонд захирагддаг улс оронд байна. Хэрвээ чи хууль тогтоомж, дүрэм журмыг зөрчвөл хуулийн хариуцлага хүлээх ёстой. Хууль тогтоомж, дүрэм журмыг дагаж мөрдөх нь хүний хийх ёстой хамгийн наад захын зүйл юм. Хэрвээ хүн эдгээр үндсэн дүрэм журмыг ч ойлгодоггүй бол ямар ч хүний төрхгүй байна гэсэн үг.

Олон нийтийн газар Би ерөнхийдөө маш болгоомжтой байдаг. Ялангуяа засгийн газрын байгууллагууд руу очиж ажил хөөцөлдөх үедээ Би болгоомжтой үйлддэг ба тэдний дүрэм журмыг зөрчихөөс зайлсхийдэг. Би ямар ч маягт бөглөсөн, эсвэл ямар ч асуултад хариулсан, үргэлж дүрэм журмын дагуу үйлддэг. Хэд хэдэн удаа ажил хөөцөлдсөний дараа Би туршлагатай болсон. Дүрэм журам дагаж мөрдөх амархан; санаа зовоодог зүйл бол дүрэм журмыг ойлгохгүй байх явдал юм. Өөрийгөө инээдтэй байдалд оруулах нь ч яамай—энэ нь ажил бүтээхэд нөлөөлөх боломжтой юу? Нөлөөлж магадгүй, тиймээс хүн дүрэм журамд нийцүүлэн биеэ авч явах ёстой. Барууныхан үндсэндээ эдгээр зүйлийг хийж чаддаг. Бие махбодтой болсон Бурхан хэвийн ухаалаг байдал, мөс чанартай, тиймээс мэдээж Тэр ч бас тэдгээрийг хийж чадах бөгөөд Тэр үүнийг маш идэвх санаачилгатайгаар хийдэг. Тэр Өөрийгөө бүтээгдсэн хүн төрөлхтний дунд цор ганц гэж ангилдаггүй, Өөртөө давуу эрх хайхын тулд эдгээр хууль тогтоомж, дүрэм журмыг хэзээ ч тойрч гардаггүй. Засгийн газрын байгууллага дээр ямар ч ажил хөөцөлдөж байсан, Би үргэлж журмыг дагадаг. “Би онцгой байр суурь, онцгой ялгамж чанартай. Та нар Надад онцгойлон хандаж болох уу?” гэж Би хэзээ ч шаарддаггүй. Нэг талаар, ийм арга саам хайхын тулд Би хэнтэй ч зөвлөлддөггүй. Нөгөө талаар, Би тэнгэр дэх Бурханд залбирч, “Бурхан минь, Та Надад зориулан тэмдэг, гайхамшиг үзүүлж, энэ хэргийг тэр даруй бүтээж өгөөч, ингэснээр Би хүмүүс шиг эдгээр журмыг дагах шаардлагагүй болно” гэж хэзээ ч хэлдэггүй. Би хэзээ ч ингэж залбирдаггүй; харин оронд нь дүрэм журамд нийцүүлэн журмын дагуу асуудлыг зохицуулдаг. Мэдээж эдгээр хэрэг явдлыг зохицуулах үедээ Би бас зарим онцгой нөхцөл байдалтай тулгарна. Онцгой нөхцөл байдалд онцгой зохицуулалт шаардагддаг. Хэрвээ төлбөр төлөх шаардлагатай бол Би төлдөг. Хүлээх шаардлагатай бол Би хүлээдэг. Хэрвээ ямар нэгэн зүйлд өргөдөл гаргах, эсвэл засгийн газраас дахиад баталгаажуулалт авах шаардлагатай бол Би өргөдөл гаргаж, дахин баталгаажуулалт авдаг. Би хууль тогтоомж, дүрэм журмын дагуу журмыг гарцаагүй чандлан дагах бөгөөд шат дараалал алгасахгүй. Би супермаркетаас худалдан авалт хийж байсан ч бай, эсвэл засгийн газрын байгууллага дээр ажил хөөцөлдөж байсан ч бай хамаагүй, хэрвээ хүмүүс дараалалд зогсож байвал Би тэдэнтэй хамт дараалалд зогсдог. Миний ээлж болоход Би даруй урагш алхдаг. Тэд Надаас юу ч хийхийг хүссэн бай, Би тэдний шаардлагын дагуу дүрэм журамд нийцүүлэн хийдэг. Би ингэж биеэ авч явдаг. Амьдралд аливаа зүйлтэй тулгарах үедээ Би ингэж л үйлдэж, туулдаг. Хэдийгээр Надад жаахан гомдолтой санагдах зарим онцгой үе байдаг ч энэ нь “дүрэм журамд нийцүүлэн биеэ авч явах, үүргээ ухамсарлан аливааг хийх” Миний итгэл үнэмшилд хэзээ ч нөлөөлдөггүй. Би хийх учиртай зүйлээ хийсээр л байдаг. Ялангуяа Би Ази царайтай, жижиг биетэй, дундаж гадаад төрхтэй, чанга дуугаар ярьдаггүй, хүмүүст эгэл жирийн, дундаж харагддаг, олны дундаас онцгойрдоггүй, хэний ч анхаарлыг огт татдаггүй. Тиймээс, зарим онцгой орчинд хэрэг явдал зохицуулах үедээ Би янз бүрийн түвшний ялгаварлан гадуурхалттай нүүр тулдаг, эсвэл янз бүрийн түвшний “онцгой хандлага” хүртдэг. Хэрвээ та нар эдгээр зүйлтэй тулгарвал яах байсан бэ? Та нар тэр хүмүүстэй маргалдах уу, тэдний эсрэг гомдол гаргах уу, эсвэл тэднийг хараахыг Бурханаас гуйж залбирах уу? Та нар аль аргыг нь хэрэглэх вэ? (Хэрвээ нөхцөл байдал нь таарвал би тэдэнтэй маргалдаж магадгүй.) Тэгээд зүрх сэтгэлдээ тэднийг хараахаар залбирах уу? (Би арай ч тэгэхгүй, гэхдээ дотроо нэлээд уурлана.) Чамд өөрөөр хандах юм уу чамайг ялгаварлан гадуурхах үед чи асуудлыг намжаах ёстой. Миний хувьд гэвэл, Би тэднийг хараахаар залбирдаггүй, тэдэнтэй маргалдаж, мэтгэлцдэг ч үгүй. Харин оронд нь Би асуудлыг намжааж, тэдэнд зөвөөр ханддаг. Миний зүрх сэтгэлд бага зэрэг эвгүй санагдах ч хэд хоногийн дараа Би зүгээр болно; Би үүнтэй эвлэрчихсэн байх болно. Чиний нэр хүнд, ёс жудагт халдсан доромжлолыг тэвчих байлаа ч гэсэн чи адгуу байдал гаргаж болохгүй; чи аливааг адгуу байдлаар шийдвэрлэж болохгүй. Тэгвэл чи үүнийг хэрхэн шийдвэрлэх ёстой вэ? Хэрвээ хэн нэгэн чамайг ялгаварлан гадуурхаж, эсвэл доромжилбол чи түүнд тэвчээртэй хандаж, түүнээс хол байж, адгуу байдал гаргахгүй байх ёстой; тэгвэл тэр чамд юу ч хийж чадахгүй. Энэ удаад бага зэрэг хохирол амссанаа зүгээр л сургамж гэж үз. Хэрвээ Би иймэрхүү зүйлтэй тулгарвал хэвийн хүн чанарынхаа ухаалаг байдал, мөс чанараас үүдэн Би гомдоно, мөн Миний ёс жудаг, нэр хүнд гутаагдсан мэт санагдана. Би дотроо тавгүйтэж, шаналах болно. Гэхдээ Би онцгой ялгамж чанар, онцгой байр суурьтай учраас хэлмэгдсэн мэт огт санагдахгүй, Намайг ялгаварлан гадуурхсан хүмүүсийг үзэн ядаж, хараана гэж бүр ч үгүй. Нас ахих тусам эдгээр зүйл туйлын хэвийн гэдгийг Би улам бүр мэдэрдэг. Энэхүү хүний ертөнцөд, ийм завхарсан хүн төрөлхтний дунд амьдрахад эдгээр зүйл туйлын хэвийн юм. Би ийм зүйлд дасаж, дөжирсөн учраас Надад ингэж санагддаггүй, харин хүмүүс бүгд завхарсан хүмүүс учраас тэр юм. Тэдний ялгаварлан гадуурхалт хувь хүний чинь хувьд чам руу чиглээгүй; харин ч бүхий л хүн төрөлхтөн ийм байдаг. Чи хар даа, олон арьс өнгөний хүмүүсээс бүрдсэн цагаачдын улс орон болох АНУ-д бүх арьс өнгөний хүмүүс өөрсдийгөө ялгаварлан гадуурхагдсан гэж хэлнэ; бүр цагаан арьстнууд ч ингэж хэлнэ. Хүмүүс өөр өөр тохиолдолд, өөр өөр орчинд, өөр өөр бүлэг хүмүүсийн дунд ялгаварлан гадуурхалттай нүүр тулдаг. Заримдаа энэ нь өөр арьс өнгийнхний ялгаварлан гадуурхалт байдаг бөгөөд заримдаа хүн арьс өнгө нэгтнүүдийнхээ ч ямар нэгэн ялгаварлан гадуурхалт юм уу шударга бус хандлагатай нүүр тулдаг. Чиний ялгаварлан гадуурхалт гэж үздэг зүйл нь зүгээр л завхарсан хүмүүсийн бие биедээ ханддаг хамгийн түгээмэл хандлага байж магадгүй. Энэ хүн төрөлхтөн яг ийм байдаг, тиймээс ийм зүйлийг хэтэрхий нухацтай хүлээж авах хэрэггүй. Уурлах нь хэвийн зүйл, гэхдээ чи эдгээр хэрэг явдлыг хурдхан нэвт хараад, дараа нь орхих ёстой. Тэдгээрт адгуу байдлаар бүү ханд. Хэн нэгнээс өшөө авах талаар бүү бод, эсвэл хэн нэгнийг хараахаар бүү залбир. Өөрийгөө эгэл жирийн биш гэж бүү бод. Чи бол эгэл жирийн хүн, бусад хүн чамд тэгж л ханддаг. Хэрвээ тэд чамайг сул дорой гэж харвал чамайг дээрэлхэнэ. Энэ нь туйлын хэвийн биш гэж үү? Үзэл, төсөөлөлдөө найдан “Би бол эгэл жирийн хүн биш. Би ийм өндөр үнэ цэнтэй, ийм өндөр байр суурьтай. Намайг дээрэлхсэн хэнийг ч би хараахаар залбирна. Миний ард хэн байгааг чамд хэлбэл чи үхтлээ айх болно. Ирээдүйд эрх мэдэлтэй болох үедээ би чамайг сөхрүүлж, өршөөл гуйлгах болно, мөн тахиа будаа тоншиж буй мэт толгойгоор чинь газар мөргүүлнэ” гэж бүү бод. Надад хэзээ ч ийм бодол төрж байгаагүй. Дэлхий дээр ялгаварлан гадуурхалт хаа сайгүй байдаг. Хүмүүсийн ялгаварлан гадуурхалт зөвхөн чам руу чиглээгүй. Энэ ертөнц өөрөө шударга бус байдал, ялгаварлан гадуурхалт, бүх төрлийн хорон муу байдал, элдэв янзын муу үйлээр дүүрэн байдаг. Ийм зүйлтэй тулгарах үедээ Би Өөрийгөө онцгой хүн гэж үздэггүй учраас эдгээр зүйлийг орхих нь Надад маш амархан байдаг. Энэ нь бас дүрэм журамд нийцүүлэн биеэ авч явах, үүргээ ухамсарлан аливааг хийх итгэл үнэмшлийг дагаж мөрдөж байгаа хэрэг биш гэж үү? (Тийм ээ.)

Бие махбодтой болсон Бурхан амьдралдаа хүмүүстэй, тэр дундаа Бурханд итгэдэг зарим ах эгч нартай, түүнчлэн зарим шүтлэггүй хүмүүстэй гарцаагүй харилцаж, холбогддог. Бурханд итгэдэг ах эгч нартай харилцах үедээ Тэр бас мэдээж хүн чанарын хувьд биеэ авч явах, аливааг зохицуулах зарчимтай байдаг. Хэдийгээр Тэр харилцан хүндэтгэлтэй хандах дүрэм журам болон ертөнцийн арга замыг чандлан дагаж мөрддөггүй ч харилцан тус хүргэлцэх тал дээр бусдыг далимдуулан ашиглахгүй, эсвэл Өөртөө давуу эрх хайхгүй байхыг хичээдэг. Зарим ах эгч Миний хувийн хэргийг бүтээхийн тулд эрч хүч, цаг хугацаагаа зарцуулах үед Би тэдэнд жижиг бэлэг өгөх, тэдэн дээр зочилж очих, хоолоор дайлах, эсвэл өөр зүйл хийх боломж хайх болно. Энэ нь хээл хахууль биш; энэ бол харилцан хүндэтгэлтэй хандах, бусдыг далимдуулан ашиглахгүй байгаа хэрэг юм. Надтай ямар нэгэн хувийн харилцаагүй байсан ах эгч нарын хувьд, тэднийг Бурханы гэрт байр суурьтай байж, эсвэл хувь нэмэр оруулснаас нь болоод Би хэнд ч, хэзээ ч бэлэг өгч байгаагүй, тэднийг үнэлдэг, эсвэл тэдэнтэй сайн харилцаатай байдгаасаа болоод Би тэдний хэнд нь ч ямар нэгэн зүйл өгч, эсвэл онцгой давуу эрх олгож байгаагүй. Ийм зүйл хэзээ ч тохиолдож байгаагүй. Товчхондоо, хүмүүстэй холбогдож, харилцах үедээ Би тэднийг далимдуулан ашиглахгүй байх, эсвэл Өөртөө давуу эрх хайхгүй байхыг хичээдэг. Миний онцгой ялгамж чанар Намайг “Би чамайг яаж ч ашигласан, энэ нь тохиромжтой; Би чамайг яаж ч ашигласан, чи үүнийг хүлээн авах ёстой. Энэ бол чамайг өргөмжилж байгаа хэрэг” гэж бодоход хүргэхгүй. Би тэгж бодохгүй. Хэрвээ чи чуулганы ажлаас гадуурх зарим хувийн хэргийг минь Надад бүтээж өгвөл Би энэ ачийг санаж, чамд хариу барих болно. Үүний үндсэн дээр Би чамтай харилцан ач тус хүргэлцэнэ. Шүтлэггүй хүмүүсийн тухайд бүр ч ярих юмгүй—хэрвээ шүтлэггүй хүн Миний өмнөөс ямар нэгэн зүйл бүтээж, тодорхой хэмжээний мөнгө зарцуулсан бол нэг талаар, Би түүнд санхүүгийн хувьд өртэй үлдэхгүй байхаа баталгаажуулна. Би түүгээр өөрийнх нь халааснаас мөнгө төлүүлэхгүй; хэр их мөнгө хэрэгтэй байна, Би түүнд өгнө. Түүнчлэн, энэ хэргийг Миний өмнөөс бүтээхийн тулд тэрээр асар их зүдэрч, ихээхэн хүчин чармайлт гаргаж, их гүйсэн учраас Би найрсаг зангийн үүднээс түүнд бэлэг өгч, ач тусынх нь хариуд тодорхой хэмжээний нөхөн төлбөр өгч, тэднийг далимдуулахгүй байх ёстой. Тэд энэ ажлыг хийж, үүгээр амьжиргаагаа залгуулдаг; тэд Надад зориулж ямар нэгэн зүйл бүтээснийхээ төлөө хохирол амсах юм уу өөрсдийнхөө халааснаас мөнгө төлөхийг Би зөвшөөрч чадахгүй. Тэгэх нь зохисгүй байх болно. Тиймээс, Би ийм хэрэгт Өөртөө давуу эрх хайдаггүй. Мэдээж, энэ нь тоглоомын дүрмийг дагаж байгаа хэрэг биш; хүн зүгээр л ертөнцийн хамгийн наад захын арга барил болон харилцан хүндэтгэлтэй хандах явдлыг баримтлах ёстой; энэ тал дээр ямар ч онцгой тохиолдол байж болохгүй. Хэрвээ чи хэн нэгнээс ажил бүтээж өгөхийг гуйчхаад мөнгийг нь төлөхгүй, үргэлж тэднийг далимдуулахыг хичээдэг бол энэ нь ямар ч ёс жудаггүйн илрэл юм. Эдгээр хэрэг явдал дээрх Миний зарчим юу вэ? Хэрвээ чи ямар нэгэн зүйл хийлгэхийг хүсэж байвал, мөн тэдний өгсөн төлөвлөгөө тохиромжтой, чи үнийг нь төлж чадахаар байвал үүнийг хийлгэ. Хэрвээ төлж чадахгүй бол бүү хийлгэ; үүнийг илүү хямдаар хийх хүн ол. Зөвхөн төлж чадах зүйлээ л хийлгэ. Чадлаасаа хэтэрсэн зүйлд бүү шуна, бусдыг хэрхэн далимдуулах талаар бүү бод. Хэрвээ чамд үүнийг зохицуулах санхүүгийн боломж байхгүй бол нэг бол мөнгө зээл, банкнаас зээл ав, эсвэл үүнийг хийлгэх хангалттай мөнгөтэй болох хүртлээ хүлээ. Товчхондоо, өөрөө ямар нэг арга ол; чи бусдыг далимдуулж болохгүй. Хэрвээ энэ нь тэдний амин зуулга бол, хэрвээ энэ нь тэдний мэргэжил бол тэд чамд зориулж ямар нэгэн зүйл бүтээх үед чи амлалтаа биелүүлж, тэдэнд мөнгө төлөх ёстой. Энэ нь тун жам ёсны, үндэслэлтэй. Бусдыг далимдуулахгүй байх, бусдыг хуурч мэхлэхгүй байх, бусдад өртэй үлдэхгүй байх, ичгүүргүй авирлахгүй байх, өр тавихгүй байх—үүнийг дүрэм журамд нийцүүлэн биеэ авч явах гэж нэрлэдэг. Чи бэрхшээлтэй байх үедээ бусдад зовлонгоо бүү тооч; ядуу байх үедээ бусдыг бүү далимдуул; баян байх үедээ эд баялгаа бүү гайхуул; ялгамж чанар, байр сууриасаа болоод бүү ихэрх. Энэ бол хүмүүстэй харилцаж, хэрэг явдлыг зохицуулах Миний итгэл үнэмшил юм. Жишээ нь, заримдаа Би хүн олоод Өөрийнхөө өмнөөс ямар нэгэн зүйл хийлгэнэ. Хэвийн үед энэ нь ердөө мянган доллар болдог ч тэд таван мянгыг авахыг хүслээ гэж бодъё. Хэдийгээр Би үүнийг төлж чадах ч ингэж мэхлүүлэхийг хүлээн зөвшөөрөхгүй. Үүнийг хийлгэхэд ихэвчлэн хэр их мөнгө хэрэгтэй болдог, Би төдий хэмжээгээр л зарцуулдаг бөгөөд хүмүүстэй үнэ хаялцдаггүй. Хэрвээ Би төлж чадахгүй бол илүү хямд хүн олно. Би яавч ичгүүргүй авирлахгүй, үнийг нь буулгахын тулд ядуу царайлах ч үгүй; Би хэзээ ч тийм зүйл хэлдэггүй. Үүнийг зохицуулахад хэр их мөнгө хэрэгтэй байна, Би тэрийг нь өгч, зах зээлийн ханшаар төлж, дүрэм журмын дагуу үйлддэг. Би яг л ийм хатуу чанга байдаг. Зарим баян хүн тун сүржин, хямсгар байдаг. Тэд брэндийн хувцас өмсөж, алмаазан бөгж, хүзүүний зүүлт зүүж, толгойноосоо хөл хүртлээ гялалзсан үнэт эдлэлээр өөрсдийгөө гоёдог. Түүнчлэн, тэд хаашаа ч явсан өндөр өсгийт өмсдөг бөгөөд чимээ гарахгүй бол хэтэрхий даруухан гэж бодоод ялангуяа хивсэн дээгүүр алхахаас зайлсхийдэг—тэд хүмүүст ирснээ мэдэгдэхийн тулд онцгойлон гантиг юм уу модон шалан дээгүүр алхдаг. Тэд өрөөнд орох үедээ брэндийн нарны шилээ ч авдаггүй бөгөөд хэн байгааг харахаар үүднээс эхлээд өрөөг гүйлгэн харж, яг л “Хатан хаан ирснийг та нар харав уу?” гэж хэлж байгаа мэт байдаг. Тэд хаа явсан газраа эхлээд маяглах ёстой байдаг. Хэрвээ Би зун гадагш гарахдаа нарны шил зүүвэл хүрэх газартаа очоод, хүмүүс нарны шил зүүснийг минь хараад Намайг маяглаж байна гэж бодон, үл ойлголцол үүсгэх вий гэсэндээ нарны шилээ хурдан цүнхэндээ хийдэг. Миний өмсдөг ихэнх гутал резинэн юм уу зөөлөн ултай байдаг бөгөөд Би алхахдаа ямар ч чимээ гаргахгүй байхыг хичээдэг. Ажил хөөцөлдөхөөр хаа нэгтээ очих үедээ, хэрвээ хонх дарах шаардлагатай бол Би дардаг. Хэрвээ хонх дарах шаардлагагүй бол дотогш ормогцоо Би эхлээд угтах үйлчилгээний ажилтанд тэдэн цагт тийм хүнтэй уулзах цаг товлосон гэдгээ хэлээд, дараа нь тэнд суугаад хүлээдэг. Зарим хүн хийх юмгүй үедээ суугаад утсаа үзэж байхыг Би хардаг. Тэд хөлөө ачиж, буржийлгасан үсээ хойш шидэлж, хажуудаа брэндийн цүнх тавьсан байдаг—тэд маш намжиртай байдаг. Би хаа ч явсан тун даруухан байдаг. Би суух булан олж, муу хүмүүст шүүрүүлэхээс сэргийлэн цүнхээ энгэртээ тэвэрдэг. Би болгоомжтой, даруухан байдаг. Миний ээлж болоход Би цаг үрэлгүйгээр ажил хэргээ хурдан зохицуулж, хүмүүсийн анхаарлыг аль болох бага татахыг хичээдэг. Би аливааг зохицуулахдаа дүрэм журмыг дагадаг бөгөөд хүмүүст өртэй үлддэггүй. Би хаа ч явсан хөдөлгөөнөө хянадаг; Би хэний ч анхаарлыг татахыг хүсдэггүй. Өөрөөр хэлбэл, Би хаа нэгтээ ажил хөөцөлдөхөөр очихдоо чимээгүй хөдөлдөг бөгөөд Өөрийнхөө байгааг мэдэгдэх гэсэндээ хэзээ ч чанга чимээ гаргадаггүй. Шүтлэггүй хүмүүстэй харилцах үед хэрвээ тэд ихэвчлэн аливааг зохицуулах тодорхой дүрэмтэй байдаг бол Би тэр дүрмийг дагадаг. Жишээ нь, аль нэг салбарын дүрэм нь хэн нэгэн чиний хэргийг бүтээж өгсний дараа чи түүнийг хоолоор дайлах ёстой байдаг. Гүйлгээний үнийн дүнгээс хамаараад хоол ерөнхийдөө арван таван долларын үнэтэй байдаг тул Би түүнийг тиймэрхүү үнэтэй хоолоор дайлдаг. Зарим хүн: “Та нэгэнт тэднийг хоолоор дайлж байгаагаас хойш гайхуулахын тулд жаахан илүү мөнгө зарцуулаач” гэж хэлдэг. Ингэх шаардлагагүй. Тэдний дүрэм журам юу ч байсан, бид тэрийг нь дагаж мөрддөг. Хэр хэмжээнээсээ бүү дав, гайхуулахын тулд мөнгө бүү үр. Баруунд хэн нэгнээс ажил бүтээж өгөхийг гуйх үедээ, эсвэл цагийн ажилчид, биеийн хүчний ажилчид зэргийг хөлслөх үедээ гарын мөнгө өгөх нь хэвийн үзэгдэл юм. Зарим салбарт гарын мөнгөний хэмжээтэй холбоотой дүрэм журам байдаг бол заримд нь байдаггүй. Ийм дүрэмгүй салбарын хувьд, ихэнхдээ эелдэг байж, ажилчныг хүндэтгэх үүднээс Би түүний ажлын хөлс, ажлынх нь чанар, хандлагад үндэслэн боломжийн гарын мөнгө өгдөг. Хэрвээ тэд сайн ажилласан бол Би тэдэнд нэмж таван доллар өгнө; хэрвээ тэд дунд зэрэг ажилласан бөгөөд Би ирээдүйд тэднийг дахин ашиглахыг хүсэхгүй байгаа бол тэдэнд нэмэлт мөнгө өгөхгүй ч тохиролцсон хөлснөөс нь багыг өгөхгүй. Гарын мөнгө өгөхийн тухайд, Би Өөрийгөө баян хүн шиг үзэж, эд баялгаа зориуд гайхуулан, атга бэлэн мөнгө гаргаж ирээд тоололгүйгээр хэн нэгэнд өгдөггүй. Би хэзээ ч ийм зүйл хийдэггүй. Харин тэднийг ажиллаж эхлэхээс өмнө Би ажлын хөлсөнд нь үндэслэн мөнгийг нь урьдчилан бэлдэж, явахад нь өгдөг. Ихэнх хүн үүнд нэлээд сэтгэл хангалуун байдаг. Үүнийг бас Баруунд аливааг зохицуулах дүрэм журам гэж үзэж болно. Энэ нь дүрэм журам учраас бид дагаж мөрдөх ёстой бөгөөд зөрчиж болохгүй. Хэрвээ чи хаа нэгтээ шинээр очоод дүрэм журмыг нь ойлгохгүй байвал тэдгээрийг сурч мэдэх нь хамгийн сайн. Нэгэнт ойлгосон бол бүү мэдэн будил; дүрэм журмын дагуу аливааг зохицуулахыг бүх чадлаараа хичээ. Мэдээж, Би хүмүүс ар хударгаар минь Намайг шүүж, эсвэл Намайг дүрэм журамд нийцүүлэн биеэ авч явдаггүй гэж хэлэхээс айсандаа ингэдэг юм биш—Би эдгээр зүйлээс айсандаа тэгдэггүй. Харин ч Надад ингэж л хийх ёстой гэж санагддаг; энэ бол Миний хийх учиртай зүйл юм. Зарим хүн: “Хэрвээ Та тэдэнд арван доллар дутуу өгвөл нэмэлт нэг хоол идэх мөнгө үлдэхгүй гэж үү?” гэж хэлдэг. Чи үүнийг тэгж харж болохгүй. Энэ бол тэдний олсон мөнгө. Хэрвээ чи тэдэнд арван доллар дутуу өгвөл энэ нь тэднээс арван доллар авсантай адил юм. Бусдаас авсан мөнгөө өөрийнхөө зардалд ашиглах нь мөс чанаргүй хэрэг юм. Мөс чанарынхаа эсрэг зүйл хийх нь хүн чанарт нийцэхгүй; энэ нь хүн чанаргүй хэрэг. Хэрвээ чи тэдэнд тэгж дутуу өгөхийг оролдвол дүрэм журамд нийцүүлэн биеэ авч явахгүй байна. Дүрэм журамд нийцүүлэн биеэ авч явах гэдэг нь хамгийн наад зах нь алагчлалгүй үйлдэж, “нэг бол нэг, хоёр бол хоёр” гэх байдлаар үйлдэхийг хэлнэ. Чи үйлчилгээний салбарт ажилладаг бөгөөд амьжиргаагаа залгуулахын тулд гарын мөнгөнд түшиглэх хэрэгтэй болдог гэж бодъё. Хэрвээ хэн нэгэн хүн чамд гарын мөнгө өгөхгүй, чамайг далимдуулбал чамд ямар санагдах вэ? Энэ нь ижилхэн логик юм. Гарын мөнгө өгөхгүй байх нь тодорхой салбарт хууль зөрчсөн хэрэг биш байж болох бөгөөд үүнээс болж хэн ч чамтай заргалдахгүй боловч мөс чанар чинь тайван байх уу? Хэрвээ мөс чанар чинь үүнийг зөвшөөрөхгүй бол чи мөс чанартаа өртэй үлдэнэ. Хэрвээ чи энэ амьдралдаа ийм өр хэтэрхий ихийг тавибал хэзээ төлж барагдуулж чадах вэ? Чи ингэж биеэ авч явж болохгүй. Магадгүй чи гарын мөнгө өгөлгүйгээр хэн нэгнийг бага зэрэг шулж болох ч мөс чанараас чинь зэмлэл мэдрэгдэхгүй гэж үү? Хэрвээ үнэхээр тэгж мэдрэгдэхгүй байгаа бол чамд үнэхээр асуудал байна. Хэрвээ чи ийм жижиг зүйл дээр хэн нэгнийг далимдуулан ашиглахыг оролдвол үүнээс ч долоон дор зүйл хийж чадах биш үү? Ийм сэтгэлгээтэй байж чи үнэнийг хэрэгжүүлж чадах уу?

Дүрэм журамд нийцүүлэн биеэ авч явах талаар бидний нөхөрлөсөн эдгээр жишээтэй хүн бүр амьдрал, оршин тогтнолынхоо явцад тулгарч магадгүй. Энэхүү хүн төрөлхтний дунд амьдарч буй бие махбодтой болсон Бурханы хувьд ч эдгээр зүйлээс зайлсхийх боломжгүй бөгөөд эдгээр нь Түүний нүүр тулах ёстой зүйлс юм. Эдгээр зүйлийг хийх үедээ бие махбодтой болсон Бурхан дүрэм журамд нийцүүлэн биеэ авч явах, үүргээ ухамсарлан аливааг хийх итгэл үнэмшил, зарчмыг чандлан дагаж мөрддөг. Би Өөрөө яг ингэж хийдэг. Мэдээж, та нартай харилцах Миний харилцаа чуулганы ажил юм уу та нарын хувийн амьдралтай холбоотой байх үед хэрвээ та нар Надаас та нартай нөхөрлөхийг хүсвэл, эсвэл тодорхой асуудлыг хэрхэн зохицуулах талаар Надаас зөвлөгөө авахыг хүсвэл Би биеэ авч явах итгэл үнэмшлийнхээ дагуу та нартай чандлан нөхөрлөх болно. Та нар тэдгээрийг хүлээн авах эсэхээс үл хамааран, Миний үзэл бодол болон биеэ авч явах арга зам, зарчим өөрчлөгдөхгүй хэвээр үлддэг. Хуулийн цоорхойг ашиглаж илүү давуу тал олох талаар Би та нарт яавч заахгүй; ингэх нь туйлын зохисгүй юм. Юу ч тохиолдсон бай, тухайн хэрэг явдал тодорхой салбарын хууль тогтоомж, бодлого, эсвэл дүрэм журамтай холбоотой эсэхийг Би эхлээд та нарт тодорхой ойлгуулна. Хэрвээ эдгээр зүйлтэй холбоотой байвал Би та нарт засгийн газрын албан тушаалтнуудтай зөвлөлдөх, хуульчтай зөвлөлдөх, эсвэл холбогдох дүрмийг онлайнаар хайж үз гэж хэлнэ. Хэрвээ энэ нь санхүүгийн асуудалтай холбоотой бол та нар нягтлан бодогчтой зөвлөлдөх ёстой. Та нар аль ч улс оронд байсан, ингэж хэрэгжүүлэх ёстой. Би аливааг ингэж хийдэг бөгөөд эдгээр итгэл үнэмшлийг зөрчихийг Би чамд яавч уриалахгүй. Харин улс орон бүрийн хууль тогтоомж, дүрэм журмыг, тэр дундаа аливаа олон нийтийн газар, эсвэл аливаа салбарын дүрэм, хуулийн заалтуудыг чанд дагаж мөрдөхийг Би чамаас шаарддаг. Хэрвээ чи тэдгээрийг мэдэхгүй бол идэвх санаачилга гарган тэдгээрийн талаар судалж, хүмүүстэй зөвлөлдөх ёстой. Хэрвээ чи мэддэг бол чадлынхаа хэрээр тэдгээрийг дагаж мөрдөх ёстой. Дүрэм журамд юу гэж заасан байна, бид аливааг тэр дагуу хийх ёстой. Заримдаа улс орны дүрэм журам, эсвэл хууль тогтоомж нь чиний үүргээ гүйцэтгэхдээ зарцуулах цаг хугацаанд, эсвэл чиний үүрэгтэй холбоотой зарим хэрэг явдалд нөлөөллөө ч гэсэн чи тэдгээрийг дагаж мөрдөх л ёстой. Тухайн улс орны хууль тогтоомж, дүрэм журамтай зөрчилдөхөөс зайлсхийх, түүнчлэн тухайн улс орны хууль тогтоомж, дүрэм журмыг зөрчсөн зан авир гаргах юм уу хэрэг тарихаас зайлсхийхийн тулд чи үүргээ гүйцэтгэх цаг, эсвэл үүргээ гүйцэтгэх орчноо тохируулах арга замыг олж болно. Аливааг ингэж хийх нь тохиромжтой юу? (Тийм.) Энэ бол нэг тал нь. Нөгөө талаар, аль улс орны хууль тогтоомж, дүрэм журам байхаас үл хамааран, тэдгээр нь үндэслэлтэй, эсвэл үндэслэлгүй байх эсэхээс үл хамааран, засгийн газраас тодорхой заасан л бол, мөн Миний амьдрал, оршин тогтнолын цар хүрээнд гарч ирсэн л бол Би тэдгээрийг аль болох дагаж мөрдөж, биелүүлдэг. Засгийн газрын хууль тогтоомж, дүрэм журмын үндэслэлгүй, эсвэл хүмүүсийн ашиг сонирхолд нийцдэггүй аливаа талын тухай Би яавч юм хэлэхгүй, эсвэл шүүмжлэхгүй; харин засгийн газраас тогтоосон ямар ч дүрмийг Би дагаж мөрддөг. Мэдээж, засгийн газрын хууль тогтоомж, дүрэм журмыг дагаж мөрдөх талаар ярихдаа Би шашны итгэл үнэмшлийг эсэргүүцдэг хуулиуд, эсвэл Бурханыг үгүйсгэж, эсэргүүцдэг хуулиудыг хэлээгүй. Харин иргэдийн эрхийг хамгаалдаг, нийгмийн дэг журмыг сахиулдаг, шударга байдлыг дэмждэг хууль тогтоомж, дүрэм журмыг хэлж байна; эдгээр нь хүмүүсийн дагаж мөрдөх ёстой зүйл юм. Хүмүүс оюун ухаандаа юу бодох нь хамаагүй, хууль тогтоомж, дүрэм журмыг дагаж мөрдөх нь эн тэргүүнд тавигддаг. Хүн тухайн улс орны хууль тогтоомжийг хүндэтгэж, аливаа салбарын дүрэм, заалтуудыг хүндэтгэх ёстой. Хэрвээ чи тэдгээрт дасан зохицож чадахгүй бол, эсвэл тэдгээр нь чамд таалагдахгүй байвал чи энэ салбараас зайлсхийж болно, эсвэл тухайн улс орноос явж болно. Гэхдээ эрүүл ухаанаар бодвол, хэрвээ чи тодорхой нэг улс оронд амьдардаг бол, эсвэл тодорхой нэг салбарын хүмүүстэй харилцдаг бол тухайн улс орны хууль тогтоомж, тухайн салбарын, эсвэл тодорхой нэг онцгой тохиолдол болон орчны заалт, захирамж, тэр ч байтугай ёс суртахууны зарим хэм хэмжээг дагаж мөрдөх ёстой. Би хүн төрөлхтний хууль тогтоомж, дүрэм журам, заалт, олон нийтийн газруудад мөрдөгддөг зарим онцгой дүрэм, захирамж, мөн хүн төрөлхтний ёс суртахууны болон зан байдлын үндсэн хэм хэмжээг чандлан дагаж мөрдөхийг хичээдэг. Би Өөрийн онцгой ялгамж чанар, байр суурийг хэзээ ч дөвийлгөдөггүй, ямар нэг хууль тогтоомж, дүрэм журам, захирамж, заалт гэх мэтийг ч зөрчдөггүй. Би тэдгээрийг сөрдөггүй, эсвэл санаатайгаар зөрчиж, Өөрийнхөөрөө зүтгэдэггүй; харин Би тэдгээрийг чандлан дагаж мөрддөг. Ийнхүү чанд мөрддөгийн минь ард тэдний хууль тогтоомж, дүрэм журам, заалт болон ёс журмыг хүндлэх хүндэтгэл байдаг. Энэ нь бас дүрэм журамд нийцүүлэн биеэ авч явж, үүргээ ухамсарлан аливааг хийх үедээ хүний бодитоор хэрэгжүүлж, дагаж мөрддөг зарчим юм. Магадгүй зарим хүн эдгээр зүйлд хандах Миний хандлага ямар байдгийг ойлгодоггүй байх; магадгүй зарим хүн бодит байдалд нийцэхгүй бодол тээдэг байж магадгүй, эсвэл ийм зүйлсийг хийх Миний зарчим, итгэл үнэмшлийн талаар хоосон үзэл, төсөөлөлтэй байж магадгүй. Ингэж нөхөрлөснөөр дамжуулан та нар эндээс ямар нэгэн хоосон зүйл олов уу? (Үгүй.) Ямар ч хоосон зүйл байхгүй гэж хэлж байгаа нь эдгээр зүйлд хандах Миний хандлага бол тэдгээрт хүн чанарын өнцгөөс ухаалгаар хандах явдал гэсэн үг юм. Би давуу байр суурь эзэлдэггүй, гуравдагч тэнгэрийн үзэл бодлын үүднээс ханддаггүй, мөн Бурханы ялгамж чанартай онцгой байр сууринаас эдгээр зүйлд ханддаггүй. Харин оронд нь Би ухаалаг үзэл бодлоор, хүний ёсоор тэдгээрт ханддаг. Би эдгээр зүйлд хандахдаа бие махбодтой болсон Бурханы ялгамж чанараа хэзээ ч дөвийлгөдөггүй, тэдгээрийг ихэмсгээр харахын тулд энэ ялгамж чанарыг хэзээ ч ашигладаггүй. Би эдгээр зүйлийг хэзээ ч сөрдөггүй бөгөөд тухайн улс орны хууль тогтоомж, дүрэм журам, эсвэл аливаа салбарын дүрмийг зөрчдөггүй. Харин оронд нь Би эдгээр хууль тогтоомж, дүрэм журам, заалт болон иймэрхүү бусад зүйлсийг дуулгавартайгаар, үүргээ ухамсарлан хатуу чанд дагаж мөрддөг. Бүр ч илүү бодитоор хэлбэл, хүмүүстэй харилцахдаа Би бас хүн ёсны зарчмыг дагаж мөрддөг.

Бид бие махбодтой болсон Бурхан дүрэм журамд нийцүүлэн биеэ авч явах зарим илрэлийн талаар нөхөрлөлөө. Эдгээр нь та нарын хэзээ ч бодож байгаагүй зүйлс, эсвэл та нарын хэзээ ч нухацтай авч үзэж байгаагүй зүйлс байж магадгүй; та нар эдгээр зүйлийн талаар маш хоосон ойлголттой байж магадгүй; эсвэл та нар эдгээр зүйлийг харах, тэдгээртэй харилцах, эсвэл тэр талаар сонсох үедээ тэдгээрийг шууд л үл тоомсорлож магадгүй. Гэвч эдгээр зүйл нь Бурханы махбод болсон биеийн харуулдаг хэвийн, бодит байдал болон даруу, нуугдмал байдлын тусгал юм. Түүнчлэн, эдгээр нь бас Бурханы Сүнс Өөрийгөө махбодоор хувцаслаж, хүмүүсийн дунд ирэхдээ биеэ авч явах хамгийн хэвийн, бодит илрэлүүд юм. Эдгээр илрэлээр дамжуулан хүмүүс тэнгэр дэх Бурхан биеэ авч явах болон хүн төрөлхтний нэг нь болох асуудлыг хэрхэн авч үзэж, хандаж, зохицуулдгийг илүү сайн ойлгож чадна. Биеэ авч явах эдгээр итгэл үнэмшил, зарчим нь Бурхан юуг ч хоосон байдлаар хийдэггүй, Тэр бүх зүйлийг бодитоор хийдэг, мөн Тэрээр хүн төрөлхтний хууль тогтоомж, дүрэм журам, хүний нийгмийн өөр өөр хүрээний дүрмийг дагаж мөрдөн, зарчмын дагуу бодитоор хэрэгжүүлдэг гэдгийг харж, мэдэх боломжийг хүмүүст олгодог. Эдгээр хууль тогтоомж, дүрэм журмыг дагаж мөрдөхийн сацуу бие махбодтой болсон Бурхан бас Өөрийн үйлчлэлийг гүйцэтгэж, хийхээр зорьсон ажлаа хийх ёстой. Тэрээр хэвийн хүн чанарыг амьдран харуулж байна уу, эсвэл бурханлаг чанарын ажлыг хийж байна уу хамаагүй, эдгээрийн аль нь ч нөгөөтэйгөө зөрчилддөггүй, нөгөөдөө харшилдаггүй. Бурханы хэвийн хүний амьдралдаа харуулдаг биеэ авч явах итгэл үнэмшил, зарчим нь бие махбодтой болсон Бурханы хэвийн, бодит байдлыг харуулдаг—энэ бол нэг тал нь юм. Нөгөө талаар, Бурханы Сүнс хүн болох, эсвэл хүмүүсийн дунд махбодоор хувцаслахдаа эзэмших учиртай—мөс чанар, эрүүл ухаан бүхий хэвийн хүн чанарыг Тэрээр амьдран харуулдаг. Хэдийгээр ингэж амьдран харуулах нь ихэнхдээ бие махбодтой болсон Бурханы Өөрийн бурханлаг чанараар гүйцэтгэдэг үйлчлэлтэй холбоогүй мэт санагддаг ч Бурханы хүн чанарыг амьдран харуулахдаа дагаж мөрддөг итгэл үнэмшил, зарчим нь бурханлаг чанараар ажиллахдаа Бурханы илэрхийлдэг үнэн, Бурханы зан чанар болон хүн төрөлхтөнд тавьдаг Түүний шаардлагатай мөн чанараараа адилхан байдаг. Бие махбодтой болсон Бурханы хүний амьдралдаа дагаж мөрддөг биеэ авч явах зарчим нь дүрэм журамд нийцүүлэн биеэ авч явах, үүргээ ухамсарлан аливааг хийх явдал юм. Тэгвэл бурханлаг чанараар ажлаа хийх үедээ Түүний дагаж мөрддөг ажлын зарчим нь үндсэндээ адилхан—Тэрээр дүрэм журамд нийцүүлэн биеэ авч явж, үүргээ ухамсарлан аливааг хийдэг; зарчим өөрчлөгддөггүй. Тиймээс, бие махбодтой болсон Бурханы тухайд гэвэл, Түүний хүн чанар болон бурханлаг чанар хэзээ ч салдаггүй; тэдгээр нь бүрэн нэгдмэл байдаг. Түүний бурханлаг чанар нь хүн чанараар нь дамжин илэрхийлэгдэж чадах бөгөөд Түүний хүн чанар бол бурханлаг чанарынх нь нэг хэсгийн илрэл юм. Тиймээс, бие махбодтой болсон Бурхан хүн төрөлхтний дунд амьдарч байх хугацаанд хүмүүсийн харж чадах Түүний хүн чанар болон бурханлаг чанар нь салангид юм уу тусдаа байдаггүй; тэдгээр нь нэгдмэл байдаг. Түүний хүн чанарын амьдран харуулалт болон биеэ авч явах итгэл үнэмшил, зарчим нь тодорхой хэмжээнд Бурханы Сүнсээр хянагдаж, нөлөөлөгдөж, чиглүүлэгддэг. Нөгөө талаар, Тэрээр мөс чанар, эрүүл ухаан бүхий хэвийн хүн чанараа амьдран харуулдаг гэж бас хэлж болно. Ийм хүн чанартай байснаар л Бурханы махбод болсон бие нь Түүний бурханлаг ажлыг буюу бурханлаг чанараараа Түүний хийх ёстой ажлыг бүхэлд нь гүйцэтгэж чадна; ийм хүн чанартай байснаар л Бурханы махбод болсон бие нь гүйцэтгэх ёстой үйлчлэлээ биелүүлж, сайн гүйцэтгэж чадна. Энэ бол нэг ойлголт юм. Өөр нэг ойлголт нь, бие махбодтой болсон Бурханы гүйцэтгэдэг үйлчлэл нь хэвийн, бодит байдалтай хүн чанараар дамжин биелдэг. Ямартай ч бие махбодтой болсон Бурханы хүн чанар-мөн чанар болон бурханлаг чанар нь хоёулаа Христийн онцгой ялгамж чанартай бие махбодтой болсон Бурханыг бүрдүүлдэг. Тиймээс, чиний хардаг бие махбодтой болсон Бурханы хүн чанарын биеэ авч явах итгэл үнэмшил, зарчим, цаашлаад Түүний хийдэг бүхэн дэх тодорхой илрэл, хандлага, үзэл бодол нь Түүний хүн чанарын нэг хэсэг бөгөөд мэдээж үүнийг бас Түүний бурханлаг чанарын нэг хэсэг гэж хэлж болно. Энэ хоёрыг салгах аргагүй. Өөрөөр хэлбэл, чи бие махбодтой болсон Бурханаас ийм хүн чанарыг харах үедээ Тэр бол Бурханы өмссөн махан бие мөн гэдэгт бат итгэлтэй байх ёстой. Мэдээж, чи Бурханы илэрхийлсэн үнэнтэй харилцах үедээ бие махбодтой болсон Бурхан бурханлаг чанартай байдгийг хүлээн зөвшөөрөхийн сацуу Түүний хүн чанар нь онцгой ялгамж чанартай бие махбодтой болсон Бурханы нэг хэсэг гэдгийг ч бас хүлээн зөвшөөрөх ёстой. Ямартай ч эцсийн эцэст хүмүүс бие махбодтой болсон Бурханы энэхүү хэвийн, бодит тал болон Түүний амьдран харуулдаг биеэ авч явах итгэл үнэмшил, зарчмыг харах боломжтой болдог, учир нь эдгээр нь Бурханы махбодын амьдрал, оршин тогтнолд тулгардаг олон асуудлыг хамардаг. Хэдийгээр бие махбодтой болсон Бурханы хүний амьдрал дахь эдгээр бодит илрэл нь Түүний гүйцэтгэдэг үйлчлэл, эсвэл хүмүүсийг үнэн, зам, амиар хангах түвшинд хүрдэггүй ч биеэ авч явах эдгээр зарчим, итгэл үнэмшил нь бие махбодтой болсон Бурханы доторх бурханлаг чанараас салангид биш юм. Чухамдаа энэхүү махбод нь Бурханы махбод болсон бие, Бурханы Сүнсний Өөрийгөө хувцасласан махбод учраас энэхүү бие махбодтой болсон Бурханы хэвийн хүн чанар биеэ авч явах ийм итгэл үнэмшил, зарчимтай байж чаддаг. Энэ нь юуг илтгэдэг вэ гэвэл, завхарсан хүн төрөлхтний аль ч гишүүний хувьд, эсвэл завхарсан хүн төрөлхтний дундах давамгай гарал үүсэл, ялгамж чанар, нийгмийн үнэ цэн, эрхэмсэг байр суурьтай хэний ч хувьд дүрэм журамд нийцүүлэн биеэ авч явж, үүргээ ухамсарлан аливааг хийх нь маш хэцүү байдаг; хэн ч үүнээс ангид биш. Тиймээс хэвийн, бодит байдлын энэ тал бол бие махбодтой болсон Бурханы хүн чанарт юу байгаа болон Тэр юу болох нь юм, мэдээж энэ нь бас бие махбодтой болсон Бурханы бурханлаг чанарт юу байгаа болон Тэр юу болохын нэг хэсэг юм; зүгээр л Тэр үүнийг хүн чанараараа дамжуулан илэрхийлж, илчилдэг. Хэрвээ бие махбодтой болсон Бурхан хаа ч явсан онгирч, үргэлж байр сууриараа түрүү барьж, сүржин ярьж, Өөрийгөө эрхэмсэг гэж бодож, хүн бүрийг дорд үзэж, ихэрхүү авирлаж, үргэлж хүн бүрийг хөл доороо гишгэлэхийг хүсдэг байсан бол; хэрвээ Тэр сөгдөж мөргөөгүй хэнийг ч харааж, тэднийг үнс нурам болгож, тэр даруй хөнөөж, эсвэл хурц харцаараа тэднийг цохиж хөнөөдөг байсан бол Түүний дотор үнэндээ бурханлаг чанарын мөн чанар байгаа эсэхийг хэлэхэд хэцүү байх байсан. Нэг талаар, бие махбодтой болсон Бурхан махан биеийнхээ бүхий л амьдрал, үг, үйл хэргийг хэвээр хадгалах хэвийн хүн чанарын мөс чанар, эрүүл ухаантай байдаг. Нөгөө талаар, Түүний дотор бурханлаг чанар нь бас ажиллаж байдаг, учир нь бурханлаг чанар бол эцсийн эцэст Түүний жинхэнэ амь юм. Хэрвээ Түүний хүн чанар завхарсан хүн төрөлхтнийх шиг биеэ тоосон, өөрийгөө зөвтгөдөг байсан бол чи энэ хүнийг бие махбодтой болсон Бурхан гэж хэлэх үү? (Үгүй.) Нэг хүн үргэлж ер бусын илрэлүүдтэй байдаг, өөрийгөө дэлхийд бууж ирсэн тэнгэрийн оршихуй гэж үргэлж боддог, үргэлж ийм мэдрэмжтэй байдаг, мөн хүмүүстэй үргэлж дээрээс ярьж, үг, үйл хэргээ хүмүүсээр бишрүүлдэг байсан гэж бодъё. Тэрээр зүрх сэтгэлдээ үргэлж ер бусын, ертөнцөөс давсан бодолтой байдаг бөгөөд хэн нэгний өнгөрсөн амьдралд юу тохиолдсон, тэд ямар муу зүйл үйлдсэн, ямар зүйл хийсэн, эсвэл хүн юм уу амьтан болж хэдэн удаа төрлөө олсныг ганц хараад л хэлж чаддаг байсан гэж бодъё. Цаашлаад, энэ хүн өөрийгөө тун эрхэмсэг гэж үргэлж боддог, ярих үедээ үргэлж ер бусын илрэлтэй байдаг, мөн тэмдэг, гайхамшиг дагалдуулдаг нь хүмүүст тэднийг онцгой гэж санагдуулдаг байсан гэе. Ийм хүн хэвийн биш байх болно. Нэг талаар, тэдний доторх амь зан чанар хэвийн биш байх байсан; нөгөө талаар, тэдний доторх амь нь бурханлаг чанарын амь биш байх байсан. Үүнийг зөвхөн ингэж л хэлж болно.

Биеэ авч явах итгэл үнэмшил нь ч бай, эсвэл аливааг зохицуулах зарчим нь ч бай хамаагүй, бие махбодтой болсон Бурханы илчилж, амьдран харуулдаг юм бүхэн тун хэвийн, бодит байдаг. Миний хэлсэн зүйлс болон амьдралдаа Миний хийдэг зүйлсийг хар—тэдгээрийн аль нэг нь хэвийн бус байна уу? Тэдгээрийн аль нэг нь ер бусын, эсвэл уламжлалт бус байна уу? (Үгүй.) Би юу ч зохицуулж байсан, чи Надаас ямар ч ер бусын зүйл олж харахгүй. Би бол ер бусын хүн биш; Би зүгээр л хэвийн хүн. Түүнчлэн, аливаа хэрэг явдлыг зохицуулах Миний бодол санаа, үзэл бодол, сэтгэлгээ болон логик гажууд, туйлширсан, эсвэл ер бусын байдаггүй. Хүмүүстэй харилцаж, холбогдох үедээ Би тайван, дөлгөөн байдаг. Хэрвээ хүмүүс Надтай харилцахыг хүсвэл Би тэдэнтэй харилцдаг; хэрвээ хүсэхгүй бол Би тэдэнд долигонох гэж оролддоггүй. Хүмүүстэй харилцах, хэрэг явдлыг зохицуулах, төрөл бүрийн зүйл хийх болон биеэ авч явах тухайд Миний сэтгэлгээ хэвийн байна гэж чи бодож байна уу? (Тийм.) Бүгд хэвийн. Би аль нэг улс орны засгийн газрыг эсэргүүцэхийг та нарт хэзээ ч уриалж, эсвэл та нарыг өдөөн турхирч байгаагүй, Би та нарт “Бурханд итгэгчид бүгд Бурханаас ирдэг; та нар бүгд гуравдагч тэнгэрээс ирсэн. Энэ ертөнцөөс бүү ай; энэ ертөнцийг хөл доороо гишгэл! Та нар бүгд ялгуусан хөвгүүд; энэ ертөнцийг захирч, энэ хүн төрөлхтнийг захирахын тулд төмөр саваа барь. Бүх зүйл та нарын хөл дор байна!” гэх мэт зүйл хэзээ ч хэлж байгаагүй. Би хэзээ нэгэн цагт ингэж хэлж байсан уу? (Үгүй.) Би юу гэж хэлсэн бэ? Та нар хийдэг бүхэндээ дүрэм журмыг дагаж мөрддөг байх ёстой гэж хэлсэн. Та нар аль ч улс оронд Бурханд итгэж, үүргээ гүйцэтгэж байх нь хамаагүй, хуулийг дагаж мөрдөж, засгийн газрын дүрэм журмын дагуу аливааг хийх ёстой. Та нар болчимгүй, дураараа авирлаж яавч болохгүй; та нар болгоомжтой байх ёстой, замбараагүй байж болохгүй. Хэрвээ та нар засгийн газрын хууль тогтоомж, дүрэм журмыг зөрчвөл та нарын эсрэг гомдол гармагц энэ нь үүргээ гүйцэтгэхэд чинь нөлөөлнө. Би энэ талаар байнга үглэж байгаа. Хэдийгээр энэ нь нэлээд эгэл жирийн сонсогддог ч маш бодит юм, учир нь та нар амьдралын туршлага хэтэрхий багатай, хэрсүү ухаан дутмаг бөгөөд алдаа гаргахдаа маш амархан байдаг. Та нар бол Бурханд итгэгчид. Өөр өөр улс оронд очиж үүргээ гүйцэтгэх та нарын зорилго бол Бурханы хүслийг дагаж, Бурханыг гэрчлэх явдал болохоос биш, аль нэг улс орон, эсвэл эрх баригч намтай сөргөлдөх явдал биш юм. Та нар бол зүгээр л үүргээ гүйцэтгэдэг бүтээгдсэн зүйлс; та нар Бүтээгчийн ноёрхлыг бүрэн дуулгавартай дагах ёстой бөгөөд Бурхан аливааг яаж ч зохион байгуулж, зохицуулсан бай, дуулгавартай дагах ёстой. Та нар аль улс оронд очсон, ямар орчинд амьдарч байгаа, эсвэл аль ах эгчийн гэрт байрлаж байгаа нь хамаагүй, дүрэм журмыг дагаж мөрдөн, чадах чинээгээрээ туслах ёстой. Түүнчлэн, тухайн улс орны ямар ч хууль тогтоомж, дүрэм журмыг дагаж мөрдөх ёстой. Дүрэм бүү зөрч, өөрсдийнхөө эсрэг гомдол бүү гаргуул гэж Би та нарыг ахин дахин ятгадаг. Хэрвээ та нарын эсрэг гомдол гарвал та нар ямар алдаа гаргасан, ямар дүрэм журам зөрчсөн, яагаад гомдол гаргасныг олж мэдэх ёстой. Дахин ийм зүйл гаргахгүйн тулд сургамж ав. Хэрвээ чи сургамж авахгүй бол чиний эсрэг гомдол гарсаар байх болно. Энэ талаарх Миний үг бол бүгд бодитой нөхцөл байдалд үндэслэсэн асуудлуудын шийдэл юм—өөрийнхөө амьдрал, оршин тогтнолд хэрэггүй төвөг чирэгдэл учруулахгүйн тулд хэрхэн амьдрах, хэрхэн оршин тогтнох, хэрхэн дүрэм журам дагаж мөрдөхийг Би чамд хэлж байна. Чи аль ч улс оронд очсон, үүргээ гүйцэтгэхийн тулд тэнд байгаа. Нэгдүгээрт, чи тухайн улс оронд уусаж, хууль тогтоомж, дүрэм журмыг нь дагаж мөрдөх ёстой. Чи одоо байгаа дэг журмыг нь бусниулж, эсвэл тэдэнд ямар нэгэн төвөг чирэгдэл учруулж болохгүй. Тэгж байж л тэд чамайг хүлээн авч, чамайг тухайн улсын гишүүн мэт үзэх бөгөөд зөвхөн ийм маягаар л чи суурьшиж, үүргээ гүйцэтгэж чадна. Хэрвээ чи орон нутгийн дүрмийг ч дагаж мөрддөггүй, дүрэм зөрчсөн зүйлс хийж, хүмүүсийг байнга гомдоллох, чамд төвөг удахад хүргэж, бүр тэд чамайг жигшиж, чамайг тэнд цаашид амьдруулахыг хүсэхгүй байхад хүрвэл чи яаж үүргээ гүйцэтгэх талаар мөрөөдөж ч чадах юм бэ? Чи хаана ч амьдарсан бай, орон нутгийн хууль тогтоомж, дүрэм журмыг дагаж мөрдөх ёстой. Надад хэл дээ, ингэж хэрэгжүүлэх нь зөв үү? Энэ нь үүргээ гүйцэтгэхэд чинь ашиг тустай юу? (Тийм.) Ийм маягаар хэрэгжүүлэх нь маш бодит. Хууль тогтоомж, дүрэм журмыг дагаж мөрдөх нь бодит амьдрал дахь наад захын суурь мэдлэг юм. Энэ нь ялихгүй зүйл дээр сүр бадруулж буй хэрэг биш, хэт мэдрэмтгий байгаа хэрэг бүр ч биш; энэ бол бодит амьдрал дээр дагаж мөрдөх ёстой зарчим юм. Хэрвээ ямар нэгэн зүйл тохиолдох юм уу асуудал үүсвэл бид үүнийг шийдвэрлэх хамгийн сайн арга замыг болон үүнээс хэрхэн сургамж авах талаар ярилцдаг, ингэснээр чи ирээдүйд илүү цөөхөн алдаа гаргаж, эсвэл огт алдаа гаргахгүй байж, дүрэм журамд нийцүүлэн, үүргээ ухамсарлан биеэ авч явдаг хүн байхаар чармайж чадна. Зарим хүн хаа ч явсан дүрэм дагаж мөрддөггүй. Тэд хаа сайгүй хог хаяж, хааяа хааяа нэг их чимээ гаргаж, хөршүүдийнхээ тав тухыг алдагдуулдаг. Тосгонд орж ирсэн зэрлэг амьтад шиг тэд олон нийтийн орчинд нөлөөлж, үймүүлэн, хаа ч явсан хүмүүсийн жигшил, дургүйцлийг өөрсдөдөө татдаг. Би энэ хүмүүст орон нутгийн хууль тогтоомж, дүрэм журмыг чандлан дагаж мөрдөх ёстой, мөн дүрмийг дагах ёстой, ингэж биеэ авч явснаар л хүн хэвийн хүн чанартай болно гэж хэлдэг. Надад хэл дээ, эдгээр хэрэг явдлыг зохицуулах Миний сэтгэлгээний арга барил болон Миний эхлэлийн цэг зөв үү? (Тийм.) Би өндөр дээд, сүрлэг, хийсвэр, ертөнцөөс давсан, эсвэл уламжлалт бус зүйл хийдэггүй. Би зүгээр л хүмүүсийн амьдрал дахь эдгээр жижиг сажиг хэрэг явдал болон амьдралд нь гардаг алдаа, өө сэвийн тухайд тэднийг засаж залруулж, чиглүүлэн, асуудлыг нь зааж өгч, залруулж, тэдэнд арга чаргыг нь зааж өгдөг. Бие махбодтой болсон Бурханы хувьд биеэ ингэж авч явах нь бодит уу? (Тийм.) Энэ нь маш бодит! Эдгээр хэрэг явдлыг зохицуулах нь огтхон ч хий хоосон биш бөгөөд бодит амьдралаас огтхон ч салангид биш. Тиймээс, бие махбодтой болсон Бурханы өдөр тутмын амьдралд тусгагддаг биеэ авч явах, аливааг хийх итгэл үнэмшил, зарчмыг харсан ч бай, эсвэл Өөрийн гүйцэтгэдэг үйлчлэлдээ Түүний нөхөрлөдөг үнэнийг харсан ч бай хамаагүй, энэ хоёр тал хоёулаа маш хэвийн, бодит юм. Энэ хоёр тал хоёулаа хэвийн сэтгэлгээтэй, эерэг зүйлийг хайрладаг, мөс чанар, эрүүл ухаантай хүмүүсийн ойлгож, ухаарч, хүлээн авч, хүрч чадах зүйлс юм. Аль ч тал нь бодит амьдралаас огт салангид биш; энэ бол хэвийн, бодит байх явдал юм.

Миний сая дурдсан амьдралын энэ аар саар хэрэг явдлууд биеэ авч явах болон аливааг хийх зарчимтай холбоотой юу? Эдгээр нь та нарт тустай юу? (Тийм.) Тэгвэл үргэлжлүүлье. Нэг удаа манай хашааны зүлэг усалдаг системийн усны хоолой эвдэрч, гоожсон ус нь хөршийн хашаа руу урссан. Би хурдхан хүн явуулж, хөршдөө хэлүүлээд, бид тэднийхийг цэвэрлэж өгөх шаардлагатай эсэхийг асуусан. Тийм их ус орж ирснийг хараад хөрш маань бага зэрэг бухимдсан ч бид санаачилгаараа хэлсэн учраас тэрээр эелдэг зан зангийн үүднээс нэг их сүржигнээгүй. Дараа нь Зул сарын баяраар бид уучлалт гуйж түүнд нэг хайрцаг шоколад өгсөн. Тэрээр нэлээд гайхаж, баярласан бөгөөд хэрвээ бидэнд ямар нэгэн тусламж хэрэгтэй бол зүгээр л хэлэх юм уу хүссэн үедээ ирээд асуугаарай гэж хэлсэн. Орой нь тэр бүр хүүхдээ дагуулж ирээд, бидэнд нэг сагс жимс өгч, “Баярын мэнд! Бэлэг өгсөнд баярлалаа, манай хороололд тавтай морил!” гэж хэлсэн. Бид хэдэн үг сольж, дараа нь тэд явсан. Хэрэг явдлыг ингэж зохицуулах нь нэлээд сайн гэж Би бодсон; хэрвээ бид хөршүүдтэйгээ ийм эвтэй байвал харилцаа нэг их муу байх ёсгүй. Энэ бол асуудал гарах үед харилцаагаа зөөлрүүлэх юм уу асуудлыг намжаахын тулд нөгөө талдаа уучлалт гуйж бэлэг өгч, харилцан хариу барьж буй хэрэг юм. Мэдээж, тэд чиний бэлгийг зүгээр л аваад, чамайг далимдуулдаггүй; тэд хариуд нь ямар нэгэн зүйл өгдөг. Чи харж байна уу, Барууныхан нэлээд нягт нямбай байдаг. Бэлэг өгөхдөө тэд маш чин сэтгэлээсээ ханддаг. Бэлэг нь үнэтэй байх эсэх нь хамаагүй; гол нь тэд онцгой чин сэтгэлтэй байдаг. Хэрэг явдлыг ингэж зохицуулах нь нэлээд тохиромжтой бөгөөд энэ нь харилцан хариу барьж буй хэрэг юм. Мэдээж, иймэрхүү хэрэг явдлыг зохицуулахад нөхцөл байдал гэж бий. Юу ч болоогүй байхад, хэн нэгэнд шалтгаангүйгээр бялдуучилж, санаачилгаараа тэдэнд хятад хоол хийж өгөх юм уу бэлэг өгч, тэдэнтэй харилцаагаа хадгалахын тулд хамаг байдгаараа хичээх шаардлагагүй. Ингэх шаардлага байхгүй. Хэвийн харилцаандаа зүгээр л тааралдах үедээ тэдэнтэй мэндэлж, найрсгаар зэрэгцэн орших нь хангалттай. Харин асуудал гарах үед—жишээ нь, хэрвээ чи ямар нэг буруу зүйл хийгээд уучлалт гуйх шаардлагатай бол—очоод уучлалт гуй. Чи үүнийг хэвийн хүн чанарын ухаалаг байдлаас үүдэн хийдэг; энэ нь хэтрүүлэгтэй юм уу дүр эсгэсэн хэрэг огт биш. Надад хэл дээ, үүнийг ийм маягаар зохицуулах нь тохиромжтой юу? Энэ нь зарчимд нийцэж байна уу? (Тийм.) Энэ нь зусардаж байгаа хэрэг биш, биеэ тоож, дээрэлхүү байгаа хэрэг ч биш. Чи ихэмсэг авирладаггүй, гэхдээ бас нэр хүндээ хадгалдаг. Зарим хүн “Барууныхан хятад хоол идэх дуртай. Ирээдүйд ямар нэг дүрэм зөрчих үед маань тэд бидний эсрэг гомдол гаргахаас зайлсхийхийн тулд тэдэнд хэдэн банш хийж өгөөд, жаахан зууш өгье” гэж боддог. Шалтгаангүйгээр тал засах нь тохиромжтой юу, Надад хэл дээ? (Үгүй.) Нэг талаар, чиний хийсэн хоол жинхэнэ зоогийн газрынх шиг амттай байх эсэх, нөгөө хүн чинь үүнийг идэхийг хүсэх эсэхийг хэлэх аргагүй. Үүнээс гадна, тэд ч бас чамайг сайн мэдэхгүй. Хэрвээ чи тэдэнд өөрийнхөө хийсэн хоолыг өгвөл тэд чамд итгэх үү? Нөгөө талаар, юу ч болоогүй байхад чи яах гэж тэдэнд бэлэг өгч байгаа юм бэ? Тэд чамайг сайн мэддэг үү? Чи тэдэнтэй ямар нэгэн харилцаа, эсвэл найз нөхдийн барилдлагатай юу? Үгүй, тэгвэл тэдэнд хятад хоол өгөх гэж үргэлж оролдох нь галзуу хүний хийх зүйл биш гэж үү? (Тийм.) Хүмүүст энэ нь тээртэй санагдахгүй гэж үү? (Тийм.) Хөршүүдтэйгээ харилцах Миний зарчмыг хар. Миний сэтгэлгээ хэвийн үү? Би зарчмыг үнэн зөв, зохистой хэрэгжүүлж байна уу? (Тийм.) Сэтгэлгээний логик алдагдсан ямар нэг илрэл Надад байна уу? (Үгүй.) Хүмүүстэй харилцах Миний харилцаа бүгд хэвийн байдаг. Хэвийн нөхцөл байдалд Би хүмүүст хэзээ ч бэлэг өгдөггүй. Хэрвээ хэн нэгэн Надад үнэхээр тусалбал Би талархлаа илэрхийлэхийн тулд тэдэнд ямар нэг зүйл өгнө. Хүмүүстэй ингэж харилцах нь зохистой юм. Энэ бол хэвийн, бодит байгаа хэрэг бөгөөд бас дүрэм журамд нийцүүлэн биеэ авч явж, үүргээ ухамсарлан аливааг хийж буй хэрэг юм. Ихэнх хүн эдгээр зарчмыг ойлгодоггүй; үүнийг мунхаг, мэдлэггүй байх гэж нэрлэдэг. Та нар санал нийлж байгаа биз дээ? (Тийм.) Зарим хүн хийж байгаа зүйлээрээ мунхаг байдлаа харуулдаг. Тэд үргэлж хүмүүст бэлэг өгч, шалтгаангүйгээр тал засдаг бөгөөд хүмүүс үүнийг хараад тэднийг ямар нэг асуудалтай гэж боддог. Би тэгдэггүй. Би хүмүүст бялдуучилдаггүй. Би нэр хүндтэй, мөн аливааг хийх Өөрийн гэсэн зарчимтай. Үнэхээр асуудал гарах үед Би зарчмын дагуу үйлддэг. Би дүрэм журам дагаж мөрддөг, Надад хил хязгаар бий, мөн Миний сэтгэлгээний арга барил логиктой, хэвийн сэтгэлгээтэй нийцдэг, ухаалаг байдалд нийцдэг. Энэ тал буюу бие махбодтой болсон Бурханы хэвийн, бодит байдлын талаар олон нарийн ширийн зүйл байдаг боловч олон зүйлийн талаар дэлгэрэнгүй ярих шаардлагагүй. Товчхондоо, энэ талаарх Түүний сэтгэлгээ гарцаагүй хэвийн юм.

Би хүмүүстэй харилцахдаа Өөрийгөө хэзээ ч танилцуулдаггүй; ах эгч нартай уулзахдаа ч гэсэн Би Өөрийгөө хэзээ ч танилцуулдаггүй. Хүмүүстэй харилцах харилцаандаа Би бие махбодтой болсон Бурхан гэдгээрээ хэзээ ч Өөрийгөө дөвийлгөдөггүй. Эдгээр нь дүрэм журамд нийцүүлэн биеэ авч явах, үүргээ ухамсарлан аливааг хийх хэвийн, бодит илрэл мөн гэж чи бодож байна уу? (Тийм.) Жишээ нь, зарим ах эгч: “Та бол Бурхан, Та бол Бүтээгч. Танд зориулж ямар нэг зүйл хийх нь хэний ч хувьд нэр төрийн хэрэг. Хэрвээ тэд үүнийг сайн хийхгүй бол үхлээ эрж байгаа хэрэг!” гэж хэлдэг. Ийм хүмүүстэй уулзах үедээ Би: “Надаас хол бай! Ийм зүйл хэлээд ямар хэрэгтэй юм бэ? Ах эгч нар Надад зориулж ямар нэг зүйл хийлээ ч гэсэн Би тэднээс тийм зүйл шаарддаггүй” гэж хэлдэг. Би хэнтэй ч харилцаж байсан, тэдэнд Өөрийнхөө ялгамж чанарыг хэзээ ч хэлдэггүй. Надад хэл дээ, энэ нь хэвийн сэтгэлгээ болон хэвийн хүн чанарын илрэл мөн үү? (Мөн.) Чи хар даа, галзуу хүн үргэлж өөрийгөө танилцуулж, “Би бол Хаш хаан! Би бол дэлхийд бууж ирсэн Барууны Хатан эх! Би тэнгэрээс ирсэн. Та нар шиг өчүүхэн амьтад үгэнд минь орохгүй бол би та нарыг устгана!” гэж хэлэх байсан. Ийм хүн юу байх вэ? (Сатан болон диавол.) Тэр Сатан болон диавол байх болно. Хүний хэлээр бол тэрээр сэтгэцийн өвчтэй хүн, хэвийн ухаалаг байдалгүй хүн гэж нэрлэгдэнэ. Хэвийн ухаалаг байдалгүй хүн дүрэм журамд нийцүүлэн биеэ авч явж, үүргээ ухамсарлан аливааг хийх үү? (Үгүй.) Чи ядаж л оновчтой мөс чанар болон ухаалаг байдлын стандартыг эзэмшсэн үедээ л дүрэм журамд нийцүүлэн биеэ авч явж, үүргээ ухамсарлан аливааг хийж чадна. Бие махбодтой болсон Бурхан хэвийн хүн чанартай учраас Түүний зан авир, үйлдэл нь хэвийн хүн чанарын мөс чанар, эрүүл ухаанаар чиглүүлэгддэг бөгөөд Тэрээр аяндаа мөс чанар, ухаалаг байдалтай ийм хэвийн хүн чанар дотор амьдардаг; тиймээс биеэ авч явах, аливааг хийхдээ Тэрээр дүрэм журамд нийцүүлэн биеэ авч явах, үүргээ ухамсарлан аливааг хийх зарчмыг чанд дагаж мөрддөг. Хэрвээ зарим шүтлэггүй хүн Миний хувийн хэргийг баллаж, Намайг санаатайгаар хуурч, эсвэл эд зүйлсийг санаатайгаар эвдэж сүйтгэвэл Би үүнээс сургамж авч, тэднийг дахин хэзээ ч ашигладаггүй. Шүтлэггүй хүмүүсийн хувьд, үг нь хэчнээн сайхан сонсогдсон ч Би сэрэмжлэх ёстой байдаг; хэрвээ Би болгоомжгүй байвал тэдний заль мэхэнд унах болно. Энэ ертөнцөд хууран мэхлэгчид дэндүү олон байдаг. Чи хэн байх нь тэдэнд хамаагүй; чамайг мэхэлж чадаж л байвал тэд мэхлэх болно. Сүнсний ертөнцөд Сатан болон диаволууд Бурхан бүх зүйлийг захирч байгааг тодорхой харж, Бурханы төгс хүчин болон Бурханы мөн чанарыг хардаг боловч тэд хэзээ ч Бурханыг хүндэлдэггүй, Бурханаас эмээдэггүй, эсвэл Бурханы ялгамж чанар болон мөн чанарыг хүлээн зөвшөөрдөггүй. Одоо Бурхан бие махбодтой болсон болохоор Сатаны завхруулсан хүн төрөлхтний дундаас хэн Бурханыг хүлээн зөвшөөрч, Бурханыг дуулгавартай дагаж чадахыг Надад хэл дээ? Бурханд итгэдэг хүмүүс ч Түүнийг бүрэн хүлээн зөвшөөрдөггүй, Түүнийг дуулгавартай дагах талаар бүр ч ярилтгүй. Зарим хүн Бурханы өмнө сөгдөж, шүтэн мөргөнө гэж хэлдэг—тэд тэнгэрийн өмнө өвдөг сөгдөх, загалмайн өмнө өвдөг сөгдөх, Еховагийн нэрийн өмнө өвдөг сөгдөх, эсвэл Эзэн Есүсийн хөргийн өмнө өвдөг сөгдөхдөө дуртай байдаг боловч зүрх сэтгэлдээ тэд энэ хүн буюу Миний өмнө сөгдөж чаддаггүй: “Би чамд итгэдэг гэж үү? Чи бурхан шиг харагдахгүй байна! Хэрвээ би чиний өмнө өвдөг сөгдвөл өөрийгөө доош хийж байгаа хэрэг биш үү? Би тэнгэр, газар болон эцэг эхийнхээ өмнө өвдөг сөгдөж чадна—чам шиг өчүүхэн хүний өмнө би яаж сөгдөж чадах юм бэ? Ялангуяа чи эмэгтэй хүн, чиний гадаад байдал онцгойрох юмгүй, чи алдартай биш, энэ ертөнцөд ямар ч байр суурь, нэр хүндгүй байхад би яагаад чиний өмнө өвдөг сөгдөх ёстой юм бэ?” Тэд дотроо тавгүйтдэг. Тэд өвдөг сөгдөхийг хүсэх үедээ тээнэгэлздэг бөгөөд өвдөг сөгдөхөөсөө ч өмнө дургүй, дурамжхан байдлаар буцаад босдог. Би: “Миний өмнө бүү өвдөг сөгд. Хэрвээ чи өвдөг сөгдмөөр байвал тэнгэр дэх Бурханы өмнө өвдөг сөгд. Чи Миний өмнө өвдөг сөгдөх шаардлага Надад байхгүй; Би үүнийг хүлээн авч чадахгүй. Чамайг агаарт өргөж, гуравдагч тэнгэрт аваачих тийм их хүч чадал Надад байхгүй. Би зүгээр л эгэл жирийн хүн. Би завхарсан хүн чамайг Бурханы өмнө аваачдаг. Дараа нь Би чамайг хэрэгжүүлж, аврал хүртээсэй гэсэндээ Өөрийн мэддэг, ойлгодог үнэнийг чамд хэлж өгч, чамайг хэвийн бүтээгдсэн зүйл болгон бүрэн өөрчилж, дараа нь Бүтээгчид буцааж өгдөг бөгөөд энэ бол Миний үүрэг хариуцлага, Миний үйлчлэл юм. Та нарын тухайд, Миний цорын ганц ашиг тус бол энэ. Би чамтай холбоотой ямар ч гавьяатай зүйл хийгээгүй, тэнгэр дэх Бурхантай холбоотой гавьяатай зүйл ч хийгээгүй. Би бол зүгээр л хийх учиртай зүйлээ хийж, хэлэх учиртай үгээ хэлж, хийх учиртай ажлаа хийсэн эгэл жирийн хүн юм. Чи зүрх сэтгэлдээ хүсэж байгаа эсэхээс үл хамааран, Миний хүн чанарын өнцгөөс үзвэл, Би чиний өвдөг сөгдөж, шүтэн мөргөхийг хүлээн авахыг огтхон ч хүсэхгүй байна. Түүгээр ч барахгүй, чи зүрх сэтгэлдээ дургүйцэж, эсэргүүцэж байгаа тул Би үүнийг бүр ч хүлээн авч чадахгүй” гэж хэлдэг. Чи хар даа, Миний сэтгэлгээ хэвийн үү? Хүн чанарын аль талаас үүдэн гарсан нь хамаагүй, энэ бол хэвийн сэтгэлгээний илрэл юм. Бие махбодтой болсон Бурхан хэвийн хүн чанар дотор амьдарч, бодит амьдрал дээр эгэл жирийн хүн шиг амьдардаг, мөн ер бусын биш учраас Тэр янз бүрийн хэрэг явдалд хэрхэн хандаж, зохицуулдаг нь ихэвчлэн Түүний хүн чанарын мөс чанар, эрүүл ухаанд захирагддаг. Энэ нь олон хүнд үзэл төрүүлдэг; тэд: “Тэр зүгээр л эгэл жирийн, хэвийн хүн биш гэж үү?” хэмээн боддог. Хүмүүс бие махбодтой бололтыг хүлээн зөвшөөрч, Бурханы ажлыг хүлээн авлаа ч гэсэн, зүрх сэтгэлдээ тэд энэ хүний өмнө өвдөг сөгдөж, шүтэн мөргөхийг, эсвэл Түүнийг дуулгавартай дагахыг хүсдэггүй. Үнэндээ чин сэтгэлээсээ хэлэхэд Би чиний өвдөг сөгдөж, шүтэн мөргөхийг хүлээн авахыг хүсдэггүй, учир нь Надад нэр хүнд, ухаалаг байдал бий. Чамайг дурамжхан байхад чинь байтугай, Миний өмнө өвдөг сөгдөж, шүтэн мөргөхийг хүсэхэд чинь ч гэсэн Би үүнийг хүлээн авахыг хүсэхгүй. Энэ нь юу гэсэн үг вэ? Энэ нь бие махбодтой болсон энэ Бурханы хүн чанарын мөс чанар, эрүүл ухаан дотор ичих мэдрэмж бас байдаг гэсэн үг юм. Ичих мэдрэмжтэй байх гэдэг нь юу гэсэн үг вэ? Энэ нь хэрвээ хэн нэгэн: “Би энэ хүний өмнө өвдөг сөгдөж, шүтэн мөргөхдөө дургүй байна; би дотроо бага зэрэг хүсэхгүй байна” гэж хэлбэл; эсвэл хэн нэгэн хүн мунгинасан байдалтай амьдарч байвал; эсвэл хэн нэгэн хүн Бурханы талаарх төсөөллөөр дүүрэн байгаа хэр нь өвдөг сөгдөж, шүтэн мөргөж байвал ингэж өвдөг сөгдөж, шүтэн мөргөхийг Би бүгдийг нь зүй бус гэж хэлнэ гэсэн үг юм. Надад иймэрхүү зан үйл хэрэггүй; та нар ийм зан үйл үйлдэж яавч болохгүй. Чи Миний өмнө өвдөг сөгдлөө ч гэсэн Би үүнийг хүлээн авахаас ичнэ. Хэрвээ чи Миний өмнө өвдөг сөгдөнө гэж зүтгэвэл Би “Чамайг ерөөе” эсвэл “Баярлалаа” гэж хэлэх ёстой юу? Би үнэхээр юу хэлэхээ мэдэхгүй байна. Яагаад? Чи яг одоо янз бүрийн талууд дээрх өөрийнхөө нөхцөл байдлыг ч тодорхой мэдэхгүй байж Миний өмнө өвдөг сөгдөж, шүтэн мөргөх гэж оролдсоор байдаг; Би үүнийг үнэхээр хүлээн авч чадахгүй. Чи жинхэнээсээ Бурханд шүтэн мөргөж байгаа эсэхийг Би мэдэхгүй. Хэрвээ Би чамайг Бурханаас эмээж, муугаас зайлдаг хүн гэж хүлээн авахаар оролдвол чи үнэхээр тэнцэхгүй. Тиймээс энэ явдал үүн дээр л гацдаг—энэ нь маш эвгүй. Би чамайг юу гэж хүлээн авах ёстойгоо, эсвэл чамд юу гэж хэлэх нь зохистой болохыг одоо ч тодорхой мэдэхгүй байна, тиймээс Би дотроо энэ явдлыг онцгойлон эсэргүүцдэг. Та нар бүгд Миний өмнө өвдөг сөгдөж, шүтэн мөргөж яасан ч болохгүй. Энэ нь Надад хэрэггүй, бас Надад таалагддаггүй. Хэрвээ та нар үнэний аль нэг талыг ойлгох шаардлагатай бол, эсвэл биеэ авч явах болон аливааг хийх зарчмын аль нэг тал та нарт хэрэгтэй бол Би тэдгээрийн талаар нөхөрлөж чадна. Гэхдээ та нар энэ ёсорхлыг үйлдэхийг хүсэж байвал ядаж л одоохондоо үүнийг хийхгүй байхыг Би та нарт зөвлөж байна. Та нарын зүрх сэтгэлд Бурханд жинхэнээсээ дуулгавартай байдал бий болохоос өмнө, мөн Бурханаас эмээж, муугаас зайлах замд орохоосоо өмнө үүнийг бүү хий; энэ ёсорхлыг бүү үйлд. Ингэх нь сайн зүйл биш; энэ нь хэн хэнд маань эвгүй байдал үүсгэнэ. Үүнийг хийхээс зайлсхийх нь хамгийн сайн; ийм зан үйл үйлдэх нь ямар ч нэмэргүй.

Бие махбодтой болсон Бурханы талаарх хүмүүсийн үзэл, төсөөллийн асуудлыг нөхөрлөхдөө Би бие махбодтой болсон Бурханы хэвийн, бодит байдалтай холбоотой олон жишээ хэлсэн. Эдгээр жишээнээс та нар бие махбодтой болсон Бурхан бол онцгой, ертөнцөөс давсан, ер бусын, эсвэл уламжлалт бус биш гэдгийг харж болно. Эдгээр болон иймэрхүү бусад зүйлс нь бие махбодтой болсон Бурханы хэвийн, бодит байдал болон даруу, нуугдмал байдлын талаар хүмүүсийн ойлгох ёстой зүйлс юм. Түүний амьдран харуулалт, Түүний биеэ авч явах итгэл үнэмшил, зарчим нь бүгд тун бодит, тун хэвийн бөгөөд аливаа зүйлтэй тулгарах үедээ Тэр бас тэвчээртэй, хүлээцтэй байж чаддаг. Тэр юу ч хийсэн бай, бие махбодтой болсон Бурханы амьдралдаа амьдран харуулж, илчилдэг бүхэн нь Бурханы махбод болсон биеийн Өөрийгөө авч явдаг байдалд бодит тал байдгийг харуулдаг. Өөрөөр хэлбэл, Тэр янз бүрийн зүйлтэй хэрхэн нүүр тулж, янз бүрийн асуудлыг хэрхэн зохицуулдаг нь бүхэлдээ Түүний биеэ авч явах итгэл үнэмшил, зарчимд үндэслэдэг бөгөөд энэ нь дүрэм журамд нийцүүлэн биеэ авч явж, үүргээ ухамсарлан аливааг хийх явдал юм. Хэдэн жилийн өмнө, манай хөршийн хүүхэд коллежид орох гэж байсан бөгөөд тэд үүнийг тэмдэглэж хашаандаа үдэшлэг зохион байгуулан, дуулж бүжиглэсэн. Тэд шөнийн нэг, хоёр цагийн үед микрофоноор дуулсаар байсан бөгөөд ойр хавийн олон хөрш үүнийг тод сонсож байв. Барууныхан гомдол гаргах дуртай ч тухайн үед бид бүгд олон жилийн турш хөршүүд байсан тул энэ нөхцөл байдалд хэн ч гомдол гаргаагүй. Хүн бүр “Хүүхдүүд олон жил сургуульд сурсан, тэд ингэж чөлөөтэй байх нь ховор тул, тэднийг дураар нь байлгая. Хааяа нэг ингэж чимээ шуугиантай байж, ганц шөнө сайн унтаж чадахгүй байх нь том асуудал биш; бид үүнийг зүгээр л оройтож унтсан гэж үзье” гэж бодсон. Ингэж бодох нь хэвийн үү? Хүн бусдад ингэж тэвчээртэй, хүлээцтэй хандах ёстой юу? (Тийм.) Зарим хүн: “Та бол Бурхан, завхарсан хүмүүс чимээ шуугиан гаргаж байхад Та яаж тэвчээртэй байж чаддаг байна аа? Та тэвчээртэй байх ёсгүй; Таны амралт маш чухал шүү дээ!” гэж хэлдэг. Би: “Хэнийх чухал биш гэж? Хүн бүрийн амралт чухал” гэж хэлдэг. Гэхдээ насанд хүрэгчид заримдаа хүлээцтэй байж, жаахан ойлгож хандах хэрэгтэй; ялангуяа хүүхдүүдэд бид хүлээцтэй хандах ёстой. Түүнээс гадна, энэ ертөнцөд амьдрахад олон зүйл чиний хүссэнээр болдоггүй, ихэнхдээ чи зүгээр л тэвчээртэй байх хэрэгтэй болдог. Эдгээр зүйл юу ч биш; чи үүнээс илүү ноцтой, чамд үнэхээр хор хөнөөл учруулдаг зүйлсийг ч бас тэвчих хэрэгтэй болдог. Энэ ертөнцөд амьдарч, оршин тогтнох явцад хүн бүр ямар ч сонголтгүй олон нөхцөл байдалтай нүүр тулдаг. Тийм нөхцөл байдалтай нүүр тулах үедээ чи үнэхээр гацаад л үлдэх үү? Чи цааш амьдарч чадахгүй болох уу? Маргааш нь нар манддагаараа л мандана. Амьдрал үргэлжлэх ёстой. Ялихгүй хэрэг дээр аар саар юмаар хөөцөлдөж, үүнтэйгээ орооцолдоод, ертөнцийн төгсгөл ирсэн мэт авирлах шаардлагагүй. Сүржигнэж, эсвэл ялихгүй зүйлийг дэвэргэх шаардлагагүй. Иймэрхүү зүйлд тэвчээртэй, хүлээцтэй байх ёстой. Нэг өдөр илүү ихийг туулж мэдрэх үедээ чи хэрсүү ухаантай болж, тэдгээрт хэрхэн хандахаа мэддэг болно. Надад хэл дээ, ийм сэтгэлгээ хэвийн үү? (Тийм.) Хэвийн бус сэтгэлгээтэй хүн юу гэж бодох вэ? “Муу золиг чи том болчихлоо гээд наргиж цэнгэж эхэлж байгаа юм биз дээ. Энэ шүтлэггүй хүмүүс үнэхээр диаволууд юм! Би хэн болохыг чи мэдэх үү? Чи миний амралтыг алдагдуулсан болохоор би чамайг харамсуулах болно доо. Би чамайг харааж байна!” Ийм бодол хэвийн үү? (Үгүй.) Эдгээр бодол хэвийн бус, тиймээс тэгж бодож яавч болохгүй. Би Өөрөө ч тэгж бодохгүй. Ийм зүйл тохиолдох үед Би тэвчээртэй байж, тэдгээрт зөвөөр хандаж чаддаг; Би эдгээр зүйлд насанд хүрсэн хүний бодол, үзэл бодлоор хандаж, зохицуулж чаддаг. Мэдээж, эдгээр нь бас дүрэм журамд нийцүүлэн биеэ авч явах, үүргээ ухамсарлан аливааг хийхийн тодорхой илрэлүүд юм. Зарим хүн: “Бурханы уужуу сэтгэл далай, тэнгэр мэт өргөн уудам, тиймээс ийм өчүүхэн хүмүүс Бурханы хувьд юу ч биш. Хэчнээн их чимээ шуугиантай байсан ч Тэр үүнийг сонсдоггүй; Тэр юу ч мэдэрдэггүй. Үүнийг илүү өндөр түвшинд байх гэж нэрлэдэг, үүнийг өөр түвшинд байх гэж нэрлэдэг, үүнийг уужуу сэтгэлтэй байх гэж нэрлэдэг” гэж хэлдэг. Ийм байдаг гэж үү? (Үгүй.) Би үнэхээр “уужуу сэтгэлтэй байх”-д анхаардаггүй. “Уужуу сэтгэлтэй байх” гэж юу гэсэн үг болохыг Би сайн мэдэхгүй, “өөр түвшинд байх” гэж юу болохыг ч Би ойлгодоггүй, мөн Би тийм “өндөр” түвшинд байдаггүй. Би зүгээр л хэвийн сэтгэлгээ, хэвийн ухаалаг байдал гэж юу болохыг, хүн чанар, ухаалаг байдалд нийцүүлэн хэрхэн үйлдэхийг, ямар зүйлийг тэвчээртэй байж, ямар зүйлд нухацтай хандах ёстойг, хүмүүстэй харилцахдаа ямар зарчим, итгэл үнэмшлийг чандлан дагаж мөрдөх ёстойг мэддэг, түүнчлэн тодорхой нөхцөл байдалд гажууд, радикал, ер бусын, эсвэл хэт туйлширсан байдлаар сэтгэхгүй байж, аль нэг тал руу хазайхгүйгээр хэрхэн хэвийн бодож сэтгэхийг л мэддэг. Би эдгээр зүйлийг мэддэг боловч “өөр түвшинд байх”, “уужуу сэтгэлтэй байх”, “даруу төлөв байдлаар биеэ авч явах” гэж юу гэсэн үг болохыг огт мэддэггүй. Би зүгээр л дүрэм журамд нийцүүлэн биеэ авч явах, үүргээ ухамсарлан аливааг хийх зарчмыг дагаж мөрддөг. Энэ энгийн биш гэж үү? (Тийм.) Би ямар ч асуудлыг зохицуулсан бай, Өөрийн үзэл бодол, байр суурийн үүднээс, эгэл жирийн, хэвийн хүний хувиар хэрэг явдал, хүн бүрд зөв зүйтэй, шударга, үндэслэлтэй, ухаалаг ханддаг бөгөөд хийдэг бүхэндээ радикал, хий хоосон, эсвэл уламжлалт бус байхгүйгээр шударга ёс, эрх тэгш байдал, үндэслэлтэй байдал, ухаалаг байдалд хүрэхээр чармайдаг. Түүнчлэн, Би дээрэнгүй авирладаггүй бөгөөд гуравдагч тэнгэр гэх мэт тийм хоосон байр сууриас юуг ч, хэзээ ч хардаггүй. Хэдийгээр бодит амьдрал дээрх олон зүйлийг ингэж зохицуулах Миний арга барил хүмүүст маш энгийн санагддаг ч эдгээр нь хүн төрөлхтний нэг болон амьдарч, оршин тогтнохын тулд хүнд байх ёстой зарим нэг бодол санаа, үзэл бодол, биеэ авч явах арга барил юм. Ийм маягаар амьдрах нь нэлээд ул суурьтай, мөн ядаргаатай биш байдаг тул олон хүн Намайг ойлголцоход амар, элдэв шаардлагагүй төвөг чирэгдэлгүй гэж боддог. Эдгээр зүйлийг та нарт хэлэх Миний зорилго бол та нарт зүгээр л зарим зүйлийг мэдэгдэх явдал биш, харин хэн нэгэнтэй харилцах юм уу асуудлыг зохицуулах үедээ Би зарчимтай байдаг гэдгийг та нарт хэлэх явдал юм—Би хэзээ ч аливааг хүчээр юм уу заль мэхээр авдаггүй, хэзээ ч уран үгээр хуурдаггүй, хүмүүстэй харилцахдаа хэзээ ч, хэнийг ч далимдуулахыг хүсдэггүй, мөн ямар нэг хэрэг явдлыг зохицуулахын тулд яавч хууль зөрчихгүй. Товчхондоо, биеэ авч явах Миний зарчим бол дүрэм журамд нийцүүлэн биеэ авч явах, үүргээ ухамсарлан аливааг хийх итгэл үнэмшлийг дагаж мөрдөх явдал бөгөөд ингэснээр Миний мөс чанар амар амгалан байж, аливааг хийхдээ шударга байж, хэнд ч хор хөнөөл учруулахгүй, хэнд ч шударга бус хандахгүй, бусдын ашиг сонирхолд хохирол учруулахгүй байх явдал юм. Би ямар нэг байдлаар ашиг тус хүртлээ ч гэсэн энэ нь бусдын ашиг сонирхолд хохирол учруулах үндсэн дээр гарахгүй; харин ч Би шударга, зөв зүйтэй байхаар чармайдаг. Би та нарт эдгээр зүйлийг хэлж, эдгээр жишээг ярьсан бөгөөд биеэ хэрхэн авч явах талаарх зарчмын тухай онолын хувьд бас та нарт ярьсан. Би яг ийм л хүн. Хэрвээ та нар Миний ярьсан хэвийн, бодит байдал болон даруу, нуугдмал байдлыг баталгаажуулахын тулд, мөн Намайг үнэхээр “дүрэм журамд нийцүүлэн биеэ авч явах, үүргээ ухамсарлан аливааг хийх” эдгээр зарчмын дагуу үйлддэг гэдгийг баталгаажуулахын тулд илүү ихийг мэдэж авахыг хүсэж байвал хаа сайгүй судалж, нотлох баримт цуглуулан Миний хэлж байгаа зүйл баримт мөн эсэхийг хар гэж Би та нарт уриалж байна. Товчхондоо, та нар бүгд эдгээр зүйлийн талаар тодорхой ойлгох ёстой. Эдгээр нь үндсэндээ бие махбодтой болсон Бурханы амьдрал, оршин тогтнолтой холбоотой бүх хэрэг явдал юм. Эдгээр нь та нарын ойлгох ёстой зүйлс, та нарын заавал ойлгох ёстой зүйлс юм.

Бие махбодтой болсон Бурхан хүний амьдралдаа дүрэм журамд нийцүүлэн биеэ авч явах, үүргээ ухамсарлан аливааг хийх итгэл үнэмшил, зарчмыг чанд дагаж мөрдөөд зогсохгүй, гүйцэтгэдэг үйлчлэлдээ ч эдгээр итгэл үнэмшил, зарчмыг чандлан дагаж мөрддөг. Би олон жилийн турш ажиллаж, номлож ирсэн, та нар Миний нөхөрлөдөг үгийг үргэлж уншсаар ирсэн. Янз бүрийн сэдвээр дамжуулан та нар төрөл бүрийн асуудлын талаарх Миний үзэл бодол, байр суурь, хандлагыг ойлгож чадсан байх ёстой. Та нар үүнийг онолын хувьд мэддэг ч гүйцэтгэдэг үйлчлэлдээ Би биеэ хэрхэн авч явж, аливааг хэрхэн хийдгийг та нар мэдэх үү? Магадгүй та нарын зарим нь Намайг аливааг хийсэн гэдгийг л мэддэг, ямар илрэл харуулдгийг л мэддэг байж болох ч тодорхой хэрэг явдлын тухайд Би зүрх сэтгэлдээ юу боддог, эсвэл Миний төлөвлөгөө, санаа зорилго юу болохыг мэддэггүй байх. Тиймээс Би товчхон танилцуулъя. Би үйлчлэлээ гүйцэтгэх тухайд, үндсэндээ, Миний хийж чадах, хийх учиртай—Миний үйлчлэлтэй холбоотой ажлын тухайд Би бүх хүчин чармайлтаа дайчилдаг бөгөөд ямар ч хязгаарлалтад баригддаггүй. Би та нараас юу ч шаарддаггүй, гавьяаг нь ч нэхэмжилдэггүй. Би зүгээр л Өөрийн хийж чадах, Өөрийн ойлгодог, мэддэг зүйлээ тодорхой тайлбарлахын тулд боломжтой бүх аргаар оролддог. Аливааг тодорхой тайлбарлахын тулд, энэ нь сунжруу юм уу төвөгтэй байсан ч гэсэн Би үүнийг ойлгомжтой байлгахын төлөө чадах бүхнээ хийдэг. Та нар ойлгож, Би бүхнийг тодорхой тайлбарласан гэж зүрх сэтгэлд минь санагдах цэгт хүрэхийг Би чармайдаг бөгөөд тэр үед л Би ярихаа больж, уг сэдвийг тэгээд дуусгадаг. Би хэтэрхий бага ярьсан, та нар ойлгоогүй байж магадгүй гэж бодогдвол Би дэлгэрэнгүй ярьж, илүү ихийг хэлж, бүр ахин дахин давтаж, уг сэдвийг тодорхой тайлбарлахын тулд боломжтой бүх аргыг хэрэглэнэ. Та нар Намайг шоолно гэхээс Би айдаггүй—зарим сэхээтэн инээж, “Та ярихдаа үнэхээр нуршуу юм аа!” гэж хэлэхээс Би айдаггүй. Би зүгээр л дүрэм журамд нийцүүлэн биеэ авч явах, үүргээ ухамсарлан аливааг хийх зарчимд үндэслэн Өөрийн хариуцлагыг биелүүлж, хэлэхийг зорьсон үгээ тодорхой, ойлгомжтой тайлбарладаг. Хэрвээ хүмүүс үнэний талаар Миний нөхөрлөдөг зарим үгийг ухаарч чадахгүй, сонссоныхоо дараа ч тодорхой ойлгохгүй хэвээр байвал Би жишээ татаж, илүү тодорхой ярих болно. Хэдийгээр Би ийм маягаар олон үг хэлэх шаардлагатай болж, эрч хүчээ шавхаж, оюун санааны хувьд ядарч, ам хатдаг ч аливааг тодорхой тайлбарлахын тулд Би мөн л боломжтой бүх аргаар оролдох ёстой. Тухайн үед Намайг ярьж дууссаны дараа та нар ойлгохгүй байвал Би өөр нэг цуглаан хийнэ. Энэ нь юу гэсэн үг вэ? Өөр нэг цуглаан хийж, амаа хаттал ярина гэдэг нь Би маш их ядарна гэсэн үг; Би дахин нэг удаа ядарч туйлдана гэсэн үг. Гэхдээ Би хойрголж болохгүй. Та нарын ойлгосон эсэхийг үл харгалзан, зүгээр л өнгөрсөн удаа энэ сэдвийн талаар ярьсан гээд, ядрахаас айсандаа Би үүнийг ярихаас татгалзаж болохгүй. Би энэ сэдвийг тодорхой тайлбарлахын тулд боломжтой бүх арга замыг хайх ёстой. Эдгээр үгийг сонссоныхоо дараа та нар үнэнийг ойлгож, хүлээн авч, хэрэгжүүлж чадах эсэхийн тухайд гэвэл, энэ нь та нарын хувийн эрэлхийллээс хамаарна; Надад энэ нь хамаагүй. Гэсэн хэдий ч, Миний ярихыг хүсэж байгаа болон хараахан яриагүй байгаа сэдвүүд, мөн Миний хараахан биелүүлээгүй үүрэг хариуцлага, эсвэл хараахан буулгаагүй ачааны тухайд гэвэл, “Одоо тодорхой тайлбарлалаа. Би энэ сэдэвт багтсан бүхнийг хамарлаа. Ядаж л та нар үүнийг мэдэж, ойлголоо” гэж дотор минь санагдах хүртэл Би тэдгээрийг гарцаагүй бүрэн дуусгаж, сайн зохицуулах ёстой байдаг. Тэгээд Би дотроо сэтгэл амардаг. Та нарт зориулж дахиад хэдэн цуглаан хийх нь Намайг хэд хоног унтаж чадахааргүй болтол ядрааж магадгүй ч дараагийн удаа ийм зүйл тохиолдоход Би энэ хандлагаа баримталсаар л байх болно. Би хойрголж, “Ядрахаас зайлсхийхийн тулд Би нэг их ярихгүй, нэгээр цөөн цуглаан хийе. Энэ сэдвийг ингээд дуусгая; угаасаа ч ихэнх хүн үнэнийг эрэлхийлдэггүй шүү дээ” гэж хэлэхгүй. Би та нарт хааш яаш хандахгүй, Өөрийн гүйцэтгэдэг үйлчлэлд ч хааш яаш хандахгүй. Үүнийг хийхдээ Би Өөрийгөө мөс чанартаа сэвгүй байх ёстой, эсвэл энд сууж Миний номлолыг хэдэн цагийн турш сонссон ах эгч нарт зөв зүйтэй хандах ёстой гэж хэзээ ч хэлдэггүй. Харин ч Би Өөрийнхөө хийх учиртай, хийхийг хүсдэг, хэлэхийг хүсдэг бүхнээ аяндаа, чадлынхаа хэрээр та нарт уудлан гаргаж, үүнийг та нарт сонсгож, та нараар олж авхуулдаг. Би хойрголдоггүй, хааш яаш авирладаггүй. Хэрвээ Би эхний удаад ямар нэг зүйлийг тодорхой тайлбарлаж чадахгүй бол өөр өөр арга замаар хоёр юм уу гурван удаа давтаж хэлнэ. Та нар зүрх сэтгэлдээ Миний талаар тодорхой бодолтой байсан ч гэсэн, эсвэл Намайг нуршуу гэж хэлсэн ч гэсэн Би тоодоггүй. Би аливааг тодорхой тайлбарлаж, үр дүнд хүрч чадаж л байвал тэр нь хангалттай. Би ярихдаа “аливааг сайн, бүрэн дүүрэн хийж, хариуцлагаа биелүүлж, Өөрийнхөө доторх бүхнийг та нарт уудлан гаргах” зарчимд үндэслэн үйлддэг. Би хойрголдоггүй, эсвэл хааш яаш авирладаггүй. Энэ бол бие махбодтой болсон Бурханы үйлчлэлээ гүйцэтгэх хандлага юм.

Миний үйлчлэлд хамаарахгүй зүйлсийн тухайд гэвэл, тухайлбал та нарын үүргийн цар хүрээнд багтдаг хэрэг явдал дээр заримдаа та нарыг залж чиглүүлэх нь Миний үйлчлэлд хамаарахгүй. Та нар үүнийг мэдэхгүй байж магадгүй. Үнэндээ, үнэнийг нөхөрлөж, үнэн-зарчмыг ойлгох, үнэн-бодит байдалд ороход та нарыг залж чиглүүлэхээс өөр юу ч Надад ямар ч хамаагүй; энэ нь Миний хийх ёстой зүйл биш юм. Би үүнийг та нарт тодорхой болгоё. Та нарын ажлыг залж чиглүүлэх нь Миний үйлчлэлийн цар хүрээнд багтдаггүй, Надад ямар ч хамаагүй. Би энэ ажлыг хийсэн ч, хийгээгүй ч зүгээр; энэ бол хүмүүс та нарын хэрэг. Би үүнийг анх удаа дурдаж байна—хүмүүс та нарын хэрэг. Өөрөөр хэлбэл, та нарын хэрэг буюу хүмүүсийн хэрэг Надад ямар ч хамаагүй. Би яагаад ингэж хэлж байна вэ? Та нарын гүйцэтгэдэг зүйл бол та нарын үүрэг, харин Миний гүйцэтгэдэг зүйл бол Миний үйлчлэл юм. Би ажил хийдэг, харин та нар үүрэг гүйцэтгэдэг; үүнд ялгаа бий. Үүргийн чинь цар хүрээнд багтах хэрэг явдал дээр та нарыг залж чиглүүлэхийн тухайд, үнэн-зарчмыг нөхөрлөхөөс гадна, хэрвээ та нар Надаас мэргэжлийн ур чадвар юм уу жижиг сажиг ажлын талаар асуувал та нарыг мэдэж, ойлгож аваг гэсэндээ Би Өөрийн ойлгодог зүйл, Өөрийн мэдэж авсан зүйл болон Өөрийнхөө олж авсан зарчмыг тодорхой илэрхийлэхийн тулд чадах бүхнээ хийх болно. Би та нарт зааж, та нарыг сурахад туслахын тулд бүхий л чадлаараа хичээх болно. Өөрийнхөө мэдэхгүй зүйлийн хувьд, Би та нараар эх сурвалж хайлгана, эсвэл та нарын дунд үүнийг мэддэг хүн байвал Би “Чи энэ мэргэжлээр сурсан, тэгвэл энэ салбарын сургалтын материалд энэ явдлын талаар юу гэж хэлдэг вэ? Энэхүү мэдлэгийн хүрээнд ямар дүрэм журам байдаг вэ? Энд буй зарчмуудыг олцгооё, ингэснээр бидний ажил мэргэжилтнүүдийн дур сонирхол, гярхай нүдэнд илүү нийцнэ, бид бусдад шоолуулж, элэг доог болохгүй, өөрсдийгөө шившиг болгохгүй, мөн Бурханы гэрийн муухай харагдуулахгүй” гэж түүнтэй зөвлөлдөнө. Чи хар даа, Миний залж чиглүүлдэг найрал дуу, мюзикл, кино продакшн, кино зохиол, зураг, түүнчлэн бүжиг, хувцас хэрэглэл гэх мэт нь—мэргэжлийн болон мэргэжлийн бус ажлын аль тал байх нь хамаагүй, Миний гүйцэтгэдэг үйлчлэлийн цар хүрээнд багтах ажил биш юм. Энэ бол та нарын үүрэг. Үүнийг “та нарын үүрэг” гэж нэрлэж байгаа нь энэ бол та нарын хэрэг, та нар өөрсдөө үүнийг зохицуулах ёстой гэсэн үг юм, учир нь эдгээр хэрэг явдал тодорхой мэдлэгийн хүрээ болон тодорхой салбарын техник, мэргэжлийн асуудлыг хамардаг бөгөөд эдгээр нь та нарын суралцах ёстой зүйлс юм. Судлах ёстой зүйлсээ та нар судлах ёстой, асууж лавлах ёстой зүйлсээ та нар асууж лавлах ёстой, хэрэгжүүлэх учиртай зүйлсээ та нар хэрэгжүүлэх ёстой. Үнэндээ энэ нь Надад ямар ч хамаагүй. Миний хийдэг ажил бол Бурханы махбод болсон биеийг төлөөлж үг илэрхийлэх, Бурханыг төлөөлж та нарт үг хэлж, та нар дээр ажиллах явдал юм. Миний үйлчлэлд хамаарахгүй ажлын тухайд гэвэл, энэ нь хүмүүс та нарын хэрэг. Энэ ажлын хувьд, Бурхан та нарыг удирдуулахаар удирдагч, хоньчныг зохицуулсан бөгөөд Бурханы гэр бас янз бүрийн ажлын зохицуулалт болон янз бүрийн захиргааны зарлиг, дүрэм журмыг тогтоосон. Та нар Бурханы та нарт тогтоож өгсөн удирдагч—Ариун Сүнсэнд ашиглагддаг хүний зохицуулалтыг чанд дагаж мөрдөн, түүний удирдлагыг дуулгавартай дагах ёстой. Тэгвэл Өөрийн үйлчлэлээс гадуур Миний хийдэг ямарваа ажил юу гэж тооцогдох вэ? Энэ бүхэн нэмэлт ажилд тооцогдоно. Би үүрэг гүйцэтгэх шаардлагагүй. Би ажил хийж, Өөрийн үйлчлэлийг гүйцэтгэдэг, харин та нар үүргээ гүйцэтгэдэг. Тиймээс Би та нарын ажлыг залж чиглүүлж чадна, гэхдээ энэ нь Миний хийх ёстой зүйл биш юм. Хэрвээ та нар “Та энэ ажлыг хийх ёстой; энэ бол Таны ажил. Та үүнийг хийхгүй байж яаж болох юм бэ? Хэрвээ Та үүнийг хийхгүй бол би хариуцлагыг нь Танд тохно, Таныг зүгээр өнгөрөөхгүй” гэж бодож байвал та нарын буруу гэж Би хэлнэ. Та нар үүнийг Надад тохож болохгүй. Энэ бол хүмүүс та нарын үүрэг. Та нар үүрэгтэйгээ холбоотой ямар нэг зүйлийг ойлгохгүй байх үедээ өөр хоорондоо нөхөрлөж, хэлэлцэж, эрж хайх ёстой. Хэрвээ чи Надаас асуувал, мөн тэр үед Миний нөхцөл байдал зөвшөөрвөл Би чамд тусалж чадна. Хэрвээ Би завгүй байгаад чамд тусалж чадахгүй бол энэ нь Миний буруу биш. Хэрвээ та нарын зарим нь гажууд үндэслэл ашиглаж, үүнийг Миний хийх ёстой зүйл гэж хэлбэл чиний буруу. Энэ бол та нарын хийх ёстой үүрэг бөгөөд Надад ямар ч хамаагүй. Хэрвээ чи үүргээ сайн гүйцэтгэхгүй бол энэ нь хариуцлагагүй, үнэнч бус хэрэг юм. Хэрвээ чи үүргээ биелүүлэхгүй байж хариуцлагыг Надад тохохыг оролдвол энэ нь эрүүл ухаангүй байгаагийн илрэл бөгөөд Бурхан үүнийг туйлын жигшүүртэй гэж үздэг. Гэсэн хэдий ч хэрвээ та нар ямар нэг зүйлийг үнэхээр хийж чадахгүй, энэ нь та нарын хэрээс хэтэрсэн, мөн та нар энэ ажлыг хийх зарчмыг мэдэхгүй байгааг Би харвал та нарт тусламжийн гараа сунгаж, нэг юм уу хоёр жишээ татаж, та нарыг зөв замд оруулах хэрэгтэй болдог. Хэрвээ та нар үүнийг хийж чадахгүй хэвээр байвал, мөн Миний нөхцөл байдал үүнийг хийхийг Надад зөвшөөрөхгүй, эсвэл Би ч бас үүнийг хийж чадахгүй бол бид энэ ажлыг зогсоохоос өөр аргагүй. Ингэх нь бидний хийж чадах ганц зүйл—чадвар чинь ийм хязгаарлагдмал, хэв чанар чинь ийм муу байгаад хэнийг буруутгах билээ дээ? Гэхдээ Би ямар нэгэн ажил гүйцэтгэх юм бол түүнийгээ аль болох сайн гүйцэтгэдэг. Хэрвээ Би ямар нэг зүйлийг яаж хийхийг мэддэг бол түүнийгээ та нарт хэлэх бөгөөд юуг яаж хийхээ мэдэхгүй байгаагаа ч бас та нарт мэдэгдэнэ. Мэдэхгүй байгаа хэсгийнхээ хувьд Би та нартай зөвлөлдөнө. Хэрвээ та нар ч бас мэдэхгүй бол Би Өөрөө цэгнэн тунгааж, бодож, эрж хайх болно. Би ямар нэгэн зам, зарим нэг санаа, дагаж мөрдөх сэжүүр олмогцоо та нартай нөхөрлөж, энэ ажлыг сайн, бүрэн дүүрэн хийхийн тулд бүхий л чадлаараа хичээх болно. Нэг талаар, энэ нь ажилдаа хариуцлагатай хандаж байгаа хэрэг. Нөгөө талаар, энэ нь Намайг та нарыг залж чиглүүлэх явцад ямар нэгэн зүйл сурч авах боломжийг та нарт олгодог. Та нар энэ талын мэргэжлийн ажилд ухаарах шаардлагатай зарчмууд болон ойлгох шаардлагатай үнэнийг сурч авдаг. Мэргэжлийн мэдлэг бага зэрэг ойлгодог хэр нь эцсийн бүтээгдэхүүн гаргаж чаддаггүй зарим хүн байдаг тул Би тэднийг залж чиглүүлдэг. Үүнийг хийж дууссаны дараа ч Надад эргэлзээтэй санагддаг тул Би тэднийг салбарын мэргэжилтэнтэй зөвлөлдүүлж, мэргэжилтнээр шалгуулдаг. Хэрвээ мэргэжилтэн үүнийг ингэж хийх нь салбарын хэм хэмжээнд нийцэх бөгөөд биднийг элэг доог болгохгүй гэж хэлбэл бид энэ арга барилаа баримтална. Хэрвээ мэргэжилтэн үүнийг сонирхогч хийсэн юм шиг, ичмээр харагдаж байна, буруу байна, стандартад нийцэхгүй байна гэж хэлбэл бид тэр даруй мэргэжилтнээр үүнд зарим нэг өөрчлөлт хийлгэнэ. Бид өөрсдийгөө зөвтгөж болохгүй, ойлгохгүй байж ойлгодог дүр эсгэж болохгүй бөгөөд өөрсдийгөө мэддэг байх ёстой. Бид өөрсдийгөө хуурч мэхлэх ёсгүй; бид аливааг нухацтай авч үзэж, нэг ажлыг дуусгасныхаа дараа мэргэжлийн ур чадварын хувьд ямар нэгэн зүйл олж авахаар хичээх ёстой. Тиймээс, иймэрхүү зүйл хийх үедээ Би мэргэжлийн ур чадварын хувьд сонирхогч бөгөөд төдийлөн сайн ойлгодоггүй байсан ч гэсэн чадах бүхнээ хийх болно. Зарим хүн: “Та ойлгохгүй байх үедээ ч гэсэн яагаад тэднийг залж чиглүүлсээр байдаг юм бэ?” гэдэг. Учир нь энэ хүмүүсийн мэргэжлийн ур чадвар хязгаарлагдмал байдаг; мэргэжлийн ур чадвартай холбоотой урлагийн бүтээлийн тухайд тэдэнд үнэхээр ямар ч бүтээлч байдал, эсвэл сайн санаа байдаггүй. Надад энэ тал дээр бага зэрэг давуу тал, зарим нэг санаа байдаг тул тодорхой нэг мэргэжлээр бага сага суурьтай, эсвэл наад захын мэдлэгтэй энэ хүмүүсийг Би тэдгээрээр хангадаг бөгөөд энэ хүмүүс бүгд Миний эдгээр санааг нэлээд сайн гэж боддог. Тэд Миний санааг нэлээд сайн гэж бодож байгааг хараад Би зориглон “ичиж зоволгүйгээр” тэднийг залж чиглүүлдэг бөгөөд Миний ингэж залж чиглүүлсэн зарим бүтээл дажгүй болдог. Би ингэж хэлэхдээ ичгүүр сонжуургүй байгаа юм биш; энэ “дажгүй” гэдэг нь үндэслэлтэй—салбарын мэргэжилтнүүд тэдгээрийг хараад дажгүй гэж хэлсэн учраас л Би ингэж хэлж байгаа юм. Энэ "дажгүй" гэдэг нь тэдгээр нь маш сайн, эсвэл мэргэжлийн түвшинд хүрсэн гэсэн үг биш, ядаж л мэргэжилтнүүд тэдгээрийг шаардлага хангаж байна гэж баталгаажуулсан тул Би дотроо сэтгэл амар байдаг. Өнөөг хүртэл, Миний залж чиглүүлсэн цөөн хэдэн бүтээлийг ихэнх хүн дажгүй гэж боддог бөгөөд тэдгээрийн зарим нь бүр тодорхой тэмцээнүүдээс шагнал хүртсэн бололтой, тийм үү? (Тийм.) Би ажлын ямар ч тал, эсвэл ямар ч төрлийн зүйл хийж байх нь хамаагүй, Надад ямар нэгэн бодол, санаа байгаа л бол, эсвэл Надад сайн бүтээлч санаа байгаа гэж санагдах л юм бол Би гарцаагүй хэлэх болно. Би эдгээр санааг продакшнд хэрэгжүүлэхэд ах эгч нараар туслуулахын тулд бүхий л аргаар хичээх болно, ингэснээр илүү олон хүн үүнийг үзэхийг хүснэ. Үр дүнд нь Бурханы ажил болон Бурханы үг илүү их, илүү сайн, илүү өргөнөөр түгэн дэлгэрдэг—бидний зорилго тийнхүү биелдэг. Миний аливааг хийдэг арга зам, арга барилын тухайд, тэдгээр нь дүрэм журамд нийцүүлэн биеэ авч явах, үүргээ ухамсарлан аливааг хийх зарчимд үндэслэсэн хэвээр байдаг. Би аливааг хийхдээ чимээгүйхэн үйлддэг бөгөөд ажлыг дуусгаж, сайн хийхийн тулд бүх хүчээ дайчилдаг. Уг ажлыг дуусгаж, байршуулмагц тэр үе шат өндөрлөдөг.

Бие махбодтой болсон Бурханы Өөрийн гүйцэтгэдэг үйлчлэлийн цар хүрээнд хийдэг зүйлс нь дүрэм журамд нийцүүлэн биеэ авч явах, үүргээ ухамсарлан аливааг хийх Түүний зарчимд үндэслэдэг. Энэ цар хүрээнээс гадуур аливааг хийх үедээ ч Тэрээр эдгээр зарчмаас хазайдаггүй; Тэр бас дүрэм журамд нийцүүлэн биеэ авч явж, үүргээ ухамсарлан аливааг хийдэг. Өөрийн харж, олж илрүүлж чаддаг асуудлуудын хувьд, Би хэн нэгнээр мэдээ дамжуулуулдаг, эсвэл Өөрөө биечлэн оролцон удирдамж өгч, засаж залруулж, тэдгээрийг шийдвэрлэхэд тусладаг. Товчхондоо, та нарын бодит амьдралдаа нүүр тулж болох, эсвэл сонсож байсан зүйлсийн тухайд, юу байхаас нь үл хамааран, Би үндсэндээ бүх зүйлийг ийм зарчимд үндэслэн зохицуулдаг. Түүнчлэн Би том, жижиг хэрэг явдал гэж ялгадаггүй. Муур тэжээх, нохой тэжээх, гахайн хороо барих, хонины хашаа барих, эсвэл хоол хийх, хувцас оёх, тэр ч байтугай цэвэрлэгээ хийх байсан ч хамаагүй, Би харсан бүхэндээ оролцдог. Та нарыг ямар нэг юмыг буруу хийж байгааг харах үедээ Би та нарыг чиглүүлж, засаж залруулдаг. Зүрх сэтгэлтэй хүмүүс сонсож, хүлээж авна, харин зүрх сэтгэлгүй хүмүүс тэгэхгүй. Дараа нь Би хэн нь сонсож, Миний зааврыг дагаж чадаж байгааг хараад, тэднийг ашигладаг. Та нартай харилцсан энэ олон жилийн хугацаанд Би аливааг ингэж л хийсээр ирсэн. Та нарт юу хийхийг хэлснийхээ дараа, тэр хэрэг дуусаж, сайн хийгдэх хүртэл Би хянан дагасаар л байдаг. Хэдийгээр Надад Өөрийн гараар хийдэггүй олон зүйл байдаг ч Өөрийнхөө хянан дагаж буй зүйл дээрээ Миний зүрх сэтгэл үргэлж төвлөрдөг; Миний зүрх сэтгэл эдгээр зүйлээс хэзээ ч салдаггүй. Хэрвээ ямар нэг зүйлийг яаралтай, хурдан зохицуулах шаардлагатай бол үүнийг хийж дуусгахын тулд Би үүрийн гэгээнээс үдшийн бүрий болтол, шөнө дүл болтол ажиллаж, байнга хянан дагаж, хяналт тавьж, чиглүүлдэг. Гэхдээ Миний биеийн байдлыг бодолцон үзвэл та нарын төсөөлж байгаачлан, энэ ажлыг хийх нь нэлээд ядаргаатай байдаг. Эцэст нь үүнийг хийж дуусгамагцаа Би тийшээ очихоо больдог. Эцэст нь хэн нэгэн үүнийг анзаарч, “Бурхан бидэнд зориулж эндхийн бүх зүйлийг маш сайн зохион байгуулсан мөртөө Өөрөө үүнийг таашаадаггүй; харин бид л энэ бүхнийг таашаадаг” гэж хэлдэг. Та нар үүнийг таашааж л байвал тэр нь хангалттай гэж Би хэлдэг. Та нарын хувьд бүх зүйл цэгцэрч, амьдрал болон үүргээ гүйцэтгэх тал дээр бүх зүйл та нарт тохиромжтой болмогц Би цаашид эдгээр зүйлд Өөрийгөө чилээх шаардлагагүй болдог. Үнэндээ, бие махбодтой болсон Бурханы ажил бол үнэнийг нөхөрлөж, үнэнээр хангах явдал юм; бусад ажил Надад ямар ч хамаагүй. Гэхдээ энэ олон жилийн хугацаанд, Өөрийн ажлыг хийхээс гадна Би үүргээ гүйцэтгэхэд чинь та нарт тулгардаг асуудлуудыг шийдвэрлэхэд туслаад завгүй байсан бөгөөд энэ нь бас Намайг ихээхэн зүдрэхэд хүргэсэн. Хэдийгээр олон ажил Миний хийх ёстой зүйл биш бөгөөд өмнө нь Миний хэзээ ч хийж байгаагүй олон зүйл байдаг ч—тодорхой төрлийн мэдлэг, ур чадварыг хэзээ ч системтэйгээр сурч байгаагүй, эсвэл амьдралдаа эдгээр зүйлийг зохицуулж байгаагүй хэр нь Би чуулган болон Бурханы гэрт янз бүрийн зүйл тулгарах үед зүгээр харж суугаагүй. Харин оронд нь Би та нарыг бүгдийг нь залж чиглүүлж, та нарт туслахын тулд чадах бүхнээ хийдэг бөгөөд өдөр тутмын амьдралын хэрэг явдлын тухайд ч гэсэн та нарт аливааг цэгцэлж өгөхийн тулд Би чадах бүхнээ хийдэг. Би хүн чанарын өнцгөөс үйлдэж, Өөрийнхөө чадах зүйлийг хийдэг. Хэрвээ Би хийх шаардлагатай зүйлийг харсан хэр нь хийхгүй бол сэтгэл тавгүйтдэг. Хэрвээ Би асуудал олж илрүүлээд үүнийг засаж залруулахгүй бол дотроо тавгүйтдэг. Хэрвээ хэн ч яаж хийхийг нь мэддэггүй ажил байгаад, Надад санаа төрж, Би үүнийг хийж чадах хэр нь хийхгүй бол дотроо тавгүйтдэг. Тиймээс Би зүгээр л үйлдэл хийх ёстой болдог. Тиймээс, гаднаас нь харахад Би үг хэлж, номлохоос өөр юу ч хийгээгүй мэт санагддаг. Гэхдээ та нарын өдөр тутмын амьдрал болон үүргээ гүйцэтгэхэд чинь шаардлагатай наад захын хэрэгцээний төлөө Би ихээхэн зүдэрсэн. Ихэнх хүний хэв чанар маш муу байдаг тул тэд эдгээр зүйлийг ч сайн хийж чаддаггүй, тиймээс Би сэтгэлээ чилээн бодож та нарыг залж чиглүүлэх хэрэгтэй болдог. Хэдийгээр Би шалихгүй харагддаг, ямар нэгэн чухал хүн биш бөгөөд нийгэм дээр ямар ч төрлийн сургалтад хамрагдаагүй ч Бурханы гэрт үүргээ гүйцэтгэж буй ажилтнуудын наад захын хэрэгцээний тухайд, Би та нартай анх харилцаж эхэлснээс хойш өнөөг хүртэл та нарын амьдрах үндсэн орчин, амьдралын нөхцөл, өдөр тутмын хэрэгцээний аль ч тал дээр Миний зүдрээгүй нэг ч зүйл байхгүй. Ферм дээр ногоо тарихыг жишээ болгоод аваад үз. Эхэндээ, ферм дээрх хүмүүсийн ихэнх нь хөдөө амьдарч, хэдэн жил тариалангийн ажил хийснийг хараад Би тариа тарьж мэддэг зарим хүнийг сонгож, энэ ажлыг хариуцуулсан. Би тэдэнд аль улиралд ямар хүнсний ногоо тарих, хэрхэн тарихыг хэлж өгөөд, үүний дараа Би санаа зовох шаардлагагүй гэж бодсон. Гэвч хэсэг хугацааны дараа Би ферм дээр очоод хамаг юм бүрэн замбараагүй болсныг харсан. Зааварлагч нь хариуцлагаа үүрч чадахгүй, ажилчид нь ч бас ажлаа сайн хийж чадахгүй байв. Эцэст нь Би Өөрөө оролцож, хянан дагаж, тэднийг бага багаар чиглүүлэхээс өөр аргагүй болсон. Үр сонгож, худалдаж авахаас эхлээд хэр ихийг тарих, газраа хэрхэн сонгох, түүнчлэн улирал бүрд юу тарих, хэр ихийг тарих, хэрхэн тарих, тариалалтыг хэнд хариуцуулах, хэрхэн бордох, ямар зүйлсийг анхаарах зэргийг Би тэдэнд бүгдийг нь тодорхой тайлбарлаж өгсөн. Би тэднийг биечлэн ингэж чиглүүлсэн; тэдэнд хоол хийж, хооллохоос бусдыг нь Би бүгдийг нь хийсэн. Зарим хүн: “Та тэдэнд яг л гурван настай хүүхэд шиг хандаж байсан биш үү?” гэж хэлдэг. Үнэндээ, яг л тийм байсан. Энэ хүмүүс бүгд хараажаар насанд хүрэгчид байсан боловч эдгээр хариуцлагыг үүрч үнэхээр чадаагүй. Эцэстээ бүх зүйл жигдэрч эхлэх хүртэл Би ийм маягаар тэдэнд зааварчилж, биечлэн чиглүүлж, зааж сургахаас өөр аргагүй байсан. Хожим нь, үүргээ гүйцэтгэж буй хүмүүс бүгд өөрсдийнхөө тарьсан үр тариа, хүнсний ногоог идэж чадахаар болсон юм. Зуны улиралд тэд бас бага сага жимс идэж, өвөл нь нөөцөлсөн хүнсний ногоогоо идэж чаддаг болсон. Хэрвээ Дээрх хөндлөнгөөс оролцоогүй, энэ ажлыг шалгаагүй, зүгээр л доорх хүмүүсээр хийлгэсэн бол бүх зүйл сүйдэх байсан. Ямартай ч, Миний та нарт хэлж байгаа баримт юу вэ? Би олон зүйлийг ярилгүйгээр хийсэн, гэхдээ Миний ярьдаг зүйлс бол гарцаагүй Миний хийсэн зүйлс юм.

Би та нарт хэчнээн их зүйл хийснээ, хэчнээн их ядарснаа, эсвэл та нарын төлөө хэчнээн их зовж зүдэрснээ хэлэхийн тулд эдгээр зүйлийг нөхөрлөж байгаа юм биш. Эдгээр зүйлийн талаар ярих шаардлагагүй. Тэгвэл Би та нарт юу хэлж байна вэ? Бие махбодтой болсон Бурхан энэхүү хүний ертөнцөд Бурханыг төлөөлөн ажил хийхээр ирдэг. Түүний ажил бол Түүний гүйцэтгэдэг үйлчлэл юм. Эцсийн өдрүүдийн энэ үе шатанд Түүний ажил бол хүмүүсийг аврал хүртэхэд нь шаардлагатай бүх үнэнээр хангах явдал юм. Тэрээр гүйцэтгэдэг үйлчлэлдээ дүрэм журамд нийцүүлэн биеэ авч явах, үүргээ ухамсарлан аливааг хийх итгэл үнэмшил, зарчмыг чандлан дагаж мөрддөг. Үүнээс гадна, хүний амьдралдаа болон хүн чанарынхаа илрэлийн тухайд ч Тэрээр эдгээр зарчим, итгэл үнэмшлээс мөн гажаагүй. Үүргээ гүйцэтгэхэд чинь та нарыг залж чиглүүлэх, эсвэл амьдралын наад захын хэрэгцээтэй холбоотой янз бүрийн хэрэг явдлыг зохицуулахад та нарт туслахын аль нь ч бай, Би дүрэм журамд нийцүүлэн биеэ авч явах, үүргээ ухамсарлан аливааг хийх зарчимд үндэслэн үйлддэг. Би хэзээ ч уриа лоозон хашхирч, сүржин үг хэлдэггүй, хэзээ ч сохроор тушаал өгдөггүй; Би зүгээр л аливааг бодитоор хийдэг. Би үүнийг хэр хэмжээнд хийдэг вэ? Жишээ нь, ферм дээр тариалалтыг чиглүүлэх үедээ Би тэднээр мэддэг бүх хүнсний ногооны сорт, тэдгээр хүнсний ногооны нэр, ямар харагддаг, ургах хугацаа нь хэр удаан, аль сорт нь хамгийн сайн бөгөөд орон нутагт тарихад хамгийн тохиромжтой болохыг жагсааж бичүүлсэн. Өөрийн мэддэг зүйлдээ үндэслэн Би хүнсний ногоо бүрээс нэг юм уу хоёр сортыг сонгож, хэн тариалалтыг хариуцахыг шийдэж, эцэст нь хүн бүрийг улирал бүр шинэ ногоо идэх боломжтой болгосон. Би хэзээ ч уриа лоозон хашхирч, “Энэ хүнсний ногоо маш тэжээллэг. Хүмүүс үүнийг идсэнээр маш их ашиг тус хүртдэг. Ингэж, тэгж тарих нь шинжлэх ухаанч арга юм” гэж хэлдэггүй. Би хэзээ ч шим тэжээл судалж байгаагүй, газар тариаланг ч ойлгодоггүй. Би юу мэддэг вэ? Би тодорхой байршилд тарихад тохиромжтой хүнсний ногооны сортыг хэрхэн сонгохыг мэддэг, ингэснээр хүнсний ногоо ургасныхаа дараа сайхан амтагдаж, хүн бүр дуртайяа идэж, дэмий тарьсан хэрэг болохгүй—Миний арга барил яг л ийм бодит юм. Энэ бүхэн бол дүрэм журамд нийцүүлэн биеэ авч явах, үүргээ ухамсарлан аливааг хийх явдал юм. Эдгээр нь Миний дагаж мөрддөг зарчим, итгэл үнэмшил; энэ олон жилийн турш Би биеэ ингэж л авч явж ирсэн. Би хэзээ ч уриа лоозон хашхирдаггүй, Надад та нарын талархал хэрэггүй. Та нарын хоол хүнс, байр сууц тохиромжтой байж, бүх зүйл бүрэн нурчихгүй л байвал Миний сэтгэл амардаг. Үймээн дэгдээж, асуудал тарьдаг хүн байхгүй, хаа сайгүй нэлээд цэвэрхэн харагдаж, үр тариа, хүнсний ногоог зүй зохистой тарьж, гахай, хонь болон бусад малыг зүй зохистой өсгөж үржүүлэн, бусад бүх тал нэлээд сайн байж, үүргээ гүйцэтгэж буй ихэнх хүний наад захын хэрэгцээ нь асуудал байхаа болих үед Би санаа зовохоо больж чадна. Энэ тал дээр Миний шаардлага хатуу чанга биш. Та нар хар даа, ямар нэгэн ажил, эсвэл та нарын наад захын хэрэгцээтэй холбоотой асуудал дээр та нарыг залж чиглүүлэх үедээ Би ер нь уриа лоозон хашхирч байсан уу? Би хэзээ ч уриа лоозон хашхирч байгаагүй. Би та нарт зориулж бүх зүйлийг цэгцэлснийхээ дараа ажлыг хэрэгжүүлэхэд тохиромжтой хүмүүсийг олдог. Хэрвээ олдсон хүмүүс нь тохиромжгүй бөгөөд ажлыг хэрэгжүүлэх боломжгүй бол тэднийг сольдог. Эцэст нь ажил хэрэгжиж, ихэнх зүйл зохих ёсоор шийдвэрлэгдэж, үүргээ гүйцэтгэж буй ажилтнуудын наад захын хэрэгцээг зүй зохистой зохицуулсан үед л Би хүний ажлаа зогсоож чаддаг бөгөөд энэ тал дээр цаашид зүдрэх шаардлагагүй болдог. Зарим хүн Надаас ялихгүй хэрэг явдлын талаар үргэлж асуусаар байдаг. Нэг нь: “Дөнгөж төрсөн хурга эхийгээ хөхөж чадахгүй байвал бид яах ёстой вэ?” гэж асуудаг. Өөр нэг нь: “Бидний оёсон хувцас үргэлж агшаад байвал бид яах ёстой вэ?” гэж асуудаг. Та нар эдгээр зүйлийг хэрхэн шийдвэрлэхээ өөрсдөө олж мэдэх ёстой; энэ бол та нарын хэрэг, Надад ямар ч хамаагүй. Үнэнийг нөхөрлөх үедээ ч гэсэн Би ганцхан удаа л хэлдэг. Номлол, нөхөрлөлийн дууны бичлэг байдаг. Хэрвээ та нар ойлгохгүй бол дахин хэд хэдэн удаа сонсож, цаг гарган тунгаан бодож, эрж хайж, нөхөрлөж болно. Хэрвээ үүнд үндэслээд та нар цөөн хэдэн асуудал дээр бага зэрэг будилж, хэрхэн зохицуулахаа мэдэхгүй хэвээр байвал бид уулзах үедээ тэдгээрийн талаар нөхөрлөж болно. Гэхдээ хүмүүсийн хийж чадах зүйлийн тухайд, та нар өөрсдөө иймэрхүү зүйлийг зохицуулбал хамгийн сайн. Бурхан тэнгэр, газар, бүх зүйл—нар, сар, одод, ус, агаар, нарны гэрэл, хоол хүнс, түүнчлэн хүмүүст хэрэгтэй янз бүрийн орчин, амьд зүйлсийг хүмүүст зориулан бүтээсэн бөгөөд үүний дараа хүмүүсийг газар дээр байрлуулсан. Бурхан хүмүүст зориулан бүх зүйлийн өсөлт, үйл ажиллагааны хуулийг хадгалж, хүмүүсийн амьдрах орчныг хадгалдаг—харин үнэндээ хэрхэн амьдрах нь хүмүүсээс хамаардаг. Аль улиралд ямар зүйл тарих, хэзээ хураах, хурааж авсныхаа дараа хэрхэн хадгалах, хоол хүнс хийхдээ ямар арга хэрэглэх, юуг илүү их идэх, юуг бага идэх, аль улиралд юу идэх, өдөр бүр хэр ихийг идэх тухайд—энэ бол та нарын өөрсдийн хэрэг. Одоо үнэнийг маш тодорхой нөхөрлөж, амьдралтай холбоотой хэрэг явдлуудыг бүгдийг нь та нарт зориулан зохих ёсоор цэгцэлсэн байхад хэрвээ та нар Надаас энийг, тэрийг хийхэд туслаач гэж гуйсаар, энэний, тэрний талаар нөхөрлөхийг Надаас хүссээр байвал та нар маш эрүүл ухаангүй юм. Миний хэдийнээ нөхөрлөсөн зүйлсийн тухайд, эдгээр зүйлийг өөрсдөө зохицуулж, шийдвэрлэ гэж Би та нарт хэлдэг. Чуулганд бүх түвшний удирдагчид байдаг, түүнчлэн та нарыг удирдах Ариун Сүнсэнд ашиглагддаг хүн байдаг. Та нар өөрсдөө эрж хайж, аливааг шийдвэрлэх ёстой; бүх зүйл дээр Над руу бүү ир. Шалтгаан нь гэвэл, Би хэлэх ёстой бүхнээ хэдийнээ хэлсэн, Би бүр та нарын наад захын хэрэгцээг та нарт зориулан зохицуулсан бөгөөд тэдгээр ялихгүй хэрэг явдлын тухайд гэвэл, тэдгээр нь Миний шийдвэрлэх ёстой зүйл биш, харин та нарын өөрсдийн хэрэг, та нар өөрсдөө тэдгээрийг зохицуулах ёстой.

Бие махбодтой болсон Бурхан хэчнээн их үг хэлж, эсвэл хэчнээн их зүйл хийсэн ч бие махбодтой болсон Бурханы хэвийн, бодит байдал болон даруу, нуугдмал байдалтай холбоотой хамгийн чухал зүйл бол энэ гэдгийг хүмүүс мэдэх ёстой: Бие махбодтой болсон Бурхан хүмүүсийн дунд амьдарч байна уу, эсвэл үйлчлэлээ гүйцэтгэж байна уу хамаагүй, Түүний махан биеэрээ амьдран харуулдаг хүн чанарынх нь хамгийн үндсэн итгэл үнэмшил, зарчим бол дүрэм журамд нийцүүлэн биеэ авч явах, үүргээ ухамсарлан аливааг хийх явдал юм. Энэ нь Бурханы махбод болсон биед тусгалаа олдог бөгөөд Бурханы ялгамж чанар, мөн чанартай Бурханд, төрөлх ялгамж чанараараа байгаа Бурханд ч бас аяндаа тусгагддаг. Мэдээж, Бурханы тохиолдолд үүнийг “дүрэм журамд нийцүүлэн биеэ авч явах” гэж нэрлэдэггүй боловч ядаж л Бурханы аливааг хийдэг арга зам, хүмүүст болон аливаа зүйлд ханддаг арга зам нь гарцаагүй эдгээр зарчмыг чандлан дагаж мөрддөг. Энэ нь бие махбодтой болсон Бурханы хүн чанарт юу байгаа болон тэр нь юу болохын аль аль нь бөгөөд төрөлх ялгамж чанараараа байгаа Бурханы бурханлаг чанарт юу байгаа болон тэр нь юу болохын аль аль нь юм. Түүний хүн чанарт юу байгаа болон тэр нь юу болох нь дүрэм журамд нийцүүлэн биеэ авч явах, үүргээ ухамсарлан аливааг хийхийг хамардаг бол Бурханы төрөлх ялгамж чанарын мөн чанар нь Бурхан хүмүүст дүрэм журамд нийцүүлэн хандаж, үүргээ ухамсарлан аливааг хийхийг хамардаг. Бид энэ талаар цаашид олон зүйл ярихгүй. Чи ямар ч өнцгөөс харсан бай—Бурханы бүтээсэн бүх зүйл, Бурхан хүн төрөлхтнийг захирч, залж чиглүүлдэг байдал, том хэргээс жижиг хэрэг хүртэл, макро түвшнээс микро түвшин хүртэл Бурхан бүх зүйлийг дүрэм журамд нийцүүлэн, үүргээ ухамсарлан хийдэг. Бурхан бие махбодтой болоогүй байхдаа бүх зүйлийн дунд нуугдмал байсан. Хэдийгээр хүн төрөлхтөн Бурханы дүр төрх юм уу Бурханы жинхэнэ нүүр царайг хараагүй ч Бурхан үргэлж бүх хүн төрөлхтнийг залж чиглүүлсээр ирсэн. Тэр бас бодитоор орчлон ертөнц дэх бүх зүйлийг хийж, бүх зүйлийг удирдаж, бүх зүйлийг захирсаар ирсэн; Түүний хийдэг юу ч хий хоосон байдаггүй. Мэдээж, Бурханы гараар хийгдсэн ганц ч зүйл онол юм уу уриа лоозонгийн түвшинд үлддэггүй. Харин оронд нь Бурханы хийдэг бүх зүйл—чи үүнийг мэдэрч чадах эсэх, үүнийг харж чадах эсэхээс үл хамааран—Тэр үүнийг дүрэм журамд нийцүүлэн, үүргээ ухамсарлан хийдэг. Тэр хийхээр зорьсон ажлаа ул суурьтай байдлаар хийдэг. Тэр хэзээ ч хүмүүст тунхаг гаргадаггүй, эсвэл Өөрийгөө зөвтгөдөггүй, ямар ч уриа лоозон хашхирдаггүй. Харин ч Тэр үргэлж айлдвар айлдаж, үг хэлж, бүх хүн төрөлхтнийг бодитоор залж чиглүүлж, хангасаар ирсэн. Энэ нь бас Бурханд юу байгаа болон Тэр юу болох юм. Бие махбодтой болсон Бурханд юу байгаа болон Тэр юу болох нь Бурханд Өөрт нь юу байгаа болон Тэр юу болохоос гарцаагүй салахгүй, эсвэл хоорондоо зөрчилдөхгүй. Тиймээс, хүмүүс бие махбодтой болсон Бурханд юу байгаа болон Тэр юу болохыг мэдсэнийхээ дараа, эсвэл бие махбодтой болсон Бурханы дагаж мөрддөг биеэ авч явах итгэл үнэмшил, зарчмыг мэдсэнийхээ дараа, төрөлх ялгамж чанараараа байгаа Бурханы мөн чанар, Түүнд юу байгаа болон Тэр юу болохыг ихээхэн мэдэж авна. Үүний үр дүнд, тэнгэр дэх Бурханы талаарх хүмүүсийн үзэл, төсөөлөл тодорхой хэмжээгээр багасаж, Бурханы талаарх тэдний мэдлэг, ойлголт, эсвэл үзэл бодол илүү бодит болно. Харьцуулж хэлбэл, тэд бас Түүний хүн чанарт юу байгаа болон Тэр юу болохыг яллахын оронд, эсвэл Түүний хүн чанарт юу байгаа болон тэр нь юу болохыг үл тоомсорлож, басамжлахын оронд бие махбодтой болсон Бурханд илүү үнэн зөв, объектив, ухаалгаар хандаж чадна. Харин ч нэг талаар, тэд үүнд зөв хандаж чадна, нөгөө талаар, Түүний хүн чанарт юу байгаа болон тэр нь юу болохоор дамжуулан Түүний бурханлаг чанарт юу байгаа болон тэр нь юу болохыг бүр ч илүү сайн харж, улмаар тэнгэр дэх Бурхан болон газар дээрх Бурханы аль алийг нь илүү үнэн зөв мэдэж чадна.

За, энэ сэдвийн талаарх нөхөрлөлөө өнөөдөр ингээд өндөрлөе. Баяртай!

Үнэнийг хэрхэн эрэлхийлэх вэ (25)

Бидний сүүлийн нөхөрлөлийн агуулга “Өөрийнхөө болон Бурханы хоорондох саад тотгор, Бурханд хандах дайсагналаа орхих нь” гэх сэдэвтэй холбоотой байсан бөгөөд ялангуяа Бурханы махбод болсон биетэй холбоотой талуудыг хөндсөн. Хүмүүс Бурханы махбод болсон биеийг хэрхэн танин мэдэж, Түүнд хэрхэн хандах ёстой талаар бид нөхөрлөсөн. Эхний зарчим бол бие махбодтой болсон Бурханыг тэнгэр дэх Бурхантай харьцуулахгүй байх явдал. Хоёр дахь нь юу вэ? (Хоёр дахь нь бие махбодтой болсон Бурханыг завхарсан хүн төрөлхтөнтэй адилтган үзэхгүй байх явдал.) Хэрвээ та нар энэ хоёр зарчмыг мэддэг бол бие махбодтой болсон Бурханыг тэнгэр дэх Бурхантай бүү харьцуул, мөн бие махбодтой болсон Бурханыг завхарсан хүн төрөлхтөнтэй бүү адилтга—ингэвэл асуудал шийдвэрлэгдэнэ. Одоо та нар бие махбодтой болсон Бурханыг танин мэдэх юм уу Түүнд хэрхэн хандах тал дээр ямар нэгэн шинэ ойлголттой болсон уу? Та нар бие махбодтой болсон Бурханы талаарх өмнөх үзэл, төсөөллийнхөө заримыг орхиж, газар дээрх Бурханыг илүү бодитоор танин мэдэж чадсан уу? Бурханы талаарх өмнөх бодол, ойлголт, эсвэл хандлагын чинь зарим нь хүний үзэл, төсөөллийн үр дүн байсныг ухаарсан уу? Одоо, ийм маягаар нөхөрлөснөөр дамжуулан юун түрүүнд мэдлэгийн тухайд та нар бие махбодтой бололтын талаарх олон үзэл, төсөөллөө залруулсан бөгөөд цаашдаа Бурханд хандах хандлага, арга зам чинь ч бас арай илүү бодит, үнэн зөв болж чадна. Та бүхэнд энэ тал дээр туршлагаар олсон мэдлэг байгаа юу? (Тийм ээ. Өмнө нь би Бурханы махбод болсон биеийн талаар хийсвэр үзэл, төсөөлөлтэй байсан бөгөөд Бурхан бүхнийг ойлгодог, бүхнийг мэддэг гэж санагддаг байсан. Өнгөрсөн хоёр удаагийн Бурханы нөхөрлөлөөр дамжуулан бие махбодтой болсон Бурхан тун хэвийн, бодит гэдгийг би ойлгож авсан. Жишээлбэл, Тэрээр аль нэг улс оронд очихдоо орон нутгийн хууль тогтоомжийг бас судалж, дүрэм журамд нийцүүлэн биеэ авч явж, үүргээ ухамсарлан аливааг хийхийг итгэл үнэмшлээ болгодог. Энэ хэсэг миний сэтгэлийг бага зэрэг хөндсөн, учир нь би дүрэм журамд нийцүүлэн биеэ авч явж, үүргээ ухамсарлан аливааг хийдэггүй; заримдаа би сахилга батгүй байдаг, тэр ч байтугай цоорхой ашиглахыг хүсдэг. Бурханы нөхөрлөлийг сонссоны дараа миний зүрх сэтгэл дэх Бурханы дүр гэнэт бодит, тодорхой болсон мэт надад санагдсан.) Одоо, энэхүү агуулгын талаар нөхөрлөснөөр хүмүүс Бурханы талаар арай илүү объектив, бодит мэдлэг, мэдрэмжтэй болсон. Эдгээр мэдрэмж нь чамд Бурханы бодит оршин тогтнолыг бүр ч илүү мэдрүүлж байна уу, эсвэл бие махбодтой болсон Бурхан маш хэвийн, бодитоор ярьж, үйлдэж байгааг харах нь чамд Бурханыг дэндүү эгэл жирийн—бүр төсөөлөхийн аргагүй гэж санагдуулан, харин ч чамд эргэлзээ төрүүлж, Бурханаас улам холдоход хүргэж байна уу? Бурханы хэвийн, бодит байдлын эдгээр илрэл нь ихэнх хүний дотроо тээдэг Бурханы талаарх үзэл, төсөөлөлтэй огт нийцдэггүй; тэдгээр нь асар ялгаатай бөгөөд хүмүүсийн хэзээ ч бодож байгаагүй зүйл юм. Тэгвэл энэ агуулгыг сонссоны дараа чи Бурханы махбод болсон биед маш их урам хугарч байна уу? (Үгүй. Сонссоны дараа Христийн дүр зүрх сэтгэлд минь илүү тодорхой болсон мэт санагдаж, Тэрээр маш ойр дотно санагдаж байна. Уг нь би Христийг тэнгэр дэх Бурхан газар дээр ирсэн бөгөөд Тэр маш сүрлэг, агуу байх ёстой гэж боддог байсан. Гэвч одоо би Христ маш эгэл жирийн, бодит болохыг харж байна; Тэрээр хүний ертөнцийн хууль тогтоомжийг мөн адил дагаж мөрддөг, үүний зэрэгцээ үнэнийг бодитоор илэрхийлж биднийг хангадаг. Тэр надад туйлын бодит, тодорхой санагдаж байна. Бурхантай харилцах харилцаа минь тийм ч хол хөндий байхаа больж, харин ч Бурхантай улам ойртсон мэт надад санагдаж байна.) Та нар бүгд ингэж мэдэрч байна уу? Та нар бүгд үүнтэй төстэй зүйл олж авсан уу? (Тийм.) Тийм бол энэ агуулгын талаар нөхөрлөх шаардлагатай хэвээр байна. Энэ бол хүмүүст хэрэгтэй, хүмүүсийн эзэмших ёстой үнэний нэг тал юм; энэ нь зайлшгүй чухал. Үнэнийг эрэлхийлэх явцад хүмүүсийн заавал ойлгох ёстой зүйл бол үнэний энэ тал юм. Хүмүүс үнэний энэ талыг ойлгомогц хүмүүс болон Бурханы хоорондын харилцаа илүү хэвийн болно. Тийм үү? (Тийм.) Энэхүү агуулга нь голчлон Бурханы махбод болсон биеийн хэвийн, бодит байдлын зарим илрэлийн талаарх нөхөрлөлийг хамарч, Бурханы махбод болсон биеийн мөн чанар, түүнчлэн Түүний биеэ авч явах, аливааг хийх зарим эхлэлийн цэг болон зарчмыг мэдэх боломжийг хүмүүст олгодог. Эдгээр эхлэлийн цэг, зарчим болон аливааг хийх тодорхой үзэл бодлыг мэдсэнээр хүмүүс Бурханыг илүү объектив, бодитоор ойлгож, Түүний хэвийн, бодит байдлыг ойлгож чадна.

Бие махбодтой болсон Бурханы хэвийн, бодит байдлыг ойлгосноор чи тэнгэр дэх Бурханы талаарх зарим үзэл, төсөөллөө танин мэдэж чадах ёстой биш үү? Бие махбодтой болсон Бурхан хүмүүсийн дунд ирэхдээ биеэ авч явж, аливааг хийхдээ дүрэм журамд нийцүүлэн биеэ авч явж, үүргээ ухамсарлан аливааг хийх зарчмыг баримталдаг. Тэгвэл тэнгэр дэх Бурханы хувьд ямар вэ? Хэдийгээр Түүнд биеэ авч явах тодорхой зан авир байдаггүй, мөн Тэрээр биеэ авч явах янз бүрийн талуудад оролцдоггүй ч Библийн тэмдэглэлд үндэслэсэн ч бай, эсвэл Бурханы үйлдлийн талаарх хүмүүсийн ойлголт, ухамсар, туршлагад үндэслэсэн ч бай, Бурхан аливааг хэрхэн хийдгийг харвалбие махбодтой болсон Бурханы биеэ авч явж, аливааг хийдэг мөн чанар болон зарчимтай зөрчилдөх зүйл байна уу? (Үгүй.) Онолын хувьд ямар ч зөрчил байхгүй гэдэгт бид бат итгэлтэй байж чадах ёстой. Хэдийгээр тэнгэр дэх Бурхан хүмүүст харагдаж, баригддаггүй ч Тэр бас үүргээ ухамсарлан, бодитоор аливааг хийдэг. Бурханы махбод болсон биед хүмүүсийн харж, танин мэдэж чадах хэвийн, бодит тал байдаг бөгөөд тэнгэр дэх Бурханд ч бас хэвийн, бодит тал байдаг. Бид Бурханы хүч чадал, эрх мэдэл, мэргэн ухаан, төгс хүчин гэх мэт зүйлсийн талаар ярихгүй—энэ бол Бурханыг танин мэдэх, Бурханы мөн чанарыг танин мэдэх, Бурханы ялгамж чанарыг танин мэдэх нэг тал бөгөөд энэ нь та нарт ойлгохын аргагүй байж магадгүй. Гэхдээ хүмүүсийн харж, туулж мэдэрч чадах Бурханы хийдэг зарим зүйлийн тухайд тэнгэр дэх Бурхан энэхүү хэвийн, бодит талыг харуулсаар байдаг. Жишээлбэл, Бурхан Адам, Ева хоёрыг бүтээж, тэдэн рүү амьсгалаа үлээснээр тэд сүнстэй амьд хүмүүс болсон бөгөөд дараа нь тэднийг Еден цэцэрлэгт байрлуулсан гэж Библид тэмдэглэсэн байдаг. Бурхан хүн төрөлхтний өвөг дээдэс болох Адам, Ева хоёрыг бүтээхээсээ өмнө хэд хэдэн зүйл хийсэн бөгөөд тэр бүхэн нь Бурханы бүтээсэн энэ хоёр хүнд зориулагдсан байв. Бурхан хүний төлөө тэнгэр газар, гол мөрөн, нуур цөөрөм, газар дээрх янз бүрийн амьд зүйлс, дөрвөн улирал болон хүнд хэрэгтэй бусад бүх зүйлийг бүтээсэн. Энэ хоёр хүнийг бүтээхээсээ өмнө Бурхан энэ ажлыг аль хэдийн алхам алхмаар хийж дуусгасан байв. Бурханы хийсэн алхам бүрд Бурханы бүтээсэн энэ бүх зүйл материаллаг ертөнцөд бага багаар бодитоор гарч ирсэн бөгөөд эдгээр нь бүгд хүний нүдээр харж болох зүйлс юм. Энэ хоёр хүнийг бий болох үед энэ бүхэн бэлэн болсон байлаа. Бурхан энэ хоёр хүнийг бүтээснийхээ дараа тэдний төлөө юу хийсэн тухайд гэвэл, энэ нь ч бас Библид тэмдэглэгдсэн байдаг. Эхлээд Бурхан тэднийг Еден цэцэрлэгт байрлуулж, дараа нь тэдэнд маш бодитой байдлаар нэг зүйл хэлсэн. Тэр юу гэж хэлсэн бэ? (“Цэцэрлэгийн бүх модны жимсээс чөлөөтэй идэж болно. Харин сайн мууг мэдүүлэгч модны жимснээс л идэж болохгүй, учир нь идсэн тэр өдөртөө л чи гарцаагүй үхнэ” (Эхлэл 2:16–17).) Бурхан хүн төрөлхтөнд энэхүү зааврыг өгсөн бөгөөд дараа нь хэд хэдэн зүйл тохиолдсон. Үүний дараа Бурхан Адам, Ева хоёрын төлөө юу хийсэн бэ? (Тэр тэдэнд арьсан дээл хийж өгсөн.) Бурхан тэднийг хувцаслахын тулд арьсан дээл хийж өгсөн; та нар энэ түүхийг маш сайн мэддэг байх ёстой. Бурханы хэлсэн, хийсэн, зааварласан энэ хэдэн зүйл тод дүр зургийг зурдаг биш гэж үү? (Тийм.) Эдгээр дүр зургаар дамжуулан, Бурханы хөдөлгөөн нэг бүрд илчлэгдсэн юм уу агуулагдсан зүйл хий хоосон биш, түүнчлэн Бурханы хийдэг зүйл нэг бүрийн хүмүүст харуулдаг дүр зураг ч бас хий хоосон биш гэдгийг хүмүүс гүн гүнзгий, жинхэнээсээ ойлгож чадна. Тийм үү? (Тийм.) Бурханы хийдэг ганц ч зүйл хий хоосон биш, ганц ч зүйл зүгээр нэг онол юм уу уриа лоозон биш; Тэр бүх зүйлийг бодитоор хийдэг. Зарим хүн: “Бурхан заримдаа нэг бодлоор аливааг гүйцэлдүүлдэг, заримдаа ганцхан үгээр аливааг гүйцэлдүүлдэг” гэж хэлдэг. Бурхан энэ хэргийг яаж ч гүйцэлдүүлсэн бай, ямартай ч Тэр үүнийг бодитоор хийж байна; Тэр аливааг ул суурьтайгаар, үүргээ ухамсарлан хийдэг. Тэр уриа лоозон хашхирдаггүй, эсвэл хоосон сургаал чалчдаггүй, хүмүүсийг хууран мэхэлдэг ч үгүй. Аливааг бодитоор хийх гэдэгт юу багтдаг вэ? Бурхан төлөвлөж, боддог бөгөөд ямар нэг зүйл хийхдээ бодлоо ашиглах юм уу үгээ ашиглаж, эсвэл биечлэн гардан хийж магадгүй. Бид “ямар нэг зүйлийг биечлэн хийх” гэдгийг хүний хэлээр хэрхэн илэрхийлдэг вэ? Энэ нь тухайн хэрэг явдлыг биечлэн очиж зохицуулах, үүнд биечлэн шамдах, биечлэн гардан хийх гэсэн үг юм. “Биечлэн” гэх энэ бүх тохиолдлыг харахад Бурхан аливааг хийхдээ тун ул суурьтайгаар, үүргээ ухамсарлан хийдэг биш үү? (Тийм.) Мэдээж, хүмүүсийн аливааг хэрхэн хийдгийг тодорхойлдог эдгээр үгийг ашиглан тэнгэр дэх Бурхан аливааг хэрхэн хийдгийг тодорхойлох нь тийм ч тохиромжтой биш боловч хүний хэл хязгаарлагдмал. Бурхан аливааг ийм ул суурьтай, бодитоор хийдэг, аргачлалтай байдаг, хэзээ ч аргацаадаггүй, хэзээ ч уриа лоозон хашхирдаггүй гэдгийг хүмүүс ойлгож чадаж л байвал тэр нь хангалттай. Хүний гараар тэмдэглэгдсэн Бурханы хийсэн бүх зүйлээс алийг нь Бурхан Өөрөө биечлэн төлөвлөж, алхам алхмаар хэрэгжүүлж, биечлэн хянан дагаж, шалгаж, баталгаажуулаагүй вэ? Хэдийгээр эдгээр зүйл хүний гараар тэмдэглэгдэж, бичгээр танилцуулагдсан ч тэдгээр нь Бурханыг танин мэдэж, ойлгох хамгийн тод томруун нотлох баримтыг хүн төрөлхтөнд үлдээсэн юм.

Бурхан Адам, Ева хоёрыг бүтээснийхээ дараа өөр нэг зүйл хийсэн: Тэр тэдэнд хэрхэн амьдрах, эрэгтэй хүн ямар хариуцлага үүрэх ёстой, эмэгтэй хүн ямар зүйл хийх ёстойг хэлж өгсөн. Бурханы үг хэчнээн дэлгэрэнгүй, тодорхой болохыг хар даа! Хүмүүс ажлаа ингэж хийхгүй байсан, тийм биз? (Тийм.) Бурханы хийдэг ажлын алхам бүр ийм тодорхой, ул суурьтай, бодит байдаг; Тэрээр үр дүнд зорьдог. Энэ нь юуг харуулж байна вэ? Тэнгэр, газар, бүх зүйлийг бүтээсэн гэх мэт ийм том хэргийг хойш тавья; зүгээр л Бурханы хүн төрөлхтөнд хэлсэн үг, хүн төрөлхтнийг ятгах Түүний ятгалга, түүнчлэн Түүний анхаарал халамж, тэр дундаа юм нэг бүрийн талаарх Түүний тодорхой ятгалга, зааварчилгаа, сануулгын тухай яривал, эдгээр нь юуг харуулдаг вэ? Нэг талаар, Бурхан аливааг хийхдээ маш нягт нямбай, чин сэтгэлээсээ ханддаг гэдгийг харж болно. Нөгөө талаар—энэ нь ч бас хүн төрөлхтний мэдэх ёстой зүйл—Бурхан хүн төрөлхтнийг бүтээсэн бөгөөд тэдэнд санаа тавихаас гадна, тэдний өмнө хүлээсэн хариуцлагаа үргэлж биелүүлсээр ирсэн. Энэхүү хариуцлагын биелэлт нь хоосон яриа биш; Бурхан үргэлж үүнийгээ хэрэгжүүлсээр ирсэн. Бурхан хүн төрөлхтнийг бүтээсэн цагаасаа хойш өнөөг хүртэл хүмүүсийн амьдралыг төвд тавьж, хүн төрөлхтнийг үргэлж хангаж, залж чиглүүлсээр ирсэн. Хүн төрөлхтний төлөөх Бурханы үйлдэл нь гагцхүү Бурхан хариуцлагаа биелүүлж байгаа хэрэг байсаар ирсэн. “Хариуцлагаа биелүүлэх” гэдэг хэллэгийг бичихэд амархан, хэлэхэд амархан боловч Бурханы хийсэн зүйлсийн тоо хүний төсөөллөөс давдаг. Ерөнхийд нь яривал, энэ нь Бурхан сүнс бүрийн дахин төрөлтийг зохицуулдаг зүйлс—тэд ямар гэр бүлд амьдрах, ямархуу харагдах, хэзээ Бурханд итгэдэг болох, энэ амьдралдаа ямар хувь заяатай байх болон иймэрхүү бусад зүйлсийг хэлж байгаа юм. Эдгээр нь Бурханы хүмүүст зориулан макро түвшинд хийдэг зохицуулалтууд юм. Жижиг нарийн ширийн зүйлсийн тухайд бол, Бурхан чиний өдөр тутмын хэрэгцээг хангаж, чамайг хоол хүнс, хувцас хунарт санаа зовох зүйлгүй байлгаж, материаллаг амьдралыг чинь баталгаатай байлгадаг. Бүр илүү жижиг нарийн ширийн зүйлсийн хувьд гэвэл, Бурхан өдөр бүр өсөж томроход чинь чамайг дагалдах, өдөр хоног бүрийг, өөр өөр үе шат бүрийг, тэр ч байтугай онцгой үе шат бүрийг туулахад чинь чамтай хамт байх янз бүрийн хүмүүс, үйл явдал, зүйлсийг зохицуулж, Бүтээгч, хүн төрөлхтөн, өөрийнхөө болон амьдралын талаар байнга шинэ ойлголт, шинэ мэдрэмжтэй болох боломжийг чамд олгодог. Бурхан маш олон үнэнийг илэрхийлж, маш олон зүйл хийсэн—Түүний үгийн аль нь зүгээр нэг уриа лоозон юм уу хоосон сургаал вэ? Түүний хийдэг зүйлсийн аль нь хоосон, бодит бус байна вэ? Түүний хийдэг ганц ч зүйл хоосон биш, Түүний хэлдэг ганц ч үг зүгээр нэг уриа лоозон юм уу хоосон сургаал биш. Эсрэгээрээ, Бурхан хүн төрөлхтөнд мэдэгдэхээсээ өмнө ч эдгээр зүйлийг үргэлж хийсээр ирсэн. Хэдийгээр хүн төрөлхтөн эдгээр баримтыг мэддэггүй, ойлгодоггүй, итгэдэггүй, эсвэл хүлээн зөвшөөрдөггүй ч Бурхан эдгээрийг тууштай үргэлжлүүлэн хийсээр ирсэн. Бурхан хүн төрөлхтний төлөө хэчнээн олон зүйл хийж, хүн төрөлхтний төлөө хэчнээн их хүчин чармайлт гаргаж, хүн төрөлхтөнд хэчнээн их нигүүлсэл хайрласныг хойш тавья. Зүгээр л Бурханы үйл хэргийн тухай ярихад, тэдгээрийн аль нь ул суурьтайгаар, алхам алхмаар хийгдээгүй байна вэ? (Бурхан юм нэг бүрийг ул суурьтай хийдэг.) Хүмүүс үр хүүхдээ хэрхэн өсгөдгийг хар: Тэд хааш яаш хандаж, аргацаахыг хичээдэг; заримдаа сэтгэл хөдлөлдөө автаж, заримдаа туйлширдаг, заримдаа бүр хувийн дур сонирхлоороо хийж, охидоо нэг их үнэлдэггүй атлаа хөвгүүдээ эрхлүүлж, даврааж, бөөцийлж, хариуцлагагүй авирлаж, үр дагаврыг нь бодолцдоггүй. Үр хүүхдээ өсгөж, хүмүүжүүлэх нь хүмүүсийн хариуцлага боловч хүмүүс энэ хариуцлагаа биелүүлсэн үү? (Үгүй.) Бурханы хийдэг юм нэг бүр хэрхэн төгс хэрэгжиж, хүн төрөлхтөнд Бурханы дээд эрх, зохицуулалт дор зөв замаар алхах, Бурханы удирдамж дор амьдрах боломж олгож байгааг хар даа. Бурханы ажлын ганц ч алхам, эсвэл Түүний хийдэг ганц ч зүйл хоосон биш; бүгд бодит байдаг. Ертөнцийг бүтээсэн цагаас хойш өнөөг хүртэл, Бурхан хэчнээн их ажил хийсэн ч бай, хүн төрөлхтөн энэ бүхнийг мэддэг, хүлээн зөвшөөрдөг эсэхээс үл хамааран, хүмүүст хандах Бурханы үйлдэл болон тэдний өмнө Бурханы биелүүлдэг хариуцлага ямартай ч цогц, бүрэн дүүрэн бөгөөд өчүүхэн төдий ч дутуу дулимаг биш байдаг. Тэр хэзээ ч хааш яаш ханддаггүй, хэзээ ч хайнга байдаггүй. “Хэзээ ч хайнга байдаггүй” гэдэг нь юу гэсэн үг вэ? Энэ нь Тэр хүн бүрд нухацтай, тун чин сэтгэлээсээ, нягт нямбай хандаж, үргэлж дүрэм журамд нийцүүлдэг, хэзээ ч хувийн дур сонирхлын дагуу ханддаггүй, хүний дур зоргоороо, хааш яаш байдлын аль нь ч Түүнд огт байдаггүй гэсэн үг юм. Бусад бүх зүйлийг хойш тавья; зүгээр л хүмүүсийн аюулгүй байдлыг хамгаалах явдлыг аваад үз—Бурхан үүнийг хэр сайн хийдэг вэ? Хүн бүрийн амьдрал, үхэл, хувийн аюулгүй байдал Бурханы гарт байдаг. Бурханы хувьд энэ бол хамгийн том хэрэг явдал юм. Чи заримдаа ямар нэг аюултай тулгарч, үхэлтэй нүүр тулдаг ч гэсэн, хэрвээ энэ нь чиний үхэх учиртай өдөр биш бол Бурхан чамайг үхүүлэхгүй. Хэрвээ Бурхан чамайг үхнэ тогтоогоогүй бол чиний аюулгүй байдлыг баталгаажуулна. Энэ нь гарцаагүй бөгөөд Бурхан үүнийг тун нарийн нямбай, үнэн зөв зохицуулдаг. Товчхондоо, Миний хэлсэн бүхэн үнэн бөгөөд хүмүүс үүнийг харж чадна. Тэнгэр дэх Бурхан аливааг хэрхэн хийдгийг хүмүүс харж чадахгүй боловч эрт орой хэзээ нэгэн цагт тэд Бурханы хийсэн зүйлийн баримтыг болон Түүний хүрсэн үр дүнг харж чадна. Хүн төрөлхтний газар дэлхий дээр амьдарсан хэдэн мянган жилийн хугацаанд хэн Бурханы дээд эрх, зохицуулалтгүйгээр байж чадсан бэ? Хэн Бурханы хангалт, удирдамжгүйгээр байж чадсан бэ? (Хэн ч тэдгээр зүйлгүйгээр байж чадахгүй.) Бурханы дээд эрх, зохицуулалт, Түүний хангалт, удирдамжийг бүгдийг нь Бурхан Өөрөө биечлэн, бодитоор хийдэг. Бурхан аливааг ийм ул суурьтайгаар, үүргээ ухамсарлан хийдэггүй байсан бол хүн төрөлхтөн аль хэдийн эмх замбараагүй байдалд орох байсан; ядаж л хүн төрөлхтний дэг журмыг хэн ч сахиж чадахгүй байх байлаа. Тиймээс, том ч бай, жижиг ч бай ямар ч зүйл дээр, өнөөг хүртэл Бурханыг дагасан хүмүүс Бурхан Өөрийн махбод болсон биеэр үг хэлж, аливааг хийж, ажиллаж, хүн төрөлхтнийг үнэн, зам, амиар хангаад зогсохгүй, Бурханы Сүнс ч бас хүн төрөлхтнийг тасралтгүй захирч, удирдан чиглүүлж, хангаж байдаг, энэ бүхэн бодитоор хийгддэг гэдгийг ойлгож чаддаг байх ёстой. Зүгээр л Бурханы махбод болсон бие үг хэлж, ажиллахыг хүмүүс харж, сонсож, бодитоор мэдэрч чаддаг, харин тэнгэр дэх Бурханы хийдэг зүйлийн цар хүрээ хамаагүй том, хүмүүсээс арай хол байдаг тул хүмүүс бие махбодтой болсон Бурханыг үг хэлж, ажиллах үед мэдэрч, ойлгодогтойгоо адилаар үүнийг ойроос мэдэрч, ойлгож чаддаггүй. Иймээс, тэнгэр дэх Бурханыг ч бай, газар дээрх Бурханыг ч бай танин мэдэх тухайд хүмүүс хүний үзэл, төсөөллөөс салж, хоосон онол, уриа лоозонгоос ангижирч, Бурханы хийдэг ажил, хэлдэг үгээр дамжуулан Түүний хэвийн, бодит байдал, түүнчлэн Түүний мэргэн ухаан, төгс хүчнийг бодитоор мэдрэх ёстой. Ингэснээр нэг талаар, чи Бурханы махбод болсон биед зөв хандаж чадна; нөгөө талаар, чи тэнгэр дэх Бурханы талаарх үзэл, төсөөллөөсөө илүү сайн салж чадна; өөр нэг талаар, чи газар дээрх Бурхан болон тэнгэр дэх Бурхан нь нэг гэдгийг илүү сайн мэдэж чадна, харин тэнгэр дэх Бурханы талаарх хийсвэр үзэл, төсөөллөө Бурханы махбод болсон биед тулгах нь асар том алдаа болно. Өөрөөр хэлбэл, нэг талаар, чи тэнгэр дэх Бурханыг хийсвэр үзэл, төсөөлөл ашиглан үнэлнэ, үүний зэрэгцээ газар дээрх Бурханыг илүү сайн хүлээн авч, хүлээн зөвшөөрч чадахгүй. Энэ хоёр зүйлийг хийх нь чамайг Бурхантай ойртуулж чадахгүйгээр үл барам, харин ч чамайг Түүнээс улам бүр холдуулж, өөрийнхөө хоосон үзэл, төсөөлөлд амьдрахад хүргэж, Бурханы хийдэг бүх зүйлийг ойлгож чадахааргүй болгоно.

“Бие махбодтой болсон Бурханыг тэнгэр дэх Бурхантай харьцуулахгүй байх” талаар нөхөрлөснөөр хүмүүс энэ тал дээр үнэн зөв хэрэгжүүлж чадах уу? (Тийм.) Товчхондоо, бие махбодтой болсон Бурханд хандахдаа чи Түүнийг хүлээн авч, дараа нь Түүний хэвийн, бодит байдлыг танин мэдэж, Түүний үг, ажил болон хүмүүст тавьдаг шаардлагыг нь хүлээн авч, дуулгавартай дагаж чадвал тэр нь хангалттай. Бие махбодтой болсон Бурханы хэвийн, бодит байдал доторх махан биеийн зөн совин болон төрөлх нөхцөлийн тухайд гэвэл, хүмүүс зүгээр л тэдгээрийг зөвөөр ухамсарлаж, тэдгээрт зөв хандаж чаддаг байх хэрэгтэй. Бие махбодтой болсон Бурхан бол эгэл жирийн хүний Хүү; Түүнд хүнд байх ёстой махан биеийн төрөлх нөхцөл, хэвийн зөн совин, чиг үүрэг гарцаагүй байдаг. Жишээлбэл, эгэл жирийн хүн галд гараа хүргэх үедээ халууныг мэдрэх бөгөөд бие махбодтой болсон Бурхан ч мөн ялгаагүй. Хэвийн хүн даарч хөрвөл найтааж, хүндэрвэл ханиад хүрнэ. Бие махбодтой болсон Бурхан ч бас ийм байдаг уу? (Тийм.) Хүмүүс хэт давстай хоол идвэл цангаж, шингэц муутай хоол идвэл ходоод нь хямардаг—хүмүүст ийм мэдрэмж байдаг. Бурханы махбод болсон биед эдгээр мэдрэмж байдаг уу? (Тийм.) Халуун цаг агаарт хүмүүс халууцаж, сэрүүн газар бараадахыг хүсдэг; бие махбодтой болсон Бурхан ч бас ийм байдаг. Өмнө нь та нар юу гэж боддог байсан бэ? Та нар дотроо “Температур Цельсийн гуч, дөчин хэм хүрэх үед мөнх бус хүмүүс бидний энэ махан бие халууныг тэсвэрлэж чадахгүй, харин Бурханы махбод болсон бие халуунаас айдаггүй; Тэр махбодыг даван гарсан бөгөөд Түүнд ийм мэдрэмж байдаггүй” гэж боддог байсан уу? Үүний цаад утга нь юу вэ? Хүмүүс бие махбодтой болсон Бурханыг иддэггүй, унтдаггүй, өвддөггүй робот эсвэл модон хүн шиг гэж боддог уу? Энэ бол буруу. Бие махбодтой болсон Бурхан махбодын амьдралтай бөгөөд энэ нь хэвийн хүнийхтэй адилхан. Тэр гоц гойд юм уу ердийн бус байдаггүй. Энэ махбодод хэвийн, бодит тал байдаг бөгөөд Түүний махбодын чиг үүрэг, зөн совин нь хүн төрөлхтнийхтэй адилхан юм. Махбодын чиг үүрэг, зөн совин нь хүн төрөлхтнийг бүтээхдээ Бурханы тэдэнд өгсөн бүх зүйл юм; тэдгээр нь хүн төрөлхтөнд төрөлхөөсөө байдаг, сөрөг зүйлс биш гэдэг талаар бид өмнө нь нөхөрлөсөн. Тэгвэл та нар яагаад бие махбодтой болсон Бурхан махан биеийн хэвийн чиг үүрэг, зөн совинтой байдаг гэх баримтаас үргэлж зайлсхийдэг юм бэ? Хүмүүс эдгээр зүйлийг хэвийн бус гэж бодож, махан биеийн хэвийн чиг үүргийн эдгээр илрэлд зүрх сэтгэлдээ өрөөсгөл хандаж, бие махбодтой болсон Бурхан ийм илрэлүүдтэй байдгийг эсэргүүцдэг учраас үүнээс зайлсхийдэг үү? (Би үнэхээр зүрх сэтгэлдээ эдгээр бодит зүйлийг дорд үздэг.) Хэдийгээр хүмүүс эдгээр зүйлийг дорд үзэж, эсвэл ухамсрын түвшинд эдгээр нь зөв үү, буруу юу гэдэгт эргэлзсэн хэвээр үлдэж болох ч далд ухамсартаа тэдгээрийг ялладаг. Энэ нь хүмүүс Бурханы бүтээсэн хүний махан биеийн зөн совин, чиг үүрэг болон зарим төрөлх нөхцөлийн талаар бүрэн гүйцэд ойлгодоггүйг нотолдог бөгөөд тийм учраас тэд олон гажууд бодол, эсвэл олон бодит бус үзэл, төсөөлөлтэй байдаг байж болох юм. Надад хэл дээ, бие махбодтой болсон Бурхан унтах хэрэгтэй юу? (Тийм.) Тэр унтаж байхдаа ч ажлын талаар бодсоор байдаг уу? (Үгүй, Тэр унтдаг.) Энэ бол шударга хариулт байна; Тэр үнэхээр унтдаг. Эс бөгөөс Тэр яаж амарч чадах юм бэ? Түүний тархи ч бас амрах хэрэгтэй; энэ бол махан биеийн хэвийн чиг үүрэг, бас махан биеийн зөн совин юм. Хүйтэн байх үед Тэр зузаан хувцас өмсөж, халуун үед нимгэн хувцас өмсдөг. Тэр хүйтэн, халуун, бороо, цасыг мэдэрч чаддаг. Энэ бол хэвийн хүн чанар; энэ нь огтхон ч хий хоосон биш. Хэрвээ чи юу ч мэдэрч чаддаггүй бол жаахан тэнэг биш гэж үү? Чи ухаан муутай биш гэж үү? (Тийм.) Бурханы махбод болсон биеийн бүх мэдрэхүй, бие махбодын чиг үүрэг нь бодитой, үнэхээр оршин байдаг бөгөөд хэвийн ажилладаг; тэдгээр нь огтхон ч хий хоосон биш. Гэтэл та нар тэдгээрийг хий хоосон, ер бусын гэж төсөөлдөг. Би нэг удаа жаахан хачин итгэлтэй хятад хүнтэй уулзсан. Тэрээр итгэл нь зарим нэг хачин, жигтэй зүйлсийг агуулах ёстой, гагцхүү энэ нь л итгэл гэж үздэг байв. Жишээлбэл, бороо орох үед тэр ямар нэгэн тарни уншиж, бороо түүн дээр дусалдаггүй байсан бөгөөд өөр нэг тарни уншихад бороо зогсдог байлаа. Тэр бүр үүнийгээ гайхуулж, өөрийгөө жинхэнэ чадвартай гэж боддог байсан юм. Тэрээр энэ бол итгэл бөгөөд энэ нь эгэл жирийн итгэлээс илүү өндөр дээд гэж үздэг байв. Та нар энэ хүнийг нэлээд утгагүй гэж хэлэх үү? (Тийм.) Энэ бол муу ёрын сүнс юм. Гэхдээ ийм төрлийн хүний бодол, үзэл санаа нь хэсэг бүлэг хүмүүсийнхийг төлөөлдөг. Олон хүн бие махбодтой болсон Бурханы талаарх үзэл, төсөөллөөр үргэлж дүүрэн байдаг бөгөөд зүрх сэтгэлдээ ингэж хэлдэг: “Бурханы махбод болсон бие гоц гойд хүн, эсвэл ‘зам’-ыг олж авсан нэгэн байх ёстой. Тэр эгэл жирийн хүмүүсийн хийж чадахгүй зүйлийг хийж, эгэл жирийн хүмүүсийн хэлж чадахгүй үгийг хэлж, эгэл жирийн хүмүүсийн харж чадахгүй зүйлийг харж, эгэл жирийн хүмүүсийн сонсож чадахгүй дуу чимээг сонсож чадна. Тэрээр хүмүүс ар хударгаар нь юу хэлж, хийж байгааг мэддэг. Тэр эргэн тойронд нь ямар нэгэн ер бусын үзэгдэл юм уу үл мэдэгдэх биет байгаа эсэхийг мэдэрч, мэдэж чаддаг, тэнгэр дэх Бурхан юу хийж байгааг ч мэддэг. Гагцхүү энэ л бие махбодтой болсон Бурхан юм!” Ийм бодол нь Бурханы талаар шүтлэггүй хүмүүсийн тээдэг үзэл, төсөөлөлтэй адилхан. Хүмүүс бүгд ийм Бурхантай учрахыг хүсдэг бөгөөд хэзээ нэгэн цагт энэ Бурханыг харж, Түүнтэй харилцаж чадвал энэ нь насан туршийн ерөөл байх болно. Гэвч бие махбодтой болсон Бурхан хүмүүсийн дунд ирж, тэдэнтэй хамт амьдарсан нь хүмүүсийн урмыг асар их хугалсан. Хэн ч бие махбодтой болсон Бурханаас ямар нэг ер бусын илрэлийг харж чаддаггүй, хэн ч Түүнээс эдгээр ер бусын зүйлийг мэдэрч чаддаггүй. Гэсэн ч хүмүүсийн төсөөлөл маш баялаг хэвээр байдаг; хүмүүс бие махбодтой болсон Бурханы талаар олон үзэл, төсөөлөлтэй хэвээр байгаа бөгөөд төсөөлөлдөө амьдарсаар байдаг. Хүмүүс бие махбодтой болсон Бурханы талаар ийм олон үзэл, төсөөлөлтэй байдаг юм чинь тэнгэр дэх Бурханы талаар бүр ч олон үзэл, төсөөлөлтэй байх биш үү? (Тийм.) Тэрхүү үзэл, төсөөлөл нь бүр ч хачин, баримттай бүр ч нийцдэггүй, бүр ч обьектив бус байдаг бөгөөд бүр маш жигтэй, төсөөлөхийн аргагүй олон бодол хүмүүст байдаг. Ямартай ч бидний нөхөрлөсөн агуулгаар дамжуулан хүмүүс бие махбодтой болсон Бурханы хэвийн хүн чанарыг, эсвэл махбодын хэвийн, объектив, бодит байдлыг үндсэндээ зөв ойлгож, зөв танин мэдэж, зөв хандаж чадна. Үүнээс гадна, хүмүүсийн харж, харилцаж чадах махбод нь хүмүүстэй бодитоор нөхөрлөж, ярилцаж, хүмүүстэй харилцаж, хүмүүс дээр янз бүрийн ажил хийснээр дамжуулан, хүмүүс Бурхан аливааг хэрхэн хийдгийг, Бурхан хэрхэн ажилладгийг илүү сайн, илүү бодит, илүү объектив байдлаар танин мэдэж чадна. Бие махбодтой болсон Бурханыг танин мэдсэнээр хүмүүс тэнгэр дэх Бурханыг ч бас илүү сайн ойлгож чадна.

Бурханы махбод болсон биеийн хэвийн, бодит байдлын талаарх энэ агуулгын тухайд, бид эхлээд бие махбодтой болсон Бурхан хэрхэн биеэ авч явж, аливааг хийдэг, Тэр ямар зүйлсийг хийдэг, аливааг хийх Түүний зарчим юу болох талаар нөхөрлөсөн. Бид эдгээр талын тухай нэлээд нэгд нэггүй нөхөрлөсөн. Та нарт одоо ч ойлгохгүй байгаа зүйл байна уу? Би өөр юм нэмж хэлэх шаардлагатай юу? Та нар бие махбодтой болсон Бурханы хэвийн, бодит байдлын талаар арай илүү ойлгосон уу? (Тийм.) Та нар эдгээр бодит илрэлээс юу харж чадах вэ? (Бие махбодтой болсон Бурхан хэвийн, бодит болохыг би харж байна.) Бие махбодтой болсон Бурхан хэвийн, бодит; Тэр бас үг хэлэхийнхээ өмнө бодох ёстой байдаг, Түүний үг, зан авир бүгд хэвийн, өчүүхэн төдий ч ер бусын илрэлгүй байдаг. Энэ бол та нарын төсөөлөөгүй зүйл, тийм биз дээ? (Тийм.) Бие махбодтой болсон Бурханд гурав дахь нүд байхгүй, супер хүний сонсгол ч байхгүй, махан биеийн зөн совингоос давсан ямар нэгэн гоц гойд ер бусын чадвар бүр ч байхгүй. Хэрвээ хаа нэгтээ ил гарсан цахилгааны утас байвал Би ч бас үүнд хүрэхгүй. Би яагаад хүрэхгүй гэж? (Та тогонд цохиулж, гэмтэнэ.) Та нарын төсөөллөөр бол, Би шууд хүрсэн ч гэсэн тогонд цохиулж, гэмтэхгүй. Гэхдээ Би тэгж эрсдэл гаргахгүй—Би үүнд хүрэхгүй. Нэг талаар, тогонд цохиулах нь гэмтэл учруулдгийг Би мэднэ; Би энэ талын суурь мэдлэгтэй, мөн Би хэвийн ухаалаг байдалтай. Нөгөө талаар, Би хэзээ ч “Зүгээр ээ. Би бол онцгой ялгамж чанар, онцгой байр суурьтай, онцгой хүн. Цахилгаан Намайг гэмтээхгүй. Би зүгээр л хүрээд, үхэх эсэхээ харъя” гэж яавч хэлэхгүй. Би тийм ухаалаг бус зүйл хийхгүй. Та нарын үзлээр бол, хүмүүсийн хүрч зүрхэлдэггүй ямар ч аюултай зүйлд Би хүрч зүрхэлнэ; та нар тийм зүйлээс айх боловч Би айхгүй, учир нь Миний ялгамж чанар онцгой, Би та нараас өөр, учир нь Би тэнгэрээс ирсэн бөгөөд Би бол бие махбодтой болсон Бурхан, тиймээс Би айхгүй, тэгж үйлдэж чадна. Надад хэл дээ, Би тэгж үйлдэх үү? (Үгүй.) Би тэгж үйлдэхгүй. Энэ нь юунд үндэслэдэг вэ? Хэвийн хүн чанарын ухаалаг байдалд үндэслэдэг. Бие махбодтой болсон Бурханы хүн чанарт хамаарах мөс чанар, ухаалаг байдал ч бас хэвийн байдаг. Хэрвээ бие махбодтой болсон Бурхан мөс чанарын ухамсаргүй байсан бол, Түүний ухаалаг байдал нь хэвийн биш байсан бол Тэр яаж хэвийн хүн чанараар ажил хийж чадах юм бэ? Хэрвээ Тэр мөс чанарын ухамсаргүй, Түүний ухаалаг байдал нь хэвийн биш байсан бол энэ ямар төрлийн хүн бэ? Энэ нь хүн-бус биш үү? (Тийм.) Тиймээс, бие махбодтой болсон Бурханы хэвийн хүн чанарын сэтгэлгээ, амьдралын хэв маягийн талаарх хүмүүсийн үзэл, төсөөлөл бүгд бодит бус; тэдгээр нь бүгд ер бусын, гаж, жигтэй, хачин бөгөөд бүгд бие махбодтой болсон Бурханы хүн чанарт хамаарах мөс чанар, ухаалаг байдлаас салангид байдаг. Надад хэл дээ, биднийг хамт сууж байтал эргэн тойронд шумуул байвал Би хазуулах уу? (Тэгнэ.) Та нар өмнө нь “Шумуул өөр хэнийг ч хазсан бай, Христийг хазахгүй. Шумуулыг Бурхан бүтээсэн; шумуул Бүтээгчийг хазаж чадахгүй” гэж боддог байсан уу? Ингэж бодох нь буруу юу? Энэ нь бодит байдлаас хөндий байна уу? (Тийм.) Шумуул Надад ч гэсэн ямар ч хүндэтгэл үзүүлдэггүй. Тэдэнд ямар ч мэдрэмж байхгүй; хэн нэгэн хүн мөнх бус махан биетэй, биедээ цустай л бол шумуулнууд хазах бөгөөд хазсаны дараа нь товгор зүйл гардаг. Товгор зүйл гарах үед яах ёстой вэ? Би хурдан гэгч нь саримс хэрчээд түрхдэг. Саримс үрэвслийг намдааж, бактерийг устгаж, загатнахыг зогсоодог. Түрхээд хэсэг хугацаа өнгөрсний дараа хазуулсан газар загатнахаа больж, товгор нь аажмаар алга болдог. Энэ бол хар ухаан юм. Чи үүнийг шалихгүй гэж бодож болох ч энэ нь маш бодит. Харж байна уу, та нар амьдрал дээр асуудалтай тулгарах үедээ гэрийн нөхцөлд эмчлэх зарим арга, ухаалаг бяцхан арга заль хайдаг, Би ч гэсэн адилхан. Би үүгээрээ юу хэлж байна вэ? Бие махбодтой болсон Бурханы хүн чанарт байдаг мөс чанар, эрүүл ухаан, Түүний сэтгэлгээ, бодол, түүнчлэн бодит амьдрал дээр хүмүүс, зүйлсийг харахад болон янз бүрийн асуудалтай тулгарах үед Түүнд төрдөг бодол, үзэл бодол, хандлага, Түүний бодож олдог шийдлүүд нь бүгд хэвийн, бодит байдаг; тэдгээр нь хачин, жигтэй, ер бусын, гажууд, эсвэл туйлширсан байдаггүй гэдгийг Би та нарт хэлэх гэсэн юм. Ойлгов уу? (Ойлгосон.) Бие махбодтой болсон Бурханы хэвийн хүн чанарын амьдрал, илрэлийн талаар та нарыг илүү бодит ойлголттой болгохын тулд Би эдгээр жишээг ярьж байна. Эдгээр илрэл нь огтхон ч хий хоосон биш, гаж ч биш, гоц гойд бүр ч биш; харин ч маш хэвийн, бодит байдаг. Энэхүү хэвийн, бодит байдал нь жинхэнэ хэвийн, бодит байдал юм. Биеэ авч явах, үйлдэхэд Түүнд байдаг үзэл бодол, зарчмаас гадна, Түүний махан биеийн зөн совин, чиг үүрэг ч бас хэвийн байдаг. Жишээлбэл, та нар ханиад хүрэх үедээ найтааж, ханиалгадаг, эдгэртлээ нэг юм уу хоёр долоо хоног болдог. Хэрвээ Би ханиад хүрвэл Надад ч бас эдгээр шинж тэмдэг илрэх бөгөөд эдгэрэхэд Надад ч бас нэг эсвэл хоёр долоо хоног шаардагдана. Та нар ийм байдаг, бие махбодтой болсон Бурхан ч яг адилхан. Эдгээр тал нь бодит байдлаас огт хол хөндий биш, Түүнийг тодорхой ажил хийхэд нь ч нөлөөлдөггүй, эсвэл хүмүүсийн дунд хийхээр зорьсон ажлаа хэрэгжүүлэхэд нь ч нөлөөлдөггүй. Өөрөөр хэлбэл, бие махбодтой болсон Бурханы энэхүү хэвийн, бодит тал нь бие махбодтой болсон Бурханы гүйцэтгэдэг үйлчлэлд ямар нэг байдлаар нөлөөлөхгүй, аливаа зүйлийг хойш татахгүй, Бурханы ажлын үр дүнд нөлөөлөхгүй, Бурханы ажлын ахицад бүр ч нөлөөлөхгүй. Бие махбодтой болсон Бурханы гүйцэтгэдэг үйлчлэл нь чухамдаа хэвийн, бодит махан биеэр дамжуулан үг илэрхийлж, ажил хийж, хүмүүсийн дунд алхах явдал юм.

Дээр бидний нөхөрлөсөн бүхэн нь Бурханы махбод болсон биеийн хэвийн, бодит байдлын тухай юм. Энэхүү агуулгын талаар нөхөрлөхийн зорилго нь хүмүүс бие махбодтой болсон Бурханыг тэнгэр дэх Бурхантай үргэлж харьцуулдаг асуудлыг шийдвэрлэх явдал билээ. Бидний нөхөрлөсөн агуулга нь үндсэндээ бие махбодтой болсон Бурханы хэвийн хүн чанарын зөн совингийн хэвийн, бодит байдлын илрэлийн нэг талыг хамардаг; өөр нэг тал нь голчлон Бурханы махбод болсон бие хэрхэн биеэ авч явж, үйлддэгийг хамардаг. Мэдээж, энэ нь хүмүүс бие махбодтой болсон Бурхан үг хэлж, үйлдэхдээ хэчнээн хэвийн, бодит болохыг мэддэг боллоо гээд л бие махбодтой болсон Бурханд бүрэн зөв зүйтэй байдлаар хандаж чаддаг болно гэсэн үг биш; энэ нь огтхон ч хангалтгүй хэвээр байдаг. Одоо бид бие махбодтой болсон Бурхан хэрхэн үг хэлж, ажилладаг, хэрхэн биеэ авч явж, үйлддэгийг мэддэг болсон болохоор бие махбодтой болсон Бурхан ямар зүйлсийг хийдэггүй, эсвэл Тэр хүн төрөлхтнөөс юугаараа өөр болохыг нөхөрлөцгөөе.

Бурханы махбод болсон биеийн хэвийн, бодит байдлын зарим илрэл нь олон талаараа хүн төрөлхтний зөн совинтой адилхан, өөрөөр хэлбэл, хүний махан биеийн зөн совин, чиг үүрэг болон төрөлх нөхцөлтэй адилхан байдаг. Бие махбодтой болсон Бурхан болон эгэл жирийн хүн төрөлхтөн зөн совингийн хувьд адилхан гэж хэлж болно. Гэвч энэхүү ижил төстэй байдлыг эс тооцвол, Түүний амь-мөн чанар, ялгамж чанар, зан чанар гэх мэт нь завхарсан хүн төрөлхтнийхөөс тэс өөр юм. Энэ нь Түүний амьдран харуулалт, Түүний зан чанар, Түүний мөн чанарын илрэл нь завхарсан хүн төрөлхтнийхөөс ялгаатай байдагтай холбоотой. Энэ тухай ярих нь бидний нөхөрлөх гэж буй дараагийн сэдэв буюу бие махбодтой болсон Бурханы талаарх үзэл, төсөөллийг орхихтой холбоотой хоёр дахь сэдэв рүү биднийг хөтөлдөг: бие махбодтой болсон Бурханыг завхарсан хүн төрөлхтөнтэй адилтган үзэхгүй байх. Энэ асуудлыг шийдвэрлэхийн тулд бид нөхөрлөлөө бие махбодтой болсон Бурханы харуулдаг амьдран харуулалтын янз бүрийн илчлэлт болон янз бүрийн талд үндэслэх шаардлагатай. Онолын хувьд та нар “Бие махбодтой болсон Бурханыг завхарсан хүн төрөлхтөнтэй бүү адилтган үз” гэдэг үгтэй санал нийлж байна уу? (Тийм.) Та нар бас энэ үгийн дагуу хэрэгжүүлэхийг хүсэж, энэ асуудлыг шийдвэрлэхэд бэлэн байгаа боловч бие махбодтой болсон Бурханыг завхарсан хүн төрөлхтөнтэй адилтган үзэхээс зайлсхийх хэрэгжүүлэлтийн зам та нарт байна уу? Хэрэгжүүлэлтийн зам олох нь огтхон ч амархан биш, тийм үү? Бие махбодтой болсон Бурханыг завхарсан хүн төрөлхтөнтэй адилтган үзэхгүй байх нь та нарт тавьсан шаардлага боловч яагаад ийм шаардлага тавьдаг вэ? Үүнийг тунгаан бодууштай юм. Хүмүүс бие махбодтой болсон Бурхантай харилцах үедээ Түүний амьдардаг хэлбэр болон гадаад төрхөөс болоод Түүнийг аяндаа завхарсан хүн төрөлхтний нэг мэт үздэг. Энэ нь бие махбодтой болсон Бурханыг Бурханы мөн чанар, ялгамж чанар, зан чанартай ямар ч хамаагүй хүн мэт үзэж, улмаар Түүнтэй харилцахдаа завхарсан хүн төрөлхтний сэтгэлгээгээр хандаж, бусадтай харилцдаг арга замаа ашиглан бие махбодтой болсон Бурханд хандаж байгаатай адил юм. Иймээс, хүмүүсийн Бурханд ханддаг арга зам нь нэг талаар, Түүнд хандах тэдний буруу хандлагыг илчилдэг, нөгөө талаар, тэдний дотор оршдог том асуудлыг илчилдэг: Тэд бие махбодтой болсон Бурханыг мэддэггүй. Хэдийгээр хүмүүс бие махбодтой болсон Бурханыг амаараа хүлээн зөвшөөрч, хэлбэр төдий дагадаг ч энэ эгэл жирийн хүнийг бодитоор танин мэдэж, эсвэл хүлээн аваагүй байдаг. Энэ эгэл жирийн хүнийг хүлээн авахгүй байх нь энэ эгэл жирийн хүнийг бие махбодтой болсон Бурхан гэж үзэхгүй байна гэсэн үг; үүний цаад утга нь гэвэл, хүмүүс энэ эгэл жирийн хүнийг завхарсан хүн төрөлхтний нэг мэт үздэг. Энэ асуудлаас зайлсхийхийн тулд, мөн үүнийг шийдвэрлэхийн тулд өнөөдөр бид бие махбодтой болсон Бурханы өдөр тутмын амьдрал дахь хэвийн хүн чанарын илрэлүүд болон хүмүүстэй харилцаж, харьцахдаа Түүний харуулдаг янз бүрийн илрэлийг хүмүүс хэрхэн танин мэдэж, ойлгох ёстой талаар дахин нэг удаа нөхөрлөнө. Эхлээд, бие махбодтой болсон Бурхантай холбоотой хүмүүсийн ойлгож чаддаггүй зарим асуудал, эсвэл хүмүүс завхарсан хүн төрөлхтний нүдээр амархан хардаг зарим асуудлыг авч үзье. Юун түрүүнд, бие махбодтой болсон Бурхан, энэ эгэл жирийн хүний Хүүгийн хийдэггүй зүйлсийг, эсвэл Түүнээс харагддаг боловч хүмүүсийн танин мэдэж чаддаггүй зарим зүйлийг тодорхойлъё. Эдгээр зүйл нь яг юуг хэлж байна вэ? Юуны өмнө, Тэр хуурч мэхэлдэггүй, Тэр тэмцэлдэх, тулалдах, явуулга хийх, дайрч давшлах, өшөө авах, уруу татах гэх мэт зүйлсийг хийдэггүй. Хүмүүс яагаад эдгээр зүйлийг ойлгох ёстой вэ? Эдгээр зүйлийг ойлгомогцоо чи бие махбодтой болсон Бурханы зан чанар, мөн чанарын талаар жинхэнэ ойлголттой болно. Жинхэнэ ойлголттой болсон цагт л чи бие махбодтой болсон Бурханыг завхарсан хүн төрөлхтөнтэй адилтган үзэхгүй байж чадна. Бие махбодтой болсон Бурханыг завхарсан хүн төрөлхтөнтэй адилтган үзэхгүй байж дөнгөх үедээ л чи бие махбодтой болсон Бурхантай хэвийн харилцаатай болж, бүтээгдсэн зүйлийн зүй зохистой байр сууринд зогсож, бүтээгдсэн зүйлд байх ёстой хандлагаар бие махбодтой болсон Бурханд хандаж чадна.

Бие махбодтой болсон Бурханы хийдэггүй зүйлсийн тухайд, эхлээд хуурч мэхэлдэггүй талын тухай нөхөрлөцгөөе. Хууран мэхлэлтийн тодорхой илрэлүүд юу вэ? Худал хэлэх, хуурамч зүйл хийх, дүр эсгэх, дүр үзүүлэх, том ярих, амныхаа зоргоор чалчих гэх мэт. Миний сая дурдсан илрэлүүд завхарсан хүн төрөлхтнөөс түгээмэл харагддаг уу? (Тийм.) Хуурч мэхлэх болон худал хэлэх нь завхарсан хүн төрөлхтний үндсэн гол, илэрхий онцлог шинж юм; эдгээр нь бүх завхарсан хүн төрөлхтний нийтлэг шинж чанар бөгөөд хэн ч үүнээс зайлсхийж чадахгүй, бүгд ялгаагүй. Хүн бүр худал хэлж, хүн бүр хуурмаг загнаж, хүн бүр дүр үзүүлж, жүжиглэж, дүр эсгэдэг. Түүгээр ч барахгүй, үүнийг тэд аяндаа хийдэг; эцэг эх нь тэдэнд зааж өгөх шаардлагагүй, хэн нэгэн тэдэнд нөлөөлөх, тэднийг турхирах, өдөөн хатгах шаардлагагүй. Тэд төрөлхөөсөө худалч. Миний ингэж хэлж байгаа нь хэтрүүлсэн хэрэг үү? (Үгүй.) Бурханы махбод болсон бие ямар вэ? Холын зүйл ярихаа больё; Миний ярих арга барилын тухайд, хүний хэллэгээр бол Би юмыг байгаагаар нь хэлдэг. Жишээлбэл, та нарыг зарим мэргэжлийн ажилд залж чиглүүлэх үед Надад яаж хийдгийг нь мэдэхгүй зүйл байвал Би “Би энэ хэргийн талаар сайн мэдэхгүй байна. Би үүнийг яаж хийхийг мэдэхгүй. Та нар лавлах материал хайх хэрэгтэй” гэж хэлнэ. Хэрвээ Би тэр хэргийн талаар бага зэрэг мэддэг бол мэдэхийнхээ хэрээр л хэлнэ. Би мэддэг, ойлгодог зүйлээ хэлж дууссаныхаа дараа “Хэрвээ Миний орхигдуулсан зүйл байгаад, та нар мэдэж байгаа бол нэмж хэлж болно шүү” гэж хэлнэ. Чи харж байна уу, Миний хэлж байгаа эдгээр үг объектив, үнэнч шударга байна уу? (Тийм.) Та нар энэ олон жилийн турш Миний үг хэлэхийг сонссон, тэгвэл та нар Миний үгээс ямар нэгэн хууран мэхлэлт харж байна уу? Ямар нэгэн дүр эсгэлт байна уу? Ямар нэгэн хуурамч зүйл байна уу? (Үгүй.) Би цуглаан дээр нөхөрлөхдөө, эсвэл ерөнхийдөө зарим мэргэжлийн ажлыг залж чиглүүлэхдээ өдөр тутмын амьдралын зарим нэг жижиг сажиг, шалихгүй зүйлсээс эш татан жишээ хэлдэг. Хэдийгээр тодорхой хэрэг явдлын явцын зарим нарийн ширийн зүйлийг орхигдуулсан байж болох ч уг хэрэг явдал өөрөө баримт юм. Түүнчлэн, Миний тэр хэрэг явдлыг хэрхэн зохицуулж, хэрхэн хандсаныг гэрчлэх гэрчүүд бий. Би ер нь худал хэлж байсан уу? (Үгүй.) Би худал хэлдэггүй, жүжиглэж, дүр эсгэдэг ч үгүй. Чи харж байна уу, Би гадагшаа гарахдаа гэртээ өмсдөг хувцсаа л өмсдөг. Заримдаа хэрвээ Миний хувцас бохир байвал Би гадагшаа гарахдаа цэвэрхэн хувцас өмсдөг. Энэ нь ердөө л арай илүү цэвэрхэн хувцаслаж байгаа хэрэг; Би зүгээр л гадагшаа гарахын тулд өндөр үнэтэй, брэндийн хувцас сольж өмсөхгүй. Гэртээ жирийн хувцас өмсөж, гадагшаа гарахдаа арай илүү цэвэрхэн хувцаслах—энэ нь жүжиглэж байгаа хэрэг биш; энэ бол хэвийн хүн чанар юм.

Хуурч мэхлэх, жүжиглэх, дүр эсгэх—эдгээр нь завхарсан хүн төрөлхтний байнга хийдэг зүйлс юм. Чи харж байна уу, хүмүүсийн хэлдэг зүйлийн ихэнх нь хольцтой байдаг; ялангуяа тэдний өөрсдийнх нь ашиг сонирхол, хувийн нууц, нэр нүүр, байр суурь, эсвэл нэр хүндтэй холбоотой байх үед хүмүүс худал хэлнэ. Жишээлбэл, зарим хүн тун завхай зайдан байж, байнга инээж хөхөрч, тоглож нааддаг, үүргээ гүйцэтгэхдээ маш их хойрголж, хийдэг ямар ч зүйлдээ нухацтай ханддаггүй. Удирдагчийг байхгүй үед тэд дэмий чалчиж, цай ууж, нэг хоромд ариун цэврийн өрөө орж, дараагийн хоромд хашаан дотор зугаалж, тун назгай амьдардаг. Удирдагчийг ирэх үед тэд сандран ажилдаа шамдаж, тун хариуцлагатай дүр эсгэдэг. Энэ нь хуурамч зүйл хийж байгаа хэрэг биш гэж үү? Энэ нь дүр эсгэж байгаа хэрэг биш гэж үү? (Тийм.) Завхарсан хүн төрөлхтөнд өөр нэг дутагдал байдаг: Тэд өөрсдийгөө тун эрхэмсэг, өндөр дээд, онцгой гүн гүнзгий ойлголттой, чинээлэг, онцгой байр суурь, гарал үүсэлтэй хүмүүс гэж дүрслэх дуртай байдаг. Тэд нууцаар хийсэн өөдгүй юм уу тэнэг зүйлс, гаргасан алдаа, эсвэл өөрсдөд нь байгаа дутагдал, өө сэвийг хэзээ ч дурддаггүй—бусад хүн үнэнийг нэвт харж, өөрсдийг нь дорд үзнэ гэхээс маш их айдаг тул эдгээр зүйлийн өчүүхэн төдий ч хөнддөггүй, эсвэл цухуйлгадаггүй. Энэ нь хуурамч зүйл хийж байгаа хэрэг биш гэж үү? Энэ нь худал хэлж, хуурч мэхэлж байгаа хэрэг биш гэж үү? (Тийм.) Тэд бүр хийж чадахгүй зүйлээ ч хийж чадна гэж хэлдэг. Хэрвээ тэд өмнө нь тодорхой түвшинд удирдагчаар ажиллаж, ямар нэг чухал ажил хийсэн, эсвэл ямар нэгэн хувь нэмэр оруулсан бол үүнийгээ өргөнөөр сурталчилдаг ба бусад хүн өөрсдийг нь дорд үзэх вий гэхээс маш их айдаг. Амны зоргоор чалчиж, том ярих тухайд тэд “юуг ч хийж чадах” боловч өөрсдийн дутагдал, эсвэл хүн чанарынхаа өө сэвийг хэзээ ч дурддаггүй. Хүмүүс бүгд ингэж биеэ авч явж, үйлдэцгээдэг. Хүмүүс эдгээр илрэлийг хүн төрөлхтний нийтлэг шинж чанар гэж үздэг бөгөөд ингэж биеэ авч явах нь маш хэвийн, түгээмэл, хэвийн хүн чанарт хамаарна гэж боддог тул олон хүн энэ үзэл бодлоо бие махбодтой болсон Бурханд аяндаа нялзааж, “Бие махбодтой болсон Бурхан ч бас худал хэлж, хуурч мэхэлдэг үү?” хэмээн боддог. Жишээлбэл, Намайг банш яаж хийхийг мэднэ гэж хэлэх үед зарим хүн үүнд итгэдэггүй, “Хм, үнэнийг илэрхийлэхээс гадна Та бас хоол хийж чаддаг гэж үү? Энэ боломжгүй” гэж хэлдэг. Тэд “Хэзээ ч худал хэлж байгаагүй хэн байна вэ? Хэзээ ч том ярьж байгаагүй хэн байна вэ?” гэж боддог. Бие махбодтой болсон Бурхан тэрхүү “хэн” гэдэгт багтдаг. Тэдний ингэж хэлэх нь зөв үү? (Үгүй.) Тэд юун дээр буруутсан бэ? (Тэд бие махбодтой болсон Бурханыг завхарсан хүн төрөлхтөнтэй адилтган үзсэн.) Бүх хүн төрөлхтөн худал хэлж чаддаг учраас бие махбодтой болсон Бурхан ч бас худал хэлж чадна гэж чи бодоод, бие махбодтой болсон Бурханыг завхарсан хүн төрөлхтөнтэй адилхан гэж төсөөлж, тэр ч байтугай зүрх сэтгэлдээ “Бие махбодтой болсон Бурхан үнэнийг илэрхийлж чадаж л байвал тэр нь хангалттай. Та хааяа худал хэлсэн ч бид тоохгүй; энэ нь бие махбодтой болсон Бурхан гэх Таны ялгамж чанарт нөлөөлөхгүй” гэж хэлдэг. Энэ нь чи тоох эсэх тухай хэрэг биш; бие махбодтой болсон Бурханы талаарх эдгээр бодол чинь зөв эсэхийг чи тунгаан бодох ёстой. Хэдийгээр онолын хувьд чи энэ нь буруу, ингэж бодож болохгүй гэдгийг мэддэг ч яагаад ингэж боддогоо тунгаан бодох ёстой. Учир нь чи хэтэрхий ов мэхтэй, үнэнч шударга биш бөгөөд тийм учраас хүн бүрийг худал хэлж, жүжиглэж чадна, бие махбодтой болсон Бурхан ч мөн ялгаагүй гэж боддог. Ингэж бодсоноороо чи алдаа гаргаж байгаа биш гэж үү? Хэдийгээр энэ алдааг гаргах нь тийм ч сүртэй хэрэг биш бөгөөд үнэнийг олж авахад чинь нөлөөлөхгүй ч бид энэ хэрэг явдалд үнэхээр нягт нямбай хандаж, үүнийг тодорхой тайлбарлах ёстой. Хэрвээ чи бие махбодтой болсон Бурханы хэлсэн жирийн үгэнд ийм эргэлзсэн, үл итгэсэн хандлагаар ханддаг юм бол Түүнийг үнэнийг нөхөрлөж, үнэнийг илэрхийлж, Бурханы санаа зорилгыг илэрхийлэх үед, мөн чамайг шүүж, ил болгож, яллаж, засах үед чи хэрхэн хандах вэ? Чи хандлагаа өөрчлөх үү? Чи өөрчлөхгүй; чи өнөөх л хандлагаараа хандаж, бие махбодтой болсон Бурханы хэлсэн үг бүгд зөв байх албагүй гэж бодно. Онолын хувьд, Түүний хэлдэг зүйл зөв, бүгд үнэн гэдгийг чи хүлээн зөвшөөрдөг боловч чи зарчим зөрчсөн зүйл хийгээд, Тэр чамайг засаж, ил болгох үед зүрх сэтгэлдээ “Энэ хэрэг явдал дээр Бурханы үг үнэн биш, учир нь би үүнийг тэгж бодохгүй байна. Надад маш сайн шалтаг, шалтгаан байгаа тул би үүнийг хүлээн авахгүй байх сонголт хийж болно. Би үүнийг үл тоомсорлож, уг сэдвээс зайлсхийж, хүлээн авахгүй байх хандлагаар Түүнийг голж, эсэргүүцэж чадах бөгөөд хүнд учирлахдаа ашигладаг хандлагаараа бие махбодтой болсон Бурханд хандаж чадна” гэж боддог. Хэрвээ чи бие махбодтой болсон Бурханд ийм хандлагаар ханддаг бол асуудлын мөн чанар юу вэ? Бие махбодтой болсон Бурханд хандах чиний хандлага тэрслүү юу, эсвэл зүй зохистой юу? (Энэ нь зүй зохистой биш, тэрслүү.) Хэрвээ чи бие махбодтой болсон Бурхан хууран мэхэлж, худал хэлж, том ярьж, сүржин үзэл санаа чалчиж, уриа лоозон хашхирч чадна гэж боддог бол Тэр чамайг засаж, ил болгох үед чи үүнийг хүлээн авахгүй байх, үүнээс татгалзах шалтгаан надад байгаа гэж бодно: “Би зүгээр л үүнийг хүлээн авахгүй, би Түүнийг эсэргүүцнэ. Тэр зүгээр л эгэл жирийн хүн биш гэж үү? Би яагаад Түүний хэлснийг хүлээн авах ёстой юм бэ? Хэрвээ зөв байвал би Түүний хэлснийг хүлээн авна, харин буруу гэж бодож байгаа зүйлээ хүлээн авахгүй; хэрвээ би баяртай байвал үүнийг хүлээн авна, баяртай биш байвал хүлээн авахгүй; хэрвээ Түүний хэлсэн зүйл миний ашиг сонирхол, таашаал, сэтгэл санааны байдалтай нийцэж байвал би хүлээн авна, харин миний ашиг сонирхол, сэтгэл санааны байдалтай нийцэхгүй бол би хүлээн авахгүй. Энэ нь тун жам ёсны, үндэслэлтэй биш гэж үү? Энэ бол маш зүй зохистой, энэ бол миний эрх, мөн би зүрх сэтгэлдээ өчүүхэн төдий ч зэмлэл мэдрэхгүй байна.” Хэрвээ Бурханд хандах чиний хандлага ийм байвал Бурхантай харилцах харилцаа чинь үнэхээр бүтээгдсэн зүйл болон Бүтээгчийн хоорондох харилцаа мөн үү? Энэ нь хүн, Бурхан хоёрын хоорондох харилцаа мөн үү? (Үгүй.) Чиний хандлага юм уу илрэлээс харахад, бие махбодтой болсон Бурхан та хоёрын харилцаа ердөө л эгэл жирийн хүн болон эгэл жирийн завхарсан хүний хоорондын харилцаа юм; энэ нь ердөө хүмүүс хоорондын харилцааны түвшинд үлддэг. Энд асуудал байгаа биш үү? (Тийм.) Тиймээс, бие махбодтой болсон Бурхан хүн төрөлхтнөөс үнэнч шударга хүмүүс байхыг шаарддаг тул Тэр Өөрөө эхлээд үнэнч шударга байдаг гэдгийг чи эхлээд баттай мэдэх ёстой. Түүний хүн чанар үнэнч шударга байдлын мөн чанарыг эзэмшдэг; энэ нь эргэлзээгүй. Чи энэ зүйлийг хүлээн зөвшөөрөх ёстой, үүнийг зүрх сэтгэлээсээ хүлээн авах ёстой. Чи үүнийг зүрх сэтгэлдээ хүлээн зөвшөөрөөд зогсохгүй, бодит амьдрал дээр ч бас хүлээн авах хандлагатай байх ёстой. Завхарсан хүн төрөлхтөн ямар ч нөхцөл байдалд худал хэлж, хуурамч зүйл хийж чаддаг, мөн хэн ч дүр эсгэж, амныхаа зоргоор чалчиж, том ярьж чаддаг. Завхарсан хүн төрөлхтөн ингэж чаддагийн шалтгаан нь Сатаны завхарсан зан чанар хүний амь, уг чанар болсон явдал бөгөөд тийм ч учраас тэд аяндаа гардаг ийм илчлэлүүдтэй байдаг. Гэвч бие махбодтой болсон Бурханы хүн чанарт үнэнч шударга тал байдаг. Түүний амь бурханлаг учраас л үнэнч шударга байдлын элемент нь Түүний мөн чанарын нэг тал бүр ч илүү мөн. Энэ нь эргэлзээгүй бөгөөд хүмүүс эргэлзэх ёсгүй.

Нэг удаа Би нэг хүнтэй ярилцаж байтал тэрээр ходоод нь муу байгаа, эмнэлгээс маш их эм авсан, хэдэн жил эм ууж байгаа гэж хэлсэн. Сүүлд нь түүний ходоодны асуудал бага зэрэг дээрдсэн. Би түүнээс “Чи ходоодны ямар асуудалтай юм бэ? Ходоодны хүйтэн юм уу, ходоодны шарх юм уу, эсвэл ходоодны хүчил ихэдсэн юм уу?” гэж асуусан. Намайг нарийн ширийн зүйл асуухыг сонсоод тэр Надад шууд хариулаагүй, “Миний ходоод муу, би маш их эм уусан” гэж хэлсээр байсан. Би яагаад түүнээс ингэж асуусан бэ? Энэ нь зүгээр л ходоодны ямар асуудалтайг нь мэдэх гэсэн хэвийн яриа байсан. Миний ходоод ч бас заримдаа хямардаг, тиймээс хэрвээ түүнд ийм төрлийн асуудал байсан бол магадгүй тэр Надад бага зэрэг тус болж чадах байв. Үнэнийг нөхөрлөх юм уу албан ёсоор ажил хийхэд тодорхой зорилго, нарийн чанд үйл явц, нухацтай хандлага байдаг бол ярилцах нь үүнтэй адилгүй. Ярилцах нь илүү чөлөөтэй, ямар нэгэн онцгой зорилго юм уу явуулга агуулдаггүй. Гэвч Намайг ходоодны яг ямар асуудалтайг нь асуух үед тэр Надад шууд хариулаагүй. Тэр худал хэлж байсан уу? Тэр үнэнийг хэлж байсан уу? (Үгүй.) Тэгвэл тэр яагаад үнэнийг хэлээгүй вэ? Учир нь тэр асуудлыг нуухыг хүссэн, мөн үүнийг нуух болсон шалтгаан нь өвчнийх нь талаар мэдсэнийхээ дараа Намайг өөрт нь хэрхэн хандах бол гэж санаа зовсноос болсон байв. Намайг өөрийг нь дорд үзнэ гэж санаа зовсон уу, эсвэл Намайг өөрийг нь чөлөөлж, үүргийнх нь хуваарилалтыг нь тохируулна, энэ нь авралд нь нөлөөлнө гэж санаа зовсон уу, товчхондоо, тэр санаа зовсон учраас үүнийг нуухыг хүссэн. Надад хэл дээ, ингэх шаардлага байсан уу? Түүний ингэж байгаа нь маш тэнэг хэрэг байсан биш үү? (Тийм.) Тэгвэл ийм хүмүүс ямар зан чанар харуулдаг вэ? (Хорон муу зан чанар.) Хорон муу байдал хаана оршдог вэ? (Тэд Бурханы талаар таамаглаж, зүрх сэтгэлдээ үргэлж элдэв зүйл төсөөлж, төсөөллөө баримт мэт үзэж, Бурханы үгийн цаад санаа зорилгыг таамаглаж, хүмүүсээс сэрэмжилдэгтэйгээ адилаар Бурханаас бүх талаар сэрэмжилдэг.) Хэрвээ чиний таамаглал, сэрэмжлэлийн бай нь завхарсан хүн төрөлхтний нэгэн байсан бол энэ нь тодорхой хэмжээгээр шаардлагатай байх байсан, учир нь өнөөгийн нийгэм хэтэрхий төвөгтэй, хүмүүс төвөгтэй, хүний зүрх сэтгэл хорлонтой байдаг. Чиний жинхэнэ нөхцөл байдлыг мэдсэний дараа хэн ар хударгаар чинь хорлонтой үйлдэл хийхийг чи мэдэхгүй, тиймээс чи гаднын хүмүүст өөрийнхөө жинхэнэ нөхцөл байдлын талаар хэтэрхий ихийг мэдэгдэхийг хүсдэггүй; үүнийг ойлгож болно. Хүмүүстэй харилцах үедээ чи бүх талаар сэрэмжтэй, болгоомжтой байх ёстой, мөн чи өөрийнхөө жинхэнэ нөхцөл байдлын талаар гаднын хүмүүст юу ч хэлж болохгүй. Энэ бол арга мэх, гүн ухаан, эсвэл ертөнцийн гүн ухааны зарчим бөгөөд хүмүүстэй харилцах үед ашиглагддаг. Гэвч тэр энэ зарчим, арга мэхийг хаана хэрэглэсэн бэ? Тэр үүнийг Надтай харилцахдаа хэрэглэсэн. Би өмнө нь түүнтэй хэзээ ч харилцаж байгаагүй, гэвч ганцхан тэр ярианаас Би энэ хүнийг бүрэн ойлгосон: Тэр хэтэрхий олон худал хэлдэг. Надад хэл дээ, Би чамайг зохиомлоор буруутгах юм уу хорлох хүн мөн үү? Би чиний сэрэмжлэх хэрэгтэй хүн мөн үү? (Биш.) Хэрвээ Би хүртэл чиний сэрэмжилдэг хүн юм бол Бурханд итгэх итгэл чинь ямар утга учир, үнэ цэнтэй юм бэ? Ийм жижиг хэрэг дээр хүртэл үнэнийг хэлж зүрхлэхгүй, үнэнийг хэлэх зориг ч байхгүй—ийм хүнийг чи ямар төрлийн хүн гэх вэ? Ийм хүн маш ов мэхтэй биш гэж үү? (Тийм.) Ертөнцийн гүн ухааны арга барил болон шүтлэггүй хүмүүст ханддаг зарчмыг Надад хэрэглэх огт хэрэггүй биш гэж үү? Би үнэхээр чиний талаар олж мэдэхийг хүссэн гэж үү? Энэ зүгээр л ярилцаж байгаа хэрэг биш гэж үү? Би чиний талаар олж мэдэхийг хүссэн байлаа ч гэсэн чамайг зохиомлоор буруутгах юм уу хорлохгүй, чиний ар хударгаар үүнийг асуудал болгох ч үгүй. Тиймээс, та нарын хувьд Би заримдаа та нартай ярилцаж, та нарын байгаа газарт амьдрал ямаршуу байгаа, цаг уур ямархуу байгаа, үүргээ гүйцэтгэж буй орчин чинь одоо тохиромжтой байгаа эсэх, сүүлийн үед үүргээ гүйцэтгэхэд чинь ямар нэгэн бэрхшээл гарсан эсэхийг асуудаг. Эсвэл эх газрын Хятадаас дөнгөж ирсэн зарим хүнээс Би тэндхийн орчин ямар байгаа, ихэнх хүн үүргээ хэрхэн гүйцэтгэж байгааг асуудаг. Энэ бол зүгээр л хэвийн яриа юм. Нэг талаар, энэ нь хэвийн хүн чанарын хэрэгцээнээс үүдэлтэй; нөгөө талаар, та нар Бурханд итгэдэг учраас бидний ярилцдаг зүйлс бүгд Бурханд итгэх итгэлтэй холбоотой хэрэг явдал байдаг бөгөөд бид одод, алдартнууд, нийгмийн чиг хандлага, эсвэл улс төр гэх мэт шүтлэггүй ертөнцийн сэдвээр хуучилдаггүй. Хэрвээ та нар хэвийн ярианы үеэр ч сэрэмжлэх ёстой бол Би цаашид та нартай ярилцахгүй. Зарим хүн үргэлж “Та бидэнтэй ярилцахдаа тодорхой зорилготой байдаг уу? Бидэнтэй харилцахдаа Та үргэлж зарим нэг асуулт асуудаг; Та ямар нэг зүйл олж мэдэхийг хүсдэг үү? Би Танд бодитой нөхцөл байдлыг яавч хэлж чадахгүй” гэж боддог. Хэрвээ чи ингэж бодож байгаа бол урьдчилаад “Бидэнтэй битгий ярилц. Таныг ямар нэгэн мэдээлэл олж авах вий гэхээс би айж байна. Би Танд хэлэхийг хүсэхгүй байна, тиймээс цааш нь битгий асуу!” гэж хэлэх ёстой. Ярилцахыг хүсэхгүй байгааг чинь сонсмогцоо Би үүнийг орхино. Намайг чамтай заавал ярилцах ёстой гэж чи бодож байна уу? Ихэнх хүнд хэвийн хүн чанар байдаггүй, Би ийм хүмүүстэй ярилцахыг хүсдэггүй.

Бид сая бие махбодтой болсон Бурхан хуурч мэхэлдэггүй талаар нөхөрлөлөө. Энэ үг нь онолын түвшинд үлддэггүй, энэ нь механик хэллэг ч биш. Юун түрүүнд, хуурч мэхлэхгүй байх нь Бурханы ялгамж чанартай, бие махбодтой болсон Бурханы эзэмшдэг мөн чанарын амьдран харуулалт, илчлэлтийн нэг тал юм. Энэ бол онол биш, уриа лоозон бүр ч биш, харин жинхэнэ амьдран харуулалт, бодит амьдран харуулалт юм. Өдөр тутмын амьдралд ч бай, эсвэл үнэнийг нөхөрлөж, ажлын талаар ярилцах үед ч бай, Миний хэлдэг үгэнд ямар ч хууран мэхлэлт, ямар ч худал хуурмаг яавч байдаггүй; Би зохиож ярина гэж бүр ч үгүй. Жишээлбэл, Би ямар нэгэн сэдвийн талаар нөхөрлөж байхдаа нэг үгийг санаж чадахгүй бол та нараас энэ үгийг санаж байгаа эсэхийг асууна. Заримдаа та нар үүнийг санаж чаддаг, заримдаа та нар санаж чаддаггүй, тиймээс Би өөр үг ашиглан үүнийг илэрхийлнэ, эсвэл Би ч бас санаж чадахгүй байна гэж хэлнэ. Нэг талаар, Би үнэнч шударга хандлагатай бөгөөд юм зохиож ярьдаггүй; хэрвээ Би мартсан бол мартсан гэдгээ хэлдэг, хэрвээ санаж чадахгүй бол санаж чадахгүй байна гэдгээ хэлдэг. Нөгөө талаар, заримдаа Би зөв үг олж чадахгүй, эсвэл бодож байснаа мартчихдаг бөгөөд ийм тохиолдолд Би ханиалгаж байгаа дүр эсгэхгүй, эсвэл “Хаалганы хонх дуугарч байна; Би очиж хаалга тайлъя”, эсвэл “Утас дуугарч байна; Би хариу өгье” гэж хэлэхгүй. Би хуурамч зүйл хийхгүй. Та нартай нүүр тулан харилцаж, ажлын талаар нөхөрлөхдөө Би ямар байдаг, та нарын нүднээс далд өдөр тутмын амьдралдаа ч яг л тийм байдаг. Би зүгээр л ийм хүн; Би та нарын нүүрэн дээр ч, ар хударгаар чинь ч адилхан байдаг. Хэрвээ Би ямар нэг зүйл идэх дуртай бол идэх дуртай гэдгээ хэлдэг; Би худал хэлдэггүй. Жишээлбэл, Би: “Би ногоон сонгинотой дүпү, цуутай төмсний хуурга идэх дуртай” гэж хэлдэг. Зарим хүн: “Би үүнд итгэхгүй байна. Танд одоо юу дутагдах вэ дээ? Та магадгүй өдөр бүр гахайн махан хуурга, банш иддэг байх!” гэж хэлдэг. Би: “Хэдийгээр жигнэсэн гахайн мах амттай ч Би хэтэрхий тослог зүйл идэх үнэхээр дургүй. Өглөөний цайндаа Би зүгээр л нэг аяга зутан, зарим нэг хачир иддэг; ийм л энгийн” гэж хэлдэг. Эдгээр нь бүгд бодит баримт юм; ганц ч өгүүлбэр худал биш. Миний та нарт хэлдэг үг, Миний хэлдэг жишээ, эсвэл Миний дурддаг бодит амьдралын эдгээр зүйл—та нар тэдгээрийг нэлээд хүнлэг, эгэл жирийн, хэвийн гэж үздэг ч бай, эсвэл бага зэрэг болхи гэж үздэг ч бай—ямартай ч Миний хэлдэг зүйл бүгд шударга үнэн, бүгд баримтад үндэслэдэг. Энэ нь “Би хэчнээн эгэл жирийн, хүний амьдралд хэчнээн их ууссан, хэчнээн энгийн, даруу болохоо” та нарт харуулахын тулд биш юм. Надад үнэхээр ийм бодол байдаггүй. Заримдаа үнэний нэг талын тухай нөхөрлөхийн тулд Би амьдралын зарим аар саар зүйлийг дурддаг бөгөөд зарим хүн үүнийг Бурханы даруу, нуугдмал байдал гэж боддог. Угтаа, энэ нь үнэхээр Миний санаа биш юм. Би тэдгээр зүйлийг дурдахдаа зүгээр л байгаа юмыг байгаагаар нь хэлдэг; Би ямар ч сүржин, мундаг зүйл хэлдэггүй. Зорилго нь хүмүүст үнэнийг илүү сайн ухамсарлах боломж олгохын төлөө бөгөөд Надад өөр ямар ч санаа зорилго байдаггүй. Би үг хэлж, үйлдэхдээ бугыг морь гэж нэрлэх, бусдыг айлгахын тулд хэн нэгнээр жишээ татах, эсвэл бусдад сануулга болгохын тулд хүмүүсийг хатуу шийтгэх зэрэг зүйлийг яавч хийхгүй. Өмнө нь биднийг ах эгч нарын амьдардаг газар руу явах үед тэд банш хийж, мах хуурч, хоол хийгээд завгүй байдаг байв. Үнэндээ биднийг ингэж дайлах ямар ч шаардлагагүй. Би ихэвчлэн хоолондоо ингэж голомтгой ханддаггүй; Миний хоол тун энгийн бөгөөд Би тансаглалыг тоодоггүй гэж Би хэлдэг. Зарим хүн Миний хэлдэг зүйлд хэзээ ч итгэдэггүй; тэд үргэлж Намайг худал хэлж байна гэж боддог. Намайг юу ч хэлсэн тэд итгэдэггүй. Тийм хүмүүс маш төвөгтэй; тэд огтхон ч ухаалаг биш. Энэ нь Би найдваргүй, эсвэл Миний хэлдэг үг худал хуурмагийг агуулдгаас болоогүй, харин чи маш хорон муу учраас тэр юм. Намайг юу ч хэлсэн, чи үүнийг зөвөөр хүлээж авч чаддаггүй; чи Миний хэлсэн юунд ч эргэлзсэн хандлагаар ханддаг, бүр үүнийг гажууд байдлаар бодож, бүгдийг нь хууран мэхлэлт гэж үзэн, тэр ч байтугай сэрэмжилдэг. Миний хэлдэг үг бүгд шударга үнэн гэдэгт чи хэзээ ч итгэдэггүй. Энэ ямар төрлийн асуудал вэ? Чи диаволууд, Сатануудын үгэнд итгэж чаддаг атлаа яагаад Миний үгэнд итгэж чаддаггүй юм бэ? Тэгвэл чи ингэж Бурханд итгэснээр үнэнийг олж авч чадах уу? Үнэн бол гарцаагүй хий хоосон үг биш, харин хүмүүсийн амьдран харуулдаг амь-бодит байдал юм. Миний та нарт хэлдэг үг бүгд бодит үг. Хэрвээ та нар тэдгээрт итгэхгүй бол яаж Бурханд итгэж чадах юм бэ? Бурханы үг бүгд үнэнч шударга, үнэн байдаг; Тэр хэзээ ч худал хэлж, хуурамч зүйл хийж, дүр эсгэж, дүр үзүүлдэггүй. Хэрвээ та нар эдгээр зан байдлыг ойлгон мэдэрч чадвал Бурханы талаар ойлголттой болно, тэгсэн цагт л та нар бие махбодтой болсон Бурханаар дамжуулан Бурханы үйлдэл, үг бодит байдаг гэдгийг аажмаар мэдэрч, танин мэдэж, Түүний хэлдэг үг болон Түүний нөхөрлөдөг үнэнийг үнэхээр ухамсарлаж чадна. Бид хууран мэхлэхгүй байх талын тухай нөхөрлөж дууслаа.

Сөргөлдөхгүй байх талын тухай үргэлжлүүлэн нөхөрлөцгөөе. Сөргөлдөхгүй байх гэдэг нь юу гэсэн үг вэ? Энэ нь маргалдахгүй, байр суурийн төлөө сөргөлдөхгүй, өрсөлдөхгүй, ямар нэгэн үг хэллэг дээр чамтай маргалдахгүй байна гэсэн үг юм. Хэрвээ чи Миний хэлсэн үгийг хүлээн зөвшөөрвөл үүнийг хүлээн авна; хэрвээ чи хүлээн зөвшөөрөхгүй бол Би чамайг албадахгүй. Хэрвээ чиний ойлголт гажууд байвал Би чамайг ил болгож, засаж залруулна. Хэрвээ чи үүнийг цэвэр байдлаар нь ухамсарлаж чадвал хамгийн сайн; хэрвээ чи цэвэр байдлаар ухамсарлаж чадахгүй бол Би чамайг албадан үүнийг хүлээн авхуулахгүй. Чи зүгээр л аливааг зөнгөөр нь орхиж, аажмаар мэдэж авч болно. Үүнээс гадна, хүмүүсийн хоорондын харилцаа, эсвэл ярианд ч бай, үг хэлэх үедээ хүмүүс үргэлж нэр хүндийн төлөө сөргөлдөж, давуу байдлын төлөө сөргөлдөж, гайхуулах гэж сөргөлдөж, бусдаар хүндлүүлэхийн төлөө сөргөлддөг. Бие махбодтой болсон Бурхантай харилцах үедээ ч хүмүүс ихэвчлэн ингэж авирладаг. Та нар хүн төрөлхтөнд ханддаг үзэл бодлоороо бие махбодтой болсон Бурханд хандаж, бие махбодтой болсон Бурханыг завхарсан хүн төрөлхтөнтэй адилхан гэж үзэж болохгүй. Чи хар даа, Би та нартай ярилцах үедээ та нарыг бүгдийг нь зүрх сэтгэлдээ байгаа зүйлээ чөлөөтэй ярьж, мэддэг, ойлгодог зүйлийнхээ талаар яриасай гэсэндээ энгийн яриа өрнүүлэхийг хичээдэг. Чиний хэлж байгаа зүйл баримттай нийцэхгүй, эсвэл төдийлөн объектив биш байж болох ч Би чамд үг хэлэх боломж олгосоор байдаг. Бидний ердийн яриа бол албан ёсны цугларалт биш; хүн бүр үг хэлэх эрхтэй. Би та нарыг бүгдийг нь зөвхөн Намайг сонс гэж албадахгүй, харин ч хүн бүрд үг хэлэх боломж олгохыг хичээдэг. Заримдаа, энгийн яриагаар дамжуулан ажил дахь зарим асуудлыг олж илрүүлдэг тул бид шууд асуудлыг шийдвэрлэдэг. Хэрвээ ямар ч асуудал байхгүй бол хүн бүр зүрх сэтгэлээ нээж, хуучилж, тайван байж, үүнийг зүгээр л зугаа цэнгэл мэт үзэж болно. Би ямар ч нөхцөлд, эсвэл ямар ч бүлэг хүмүүстэй хамт байсан, “Хэний ч дуу хоолой Минийхээс чанга байх ёсгүй. Би та нараас бүгдээс нь илүү байх ёстой. Ялангуяа асуудал хэлэлцэх үед Би хамгийн их ярьж, Миний ойлголт хамгийн гүн гүнзгий байх ёстой. Өөр хэн ч Надаас илүү гарч чадахгүй. Хэрвээ чи Надаас илүү гарвал Би чамтай давуу байдлын төлөө сөргөлдөнө” гэж хэлэхгүй. Би ингэхгүй. Хэдийгээр Би ямар ч нөхцөлд үг хэлэх ёстой ч их ярих тийм ч дуртай биш; Би хүн бүрийг яриулах дуртай. Заримдаа Би хүн бүрээс “Та нар сүүлийн үед бүжиг сурч байгаа юу? Ямар бүжиг сурсан бэ?” гэж асуудаг. Хэрвээ хэн нэгэн буруу зүйл хэлбэл, эсвэл тэдний хэлсэн зүйл объектив юм уу үнэн зөв биш байвал маргалдах шаардлагагүй. Зарим хүн: “Хэрвээ хэн нэгэн Таныг гутаан доромжилбол яах вэ?” гэдэг. Намайг гутаан доромжлох гэдэг нь юу гэсэн үг вэ? Намайг олны өмнө шүүж, харааж, эсвэл Надтай сөргөлддөг хүнтэй Би үнэндээ таарч байгаагүй. Хэрвээ үнэхээр тийм хүн байвал Би түүнээс “Чи яагаад ингэж байгаа юм бэ? Чиний хэлж байгаа зүйл баримттай нийцэж байна уу?” гэж асуух байсан. Хэрвээ түүний хэлсэн зүйл зөв байвал Би түүнээс уучлалт гуйх байсан. Хэрвээ түүний буруу байвал Би түүнтэй үнэнийг нөхөрлөх байсан, ингэснээр тэр өөрийнхөө асуудлыг танин мэдэж чадах бөгөөд тэр нь хангалттай байх байв. Би түүнтэй давуу байдлын төлөө сөргөлдөж, Надад буулт хийж, Намайг дарга гэдгийг хүлээн зөвшөөрөхийг түүнээс шаардахгүй байх байсан. Тиймээс заримдаа хүн бүр хамтдаа ярилцах үед зарим хүний дуу улам бүр чангарч, хэлэлцүүлэг нэлээд ширүүсдэг; Би зүгээр л тэдний ярихыг тэвчээртэй сонсдог. Завхарсан хүн төрөлхтөн бол өөр. Чи хар даа, зарим хүн ярилцах үедээ эцэст нь маргалддаг. Зүрх сэтгэлийнхээ гүнд тэд бие биенээ дорд үздэг бөгөөд эцэс төгсгөлгүй маргалдаж, хэний зөв, хэнийх нь буруу гэдэг дээр сөргөлдөхөөр зүтгэж, хүн бүрээр шүүлгэхээр шаардаж, хэнд ч өөрсдийг нь гутаах боломж олгодоггүй. Заримдаа зарим хүн Надтай ярилцах үедээ яриа тасалж, урдуур орж, эсвэл зарим нэг өнгөц үг хэлж, тэр ч байтугай Намайг гутаан доромжилдог. Үүнийг Би сүртэй зүйл биш гэж боддог; тэд үүнийг зориуд хийж байгаа юм биш. Хүмүүс бүгд завхарсан зан чанартай байдаг тул ийм зан авир гаргах нь маш хэвийн юм. Надтай хамт ажил хэрэг зохицуулахдаа Миний ярихыг хүлээлгүйгээр шууд шийдвэр гаргадаг хүмүүс хүртэл байдаг. Би дотроо “Чи энэ хэргийг хүн бүртэй хэлэлцэхгүйгээр шууд шийдвэр гаргасан ч чиний зохицуулах арга зам үндэслэлтэй байгаа тул зүгээр дээ” гэж боддог. Тэгээд Би юу ч хэлдэггүй. Би чамтай маргалддаггүй; Би үүнийг хийж чаддаг, бас Би үнэхээр ингэж хийж байгаа. Хэрвээ удирдагч, ажилчид чуулган дахь төрөл бүрийн мэргэжлийн ажлын талаар Надаас асуувал Би тухайн үед санаанд орсон зүйлдээ үндэслэн нөхөрлөж, зааварчилгаа өгдөг, тэгээд удирдагч, ажилчид чуулган руу явж үүнийг уламжилж, хэрэгжүүлдэг. Дараа нь Би тэр чуулганд очиж, зарим хүнтэй уулзах үедээ тэднийг ажлын талаар нөхөрлөх үед зүгээр л хажуугаас нь сонсдог. Үнэндээ Би энэ бүх зүйлийг мэддэг боловч зарим хүн Намайг мэддэггүй гэж боддог. Тэд “Энэ бол хүмүүс бидний хэрэг; энэ нь Танд ямар ч хамаагүй. Та бол хөндлөнгийн ажиглагч, тиймээс Та зүгээр л бидний яриаг сонсох ёстой” гэж боддог. Ийм нөхцөл байдалд Би их юм хэлдэггүй; Би хүмүүстэй маргалддаггүй. Гэвч завхарсан хүн төрөлхтөн ингэж чаддаггүй. Бага зэрэг байр суурьтай, эсвэл жаахан хариуцлага үүрдэг хэн боловч хүмүүсийн дунд эцсийн шийдвэр гаргаж, байр сууриа хамгаалж, албан тушаалаа хамгаалахыг хүсдэг. Хэрвээ хэн нэгэн түүнийг нухацтай авч үзэхгүй бол тэр тун их бухимдаж, нэр хүнд, нэр нүүр, ёс жудгийг нь асар их сорьж байна гэж боддог. Би иймэрхүү зүйлийн талаар юу ч мэдэрдэггүй; Өөрийн зүрх сэтгэл, оюун ухаанд Би хүмүүсийн дундах байр суурь, нэр төр, нэр нөлөө зэрэг зүйлийг сонирхдоггүй. Намайг хаашаа ч явсан, хүмүүс үргэлж Миний ард дагаж, Намайг анхаарлын төвд байгаа мэт үргэлж тойрон хүрээлж, Миний эргэн тойронд шавж, эсвэл хүмүүс Намайг үргэлж хүндэтгэлийн үгээр дуудаж, Надад маш эелдэг хандаж, Надад зусардаж, Намайг ер бусын хүн, эсвэл байр суурьтай ахмад хүн шиг үзвэл Би үнэхээр тавгүйтдэг. Хэрвээ чи Надтай эрх тэгш байж, тайван ярилцвал Би нэлээд тайван байдаг; хэрвээ чи Миний өмнө бялдуучилж, тун хиймэл авирлавал Надад үнэхээр нэлээд эвгүй санагддаг. Гэвч завхарсан хүн төрөлхтний бараг зуун хувь нь байр суурь, нэр төр, нэр нүүрийн саадыг давж чаддаггүй; тэд бүгд эдгээр зүйлийг эрэлхийлж, таашаадаг.

Намайг хэн нэгэнтэй ярилцаж байх үед тэрээр нэг зүйл хөндсөн бөгөөд тэр сэдвийг нь дагаад Би ч бас нэг зүйл ярьсан юм. Тэрээр Намайг өөртэй нь давуу байдлын төлөө сөргөлдөхийг хүсэж байна гэж дотроо бодоод, Намайг дахиад хоёр юм ярьж чадах нь уу гэж шалгахын тулд тэр даруй дахиад хоёр зүйл дурдсан. Ярилцах нь ажил хийхтэй адил нухацтай, нарийн нягт биш гэж Би хэлсэн; энэ нь зүгээр л чөлөөтэй байдаг. Хүн бүр баяртай байвал л болох нь тэр; үүнд тийм ч олон ээдрээ бартаа байдаггүй. Би бол энгийн хүн. Хүн юуны ч талаар ярьсан, Би зүгээр л ярианд нь оролцож, ярьж байгаагийнх нь дагуу бага зэрэг хуучилдаг, гэвч энэ нь эцэстээ төвөг удсан. Тэр юу хэлэх гэсэн бэ? Тэр ямар ч сэдвээр ярьсан, Би цааш ярьж болохгүй байв. Хэрвээ Би үргэлжлүүлэн ярьсаар байвал тэр давуутай харагдахгүй бөгөөд зүрх сэтгэлдээ “Та яагаад ийм юм мэддэггүй юм бэ? Та яагаад миний хэлэх гээд байгааг ойлгохгүй байгаа юм бэ? Та Өөрийгөө хэн гэж бодоо вэ? Та бүр надтай эрх тэгш харилцахыг хүсэж байна шүү дээ!” гэж гомдоллох байв. Түүнийг ингэж ярилцах дургүй байгааг хараад Би санааг нь ойлгосон. Би хүмүүстэй харилцахдаа хэвийн хүн чанарын арга замыг ашигладаг. Хэрвээ энэ нь бүтэхгүй бол Би ухаалгаар буулт хийнэ; Би хүмүүстэй маргалдахгүй. Шүтлэггүй хүмүүстэй эвтэй байх боломжгүй, мөн чуулган дахь зарим хүн ч бас ухаалаг бус байдаг. Чамайг тэдэнтэй нөхөрлөх үед нэр нүүрээ бодох мэдрэмж нь тэднийг ямар нэг зүйлийг шуудхан хэлэхээс сэргийлдэг боловч тэд дотроо завхарсан зан чанартай бөгөөд чамтай сөргөлдсөөр байх болно. Тэд сөргөлдөөнөөс татгалзаж чаддаггүй. Яагаад? Тэр бол тэдний амь. Үнэн-зарчимтай холбоогүй хэрэг явдал дээр маргаан эхлүүлэх шаардлагагүй. Жишээлбэл, Дорнынхон цай уух нь эрүүл мэндэд сайн гэдэг бол Барууныхан кофе уух нь эрүүл мэндэд сайн гэдэг. Угтаа аль нь эрүүл мэндэд сайн бэ? Ийм зүйлийн талаар маргалдах шаардлагагүй. Энэ хэрэг явдал нь үнэн-зарчимтай холбоогүй; зүгээр л өөрийнхөө дур сонирхол, амьдралын нөхцөл, амьдралын хэв маягт үндэслэн сонго. Хэрвээ чамд цай уух боломж байгаа бол цай уу; хэрвээ байхгүй бол зүгээр л буцалсан ус уу. Чи юу ч уусан бай, энэ нь биеэ авч явах байдалд чинь огт нөлөөлөхгүй. Заримдаа бидний бодол санаа, үзэл бодол өөр байдаг ч Би чамтай дэмий юмаар маргадаггүй; Би Өөрийнхөө зарчмыг баримталсаар байдаг. Зарчимтай холбоогүй зүйл дээр Би чамтай маргахгүй. Зүгээр л зарчмыг хатуу баримталдаг хүн шиг харагдахын тулд Би зарчимтай огт холбоогүй үг хэллэг, эсвэл хоосон сургаал, онолын талаар Би чамтай хэзээ ч нүүрээ минчийтэл маргахгүй. Би хэзээ ч, яавч тэгэхгүй! Заримдаа зарим хүн Надаас асуулт асуух үед Би тэдэнтэй зарчмын талаар нөхөрлөнө, мөн онцгой тохиолдолд Би тэдэнд юу хийхийг шууд хэлж өгнө. Дараа нь тэд үүнийг хийх өөр арга санал болгож, тэр нь болох эсэхийг Надаас асуудаг. Тэдний санал болгосон аргын үр дүн Минийхтэй бараг ижил байгааг сонсоод Би: “Хэрвээ үүнийг хийх нь чамд тохиромжтой, орон нутгийн нөхцөл байдал тааламжтай байвал чи өөрийнхөө санаагаар хийж болно; чи Миний хэлсний дагуу хийх шаардлагагүй” гэж хэлдэг. Би хэзээ ч “Миний үг бол хууль; Миний хэлснийг хий, та нар үгэнд орох ёстой” гэж яавч хэлэхгүй. Чи сонсохгүй байсан ч зүгээр. Хэрвээ чиний хэлж байгаа зүйл үндэслэлтэй, Миний санал болгосон арга барилаас нэг их ялгаагүй, ижил зорилготой, үр дүн нь бараг адилхан байвал чи Миний саналыг сонсохгүй байх сонголт хийж болно. Би чамайг хэзээ ч, яасан ч албадахгүй.

Хэдэн жилийн өмнө зарим хүн нэг хөтөлбөрт зориулж бүжиглэсэн юм. Тэдний зарим хөдөлгөөн асуудалтай байгааг хараад Би тэдэнд хэлж өгсөн. Тэдний зарим нь үүнийг сонсоод дургүйцэж, хүлээн авахыг хүсээгүй. Би тэдэнтэй маргалдаагүй; Би зүгээр л хөдөлгөөнд нь асуудал байгаа эсэхийг харахын тулд бүжгээ хэд хэдэн удаа анхааралтай үзэхийг тэднээс хүссэн. Би: “Хэрвээ та нар Миний дурдсан асуудлыг мэдэрч чадахгүй хэвээр байвал Би та нарт өөр нэг хувилбар өгье. Энэ хувилбарыг туршиж үзээд, өмнөхтэй нь харьцуулан аль нь дээр болохыг хараарай” гэж хэлсэн. Тэд Миний санал болгосон хувилбарын дагуу хийж үзээд, Миний хувилбар үнэхээр дээр болохыг мэдэрсэн бөгөөд тэр үед л тэд өмнөх бүжгийн хөдөлгөөнд нь жаахан асуудалтай байсныг хүлээн зөвшөөрсөн. Тэд тухайн үед үүнийг ухаарч чадаагүй байсан. Хөндлөнгийн ажиглагч оролцогчдоос илүү тодорхой хардаг байж болох юм. Тэд тэр хөдөлгөөнүүдийг тогтмол хийдэг байсан тул гаршсан байсан бөгөөд зарим хөдөлгөөн нь сайн биш байна гэж Намайг хэлэхийг гэнэт сонсоод нэр нүүр нь сэвтсэн мэт санагдаж, түр зуур хүлээн авч чадаагүй байж магадгүй. Залуучууд ийм байх нь хэвийн зүйл гэж Би хэлдэг. Та нарт үүнийг хэлж байгаагийн зорилго юу вэ? Хэвийн нөхцөлд, зарчимтай холбоогүй асуудлаар Би та нартай яавч маргалдахгүй гэдгийг л Би та нарт хэлэхийг хүсэж байна. Хэрвээ энэ нь зарчмын хэрэг явдалтай холбоотой бол Би та нарт зөвхөн шийдлийг л хэлж өгнө. Би байр сууриа ашиглан та нарыг хүчээр дарангуйлж, Намайг сонс гэж та нарыг албадахгүй. Ихэнх тохиолдолд Би аливааг аажмаар цэгцэлж, сайтар ярилцаж, шийдвэрлэдэг. Хэрвээ энэ бүх арга бүтэлгүйтвэл магадгүй зарим хүнийг засах хэрэгтэй болно. Мэдээж, зарим хүн Намайг гутаан доромжилсон учраас биш, харин захиргааны зарлигийг зөрчиж, зарчмыг зөрчиж, чуулганы ажилд үймээн учруулсан учраас засалт туулдаг. Тиймээс, хэн нэгэн хүн алдаа гаргаж, эсвэл тэрслээд, сахилгажуулалт юм уу шийтгэл хүртэх үедээ Бурханы ялгамж чанар, эсвэл Бурханы байр суурийг гутаан доромжилсон учраас биш, Бурханыг гутаан доромжилсон учраас биш, харин зарчмыг зөрчиж, захиргааны зарлигийг зөрчсөн учраас тэгдэг. Дэлхий дахиныг хар: Бурханыг гутаан доромжилсныхоо төлөө шийтгүүлсэн, эсвэл залхаан цээрлүүлэлт амссан хүн ер нь байна уу? Хэн ч байхгүй. Энэ ертөнцөд Бурханд итгэдэггүй, Бурханыг хараадаг, утгагүй үг хэлдэг, аархуу үг хэлдэг хүн хэтэрхий олон бий. Тэд эцэстээ шийтгүүлэх үед тэдний хэн нь Бурханыг гутаан доромжилсныхоо төлөө шийтгүүлдэг вэ? Тэдний хэн нь ч биш; учир нь бүгд тэд тоо томшгүй олон ёрын мууг үйлдсэн бөгөөд эдгээр муу үйлдээ үндэслэн шийтгүүлэх ёстой. Маргаан үүсгэж болзошгүй хэрэг явдалтай тулгарах үедээ Би чамтай сайтар ярилцахыг хичээж, уг хэрэг явдлыг зохицуулах зарчим юу болохыг ойлгох боломжийг чамд олгодог. Хэрвээ чамд илүү сайн төлөвлөгөө байгаа бол мэдээж чи үүнийгээ баримталж болно. Би чамтай давуу байдлын төлөө сөргөлдөхгүй, “Нэгэнт Би хэлсэн учраас үүнийг Миний төлөвлөгөөний дагуу хэрэгжүүлэх ёстой. Чиний төлөвлөгөө сайн байсан ч хэрэгжүүлж болохгүй. Энэ хэрэг дээр Би эцсийн шийдвэрийг гаргах ёстой!” гэж ч хэлэхгүй. Би ингэхгүй. Би та нарын саналыг сонсож, хүн бүрийн давуу талыг ашиглахыг хичээх болно. Хэрвээ та нарын хэнд ч ямар нэгэн санал, санаа байхгүй бол Би эцсийн шийдвэрийг гаргана—энэ нь ойлгомжтой. Гэхдээ Би та нарын хэнтэй ч нэр нүүр, байр суурь, эсвэл хэн эцсийн шийдвэрийг гаргах вэ гэдэг дээр хэзээ ч, яасан ч сөргөлдөхгүй. Энэ жилүүдэд та нартай харилцаж, харьцаж байсны хувьд магадгүй та нар ч бас үүнийг ойлгож мэдэрсэн байх: Олон удаа Би та нарт юм хэлсэн бөгөөд Намайг ярьж дууссаны дараа та нар өөрсдийн гэсэн санаа бодолтой байсан тул Миний хэлснийг хэрэгжүүлээгүй. Тэр үед Би үүнийг илүү тодорхой тайлбарлах арга олохоор оролддог. Хэрвээ та нар үүнийг хүлээн авч чадвал тэр нь бүр ч сайн. Хэрвээ та нар үүнийг хүлээн авахгүй, энэ нь чуулганы ажилд нөлөөлбөл чуулганд захиргааны зарлиг бий: Хэрвээ чи чөлөөлөгдөх ёстой бол чөлөөлөгдөнө; хэрвээ чи засуулах ёстой бол засалт туулна; чуулган чамд зохих ёсоор арга хэмжээ авна. Тухайн хэрэг явдлын тухайд бол Би Өөрийнхөө нэр нүүрийг эргүүлэн олж авах, эсвэл Өөрийнхөө байр суурь, нэр хүндийг хамгаалахын тулд чамтай хэзээ ч, яасан ч маргахгүй. Би зөвхөн уг хэрэг явдлын нарийн ширийнийг болон хүмүүсийн ойлгох ёстой зарчмыг тодорхой тайлбарлахад л анхаардаг. Чамайг үнэнийг илүү сайн ойлгож, үнэн-бодит байдалд орж чадаасай гэсэндээ Би юмыг ахин дахин тэвчээртэй тайлбарладаг. Энэхүү агуулгын талаар нөхөрлөж байгаагийн зорилго нь бие махбодтой болсон Бурханыг илүү сайн ойлгох боломжийг та нарт олгох явдал юм. Бие махбодтой болсон Бурханы гадна талын хэвийн, бодит амьдран харуулалтын талаар ойлголттой болохоос гадна та нар бас бие махбодтой болсон Бурханы мөн чанар, зан чанар, бодол санаа, үзэл бодлын талаар илүү гүнзгий ойлголттой болж чадна. Бид сая сөргөлдөхгүй байх сэдвийн талаар нөхөрлөлөө. Байр суурь болон нэр нүүртэй холбоотой байх үед бие махбодтой болсон Бурханы баримталдаг зарчим бол хүмүүстэй маргалдахгүй байх, байр суурь, нэр нүүр, эсвэл нэр төрийн төлөө хүмүүстэй сөргөлдөхгүй байх явдал юм. Эдгээр зүйлийн талаар бусадтай сөргөлдөх хүсэл сонирхол нь яг үнэндээ завхарсан хүн төрөлхтөн завхарсан зан чанараа харуулж буйн тод илрэл юм. Тиймээс сөргөлдөхгүй байх нь бас бие махбодтой болсон Бурханы хүн чанарын мөн чанар болон хүн төрөлхтний хүн чанарын мөн чанарын хоорондох гол ялгаа бөгөөд энэ нь хүмүүсийн ойлгох ёстой агуулгын нэг тал юм.

Бид сөргөлдөхгүй байх талын тухай нөхөрлөж дууссан болохоор одоо тэмцэлдэхгүй байх талын тухай нөхөрлөцгөөе. Тэмцэлдэхгүй байх нь сөргөлдөхгүй байхтай бага зэрэг төстэй боловч зарим ялгаа бас бий. Бие махбодтой болсон Бурхан сөргөлдөхгүй байх илрэлтэй байдгаас гадна тэмцэлдэхгүй байх тал дээр зарим бодит амьдран харуулалт, илчлэлтэй байдаг. Энэхүү амьдран харуулалт болон эдгээр илчлэлээр дамжуулан хүмүүс бие махбодтой болсон Бурханы хүн чанар-мөн чанарын нэг талыг илүү сайн ойлгож чадна. Тэмцэлдэхгүй байх энэ тал ерөнхийдөө юуг хамардаг вэ? Энэ нь мөн л хүмүүстэй харилцах, холбогдохыг хамардаг. Бие махбодтой болсон Бурханы хүмүүстэй харилцаж, холбогдох зарчим бол хүмүүст шударгаар хандаж, аливааг зарчмын дагуу хийх явдал, мөн зүрх сэтгэлдээ юм уу нууцаар хүмүүстэй сэтгэл зүйн тоглоом тоглож, арга заль хэрэглэхгүй байх явдал юм. Хүмүүстэй харилцаж, тодорхой сэдвийн талаар ярилцах үедээ Тэр зүрх сэтгэлдээ “Чи үүгээрээ юу хэлэх гэсэн юм бэ? Чи зориуд Намайг онилж байна уу? Чиний үг далд утгатай юу? Цаана нь өөр ямар нэг нууц зүйл болоод байна уу? Би чамтай яаж ярихаа, чамд Өөрийгөө хэн болохыг хэрхэн харуулахаа, эсвэл чамтай хэрхэн тэмцэлдэхээ бодох хэрэгтэй” гэж яавч бодолхийлэхгүй. Би та нартай харилцаж, ярилцах үедээ ингэж боддоггүй. Нөгөө тал зориуд тэмцэлдэхийг хүссэн ч гэсэн Би тэдэнтэй хэзээ ч, яасан ч тэмцэлдэхгүй. Нөгөө тал нь бодитой нөхцөл байдлыг олж мэдэх, эсвэл Миний эсрэг ашиглах ямар нэг зүйл олж авахыг хүссэн шүтлэггүй хүн байсан ч гэсэн Би аливааг зарчмын дагуу хийсээр байдаг. Би тэдэнтэй тэмцэлддэггүй; Би хийх ёстой зүйлээ хийж, хэлэх ёстой зүйлээ хэлдэг. Би биеэ авч явах зарчим болон хил хязгаарынхаа дагуу үйлдэж, үг хэлдэг. Товчхондоо, хэн ч байсан Би тэдэнтэй тэмцэлддэггүй. Жишээлбэл, Би хэн нэгнээс “Энэ сард сайн мэдээ номлосны үр дүн ямар байна вэ?” гэж асуудаг. Тэд дотроо “Тэр яагаад гэнэт энэ сарын сайн мэдээ номлосон байдлын талаар асуув? Энэ ямар учиртай юм бэ? Хэн нэгэн миний ар хударгаар миний талаар ямар нэг асуудал мэдээлсэн юм болов уу? Тэр миний нөхцөл байдлын үнэн мөнийг олж мэдээд, намайг чөлөөлөх гэж байгаа юм болов уу?” гэж боддог. Тэр яагаад ингэж боддог вэ? Би ингэж асуухдаа далд сэдэлтэй байдаг гэж үү? Ямар нэг далд утга байгаа юу? (Үгүй.) Тэд тэмцэлдэхийг хүсдэг учраас Миний үгийг далд утгатай гэж боддог; эсвэл тэд нүднээс далдуур зарим нэг муу зүйл хийж, мөс чанар нь буруутайгаа мэдэрдэг учраас Миний үгийг гарцаагүй далд сэдэлтэй гэж боддог. Үнэндээ энэ сард сайн мэдээний номлол хэр явагдаж байгааг Намайг асуух үед энэ өгүүлбэр яг л асууж буй утгыг илэрхийлдэг; өөр ямар ч утга байхгүй. Надад тэмцэлдэх ямар ч санаа зорилго байхгүй, Би чамайг үнэнээ хэлэхэд хүргэж, энэ сарын үр дүн сайн биш байгааг чамаар хүлээн зөвшөөрүүлж, эсвэл сүүлийн үед сайн мэдээний номлол хэр явагдаж байгааг үнэнээр нь хэлүүлж, улмаар үүгээр шалтаглан чамайг засаж, чөлөөлөх гэж оролдоо ч үгүй. Харин ч Би чуулганы ажлын нөхцөл байдлыг бодитоор олж мэдэж, үүргээ гүйцэтгэхэд чинь гарч буй асуудлуудыг шийдвэрлэхэд чинь туслахыг хичээж байгаа юм. Гэвч хэрвээ чи үргэлж Миний үгийн далд утгыг тайлахыг хүсэж, Надтай тэмцэлдэхийг үргэлж хүсдэг бол Би чамаас асуухгүй. Би өөр хүмүүсээс асууж болно. Бодит нөхцөл байдлыг хэнээс олж мэдэж болохоор байна, хэн хэвийн ярилцаж, хэвийн хүн шиг ярьж, үнэнийг хэлж чадахаар байна, Би тэр хүн дээр очно. Чи бүх зүйлийг асуудал болгодог бөгөөд хэтэрхий төвөгтэй. Чи хэтэрхий сэжигч, чиний оюун ухаан хэтэрхий төвөгтэй тул Би чамтай ярилцахгүй. Энэ бол хүмүүстэй харилцаж, ярилцах Миний зарчим юм. Та нар үүнийг энгийн гэж хэлэх үү? (Тийм ээ, энгийн.) Жишээлбэл, хэн нэгэн тансаг зэрэглэлийн аяллын усан онгоцонд суусан тухайгаа Надад гайхуулсан. Би: “Би үнэхээр тансаг зэрэглэлийн аяллын усан онгоцонд сууж үзээгүй. Та нар баян хүмүүс; та нар дэлхий ертөнцийг үзжээ” гэж хэлсэн. Эдгээр нь уурлаж хэлсэн үг биш, адгуу зангаар хэлсэн үг ч биш. Би сууж үзээгүй учраас шударга үнэнийг хэлдэг; Би дүр эсгэдэггүй. Ийм хүнтэй таарах үедээ Би буулт хийгээд тэдэнтэй яавч тэмцэлддэггүй. Зарим хятад хүн Надтай үргэлж англиар ярьж, Миний өмнө нь сонсож байгаагүй зарим үгийг ашигладаг. Намайг тэр үгийг сонсоогүйг хараад тэд бүр ч идэвхтэй гайхуулж, “Би ялангуяа Таны мэдэхгүй зүйлийг хэлнэ. Би заавал Таныг намайг ойлгож чадахааргүй болгож, Таныг атаархуулж, жөтөөрхүүлж, уурлуулна!” гэдэг. Энэ нь тэмцэлдэж байгаа хэрэг биш үү? (Тийм.) Би: “Чиний ашигласан үгсийг Би сонсож байгаагүй юм байна. Чиний англи хэл нэлээд сайн юм” гэж хэлдэг. Зарим хүн гайхуулж, хүмүүсийг дорд үзэж, үргэлж дээрэлхүү загнаж, өөрсдийгөө онцгой гэж бодон, өөрсдийгөө чадварлаг, бусдаас илүү гэж бодох дуртай байдаг. Ийм хүмүүстэй таарах үедээ Би тэдэнд ч бас зөв хандаж чадна. Хэрвээ чи гайхуулах дуртай бол Би дээд зэргээр гайхуулахыг чинь зөвшөөрнө. Би чиний яриаг таслахгүй, чамтай тэмцэлдэнэ гэж бүр ч үгүй.

Тэмцэлдэх дуртай хүмүүсийг хаа сайгүй харж болно; хүмүүс цугларсан газар бүрд тэмцэлдэх дуртай бүлэг хүмүүс байдаг. Тэд ихэвчлэн бусадтай сөргөлдөж, тэмцэлддэг бөгөөд ганц үг, ганц зүйл, эсвэл ганц хэрэг явдал дээр ч тэмцэлдэнэ. Би ийм хүмүүсийг дэндүү олныг харсан. Харин Би хүмүүстэй тэмцэлддэггүй. Би яагаад тэмцэлддэггүй вэ? Учир нь тэмцэлдэх нь Надад хэзээ ч төрөлхөөсөө байгаагүй. Чуулганд Надтай харилцаж, ярилцах үедээ үргэлж сэтгэл зүйн тоглоом тоглодог олон хүн бас байдаг. Тэд үргэлж “Та юу хэлэх гээд байна вэ? Та миний ар хударгаар зарим муу зан авирыг минь олж мэдчихсэн юм уу? Та намайг чөлөөлөх гэж байна уу?” “Та яагаад үүнийг хэлж байгаа юм бэ? Та битүүхэн сануулж байна уу? Таны хэлж байгаа зүйл ямар нэг далд утгатай юу? Та намайг ямар нэг зүйл хийлгэх гэж оролдож байна уу?” гэж таамагладаг. Жишээлбэл, хэн нэгэн хүн подвоолк өмссөн байхыг хараад Би “Чиний подвоолкны өнгө нэлээд гоё юм. Энэ сэрүүхэн байдаг уу? Хөвөн даавуу юм уу?” гэж хэлсэн. Энэ нь маш хэвийн, жирийн үг биш гэж үү? (Тийм.) Тэр хүн тэгэхэд дотроо “Танд бас хэрэгтэй болоод Та ингэж асууж байна уу? Албан тушаалтнууд жирийн иргэдээс ихэвчлэн ингэж юм нэхдэг биш гэж үү? Тэд ил тод гуйдаггүй, харин тойруу байдлаар ярьж, хүмүүст битүүхэн ойлгуулж, сайн дураараа үүдэнд нь хүргэж өгөхөд хүмүүсийг хүргэдэг. Тэгснээр дараа нь асуудал гарвал тэд өөрсдөө гуйгаагүй, үүнийг шантаажилж аваагүй гэж хэлж чадна. Бурхан ингэж хэлэх гэсэн юм болов уу? Хэрвээ Тэр тэгж хэлэх гэсэн бол би хурдхан хэдэн подвоолк худалдаж аваад явуулах хэрэгтэй” гэж бодсон. Ингэж бодсоныхоо дараа тэр хэдэн подвоолк худалдаж аваад Надад илгээсэн. Намайг цамцыг нь гоё байна гэж хэлсэн учраас тэр Намайг нэгийг хүссэн гэж бодсон. Угтаа Би үнэхээр нэгийг хүсээгүй; Би зүгээр л ярилцаж байсан. Хэрвээ Би үнэхээр нэгийг хүссэн бол шууд л тэгж хэлэх байсан; Би хэзээ ч хүмүүсээр үгийн цаад утгыг тааварлуулахгүй байх байсан. Тиймээс Би цамцыг хүлээн аваагүй бөгөөд хурдхан буцааж явуулсан. Би өмсөх хувцсаар дутаагүй. Өмсөх зүйлийн тухайд Надад Өөрийн гэсэн дур сонирхол байдаг бөгөөд өөр хэн ч үүнийг тааж мэдэж чадахгүй. Ойлгомжтой юу? (Тийм.) Би хүмүүстэй ярих үедээ, энгийн ярианы үеэр ч гэсэн маш тодорхой, нухацтай ярьдаг. Ихэвчлэн, төвөгтэй оюун ухаантай зарим хүн Миний хэлснийг гажууд байдлаар тайлбарлаж, Миний үгэнд ямар нэг далд утга байгаа эсэхийг таамаглан, түрэмгий болдог. Би та нарт нэг зүйлийг тодруулж хэлье: Надад хэнтэй ч тэмцэлдэх санаа зорилго байхгүй. Миний ярьсан зүйл яг л Миний үгийн шууд утга юм; Миний хэлдэг зүйлд ямар ч далд утга байхгүй. Тиймээс Надтай ярилцах үед чинь Миний хэлсэн зүйл яг л тэр утгыг илэрхийлдэг. Үүнийг битгий хэтрүүлж тайлбарла, битгий хэтрүүлж бод, Намайг шалгах юм уу Миний талаар таамаглахын тулд ямар нэг арга заль хэрэглэх нь бүү хэл, сэтгэл зүйн тоглоом бүү тогло. Миний хэлдэг үг хамгийн энгийн, хамгийн тодорхой байдаг; бага зэрэг хэвийн сэтгэлгээтэй хэн ч Миний хэлсэн зүйлийг ойлгож чадна. Хэрвээ чи тэмцэлдэхгүй бол бидний хувьд эв найртай байж, хэрэг явдлыг зохицуулахад амархан байх болно. Би чамд ямар нэг зүйл хийхийг зааварлахдаа аливааг ээдрээтэй болгодоггүй; чи зүгээр л яг Миний хэлснээр хийх хэрэгтэй. Хэрвээ чи тэмцэлдвэл энэ нь харин ч ажлыг саатуулж, Би чамд зэвүүцэх болно. Би: “Чи тэмцэлдэх дуртай, оюун ухаан чинь хэтэрхий төвөгтэй, бас шулуун шударга биш юм. Би чам шиг хүмүүстэй харилцах юм уу ярилцах дургүй. Би чамтай ярилцаж, харилцсаны оронд тэжээвэр нохойтойгоо тоглосон нь дээр. Чи өдөржин энэ, тэр хүнтэй тэмцэлддэг; энэ нь Миний хийх дуртай зүйл биш. Угаасаа Би үг хэлж, үйлдэхдээ юмыг байгаагаар нь хэлдэг; Би хүмүүстэй тэмцэлддэггүй” гэж хэлнэ. Чи яавч тэмцэлдэж болохгүй. Хэрвээ чи үргэлж тэмцэлддэг бол ёс жудгаа алдаж, Миний зүрх сэтгэлд ямар ч үнэ цэнгүй болно. Ямар нэг зүйлийн талаар асуух үед зүгээр л үнэнийг хэл. Тухайн үед санаанд орж ирснээ хэл, санаж чадахынхаа хэрээр хэл. Намайг яагаад ямар нэг зүйлийн талаар олж мэдэхийг хүсэж байгааг, тэр талаарх үнэнийг хэлбэл сул тал нь юу байхыг, эсвэл энэ нь чиний байр сууринд нөлөөлөх эсэхийг, Дээрх чамайг хэрхэн харахад нөлөөлөх эсэхийг үргэлж бүү тунгаан бод. Хэрвээ чи эдгээр зүйлийг үргэлж тунгаан боддог бол асуудалд орох болно. Би чамд хэлье, шударгаар ярь, сэтгэл зүйн тоглоом битгий тогло, эсвэл арга заль битгий хэрэглэ. Чи ямар нэг буруу зүйл хийсэн байлаа ч гэсэн үнэнийг хэлэх ёстой, үүнийг нуух ёсгүй. Чи үүрэгтээ тохирохгүй байлаа ч гэсэн Бурханы гэр чамайг зарчмын дагуу л чөлөөлөх бөгөөд чамайг үзэн ядахгүй. Гэвч хэрвээ чи үргэлж бодитой нөхцөл байдлыг нуун далдалж, Надтай ярихдаа үргэлж сэтгэл зүйн тоглоом тоглодог бол чи чөлөөлөгдөхгүй байлаа ч гэсэн Би дотроо чамд зэвүүцэх болно. Чамайг бодох бүрд Миний зэвүү хүрнэ, хэрвээ Би чамайг ашиглах шаардлагатай болбол энэ нь Надад ямар ч баяр баясгалан авчрахгүй. Тэгвэл та нар аль замыг сонгох вэ? (Бид үнэнээр нь ярина.) Зөв. Сэтгэл зүйн тоглоом хэзээ ч бүү тогло. Хэдийд ч бай, үнэнч шударга үг хэлж, үнэнч шударга зүйл хийж, үнэнийг хэлэх нь чиний биеэ авч явах хил хязгаар, мөн биеэ авч явахдаа чиний баримтлах ёстой хамгийн үндсэн зарчим байх ёстой. Үргэлж сэтгэл зүйн тоглоом битгий тогло. Ялангуяа Надтай ярилцах юм уу хэрэг явдлыг зохицуулах үедээ чи яавч сэтгэл зүйн тоглоом тоглож болохгүй. Үг хэлэхдээ битгий тойруул, эсвэл хүмүүсийг бүү түгшээ, хэрэг явдлыг зохицуулахдаа сэтгэл зүйн тоглоом битгий тогло. Хэрвээ чи ухаантай царайлж, дотроо “Би хэчнээн завгүй байгаагаа, мөн миний ажил хэчнээн нарийн нягт, шахуу зохицуулалттай байгааг Танд харуулахын тулд Таны өмнө энэ хэргийг зохицуулна, харин Таны ар хударгаар би юу ч хийхгүй” гэж бодвол—хэрвээ чи ингэж тунгаан боддог бол асуудалд орох болно. Би чамтай ном журмын дагуу харьцаж, аливааг зарчмын дагуу зохицуулдаг. Би чамтай тэмцэлдэхгүй; Би тэмцэлдэхдээ чиний ашигладаг арга барил юм уу заль мэхийг ашиглан чамтай тэмцэлдэхгүй. Чуулганд захиргааны зарлиг байдаг бөгөөд Бурханы гэрт хүмүүстэй харьцах зарчим бий. Эрт орой хэзээ нэгэн цагт чи эдгээр зохисгүй зан авир, тэр ч байтугай муу үйлийнхээ төлөө хариуцлага хүлээж, төлөөс төлөх болно. Ойлгомжтой юу? (Тийм.)

Заримдаа бид АНУ дахь хятад чуулгануудаар зочилдог. Биднийг очиж, ах эгч нартай уулзмагц зарим хүн бусдадаа дохио өгч, “Бурхан энд байна! Ах энд байна!” гэж хашхирдаг. Тэд хойрголж байсан ч үүнийг сонсонгуут уур амьсгал гэнэт өөрчлөгддөг. Зарим нь зүлэгний машин асаан зүлэг хадаж, зарим нь цэвэрлэгээ хийгээд завгүй болдог. Би: “Чи Намайг ирэхийг хараад яагаад цэвэрлэгээ хийж эхлэв ээ? Чи үүнийг зүгээр л Надад үзүүлэхийн тулд хийж байна уу? Ингэснээрээ чи эрүүл ухаанаар үйлдэж байна уу?” гэдэг. Хүмүүс бусад хүнтэй сэтгэл зүйн тоглоом тоглож, бусдыг хуурч мэхлэхээр оролдож чаддаг, Бурханд ч бас тэгж ханддаг; энэ бол хүний уг чанар юм. Энэ нь хүний уг чанарын аль талыг илчилдэг вэ? Ийм хүмүүс дорд ёс жудагтай муу биш гэж үү? (Тийм.) Хүмүүс хэтэрхий ов мэхтэй, асар өөдгүй байдаг. Тэд хүмүүстэй тэмцэлдээд сурчихсан, бүр Бурхантай тэмцэлдэхийг ч хүсдэг. Чи Надаас үргэлж сэрэмжилж, зүрх сэтгэлдээ үргэлж эсэргүүцдэг; чи Намайг ямар хүн гэж боддог юм бэ? Үнэндээ Намайг байхгүйд юу хийдгийг чинь харах хүсэл Надад алга. Би зүгээр л чамайг амьдралын зөв зам руу хөтөлж, бүх зүйл дээр зарчмын дагуу үйлддэг болгохын тулд үнэнийг нөхөрлөдөг. Хэрвээ чи ухамсартайгаар зөв замаар алхаж чадвал хүн мөн. Хэрвээ чи зөв замаар алхдаггүй, харин Миний ар хударгаар жижиг сажиг арга заль хэрэглэж, Надтай тэмцэлддэг бол хүн биш; чи бол диавол, амьтан юм. Тэр тохиолдолд Би хэчнээн ихийг хэлсэн ч нэмэргүй; Бурхан чам шиг хүмүүсийг авардаггүй. Чи тэмцэлдэхийг хүсдэг, гэхдээ Би чамтай үнэхээр тэмцэлдэхгүй; Би чамаас хол байх болно. Би чиний амьдарч, ажилладаг газар луу очихгүй байхыг хичээгээд зогсохгүй, чи ч бас Миний биечлэн амьдарч, ажилладаг газрууд руу орохгүй байхыг хичээх хэрэгтэй. Яагаад? Учир нь Би чамтай тэмцэлдэх дургүй. Чи тэмцэлдэх маш дуртай; хэрвээ чи үргэлж Надтай ойр байвал Би туйлдаж ядрах биш үү? Зарим хүн: “Хэрвээ Та тэмцэлддэггүй юм бол яагаад туйлдаж ядарна гэж?” гэдэг. Хэрвээ чи үргэлж Надтай тэмцэлдвэл Би байнга чамтай үнэнийг нөхөрлөх хэрэгтэй болно. Ялихгүй хэрэг явдал дээр ч гэсэн Би чамтай энэ талаар удаан хугацаанд нөхөрлөх хэрэгтэй болно. Намайг туйлдаж ядарна гэж чи бодохгүй байна уу? Хэрвээ Би чамтай бүх зүйлийг сайтар ярилцаж, чамд ойлгуулахгүй бол чи зүрх сэтгэлдээ үргэлж дургүйцэж, үргэлж сөрөг байж, буруу ойлголттой болж, гомдоллож, оюун ухаан чинь сөрөг зүйлсээр дүүрэх болно. Хүний уг чанар-мөн чанар Сатаных бөгөөд Сатаны зан чанар хүний амь болсон. Завхарсан хүн төрөлхтөн тэмцэлдэх хандлагатай байдаг бөгөөд хүний хувьд тэмцэлдэхгүй байх нь маш хэцүү юм. Тиймээс та нар Надтай харилцаж, ярилцахдаа сэтгэл зүйн тоглоом тоглохоо болих үед, та нар Миний хэлсэн юунд ч нухацтай хандаж, цэврээр ухамсарлаж чадах үед, мөн бид бие биедээ нээлттэй, үнэнч шударга байж, юуны ч талаар ярилцаж чаддаг байх үед бидний хооронд ойлголцол бий болно. Үг хэлэхгүй байсан ч бид сүнсээрээ нийцэлтэй байна, бидний хооронд ямар ч саад бэрхшээл, буруу ойлголт байхгүй байна, бид зүрх сэтгэлээрээ бүрэн дүүрэн ярилцаж чадна. Тэгвэл бид хамтдаа амьдарч, эвтэй байж чадна. Яг одоо Би ганцаараа та нартай тэмцэлддэггүй, гэвч та нар тэмцэлдэхээ больж чаддаггүй. Тиймээс та нар ил тод өндийн босож Миний үгийг эсэргүүцэж, няцааж, шүүж, яллахгүй байлаа ч гэсэн зүрх сэтгэлдээ эсэргүүцсээр, Надтай сэмхэн тэмцэлдсээр байх болно. Энэ нь хүн завхарсан зан чанараа шийдвэрлэхгүйгээр жинхэнээсээ дуулгавартай дагаж чадахгүй гэдгийг нотолдог. Ихэнх хэрэг явдал дээр та нар Надтай нэгдэж чадахгүйгээр үл барам та нарт хамгийн наад захын ойлголцол, эсвэл Миний талаарх ойлголт ч байдаггүй; та нар үүнд огт хүрч чадахгүй. Тиймээс бидний хувьд хүн бүр аз жаргалтай, баяр баясгалантай байхуйцаар хамтдаа амьдрах нь маш хэцүү байх болно. Хэрвээ Би та нартай хамт байсан бол та нарыг үргэлж зөв зам руу хөтлөхийг хүсэх байсан, ингэснээр та нар бүх хэрэг явдал дээр цэвэр ухамсартай байж, зөв сонголт хийж чадах бөгөөд амьдрал дээр ч бай, биеэ авч явахдаа ч бай, эсвэл Бурханд итгэх зам дээр ч бай, зөв замаар алхаж чадах байсан, мөн Намайг үг хэлсэн ч бай, үгүй ч бай, та нарын зүрх сэтгэлд Надад итгэх хамгийн наад захын итгэл, хүлцэнгүй, дуулгавартай байдал байх байсан. Гэвч яг одоо, хүмүүс энэхүү хамгийн наад захын итгэл, хүлцэнгүй, дуулгавартай байдалд ч хүрч чаддаггүй; хүмүүсийн оюун ухаан хэтэрхий төвөгтэй. Хэрвээ Би чамд бага зэрэг сайн хандвал чи өөрийгөө хэнтэй ч зүйрлэшгүй, бусад бүх хүнээс хамаагүй дээр хэмээн бодож, Надтай холбоотойгоосоо болоод дээрэлхүү болж, Миний нэрийг ашиглан эрх мэдлээрээ далайлгах болно. Хэрвээ Би чамд хэвийн, эсвэл бага зэрэг хүйтэн хөндий хандвал Надад хайр байдаггүй гэж чамд санагдана. Хэрвээ Би чамд бага зэрэг хатуу хандаж, эсвэл чамайг үргэлж засаж, сургамжилбал чамайг хилсдүүлж, шударга бус хандаж байгаа мэт чамд санагдаж, чи Намайг чамд хайргүй, эсвэл хүлээцтэй ханддаггүй гэж бодох болно. Намайг юу ч хийсэн, та нар тэр талаар өөрсдийн гэсэн санал бодолтой байх болно, учир нь та нарын асуудал хэтэрхий ноцтой, та нарын оюун ухаан хэтэрхий төвөгтэй. Тиймээс Би та нартай хамт амьдарлаа ч гэсэн, биднийг ярилцаж, холбогдох үед асуудал байнга гарна. Эцэст нь эдгээр асуудал үргэлж зөрчилдөөнд хүргэх бөгөөд зөрчилдөөн хурцадмагц Бурханд итгэх энэ замаар үргэлжлүүлэн алхаж чадах эсэхийг чинь хэлэхэд хэцүү байх болно. Та нар өөрсдийгөө агуу итгэлтэй гэж бодсон уу? Та нарын биеийн хэмжээ хэтэрхий жижиг! Одоо Би маш эгэл жирийн хүн болж бие махбодтой болоод, ийм удаан хугацаанд та нартай ярьж, та нар дээр ажил хийсэн байхад ч та нартай харилцахад асар их бэрхшээл тулгарч байна. Эдгээр бэрхшээлийн уг үндэс нь юу вэ? (Бид хэтэрхий ов мэхтэй, тэмцэлдэх хандлагатай байдаг.) Хүмүүсийн оюун ухаан цэвэр биш бөгөөд хүмүүс үнэнч шударга биш; тэд завхарсан зан чанараар дүүрэн байдаг. Чамайг завхарсан зан чанар харуулж байгааг, эсвэл хүн чанартаа зарим нэг дутагдалтай байгааг олж мэдэх үедээ Би тэдгээрийг чамд хэлж өгөхгүй бол энэ нь Миний хувьд хариуцлагагүй хэрэг мэт санагдана. Хэрвээ Би ийм зүйлсийг чамд хэлж өгөөд, чи тэдгээрийг хүлээн авч чадвал мэдээж энэ нь илүү дээр байх болно. Гэвч чи үүнийг хүлээн авахгүй бол Би чамайг өөгшүүлэх ёстой юу, эсвэл чамайг засаж, хатуу сахилгажуулах ёстой юу? Хэрвээ Би чамайг өөгшүүлбэл Миний мөс чанар үүнийг зөвшөөрч чадахгүй. Хэрвээ Би чамайг засвал чи үүнийг хүлээн авч чадахгүй бөгөөд чамайг хилсдүүлсэн мэт чамд санагдах болно. Хэрвээ Би чамтай үргэлж үнэнийг нөхөрлөөд, чи зүрх сэтгэлдээ үүнийг хүлээн авахгүй хэвээр байвал Миний ингэж хийх нь үнэ цэнтэй байх уу, Надад хэл дээ? Би туйлдаж ядарна биз дээ? (Тийм.) Хэрвээ өдөр бүр та нарт тус бүрд чинь номловол Би робот болохгүй гэж үү? Би хэрэгсэл болохгүй гэж үү? Энэ нь Миний хийх ёстой ажил биш. Би бүх хүн төрөлхтөнд үг хэлдэг; энэ бол Миний үйлчлэл юм. Миний үг ямар нэг тодорхой хувь хүнд чиглэдэггүй. Би бүх хүн төрөлхтөнд үг хэлдэг бөгөөд чи хүн төрөлхтний нэг гишүүн тул эдгээр үг чамд хамаатай. Өөрөө тэдгээрийг аажмаар идэж, уу, аажмаар өөрийгөө тэдгээртэй харьцуул, аажмаар туулж мэдэрч, өөрчлөгд. Гэвч энэ удаан өөрчлөлтөд хэр их хугацаа шаардагдах вэ? Гурваас таван жил үү, эсвэл арваас хорин жил үү? Чи ямар хэмжээнд өөрчлөгдөх вэ? Энэ нь чиний хувийн шийдэмгий байдал болон ухамсарлах чадвараас хамаарна. Энэ хугацаанд биднийг хамтдаа харилцах үед та нар худал хэлж, хуурч мэхэлж, сөргөлдөж, тэмцэлдэж, заль мэх хэрэглэдэг. Тиймээс бидний хувьд эв найртай байж, ойлголцож, нэгдэж, эсвэл харилцаандаа аз жаргалтай, баяр баясгалантай байхад үнэхээр амаргүй байдаг. Ямартай ч Надтай ойроос юм уу холоос харилцдаг хүмүүсийн хэн нь ч байсан хамаагүй, өнөөг хүртэл Би хэнээс ч чин сэтгэл, эсвэл өөрчлөлт мэдрээгүй, хэнээс ч аз жаргал, эсвэл тайтгарал мэдрээгүй. Түүнчлэн өдий хүртэл амьдарчхаад одоо Миний хамгийн гүн гүнзгий ухаарсан зүйл юу вэ? Миний хамгийн хийхийг хүсдэггүй ганц зүйл бол хүмүүстэй ойр дотно холбоотой байж, тэдэнтэй дотно харилцах явдал гэж баттай хэлж болно. Би хэнийг ч хуурч мэхэлдэггүй, хэнтэй ч сөргөлдөж, тэмцэлддэггүй, гэвч хүмүүс үргэлж сөргөлдөж, тэмцэлдэж, хуурч мэхлэхийг хүсдэг. Би яах ёстой вэ? Би хүмүүсийн хууран мэхлэлт, сөргөлдөөн, тэмцэлд нийцүүлэх ёстой юу, эсвэл Би хүмүүсийн хууран мэхлэлт, сөргөлдөөн, тэмцлийг өөрчлөх ёстой юу? Би хүмүүст нийцүүлж чадахгүй. Надад хүмүүсийг өөрчлөх чадвар, зарим нэг зам үнэхээр бий, гэвч өөрчлөлтийн энэ үйл явц хэтэрхий урт, хэтэрхий хэцүү. Эцэст нь Би дараагийн хамгийн сайн хувилбарыг сонгодог: Хүмүүстэй харилцах үедээ Би тусалж болох хүмүүст туслахын тулд чадах бүхнээ хийдэг. Яагаад ч тусламж хүлээж авдаггүй хүмүүсийн хувьд Би тэдэнтэй холбоо тогтоож, харилцахаас зайлсхийхийг хичээж, цаг гарган хүлээдэг!

Завхарсан зан чанараа хаяж, ариусгалтад хүрэхийн тулд үнэнийг хүлээн авч, үнэнийг дуулгавартай дагах нь нэг үйл явц юм; энэ бол амархан зүйл биш. Хүмүүстэй харилцсан жилүүдэд Би ямар ч бүлэг хүмүүсийн дунд байсан хамаагүй, мөн хүмүүсийн нас, гадаад төрх, арьсны өнгө, зан төлөв, амьдралын нөхцөл хэчнээн ялгаатай байсан ч хамаагүй, тэдний уг чанар-мөн чанар маш танил, урьд нь бүгдийг нь харсан мэт Надад үргэлж санагддаг. Төрөл бүрийн хүмүүсийн зан чанар-мөн чанар адилхан гэж Надад санагддаг, тэдэнтэй харилцсаны дараа тэд бүгд яг л Миний таамагласан шиг байж таардаг. Ийм нөхцөл байдалд Миний ааш зан ямархуу байдаг вэ? Сайн ааш зан уу? (Үгүй.) Намайг яагаад муухай ааштай байгааг хэн ч мэддэггүй. Хүмүүс Надтай харилцах үедээ үүнийг мэддэг үү? (Үгүй.) Завхрал дотор амьдарч буй хүн төрөлхтөн амьдрахын тулд хуурч мэхлэх, сөргөлдөх, тэмцэлдэх зэрэг амьд үлдэх арга замд найддаг. Тэд ийм элементдээ бүрэн ууссан байдаг бөгөөд зовох юмгүй, сэтгэл амар амьдардаг. Тэд нүгэл дотор амьдарч, нүглийн таашаалыг ямар ч санаа зовох зүйлгүйгээр эдэлдэг ба үүнийгээ ямар нэгэн шаналгаатай зүйл гэж боддоггүй. Чухамдаа бүх хүн нүгэлт уг чанартай, нүгэл бол хүмүүсийн амь бөгөөд хүмүүсийн амийн мөн чанар нь нүгэл учраас тэд нүгэл дотор амьдрахыг шаналгаатай гэж боддоггүй. Энэ нь яг л гахайтай адил; гахай бол бохир, заваан амьтан. Гахай бохир, завааныг нь мэдрэхгүйгээр шавар шавхай, хогийн цэг дээр идэж, унтдаг. Бас өт байна; өтнүүд өчүүхэн төдий ч бохир завааныг нь мэдрэхгүйгээр овоорсон баас, өмхий шуудуунд амьдардаг—тэр ч байтугай тэнд өөриймсөг, тухтай байдаг. Хүмүүс завхарсан зан чанар дотроо амьдардаг, сөргөлдөөн, тэмцэл дунд амьдардаг бөгөөд үүнийг шаналгаатай эсвэл хэцүү ч гэж үздэггүй. Зарим хүн бүр ганц өдөр л сөргөлдөхгүй, тэмцэлдэхгүй, эсвэл арга заль хэрэглэхгүй бол амьдрал нь хэтэрхий уйтгартай, сонирхолгүй болно гэж үздэг тул тэмцэлдэх ямар нэг зүйл, эсвэл арга заль хэрэглэх хэн нэгнийг олох ёстой болдог. Тэдний нүдээр, махан биед амьдарч, хүний арьс нөмөрсөн хүмүүс сөргөлдөх ёстой, тэмцэлдэх ёстой; тэгэхгүй бол оршин тогтнол нь үнэ цэнээ алдана. Миний хувьд уг мэдрэмж тэс өөр байдаг. Хүмүүстэй сөргөлдөж, тэмцэлдэх нь маш зүдэргээтэй зүйл, бас яршигтай зүйл гэж Надад санагддаг; энэ бол энэ амьдралдаа Миний хамгийн их зугтахыг хүсдэг нэг томоохон зүйл юм. Би хэрхэн сөргөлдөх, эсвэл тэмцэлдэхийг мэддэггүй, сөргөлдөх юм уу тэмцэлдэхийг хүсдэг ч үгүй. Сөргөлдөх, тэмцэлдэхтэй холбоотой хэрэг явдалтай үнэхээр таарах үедээ Би зүгээр л ухарч, тэдгээрийг тойрч, зайлсхийхийг хүсдэг, тиймээс эдгээр зүйл Надад тун яршигтай санагддаг. Олон жилийн турш унтууцсаны дараа эдгээр сэтгэл хөдлөл хуримтлагдаж, хязгаартаа хүрсэн бөгөөд эцэст нь хүн төрөлхтөнтэй харилцах нь дэлхий дээрх хамгийн шаналгаатай зүйл гэж Надад санагдах болсон. Надтай сөргөлдөж, тэмцэлддэг хэн нэгэнтэй тулгарах бүрд махны машин руу шахагдан орж буй мэт, тоглоом тохуу болж байгаа мэт санагддаг; мэдрэмж нь ийм байдаг. Ийм мэдрэмж төрсний дараа Би “Түүний завхарсан зан чанарын энэ тал хэрхэн илчлэгддэг вэ? Ийм хүний мөн чанар юу вэ? Хэрвээ боломж олдвол Би түүнтэй энэ талаар нөхөрлөнө. Хэрвээ тэр үнэнийг хүлээн авч чадвал тэр нь хамгийн сайн бөгөөд тэр хүнд үнэхээр туслууштай. Хэрвээ тэр үнэнийг хүлээн авахгүй бол Би зүгээр л юмыг зөнгөөр нь орхиж, хувь заяанд нь даатган орхино” гэж бодолхийлдэг. Үнэнийг хүлээн авдаггүй хүмүүс бол хүн чанаргүй хүмүүс, бас ерөөлгүй хүмүүс юм; тэд бол хамгийн тэнэг хүмүүс, хамгийн үнэ цэнгүй хүмүүс юм. Олон хүнтэй харилцсаны дараа Би хүмүүс болон ертөнцийн хэрэг явдлын талаар ийм бодол санаа, үзэл бодолтой болсон: Хүмүүстэй харилцах нь ядаргаатай зүйл болсон. Энэ нь бие махбодын ядаргаа биш, харин сүнсний ядаргаа юм. Энэхүү ядаргаан дотор бас уйтгартай, дарамттай, шаналгаатай мэдрэмж байдаг. Хэрвээ Би хүмүүстэй харилцахгүй бол Надтай тэмцэлдэж, тулалдах хүмүүстэй Би цөөн тааралдаж, Миний сүнс нэлээд эрх чөлөөтэй, тайван болдог.

Сүүлийн жилүүдэд, зарим ах эгчтэй харилцах үедээ Би зарим хүний “Би сая буруу хэлчихлээ; би өөрийгөө залруулъя”, эсвэл “Миний түрүүн олж мэдсэн нөхцөл байдал бага зэрэг зөрүүтэй байна; би үүнийг залруулъя” гэж хэлэхийг үргэлж сонсдог. Мөн зарим хүн хэрэг явдал зохицуулахдаа урьдынхаасаа илүү зүй зохистой хандлагатай болж, арай илүү мэрийлттэй, хариуцлагатай болдог. Түүнчлэн, тэд бэрхшээл туулж, төлөөс төлж чаддаг бөгөөд гомдоллох нь илүү багассан. Ихэнх хүн хамтдаа үүргээ гүйцэтгэхдээ бие биетэйгээ аливааг хэлэлцэж, эв найртай хамтран ажиллаж чаддаг. Хэдэн жилийн өмнөхтэй харьцуулахад тэд хавьгүй илүү дээрдэж, бага зэрэг өөрчлөгдсөн. Ийм зүйл болж байгааг анзаарах бүрд Надад нэлээд таатай санагддаг. Энэ олон жилийн турш эдгээр зүйлийг ахин дахин давтсан нь хий дэмий байсангүй—эцэст нь нэг хэсэг хүмүүс эдгээр үгийг нухацтай авч үзлээ гэж Надад санагддаг. Эдгээр үгийг сонссоныхоо дараа тэд үнэнийг ойлгож, Бурханы үгийн дагуу хэрхэн хэрэгжүүлэхээ мэддэг. Тэд хэр ихийг хэрэгжүүлж чаддаг байхаасаа үл хамааран, хамгийн наад зах нь амь-оролттой болж, бага зэрэг өөрчлөгдсөн. Товчхондоо, үнэнд хандах тэдний хандлага, үзэл бодол харьцангуй зүй зохистой, зөв болсон. Хэдийгээр зарим хүн бага зэрэг өөрчлөгдсөн ч хангалттай өөрчлөгдөөгүй. Заримдаа өөр өөр хэрэг явдалтай тулгарах үед хүмүүс сөргөлдөж, тэмцэлдэх тохиолдол гарсаар байдаг; асуудал уг үндсээрээ шийдвэрлэгдээгүй. Та нар бага зэрэг л өөрчлөгдсөн бөгөөд бүрэн дуулгавартай дагаж чадах цэгт хараахан хүрээгүй. Та нар үнэнийг үргэлжлүүлэн эрэлхийлж, засалт, шалгалт, цэвэршүүлэлтийг үргэлжлүүлэн туулж мэдрэх ёстой. Өөрчлөлт бол гадна талын өөрчлөлт биш—тэгвэл яг юу өөрчлөгддөг вэ? Би энэ олон жилийн турш үг хэлсэн бөгөөд та нар нэлээд их завхарсан зан чанартайгаа, үнэндээ хүн чанар чинь ч бас нэлээд их дутагдалтайг танин мэдсэн. Та нар завхарсан зан чанараа хэрхэн хаяж, үүргээ зүй зохистой гүйцэтгэхийг, мөн үүргээ стандартад нийцүүлэн гүйцэтгэхийн тулд үнэнийг хэрхэн хэрэгжүүлэхийг тодорхой ойлгосон байх ёстой, тийм үү? Хамгийн наад зах нь, та нар бүгд хэрхэн үнэнч шударга хүмүүс байх талаар тодорхой ойлголттой байх ёстой, үүнийг хэрхэн хэрэгжүүлэхээ ч бас мэддэг байх ёстой. Хэрвээ та нар өөрсдийн ойлгодог, чадварын чинь хүрээнд байдаг асуудлуудыг нэг нэгээр нь шийдвэрлэхийн тулд үнэнийг эрж хайхад хүчин чармайлт гаргаж, янз бүрийн бэрхшээлээ даван туулахын тулд бага зэрэг зовлон туулж, үнэнийг хэрэгжүүлж чаддаг бол Би та нарыг үндсэндээ бага зэрэг хүний төрхтэй болжээ гэж үзэж магадгүй. Намайг чамтай харилцах үед чи хааяа тэмцэлдэх хандлага бага зэрэг харуулсаар байсан ч гэсэн хэрвээ Би үүнийг илэрхий биш байна гэж бодвол чиний талаарх Миний үзэл бодол урьдынхаас маш өөр болж, бидний хувьд нийцэлтэй байхад хамаагүй хялбар байх болно. Өөрчлөлтөд хүрэхийн тулд хэрхэн эрэлхийлэх талаар та нар нөхөрлөж, төлөвлөгөө гаргах ёстой. Та нар үүргээ гүйцэтгэхдээ бага зэрэг хүчин чармайлт гаргах, бага зэрэг хөдөлмөрлөх, аргацаах, буруу зүйл хийхгүй, саад тотгор, үймээн учруулахгүй, эсвэл зүгээр л чөлөөлөгдөхгүй, зайлуулагдахгүй байхдаа сэтгэл ханаж болохгүй. Харин ч та нар үнэнд, үнэнийг хэрэгжүүлэхэд, үнэнийг хүлээн авч, дуулгавартай дагахад хүчин чармайлт гаргах ёстой. Энэ тал дээр Би ихэнх эгч нарыг сайшаах ёстой; ихэнх эгч нар сайн хийж байхад ихэнх ах нар тааруу байна. Туршлагын гэрчлэлийн видеонуудаас харахад, чуулганы янз бүрийн ажилд гол үүрэг роль гүйцэтгэж, зааварлагчаар ажиллаж байгаа хүмүүсийн ихэнх нь эгч нар байна; ах нар маш цөөхөн байна. Янз бүрийн мэргэжлийн ажлын тухайд ихэнх ах аливааг нухацтай авч үздэггүй, үнэн-зарчим, амь-оролт, эсвэл Бурханыг дуулгавартай дагаж, авралд хүрэхтэй холбоотой янз бүрийн үнэний тухайд ч аливааг нухацтай авч үздэггүй. Үүнээс ч илүүтэйгээр, олон ах нарт сүнслэг амьдрал огт байдаггүй; тэд Бурханы үгийг уншдаггүй, номлол, нөхөрлөл сонсдоггүй, Бурханы гэрийн кино, видеог үздэггүй, асуудалтай тулгарах үедээ үнэнийг эрж хайдаггүй, эсвэл ах эгч нартай нөхөрлөдөггүй. Энэ тал дээр эгч нар ах нараас илүү сайн байдаг. Ялангуяа, одоо Бурханы гэрт чухал ажлын зааварлагчаар ажиллаж байгаа зарим эгч урьдынхаасаа илүү хүлцэнгүй, дуулгавартай дагадаг болсон. Тэд бэрхшээл туулж чаддаг, төлөөс төлөхөд бэлэн байдаг, аливааг нямбай хийдэг, маш нухацтай, нарийн нягт, мэрийлттэй байдаг. Засалт туулах үедээ тэд үүргээ орхидоггүй, эсвэл гомдоллодоггүй; тэд залбирч, дуулгавартай дагаж чаддаг хэвээр байдаг бөгөөд завхарсан зан чанараа мэдэж, шийдвэрлэхийн тулд үнэнийг эрж хайж чаддаг. Ах нар аа, эргэн тойрны чинь эгч нар аливааг хэрхэн хийж байгааг та нар харж болно. Тэд та нараас илүү нямбай бөгөөд үйлдэлдээ та нараас илүү нухацтай, хариуцлагатай, мэрийлттэй байдаг; түүнчлэн, тэд хүлцэнгүй, дуулгавартай дагадаг, аливааг хийхдээ үнэн-зарчмыг эрж хайхад анхаардаг. Мэдээж, харьцангуй дуулгавартай, хийдэг зүйлдээ нямбай, хичээнгүй байж чаддаг хэсэг ах нар бас бий, гэвч ихэнх ах нар үргэлж бага зэрэг хайнга байдаг. Шүтлэггүй хүмүүс үүнийг бүдүүн бараг, хээгүй гэж нэрлэдэг. Бурханы гэр “бүдүүн бараг байхыг” таашаадаггүй; Бурханы гэр үнэнийг нөхөрлөж, асуудлыг зарчмын дагуу зохицуулж, аливааг хичээнгүй, нарийн нягт хийхийг чухалчилдаг. Анхаарамжгүй, хайнга байхыг яавч хүлээн зөвшөөршгүй. Ихэнх ах нар хэрэг явдлыг зохицуулахдаа хайнга ханддаг бөгөөд хэзээ ч мэрийлттэй байдаггүй, “'Бүдүүн бараг' эсвэл 'дөхөж очсон' байхад л болно; энэ нь хангалттай сайн” гэж боддог. Зарим эгч үнэнд хүчин чармайлт гаргаж, үнэнд мэрийлттэй хандаж, үүрэгтээ нухацтай, нарийн нягт хандаж байгааг ах нар харах үедээ тэднийг бүр дорд үзэж, “Бид бол жинхэнэ эрчүүд. Эдгээр зүйлийг тийм нямбай хийж, ялихгүй нарийн ширийнийг нь хүртэл хийх ёстой гэж үү? Энэ бүх үнэний нөхөрлөл, энэ бүх залбирал, эрэл хайгуул дээр бид үндсэндээ зөв чиглэлд явж байхад л болно. Ийм хатуу шаардлагатай байхын хэрэг юу байна? Хэрвээ бид бүх зүйл дээр ийм цамаан байх юм бол өөрсдийгөө эр хүн гэж нэрлэж болно гэж үү? Хүмүүс биднийг шоолно шүү дээ!” гэж хэлдэг. Чиний энэ хандлага буруу байна. Аливааг нухацтай хийсний чинь төлөө хэн чамайг шоолох юм бэ? Хүсвэл тэд шоолж л байг. Жинхэнэ эр хүн аливааг нухацтай хийх ёстой; үүнд ичээд байх зүйлгүй. Аливааг нухацтай хийх нь хүйсийн ялгаанаас үл хамааран бүх хүний—бүтээгдсэн зүйлсийн үнэнд, хариуцлагад, мөн үүрэгт хандах ёстой хандлага юм. Хүнд хүчир биеийн хүчний хөдөлмөр хийх, эсвэл машин техник зэрэг зүйлсийг ажиллуулах тухайд эрэгтэй, эмэгтэй хүмүүсийн хооронд ялгаа байдаг боловч үнэнийг эрэлхийлэхэд тийм ялгаа байдаггүй. Үнэн нь ганцхан эрэгтэй, эсвэл эмэгтэй хүмүүст чиглэдэггүй, харин эрэгтэй, эмэгтэй хүмүүсийн аль алиныг багтаасан хүн төрөлхтөнд чиглэдэг. Бидний нөхөрлөсөн бүх үнэнээс зөвхөн гэрлэлттэй холбоотой хэрэг явдал дээр л эрэгтэй, эмэгтэй хүмүүсийн хооронд ялгаа байдаг бөгөөд эрчүүдээс эрэгтэй хүний үүрэг хариуцлагыг, эмэгтэйчүүдээс эмэгтэй хүний үүрэг хариуцлагыг биелүүлэхийг шаарддаг. Үнэний бусад талууд дээр эрэгтэй, эмэгтэй хүмүүсийн хооронд ямар ч ялгаа байдаггүй; тэдгээр нь бүгд хүмүүсийн хэрэгжүүлэх ёстой зүйлс юм. Ялангуяа үнэн-зарчимтай холбоотой хэрэг явдал дээр чи алдаа гаргаж яавч болохгүй бөгөөд чиний чиглэл, зорилго ч бас буруу байж болохгүй. Үнэнийг эрэлхийлэхэд, хүний завхарсан зан чанар, хүний харуулдаг байдал, хүний бодол санаа, үзэл бодол хөндөгдөх үед чи тэдгээрийг нарийвчлан шинжилж, ялган таних ёстой. Хэрвээ чи тэдгээрийг шинжлэхгүй бол асуудлын уг үндсийг хэзээ ч олохгүй. Хэрвээ чи үүнийг олж чадахгүй бол шийдвэрлэж чадахгүй бөгөөд үргэлж завхарсан зан чанар дотроо амьдарч, тэдгээрээс болж зовж зүдэрч, нөлөөнд нь автах болно—чи өөрчлөлтөд хүрч чадахгүй, завхарсан зан чанараа хаяж чадахгүй.

Өнөөдөр бид “бие махбодтой болсон Бурханыг завхарсан хүн төрөлхтөнтэй адилтган үзэхгүй байх” гэх сэдэвтэй холбоотой хэд хэдэн талыг нөхөрлөлөө. Энэ нь голчлон Миний биеэ авч явж, хүмүүстэй харилцдаг зарчим, түүнчлэн хүмүүстэй харилцах үеийн Миний дотоод зан чанар, мөн чанарын талаар та нарт хэлэх зорилготой байв. Та нар эдгээр зүйлийг гаднаас нь харж, ойлгож, эсвэл ухаарч чадахгүй, тиймээс Би Өөрийн мэдрэмж болон аливааг хийх Өөрийн зарчмыг та нартай хуваалцсан юм. Би Өөрийгөө гэрчлээгүй; Би зүгээр л эдгээр зүйлийг та нартай хуваалцаж байна, ингэснээр та нар Миний биеэ авч явж, аливааг хийдэг зарчмыг ойлгож, Миний амьдран харуулдаг амь, зан чанар, мөн чанарыг мэдэж, ойлгож чадна. Эдгээр нь нууц биш, нууцлаг зүйлс ч биш. Та нар эдгээрийг ойлгож, тодорхой мэдэж авмагцаа Бурханыг танин мэдэж, Бурханы махбод болсон биеийг илүү үнэн зөв танин мэдэж чадна. Эс бөгөөс, “Бурханы махбод болсон бие тэнгэр дэх Бурханыг төлөөлж чаддаг, Тэрээр Бурханы ялгамж чанар, мөн чанартай” гэх үг та нарын хувьд үүрд хоосон үг хэллэг болж магадгүй, эсвэл энэ нь та нарын үзэл, төсөөлөл дотор үүрд үлдэж магадгүй, аль эсвэл та нарын хувьд үүрд нууцлаг зүйл болж магадгүй. Үнэндээ энэ бол шийдвэрлэж болох асуудал; энэ нь онол биш, тогтсон хэллэг ч биш. Хэдийгээр бие махбодтой болсон Бурханы амийн оршин тогтнодог хэлбэр нь тэнгэр дэх Бурханы оршин тогтнох хэлбэрээс бага зэрэг өөр—махбодод оршин байдаг Бурханы Сүнс боловч Тэдний аминд ямар ч ялгаа байхгүй, Тэдний амь-мөн чанарт ямар ч ялгаа байхгүй. Тэгвэл бидний ярилцсан эдгээр зүйл буюу Бурханы махбод болсон бие хүмүүсийг хуурч мэхэлдэггүй, хүмүүстэй сөргөлддөггүй, эсвэл тэмцэлддэггүй нь хаанаас гардаг вэ? Тэдгээр нь Бурханы Өөрийнх нь амиас гардаг; нарийн яривал, тэдгээр нь Бурханы Өөрийнх нь зан чанарын илэрхийллээс гардаг. Тиймээс та нарт “Би хэнийг ч хуурч мэхэлдэггүй, хэнтэй ч сөргөлддөггүй, эсвэл тэмцэлддэггүй” гэж хэлэх нь хоосон албархуу үг биш, нууцлаг зүйл ч биш. Тэр зүгээр л ийм хүн, Тэр зүгээр л ийм амь дотор амьдардаг, Түүний биеэ авч явах зарчим, түүнчлэн Түүний амьдран харуулдаг амь, зан чанар, мөн чанар нь бүгд хүмүүсийг хуурч мэхлэхгүй, хүмүүстэй сөргөлдөхгүй, тэмцэлдэхгүй байх элементүүдийг агуулдаг. Ойлгомжтой юу? (Тийм.) Өнөөдрийн нөхөрлөлөө үүгээр өндөрлөе. Баяртай!

Үнэнийг хэрхэн эрэлхийлэх вэ (30)

Өнгөрсөн удаа бид “Үнэнийг хэрхэн эрэлхийлэх вэ” сэдэв дэх “орхих”-ыг хэрэгжүүлэх нэг арга зам болох “Өөрийнхөө болон Бурханы хоорондох саад тотгор, Бурханд хандах дайсагналаа орхих нь” гэдэгт хамаардаг, хүмүүс бие махбодтой болсон Бурханы талаар үзэл, төсөөлөлтэй байх асуудлын талаар нөхөрлөсөн, тийм үү? (Тийм.) Хүмүүс бие махбодтой болсон Бурханд хэрхэн хандах ёстой талаар бид нөхөрлөсөн. Тэгвэл өнгөрсөн удаа бид Бурхан бие махбодтой болохтой холбоотой ямар үнэний талаар нөхөрлөсөн бэ? (Өнгөрсөн удаа бид Бурхан хүмүүсийг уруу татдаггүйн нэг хэсэг болох Бурхан тодорхойгүй ярьдаггүй талаар, мөн байр сууринд хандах Бурханы хандлагын талаар нөхөрлөсөн.) Бид бие махбодтой болсон Бурханыг завхарсан хүн төрөлхтөнтэй адилтгаж үзэхгүй байх сэдвээр нөхөрлөсөн бөгөөд үүнд Бурхан хүмүүсийг уруу татдаггүй хамаарна, мөн бие махбодтой болсон Бурхан байр сууринд хэрхэн ханддаг талаар бид нөхөрлөсөн. Энэ сэдвийн талаар бид юу гэж нөхөрлөсөн бэ? Та нар юу мэдэж авснаа Надад хэл дээ. (Өнгөрсөнд би Бурханы ялгамж чанар бол Бүтээгчийн ялгамж чанар бөгөөд Түүний байр суурь маш өндөр гэж боддог байсан. Бурханы нөхөрлөлөөр дамжуулан би, Бурхан хэзээ ч өндөр байр суурьтай мэт биеэ авч явдаггүй, мөн энэ байр сууриасаа хэзээ ч таашаал авдаггүйг олж харсан. Түүнчлэн Бурхан энэ байр сууринаасаа болоод хүн төрөлхтнийг аврахаар төлөөс төлдөг юм биш; харин ингэснээрээ Тэрээр хүн төрөлхтний өмнө хүлээсэн хариуцлагаа биелүүлж байгаа хэрэг юм. Түүнээс гадна, хүн өндөр байр суурьтай бол эрх мэдэлтэй байдаг гэж би өнгөрсөнд боддог байлаа. Байр суурь нь үнэндээ ердөө л цол хэргэмийг төлөөлдөг бөгөөд хүн Бурханы гэрт удирдагч юм уу ажилчин байна гэдэг нь Бурхан тэр хүнд даалгавар, хариуцлага өгч байгаатай адил гэдгийг би Бурханы нөхөрлөлөөр л ухаарсан. Эдгээр нь Бурханы нөхөрлөлийг сонссоны дараа миний олж авсан ойлголт юм.) Би юу ч нөхөрлөлөө гэсэн, нэг талаар энэ нь төрөл бүрийн зүйлийн талаарх Бурханы үзэл бодол, зарчим юу болохыг, мөн Бурханы зан чанар-мөн чанарын ямар жинхэнэ илрэл, илчлэл байдгийг хүмүүст илүү тодорхой, үнэн зөв мэдүүлэхийн тулд юм—энэ бол хүмүүсийн мэдэх хэрэгтэй зүйл. Нөгөө талаар, энэ агуулгыг нөхөрлөх нь хүмүүст төрөл бүрийн зүйлд хандах зарим нэг зөв үзэл бодлыг өгч, тэдгээрт хандах, тэдгээрийг зохицуулах зарчмыг ойлгох боломжийг тэдэнд олгодог. Жишээ нь, Бурхан байр сууринд хэрхэн ханддагийг аваад үзье. Нэг талаар, энэ тухай нөхөрлөх нь Бурхан бие махбодтой болж, хүн төрөлхтний нэг болохоор газар дээр ирэх үедээ—өөрөөр хэлбэл, Тэрээр хэвийн хүн чанар дотор амьдрах үедээ—байр суурийн талаар ямар бодол, үзэлтэй байдгийг, мөн байр суурийг зохицуулах Түүний зарчим ямар байдгийг ойлгоход чамд тусална. Энэ бол хүмүүсийн ойлгох шаардлагатай зүйл юм. Нөгөө талаар, Бурхан байр сууринд хэрхэн ханддаг талаар нөхөрлөх нь мэдэх ёстой эдгээр үнэнийг нь зөвхөн хүмүүст ойлгуулахын тулд биш; илүү чухал нь, үнэнийг ойлгосныхоо дараа энэ асуудалд хандах, энэ асуудлыг зохицуулах зөв бодол, үзэл, мөн хэрэгжүүлэлтийн зарчимтай болгохын тулд юм. Товчхондоо, бид ямар ч төрлийн асуудлаар нөхөрлөлөө гэсэн, нэг талаар энэ нь ийм төрлийн асуудалд хандах зөв үзэл бодлыг чамд мэдүүлэх, нөгөө талаар ийм төрлийн асуудлыг зохицуулах хэрэгжүүлэлтийн зарчим болон хэрэгжүүлэлтийн замыг чамд мэдүүлэхийн тулд юм.

Бие махбодтой болсон Бурхан Бурханы ялгамж чанартай бөгөөд Бурханы сонгосон хүмүүсийн дунд байр суурьтай байдаг хэдий ч энэ байр суурь нь завхарсан хүмүүсийн ярьдаг байр сууриас тэс өөр юм. Бурханы хувьд, нэг талаар энэ байр суурь нь ердөө л үнэнтэй холбоотой үг хэллэг юм; нөгөө талаар, бие махбодтой болсон Бурханы амь болон мөн чанарын тухайд бол, энэ байр суурь нь ямар нэгэн албан тушаал биш, харин бие махбодтой болсон Бурханд байдаг амь-мөн чанарын үүднээс яригддаг зүйл юм. Тэгэхээр мөн чанартаа, завхарсан хүмүүсийн ярьдаг байр суурь нь бие махбодтой болсон Бурханы энэхүү байр сууриас үнэндээ өөр юм. Завхарсан хүн төрөлхтний дунд байр суурь гэж юу вэ? (Эрх мэдлийн бэлгэ тэмдэг.) Завхарсан хүн төрөлхтний дунд байр суурь нь хүний ялгамж чанар, мөн чанартай ямар ч хамаагүй; энэ нь ердөө л цол хэргэм юм. Жишээ нь, завхарсан хүн төрөлхтний дунд зарим хүн гүйцэтгэх захирал, менежер, эсвэл нийгмийн тодорхой байр суурьтай байдаг. Энэ нь ердөө л цол хэргэм, эсвэл хүмүүсийн дундах анги давхарга, зэрэг зиндаагаар хуваасан хэрэг бөгөөд хүний жинхэнэ ялгамж чанар, мөн чанартай ямар ч хамаагүй. Тиймээс, бие махбодтой болсон Бурханы хүмүүсийн дундах “байр суурь” гэгч нь хүний нийгэм дэх эрх баригчдынхтай адилгүй; Тэр бол эрх баригч биш, мөн ашиг сонирхол бүхий этгээд ч биш. Хүмүүсийн дунд Бурханы байр суурийг ердөө л Түүний мөн чанар, ялгамж чанарын үүднээс ярьдаг бөгөөд Бурханы ялгамж чанар, мөн чанарыг зөвхөн Бурханы амь болон Бурханы эрх мэдэл, хүч чадал, зан чанараас нь шалтгаалан ярьдаг. Бурханы байр суурь нь хүмүүсийн дундах нэг төрлийн цол хэргэм биш. Тиймээс, хүмүүс бие махбодтой болсон Бурханыг нийгмийн янз бүрийн давхаргын байр суурьтай хүмүүстэй адилтгаж үзэж болохгүй. Нийгмийн янз бүрийн давхаргын байр суурьтай хүмүүсийг аль анги давхаргад харьяалагддагаас нь үл хамааран нийтэд нь эрх баригч анги гэж нэрлэдэг. Эрх баригч ангийн мөн чанар нь, нэг талаар тэд байр сууриндаа тохирсон ажилтай байдаг; нөгөө талаар, ямар цаг үе, нийгмийн орчин байхаас үл хамааран энэ эрх баригч анги нь үндсэндээ хүмүүсийн дундах удирдагчид, шилдгүүд, ашиг сонирхол бүхий хүмүүс гэх мэтээс бүрддэг. Ялангуяа, зуу гаруй жилийн өмнө ийм байсан—нийгэмд байр суурь, нэр хүндтэй эрх баригч ангийн дийлэнх олонх нь ашиг сонирхол бүхий хүмүүс байв. Тэгвэл “ашиг сонирхол бүхий хүмүүс” гэж юу гэсэн үг вэ? Энэ нь эрх мэдэл, байр сууриа ашиглан өөрсдөдөө ашиг хонжоо хайдаг хүмүүсийг хэлж байгаа юм. Тэд ямар аргаар ашиг хонжоо хайдаг вэ? Улс төрийн нөлөө, эрх мэдлээрээ дамжуулан тэд харьяат хүмүүсээ захирдаг; тэдний ноёрхол, засаглал дор эдгээр харьяат хүмүүс тэдэнд алба гувчуур, тодруулбал татвар төлдөг. Гэвч бие махбодтой болсон Бурханы байр суурь болон эрх баригч ангийн байр суурийн хооронд мөн чанарын ялгаа бий. Нийгэмд, эсвэл бүлэг хүмүүсийн дунд тэд ямар анги давхаргын эрх баригчид, эсвэл эрх мэдэл, байр суурьтай хувь хүмүүс байхаас үл хамааран эрх баригч ангийн байр суурь нь ердөө л албан тушаал, цол хэргэм юм. Тэд зөвхөн өөрсдийнхөө захирдаг хүмүүсийг, эсвэл засаглал, удирдлагынхаа хүрээнд байгаа хүмүүсийг энгийнээр засагладаг—өргөн утгаараа үүнийг захирах гэж нэрлэдэг бөгөөд явцуу утгаараа үүнийг засаглах, удирдах гэж нэрлэдэг. Тэд захирч, засаглаж, удирдах замаар байр суурийнх нь авчирдаг эрх мэдэл болон янз бүрийн ашиг тусыг олж авдаг. Бие махбодтой болсон Бурхан Бурханы ялгамж чанар, мөн чанарыг эзэмшдэг, Бурханы байр суурьтай хэдий ч Түүний хийдэг ажил, ажлынх нь мөн чанар, мөн байр суурийнх нь мөн чанар өөрөө нийгэм болон хүн төрөлхтний дундах янз бүрийн эрх баригч анги давхаргынхнаас өөр юм. Бие махбодтой болсон Бурханы хүмүүс дээр хийдэг ажил нь тэднийг захирах юм уу удирдах явдал биш, харин тэднийг удирдан чиглүүлэх, хангах, залж чиглүүлэх, дэмжих, туслах, засах, шүүх, гэсгээх явдал юм. Энэ бүх ажлыг хийх Бурханы зорилго нь хүмүүсийг завхарсан зан чанараа хаяж, түүнээс ангижрах боломжтой болгох явдал юм. Түүний хүмүүс дээр хийдэг бүх ажлын хамгийн үндсэн шинж чанар нь хүмүүсийг Бурханы өмнө авчрахын тулд үнэн болон амиар хангах явдал юм. Энэ бол Түүний хийдэг ажил. Тэрээр газар дээр Бурханы гүйцэтгэж, айлдахыг хүсдэг ажил, үгийг авч, тэр ажлыг хүмүүс дээр гүйцэтгэж, тэр үгийг хүмүүст айлддаг, ингэснээр тэд сонсож, ойлгож, хэрэгжүүлэх замтай болж, эцэст нь завхарсан зан чанараа хаяж, Бурханыг дуулгавартай дагаж, Бурханыг үнэхээр шүтэн мөргөдөг хүмүүс болж чадна. Энэ үйл явцад завхарсан хүмүүсийн бие махбодтой болсон Бурханаас олж авдаг зүйл нь юун түрүүнд үнэний хангалт, амийн хангалт, замын хангалт байдаг. Эцэст нь тэд Бурханыг үнэхээр дуулгавартай дагаж, жинхэнэ бүтээгдсэн зүйл—стандартад нийцсэн бүтээгдсэн зүйл—болж, Бурханыг хангалуун байлгаж, Бурханд сайшаагдаж, хүлээн зөвшөөрөгдөж, Бурханыг шүтэн мөргөдөг хүмүүс болж чаддаг. Эдгээр нь хүмүүсийн бие махбодтой болсон Бурханаас олж авдаг зүйлс юм. Бие махбодтой болсон Бурханд ийм байр суурь байдаг бөгөөд энэ ажлыг хийсэн хэдий ч Тэрээр хүн төрөлхтний алба гувчуурыг эдэлдэггүй. Бие махбодтой болсон Бурхан байр суурьтай хэдий ч эрх баригч анги давхаргынхны аль нэгнийх нь эдэлдэг байр суурийн ашиг тусыг эдэлдэггүй, мөн байр суурийн Өөрт нь олгодог янз бүрийн өгөөмөр хангамжийг ч эдэлдэггүй. Тиймээс, бие махбодтой болсон Бурханд бие махбодтой болсон Бурханы байр суурь байдаг хэдий ч Тэрээр ашиг сонирхол бүхий этгээд биш, мөн мөлжигч анги давхаргын нэг хэсэг ч биш. Ажлаа хийхдээ—яг л тэнгэр дэх Бурхан, Бурханы Сүнс бүх хүн төрөлхтнийг залж чиглүүлдэгтэй адилаар—бие махбодтой болсон Бурхан хүн төрөлхтнийг хангаж, залж чиглүүлж, дэмжиж, тусалдаг бөгөөд хүн төрөлхтнөөс материаллаг болон материаллаг бус ямар ч зүйлийг хэзээ ч шаарддаггүй. Тиймээс, бие махбодтой болсон Бурхан ажиллахаар хүмүүсийн дунд ирэх үедээ, хүмүүсийн нүдээрээ хардаг байр суурьтай, эсвэл тэдний бодол, үзлийн дагуух байр суурьтай байсан ч гэсэн хүмүүсээс алба гувчуур эдэлдэггүй. Түүний хийдэг ажил болон хүн төрөлхтнийг хангах хангалт нь үнэ төлбөргүй байдаг; Тэрээр хүн төрөлхтнөөс ямар ч хураамж, татвар, хөлс шаарддаггүй. Өнөөг хүртэл та нар Түүнд ганц зоос ч болов өгсөн үү? (Үгүй.) Та нар номлол сонсохын тулд хэзээ нэгэн цагт мөнгө төлж байсан уу? (Үгүй.) Манай цуглааны газруудад нэвтрэх карт шаарддаггүй, цуглаанд оролцохын тулд та нар тасалбар худалдаж авах шаардлагагүй, мөн ганц ч зоос төлөх шаардлагагүй. Үүнээс гадна, та нарын уншдаг ном, үздэг видео, сонсдог номлолын бичлэг бүгд үнэ төлбөргүй. Та нараас хэзээ ч ганц зоос ч нэхэж байгаагүй. Тийм биш гэж үү? (Тийм.) Хэнээс ч ганц зоос ч нэхэж байгаагүй; бүх зүйл үнэ төлбөргүй. Зарим хүн: “Хувийн өргөл нь орлогын тодорхой хувь байх ёстой юу?” гэж асуудаг. Тийм биш; өргөлийг бүгдийг нь сайн дураараа өгдөг. Аравны нэгийн өргөл бол ердөө л итгэгчдийн өргөх учиртай зүйл, гэхдээ хүн орлогынхоо аравны нэг, эсвэл тавны нэгийг өргөхөөс үл хамааран энэ нь бүхэлдээ сайн дурын хэрэг юм. Түүнээс гадна, Бурханд итгэдэг олон хүн өргөх учиртай зүйлээ хэзээ ч өргөж байгаагүй хэрнээ цуглаанд оролцсоор, Бурханы үгийг уншиж, номлол сонссоор байж чаддаг. Хэзээ ч өргөл өргөж байгаагүй гэдгээс нь болоод ганц ч хүний номлол сонсох эрх, цуглаанд оролцох эрх, эсвэл үүргээ гүйцэтгэх эрхийг нь хасаж байгаагүй—хэнд ч ийм зүйл тохиолдоогүй биз дээ? (Тийм.)

Хуулийн эрин үеэс өнөөгийн Хаанчлалын эрин үе хүртэл Бурхан хүн төрөлхтнийг тууштай хангасаар ирсэн. Бурханы Сүнс хүн төрөлхтөнд айлдаж эхэлсэн үеэс Бурхан эхний удаа бие махбодтой болох, дараа нь Бурхан хоёр дахь удаагаа бие махбодтой болох хүртэл Бурхан тоо томшгүй олон үг айлдаж, мөн хүн төрөлхтөн дээр тооцоолохын аргагүй их ажил хийсэн. Тэрээр маш олон үг айлдаж, хүн төрөлхтнийг маш ихээр хангасан—энэ нь аль хэдийн хэмжээлшгүй их болсон. Тэгвэл Бурхан хэзээ нэгэн цагт хүмүүсээс ганц зоос шаардаж байсан уу? Тэр хэзээ ч тэгж байгаагүй. Тэр байтугай хүмүүсээс ганц шуудай үр тариа ч шаардаж байгаагүй; Тэр ердөө л хүмүүсийг ийнхүү тасралтгүй, үнэ төлбөргүй хангадаг. Бие махбодтой болсон Бурхан байна уу, эсвэл Бурхан Өөрөө байна уу, Тэр дээд байр суурьтай хэдий ч хүн төрөлхтнийг үнэ төлбөргүйгээр хангадаг. Түүгээр ч барахгүй, бие махбодтой болсон Бурхан хүмүүстэй эрх тэгш харилцаж, хүмүүсийг зүрх сэтгэлээсээ, нүүр тулан хангадаг бөгөөд тэднийг удирдан чиглүүлдэг арга барил нь бүр ч илүү бодитой байдаг. Бурхан алхам бүрд удирдан чиглүүлж, ажил бүрийг биечлэн удирдан чиглүүлдэг. Түүнээс гадна, Бурхан ажлаа хийхдээ орлон тоглогч ашигладаггүй; Бурхан Өөрөө биечлэн хийдэг. Хүний хэлээр бол үүнийг гавьяатай нэгэнд эелдэг даруугаар хандах, эсвэл хүмүүсийн дунд зүсээ хувирган явах гэж нэрлэнэ. Бурхан ярьж, ажиллахаар хүмүүсийн дунд Өөрийн биеэр ирж, хүмүүсийн дунд амьдарч, тэдэнтэй нүүр тулдаг. Хүмүүс Бурханы дуу хоолойг чихээрээ сонсож, Бурханы хийдэг ажлыг нүдээрээ харж, Бурханы хийдэг ажлыг биечлэн туулж чаддаг. Хэдийгээр хүмүүст Бурхан байр суурьтай, өөрсдөө Бурханаас хол зайтай байгаа мэт санагддаг ч Бурханы хувьд хүмүүсийн хардаг, эсвэл мэдэрдэг шиг тийм зай байдаггүй. Бурхан Өөрийгөө Бурханы ялгамж чанартай гэж биеэ авч явж, хүн төрөлхтнийг дээрээс дорд үздэггүй, харин ч хүмүүстэй эрх тэгш байдлаар ярьж, ажилладаг. Олон жилийн турш та нартай цуглаан дээр Би ингэж л ярьж, нөхөрлөж ирсэн биш үү? Би их зан гаргадаггүй, мөн Надад агуу эрх мэдэл, өндөр байр суурь бий гэж хэзээ ч мэдэрч байгаагүй; Надад тийм мэдрэмж байдаггүй, Би ингэж ажиллаж ч байгаагүй. Завхарсан хүмүүс завхралаар дүүрэн, Бурханд чиглэсэн дайсагналаар дүүрэн, Бурханы дайснууд хэдий ч Бурхан хүмүүсийг аврахаар ажиллахдаа хүмүүст тэвчээр, хүлээцтэй байдал, өршөөл, хайр энэрлээр дүүрэн байдаг. Хүмүүс дээр ажиллаж, тэдэнтэй ярихдаа Тэрээр хайраар дүүрэн байдаг—тэр ч бүү хэл, Тэрээр үүнийг уйгагүй, чин сэтгэлээсээ хийдэг гэж хэлж болно. Хүмүүст юу хэрэгтэй байна, Бурхан тэдэнд түүнийг нь харамгүй хангадаг. Тэр хүмүүстэй оньсогоор ярьдаггүй, мөн тэднийг түгшээж хүлээлгэдэггүй, харин бодож байгаа бүхнээ хэлдэг. Тэрээр та нарын ойлгох ёстой үнэнийг ганц ч өгүүлбэр орхилгүйгээр хангадаг. Энэ нь та нарын ухамсарлаж чадах зүйл л бол Тэрээр өчүүхэн ч нууж хаадаггүй. Тэр та нарыг эдгээр үнэнийг олж авахыг зөвшөөрч, та нарт тодорхой болгож, та нарт ойлгуулдаг. Ялангуяа та нарын ойлгодоггүй, төөрөлддөг асуудлын тухайд Тэрээр бүр ч илүү уйгагүй, чин сэтгэлээсээ тэдгээрийг дахин дахин тайлбарлаж, та нарыг ойлгох хүртэл дахин дахин онцолдог. Тиймээс, бие махбодтой болсон Бурханы хийдэг ажил болон Бурханы Сүнсний хийдэг ажил үргэлж адилхан байсаар ирсэн. Түүний авардаг нь завхарсан хүн төрөлхтөн хэдий ч Бурхан хүн төрөлхтнийг хэзээ ч дорд үзэж байгаагүй. Хүн, Бурхан хоёр мөн чанар болон амийн хувьд ялгаатай, тэс өөр хэдий ч хүнд хандах Бурханы хандлагын тухайд бол Бурхан хэзээ ч хүнд Өөрийн дайсан, үнэхээр завхарсан хүн төрөлхтөн, эсвэл жигшин голох бай мэт хандаж байгаагүй. Харин ч Бурхан хүнд Өөрийнх нь ажил, авралыг хүлээн авагч мэт ханддаг. Үүнээс гадна, илүү чухал нэг зүйл бол, хүнтэй ярих үеийн Бурханы хандлага, сэтгэл санаа, мөн хүнээс хүлээх хүлээлтийн хувьд Бурхан хүнд гэр бүл мэт ханддаг. Тиймээс, хүн өөрөө Бурханы байр суурийг хэрхэн үздэгээс үл хамааран Бурхан хэзээ ч дээгүүр байр сууринд зогсож, хүн төрөлхтнийг өндөр байр суурийн дурангаар харж байгаагүй, харин ч Өөрийгөө хүнтэй эн тэнцүү түвшинд тавьсан, тэр ч байтугай хүнтэй удаан, илэн далангүй ярилцаж чаддаг; Хүн, Тэр хоёрын хооронд ямар ч зай байхгүй, байр суурийн ялгаа байхгүй. Хүн төрөлхтөнд хандах Бурханы хандлага болон Бурханы хийсэн бүх ажлыг харахад, бие махбодтой болсон Бурхан Бурханы мөн чанар болон Бурханы амийг эзэмшдэг учраас л Тэрээр гаднаа жирийн хүн мэт харагддаг ч эрх баригч анги давхаргынхны аль нэгнээс өөр сэтгэлгээгээр хүн төрөлхтөнд хандаж чаддаг. Гагцхүү бие махбодтой болсон Бурхан л үүнийг хийж чадна; ямар ч хүн үүнийг хийж чадахгүй, эрх баригч анги давхаргынхнаас хэн ч бүр ч чадахгүй. Бурхан хүнд ямар үг айлдаж, хүн дээр ямар ажил хийснээс үл хамааран, хүнээс ямар ч ашиг тус шаарддаггүйгээс гадна, бүр ч чухал зүйл нь Бурхан хүнд ойлгох ёстой үнэнийг нь, хэрэгжүүлэх ёстой замыг нь, мөн ойлгох ёстой урагшлах чиглэлийг нь илүү ихээр хайрласан. Үүний зэрэгцээ Бурхан бас хүнд өдөр тутмын амьдралд нь хэрэгтэй зүйлсийг наад захын хэрэгцээ болгон хайрласан. Бурхан бол хүний амийн эх сурвалж төдийгүй амьжиргааны эх сурвалж юм. Тийм биш гэж үү? (Тийм.) Зарим хүн үргэлж: “Би энэ олон жилийн турш Төгс Хүчит Бурханыг дагаж, үүргээ гүйцэтгэхийн тулд өөрийн ирээдүй, сургууль, гэрлэлтээ орхисон хэр нь өнөөг хүртэл юу ч олж авсангүй” гэж боддог. Тэгээд тэд харамсаж, гомдоллодог. Энэ нь ялангуяа зайлуулагдсан зарим хүн, баривчлагдаж, шоронд хоригдсон хүмүүсийн хувьд үнэн байдаг—тэд энэ олон жил Бурханд итгээд юу ч олж аваагүй гэж боддог. Надад хэл дээ, энэ үзэл бодол зөв үү? (Үгүй.) Ямар утгаараа буруу вэ? Тэд Бурханд итгэснээрээ үнэндээ юу олж авах ёстойгоо мэддэггүй. Тэд мөнгө, алдар нэр, ашиг хонжоо, байр суурь гэх мэт нүдэнд харагдаж, гарт баригдах зүйлсийг олж авах ёстой, хэрвээ эдгээр зүйлийг олж аваагүй бол юу ч олж аваагүй гэж боддог. Үнэндээ Бурхан хүнд маш олон үнэнийг хайрладаг; тэр хүмүүс үнэнийг эрэлхийлээгүй, эсвэл үнэнийг хүлээн аваагүй учраас л юу ч олж аваагүй юм. Хэрвээ тэд энэ олон жилийн турш үүргээ гүйцэтгэх явцдаа үнэнийг эрэлхийлж, үнэнийг хүлээн авч, Бурханы тэдэнд зориулан бүрдүүлсэн орчныг дуулгавартай дагаж чадсан бол гарцаагүй зарим үнэнийг ойлгож, Бурханы талаар зарим нэг мэдлэгтэй болох байсан. Хэдийгээр тэд материаллаг зүйл олж аваагүй байж болох ч илүү үнэ цэнтэй зүйлс, хүний ертөнц дэх хамгийн үнэтэй зүйлсийг—ямар ч их мөнгө, материаллаг ашиг тусаар сольшгүй зүйлсийг—олж авах байсан.

Хүмүүсийн дунд ажлаа хийх үедээ бие махбодтой болсон Бурхан хүмүүсийн нүдэнд байр суурьтай байдаг хэдий ч хүн төрөлхтний дундах байр суурьтай хүмүүс шиг байр суурийн ашиг тус, хүмүүсийн өргөсөн алба гувчуур, эсвэл байр суурийн Өөрт нь авчрах эрх мэдэл, эсвэл ямар ч хэлбэрийн таатай хандлагыг эдэлдэггүй. Мөн Тэрээр хүн төрөлхтний дундах байр суурьтай хүмүүс шиг ихэмсэг бардам авирлаж, тушаал буулгаж, эсвэл дээгүүр албан тушаалаас энэ байр суурийг эдэлдэггүй. Яг эсрэгээрээ: Тэрээр дээгүүр албан тушаалыг авдаггүйгээр үл барам, хүмүүст эрх тэгш хандаж, тэдний хэрэгцээг хангахын тулд тэдний дунд амьдардаг. Хүмүүсийн хэрэгцээг амь-оролтын хувьд хангахаас гадна, Тэрээр тэдний өдөр тутмын амьдрал дахь зарим нэмэлт хэрэгцээг ч хангадаг. Бие махбодтой болсон Бурхан бас тохиромжтой үед, эсвэл шаардлагатай үед хүмүүсийн өдөр тутмын амьдрал, ажилд оролцож, та нарт хэвийн, эмх цэгцтэй амьдрахад тусалж, үүргээ сайн гүйцэтгэхэд та нарыг чиглүүлж, тусалдаг. Тиймээс, аль ч өнцгөөс нь харсан, бие махбодтой болсон Бурхан онцгой байр суурь эзэмшдэг хэдий ч байр сууринд хэрхэн ханддаг нь байр суурьтай ямар ч хүнийхтэй адилгүй. Тэрээр энэ байр суурийг эзэмшдэг хэдий ч хийдэг ажилдаа, өдөр тутмын амьдралдаа, мөн хүмүүст хэрхэн хандах зарчимдаа ердөө л хариуцлагаа биелүүлж байдаг. Бие махбодтой болсон Бурхан Өөрийнхөө хувьд үйлчлэлээ гүйцэтгэж байгаа бөгөөд хүн төрөлхтний хувьд хариуцлагаа биелүүлж байгаа юм. Тэрээр бие махбодтой болсон Бурханы байр суурийг эзэмшиж буйн үндсэн дээр хүн төрөлхтний өмнө хүлээсэн бие махбодтой болсон Бурханы хариуцлагыг биелүүлдэг. Нэг талаар, хүн төрөлхтний өмнө хүлээсэн Түүний хариуцлага нь хүмүүст амийнх нь хувьд хамгийн их хэрэгтэй байгаа үнэнийг хангах явдал юм; нөгөө талаар, энэ нь тэдний хэвийн хүн чанарт дутагдаж байгаа зүйлийг нөхөж, хүмүүсийг хэвийн хүн чанартай хүмүүст байх ёстой зарчмын дагуу амьдарч чаддаг болгохын тулд залж чиглүүлэх явдал юм. Энэ бол Миний биелүүлэх ёстой хариуцлага. Гэвч зарим хүн Намайг ингэж хэлэхийг сонсоод зүрх сэтгэлдээ: “Бид бүгд насанд хүрсэн хүмүүс, өдөр тутмын амьдралд тохиолддог энэ бүх зүйлийг ойлгодог. Бидэнд үнэхээр Таны удирдамж хэрэгтэй гэж үү?” хэмээн боддог. Та нар бүгд насанд хүрсэн хүмүүс хэдий ч өдөр тутмын амьдралдаа хэтэрхий олон дутагдал гаргадаг бөгөөд хэвийн хүн чанарын стандартад нийцэхэд дэндүү хол байна. Өөр юу ч ярихгүй байлаа гэхэд, өдөр тутмын амьдралдаа эрүүл, зохистой хооллох нь л та нарын хувьд хангалттай хэцүү байдаг. Заримдаа, та нарт энэ тал дээр асуудал байгааг санаандгүй харах үедээ Би та нарт бодож үзэх бага зэрэг удирдамж, зөвлөгөө өгдөг. Түүнээс гадна, та нар хүний амьдралтай холбоотой хэрэг явдлыг хэрхэн зохицуулдаг тухайд, та нарт энэ тал дээр асуудал байгааг хэрвээ Би харж, эсвэл сонсвол—эсвэл та нарын тэр асуудалтай Би тулгарвал—Би бас та нарт зөвлөгөө өгч, асуудлыг нягталж үзэхэд тань тусалж, буруу үзэл бодол, хэрэгжүүлэлтийг тань засаж, та нарт зарим зарчмыг өгч, биеэ хэрхэн авч явах, эдгээр хэрэг явдлыг хэрхэн зохицуулахыг хэлж өгнө. Хэдийгээр Миний туулж, зохицуулж байгаагүй зарим онцгой хэрэг явдал байдаг ч тийм зүйлтэй тулгарах үедээ Би зарчмыг ухамсарлаж чаддаг. Би юу хийхээ мэддэг; Би та нарт асуудлыг нягталж үзэхэд тусалж, та нарт сануулга, зөвлөгөө өгнө, ингэснээр та нар амьдралд тохиолддог янз бүрийн хэрэг явдалд хэвийн хүн чанарын зарчим, стандартын дагуу үйлдэж чадна. Мөс чанарынхаа эсрэг бүү яв, ёс суртахууны хил хязгаарыг бүү дав. Та нар хийж байгаа зүйлдээ ухаалаг байх ёстой; үл итгэгчид шиг цадиггүй бүү авирла, харин ч дүрмийг баримталж, мөс чанарынхаа эсрэг явахгүй, ёс суртахууны хил хязгаарыг давахгүй байх хамгийн үндсэн зарчимд тулгуурлан хэрэг явдлыг зохицуул. Би эдгээр зүйлийг харах үедээ та нарт бас зааж хэлж өгч, асуудлыг нягталж үзэхэд тань тусалж, өдөр тутмын амьдралын тань наад захын хэрэгцээг зохицуулна. Энэ нь зан авираа болон хэвийн хүн чанарын мөс чанар, эрүүл ухаанаа зохицуулахад та нарт ашиг тустай. Зарим хүн: “Та өндөр боловсролтой биш, гадаад ертөнц дэх олон хэрэг явдалд оролцож байгаагүй, бас нийгэм дэх тоглоомын дүрмийг ойлгодоггүй. Та биднийг зохицуулах ямар эрхтэй юм бэ?” гэж хэлж магадгүй. Би Өөрийгөө чамайг зохицуулах шаардлага хангасан гэж хэлнэ. Хэдийгээр Би гадаад ертөнц дэх тэдгээр зүйлсэд оролцдоггүй ч хүний алхдаг зам, хүний эрэлхийлэл, үнэн-зарчимтай холбоотой хэрэг явдлын тухайд Би эдгээр зүйл дээр та нарт тусалж чадна. Би зарчмыг мэддэг, мөн хүний биеэ авч явах хил хязгаар хаана байх ёстойг мэддэг. Чи энэ хил хязгаарыг давсан уу, эсвэл зарчмыг зөрчсөн үү гэдгийг Би зүрх сэтгэлдээ тодорхой мэддэг. Би мэддэг, харин чи мэддэггүй. Чи яагаад үүнийг мэддэггүй вэ? Яагаад гэвэл, чи завхарсан зан чанартаа амьдардаг бөгөөд ертөнцийн янз бүрийн хорон муу чиг хандлагад гүнээ автсан байдаг. Түүнчлэн ихэнх хүн эрүүл мөс чанар, эрүүл ухаангүй байдаг тул үргэлж далимдуулах дуртай, үргэлж зальжин байж, боломжийг ашиглан дөт зам хайж, цоорхойг ашиглахыг оролддог. Тэд давуу тал олж авахын тулд хууль зөрчихийн наахнуур ч явдаг бөгөөд ямар нэгэн жигшүүртэй, олиггүй зүйл хэрхэн хийх талаар үргэлж боддог. Чамайг ийм зүйл хийхийг хүсэж байгааг харах үедээ Би чамд зааж хэлж өгч, чиний өмнөөс нягталж үзээд, тэгж үйлдэхгүй байхыг чамд сануулна. Хэрвээ Би чамд сануулахгүй, эсвэл чиний өмнөөс нягталж үзэхгүй бол чи хийж байгаа зүйлээ үргэлж зөв зүйтэй гэж бодно. Чи ямар учраас зөвтгөдөг вэ? “Шүтлэггүй хүмүүс бүгд ингэдэг, тэгэхэд бид яагаад болохгүй гэж? Бид яагаад хохирол амсах ёстой юм бэ?” гэх итгэл үнэмшлийнхээ улмаас. Үүнийг хохирол амсах гэдэггүй; үүнийг дүрмийг дагах гэдэг юм. Биеэ авч явахдаа мөс чанарын хил хязгаарыг сахих нь хүний хийх ёстой зүйл; энэ нь хохирол амсаж байгаа хэрэг биш. Энэ бол Миний зарчим. Чи хохирол амсахаас үргэлж айдаг, түүгээр ч барахгүй чи бас давуу тал олж авч, цоорхойг ашиглахыг идэвхтэйгээр оролддог. Үүнийг зохицуулах шаардлагатай, үүнийг засах шаардлагатай. Тиймээс, хэн нэгэн аливааг ингэж зохицуулах шинжтэй харагдаж байгааг харах үедээ Би тэгэхгүй байхыг тэдэнд хурдан сануулдаг; тэгж авирлах нь ой гутам байдаг. Тэрхүү өчүүхэн давуу талыг олж авах үедээ чи зүрх сэтгэлдээ бардамнаж, сэтгэл хангалуун байдаг ч ингэхдээ чи юугаа худалддаг вэ? Чи мөс чанар, ёс жудгаа худалддаг бөгөөд үүнээс болж чи Бурханаас “муу үнэлгээ” авдаг. Энэ нэг муу үнэлгээ хэчнээн олон сайн үйлийг үгүй хийж чадахыг чи мэдэх үү? Чи мэддэггүй, бас үүнийг мэдэрдэггүй. Чи мэддэггүй, энэ талаар ямар ч ухамсаргүй байдаг учраас Би чамд сануулах ёстой. Эгзэгтэй мөчид, эгзэгтэй хэрэг явдал дээр Би урагш гарч, тэгж үйлдэж болохгүй, дүрмийг дагах ёстой, завшиж болохгүй гэдгийг чамд хэлэх ёстой. Эдгээр хэрэг явдал дээр Би чамайг хазаарлахын тулд байр сууриа ашиглаагүй, харин ч чамтай зарчмуудыг нөхөрлөж, зан авираа зохицуулахад чинь тусалж, мөс чанарыг чинь ухамсарлуулж, чамайг мөс чанар, ухаалаг байдлын стандарттай болгож, амьдрал дахь хүний зөв зорилго, чиглэл юу байх ёстойг чамд харуулж байгаа юм. Тэгээд чи дахин тэгж үйлдэх талаар бодох үедээ мөс чанартайгаа эвлэрч чадахгүй; нүүр чинь улайж, тиймэрхүү зүйл хийх бодол чамайг ичээнэ. Ийм байдлаар, үүнийг чамд хэлэх Миний зорилго биелж, зорьсон үр дүндээ хүрдэг. Үүнийг зохицуулалт гэж нэрлэдэг.

Чуулганы ажилд хамааралгүй жижиг сажиг хэрэг явдалд Би ерөнхийдөө оролцдоггүй, гэхдээ Бурханы сонгосон хүмүүсийн бие махбод болон сэтгэл санааны эрүүл мэндтэй холбоотой зарим хэрэг явдал дээр Би хааяа хэдэн үг хэлж, зарим нэг зөвлөгөө өгдөг. Тэгвэл Би ямар ялгамж чанараар, ямар байр суурьтайгаар эдгээр хэрэг явдалд оролцдог вэ? Эцэг эхийн хувиар уу? Овгийн ахлагчийн хувиар уу? Хоньчны хувиар уу? Удирдагчийн хувиар уу? Эсвэл чиний даргын хувиар уу? Би эдгээрийн аль нь ч биш гэж бодож байна. Тэгвэл ийм хэрэг явдалд Би ямар үүрэг гүйцэтгэдэг вэ? Юун түрүүнд, энд байр суурийн ялгаа байхгүй; Би хариуцлагаа ухамсарласны улмаас үг хэлж, үйлддэг. Чамд юу ч тохиолдсон бай, Би анзаарч, мэдэж л байвал чамайг зөв замд хөтөлж, мөс чанарынхаа дагуу, энэхүү хамгийн наад захын, үндсэн хил хязгаарт тулгуурлан үйлдэж чаддаг болгоно. Энэ нь чиний зан авирыг зохицуулж, чиний санаа зорилгыг засах бөгөөд чамайг амьдралыг үзэх зөв үзэлтэй болгож, иймэрхүү зүйлийг зохицуулж, иймэрхүү асуудлыг зөв байр суурь, өнцгөөс харж чаддаг болгоно. Би чамд асуудлыг нягталж үзэхэд тусална. Би чамд асуудлыг нягталж өгөх үед чиний өөрийгөө хүндлэх сэтгэл, бардам занд сэв суусан мэт чамд санагдаж болох ч Би чамайг эрхлүүлж, чамд бялдуучилдаггүй; Би чамтай эн тэнцүү түвшинд зогсож, чиний өмнө хүлээсэн хариуцлагаа ухамсарлан чамд тусалдаг. Энэ арга барилын талаар та нар юу гэж бодож байна вэ? (Сайн арга барил байна.) Би чамд хоосон сүржин санаа чалчдаггүй, уриа лоозон ч хашхирдаггүй—Би зүгээр л тодорхой нэг зүйлийг хэрхэн хийх, түүнийг хэрхэн зөв зохистой хийхийг чамд хэлж өгч, сайн муу талыг нь чамд тодорхой тайлбарлаж өгдөг. Чиний өнцгөөс харвал, Миний хэлдэг үг энгийн бөгөөд жирийн байдаг. Тэдгээр нь ямар ч гүн гүнзгий мэдлэг, гүн ухаан, эсвэл онол агуулаагүй, зүгээр л энгийн үг хэллэг юм. Гэхдээ тэдгээрийг сонссоны дараа чи замтай болж, хэрхэн үйлдэхээ мэддэг. Хүмүүсийн нүдэнд бие махбодтой болсон Бурхан ер бусын байр суурьтай, мөн энэ нь маш өндөр байр суурь хэдий ч Түүний хийдэг зүйлийн цар хүрээ энэ өндөр байр сууриар хязгаарлагддаггүй. Харин ч Тэрээр том, жижиг гэлтгүй бүх зүйлд анхаарал тавьдаг. Чамд ямар ч төрлийн асуудал юм уу бэрхшээл байсан хамаагүй, Би тэдгээрийг анзаарч л байвал чамтай энэ талаар ярилцах бөгөөд Би дээрэнгүй байр суурьтай байхгүй; хэрвээ чи сонсохыг хүсвэл сонс, хэрвээ сонсохыг хүсэхгүй бол Би чамайг албадахгүй. Хэрвээ энэ нь чуулганы ажил болон үнэн-зарчимтай холбоотой чухал хэрэг явдал байвал Би чамд хэрхэн хэрэгжүүлэхийг хэлж өгөх бөгөөд дараа нь араас нь хөөцөлдөнө; хэрвээ энэ нь чиний хувийн амьдралтай холбоотой хэрэг явдал байвал Би чамтай илэн далангүй ярилцаж, хоосон сүржин санаа чалчихгүйгээр чин сэтгэлийн үзэл бодлоо хуваалцана—хэрвээ чи сонсохыг хүсвэл үүнийг хүлээн авч болно, хэрвээ чи сонсохыг хүсэхгүй бол Би чамайг зэмлэхгүй, эсвэл чамайг хазаарлахгүй. Хэрвээ чи үүнийг хүлээн авч чадвал Би чамайг зөв зүйтэй үгийг хүлээн авч чаддаг ёс жудагтай хүн байна гэж үзээд, чамтай илүү их ярилцахыг хүснэ; хэрвээ зөв үгийг хүлээн авдаггүй, Миний хэлснийг сонсохгүй байгааг чинь Би харвал цаашид чамтай ярихгүй, эсвэл чамтай бага ярина. Хүмүүстэй харилцахад Надад Өөрийн гэсэн сонголт, Өөрийн гэсэн зарчим бий. Та нар Намайг байр суурьтай хүн шиг ярьж, үйлддэг гэж бодож байна уу? (Үгүй.) Жишээ нь, өнгөрсөн цуглаанууд дээр гучаас тавин хүн байсан ч, наяас зуун хүн байсан ч Би хэзээ ч микрофон ашиглаж байгаагүй; Би шууд л ярьдаг байсан бөгөөд хүмүүс Намайг сонсож чаддаг байв. Өнөө үед зарим газар цуглаан дээр ердөө хорь, гучин хүн байсан ч ярьж байгаа зарим хүн микрофон ашигласаар байдаг—тэгэх шаардлагатай юу? Чиний хэлж байгаа үг бусдыг ямар нэгэн байдлаар босгон байгуулдаг уу? Гэтэл чи ярихын тулд заавал микрофон ашиглах ёстой байдаг—энэ нь их зан гаргаж байгаа хэрэг биш гэж үү? Энэ бол ертөнцийн албан тушаалтнуудыг дуурайж байгаа хэрэг юм. Чи хар даа, Би бас ах эгч нартай байнга хуучилж, нөхөрлөдөг; заримдаа бид, хорь орчим хүн зүгээр л гадаа хашаан дотор суугаад ярилцдаг. Ардаа чимээ шуугиантай байдаг ч Би микрофон ашиглахгүй байхад хүн бүр Намайг тодорхой сонсдог. Нөхөрлөх шаардлагатай юуг ч бай тодорхой нөхөрлөдөг бөгөөд юу ч саатдаггүй. Микрофон ашиглах шаардлагатай гэж үү? Ингэж хэлбэрдэхийн хэрэг юу байна вэ? Энэ бол ертөнцийн заншил; хүн бүр сүржин харагдаж, их зан гаргах дуртай бөгөөд чамирхаж, гайхуулахад ач холбогдол өгдөг. Жирийн хүмүүс ингэж авирлаж чадаж байхад, хэрвээ хэн нэгэнд жаахан байр суурь байсан бол тэд өөрсдийгөө ихэд бодох байсан биш гэж үү? Та нарт эдгээр зүйлийг хэлж байгаа Миний зорилго бол та нарт нэг баримтыг мэдүүлэхийн тулд юм: Бие махбодтой болсон Бурхан хүний нүдэнд байр суурьтай байдаг хэдий ч энэ байр суурийн талаарх Миний мэдрэмж та нарынхаас өөр байдаг. Би Өөрийгөө зүгээр л жирийн нэг хүн гэж мэдэрдэг бөгөөд та нартай хуучилж, үнэнийг нөхөрлөж байгаа минь хариуцлагаа биелүүлж байгаа хэрэг юм. Тэгвэл Би та нараас юу шаарддаг вэ? Та нар эерэг зүйлсийг хүлээн авч, үнэнийг хүлээн авч, үнэн-зарчмын дагуу аливааг хийж чаддаг байхыг; Би та нараас өөр илүү зүйл шаарддаггүй. Нэгдүгээрт, Би та нарыг сөгдөн мөргөхийг шаарддаггүй; хоёрдугаарт, уулзах үедээ Надад бялдуучлан мэндлэхийг Би та нараас шаарддаггүй—хэвийн, байгаагаараа авирлахад л хангалттай. Гэр бүлийн гишүүд уулзах бүрдээ байнга бие биетэйгээ мэндлэх шаардлагатай юу? Хэрвээ тэд бие биетэйгээ байнга уулздаггүй бол тааралдах үедээ мэндлэх нь хэвийн зүйл; энэ нь эелдэг байгаа хэрэг бөгөөд хэвийн хүн чанарын ухаалаг байдалд байх ёстой зүйл юм—хүн байтугай амьтад хүртэл бие биетэйгээ мэндлэхээ мэддэг шүү дээ! Гэхдээ Би байр суурьтай байлаа гээд чи Намайг харах үедээ бөхөлзөж, зусардаж, Намайг ямархуу байгааг эелдгээр асуух шаардлагагүй. Энэ бол хэрэгцээгүй хэлбэрдэлт бөгөөд Миний та нараас шаарддаг зүйл биш. Миний та нараас шаарддаг зүйл маш үндэслэлтэй, зөв зүйтэй байдаг. Хэрвээ та нар хэвийн хүн чанартай, үнэнийг хайрлаж, үнэнийг эрэлхийлдэг бол эдгээр бүх шаардлагыг хангаж чадна, учир нь эдгээр шаардлага огтхон ч хоосон эсвэл өндөр биш; бүгд хэвийн хүмүүсийн хүрч чадах зүйлс юм. Хэрвээ та нар олон жилийн турш Миний та нартай нөхөрлөсөн үнэний янз бүрийн талыг ойлгож, ухамсарласан бол, мөн туршлагаар олсон мэдлэг, амь-оролттой бол янз бүрийн зүйл тохиолдох үед та нар үнэн-зарчмын дагуу үйлдэж чадна. Хүмүүст хэрхэн хандах, ажил, үүрэг, антихристүүд, хуурамч удирдагчид, эв найртай хамтын ажиллагаа, өөрсдөд тань таалагддаггүй бүх төрлийн зүйлс болон бусад олон зүйл дээр та нар үнэн-зарчмын дагуу хэрэгжүүлж чадна—энэ бол та нараас шаарддаг зүйл юм. Миний та нарт тавьдаг шаардлага бол бүгд хэвийн хүн чанартай үедээ та нарын хүрч чадах цар хүрээн дэх зүйлс юм. Ярьж дууссаныхаа дараа Би та нараас хүрэх ёстой үр дүндээ хүрэхийн тулд эдгээр үгийн дагуу хэрэгжүүлэхийг шаарддаг.

Зарим хүн олон жил номлол сонссон хэр нь хэзээ ч өргөл өргөж байгаагүй. Бурханы гэр энэ хэрэг явдлыг шахаж шаарддаг уу? Үгүй, шаарддаггүй. Хэн хэзээ ч өргөл өргөж байгаагүй, эсвэл хэн үргэлж Бурханы гэрээс амьжиргааны зардал гуйдаг талаар Би бас хэзээ ч асууж сурагладаггүй. Би эдгээр хэрэг явдлын талаар асууж сурагладаггүй, мөн тэдгээрийг тоодог ч үгүй. Миний санаа тавьдаг зүйл бол чи үүргээ хэрхэн гүйцэтгэдэг, төлөөс төлж чадах эсэх, зөв зөвлөгөөг хүлээн авч чадах эсэх; чамд ямар нэг зүйл тохиолдох үед чи өөрөөсөө урваж, амбиц, хүслээ орхиж чадах эсэх; чи байр суурьтай байх үедээ хариуцлагаа биелүүлж, хүмүүст шударгаар хандаж чадах эсэх; аливааг хийх үедээ чи зарчмыг эрж хайдаг эсэх, зүрх сэтгэлдээ зарчимтай байдаг эсэх; зарчмыг нь ойлгодоггүй хэрэг явдал дээр чи өөрийнхөө дур зоргоор үйлдэх эсэх; өөрийнхөө дур зоргоор үйлдсэний чинь дараа хэн нэгэн тэрийг нь зааж хэлэх үед чи үүнийг хүлээн авч, гэмшиж, өөрийгөө өөрчилж чадах эсэх; чамайг шүүмжилсэн хүмүүсийг чи үзэн ядаж, дарангуйлж, эсвэл тарчлаах эсэх; хэвийн хүний амьдралын цар хүрээн дэх хэрэг явдлын тухайд—ярих, үйлдэх, түүнчлэн амьдрах наад захын хэрэгцээний тухайд—чиний шаарддаг стандарт юу болох, мөн чамд хил хязгаар байдаг эсэх явдал юм. Би үнэн, хүний биеэ авч явах зарчим, амьдралыг үзэх үзэл, мөн хүний алхдаг замтай холбоотой иймэрхүү хэрэг явдалд санаа тавьдаг. Үүнээс гадна, Би бас өргөлтэй холбоотой хэрэг явдлыг асууж сураглаж, шалгадаг. Хэрвээ аль нэг удирдагч өргөл зарцуулахтай холбоотой ажил хийх үедээ зарчмыг баримталдаггүй харин ч үрэлгэн зарцуулж, өргөлийг үрэн таран хийх үйлдэл гаргавал, мөн илчлэгдэж, засуулсныхаа дараа огт харамсдаггүй, нүглээ улайж, гэмшдэггүй бол, түүнчлэн хохирлыг барагдуулахаас татгалзаад зогсохгүй маргаж, өөрийгөө зөвтгөхийг оролдвол—зарим нь бүр аливааг хуурамчаар үйлдэж, хуурамч нотлох баримт гаргаж, ноцтой тохиолдолд нотлох баримтыг устгах гэх мэт үйлдэл гаргавал—Би эдгээр хэрэг явдлыг асууж сураглаж, шалгана. Энэ бүх хэрэг явдал нь хүн биеэ хэрхэн авч явах, Бурханд итгэхдээ ямар замаар алхахтай холбоотой биш гэж үү? (Тийм.) Намайг эдгээр хэрэг явдалд санаа тавих нь зөв зүйтэй гэж чи хэлэх үү? (Тийм.) Зарим хүн маш сайн гэр бүлтэй, нэлээд чинээлэг байдаг; тэдний гэр бүл жилд хэр ихийг олдог, тэд өргөл өргөсөн эсэх, эсвэл аравны нэгийн өргөл өргөсөн эсэхийг Намайг асууж сурагладаг гэж чи бодож байна уу? Би цуглаан дээр номлохдоо хэзээ ч ийм зүйл хэлж байгаагүй. Зарим хүн: “Та үүнийг олон нийтийн газар ярьдаггүй хэр нь тодорхой хүмүүсээс нууцаар асууж сурагладаг уу?” гэж хэлдэг. Надтай харилцаж, холбоотой байсан ах эгч нараас, Намайг хэзээ нэгэн цагт эдгээр хэрэг явдлын талаар асууж сураглаж байсан эсэхийг чи асууж болно—Би тэгж байгаагүй. Надад хэл дээ, Би асуухыг хүсдэггүй юу, эсвэл Надад сонирхолгүй байдаг уу? (Танд сонирхолгүй байдаг.) Надад сонирхолгүй байдаг, өөрөөр хэлбэл Миний бодол санаанд эдгээр зүйл байдаггүй—эдгээр зүйл Миний бодол санаанд байдаггүй. Энэ бол асуудлын нэг тал юм. Өөр нэг зүйл гэвэл, ах эгч нарын гэр бүлийн эдийн засгийн нөхцөл байдал, нийгмийн байр суурь ямар болохыг Би үнэхээр мэддэггүй. Би яагаад мэддэггүй вэ? Яагаад гэвэл Би тэдний талаар сонирхдоггүй, мөн тэдний талаар асууж сурагладаггүй. Би хувь хүний нөхцөл байдлын талаар мэддэг байлаа ч, зүгээр л та нар тэдний гэр бүлийг чинээлэг гэж дурдахыг сонссоноос л тэр юм; Би зөвхөн энэ жаахан энгийн мэдээллийг л мэддэг. Тэд ямар ажил хийдэг, эсвэл жилд хэр ихийг олдог тухайд бол Би үнэхээр мэддэггүй. Би та нарын хэний ч гэр бүлийн эдийн засгийн нөхцөл байдал, та нар хэр их орлоготой, эсвэл та нар чинээлэг үү, ядуу юу гэдгийг хэзээ ч асууж сурагладаггүй, тоодог ч үгүй—Би ийм зүйлийг тоодоггүй. Зарим хүн ах эгч нартай хэд хэдэн удаа харилцсаныхаа дараа гэр бүлийнх нь үндсэн нөхцөл байдлыг—гэр бүл нь юу хийдэг, аль гэр бүл нь чинээлэг, аль нь ядуу, мөн гэр бүл нь хэр их хөрөнгөтэй зэргийг нэлээд сайн ойлгож авдаг. Тэд өвөг дээдсийнх нь өнгөрсөн гурван үе амьжиргаа болгож юу хийж байсныг нь мөрдөн шалгахаас наагуур л юм болдог. Тэд эдгээр хэрэг явдлыг онцгойлон сонирхдог бөгөөд тэдгээрийн талаар маш хурдан олж мэддэг. Ийм хүмүүсийг зохих ажилдаа анхаарахгүй байна гэж та нар хэлэх үү? (Тийм.) Хэн нэгэнтэй ганцхан удаа харилцаж, эсвэл уулзсаныхаа дараа тэд энэ хүн сард хэр ихийг олдог, ихэвчлэн ямар стандартын хоол хүнс, хувцас хэрэглэдэг, мөн нийгэмд нэр хүнд, байр суурьтай ямар хүмүүстэй нийлж, харилцдаг болохыг нь мэддэг—тэд энэ бүх зүйлийг мэдэж чаддаг. Би хэн нэгэнтэй хэд хэдэн удаа харилцсан ч эдгээр зүйлийг мэддэггүй. Тэд ертөнцөд ямар ажил хийдэг, жилийн цалин нь хэд болохыг Надад санаачилгаараа хэлсэн тохиолдолд л Би бага зэрэг мэдэх боловч дараа нь үүнийг санадаггүй. Зарим хүн: “Та хүнийг аврах ажил хийдэг—Та гадаад ертөнц дэх олон хэрэг явдлын талаар мэдэхгүй байж болох уу?” гэж хэлдэг. Надад хэл дээ, үнэнтэй хамааралгүй тэдгээр хэрэг явдлын талаар мэдэх шаардлагатай юу? (Шаардлагагүй.) Би зөвхөн үнэнтэй холбоотой хэрэг явдлыг л шалгадаг; Би зөвхөн чиний зан чанар, чиний хүн чанар, чиний биеэ авч явах байдал, мөн чиний алхдаг замтай холбоотой асуудлыг л шалгадаг. Би чамд хэр их мөнгө байгааг шалгадаггүй, чиний мөнгө хаанаас ирдгийг ч шалгадаггүй. Би эдгээр зүйлийг асууж сураглахыг, эсвэл мэдэхийг хүсдэггүй, энэ Миний сонирхол биш. Хүнийг гарынхаа таван хуруу шиг мэднэ гэж хэлэх үедээ Би хүний зан чанарыг ойлгодог, түүний завхралын мөн чанар болон бодит нөхцөл байдлыг ойлгодог, мөн бүх төрлийн хүний хүн чанарыг ойлгодог гэж хэлж байгаа юм; энэ бол асуудлын нэг тал. Энэ нь бас бүх төрлийн хүний илчилдэг зан чанарт ямар мөн чанар хамаардгийг, хүмүүсийн илчилдэг янз бүрийн байдалд ямар асуудал хамаардгийг, мөн асуудлыг нь шийдвэрлэж, тэднийг байгаа байдлаас нь гаргахын тулд тэдэнтэй хэрхэн нөхөрлөж, тэднийг хэрхэн хангаж, тэдэнд хэрхэн туслахыг ойлгоно гэсэн үг юм. Товчхондоо, Би зөвхөн Өөрийн ажилтай холбоотой, үнэнтэй холбоотой хэрэг явдлыг л шалгадаг.

Ажлаа хийхдээ, та нарын өмнө Миний биелүүлдэг хариуцлага бол та нарын асуудлыг шийдвэрлэх юм. Багаар бодвол, энэ нь та нарын өдөр тутмын амьдралдаа хүн чанарын амьдран харуулдаг зүйлтэй холбоотой асуудлыг шийдвэрлэнэ гэсэн үг; томоор бодвол, энэ нь та нарын завхарсан зан чанарын асуудлыг шийдвэрлэж, та нарт авралын замыг тодорхой зааж өгнө гэсэн үг. Тиймээс, бие махбодтой болсон Бурхан хүн төрөлхтний өргөсөн алба гувчуур, зусардалт, эсвэл дагалтыг эдлэх гэж хүмүүсийн дунд ирээгүй, мөн хүний ертөнцийн баяр баясгаланг эдлэх гэж ч бас ирээгүй, харин Өөрийн хариуцлагыг биелүүлэхээр ирсэн. Тэр Бурханы ялгамж чанарыг эзэмшдэг, Бурханы амийг эзэмшдэг; Тэрээр Бурханы Өөрийнх нь ажлыг хийж, Бурхан Өөрөө хүний өмнө биелүүлэх ёстой хариуцлагыг биелүүлэхээр хүмүүсийн дунд ирсэн. Аль үе шат байхаас, эсвэл ямар бүлэг хүмүүсийн дунд байхаас үл хамааран, хүмүүстэй харилцах үедээ Бурханы хийдэг ажлын үндсэн зорилго нь бүх төрлийн асуудлыг шийдвэрлэхэд тэдэнд туслах явдал юм. Хэдийгээр Би заримдаа өдөр тутмын амьдралын зарим жижиг сажиг хэрэг явдлын талаар ярьдаг бөгөөд та нарт зүгээр л зарим нэг түүх сонсож байгаа мэт санагдаж болох ч үнэндээ Миний та нартай нөхөрлөдөг эдгээр жижиг сажиг хэрэг явдалд та нарт байдаг асуудал болон та нарын ойлгох ёстой үнэн багтдаг бөгөөд эдгээр нь та нарын шийдвэрлэж, орох ёстой зүйлс юм. Сонссоныхоо дараа, үнэн-зарчмыг эрж хайхад анхаардаг, үнэнийг хэрэгжүүлэхэд анхаардаг хүмүүс зарим үнэнийг ойлгож, биеэ авч явах, үйлдэх зарим зарчмыг өөрсдөө ч мэдэлгүйгээр ойлгох болно. Гэхдээ сүнслэг ойлголтгүй хүмүүс сонссоныхоо дараа ч ойлгохгүй, нөхөрлөл нь зүгээр л гэр ахуйн жижиг сажиг хэрэг явдлыг хамарч байна гэж хүртэл бодно. Үнэндээ, чи бас ихэнхдээ эдгээр жижиг сажиг хэрэг явдлаас сургамж авч чаддаг байх ёстой. Яагаад гэвэл, бид аливаа зүйлийн ямар талын талаар нөхөрлөж байгаагаас үл хамааран—энэ нь өдөр тутмын амьдралтай холбоотой зүйл байна уу, үүрэгтэй холбоотой зүйл байна уу, эсвэл амь-оролттой холбоотой зүйл байна уу—бидний нөхөрлөдөг зарчим, ойлголт нь ямар нэгэн оньсого таах, эсвэл ямар нэгэн нууцыг дэлгэх зорилготой биш—харин бидний нөхөрлөл нь өдөр тутмын хэллэг ашиглан баримтыг тайлбарлаж, хүний бодол, үзэлтэй холбоотой асуудлыг шийдвэрлэж, мөн хүн бүх төрлийн зүйлийг хэрхэн үздэг, төрөл бүрийн хүнд хэрхэн ханддагтай холбоотой асуудлыг шийдвэрлэдэг. Жишээ нь, хувцасны загвар, өнгө сонгохыг аваад үзье. Өдөр тутмын хувцас байна уу, эсвэл нэвтрүүлэг хийхэд зориулагдсан байна уу, хувцасны загвар, өнгө сонгох Миний зарчим, сэдэл та нарынхаас өөр байдаг. Та нарын зарчим, сэдэл юу вэ? Үзэсгэлэнтэй, эсвэл царайлаг харагдахын тулд өөрсдийгөө гоёх байдаг—та нар дур булаам харагдаж, анхаарал татаж л байвал сэтгэл хангалуун байдаг. Миний анхны санаа зорилго, сэдэл юу вэ? Та нарыг даруу, зөв шударга, хүний төрхтэй, нэр төртэй харагдуулах, ингэснээр хүмүүс та нарыг хүндэтгэх бөгөөд чамайг дорд үзэж, чамаар даажигнаж, эсвэл чиний талаар ямар нэгэн олиггүй санаа, зохисгүй бодол тээж зүрхлэхгүй. Ингэхдээ Би чамаас гайхуулах боломжийг чинь булааж байгаа юм биш, харин ч Би чамайг хамгаалж, чамайг хүний төрхтэй болгож, чамайг зөв шударга төрхтэй харагдуулж байгаа, ингэснээр муу санаатай хүмүүст чамайг ашиглах боломж олдохгүй, тэр хорон муу хүмүүс чамайг завшиж, эсвэл чамд тоглоом зугаа мэт хандаж зүрхлэхгүй. Тэд чамайг хүндлэх хэрэгтэй болно. Ийм маягаар, ёс жудаг чинь хамгаалагдаж байгаа биш гэж үү? (Тийм.) Хувцасны загвар, өнгө сонгох шиг энгийн хэрэг явдал дээр та нар Намайг Бурханы гэрийн ашиг сонирхол, нэр хүндийг хамгаалахын тулд тэгдэг гэж бодож болох ч үнэндээ энэ нь огтхон ч гол зорилго биш; үндсэн зорилго нь та нарыг хамгаалах явдал юм. Зөвхөн энэ жижигхэн хэрэг явдал дээр л гэхэд Миний үзэл бодол та нарынхаас тэс өөр байдаг. Хувийн амьдралдаа та нар хэрхэн хувцаслаж, биеэ арчлах тухайд бол Би та нарт орон зай өгч, айлгүй зангаа хангахын тулд чөлөөтэй сонгох боломжийг та нарт олгодог. Эдгээр хэрэг явдал нь үнэнийг нөхөрлөсний дараа, мөн үнэнийг ойлгосны дараа хүмүүс хэвийн хүн чанартай болохоос хамаардаг, ингэснээр тэд өөрсдийгөө хазаарлаж чаддаг болж, даруу төлөв, зөв шударга, хүний төрхтэй болж чадна. Гэхдээ та нарыг олон нийтийн газар гарч ирэх үед, Би та нарын өмнөөс асуудлыг нягталж үзэх хэрэгтэй болдог. Энэ нь цэвэр та нарыг хамгаалахын тулд болохоос биш, та нарыг хянаж, хазаарлахын тулд биш юм. Та нар юу ч гэж бодсон бай, аливааг хийх Миний зарчим зүгээр л ийм байдаг бөгөөд энэ хэрэг явдал дээр Би эцсийн шийдвэрийг гаргана. Зарим хүн бага зэрэг сэтгэл дундуур байж, дотроо жаахан дургүйцэж, эсвэл энэ хэрэг явдалд тээнэгэлзэж байсан ч хамаагүй; чи ирээдүйд ойлгох болно. Үүнээс гадна, хувцасны өнгө, материал, загварын талаарх Миний сонголт хуучинсаг, эсвэл хуучин хэв маягт баригдсан байдаггүй; Би хоцрогдсон бодол, үзэлтэй биш. Хэрвээ чи настай бол, Би чамайг илүү цоглог харагдахаар хувцаслаж, чамд тод өнгийн хувцас сонгож өгдөг, ингэснээр чи залуу харагдах боловч хөнгөмсөг харагдахгүй. Энэ нь чамд сайн хэрэг; хэдийгээр чи настай ч эрч хүчтэй мэт харагдаж, нэлээд цэмцгэр, аятайхан харагдаж буйг чинь хүмүүс харах үедээ тэд чамайг хүндэлж, чамайг тоож үзсэнээр нэр төр чинь бүрэн хамгаалагдана. Энэ бол та нарын бодож олохгүй зүйл юм. Цөөн хэдэн хүн үүнийг бодож олсон байж болох ч хэн энэ зарчмыг баримталж, хэн энэ зарчимд мэргэшиж чадах вэ? Та нар үнэхээр үүнд мэргэшиж чадахгүй, тийм биз дээ? (Тийм.) Та нарын зарим нь: “Би хөгшин, хөгшин хүн хөгшин хүн шиг л харагдах ёстой. Би залуучуудад үлгэр дуурайл болж, тэднээр өөрийгөө хүндэтгүүлэх ёстой” гэж хэлдэг. Чи бууралтаж байгаа үсээ буддаггүй, царай чинь цонхигор байсан ч үл ялиг нүүр будалт хийдэггүй, унасан үүдэн шүдээ хийлгэдэггүйгээс болоод ярих үед шүдний чинь завсраар хий гарч исгэрдэг, мөн цоглог өнгийн хувцас өмсдөггүй, харин зөвхөн саарал, хар өнгийн хувцас өмсдөг. Үр дүнд нь хацар чинь ямар ч өнгөгүй мэт хүмүүст санагдаж, чи зүгээр л өвчтэй мэт харагддаг. Надад хэл дээ, залуучууд чамайг харах үедээ юу мэдэрдэг вэ? Тэд чамайг дуудахдаа “хөгшин” гэдэг үг нэмж, чамайг “хөгшин эгч” эсвэл “хөгшин ах” гэж дуудах хэрэгтэй болдог. Энэ нь чамд таатай санагддаг уу? Чи үүнийг хүлээн авахаас дургүйцэж, дотроо: “Хэдийгээр би та нараас арай ахмад ч би үнэхээр тийм хөгшин гэж үү?” хэмээн боддог. Өөрийгөө тийм хөгшин харагдуул гэж хэн чамд хэлсэн юм бэ? Царайг чинь гэрэлтүүлэх өнгөтэй хувцас сонгочхож болохгүй гэж үү? Бага зэрэг гоёж гангалаад, эрч хүчтэй гэдгээ хүмүүст харуулж, хэдийгээр чи насаар хөгшин ч сэтгэлгээгээрээ хөгшрөөгүй гэдгийг харуулбал тэр чинь хүндлэл хүлээх биш үү? Дөчөөд насны нэг хүн байсан бөгөөд үзүүлбэрт зориулж ягаан хувцас өмсөхийг Намайг түүнээс хүсэх үед тэрээр: “Миний насан дээр ягаан өнгө өмсөх нь өөрийгөө байгаагаасаа залуу харагдуулах гэж оролдсон хэрэг болохгүй гэж үү?” гэж хэлсэн. Түүний үзэл бодол Минийхээс өөр байсан. Би: “Энэ нь өөрийгөө байгаагаасаа залуу харагдуулах гэсэн хэрэг биш; камерын өмнө гарахад ингэх шаардлагатай. Хацрыг чинь бага зэрэг өнгөлөг болгож, аятайхан, цэмцгэр харагдуулахын тулд Би чамд зөвлөгөө өгч, хувцаслахад чинь тусалж байна. Хэрвээ чи үүнийг өөрийгөө залуу харагдуулах гэсэн хэрэг гэж бодож, тэгж л харж байгаа бол битгий өмс. Хэрвээ чи зохимжгүй хувцас өмсвөл тэр даруй арван насаар хөгшин харагдана” гэж хэлсэн. Хэрвээ чи түүнд арван насаар хөгшин харагдаж байна гэж хэлбэл тэр үүнд дургүйцдэг, гэхдээ тэр бас өөрийг нь арай залуу харагдуулах гэснийг чинь хүлээн авч чаддаггүй. Энэ хүнтэй харьцахад нэлээд хэцүү биш гэж үү? (Тийм.) Зүгээр л ийм энгийн хэрэг явдал дээр, хэрвээ хүмүүс зөв бодол, үзэлтэй байвал тэдгээрийг зохистой, зөв зүйтэй, зарчимд нийцүүлэн зохицуулна. Гэвч ийм хэрэг явдлын талаарх ихэнх хүний бодол, үзэл маш гажууд, хуучинсаг, эсвэл туйлширсан байдаг бөгөөд зарим хүн бүр дүр эсгэдэг. Эдгээр хэрэг явдлын талаарх Миний бодол, үзлийг үнэн гэж нэрлэж болохгүй ч ядаж л зохистой, зөв зүйтэй, хэвийн хүн чанарын цар хүрээнд байдаг. Тиймээс, заримдаа эдгээр жижиг хэрэг явдал дээр ч Би та нарт ямар нэг хэмжээгээр сануулга, заавар өгдөг. Хэрвээ чи анхааралтай байж, зөв бодол, үзлийг хүлээн авч чадвал өөрөө ч мэдэлгүйгээр эдгээр зүйлийг ухаарч ойлгоно. Хэрвээ чи анхааралгүй байвал, үргэлж өөрийн гэсэн санал, бодолтой байвал, эсвэл чи дотроо олон хуучин, уламжлалт, мунхаг, зөрүүд бодол, үзэл тээсээр байвал чи Миний хэлснийг хүлээж авч, ойлгож чадахгүй байж магадгүй. Гэхдээ юу ч байсан, ямар ч тал дээр байсан, Миний хийдэг ажлын цар хүрээнд тулгарч болох эдгээр хэрэг явдал л байх юм бол Би та нарт ашиг тус хүртээж, та нарыг зөв чиглэл рүү хөтөлж, эндүү ташаа бодол, үзлээ засахад тань тусалж, бүх төрлийн зөв бодол, үзлийг төлөвшүүлэхийн тулд чадах бүхнээ хийдэг. Энэ бол Миний хариуцлага. Хариуцлагаа биелүүлэх энэ тал дээр л гэхэд, бие махбодтой болсон Бурханы хийдэг ажлын шинж чанар хүн төрөлхтний дунд байр суурьтай ямар ч хүний хийдэг ажлын шинж чанараас тэс өөр байдаг, тийм биз дээ? (Тийм.)

Миний бодлоор, байр суурьтай холбоотойгоор хүмүүсийн хийдэг ажил үндсэндээ хоёр зүйлээс бүрддэг: Нэг нь байр сууриа хамгаалах, нөгөө нь хувийн ашиг тус шаардах. Эдгээр нь байр суурийн тухайд хүмүүст байдаг хэрэгцээ, шаардлага юм. Байр суурьтай ямар ч хүн ямар ч ажил хийлээ гэсэн, тэр нь үнэнээр хангах, эсвэл амиар хангах биш, хүмүүст амьдралын зүг чиг, замыг зааж өгөх явдал бүр ч биш. Харин тэд материаллаг болон материаллаг бус ажил хийж, хүмүүсийг удирдаж, хянаж, ямар нэг мэргэжлийн салбар, эсвэл мэдлэгийн зарим тал, эд зүйлсийн үйлдвэрлэл, эсвэл өөр бусад янз бүрийн салбарт хүмүүсээр манлайллаа хүлээн зөвшөөрүүлдэг. Дараа нь тэд эрх мэдлээ ашиглан бүрэн эрхээ тогтоон, байр сууриа бэхжүүлж, үүгээрээ дамжуулан хувийн ашиг тус эрэлхийлдэг. Эдгээр ашиг тус нь санхүүгийн ашиг тус болон нэр хүндийн ашиг тус гэсэн хоёр төрөлд хуваагддаг. Тиймээс, хүмүүсийн дунд байр суурьтай ямар ч хүний хийдэг ажлын шинж чанар нь бие махбодтой болсон Бурханы хийдэг ажлынхаас тэс өөр юм. Тэд хүмүүсийг хангадаггүй, мөн тэдэнд тусалдаггүй, хүмүүсээс юм шаардахгүй байх нь бүр ч үгүй. Байр суурь олж авч, байр суурин дээрээс ажил хийснийхээ дараа олж авдаг байр суурийн, санхүүгийн ашиг тусаас нь дүгнэвэл, хүмүүсийн дунд байр суурьтай ямар ч хүн эцэст нь гарцаагүй ашиг сонирхол бүхий этгээд болно. Учир нь тэдний эзэмшдэг байр суурь тэдэнд өөрт нь үйлчилдэг бөгөөд хийдэг бүхэн нь байр суурь, ашиг тусын төлөө байдаг; хүмүүсийг хангах, эсвэл хүмүүст туслахын тулд биш юм. Энэ талаараа энэ нь бие махбодтой болсон Бурханы хийдэг зүйлээс тэс өөр байдаг. Түүнээс гадна, байр суурьтай ямар ч хүн хүмүүст юу ч хэлж, хийсэн бай хамаагүй, тэдний эцсийн зорилго нь хүмүүсээс сэтгэлээрээ үнэнч байхыг, санхүүгийн хувь нэмэр, байр сууринд нь хувь нэмэр оруулахыг шаардах явдал байдаг. Өөрөөр хэлбэл, хэрвээ тэд сайн ярьж, сайн үйлдэж, хүмүүсийн зүрх сэтгэлийг татаж, хүмүүст өөрсдийгөө дээдлүүлж, сайшаагдвал хүмүүс зүрх сэтгэлдээ тэр хүний талаар сайн бодолтой болно—тэр хүн илүү их нэр хүндтэй, илүү их нөлөөтэй, илүү их алдар цуутай болж, илүү олон хүн тэднийг тойрон хүрээлж, тэдэнд татагдана. Тэд хүмүүсийг ингэж сэтгэлээрээ үнэнч байхыг шаарддаг. Өөрөөр хэлбэл, хүмүүс тэднийг зүрх сэтгэлдээ илүү их шүтэж, илүү их биширч, тэдний удирдагчийн зан төлөв, үг яриа, биеэ авч явах байдал, намба төрх, өөрийгөө хэрхэн авч явж байгаа, үйлдэж байгаа байдалд илүү их татагдаж, автана. Ийм маягаар, тэдний байр суурь илүү өндөр, илүү баталгаатай болж, энэ нь хүмүүсийн дунд тэдний байр суурийг бүрэн бэхжүүлдэг. Хүмүүсийн зүрх сэтгэл дэх байр суурь нь баттай болох үед тэдний олж авдаг санхүүгийн болон материаллаг ашиг тус бүр ч арвин болдог. Тэд үнэндээ илүү их материаллаг болон санхүүгийн ашиг тус олж авахын тулд хүмүүсийн зүрх сэтгэл дэх байр сууриа баталгаажуулахаар ажилладаг. Энэ нь бие махбодтой болсон Бурханы хүмүүсийн дунд эзэмшдэг байр суурь болон Түүний хийдэг ажлаас тэс өөр юм. Хүмүүс үүнийг тодорхой харах ёстой. Энд ялгаа байна уу? (Байна.) Харж байна уу, хүн байр суурьтай, шүтэн бишрэгчидтэй болмогцоо байр суурийнхаа төлөө олон зүйл хийдэг. Тэд дүр төрхөө өнгөлж, уран үг хэллэг сурч, хань ижлээ сонгох, гэрлэлтийн байдал, тэр ч байтугай өөрийн оршин суух газар болон бусад нарийн ширийн зүйл гээд хувийн амьдралаа бүрэн нуудаг. Тэд энэ бүх зүйлийг нууж, тэдгээрийн талаар бусад хүн мэдэхийг зөвшөөрдөггүй. Тэд хүмүүсийн дундах байр суурь, дүр төрхөө хамгаалахын тулд энэ бүхнийг хийдэг. Тэдэнд нууцалдаг, ил тод дэлгэдэггүй, өөр хэн ч мэддэггүй олон хувийн хэрэг явдал байдаг. Олон нийтийн өмнө тэд өөрсдийгөө онцгой эрхэмсэг, сүр жавхлантай, нэр төртэй, үзэсгэлэнтэй харагдуулахаар гоёж гооддог бөгөөд үг яриа нь онцгой эелдэг, санаа тавьсан байдаг; тэд хүмүүсийн сонсохыг хүссэн бүхнийг хэлж, хүмүүсийн харахыг хүссэн бүхнийг үзүүлдэг. Тэд хангалттай бэлтгэл хийж, өөрийн дүр төрхөө урлахын тулд янз бүрийн зүйл хийдэг. Тэдний хийсэн дуулиант хэрэг, эсвэл муу зүйл задарч, шүтэн бишрэгчид нь мэдвэл тэд өөрсдийгөө зөвтгөж, дүр эсгэхийн тулд чадах бүхнээ хийж, уг хэргийг нуун дарагдуулах бүхий л боломжит аргыг сүвэгчилнэ. Зарим ийм хүн бүр цоо шинэ дүр төрхтэй болж, хүмүүсийн зүрх сэтгэл дэх дүр төрхөө хадгалахын тулд бүхий л боломжит аргыг сүвэгчилдэг. Энэ бүхнийг хийх тэдний зорилго нь хүмүүсийн дундах байр сууриа хадгалах юм; хүмүүсийн дундах байр сууриа хадгалмагц эрэлхийлдэг материаллаг зүйлс, мөнгө, таашаалаа ч бас бүгдийг нь хадгалж авч үлддэг. Тиймээс, тэд юу ч хийсэн бай—олон нийтийн өмнө байна уу, эсвэл амин хувьдаа байна уу хамаагүй—энэ бүхэн туйлын хуурамч байдаг. Тэд зүрх сэтгэлдээ юу бодож байгааг, хүн чанар, зан араншин нь ямар болохыг, эсвэл янз бүрийн зүйлийн талаарх тэдний үзэл бодол, сонголт үнэндээ ямар болохыг чи хэзээ ч мэдэхгүй. Тэд үнэндээ юу бодож байгааг чи хэзээ ч сонсохгүй. Тэд шүтэн бишрэгчид болон үзэгчдийнхээ төлөө олон өөрчлөлт, золиос гаргалаа ч гэсэн үүнийг жинхэнэ санаа зорилгынхоо эсрэг хийдэг. Яагаад тэд ингэж жинхэнэ санаа зорилгынхоо эсрэг үйлддэг вэ? Байр сууриа хадгалахын тулд. Учир нь тэд жинхэнэ нүүр царайгаа хүмүүст ил тод харуулбал олон шүтэн бишрэгчээ алдаж, мөн тэдэнд жигшин гологдож, хараагдана гэдгээ мэддэг. Тэд шүтэн бишрэгчдээ алдах үед байр суурь нь огцом унаж, тэр даруй тэдний эрэлхийлдэг мөнгө, ашиг тус, таашаал, материаллаг зүйлс, тэр ч байтугай байр суурийнх нь тэдэнд олгодог аливаа таатай нөхцөл, өгөөмөр хандлага бүгд үгүй болно. Тиймээс, тэд бүгд дүр төрхөө хамгаалж, байр сууриа хадгалахын тулд чадах бүхнээ хийдэг. Тэд байр суурь, дүр төрхөө хадгалахын тулд ямар ч төлөөс төлж, ямар ч арга хэрэглэнэ—зарим нь хүйсээ сольж, зарим нь гоо сайхны хагалгаанд орж, зарим нь гэрлэлтээ нууж, зарим нь бүр нууцаар хүн амины хэрэг үйлддэг; тэд юу ч хийхээс буцахгүй. Гэсэн хэдий ч, тэдний бусдад хийдэг зүйл—мөн бусдын тэднээс олж авч чадах зүйл—нь хүмүүсийн дунд ямар ч эерэг удирдамж, эсвэл эерэг хангалтгүй шахам байдаг. Хүмүүсийн дунд тэдний гүйцэтгэдэг үүрэг нь ердөө л хүмүүсийн хоосон алдар хөөх занд нийцүүлж, тэдний амбиц, хүслийг хангаж, хүмүүсийг өөрсдийн нэр дор, өөрсдийн эрхшээл дор цуглуулж, дараа нь хүмүүсийг сэтгэл санаа, оюун ухаан, санхүүгийн хувьд хэрцгийгээр төөрөлдүүлж, гачигдуулах явдал юм. Тиймээс л Би, байр суурьтай хэн боловч үндсэндээ ашиг сонирхол бүхий этгээд гэж хэлдэг. Энэ бол аятайхнаар хэлж байгаа хэрэг; Би үүнээс илүү хатуу ширүүн зүйл хэлэхийг хүсэхгүй байна. Та нар өөрсдөө үүнийг ойлгож чадна. Тэгэхээр, байр суурьтай ямар ч хүнийг чи хараад, ярианы хэв маяг нь гоц гойд, тэд найрсаг, дэгжин, сэтгэл татам санагдаж, чи тэднийг маш их шүтэж магадгүй. Ялангуяа эсрэг хүйсийн зарим хүн бүр тэдэнд өөрсдийгөө зориулахыг хүсэж магадгүй. Эдгээр нь бүгд төөрөлдөж, тархиа угаалгасны шинж тэмдэг юм. Тэдний хөшигний ардах амьдрал, жинхэнэ хүн чанар, эерэг зүйлд хандах хандлагынх нь талаар ярихаа больё—эдгээр зүйлийн талаар олж мэдэх шаардлагагүй. Хэрвээ чи үнэхээр тэдэнд өөрийгөө зориулахыг хүссэн бол тэдэнтэй хамт амьдарч эхэлмэгцээ чи мэл гайхах байсан. Тэр үед чи тэднийг зүрх сэтгэлдээ итгэж байсан шигээ тийм эрхэмсэг, гоц гойд биш гэдгийг мэдэх болно; чи тэднийг шүтэхээ больж, тэдэнд жирийн хүн шиг хандах болно. Та нарын одоогийн биеийн хэмжээгээр тийм хэмжээнд хүрэх шаардлагатай юу? (Үгүй.)

Нийгэмд байр суурьтай хүмүүс гарын үсэг зурах арга хэмжээ, хэвлэлийн бага хурал, эсвэл амьд тоглолт дээр олон нийтийн өмнө гарах үед хүмүүс тэднийг уухайлан дэмжиж, тэдэнд ихээхэн найдвар тавьдаг. Зарим хүн бүр тэдэнтэй нэг удаа гар бариад, насан туршдаа гараа угаахыг хүсдэггүй, зарим нь нэг удаа тэврээд, насан туршдаа гэрлэхгүй гэж шийддэг. Ийм хүмүүсийг маш тэнэг гэж та нар бодохгүй байна уу? (Тийм.) Чи тэдний төлөө хэзээ ч гэрлэхгүй гэж шийддэг, гэвч хэрвээ нэг л өдөр чи тэдэнтэй гудамжинд таараад мэндэлбэл тэд чамайг тоох уу? (Үгүй.) Тэд бол байр суурьтай хүмүүс, нэр төртэй хүмүүс, дээд зиндааны хүмүүс; тэдний нүдэнд чи юу ч биш. Тэд чамд гарын үсгээ өгч, чамтай гар барьж, чамайг тэврэх үедээ чамд дуртай байдаг гэж чи үнэхээр бодож байна уу? Чи буруу бодож байна; чи дэндүү гэнэн байна! Тэдэнд чи хэрэгтэй үед чи тэдний хувьд эрдэнэ; тэдэнд чи хэрэггүй үед чи ердөө л хогийн ургамал—эсвэл чи юу ч биш гэж хэлж болно. Нийгэмд байр суурьтай хэн боловч—хамгийн доод тушаалын албан тушаалтан байсан ч—жирийн иргэн чиний хувьд хүршгүй байдаг. Чи насанд хүрсэн, эсвэл чадвартай байх нь хамаагүй—тэдний нүдэнд чи зүгээр л хэн ч биш; тэд чамд огт нухацтай ханддаггүй. Энэ бол нийгэмд байр суурьтай хүмүүсийн жинхэнэ нүүр царай юм. Тиймээс, тэдний уг чанар-мөн чанарыг харвал, эрх мэдэл, байр суурьтай хүмүүсийн анги давхаргад харьяалагддаг хүний ертөнцийн хүмүүс үндсэндээ бүгд ашиг сонирхол бүхий хүмүүс байдаг. Тэд чамд ямар ч их найдвар тавьдаггүй, ямар ч хариуцлага хүлээдэггүй, ямар нэг зүйл өгөх, эсвэл үнэ төлбөргүй хувь нэмэр оруулах нь бүр ч үгүй—тэд чамайг юугаар ч хангадаггүй гэдгийг хэлэх ч хэрэггүй биз. Тэд зүгээр л чамаас юм шаардахыг—чамаар өөрсдийгөө шүтүүлж, бишрүүлж, сэтгэл санааны түвшинд дагуулж, дараа нь чамаас санхүүгийн болон материаллаг ашиг тус олж авахыг хүсдэг. Тэд ашиг тус олж авч, байр суурь нь баттай болмогц, хэрвээ чи тэдний анд нөхөр, найз болж, тэдэнтэй эн тэнцүү байхыг хүсвэл тэд зөвшөөрөх үү? (Үгүй.) Хэрвээ чи тэднийг хүчээр зөвшөөрүүлэхийг оролдвол тэд яана гэж чи бодож байна? (Тэд чамтай ил тод дайсагнана.) Чи тэдэнд цаашид ямар ч ашиггүй болохыг хараад тэд чамайг өшиглөн хаяж, “зайл” гэж хэлээд, тэр ч байтугай чамайг заваан гуйлгачин гэж доромжилно. Чи мэл гайхна, тийм биз дээ? (Тийм.) Хүмүүс байр суурийг ингэж хардаг учраас л, мөн байр суурь нь тэдэнд янз бүрийн давуу нөхцөл, эсвэл арвин ашиг тус авчирдаг учраас л тэд байр суурийг маш чухал гэж үзэж, маш их нандигнадаг. Гэвч хүн төрөлхтний дунд байр суурьтай хэн боловч хүн төрөлхтний өмнө хүлээсэн хариуцлагаа биелүүлдэггүй, энэ нь нэг төрлийн хангалт биш бөгөөд үнэ төлбөргүй биш; харин ч үүнд зорилго, шаардлага байдаг. Байр сууринаасаа тэдний хэлдэг үг бүр зорилготой байдаг, хийдэг бүхэн нь бас тодорхой зорилгод хүрэхийн тулд байдаг; мэдээж, энэ нь чамаас илүү их ашиг тус олж авахын тулд—тэр ч байтугай чамайг мөлжихийн тулд юм. Тэдний чамд хийдэг зүйл үндсэндээ чамайг төөрөлдүүлж, мунхруулж, мөлжих явдал байдаг. Хамгийн энгийнээр бөгөөд шуудхан хэлбэл, чиний халаасыг хоослохын тулд байдаг. Юуны төлөө халаасыг чинь хоослох гэж? Тэдний тасалбарыг худалдаж авах, бүтээгдэхүүнийг нь худалдаж авах, барааг нь худалдаж авах, тэдэнд хамгийн хэрэгтэй зүйлийг нь өгөхийн тулд. Тэгэхээр, хүн байр суурьтай болмогц ашиг тус аяндаа дагалддаг. Хүмүүс байр суурьтай болж, байр суурин дээр очих үедээ бусдыг төөрөлдүүлэхэд амархан байдаг бөгөөд байр сууриа ашиглан өөртөө ашигтайгаар аливааг хийхэд ч бас амархан байдаг. Хүн төрөлхтний нэг хэсэг болохын хувьд чи байр суурийг шүтдэг учраас байр суурьтай хүмүүст, эсвэл байр сууринд байгаа хүмүүст төөрөлдөж, хянуулж, өдөөн хатгагдахад—тэрийг ч, энийг ч хий гэж өдөөн хатгагдахад маш амархан байдаг. Ялангуяа нийгэмд асар их алдар цуутай тэр одод, алдартнууд—тэд тайзан дээрээс: “Та нар бүгд сайн уу? Уулзалгүй удлаа шүү!” гэж хашхирах үед үзэгчдийн дундах шүтэн бишрэгчид нь гэрэлтдэг саваа даллаж, хашхирч, орилж, галзуурдаг. Тэд хэр зэрэг галзуурдаг вэ? Зарим хүний нүүрийг даган тэр даруйд нулимс урсаж, зарим хүн газар дээрээ ухаан алдаж, яаралтай тусламжийн тасаг руу хүргэгддэг. Ердөө л тэр хэдэн үгнээс болж, ердөө л тэр хэдэн дууг сонсож, тэр нэг тоглолтыг үзсэнээсээ болж тэд ингэж ухаанаа алдаж, толгойдоо юмтай юм шиг авирладаг. Энэ хүмүүсийг мунхаг гэж чи хэлэх үү? (Тийм.) Тэгвэл тэд дараа нь эдгээр тоглолтыг үзсээр байх уу? (Үзнэ.) Энэ нь төөрөлдөж байгаа хэрэг биш гэж үү? Тиймэрхүү тоглолтын тасалбар нэлээд үнэтэй байх. Чи тэр бүх мөнгийг төлдөг, харин тэд зүгээр л хэдэн дуу дуулж, тайзан дээр багахан үсэрч цовхчдог. Тэр бүх мөнгийг үрэх хэрэгтэй гэж үү? Чи луйвардуулж байгаа биш гэж үү? Зарим хүн бүр дуртай алдартныхаа тоглолтын тасалбар, эсвэл барааг нь худалдаж авахын тулд эцэг эхийгээ шахаж шаардан мөнгө салгадаг. Хэрвээ гэр бүл нь ядуу, авч дийлэхгүй бол тэд эцэг эхийгээ нэмэргүй, чадваргүйгээр нь дууддаг. Эцэг эх нь юу ч хийж чаддаггүй; энэ бол ердөө л энэ нийгмийн чиг хандлага юм. Хүүхдүүддээ ингэж загнуулсныхаа дараа зарим эцэг эх бүр өөрсдийгөө нэлээд дорд мэдэрч, бусдын өмнө тэрний эцэг эх гэдгээ хүлээн зөвшөөрч зүрхэлдэггүй. Энэ нь нийгмийн чиг хандлагаас үүдэлтэй биш гэж үү? (Тийм.) Тэгвэл энэ чиг хандлага хэрхэн бий болсон бэ? Энэ нь байр суурь, алдар нэр, ашиг хонжооны талаарх хүн төрөлхтний бодол, үзэл улам бүр хорон муу болсны үр дүнд бий болж, эцэст нь энэ хорон муу чиг хандлагатай хамт өнөөг хүртэл хөгжиж, үе үеийн хүмүүсийг хорлож байна. Байр суурьтай тэр хүмүүсийн бусдад хийдэг зүйл нь юу вэ? Тэд өндөр байр сууринаасаа хүмүүст хандан юу гэж уриалан дууддаг вэ? Тэд хүмүүст юу суулгадаг вэ? Тэд эндүү ташаа, хорон муу бодол, үзлийг суулгадаг; тэд хорон муу чиг хандлагыг суулгадаг; тэдний суулгадаг зүйл бүгд сөрөг зүйлс байдаг. Эцэст нь чи тасалбар, бүтээгдэхүүнд нь мөнгөө дуртайяа яаран үрсээр байдаг бөгөөд хэрвээ худалдаж авч чадахгүй бол бүр нууцаар уйлж, өөрийгөө дорд гэж мэдэрдэг. Энэ нь сайн дураараа өөрийгөө дорд үзэж байгаа хэрэг биш гэж үү? (Тийм.) Ертөнц үнэндээ ийм л байдаг; хүн төрөлхтөн үнэндээ ийм л байдаг. Хүн төрөлхтний дунд хорон муу чиг хандлага үргэлж ноёрхдог бөгөөд эдгээр хорон муу чиг хандлага бас байнга хөгжиж, хувьсан өөрчлөгдөж байдаг. Тэдгээр нь яаж ч хувьсан өөрчлөгдсөн бай, хорон муу чиг хандлагыг түүчээлдэг байр суурь, эрх мэдэл, нэр хүндтэй бүлэг хүн үргэлж байдаг. Энэхүү түүчээний тэргүүнд байгаа хүмүүст эцэст нь юу тохиолдох вэ? Би хэлэхгүй; та нар өөрсдөө үүнийг тунгаан бодож болно.

Эдгээр үгийг нөхөрлөж байгаагийн зорилго нь, нэг талаар байр суурь гэж юу болохыг чамд мэдүүлэх, нөгөө талаар бие махбодтой болсон Бурханы эзэмшдэг байр суурь болон хүмүүсийн эзэмшдэг байр суурийн хоорондох ялгааг чамд мэдүүлж, ойлгуулахын тулд юм. Эдгээр нь уг чанар, мөн чанарын хувьд тэс өөр юм. Бие махбодтой болсон Бурханы байр суурь нь Түүний мөн чанар болон амиар тодорхойлогддог; энэ нь албан тушаал биш, үүнийг хүн төрөлхтөн Түүнд өгөөгүй, мөн энэ нь Тэрээр мэдлэг, онол эзэмшиж, нийгэмд хангалттай амьдралын туршлага хуримтлуулсан учраас хүмүүс Түүнийг өргөмжилдгөөс олж авсан зүйл ч биш юм. Бие махбодтой болсон Бурханы байр суурь нь Түүний ялгамж чанараар тодорхойлогддог бөгөөд Түүний ялгамж чанар нь Түүний амь болон Түүний мөн чанараар тодорхойлогддог. Ийм ялгамж чанар, мөн чанартай хэдий ч Тэрээр хүн төрөлхтний дунд нэр хүндтэй байр суурьтай хүмүүстэй адил ихэмсэг бардам авирлаж, хүмүүсийг дарлаж, хүмүүсийг өөртөө татаж, хүн төрөлхтөнд шаардлага тавьж, эсвэл хүмүүсийг ноёлдоггүй. Мэдээж, бие махбодтой болсон Бурхан бол ашиг сонирхол бүхий этгээд биш. Өөрийг нь дагадаг хүмүүсээс Тэр ямар ч ашиг тус, тэр дундаа санхүүгийн болон материаллаг ашиг тус хэзээ ч шаардаж байгаагүй. Мэдээжийн хэрэг, Тэрээр дагагдагчдаасаа ямар ч шан харамж шаардаж байгаагүй. Харин ч Тэрээр хариуцлагаа тууштай биелүүлж, ялгамж чанараараа, Өөрийн байр сууринаас ажлаа хийж, Өөрийг нь дагадаг хүмүүст хэрэгтэй бүх үнэнийг хангадаг. Мэдээж, бие махбодтой болсон Бурхан ажлаа хийж, хариуцлагаа биелүүлэх хугацаандаа хүн төрөлхтний дундах байр суурьтай гэгддэг хүмүүс шиг өндөр байр сууринаас хүмүүс рүү хашхирдаггүй, мөн хүмүүсийн зүрх сэтгэлийг татаж, тэднээр Өөрийгөө магтуулах гэх мэт зорилгоор тодорхой уур амьсгал бүрдүүлж, сүржин дүр үзүүлж, эсвэл аливааг гайхуулахын тулд өндөр байр сууринд зогсдоггүй. Бурхан бие махбодтой болсон Бурханы ялгамж чанараараа эдгээр зүйлийн алиныг нь ч хийдэггүй. Түүний ялгамж чанар, байр суурь Түүний Өөрийнх нь мөн чанараар тодорхойлогддог; тэдгээр нь хүмүүсийн магтаалын үр дүнд бий болоогүй, мөн хүн төрөлхтний ямар нэгэн санал хураалтын үр дүн ч биш юм. Тэгвэл тэдгээр нь хэрхэн бий болсон бэ? Бурхан үнэнийг илэрхийлж, эдгээр нууцыг ил болгодог учраас л хүн энэ махбод бол Бурхан Өөрөө бөгөөд Бурханы ялгамж чанар, байр суурийг эзэмшдэг гэдгийг мэддэг болдог. Зарим хүн: “Бурхан яагаад Өөрийгөө гэрчилдэг юм бэ?” гэж хэлдэг. Хүн төрөлхтөн Бурханыг мэддэггүй, зөвхөн Бурханыг эсэргүүцэж, яллаж л чаддаг учраас тэр, тиймээс Бурхан үнэнийг илэрхийлснээр л Түүний Өөрийнх нь ялгамж чанар, байр суурь гэрчлэгдэж чадна—Ариун Сүнсний гэгээрэл хүнд бага зэрэг байлаа ч гэсэн үүнийг тодорхой гэрчилж чадахгүй байж магадгүй—хүссэн үр дүндээ хүрэхийн тулд Бурхан Өөрийгөө гэрчлэх ёстой. Хүн төрөлхтөн Бурханыг гэрчилнэ гэж найдвал зорьсон үр дүндээ хүрч чадах уу? (Үгүй.) Яагаад үгүй гэж? (Хүн зүгээр л Бурханыг мэддэггүй.) Зөв; хүн төрөлхтөн Бурханыг мэддэггүй учраас тэр—хэн ч мэддэггүй. Тиймээс л, Бурхан бие махбодтой болж, хүний Хүү болж, гарч ирж, ажиллаж эхлэн, хүн төрөлхтөнд хандан уриалан дуудсан, ингэснээр хүн бүр Бурханы айлдвар, үгийг сонсдог. Тэгээд Ариун Сүнс ажиллаж, хүмүүсийг цуглуулж эхэлсэн бөгөөд дараа нь Бурхан хүмүүстэй ярьж, тэдний дунд ажиллаж эхэлсэн. Эхэндээ цөөн хэдэн хүн үүнийг хүлээн авч чадахгүй, бие махбодтой болсон Бурханы талаар үзэлтэй байж, Түүнийг мэддэггүй, ойлгодоггүй байсан бөгөөд Бурхан Өөрөө айлдвар хийж, үг айлдан Өөрийн гэрчлэлийг хамгаалж, Ариун Сүнс агуу их ажил хийж Бурханы ажлыг хамгаалсан. Ярьж, ажилласан энэ олон жилийн хугацаанд хүмүүс Бурханы ялгамж чанар, байр суурийг тодорхой хэмжээнд танин мэдсэн биш үү? (Тийм.)

Олон хүн Бурханд олон жил итгэсэн хэр нь Түүний талаар ямар ч мэдлэггүй хэвээр байдаг—ялангуяа Түүний ялгамж чанар, байр суурийн талаар олон үзэл, төсөөлөлтэй, эсвэл хүний хүслийн хольцтой байдаг—гэсэн ч Бурхан ярьж, ажиллаж, хүмүүсийн өмнө хүлээсэн хариуцлагаа биелүүлж, энэ олон жилийн турш тэдний төлөө Өөрийгөө зарлагадсанаас нэг үр дүнг хэдийнээ харж болно. Энэ үр дүн юу болохыг та нар мэдэх үү? (Энэ үр дүн нь Бурханы үг хүмүүсийг байлдан дагуулж, Бурханы мөн чанарыг хүлээн зөвшөөрөхөөс өөр аргагүй болсон явдал гэж би бодож байна.) Хүмүүсийг байлдан дагуулсан гэдэг нь үнэн. Хэдийгээр хүмүүс Бурханаар авхуулахаас өмнө туулах зам байсаар байгаа ч Бурхан тэднийг хэдийнээ байлдан дагуулсан. Тэгвэл хүмүүсийг байлдан дагуулсны нотолгоо юу вэ? Хамгийн эхэнд, Бурхан энэ хүнийг бие махбодтой болсон Бурхан гэж гэрчлэх үед олон хүн үзэлтэй байж, эсэргүүцэн, энэ баримтыг хүлээн зөвшөөрч, хүлээж авахыг хүсээгүй. Гэвч одоо хүмүүс та нар—тэр дундаа энэ хүнийг Бурхан, бие махбодтой болсон Бурхан гэдгийг анх огт хүлээн зөвшөөрөхийг хүсээгүй хүмүүс хүртэл—тэвчээртэйгээр, горьдлого дүүрэн сууж, Миний нөхөрлөлийг чимээгүйхэн, чин сэтгэлээсээ сонсож чадаж байна. Энэ нь л хүмүүсийг Бурхан байлдан дагуулсан гэдгийг батлахад хангалттай биш гэж үү? (Тийм.) Арваад жилийн өмнө та нартай хийсэн цуглаан, нөхөрлөл дээр Намайг дөчөөд минут ярьсны дараа тогтвортой сууж чадахаа больдог хүн олон байсан. Зарим нь бие засах газар руу явж, зарим нь ус ууж, зарим нь хоорондоо шивнэлдэж, зарим нь эвшээж, суниадаг байв. Хүмүүсийн бараг жар гаруй хувь нь бүгд бачимдаж эхэлдэг байлаа. Тэд Миний хэлж байгааг ойлгож чаддаггүй, ухамсарлаж чаддаггүй, хүлээж авч чаддаггүй байсан. Надад хэл дээ, та нартай нөхөрлөх Надад ядаргаатай байгаагүй гэж үү? Та нарын биеийн хэмжээ хэтэрхий жижиг, тогтвортой суугаад номлол сонсож чадахгүй байгааг Би харсан—та нар хүмүүсийн хэлсэн зүйлийг хүлээж авч чаддаггүй цэцэрлэгийн хүүхдүүдтэй адилхан байгаагүй гэж үү? Тиймээс Би тэвчээртэй байж, та нартай тэвчээртэйгээр нөхөрлөж, та нарыг залж чиглүүлэх ёстой болж байсан. Хожим нь хүмүүс илүү ихийг сонсож, зарим зүйлийг ойлгож, үнэнийг сонирхож эхлэх тусам хоорондоо шивнэлддэг хүмүүс улам бүр цөөрч, эвшээж, суниадаг хүмүүс улам бүр цөөрсөн. Одоо цуглааны үеэр ихэнх хүн номлолыг туйлын анхааралтай сонсож чаддаг болсон; тэд тогтвортой сууж, номлолыг хүлээж авч, амийн замын үндсийг ухамсарлаж чаддаг болсон. Өөр нэг сайн үзүүлэлт бий: Намайг үнэн-зарчмын зарим талын талаар ярих үед олон хүн яаран тэмдэглэл хөтөлдөг. Чухал, гол үгийг сонсмогцоо тэд хурдхан тэмдэглэж аваад дараа нь тунгаан боддог. Энэ бол гайхалтай хэрэг! Энэ хүмүүс үнэхээр ухамсарлах чадвартай; тэд үнэнд хүчин чармайлт гаргаж эхэлсэн бөгөөд бодит байдалд анхаарлаа хандуулах ёстойгоо мэддэг. Миний ердийн нөхөрлөл байна уу, эсвэл хүмүүстэй ярилцах үед байна уу хамаагүй, агуулга нь үнэн-зарчимтай л холбоотой байвал хүмүүс чин сэтгэлээсээ сонсож, тэмдэглэл хөтөлдөг; энэ бол сайн үзүүлэлт юм. Чиний харж байгаачлан, энэ аяллын туршид алхам алхмаар хүмүүсийн байдал улам бүр сайжирсаар байна. Үүнээс гадна, Бурханы гэрийн бүтээсэн туршлагын гэрчлэлийн видео, кинонуудаас харахад олон хүн анх үүргээ гүйцэтгэж эхэлсэн үеэсээ өнөөг хүртэл зарим нэг жинхэнэ туршлагатай болсон байна. Тэгвэл хүмүүсийн олж авсан хамгийн том зүйл юу байсан бэ? Энэ нь тэд Миний олон жилийн турш нөхөрлөсөн янз бүрийн үнэнд үндэслэн бүх төрлийн зүйлийг харж, туулж чаддаг болсон явдал юм. Тэд бүгд зарим үнэнийг ойлгосон, зарим асуудлыг шийдвэрлэж чаддаг; тэд Бурханы санаа зорилгын талаар тодорхой хэмжээний ухаарал, ойлголттой болж, Бурханыг дуулгавартай дагадаг болж, тэдний амь-зан чанарт өөрчлөлт гарсан. Эдгээр нь тэдний олж авсан зүйлс биш гэж үү? (Тийм.) Өнгөрсөнд та нар анх номлол сонсож эхлэхдээ тогтвортой сууж чаддаггүй байсан. Зарим хүн үүнийг та нар залуу байгаа учраас тэр байх гэж хэлдэг байв. Үнэндээ тийм биш; дөч, тавьтай хүмүүс хүртэл тогтвортой сууж чаддаггүй байсан, учир нь тэд ойлгож чаддаггүй, тэдний хэрээс хэтэрсэн байдаг байв. Тэд сонссон үг бүрээ зөв гэж боддог байсан ч үзэлд нь нийцэхгүй зүйл сонсмогцоо дотроо хүлээж авч чаддаггүй, тэгээд өчүүхэн төдий ч хэвийн хүний төрхгүйгээр бөгтийж, ганхаж, эсвэл хоорондоо шивнэлдэж эхэлдэг байв. Тиймээс Би тэвчээртэй ярих ёстой болдог байсан. Би маш олон жилийн турш ярьж, бүх төрлийн асуудлын талаар бага багаар ярьж, хүн бүрд үндсийг нь ухамсарлах боломж олгосон. Хэдийгээр олон хүн одоо амь-оролтын талаар тийм ч их туршлагагүй, ихэнхдээ ямар ч амь-оролтгүй байдаг ч ядаж л тэдэнд ямар мэдрэмж төрдөг вэ? Тэд үнэнийг сонирхдог болж, үнэний талаар мэддэг болж, зүрх сэтгэлдээ үнэнийг бага зэрэг хайрладаг болсон. Тэд үнэн болон эерэг зүйлсийн талаар, биеэ хэрхэн авч явах талаар, үнэн-зарчмын дагуу үйлдэх талаар, авралд хүрэх талаар зарим нэг ойлголттой болсон. Тиймээс тэд номлол сонсохдоо тогтвортой сууж, хүлээж авч чаддаг. Эдгээр зүйлийн талаарх ойлголттой болсон гэдэг нь эдгээр үг, эдгээр үнэн тэднийг байлдан дагуулсан гэсэн үг юм. Тэд эдгээр үг бол үнэн гэдгийг хүлээн зөвшөөрч, эерэг болон сөрөг зүйлсийн хооронд ялгаа бий гэдгийг хүлээн зөвшөөрч, Бурханы хэлдэг, хийдэг бүхэн нь үнэн, бүгд хүнийг аврахын төлөө байдаг гэдгийг хүлээн зөвшөөрсөн. Тогтвортой сууж чаддаггүй байснаа тогтвортой сууж чаддаг болж, Бурханы үг бол үнэн, Бурханы хийдэг бүхэн нь аврал гэдгийг хүлээн зөвшөөрдөг болох хүртэл хүмүүс ийм асар том үсрэлт хийхэд хэдэн жил шаардагдсан бол? Би хэчнээн үг айлдаж, хэчнээн ажил хийх ёстой байсан бэ? Хүн дээр хийсэн Миний ажлын тухайд л гэхэд—хүний завхарсан мөн чанарыг ил болгох, бодол, үзлийг нь өөрчлөх, завхарсан зан чанарыг нь шийдвэрлэх, үнэнийг ойлгож, Бурханд дуулгавартай болоход нь туслах, авралд хүрэх зөв замд оруулахын тулд—эдгээр үр дүнд хүрэхийн тулд Би хэчнээн үг айлдах ёстой байсан бэ? Надад хэл дээ, хүн энэ ажлыг хийж чадах байсан уу? Байр суурьтай хүмүүсийн дундаас хэн энэ ажлыг хийж чадах байсан бэ? (Хэн ч хийж чадахгүй байсан.) Нэг талаар, хүн үүнийг хийж чадахгүй. Нөгөө талаар, хэн нэгэн хүн ярьж, үйлдэж байлаа ч, тэдний хэлсэн үг бүгд зөв бөгөөд бусдад сонирхолтой байлаа ч гэсэн, Ариун Сүнс ажиллаагүй л бол энэ хүний үгийг сонсож, номлож байгаа ийм олон хүн бидний одоогийн хүрсэн үр дүнд хүрч чадах байсан уу? (Чадахгүй байсан; хүмүүсийн зүрх сэтгэлийг хөдөлгөж чадахгүй байсан.) Энэ ажлыг хийхийн тулд Бурханы үг болон Бурханы Сүнс хамтран ажиллаж байна. Бие махбодтой болсон Бурхан Бурханы Сүнстэй уялдаатай ярьж, ажилладаг бол Бурханы Сүнс мөн хүмүүсийг өдөр тутмын амьдралд нь залж чиглүүлж, гэгээрүүлэхийн тулд бие махбодтой болсон Бурханы илэрхийлсэн үгтэй нэгэн зэрэг уялддаг. Энэ хоёр талын хослол нь бидний одоогийн хүрсэн үр дүнд, түүнчлэн ирээдүйд хүрэх үр дүнд хүргэсэн. Надад хэл дээ, энэ жирийн хүний—бие махбодтой болсон Бурханы—байр суурь нь ердөө л нэг байр суурь уу? Тийм биш. Түүний энэ байр суурь нь ямар нэгэн албан тушаал биш. Энэ бол хүмүүсийн хэлдэг шиг хэн нэгний эрхэмсэг дүр төрх, эсвэл эрх мэдлийн бэлгэ тэмдэг биш юм. Тэгвэл энэ юу вэ? (Энэ бол Бурханы мөн чанарын бэлгэ тэмдэг.) Түүний байр суурь нь Тэрээр үнэн, зам, амийг эзэмшдэг гэдгийн бэлгэ тэмдэг юм. Надад хэл дээ, байр суурьтай ямар ч завхарсан хүн аливааг хийх үедээ тэнгэр дэх Бурхантай хамтран ажилладаг уу? (Үгүй.) Тиймээс бие махбодтой болсон Бурханы байр суурь нь энгийн утгаараа байр суурь биш, харин Бурханы ялгамж чанар, мөн чанар, амийн бэлгэ тэмдэг юм. Би ингэж хэлснээрээ юуг хэлээд байна вэ? Чи бие махбодтой болсон Бурханд ертөнцөд байр суурьтай ямар ч хүнд ханддаг шигээ хандах ёсгүй гэдгийг хэлж байна. Чи ертөнцөд байр суурьтай хүмүүст хандахдаа ертөнцийн гүн ухааныг ашиглан тэдэнтэй харилцаа тогтоодог. Чи тэдэнд зусардаж, бялдуучлах ёстой, хэлэх гэсэн санааг нь ойлгож, царайны хувирлыг нь ажиглаж, тэдэнд таалагдахын тулд сайхан зүйл хэлэх ёстой; чи үнэн сэтгэлээсээ ярьж чадахгүй, хүч чадлаа харуулж чадахгүй, тэднээс илүү гарч чадахгүй гэх мэт; эс бөгөөс тэд чамайг дарангуйлж, эсвэл чамайг зовооно. Гэвч бие махбодтой болсон Бурхантай харилцаа тогтоож, харилцахдаа чиний баримтлах ёстой зүйл бол үнэн-зарчим юм. Хэрвээ чи Түүнтэй үнэн-зарчмын дагуу харилцаа тогтоож, харилцаж, Түүнд зөвөөр хандаж чадвал чи Түүний байр суурийг чухалчлахгүй, Түүнийг дээдлэн хүндлэхгүй, Түүнийг бишрэхгүй, Түүнийг хүндэтгэхгүй байсан ч, мөн Түүнд бялдуучилж, зусардахгүй байсан ч Тэр чамд зөв хандсаар байх болно, тийм үү? (Тийм.) Та нар “Тийм” гэж хэлж байгаа ч бие махбодтой болсон Бурханд үнэхээр үнэн-зарчмын дагуу хандаж чадах уу? (Би хараахан чадахгүй юм шиг санагдаж байна; би үүний төлөө чармайж л чадна.) Чи үүний төлөө шаргуу чармайх ёстой. Хамгийн чухал зүйл бол чи үнэнийг эрэлхийлж, бүх зүйл дээр үнэн-зарчмыг эрж хайх ёстой; тэгвэл чи аажмаар үүнийг хийж чадна. Хэрвээ чи үнэнд анхаарвал бие махбодтой болсон Бурхан энэ онцгой байр суурийг эзэмшдэг хэдий ч завхарсан хүн төрөлхтний дундах байр суурьтай хүмүүсээс тэс өөр болохыг чи мэдэрнэ. Чи үүнийг ухаарч, Түүнийг бурханлаг мөн чанартай, Бурханы ялгамж чанартай нэгэн гэдгийг хүлээн зөвшөөрөх үедээ чи Түүнд үнэн-зарчмын дагуу хандах болно. Зүрх сэтгэлдээ чи Түүнийг хайрлаж, хүндлэх бөгөөд Түүнд илэн далангүй, үнэн сэтгэлээсээ хандах болно. Үүний зэрэгцээ чи бас бүтээгдсэн зүйлийн байр сууринаас хүлцэнгүй, дуулгавартай байх болно; чи ийм байхыг хүсэж, чамд ийм илрэлүүд байх болно. Хэрвээ чи үүнийг ухаарахгүй бол үргэлж: “Нийгэмд байр суурьтай хүмүүс ямар стильтэй байгааг хар даа; хаашаа ч явсан хүмүүс тэднийг хүрээлэн шавж байдаг. Тэд боловсролтой бөгөөд соёлтой ярьдаг. Тэдний гадаад төрх, хувцаслалтын хэв маяг, үс зүс нь тэднийг дээд зиндааны харагдуулдаг, царайны хувирал, алхаа гишгээ нь гунхалзсан байдаг. Нэг хараад л тэднийг жирийн хүмүүс биш гэдгийг чи мэдэж чадна. Мөн тэдний ямар зохион байгуулалттай байгааг хар даа: Ажил, амьдралд нь туслах хувийн туслах, хоолны хэрэгцээг нь хангах хувийн тогооч нарын баг, тэдэнд зориулж нийтлэл бичих хувийн нарийн бичгийн дарга нарын баг, томоохон асуудлыг хэлэлцэх зөвлөхүүд болон судалгааны багууд тэдэнд байдаг. Гадуур гарах үед нь хувийн жолооч, нисэх шаардлагатай үед нь хувийн нисгэгч тэдэнд байдаг, хаашаа ч явсан одтой зочид буудалд буудалладаг. Эдгээр нь бүгд нэгдүгээр зэрэглэлийн зохицуулалт юм. Бурхан байр суурьтай юм байж яагаад ийм хангамж хүртдэггүй юм бэ? Хэрвээ Тэр ийм хангамж хүртдэг байсан бол дагагч бид ч бас нэр хүндтэй болохгүй гэж үү? Очсон улс орон бүрд нь Түүнд улаан хивс дэвсэж, очсон газар бүрд нь олон хүн Түүнийг угтан авахаар жагсвал—ямар их нэр хүндтэй хэрэг байх бол оо!” хэмээн бодлогошрох болно. Бурханы талаар мэдлэгтэй болох үедээ чи ингэж шаарддагаа, эсвэл ийм бодолтой байхаа болино.

Бие махбодтой болсон Бурхан завхарсан хүн төрөлхтний дунд амьдардаг хэдий ч Тэрээр завхарсан хүн төрөлхтний нэг хэсэг биш, тиймээс зиндаа, байр суурь гэгч зүйлстэй холбоотойгоор завхарсан хүмүүст байдаг хэрэгцээ шаардлага Түүнд байдаггүй. Завхарсан хүмүүст байдаг хэрэгцээ шаардлага Түүнд яагаад байдаггүй вэ? Яагаад гэвэл Тэрээр байр суурь болон хүний "үнэ цэн" гэгчийн талаар завхарсан хүмүүстэй адил үзэл бодолтой биш. Тэрээр завхарсан хүмүүс шиг боловсрогдож, завхраагүй, зэрэг зиндаа болон байр суурийг эдлэх талаар завхарсан хүмүүстэй адил бодол, үзэлтэй биш. Тиймээс, Миний хувьд, байр суурь болон хүний үнэ цэний тухайд Миний зүрх сэтгэлд эдгээр зүйл байдаггүй. Миний зүрх сэтгэлд ердөө л хүмүүстэй гэр бүл шиг хамт байж, ажил, амьдралын хэрэг явдлын талаар ярилцаж, хүмүүсийн янз бүрийн бэрхшээлийн талаар ярилцах хүсэл л байдаг. Би ямар нэгэн сүрлэг байдал харуулах дургүй, чамин тансаг гэгч зүйлд бүр ч дургүй. Би та нарт олон удаа хэлж байсан, та нар үүнийг санаж байгаа байх: Миний амьдралд Надад ямар ч хувийн үйлчлэгч, хувийн туслах, эсвэл хувийн нарийн бичиг байхгүй. Надад эдгээрийн аль нь ч байхгүй. Нийгэм дэх тэр өндөр албан тушаалтнуудыг хар даа; тэдэнд зөвхөн хувцсыг нь угаадаг хүмүүс, зөвхөн хоол хийж, нарийн боов барьж өгдөг хүмүүс, мөн хувийн жолооч нар байдаг. Тэд амьдралдаа юунд ч санаа тавих шаардлагагүй; тэдний өмнөөс хэрэг явдлыг тусгайлан зохицуулдаг хүмүүс байдаг. Хүний албан тушаал өндөр байх тусам хүрээлэл нь төдий чинээ нүсэр байдаг. Жирийн нэг хотын дарга юм уу мужийн захирагчид хүртэл хотын даргын эсвэл мужийн захирагчийн албан ёсны өргөө байдаг байхад түүнээс дээгүүр албан тушаалтнуудын талаар ярихын ч хэрэггүй. Бие махбодтой болсон Бурханд албан ёсны өргөө байдаг уу? (Үгүй.) Тэгвэл Надад өргөө гаргаж өг гэж Би чуулганаас шаардаж байсан уу? (Үгүй.) Надад албан ёсны өргөө гаргаж өгөхийг чуулганаас Би шаардаж байгаагүй, мөн Надад дагалдагчид юм уу хамгаалагчид томилж өгөхийг ч шаардаж байгаагүй, өөр ямар нэгэн шаардлага тавьж байсан удаа бүр ч үгүй. Ганц зүйл шаардаж байсан нь, хянан засварлах багийн хүмүүс Миний номлол, нөхөрлөлийн үг хэллэгийг найруулж, бичвэр болгон нэгтгээд, тараах байсан. Тэднийг энэ ажлын мэргэшсэн ажилтнууд гэж үзэж болох ч тэд үүргээ гүйцэтгэж байгаа; тэд Надад Өөрт минь зориулж юм хийж өгч байгаа хэрэг биш. Энэ бол чуулганы ажил. Тэгэхээр, Би хэзээ нэгэн цагт Өөрийнхөө ажил хэргээр та нарт төвөг удаж байсан уу? (Үгүй.) Миний хувцсыг угаах, Надад хоол хийх, Миний өрөөг цэвэрлэх, хувийн аялал гээд—Би эдгээр зүйлээр та нарт хэзээ нэгэн цагт төвөг удаж байсан уу? Би Надад хувийн үйлчлэгч юм уу хувийн туслах гаргаж өгөхийг чуулганаас хэзээ нэгэн цагт шаардаж байсан уу? Би хэзээ ч тийм шаардлага тавьж байгаагүй. Надад хэл дээ, ийм зүйлс байхгүй байх нь Намайг бухимдуулдаг уу? Энэ нь Намайг гуниглуулдаг уу? Би та нарыг зэмлэж, та нарыг мөс чанаргүй гэж хэлэх ёстой юу? Би ийм хэрэг явдлаас болж та нарыг хэзээ ч зэмлэж байгаагүй, та нараас ямар нэгэн зүйл шаардаж байсан удаа бүр ч үгүй. Би Өөрийнхөө идэж уух, өмсөж зүүх, орон байр, унаа тэрэгний асуудлыг Өөрөө зохицуулдаг. Би ихэвчлэн чөлөөт хувцас өмсдөг бөгөөд цуглааны үеэр албан ёсны хослол өмсдөг; энэ нь байж болох хамгийн энгийн зүйл. Би хувцсаа хими цэвэрлэгээнд өгөх нь ховор; үндсэндээ бүгдийг нь гараар юм уу угаалгын машинаар угаадаг. Би нохой тэжээхдээ ямар нэгэн тансаг үүлдрийнхийг тэжээдэггүй. Ихэнх хүн ертөнцийн алдартай хүмүүс болон байр суурьтай хүмүүсийн юу идэж, өмсөж, хэрэглэж байгааг дагаж, дуурайдаг. Чи Намайг тэдэнтэй адилхан гэж бодож байна уу? Зарим хүн алдартны тэжээдэг нохойны үүлдрийг хараад яг адилхныг авахыг хүсдэг. Шүтлэггүй хүмүүс бүгд ийм үзэл бодолтой байдаг; нохой тэжээхдээ хүртэл тэд чиг хандлагыг дагаж, тансаг үүлдрийн, алдартнуудын тэжээдэг тийм төрлийн нохой авах ёстой болдог. Миний тэжээдэг нохой бол зүгээр л жирийн нэг нохой. Нохой сайхан ааштай, энхрий, үнэнч, дуулгавартай, юм ойлгодог, хүмүүстэй эвтэй байж, тав тухад ташуурдаггүй л байхад болно. Зарим хүн: "Тансаг үүлдрийн нохой тэжээвэл Танд маш амархан байх биш үү?" гэж хэлдэг. Маш амархан байх байсан, гэхдээ Би тэгэх дургүй. Би алдартай хүмүүс юу өмсөж, хэрэглэдэг талаар хэзээ ч асууж сурагладаггүй, мөн түүнийг эрж хайхад хүчин чармайлт гаргадаггүй. Байр суурьтай болмогцоо: "Би ч бас одоо алдартай хүн болсон. Алдартай хүмүүсийн юу идэж, өмсөж, хэрэглэж байгааг, гадуур гарахдаа ямар машин унаж байгааг би дуурайх ёстой. Би хоцорч болохгүй" гэж боддог зарим хүмүүстэй Би адилгүй. Би эдгээр зүйлд хэзээ ч хүчин чармайлт гаргаж байгаагүй. Би Өөрийгөө алдартай хүн мөн эсэхийг мэдэхгүй, бас тоодог ч үгүй. Ямартай ч, Би юу ч хийсэн—Миний өдөр тутмын ажил, амьдралын зардал гээд бүх тал дээр—Надад Өөрийн гэсэн зарчим, Өөрийн гэсэн хэрэгцээ, Өөрийн гэсэн сонголтын хүрээ, Өөрийн гэсэн стандарт байдаг. Энэ стандарт нь ердөө л маш эгэл жирийн, маш энгийн байх явдал юм; зүгээр л дундаж байхад болно. Миний хувцаслалт, үс зүс, мөн идэж уух, орон байр, унаа тэрэг зэргийг хүмүүс хараад Надад хүндэтгэлтэй ханддаг, ядаж л Би нэр төртэй, шулуун шударга хүн шиг харагддаг л бол тэр нь хангалттай; энэ ийм л энгийн. Харин Миний хэрхэн хувцаслаж, Өөрийгөө ямар хэв маягтай болгож, ямар харагдаж буйг хүмүүс харсныхаа дараа Намайг дээгүүр үнэлэх эсэх, тэдний зүрх сэтгэлд Би ямар байр суурь эзлэх тухайд бол, энэ бүхэн Надад огт хамаагүй. Та нар Намайг байр суурийн талаар хэтрүүлсэн шаардлага тавьдаг гэж бодож байна уу? (Үгүй.) Энэ бол та нарын ухаарч ойлгож чадахгүй, нэвт харж чадахгүй зүйл юм. Товчхондоо, Миний та нарт хэлж байгаа зүйлд итгэж чадахыг л Би та нараас шаарддаг. Энэ нь өөрөө чамд маш хэцүү байдаг. Толгой дотор чинь юу байгааг, юу бодож байгаагаа чи өөрөө мэднэ. Миний хэлсэн эдгээр үгэнд итгэж, тэдгээрийг үнэн гэж хүлээн авч, баримт гэж хүлээн авах нь чамд маш хэцүү байдаг. Үүнийг ямар суурин дээр байгуулах ёстой вэ? Итгэлцлийн суурин дээр байгуулах ёстой, тийм биз дээ? (Тийм.) Эдгээр нь байр сууринд хандах Миний бодол, үзэл бөгөөд эдгээр нь Миний холбогдох илрэлүүд юм. Хэдийгээр хүний нүдэн дээр гайхуулчих, эсвэл хүний шаарддаг, байр суурийг дагалддаг ердийн зүйлс Надад байдаггүй ч энэ нь Миний хийдэг ажилд огт нөлөөлдөггүй, мөн та нарын өмнө хариуцлагаа биелүүлэхэд минь ч Надад нөлөөлдөггүй. Байр суурийн төлөө та нараар Өөрийгөө дээгүүр үнэлүүлэхийн тулд Би хэзээ ч Өөрийгөө гоёж чимэхгүй. Та нар өнөөг хүртэл номлол сонссоор ирсэн, нэлээд сайн байсаар байгаа бөгөөд та нарын одоогийн илрэлээс харахад, та нар бүгд эерэг чиглэлд хөгжиж байгаа болж таарлаа. Тиймээс, байр суурь, дүр төрх, байр суурийг дагалддаг зүйлсийг эрэлхийлээд ямар ч хэрэггүй. Гагцхүү үнэн л хүнийг байлдан дагуулж чадна, гагцхүү үнэн л хүнийг өөрчилж чадна. Бурханы үг хүн төрөлхтнийг өөрчилж чадна, бүх зүйлийг ч бас бүтээж чадна. Нэг талаар, энэ нь Бурханы үгийн хүч чадал болон Бурханы үгийн эрх мэдлийн хүрсэн үр дүн юм. Нөгөө талаар, энэ нь бас Бурханы Сүнсний ажлын хүрсэн үр дүн юм. Хүнд сайрхах зүйл юу ч байхгүй; Бурханы үг сайн, үнэн сайн, мөн Бурханы ажил болон Бурханы Сүнсний хүн дээр хийсэн ажил дэндүү сайн учраас л тэр юм. Бурхан ийм байдлаар ажиллаж, хүн дээр ийм үр дүнд хүрч байгаа болохоор “Бурханы үг бол хүний аврал юм” гэх үг үнэн болохыг та нар харж чадаж байна уу? (Тийм.) Бурхан бол итгэмжит, Бурханы үг хэзээ ч талаар болдоггүй, Бурхан бас төгс хүчит—бие махбодтой болсон Бурхан хэчнээн эгэл жирийн мэт харагдлаа гээд, эсвэл хэчнээн өчүүхэн хүч чадалтай мэт харагдлаа гээд энэ нь хамаагүй; энэ бүхний аль нь ч Түүний үнэнийг илэрхийлэхэд нөлөөлж чадахгүй, Түүний үгийн хүнд хүрдэг үр дүнд ч бас нөлөөлж чадахгүй. Хэдийгээр бие махбодтой болсон Бурхан гаднаа маш шалихгүй мэт санагдаж, хэвийн бөгөөд бодитой мэт харагдаж, хүнд дорд үзэгдэж болох ч—мөн хүн хэзээ ч Түүний талаар үзэлтэй болж, Түүнд дайсагнаж болох ч—Тэрээр Бурханы мөн чанар, Бурханы амийг эзэмшдэг учраас Түүний илэрхийлдэг үнэн хүнийг бүрэн байлдан дагуулж чадна. Эцэст нь Тэр бас хүнийг Бурханы өмнө авчирч, завхарсан зан чанараас нь салгаж чаддаг, ингэснээр хүн Бурханаар авхуулж, Бурханы зургаан мянган жилийн удирдлагын төлөвлөгөө биелж, энэ төлөвлөгөө эцэс болно. Тиймээс, бие махбодтой болсон Бурханы байр суурь, дүр төрх болон бусад иймэрхүү зүйл чухал биш юм. Юу чухал вэ? (Бие махбодтой болсон Бурханд Бурханы мөн чанар байдаг; Тэр бол үнэн, зам, амь бөгөөд Тэр Бурханы үгийг илэрхийлж чаддаг нь чухал.) Чухал зүйл нь, бие махбодтой болсон энэ Бурханд Бурханы байр суурь байгаад зогсохгүй, Тэр бас Бурханы ялгамж чанар, мөн чанарыг эзэмшдэг явдал юм. Тэрээр Бурханы үгийг илэрхийлж чаддаг, Түүний үг хүнийг байлдан дагуулж, хүнийг аварч, хүнийг төгс болгож чаддаг бөгөөд хүнийг Бурханаар бүрэн авхуулах боломжтой болгодог. Энэ л хамгийн чухал зүйл юм.

Бие махбодтой болсон Бурхантай холбоотой эдгээр сэдвээр нөхөрлөх нь хүнд Бурханыг танин мэдэхэд тусалдаг уу? (Тийм.) Би та нартай бие махбодтой болсон Бурхантай холбоотой янз бүрийн сэдвийг оролцуулаад ямар ч сэдвээр нөхөрлөсөн, хэзээ ч та нараар Өөрийгөө дээдлүүлж, хүндлүүлээд, дараа нь та нарыг Бурханы дээд эрх, Бурханы хяналтыг хүлээн авахыг албадаж, та нарыг хазаарлаж, ингэснээр та нарыг Бурханы хэлснийг хийдэг болгохын тулд байгаагүй. Та нарт хандах Миний хандлагыг та нар ойлгох ёстой. Би та нарыг үнэний ямар нэг талаар хангах болгондоо энэ талаар тодорхой нөхөрлөдөг, ингэснээр та нар үүнийг ойлгож, дараа нь өөрсдөө эргэцүүлж, туулж чадна. Үнэнийг хүлээн авах хүсэлтэй, эерэг зүйлсийг хайрладаг хүмүүс Миний нөхөрлөдөг эдгээр үзэл бодол, үг хэллэгийг бага багаар хүлээн авахыг хичээж, улмаар өөрсдийн амьдрал дахь бэрхшээл, асуудлыг шийдвэрлэхийн тулд эдгээр үгийн дагуу хэрэгжүүлдэг. Хэрвээ хэн нэгэн үнэнийг болон эерэг зүйлсийг хүлээн авах хүсэлгүй, эдгээр үгийг сайн гэж зүрх сэтгэлдээ мэдэрдэг төдий хэрнээ хэзээ ч бодитоор хэрэгжүүлдэггүй—харин ч зүгээр л нэг төрлийн онол мэтээр тархиндаа хадгалаад орхидог бол—бид тийм хүмүүсийг ялладаггүй. Бид тэднийг ялладаггүйн шалтгаан юу вэ? Нэг талаар, хүмүүс ямар замаар алхахаа сонгох эрхтэй. Нөгөө талаар, зарим хүн одоохондоо үнэхээр залуу, биеийн хэмжээ жижиг, суурь нь нимгэн байж болох юм. Тэд эерэг зүйлс болон хүний амьдралын талаар эргэцүүлж чаддаг болохоосоо өмнө агуу цэвэршүүлэлт, гай зовлон туулж, амьдралдаа зарим нэг томоохон бэрхшээлийг туулах ёстой болдог. Өөр зарим хүний хувьд, энэ нь тэд залуу байгаадаа биш, харин хангалттай олон зүйл туулаагүй, хараахан сэрээгүйгээс болсон байж магадгүй. Тэдэнд эерэг болон сөрөг зүйлсийн талаар, эсвэл авралд хүрэхийн тулд үнэнийг эрэлхийлэх талаар ямар ч ойлголт байдаггүй. Өөрөөр хэлбэл, тэдний оюун санаа хараахан нээлттэй болоогүй бөгөөд тэд Бурханд итгэхийн зорилго, ач холбогдлыг мэддэггүй. Тэд Бурханд итгэх нь шашны зан үйлийн нэг хэлбэр, Бурханд итгэх нь сайн хэрэг, Бурханд итгэх нь ердөө л сайн хүн байж, муу зүйл хийхгүй байхыг хэлнэ, мөн энэ нь тэднийг сайн хүрэх газар, сайн төгсгөлтэй болох боломжтой болгодог гэж л боддог—тэд үүнийг ийм л энгийнээр боддог. Тиймээс, тэдэнд үнэнийг эрэлхийлэх, эсвэл эерэг болон сөрөг зүйлсийн талаар ямар ч ойлголт байдаггүй. Магадгүй энэ хүмүүсийн нэг хэсэг нь зарим нэг онцгой хэрэг явдлыг туулсныхаа дараа ахиж дэвшиж, үнэнийг хүлээн авч, эерэг зүйлсийг хүлээн авч, үнэхээр өөрчлөгдөж чадах байх. Үүний зэрэгцээ, ямар ч томоохон бэрхшээл туулж үзээгүй, эсвэл туулсан ч гэсэн онцгой гөжүүд хэвээр үлддэг өөр нэг хэсэг хүн байдаг; тэд хэзээ ч үнэхээр өөрчлөгддөггүй, үнэнийг болон эерэг зүйлсийг хүлээн авч чаддаггүй хэвээр байдаг бөгөөд өөрсдийн хүсэл зоригийг дагаж, дураараа аашлах дуртай хэвээр байдаг, өөрсдийн дур хүслийг л хангадаг. Үүний үр дүнд, энэ бүлэг хүн эцэст нь ахиж дэвшиж чадахгүй, үнэнийг олж авахгүй. Бурханд итгэх хугацаандаа хүмүүс юу туулахаас үл хамааран, үнэнийг хүлээн авч чаддаг хүмүүс эцэст нь авралд хүрч чадна. Үнэнийг хүлээн авч чаддаггүй хүмүүс эцэст нь хэзээ ч үнэхээр гэмшихгүй, үнэнийг хэзээ ч үнэхээр хүлээн авч, дуулгавартай дагахгүй. Ийм хүмүүсийн итгэл талаар болдог бөгөөд эцэст нь тэд авралд хүрч чадахгүй. Энэ хугацаанд үүргээ гүйцэтгэхдээ тэд сайн үйл хийдэг байж магадгүй; тийм тохиолдолд, тэд эцэст нь сайндаа л амьд үлдэж чадна. Миний хувьд, та нарт хандах Миний хандлага бол Би үнэний янз бүрийн талын талаар, тэр дундаа бие махбодтой болсон Бурхантай холбоотой үнэний талаар өнцөг бүрээс нь, олон талаас нь та нартай нөхөрлөхийн тулд чадах бүхнээ хийх явдал юм. Бидний сая ярилцсан, байр сууринд хэрхэн хандахтай холбоотой үнэн нь байр сууринд хэрхэн хандах ёстойг ойлгоход та нарт туслах, мөн байр суурийн талаар зөв бодол, үзэлтэй болоход та нарт туслах зорилготой юм. Байр суурийн талаарх Миний бодол, үзэл, түүнчлэн Миний амьдралын хэв маяг нь Миний онцгой ялгамж чанараас үүдэлтэй. Тэгвэл Миний онцгой ялгамж чанарын үр дүн болох байр суурийн талаарх Миний бодол, үзэл үнэн мөн үү? Тэдгээр нь эерэг зүйл мөн үү? Тэдгээр нь авралд хүрэхийн тулд завхарсан хүмүүсийн эзэмших ёстой зүйл мөн үү? Тэдгээр нь бүтээгдсэн зүйлсийн эзэмших ёстой зүйл мөн үү? (Мөн.) Миний хөндсөн зүйлс үнэн бөгөөд эерэг зүйлс учраас Би энэ байр сууринд ямар ялгамж чанараар хандахаас үл хамааран, мөн Миний хандлага ямар байхаас үл хамааран та нар эдгээр үгийг үнэн гэж хүлээн авах ёстой. Эдгээр нь Миний бодол, үзэл боловч үнэн юм, тиймээс та нар тэдгээрийг хүлээн авч, өөриймшүүлж, зөв үзэл бодлын дагуу байр сууринд хандах ёстой. Эдгээр сэдвийн талаар ярьж, энэ агуулгыг та нартай нөхөрлөж байгаа Миний зорилго бол та нарт үнэний нэг талыг ойлгуулах юм. Би Өөрийгөө зөвтгөх юм уу өмгөөлөхийн тулд эдгээр зүйлийн талаар ярьдаггүй, Өөрийгөө бусдаас өөр, эсвэл Өөрийгөө ер бусын хүн гэдгийг та нарт мэдүүлэхийн тулд бүр ч тэгдэггүй. Хэрвээ та нар бие махбодтой болсон Бурханд ямар ч завхрал байдаггүй, бие махбодтой болсон Бурхан бол хүн төрөлхтний жирийн нэг гишүүн биш, Тэр бол онцгой хүн гэдгийг л ердөө ухаарвал энэ нь Миний та нарт ойлгуулахыг хүсэж байгаа үнэн бүхэлдээ биш юм. Би ямар агуулгаар нөхөрлөхөөс үл хамааран, мөн ямар тодорхой жишээнүүд хамаарахаас үл хамааран эцсийн дүндээ энэ бүхэн үнэнийг ойлгоход та нарт туслахад л чиглэдэг. Миний та нарыг хангаж, та нартай нөхөрлөдөг бүхэн төрөл бүрийн зүйлд хэрхэн хандах талаарх үзэл бодлыг хамардаг. Та нарт тавих Миний шаардлага бол та нар зөв бодол, үзлийг ойлгож, хүлээн авч чаддаг байж, буруу бодол, үзлийг таньж, орхих явдал юм. Өөрөөр хэлбэл, та нар эерэг зүйлсийг ч, сөрөг зүйлсийг ч ялган таньж, эерэг зүйлсийг хүлээн авч, сөрөг зүйлсийг орхиж чаддаг байх ёстой. Байр сууринд хэрхэн хандах талаар Миний нөхөрлөсөн сэдвүүдээс харахад, байр суурийн талаарх Миний бодол, үзэл, зарчим, арга барилыг та нар эерэг зүйлс гэж хэлэх үү? Тэдгээр нь үнэнд нийцдэг үү? Тэдгээр нь та нарын баримтлах ёстой үнэн-зарчим мөн үү? (Мөн.) Хэрвээ та нар Намайг ойлгосон бол Би эдгээр үгийг дэмий хэлээгүй байна. Шүтлэггүй хүмүүсийн байр суурийн талаарх бодол, үзэл юу вэ? Тэдгээрт үнэнд юм уу хүн чанарт нийцдэг ямар нэг тал бий юу? Байр суурийн талаарх тэдний бодол, үзлийн мөн чанар юу вэ? Энэ нь жигшүүртэй, хорон муу юу? (Тийм.) Тэдний бодол, үзэл бүгд аминч, жигшүүртэй, хорон муу байдаг; тэдгээр нь хүн бүрийг завхруулж, сүйрүүлдэг. Чи хүмүүсийн дунд байр суурьтай эсэхээс үл хамааран, хэрвээ чиний хүлээн авдаг зүйл эдгээр эндүү ташаа бодол, үзэл байвал чи байр суурьтай байсан ч эдгээр бодол, үзлийн хохирогчдын нэг юм; чи ашиг сонирхол бүхий этгээд байсан ч хохирогчдынх нь нэг мөн; чи эрх баригч ангид харьяалагддаг байсан ч хохирогчдынх нь нэг мөн. Эдгээр бодол, үзлийн хохирогч байна гэдэг нь юу гэсэн үг вэ? Энэ нь чи ч бас ийм бодол, үзэлд, мөн ийм ёрын муу чиг хандлагад завхарч, сүйрсэн хүн гэсэн үг. Чиний хүлээн авдаг зүйл эндүү ташаа, хорон муу бодол, үзэл байдаг учраас, мөн чи тэдгээрийг хүлээн аваад зогсохгүй хэрэгжүүлдэг учраас чи хохирогчдынх нь нэг юм. Тэгвэл хүн яаж энэ завхрал, сүйрлээс гарч, цаашид үүгээр хорлогдохоос зайлсхийж чадах вэ? Ганцхан арга зам бий, тэр нь зөв бодол, үзлийг хүлээн авах явдал юм. Ямар зөв бодол, үзлийг вэ? Байр сууринд хэрхэн зөв хандах тухай бодол, үзлийг: байр сууринд захирагдаж, хүлэгдэхгүй байх, байр сууриа ашиглан хувийн ашиг хонжоо хайхгүй байх, байр сууриа ашиглан бусдыг сүйрүүлж, завхруулахгүй байх, эсвэл бусдыг мөлжихгүй байх—бусдыг ямар нэгэн зүйл хийхийг албадахгүй байх. Чи байр суурьтай болох үедээ хийдэг бүхэндээ үнэн-зарчмыг эрж хайж, хувийн ашиг сонирхлоо орхиж, тэр ч байтугай байр суурийн чамд авчирдаг тав тух, таатай нөхцөлөөс татгалзаж, урваж чаддаг. Чи байр суурийн ашиг тусыг эдлэхийн оронд хариуцлагаа биелүүлж, эзэмшиж буй байр суурийнхаа дагуу хүлээх ёстой хариуцлагаа биелүүлж чаддаг. Хэдийгээр энэ хэдэн өгүүлбэрийн агуулга их биш ч тэдгээрийг хэрэгжүүлэх нь завхарсан хүмүүсийн хувьд амар ажил биш юм. Чи байр суурьгүй байх үедээ "байр суурийн ашиг тусыг эдлэхгүй байх" нь ердөө л хэлсэн зүйлийг хийх л хэрэг, хүрэхэд амархан гэж боддог. Гэвч чи байр суурьтай болох үед "байр суурийн ашиг тусыг эдлэхгүй байх" нь зүгээр нэг заавар дагах явдал байхаа больдог. Энэ нь чамаас хаяхыг шаарддаг, чамаас урвахыг шаарддаг, чамаас орхихыг шаарддаг бөгөөд чамаас хэрэгжүүлэлтийн зөв зарчмын дагуу хэрэгжүүлж, хүн бүрд шударга хандаж, хэрэг явдал бүрд үнэн-зарчмын дагуу шударга, бодитой хандахыг шаарддаг. Энэ үгийг хэрэгжүүлэх шаардлагатай болох үед үүнд ихэвчлэн чиний хувийн ашиг сонирхол хамаардаг. Чи байр суурьгүй байх үедээ: "Би байр суурийн ашиг тусыг эдэлдэггүй; би байр суурийн ашиг тусыг эдлэх хүсэлгүй байна" гэж хэлдэг. Хэн ч эдгээр үгийг хэлж чадна. Гэвч чи байр суурийн ашиг тусыг эдлэх боломжтой байр сууринд байх үедээ тэдгээрийг орхиж, Бурханы хайрыг хариулахын тулд зөвхөн үүргээ сайн гүйцэтгэхийг эрж хайх нь тийм ч амархан байхаа больдог, тийм биз дээ? (Тийм.) Энэ нь чи үнэнийг хайрладаг эсэх, мөн махан биеэс урваж чадах эсэхээс шалтгаалдаг.

Бидний сая нөхөрлөсөн зүйл нь бие махбодтой болсон Бурхан байр сууринд хэрхэн ханддаг тухай сэдэвтэй холбоотой байлаа. Хүн байр суурийг хэрхэн үзэх ёстой талаар одоо бид нөхөрлөж дууссан тул хүн зовлонг хэрхэн үзэх ёстой талаар нөхөрлөцгөөе. Энэ бол хүмүүсийн хоорондоо байнга ярьдаг сэдэв юм. Хүн зовлонг хэрхэн үзэх нь тэдний бодол, үзэл, мөн хэрэгжүүлэлтийн зарчимтай нь холбоотой байдаг. Хүмүүс зовлонг хэрхэн үздэг вэ? Зовлон бол хүмүүсийн амьдралд эсвэл Бурханд итгэх явцад байнга тохиолддог, туулдаг зүйл бөгөөд тэдний байнга хэлэлцдэг сэдэв юм. Ихэнх хүн зовлонг өөрсдийн гавьяа зүтгэл, зиндаа, байр суурь, мөн ирээдүйн хүрэх газартайгаа холбож үздэг. Тиймээс ихэнх хүн зовох үедээ тодорхой бодолтой байж, үүнд маш их ач холбогдол өгдөг. Ялангуяа, хүн ямар бэрхшээл туулсан; ямар төрлийн зовлон туулсан; хэр удаан зовсон; хүний зовлонг өөр хэр олон хүн мэддэг, өөр хэр олон хүн харсан, өөр хэр олон хүн хүлээн зөвшөөрдөг зэрэг нь бүгд хүмүүсийн маш их анхаардаг сэдэв юм. Үүнээс гадна, бусад хүмүүсийн зүрх сэтгэлд байр суурь олж авахын тулд зовлонг хэрхэн ашиглаж болох, ашиг тус, нэр хүнд, байр суурь, бусдын хүндлэл, хувийн алдар нэр зэрэг өөрийн хүссэн зүйлсийг олж авахын тулд үүнийг хэрхэн ашиглаж болох, тэр ч байтугай зовлонгоор дамжуулан Бурханы гэрт эсвэл Бурханд хэрхэн хайрлагдаж, хүлээн зөвшөөрөгдөж, хүлээн авхуулж, санагдах нь бас хүмүүсийн зүрх сэтгэлдээ анхаардаг зүйлс юм. Тиймээс, зовлонгийн асуудал нь хүмүүсийн зүрх сэтгэлд үнэнийг хэрэгжүүлэхээс илүү чухал байр суурь эзэлдэг. Тэгвэл хүн зовлонг хэрхэн зөв зүйтэй, үнэн-зарчимд нийцэхүйц байдлаар үзэх ёстой вэ? Би зовлонг хэрхэн үздэг вэ? Олон жилийн турш та нартай нөхөрлөхдөө—мөн та нартай өдөр тутам харилцахдаа—Би ямар бэрхшээл туулсан, хэр удаан зовсон, Миний зовлонгийн зорилго, ач холбогдол юу байсан, эсвэл зовсны дараа Надад ямар мэдрэмж төрсөн талаар хэзээ нэгэн цагт ярьж байсан уу? Та нарын санаж байгаагаар Би эдгээр сэдвийн талаар хэзээ нэгэн цагт ярьж байсан уу? Энэ талаар бичвэрт, номлолын дууны бичлэгт, эсвэл та нарын сонссон үгэнд ямар нэгэн тэмдэглэж үлдэж үү? (Үгүй, бидний санаж байгаагаар байхгүй.) Өнгөрсөнд нэг жил Хятадын шинэ жилээр Надад явах газар, очих гэр байхгүй, ах эгч нар Намайг гэртээ байлгаагүй, хожим нь Би гудамжаар тэнүүчилсэн; Намайг энэ зовлонг тэвчиж туулсан гэж та нарын дунд яригдаж байхыг Би сонссон. Ийм зүйл үнэхээр болсон уу? (Бурхан өмнөх номлолдоо Таныг ийм зүйл хэзээ ч туулж байгаагүй гэж хэлсэн. Энэ бол хүмүүсийн тараасан яриа байсан.) Би Өөрөө ч энэ талаар мэдээгүй. Би хэзээ ч туулж байгаагүй зүйлээ яаж мэдэх билээ? Би энэ хэрэг явдлыг тодруулсан л хэрэг, тийм биз дээ? Энэ нөхцөл байдал ердөө л хэзээ ч болоогүй. Тэгэхээр та нарын санаж байгаагаар Би үндсэндээ зовлонгийн талаар ярьдаггүй, тийм үү? (Тийм.) Зовлонгийн асуудлын тухайд, ихэнх хүн зовлон бол хувийн гавьяа зүтгэл олж авах, бусдын хүндлэлийг хүлээх, өөрийнхөө талаар таатай сэтгэгдэл төрүүлэх маш сайн хэрэгжүүлэлтийн нэг хэлбэр гэж үздэг; тэд үүнийг Бурханд итгэх итгэлтэй холбоотой хамгийн үндсэн хэрэгжүүлэлт гэж үздэг. Хүмүүс үүнийг хэрхэн үзэхээс үл хамааран, зовлонгийн асуудлын талаарх Миний бодол, үзэл юу болохыг одоо сонсоцгоо.

Хэд хэдэн төрлийн зовлон бий. Хамгийн түгээмэл зовлон бол хүмүүс өөрсдийн байр суурийг хамгаалах, бусдын дунд нэр хүндээ хадгалах, сайн хэтийн төлөв, сайн хүрэх газар олж авахын тулд зарим нэг зовлонг тэвчих явдал юм. Үүнд үүргээ гүйцэтгэхдээ орой унтаж, эрт босох, сайн хоол идэхгүй, сайхан хувцаслахгүй байх зэрэг багтдаг. Мөн сайн мэдээ номлож, үүргээ гүйцэтгэхийн тулд гэр бүл, ажил мэргэжлээ орхидог зарим хүн байдаг. Засгийн газар тэднийг баривчилж, хавчиж хяхаад зогсохгүй, гэр бүл нь ч тэднийг ойлгодоггүй, тэр ч байтугай тэднийг хавчиж, саад хийдэг. Зарим хань ижил нь сална гэж сүрдүүлдэг бөгөөд хамаатан садных нь дэмий хов жив, гүтгэлэг, цуу яриа ч бас байдаг. Тэд маш их зовлон тэвчсэн. Гэвч сайн хэтийн төлөв, сайн хүрэх газар олж авч, байр суурь, нэр хүндээ хадгалахын тулд ингэж зовдог хүмүүс хэчнээн их зовсон ч, зовлон нь хэчнээн их байсан ч урьдын адил ажлаа хийсээр, хэзээ ч бууж өгдөггүй. Товчхондоо, ийм хүмүүс байр суурь, нэр хүндийнхээ төлөө, мөн хэтийн төлөв, хүрэх газрынхаа төлөө зовдог. Тэд гэрээсээ хол удаан хугацаагаар зүдэрч явж, бусдад ад үзэгдэж, бусдад гадуурхагдаж, буруугаар ойлгогдож, жирийн хүмүүсийн тэвчдэггүй их зовлонг тэвчдэг. Надад хэл дээ, байр суурь, нэр хүндийнхээ төлөө, эсвэл хэтийн төлөв, хүрэх газрынхаа төлөө зовоход ямар нэгэн үнэ цэн бий юу? (Байхгүй.) Бурхан үүнийг санадаг уу? (Үгүй.) Тэдний зовж буй цорын ганц зорилго нь удирдагч, ажилчид, түүнчлэн ах эгч нараар өөрсдийгөө хүндлүүлж, бишрүүлэх явдал бөгөөд ингэснээр ах эгч нар дараагийн сонгуулиар тэднийг үргэлжлүүлэн удирдагчаар сонгох болно. Тэд зовлонг эрэлхийллийнхээ зорилго гэж үздэг. Байр сууриа хадгалахын тулд тэд ямар ч зовлонг тэвчиж чадна. Тэд ертөнцийн хэтийн төлөв, ажил мэргэжлээ орхиж, тэр ч байтугай дээд зэргийн амьдрах орчноо орхиж, маш их зовлонг тэвчдэг. Ийм төрлийн хүмүүс энэ зовлонг тэвчсэнийхээ дараа хаа сайгүй гайхуулж, цуглааны үеэр, эсвэл бусдыг засах үедээ хэрхэн зовсон талаараа байнга нөхөрлөдөг. Ингэх тэдний зорилго маш энгийн: Ердөө л өөрсдийн бардам занг хамгаалж, өөрсдийн байр суурь, хоосон алдар нэрийг хамгаалахын тулд юм. Иймээс тэдний тэвчдэг зовлон ямар ч үнэ цэнгүй байдаг. Тэд энэ зовлонгоор дамжуулан өөрсдийгөө танин мэддэггүй, үнэнийг хэрэгжүүлж чаддаг болох нь бүр ч үгүй. Ийм төрлийн зовлонг дурдах ч хэрэггүй. Зарим хүн зөвхөн байр суурь, нэр хүндийнхээ төлөө, мөн хэтийн төлөв, хүрэх газрынхаа төлөө л зовдог. Тэд байр суурь, нэр хүндээ хамгаалахын тулд бүх төрлийн зүдэргээг тэвчиж чаддаг бөгөөд ерөөл олж авахын тулд ямар ч төрлийн зовлонг тэвчиж чадна. Гэвч тэд Бурханы гэрийн ажлыг хамгаалах, Бурханы гэрийн ашиг сонирхлыг хамгаалах, эсвэл ах эгч нарын ашиг сонирхлыг хамгаалахын тулд жаахан ажил хийхээр, эсвэл ганц үг хэлэхээр хэзээ ч урагш гардаггүй. Ингэхэд ямар ч зовлон шаардагдахгүй, эсвэл ганцхан өгүүлбэр хэлэх шаардлагатай байсан ч тэд үүнийг хийж чаддаггүй. Тиймээс, ийм төрлийн хүмүүсийн тэвчдэг бүх зовлон дэмий хоосон бөгөөд Бурхан үүнийг сайшаадаггүй. Ийм төрлийн хүмүүс бол цэвэр хоёр нүүрт фарисайчууд; тэд бол бусдыг төөрөлдүүлдэг, Бурханы жигшин голдог хүмүүс юм. Байр суурийнхаа төлөө тэд үүргээ гүйцэтгэхээр эрт босож, шөнө дөл болтол унтахгүй байж чаддаг бөгөөд зовлон, ядаргааг тэвчиж чаддаг. Тэд зогсолтгүй олон цагаар ажиллаж, тэр ч байтугай бүтэн жилийн турш амралт авахгүй байж чадна. Тэд зөвхөн өөрсдийн байр суурийн төлөө завгүй гүйдэг бөгөөд хэлдэг бүхэн нь өөрсдийн байр суурь, бардам зан, нэр хүндийг хамгаалахын тулд байдаг. Хэн нэгэн Бурханы гэрийн ажлын зохицуулалтыг үнэхээр зөрчсөн зүйл хийх үед тэд хэзээ ч шүүмжилдэггүй, зогсоох нь бүр ч үгүй. Тэгэхээр, тэдний зовлон нь цэвэр өөрсдийн нэр хүнд, байр суурь, хувийн ашиг сонирхлын төлөө байдаг. Үүнийг Бурхан санахгүйгээр үл барам ялладаг. Ялангуяа тэд зовлонг хувийн гавьяа болгон ашиглаж, үүгээрээ бусдыг байнга сургамжилж, Бурхантай наймаалцахыг оролдон, Бурхан зовж байгааг нь хараад, өөрсдөд нь сайн үнэлгээ өгнө гэж найддаг. Мөн зовж байгаад нь Бурхан сэтгэл хангалуун байгаа эсэх, тэвчсэн зовлонгийнхоо төлөө ерөөл олж авч чадах эсэхээ харахаар тэд Бурханыг байнга сорьдог. Тиймээс, ийм хүмүүсийн зовлонгийн шинж чанарт үндэслэвэл үүнийг санахгүйгээр барам, бүр ялладаг; мөн энэ нь нэг төрлийн сайн үйл биш, харин нэг төрлийн муу үйл юм. Ийм төрлийн хүмүүс чуулганы ажил болон үүргийнхээ төлөө хэр хол явсан, хэчнээн их зовсон, мөн ямар хүнд өвчин тусаж, хэчнээн их эм уух шаардлагатай болсон талаараа байнга гайхуулдаг. Тэд эм уухдаа ах эгч нарт харуулахын тулд үргэлж тэдний нүдэн дээр уудаг. Тэд хэчнээн их ажил хийсэн, хэчнээн их зовсон, хэчнээн их төлөөс төлсөн, мөн хэт их ажилласнаас болж өвдсөнийхөө дараа л эм уудаг гэдгээ илүү олон хүнд мэдүүлэх арга сүвэгчилдэг. Хүмүүсээр өөрсдийгөө хүндлүүлж, бишрүүлж, шүтүүлэхийн тулд тэд ингэдэг. Ийм төрлийн хүмүүс ой гутам биш гэж үү? (Тийм.) Тэгэхээр, ийм хүмүүсийн зовлон сохор зоосны ч үнэ цэнгүй; энэ нь дотор муухайрмаар байдаг. Тэр ч байтугай ийм төрлийн хүмүүсийн нэлээд хэсэг нь ямар ч бодит ажил хийж чаддаггүй нь үнэн. Тэд бусдад харуулах дүр эсгэхийн тулд л нүд хуурсан ажил хийдэг. Тэд хэн нэгнийг гомдоож мэдэх ганц ч үг хэлдэггүй, ганц ч зүйл хийдэггүй. Чуулганы ажлыг хамгаалахтай холбоотой хэрэг явдлын тухайд тэд ганц ч үг ганхийдэггүй, өчүүхэн төдий ч ажил хийдэггүй. Чуулганы ажилд саад болж, үймүүлж байгаа хэн нэгэнтэй таарах үедээ тэд тэр хүнд зарчмын дагуу ханддаггүй, харин сэтгэл хөдлөлдөө тулгуурлан үйлддэг. Хэрвээ тэд дургүй хүнээ ажилд саад болж, үймүүлж байгааг харвал бага зэрэг дуугарч, ямар нэгэн зүйл багахан хийгээд, энэ боломжийг ашиглан гайхуулж, хувийн гавьяа хуримтлуулдаг бөгөөд цаг нь ирэхээр гавьяаг нь өөртөө авч, шагнуулахыг оролддог. Гэвч ажилд саад болж, үймүүлж байгаа хүн нь тэдний дуртай, эсвэл өөрсдийг нь дэмждэг хүн байвал тэд тэр хүнийг ил болгож, зогсоохгүйгээр үл барам, “Тэдний биеийн хэмжээ жижиг учраас бид тэвчээртэй байж, тэднийг дэмжих ёстой” гэх чихэнд чимэгтэй шалтаг ашиглан, тэдэнд нийцүүлж, тэднийг өмгөөлж, хаацайлдаг. Үнэн хэрэгтээ тэд өөрсдийн байр суурийг хамгаалахын тулд л хэнийг ч гомдоохгүй байхыг хичээдэг юм. Тэгсэн хэрнээ тэд зовлонгоо ашиглан хүмүүсээр өөрсдийгөө хүндлүүлж, зовлонгоо ашиглан өөрсдийн байр суурийг хамгаалахыг хүссээр байдаг. Зарим хүн ихэвчлэн маш завгүй дүр эсгэдэг. Тэд хоол идэхдээ зориуд буцалсан усанд бага зэрэг будаа дэвтээж, эсвэл мантуун дээр бага зэрэг даршилсан ногоо тавиад, идэж дуусмагцаа цуглаанд явж, үнэхээр бэрхшээл тэвчиж чадна гэдгээ ах эгч нарт харуулдаг. Тэд үргэлж нэг хувцсаа өмсдөг, бохирдсон ч угаадаггүй бөгөөд бусдад: “Хар даа, би маш их завгүй болохоор хоол идэх, эсвэл хувцсаа угаах ч цаг алга!” гэж хэлдэг. Зарим хүн үүргээ гүйцэтгэх зуураа бусадтай дэмий чалчиж, цаг үрдэг хэр нь тэдэнтэй цуглаан хийж, нөхөрлөж байгаа дүр эсгэдэг. Тэд өглөөнөөс шөнө дөл хүртэл үүргээ гүйцэтгээд завгүй байгаа мэт харагддаг бөгөөд амрах ёстой үедээ шөнө компьютерын урд ширээ дэрлээд унтдаг. Тэд үүргээ гүйцэтгэхдээ хэчнээн их зовж, хэчнээн их төлөөс төлдгөө хүмүүст харуулахын тулд ингэдэг. Тэд байнга сэгсийсэн үстэй, халтар царайтай байдаг бөгөөд тэр ч байтугай хэчнээн их зовдог, хэчнээн их төлөөс төлж чаддагаа хүмүүст мэдүүлэхийн тулд л хувцсаа солихгүй, угаахгүй, эсвэл усанд орохгүйгээр удаан хугацаагаар явдаг. Надад хэл дээ, энэ зовлонг тэвчихэд ямар үнэ цэн бий вэ? Энэ бүхэн ердөө л дүр эсгэлт биш гэж үү? (Тийм.) Бурханы гэрийн зарим ажил бага зэрэг завгүй байдаг ч хүмүүсийг сэгсийсэн үстэй, халтар царайтай, хүний төрхгүй болгох хэмжээнд хүргэдэггүй, тийм биз дээ? Зарим чуулганы амьдрах нөхцөл харьцангуй тааруу байдаг ч тэндхийн хүмүүс өдөр бүр зөвхөн мантуу, даршилсан ногоо идэх хэмжээнд хүрдэггүй биз дээ? Магадгүй цөөн хэдэн тодорхой газарт ийм байдаг байж болох ч ихэнх газар ийм байх боломжгүй. Бурханы гэрийн ажил хэчнээн их ачаалалтай байсан ч ядахдаа л та нар найман цаг сайн унтаж амрах ёстой—та нар найман цаг ч унтаж чадахгүй байна гэж байхгүй, тийм биз дээ? Энэ нь нэг юм уу хоёр өдөр үргэлжилж болох хааяа нэг гардаг онцгой нөхцөл байдлыг эс тооцвол шүү дээ. Эх газрын Хятадад Бурханы сонгосон зарим хүн Сатаны дэглэмийн баривчилгаа, хавчлагаас зайлсхийхийн тулд зугтдаг. Заримдаа тэд агуй, бухал өвс, малын саравчинд унтаж, амардаг. Эдгээр нь онцгой нөхцөл байдал юм. Хүмүүс гадаадад ирснийхээ дараа зориуд зарим нэг “зовлонгийн орчин” бүрдүүлж, хэрхэн зовох талаар зориуд “сургуулилалт” хийвэл тэд үндсэндээ даяанч лам нар биш гэж үү? Бид яагаад тэднийг тэгж нэрлэх болов? Яагаад гэвэл, тэдний хийж байгаа зүйл нь ердөө л зарим нэг зовлонг зориуд тэвчиж, зарим дүрмийг дагаж, биеэ сахилгажуулж буй хэрэг бөгөөд дараа нь тэд өөрсдийгөө өөрчлөгдсөн гэж мэдэрдэг. Тэгээд тэд хэчнээн их зовсноо бусдын өмнө гайхуулж, Тэнгэр болон жирийн хүмүүсийн сэтгэлийг хөдөлгөнө гэж найдан, улмаар өөрсдөдөө нэр хүнд, ашиг тус, хүссэн сайн хүрэх газраа олж авахаар эрж хайдаг. Энэ зам бүтэшгүй. Бурхан хүний төгсгөлийг тогтоохдоо тэднийг хэчнээн их зовсныг, эсвэл зүдэрч, их хувь нэмэр оруулсан эсэхийг нь хэзээ ч хардаггүй, мөн насыг нь ч хэзээ ч хардаггүй. Бурхан хүмүүсийн төгсгөлийг тогтоохдоо юунд үндэслэдэг вэ? Тэрээр хүмүүст үнэн байгаа эсэхэд үндэслэдэг. Хэрвээ чи зөвхөн зовоход анхаардаг ч үнэнийг олж аваагүй бол хэчнээн их зовсон ч энэ нь дэмий хоосон байх болно. Хэрвээ чи зарчимгүйгээр зовж, мөн өөртөө бэрхшээл үүсгэн зориуд зовдог бол чи зүгээр л зовох тавилантай. Чиний зовлон өрөвдөх үнэ цэнгүй; чи энэ зовлонг өөрөө дуудсан. Бурхан хүнээс зовохыг шаардаагүй. Бурхан хүнийг шүүж, гэсгээж, мөн шалгаж, цэвэршүүлдэг нь түүнийг зовоохын тулд биш, харин завхарсан зан чанараас нь аврахын тулд юм. Хүний тэвчдэг зовлонгийн ихэнх нь түүний завхарсан зан чанараас үүдэлтэй байдаг; хүнийг зовоох нь хэзээ ч Бурханы санаа зорилго байгаагүй.

Бурхан хүн төрөлхтөнд зориулан тэнгэр газар бүх зүйлийг—нар, сар, одод, нарны гэрэл, агаар, хөрс, ус, дөрвөн улирал, түүнчлэн хүн төрөлхтний амьдарч, оршин тогтноход шаардлагатай бүх төрлийн материаллаг зүйлсийг бүтээсэн. Идэх, уух, хэрэглэх, харах зүйлс бий; дөрвөн улирлын турш бүх төрлийн амьд зүйлс бүрэн хангагдсан байдаг, тийм биз дээ? Үр тариа, хүнсний ногоо, жимс, самар, модон дээр болон газарт ургадаг зүйлс бий; бүх төрлийн өөр өөр материаллаг зүйлс маш элбэг дэлбэг бөгөөд амт, өнгө бүрээр бүрэн хангагдсан байдаг. Бурхан хүнд Өөрөөс нь ирдэг хангалтыг эдлүүлэхийг зорьдог; хүний Бурханаас хүлээн авдаг хангалт нь баялаг, элбэг дэлбэг бөгөөд хүн үүгээр тэжээгддэг. Чиний харж байгаачлан, бүтээгдсэн зүйлсийн Бүтээгчээс хүлээн авдаг зүйл баялаг, элбэг дэлбэг, төгсгөлгүй, шавхагдашгүй юм. Бурхан хүнд энэ бүхнийг эдлүүлэхийг бүрэн хүсдэг бөгөөд бүтээгдсэн зүйлс Бүтээгчийн хангасан энэ бүхнийг зүй ёсоор эдлэх ёстой. Бүтээгдсэн зүйлсийн Бурханаас эдэлдэг зүйл бол зовлон биш, харин ерөөл юм. Хүн төрөлхтнийг бүтээсэн Бурханы анхны санаа зорилго нь хүнийг зовоох биш, харин хүн амьдралын аяныг туулах зуураа Бурханаас ирдэг хангалтыг эдлэх явдал байв. Бурханы бүтээсэн янз бүрийн амьтад болон амьд зүйлс бүрэн хангагдсан байдаг; юу ч дутдаггүй. Үүнд сонсох зүйлс ч багтдаг—Бурхан хүний төлөө шувуудын жиргээ, царцааны дууг хүртэл хэрхэн бодож үзсэнийг хар даа. Өөрөөр хэлбэл, Бурхан хүний дотоод ертөнцөд сэтгэл ханамж, тайтгарал, амар амгаланг авчирдаг бүхнийг бодож үзсэн байдаг. Бурханы бүтээгдсэн зүйлсэд зориулан бэлдсэн зүйл бүрэн хангагдсан байдаг. Бүтээгдсэн зүйлс Бурханы хайрласан бүхнийг эдлэх үедээ ерөөл эдэлж байдаг. Даяанч лам нар шиг тэр хүмүүс Бурхан зүгээр л хүнийг зовоохыг хүсдэг, Тэр хүнийг ерөөл эдлээсэй гэж зүгээр л хүсдэггүй, нөхцөл байдал нь боломжтой байсан ч Тэр хүнд тэдгээрийг эдлүүлдэггүй, харин зүгээр л хүнийг зовоодог гэж итгэдэг. Хүн туйлын их зовлон, зүдэргээтэй нүүр тулах үед Бурхан баярлаж, сэтгэл хангалуун байж, зорилгодоо хүрдэг гэж тэд итгэдэг. Надад хэл дээ, ийм төрлийн хүмүүс муу санаа өвөрлөдөг биш гэж үү? Энэ нь Бурханы санаа зорилгыг мушгин гуйвуулж тайлбарлаж буй хэрэг биш гэж үү? (Тийм.) Энэ санаа хаанаас гарсан бэ? Энэ нь Сатанаас гарсан, тийм биз дээ? (Тийм.) Бурхан бүх зүйлийг бүтээсэн, гэвч Сатан үүнийг хүлээн зөвшөөрдөггүй. Сатан тэдгээрийг хэрхэн удирдах, эсвэл арчилж хамгаалахаа мэддэггүй бөгөөд энэ бүх амьд зүйлс үргэлжлүүлэн оршин тогтноосой гэж хүсдэггүй. Иймээс Бурханы бүтээсэн бүхнийг хүнд эдлүүлэхгүйн тулд тэр тэдгээрийг сүйтгэж, устгадаг. Хүнд өөрийнхөө талаар сайхан сэтгэгдэл төрүүлж, хүнээр өөрийгөө шүтүүлж, хүндлүүлэхийн тулд тэр хүнийг төөрөлдүүлж, завхруулдаг. Сатан дураараа дургиж, бүх зүйл дээр Бурханыг эсэргүүцдэг. Бурхан хүн төрөлхтөнд энэ бүхнийг эдлэхийг зөвшөөрдөг бол Сатан хүн төрөлхтнийг үүнийг эдлэх эрхгүй болгож, хүн төрөлхтөнд үүнийг эдлүүлдэггүй, харин зүгээр л хүнийг зовоодог. Бурхан хүн төрөлхтөнд бүх зүйлийг удирдуулж, бүх зүйлийг эдлүүлдэг бол Сатан бүх зүйлийг сүйтгэдэг. Тэр бүх зүйлийн оршин тогтнолыг үл тоомсорлож, бүх зүйлийн оршин тогтнолыг жигшиж, бүх зүйлийн оршин тогтнолыг яллаж, хүнээр зориуд зовлонг эрэлхийлүүлдэг. Бурханы хүнд зориулан тогтоосон зүй тогтлыг харцгаа: Нар жаргаж, шөнө харанхуй болох үед хүн биеэ амраах ёстой. Өдрийн ажлын ядаргаа амралтаар тайлагддаг. Нэг шөнө амарсны дараа хүний биеийн хүч сэргэж, эрч хүчээр дүүрэн болдог. Маргааш нь нар мандах үед хүн сэргэг болж, дахин нэг өдрийн ажлаа эхлүүлдэг. Энэ ямар гайхалтай зүй тогтол вэ! Зарим хүн энэ зүй тогтлыг дагадаггүй. Тэд шөнө харанхуй болоход л ажиллаж эхэлдэг бөгөөд өглөөний дөрөв, таван цаг хүртэл сэрүүн байж байгаад унтдаг, ажил, амралтын хуваарийг орвонгоор нь эргүүлэхийг хүсдэг. Нар жаргаж, сар мандах үед хүн тухайн өдрийн ажлаа зогсоож, аажмаар тайвширч, амарч эхлэх ёстой; тэрээр нар, сар, оддын хөдөлгөөнийг зохицуулдаг зүй тогтлын дагуу ажиллаж, эсвэл амрах ёстой бөгөөд энэ зүй тогтлын эсрэг явах ёсгүй гэж Бурхан хэлдэг. Энэ “зовдог” хүмүүс яг эсрэгээр нь хийх гэж зүтгэдэг. Тэд амрах ёстой үедээ унтдаггүй; зориуд шөнө орой болтол сууж, тэр ч байтугай бүр онцгойлон хөөрч догдолдог. Бусдыг хамгийн бөх унтаж байх үед тэд хамгийн их завгүй байж, зовж, өөрсдийгөө ядрааж байдаг. Тэгээд өдөр ажиллах цаг болоход тэдэнд эрч хүч үлддэг гэж үү? Тэдний эрч хүч бүтэн өдрийн ажлыг дааж чадах уу? (Үгүй.) Тэд нэг, хоёр цаг унтаж аваад, босож үргэлжлүүлэн ажиллахаас өөр аргагүй болдог. Өглөө бусдыг хоол идэж байхад тэд унтаж байдаг. Өдөр бусдыг хэвийн ажиллаж байхад тэд зүүрмэглэж, тамирдаж байдаг. Харин шөнө бусдыг амарч байхад тэд сэргэж, ажиллаж, завгүй болж эхэлдэг. Энэ нь ажил, амралтын хуваарийг орвонгоор нь эргүүлж байгаа хэрэг биш гэж үү? Энэ нь хэвийн бус биш гэж үү? (Тийм.) Гэсэн хэдий ч тэд өөрсдөдөө маш сэтгэл хангалуун байж, өөр хэн ч өөрсөд шиг нь ийм их зовлонг тэвчиж чадахгүй, бусад хүн бүгд зүгээр л жирийн л нэг амьтад гэж боддог. Шөнө дунд бусдыг амрах гэж байхад тэд бүр: “Чи ийм эрт амарч байгаа юм уу?” гэж хэлдэг. Нөгөө хүн нь: “Шөнө дунд болчихлоо; аль хэдийн маш орой болсон байна. Түүнээс гадна надад ямар ч эрч хүч үлдсэнгүй; ажлын минь бүтээмж муудаж, би сайн үр дүнд хүрч чадахгүй. Амрах цаг болоход бид амрах л ёстой” гэдэг. Тэд: “Шөнө дунд унтах нь хэтэрхий эрт байна! Би шөнө дунд ажиллаж эхлээд, өглөөний дөрөв, таван цаг хүртэл унтдаггүй” гэж хэлдэг. Тэдний толгойд ямар нэг асуудал байна, тийм биз дээ? Тэд өөрсдийгөө тарчлаагаад зогсохгүй, бусдыг ч бас хазаарладаг. Бусдыг шөнө дунд амрах үед бүр тэд шүүж: “Чи махан биеийн тав тухад ташуурч байна, чи зовох шийдвэр төгс биш байна. Бурхан чамд ийм чухал даалгавар өгсөн байхад чи шөнө дөл хүртэл ажиллаж, зовох ёстой; чи дор хаяж үүрийн хоёр цаг хүртэл сууж байгаад унтах ёстой. Ингэх нь л үүрэгтээ үнэнч байгаа хэрэг” гэж хэлдэг. Хэрвээ хүн үүрийн хоёр цаг хүртэл сууж байгаад унтвал өдөр нь үүргээ гүйцэтгэх эрч хүчтэй байх уу? (Үгүй.) Хүний биеийг зохицуулдаг байгалийн зүй тогтлын дагуу бол, хэрвээ хүн үүрийн хоёр цагт унтвал өглөөний долоо, найман цаг хүртэл босож чадахгүй. Боссоных нь дараа бие махбод нь туйлдаж, ухаан санаа нь тамирдаж, хөл нь хавагнаж, бие нь бүхэлдээ тавгүйрхэнэ. Тэд үдээс хойш дуг хийсэн ч бие нь сэргэхгүй, учир нь тэд Бурханы хүнд зориулан тогтоосон зүй тогтлын эсрэг явсан, тийм биз дээ? (Тийм.) Тэд өөрсдөө ингэж зовоод зогсохгүй, бусдыг ч бас яг өөрсөд шигээ зовохыг шаарддаг. Хэрвээ бусад хүн аливааг тэднийхээр хийхгүй бол тэд онолын үндэслэл гаргаж ирээд тэднийг ялладаг. Биеийн хэмжээ жижиг, ялган таних чадваргүй мунхаг хүмүүс ийнхүү хазаарлагддаг; тэд тэр жишгийг дагаж, өөрсдийгөө хүчлэн бага багаар сэрүүн байсаар, аажмаар хоёр цагаас хойш амрах хэмжээнд хүрдэг. Тэд бүр: “Зовох шийдвэр төгс байх нь үнэхээр амар биш. Бид тэвчиж сурах ёстой, цэвэр тууштай байдалд найдаж сурах ёстой, махан биеэсээ урваж сурах ёстой, мөн байгалийн зүй тогтлын эсрэг явж сурах ёстой. Хэрвээ бид үнэхээр тэвчихийн аргагүй нойрмоглож байвал махан биеэ унтуулахгүйн тулд өөрсдийгөө бараг л тарчлаах ёстой. Ингэх нь л Бурханы даалгаварт үнэнч байж, зовох шийдвэр төгс байгаа хэрэг бөгөөд ингэдэг хүмүүс л авралд хүрч чадна!” гэж боддог. Хар даа, тэдний энэ улайрал сүмийн лам, гэлэнмаа нарынхтай бараг л адилхан биш гэж үү? (Тийм.) Яг л даяанч лам нар шиг тэд зөвхөн зовлонг тэвчихээ л мэддэг; үнэнийг ойлгох, үнэнийг хэрэгжүүлэх, авралд хүрэх гэдэг зүйл тэдний зүрх сэтгэлд огт байдаггүй. Тэгвэл ийм хүмүүс авралд хүрч чадах уу? Тэд сүйрсэн биш гэж үү? (Тийм.) Яагаад ийм зүйл болдог вэ? Энэ бол эндүү ташаа бодол, үзлээр тархиа угаалгаж, эндүү ташаа бодол, үзэлд автаж, сүйдсэний үр дүн юм. Энэ бүхэн нь хүмүүс үнэнийг ойлгодоггүйгээс үүдэлтэй; энэ нь тэд эндүү ташаа бодол, үзэлд гүнээ хорлогдож, үнэн-зарчмын дагуу хэрэгжүүлж чаддаггүйгээс үүдэлтэй. Тэгэхээр, эцсийн дүндээ бусад хүн чамайг төөрөлдүүлж, завхруулж байна уу, эсвэл Сатан чамайг төөрөлдүүлж, завхруулж байна уу? Товчхондоо, хүний хүлээн авдаг эндүү ташаа бодол, үзэл нь Бурханаас биш, Сатанаас ирдэг; тэдгээр нь үнэн биш, сөрөг зүйлс юм. Гаднаа чи зарим нэг бодол, үзлийг бусад хүнээс хүлээн авсан мэт харагддаг. Гэвч үнэндээ эдгээр бодол, үзэл нь Бурханаас биш, харин Сатанаас ирдэг. Гаднаа бусад хүн чамд ярьж байгаа мэт харагддаг ч үнэндээ Сатан эдгээр үзэл бодлыг чамд суулгаж байгаа хэрэг юм. Сатаны хүнд суулгадаг үзэл бодлыг бас л хүн түгээдэг биш гэж үү? Хэрвээ чи үнэнийг ойлгодоггүй, үнэн-зарчмыг баримталж чаддаггүй бол эцэст нь төөрөлдөх болно. Нэгэнт төөрөлдвөл чи яг л даяанч лам нар шиг болж, өдөр бүр зөвхөн зовж, дүрэм журам дагахыг л мэддэг болж, тэгсэн хэрнээ өөрийгөө үнэнийг хэрэгжүүлж байна гэж бодсоор байх болно. Эцэст нь чи шийтгүүлж, юу ч олж авалгүйгээр үхэх болно. Иймэрхүү зовлонг тэвчих нь та нарт үнэ цэнтэй санагдаж байна уу? (Үгүй.) Ийм зовлон тэвчих нь эцсийн дүндээ хүмүүсийг хааш нь хөтөлдөг вэ? (Там руу.) Тэд тамд унаж, тэндээ Сатанд очиж айлтгадаг. Бурхан тэднийг хүссэн үү? (Үгүй.) Ийм хүмүүс маш их зовлон тэвчиж, өөрсдийгөө Бурханд үнэнч гэж бат итгэж байсан байтал эцэст нь яагаад Сатанд очиж айлтгах болов оо? Бурхан яагаад тэднийг хүсээгүй юм бэ? Энэ хөөрхийлөлтэй юу? (Үгүй, хөөрхийлөлтэй биш.) Бурханд итгэхдээ, хэрвээ хүмүүс зөвхөн дүрэм журам дагаж, зовоход л анхаарч, үнэнийг эрэлхийлдэггүй, зөвхөн ерөөл олж авахыг л эрэлхийлдэг, Бурханыг дуулгавартай дагаж чаддаггүй, сатанлаг зан чанараар амьдарсаар, Сатаных байсаар байдаг бол ийм хүмүүс хэчнээн их зовсон ч авралд хүрэх боломжгүй юм. Энэ бүхэн нь хүмүүсийн өөрсдийнх нь алхдаг замаар тодорхойлогддог.

Зарим хүн зовлонг тэвчих асар их шийдвэртэй хүнийг харах үедээ—тэр хүний тэвчиж буй зовлон утга учиртай эсэхээс үл хамааран—зовлонг тэвчиж чаддаг хүн болохыг онцгойлон хүсэмжилдэг. Ялангуяа, тэд биеэ сахилгажуулж, махан биеэсээ урваж, махан биеийнхээ хэт их хүслээс урваж чаддаг тийм хүн болохыг хүсэмжилдэг; тэд зовж чаддаг хүмүүсийг онцгойлон биширдэг. Тэдний хүсэмжилдэг төрлийн хүн нь ертөнцийн амьдралаас ангижирч, вакуум орчинд амьдардаг, хүнд байдаг амбиц, хүсэлгүй, хувийн хобби, сонирхол, тэр ч байтугай хувийн сонголтгүй—ийм зүйлсийн аль нь ч огт байхгүй, хүсэл шуналгүй хүн мэт санагддаг. Тэд зүрх сэтгэлдээ ийм төрлийн хүмүүсийг онцгойлон биширч: “Тэдэнд яагаад аминч сэдэл байдаггүй юм бэ? Тэд яагаад ямар ч хувийн дур сонирхол, хүсэлгүй хэр нь ингэж зовж чаддаг юм бэ? Би яагаад зовж чаддаггүй юм бэ? Би хэтэрхий гүн завхарчээ! Миний завхрал тэднийхээс илүү гүн гэж л би хэлж чадна” гэдэг. Ийм бодол, үзэлтэй болмогцоо тэд өөрсдийгөө зовоож эхэлдэг: Өлсөж, хоол идмээр байх үедээ өөрсдийгөө хорьж, иддэггүй; цангаж, ус уумаар байх үедээ өөрсдийгөө хянаж, уудаггүй; унтах цаг болоход зориуд унтдаггүй; юу хийхийг хүснэ, түүнийгээ зориуд хийдэггүй, харин юу хийхийг хүсэхгүй байна, түүнийгээ зориуд хийдэг—тэд яг эсрэгээр нь л хийдэг. Тэд хэвийн хүн чанарын хувьд юу хэрэгтэй, юу хийх ёстой, ямар үүрэг хариуцлагыг биелүүлэх ёстой, амьдралын ямар дүрэм, зарчмыг баримтлах ёстойг огт анхаардаггүй, харин ч зориуд эдгээр зүйлийн эсрэг явдаг. Зарим нь бүр дүрмийг зориуд зөрчиж, зориуд зовлонг эрж хайх хэмжээнд хүрдэг. Жишээлбэл, шөнө амрах цаг болоход тэд ядаргаагаа хүчлэн тэвчиж, унтдаггүй. Хэрвээ тэд чихэрлэг хоолонд дуртай бол зөвхөн халуун ногоотой юм уу гашуун хоол иддэг. Ажиллахдаа тэд дургүй ажлаа тусгайлан сонгодог. Тэд зүгээр л бэрхшээлийг даван туулахад өөрсдийгөө сургаж, зовж чаддаг болоход өөрсдийгөө сургаж, өөрсдөдөө хэрэгтэй, дуртай бүхнээсээ татгалзаж, урваж, харин дургүй, хэрэггүй бүхнээ хүлээн авдаг. Ингэж үйлдэх нь үнэнийг хэрэгжүүлж байгаа хэрэг бөгөөд Бурхан үүнийг гарцаагүй үнэхээр таашааж, хүлээн авна гэж тэд боддог; тэд хэчнээн их зовлонг тэвчиж, хэчнээн их тавгүйрхэж, өвдөлт мэдэрнэ, Бурхан төдий чинээ баярлаж, хүлээн авна гэж боддог. Надад хэл дээ, энэ ямар гээчийн бодол, үзэл вэ? Энэ туйлширсан хэрэг биш гэж үү? (Тийм.) Бүр зарим хүн зовж, биеэ сахилгажуулахын тулд хийх зүйл байгаа эсэхээс үл хамааран үргэлж компьютерын ард суудаг бөгөөд үр дүнд хүрэх эсэх, эсвэл бүтээмжтэй байх эсэхээс үл хамааран өдөр бүр арван хоёр цаг ажиллах ёстой гэсэн дүрмийг өөрсдөдөө тогтоодог. Тэд ухаан санаа нь бүдэг бадаг болсон үед ч амардаггүй, өвдсөн үедээ ч эмчид очдоггүй. Тэд үүнийг махан биеэсээ урваж байгаа хэрэг гэж үзээд, “Би энэ хөгшин махан биеэ дураар нь тавьж болохгүй; махан бие тав тухтай байх ёсгүй. Хэрвээ тав тухтай байвал муу зүйл хийх учраас би үүнийг зовоох ёстой. Махан бие нэгэнт зовмогцоо Бурханы төлөө ажиллах хэчнээн хэцүү болохыг мэднэ, нэгэнт зовмогцоо Бурханы өмнө тайван болж чадна” гэж боддог. Энэ ямар гээчийн логик вэ? Тэдний улайрлаас харахад, тэд бага зэрэг шийдвэртэй, үнэнийг хэрэгжүүлэхэд бэлэн мэт санагддаг ч тэдний арга барил, хандлага бага зэрэг гажууд, бага зэрэг туйлширсан биш гэж үү? (Тийм.) Тэд зовох нь үнэнийг хэрэгжүүлж буй хэрэг, зовох нь үүргээ үнэнчээр гүйцэтгэж буй хэрэг, мөн зовох нь үүргээ үр дүнтэй гүйцэтгэж буй хэрэг гэж итгэдэг. Тэд зовлонг хамгийн дээд үнэн-зарчим, хэрэгжүүлэлтийн хамгийн оновчтой хэлбэр бөгөөд энэ бол үнэнийг эрэлхийлж буй хэрэг гэж боддог. Аливааг ингэж ухамсарлах нь туйлын асуудалтай! Хүн зовж чадах эсэх, хэчнээн их зовдог нь эцсийн дүндээ ямар төгсгөлтэй байхыг шүүхэд ашигладаг Бурханы стандарт гэж тэд итгэдэг; тэд үүнийг үнэн гэж итгэдэг. Тэдний энэ үзэл бодол зөв үү? (Үгүй.) Тэгвэл тэд яагаад үүнийгээ баримталсаар байдаг вэ? (Учир нь тэд Сатаны эндүү ташаа бодол, үзэлд автсан байдаг.) Энэ бол асуудлын нэг тал; энэ нь бас хүмүүсийн ойлголт, тэдний үзэлтэй холбоотой байдаг. Тэд ердөө л хий хоосон зүйлээр өөрсдийгөө тэжээж, үзэл, төсөөлөл дундаа амьдарч, зовлонг сайн төгсгөл, хүрэх газраар сольж болно гэж боддог. Тэд энэ асуудлаар хэзээ ч үнэнийг эрэлхийлдэггүй—Бурхан зовлонг хэрхэн үздэг, Бурхан хүнээс ямар стандарт шаарддаг, эсвэл Бурхан хүнийг зовоохын ач холбогдол юу болохыг ойлгохоор тэд хэзээ ч эрж хайдаггүй. Тэд бас хэзээ ч эргэцүүлж, дотроо: “Миний туулж буй энэ төрлийн зовлон үнэн-зарчимд нийцдэг үү? Ийм зовлон нь Бурханы хүнд тавьдаг шаардлага мөн үү? Энэ нь хүн дээр хийдэг ажлаараа дамжуулан Бурханы хүрэхийг зорьдог үр дүнд хүрч чадах уу? Энэ зовлонг тэвчсэнээр хүн үнэнийг ойлгож, Бурханы санаа зорилгыг ойлгож чадах уу? Хэрвээ үгүй бол энэ зам буруу гэдгийг баталж байгаа бөгөөд би буцах ёстой” гэж боддоггүй. Ийм төрлийн хүмүүс зовдгийн учир нь тэдний бодол, үзэл асуудалтай байдаг. Тэдэнд зовлонгийн талаарх хүний олон үзэл, төсөөлөл байдаг. Энэ нь бас хүмүүсийн амбиц, эрэлхийлэлтэй холбоотой байдаг. Зарим хүн зовлонгоо сайн хүрэх газраар солихыг хүсдэг; зарим нь зовлонг ашиглан өөрсдийгөө гайхуулж, бусдаар өөрсдийгөө хүндлүүлэхийг хүсдэг; мөн зарим нь зовлонг ашиглан биеэ сахилгажуулж, үнэн-бодит байдлыг эзэмшсэн гэдгээ батлахыг хүсдэг бөгөөд үнэнийг хэрэгжүүлэх явдлыг зовох үйлдлээр орлуулахыг зорьдог. Зарим хүн ийм байдгийн учир нь тэдний санаа зорилго, амбиц асуудалтай байдаг, харин заримынх нь хувьд тэдний ойлголт асуудалтай байдаг. Асуудал нь хаана байгаагаас үл хамааран, хэрвээ чи үнэнийг ойлгож чадаагүй бол чиний тэвчдэг зовлон ямар ч үнэ цэнгүй. Нөгөө талаар, хэрвээ чиний тэвчдэг зовлон өөрөө өөртөө учруулсан зүйл бол энэ нь ердөө ямар ч ач холбогдолгүй. Энэ бол Бурханы чамд зориулан бүрдүүлсэн зовлон биш, мөн хэвийн хүний хувьд үнэнийг эрэлхийлэхийн тулд чиний тэвчих ёстой зовлон ч биш юм. Тиймээс чиний тэвчдэг зовлон ямар ч ач холбогдолгүй. Хүрэх газрынхаа төлөө, эсвэл байр суурийнхаа төлөө зовох нь зохисгүй юм. Ингэх нь хий дэмий бөгөөд ямар ч ач холбогдолгүй; Бурхан үүнийг сайшаадаггүй, Тэр үүнийг санадаггүй. Тэгвэл зовлон чинь утга учиртай байхын тулд чи юуны төлөө зовох ёстой вэ? Үнэнийг хэрэгжүүлэхийн төлөө зовох, зан чанараа өөрчлөхийн төлөө зовох, мөн авралд хүрэхийн төлөө зовох нь утга учиртай—энэ бол чиний тэвчих ёстой зовлон юм. Хэрвээ чи байр сууриа хамгаалж, хүний үзэл, төсөөллийг хангахын тулд зовдог бол чиний тэвчдэг зовлон ямар ч ач холбогдолгүй; энэ нь илүүц юм. “Илүүц” гэдэг нь юу гэсэн үг вэ? Энэ нь огт хэрэггүй гэсэн үг. Чи төөрөлдсөн бөгөөд чиний алхдаг зам буруу байна. Чи хэчнээн их зовж, хэчнээн их төлөөс төлсөн ч Бурхан үүнийг ердөө санадаггүй, Бурхан үүнийг сайшаадаггүй. Чиний зовлон үнэнийг хэрэгжүүлэхтэй, авралд хүрэхтэй, Бурханд дуулгавартай байхтай ямар ч хамаагүй учраас Бурхан үүнийг ердөө анхаардаггүй. Та нар ойлгож байна уу? (Тийм.) Энэ бол хамгийн үнэ цэнгүй, утга учиргүй төрлийн зовлон юм.

Мөн өөр нэг төрлийн зовлон байдаг нь хүнд завхарсан зан чанар байдгаас үүдэлтэй. Хүний амьдрал, эрэлхийлэл, алхдаг зам нь бүгд түүний завхарсан зан чанарт захирагддаг. Хүнд завхарсан зан чанар байдаг учраас түүнд гарцаагүй тэрслүү байдал, эсэргүүцэл байдаг; хүнд завхарсан зан чанар байдаг учраас тэр Сатаны эрхшээл дор амьдарсаар байдаг. Хэрвээ хүн завхарсан зан чанараа хаяж, авралд хүрэхийг хүсвэл Бурханы шүүлт, гэсгээлтийг хүлээн авах хэрэгтэй бөгөөд маш их засалт, сахилгажуулалт, түүнчлэн Бурханы бүрдүүлсэн янз бүрийн шалгалт, цэвэршүүлэлтийг туулах ёстой. Зарим хүн бүр зарим нэг агуу гай зовлонг туулах шаардлагатай болдог. Энэ бүхэн нь хүнд үнэнийг олж авч, сатанлаг зан чанараа хаяж, эцэст нь авралд хүрэх боломж олгохын тулд юм; энэ бол хэн ч байсан авралд хүрэхэд шаардлагатай үйл явц юм. Завхарсан зан чанараа хаяж, авралд хүрэхийн тулд завхарсан хүн бүр маш их зовлонг тэвчих ёстой. Нэг талаар, тэд үүргээ гүйцэтгэж байхдаа завхарсан зан чанар харуулах үедээ шүүлт, гэсгээлт хүлээн авч, засалт хүлээн авч, шалгалт, цэвэршүүлэлт хүлээн авах ёстой; энэ бол тэвчих ёстой зовлон юм. Нөгөө талаар, үүргээ сайн гүйцэтгэхийн тулд хүмүүс зарим нэг хувийн дутагдал, өөрсдийн нөхцөл байдлын хангалтгүй байдлыг даван туулах ёстой бөгөөд зарим нэг мэргэжлийн мэдлэг эзэмших хэрэгтэй болдог. Энэ нь бас хүмүүсээс зовж, төлөөс төлөхийг шаарддаг. Ялангуяа хүмүүс амьдрах нөхцөл тааруу, аюултай орчинд үүрэг гүйцэтгэх үедээ бас зарим нэг зовлонг тэвчих ёстой болдог. Түүнчлэн, хүмүүс үүргээ гүйцэтгэж байхдаа сатанлаг зан чанараар амьдрах үедээ өөрсдийн дур зоргоор үйлдэж, тэр ч байтугай саад болж, үймүүлдэг зүйлс хийдэг тул өдөр бүр өөрсдийгөө эргэцүүлж, Бурханы үгийн шүүлт, гэсгээлтийг хүлээн авах хэрэгтэй болдог. Тэд бас цээрлүүлэлт, сахилгажуулалт, цэвэршүүлэлт хүртэх зовлон, эсвэл илчлэгдэж, чөлөөлөгдөж, таягдан хаягдах зовлонг тэвчих шаардлагатай болдог. Энэ бүх зовлон бол хүмүүсийн тэвчих ёстой зүйл юм. Хэрвээ чи энэ зовлонг тэвчихгүй бол эцэст нь завхарсан зан чанараа хаяж, авралд хүрэх нь чамд маш хэцүү байх болно. Бурханы үгээр ил болгуулж, шүүгдэх, ах эгч нараар засуулах, эсвэл хүмүүсийг шалгаж, цэвэршүүлэхийн тулд Бурханы бүрдүүлдэг орчинтой тулгарахын аль нь ч бай, эдгээр нь бүгд хүмүүсийн тэвчих ёстой төрөл бүрийн зовлон юм. Эдгээр нь авралд хүрэхийн тулд завхарсан хүн бүрийн туулах ёстой үйл явц бөгөөд бүгд утга учиртай, үнэ цэнтэй юм. Ийм төрлийн зовлонг тэвчихийн зорилго нь чи эцэст нь авралд хүрч, Бурханаар авхуулахын тулд юм. Энэ нь ердөө ямар нэгэн гавьяа зүтгэл биш, учир нь чи энэ зовлонг бусад хүмүүсийн төлөө тэвчээгүй. Чи өөрийнхөө төлөө үүргээ гүйцэтгэж, өөрийнхөө төлөө үнэнийг хэрэгжүүлдэг, чи өөрийнхөө төлөө Бурханд өөрийгөө зарлагадаж, бүх төрлийн зовлонг тэвчдэг. Үүнээс гадна, завхарсан зан чанараа шийдвэрлэхийн тулд үнэнийг хэрэгжүүлж, амбиц, хүслээсээ урваж, янз бүрийн дур сонирхол, шаардлагаа орхих гэх мэт—энэ бүхэн чинь эцэст нь авралд хүрч, Бурханд дуулгавартай байж, Бурханыг шүтэн мөргөдөг хүн болохын тулд юм. Чи эцэст нь амьд үлдэж, шинэ хүн төрөлхтний нэг болохын тулд энэ зовлонг тэвчдэг; хэдийгээр энэ нь үнэ цэнтэй ч Бурханд оруулж буй хувь нэмэр биш юм. Би яагаад үүнийг хувь нэмэр биш гэж хэлж байна вэ? Яагаад гэвэл, чиний тэвчдэг зовлон ямар нэгэн гавьяа зүтгэл биш; чи үүнийг бүхэлдээ өөрийнхөө төлөө тэвчдэг. Энэ нь яг л идэж, уухтай адил: Чи зүгээр л амьд үлдэхийн тулд идэж, уудаг. Өдөр тутмын амьдралдаа чиний хийдэг үйлдэл бүр махан биеийнхээ амь, оршин тогтнолыг хадгалахын тулд байдаг. Энэ нь бусад хүмүүсийн төлөө биш, харин зөвхөн өөрийнхөө төлөө юм. Тиймээс, чи маш их зовлонг тэвчлээ ч, мөн зарим нэг хэцүү үйл явцыг тууллаа ч гэсэн, энэ нь чи ямар нэгэн гавьяа зүтгэл олж авсан гэсэн үг биш. Энэ нь дурдах ч үнэ цэнгүй—энэ бол чиний тэвчих ёстой зүйл юм. Чи: “Би хоол идэхдээ Бурханы төлөө иддэг, мөн би Бурханы төлөө амьдардаг!” гэж хэлж чадахгүй. Чи эдгээр зүйлийг Бурханы төлөө хийдэггүй; чи өөрийнхөө төлөө хийдэг. Үүнд гайхуулах үнэ цэнтэй юу ч байхгүй. Тиймээс, зарим хүн Бурханд итгэж, үүргээ гүйцэтгэхийн төлөө ажил мэргэжлээ орхиж, сургуулиа хаясан гэж үргэлж хэлдэг, эсвэл тэд хэчнээн их засалт тэвчсэн, нууцаар хэчнээн их нулимс унагасан, мөн нууцаар хэчнээн их зовсон талаараа ярьдаг. Үүргээ гүйцэтгэж, авралд хүрэхийн төлөө тэвчсэн асар их зовлонгоо нэг төрлийн гавьяа зүтгэл гэж бодон, тэд үргэлж эдгээр зүйлийг дурддаг. Энэ нь бүхэлдээ буруу юм. Завхарсан хүмүүс авралд хүрэхийн тулд зовох ёстой; чиний зовох нь зөв юм. Яагаад зөв гэж? Яагаад гэвэл, Сатан чамайг маш гүн завхруулсан, чамд завхарсан зан чанар байдаг, мөн чамд сатанлаг уг чанар байдаг. Хэрвээ чи авралд хүрч, үнэнийг хүлээн авч чаддаг болж, хэчнээн гүн завхарснаа ойлгохыг хүсвэл маш их шаналал тэвчих ёстой; ялангуяа, завхарсан зан чанараа хаяхад бүр ч их шаналал тэвчих шаардлагатай болдог. Энэ нь яг л эмэгтэй хүн хүүхэд төрүүлэхтэй адил: Тэрээр төрөхийн өвдөлтийг туулж, хүүхэд төрүүлэх зовлонг тэвчих ёстой. Чи хүссэн ч үүнээс зугтаж чадахгүй. Авралд хүрэхийн тулд чиний тэвчдэг зовлон бол чиний өөрийнхөө төлөө тэвчдэг зүйл юм; чи Бурханы төлөө өвдөлт тэвчиж байна гэж хэлж чадахгүй. Чи шүүлт, гэсгээлт, засалт, мөн шалгалт, цэвэршүүлэлтийг тэвчдэг нь бүгд чиний өөрийн авралын төлөө юм. Энэ бол чиний тэвчих ёстой зовлон бөгөөд зайлшгүй шаардлагатай үйл явц юм. Тиймээс, үүргээ гүйцэтгэхийн тулд чи хэчнээн их зовсон, авралд хүрэхийн тулд хэчнээн их зовсон, Бурханы гэрийн төлөө хэчнээн их ажил хийсэн, Бурханы төлөө хэчнээн их завгүй гүйсэн, эсвэл сайн мэдээ номлож хэчнээн олон хүнийг олж авснаа бүү гайхуул. Үүний аль нь ч гавьяа зүтгэлтэй болсон хэрэг биш, чи эдгээр зүйлээр яавч гавьяа нэхэх ёсгүй. Чи үнэнийг олж авсан эсэхээ ч мэддэггүй, мөн зан чанар чинь өөрчлөгдсөн эсэхийг ч мэддэггүй байж ийм зүйлсээр гавьяа нэхэхийг үргэлж оролддог. Энэ бол ямар ч эрүүл ухаангүйн илрэл юм. Хэрвээ чи гавьяа нэхсэн бол, Бурхан яг одоо чамайг зуу дахин илүү шагнаж, чамд материаллаг элбэг дэлбэг амьдрал, махан биеийн тав тухыг өгч, хүмүүний ертөнцийн алдар суу, эд баялгийг эдлүүлж чадна. Гэвч, хэрвээ чи зөвхөн эдгээр зүйлийг хариуд нь авахын тулд л Бурханд итгэдэг, мөн үнэнийг эрэлхийлдэггүй бол чи завхарсан зан чанараа хаяж чадахгүй, авралд хүрч чадахгүй. Чи энэ амьдралыг эдэлж болох ч, Бурхан ирэх ертөнцөд орохыг чинь зөвшөөрөхгүй. Гэвч, хэрвээ чи энэ амьдралыг эдлэхийн тулд Бурханд итгэдэггүй, харин авралд хүрч, шинэ хүн төрөлхтний нэг болохын тулд, мөн завхарсан зан чанараа хаяж, Бурханыг шүтэн мөргөдөг бүтээгдсэн зүйл болохын тулд итгэдэг бол, чиний тэвчдэг зовлон бол чиний тэвчих ёстой зүйл бөгөөд үүнээс цааш дурдах хэрэггүй юм. Үүнийг хэн нэгэнд дурдах нь ямар ч эрүүл ухаангүйн илрэл байх болно. Чиний зовлонгийн зорилго, үнэ цэн, ач холбогдол нь чи өөрөө авралд хүрэхийн тулд юм; үүнд гайхуулах үнэ цэнтэй юу ч байхгүй. Тийм биш гэж үү? (Тийм.) Зарим хүн Бурханд итгэж эхэлснээсээ хойш хэчнээн их завгүй гүйсэн, хэчнээн их зовсон, мөн хэчнээн их засалт, шүүлт, гэсгээлт туулсан талаараа үргэлж ярьдаг. Тэд зовлонгийнхоо “алдарт үүх түүх”-ийг үргэлж гайхуулж байдаг. Би чамд хэлье: Энэ бол ичгүүртэй, ой гутам, дотор муухайрмаар зүйл! Эдгээр нь бүгд чиний хийх ёстой, тэвчих ёстой зүйлс. Чи өөрийгөө зөвтгөх гэж оролдох ёсгүй. Чи хэний ч өмнө ямар ч гавьяа байгуулаагүй. Чи чуулганы ажил хийж, чуулганыг манлайлж, хүмүүст зарим нэг дэмжлэг, тусламж үзүүлдэг байсан ч, энэ нь ердөө чиний үүрэг хариуцлагын нэг хэсэг, чиний хийх ёстой зүйл юм. Яагаад тэр вэ? Нэг талаар, чи хүн гэдгийнхээ үүргийг гүйцэтгэж байна. Нөгөө талаар, чи хүмүүсийг дэмжиж, тусалж, хангадаг байсан ч, энэ нь ердөө үнэнийг ойлгосныхоо дараа хүн гэдгийнхээ үүрэг хариуцлагыг биелүүлж, бусдад үүнээс ашиг тус хүртэх боломж олгож байгаа хэрэг юм. Гэвч үнэн бол чинийх биш; энэ нь Бурханаас ирдэг. Чи ердөө үүнийг дамжуулж, хуваалцсан төдий юм. Үнэн бол чиний хувийн өмч биш; энэ бол Бурханы амь, энэ бол Бурханы хангалт юм. Тиймээс, чи хүмүүсийг дэмжиж, туслахын тулд чуулганы ажил хийх үед энэ нь ямар нэгэн гавьяа биш; чи үүрэг, хариуцлагаа биелүүлж байгаа хэрэг юм. Хэрвээ чи үүнийг сайн хийвэл, ердөө үүргээ биелүүлж, бага зэрэг мөс чанар, эрүүл ухаантай байгаа хэрэг юм. Үүнд гайхуулах үнэ цэнтэй юу ч байхгүй. Хэрвээ чи үүнийг сайн хийхгүй бол, чи өөрийгөө шинжилж, эргэцүүлэх ёстой. Чуулганы ажил хийж байхдаа чи хэчнээн олон хүнийг урьд нь манлайлж байсан, эсвэл хэчнээн олон хүнийг урьд нь дэмжиж, тусалж байснаас үл хамааран, Бурханы нүдээр бол, эдгээр нь ердөө Түүний санадаг сайн үйл юм. Гэвч хүмүүсийн хувьд бол, чи тэдний өмнө ямар ч гавьяа байгуулаагүй. Энэ ажлыг хийхдээ чи далдуур маш их төлөөс төлж, маш их зовлонг тэвчиж, нойроо их хассан байлаа ч, тэр ч байтугай та нарын зарим нь өвдөж, өвчний шаналлыг тэвчсэн байлаа ч, энэ нь чи ямар нэгэн гавьяа байгуулсан гэсэн үг биш юм. Энэ бүх зовлон бол завхарсан хүмүүс авралд хүрэхээсээ өмнө үнэнийг олж авахын тулд тэвчих ёстой зүйл бөгөөд үүнд гайхуулах үнэ цэн өчүүхэн төдий ч байхгүй. Тиймээс, чи үүнийхээ төлөө алдар суу шаардах ёсгүй, мөн гавьяа ч шаардах ёсгүй. Би та нартай олон жилийн турш үнэнийг нөхөрлөж, та нарыг хангасан, гэсэн ч та нарын өмнө ямар нэгэн гавьяа байгуулсан гэж Надад санагддаггүй. Гэтэл чи зовж, төлөөс төлснөөрөө ердөө бага зэрэг үнэнийг ойлгож, тэгээд түүнийгээ бусадтай хуваалцсан төдий—энэ нь чи ямар нэгэн гавьяа байгуулсан гэсэн үг үү? Чиний үйлдлүүд бусдад бага зэрэг тус болсон байлаа ч, энэ нь ердөө Бурханы үг болон үнэнээр хүрсэн үр дүн юм. Хэрвээ Бурхан эдгээр үг юм уу эдгээр үнэнийг илэрхийлээгүй бол чамд хүмүүст туслах юу байх байсан бэ? Чиний хүмүүст өгөх зүйл бол ердөө л завхрал, мөн хүний үзэл, төсөөлөл байх байсан; тэнд үнэн байх ямар ч боломжгүй. Үнэн зөвхөн Бурханаас л ирж чадна. Бурхан бол үнэний эх сурвалж, мөн Тэр бол хүн төрөлхтнийг амиар хангадаг эх сурвалж юм. Чи Бурханаас, эх сурвалжаас нэг дусал ус хүлээн авч, тэгээд түүнийгээ бусад хүмүүстэй хуваалцдаг. Энэ нь тэдний цангааг тайллаа ч, чи ердөө л өөрийнхөө үүрэг, хариуцлагыг биелүүлсэн хэрэг. Тэр хүмүүсийн хувьд, энэ нь яавч ямар нэгэн нигүүлсэл, ач ивээл, хишиг, эсвэл хангалт биш; сайндаа л энэ нь тусламж төдий юм. Чи бүтээгдсэн зүйлийн биелүүлэх ёстой хариуцлагыг биелүүлсэн төдий. Чи өөрийнхөө туршлагаар дамжуулан Бурханы үг, Бурханы санаа зорилгыг бусадтай хуваалцаж, дамжуулснаар тэдгээрээс тэжээл, хангалт авах боломжийг тэдэнд олгодог. Тиймээс, Миний нүдээр бол, завхарсан хүмүүс үнэнийг хүлээн авч, авралд хүрэх хугацаандаа тэвчдэг аливаа зовлон нь тэдний тэвчих ёстой зүйл юм. Хүнд завхарсан зан чанар байдаг учраас, мөн Сатанд сүйтгэгдэж, завхруулагдсан, Сатаны хөлд ноцтой дэвслүүлсэн, Сатаны янз бүрийн бодол, үзэл, мөн түүний тэрс үзэл, төөрөгдөлд угаалгаж, автсан учраас хүмүүс үнэнийг хүлээн авахад хэцүү байдаг. Хүн үнэнийг хүлээн авч, авралд хүрэх үйл явц нь хүнд өвчтэй өвчтөн эмчилгээ хийлгэхтэй адил юм: Тэд зовлонг тэвчих ёстой, тэгэхгүйгээр тэд эдгэрч чадахгүй. Авралд хүрэхийн тулд, завхарсан хүмүүс үнэнийг хүлээн авч, шүүлт, гэсгээлтийг, шалгалт, цэвэршүүлэлтийг хүлээн авах ёстой. Асар их зовлон тэвчсэнээр л тэд эцэст нь бүрэн төгс өөрчлөлтийг туулж, шинэ хүн төрөлхтний нэг болж чадна. Янз бүрийн зовлонгийн орчныг туулахгүйгээр, хүн үнэнийг тийм жам ёсоор, аяндаа хүлээн авах боломжгүй юм. Хүний завхарсан зан чанар гүн гүнзгий ул үндэстэй бөгөөд хэдийнээ түүний амь болсон байдаг. Тиймээс, хүн завхарсан зан чанараасаа урваж, хүний янз бүрийн амбиц, хүслээс урваж, хүний янз бүрийн эндүү ташаа бодол, үзлийг орхиж, үнэнийг хүлээн авахын тулд янз бүрийн зовлонгийн цэвэршүүлэлтийг хүлээн авч, асар их шаналал тэвчих ёстой. Энэ зовлонгийн хариуд хүний олж авдаг зүйл бол аврал болон завхарсан зан чанараа хаях явдал юм; түүний олж авдаг зүйл бол үнэнд дуулгавартай байж, чин сэтгэлээсээ Бурханыг шүтэн мөргөх явдал юм; түүний олж авдаг зүйл бол бүтээгдсэн зүйл болох түүнийг Бурхан хүлээн зөвшөөрөх явдал юм. Тиймээс, энэ зовлон нь хамгийн агуу үнэ цэнтэй. Завхарсан зан чанараа хаяхын тулд чи ямар ч төрлийн зовлонг тэвчсэн бай, нэг зүйлийг сана: Энэ бол чиний тэвчих ёстой зовлон бөгөөд чи үүнийг хаа сайгүй зарлах ёсгүй. Хэрвээ энэ зовлон нь чиний сайн дураараа тэвчдэг, мөн чиний тэвчих ёстой зүйл мөн бол, чи үүнд зөв хандаж, үүнийг Бурханаас хүлээн авах ёстой. Чи үүнийг өөрийн жинхэнэ талархал, гайхалтай туршлага болгон хувиргаж, энэ талаар бичих юм уу ярих замаар бусадтай хуваалцах ёстой болохоос биш, гайхуулж, өөртөө гавьяа зүтгэл олж авахын тулд зовсон туршлагаа ярих ёсгүй. Чи хэчнээн их зовсон ч, энэ нь чиний гавьяа зүтгэл биш, мөн энэ нь чи зиндаа дээгүүр гэсэн үг биш. Хүн эцэст нь авралд хүрэх шаардлага хангасан эсэхийг Бурхан хэчнээн их зовсноор нь хэмждэггүй. Зовлонг ингэж үзэх нь зөв үү? (Зөв.) Надад хэл дээ, хүнд байх ёстой, Миний ярьсан зовлонгийн талаарх эдгээр бодол, үзэл үнэнд нийцэж байна уу? (Тийм.) Зовлонг ингэж үзэх ёстой биш гэж үү? (Тийм.) Хэрвээ чи аливааг ингэж үзэж чадвал, чиний үйлдэлд ухаалаг байдал, хүн чанар байх болно, мөн чиний биеэ тоосон зан чанар нэлээд багасна. Эхлээд зөв бодол, үзлийг хүлээн ав, тэгээд эдгээр бодол, үзлийг өөрийнхөө завхралтай харьцуулан жишиж, түүнийгээ шийдвэрлэ. Аливааг хийхдээ, эдгээр бодол, үзлийн хэрэгжүүлэлтийн зарчмын дагуу хэрэгжүүл, тэгвэл чиний завхарсан зан чанар өөрийн мэдэлгүй шийдвэрлэгдэх болно. Ихэнх тохиолдолд, хүн зөв бодол, үзлийг хүлээн авснаар завхарсан зан чанарыг хаядаг бөгөөд эхлээд тэдний үзэл бодол өөрчлөгдөж, дараа нь тэдний үйлдэх арга барил, зан чанарын илчлэл нь аажмаар өөрчлөгддөг.

Зовох асуудлын тухайд, чи эхлээд зөв бодол, үзэлтэй байж, зовлон гэж чухам юу болохыг, яагаад зовдгийг, мөн чиний зовлонгийн зорилго, чиглэл зөв эсэхийг баттай мэдэх ёстой. Хэрвээ чи зовлонгийн талаар зөв бодол, үзэлтэй байдаг, завхарсан зан чанараа хаяж, үнэн-зарчмыг баримтлахын тулд зовлонг тэвчдэг, энэ зовлонг тэвчихдээ Бурханы замыг дагаж байгаа бол энэ зовлон нь бүтээгдсэн зүйлийн хувиар чиний биелүүлэх ёстой үүрэг хариуцлага юм. Энэ бол чамд байх ёстой хэрэгжүүлэлт, бас чиний үүрэг; энэ бол жинхэнэ бүтээгдсэн зүйлийн хувиар чиний хийх ёстой зүйл мөн. Энэ бол чиний зайлсхийж чадахгүй хариуцлага; өөрөөр хэлбэл, энэ зовлонг чи тэвчих ёстой. Яг л эцэг эхчүүд хүүхэд төрүүлсэн бол тэднийгээ өсгөх ёстой байдаг шиг; тэднийг насанд хүртэл нь өсгөх нь эцэг эхийн хариуцлага юм. Хүүхдээ өсгөх явцдаа тэд хэчнээн их зовлонг тэвчсэн ч энэ нь эцэг эхийн биелүүлэх ёстой хариуцлага бөгөөд үүнд гайхуулаад байх зүйл юу ч байхгүй. Ийм л байдлаар хүмүүс үеийн үед үр хүүхдээ өсгөж ирсэн. Хүүхэд өсгөхийн тулд хүн энэ шаналлыг тэвчих ёстой бөгөөд энэ нь өөрөө хариуцлага юм. Авралд хүрч, үнэнийг хэрэгжүүлж, үнэн-зарчмыг баримтлан гэрчлэлдээ бат зогсохын тулд хүмүүс бас маш их зовлонг тэвчих ёстой болдог. Гэвч нэг зүйл лавтай: Энэ зовлон нь яавч утгагүй золиос биш, утга учиргүй зовлон яавч биш; харин ч утга учиртай, үнэ цэнтэй юм. Хэрвээ чиний зовлонгийн зорилго Бурханыг гэрчлэх, үнэний оршин тогтнолыг хамгаалах, эерэг зүйлсийн оршин тогтнолыг хамгаалах, шударга үйлсийн оршин тогтнолыг хамгаалах, мөн үнэн-зарчмыг баримтлан, улмаар гэрчлэлдээ бат зогсох явдал байвал чиний тэвчдэг зовлон үнэ цэнтэй, утга учиртай юм. Чиний зовлонгийн зорилго зөв, эерэг байвал энэ зовлон бол чиний тэвчих ёстой зүйл мөн. Тэвчих ёстой зүйл гэдэг нь юу гэсэн үг вэ? Энэ нь хүн гэдгийн хувьд, Бурханы ноёрхол доорх бүтээгдсэн зүйлийн хувиар чиний үүрэх ёстой хариуцлага, биелүүлэх ёстой үүрэг гэсэн үг юм; нэг үгээр хэлбэл, чи “үүрэг хүлээсэн”. Үүрэг хүлээсэн гэдэг нь юу гэсэн үг вэ? Энэ нь юу ч шаардахгүйгээр, наймаалцахыг оролдохгүйгээр, гавьяа эрж хайхгүйгээр ямар нэг зүйл хийх гэсэн үг; энэ нь зүгээр л чиний хийх ёстой зүйл юм. Энэ нь яг л Бурхан Ноад бүхээг барихыг даалгасантай адилхан. Ноа бүхээг барихын тулд зуун хорин жилийн төлөөс төлсөн боловч тэр хэнээс гавьяа нэхсэн бэ? Тэр хэнээс ч гавьяа нэхээгүй. Тэр зуун хорин жилийн хугацаанд бүхээг барьж байхдаа хэчнээн их зовлонг тэвчсэн бэ? Тэр хэчнээн их зовсон ч Бурханы нүдээр бол, энэ даалгаврыг хүлээн авахдаа тэвчсэн ямар ч зовлон нь түүний тэвчих ёстой л зүйл байсан. Яагаад гэвэл тэр хүн байсан бөгөөд энэ хариуцлагыг үүрэхдээ энэ шаналлыг хүлээн авах ёстой байсан, мөн энэ шаналал, түүний хариуцлага хоёр нэгэн зэрэг гарч ирж, нэгэн зэрэг явагдсан. Хүн гэдгийн хувьд, чи Бурханы даалгаврыг хүлээн авсан л бол үүнд багтсан бүх төрлийн шаналлыг хүлээн авах ёстой; чи ингэх үүрэг хүлээсэн. Ноа зовлонгийнхоо хариуд эцэст нь юу олж авсан бэ? Тэрээр бүхээгт амьд үлдэж, дараагийн үеийн хүн төрөлхтний өвөг дээдэс болж чадсан; тэр зовлонгоороо амьд үлдэх боломжийг сольж авсан. Тийм учраас, бүхээг барихдаа хэчнээн их зовсон ч тэр үүнийгээ хүн төрөлхтөнд эсвэл Бурханд оруулсан хувь нэмэр гэж хэзээ ч бодоогүй. Тэр ухаалаг байсан; тэр хэзээ ч ийм зүйл хэлээгүй. Тэр үүнийг Бурханы аврал, Бурханы нигүүлсэл гэж мэдэрсэн. Өнөөгийн хүн төрөлхтөн ч бас ийм хандлагатай байх ёстой. Хэрвээ чи үүргээ сайн дураараа гүйцэтгэж, Бурханы авралыг сайн дураараа хүлээн авдаг бол, мөн ямар ч үүрэг гүйцэтгэсэн, эсвэл үүргээ гүйцэтгэхдээ хэчнээн их зовж, юу ч туулсан хамаагүй, чиний зорилго бол Бүтээгчийн чамд өгсөн даалгавар, үүргийг биелүүлэх, мөн авралд хүрэх явдал байвал чи ямар зовлонг тэвчих ёсгүй вэ? Чиний тэвчдэг ямар ч зовлон бол чиний биелүүлэх ёстой хариуцлага, үүрэг юм. Шулуухан хэлэхэд, үүнийг тэвчих нь чиний хариуцлага, үүрэг; үүнд гайхуулаад байх зүйлгүй. Хүмүүс үргэлж: “Би зовж, төлөөс төлсөн. Би өөрийгөө магтах ёстой; би Бурханд мэдүүлэх ёстой, мөн хүмүүст мэдүүлэх ёстой, ингэснээр хүмүүсийн зүрх сэтгэлд миний талаар сайхан сэтгэгдэл төрж, би хүмүүсийн дунд өндөр байр суурь, нэр хүндтэй болно” гэж боддог. Энэ бол илүүц бөгөөд шаардлагагүй зүйл юм. Зовлонгоор дамжуулан чи олж авах ёстой зүйлээ аль хэдийн олж авсан. Бурханы чамд хайрладаг үнэн, амь бол хамгийн үнэ цэнтэй зүйлс юм. Ямар ч нэр хүнд, байр суурь, эсвэл бусдын хүндлэл чиний олж авсан үнэнтэй харьцуулшгүй. Чи хамгийн үнэ цэнтэй зүйлийг аль хэдийн олж авсан байхад, бусдаар өөрийгөө хүндлүүлэхийн тулд зовлон болон төлсөн төлөөснийхөө талаар гайхуулах шаардлага байна уу? Ингэх шаардлага байхгүй. Чи үнэнийг олж авч, авралд хүрэхийн тулд зовж, төлөөс төлдөг учраас энэ зовлонг тэвчсэн талаараа гайхуулах ёсгүй. Мөс чанар, ухаалаг байдалтай хүмүүс энэ хэрэг явдалд зөв хандах болно. Түүгээр ч үл барам, хэрвээ чи зовлонгоор дамжуулан илүү олон үнэнийг ойлгож, Бурханы санаа зорилгыг илүү үнэн зөвөөр ойлгодог болбол эдгээр орчныг чамд зориулан бүрдүүлснийх нь төлөө Бурханд талархаж, тэвчсэн зовлондоо талархах болно. Чи: “Ашгүй, тийм зовох орчин нөхцөл байлаа. Ашгүй, Бурханы бүрдүүлсэн тийм өвчин эмгэг, урам хугаралт, бүтэлгүйтэл, чөлөөлөлт, засалт, мөн шүүлт, гэсгээлт байлаа. Ашгүй, эдгээр зүйл намайг дагалаа” гэж хэлнэ. Хэрвээ зовох ийм орчин нөхцөл чамайг дагаагүй бол чи өнөөдрийн олсон шиг зүйлсийг олж авах боломжгүй байх байсан. Чи зовлонг бусдын өмнө гавьяа нэхэж, тоочиход ашиглаж болох гавьяа зүтгэл мэт үзэхийн оронд Бурханд талархах ёстой. Хар даа, хүн ямар нэг төрлийн зүйлийн талаар үнэнд нийцсэн, үнэн зөв ойлголттой болох үед тийм зүйлсийн талаарх түүний үзэл бодол үнэн зөв болж, байр суурь нь зөв болж, ухаалаг байдал нь хэвийн болно. Хүний ухаалаг байдал хэвийн бус байдгийн уг үндэс нь олон зүйлийн талаарх түүний санал бодол, үзэл бодол, байр суурь, харах өнцөг нь эндүү ташаа бөгөөд Сатаны хүнд суулгасан бодол, үзэлд суурилдгийнх юм. Тийм учраас чи эндүү ташаа бодол, үзэл ашиглаж, эдгээр зүйлийг эндүү ташаа өнцгөөс хардаг. Зовох үедээ чи үргэлж гүнээ хэлмэгдсэн мэт, дарамтлуулсан мэт санагддаг; чи үргэлж өөрийгөө зөвтгөхийг хүсэж, үргэлж хэн нэгэнд гомдлоо тоочихыг хүсэж, мөн үргэлж бусдаар хүндлүүлэхийг хүсэж, тэдний хүндлэлээс сэтгэл ханамж олж авахыг хүсдэг. Гэсэн хэдий ч, одоо чи зовлонгийн үнэ цэн, ач холбогдлыг хүлээн зөвшөөрсөн тул Бурханаас ирдэг зовлонг зөвөөр хүлээн авч чадах бөгөөд үүнийг эсэргүүцэхээ болино. Та нарын биеийн хэмжээ бага зэрэг томорч, амь тань тодорхой хэмжээгээр өсөх үед, та нарын зарим нь яг л Петр шиг залбирч, Бурханы гэсгээлт, шүүлт өөрсдийг чинь хэзээ ч бүү орхиосой гэж гуйх болно. Та нарт одоо ийм биеийн хэмжээ байна уу? (Одоогоор алга, гэхдээ бид үүний төлөө чармайхад бэлэн байна.) Зүгээр л үнэнийг эрэлхийлж, үүний төлөө чармайсаар бай. Чи үнэнийг илүү их ойлгох тусам, дотроо аливааг үзэх арга барил чинь бага багаар өөрчлөгдөж, амь чинь аажмаар өсөх болно.

Зарим хүн үүргээ гүйцэтгэх явцдаа ховор, эсвэл эдгэрэхэд бэрх өвчин тусдаг. Эдгээр өвчнийг туулснаараа тэд эцэст нь ямар нэгэн зүйл олж авдаг. Өвчин нь хүндрэх, янзандаа байх, эсвэл эдгэрэхээс үл хамааран, товчхондоо, энэ зовлонг туулснаараа тэдний эцэст нь олж авдаг зүйл бол Бурханы санаа зорилгыг ойлгож, мөн өөрсдийн асуудлыг янз бүрийн талаас нь мэддэг болох явдал юм. Тэд Бурханд болон үнэнд урьд нь ханддаг байсан эндүү ташаа хандлага, арга барилаараа хандахаа больдог. Үүнийг олж авах нь өөр бусад төрлийн туршлагаар олж авч чадахгүй зүйл бөгөөд үүнийг зөвхөн зовлонгоор л дамжуулан олж авах боломжтой. Тэр үед чи энэ өвчинд талархаж: “Азаар би энэ өвчнийг тусжээ; эс бөгөөс миний хувьд ийм зүйлсийг олж авах боломжгүй байх байсан” гэж хэлнэ. Тиймээс, чи энэ туршлагаа бусадтай нөхөрлөж, хуваалцах үедээ тэвчсэн зовлонгоо онцлон ярихын оронд туршлагаасаа юу олж авсан, үүнээс юу хураасан, мөн үүнээс хүмүүс ямар үнэнийг ойлгох ёстой талаар нөхөрлөх болно. Чи бусдын өмнө хэчнээн их зовсон, тэр нь хэчнээн шаналгаатай байсан, мөн эцэст нь чи хэрхэн зовох шийдвэртэй болсон талаар өөрийгөө өргөмжилж, гэрчлэхгүй. Чи өөрийгөө гэрчилж, магтахын тулд үүнийг хийхгүй, харин өөрийн туршлагыг хуваалцаж, Бурханд гэрчлэл хийхийн тулд ингэх болно. Зовох асуудлыг ийм маягаар ухаарч ойлгох ёстой. Хамгийн гол зүйл бол зовох чиний зорилго юу болох, мөн чиний зовлонгийн үнэ цэн, ач холбогдол юу болох юм. Гэхдээ юу ч байсан хамаагүй, хүмүүс ямар ч зовлон тэвчсэн, хэчнээн их зовсон ч зовлон нь хэзээ ч тэдний хувьд нэг төрлийн гавьяа зүтгэл болж чадахгүй. Үүнээс гадна, завхарсан хүмүүс махан биед амьдардаг. Чи Бурханд итгэдэггүй байсан ч, хүмүүсийн дунд амьд үлдэхийн тулд зовдог биш гэж үү? (Тийм ээ, бид үүний төлөө ч бас зовох ёстой болдог.) Махан бие огт зовохгүй байх боломжтой юу? (Үгүй.) Хүн Бурханд итгэдэггүй байсан ч маш их зовлонг тэвчих л ёстой болдог. Алдар нэр, ашиг хонжоо, байр суурь, сурлагын амжилт, эд баялгийг эрэлхийлэх, түүнчлэн үр хүүхдээ өсгөх гэх мэт—энэ бүх зүйл зовлонг дагуулдаг. Хэн зовдоггүй юм бэ? Энэхүү хүний ертөнцөд амьдрахдаа хүмүүс зовлонг тэвчих ёстой; гагцхүү зарим зовлон ямар ч үнэ цэнгүй байдаг—хүмүүс амьд үлдэхийн төлөө, мөн алдар нэр, ашиг хонжооны төлөө яаран гүйдэг, нэг нэгэнтэйгээ өрсөлдөн, бие биеэ гадуурхахыг оролддог, нэг нэгнээ гүтгэдэг тэр төрлийн зовлон юм. Эцэст нь, тэд алдар нэр, ашиг хонжоо, байр сууриа арайхийн олж авах үедээ тэдгээрийгээ алдахаас үргэлж санаа зовдог бөгөөд байр сууриа алдахгүйн тулд илүү их зовлонг тэвчдэг. Тэд арай гэж байр сууриа хадгалж үлддэг боловч эцэстээ бие махбод, сэтгэл санааны хувьд туйлдаж, сэтгэл санааны хувьд шавхагддаг. Энэ ертөнцөд баян, ядуу хүмүүсийн аль аль нь зовдог. Баячуудад өөрсдийн гэсэн зовлон зүдүүр байдаг, ядууст ч бас өөрсдийнх нь байдаг. Товчхондоо, энэхүү хүний ертөнцөд амьдрах амар биш; хүн бүр зовдог. Бурханд итгэдэг хүмүүс амьдарч, амьд үлдэхийн тухайд харьцангуй бага зовдог, учир нь үнэнийг хүлээн авсныхаа дараа тэдний олон бодол, үзэл нь шүтлэггүй хүмүүсийнхээс өөр болж, олон зүйлийг орхиж чаддаг бөгөөд тийм утгагүй золиос гаргахаа, хий дэмий тэмцэхээ больдог—тиймээс тэд энэ тал дээр харьцангуй бага зовдог. Тэд зөвхөн хоол хүнс, хувцас хунартай байхдаа сэтгэл хангалуун байж чаддаг; тэд үлдсэн цаг хугацаагаа үнэнийг эрэлхийлэх, авралыг эрэлхийлэх, мөн бүтээгдсэн зүйлийн хувиар үүргээ гүйцэтгэхэд зориулдаг, тийм биз дээ? (Тийм.) Хүмүүс махан биеийн амьдралынхаа төлөө зарим нэг зовлонг тэвчих ёстой болдог: Тэд ядаргаа, өвчин эмгэгийн шаналал, ертөнц дэх янз бүрийн хорон муу чиг хандлагын уруу таталт, гадуурхагдах явдал, мөн хүмүүс хоорондын тэмцэл, сөргөлдөөнийг туулах ёстой болдог—тэд энэ бүх зовлонг тэвчих ёстой. Үүнээс гадна, зарим хүн ядуу зүдүү амьдардаг бөгөөд өвдөх үедээ эмчлүүлэх мөнгөгүй байдаг. Олон зүйл тэдний хүссэнээр болдоггүй, үргэлж арга мухарддаг боловч энэ бүх зовлонг тэвчдэг. Хүмүүс яаж ийгээд л зовдог, гэхдээ чи махан биеийн төлөө хэчнээн их зовлон тэвчсэн ч энэ нь чиний хүртэх ёстой зүйл юм; энэ бол чиний тэвчих ёстой зүйл. Хэрвээ чи амьдрахыг хүсэж байвал зовох л ёстой. Хэдийгээр Бурханд итгэдэг хүмүүсийн тэвчдэг зовлон хэлбэрийн хувьд шүтлэггүй хүмүүсийн тэвчдэг зовлонтой бага зэрэг төстэй боловч итгэгчдийн эцэст нь олж авдаг зүйл бол үнэн, түүнчлэн Бурханыг шүтэн мөргөж, дуулгавартай дагах явдал байдаг. Тэгэхээр энэ зовлон нь туйлын үнэ цэнтэй, утга учиртай юм. Чи зовлонг туулсан туршлагаа өөрийгөө гайхуулж, өргөмжлөх гавьяа болгон ашиглахын оронд чамд зориулан зовлонгоор дүүрэн эдгээр амьдрах орчныг бүрдүүлж, зовлон туулах бүрдээ сургамж авч, Бурханыг дуулгавартай дагаж, гэрчлэлдээ бат зогсож сурах боломжтой болгосных нь төлөө Бурханд талархах ёстой. Бусдын хүндлэлийг хүлээхийн тулд тэвчсэн зовлонгийнхоо талаар ярьж, үргэлж өөрийгөө өргөмжилж, гэрчилдэг ийм төрлийн хүмүүс ичгүүртэй байдаг. Эрүүл ухаангүй хүмүүс ичгүүртэй зүйлсээс өөр юу ч хийдэггүй. Эрүүл ухаантай хүмүүс эрүүл ухаангүй ямар нэг зүйл хийх үедээ ичиж зовдог; тэд үүнийгээ зогсоож, цааш үргэлжлүүлдэггүй, тийм биз дээ? (Тийм.)

Би зовох асуудлын талаар маш их нөхөрлөсөн. Миний ийнхүү нөхөрлөсөн нь та нарт тус болсон уу? (Тийм.) Энэ нь та нарт хэрхэн тус болсон бэ? (Бурханы нөхөрлөлийг сонссоныхоо дараа би, махан биеийн тэвчдэг тэр төрлийн зовлон бол хүний тэвчих ёстой зүйл, мөн шүүлт, гэсгээлт, засалт, гай зовлон, шалгалт гэх мэтийг туулах зовлон нь ч бас хүний тэвчих ёстой зүйл гэдгийг ойлгосон. Яагаад гэвэл хүнд сатанлаг завхарсан зан чанар байдаг бөгөөд хэрвээ хүн энэ зовлонг тэвчихгүй бол завхарсан зан чанараа хаяж чадахгүй. Үүнээс гадна, бүтээгдсэн зүйлийн хувиар үүргээ биелүүлэхийн тулд хүн ямар ч зовлон тэвчсэн бай, энэ нь түүний үүрэг, хариуцлага бөгөөд үүнийг үндэслэл болгон ашиглаж Бурханаас гавьяа нэхэх ёсгүй гэдгийг Бурхан сая дурдсан. Бурханы нөхөрлөлийн дараа, би одоо зовлонг ухаалгаар харж чадна гэж бодож байна.) Ингэж нөхөрлөсний дараа, үргэлж зовлонг эрэлхийлдэг зарим хүн чөлөөлөгдөнө. Зарим хүн үргэлж: “Би зовох ёстой, эс бөгөөс ах эгч нар намайг дорд үзэж, дараагийн удаа намайг удирдагч юм уу ажилчнаар сонгохгүй. Би дүр эсгэж чаддаг байж, бусдын өмнө зовж сурах ёстой” гэж боддог. Чи дүр эсгэх шаардлагагүй. Хэрвээ чамд тэгэх цаг байгаа бол үүнийгээ Бурханы үгийг илүү их уншиж, илүү их үнэнийг ойлгож, хариуцлага, үүргээ биелүүлж, үүргээ сайн гүйцэтгэхэд зарцуулж, эцэст нь үнэнийг олж авч, хураах нь дээр. Бусад хүн чамайг хүндэлдэг эсэхээс үл хамааран, хэрвээ чи өөрөө үнэнийг олж авч, завхарсан зан чанараа хаясан бол—мөн чи эцэст нь аврагдах боломжийг өөртөө олж авч, Бүтээгчид хүлээн зөвшөөрөгдсөн бол—энэ нь хамгийн үнэ цэнтэй зүйл; энэ бол ухаалаг хүний сонгох зүйл юм. Хэрвээ чи бусдаар өөрийгөө хүндлүүлэхийн тулд тэдний өмнө үргэлж дүр эсгэж, бусдын өмнө үргэлж гавьяа нэхэж, шагнал эрэлхийлж, хэчнээн их зовсон, хэчнээн их гомдол тэвчсэн, Бурханы төлөө өөрийгөө хэрхэн зарлагадсан, хэчнээн их төлөөс төлсөн, мөн хэчнээн ихийг өргөсөн талаараа гэрчилдэг бол энэ нь аливааг хийх мунхаг арга барил юм. Чи ийм их төлөөс төлж, маш ихийг өргөж, маш их зовсон юм чинь энэ зовлонг тэвчиж, энэ төлөөсийг төлсөн туршлагаа, мөн үүнээс юу олж авснаа хүн бүртэй хуваалц, ингэснээр хүн бүр ямар нэг ашиг тус хүртэж, хэрэгжүүлэх зам олж чадна. Чи олж авч, хураасан үр дүнгээ—Бурханы санаа зорилгын аль талыг нь чи ойлгосон, мөн үнэний аль тал нь чиний дотор үндэс сууриа тавьж, чиний амь болсныг тайлагнах ёстой. Чи эдгээр зүйлийг нөхөрлөж, хуваалцах ёстой. Ах эгч нар үнэний тодорхой талыг ойлгохгүй, эсвэл тодорхой хэрэг явдал дээр үнэн-зарчмын дагуу хэрхэн үйлдэхээ мэдэхгүй байх үед чи тусламж, удирдамжаар хангахын тулд хувийн туршлагаа нөхөрлөх ёстой. Чи маш их зовсон юм чинь нэлээд ихийг олж авсан байж таарна, тиймээс үүнийгээ хуваалц; олон хүн чамаас тусламж авахыг хүсэж байгаа. Чи зовлонгийнхоо үйл явц, эсвэл хэчнээн их зовсон талаараа ярих хэрэггүй. Зүгээр л зовсныхоо дараа үнэний аль талыг мэдэж авсан тухайгаа ярь. Хүмүүсийг Бурханы өмнө авчирч, Бурхантай үүссэн зөрчлийг нь шийдвэрлэж, Түүний талаарх эндүү ташаа бодол, үзлийг нь шийдвэрлэхийн тулд өөрийн мэдлэг болон олж авсан зүйлээ ашигла. Тэднийг Бурханы өмнө авчрах гэдэг нь тэднийг үнэн-бодит байдалд оруулна гэсэн үг юм. Үүнийг л чамаас шаарддаг; чи үүнд хүрч чадах эсэхээ хар. Хэрвээ чи чадвал хариуцлага, үүргээ биелүүлсэн хэрэг бөгөөд чиний зовлон үнэ цэнтэй, утга учиртай байна. Хэрвээ чи энэ шаардлагыг ч хангаж чадахгүй бол зүгээр л амаа хамхи; чиний тэвчсэн зовлон хэрэггүй. Хэрвээ чи хэчнээн их зовсон талаараа үргэлж ярьдаг бол чи гайхуулж, завхрал харуулж байна; чи Сатаныг гэрчилж, завхарсан зан чанараа гэрчилж, Сатаны бодол, үзлийг гэрчилж байна—чи хүмүүсийг төөрөлдүүлж, үймээн дэгдээж байна. Хэрвээ чи маш их зовж, асар их төлөөс төлсөн, Бурханы үгээр шүүгдэж, гэсгээгдэж, засуулж, сахилгажуулагдсан, мөн маш их шаналал, цэвэршүүлэлт туулсан гэж хэлдэг бол зовсон үеийн туршлагаасаа—чи хэрхэн дуулгавартай дагасан, Бурханы үгэнд хэрхэн зөв бодол, үзэл, хандлагаар хандаж чадсан, Бурханы үгийн шүүлт, гэсгээлтийг хэрхэн хүлээн авсан, мөн шаналал, цэвэршүүлэлтээс гарахын тулд үнэнийг хэрхэн эрж хайсан тухайгаа авч, тэдгээрийн талаар нөхөрлөж, хүн бүртэй хуваалцах ёстой. Олон хүн зөвт байдлаар өлсөж цангаж, эдгээр зүйлийг сонсохоор хүлээж байгаа. Ихэнх хүн хэрхэн зовох, хэрхэн төлөөс төлөх, зовж, төлөөс төлснийхөө дараа өөрсдийгөө хэрхэн гайхуулж, гэрчлэх гэх мэтийг заалгахгүйгээр мэддэг. Тэд бүгд гавьяагаа хэрхэн гайхуулж, сайрхахаа мэддэг. Тэдний ойлгодоггүй цорын ганц зүйл юу вэ? Тэд ямар үйлдэл нь үнэнийг хэрэгжүүлж, үнэн-зарчмын дагуу аливааг хийж байгаа хэрэг болох, ямар үйлдэл нь гажууд болохыг; ямар үйлдэл нь Бурханы санаа зорилгыг хангаж, ямар үйлдэл нь түүнийг зөрчиж байгааг; хүмүүсийн дотор ямар эндүү ташаа бодол, үзэл байдгийг; аливаа зүйлтэй тулгарч, завхрал харуулах үедээ өөрсдийгөө хэрхэн танин мэдэж, задлан шинжлэхийг; эсвэл ямар үйлдэл нь тэднийг эргэж буцсан гэсэн үг болох, ямар үйлдэл нь тэднийг өөрчлөгдөж, өссөн гэсэн үг болохыг ойлгодоггүй. Эдгээр нь ихэнх хүнд дутагддаг зүйлс юм. Хүний уг чанарын дагуу бол, хүмүүсийн доторх амь нь аяндаа харуулж, амьдран харуулдаг зүйл нь өөрийгөө өргөмжлөх, өөрийгөө гэрчлэх, мөн бусдаар өөрийгөө хүндлүүлэхийн тулд гайхуулах явдал; энэ бол хүмүүсийн хамгийн сайн хийдэг, хамгийн гаргууд зүйл юм. Хүмүүсийн хамгийн гаргууд хийдэг зүйлийг чи нөхөрлөж, хуваалцах шаардлагагүй; Бурханы үгийн талаарх өөрийн зарим туршлага, мэдлэг, ухаарлаа хуваалц. Эдгээр нь хүмүүст хэрэгтэй зүйлс юм. Хүмүүст хэрэгтэй зүйл, хүмүүсийн хэрэгжүүлэлт, туршлага, хүмүүс авралд хүрэхэд тустай, мөн Бурхантай үүссэн зөрчлийг нь шийдвэрлэхэд тусалдаг сэдвүүдээр нөхөрлө. Энэ бол үнэ цэнтэй юм. Чи өөрийгөө маш их зовсон, зовлондоо маш их эрч хүч, хамаг хөлс цусаа зарцуулсан, мөн чамд дуулгавартай байдал бий гэж хэлдэг, тэгвэл чи юу олж авсан бэ? Хүн бүрд сонсогдохоор чанга хэл. Үнэний талаарх өөрийн мэдлэг, ухаарлыг—хүмүүст хэрэгтэй зүйлийг—хүн бүртэй хуваалцах нь хамгийн таатай зүйл юм. Энэ бол хүмүүст хэрэгтэй зүйл. Ингэх нь жинхэнэ сайн үйл бөгөөд чиний хариуцлага, үүрэг юм. Хэрвээ чи гайхуулахын тулд ямар төрлийн зовлонг тэвчсэнээ гэрчилж, хүмүүсээр өөрийгөө хүндлүүлж, шүтүүлэхийн тулд зовлонгийн өөрт чинь олгосон гэж итгэдэг гавьяагаараа сайрхвал энэ нь Бурханы санаа зорилгоос хазайж байгаа хэрэг юм. Ингэх нь чиний хариуцлага эсвэл үүрэг биш; харин ч энэ нь мөс чанар, эрүүл ухаанаа алдсаны илрэл юм. Хэрвээ чи үнэхээр тэвчиж чадахгүй, гайхуулахыг хүсвэл хоосон бардам зангаа хангахын тулд цөөн хэдэн хүнтэй энэ талаар бага зэрэг ярьж болох ч хэзээ зогсохоо мэдэх ёстой. Үүнийг олон нийтийн газар огтоос ил тод зарлаж болохгүй; үүнийг сайрхаж буй хэрэг гэдэг бөгөөд өөрийгөө шившиг болгох гэдэг. Сайрхаж, өөрийгөө шившиг болгоно гэдэг нь юу гэсэн үг вэ? Энэ нь олон нийтийн газар хүмүүст харуулахаар нүцгэлэхтэй адил—тийм л ой гутам зүйл юм. Ямар төрлийн хүн ийм зүйл хийдэг вэ? Үүнийг сэтгэцийн өвчтэй хүмүүс, ичих мэдрэмжгүй, ухаалаг байдалгүй хүмүүс хийдэг. Хэрвээ чамд эрүүл ухаан байгаа бол чи яавч ийм төрлийн зүйл хийх ёсгүй. Зовлон бол чиний тэвчих ёстой зүйл, гэхдээ зовсныхоо дараа чи юу олж авсан бэ? Үүнийгээ бүү нуу; чи үүнийг Бурханыг дагаж, үнэнийг эрэлхийлдэг бүх ах эгч нартайгаа юу ч нууж хаалгүйгээр хуваалцах ёстой. Хэрвээ чи үүнийг хуваалцвал Бурхан чамайг ерөөж, илүү ихийг чамд хайрлах болно. Хэрвээ чи амийн туршлага, Бурханыг гэрчлэхтэй холбоотой сэдвээр ярихгүй, харин үргэлж хэрхэн зовж, төлөөс төлсөн, мөн чамд хэчнээн их гавьяа зүтгэл байгаа талаараа ярьж, бусдад үргэлж өөрийнхөө өнгөлөн далдалсан хувилбарыг харуулж, өөрийн дүр төрхийг өргөж, нэр хүндээ өсгөн, өөрийн алдар нэр, ашиг хонжоо, байр суурийн төлөө ярьж, үйлдэж, хаа сайгүй ичгүүргүйгээр гайхуулдаг бол Бурхан чамайг ерөөхгүйгээр үл барам, чамд анх байсан зүйлийг чинь хүртэл хураан авах болно. Учир нь чиний үйлдлийг Бурхан хүлээн авч, хүлээн зөвшөөрдөггүй, харин Тэр ялладаг. Тийм учраас Би та нарт, та нар энэ замыг яавч сонгох ёсгүй гэж хэлж байна. Чи хэчнээн их зовсон ч, энэ нь чиний тэвчих ёстой зүйл байсан эсэхээс үл хамааран, эсвэл чи сайн дураараа зовсон уу, эсвэл аргагүйн эрхэнд идэвхгүйгээр зовсон уу гэдгээс үл хамааран, чи зовлонгоо гайхуулах гавьяа зүтгэл мэт үзэх ёсгүй. Мөн хүмүүсээр өөрийгөө хүндлүүлэхийн тулд, эсвэл тэднийг зовох шийдвэр, зовох арга барил, эсвэл зовлонд хандах хандлагыг чинь дуурайдаг болгохын тулд хэчнээн их зовсон тухайгаа үнэн мэтээр хэзээ ч бүү нөхөрлө. Хэзээ ч ингэж болохгүй; энэ нь өөрийнхөө замаар явж байгаа хэрэг болно. Хүн хэчнээн их зовдгийг Бурхан хэзээ ч хардаггүй. Үнэний төлөө, шударга ёсыг баримталж, Бурханы ажлыг хамгаалахын төлөө, үүргээ сайн гүйцэтгэхийн төлөө, Бурханы зохицуулалт болон үнэнд дуулгавартай байхын төлөө, мөн үнэн-зарчмыг баримтлахын төлөө хэчнээн их зовлон туулж, хэчнээн их гомдол тэвчиж, хэчнээн их төлөөс төлж байгааг чинь л Тэр хардаг. Зовлон чинь хэчнээн их байгааг, эсвэл хэчнээн их зовж байгааг чинь биш, харин зовох зорилго, санаа зорилго, сэдэл чинь юу болохыг Тэр хардаг. Хэрвээ чиний зовох зорилго өөрийн бардамнал, хувийн ашиг сонирхлыг хамгаалах явдал бол чиний зовлон сохор зоосны ч үнэ цэнгүй. Хэрвээ чи Бурханы гэрийн ашиг сонирхлыг хамгаалахын тулд зовдог бол, зарим хүнийг гомдоох боловч Бурханы гэрийн ашиг сонирхлыг хамгаалж, чуулганы ажилд тустай ердөө ганцхан өгүүлбэр хэлсэн байсан ч тэр ганц өгүүлбэрийг Бурхан санах болно. Тэр энэ өгүүлбэрийг үнэ цэнтэй гэж үзэж, чамд илүү ихийг хайрлаж, чамайг хүчтэй болгох итгэл өгөх бөгөөд ингэснээр чи аливаа зүйлтэй тулгарах үедээ ёрын муу хүмүүсээс, эсвэл дайсагнасан хүчнээс айхгүй. Тэр чамд саруул ухаан өгч, үнэний талаар мэдлэг, ойлголт, гэрэл, гэгээрэлтэй болох боломжийг олгоно. Чиний харж байгаачлан, Бурханы ерөөл маш агуу билээ!

Бидний дөнгөж сая нөхөрлөсөн зүйл бол зовлонгийн талаарх зөв бодол, үзэл юм. Урьд нь хэрхэн үйлдэж, зовлонг хэрхэн үздэг байсан чинь хамаагүй, зовлонгийн талаарх үнэнийг ойлгох үедээ чи эргэж буцаж, зөв бодол, үзлийг хүлээн авч, санаа зорилго, зорилгоо зөв болгож, зөв бодол, үзлийг ашиглан үйлдлийнхээ зарчим, арга барил, чиглэлийг удирдах ёстой. Ингэснээр чи үнэнийг олж авч чадна. Хэрвээ хүний сэтгэлгээ зөв биш, үнэнийг огт хүлээн авдаггүй бол, хүмүүсээр өөрсдийгөө хүндлүүлэхийн тулд гайхуулж, сайрхах гэсэндээ зөвхөн ойлгодог бичиг үсэг, хоосон сургаалынхаа талаар л ярьж, аливааг хийхдээ дур зоргоороо авирлаж, Бурханд олон жил итгэсэн хэрнээ огт өөрчлөгддөггүй бол энэ хүн үнэнийг хайрладаггүй, үнэнийг хүлээн авдаггүй хүн юм. Үнэнийг хүлээн авдаг хүмүүс зөв бодол, үзлийг хүлээн авч, сонссоныхоо дараа зүрх сэтгэлдээ хадгалдаг. Аливаа зүйлтэй тулгарах үедээ тэд зан авираа зохицуулж, буруу санаа зорилго, эндүү ташаа бодол, үзлээ засахын тулд үнэнийг шалгуур болгон ашигладаг. Тэгээд тэд өөрсдийгөө хазаарлаж, зан авираа чиглүүлэхийн тулд зөв бодол, үзлийг зарчим, хэрэгжүүлэх зам болгон ашигладаг. Эцэст нь тэдний амьдран харуулж, илчилдэг зүйл нь завхарсан зан чанар байхаа больж, үнэн-зарчимд нийцэх бөгөөд энэ нь тэд жинхэнэ өөрчлөлтийг туулсан гэдгийг харуулдаг. Энэ сайн хэрэг биш гэж үү? (Тийм.) Хүмүүс үнэнийг яг ингэж л эрэлхийлэх ёстой. Чи үнэнийг ойлгомогц, Бурханы үг зүрх сэтгэлд чинь аяндаа ноёрхоно; өөрөөр хэлбэл, Бурханы үг чиний доторх амь болж, чи Бурханы үгийг амьдран харуулж чадна. Бурханы үг чиний дотор ноёрхож, завхарсан зан чанар чинь цаашид бүхнийг удирдахаа болих үед чи үнэнийг амиа болгосон байх бөгөөд чи бол Бурханы хайрладаг хүн юм. Бурханы хайрладаг хүмүүс аз жаргалтай байдаг уу? (Тийм.) Тэдний аз жаргал бүхэлдээ зүй ёсных байдаг; тэд зовдог хэдий ч энэ нь нэр төрийн хэрэг байдаг. Тэдний туулдаг зүйл нь зовлон боловч олж авдаг зүйл нь амттай байдаг. Хэдийгээр энэ аз жаргал одоохондоо чиний хувьд хүрэхийн аргагүй—эсвэл бүр маш хол байж болох ч—хэрвээ чи энэ чиглэлд хичээнгүйлэн эрэлхийлбэл, эрт орой хэзээ нэгэн цагт энэ баяр баясгаланг хурааж, энэ аз жаргалыг мэдрэх өдөр ирэх бөгөөд энэ баяр баясгалан, аз жаргал чиний хувьд тийм ч хол байхаа болино. Зүгээр л энэ зорилгын зүг чармайж, эрэлхийл. Эрт орой хэзээ нэгэн цагт үнэн чиний амь болж, чи завхарсан зан чанарт захирагдаж, хүлэгдэхээ болих өдөр ирэх бөгөөд тэр үед чи: “Энэ зовлонг тэвчих нь үнэ цэнтэй юм байна! Урьд нь намайг зовох үед энэ нь түгшүүртэй, шаналгаатай байсан бөгөөд би зовлонг хэцүү зүйл гэж боддог байв. Би бага зэрэг зовчхоод, гавьяа зүтгэлтэй болсон гэж боддог байлаа. Одоо би зовлон бол гавьяа зүтгэл огт биш, бас ямар ч үнэ цэнгүй гэж мэдэрч байна—надад завхарсан зан чанар байгаа учраас би зовох ёстой. Бага зэрэг зовох нь сайн хэрэг; махан бие зовох ёстой. Азаар энэ зовлон надтай хамт байжээ; ингэж байж л би үнэнийг олж авч, завхарсан зан чанарын хүлээс, хяналтаас салж, баяр баясгалан, аз жаргалтай амьдарч чадсан. Зовлонгийн дараа жаргал ирдэг” гэж бодох болно. Хар даа, үүнийг амталсан хүмүүс мэднэ; үүнийг олж авсан хүмүүс мэднэ. Тэр өдөр ирэх үед бүх зүйл шал өөр санагдах болно, тийм биз дээ? (Тийм.)

За, өнөөдрийн нөхөрлөлөө энд хүргээд өндөрлөе. Баяртай!

